NA LII MANANGU PA-LAWITI-NA I MATIU 
NA KAWUDU 1 
Na dedina 1 Miri Jehu. (Luk. 3:23-38) 


1 Nuja na dedina i Jehu Karitu, na anana i Ndautu, na anana i 
Ambarahangu. 2 I Ambarahangu na-paana-nja i Ihaku, i Ihaku na-paana-nja 
i Jakupu, 1 Jakupu na-paana-nja i Jahunda lupa da anguna paluhu; 3 i 
Jahunda na-paana-nja i Pari àda i Hara, anana lai Tamaru, i Pari 
na-paana-nja i Ehirungu, 1 Ehirungu na-paana-nja i Arangu; 4 i Arangu 
na-paana-nja i Aminandapu, i Aminandapu na-paana-nja 1 Nahahungu, 1 
Nahahungu na-paana-nja 1 Halamungu; 5 1 Halamungu na-paana-nja 1 
Mbowahu, anana lai Rahapu, i Mbowahu na-paana-nja 1 Ombitu, anana lai 
Rutu, i Ombitu na-paana-nja i Ihai; 6 i Ihai na-paana-nja 1 Ndautu, nu na 
hangandji, 1 Ndautu na-paana-nja 1 Halemangu, anana la papaha-na 1 Uria; 
7 i Halemangu na-paana-nja i Rehambiangu, i Rehambiangu na-paana-nja i 
Ambia, 1 Ambia na-paana-nja i Aha; 8 i Aha na-paana-nja i Johapatu, 1 
Johapatu na-paana-nja i Jorangu, i Jorangu na-paana-nja i Uhia; 9 i Uhia 
na-paana-nja i Jotangu, i Jotangu na-paana-nja i Akahu, i Akahu 
na-paana-nja i Ihikia; 10 i Ihikia na-paana-nja i Manahi, i Manahi 
na-paana-nja i Amungu, i Amungu na-paana-nja i Johia; 11 i Johia 
na-paana-nja i Jakunia lupa de anguna paluhu ba djia na tanawangu-da la 
Mbambilu. 12 La hambeli tanawangu-da la Mbambilu i Jakunia hi 
na-paana-nja i Halatialu, i Halatialu na-paana-nja i Hurumbambilu; 13 i 
Hurumbambilu na-paana-nja 1 Ambiutu, 1 Ambiutu na-paana-nja 1 
Elijakingu, 1 Elijakingu na-paana-nja 1 Ahuru; 14 1 Ahuru na-paana-nja 1 
Handuku, i Handuku na-paana-nja i Akingu, i Akingu na-paana-nja i Eliutu; 
15 i Elutu na-paana-nja i Eliaharu, 1 Eliaharu na-paana-nja i Màtangu, 1 
Matangu na-paana-nja i Jakupu; 16 i Jakupu na-paana-nja i Juhupu, na 
leina 1 Maria; nu i Maria djiaja na ngia patumbu-na i Jehu, Karitu ba 
wàdanja. 17 Nggubulu-da da ndalaru welingu lai Ambarahangu lundu lai 
Ndautu, ha-kambulu patu ndalaru-da, welingu lai Ndautu lundu 


tanawangu-da la Mbambilu, ha-kambulu patu ndalaru-dai, welingu la 
tanawangu-da la Mbambilu lundu lai Karitu ha-kambulu patu ndalaru- 
mbudai. 


Na ruku dedina 1 Miri Jehu. (Luk. 1:27,35; Jah. 7:14; Luk. 2:7, 21) 


18 Nuja na ruku dedina i Jehu Karitu: Ba talànga pa-tutungu-na 1 Maria, na 
inana, dàngu 1 Juhupu, ndedimbu da-pauma, pidanja-ka i Maria ba na-pa- 
anakedangu paraï rukuna 1 Ngahu Matua. 19 Nu i Juhupu, ba tau tàndjija, 
dàngu ba nda na-mbuhangu-mbui la papanii-ja tau, ka kumata wini 
bianja-wa hi wàna la etina. 20 Na njuna ba talànga pangàda-nanja nu, hi 
djia ita-nanja na papalewa-na i Miri la manggadipangu: Ha Juhupu anana i 
Ndautu, àmbu mbotu-dunja eti la panggepi-ja i Maria, na papaha-mu, nu na 
ihi kambuna, ba parai rukuna i Ngahu Matua-ja hi natumbu. 21 Napa 
na-paana-nja na anakeda mini, Jehu ka wàmunja tamuna; maa ba 
Njuna-duka haromu na ma-pamàna-nja na tauna welingu la ndjala-daka, hi 
wànanja. 22 Nudaka hi datumbu, ka peku pa-tutungu-na na patiki-na i Miri 
la ngaruna na wunangu: 23 Na-pa-anakedangu haromu na ana-karia, hi 
na-paana-nja na anakeda mini, Imanuelu, hi wàdanja tau na tamuna, ba 
wàna; djàka hilu ja, i Ala haniina lai njuta, ba wàda. 24 Ba na-pawàla-ka i 
Juhupu hi na-namatu-ja hama tuna na pa-paràha-nanja paraïna 
papalewa-na i Miri, hi nanggepi-ja na papaha-na la umana. 25 Tàka nda 
na-pambulu-daanja lundu ba na-habola-nja na anakeda mini; Jehu hi 
wànanja na tamuna. 


NA KAWUDU 2 
Na tembi-danja i Miri Jehu da mapingu kandunu. 


2:1 Ba nadedi-ka i Jehu la Mbaitulehingu la tana Jundea ba ngaruna-pa na 
hangandji Harondi, hi djia tàka biada la Jeruhali da mapingu kandunu 
welingu la pahunga lodu. 2 Nggiija na hangandji tau Jahundi na mabidi 
dedi, maa ba mangita-dujaka na kandunu-na la pahunga lodu; hi jia 
mai-manjaka pa-marubuku-nja, hi wada. 3 Ba narongu-ka nuna paraina na 


hangandji Harondi, ka katataku-nanjaka lupa na ihina na paraingu 
Jeruhali-mbu. 4 Hi na-pamatu ndabaha da ratu pangora-da dangu da 
mapingu huratu ukuda da tau Jahundi, hi na-kanuturu-ha djaka nggiija 
nadedi ningu na Karitu. 5 Napaja njuda: Djiaja la Mbaitulehingu la tana 
Jundia, ba nuja na pambada huratu-na na wunangu: 6 O1 Mbaitulehingu la 
tana Jahunda, nda djia ma-maeri-akau la hongada da ngora Jahunda-ka; 
maa ba welina lai njumudu haromu, nahunga ningu na ma-pangora na 
ma-pawanja na bandjaru-nggu, na Ihirailu, ba wana-maka, hi wadanja. 7 
Halaka hi napaau winindja da mapingu kandunu paraina i Harondi, hi 
na-kanuturu hamuja djàka pirangu hunga-naka na kandunu. 8 Ka 
puli-nandjaka palua la Mbaitulehingu, hi napanii-ndja: Lua kai kanuturu 
pahamu-nja na rukuna na anakeda. Djàkai hunggu-jaka, kai paniingga, ka 
kuluai duku pa-marubuku-nja, wànandja. 9 Ba darongu-jaka na paniina na 
hangandji ka hadangu laku-danjaka; tàngaru, na kandunu na paita-da nìmu 
la pahunga lodu, mangilu-manandja ngarangia, tàka la tuba ngia ninja na 
anakeda hi na-ndjàdiku lai nu. 10 Nu ba daita-jaka na kandunu ka mbaha 
dirà matiki-haka da etida. 11 Ka tama-danjaka la uma, hi daita-ja na 
anakeda dàngu 1 Maria na mana, ka bei-danjaka ba da-marubuku-nja. Ka 
bunggahu-dandjaka da kanaingu-da, hi dawotu-ha da patàka ngàndi-danja, 
marara-ha, karanu-ha dàngu emuru-ha. 12 Ba nahàla-ka papeka-ndja la 
manggadipangu parama 1 Ala, ka ambu dahili Hinja 1 Harondi, ka 
hi-danjaka la anda hau, ba dabeli la tanada. 


Ba palai ngàndija na anakeda la Mahiru. 


13 Nu ba taliu-daka, hi djia ngita bia-nanja na papalewa-na 1 Miri paraina 1 
Juhupu la manggadipangu: Hadangu, pitija na anakeda lupa na inana, kau 
palai ngàndiha la Mahiru, kau ndàdiku lai nu lupa ba ku-patàka-nggau lii. 
Nadu i Harondi, ba keha-nanja na anakeda haromu la pa-pameti-ja, 
wananja. 14 Ka hadangu madua-nanjaka, hi napiti-ja na anakeda dangu na 
inana la rudungu, hi na-pajilangu la Mahiru, 15 hi na-ndadiku lai nu lupa 
nameti 1 Harondi, ka peku patutungu-na na patiki-na 1 Miri la ngaruna na 
wunangu: Welingu la Mahiru, ba kupaau-nja na Ananggu, ba wana. 


Ba pameti-ha da anakeda la Mbaitulehingu. 


16 Nu ba napi-njakai Harondi na panjonga-danja paraida da mapingu 
kandunu, ka mbeni nda uku-jaka na etina, hi na-parahangu tau pa-pameti 
halaha da anakeda mini la Mbaitulehingu dangu la ngaba-naka lai nu, piti 
welingu la madambu ndauda lundu la wawada, nundjuja na rehi na 
pambada kanuturu-na la mapingu kandunu. 17 Nu ka pa-tutungu-nanjaka 
na patiki-na na wunangu Jerimia: 18 Parongu-jaka na wara la Rama; 
mahiija, ma-pa-dudu-rungu dira matiki-ja; 1 Rahilu na mahiindja da anana, 
nda nabihua ka panggaüru-ja ba nda ni-dundjapa, ba wana. 


Na belida la Naharitu. 


19 Nu ba nameti-ka 1 Harondi, hi djia ita bia-nanja na papalewa-na 1 Miri la 
manggadipangu la Mahiru paraina 1 Juhupu: 20 Hadangu kau pitija na 
anakeda dangu na inana, kau beli la tana Ihirailu. Maa ba mbada metida-ka 
da tau da makeha-nja na anakeda la pa-pameti-ja, wananja. 21 Ka 
hadangu-dunanja-ka, hi nangandi-ja na anakeda dangu na inana, lupa 
taka-danjaka la tana Ihiraïlu. 22 Nu ba narongu-jaka djiaja 1 Arakilai na 
ma-hangandji la Jundia, hiluna 1 Harondi, amana, mangadatu-nanjaka 1 
Juhupu la pa-hanggangu lai nahu. Ba nahala-ka papeka-nja la 
manggadipangu paraina 1 Ala, ka hiliru-nanjaka la nga-bana la Nggalilia. 
23 Takaka lai nu ka ndadiku-nanjaka la kotaku, Naharitu, ba wadanja; ka 
peku pa-tutungu-na na patiki-da da wunangu: Tau Nahori wadanja haromu, 
ba wada. 


NA KAWUDU 3 
Na rukuna 1 Juhani Parunungu. (Maruku 1:1-8; Luk. 3:1-18) 


3:1 Nu ka mai-nanjaka i Juhani Parunungu, hi na-pa-bobarungu la marada 
telangu la Jundea. 2 I-pandjilungu-wa, ba mareni-nanjaka na pahangandji 
welingu la awangu, wàna. 3 Djia-dujaka na patiki-na na wunangu Jahaja: 
Na warangu-na na mawara la maràda telangu: Pa-lànjapu-njawa na andana 


1 Miri, patandji-hawa da kandjilitu-na, ba wana. 4 Nu i Juhani na 
kalembi-na wulu ihi otaja, na boruna manulangu-ja; taka pangana kabala 
dangu manggaluwangu. 5 Ka luhu-nanjaka lai njuna na tau Jeruhali dangu 
na ihi tana Jundia-ka lupa la ngaba-naka na luku Jarandingu, 6 ka parunu- 
nandjaka la luku Jarandingu, dàngu peka-dandja da ndjalada. 7 Nu ba 
nangita-haka da tau Parihi dàngu da tau Handuki ba hau daada, da mamai 
pa-parunungu, ka panii-nandjaka: Ha kalembi ularu, nggamuka na 
ma-patudji-nggai la papalai-nja na hangga na ma-namunja? 8 Tu badi 
wuami karia-na na pa-ndjilungu-mi. 9 Ba ama-madu-manja i 
Ambarahangu, àmbi wàmidu, bai kaka àngaja la etimi. Nadu ka kupeka- 
nggai, nambiha-ma duna 1 Ala la patunja anana 1 Ambarahangu, djiapa ka 
nda jiada-kadu da watu. 10 Nàhu pandengi padua-naka na kataka la pingi 
ai; djàka nggii aija na manda tu wua hamuna, djia la punggu-kiaja-ka duna, 
hi wàrunja la epi, wànandja. 11 Njungga parunu-nggunggai la wai kai 
pandjilungu; na matàka ba taliu-nggu narihi-nggapa pa-àtalu, djiapa la 
paàli-nja halapa-anaka, njungga jia nda raka-mbuna; Njunapa duna na 
ma-parunu-nggai lai Ngahu Matua dàngu epi. 12 Na tapina ninja padua la 
limana, tàka hi napimbu pahàmu-nja na ngia pa-parina-na, hi nakahau-nja 
na karohu-na, hi na-patama-nja la uma erina, tàka na kalàmba-na hi 
natunu-ja la epi panda pàda. 


Ba parunu-nja i Miri Jehu. (Maruku 1:9-11; Luk. 3:21,22; Juh. 1:31-34) 


13 Nu ka mai-nanjaka i Jehu la Jarandingu welingu la Nggali-lia, 
patoma-ja i Juhani, ka na-parunu-ngga ba wana. 14 Taka i Juhani hi 
nahiri-nja: Njuna bàdi ma-parunu-ngga njungga wànggunggau làti, ka ni hi 
maimunjai lai njungga, wànanja. 15 Nanapa-ja i Jehu: Pulingga nahu; ba 
tunda nudu bàdi ba ta-patutu-ndja mbuu ndàbada da tuba ngeranda hi 
wànanja. Ka puli-nanjaka. 16 Ba parunu-kinjaka, nu ka dita-madua-nanjaka 
i Jehu welingu la wai; hi djia tawanggahu-biana na awangu, hi naita-ja na 
Ngahuna i Ala ba napuru pa-tunggulu-ja ba na-pahada kulundihangu. 17 
Ka lingu-nanjaka welingu la awangu: Jiana na Ana pa-mbuha-nggu, na ngia 
pa-orangu-nggu, na mawàna. 


NA KAWUDU 4 


Na kama-nanja 1 Miri Jehu paraina 1 kambaliku. (Maruku 1:12,13; Luk. 
4:1-13) 


1 Nu ka karia-nanjaka 1 Jehu la marada telangu paraïna i Ngahu ka 
nakama-nja paraina 1 kambaliku. 2 Ba patu kambulu lodu patu kambulu 
rudu-naka la panda ngangu panda ngunungu, halaka mandjuu-nanjaka. 3 
Ka taka-nanjaka na ma-pakamangu: Djaka Ana Ala-dukau, jiada da watu 
ka nadedi-ha kambamba ka wamu, hi wananja. 4 Nanapa-ja 1 Jehu: Ninja 
la Huratu: Nda mbulungu ka-mbambaa hi naluri na tau, mbuu ndabana na 
pulungu na ma-welingu la ngaruna 1 Ala duna, ba wana, hi wananja. 5 
Hala, karia-nanjaka paraina 1 kambaliku la parai matua, hi na-pandolaku-ja 
la toku ndidu uma Ala, 6 hi napanii-nja: Djaka Ana Ala-dukau, upuha-wa 
wikimu huwaa, ba nidunja la Huratu: Napa na-paraha-ndja da papalewa-na 
lumumu Njumu, hi da-pandema-nggau la limada, ka ambu peku 
tundjuru-da la watu da wihimu, ba wana, wananja. 7 Nanapa-ja 1 Jehu: 
Ni-manjai la Huratu: Ambu kama-dunja 1 Miri na Alamu, ba wana, hi 
wananja. 8 Hi nahili karia-nja paraina 1 kambaliku la pinu palindi na madj 
angga dira matiki, hi na-pangita hàlanj a na paha-ngandji-ka la pinu tana 
lupa na paki-naka: 9 Jiana mbuu ndabana kuwua-manggaunja djakau 
marubuku-ngga la pa-hamaja-ngga, hi wananja. 10 Nu ka panii-nanjaka 1 
Jehu: Ha kambaliku, lakukau! Maa ba nidunja la Huratu: 1 Miri na Alamu 
badi na ngia pa-marubuku-mu, mbulungu Njunaa na palumu-mu, mawana, 
hi wananja. 11 Nu ka djama-nanjaka paraina 1 kambaliku, ka mai-danjaka 
da papalewa, hi dainga-ja. 


Na kawunga romana la Kapinatingu 1 Miri Jehu. (Maruku 1:14,15; Luk. 
4:14,15) 


12 Ba narongu-jaka na rukuna 1 Juhani ba puhi-jaka la uma kapatangu, 
lawihiru-nanjaka la Nggalilia. 13 Hi na-dundjaku-nja na paraingu Naharitu, 
laku hi na-ngiangu la Kapinaüngu la hingi tehiku la ngabana la Hembilungu 
dangu la Napatali, 14 ka peku pa-tutungu-na na patiki-na na wunangu 


Jahaja: 15 Na tana Hembilungu, dangu na tana Napatali, na nga-rangia la 
tehiku la hapapa Jarandingu, la Nggalilia tau hangadangu, 16 na tau na 
ma-mandapu la ma-kapatangu ita-nanjaka na hambila na manda uku 
hariina, dangu da mangia-nja na tana pamaü meti, nahunga-ndjaka 
ma-handaraku, ba wana. 17 Piti welingu nu, hi na-pakiringu 1 Jehu la 
pa-pa-bobarungu: I-pandjilungu! Ba mareni-nanjaka na pahangandji 
welingu la awangu, ba wana. 


Na kawunga pindina papanau-na 1 Miri Jehu. (Maruku 1:16-20; Luk. 
5:1-11) 


18 Ba talanga lakuna la hingi tehiku Nggalilia, ita-nandjaka da madua da 
ma-paangu paluhu, na 1 Himungu, 1 Peturu ba wadanja, ada 1 Andaria na 
anguna paluhu; djala-danja padua la tehiku, maa ba mimi djala-duha. 19 Hi 
napanii dàndja paraina i Jehu: Maiwa kai tundungga, mata ka mini djala 
tauha wanggunggai, wanandja. 20 Nu ka dundjaku madua-dandjaka da 
djalada hi datundu-nja Njuna. 21 Nalaku-kika hakudu, hili ita-nandjaka da 
madua da ma-paangu paluhu, na 1 Jakupu anana 1 Hambandiu ada 1 Juhami 
na anguna paluhu. La tenaha dangu 1 Hambandiu na amada, ba talanga 
hulu-dandja da djalada. Ka paau-nandjaka. 22 Nu ka dundjaku-madua- 
danjaka na tena dangu na amada, hi datundu-nja Njuna. 


Na kawunga pa-malaru-na tau 1 Miri Jehu. 


23 Ka nimbihu hala-nanjaka na tana Nggalilia, ba na-pape-kangu la uma 
bunggu-uma bungguru-da, dangu ba na-bobaru-ja na lii manangu na rukuna 
na pahangandji-na 1 Ala, dangu ba na-pamalaru-ha ba matu-matuda da 
mahidu-nja dangu da njurana na tau. 24 Ka hamboka-nanjaka na rukuna 
Njuna la panggubulu tana Hiria, hi dangandi ndabaha lai Njuna da mahidu 
pa-dakangu, da pa-rakapu hidu dangu majila hangia-hangia, lupa da 
pa-huruku wandi, da mawutu manu, dangu da ma-kaliparu, hi 
na-pamalaru-ha. 25 Dangu nda ukuja na tau na matundu-nja, na 
ma-welingu la Nggalilia, la Ndekapoli, la Jeruhali, la Jundia, dangu la 
hapapa Jarandingu. 


NA KAWUDU 5 
Na pa-ohangu-na 1 Miri Jehu. (Luk. 6:20-49) 


1 Nu ba naita-jaka na tau dangu, hei-nanjaka la palindi. Ba na-mandapu-ka, 
mai-danjaka da papanau-na lai Njuna. 2 Ka tungu-nanjaka paniina, hi 
na-papeka-ndja ba napanii: 3 Oha-adaka da ma-paeti ma-milangu, ba lai 
njuda-jaka na pahangandji welingu la awangu. 4 Oha-adaka da 
ma-handuka, maa ba njudaka taï da papa nggàuru. 5 Oha-adaka da 
mamàdja eti, ba njudaka taï da ma-mangu-nja na tana. 6 Oha-adaka da 
mamandjuu da mamadau-nja na tàndji, ba njudaka tai da pa-pambihu. 7 
Oha-adaka da ma-milangu eti anguda, ba njudaka tai da pa-milangu eti. 8 
Oha-adaka da mabara etida, ba njudaka tai da maita-ja 1 Ala. 9 Oha-adaka 
da ma-papeku anguda, anana 1 Alaha ba wada-dundjaka tai. 10 Oha-adaka 
da pa-kehangu lumuna na tandji, ba lai njuda-jaka na pahangandji welingu 
la awangu. 11 Oha-amika djaka na-paaka-nggai tau, ka nakeha-nggai, 
dangu ka matu-matu papulu wananggai la manda tubangu lumunggu 
Njungga. 12 I-hanggela hawola-wa, ba nda uku danguja na wundami la 
awangu. Maa ba tuda nukadu da wunangu da ma-mangilu-nggai ba 
kehandja. 


Rukuda da pa-panaungu la pinu tana. 


13 Njimika na mehi la pinu tana. Na mehi djaka nalua-jaka pakàba, hili 
nggikina wandanjai-pa ka nahili mbaru beli? Nda ningu ndoku-apa linguna, 
djia la waru-makia-njaka hi nakali-lidjaku-nja tau. 14 Njimika na 
ma-hambila la pinu tana. Na paraingu la pinu palindi nda na-ngalangua 
pa-kawiningu. 15 Nda ningumbu ma-paketingu palita hi na-pangguru-njai 
hindu, natu-maja duna la latana, ka peku hambila hala-nanja na tau na 
maninja la uma. 16 Tuna numbu na hariimu mata ka na-handaraku la 
hangga tau ka peku ita-danja na paliimi na mahamu, ka dawotu wanja na 
Amami na maninja la awangu. 


Na pa-kaloka-nandja da uku 1 Miri Jehu. 


17 Maina pa-njànggaru-ja na uku djaka ndia na liida da wunangu ambi 
wami-dungga; nda mainggu pa-njanggarua, mai-nggu pa-patutu-ndja. 18 
Nadu langa-taka-manggunja ka kupeka-nggai, lundu ka na-munangu na 
awangu dangu na tana, nda djia munangua-na na lii uku, djiapa ka nda hau 
karohu ka nda hau kadutulu-kadu, lupa ba na-patutungu ndàba. 19 
Djia-duja djàka nggamuja na ma-njànggaru-ja, mili haua la uku jiada da 
marihi màrahu, hi na-papeka tunandja nu da tau, djiaja na marihi màrahu 
ba wàda taï la pahangandji welingu la awangu. Tàka djàka nggamuja na 
manundju-ha ka na-papeka-ndja, djiaja na ma-bokulu ba wàda la 
pahangandji welingu la awangu. 20 Nadu ka kupeka-nggai: Na tàndjimi 
njimi djàka nda naliru-lànga-njapa na tàndjida da mapingu huratu uku 
dàngu da tau Parihi, nda djia ngalangu-mi patama la pahangandji welingu 
la awangu. 21 Mirongu-jaka na pa-paniingu-ha da tau amangu: Ambu 
pameti tau ba wàna; dàngu: djàka nggamu ma-pameti tau, pahangga-nja 
bàdi la batangu, ba wàna. 22 Tàka Njungga: Djàka nggamu ma-hàngganja 
na anguna paluhu, pahangga-nja bàdi la batangu; dàngu djàka nggamu, 
nduba mawàna-nja na anguna paluhu, pahangga-nja bàdi la bata bokulu; 
dàngu djàka nggamu, katoba mawàna, na-ndumangu bàdi la pangia 
mambana, wànggunggai. 23 Djia-duja djàka ngàndi-munja maraku-mu la 
ngia pangàndi maraku, lai nu ka djia namu-bia-munja na angumu paluhu ba 
karati-nanggau padua eti, 24 dundjaku-nja kadiru na maraku-mu lai nu la 
hangga ngia pangàndi maraku, lua kau papeku dànja kadiru na angumu 
paluhu, hala kau mangu pabeli pangàndi-ja na maraku-mu. 25 Murengga 
badi pahamu-nja eti na papamu nahu ba talànga la ngarangia-kaipa, napa 
ka àmbu na-pakata-nggau la ma-timbangu, tàka na ma-timbangu hi 
na-pakata-nggau la papalewa, nu ka pa-pananggangu-kauka la uma 
kapa-tangu. 26 Langa-taka-manggunggau, nda hili peku luhua-mupa 
welingu lai nu, hi lupa nda hau ndui ma-kandjepi panda hiulu-mu. 27 
Mirongu-jaka na papanii-da: ambu pa-kadjari-ja na lalei na mangoma-mu, 
ba wada. 28 Taka Njungga: Djaka nggamu ma-tangaru kawini ka hangu 
rindju-maana-nja la etina, mbada kadjari-da-nanjaka la etina, wanggunggal. 
29 Djia-duja, djaka mata kawana-munja na ma-pa-hanggamaru-kau, hikuja 
kau warunja; nahamu-kiapa djaka na-molungu na hau na anggota-mu nu ba 


waru mangu mbulunggau la pangia mambana. 30 Djaka lima 
kawana-munja na ma-pa-hanggamaru-kau, katiri-ja kau warunja; 
nahamu-kiapa djaka na-molungu na hau na anggota-mu nu bau laku mangu 
mbulungu la pangia mambana. 31 Papanii-mbujaka: Djaka nggamu 
ma-pahewa danja na papa-ha-na, nawua-nja badi huratu pahewa, ba wana. 
32 Taka Njungga: Djaka nggamu ma-pahewa danja na papaha-na, djaka 
nda ruku kadjari-ja, njunaka na maruku-nja hi kiri pa-kadjari-ja nu na 
kawini, dangu djaka nggamu ma-kanoma-ja na kawin pa-pahewa dangu, 
kadjari-nanja, wanggunggai. 33 Hinggilu-nai, mirongu-jaka na 
pa-paniingu-ha da tau àmangu: Ambu hara kambaliku, taka 
mu-palundu-nja badi lai Miri na pahara-muka, ba wana. 34 Taka Njungga: 
ambu harangu ndokudu. Ambu hara wanja na awangu, maa ba kandjaka-na 
1 Alaja, 35 djaka ndia na tana, ba lata wihi-nanja; djaka ndia la Jeruhali, ba 
paraina na Hangandji bokulu-ja. 36 Ambu hara wambunja na katiku-mu, 
ba ndau ngalangua la pa-pabara-ja, ndia la pa-pamiti-nja djiapa nda 
hawala-kadu ru lunggi. 37 Mata na paa'amu ka maa'aja, na pandia-mu ka 
nandia-ja. Na ma-lamburu-ndja nuda welina la ma-akatu. 38 Mirongu-jaka 
na papanii-da: Mata hilu mata, ngàndu hilu ngandu, ba wada. 39 Taka 
Njungga: Ambu rawaku-ja na ma-akatu, wanggunggai. Na njuna djaka 
nggaa mataba-ja na papu kawana-mu, pa-djama-kinja na hapapa. 40 Na 
ma-palumu danggau, ka kupiti-ja na kalembi-na djaka wananggau, 
puli-mbunja na hinggimu. 41 Djaka ningu ma-pambana-kau palaku 
karia-nja hau kilu, dambu kilu-kimu nahu bau karia-nja. 42 Wu-wua-manja 
na ma-karuhi-kau, ambu kawanga-dunja na ma-mbuhangu pa-parutangu lai 
njumu, wanggu. 43 Irongu-jaka na papanii-da: U-manawaru-nja badi na 
angumu, taka ukaraü-nja eti na papamu ba wada. 44 Taka Njungga: 
I-manawaru-ndja badi da papami, i-hamaja-ndja tungguda da makeha- 
nggal, wanggunggai. 45 Mata ka peku wuwana ba ana-nanggai na Amami 
na maninja la awangu, maa ba na-pahunga-dundja loduna da ma-akatu 
dangu da mahamu, ba na-papuru-ndja urangu da mata-ndji dangu da 
manda tandji. 46 Nadu djakai manawara-nja na ma-manawara-nggai, 
nggarai-pa wundami? Nda tudakai nu da tau hangadangu wami? 47 Dangu 
djaka djiaha da angumi paluhua, peku hamu ba waminja, nggiijaka na 


parihi wami? Nda tudakai nu da tau hangadangu wami? 48 Djia ba tuna 
nu, matawa kai djangapu, hama tuna na Amami na maninja la awangu ba 
na-djangapu duna, wanggu. 


NA KAWUDU 6 
Rukuna na wuangu hunggu dangu rukuna na hamajangu. 


1 Imanggangu padua, ambi pa-djiliku-nja na tandjimi la hangga tau, ka 
dangita-kama ba wami; na-jamihu-du na wundami la Amami na maninja la 
awangu. 2 Djia-duja djaka wuangu-munja hunggu ambu tundungu-du ana 
mongu, hama tuna da ma-kapelu la uma bunggu-uma bungguru dangu nahu 
la anda, mata ka peku wotu-na-nggama tau ba wada. Langa-taka kupeka- 
nggal, ndjapu-nanjaka na wundada. 3 Taka njumu dumu djakau wuangu 
hunggu, mata na lima kalaimu ka ambu napinja na pawana na lima 
kawana-mu, 4 mata ka na-kawiningu na hunggumu; tai" na Amamu na 
mangita-ja na ma-kawiningu, natunggau himbalu-na. 


Rukuna na hamajangu. 


5 Djàka hamajangu-minja àmbi hama-dundja da ma-kapelu, da makàli 
ndolaku pa-hamajangu la uma bunggu-uma bungguru dàngu la pa-hamburu 
anda, ba da-pangitangu wikida la tau. Lànga-tàka kupeka-nggai, ndjàpu- 
nanjaka na wundada. 6 Tàka njumu dumu, djàka hamajangu-munja, mata 
kau tama hudaa la kurumu, kau bitanja na pindu, kau hamajangu la 
Amamu na maninja la ma-pa-hangindingu. Tai na Amamu na mangita-ja na 
ma-kawiningu natunggau himbalu-na. 7 Hamanai djaka hamajangu-minja, 
ambi hili beli-hili beli-dunja na patiki-mi, hama tuda da tau hangadangu. 
Mala, rukuna ba nadangu na patiki-nda hi kataku-ja, ba wada. 8 ambi 
hama-dundja; nadu na Amami ba napi mangilu-manja na mandjaka-nggai 
ba ndedi ikaraija. 9 Djia-duja mata kai hamajangu timi nu: Dou Amama 
maninggau la awangu, na tamumu ka pa-matua-jawa; 10 Na 
pahangandji-mu matawa ka nahunga-ja; na pambuha-mu matawa ka 
na-padeningu hama tuna la awangu ka tunambu la pinu tana. 11 Wua 


aru-nggama la lodu nahu uhu raka ngama. 12 Djama arundja da wutama, 
hama tuna njuma ba madjama-njaka na mawulu wutangu la1 njuma. 13 
Ambu puli aru-nggama la ma-pakamangu, na njuna rau-pahala aru-kama 
lai ma-akatu. Maa ba njumudu raa-maramba, mambiha, ma-mangundju 
lundu nu-nuka, wami. 14 Nadu djàkai djama-madundja da ndjalada da tau, 
napa na-djama-mbunggai na Amami na maninja la awangu. 15 Taka djaka 
ndai djama-madunja na angumi patau, napa nda nadjama-mbundja da 
ndjalami paraïna na Amami. 


Na rotu wiki. 


16 Djakai rotu wiki, ambi bitidu hama tuda da ma-kapelu; maa ba 
da-paanga wikida, ka peku ngita-nanda tau ba tarotu wikinda ba wada. 
Langa-taka kupeka-nggai, ndjapu-nanjaka na wundada. 17 Taka njumu 
dumu, djakau rotu wikimu, mata kau tunja lonahu na katiku-mu, kau 
bahaja na matamu. 18 Ka ambu peku ngita-nanggau tau bau rotu wikimu, 
ka mbulungu-na Amaamu na maninja la ma-pa-hangindingu. Napa na 
Amamu na mangita-ja na ma-kawiningu hi natunggau himbalu-na. 


Na banda ma-palanga-takangu. 


19 Ambi kangutungu-du banda la pinu tana, na ngia pa-paruha-nandja parai 
kataru dangu tai rara; na ngia pakali njanggaru pakali manganga-da da 
ma-manganga. 20 Mata kai kangutungu wikimi banda la awangu, la manda 
ningu katarungu manda ningu tai rarangu na ma-paruha-ha, la ngia panda 
peku njanggaru-da hi da-manganga da ma-manganga. 21 Nadu djaka 
nggiiha da bandamu, ba lai numbuja na etimu. 22 Da djiluna na na taumu 
djiaha da matamu; djaka dahamu da matamu, djia hi na-hambila hala na 
taumu; 23 tàka djàka da-akatu da matamu, na-kapàtangu hala na taumu. 
Nu djàka na-kapàtangu-madu na hambila na maninja lai njumu, kandjupu- 
dujaka na kapàtangu. 24 Nda ningua tau ma-ngalangu pa-kaduangu mirina; 
ba nda na-màtangua-pa la pakaraü-nja eti na haatu dangu la pambuha-nja 
na haàtu, djàka ndia la pa-kadàmbi-ja na haàtu dàngu la pa-kalana-na na 
haàtu. Nda pekua-mi la pamiri-nja 1 Ala dàngu na pawulu wangumbu. 


La pa-handuka-nja na luri. (Luk. 12:22-31) 


25 Djia-duja ka kupeka-nggai: ambi handuka-nja na ngerana na lurimi, 
nggaraka panganda, ndia pangunu-nda ba wami; hamanai na ngerana na 
tada ihimi, nggaraka papaki-nda ba wami. Mala na luri nda na-rihingua 
pangangu, dangu na tada ihi nda na-rihingua paki wami? 26 Tangaru-ha da 
ma-hawurungu dita la awangu, nda da-tondungua, nda damutia, nda 
da-palaungua la uma eri, ba tuna rada-nandja padua parai na Amami na 
maninja la awangu. Mala, ndai liru langaa-ndja nuda? 27 Nggamu-jaka lai 
njimi ba parai ruku handuka-na na ma-ngalangu pa-kabutuhu-kija hawutu 
na lurina? 28 Dangu nggikina hi handuka-nja na pakimi? Ngadaja na ngera 
tumbuda da wala mangata la marada; nda darama, nda da-ndataru-mbu 
lulu kamba. 29 Ka kupeka-nggai, djiapa 1 Halemangu-kadu dangu na 
pa-bundjuku wanaka, nda djia pakia-na hama tuna na hawala na wala 
mangata. 30 Djaka tunanja nu-maduka 1 Ala na papaki-nanja na rumba la 
marada, na maninja la lodu nahu taka haromu na pa-warungu la epi, ka nda 
rihi-aipa dimi, ha njimi ma-hakudu pawaimi? 31 Djia ba tuna nu ambi 
handukangu-du, nggaraka panganda, ndia nggaraka pangunu-nda, djaka 
ndia nggaraka papaki-nda, ba wami. 32 Maa ba djiaja nunadu mbuu 
ndabana na pa-namatu-na na tau hangadangu. Nu na Amami na maninja la 
awangu ba napi-manja duna ba djiaha nuda mbuu ndabada da 
pa-kalana-mi. 33 Na njuna namatu pakuja na pahangandji-na 1 Ala dangu 
na tàndjina, nunaka napa na-pakaria-manggainja duna. 34 Djia-duja ambi 
handuka-nja na ngerana haromu, nadu na lodu haromu ba ningumai duna 
handuka wikina, hau lodu-hau lodu toma-mananja na majila wikina. 


NA KAWUDU 7 

Na rukuna na patandangu angu. 

1 Àmbi pa-tandangu-du angumi, ka àmbu patanda-nggai. 2 Nadu na 
pa-tandangu na pa-patandangu wàmi ba djia-mbuja napa na pa-patandangu 


wàngukai, dàngu na takaru na pa-takaru wàmi, ba djia-mbuja napa na 
pa-takaru wangukai. 3 Nggikina hu panauja na punangu la matana na 


angumu, taka na patengangu la matamu njumu hi ndau padaa-njai? 4 
Nggiki peku-naka: Mata ka kuali-nja nana na punangu la matamu, ba 
wamunja na angumu, nu hi dangu ninja padua na patengangu la mata 
wikimu. 5 Ha ma-kapelu, ali pakunja badi na patengangu la mata wikimu, 
hala kau mangu pangita hamu kau alinja na punangu la matana na angumu. 
6 Ambi tudunja ahu na ma-matua, dangu ambi nduha-dundja wei da ana 
hidami, napa dakali-lidjaku wadundja wihida hi da-pambelingu kaükai. 


Na rongu-nanja na hamajangu paraina 1 Ala. 


7 Karaiwa, pa-wuangu-makai duna; himbuwa, ihunggungu-ma duna; 
tundungu-wa pindu, pa-bunggahungu-makai duna. 8 Nadu djaka nggamu 
na makarai, ba na-ngalangu-du; na mahimbu, ba na-hunggungu-du; na 
ma-tundungu pindu ba bunggahu-dunja. 9 Nggaaja lai njimi djaka 
nakarai-ja kambamba na anana, hi nawua-njai watu? 10 Djaka ndia djaka 
nakarai-ja ijangu, hi nawua-njai ularu? 11 Djia ba tuna nu, djiapa njimi kai 
akatu-kadu, ipingu-mbu pa-wuangu mahàmu la anami; ka narihi-ipa duna 
na Amami na maninja la awangu ba nawua-ndja mahàmu da makarai-ja. 12 
Djia-duja, djaka nggàraja, mata ka tuna-nggama nu tau ba wami, timinja 
numadui bàdi dimi na tàu. Maa ba djia-duja na patiki-na na uku dàngu da 
wunangu. 


Na huri tamanja na ngia pahangandji welingu la awangu. 


13 Itama lii bàdi la pindu ma-kahukulu, maa ba na-kalongga-du na pindu, 
ba na-lerangu-du na anda na ma-hanàhuna la ngia pa-molungu, dangu 
nadangu na tau na matama lii lai nu. 14 Maa ba na-kahukulu na pindu, 
na-kihingu na anda na ma-hanàhuna la ngia paluri, hawutu-ana na tau na 
mangala-nja. 15 Manggangu wikimi la wunangu kabàli da matàka-nggai ba 
da-pahada mbimbingu, tàka la unuda ba da-pabohu ahu rumbangu. 16 
Napa welingu la wuada bai tandaha. Ka nakàli pàpu nàhu wua angguru na 
tau la pingi rii madàka, djàka ndia wua kapilitu la pingi kalàla? 17 Tuna 
nukadu da pingi ai hamu datu wua hamu, taka da pingi ai akatu wua akatu. 
18 Nda pekua-na na pingi hamu patu wua akatu, hamanai na pingi akatu 


patu wua hamu. 19 Djaka nggil aija na manda tu wua hamuna, djiangu-ma 
ba pungguja ka warunja la epi. 20 Djia-duja welingu la wuada tai bai 
tandaha. 21 Nda djiaa-ja, Miri, Miri, na ma-wanangga, tai na matama la 
ngia pahangandji welingu la awangu, mbulungua na ma-nundjuja na 
pambuha-na na Amanggu na maninja la awangu. 22 La lodu nu tai nadangu 
na tau: Ka nda djiaa-ja na tamumu Njumu amangu na pawama ba 
ma-wunangu, dangu ba ma-warungu wandi? Ka nda djiaa-ja na tamumu 
Njumu amangu na pawama ba matu tanda mbiha da-dangu? ma-wanangga. 
23 Nu hi kupeka pangalangu: Ndedi kupi ndokua-nggai, pa-hilangu hiana 
la hangganggu, ha njimi mawulu ma-akatu, ba wànggundja. 


Da dambu da lata. 


24 Djia-duja djaka nggamu na marongu-ja jiana na patiki-nggu dangu 
tundu-nanja, tai beri hama tuna tau pingu-jaka, na mawulu-ja na umana la 
pinu watu pingi. 25 Ka puru-nanjaka na ura kawalu, ka taka-nanjaka na 
iwa, ka hadangu-nanjaka na ngilu, hi da-làndahu-nja nuna na uma, taka nda 
nandjorua, maa ba pa-palatangu la pinu watu pingi-duja. 26 Hamanai djaka 
nggamuja na marongu-ja jiana na patiki-ngguka, taka nda tundu-nanjai, tai 
beri hama tuna tau ndubaja, na mawulu-ja na umana la bulu wara. 27 Ka 
puru-nanjaka na ura kawalu, ka taka-nanjaka na iwa, ka hadangu-nanjaka 
na ngilu, hi da-landahu-nja nuna na uma, ka ndjoru nda ngeri ndjoru- 
nanjaka, wana. 28 Nu ba na-pandjapu hala-haka jiada da patiki-na 1 Jehu, 
ka hangataru nda uku-nanjaka na tau dangu rukuna na panau-ngu-na, 29 
maa ba panaungu tau maningu kuahangu-maja, nda tu biada da mapingu 
huratu ukuda. 


NA KAWUDU 8 
Na pa-malaru-nanja na makila katumbu. (Maruku 1:40-44; Luk. 5:12-14) 


1 Ba napuru-ka i Jehu welingu la palindi, nadangu na tau na makiku-nja. 2 
Hi nmja1 duna na makila katumbu na mamai lai Njuna, hi na-marabaku la 
hanggana: Tuna nu djaka wamu Miri, peku-mana Njumu la 


pa-pajaha-ngga, hi wananja. 3 Taka 1 Jehu, hi na-padjola-nja limana, hi 
narama-ja: Nahu ujahangu-wa, wanggunggau-ka, hi wananja. Ndedi 
mbadiku-na jahangu madua-nanjaka, langa-danjaka da kilana. 4 Hi 
napanii-nja paraina i Jehu: Rimangu, ambu ningudu haàtu papanii-mu, na 
njuna lakuwa kau pa-itangu wikimu la ratu, kau ngandi maraku hama tuna 
na parandi-na i Muha, ka na-pa-hakahiingu lai njuda, wananja. 


Na màlaru-na na atana na ngora hangahu. (Luk. 7:1-10) 


5 Ba natama-ka la Kapinaüngu, mai-nanjaka lai Njuna na ngora 
hurundandu, hi na-pamanda-nja: 6 Miri, na atanggu tanggilungu màngu 
kaliparu-na padua la uma, ba nda uku majila-ja, wànanja. 7 Napaja i Jehu: 
Ka kulua-ka bàdi Njungga pa-pamàlaru-ja? hi wànanja. 8 Tàka na ngora 
hurundandu: Miri, nda rakaa-na duku bau runungga ru kawindu umanggu, 
mili uwàngu papekaa la ngaru, djiangu-ma duku na-màlaru na atanggu. 9 
Nadu njunggambu ba tau ngia wawa-makai duku, tàka la wawanggu 
njungga duku hi nindjai da hurundandu: Lua, djaka wanggunja na haàtu, 
djiangu-ma ba nahunja, taka na haàtui: Mai, djaka wanggunja, djiangu-ma 
ba namunja; hamanai na atanggu: Ramaja jiana djaka wanggunja, 
djiangu-ma ba naràma-ja, hi wananja. 10 Ba narongu-jaka na matuna nu i 
Jehu, ka hangataru-nanjaka, hi napanii-ndja da matundu-nja: Langa-taka ka 
kupeka-nggai, djia-paka nda la haatu angu tau Ihirailu-kadu, nda 
ku-hunggungu-ma ma-bokulu pawal tuna nu! 11 Ka kupeka-nggai: 
Nadangu haromu na ma-namunja welingu la pahunga la patama, hi 
da-mandapu pambabu dàndja i Ambarahangu, i Ihaku dangu i Jakupu la 
pahangandji la awangu, 12 taka da taumana lati na ngia pahangandji, 
pa-warungu-haka la ma-kapatangu la marihi marau. Lai nu napa djia la hu 
dangu la kakehuka ngandu-kidua-ka, wànandja. 13 Hi napanii-nja na ngora 
hurundandu 1 Jehu: Ubeliwa, mata ka na-padeningu-wa njumu hama tuna 
na pawaimu. Nu paku nu ka malaru madua-nanjaka na atana. 


Na pa-malaru-na tau 1 Miri Jehu. (Maruku 1:29-34; Luk. 4:38-41) 


14 Ka taka-nanjaka 1 Jehu la umana 1 Peturu, hi naita-ja na ma jerana ba 


tanggilungu-na padua ba pariti-nanja. 15 Najapa-jaka na limana ka pajila- 
nanjaka pariti-na; ka hadangu-nanjaka hi nainga-ja Njuna. 16 Ba 
na-malingu-ka, ngandi-dandjaka lai Njuna ba hau daada da pa-huruku 
wandi, hi nawaru-ndja da wandi ba nawangu paniiana, hi na-pamalaru 
ndabaha da mahidu pa-dakangu. 17 Ka peku pa-tutungu-na na patiki-na na 
wunangu Jahaja: Njuna na mambada dendija na ripangu-ndaka, dangu na 
mambada dukuja na hidu-ndaka, ba wana. 


Na huri tundunja 1 Miri Jehu. (Maruku 4:36-41; Luk. 8:23-25; 9:57-60) 


18 Nu ba naita-jaka na tau dangu na ma-winggiru-nja, ka paràha-nandjaka 1 
Jehu da papanau-na papala la hapapa. 19 Ka mai-nanjaka lai Njuna na tau 
na mapingu huratu uku: Ngguru, tundunja wanggunggau, djiapa ka nda 
nggii-kau-kadu uhanggangu ningu, ba wananja. 20 Nanapa-ja i Jehu: Da 
lambaku ningu kandoka-da, da ma-hawurungu dita la awangu ningumbu 
hibuda, taka na Ana tau nda ningua ngia pa-pakalana-nja na katiku-na, hi 
wananja. 21 Hili nimbunjai na haatu na papanau-na: Pulingga kadiru, Miri, 
ka kulua paku patani-nja na amanggu, na ma-wananja. 22 Nanapa-ja 1 
Jehu: Tundu-nggawa njungga, mata-njaka na mameti ka natani-nja na 
anguna na mameti, hi wananja. 


Na pakandii-nanja na ngilu mbangatu la tehiku i Miri Jehu. 


23 Ba naheika la tena, hi datundu-nja da papanau-na. 24 Hi djia kaborangu 
biana na tehiku, hi na-lumburu-ja wai na tena, taka i Jehu mahuru 
bia-nanja. 25 Ka mai toma-danjaka hi dabengi-nja: Miri, tula-nggama! 
Talaru-ndanjaka, hi wàdanja. 26 Nanapa-ja Njuna: Nggikina hii 
mangàdatu, ha tau ma-ha-kudu pawaina, hi wànandja. Nu ka hadangu- 
nanjaka, hi nabaka-ja na ngilu dàngu na tehiku, ka kandii hàla-nanjaka. 27 
Ka hangàtaru-nanjaka na tau: Nggàra taujaka ihi jiana jia, na ngilu dangu 
na tehiku-mbu hi natundu bianja Njuna, hi wàda. 


Na hàmuda da madua da pa-huruku wàndi. (Màruku 5:1-17; Luk. 
8:26-37) 


28 Ba nataka-ka la hapapa la tana tau Nggandara, hi namundja da madua 
da pa-huruku wandi, da ma-welingu la ma-pare-tingu da mamai 
pa-tabuku-ja; lalu kaborangu-ha, hi lupa nda peku ndokuna na tau paliija 
nuna na ngarangia. 29 Ka wara-danjaka: Ta-panggiki na Njumu dàngu 
njuma, ha Anana i Ala? Maimu pa-majila haha-nggamaka, ba ndedi djiaja 
na rehina, hi wàdanja. 30 Lai nu la mamarau nindja ba habàba bokulu-da 
da wei, ba manguri-da padua. 31 Tàka da wàndi hi da-pamanda-nja: 
Warundja djaka wamu-nggama, palewa aru-kama ka matama ningu lai nu 
la ka-bàba wei, wàdanja i Jehu. 32 Nanapa-ja Njuna: Ilakuwa hi wànandja. 
Ka luhu-danjaka da wàndi hi datama-ha la wei. Nu ka talandjiru madua- 
danjaka da wei ba habàba-da, hi handàka lindjungu-da welingu la 
ngambangu hu daa la tehiku, hi dameti la wai. 33 Tàka da ma-pawangu 
wei palai-danjaka hu daa la paraïngu, hi dapeka hàlaja na matumbu-ka, 
lupa na rukuda da tau da pa-huruku wàndi. 34 Ka luhu hàla-nanjaka na ihi 
paraïngu-ka, palua tomaja i Jehu. Ba daita-jaka, pamanda-danjaka, 
udundjaku àrunja na tanama, hi wàdanja. 


NA KAWUDU 9 
Na hàmuna na ma-kaliparu (Màruku 2:1-12, Luk. 5:17-26) 


1 Ka hei-nanjaka la tena, hi napala la hapapa; ka taka-nanjaka la parai 
wikina. 2 Nu ka ngàndi-danjaka lai Njuna na tau ma-kaliparu na 
ma-tanggilungu la nggala. Ba naita-haka pawaida 1 Jehu, hi napanii dànja 
na ma-kaliparu: Ananggu, pamàndu-nja na etimu, da ndjalamu 
pa-djàmangu-haka, wànanja. 3 Nu ka panii-danjaka la etida da mapingu 
huratu uku ha-wiangu: Nina ni lapi-nanja 1 Ala, ba wada. 4 Ba napi-njaka 1 
Jehu na pangadangu tuda nu, ka panii dà-nandjaka: Nggikina hii 
pangàdangu ma-akatu la etimi? 5 Nggiija na mamuda wami: Da ndjalamu 
pa-djàmangu-haka, wànggunja, ndia: hadangu-wa kau laku, wànggunja? 6 
Tàka kai pi wànja na Ana tau ba ngera-mananja la pa-djàmangu ndjala la 
pinu tana, nu hi napanii dànja na ma-kaliparu: Hadangu-wa kau dendija na 
topumu, kau laku la umamu, wànggunggau, hi wànanja. 7 Ka hadangu 


madua-nanjaka, hi nalaku la umana. 8 Nu ba naita-jaka na matuna nu na tau 
dangu, ka manga-datu-nanjaka, hi dawotu-nja 1 Ala na ma-wuangu kuaha 
ma-tungu nu la tau. 


Na paau-nanja 1 Matiu. (Maruku 2:13-22; Luk. 5:27-38). 


9 Nahu ba nalaku welingu lai nu, ka ita-nanjaka paraina 1 Jehu na tau mini, 
ba mandapu-na padua la uma ngia pakei mbewa, Matiu-ja na tamuna, 
tundungga, hi wananja. Ka hadangu tundu-nanjaka. 10 Nu ba talanga 
mandapu-na pangangu la uma i Jehu, namu-ndjaka ba hau daada da tau kei 
mbewa lupa da tau ndjala, hi da-mandapu panga dànja Njuna dàngu da 
papanau-na. 11 Ba daita-jaka na matuna nu paraida tau Parihi, panii 
da-dandjaka da papanau-na: Ka nggikina na Nggurumi hi nanga da-biandja 
da tau kei mbewa dàngu da tau ndjala, wàdandja. 12 Narongu-jaka nuna i 
Jehu: Na ma-hajandalu nda nggàra naihi waanja na mapingu muru, 
mbulungu na mahidu duna. 13 Na njuna pangàda-nja kai pinja, djàka 
nggikina na andana: Na mila eti duku na pa-karuhi-nggu, nda djiaja na 
marakua, ba wana. Ba nda mainggu papaau-nja na matàndjia, djiaja na 
mandjala duku, hi wanandja. 


Na huri rotu wiki. 


14 Nu ka mai-danjaka lai Njuna da papanau-na 1 Juhani, hi da-paarangu: 
Mala nggikma njuma dangu da tau Parihi hi marotu wikima, taka da 
papanau-mu Njumu hi ndia bia1? ba wada. 15 Nanapa-ja 1 Jehu: Mala 
peku-naka dimi la pa-handuka da arijaa-na na bidi papa dangu ninja padua 
na bidi papa lai njuda? Na njuna djiangu ningu renina, djaka papiti-jaka na 
bidi papa welingu la1 njuda, nu hmaka hi darotu wikida. 16 Nda ningua 
haatu madjia tambu wanja tera bidi na kalembi ndai; djaka tuna nu, na 
tambuna na-bariku-ja na kalembi ndai, ka pa-rukangu-nanjaka 
pa-tambariku padangu. 17 Dangu nda haatu-mbu madjia burija na wal 
angguru bidi la kanai manulangu ndai; djaka tuna nu nda na-djamangua 
pa-kapoku na kanai manulangu, ka mbungu-nanjaka na wai angguru, taka 
na kanai manulangu tanahaku-nanjaka. Mbulungu-na djaka wai angguru 


bidija, tumajai badi duna la kanai manulangu bidi, ka peku mara halada, hi 
wanandja. 


Na anana i Jairu dangu na kawini na mahidu. (Maruku 5:22-43; Luk. 
8:41-56). 


18 Ba talanga panii tunandja nu, hi namunjai duna na haatu na ma-pangora, 
hi na-maràbaku la hanggana: Na ananggu kawini hina-maapa nameti; mala 
àru kau lua pa-dambaku-nja lima, djiangu naluri-ma duna wànggunggau, hi 
wànanja. 19 Nu ka hadangu-nanjaka i Jehu, hi nandàki-ja lupa da 
papanau-na. 20 Hi djia ni-bianja na kawini na mahidu mbungu ria 
ma-manu, mbàda ha-kambulu dambu ndau-manaka. Ka pali kadjiangu- 
nanjaka, hi narama-ja na hupu kalembi-na 1 Jehu. 21 Nadu mili kurama-ja 
na hupu kalembi-ana, ku-malaru-ma duku ba wana la etina. 22 Ka 
pa-mbelingu-nanjaka 1 Jehu. Nu ba naita-jaka: Ha ananggu, pamandu-nja 
na etimu; na pawaimu djia-jaka na ma-pamara-kau, hi wananja. Piti 
welingu nu ka malaru madua-nanjaka na tau kawini. 23 Nu ba natàka-ka i 
Jehu la umana na ma-pangora dàngu ba naita-haka da mapini taleli dangu 
na tau dangu na ma-kanjatiru: 24 i-pajilangu; jiana na anakeda kawini ba 
nda metia-nanja, katuda-ananja duna, hi wàna. Ka riki-danjaka. 25 Ba 
pa-paluhu-jaka na tau dangu, tama-nanjaka, hi najàpa-ja na limana; ka 
hadangu-nanjaka na anakeda kawini. 26 Ka hamboka-nanjaka na rukuna 
nuna la ngabana lai nuka. 


Na pa-màlaru-na tau. 


27 Nàhu ba nalaku welingu lai nu i Jehu, ndàki-danjaka da mapoki ba tau 
madua-ha dangu warangu-da padua: Dou Anana i Ndautu, manawaru 
àru-nggama, ba wàda. 28 Ba natàka-ka la uma, hurungu-danjaka da 
mapoki lai Njuna. Taka i Jehu, hi na-paàra-ndja: Mala iwaika njuna ba 
ku-màka patuja jiana? wànandja. Napaha njuda: Aadu, Miri, hi wàda. 29 
Hàlaka hi naràma-ha da matada: Màtawa ka na-padeningu lai njimi hama 
tuna na pawaimi, hi wàna. 30 Nu ka ngita-danjaka da matada. Hiri nda 
uku-nandjaka paraina i Jehu: Rimangu, àmbu ningudu haatu mapinja, 


wanandja. 31 Taka nahu ba dalaku ka pakada-danjaka na rukuna Njuna, la 
ngabana lai nuka. 32 Nu ba dalaku-kika njuda, ngàndi-danjai lai Njuna na 
tau na ma-kambanga na pa-huruku wandi. 33 Ba nahala-ka pawàru-nja na 
wandi, kareuku-nanjaka na ma-kambanga. Maratangu-nanjaka na tau 
dangu: Ndedi handakangua pa-ngitangu matungu jia la padua tau Ihirailu, 
hi wada. 34 Taka da tau Parihi: Rukuna na ngorada da wandi hi na-paluhu 
wandi, hi wadanja. 


Na huri ramana i Miri Jehu. 


35 Nu ka laku-nanjaka 1 Jehu, hi na-nmbihu halaha da paraingu dangu da 
kotaku, ba na-papekangu la uma bu-nggu uma bungguru-da, ba 
na-bobaru-ja na lii mànangu, na rukuna na pahangandji, dangu ba 
na-pamàlaru-ha ba ma-màtuda da mahidu-nja dàngu da njurana na tau. 36 
Nu ba naita-jaka na tau dangu, ka mila mumuhu-nanjaka na etina, maa ba 
hama tuna mbimbi manda ningu ma-pa-wangu-duha, ba ondj a-danjaka 
dàngu ba dira-daka. 37 Hala hi napanii-ndja da papanau-na: Nadangu 
lànga-tàka na pamuti, taka na mamuti hawutu-anangu. 38 Djia-duja, 
kamahi-njawa 1 Miri na mamangu pa-mutingu, ka na-parahangu mamuti la 
ngia pamuti-na, wànandja. 


NA KAWUDU 10 
Na parandi-na 1 Miri Jehu la papanau-na. (Maruku 6:7-13: Luk. 9:1-5). 


1 Ka paau-nandjaka da papanau-na da ma-hakambulu madua, hi 
nawua-ndja kuaha la patalu-ha da wàndi akatu, hi peku paluhu-dandja 
dàngu la pa-pamàlaru hàlaja na hiduna dàngu na njurana tau. 2 Jiada-ha da 
ngarada da pa-pahurungu da ha-kambulu madua: Na ma-mangilu i 
Himungu, i Peturu ba wàdanja, dàngu i Andaria na anguna paluhu, i 
Jakupu anana i Hambandiu, dàngu i Juhani, na anguna paluhu, 3 1 Pilipu 
dangu i Mbàratolumiu, i Tomahu dàngu 1 Matiu, na makei mbewa, 1 
Jakupu anana i Alapiu dàngu i Tandiu, 4 i Himungu tau Kanani dàngu i 
Junda Ihikariu, djiambu-dujaka na ma-kaleka-nja. 5 Nuda da 


ma-hakambulu madua da pa-paraha-na i Jehu, hi narandi-ha: Ambi lakudu 
nahu la tau hangadangu, dangu ambi tamadu la parai tau Hamaria. 6 Mata 
kai laku ningu la wala wuana 1 Ihirailu da ma-pa-mbula mbimbingu. 7 
Nahu bai laku ibobaru-jawa: Mareni-amanaka na pahangandji welingu la 
awangu, ka wami. 8 Pa-malaru-ha da mahidu, paluri-ha da mameti, 
pajaha-ndja da makila, paluhu-ha da wandi. Ngala djuangu-maa-minja, 
matawa kai wua djuangu-mbu. 9 Ambi banggingu-du amahu rara, amahu 
bara, djaka ndia ndui rara. 10 Ambi ngandidu ana kanai balangu nahu bai 
laku, ambi kadua mbalangu kalembi hamanai halapa wihi hamanai 
tokungu. Nadu na tau na marama ba raka-mana ba na-ngalangu pangana. 
11 Djaka nggu uma nggu kotaku-ja na ngia patama-mi, itangaru pakuha da 
ma-rakangu lai nu; kai ndjadiku ninguma lundu bai laku. 12 Djaka itama-ja 
na uma, peku hamuwa, waminja. 13 Djaka tuba raka-duna nuna na uma, 
mata ka na-padaingu na peku hamu ba wami; taka djaka ndia mata ka 
nabeli-ja lai njimi. 14 Djaka nggamuja na manda ingakai dangu na manda 
patingi-nja na pulumi, bai luhu welingu la1 nu la uma, djaka ndia welingu 
lai nu la paraingu kai kambahu-ja na kumburu tana la tabalu wihimi. 15 
Langa-taka ka kupeka-nggai, tai la rehi patandangu, ràka-anapa na 
papada-na la Hondungu dangu la Nggamora welingu la papada-na nuna na 
paraingu. 16 Tangaru, nahu ba ku-paraha-nggai hama tuna na ana mbimbi 
la koru ahu rumba; djia-duja mata kai pamangga ularungu kai patàndji 
kulundihangu. 17 Na njuna kai manggangu paku wikimi la tau; napa ba 
pakata-danggai la ma-timbangu, taka hi dapalu-kai la uma bunggu-uma 
bungguru-da. 18 Hi dangàndi-kai la hangga ma-pareta dangu la hangga 
maràmba lumunggu Njungga, ka na-pa-hakahiingu lai njuda dàngu la tau 
hangàdangu. 19 Na njuna djàka da-pakata-nggai, ambi handuka-dunja 
djàka nggikina ndia djàka nggàraja bàdi na papanii-mi; nadu taï la rehina 
ba pa-wuangu-kai djàka nggàraja bàdi na papanii-mi. 20 Maa ba nda 
njimia ma-kareuku, ba djiaja na Ngahuna na Amami duna na mapanii daa 
la etimi. 21 Na ma-paangu paluhu haromu na-pakata-nja na anguna paluhu 
la pa-pameti-ja, hamanai na pa-amangu na-pakata-nja na anana, lupa da 
anada dahada-ndja da inada da amada hi da-pameti-ha. 22 Nawunu 
hàlakai tau haromu lumuna na tamunggu. Tàka na ma-patorungu lundu 


ndjapuna, djiaja na mamara. 23 Djaka nakeha-nggai tau la hau paraingu, 
ipalai la hau paraingu; langa-taka ka kupeka-nggai, ndai nimbihu halaa-ha 
da paraingu Ihirailu-ka, djaka ndedi-madu nataka na Ana tau. 24 Na 
pa-panaungu nda djia langaa-nanja na ngguruna, hamanai na atana nda djia 
langaa-nanja na mirina. 25 Raka-anangu na pa-panaungu djaka na-ngalangu 
hama tuna pangala-na na ngguruna, hamanai na ata hama tuna na mirina. 
Mbaluhembulu djaka wananja tau na mangu umangu, manati-amanaka na 
tau la umana. 26 Djia ba tuna nu ambi mangadatu-dundja; ba nda ningua 
ma-pandadangu, na padjia nda bunggahu, dangu nda ningu-mbu 
pa-kapingu na padjia nda pingu. 27 Na papanii-nggunggai la 
ma-kapatangu, mata kai paniija la mahari, dangu na parongu-mi na 
pa-kangurukungu la kahilu-mi, matawa kai bobaru-ja la toku ndidu uma. 
28 Ambi mangadatu-dundja da ma-pameti-ha da taumi, taka nda 
da-ngalangui pa-pameti-ha da hamangu-mi; matawa kai ma-ngadatu ninja 
na ma-ngalangu pa-padima halanja na hama-ngu-mu dangu na taumu la 
pangia mambana. 29 Mala da manginu ba nadangga-ndja tau, da dua ngiu 
nda hau rimihua? Taka na heu djua nda ningua ma-kanabu la tana dangu 
nda papina na Amami. 30 Djiapa-kingu na lunggi la katiku-mi pareki 
ndaba-haka. 31 Djia-duja ambi mangadatu, irihi-ndjapa da manginu dangu. 
32 Djaka nggamuja na mapeka-ka la hangga tau, napa kupeka-majai duna 
la hanggana na Amanggu na maninja la awangu. 33 Taka djaka nggamuja 
na ma-pahini-ngga la tau, napa ku-pahini-manjai duna la hanggana na 
Amanggu na maninja la awangu. 34 Maina pangandi-ja na mapeku la pinu 
tana ambi wami-dungga; nda mainggu pangandi-ja na mapekua, 
hapanda-ja duku. 35 Maa ba mainggu pa-papapa-nja na tau dangu na 
amana, hamanai na anana kawini dangu na mana, na rii anana dangu na ina 
jenuna. 36 Da papana na tau haromu, djiaha da angu umana. 37 Djaka 
nggamuja na-marihi mbuhanja na mana dangu na amana welingu lai 
Njungga, nda rakaana lai Njungga; dangu djaka nggamuja na marihi 
mbuhanja na anana mini djaka ndia na anana kawini welingu lai Njungga, 
nda rakaana lai Njungga. 38 Nggamuja na manda dendija na harika-na ka 
natundu-ngga, nda rakaana lai Njungga. 39 Djaka nggamuja na 
mangala-nja na lurina, djiaja hi na-jamihu-ja, taka na ma-jamihu-ja na 


lurina lumunggu Njungga, djia hi nangala-nja. 40 Djaka nggamuja na 
ma-ingakai njimi, inga-nangga Njungga-maduka dangu djaka nggamuja na 
ma-ingaka Njungga, inga-nanja Njuna-maduka na ma-paraha-ngga. 41 
Djaka nggamuja na ma-ingaja na wunangu, ba wunangu-ja, ngalangu- 
nanjaka tai wunda wunangu, dangu na ma-ingaja na matandji ba 
matàndji-ja, ngalangu-nanjaka tai wunda matàndji. 42 Dangu djaka 
nggamuja na ma-paunu-nja wai maringu hau kaba na haatu na anguda jiada 
da ma-marahu ba pa-panaungu-ja, lànga-tàka ka kupekà-nggai, nda djia 
Jamihu-ana na wundana, hi wanandja. 


NA KAWUDU 11 


1 Nu ba nahala-ka parandi-ha da papanau-na da ma-hakambulu madua, ka 
laku-nanjaka welingu lai nu la pa-papeka-ngu dangu la pa-pa-bobarungu 
nahu la paraida. 


Na pa-arangu-na 1 Juhani Parunungu ba la uma kapatangu-ja. (Luk. 
7:18-35) 


2 Nu ba narongu-ja i Juhani la uma kapatangu rukuna na parama-na i 
Karitu, hi na-paràha-ndja da papanau-na: 3 Djia-kauka Njumu na 
ma-namunggau, djàka ndia hi ma-patiangu haàtu-pa, wananggau wami, hi 
wanandja. 4 Ka hema-du-nandjaka paraina i Jehu: Lakuwa kai peka-nja 1 
Juhani na parongu-mi dangu na pangita-mika: 5 Na mapoki nangita-ka, na 
ma-kaliparu napangga-ka, na makila na-jahangu-ka, na ma-kawanga 
narongu-ka, na mameti pa-paluri-jaka, dangu na mamila pa-bobarungu-jaka 
lu manangu. 6 Taka oha-anaka na tau na manda hanggamaru wangga, hi 
wanandja. 7 Taliu-daka, tungu-nanjaka kareuku-na la tau dangu 1 Jehu 
rukuna 1 Juhani: Nggaraja na palua pa-tangaru-mi la marada telangu? 
Kambauni-ja nu na pa-kaduku palua pamaingu ngilu? 8 Djaka ndia 
nggaraja na palua pa-tangaru-mi? Tau mowotu paki tamamangu-ja? 
Tangaru, na tau mawotu ma-tamaina-ngu la uma maramba-ja duna. 9 
Djaka ndia, nggikina duna hii lua? Ka tangita-ja na wunangu wami? 
Tuba-nanja ka kupeka-nggai, nahipu-japa na ma-wunangu. 10 Maa ba 


djia-dujaka na rukuna njuna na maninja la Huratu: Tangaru, ku-palewa-ja 
na papalewa-nggu pa-mangilu-nggau Njumu, na ma-palanjapu hahanggau 
andamu, ba wana. 11 Langa-taka ka kupeka-nggai: Welingu la tauka na 
pa-paana tau kawini nda ningua ma-hadangu marihi-nja 1 Juhani 
Parunungu, taka na marihi marahu la pahangandji welingu la awangu 
narihi-dunja njuna. 12 Piti welingu lai Juhani lundu nahu, pa-mbangatungu- 
na-njaka na pahangandji welingu la awangu, taka da ma-kabo-rangu hi 
dariba-nja. 13 Mala na pa-wunangu-na na ma-wunangu danguka lupa na 
huratu uku ba lundu lai Juhani-ja. 14 Djàkai kataku-duja, njuna djia-duja 1 
Elia na ma-namunja ba wàda. 15 Na maningu kahilungu màtawa ka 
narongu. 16 Mala nggàra-aka pa-pangera wànggunja na tau handàni nàhu? 
Ngera hama tuna anakeda ma-mandapu la pahangu-ha da ma-pawarangu 
dàngga anguda: 17 Matundu-nggai ana mongu tàka ndai rendjai; 
ma-padudu-rungui-ka, tàka ndai hii biai, ba wàda. 18 Nadu na tàkana i 
Juhani ba nda nangangu ba nda na-ngunungu, tàka njimi: Ningu wàndi 
akatu-na, wàminjai. 19 Tàka na tàkana na Ana tau, ba nangangu ba 
na-ngunungui-ka, napaja njimi: Tàngaru-ja na tau mandàhi, na tau 
ma-lumbangu wai angguru, na arijaa makei mbewa dangu tau ndjala, 
wàminjai. Ba tuna na pingu na-pakawana-jaka paral rukuna, hi wànandja. 


Na ngerada da paraïngu la Nggalilia. (Luk. 10:12-15) 


20 Hàlaka nu tungu-nanjaka paniina i Jehu, hi na-pandjala-ha da paraïngu 
da ngia parihi tu padangu-na tanda mbiha, ba nda da-pandjilungu. 21 Nai 
aai numu ha Korahingu! Nai aai njumu ha Mbaitu-haida. Làti djàka 
tungu-kaawa la Huru dàngu la Hindungu da tanda mbiha da matumbu 
hama tuna lai njimi, mbàda mandai pandjilungu-daka làti, ba 
da-kalambungu karungu dangu ba da-uhuku la ati. 22 Na njuna ka kupeka- 
nggal, tai la rehi pa-tandangu ràka-anaka na papàda-na la Huru dangu la 
Hindungu, welingu la papàda-mi njimi. 23 Taka njumu, ha Kapinaüngu! 
Pa-padjangga-makauka lundu la awangu? Lupa la paraï mameti-kauka na 
haromu, u-hadàndjalu ningu. Nadu lati djaka tungu-kaawa la Ho-ndungu 
da tanda mbiha da matumbu hama tuna lai njumu, ninjapa duna lati lundu 


nahu. 24 Taka ka kupeka-nggai, tai la rehi pa-tandangu raka-anaka na 
papada-na la Hondungu, welingu la papada-mu njumu. 


Na pa-malangungu-na 1 Miri Jehu. (Luk. 10:21,22) 


25 Nu ka tungu-nanjaka paniina 1 Jehu: Dou Ama, Mirina na awangu na 
tana, ku-pamalangu-nggau, bau kapinja na rukuna jiana la ma-manggana 
dangu la mapingu taka hu walahu biaja la anakeda. 26 A Ama, tuna nu na 
pambuha-nggu ba wamu-maka dumu. 27 Mbuu ndabana na-pakata 
hala-manggandja-ka paraina na Amanggu; nda ningua haatu mapinja 1 Ana, 
mbulungu 1 Amaa, hamanai nda ningu haatu mapinja 1 Ana, mbulungu 1 
Anaa dangu na tau na pa-bowangu ba wana i Ana. 28 Imaiwa lai Njungga 
mbuu ndabami mandjili dangu maduku mambotu ka ku-pahangahu-kai. 29 
Idendi-jawa na ditunggu kai pa-pekangu lai Njungga; maa ba 
ku-madjangu-du dangu ba ku-karada etinggu, napa ka da-mandangu da 
etimi; 30 nadu na ditunggu ba nahamu, dangu na ngandinggu ba na-halela. 


NA KAWUDU 12 


I Miri Jehu ba djiaja na Mirina na lodu hangahu. (Maruku 2:23-28; Luk. 
6:1-5) 


1 Nu laku lii-nanjaka i Jehu la ma-pawoka uhungu la lodu hangahu. Ka 
mandjuu-danjaka da papanau-na, hi damuti wili uhu, hi dangandja. 2 Ba 
dangita-jaka na matuna nu paral da tau Parihi, hi dapanii-nja: Tàngaru, da 
papanau-mu, datu biaja na manda uku la lodu hangahu, hi wàdanja. 3 
Nanapa-ja Njuna: Ka ndai mbaha-maja dimi djàka nggikina i Ndautu, ba 
talànga mandjuuna dàngu da karia-naka? 4 Ba djiaja na tamana la uma Ala, 
hi dangandja da kambamba pa-pahanggangu, làti ba nda uku la pangandja 
njuna dàngu da karia-naka, ba mbulungu da ratudua? 5 Djàka ndia ndai 
mbahaa-ja dimi na huratu uku, la lodu hangahu ba dapangga-ja na lodu 
hangahu paraida da ratu la uma Ala, dàngu nda ndjalada? 6 Ka kupeka- 
nggai, ninja lai jia na marihi-nja na uma Ala. 7 Djàkai pinja làti na andana: 
Mila etija na pa-karuhi-nggu, nda mangedjingu-a, ba wàna, nda djia 


pandjalaa-mi-ndja da manda ndjala. 8 Nadu na Ana tau ba Mirma na lodu 
hangahu-ja, hi wànandja. 


Na pa-màlaru-na tau la lodu hangahu. (Màruku 3:1-6; Luk. 6:6-11) 


9 Ka laku-nanjaka welingu lai nu, hi natama la uma bungguru 10 Nu ka 
ninja na tau na mameti hapapa limana. Ka peku pandjala-ndanja ba wàda, 
hi da-paàra-nja 1 Jehu: Mala uku-ja ihi pa-pamàlaru tau la lodu hangahu ai? 
wada. 11 Nanapa-ja Njuna: Nggamuja lai njimi na maningu heu mbimbina, 
djaka na-kanabu la humuru la lodu hangahu, manda padjola-nja lima ka 
na-padita-ja? 12 Mala pira biaka ngia paliru lànga-nanja na mbimbi na tau? 
Djia-dujaka hi ukuja la lodu hangahu la patu mahàmu hi wànandja. 13 Nu: 
Padjola-nja na limamu, hi wananja na tau. Ka padjola-nanjaka, hamu 
beli-nanjaka na limana hama tuna na hapu-ngu. 14 Ka luhu-danjaka da tau 
Parihi, hi da-batangu dàngga anguda ka pameti-ja i Jehu ba wàda. 15 Tàka 
i Jehu tanda-mananja na matuna nu; ka pajilangu-nanjaka wikina welingu 
lai nu. Nadangu na tau na matu-ndu-nja hi na-pamàlaru ndàbaha. 16 Hiri 
nda uku hiri-nandja, ka àmbu da-pawuwa-ka ba wàna. 17 Ka peku 
pa-tutungu-na na patiki-na na wunangu Jahaja: 18 Tàngaru-ja na atanggu 
na papindi-nggu, na pambuha-nggu, na paora-nggu. Ku-patunggulu-nja na 
Ngahunggu haromu, ka na-bobaru-ja na mauku la tau hangadangu-ka. 19 
Nda nawàngua makarau, nda na-kanjatirua, dangu nda ningua haàtu 
marongu-ja nggoruna nàhu la ngarangia. 20 Na kambauni na ma-kaleka 
nda napataa-ja, na kahumbu na ma-kutungu nda napàdaa-ja, lundu hi 
na-pangia pinu-maja na mauku. 21 Na tamuna Njuna djiaja na ngia 
pa-monungu tau hangàdangu haromu, ba wàna. 


Na lapi-danja paraï da tau Parihi 1 Miri Jehu. 


22 Nu ka ngandi-danjaka lai Njuna na tau pa-huruku wandi na mapoki na 
ma-kambànga. Ka pa-malaru-nanjaka na ma-kambanga, hi na-kareuku hi 
nangita. 23 Ka hangàtaru-nanjaka na tau dangu: Ka djia-jaka ihi jiana na 
anana i Ndautu? hi wàdanja. 24 Tàka ba darongu-jaka na matuna nu paral 
da tau Parihi: Na tau jiana, djàka nda djiaja làti na Mbàluhembulu na 


ngorada da wandi, nda na-warungua wandi, hi wadanja. 25 Nu ba 
pi-mananja paraina i Jehu na pa-pangada-da, ka panii da-nandjaka: Hau 
hangandji hau hangandji na ma-pabariku dangu wikina, djia la molungua, 
dangu hau paraingu hau paraingu, hau uma hau uma na ma-pabariku 
dangu wikina, nda na-padaingua. 26 Mala 1 kambaliku, djaka nawaru-njaka 
na kambaliku, paba-riku-nanjaka dangu wikina. Ka nggiki hama 
padaingu-na dimi na hangandji-na? 27 Djaka rukuna 1 Mbaluhembulu-ka 
Njungga ba ku-warungu wàndi, nggaa mangu rukungui-ka duna da anami 
ba da-wàrundja? Djia-duja njudaka ngeru da ma-patanda-nggai. 28 Na 
njuna, djàka rukuna na Ngahuna i Ala bidua Njungga ba ku-wàrungu 
wàndi, djàka tuna nu na pahangandji-na i Ala mbàda tàka-naka lai njimi. 29 
Mala nggiki pekuna dimi na tau la patama-nja na umana na tau kapàru la 
paramba-nja pa-bàndjalu-na, djaka nda naho-ndu mangilu-maduja nu na tau 
kaparu? Hinaka hi peku riba-nanja na ihi umana. 30 Djaka nggamuja na 
manda angungga papa-dunangga, dangu nggamuja na manda kangutu 
dangga ma-paihangu-ja. 31 Djia-duja ka kupeka-nggai, mbuu ndabana na 
ndjalana dangu na palapingu-naka na tau pa-djamangu-ha napa, taka djaka 
lapija 1 Ngahu, nda pa-djamangua-ja. 32 Djaka nggamuja na mapulu-nja na 
Ana tau, pa-djamangu-japa, taka na mapulu-nja 1 Ngahu Matua, nda 
pa-djamangua-ja la lodu nahu ndiambu, la lodu na ma-namunja ndiambu. 
33 Djia-duja, nahamu mata ka wàminja na pingi ai lupa na wua-mbuna, 
djàka ndia na-akatu ka wàminja na pingi ai lupa na wua-mbuna. Mala ba 
welingu la wua-duna hi tandaja na ai. 34 Ha kalembi ularu, nggiki hama 
panii-mika mahamu, dàngu akatu-mi padua? Maa ba bundungu-nanja la eti 
hi na-lembaru la ngaru. 35 Na tau hamu na-paluhu-maja duna na mahamu 
welingu la unu etina na mahàmu, tàka na tau akatu na-paluhu-maja duna na 
ma-akatu welingu la unu etina na ma-akatu. 36 Ka kupeka-nggai: Ngara 
papanii anga-naka na tau, tanggu-manandja pahema-ha tai la lodu 
pa-tandangu. 37 Maa ba ruku panii-dumu ngeru hi pa-kawana-kau, dàngu 
ruku panii-mbumu ngeru hi pandjala-kau, hi wànandja. 


Na karaida tanda. (Luk. 11:29-32) 


38 Nu hi danapa-ja da mapingu huratu uku dangu da tau Parihi hawiangu: 
Ha Ngguru, ka ta-ngitangu paku tanda lai Njuna, wamanggau, wadanja. 39 
Ka hema-nanjaka: Na ana handani nahu na ma-iraku dangu na ma-kadjari 
na-karuhi tanda, taka nda djia pa-wuangua-ja tanda, mbulungua-na na 
tandana 1 Junuhu na wunangu. 40 Nadu hama tuna 1 Junuhu ba tailu mbua 
lodu tailu mbua ruduna la kambu tadanu, tunambu napa na Ana tau ba tailu 
mbua lodu tailu mbua ruduna la unu tana. 41 Haromu la lodu pa-tandangu, 
na tau Ninewi hada karia-nanjaka na tau handani nahu, hi na-pandjala-ha; 
maa ba da-pandjilungu-ka duda ruku pa-bobarungu-na 1 Junuhu; tangaru hi 
ninja lai jiahu na marihi-nja i Junuhu. 42 Haromu la lodu pa-tandangu na 
maramba kawini weli lurungu, hada karia-nanjaka na tau handam nahu, hi 
na-pandjala-ha; maa ba welina la hupu tanadu njuna, nu ka kurongu-ja na 
manggana-na i Halemangu ba wana; tangaru hi ninja lai jiahu na marihi-nja 
1 Halemangu. 43 Nu ba naluhu-ka na wandi iraku welingu la tau, 
ndjadangu-nanjaka mamadu ma-hinggilu ba nahimbu ngia pangudu-na, 
taka nda na-hunggungui. 44 Beli-nggunja la umanggu na ngia pambada 
luhunggu wana madua-ka; ba nataka-ka tomangu-nanjaka pangia djua, 
mambada alihu, mambada lanjapu. 45 Nu ka lua-nanjaka papiti-ha da 
anguna pawandi da mapihu da marihi-njaipa na akatu-na njuna, ka 
tama-danjaka, hi da-ngiangu lai nu; na tau tungu nu la malamiri, manau 
akatu-naka welingu la wungana. Tuna numbu haromu na ana handani nahu 
na ma-iraku, hi wanandja. 


Na inana dangu da anguna paluhu i Miri Jehu. (Maruku 3:20,21,31-35; 
Luk. 8:19-2 1) 


46 Nu ba talànga panii-napa la tau dangu, hi djia ni-bianja na inana dangu 
da anguna paluhu lua la liu, ka tapanii dànja i Jehu ba wàda. 47 Hi ninja: 
Tàngaru, ninja na inamu dàngu da angumu paluhu lua la liu, ka tapanii 
dànja wàdanggau, na ma-wànanja. 48 Nu ka hema-nanjaka: Nggamuja nu 
na inanggu, dàngu nggamuha da angunggu paluhu, hi wànanja na tau na 
mapeka-nja. 49 Ka padjola-nandjaka lima da papanau-na, hi napanii: 
Jia-daha duku da inanggu dàngu da angunggu paluhu. 50 Maa djàka 


nggamu manundju-ja na pambuha-na na Amanggu na maninja la awangu, 
ba djiaja duku na angunggu paluhu dangu na ana wininggu dangu na 
manggu, hi wanandja. 


NA KAWUDU 13 
Na pangerangu-na na ma-habarungu wini. (Maruku 4:1-20; Luk. 8:4-15) 


1 La lodu nu luhu-nanjaka 1 Jehu welingu la uma, hi na-mandapu la hingi 
tehiku. 2 Ka langgungguru-nanjaka lai Njuna na tau dangu hi lupa naheija 
la tena, hi na-mandapu lai nu, taka na tau danguka ndolaku-danja la bulu 
wara. 3 Matu-matuna papeka-nandja ba nawangu pangerangu: Ninja na tau 
na maluhu pa-habarungu wini. 4 Nu ba na-habarungu, ninja hawiangu na 
ma-kanabu nahu la ngarangia, ka mai-danjaka da ma-hawurungu hi 
da-nahiku pamindi-ja. 5 Hawiangu ninja; na ma-kanabu ningu la 
ma-pawatungu, la ma-mampa tanana; ka hangu tumbu madua-nanjaka ba 
nda natimbi-du na tanana. 6 Taka ba naheika na lodu, ka langudutu-nanjaka 
dangu parai panda tandjiku da amuna, ka lupa marokutu-nanjaka. 7 
Hawiangu ninja; na ma-kanabu la wuku rii madàka, ka tumbu-nanjaka na 
rii madaka, hi na-palàlu-ja na wini. 8 Ninjai hawiangu na ma-kanabu la 
tana hamu, hi natu wuana, ningu ma-pa-hangahungu, ningu ma-panomu 
kambulungu, ningui ma-patailu kambulungu. 9 Na maningu kahilungu 
matawa ka narongu, hi wana. 10 Ka hurungu-danjaka lai Njuna da 
pa-panaungu: Nggikina hu wangu pangerangu bau panii dandja, hi 
wadanja. 11 Nanapa-ja 1 Jehu: Njimi pa-wuangu-makaika la papinja na 
ma-tandjiku rukuna na pahangandji welingu la awangu, taka njuda nda 
pa-wuangu-ha. 12 Nadu djaka nggamuja na ma-ningungu, napa ba 
pa-wuangu-jaipa hi mangu bundungu-na; taka djaka nggamuja na manda 
ningungu, djaka nggara maningu-nja, djiangu-ma ba pitija. 13 Djia-duja hi 
kuwangu pangerangu, tangaru ba nda daita, patingingu ba nda darongu ba 
nda dapingu. 14 Nu pa-tutungu-nanjaka lai njuda na pawuna-na 1 Jahaja: 
Napa irongu wanja kahilu-mi, taka ndai pinja; ingita wanja matami, taka 
ndai tandaaja. 15 Nadu ba pa-aparungu-ma-nanjaka na etina jiana na 


bandjaru, dangu ba kawanga-ma-danjaka da kahilu-na, ba kapuda- 
ma-nandjaka da matana, ka ambu peku itada da matada, ka ambu peku 
ronguda da kahilu-na, ka ambu napi wanja eti ka na-pambelingu, ka lupa 
ku-pamalaru-ja lati, ba wana. 16 Taka oha-adaka da matami njimi ba 
dangita, oha-adaka da kahilu-mi ba darongu. 17 Langa-taka ka kupeka- 
nggai, dadangu da wunangu dangu da tau tàndji da ma-rindjungu pangita-ja 
na pangita-mi, taka nda da-ngalangu pangita-ja, dangu la parongu-ja na 
parongu-mi, taka nda da-ngalangu parongu-ja. 


Na andana na pangerangu-na na ma-habarungu wini. 


18 Djia ba tuna nu matawa kai ronguja na pangerangu-na na tau na 
ma-habarungu wini. 19 Djaka ningu marongu-ja na pulungu rukuna na 
pahangandji-na 1 Ala dangu nda pinanja, ka mai-nanjaka i ma-akatu hi 
nawàhi-ja na pa-habarungu la etina. Djia-dujaka na pa-hàbarungu nahu la 
ngarangia. 20 Taka na ma-deningu la ma-pawatungu, djia-dujaka ba 
narongu-jaka na pulungu, kataku mbaha eti madua-nanjaka. 21 Na njuna 
nda na-paamu daa la etina, nahu djua-aja; djaka era pa-majila-nanja ndiai 
djaka era keha-nanja tau lumuna na pulungu, hangu hanggamaru- 
ma-nanjaka. 22 Na ma-deningu la wuku rii madaka, djia-dujaka na tau na 
marongu-ja na pulungu, na njuna da-palalu-ja paral pa-handukangu la pinu 
tana dàngu na pa-kahili-na na pawulu wàngu, hi lupa nda nawua. 23 Tàka 
na ma-deningu la tana hamu, djia-dujaka na tau na marongu-ja na pulungu 
dangu pinanja, ka wua-du-nanjaka, ningu ma-pa-hangahungu, ningu 
ma-panomu kambulungu, ningu ma-patailu kambulungu, hi wànandja. 


Da pangerangu hawiangu. 


24 Hili hau pangerangui pa-wàlahu-nandja: Na pahangandji welingu la 
awangu ngera hama tuna na tau na ma-hàbarungu wini hamu la wokana. 

25 Nu ba talànga katuda-na na tau, mai-nanjaka na papana hi na-hàbarungu 
wini kamàla uhu nu la padua uhu, hala laku-nanjaka. 26 Nu ba nahura-ka 
lupa ba na-huburungu-ka na uhu, ka ngita-mbu-dujaka na kamàla uhu. 27 
Ka mai-danjaka da atana na mangu wokangu: Miri ka nda wini hamu-aja 


lati na pa-hàbarungu la wokamu? Ka nggi weli-naka ni na kamàla uhu? hi 
wadanja. 28 Nanapa-ja njuna: Papaka maruku-nja ni, hi wànandja. Napaha 
da atana: Lua kai kanamba halaja wamu-nggamaka? hi wadanja. 29 Taka 
njuna: Djamangu, napa bai kanamba-ja na kamala uhu ka ambi buta 
pa-karia-nja na uhu. 30 Pulindja, ka da-parandja tumbu lundu la pamuti. La 
pamuti haromu: Ikanamba pakuja na kamala uhu kai painja ka peku tunuja, 
taka na uhu kai palaunja la uma eringgu, ka wanggundja-ka da mamuti, hi 
wana. 


Na pangerangu-na na karohu langa dangu na tai wolu. (Maruku 4:30-32; 
Luk. 13:18-21) 


31 Hili hau pangerangui pa-wàlahu-nandja: Na pahangandji welingu la 
awangu hama tuna na karohu langa; napiti-ja hi na-habaru-nja tau la 
wokana. 32 Djiapa ka nda narihi marahu-kadu la anguna pawini-ka, taka 
djaka natumbu-ka, narihi halandja pa-bokulu da riika hi lupa na-papingi 
aingu, hi damaimbu da ma-hawurungu la kiri awangu pawulu hibuda la 
lama, hi wana. 33 Hili hau pangerangui papanii-nandja: Na pahangandji 
welingu la awangu ngera hama tuna na tai wolu, napiti-ja parai tau kawini 
hi naburi-ja la angu kanguta ba tailu nggatana, hi lupa na-majilu hala, hi 
wana. 34 Jiada-ka mbuu ndabada nawandja pangerangu paraina 1 Jehu ba 
napanii danja na tau dangu; nda hili hauai papanii wanandja, mbulungu 
pangerangu-maa. 35 Ka peku pa-tutungu-na na patiki-na na wunangu: 
Napa ka kutungu paniinggu ba kupeka pangerangu, kutiki-ja na 
ma-kawiningu weli muia weli tanangu. ba wana. 


Na andana na pangerangu-na na kamala uhu. 


36 Nu ka puli-nanjaka na tau dangu parama 1 Jehu, hi nalaku la uma; ka 
hurungu-danjaka da papanau-na lai Njuna: Paanda-nggamanja na 
pangerangu-na na kamala uhu la woka, hi wadanja. 37 Nanapa-ja Njuna: 
Na ma-habaru-nja na wini hamu, djia-dujaka na Ana tau. 38 Na woka, 
djia-dujaka na pinu tana; na wini hamu djia-duhaka da tau la pahangandji; 
na kamala uhu, djia-duhaka da tauna 1 ma-akatu. 39 Na papa na 


ma-habaru-nja na kamala uhu djia-dujaka 1 kambaliku; na rehi muti 
djia-duja la hupu ndjapuna, taka da mamuti djiaha da papalewa. 40 Hama 
tuna ba kanamba-ja na kamala uhu hi tunuja la epi, tuna numbu haromu la 
hupu ndjapuna. 41 Haromu na Ana tau ba na-paraha-ndja da papalewa-na, 
hi da-kanamba ndabaha welingu la pahangandji-na da ma-pa-hanggamaru 
dangu da matu ma-akatu hi dawaru-ndja la epi bokulu. 42 Lai nu napa na 
hii dangu na kakehuku ngandu. 43 La lodu nu da matandji hi da-kabilaku 
hama tuna na mata lodu la ngia pahangandji-na na Amada. Na maningu 
kahilungu, matawa ka narongu, hi wana. 


Da pangerangu hawiangui. 


44 Na pahangandji welingu la awangu hama tuna na amahu na 
ma-kawiningu la tana. Nahunggu-ja tau hi nahili wininja. Parai pambaha na 
etina, laku-nanjaka hi nadangga halandja da pa-bandjalu-na, hala hi 
nadingi-ja nuna na tana. 45 Hinggilu-nai na pahangandji welingu la awangu 
hama tuna na mini danggangu-ja, na mahimbu kahuki ana hida. 46 Ba 
nahunggu-jaka na hau na ana hida na mambana wilina, laku-nanjaka hi 
nadangga halandja da pa-bandjalu-na, hi nadingi-ja nuna na ana hida, hi 
wànandjai. 47 Hinggilu-nai na pahangandji welingu la awangu ngera hama 
tuna na nggeringu na pawala tau la tehiku, hi na-pamatu-ja na ijangu 
hangia-hangia. 48 Ba mbmu ihi-naka, hi najila-ja tau la wara. Hala 
mandapu-danjaka, da mahamu da-kanamba-ha hi datuha la kanaingu, taka 
da manda hamu hi dawaru-ndja. 49 Tuna nuduka haromu la hupu 
ndjapuna, da papalewa ba daluhu hi da-kawari-ha da ma-akatu la padua-da 
da matandji, 50 hi dawaru-ndja la epi bokulu; lai nujaka napa na hu dangu 
na kakehuku ngandu. 51 Halaku nu: Ipinjaka nu mbuu ndabana? hi 
wanandja. Napaha njuda: Mapinja-ka, hi wadanja. 52 Ka panii-nandjaka 1 
Jehu: Djia ba tuna nu, djaka ngga-nggamuja na mapingu huratu uku na 
pa-panaungu rukuna na pahangandji welingu la awangu, ngera hama tuna 
tau mangu umangu-ja, na ma-paluhu mabidi mamandai welingu la 
pa-pahamu-na, hi wana. 


Na rukuna 1 Jehu la Naharitu. (Maruku 6:1-6; Luk. 4:15-30) 


53 Nu ba nahala-ka i Jehu papanii-ha nuda da pangerangu, hadangu 
laku-nanjaka welingu lai nu. 54 Ba natàka-ka la paraï wikina, panau- 
nanjaka na tau la uma bungguru-da, hi kiri hangàtaru ndàbana na tau: Ka 
nggil ihi Njuna nangala ninja na manggana, hamanai da tanda mbiha? 55 
Nda djiaaja ni na anana na tukangu? Na inana nda djiaaja na na 
ma-tamungu Maria, hamanai da anguna paluhu i Juhupu, i Himungu dàngu 
1 Junda da tamuda? 56 Hamanai da ana winina nda màtuada lai njuta jiahu? 
Ka nggi nangala nindja jiada mbuu ndàbada? 57 Ka hanggàmaru 
wà-danjaka. Tàka i Jehu: Nda ningu haàtu wunangu panda tembi, 
mbulungu la parai wikina dangu la uma wiki pakuna, hi wana. 58 Lai nu 
hawutua tanda mbiha pa-patumbu-na, rukuna ba nda dapawai. 


NA KAWUDU 14 
Na metina 1 Juhani Parunungu. (Maruku 6:14,17-30; Luk. 3:19,20; 9:7-9) 


1 Nu ka rongu-nanjaka na rukuna 1 Jehu paraina 1 Harondi, na hangandji 
hahupa tana. 2 Jiana, djia-dujaka 1 Juhani Parunungu. Pa-pahada 
belingu-jaka welingu la mameti, djia-dujaka hi na-tunggulu-ja mbiha na 
matuna nu, hi wanandja da atana. 3 Hi tuna, ba najapa-dujaka 1 Juhani 
paraina 1 Harondi, hi nahondu-ja, hi napuhi-ja la uma kapatangu, lumuna 1 
Harondia, na papaha-na i Pilipu, na anguna paluhu. 4 Nadu i Juhani: Nda 
ukuaja bau kanoma-ja ba wananja padua 1 Harondi. 5 Ka ku-pameti-ja 
wana, na-mangadatu-njai na tau dangu, wunangu-ja ba wada-dunja 1 
Juhani. 6 Taka ba djiaja na lodu dedina i Harondi, ka rendja-nanjaka na 
anana kawini 1 Harondia, hi na-panggaüru-ja na etina i Harondi, 7 hi kiri 
pa-ndjandjingu-na, ba nawàngu pa-harangu, la pawua-nja djiapa nda 
nggàra-jakadu na pakarai-na. 8 Taka nu na anakeda kawini na-titiru-ja 
parai na inana: Wua-ngganja jiahu la djulangu na katiku-na i Juhani 
Parunungu, hi kiri wana. 9 Ka handuka-nanjaka na etina na hangandji; ba 
tuna, lumuna na pambàda harana màlai da angu nganguna, paràhangu- 
nanjaka la pa-wuangu-ja, 10 hi na-paràhangu tau la pa-katiku-ja i Juhani la 


uma kapa-tangu. 11 Ka ngandi-danjaka na katiku-na la djulangu, hi 
dawua-nja na anakeda kawini, taka njuna hi nangandi-nja na mana. 12 Ka 
mai-danjaka da papanau-na 1 Juhani la papiti-ja na kajumbu-na, hi 
datani-nja. Hala, lua-danjaka papanii-nja 1 Jehu. 


Na wua-nanja pangangu na tau lima rata paraina 1 Jehu. (Maruku 6:31-44; 
Luk. 9:10-17; Juh. 6:15-21) 


13 Ba narongu-jaka nu paraina 1 Jehu, hei-nanjaka la tena hi na-lawihiru 
welingu lai nu nahu la ma-hinggilu, didi meha-aja. Ba narongu-jaka nu 
paraina na tau dangu, ka tundu-danjaka la wihi welingu la hau parai-hau 
paraingu. 14 Ba napuru-ka welingu la tena ka ngita-nanjaka na tau ba nda 
uku danguja, ka mila mumuhu-nanjaka na etina, hi na-pamalaru-ha da 
mahidu-da. 15 Ba malingu-ama-naka mai-danjaka lai Njuna da 
papanau-na: Lai jiahu pangia ma-linggitu-ja, malai malingu-mbu-nanjaka. 
Puli-ndjawa da tau dangu ka peku luada la ko-kotaku la padingi pangada, 
hi wada. 16 Nanapa-ja 1 Jehu: Djamangu, ambu dalaku-duha; njimi na kai 
wuandja pangangu, hi wanandja. 17 Danapa-ha da pa-panaungu: Nda 
nggaraa maningu-nggama la1 jiahu, mbulungu-ada da kambamba ba lima 
mbuada, dangu da ijangu ba dua ngiuda, hi wadanja. 18 Ngandi-nggandja 
namu, hi wanandja. 19 Ka paraha-nanjaka na tau dangu pa-mandapu la 
rumba, hi napiti-ha da kambamba ba lima mbuada, dangu da ijangu ba dua 
ngiuda; ka tangara-nanjaka la awangu, hi na-pamalangungu. Hala hi 
na-kawita-witaha da kambamba, hi napakei-ndja da pa-panaungu, taka da 
pa-panaungu hi da-bandjalu-nja na tau dangu. 20 Ka ngangu hala-danjaka 
lundu mbihuda; ka putu-dandjaka da kandjibi tadi ngada, ha-kambulu 
dambu mbola mbinuda. 21 Nu na mangangu, ningu tau lima ra taja na mini, 
hinggilu-da da kawini dangu da anakeda. 


Na lakuna la tehihu 1 Miri Jehu. (Maruku 6:45-56; Juh. 6:15-21) 


22 Ka pambana madua-nandajaka da papanau-na pahei la tena, ka dapala 
mangilu-nja, Njuna ba puli-nanjapa na tau dangu. 23 Ba nahala-ka 
papuli-nja na tau dangu, kandekalu-nanjaka la palindi la pa-hamaja 


mehangu. Ba na-rudungu-ka, didi meha-kijaka lai nu. 24 Nu na tena mbada 
marau padangu-naka welingu la mamara, dira djaraja ba na-padjara-ja 
ngalungu, maa ba ngilu pa-ndubakungu-duja. 25 Ba ningu ndjamu 
tailu-jaka la marai romu, namunja-ka 1 Jehu la1 njuda ba nalaku la pinu wai. 
26 Nu da pa-panaungu, ba dangita-jaka lakuna la pinu wai, kandandaku- 
danjaka, tau tehiku-ja wada bia; la-lada-daka parai pa-mangadatu. 27 Nu 
ka pani daa madua-nandjaka paraina 1 Jehu: Pa-ma-ndungu etimi, djiaka 
Njungga, ambi mangadatu-du, hi wanandja. 28 Nanapa-ja 1 Peturu: Djaka 
djia-dukau Njumu Miri, paràha-ngga pamai tomakau la pinu wai, hi 
wànanja. 29 Maiwa, hi wànanja. Ka puru-nanjaka i Peturu welingu la tena, 
ba nalaku la pinu wai, hi nalua tomaja i Jehu. 30 Tàka nu ba napàda-nja na 
ngilu, ka mangàdatu-njaka; ka ngeri hadàndjalu-nanjaka. Ka kaladaku- 
nanjaka: Miri, ndula àruka ba wàna. 31 Ka padjola parengga-nanjaka lima 
paraïna i Jehu, hi najàpa-ja: Ha ma-hakudu pawaimu, nggikina hi nalii lua 
na etimu, hi wànanja. 32 Ba naheika la tena, kamàndalu-nanjaka na ngilu. 
33 Taka da manindja la tena, hi da-marubuku la hanggana: Langa-taka Ana 
Alakau, hi wadanja. 34 Ka pala-danjaka, hi datàka la tana Nggeniharitu. 
35 Nu na tau lai nu, ba natanda-jaka ba djiaja i Jehu, ka parahangu-nanjaka 
tau la ngaba-naka lai nu; ka ngàndi-dandjaka lai Njuna mbuu ndàbada da 
tau da mahidu pa-dàkangu, 36 hi da-pamanda-nja, mili peku ràma-kimanja 
na hupu ka-lembi-amu, ba wàdanja. Na tauka na maràma-ja na-màlaru 
ndàba-maja. 


NA KAWUDU 15 
Ba na-rawaku-ha da tau Parihi parama i Miri Jehu. (Màruku 7:1-23) 


1 Nu ka mai-danjaka lai Jehu da tau Parihi dangu da mapingu huratu uku, 
da ma-welingu la Jeruhali, hi dapanü-nja: 2 Ka nggikina da papanau-mu hi 
dapangga biaja na hurida da tau ndai? Maa ba nda dabaha-du limada, 
nganguwa djaka wada, wàdanja. 3 Nanapa-ja i Jehu: Mala njimimbu, ka 
nggikina hii panggaja na lii ukuna 1 Ala rukuna na huri ndaimi? 4 Naduka 1 
Ala: Tembiha da amami da inami ba wana; hamanai: Djàka nggamuja na 


mahara-nja na amana ndia na inana, djiangu-ma ba pameti-ja, ba wana. 5 
Taka njimi: Djaka nggamu, pa-maraku wanguja lati na pandula 
wànggunggai, na ma-wananja na amana ndia na inana, na-matangu-wa 
patembi-ha da amana ndia da inana wami. 6 Nuduja na pakaba-minja na 
patiki-na 1 Ala, rukuna na huri ndaimi. 7 Ha tau ma-kapelu, tuba-nanja na 
pawuna-na 1 Jahaja na rukumi njimi: 8 Jiana na bandjaru tembi wanangga 
tada ngarua, taka na etina marau-nangga padua. 9 Kahewa-ana ba 
dalumu-ngga, nadu ba da-papekangu, papeka-danja na mauku la taumaa ba 
wana, hi wanandja. 


Rukuna na ma-jahangu dangu na ma-iraku. 


10 Nu ka paau-nandjaka da tau dangu, hi napanii-ndja: Irongu kai pinja: 11 
Nda djiaja na matama la ngaru na ma-pairaku-ja na tau, taka na maluhu 
welingu la ngaru, djiaja duna na ma-pairaku-ja na tau, wana. 12 Ka 
mai-danjaka da papanau-na: Ndau pinja ba dakaraŭü wànggau eti da tau 
Parihi rukuna nu na patiki-mu, hi wàdanja. 13 Nanapa-ja i Jehu: Na ngara 
pa-tondungu-ka na panda tonduna na Amanggu na maninja la awangu 
djiangu-ma haromu ba butaja. 14 Djama-ndjaka! Mapoki-ha da malonda 
mapoki. Djaka mapoki-ja na malonda-ja na mapoki nda djia matangua-da 
tai pa-kanabu la rokapu pa-kadua-da, hi wanandja. 15 Nanapa-ja 1 Peturu: 
Paanda aru-nggamanja nu na pangerangu, hi wananja. 16 Taka 1 Jehu: 
Njimimbu djiapa-majai, na nda pingumi? 17 Ndai pimanja dimi na 
matama-ka la ngaru, ba lupangu la kambuja hi warunja la hambeli? 18 
Taka da maluhu welingu la ngaru, welingu la etidu datumbu ningu, nudaha 
da ma-pairaku-ja na tau. 19 Maa ba welingu la etidu datumbu da 
pangadangu ma-akatu, na pameti tau, na ndjuraku, na kadjari, na 
manganga, na hakahii kambaliku, na palapingu. 20 Nudaka djiaha da 
ma-pairaku-ja na tau; taka na ngangu dangu nda baha lima nda 
na-pairaku-a tau, hi wànandja. 


Na kawini Huru Paniki. (Màruku 7:24-30) 


21 Ka hadangu laku-nanjaka i Jehu welingu lai nu, hi na-lawihiru la 


ngabana la Huru dangu la Hindungu. 22 Ka namunja-ka na kawini Kanani 
na ma-welingu la ngabana lai nu, ba la-ladana padua: Dou Miri, Anana i 
Ndautu, manawaru arungga, na ananggu kawini ba nda uku huruku- 
mananja wandi, wana. 23 Taka 1 Jehu, nda ningu ndoku pahema-nanja. Ka 
hurungu-danjaka da papanau-na hi da-pamanda-nja: Pulinja-wa ka nalaku, 
ba la-ladana padua namu la kadjia-nda, wadanja. 24 Nanapa-ja 1 Jehu: Nda 
pa-parahangu-aka la tau hawiangu, mbulungua la wala wuana na uma 
Ihirailu, na ma-pambula mbimbungu, hi wànandja. 25 Nu ka mai-nanjaka 
na kawini, hi na-marabaku la hanggana: Dou Miri ndula aruka, hi wana. 26 
Taka hi nahema 1 Jehu: Nda raka-ana ba pitija na uhuda da anakeda, hi 
nduhandja da anakuku, wananja. 27 Nanapa-ja na kawini: Tuba-duna Miri, 
na njuna da anakuku da kali ngambundja da kamumu da ma-kawawaku 
welingu la lenangu-da da mirida, hi wana. 28 Nanapa-ja 1 Jehu: Ha tau 
kawini, lalu bokulu-ja na pawaimu, matawa ka na- padeningu lai njumu 
hama tuna na pambuha-mu, hi wananja. Nu paku nu ka malaru madua- 
nanjaka na anana kawini. 


Na wua-nanja pangangu na tau patu rata. (Maruku 8: 1-10) 


29 Ka laku-nanjaka welingu lai nu 1 Jehu, hi nataka la tehiku la Nggalilia; 
ka kandekalu-nanjaka la palindi, hi na-mandapu lai nu. 30 Ka mai-danjaka 
lai Njuna da tau ba hau daa biadaka, da mangandi ma-kaliparu, 
ma-kandjiku, mapoki, ma-kambanga, lupa da mahidu hawiangu-ka ba hau 
daada, hi da-bandjalu-ha la wihina. Ka pa-malaru-nandjaka. 31 Hi lupa 
na-maratangu na tau dangu, maa ba dangita-duhaka da ma-kambanga ba 
dapanii, da ma-kandjiku ba dahamu, da ma-kaliparu ba dapangga, da 
mapoki ba dangita-duka. Ka wotu-danjaka na Alana na tau Ihirailu. 32 Nu 
ka paau-nandjaka da papanau-na i Jehu, hi napanii-ndja: Lalu mila-nggunja 
eti jians na tau dangu, mala ba mbàda taïlu mbua lodu-naka ba haniina lai 
Njungga, dàngu nda ningu ngga-nggàrada pangangu ba wàda; la 
papuli-ndja pabeli dangu nda nganguda, nda kubihua, da-haluputu-du nàhu 
la ngarangia, wana. 33 Danapa-ha da papanau-na: Nggiika ta-ngalangu 
ningu biaka kambamba raka pa-pambihu wanja na tau dangu tungu jia, 


maa ba la ma-malinggitu-ta, hi wadanja. 34 Taka 1 Jehu: Pira mbuada da 
kambamba da manindja lai njimi hi wanandja. Pihu mbuada, dangu da ana 
ijangu ba hawutu-ada, hi wada. 35 Ka paraha-nanjaka na tau dangu la 
pa-mandapu la tana. 36 Halaka hi napiti-ha da kambamba ba pihu mbuada, 
hamanai da ijangu, hi na-pamalangungu, hi na-kawita-witaha, hi 
napakei-ndja da papanau-na, taka da papanau-na hi dawua-nja na tau 
dangu. 37 Ka ngangu-danjaka lundu mbihuda mbuu ndabada. Halaka hi 
naputu-ha tau da kawita tadi ngada, pihu mbua katanga mbinuda. 38 Da 
mangangu patu rataha da mini, hinggilu-da da kawini dangu da anakeda. 
39 Ba nahala-ka papuli-nja na tau dangu, hei-nanjaka la tena, hi nalaku la 
ngabana la Manggadangu. 


NA KAWUDU 16 
Ba dakarai tanda welingu la awangu. (Maruku 8:11-21) 


1 Ka mai-danjaka da tau Parihi dangu da tau Handuki, ka kamanja ba 
wada, hi dakarai-ja: Pangita-nggama tanda welingu la awangu, wadanja. 2 
Nanapa-ja 1 Jehu: Ba na-malingu-ka, nahamu haromu na lodu, ba narara na 
kiri awangu, wami; 3 hamanai la mbaru: Nda nalodu hamu nahu tai, ba 
narara dangu panggumungu-na na kiri awangu, wami. Na hadana na 
awangu ipi bianja1 la pa-patanda-nja, ka ni hi ndai patanda bianjai djaka 
nggikina nahu nahu? 4 Na ana handani nahu na ma-iraku dangu na 
ma-kadjari karuhi-nanja tanda, taka nda djia wuanja, mbulungu-ana na 
tanda lai Junuhu, na wunangu, hi wanandja. Nu ka dundjaku-nandjaka hi 
nalaku, 


Manggangu wikimi la huri tau Parihi, ba wana 1 Miri Jehu. 


5 Nahu ba dapala la hapapa, da-marombangu pangandi kambamba da 
papanaungu. 6 Taka 1 Jehu: Tangaru, imanggangu wikimi la muruda da tau 
Parihi dangu da tau Handuki, hi wanandja. 7 Ka panii-danjaka dangga 
anguda: Djia ba nda tangandi kambamba, hi wada. 8 Ka pi-nanjaka 1 Jehu, 
hi napanii dàndja: Nggikina hi bata nija ba nda ningu kambamba-mi, ha 


njimi ma-hakudu pawaimi? 9 Ndedi ipimanja dimi? Ndai namu-aja na 
rukuda da kambamba ba lima mbuada la tau lima rata dangu djaka pira 
mbua mbolada da rihida da paputu-mi? 10 Hamanai na rukuda da pihu 
mbua kambamba la tau patu rata, dangu djaka pira mbua katanga-da da 
rihida bai putuha? 11 Ka nggikina hi ndai pimanja ba nda djia-aha da 
kambamba da palaa-nggunggai? Taka imanggangu wikimi la muruda da 
tau Parihi dangu da tau Handuki, wanggu duku, hi wana. 12 Nu 
pi-danjaka: Imanggangu wikimi la muruna na kambamba, ba nda wanaa, na 
njuna la pa-pekangu-da da tau Parihi dangu da tau Handuki, ba wana duna. 


Na pekana 1 Peturu. (Maruku 8:27-30; Luk. 9:18-21) 


13 Ba nataka-ka 1 Jehu la ngabana la Kaharia Pilipi, paara-nandjaka da 
papanau-na: Nggamuja wadanja tau na Ana tau, hi wanandja. 14 Taka hi 
dapanii-nja: Hawiangu djiaja i Juhani Parunungu wana, hawiangui djiaja 1 
Elia wàna, ninjai hawiangu djiaja i Jerimia, djàka ndia anguda da 
wunangu-ja na mawàna, hi wàda. 15 Tàka i Jehu: Ka njimi dimi, nggamuja 
wàmingga, hi wànandja. 16 Nanapa-ja 1 Himungu Peturu: Karitu-dukau, 
Anana 1 Ala na maluri, hi wana. 17 Hi nanggepi-ja paraina 1 Jehu: 
Oha-muka, ha Himungu, anana i Junuhu, ba nda tolu wai ria mabowa- 
nggaunja, ba djiaja na Amanggu na maninja la awangu-du. 18 Njumu na 
Peturu-kau wànggunggau; la pinu watu pingi jiana-du taï ku-pahada ninja 
na kabungguru-nggu, tàka na pinduna na pangia mameti nda na-ngalangua 
la pahoba-ja. 19 Napa ka kuwua-nggaunja na kuhina na ngia pahangandji 
welingu la awangu, djàka nggàraja na pa-karàndi-mu la pinu tana tai 
pa-karàndi-mbuja la awangu, djàka nggàraja na pa-wàkahu-mu la pinu tana 
tai pa-wakahu-mbuja la awangu, hi wànanja. 20 Ka randi nda 
uku-nandjaka da papanau-na: Àmbu ningudu haàtu ngia papanii-minja na 
rukunggu Njungga ba Karitu-ka, hi wana. 


Na kawunga peka-nanja na majila-na 1 Miri Jehu. (Maruku 8:31-9:1; Luk. 
9:22-27) 


21 Piti welingu nu pakiringu-nanjaka 1 Jehu Karitu pa-palara-ndja da 


papanau-na, ba djiangu-ma badi nalaku la Jeruhali dangu ba na-padàngu 
majila dangu parai rukuda da ama bokulu dangu da ratu pangora dangu da 
mapingu huratu uku, hi lupa pameti-ja, taka la patailu wana na lodu hi 
pahada belinja. 22 Ka karia meha-nanjaka paraina 1 Peturu hi nawangu 
pahiri-nja: Na-tebuku aruja 1 Ala, Miri; nuna nu ba nda djia lii-a-nanggau, 
wananja. 23 Ka pambelingu-nanjaka 1 Jehu: Hulua-kau la kadjia-nggu, ha 
kambaliku. Njumu na pa-hanggamaru wanggunggau, maa ba nda djiaja na 
ngerana 1 Ala, ba ngera tauaja na pa-pangada-mu, hi wananja. 24 Nu ka 
panii-nandjaka i Jehu da papanau-na: Djaka nggamuja na ma-patikingu 
patundu-ngga, na majaungu paku badi wikina, ka nadendi-ja na harika-na, 
ka namangu patundu-ngga. 25 Nadu djaka nggamu ka kurada-nja na 
luringgu na mawana, djia hi na-jamihu-ja, taka djaka nggamu na 
ma-jamihu-ja na lurina lumunggu Njungga, djia hi nangala-nja. 26 Nadu 
nggàra lingu-naka na tau djàka na-mangi halanja na ihi panggubulu 
awangu, tàka na lurina hi mburina padua? Djàka ndia nggàra-aka bàdi 
pawua-na na tau hiluna na lurina? 27 Maa ba djiangu-ma namunja haromu 
na Ana tau ba namai ngàndija na mangundju-na na Amana, ba na-karia-ndja 
da papalewa-na; nu hi natunja wai ngerana haàtu2 nundjuja na 
pawunda-naka. 28 Lànga-tàka-manggunja ka kupeka-ngai: Nindja nàhu da 
ma-ndolaku lai jiahu da manda pàdanja na meti, djàka ndedi daita-maduja 
na Ana tau ba namai ngàndija na pahangandji wàna, hi wàna. 


NA KAWUDU 17 
Ba na-pandjilungu na hadana 1 Miri Jehu. (Maruku 9:2-13; Luk. 9:28-36) 


1 Palàngangu nomu mbua lodu karia-nandjaka i Peturu, i Jakupu dàngu 1 
Juhani, na anguna paluhu, paraina i Jehu, hi nangandi-ha nahu la palindi 
djangga, didi meha-aha. 2 Ka pandjilungu-nanjaka na hadana la hanggada, 
na matana ba na-kadjilaku hama tuna mata lodu dàngu da pakina hi dabara 
hama tuna na harii. 3 Hi djia ita bia-dandja 1 Muha ada 1 Elia ba dapanii 
danja i Jehu. 4 Nanapa-ja 1 Peturu: Miri, nahamu-duka njuma ba ninggama 
jiahu; tuna djaka wàmu, mata ka kuwulu-ka tilu mbua kambungu, hau 


Njumu, hau 1 Muha dangu hau 1 Elia, hi wananja 1 Jehu. 5 Nu ba talanga 
panii bia-napa, hi djia pamau bia-nandja karumangu ma-handaraku, ka 
lingu-nanjaka welingu la karumangu: Jiana djiaja na Ananggu, na 
pambuha-nggu, na ngia pa-orangu-nggu, ipatingi-njawa Njuna, na mawana. 
6 Nu ba darongu-jaka nuna da papanaungu, ka marubuku-danjaka la tana, 
ba nda uku mangàdatu-ha. 7 Ka lua toma-nandjaka i Jehu, hi narama-ha: 
Hadangu, àmbi mangàdatu-du, hi wànandja. 8 Ba da-wulaku-ka matada, 
nda haatua pangita-da, didi-kiajaka 1 Jehu. 9 Nàhu ba da-kamburungu 
welingu la palindi, ka ràndi-nandjaka paraïna i Jehu: Àmbu ningudu haàtu 
papeka-mi rukuna na paita-mika lundu tomaja na pahada-nja na Ana tau 
welingu la padua mameti, wànandja. 10 Ka paàra-danjaka da papanau-na: 
Ka nggikina duna, namaipa bàdi i Elia, hi wàda da mapingu huratu uku, hi 
wada. 11 Nanggepi-ja i Jehu: Tubana njuna ba namai i Elia hi na-pahamu 
ndàbaja. 12 Na njuna ka kupeka-nggai: Mbada mai-manaka 1 Elia, taka 
nda natanda-aja tau, hi dapalua bianja pambuha eti-daka. Tuna nuduka 
ngeru na Ana tau ba na-pàdangu majila paraï rukuda njuda, hi wànandja. 
13 Nu ka pi-du-danjaka da papanau-na, ba djiaja na rukuna i Juhani 
Parunungu na patiki-nandja. 


Na malaru-na na anakeda na mawutu manu. (Maruku 9:14-29; Luk. 
9:37-42) 


14 Nu ba datàka-njaka na tau dangu, hurungu-nanjaka na haàtu na tau lai 
nu, hi na-maràbaku la hanggana. 15 Umanàwaru àrunja na ananggu mini, 
Miri, ba wutu manu-nanja, hidu pa-dakangu-mananja. Nda na-pambirangu 
biapa pa-kanabu la epi hamanai la wai. 16 Kungàndi-mandjaka làti da 
papanau-mu, taka nda da-ngalangua pa-pamalaru-ja, hi wànanja. 17 
Nanapa-ja i Jehu: Ha tau nda pawai, ndalaru pali haluangu, pira-ma- 
ngguipa badi ba kundengi-kai? Pira-ma-ngguipa badi ba ku-patoru-ngga1? 
Ngandi-ngganja namu, hi wana. 18 Ka bàtiru-nanjaka paraina i Jehu, hi 
naluhu na wàndi welingu lai njuna. Nu pàku nu ka màlaru madua-nanjaka 
na anakeda. 19 Hala, ka hurungu-danjaka da papanaungu lai Jehu ba 
didi-kia-haka: Mala nggikina ihi numa, hi nda ma-ngalangu biai 


pa-paluhu-ja, hi wadanja. 20 Nanapa-ja 1 Jehu, rukuna ba hakudu-na 
pawaimi. Nadu langa-taka ka kupeka-nggai: Djaka ningu-makidu hama 
ana karohu langa pawaimi, lelingu-wa lai nahu welingu lai jiahu, djaka 
waminja jiana na palindi, djiangu-ma duna ba na-lelingu, dangu nda ningua 
madjia nda peku lai njimi. 21 Na njuna, na matungu jia, nda djia luhu-ana, 
mbulungu hamajangu dangu rotu wikia badi, hi wànandja. 


Na pandua wana ba napanii-ja na majila-na i Miri Jehu. (Maruku 9:30-32; 
Luk. 9:43-45) 


22 Tuna ba dalaku pa-kariangu la Nggalilia, hi napanii-ndja da papanau-na: 
Haromu na Ana tau pa-pakatangu-jaka la lima tau, 23 hi da-pameti-ja, taka 
la patailu wana na lodu pahada belinja, wanandja. Ka handuka hala 
wala-danjaka. 


Na rukuna na wuangu mbewa tungguna na uma Ala. 


24 Nu ba dataka-ka la Kapinaüngu, mai-danjaka da makei amahu dambu 
lai Peturu: Mala na Nggurumi nda nawotu-aha da àmahu dàmbu, hi 
wàdanja. 25 Nanapa-ja i Peturu: Nawotu-madu, hi wàna. Ba natama-ka la 
uma, hi napanii daa mangilu-nja paraïna i Jehu: Mala nggikina wàmu 
Himungu, da hangandji-ka la pinu tana, nggaa lai nuda wàmu na ngia 
pakeida mbewa, ndia hilu katiku? La anada ihi, djaka ndia hi la tau 
hawiangu, hi wananja. 26 La tau hawiangu-du, ba wànaka 1 Peturu, taka 1 
Jehu: Djaka tuna nu, da-marandeka da pa-anangu, hi wana. 27 Na njuna ka 
ambu tatundja watu tundjuru, luawa la tehiku pa-mangela, kau pitija na 
ijangu na ma-kawunga lundungu; djakau wanga-jaka na ngaruna, mungala- 
mandja duna da amahu; pitiha, kau wuandja ndumanggu Njungga dangu 
njumu, hi wananja. 


NA KAWUDU 18 


Na pa-lumungu-da parihi da papanaungu; na rukuna na ma-pa- 
hanggamaru. (Maruku 9:33-47; Luk. 9:46-48) 


1 Nu nu hurungu-danjaka lai Jehu da papanaungu: Nggamuja ihu na marihi 
la pahandgandji welingu la awangu, hi wadanja. 2 Ka paau-nanjaka na 
haatu na anakeda kudu, hi natuja la paduada. 3 Langa-taka ka kupeka- 
nggal, djaka ndai pambelingu-madu kai hamandja da anakeda, nda djia 
tama-ami la ngia pahangandji welingu la awangu. 4 Djiaduja djaka nggaa 
na ma-pakendaru wikina hi hama tuna jiana na anakeda, djiaja na marihi la 
pahangandji welingu la awangu. 5 Dangu djaka nggamu na mainga-ja na 
anakeda tungu jia lumuna na tamunggu, inga-nangga Njungga-maduka. 6 
Taka djaka nggamu na ma-pa-hanggamaru-ja haatu na ma-marahu tungu 
jia na mapawai lai Njungga, nahamu ningu-kiapa lati djaka pa-hangalu-nja 
watu malabu la nggoruna ka mangu pa-taniku-nja la libu muru. 7 Pada 
paku-anaka tai na pinu tana rukuna ba na-pa-hanggamaru; maa ba nda djia 
djamangu-ana patumbu na pa-hanggamaru wangu, na njuna pada 
paku-anaka na tau na maruku-nja. 8 Djia-duja djaka lima-munja ndia djaka 
wihi-munja na ma-pa-hanggamaru-kau, katiri-ja kau warunja; 
nahamu-kiapa djakau tama mangu kapunggangu, ndia mangu kali-parungu 
la luri dangu ba waru kadua mbungu wini lima-nggau la epi manda mbada. 
9 Hamanai djaka mata-munja na ma-pa-hanggamaru-kau, hikuja kau 
warunja; nahamu-kiapa bau tama mangu hapapa wua matangu la luri 
dangu ba waru kadambu wua matanggau la pangia mambana. 10 Irimangu 
ambi pa-kalana-ja djia-paka haatu-ana na ma-marahu tungu jia; nadu ka 
kupeka-nggai, da papalewa-da da manindja la awangu ba djia-paha padua 
ba da-tangara-ja na ngaruna na Amanggu na maninja la awangu. 11 Nadu 
na Ana tau, ba maina pa-pamana-nja na ma-mbulangu. 12 Mala nggikina 
wami, djaka ningu tau maningu mbimbingu hangahu, taka na heu ka 
na-ndjarangu, ka nda na-dundjaku biandja da hiwa kambulu hiwa la palindi 
ka nalua pahimbu-ja na ma-ndjarangu dimi? 13 Langa-taka ka kupeka- 
nggai, djaka era hunggu-nanja, narihi-pa na hawola wananja na heu dangu 
da hiwa kambulu hiwa da manda ndjarangu. 14 Tuna numbudu na Amami 
na maninja la awangu, mata bia ka na-molungu djiapa nda haatu-nakadu na 
ma-marahu tungu jia, ba nda djia wanaa. 


Panau wikimi badi ba wana 1 Miri Jehu. 


15 Djaka era ndjalana na angu dedimu, ulua tomaja badi papanau-nja ba 
talanga didi mehakai. Djaka narongu-dukau, ngala-munjaka na angu 
dedimu. 16 Taka djaka nda narongu, ukariangu-ki haatu ndia tau madua, 
mata na matumbu-ka ka peku mandunguna la ngaru hakahii madua 
matailu. 17 Djaka nda narongu-makai, pekanja na kabungguru; djaka nda 
narongu-majai na kabungguru, mata kai pangera-nja la tau hangàdangu, 
ndia la makei mbewa. 18 Lànga-tàka ka kupeka-nggai, djaka nggàraja na 
pa-karandi-mi la pinu tana, tai pa-karàndi-mbujaka la awangu; dàngu djàka 
nggàraja na pa-wàkahu-mi la pinu tana, taï pa-wàkahu-mbujaka la awangu. 
19 Ka kuhili pekanggai, djàka tau madua-kai jia la pinu tana 
ma-pahamangu la pakarai ngga-nggàra, djiangu-ma duna na-padeni-nja 
paraï na Amanggu na maninja la awangu. 20 Nadu, djàka nggiiha da pauhi 
ningu, djàka tau madua mataiiu-ha, la ngaranggu Njungga, nimangga 
Njungga lai nu la padua-da. 


Idjamandja badi da ndjalada da angumi ba wana i Miri Jehu. 


21 Nu ka mai-nanjaka 1 Peteru lai Njuna: Miri, djaka ningu angu dedi matu 
mandjala lai njungga, ku-pambirangu bàdi ba kudjàma-nja? Lundu 
ku-papihungu? hi wànanja. 22 Nanapa-ja i Jehu: Lundu u-papihungu, nda 
wànggua-nggau, tàka lundu upapihu kambulungu pa-papihungu bàdi, 
wànggu duku. 23 Djia-duja na pahangandji welingu la awangu hi hama 
tuna na haàtu na hangandji ka ku-padiha dàndja da atanggu, na mawàna. 
24 Nu ba na-padiha dàndjaka, hi dangàndi-nja na tau, na ma-wutangu 
ha-kambulu rata taleta. 25 Ba nda ningu pahiulu wànandja, ka paràhangu- 
nanjaka na mirina la padangga mangu papaha mangu ananja lupa da 
mangu-naka, ka hiulu wàndja da wutana, ba wana. 26 Ka bei-nanjaka nuna 
na ata la hanggana: Upuli-ngga kadiru, napa ku-hiulu ndaba-manggaundja 
duku, ba wàna. 27 Ka mila-nanjaka eti na mirina nuna na ata, hi 
na-pahàla-ja, taka da wutana hi nadjàma-ndja. 28 Nahu ba nalaku nuna na 
ata, ka tàbuku-nanjaka na haàtu na anguna paata na ma-wutangu hangahu 
ndinaru lai njuna. Ka jàpa-nanjaka, hi na-kàhilu-ja: Hiulu hàlaha da 
wutamu-ka, hi wànanja. 29 Ka bei-nanjaka nuna na anguna paata, hi 


na-pamanda-nja: Upuli-ngga kadiru, napa ku-hiulu-ma-nggaundja duku, hi 
wana. 30 Taka nda nangadu, hangu laku-maa-nanja hi na-panangga-nja la 
uma kapatangu, lundu na-kandjupu-maha badi da pawuta-na, wana. 31 Nu 
ba dangita-jaka na matuna nu da anguna paata, ka handuka dira 
matiki-haka da etida, hi dalua papanii-nja na mirida nunaka na matumbu. 
32 Ka paau-nanjaka nuna na ata parai na mirina: Ha ata iraku, mbuu 
ndabada da wutamu kudjama hala-nggaundjaka, rukuna bau 
pamanda-ngga. 33 Mala nda raka-ana nu djakau milanja eti na angumu 
paata, hama tuna njungga ba kumila-nggau eti njumu, hi wananja. 34 Ka 
hangga-nanjaka na mirina, hi na-pakata-nja la limada da matanggu padjàra, 
lundu na-pandjupu hala-ma-nggandja badi da pawuta-na, ba wana. 35 
Tunanggai numbu haromu na Amanggu na maninja la awangu djaka ndai 
paweli etingu-madu haàtu2 la padjama-nja na angu dedimi, hi wànandja. 


NA KAWUDU 19 
Na pahewa-da da mapalei papahangu. (Maruku 10:1-12) 


1 Nu ba na-pandjapu hàla-jaka jiana na pamina-ka, hadangu laku-nanjaka 
welingu la Nggalilia hi nataka la ngaba tana Jundia, la hapapa luku 
Jarandingu. 2 Lalu danguja na tau na makiku-nja, hi na-pamalaru-ha lai nu. 
3 Ka namundja-ka da tau Parihi lai Njuna, ka takama-nja ba wada. Uku ihu 
na tau la pa-pahewa dangu papaha-na ba matu? kiringu, hi wadanja. 4 
Nanapa-ja 1 Jehu: Ndai mbaha-maja dimi na Mapadikangu, welingu la 
kawunga-na ba dangu mini kawini-mada ba nawulu-ha, 5 hala matawa na 
tau ka na-dundjaku-ndja da amada dangu da inada ka na-kadambi-nja na 
papaha-na, nu da madua pambulu tolungu-danjaka, ba wana? 6 Nu da 
madua hi nda dadua-apa, taka mbulungu-maadaka: Djia-duka na pambada 
papera-na 1 Ala, ambu na-pahewa-dunja tau, hi wanandja. 7 Danapa-ha 
njuda: Ni ka nggikinai duna i Muha hi na-paràhangu pa-wuangu huratu 
pahewa, ha mangu pa-pahewa danja, hi wadanja. 8 Taka 1 Jehu: Ruku 
tongguru eti-dimi, hi napuli-nggai 1 Muha pa-pahewa dandja da 
papaha-mi; taka welingu la kawunga-na nda tuna nua. 9 Ka kupeka-nggai, 


djaka nggamuja na ma-pahewa-nja na papaha-na, djaka nda ruku 
ndjuraku-ja, pa-kadjari-nanja na laieina, dangu djaka nggamuja na 
ma-kanoma-ja na kawini pa-pahewangu, pa-kadjari-mbu-nanjaka, hi 
wanandja. 10 Danapa-ha da papanaungu: Djaka tuna numadu na rukuna na 
mini dangu papaha-na, nahamu-kiapa ka ambu lalei, hi wàdanja. 11 
Nanapa-ja Njuna: Jiana na pulungu nda napi ndàba-anja tau, mbulungu da 
pa-wuangua. 12 Maa ba ni-dundja da manda mini da madedi ngandija na 
nda mirida, nindjai da manda mini da pakalaa tau, nimbundjai da makalaa 
wikida lumuna na pahangandji welingu la awangu. Na ma-rakangu la 
papinja, matawa ka napinja, hi wànandja. 


Na peka-nandja mahamu da anakeda 1 Jehu. (Maruku 10:13-16; Luk. 
18:15-17) 


13 Nu ka mai ngandi-danjaka anakeda i Jehu, ka na-padambaku-ndja lima 
dangu ka na-hamaja-ndja ndumada, ba wada. Taka da papanaungu, hi 
dabaka-ha. 14 Nanapa-ja 1 Jehu: Puli-ndjaka da anakeda, ambi hiri-dundja 
pamai lai Njungga; maa ba tau tungu jiadu mamangu-nja na pahangandji 
welingu la awangu, hi wanandja. 15 Nu ka padambaku-nandjaka lima da 
anakeda. Hala, hadangu-nanjaka, hi nalaku welingu lai nu. 


Na bidi mini na mawulu. (Maruku 10:17-31; Luk. 18:18-30) 


16 Ka mai-nanjaka lai Njuna na haatu na tau: Ngguru, nggara mahamu-ja 
badi na pawanggu ka peku ngala-nggunja na luri palupangu, hi wananja. 17 
Nanapa-ja 1 Jehu: Nggikina hi djia paara bia-mungganja na rukuna na 
mahamu? Haatu pakuna duna na mahamu. Na njuna ka kutama la luri 
djaka wamu, nundjuha da uku, hi wananja. 18 Nggara uku-haka nu hi 
wananja. Taka i Jehu: Ambu pameti tau, ambu pa-kadjari-ja na lalei na 
mangoma, ambu manganga, ambu putinja pulungu na angumu patau. 19 
Tembiha da amamu da mamu, dangui kau mbuhanja na angumu patau, 
hama tuna bau mbuhangu wikimu, hi wananja. 20 Nanggepi-ja na bidi 
mini: Nudaka mbuu ndabada mbada nundju-ma-nggundjaka; hili 
nggàra-jaipa na pa-kalana-nggu, hi wananja. 21 Nanapa-ja i Jehu: Mata ka 


natoma halaka djaka wamu, lakuwa kau dangga halandja da pawulu-mu, 
kau wuandja da mamila, djia-duja hu ngalangu banda la awangu. Halaka 
umaiwa, kautundu-ngga Njungga, hi wànanja. 22 Ba narongu-jaka nuna na 
panii paraï na bidi mini, hi nalaku dangu handukangu, maa ba lalu dangu 
banda-duja. 23 Taka i Jehu hi napanii-ndja da papanau-na: Langa-taka ka 
kupeka-nggai, maharui raraj a na mawulu la patama la pahangandji 
welingu la awangu. 24 Ka kuhili pekanggai: Namuda-kiapa na heu na ota 
la patama la kubu utu dangu na mawulu ba natama la pahangandji-na 1 Ala, 
wànandja. 25 Ba darongu-jaka nuna da papanaungu, ka hondaru hala 
wàla-danjaka; djàka tuna nu, nggamuipa na mapeku la pamara, hi wàda. 
26 Taka hi napanau-ha parama i Jehu, hi napanii-ndja: La tau nda napekua, 
tàka lai Ala peku hàla-mana duna, hi wàna. 27 Nu hi nanggepi-ja i Peturu: 
Mala njuma jia, ba mbàda dundjaku hàla-mandjaka, hi makiku-nggau 
Njumu, ka nggàra-jaka numa ngeru, hi wànanja. 28 Nanapa-ja i Jehu: 
Langa-taka-ma-nggunggai, ngeru ba nabidi-ka na tana, na Ana tau ba 
na-mandapu-nja na kandjàka bundjuku-na, njimi na mambàda tundungga, 
iman-dapu-mbundja da kandjàka ba hakambulu dambuda, hii hukutu-ndja 
wai ngerada da ha-kambulu dambu kabihu la Ihiraïlu. 29 Dangu djàka 
nggamu ma-dundjakungu umana ndia anguna paluhu, ndia ana winina, ndia 
amana inana, ndia wokana, lumuna na tamunggu, nda djia màtangu-ana 
pàngala pandua pandàningu, lupa hi nanduma-nja na luri palupangu. 30 Na 
njuna nadangu na ma-mangilu, ngeru na ma-malamiri, dangu na 
ma-malamiri, ngeru na ma-mangilu, hi wànandja. 


NA KAWUDU 20 
Na pangerangu-da da tau marama la woka angguru. 


1 Nadu na pahangandji welingu la awangu, ba ngera hama tuna na mangu 
umangu, na maluhu hada rudungu, pa-kahewa tau marama la woka 
angguru-na. 2 Ba na-pahama dandjaka da tau marama hau ndinaru hau 
lodu, ka paraha-nandjaka lai nu la woka angguru-na. 3 Ba ningu ndjamu 
hiwaja la mbaru, ba nahili luhu, ngita-nandjaka hawiangu da ma-ndolaku 


djua la pahangu. 4 Hi napani dàndja: Laku-mbukai lai nu la woka 
angguru, napa kuwua-manggai rakana duku, wanandja, 5 Ka laku-danjaka. 
Ba ningu tidu lodu-jaka, hamanai ba ningu ndjamu tailuja la maringu lodu, 
ba nahili luhu, djia-majai. 6 Lundu ba ndjamu limaja la malingu, ba nahili 
luhu, toma-nandjai da tau hawiangu da ma-ndolaku djua. Ka nggikina hi 
pama-malingu-mi bai ndolaku djua, hi wànandja. 7 Ba nda ningudu 
ma-kahewa-kama, hi wàdanja. Laku mbukai njimi lai nu la woka angguru, 
hi wànandja. 8 Ba na-malingu-ka, ka panii-nanjaka na madai woka paraina 
na mangu wokangu: Paaundja-wa da marama, kau wua-ndja wundada piti 
welingu la matama pa-malamiringu lundu tomaha da ma-mangilu, wananja. 
9 Ba da-hurungu-ka da matama wàngu ndjàmu lima la malingu, 
da-maràngga hau ndinaru pangala-da. 10 Ba da-hurungu da ma-mangilu 
dehi, màngala pa-rihingu duna wàda bia, tàka hi dji-djia biajai ba 
da-maràngga hau ndinaru. 11 Nu ba da-ngalangu-ka matuna nu, ka 
pulu-danjaka na mangu umangu: 12 Jiada da ma-malamiri hau ndjamu 
paku-ada parama, hu pahama biandja lai njuma marama mambotu la lodu 
dangu, malai na mbana lodu, hi wada. 13 Taka hi nahema-ja na haatu na 
mangu wokangu: Oi anda, nda ningua pandjala-nggu lai njumu. Nda 
djia-aja na hau ndinaru na pahama-nda? 14 Pitija na ndumamu, kau laku. 
Nuna na ma-malamiri ka kuwua pahama danja njuna, wanggunggau. 15 
Mala nda peku-ana nu djaka kuwandja etinggu da malandja-nggu? Djaka 
ndia da-harukai nu da matamu rukuna ba kuhamu, wananja. 16 Tuna nudu 
haromu da ma-malamiri hi mangilu bia-danja taka da ma-mangilu hi 
malamiri bia-danjai. 


Na pa-ndilungu wana i Jehu papani-ja na majila-na. (Maruku 10:32-34; 
Luk. 18:31-33) 


17 Nu, ka hei la Jeruhali ba wana 1 Jehu, hi nakaria mehandja da 
ma-hakambulu madua; ka panu-na ndjaka nahu la ngarangia: 18 Nahu 
hei-ndanjaka la Jeruhali, taka na Ana tau nda djia djama-anjapa haromu 
pa-pakata-nja la ratu pangora dangu la mapingu huratu uku; taka njuda hi 
da-pangera-nja la pa-pameti-ja. 19 Hi da-pakata-nja la lima tau 


hangadangu, ka da-paaka-nja dangu ka dapalu-ja, ka lupa da-harika-nja; 
taka la lodu patailu wana hi pahada belinja, wanandja. 


Na pakarai-na na mada da anana i Hambandiu. (Maruku 10:35-45) 


20 Nu ka mai-nanjaka lai Njuna na inada da anana i Hambandiu lupa da 
anana mini. Hi na-maràbaku la hanggana hi na-patàka-nja pakarai-na, 21 
Nggàraja na pambuha-mu, hi wànanja. Nanapa-ja njuna: Nada da anamu 
da madua, djia-duha ngeru da ma-mandapu na haàtu la kawana-nggu, na 
haàtu la kalainggu la ngia pahangandji-nggu, ka wànangga wànggunggau, 
wananja. 22 Hi nahema-ja i Jehu: Ndai pianja djaka nggaraja na 
pakarai-mi. Mala imaka-kadu la pangunu-nja na kaba wai na pa-ngunungu 
ba wanggu, wanandja. Mamaka-ma, hi wadanja. 23 Nanapa-ja 1 Jehu: Na 
kaba wai pangunu-nggu, ngu-ngunu liami-nja duna. Na njuna la 
pa-mandapu la kawana-nggu ndia la kalainggu, nda ngera-anggunja duku 
la pa-wuangu-ja, taka ndumana na tau na pambada panapa-na na Amanggu 
duna, hi wanandja. 24 Nu ba darongu-jaka nu da ma-hakambulu, pulu 
hoputu-dandjaka de angu paluhu da madua. 25 Taka 1 Jehu, hi napaau-ndja 
da papanau-na: Pi-diminja, da ma-pareta la bandjaru dangu, ba pareta- 
madanja, dangu da ma-pangora ba kuaha-madandja. 26 Taka nda tuna nua 
lai njimi. Na njuna djaka nggamu ma-mbuhangu palua-ja la parihi lai njimi, 
djiaja na malu-mu-nggai. 27 Hamanai djaka nggamuja na ma-mbuhangu 
pa-mangilu lai njimi, mata ka ata ndaba-minja. 28 Hama tuna na Ana tau, 
ba nda mamanja la palumu-nja, djiaja la palumungu duna, dangu la 
pa-padjamangu wikina, mata ka ku-padita wangu tau madangu, ba wana 
duna, hi wànandja. 


Na ngita belida da mapoki ba dadua. (Maruku 10:46-52; Luk. 18:35-43) 


29 Nu ba daluhu welingu la Jeriku lalu danguja namakiku-nja. 30 Nu hi 
nindja da mapoki da madua ba mandapu-da padua la hingi anda. Ba 
darongu-ka djiaja 1 Jehu na ma-nahunja, ka warangu-danjaka: Dou Miri, 
dou Anana 1 Ndautu, manawaru aru-nggama, wada. 31 Ka batiru-nandjaka 
parai na tau dangu, kandu, ba wadandja. Ba tuna manau warangu biadai: 


Dou Miri, dou Anana 1 Ndautu, manawaru aru-nggama, ba wada. 32 Ka 
ndaudaku-nanjaka 1 Jehu, hi napaau-ndja: Mala ka nggiki-nanda 
wamingga, hi wanandja. 33 Danapa-ha njuda: Mata ka da-pabulangu aru 
da matama, wàmanggau, hi wadanja. 34 Ka mila-nandjaka eti i Jehu, hi 
narama-ha da matada, ka hangu ngita madua-danjaka. Nu hi datundu-nja 
Njuna. 


NA KAWUDU 21 


Na tamana la Jeruhali 1 Miri Jehu. (Maruku 11:1-10; Luk. 19:29-38; Juh. 
12:12-19) 


1 Ba da-mareni-njaka la Jeruhali, taka la Mbaitupanggi la palindi 
Haitungu, paraha-nandjaka da madua da papanau-na 1 Jehu: 2 Ilua mi lua la 
kotaku na maninja la hanggami, hangu djangapu-maa-minja duna na heu na 
bai kalandai pahondu dangu anana. Wàkahu-ja, kai ngandija namu. 3 
Djaka era ningu mapanii-nggai: Ningu paihi wangu wana 1 Miri, 
djiangu-ma duna ba naluu pangandi belinja namu wamika, hi wànandja. 4 
Hi tuna, ka peku pa-tutungu-na na patiki-na na wunangu: 5 Pekanja na bidi 
kawini la Hiungu: Tàngaru, namunja na hangandji-mu na mamai lai njumu; 
na-kendaru etina; nalii la kalandai, na kamboka kalandai, anana na 
pa-pabukungu kàlatu, ba wàna. 6 Ka laku-danjaka da papanaungu hi 
dawanja hama tuna na papanii-nandja 1 Jehu. 7 Ka ngandi-danjaka na bai 
kalandai dangu anana, hi da-pawàlahu-ndja hinggida, hi na-mandapu ningu. 
8 Nadangu na tau ma-pawalahu hinggina nahu la anda, malai hawiangu na 
mahapiru ai hi da-walahu-ha la anda. 9 Taka na tau dangu na ma-mangilu 
dangu na ma-malamiri-nja, kajaka-danjaka: Oha-naka na Anana 1 Ndautu, 
na-mandjaku maringu-wa na mamai wanja na tamuna 1 Miri, oha-naka ka 
wadanja la awangu madjangga, ba wada. 10 Ba natama-ka la Jeruhali, 
kanjaüru hala-nanjaka na ihi paraingu: Nggamuja nahu, ba wada. 11 Taka 
na tau dangu: Djiaja 1 Jehu na wunangu la Naharitu la Nggalilia, hi wada. 


Na pamatua-nanja na uma Ala paraina 1 Miri Jehu. (Maruku 11:15-18; 
Luk. 19:45-48) 


12 Ka tama-nanjaka 1 Jehu la uma Ala hi nawangga ndabaja na tau na 
ma-danggangu dangu na madingi ningu la uma Ala, hi na-kabe-beliha da 
mendjana na tau na mandjepa ndui dangu da kandjàka-na na ma-danggangu 
kulundiha. 13 Hi napeka-ndja: Ninja la Huratu: Na Umanggu uma ngia 
pa-hamajangu-ja wada lati, na mawana, taka njimi tu bia-minjai hibu tau 
bohu, wànandja. 14 Ka mai-danjaka lai Njuna nu la uma Ala da mapoki 
dangu da ma-kaliparu, hi na-pamalaru-ha. 15 Taka da ngora ratu dangu da 
mapingu huratu uku, ba dangita-haka da pa-hangatarungu da 
pa-patumbu-na, malai da anakeda da ma-hawola la uma Ala, oha-naka na 
Anana i Ndautu da mawada, ka karaü-danjaka da etida: 16 Mala ndau 
ronguaja nu na patiki-da jiada da anakeda, hi wadanja 1 Jehu. Nanapa-ja 1 
Jehu: Aadu. Mala ndedi i-mbaha-maja dimi: La ngaruda da anakeda dangu 
da ana-rara huhu, upandengi-njaka na wotungu na hailangu na mawana, hi 
wanandja. 17 Nu ka dundjaku-nandjaka hi naluhu welingu la paraingu hi 
hanahuna la Mbaitani, hi natodu ningu lai nu. 


Na hara-nanja na kapilitu nda wua paraina 1 Miri Jehu. (Maruku 
11:12-14,20-26) 


18 Hadangu harii, nahu ba nalaku beli la paraingu, ka ma-ndjuu-nanjaka. 
19 Ba naita-jaka na hareti na kapilitu la hingi anda, lua-nanjaka lai nu, taka 
nda nggarai pahunggu-na, ru djua-maaja, ka panii-nanjaka: Ambu hili 
ningudu pawua-mu lundu nunu, hi wananja. Ka hangu madu madua- 
nanjaka na kapilitu. 20 Ba daita-jaka na matuna nu da papanau-na, ka 
hangataru-danjaka: Nggikina-ka m na pingi kapilitu hi hangu madu-maa- 
nanja, hi wada. 21 Nanapa-ja 1 Jehu: Langa-taka ka kupeka-nggai, djaka 
ningu-madu pawaimi dangu nda ndua ndandimi, nda mbulungua hama tuna 
na rukuna na pingi kapilitu na pawunda-mu, taka talunggahu-kau, kau 
libungu wikimu la tehiku, djaka waminja jiana na palindi, djiangu-ma ba 
na-padeningu. 22 Dangu djaka nggaraja na pakarai-mi bai hamajangu, 
dangu pawaimi, djiangu-ma bai ngalanja duna, hi wanandja. 


Na paara-danja tau na kuaha-na 1 Miri Jehu. (Maruku 11:27-33; Luk. 


20:1-8) 


23 Ba natama-ka 1 Jehu la uma Ala, ba talanga pa-pekangu-na tau, ka 
mai-danjaka lai Njuna da ngora ratu dangu da ama-bokulu-da da tau 
Jahundi: Nggara kuaha-ja njumu hi tu biamu nu nahu, dangu nggaaja na 
mawua-nggaunja jiana na kuaha, ba wada. 24 Nanapa-ja i Jehu: Njunggai 
duku ningumbu ana hau pa-paàra-nggunggai; djàkai peka-du-ngganja ka 
kumangu pa-peka-nggainjai duku djaka nggara kuaha-ja hi kiri tunggu nu. 
25 Mala na parunungu na pawana i Juhani, nggil paweli-na duna? 
Ma-welingu la awanguja, djaka ndia hi ma-welingu la tauja wanggu, hi 
wanandja. Ka batangu-danjaka dangga anguda: Ma-pawelingu la 
awangu-ja djaka wanda, napaja Njuna: ka ni hi ndai waija, wana-dundai. 
26 Taka ma-welingu la tau djaka wandai, ta-mangadatu-njai na tau dangu. 
Nadu wunangu-ja i Juhani, ba wada halama, wadaka. 27 Hi dahema-ja: 
Nda mapia-nja duma, hi wadanja. Nanapa-ja Njuna: Djaka tuna nu nda 
kupeka-manggaminjai duku, djaka nggara kuaha-ja hi kiri tunggu nu nahu. 


Na pangerangu-da da madua da anakeda mini. 


28 Taka nggikina wami: Ninja na tau, dadua da anana mini. Ka lua-nanjaka 
la ma-mangilu: Ana, ulua nahu parama la woka angguru, wananja. 29 
Nanapa-ja njuna: Aa muri, wana, taka nda lua-nanjai. 30 Hala ka 
lua-nanjaka la haatu, tunamai nu na peka-nanja. Nanapa-ja njuna: Nda 
kubihu, wana. Taka la malamiri natuja la hala era hi nalua. 31 Mala nuda 
da madua, nggamuja wami na manundju-ja na pambuha-na na amana, hi 
wana. Danapa-ha njuda: Djiaja na ma-malamiri hi wada. Hala: Langa- 
taka-manggunja ka kupeka-nggai, da makei mbewa dangu da kawini 
kadjari da mangilu-nggai tai patama la pahangandji-na i Ala. 32 Nadu i 
Juhani ba namaika lai njimi ba na-pangita-nggai-njaka na anda tàndji, tàka 
ndai waijai. Taka da makei mbewa dangu da kawini kadjari mbada 
wai-danjaka. Djiapa ka nda mbàda ngita-minja-kadu na matuna nu, taka la 
malamiri ndai tumbuja la hala era ka lupa iwaija, wànandja. 


Na pangerangu-da da madai woka da ma-akatu. (Maruku 12:1-12; Luk. 


20:9-19) 


33 Mala kai ronguja na pangerangu na hau. Ninja na mangu umangu na 
matungu woka angguru, hi natu winggiru-nja oka hi na-toraku-nja ngia 
paparina wua angguru, hi nawulu-nja lewatu, hi na-pajapa-nja la madai 
woka; hala laku-nanjaka nahu la hau paraingu. 34 Ba rehi wua angguru- 
ama-jaka, parahangu-nanjaka .atana la madai woka la pakeinja wuana. 35 
Taka da madai woka hi danggepi japa-maaha da atana, na haatu dapalu-ja, 
na haatu da-pameti-ja, na haatu da-pi-ndjalu-nja watu. 36 Ka hili 
parahangu-nanjai atana marihi-ndja padangu da ma-mangilu, ka hili tu-ma- 
dandja1 nu. 37 La hupu ndjapuna na-paraha-ndja na anana mini, dahindi 
manuja duna na ananggu, wana bia. 38 Taka ba daita-jaka na anana mini, hi 
dapanii dangga anguda: Namunja-ka na manduma-nja haromu, malawa ka 
ta-pameti-ja, ka njutaja na pa-bandjalu amana, wadaka. 39 Ka japa-danjaka 
hi dawaru-nja la hambeli woka, hi da-pameti-ja. 40 Mala, djaka nataka 
haromu na mangu wokangu, nggiki-na-ndjaka dimi nu da madai woka, hi 
wanandja. 41 Danapa-ha njuda: Nuda da tau iraku, nda uku pa-iraku- 
nandja napa ba na-pameti-ha, taka na woka angguru hi na-pajapa-nja la 
madai woka hawiangu da mawua-nja wuana la rehina, hi wadanja. 42 
Taka 1 Jehu: Ndedi imbaha-maja dimi na maninja la Huratu: Na watu na 
pawaru-da da tukangu, djia bia-jaika na watu tunggulu. Paral rukuna 1 
Mirija hi tuna nu, hangataru djua-ata ba tangita-ja, ba wana. 43 Djia ba 
tuna nu, ka kupeka-nggai, na pahangandji-na 1 Ala, nda pa-djamangua 
haromu papiti-ja welingu lai njimi hi wuaja la hau bandjaru na matunja 
wuana. 44 Djaka nggamuja na ma-tundjuru lai nu la watu napa 
na-muburu,dangu djaka nggamuja na pa-pitaku-na napa 
na-pakaweraku-maja, hi wanandja. 45 Taka da ngora ratu dangu da tau 
Parihi ba darongu-haka nuda da pangerangu, ka pi madua-danjaka ba 
djiaha njuda da palaana. 46 Himbunja-wa anda ka japaja wada, 
da-mangadatu-njai na tau dangu, wunangu-ja ba wada hala-dunja. 


NA KAWUDU 22 


Na pangerangu-na na pamau papa. (Luk. 14:16-24) 


1 Ka hili panii da-nandjaka i Jehu, ba nawàndja pangerangu: 2 Na 
pahangandji welingu la awangu ngera hama tuna na haatu na hangandji na 
mapamau papaja na anana mini. 3 Hi na-paràha-ndja da atana pawanda-ha 
da tau pambàda dundana nu la pamau papa, taka nda dabihui palua. 4 Ka 
hili parahangu-nanjaka atana hawiangu: Malawa mbada pangganapu- 
nggunjaka na pamangu-nggu; da hapinggu dangu da bandanggu da 
pa-pawutu, mbada halaka parupu-ha, matu ndàba-daka, maiwa la remi 
pamau papa, wananggai, wamindja da tau pa-dundangu, hi wanandja. 5 
Taka nda da-kawelangua, laku bia-danja, na haatu hanahuna la wokana, na 
haatu lua-nanja pa-danggangu. 6 Taka hawiangui nggepi japa bia-dandja 
da atana, hi da-pajudi-ha, lundu da-pameti-ha. 7 Nu ka hangga-nandjaka 
na hangandji, hi na-paràha-ndja da hurundandu-na la pa-pamolu-ndja nuda 
da tau pameti tau, dàngu la patunu-ndja paraïda. 8 Hala hi napeka-ndja da 
atana: Na pamau papa mbada matu-naka, taka da tau pa-dundangu nda 
daraka-anja. 9 Djia ba tuna nu ilakuwa la pahamburu anda, mbuu ndabana 
na pa-tabuku-mi kai wàndaha pamai la pamati papa, wànandja. 10 Ka 
laku-danjaka nu da atana la anda la kandjilitu, hi da-pauhi ndabandja da tau 
pa-tabuku-da, da manda peku dangu da mapeku. Ka mbinu-nanjaka tau 
ma-mandapu pangangu na ngia paremi. 11 Nu ka tama-du-nanjaka na 
hangandji pa-tangaru-ja na tau ma-mandapu, hi nangita-ja na tau manda 
paki mahamu. 12 Ka panii-nandjaka: Oi anda, nggikina hu tama bia lai 
jiahu dangu nda pakimu mahamu, wananja. Ka kandii-nanjaka. 13 Nu ka 
paraha-nandjaka da tauna na hangandji: Karandi-ha da wihina da limana, 
kai wàrunja la ma-kapàtangu na marihi marau. Lai nu napa djiaja la hii 
dàngu la kakehuku ngàndu-kiaka, wàna. 14 Maa ba nadangu na tau na 
pa-dundangu, tàka hawutu-ana na papindi, hi wànandja. 


Na wuangu hilu katiku la hangandji. (Màruku 12:13-17; Luk. 20:20-26) 


15 Nu ka laku-danjaka da tau Parihi hi da-batangu, nggiki-ndaka bàdi, ka 
tahiru weli kareuku-nja, ba wàda. 16 Ka paràha-dandjaka da papanau-da 


lai Njuna hi da-karia-ngu dangu da tau lai Harondi. Taka: Mapinggau 
Ngguru ba tau tandjikau, ba na-padeningu dumu na papeka-munja na 
ngarangia-na 1 Ala, ba nda ningu ndokua haatu pawiri-mu, mala ba ndau 
tangaru-du kaba mata tau. 17 Djia ba tuna nu kau peka aru-nggama: 
nggikina wamu? Na-peku nu la pa-wuangu hilu katiku la hangandji, napa 
hi ndia wama, hi wada. 18 Taka ba pi-ma-nanjaka na akatu-da, nanapa-ja 1 
Jehu: Ha ma-kapelu, nggikina hii kamangga. 19 Pangita-ngganja namu na 
amahu hilu katiku, hi wanandja; ka ngandi-danjaka hau ndinaru. 20 Taka 
Njuna: Nggaa hada-nanja dangu nggaa huratu-nanja jiana jia, hi wànandja. 
21 Na hangandji, hi wada. Nanapa-ja 1 Jehu: Djaka tuna nu miwua-njawa 
na hangandji na mangu-manai duna, hamanai 1 Ala na mangu-manai duna, 
hi wanandja. 22 Nu ba darongu-jaka nu, ka hangataru-danjaka, hi dalaku 
warunja. 


Na pa-arangu ruku hada belingu-na na maneti. (Maruku 12:18-27; Luk. 
20:27-40) 


23 La lodu nu hurungu-danjaka lai Njuna hawiangu da tau Handuki, nda 
dahada belingua da mameti da mawada, hi da-paara-nja: 24 Ngguru, na 
patiki-na 1 Muha: Djaka ningu mameti dangu nda ningu anana, 
na-kanoma-ja badi na papaha-na paral na anguna paluhu, ka natunja walana 
na anguna paluhu, wana. 25 Nindja njuma ba tau mapihu-ha da ma-paangu 
paluhu. Na ma-wungangu napiti-ka papaha-na, halaka hi nameti. Nu ba 
nda ningu anana, hi na-dundjaku-nja na papaha-na la anguna paluhu. 26 
Djia-majai na padua wada, na padua haatu wada, lundu la papihu wada. 27 
Taka la malamiri dehi meti-mananjai duna na kawini. 28 Mala nu haromu 
la lodu hadangu mameti nu la tau mapihu, nggamuka na ma-papaha-nja, ba 
lapahu kanoma hala-du-danjaka wama, wadanja. 29 Nanapa-ja 1 Jehu: 
Ndjarangu-minja njimi ba ndai pindja da Huratu dangu na mbiha 
manjola-na i Ala. 30 Nadu ngeru, djaka da-hadangu belika, ba nda dalalei 
nda da-mangoma-apa. Taka hama tuna papalewa la awanguha. 31 Ba 
djiaja na rukuda da mameti ba dahada belingu, ndai mbaha-maja dimi na 
papanii-nanggai i Ala: 32 Njungga jia Alana i Ambarahangu, Alana i 


Ihaku, dangu Alana 1 Jakupu-ka, ba wana. Njuna nda Ala tau meti-aja, Ala 
tau lurija duna, hi wanandja. 33 Nu ba darongu-jaka na matuna nu da tau 
dangu, ka hangataru-danjaka na pa-pekangu-na. 


Na rukuna na uku na ma-papingi. (Maruku 12:28-31; Luk. 10:25-28) 


34 Nu ba darongu-ka da tau Parihi ba na-pakandii-haka da tau Handuki, ka 
pauhi-danjaka. 35 Taka na anguda na haatu, na mapingu uku, hi 
na-paara-nja i Jehu, ka kukama-nja ba wana. 36 Ngguru, nu la uku nggiija 
duna na uku na marihi, wananja. 37 Nanapa-ja i Jehu: Mata kau 
pambulu-nja na etimu, na hamangu-mu, na pangadangu-mu la pambuha-nja 
1 Ala. 38 Jiana-ja na uku na marihi dangu na ma-papingi. 39 Taka na 
padambu wana na mahama-nja: Mata kau mbuhanja na angumu patau, 
hama tuna bau mbuhangu wikimu. 40 Nuda da uku ba dambuda, djiaha 
ngia pa-kanderungu-na na huratu uku dangu da huratu-da da wunangu-ka, 
hi wanandja. 


Na Anana dangu na Mirina 1 Ndautu. (Maruku 12:35-37; Luk. 20:41-44) 


41 Nu ba talànga pauhi-da da tau Parihi lai Njuna, ka paàra-nandjaka 1 
Jehu: 42 Mala nggikina na pa-pangàda-mi na rukuna na Karitu? Nggaa 
anana-nja wàmi, wànandja. Danapa-ha njuda: Anana i Ndautuja, hi 
wàdanja. 43 Tàka i Jehu: Ka ni nggikina duna i Ndautu, paral rukuna i 
Ngahu, Miri, hi wànanjai: 44 I Miri napanii-njaka na Miringgu, 
mandapu-wa la kawana-nggu, ka lupa kutuja lata wihimu na papa-muka, 
ba wàna. 45 Ka ni, na miringgu ba wàna-madunjai paraïna i Ndautu, ka 
nggikinai-ka duna hi Anana-njai hi wànandja. 46 Nda ningu ndoku haàtu 
ma-ngalangu pahema-ja ana hau; welingu la lodu nu, nda ningu-mbupa 
matoru mbeni la pa-paàra-nja. 


NA KAWUKU 23 


Na tenda-nandja da tau Parihi dangu da mapingu huratu uhu 1 Miri Jehu. 
(Màruku 12:38-40; Luk. 20:45-47; 11:39-52) 


1 Nu ka panii-nandjaka i Jehu da tau dangu dangu da papanau-na: 2 Da 
mapingu huratu uku dangu da tau Parihi, uhuku-danjaka la kandjaka-na 1 
Muha. 3 Djia-duja djaka nggaraja na papeka-danggai, inundjuja. Na njuna 
ambi nundju-duja na paluda; nadu ba ngaru djua-ada, taka nda da wa-anja. 
4 Karandi-danja mambotu hi da-pabuku-nja na kundu tau, taka njuda wiki, 
mili hapungu wua lima-adaka nda dabihu-mbu pa-djonggaru-ja. 5 Mbuu 
ndaba-naka na pa-patumbu-da, mata ka nangita wanggama tau wadaa; 
da-pambalaru-ha da tera hamajangu-da da-pamalai-ha da ru mata 
kalembi-da; 6 da-rindjungu pa-mandapu la mangia ngaba la pamangu, 
dangu la nggala pawiri la uma bunggu-uma bungguru-ka; 7 mata ka 
natembi-kama tau la ngia pa-pahamburungu dangu ngguru ka 
wada-nggama ba wada paku. 8 Taka njimi, ngguru, ka wana-nggama tau, 
ambi wamidu, maa ba haatu-ana na nggurumi, taka njimi mbuu ndabami 
ma-paangu paluhu-kai. 9 Hamanai, ambu ningudu la pinu tana ama 
pawami, maa ba haatu-ana na Amami, na na maninja la awangu. 10 Dàngui 
ma-pairungu ka wana-nggama tau, ambi wamidu, maa ba haatu-ana na 
ma-pairungu lai njimi, na na Karitu. 11 Na marihi lai njimi djiaja napa na 
malumu-nggai. 12 Nadu djàka nggamuja na ma-padjangga wikina, djia hi 
pawawa-ja, taka djaka nggamuja na ma-pawawa wikina, djia hi 
padjangga-ja. 13 Nai aai, njimi mapingu huratu uku dàngu tau Parihi, tau 
kapelu, maa bai bita-dunja la tau na ngia pahangandji welingu la awangu; 
14 njimi wiki ndai tamaa, dàngu na tau ka kutama na mawàna ndai 
puli-mbunja patama. 15 Nai aai, njimi mapingu huratu uku dàngu tau 
Parihi, tau kapelu, nadu bai ndjada hàlanja na tehiku na tana, mili ningu 
haàtu-ki pairu ngàndinggu la patama pa-jahundi ba wàmi; djàka 
natama-ka, tuminjai kanangga mambana, ma-pandua hama akatu-nggai 
njimi. 16 Nai aai, njimi ma-palonda poki, djaka nggaa mahara wanja na 
uma Ala nda nggàra ehia, taka djaka nggaa mahara wàndja da marara la 
uma Ala, naauKu-maja badi ba wami. 17 Ha tau kambanga tau poki, mala 
nggiija na marihi wàmi, na marara djàka ndia na uma Ala na 
ma-pamatua-ja na marara? 18 Hamanai djàka nggaa mahara wànja na ngia 
pa-mangedjingu, nda nggàra ehia, taka na mahara wàndja da 
pa-mangedjingu la pinuna naduku-maja bàdi, ba wàmi. 19 Ha tau poki, 


mala nggiija na marihi wami, da pa-mangedjingu, djaka ndia na ngia 
pa-mangedjingu na ma-pamatua-ja na pamangedjingu? 20 Djia ba tuna nu 
na mahara wanja na ngia pa-mangedjingu, hara wananja na ngia 
pa-mangedjingu dangu da manindja-ka la pinuna. 21 Hamanai na mahara 
wanja na uma Ala, hara wananja na uma Ala dangu Njuna na mangia-nja. 
22 Hamanai na mahara wanja na awangu, hara wananja na kandjaka-na 1 
Ala dangu Njuna na ma-mandapu-nja. 23 Nai aai, njimi mapingu huratu 
uku dangu tau Parihi, tau kapelu, nadu bai wotuha da pa-hakambulu wada 
da manggalawa, da kawalu dangu da walahanggi, taka da mambotu la uku 
hi pehaku bia-mindjai, na na patandangu, na manawaru dangu na tuturu. 
Jiada djia-mahaka badi lati da pawangu, taka nuda nda pa-warungua-hai. 
24 Ha ma-palonda poki, malowa-nja na kangoba, taka na ota hi walu 
bia-minjai. 25 Nai aai, njimi mapingu huratu uku dangu tau Parihi, tau 
kapelu, maa ba djiaha da liu-ada da kaba dangu da djulangu da pa-paili-mi, 
tàka daa la kuruda mbinuna padua na rambangu dàngu na mangangà eti. 26 
Ha tau Parihi mapoki, paili-ja kadiru na kuruna na kaba wai, ka peku 
ili-mbuna na liuna. 27 Nai aai, njimi mapingu huratu uku dàngu tau Parihi, 
tau kapelu, ba hama tuna na watu reti-pa-dorangu kapukai; da manandangu 
njuna da liuda ba ngitaha, tàka daa la kuruda mbinu-nandja padua rii 
mameti dangu mamàtu ma-iraku. 28 Timi numbudu njimi, natàndji njuna na 
liumi ba nangita-kai tau, taka daa la kurumi, mbinu-nanggai padua kapelu 
dàngu na manda hida. 29 Nai aai, njimi mapingu huratu uku dàngu tau 
Parihi, tau kapelu, bai pandoi-ndja retida da wunangu dàngu bai 
pa-mananda-ndja watuda da tau tàndji. 30 Djàka ninggama njuma làti 
àmangu ba ngaru-dapa da bokuma, nda ma-pahama da-andja làti la 
pa-pameti-ha da wunangu, ba wàmi. 31 Nujaka na hakahiingu-mi wikimi 
ba umbuku-danggai da ma-pameti-ha da wunangu. 32 Timi numbu njimi 
mata kai kandjupu-ja na paraïda da bokumi. 33 Ha ularu, kalembi ularu, 
nggiki hama palai-minja na wai ngerami, na na mambana? 34 Djia ba tuna 
nu, kai tàngaru, ku-paràha-manggai duku wunangu dàngu ma-manggàna 
dàngu mapingu huratu uku. Hawiangu napa ipameti-ha dàngu iharika-ndja, 
hawiangu ipadjàra-ha la uma bunggu-uma bungguru, dàngu hii kehandja 
welingu la hau paraïngu lupa la hau paraïngu. 35 Mata ka peku 


duku-mindja da wai riada da tau tandjika da pabungu jia la pinu tana, piti 
welingu la wai riana 1 Hambilu lundu tomaja na wai riana 1 Hakaria anana 1 
Mbarakia, na pa-pameti-mi la manggawa uma Ala dangu na ngia 
pa-mangedjingu. 36 Langa-taka ka kupeka-nggai, jia-daka mbuu ndabada 
du-duku lia-nanjaka na ana handani nahu. 


Na hali-nanja la Jeruhali 1 Miri Jehu. 


37 Ai, Jeruhali, Jeruhali, mapameti-ha da wunangu, ma-pindalu-ndja watu 
da tau pa-parahangu-kau, mbada pa-mbirangu bia-ngguka ka 
ku-pauhi-ndja da anana, hama tuna na bai manu na ma-pauhingu anana la 
lumbu ru kapana, ba wanggunggau, taka njimi ndai bihu. 38 Tangaru, na 
umami pa-dundjaku djuangu-jaka lai njimi. 39 Nadu ka kupeka-nggai: 
Ndai hili ita-akapa lundu tomaja na renina: Oha-naka na mamai wànja na 
tamuna 1 Miri, ba wàmingga, hi wànandja. 


NA KAWUDU 24 


Na mberana la Jeruhali dàngu na mulungu-na na tana. (Màruku 13; Luk. 
21:5-36) 


1 Ka luhu-nanjaka welingu la uma Ala i Jehu, hi nalaku. Ka hurungu- 
danjaka da papanau-na, hi da-patudji-nja na hadana-ka na uma Ala. 2 
Nanapa-ja Njuna: Ngita-minjaka nu mbuu ndàbana? Lànga-tàka ka 
kupeka-nggai: Nda djia màta-anja haromu lai jiahu na watu na ma-pa- 
nunggulungu dàngu anguna la panda njungguru-ja, hi wànandja. 3 Ba 
na-mandapu-ka la palindi Haitungu, ka hili hurungu-danjaka lai Njuna da 
papanau-na, ba didi meha-aha: Peka aru-nggama djàka pirangu-ka nu na 
rehi pa-deningu-na, dàngu djàka nggàra-jaka na tandana ba nìmunggau 
dàngu na ndjàpuna na pinu tana, hi wàdanja. 4 Tàka hi nahema-ha i Jehu: 
Mangga pa-hàmungu ka àmbu na-panjonga-kai tau. 5 Maa ba 
nadangu-duka haromu na mamai ngàndija na tamunggu, djiaka njungga na 
Karitu, ba wada, hi lupa nadangu na tau pa-panjonga-da. 6 Napa irongu 
ruku pakabungu dàngu lii pakabungu. Irimangu àmbi katàtaku-dunja; ba 


nda djia matangu-ana la patumbu, taka ndedi djia-aja na hupu ndjapuna. 7 
Maa ba hadangu-du-nanjaka haromu na hau bandjaru hi napapa-nja na hau 
bandjaru, na hau hangandji hi napapa-nja na hau hangandji; dangu tungu- 
nanjaka na rimbangu dangu na upungu lai nu lai nu. 8 Na njuna nudaka 
mbuu ndabada pakiri-ananja na pa-majila wangu. 9 Nu nu pakata- 
danggaika la pa-majila-kai lupa hi pameti-kai, dangu nawunu halakai tau 
haromu la hau tana hau tana, lumuna na tamunggu. 10 Nu nadangu-ka na 
ma-hanggamaru, hi da-pakatangu anguda, hi da-pawunu dangga anguda. 
11 Dangu nadangu na wunangu kabali haromu na ma-hadangu, hi nadangu 
na tau na pa-panjonga-da. 12 Ba nabondja-bondjangu-duka na ma-akatu hi 
kiri mali wanguna na mbuhangu-na na madangu. 13 Na njuna na 
ma-patorungu lundu ndjapuna, djiaja na pa-pamara. 14 Ba tuna, jiana na lii 
manangu rukuna na pahangandji djiangu-ma ba bobaru-ja la panggubulu 
awangu ka na-pa-hakahiingu la bandjaru dangu. Hala taka-nanjaka na hupu 
ndjapuna. 15 Bai ita-jaka ngeru na pa-hanggitangu na ma-pamolungu, ba 
na-ndolaku la pangia matua, hama tuna na patiki-na na wunangu Ndanilu 
— na mambaha-ja, matawa ka na-patanda-nja —, 16 nu na maninja la 
Jundia matawa ka napalai la palindi. 17 Na maninja la bangga ambu 
nahei-duipa la kaheli la papiti ana ngga-nggara la umana; 18 dangu na 
maninja la woka, àmbu nabeli-dundjaipa da pa-taluru-na la papiti pakina. 
19 Tàka nai aai da ma-pakambu dàngu da ma-pahuhu nu djàka lodu-naka. 
20 Màtawa kai hamajangu ka àmbu na-deningu pàku la wula urangu na 
palaimi, ndia la lodu hangahu. 21 Nu ba majila bokulu-jaka haromu, na 
mandedi ningu hamana piti weli muia weli tanangu lundu nàhu, dàngu nda 
hili ningu-mbupa ngeru. 22 Djàka nda pa-dànggitu-ha nuda da lodu, nda 
djia ningua mamara la tauka; na njuna lumuda da tau papindi, djiaja-ka hi 
pa-danggitu-ha. 23 Nu la renina: Tàngaru lai jiahu-ja na Karitu, djaka ndia 
lai nujaka, djaka ningu ma-wànanggai, ambi waiduja. 24 Nadu ba 
hadangu-danjaka ngeru da karitu kabàli dàngu da wunangu kabàli, hi 
da-patumbu tanda mbiha dàngu pa-hangàtarungu manda nadjarungu, làti 
djaka napeku, hi da-panjonga-ha, djiapa ka nda djia-hakadu da tau papindi. 
25 Irimangu, mbàda panii mangilu-nggunggainja-ka. 26 Djia ba tuna nu, 
djàka ningu: Tàngaru, ninja la maràda telangu na ma-wànanggai, àmbi 


luadu lai nahu; ndia: Tangaru ninja la kurungu djaka wada, ambi waiduha. 
27 Nadu ngeru, hama tuna na kabilaku na ma-kabilaku welingu la pahunga 
hi na-parapangu la patama, tuna numbudu na takana na Ana tau. 28 Djaka 
nggiija na maningu ma-metingu, lai numbuha da langgungguru ningu da 
mbaku. 29 Djàka na-làpahu-ka na majila la lodu nu, ka kapàtangu madua- 
nanjaka na lodu, hamanai na wulangu nda na-hambila-apa, dangu da 
kandunu hi damundju welingu la awangu; ka nggaduku hàla-nanjaka na 
pa-kapingatu wànaka na awangu. 30 Nu ka wuwa-nanjaka la awangu na 
tandana na Ana tau, taka na bandjaru-ka la pinu tana hi da-ta-tambungu 
kuruda; ka ita-danjaka na Ana tau ba namai namu la karumangu, ba namai 
ngàndija na mbiha manjola-na dàngu na rihi mangundju-na. 31 Nu ka 
paràha-nandjaka da papalewa-na ba dapini napiri malingu dirà matiki, hi 
da-pauhi-ndja da tau papindi-na, welingu la pahunga la patama, weli dia 
weli lurungu, welingu la kiri awangu lundu la hupu tana. 32 Mata kai 
pangera wa bianja na kapilitu: Djàka na-kangura-ku na laina dàngu ba 
na-kalunga-ka na runa, pi madua-minjaka ba mareni-amanaka na wandu. 
33 Tuna nu-mbuduka nj imi dj àkai ita-haka nuda mbuu ndàbada, pi 
madua-minjaka ba mareni-amanaka, ba ninja ka la ngaru pindu. 34 
Lànga-tàka ka kupeka-nggai: Ndedi djia molungu-na na tau handàni nàhu, 
djaka ndedi-madu natumbu mbuu ndàbana. 35 Na awangu dangu na tana 
djiangu njuna ba na-molungu haromu, taka na pulunggu nda djia 
molungu-ana. 36 Ba tuna na loduna dangu na rehina nda haatua mapinja, 
djiapa da papalewa la awangu-kadu, djiapa na Ana-kadu ndiambu, 
mbulungu 1 Amaa. 37 Hama tuna la rehi ninja 1 Nuhu, tuna numbu haromu 
na takana na Ana tau. 38 Hama tuna na hurida nu ba ndedi natungu na iwa 
bokulu, ba duruhungu bia-danja pangangu, pa-ngunungu, palalei, 
pa-mangoma, lundu tomaja na lodu tamana la tena 1 Nuhu, 39 hi nda 
dapada-mbunja lundu tunguna na iwa bokulu hi na-pamolu halanja, tuna 
numbudu haromu na takana na Ana tau. 40 Nu djaka tau madua-ha da 
manindja la woka, na haatu pa-kariangu-ja, taka na haatu 
pa-dundjakungu-ja. 41 Hamanai djaka tau madua-ha da kawini da 
manggihu pa-mbapangu, na haatu pa-kariangu-ja, taka na haatu 
pa-dundjakungu-ja. 42 Djia ba tuna nu, matawa kai pawala, ba ndai pianja 


na lodu pataka wana na Mirimi. 43 Taka kai pinjawa jiana: Djaka 
napi-manja lati na mangu umangu na rehi takana na ma-manganga, 
na-pawala-maka duna, nda na-pulingua pa-njanggaru-ja na umana. 44 Djia 
ba tuna nu matawa kai rimangu, nadu haromu na Ana tau ba djia taka biana 
duna la rehi panda mbutimi. 45 Mala nggamuja na ata na ma-tuturu na 
ma-manggana, mata ka na-tanara-ha da atanggu, la rehina ka 
na-pangganapu-ndja tungguda, ba wananja na mirina. 46 Wangu-manaka 
nuna na ata, djaka nataka na mirina ba dangu tuna nu padua. 47 Langa-taka 
ka kupeka-nggai: Na-pahangga hala-manja duna tai lai njuna da 
bandana-ka. 48 Taka, djaka na-akatu nuna na ata, na-endapu-pa pabeli na 
miringgu ka wana na etina, 49 nu ka pa-kiringu-maa-nanjai papalu-ha da 
anguna, malai ba nanga daa ngunu daandja da tau matiku, 50 ta-taka 
lia-naka na mirina nuna na ata la lodu panda mbuti-na, la rehi panda pina, 
51 ka padjàra-nanjaka, hi na-pangera-nja la angu tau kapelu. Lai nu napa 
djia la hii dangu la kakehuku ngàndu-kiaka, wànandja. 


NA KAWUDU 25 
Na pangerangu-da da bidi kawini da ma-manggàna dàngu da manduba. 


1 La lodu nu haromu, na pahangandji welingu la awangu, ngera hama 
tunaka da bidi kawini ba hakambulu-da da ma-nggànapu palita-da, da 
maluhu pa-tàbuku-ja na bidi papa. 2 Da malima danduba, da malima 
da-manggana. 3 Nadu nu da manduba ba dangàndi-ha da palita, taka nda 
ningui lonahu pahau ngàndida. 4 Tàka da ma-manggàna dangàndi lonahu la 
kadihi-da anguda da palita-da. 5 Nu ba na-endapu-pa na bidi papa, ka 
tàtiku-danjaka hi da-katuda. 6 La mandalora hi djia ningu bia mawara: 
Nàmunja-ka na bidi papa, iluhuwa kai lua pa-tàbuku-ja, ba wàna. 7 Nu ka 
hada hàlangu-danjaka da bidi kawini, hi da-paloku-ha da palita-da. 8 Tàka 
da manduba: Wua àru-nggama duma lonahu-mi, maa ba dalàlu-ka da 
palita-ma, hi wàdandja da ma-manggàna. 9 Danapa-ha da ma-manggàna: 
Ndia njuna, napa nda natoma-du-kama njuma lupa njimi, nahamu-kiapa kai 
lua la ma-danggangu kai dingikai dimi ndumami, hi wàdandja. 10 Nu 


talanga luada padingi lonahu, taka-nanjaka na bidi papa, taka nuda da 
mambada nggànapu, tama karia-danjaka na bidi papa la remi pamat papa; 
ka bita-danjaka na pindu. 11 Hala, taka-danjaka da bidi kawini hawiangu: 
Miri, Miri, bunggahu aru-nggama pindu, hi wada. 12 Nanapa-ja njuna: 
Langa-taka-manggunggai, nda kutanda-akai njimi hiana, hi wanandja. 13 
Djia ba tuna na, matawa kai pawala, ba ndai pianja na Ioduna dangu na 
rehma. 


Na pangerangu-da da taleta. (Luk. 19:12-27) 


14 Maa ba ngera hama tuna na tau na malaku la hau paraingu hi 
napaau-ndja da atana, hi na-pakata-ndja bandana. 15 Na haàtu nawua-nja 
lima mbua taleta, na haàtu nawua-nja dambu, taka na haàtui nawua-nja 
hau, raka pamaka-da haatu-haatu. Hala laku-nanjaka. 16 Taka na tau na 
ma-ngalangu lima mbua taleta, hangu laku madua-nanjaka pawingu-ha, hi 
na-awahu-ndja anguda lima mbua taleta. 17 Djia-majai na ma-ngalangu 
dambu, ba na-awahu-ndja anguda dambu. 18 Taka na ma-ngalangu hau, 
lua-nanjaka paaki-nja la tana, hi nawini-nja na amahu-na na mirina. 19 Ba 
na-ngalangu-ka pamandai, taka-du-nanjaka na mirida muda da ata, hi 
na-pahiha dandja. 20 Ka hurungu-nanjaka na ma-ngalangu lima mbua 
taleta, hi nangandi-mbuha da anguda ba lima mbuada: Miri, lima mbuada 
da taleta da pa-pakata-mungga; jiada da lima mbua, da anguda da 
pa-awahu-nggu, hi wananja. 21 Nanapa-ja na mirina: Nahu-dunggau, ha 
ata hamu, ata tuturu. La ma-hawutungu-mbu ututuru, matawa ka ku-pa- 
jàpa-nggau madangu, tamawa la mbabuna na mirimu, wananja. 22 Nu ka 
hurungu-nanjaka na ma-ngalangu dambu taleta: Miri, dambuda da taleta da 
pa-pakata-mungga; jiada da dambu, da anguda da pa-awahu-nggu, hi 
wananja. 23 Nanapa-ja na mirina: Nahu-dunggau, ha ata hamu, ata tuturu, 
la ma-hawutungu-mbu ututuru, matawa ka ku-pajapa-nggau madangu. 
Tamawa la mbabuna na mirimu, wananja. 24 Hala hi na-hurungu-mbu na 
ma-ngalangu hau taleta: Miri, ku kupi-manggau, ba tau mbana etikau, bau 
kali muti la ngia panda habarungu-mu, bau kali pa-uhingu la ngia panda 
djarangu-mu. 25 Nu ka mangadatu-du-nggunjaka hi kulua patani-nja na 


ta-leta-mu, nanaja-ka na mangumu, hi wananja. 26 Nu ka hema-nanjaka na 
mirma: Ha ata iraku, ata majau. Pi-mamungga ba kukali muti la ngia panda 
habarungu-nggu dangu ba kukali pa-uhingu la ngia panda djarangu-nggu. 
27 Djia da tuna nu mu-pakata-dunja badi lati la mawingu àmahu; ba 
kubeli-ka ka peku karai beli-nggunja dangu anana, hi wananja. 28 Djia ba 
tuna nu pitija na taleta welingu lai njuna, kai wuanja na maningu 
ha-kambulu taletangu. 29 Nadu djaka nggamuja na ma-ningungu, ba pahili 
wuangu-japa, hi mangu bundungu-na, taka djaka nggamuja na manda 
ningungu, pahili piti-mbu-jaipa na maninja lai njuna. 30 Nana na ata nda 
palingu warunja la ma-kapatangu la marihi marau. Lai nu djia la hii dangu 
la kakehuku ngandu-kiaka, hi wanandja. 


Na patandangu-na na Ana tau. (Pab. 20:11-15) 


31 Nu ba namai mangu rihi mangundju-na haromu na Ana tau, ba nakaria 
ndàbandja da papalewa-ka, mandapu-nanjaka la kandjàka bundjuku-na. 32 
Ka pauhi ndàba-du-nandjaka da bandjaru danguka la hanggana, hi 
na-kawàri-ha dàngga anguda, hama tuna na mini pawangu ba na-kawàri-ha 
da mbimbi welingu la bumbu. 33 Nu da mbimbi hi natuha la kawana-na, 
tàka da bumbu hi tuha la kalaina. 34 Nu ka panii-nandjaka da ma-ngiangu 
la kawana-na na ma-ramba: Imaiwa dimi pa-pamàndjaku-na na Amanggu, 
kai ndumanja na pahangandji na pa-panapangu-kai weli muia weli tanangu. 
35 Nadu ba kumandjuu bai pahoba-ngga, ba kumadau bai pangunu-ngga, 
ba kupàlaku bai nggepika. 36 Ba ku-kalulu bai pa-kalambu-ngga, ba 
kuhidu bai tadalu-ka, ba la uma kapatàngu-ka bai ngàdalu-ka, hi wànandja. 
37 Nu ka hema-danjaka haromu da matàndji: Pirangu nàhu Miri, ba 
mangita-kau mandjuumu hi ma-pahoba-nggau, ndia bau madau hi 
ma-pagunu-nggau? 38 Pirangu nàhu ba mangita-kau pàlaku-mu hi 
manggepi-kau, bau kalulu hi ma-pakalambu-nggau? 39 Pirangu nàhu ba 
mangita-kau hidumu, ngiangu-mu la uma kapàtangu, hi malua 
pa-tadalu-kau, hi wàdanja. 40 Nu ka hema-nandjaka haromu na maràmba: 
Langa-taka-manggunggai, bai paliinja matungu nu na haatu na anguda da 
angunggu paluhu da marihi màrahu, paliimi-ngga Njungga-maka, hi 


wanandja. 41 Hala ka panii-nandjaka da ma-ngiangu la kalaina: Pajila-ngu 
welingu la hangganggu njimi tau pa-ratungu, nahu la epi manda mbada na 
pa-panapa-nja 1 kambaliku lupa da papalewa-naka. 42 Nadu ba kumandjuu 
ba ndai pahoba-ngga, ba kumadau ba ndai pangunu-ngga. 43 Ba kupalaku 
ba ndai nggepika, ba ku-kalulu ba ndai pa-kalambu-ngga, ba kuhidu dangu 
ba Ja uma kapatangu-ka ba ndai tadalu-ka, hi wanandja. 44 Nu ka 
hema-danjai njuda: Pirangu nahu Miri, ba mangita-kau mandjuumu, 
madaumu, palaku-mu, kalulu-mu, hidumu, ngiangu-mu la uma kapatangu, 
taka hi nda ma-ingakau, hi wadanja. 45 Nu ka hema-nandjaka haromu: 
Langa-taka ka kupeka-nggai, ba ndai paliinja na matungu nu na haatu na 
anguda da marihi marahu tungu jia, nda palii-mingga Njungga-maka, hi 
wànandja. 46 Ka laku-danjaka jiada la majila pa-lupangu, tàka da matàndji 
tama-danjaka la luri pa-lupangu, hi wanandjai. 


NA KAWUDU 26 


Na hupu wàna na panii-nanja na majila-na i Miri Jehu; na ratangu la 
pa-pameti-ja. (Maruku 14:1-2; Luk. 22:1-2) 


1 Nu ba na-kandjupu hàla-haka jiada da patiki-na, ka panii-nandjaka da 
papanau-na: 2 Pi-ma-minjaka, ba dambu-kinaka na lodu rapa remi Paha, 
tàka na Ana tau pa-pakatangu-jaka la pa-harika-nja, hi wànandja. 3 Nu ka 
pauhi-danjaka da ngora ratu dàngu da ama-bokulu-na na tau Jahundi la 
umana na Ratu Bokulu na ma-tamungu Kajapahu. 4 Hi da-batangu ka 
kahili-ja i Jehu, ka jàpaja, ka pameti-ja ba wàda. 5 Na njuna màtangu 
àmbu nadeni àrunja na lodu remi, ka ambu napariu-raüngu na tau, wàda. 


Na burinja mbi kati 1 Miri Jehu. (Maruku 14:3-9; Juh. 12:1-8) 


6 Ba la Mbaitani-ja i Jehu, la umana i Himungu tau kila, 7 ba talànga 
mandapu-na pangangu, mai-nanjaka lai Njuna na kawini na mangàndi ba 
hau botina na mbii kati narawatu mambotu wilina, hi naburi-nja na 
katiku-na. 8 Tàka ba daita-ja da papanaungu, ka pulu hoputu-danjaka: 
Nggikina hi na-parambangu tuna ni? 9 Djaka wangu padangga-nja ni na 


mbi kati, lalu dangu wilija, ka peku wuanja na mamula, wada. 10 Taka ba 
natanda-jaka na matuna nu paraina 1 Jehu: Nggikina hi pa-handuka-ja jiana 
na kawini? Ba tunangga mahamu duku. 11 Da mamila ni mànu-ma-ndja lai 
njimi, taka njungga nda ni manu-angga lai njimi. 12 Nadu ba naburi- 
ngganja jiana na mbii kati, ba buri haha-nangga ndumana ba taningga. 13 
Langa-taka ka kupeka-nggai, djaka nggii bobaru nija jiana na ln manangu 
la panggubulu awangu, patiki-mbuja na pawunda-na, hi ngada wanja njuna, 
hi wànandja. 


Na kaleka-na 1 Junda. (Maruku 14:10-11; Luk. 22:3-6) 


14 Nu ka lua toma-nandjaka da ngora ratu na haatu na pa-ha-kambulu 
madua wada, na ma-tamungu Junda Ihikariu: 15 Nggaraka pawua-mingga 
djaka ku-pakata-nggaminja i Jehu, hi wana. Hi dawua-nja tilu kambulu 
amahu bara. 16 Piti welingu nu, himbu-nanjaka ma-manggawangu, na rapa 
pakata-nanja 1 Jehu. 


Na paloku-ja na Pamangu Paha; na deka-nanja na kaleka-na 1 Junda 
paraina 1 Miri Jehu. (Maruku 14:12-16; Luk. 22:23; Juh. 13:21-26) 


17 La lodu kawunga pamangu kambamba nda patai wolungu, mai-danjaka 
da papanaungu lai Jehu: Mala nggii wamu ma-paloku nja na Paha, kau 
nganja hi wadanja. 18 Nanapa-ja 1 Jehu: Ilua lai nu la paraingu, lai pinangu: 
Mareni-amanaka na rapanggu; la umana njuna bàdi kunga ninja na Paha 
dàngu da papanaunggu, wànanggau na Ngguru, wàminja, hi wàna. 19 Ka 
nundju-danjaka da papanaungu hama tuna na papanii-nandja i Jehu, hi 
da-paloku-ja na Paha. 20 Nu ba na-rudungu-ka, mandapu-nanjaka 
pangangu i Jehu, lupa da papanau-na da ma-hakambulu madua. 21 Ba 
talànga nganguda, panii-nanjaka i Jehu: Lànga-tàka ka kupeka-nggai, na 
kaleka-ngga tai na haàtu na angumi, hi wànandja. 22 Ka handuka 
hala-wala-danjaka da etida: Njunaka wamungga nu? hi marangga wada. 
23 Nanapa-ja 1 Jehu: Na mambada habu dangga limana la kaba kawinga, 
djia-majaka tai na ma-kaleka-ngga, hi wana. 24 Na Ana tau talu-lurungu 
liana njuna hama tuna na maninja la huratu na rukuna Njuna, taka nai aai, 


na tau na ma-kaleka-nja Ana tau, nahamu-kiapa lati nuna na tau djaka nda 
pa-paana-nja, hi wana. 25 Nanapa-ja 1 Junda, nu na ma-kaleka-nja: Njuna 
wamungga-ka nu, Ngguru hi wananja. Taka i Jehu: Ba wamu-maduka, hi 
wananja. 26 Ba talanga nganguda, piti-nanjaka kambamba 1 Jehu, hi 
na-pamaringu-ja; hala hi na-kawita-witaja hi nawua-ndja da papanaungu: 
Keiwa, nganguwa, jiana djiaja na taunggu, hi wana. 27 Hala, piti-nanjaka 
na kaba wai, hi na-pamalangungu, hi nawua-ndja: Ingunu ndàbangu-wa. 28 
Jiana djiaja na wai rianggu, na wai ria pa-ràndingu wàngu, na pabungu 
lumuna na madangu, ka peku djamangu-da da ndjala. 29 Na njuna ka 
kupeka-nggai, piti welingu nàhu nda kuhili ngunungu-apa wai wua angguru 
jiana, lundu la lodu ba kungunu danggainja na mabidi la pahangandji-na na 
Amanggu hi wàna. 


Na deka-nanja na pahiningu-na i Peturu. (Màruku 14:27-31; Luk. 
22:31-38; Juh. 13:36-38) 


30 Ba daludu-njaka na ludu wotungu, luhu laku-danjaka la palindi 
Haitungu. 31 Hi napanii-ndja i Jehu: Tai la rudungu hanggàmaru 
wà-minggaka mbuu ndàbami, maa ba nidunja la Huratu: Napa kutuja na 
mini pawangu, tàka da mbimbi hi da-paiha ndàbangu, ba wàna. 32 Na 
njuna djàka ku-hadangu-ka, kulaku mangilu-nggai nàhu la Nggalilia, wàna 
33 Nanapa-ja i Peturu: Djiapa ka nda da-hanggamaru wa ndàba- 
nggau-kadu njuda, njungga duku ndia ndokuma, hi wànanja. 34 Tàka i 
Jehu: Lànga-tàka ka kupeka-nggau, la rudungu nà-huma ba ndedi 
da-hakuku da manu, mbàda pa-ndilungu-mu-ka pa-pahini-ngga, hi 
wananja. 35 Nanapa-ja i Peturu: Djiapa ka nda lupa kumeti karia- 
nggau-kadu, nda djia pahini-anggunggau, wànanja. Djia-majai duda na 
pawà halada da papanaungu. 


La woka Nggehimani. 
36 Nu ka karia-nandjaka i Jehu la hau pangiangu, la Nggehimani ba 


wàdanja. Imandapu-ka jiahu ba talànga luanggu ni lua pa-hamajangu, hi 
wànandja da papanaungu. 37 Ka karia-nandjaka i Peturu dàngu da anana i 


Hambandiu da madua. Nu ka handuka-nanjaka hi na-barangu na etina. 38 
Ka panii-nandjaka: Na-handuka ndaba na etinggu, kutika pameti- 
kaamangu, ndadiku-kaika jiahu kai pawala dangga, hi wanandja. 39 
Nalaku-kika hakudu, hi na-marubuku la tana, hi na-hama-jangu: Dou 
Amanggu, djaka pekuna mata jiana na kaba wai ka na-pajilangu aru 
welingu lai Njungga; na njuna nda djiaja na pambuha-nggu Njungga, na 
pambuha-mu Njumua, ba wana. 40 Nu ka beli-nanjaka hi natoma-ndja 
katuda-da da papanau-na, hi napanii danja 1 Peturu: Nda ana maka-mbu-mi 
pa-pawala dangga mili hau ndjamua? 41 Pawala-wa kai hamajangu, ka 
ambu naliinggai ma-pakama-ngu; na ngahu na-patundungu-mai njuna, taka 
na tolu nda namàkaa, wàna. 42 Nu ka hili laku-nanjaka la pa-panduangu 
wana, hi na-hamajangu: Dou Amanggu, djaka nda peku-mana nu 
pa-pajilangu welingu lai Njungga, ka djiangu-ma bàdi ba ku-ngunu-nja, 
mata ka na-padeningu-wa na pambuha-mu, ba wana. 43 Ba nahili belika, 
natàka-ndja, katuda-ma-danjai, ba lalu mbotu-duha da matada. 44 Ka 
djàma-nandjaka, hi nahili laku pa-hamajangu la pa-ndilungu wàna, hi nahili 
hijai na pambàda liina. 45 Hala, beli-nanjaka la papanaungu: Ikatuda-wa 
njuna kai hangahu. Tàngaru, mareni-amanaka na rehi, pa-pakatangu-jaka 
na Ana tau la lima tau ndjala. 46 Hadangu-wa, màlawa ka talaku, mareni- 
nanjaka na ma-kaleka-ngga, hi wànandja. 


Na japaja i Jehu. (Maruku 14:43-50; Luk. 22:47-53; Juh. 18.:3-11) 


47 Nu ba talànga panii bia-napa, tàka-nanjaka i Junda na pa-hakambulu 
madua wàda, na ma-kariangu tau ba hau daa bia-daka da mangàndi 
hapanda dàngu kadipu ai, da pa-paràha-da da ngora ratu dàngu da ama 
bokulu-da da tau Jahundi. 48 Na ma-kaleka-nja mbàda pambulu-nandjaka 
tanda: Na pa-puduku-nggu tai djia-majaka, kai jàpaja, ba wànandja. 49 Nu 
ka hàngu lua toma madua-nandjaka i Jehu: Ngguru, peku hamuwa, 
wananja; hi na-puduku-ja. 50 Taka 1 Jehu: Oi anda, kau wànjawa hama 
tuna na pawuku-mu na pamai wàmu, hi wànanja. Nu ka hurungu-danjaka 
hi da-palua-nja lima, hi dajàpa-ja. 51 Tàka na haàtu na anguna i Jehu hi 
na-padjolangu limana, hi na-bindjiru-ja na hapanda-na, hi na-làndahu-nja na 


atana na Batu Bokulu, nahapu-maja na kahilu-na. 52 Nanapa-ja 1 Jehu: 
Patiku-belinja na hapanda-mu. Nadu djaka nggamuja na mawangu 
hapanda, tai hapanda-mbu pa-mo-lungu wana. 53 Mala nggikina wami? 
Nda peku-ana wami, ba ku-pamanda-nja na Amanggu ka na-paraha 
mema-nggandja da papalewa ba ha-kambulu dua riu rihida? 54 Ka ni djaka 
tunaika nu, nggiki hama pa-tutungu-naka na maninja la huratu, djiangu-ma 
badi tuna nu ba wana, hi wananja. 55 Nu ka panu da-nanjaka na tau dangu 1 
Jehu: Njimi hama tuna luhumi pa-rawaku-ja na ma-rambangu-ma bai 
ngandi hapanda dangu kadipu ai la pajapa-ka. Hau lodu hau lodu 
mandapu-nggu padua la uma Ala ba ku-papekangu, ndai jàpakai. 56 Na 
njuna jiana mbuu ndàbana hi tuna ka peku pa-tutungu-na maninja la 
huratu-da da wunangu. Nu ka palai wàru ndàba-danjaka da papanaungu. 


La hangga Bata Bokulu. (Màruku 14:53-65; Luk. 22:63-71; Juh. 
18:19-24) 


57 Nu da ma-jàpaja i Jehu, laku ngàndi-danjaka lai Kajapahu, na Ratu 
Bokulu, la ngia pambàda pauhi-da da mapingu huratu uku lupa da ama 
bokulu. 58 Tàka i Peturu hi natundu mar aun ja nàhu. Tàka la umana na 
Ratu Bokulu hi natama hudaa la talora, hi na-mandapu pambabu dàndja da 
anakeda, ka kuita-ja na hupu ndjapuna ba wana. 59 Taka da ngora ratu 
dangu da ma-batangu-ka hi dahimbu-nja hakahii kabali i Jehu, ka 
pameti-ja ba wàdanja; 60 Tàka nda da-ngalangua, djiapa ka nda 
nadangu-kadu na hakahii kabàli na ma-hurungu. La hupu ndjàpuna 
hurungu-danjaka da madua. 61 Jiana djiaja: Ku-ngalangu pa-njungguru-ja 
na uma Ala, tàka tilu mbua lodunggu ba ku-pahada belinja, na mawàna, 
wàda. 62 Ka hadangu-nanjaka na Ratu Bokulu: Ndau hema ndokua nu? 
Nggàraja nu na pa-hakahii-danggau jiada hi wànanja. 63 Tàka i Jehu, ndii 
wana bia. Nu hi napanii danja paraïna na Ratu Bokulu: Kuhara wànggaunja 
1 Ala na maluri, djia-kauka dumu na Karitu, na Anana i Ala? Peka-nggama, 
hi wananja. 64 Nanapa-ja i Jehu: Ba wamu-maduka. Na njuna ka kupeka- 
nggal, piti welingu nahu ngita-minjaka na Ana tau ba na-mandapu la 
kawana-na na Mambiha Meha, dàngu ba namai la karumangu la awangu, 


hi wananja. 65 Taka na Ratu Bokulu hi na-bariku-ja na kalembi-na: 
Palapingu-ma-nanjaka 1 Ala; nggara taihi wanguipa ma-hakahii? Rongu 
madua-minjaka palapingu-na. Mala nggikina wamika hi wana. 66 Ka 
hema-danjaka: Pameti-ja badi, ba wada. 67 Nu hi da-pangàndji-ja na 
matana hi da-nahaku-nja kawudu lima. Nimbundja da mawangu pataba-ja. 
68 Ha Karitu, manjura-wa, djaka nggaaja na matukau, ba wada. 


Na pahiningu-na 1 Peturu. (Maruku 14:66-72; Luk. 22:56-62; Juh. 
18:17,25-27) 


69 Nu i Peturu, mandapu bia-nanja lua la hu la talora. Ka mai 
toma-nanjaka paraïna na haàtu na anakeda kawini: Djia-mbukau njumu, 
anguna i Jehu tau Nggalilia hi wànanja. 70 Ka pahiningu-nanjaka la 
hanggada mbuu ndàbada: Nda kupinja duku na papanii-mu, hi wana. 71 
Nu ba naluhui-ka la pindu talora, ita-nanjai paraina na haàtu na kawini, hi 
napanii-ndja da manindja lai nu: Jiana jia kariana 1 Jehu tau Nahari-maja, 
wanandja. 72 Nu ka hili pahiningu-ma-nanjai ba nawangu pa-harangu: Nda 
kutanda-aja duku na tau nina, ba wana. 73 Hili tiangu-ki hakudu, mai 
toma-ma-danjai da ma-ndolaku lai nu: Lànga-tàka angu-mbu-dudanggau, 
nadu na lama-ma-mu ba na-padjia-kau, hi wadanja. 74 Nu ka ratungu- 
nanjaka wikina ba na-harangu: Nda kutanda-aja duku nuna na tau, ba wana. 
75 Ndedi mbadiku-na, hakuku madua-danjaka da manu. Nu ka 
namu-nanjaka 1 Peturu na paniina 1 Jehu: Tal ba ndedi da-hakuku da manu, 
mbada pa-ndilungu-muka pa-pahini-ngga, ba wananja. Ka luhu-nanjaka hi 
ngi-ngibana ba nahii. 


NA KAWUDU 27 
Na metina 1 Junda. 


1 Hadangu harii batangu-danjaka da ngora ratu dangu da ama bokulu la 
pa-pameti-ja i Jehu. 2 Hala, hondu-danjaka hi dalaku ngandija hi 
da-pakata-nja lai Pilatu, na Ma-pareta. 3 Nu ba naita-ja paraina 1 Junda na 
ma-kaleka-nja, ba pa-ratangu-jaka wai ngerana, ka peka-nanjaka hala era, 


hi na-pabeli-ndja da amahu da matilu kambulu-da la ngora ratu dangu da 
ama bokulu: 4 Ndjala-nggunjaka ba ku-kaleka-nja na wai riana na tau 
manda ningu ndjalangu, hi wanandja. Danapa-ha njuda: Ngga-ra-ajaka 
duma? Tanggu-mamu dumu, hi wadanja. 5 Ka kawula-nandjaka da amahu 
daa la uma Ala. Luhu-nanjaka hi nalaku pa-kandila wikina. 6 Taka da 
ngora ratu hi dapiti-ha da amahu: Nda napekua la patuha jiada la pati 
hunggu, maa ba wili wai ria-duha, wada. 7 Ka pa-hamangu-danjaka la 
pakei wanja na tana tau pipi, ka taningu ningu tau palaku, ba wada. 8 
Djia-dujaka: Tana Ria, hi wadanja tamuna nuna na tana lundu nahu. 9 Nu 
pa-tutungu-du-nanjaka na patiki-na na wunangu Jerimia: Dapiti-ha da 
amahu da matilu kambulu-da, na bilana na patungu bila, na pa-pabila-da la 
tau Ihirailu, 10 hi datuja wilina na tana tau pipi, hama tuna na pa-paraha- 
nangga 1 Miri, ba wana. 


La hanggana 1 Pilatu. (Maruku 15:20-41; Luk. 23:26, 33-49; Juh. 
19:16-30) 


11 Nu ka ndolaku-nanjaka 1 Jehu la hanggana na Ma-pareta; ka paara- 
nanjaka na Ma-pareta: Hangandji tau Jahundi-kau dumu? hi wananja. 
Nanapa-ja 1 Jehu, ba wamu-maduka, hi wananja. 12 Nu ba da-pandjala-ja 
da ngora ratu dangu da ama bokulu, nda ningu ndokua pahema-na. 13 
Taka 1 Pilatu: Ndau rongu-maja dumu ba matu-matuna na pa-pandjala 
wadanggau, hi wananja. 14 Taka nda hauma pahema wananja la 
pa-paarangu-jaka, hi kiri nda uku hangataru-ja na Ma-pareta. 15 
Huri-nanja na Ma-pareta, la lodu remi ba napuli-ndja haatu tau ma-ngiangu 
la uma kapatangu da tau dangu, djaka nggaa- ja na pambuha-da. 16 Nu 
ninja la uma kapatangu na tau na mawuwa akatu-na, 1 Mbaramba-ja na 
tamuna. 17 Nu ba talanga matuna na tau dangu: Nggamuja na pambuha-mi 
ka na-pahala-ndanja wamingga? | Mbaramba, djaka ndia 1 Jehu, na Karitu 
ba wada, hi wanandja 1 Pilatu. 18 Maa ba pi-dunanja ba paral ruku 
karaü-danja eti hi da-pakata-nja. 19 Ba talanga mandapu-na 1 Pilatu la 
kandjaka timbangu, pa-ngandi-nanjaka pulungu paraina na papaha-na: 
Ambu nggi-nggiki-dumunja hiana na tau tandji, maa ba ma-matu manda 


hamu parangga-nggu ni kawai la manggadipangu rukuna Njuna, wananja. 
20 Taka da ngora ratu lupa da ama boku-ama bokulu hi darunda-ja na tau 
dangu: Ikarai-ja 1 Mbaramba, taka 1 Jehu pameti-ja wami, wadanja. 21 
Nanapa-ja na Ma-pareta: Mala jiada da madua, nggamuja na pambuha-mi, 
ka ku-pahala-nggaminja, hi wanandja. Taka njuda: | Mbaramba, hi wada. 
22 Nanapa-ja i Pilatu: Mala nggiki-nggunjaka badi i Jehu, na Karitu ba 
wada, hi wanandja. Harika-manja badi, hi wada hala. 23 Nahili napaja 1 
Pilatu: Ka nggara akatu-majaka duna na paruku-na, hi wana. Taka 
manau-maada la pa-kaoka: Harika-manja badi, ba wada. 24 Nu ba 
naita-jaka paraina i Pilatu ba nda ningu ndoku linguna, taka ba pariu 
raüngu wàngu bia-nanjai na tau, ka piti-nanjaka wai hi nabaha-ha da limana 
la hanggana na tau dangu: Hinggilu-nggunjaka duku la wai riana jiana na 
tau tàndji; njimi-kawa dimi, hi wàna. 25 Ka hema ndàba-nanjaka na tau 
dangu: Patanggu-ma-manja duma na wai riana lupa ana-maka, hi wàda. 26 
Nu ka pahàla-nandjaka 1 Mbaramba, taka i Jehu hi na-padjà-raja, hala hi 
napuli-nja la pa-harika-nja. 27 Hala, laku ngàndi-danjaka i Jehu da 
hurundandu-na na Ma-pareta hudaa la uma timbangu, hi da-pauhi ndàbanja 
na kalibaru-ka lai Njuna. 28 Hi da-làbaku-ha da pakina, hi 
da-pamaringgi-nja hunda-rangga. 29 Hi da-unanja nggubi rii madàka, hi 
da-patàmbaku-nja na katiku-na, hi da-pajàpa-nja iwi na lima kawana-na; 
hala marubuku-danjaka hi dajobu-ja: Oha-muka dumu, oi hangandji tau 
Jahundi, ba wada. 30 Nu ka pangàndji-danjaka, hi dapiti-ja na iwi, hi 
da-landahu-nja na katiku-na. 31 Ba dahàla-ka pa-pajudi-ja, labaku-danjaka 
na hundarangga, hi dapotrau-nja na kalendi wikina. Hala, ka laku ngàndi- 
danjaka la pa-harika-nja. 


Na metina i Jehu la Nggolunggota. (Maruku 15:20-41; Luk. 23:26,33-49; 
Juh. 19:16-30) 


32 Nàhu ba dalaku, tàbuku-danjaka na haàtu na tau Kireni, Himungu-ja na 
tamuna; ka pambana-danjaka paduku-ja na harika-na i Jehu. 33 Ba 
datàka-ka la hau pangiangu na ma-tamungu Ngolunggo-ta, na la Kaba 
Kotu ba wànda, 34 hi da-pangunu-nja wai angguru ma-papohungu mapaita 


i Jehu. Taka ba nadjàli-jaka, nda nabihua paunu-nja. 35 Ka harika-danjaka, 
hi da-paberi-berindja da pakina, ba da-wangu pawingu-ndja ndandu. 36 
Hala, mandapu-danjaka lai nu hi dadaija. 37 Nu na pa-pandjala wàdanja na 
pa-huratu, hi datuja la tiduna: Jiana djiaja 1 Jehu na Hangandji tau Jahundi, 
ba wàna. 38 Anguna Njuna, pa-harikangu-mbu-ha da madua da tau 
ra-mbangu, na haàtu la kawana-na, na haàtu la kalaina. 39 Tàka da 
malii-ka lai nu hi da-paaka-nja ba dapimbi-pimbi-lungu katiku-da. 40 Ju, 
njumu paku, na ma-njungguru-ja na uma Ala, na ma-pa-hada bennja la titu 
mbua lodu, upamara-wa wikimu na; djaka Ana Ala-dukau, upuruwa 
welingu la ai harikangu, wadanja. 41 Djia-majai duda da ngora ratu dangu 
da mapingu huratu uku dàngu da ama bokulu-ka ba da-pajudi-ja: 42 Na tau 
hawiangu na-pamara-ja, la pa-pamara wikina nda na-ngalangui. Ba 
hangandji tau Ihiraïlu-maduja, màtawa ka napuru welingu la ai harikangu, 
wàdanja. 43 Ba monu-dunànja i Ala, màtawa nu ka na-pamara-ja, djàka 
ora-mananja duna. Maa Anana i Alaka ba wànadu, wàdanja. 44 Djia-majai 
duda da tau rambangu da pa-harika paangu-danja ba da-paaka-nja. 45 Piti 
welingu la ndjàmu ha-kambulu dàmbu la tidu lodu, kapàta hàlangu-nanjaka 
na tana lundu la ndjàmu taïlu la maringu lodu. 46 Ba ningu ndjàmu 
taïlu-jaka, wara pa-kodungu-nanjaka 1 Jehu: Eloi, Eloi lama sabachtani, 
wàna, djiadujaka: Dou Alanggu, dou Alanggu, nggikina hu dundjaku 
biangga, ba wànda. 47 Nu ba darongu-jaka da manindja lai nu: Nina 
paau-nanja 1 Elia, hi wàda hawiangu. 48 Ka manjamalu-nanjaka na haàtu hi 
napiti lumutu, hi nahàbu-ja la wai majilu; hàlai hi natuja la hupu iwi, hi 
na-pangunu-nja. 49 Danapa-ja hawiangu: Mata kadiru, hi namunja ihu 1 
Elia la pa-pamara-ja, hi wàda. 50 Ka hili wara pakodungu-nanjaka i Jehu, 
hi na-pahàla-nja na ngahuna. 51 Nu ka kahira padua madua-nanjaka na 
dindi tera daa la uma Ala, piti weli ditangu lundu huwawa-maja; ka 
upungu-nanjaka na tana, taka du watu la ngambangu hi dakawi-wita. 52 
Djia-majai da reti, ba da-tabunggahu, màlai ba hau daada da tau matua da 
mambàda meti, da-papahada belingu. 53 Ka luhu-danjaka welingu la 
retida, ba taliu hadangu-na 1 Jehu hi datama la paraï matua, hi da-pa- 
djilikungu wikina la tau madangu. 54 Nu ba daita-jaka na upungu lupa na 
matumbu-matumbu-ka na ngora hangahu dàngu da anguna padaija i Jehu, 


ka nda uku mangadatu-haka. Lànga-tàka, na tau jiana Ana Alaja, hi wada. 
X 55 Ni-mbu-ndjai lai nu ba hau daada da kawini da ma-tàngaru marau, 
djia-duhaka da matundu-nja i Jehu dàngu da ma-ingaja welingu la 
Nggalilia. 56 Hama tuda 1 Maria Mandalena dangu 1 Maria mada i Jakupu 
dàngu i Juhupu lupa na inada da anana i Hambandiu. 


Na taninja 1 Miri Jehu. (Maruku 15:42-47; Luk. 23:50-55; Juh. 19:38-42) 


57 Ba na-malingu-ka, taka-nanjaka na mini wulu, i Juhupu-ja tamuna, na 
ma-welingu la Arimatia; njuna papanau-na i Jehu-mbujaka. 58 Ka lua-du- 
nanjaka lai Pilatu, hi nakarai-ja na metina 1 Jehu. Taka 1 Pilatu hi 
na-parahangu papuli-nja. 59 Ka piti-nanjaka na metina paral 1 Juhupu, hi 
na-jubuhu wànja tera mabara burahu, 60 hi na-bàndjalu-ja la reti bidina na 
pa-toraku-na la watu; ba nakuli-njaka watu bokulu na ngaru reti, ka 
laku-nanjaka. 61 Ni-mbu-ndja lai nu 1 Maria Mandalena dàngu 1 Maria 
haàtu da ma-mandapu la tuba reti. 62 Hadangu harii, ba na-làpahu-ka na 
lodu pa-jemangu, hi da-pamàtungu da ngora ratu dàngu da tau Parihi lai 
Pilatu: 63 Miri. manamu-ja ba naluri-pa nahu na ma-panjonga tau, 
pa-làngangu tilu mbua lodu ku-hadangu beli, ba wàna. 64 Djia ba tuna nu, 
kau paràhangu àru tau padaija na reti lundu tomaja la lodu patailu wàna, ka 
àmbu damai da papanau-na la pa-manganga-ja, hala pa-pahadangu-jaka 
welingu la padua mameti hi wàdanjai na tau. Nu ka narihi ningu-duka ta'i 
na ndjàrangu la malamiri welingu la ma-mangilu, hi wada. 65 Nanapa-ja 1 
Pilatu: Nada-haka da madai, lakuwa njuna kai wangu etimi bai daya, hi 
wanandja. 66 Nu ka laku-danjaka hi da-bàndjalu tau madajja, hi datunja 
tanda na reti la hanggada. 


NA KAWUDU 28 
Na hadangu-na 1 Jehu. (Maruku 16:1-8; Luk. 24:1-12; Juh. 20:1-18) 


1 Ba na-lapahu-ka na lodu hangahu, la mbaru hada rudungu la lodu 
kawunga minggu, lua-danjaka 1 Maria Mandalena dangu 1 Maria haatu 
pa-tàngaru-ja na reti. 2 Hi djia tungu biana na upungu bokulu; maa ba 


nidunja na haatu na papalewa-na 1 Miri na mapuru welingu la awangu hi 
nalua nu la reti. Ka kuli-nanjaka na watu, hi na-mandapu la pinuna. 3 Na 
hadana hama tuna kabilaku-ja, malai da pakina ba dawangu pabara hama 
tuna na ura kamba. 4 Parai pa-mangadatu-nja, ta-tata-daka da madai hi 
hama tuna mameti bia-haka. 5 Nu ka panii da-nandjaka da tau kawini na 
papalewa: Njimi ambi mangadatu-du; pi-manggunja ba himbu-minja 1 Jehu 
na pa-harikangu. 6 Nda nianja lai jiahu, ba pa-pahadangu-jaka duna hama 
tuna na pambada panima. Mai kai tangaru-ja na ngia pa-tanggilungu-na. 7 
Laku parenggangu-wa kai paniindja da papanau-na, ba pa-pahadangu 
welingu la padua mameti. Laku mangilu-nanggaika nahu la Nggalilia, lai 
nu napa ingita nija. Namu-ja, mbada panii-nggunggainja-ka, hi wanandja. 8 
Nu ka hangu dundjaku madua-danjaka na reti, ba pa-karia-ngu mangadatu 
dangu mbaha eti hala-walada, hi da-manja-malu palua papanii-ndja da 
papanau-na. 9 Hi djia tabuku bia-nandja 1 Jehu: Peku hamuwa, wànandja. 
Nu ka lua toma-danjaka hi darohu-ha da wihina, hi da-marubukunja. 10 
Nanapa-ja i Jehu: Àmbi mangàdatu-du, lakuwa kai panii-ndja da angu 
dedinggu, ka daiaku la Nggalilia, lai nu napa ka dangita-ka, hi wànandja. 


Na kambàiiku-da da Bata Bokulu. 


11 Ba talànga lakuda, taka-danjaka la paraïngu hawiangu da madai, hi 
dapanii-ndja da ngora ratu na rukuna na matu-mbu-matumbu-ka. 12 Nu ka 
pauhi-danjaka dangu da ama bokulu, hi da-paha-mangu la pawua-ndja 
amahu dangu da hurundandu. 13 La rudungu ba talanga katuda-ma, damai 
da papanau-na hi da-manganga-ja, wami bia. 14 Djaka nataka la kahilu-na 
na Ma-pareta, njuma duma ma-pamanda-nja ka ambu da-kadukungu da 
etimi, wadandja. 15 Nu ka kei-dandjaka da amahu, hi dawanja hama tuna 
na pa-paihingu-ha. Nu ka kada-nanjaka tau Jahundi nuna na panii lundu 
nahu. 


Na paraha-nandja da papanau-na 1 Miri Jehu. (Maruku 16:14, 16) 


16 Taka nu da ma-hakambulu haatu da papanaungu, laku-danjaka la 
Nggalilia la palindi pambada panii-nandja 1 Jehu. 17 Nu ba daita-jaka, 


marubuku-danjaka, taka ni-mbu-ndjai hawiangu da mandua ndandi. 18 Ka 
lua toma-nandjaka 1 Jehu hi napeka-ndja: Mbuu ndaba-naka na kuaha la 
awangu dangu la pinu tana pawua ha-langu-jaka lai Njungga. 19 Djia ba 
tuna nu, ilaku-wa, tu hala-jawa papanau-nggu na bandjaru danguka, kai 
parunu-ndja la tamuna 1 Ama, 1 Ana dangu 1 Ngahu Matua. 20 Kai 
papeka-ndja ka nundju halaha da papanii-nggunggai. Matawa kai pinja ba 
karia ma-manu-ma-nggunggai lundu hupu ndjapuna. 


A LII MANANGU PA-LAWITI-NA I MARUKU 
NA KAWUDU 1 
Na rukuna 1 Juhani Parunungu. 


1 Na pakiri-na na ln manangu rukuna 1 Jehu Karitu, na anana 1 Ala. 2 
Hama tuna na maninja la huratu-na na wunangu Jahaja: Tangaru, 
ku-palewa-ja na papalewa-nggu la pa-mangilu-nggau, na ma-palanjapu 
haha-nggaunja na andamu. 3 Na warana na ma-warangu la marada telangu: 
Pa-lanjapu-jawa na andana i Miri, patandji-hawa da ka-ndjilitu-na, ba 
wàna, 4 nu ka parunungu-nanjaka i Juhani la maràda telangu hi 
na-bobaru-ja na rukuna na parunu pandjilungu la pa-djàmangu ndjala. 5 Ka 
luhu-nanjaka lai njuna na ihi tana Jahundi-ka dàngu mbuu ndàbada na 
mangia-nja la Jeruhali, ka parunu-nandjaka la luku Jarandingu, dàngu 
peka-dandja da ndjalada. 6 Ngerana i Juhani, na kalembi-na wulu ihi otaja, 
na boruna manulangu-ja, kabala dangu manggaluwangu pangana. 7 Ka 
bobaru-nanjaka: Napa taliu-nggu namunja na marihi-ngga pa-àtalu; djiapa 
la pa-marubuku pa-wakahu-nja liku halapa-ana, njungga jia nda 
raka-mbuna. 8 Njungga parunu-nggunggai la wai, Njunapa duna na 
ma-parunu-nggai la Ngahu Matua, wana. 


Na parunu-nja dàngu na kamanja 1 Miri Jehu. (Mat. 3:13-4:11; Luk. 
3:21-4:13; Juh. 1:32) 


9 Nu ka mai-nanjaka i Jehu welingu la Naharitu la Nggalilia, hi 


na-parunu-nja paraina 1 Juhani la luku Jarandingu. 10 Ditawa ba wanaka 
welingu la wai, ka ita madua-nanjaka na awangu ba na-tawanggahu, dangu 
1 Ngahu ba napuru pa-tunggulu-ja ba na-hada kulundihangu. 11 Ka lingu- 
nanjaka welingu la awangu: Njumu djiakau Ana pambuha-nggu, lai Njumu 
ngia pa-orangu-nggu, na mawana. 12 Nu ka pambana madua-nanjaka 1 
Jehu paraina 1 Ngahu la palua nahu la marada telangu. 13 Patu kambulu 
loduna la1 nu, la marada telangu, ba na-kamanja paraina 1 kambaliku; la 
angu mabohu-ja, ka lumu-danjaka paraida papalewa. 


Na ramana 1 Miri Jehu la Nggalilia. (Mat. 4:12-22; Luk. 4:14-15) 


14 La hambeli japaja 1 Juhani, tàka-nanjaka 1 Jehu la Nggalilia 
pa-bobaru-ja na lii manangu lai Ala: 15 Toma-nanjaka na rehi, mareni- 
nanjaka na pahangandji-na 1 Ala; i-pandjilungu-wa, kai waja na lii 
manangu, wana. 16 Ba talanga lakuna la hingi tehiku Nggalilia, ka 
ita-nandjaka 1 Himungu dangu 1 Andaria, na anguna paluhu 1 Himungu; 
djala-danja la tehiku, maa ba mini djala-duha. 17 Hi napanii dandja paraïna 
i Jehu: Mawa kai tundungga, mata ka mini djala tauha wanggunggai, 
wanandja. 18 Nu ka dundjaku madua-dandjaka da djalada, hi datundu-nja 
Njuna. 19 Nalaku-kika, ita-nanjaka 1 Jakupu, anana 1 Hambadiu dangu 1 
Juhani na anguna paluhu, la tenaha ba talanga hulu-dandja da djalada. 20 
Ka paau madua-nandjaka. Hi da-dundjaku-nja 1 Hambadiu, amada, la tena 
dangu da tau pa-kahewa, hi dalaku tundunja Njuna. 21 Ka taka-danjaka Ja 
Kapinatingu. La lodu hangahu tama madua-nanjaka la uma bungguru, ka 
panaungu-nanjaka. 22 Hangataru nda uku-danja na panaungu-na, maa ba 
panaungu tau maningu kuahangu-maja, nda tu biada da mapingu huratu 
uku. 23 Hi djia ni bianja nu Ja uma bungguru-da na tau na pa-huruku wandi 
akatu, ka warangu-nanjaka: 24 Ha, ta-panggiki na njuma dangu Njumu, ha 
Jehu tau Naharitu? Na maimu, ka ku-pamolu-ndja wamu-nggama? 
Kupi-manggau na djaka nggamukau: Ma-matua lai Alakau, wana. 25 Taka 
hi na-bàtiru-nja paraina i Jehu: Kandii, luhukau welingu lai njuna, wananja. 
26 Tàka na wàndi akatu hi na-pa-kapàratu-ja nuna na tau, ka v 
luhu-nanjaka dàngu wara pakodungu-na. 27 Ka maratangu ndàba-danjaka 


hi lupa da-paarangu dangga anguda: Nggàra-jaka ni? Panaungu mahina 
wangu maningu kuahangu-ja! Djiapa-ka da wàndi akatu-kadu, na 
paràha-ndja hi lupa dakiku-nja, ba wàda. 28 Ka hamboka madua-nanjaka 
na rukuna njuna la nggi-ngginika lupa la maweli winggiru-nja na tana 
Nggalilia. 29 Ka luhu madua-danjaka welingu la uma bungguru hi dalaku 
la umana i Himungu dangu i Andaria, karia ndàbada i Jakapu dangu 1 
Juhani. 30 Tàka na ina jerana i Himungu tanggilungu-na padua ba pariti- 
nanja; ka panii madua-danjaka i Jehu na rukuna njuna. 31 Ka lua-nanjaka i 
Jehu la lihima, hi najàpa-ja na limana, hi na-pahada-nja; ka pajilangu- 
nanjaka na pariti-na, ka inga-nandjaka. 32 Ba na-malingu-ka, tamawa ba 
wànaka na lodu, ka ngàndi-dandjaka lai Njuna mbuu ndàbada da 
pa-huruku wàndi. 33 Nu ka langgunguru-nanjaka na ihi paraïngu-ka la 
ngaru pindu. 34 Danguma tau mama-màtu mahidu-nja na pa-màlaru-na, 
dangumbu wàndi pa-paluhu-na; nu nda napuli-andja da wàndi la papanii, 
maa ba datanda-duja Njuna. 35 La mba-mbaru, ba kapàtangu bia-japa, 
handangu-nanjaka, hi naluhu laku la ma-hinggilu, hi na-hamajangu ningu 
lai nu. 36 Tàka i Himungu dàngu da anguna hi da-namatu-ja. 37 Ba 
datoma-njaka hi dapanii-nja: Nahimbu ndàbakau tau, hi wàdanja. 38 
Nanapa-ja 1 Jehu: Màlanda ka talaku lai nahu la kota-kotaku la ma-mareni, 
ka ku-bobarungu ningumbu lai nu, maa ba djia-duja hi kuluhu-ka namu. 39 
Ka laku-nanjaka hi na-bobarungu la uma bunggu-uma bungguru-da la 
panggubulu Nggalilia hi na-paluhu-ha da wàndi. 


Na pajaha-nanja na makila 1 Miri Jehu. (Mat. 8:1-4; Luk. 5:12-16) 


40 Ka mai-nanjaka na makila lai Njuna, hi na-marubuku la hanggana, ba 
na-pamanda-nja: Tuna nu djaka wàmu; peku-mana Njumu la 
pa-pajaha-ngga, hi wananja. 41 Ka mila mumuhu-nanjaka na etina hi 
na-padjola-nja na limana hi naràma-ja: Nahu kau jahangu-wa 
wanggunggau, hi wananja. 42 Ndedi mbadiku-na pahala madua-nanjaka 
kilana ka jahangu-nanjaka. 43 Ba narandi pahamu-njaka paraina 1 Jehu ka 
paraha madua-nanjaka palaku, 44 hi napanii-nja: Rimangu, ambu ningudu 
haatu papanii-mu, na njuna lakuwa kau pa-itangu wikimu la ratu, kau 


ngandi maraku ba jahangu-munjaka, hama tuna na parandi-na 1 Muha, ka 
na-pa-hakahiingu lai njuda. 45 Taka nu ba naluhu-ka, hangu peka-ma- 
ananja lai nu lai nu, ba na-bobaru-ja na rukuna nuna hi lupa nda peku-napa 1 
Jehu la patama pa-wuwangu la paraingu; la hu bia-jaka la ma-hinggilu 
na-ngiangu ningu, ka mai-nanjaka na tau weli namu weli namungu lai 
Njuna. 


NA KAWUDU 2 
Na hàmuna na ma-kaliparu. (Mat. 9:1-8; Luk. 5:17-26) 


1 Ndedi pira mbua lodu ma-palàngangu, hili tama-nanjai i Jehu la 
Kapinatingu; ka rongu-nanjaka tau ba ninja la uma. 2 Ka langgungguru- 
nanjaka na tau dangu, hi lupa nda nadjàmungu la uma, djiapa la ngaru 
pindu-kadu ndiambu, ka panii-nanjaka na pulungu lai njuda. 3 Nu 
nàmundjai duda da mamai ngàndija na ma-kaliparu lai Njuna, na 
paduku-da tau mapatu. 4 Tàka ba nda peku-dapa la patama ngàndinja, 
paral padangu na tau, ka njanggaru-danjaka na tuku ndidu uma la tubana 
Njuna; ba nambowa-ka, hi da-duluru-nja na nggala pa-katuda-na na 
ma-kaliparu. 5 Ba naita-jaka na pawaida paraina i Jehu hi napanii danja na 
ma-kaliparu: Ananggu, pa-djamangu-haka da ndjalamu, hi wananja. 6 
Nimbundja da mapingu huratu uku hawiangu, ma-mandapu lai nu; ka 
pangàda-danjaka la etida: 7 Ka nggikina ni na tau hi panii tuna ni? 
Palapingu-nanja! Nggamu nahu mapingu pa- djamangu ndjala, ba 
mbulungu 1 Ala paku, ba wada. 8 Nu pi madua-nanjaka la etina 1 Jehu ba 
matungu nuja na pa-pangada etida, hi nahema-ha: Nggikina hii 
pangada-nja na matuna nu la etimi? 9 Ngguja na mamuda wami ka 
wanggunja na ma-kaliparu: Da ndjalamu pa-djamangu-haka, ndia: 
Hadangu-wa, kau dendija na nggalamu kau laku wanggunja? 10 Taka kai 
pi wanja na Ana tau ba ngera-mananja la pa-dja-mangu ndjala la pinu tana, 
hi napanii dànja na ma-kaliparu: 11 Njumu dumu, hadangu-wa, kau dendija 
na nggalamu, kau laku la umamu wanggunggau, hi wananja. 12 Ka 
hadangu dendi madua-nanjaka na nggalana, hi naluhu laku la hanggada 


mbuu ndabada; ka hangataru ndaba-da-njaka dangu wotudanja 1 Ala: 
Ndedi takali ngitangu matungu ni, hi wada. 


Na paau-nanja 1 Lewi parama 1 Miri Jehu. (Mat. 9:9-13; Luk. 5:27-32) 


13 Tunaka nu luhu laku-nanjaika 1 Jehu la tehiku, ka mai-nanjaka na tau 
dangu lai Njuna, hi napanau-ndja. 14 Nàhu ba nalaku, ita-nanjaka 1 Lewi 
anana 1 Alapiu, ba mandapu-na padua la uma ngia pakei mbewa: 
Tundungga, hi wananja. Ka hadangu tundu madua-nanjaka. 15 Nuba 
na-mandapu pangangu la umana, nadangu-mbu na tau kei mbewa dangu na 
tau ndjala ma-mandapu danja 1 Jehu dangu da tau papanau-na; maa ba 
dadangu-ma njuda da matundu-nja. 16 Ba daita-jaka 1 Jehu da mapingu 
huratu uku la tau Parihi, ba nanga dàndja da tau ndjala dangu da tau kei 
mbewa, ka panii da-dandjaka da papanau-na: Nanga da biandja ni da 
makei mbewa dàngu da tau ndjala? hi wàdandja. 17 Narongu-jaka nuna i 
Jehu hi nahema-ha: Na ma-hajandalu nda nggàra naihi wa-anja na mapingu 
muru, mbulungu na mahidu duna. Njungga nda mainggu papaau-nja na 
ma-tàndjia djiaja na mandjala duku, hi wànandja. 


Na huri rotu wiki (Mat. 9:14-17; Luk. 5:33-39) 


18 Da papanau-na 1 Juhani dangu da tau Parihi rotu-danja wikida, ka 
mai-danjaka lai Njuna, hi dapanii-nja: Ka nggikina da papanau-na i Juhani 
dàngu da tau Parihi, hi darotu wikida, tàka da papanau-mu Njumu hi ndia 
biai wadanja. 19 Nanapa-ja 1 Jehu: Mala peku-naka dimi la parotu wiki da 
arijaa-na na bidi papa dàngu ninja padua na bidi papa lai njuda? Dàngu 
ninja padua na bidi papa lai njuda, nda peku-ada la parotu wiki. 20 Na 
njuna djiangu ningu rehina, djàka piti-jaka na bidi papa welingu lai njuda, 
la lodu nu hinaka duna hi darotu wikida. 21 Nda ningua haàtu tau madjia 
tambu wànja tera bidi na kalembi ndai; djàka tuna nu, na tambuna hili 
bàriku-nanjai na kalembi, na mabidi na-bàriku-ja na mamandai, ka 
parukangu-nanjaka pa-tambàriku padangu. 22 Dàngu nda haàtu-mbu 
madjia burija na wai angguru bidi la kanai manulangu ndai, djàka tuna nu 
nda na-djàmangua pa-kapoku-ja na kanai manulangu paraï wai angguru, ka 


dimangu-nanjaka na wai angguru dangu na kanai manulangu. Mbulungu-na 
djaka wai angguru bidija, la kanai manulangu bidi-maja1 badi duna, 
wanandja. 


I Miri Jehu djiaja na Mirma na 10du hangahu. (Mat. 12:1-8; Luk. 6:1-5) 


23 Handaka la hau lodu hangahu, laku lii-nanjaka i Jehu la ma-pawoka 
uhungu, taka da papanau-na hi dalaku muti wili uhu. 24 Taka da tau 
Parihi: Tàngaru ka nggikina hi datuja la lodu hangahu na manda uku, hi 
wàdanja. 25 Nanapa-ja Njuna: Ka ndedi imbaha-majapa dimi djàka 
nggikina 1 Ndautu, ba djia na ndjaka-nanja, ba namandjuu dangu da 
karia-naka. 26 Na tamana la uma Ala ba djia-japa i Ambiataru na maratu 
bokulu, hi nangandja da kambamba pa-pahanggangu làti da manda uku la 
tau hawiangu, ba mbulungu da ratua duda, hi na wua-mbundja da karia-na? 
hi wànandja. 27 Hi nahili paniindja: Rukuna na tau duna hi ninja na lodu 
hangahu, nda rukuna na lodu hangahua hi ninja na tau. 28 Nuduja, na Ana 
tau hi mirina na lodu hangahu-mbuja, wànandja. 


NA KAWUDU 3 
Na pamàlaru-na tau la lodu hangahu. (Mat. 12:9-14; Luk. 6:6-11) 


1 Ka hili tama-nanjaka i Jehu la uma bungguru; lai nu nimbu-nja na haatu 
na tau na mameti hapapa limana. 2 Ka buti-madanja djàka djia pa-màlaru 
bia-nanja la lodu hangahu ka peku pandjala wandanja ba wàda. 3 Hi 
napanii dànja paraïna i Jehu na tau na mameti hapapa limana: Hadangu-wa 
kau ndolaku la padua, wànanja. 4 Hàlaka hi nalaandja njuda: Mala la lodu 
hangahu nauku ningu la patu mahàmu djàka ndia patu ma-akatu, la 
pa-pamara djàka ndia la pa-pamohu tau? wànandja. Tàka ndii wàda bia. 5 
Ka palaku hàla-nandjaka mata mangu karaüna na etina, pa-kariangu 
handuka-na rukuna na tongguru etida, hi napanii dànja na tau: Padjola-ja na 
limammu, hi wànanja. Ka padjola-nanjaka ka hangu hamu beli madua- 
nanjaka na limana. 6 Ba dalaku-ka da tau Parihi ka bata da madua- 
dandjaka da tau lai Harondi rukuna Njuna, ka pamolu-nja ba wànandja. 


I Miri Jehu dangu da wandi akatu. 


7 Ka pajilangu-nanjaka wikina 1 Jehu hi nalaku la tehiku dangu da 
papanau-na; dangu nda ukuja na tau na ma-pawelingu la Nggalilia na 
matundu-nja; hau daambuna na tau welingu la Jundia, 8 dangu la 
Jeruhalingu dangu la Indumia, dangu la hapapa luku Jarandingu lupa na 
ma-welingu la tana Huru dangu la Hindungu na mamai lai Njuna, maa ba 
darongu-dujaka mbuu ndabana na parai ruku-naka. 9 Hi napanii-ndja da 
papanau-na, ka da-panapa manunja tena, ka ambu narapa pa-dahiku-ka tau 
dangu ba wana. 10 Maa ba nadangu-duka na tau pa-pahamu-na, 
djia-dujaka mbuu ndabana na mama-matu mahidu-nja, hi da-panggu- 
haru-nja ka peku rama-andanjaka duna ba wada. 11 Taka da wandi akatu, 
ba handaka ita-handaka ita-danja Njuna, bei-danjaka la hanggana dangu 
warangu-da: Njumu djiakau na Anana 1 Ala, wadanja. 12 Hiri nda uku 
hiri-nandja paraina 1 Jehu, ka ambu da-pawuwa-ka ba wana. 


Ba napindi-ha da papanau-na 1 Miri Jehu ba ha-kambulu madua-ha. (Mat. 
10:1-4; Luk. 6:12-19) 


13 Ka hei-nanjaka 1 Jehu la palindi, hi napaau-ndja djaka nggamuha da 
paora-na Njuna, ka mai-danjaka lai Njuna. 14 Ka tu-nandjaka da tau 
ha-kambulu madua, ka peku hani manuda lai Njuna, dangu ka peku 
palewa-nandja la pa-bobarungu, 15 dangu ka da-kuaha la pa-warungu 
wandi akatu. 16 Nu ka tu-nandjaka da ha-kambulu madua: na 1 Himungu hi 
na-pangara-nja 1 Peturu; 17 dangu 1 Jakupu anana 1 Hambadiu dangu 1 
Juhani anguna paluhu 1 Jakupu, hi na-pangara-ndja Mbuanenggiru, 
djia-duka da ana kabala ba wada; 18 dangu 1 Andaria dangu 1 Pilipu, dangu 
1 Mbaratolomiu, dangu 1 Matiu dangu 1 Tomahu, dangu 1 Jakupu anana 1 
Alapiu, dangu 1 Tandiu dangu 1 Himungu tau Kanani, 19 dangu 1 Junda 
Ihikariu, djia-mbu dujaka na ma-kaleka-nja 


Na lapi-danja 1 Ngahu Matua paraida tau Parihi. (Mat. 12:22-29, 31-32; 
Luk. 11:14-23) 


20 Tunaka nu ka tama-nanjaka la hau uma, taka na tau dangu hili 
langgungguru-madanjai hi lundu nda peku ndoku-mbuda la pangangu. 21 
Ba darongu-jaka nuna parai da kalembi-na, ka luhu-danjaka lua ka 
tapatu-ja ba wada, katoba-nanja ba wada-dunja. 22 Taka da mapingu 
huratu uku da mapuru welingu la Jeruhali: Tunggulu-nanja paraina 1 
Mbaluhembulu duna; rukuna na ngorada da wandi hi na-paluhu wandi, 
wadanja. 23 Nu ka paau-nandjaka paraina Jehu hi napanii wàndja 
pangerangu: Nggiki peku-naka dimi 1 kambaliku la pa-paluhu-ja 1 
kambaliku? 24 Hama tuna djaka ningu hau maramba na ma-pabariku 
dangu wikina nda peku-ana la pa-ndolaku. 25 Dangu djaka ningu hau uma 
ma-pabariku dangu wikina nda peku-mbuna duna la pa-ndolaku. 26 
Tumbuna 1 kambaliku djaka na-hadangu la pa-bariku wikina, nda peku-ana 
la pa-ndolaku, taka ndjapu wangu madua-nanjaka. 27 Nda djia ningua 
mapeku patama la umana na ma-kaparu la pariba-ndja da pa-bandjalu-na, 
djaka nda nahondu mangilu-maduja nu na tau kaparu; hinaka hi peku 
riba-nanja na ihi umana. 28 Langa-taka ka kupeka-nggai, mbuu ndabana na 
ndjalana dangu na pa-lapingu na pa-palapingu wana na tau la pinu tana, 
pa-djamangu-ha napa. 29 Na njuna djaka nggamu malapi-ja 1 Ngahu 
Matua, nda ningua djamangu-na lundu nu2, djiapa manu-maja na wutana 
rukuna na ndjala ma-palupangu, hi wanandja. 30 Nadu, ningu wandi 
akatu-na, ba wada-dunja. 


Na inana dangu da anguna paluhu i Miri Jehu. (Mat. 12:46-50; Luk. 
8:19-21; 12:10) 


31 Tunaka nu taka-nanjaka na inana i Jehu dangu da anguna paluhu, hi 
da-ndolaku la hambeli, hi da-paràhangu tau papaau-nja. 32 Na tau dangu 
duna mandapu winggiru-madanja, hi dapanii-nja: Tàngaru, nindja lua la 
hambeli da inamu dangu da angumu paluhu dàngu da ana winimu, himbu- 
danggau, wadanja. 33 Ka hema-nandjaka: Nggamuja dimi na inanggu 
dangu da angunggu paluhu? hi wana. 34 Ka palaku-nandjaka mata da tau 
da ma-mandapu winggiru-nja: Hi jiada-ha duku da manggu dangu da 
angunggu paluhu. 35 Djaka nggamu manundju-ja na pambua-na 1 Ala, 


djiaha duku da angunggu paluhu dangu da ana wininggu dangu da manggu, 
hi wànandja. 


NA KAWUDU 4 


Na pangerangu-na na ma-habarungu wini. (Mat. 13:1-23; Luk. 8:4-15; 
Jahaja 6:9-10) 


1 Ka hili pakiringu-nanjaka 1 Jehu pa-panaungu la hingi tehiku; ka 
langgungguru-nanjaka lai Njuna na tau ba nda uku danguja hi lupa naheija 
la tena, hi na-mandapu nu la tena la wai, taka na tau danguka la waraja la 
hingi tehiku. 2 Da-daana na papanau-nandja ba nawandja pangerangu. 
Irongu-wa, 3 hi wananja ba napanau-ndja: Ninja na tau na maluhu 
pa-habarungu wini. 4 Nu ba na-habarungu, ninja hawiangu na ma-kanabu 
nahu la ngarangia, ka mai-danjaka da ma-hawurungu hi da-nahiku 
pamindi-ja. 5 Hawiangu ninjai na ma-kanabu ningu la ma-pawatungu, la 
mamanipa tanana, ka hangu tumbu madua-nanjaka ba nda natimbi-du na 
tanana. 6 Taka ba naheika na lodu, ka langudutu-nanjaka dangu parai 
panda tandjiku da amuna, ka lupa marokutu-nanjaka. 7 Hawiangu ninjai na 
ma-kanabu la wuku rii madaka, ka tumbu-nanjaka na ru madàka, hi 
na-palàlu-ja na wini hi lupa nda natu wuana. 8 Taka hawiangui duna 
na-kanabu ningu la tana hamu, ka tumbu-nanjaka, ka paana-nanjaka hi lupa 
natu wuana, ningu ma-patailu kambulungu, ningui ma-panomu kambulungu 
lupa na ma-pangahungu, wànandja. 9 Hi napanii-ndja: Na maningu 
kahilungu la parongu, matawa ka narongu, hi wana. 10 Ba didi-kijaka hi 
da-paara-nja parai'da da malihi-nja karia-da da ha-kambulu madua rukuda 
da pangerangu. 11 Nanapa-ja Njuna: Njimi dimi pawuangu-ma-kaika la 
papinja na ma-tandjiku la pahangandji-na 1 Ala, taka njuda da ma-nindja la 
hambeli, mbuu ndàbana wàngu pawàndja pange-rangu-maa. 12 Djiapa ka 
nda nggiki tàngaru-da ka àmbu peku ngitada, djiapa ka nda nggiki ronguda 
ka àmbu peku pinguda, ka àmbu da-pambelingu hi da-djàmangu da 
ndjalada, wànandja. 13 Hi napanii-ndja: Ndai pinja njimi djaka nggiki wana 
jiana na pangerangu? Ka nggiki hama pimindja da pangerangu-ka? 14 Na 


ma-hàbarungu, djia na pulungu na pa-habaru-na. 15 Na ma-deningu nahu la 
ngarangia, djia-duhaka da tau, na ngia pa-habaru-nja na pulungu la etida; 
ba darongu-jakaka, mai madua-nanjaka 1 kambaliku hi naali-nja na pulungu 
na pambada habarungu-ha. 16 Djia-majai na ma-deningu la ma-pawatungu, 
djia-duhaka da tau, ba darongu-jaka na pulungu, manjamalu kataku mbaha 
eti-maa-danja. 17 Taka nda na-paamu daa la etida, numaa; djaka era 
pa-majila-nandja ndia1 djaka era keha-nandja tau lumuna na pulungu, 
hanggamaru madua-danjaka. 18 Hawiangui duna na ma-deningu la wuku 
rii madàka, djia-duhaka da tau da mambada ronguja na paiungu. 19 Taka, 
na pahandukangu la pinu tana, dangu na pa-kahili-na na pawulu wangu, 
dangu da parindju ha-hauda, tama-da-njaka la etida hi da-palalu-ja na 
pulungu hi lupa nda nawua. 20 Taka da ma-kanabu la tana hamu, 
djia-duhaka da marongu-ja na pulungu hi da-kataku-ja daa la etida, hi datu 
wuada, da-patailu kambulungu, da-panomu kambulungu hi lupa 
da-pahangahungu. 


Na huri rongu na ma-palanga-takangu. (Mat. 5:15; 7:2; 10:26; 13:12; 
25:29; Luk. 8:16-18) 


21 Nu ka panii-nandjaka: Mala ba tama ngandi pauta, pakali bàndjalu-ha 
nahu la pangguru hindu, djaka ndia la lumbu nggala? Nda djiangui-pa duna 
ka bàndjalu-ha la latada? 22 Ba nda ningua ma-pa-ndàdangu na padjia nda 
bunggahu, hamanai nda ningumbu ma-pa-hadindingu na madjia nda luaja 
pa-habukaru. 23 Djaka nggamu maningu kahilungu la parongu, matawa ka 
narongu, hi wanandja. 24 Taka hi nahili paniindja: Kai kanandi pakunja 
djaka nggaraja na parongu-mi; na takaru na-patakaru wami djiaja napa na 
pa-takaru wangu-kai, hi tu parihi-nggai. 25 Nadu djaka nggamuja na 
ma-ningungu, djiangu ba .pahili wuangu-dujaipa, taka na manda ningungu, 
djaka nggaraja na ma-manja lai njuna, djiangu ba-papiti-majaipa, hi wana. 


Na tumbuna na pahangandji-na 1 Ala. (Mat. 13:31-35; Luk. 13:18-21) 


26 Hi nahili panii: Na hurina na pahangandji-na 1 Ala, hama tuna 
ma-habarungu wini la tanaja. 27 Ka katuda hada-katuda hadangu 


paku-ananja la rudungu la lodu, taka na wini hura-nanjaka lupa djangga- 
nanjaka, dangu nda pinanja djaka nggi-nggikina. 28 Maa ba paluhu 
wiki-mana duna ihina na tana, na-pama-ngiiu-ja polana, hi namangu 
pa-pandaki-nja wilina lupa na-wotu-nja karohu hamu na wilina. 29 Ba 
namadu-ka na wuana, ka hangu palaku madua-nanjaka kahidi muti, maa ba 
djia-dujaka na rehi muti, hi wana. 30 Ka panii-nanjaka: Nggiki 
wandanja-ka badi na pahangandji-na 1 Ala ba ta-pangera-nja, dangu 
nggaraka badi pa-pangera wandanja? 31 Ngera hama tuna na karohu 
hawija; ba habaru-nja la tana, na-marahu ningupa njuna welingu la anguna 
pawini-ka la pinu tana. 32 Ba halaka pa-habaru-nja, tumbu-nanjaka hi 
narihi halandja pa-bokulu da ri-riika la woka, hi natu lai bokulu-na hi 
peku-mbuda da ma-hawurungu la pa-pamaüngu la lumbuna, wànandja. 33 
Da-daamana na pangerangu tungu nu pawàna ba napeka-ndja na pulungu 
ràka papeku ronguda. 34 Nda hili ningu haua papanii wànandja, mbulungu 
pangera-ngu-maa, taka ba didi-kia-jaka dangu papanau-na, hi na-paka-loka 
hàlandja. 


Ba na-pakandii-ja na ngilu mbangatu la tehiku. (Mat. 8:18, 23-27; Luk. 
8:22-25) 


35 La loduna nu, ba na-malingu-ka, hi napanii dàndja: Màlanda ka tàpala la 
hapapa, hi wànandja. 36 Ba dapuli-ndjaka da tau dangu ka laku ngàndi- 
danjaka 1 Jehu, ba ni-manjaka duna la tena, dangu nimbundja da tena 
hawiangu da karia-na. 37 Ka tungu-nanjaka na ngilu mbangatu, làndahu- 
nanjaka nga-lingu na tena, hi natika pambinu-njaka-amangu wai na tena. 38 
Njuna duna la kamuri-ja, mahuru-nanja la lati. Ka bengi-danjaka: Ngguru! 
ndau kawelangu bia ni ba tambulu-nda-njaka, wàdanja. 39 Ka pawàla- 
nanjaka hi nabaka-ja na ngilu, kandii, djia-kawa, hi wànanja. Nu ka 
malaru-nanjaka na ngilu na-kahàna ndà-ba. 40 Hi na-kareuku-ndja: 
Nggikina hi tuina na mangàdatu-mi? Hi djia nda ningu bia pawaimi, hi 
wànandja. 41 Ka dirà bia-haka la pa-mangàdatu: Nggamu-jaka ihi jiana jia, 
na ngilu dàngu na tehiku-ka hi na-patundungu-mbu lai Njuna, hi wàda ba 
dapanii dàngga anguda. 


NA KAWUDU 5 


Na hamuna na pa-huruku wandi akatu la Nggeraha. (Mat. 8:28-34; Luk. 
8:26-39) 


1 Ka taka-danjaka la hapapa tehiku, la tana tau Nggeraha. 2 Ba napuru-ka 
welingu la tena, hi djia namu bianja na tau na pa-huruku wandi akatu, na 
ma-welingu la ma-paretingu na mamai pa-tabuku-ja. 3 Nu na tau la 
ma-paretingu-maaja duna na ngiangu ningu. Nda hili ningu haatu mamaka 
pahondu-ja, djiapa nda nggili bahi-kadu pawa-nanja. 4 Maa ba kali 
tu-manjaka tangga dangu nggili bahi, taka da nggili bahi 
nara-rambitu-maha, da tangga napala-ladjaru-maaha, nda haatu-ma 
mamaka pa-roputu-ja. 5 Hanii-mana rudungu lodu la ma-paretingu dangu 
la raa-palindingu, ba la-ladana, dangu ba na-landahungu wikina watu. 6 
Taka ba naita-jaka i Jehu la mamarau, ka palai toma madua-nanjaka hi 
na-marubuku la hanggana. 7 Ka wara pakodungu-nanjaka: Ta-panggiki na 
Njumu dangu njungga, ha Jehu, anana 1 Ala Djangga-meha. Kuhara-nggau 
lai Ala, ambu pa-majila-duka, wananja. 8 Nadu: Ha wandi akatu, luhukau 
welingu hiana na tau, ba wana-dunjaka. 9 Hi na-paara-nja paraina 1 Jehu: 
Nggamuja na tamumu? hi wananja. Nanapa-ja njuna: Harata-ka tamunggu, 
maa ba ma-dangu-du, hi wana. 10 Hi napama-mandanja, ka ambu 
pa-paluhu aru-kama welingu la tana lai nu, ba wana. 11 Lai nu nindja da 
wei ba hababa bokulu-da, manguri-danja la karaha palindi. 12 Ka 
pamanda-danjaka: Paraha àru-nggama la wei ka matama ningu, wadanja. 
13 Ka puli-nandjaka, ka luhu-danjaka da wandi akatu hi data-ma-ha la wei. 
Nu ka talandjiru madua-danjaka da wei ba ha-baba-da hi handaka 
lindjungu-da welingu la ngambangu hu daa la tehiku, hi dameti mumuhu 
daa la tehiku, ba ningu dua ratada. 14 Taka da ma-pawangu wei, palai- 
danjaka hi dapeka-ja la paraingu dangu la woka. Ka lua-nanjaka na tau 
pa-tangaru-ja nu na matumbu. 15 Ba dataka-ka lai Jehu, ka ita-danjaka na 
tau na pa-huruku wandi, ba mandapu-na padua, ninguka hinggina dangu 
nahamu-mbuka na pa-pangada-na; djia-dujaka na tau pa-huruku harata; ka 
mangadatu-danjaka. 16 Taka da tau da ma-itaja hi dapanii-ndja djaka 


nggikina na rukuna na tau na pa-huruku wandi dangu na rukuda da wei. 17 
Ka hangu pamanda madua-danjaka 1 Jehu: Dundjaku arunja na tanama, 
wadanja. 18 Ka kuheiwa la tena ba wanaka, ka pamanda-nanjaka paraina 
na tau na pa-huruku wandi akatu, mata ka ku-engangu aru lai Njumu 
wanggu lati, wananja. 19 Taka i Jehu nda na-pahia-anja, laku beliwa la 
umamu la angumu, kau peka halandja djaka nggi-nggiki-nanggau paraina 1 
Miri, nu na mila-nanggau eti, wana bianja. 20 Ba nalaku-ka, bobaru 
madua-nanjaka la Ndekapoli djaka nggi-nggiki-nanja paraina i Jehu, ka 
hangataru ndaba-danjaka. 21 Ba napala beli-jaka la tena 1 Jehu la hapapa, 
ka langgu-ngguru-nanjaka tau ba dira danguja; Njuna la hingi tehiku-ja. 


Na anana kawini 1 Jairv dangu na kawini na mahidu. (Mat. 9:18-26; Luk. 
8:40-56) 


22 Ka namunja-ka na anguda da ama bokulu la uma bungguru Jairu-ja na 
tamuna. Naita-jakaka i Jehu, marabaku madua-nanjaka la wihina, 23 hi 
na-pamanda-nja: Na ananggu kawini namu, mbota-ama-naka; mai àru, kau 
pa-dambaku-nja lima, ka na-màlaru ka peku luri wànguna, hi wànanja. 24 
Nu ka laku karia-nanjaka; lalu danguja na tau na matundu-nja hi lupa 
da-kadohaku-ja 25 Ninja na tau kawini na mahidu mbungu ria ma-mànu, 
mbàda ha-kambulu dambu ndau-manaka. 26 Mbada djàra lànga-tàka-naka 
paraïda mapingu muru ba hau daa-da, màlai mbàda pambuta-nandjaka da 
banda-naka, taka nda nalingu ndokua, manau biana. 27 Ba narongu-jaka 
rukuna i Jehu, ka tama-nanjaka la padua tau dangu hi napalii kadjiangu ba 
naràma-ja na kalembi-na. 28 Nadu: Mili peku rama-nggunja na 
kalembi-ana, ku-malaru-maka duku, ba wanadu. 29 Nu ka kamandalu 
madua-nanjaka na mbunguna na riana hi na-padangu wikina, ba 
na-malaru-ka na hiduna. 30 Ka padangu madua-nanjaka wikina 1 Jehu ba 
ningu mbihana ma-haleli welingu lai Njuna, ka wilaku-nanjaka la tau 
dangu: Nggamuja nahu na marama-ja na kalembi-nggu, hi wana. 31 
Danapa-ha da papanau-na: Ita-ma-munjaka na tau dangu na 
ma-kadohaku-kau. Nggikina, nggamuja na marama-ka hi wamui? hi 
wadanja. 32 Hi na-palaku halandja mata, ka kuita-ja na kawini na 


matu-na-ngga, ba wana. 33 Taka nuna na kawini mangadatu-nanjaka ba 
nda-ndanda-na, maa ba pi-ma-nanjaka na matumbu la1 njuna; hurungu- 
nanjaka hi na-marabaku la hanggana i Jehu hi napanu hàlanja na 
ma-tubangu. 34 Nanapa-ja Njuna: Ananggu, na pawaimu na 
ma-pamara-kau, beli mandjaku-wa dumu, matawa ka na-malaru na 
hidumu, hi wananja. 35 Ba talanga panii-napa, taka-danjaka da tau welingu 
la umana na ama bokulu uma bungguru: Nameti-ka na anamu umbu; 
nggara hu pa-handuka-japa na Ngguru? wadanja. 36 Taka 1 Jehu duna nda 
na-patingi wa-anja na papanii-da: ambu mangadatu-du, pawaiwa njuna, 
wana bianja na ama bokulu uma bungguru. 37 Nda na-pulingua haatu 
palaku karia-nja, mbulungu 1 Peturu, 1 Jakupu dangu 1 Juhani anguna 
paluhu 1 Jakupu. 38 Ka taka-danjaka la umana na ama bokulu uma 
bungguru, hi na-tangaru-ja na ma-kanjaüru, malai na tau na mahii wala-ngu 
dangu na ma-padudurungu. 39 Ba natama-ka: Nggikina hii kanjatiru dangu 
hii hu? Nda meti-ananja na anakeda, katuda-ananja duna, hi wànandja. 40 
Ka riki-danjaka. Taka hi na-paluhu ndabaha la hambeli, halaka hi 
na-karia-nja na amana na anakeda dangu na mana dangu da karia-na, hi 
natama la kuru pangia-na na anakeda. 41 Hi najapa-ja na limana na 
anakeda: Talita kumi, hi wananja, djiuduka: Rambu, hadangu-wa, 
wanggunggau, ba wanda. 42 Ka hadangu madua-nanjaka nu na anakeda 
kawini hi napangga. Maa ba mbàda ha-kambulu dambu ndau-dunaka. Nu 
ka hangataru nda uku madua-haka. 43 Hiri nda uku-nandjaka: ambu 
ningudu haatu mapinja jiana, wana. Halaka, wuanja pangangu, hi 
wanandja. 


NA KAWUDU 6 
I Miri Jehu la Naharitu. (Mat. 13:53-58; Luk. 4:16-30) 


1 Ka laku-nanjaka welingu lai nu hi nataka la paraina, taka da papanau-na 
tundu-madanja. 2 Ba djia-jaka na lodu hangahu, papekangu madua-nanjaka 
la uma bungguru. Lalu danguja na tau na marongu-ja na ma-hangataru-nja: 
Nggii pàngala ni-nanjaka njuna na matuna ni, dangu nggàra manggàna- 


majaka ihu njuna na pa-wuangu-ja? Malai da tanda mbiha da matumbu 
ruku limana! 3 Nda djiaja ni na tukangu, na anana 1 Maria, na anguda 
paluhu 1 Jakupu dangu 1 Johi dangu 1 Junda dangu 1 Himungu? Hamanai da 
ana winina nda nindja la1 njuta jiahu? hi wada. Ka hanggamaru 
wa-danjaka. 4 Nanapa-ja 1 Jehu: Nda ningu haatu wunangu panda tembi, 
mbulungu la parai dangu la kalembi dangu la uma pakuna duna, hi 
wanandja. 5 Lai nu nda peku ndoku-ana patu tanda mbiha, mbulungu-ana 
ba nda pira-mbuda da mahidu da pa-pamalaru-na ba nawangu 
pa-padambakungu lima. 6 Ka hangataru-nanjaka 1 Jehu na nda pawaida. 
Ka laku nimbihu-nandjaka da ko-kotaku la ma-winggirungu hi 
na-papekangu ningu. 


Na paraha-nandja da papanau-na paraina 1 Miri Jehu. (Mat. 10:1, 9-11, 14; 
Luk. 9:1-6) 


7 Ka paau-nandjaka da ma-hakambulu madua, hi nawangu pa-paraha 
kadua-duandja, hi nawua-ndja kuaha Ja patalu-ha da wandi akatu. 8 Hi 
narandi-ha, ka ambu ngga-nggaradu pangandi-da nahu na lakuda mbulungu 
hapungu tokungua, balangu matangu, lipitu matangu, ndui la borungu 
matangu. 9 Na njuna itundja halapa da wihimi, taka la pa-kadua mbalangu 
kalembi dalu matangu, wànandja. 10 Hi napanii-ndja: Djaka ngii umaja na 
ngia patama-mi, ndadiku-ma ka lundu ihada welingu-mai lai nu. 11 Djaka 
nggu pangia-ja na manda ingakai dangu na manda rongukai, iluhu-kai 
welingu lai nu, kambahu-ja na kumburu tana la tabalu wihimi ka na-pa- 
hakahimgu lai njuda, wanandja. 12 Ka laku-danjaka hi da-bobarungu, 
matawa kai pandjilungu, ba wada. 13 Da-dangu da wandi akatu da 
pa-paluhu-da, hi daburi-ndja lonahu da tau mahidu ba hau daada, hi 
da-pamalaru-ha. 


Na metina i Juhani Parunungu. (Mat. 14:1-12; Luk. 3:19-20; 9:7-9) 


14 Ka rongu-nanjaka na rukuna i Jehu paral na hangandji Harondi, mala ba 
nawuwa-duka na tamuna; hawiangu: Pa-pahada belingu-jaka i Juhani 
Parunungu welingu la mameti, djia-duka hi na-tunggulu-ja mbiha na 


matuna nu, wada. 15 Hawiangui: Djiaja 1 Elia, wada; hawiangui: 
Wunangu-ja anguda da wunangu-ka, wada. 16 Taka ba narongu-jaka na 
rukuna paraina i Harondi: I Juhani na pambada katiku-nggu, djia-jaka na 
pa-pahada belingu, wana. 17 Nadu njuna 1 Harondi, ba na-parahangu- 
du-aka tau la pajapa-ja 1 Juhani hi na-patama mangu hondunja la uma 
kapatangu, kirina 1 Harundia, na papaha-na 1 Pilipu, anguna paluhu, ba 
na-kanoma-dujaka njuna. 18 Nadu 1 Juham: Nda uku-aja bau kanoma-ja na 
papaha-na na angumu paluhu, ba kali wananja. 19 Njuna 1 Harondia 
paumbi-nanja padua 1 Juhani, ka pameti-ja ba wana, taka nda pekuna. 20 
Nadu ba na-madetu-dunja 1 Juham paraina 1 Harondi, ba pi-mananja duna 
ba tau manundu ba tau matua-ja, hi namangga manunja. Nu ba 
narongu-jaka na panina, hondaru nda uku-jaka; ba tuna ka kurongu aruja 
wanama etina. 21 Ba toma-jaka na lodu hamu, ba nanga pambabu dandja 
da tau bokulu-na 1 Harondi, dangu da liku uru hurundandu lupa da tau 
pangora la Nggalilia, ba lodu dedi-dunanja, 22 nu ka tama-nanjaka na 
anana kawini 1 Harondia hi narendja, hi na-panggaüru-ja na etina 1 Harondi, 
lupa da angu ngangu-naka. Ka panii da-nanjaka na anakeda parai na 
hangandji: Karai-kawa njuna pambuha biamu, djiangu-ma duku kuwua- 
nggaunja, wananja. 23 Ka wangu paharangu-nanjaka lai njuna: Djiapa ka 
nda nggaraja-kadu na pakarai-mungga, kuwua-ma-nggaunja duku, luka ka 
nda djiaja na pahangandji-nggu hawiangu, wananja. 24 Ka luhu-nanjaka na 
anakeda la pa-paniinja na inana: Nggaraka badi pakarai-nggu ma, hi 
wananja. Nanapa-ja njuna: Na-katiku-na 1 Juhani Parunungu wamu, hi 
wananja. 25 Ka tama rengga madua-nanjaka lai hangandji, hi nakarai-ja: 
Wua mema-ngganja badi la djulangu na katiku-na 1 Juhani Parunungu 
wànggunggau, hi wananja. 26 Ka handuka nda uku-jaka na etina na 
hangandji. Ba tuna, lumuna na pambàda harana, màlai da angu nganguna, 
nda nabihua papànda-ja na liina. 27 Ka paràha madua-nanjaka na 
matanggu katiku tau paraï na hangandji la papiti-ja na katiku-na. Ka 
laku-nanjaka hi na-katiku-ja daa la uma kapatangu. 28 Hi nangàndi-ja la 
djulangu nu na katiku hi nawua-nja na anakeda kawini, tàka na anakeda 
kawini hi nawua-nja na inana. 29 Ba darongu-jaka nuna parai da 
papanau-na i Juhani, ka mai-danjaka, hi dapiti-ja na kajumbu-na hi datuja 


la reti. 


Na wua-nanja pangangu na tau lima rata 1 Miri Jehu. (Mat. 14:13-21; Luk. 
9:10-17; Juh. 6:1-13) 


30 Nu ka pamatungu beli-danjaka da pa-pahurungu lai Jehu, hi dapeka 
ndabanja na parai ruku-daka dangu na papeka-daka. 31 Taka i Jehu: 
Malawa ka talaku meha la ma-hinggilu, kai hangilu-ki hakudu, hi 
wanandja. Nadu, ba nadangu-du na tau na malua mai, hi lupa nda 
da-kalongga-mbu la pangangu. 32 Ka hei-danjaka la tena hi dalaku la 
ma-hinggilu, didi meha-aha. 33 Ka ita-nandjaka na tau dangu ba 
da-palirungu, hi dapinja na ngia pa-hanggangu-da. Kalakuparenggangu- 
danjaka lai nahu la wihi welingu la hau parai hau paraingu lupa hi 
da-mangilu-ndja. 34 Ba napuru-ka welingu la tena, ka ita-nanja na tau ba 
hau daa bia-naka, ka mila mumuhu-nanjaka na etina, maa ba hama tuna 
mbimbi manda ningu ma-pawangu bia-haka. Nu ka panau-manandja 
mada-dangu. 35 Ba malingu-amanaka, mai-danjaka da papanau-na la 
lihina: La jiahu pangia malinggitu-ja, malai malingu-mbu-nanjaka. 36 
Puli-ndjawa da tau ka peku lakuda la kotaku dangu la woka la 
ma-winggirungu, ka dakei wikida pangada, hi wadanja. 37 Nanapa-ha 
Njuna: Njimi na kai wuandja pangangu, hi wànandja. Danapa-ja njuda: Ka 
malaku-ka bàdi pakei pangangu ma-wilingu dua ngahu ndinaru, ka 
wuandja pangangu? hi wàdanja. 38 Nanapa-ja Njuna: Pira mbuada da 
kambamba da manindja lai njimi? Lua kai tànguru pàku, hi wànandja. Ba 
dapi-njaka, ka panii-danjaka: Lima mbuada da kambamba hi dua ngiuda da 
ijangu, wàda. 39 Ka paràha-nandjaka: Mata mbuu ndàbana tau ka 
na-mandapu pabandja-pabandjarungu la rumba muru, wànandja. 40 Nu ka 
mandapu pabandja-pabandjarungu-danjaka, ningu ma-hangahu-na ningu 
malima kambulu-na. 41 Ka piti-nandjaka i Jehu da kambamba lima mbua 
dàngu da ijangu dua ngiu,hina-tangarala awangu hi na-pamaiangungu; 
halaka hi na-kawita-ha da kambamba hi napakei-ndja da papanau-na ka 
dalua pa-bàndjalu-nja na tauka; hama-manai da ijangu dua ngiu ba 
na-paberi hàlandja. 42 Ka ngangu hàla-danjaka lundu mbihuda. 43 Ka 


putu-dandja da kandjibi tadi ngada, ha-kambulu dambu mbola mbinuda, 
malai da ijangu. 44 Na mangangu kambamba lima rataja na mini. 


Na lakuna la pinu wai 1 Miri Jehu. (Mat. 14:22-23; Juh. 6:16-21) 


45 Ka pambana madua-nandjaka da papanau-na i Jehu pahei la tena ka 
dapala mangilu padua la Mbaituhaida, taka Njuna ba puli-nanjapa na tau. 
46 Ba na-pahewa danjaka na tau, kandekalu-nanjaka la palindi la 
pa-hamajangu. 47 Ba na-rudungu-ka, hu daajaka na tena la padua tehiku, 
taka Njuna didi-ki-jaka la mamara. 48 Ka ita-nandjaka ba dira djaraha 
pabuhi, ma ba ngilu pa-ndubakungu-duja. Ba ningu ndjamu tailu-jaka la 
marai romu, namunja-ka lai njuda ba nalaku la pinu wai; ka kulaku 
langandja wana lati. 49 Ba daita-njaka lakuna la pinu wai, tau tehiku-ja 
wada bia ka Ja-lada-daka. 50 Mala ba ita ndaba-madanja ka katataku- 
danjaka. Nu ka panii daa madua-nandjaka: Pa-mandungu etimi, djiaka 
Njungga, ambi mangadatu-du, hi wanandja. 51 Ka hei toma-nandjaka la 
tena ka kamandalu madua-nanjaka na ngilu, ka maratangu dira matiki- 
danjaka la etida. 52 Nadu ba ndedi da-ngalangu-mapa papinja na rukuda 
da kambamba, ba tongguru-ma-danjapa da etida. 


Na pa-malaru-na tau mahidu. (Mat. 14:34-36) 


53 Ba dapala-haka la hapapa, taka-danjaka la Nggeniharitu hi dapuru Jal 
nu. 54 Ba dapuru-ka welingu la tena, ka tanda madua-danjaka tau Njuna ba 
djiaja. 55 Hi dandjada halanja na tana lai nu ka ngandi madua-dandjaka la 
nggala da mahidu padakangu, ba da-winggiru ngandiha nahu la ngia 
paninja ba darongu-ja. 56 Djiapa nda nguja na ngia pataka-na, ka la 
kotaku-ja, ka la paraingu-ja, ka la woka-jakai, bàndjalu-ma-dandja da 
mahidu la talora, hi da-pamanda-nja mili peku ramaja na hupu hinggiana 
ba wada; na tau na marama-jaka na-malaru ndabama. 


NA KAWUDU 7 


Ba na-rawaku-ha da tau Parihi 1 Miri Jehu. (Mat. 15:1-20; Jahaja 29:13) 


1 Ka pauhi-danjaka lai Njuna da tau Parihi dangu da mapingu huratu uku 
hawiangu da ma-welingu la Jeruhali. 2 Ka ita-dandjaka da papanau-na 
hawiangu ba danga dangu marihaku limangu kambamba, nu ba nda dabaha 
pakuha. 3 Nadu da tau Parihi duda dangu da tau Jahundi-ka, ba nda djia 
ngangua-da, mbulungu dabaha-ma-hapa badi da limada mala ba 
pamandu-danja na huri tau ndaidu. 4 Tumbuna djaka welida la pahangu, 
nda djia ngangu-ada, mbulungu-na ba dabaha pahamu pakundja badi; 
da-daa-manapa hawiangu na pambada kataku-da la pa-pamandu-nja, hama 
tuna na huri baha kaba wai dangu kadihi lupa da ma-kaliangu-daka. 5 Nu 
ka paara-danjaka da tau Parihi dangu da mapingu huratu uku: Ka nggikina 
da papanau-mu hi nda dawa bianja na huri tau ndai, taka hi nga dangu 
marihaku limangu bia-danja, wadanja. 6 Nanapa-ha 1 Jehu: Tuba-mananja 
na pawuna-na 1 Jahaja na rukumi njimi na, tau kabali, hamana na maninja la 
Huratu: Jiana na bandjaru tembi wanangga tada ngarua, taka na etina 
marau-nangga padua; 7 kahewa-ana ba dalumu-ngga, nadu ba 
da-papekangu papeka-danja na mauku la taumaa, ba wana. 8 Idjukaru-nja 
na ukuna 1 Ala, taka hu pamandu ninja na huri tau, wanandja. 9 Hi nahili 
paniindja: Mahamu-majaka bai dundjaku-nja na ukuna 1 Ala, ka peku 
pamandu nindanja na hurinda, ba wami. 10 Na luna 1 Muha duna: Tembiha 
da amamu da inamu, dangu: Djaka nggamu mahara-nja na amana djaka 
ndia na mana djiangu-ma ba pameti-ja, wana. 11 Taka na lumi njimi: Djaka 
ningu ,,korban" (pa-maraku wanguha) lati na pandula wànggunggai-ka 
badi, mawana-nja na amana djaka ndia na mana, djiakaa wami. 12 Ka ndai 
pahia-anjapa la pahili nggi-nggiki-nanja na amana djaka ndia na mana. 13 
Nuja na pakaba-minja na puluna 1 Ala rukuna na huri ndai na pahili pakata 
belimi, dangu dangu-mapa matungu nu pawami, wanandja. 14 Ka hili 
paau-nanjaka na tau dangu pamai la lihina, hi napanii-ndja: Rongu ndabaka 
Njungga kai pinja. 15 Nda ningua ngga-nggara matama-nja na tau welingu 
la hambeli madjia ngalangu pa-pairaku-ja, taka da maluhu welingu la tau 
djia-duha da ma-pairaku-ja. 16 Djaka nggamu na maningu kahilungu la 
parongu, matawa ka narongu, wanandja. 17 Ba natama-ka la uma welingu 
la tau dangu, paara-danjaka paraida papanau-na na rukuna nu na 
pangerangu. 18 Nanapa-ha Njuna: Njimimbu, djia-majai na nda pingumi? 


Ndai pimanja dimi, mbuu ndaba-naka na matama hu daa welingu la 
hambeli ba nda djia ngalangu-ana pa-pairaku-ja na tau. 19 Maa ba nda 
tama-nanja la etia, ba la kambu-aja duna, hala hi naluhu la hambeli, 
wanandja. Nu pahida hala-nandjaka da pangangu-ka. 20 Hi nahili 
paniindjai: Na maluhu welingu la tau, djiaja duna na ma-pairaku-ja. 21 
Mala ba weli daangu, welingu la eti taudu datumbu ningu da pangàdangu 
ma-akatu, hama tuna na kadjari, na mangangà, na pameti tau, 22 na 
ndjuraku, na kutuhu, na kadjàliku, na kahili, na nda roputu wiki, na bohu 
mata, na palapingu, na katadaku, na nduba. 23 Mbuu ndàba-naka nu na 
ma-akatu, luhuna weli daangu hi na-pairaku-ja na tau, wànandja. 


Na kawini Huru Paniki. (Mat. 15:21-28) 


24 Ka hadangu-nanjaka welingu lai nu hi nalaku la tana Huru. Ka 
tama-nanjaka la hau uma, mata ka àmbu ningu ndoku haàtu mapingga 
wàna làti, ba tuna nda na-ngalangua la pa-kawiningu. 25 Ma ba rongu 
madua-nanjaka na haatu na tau kawini; na anana kawini na-huruku-ja 
wàndi. Ka mai-nanjaka lai Njuna hi na-maràbaku la wihina. 26 Nuna na 
kawini tau Nggarika-ja, dedina la Huru Paniki. Hi na-pamanda-nja i Jehu, 
ka nawàru àrunja na wàndi akatu welingu la ananggu, wàna. 27 Tàka I 
Jehu: Mata ka pambihu pàkuha da anakeda; ba nda ràka-ana ba pitiha da 
kambamba-da da anakeda hi ndu-handja da ana kuku, v/ànanja. 28 
Nanggepi-ja na kawini: Tuba duna, Miri, ba tuna da ana kuku la lumbu 
mendja ba dakàli ngangu-kadu kamumu-da da anakeda hi wànanja. 29 Ka 
panii-nanjaka: Rukuna jiana na paniimu, lakuwa, mbàda luhu-naka na 
wàndi welingu la anamu, hi wànanja. 30 Ba natàka-ka la uma, ka 
toma-nanjaka na anakeda ba dangu mahuru-na padua la ngia pa-mahuru; 
na wandi mbada luhu-naka. 


Na pahamu-nanja na ma-kawanga na ma-kaakaku. (Mat. 15:29-31) 


31 Ba nalakui-ka welingu la tana Huru, palaku-nanjaka la Hindungu, ba 
hanahu-na la tehiku Nggalilia hi nataka la padua tana Ndekapoli. 32 Ka 
ngandi-danjaka tau na haatu na ma-kawanga kaakaku, hi da-pamanda-nja 


la pa-padambaku-nja lima. 33 Hi na-karia mehanja paraina 1 Jehu welingu 
la tau dangu, hi napuhi-nja wua lima na kahilu-na, hi na-pangandji, halaka 
hi narama-ja na lamana. 34 Ka tangara-nanjaka la awangu hi na-kajeku 
hangadu: Epata, hi wananja, nu ta-bunggahu-wa, wana-duka. 35 Ka 
ta-bunggahu madua-danjaka da kahilu-na dangu tawa-kahu-nanjaka na 
lamana, hi napanii pahamungu. 36 Hi narandi-ha ka ambu haatu-du 
papani-da. Taka djia-paka nda nggiki randi-nandja, manau bobaru- 
maa-danja. 37 Dira hangataru-ha: Nahamu ndaba na pa-patumbu-naka, na 
ma-kawanga ba na-parongu-ja, na ma-kambanga ba na-pa-kareuku-ja, hi 
wada. 


NA KAWUDU 8 
Na wua-nja pangangu na tau patu rata parai 1 Miri Jehu. (Mat. 15:32-39) 


1 Tunaka nu hili dangu nda uku-majai na tau na ma-pauhi, taka nda 
ninguma ngga-nggàrada pangangu ba wada; ka paau-nandjaka da 
papanau-na hi napanii-ndja: 2 Kumila-nja eti jiana na tau dangu, mala ba 
mbada tailu mbua lodu-dunaka ba haniina lai Njungga dangu nda ningua 
ngga-nggarada pangangu ba wada. 3 Djaka kupuli-ndja la pabeli la uma 
dangu nda nganguda, da-haluputu-ka nahu la ngarangia, ba nidundja da 
ma-welingu la ma-marau, wànandja. 4 Danapa-ja da papanau-na: Nggii 
ta-ngalangu ningu biaka kambamba ka pambihu wanja jiana na tau lai jiahu 
la ma-malinggitu. 5 Hi na-paara-ndja: Pira mbuada da kambamba da 
manindja lai njimi, hi wana. Pihu mbuada, hi wada. 6 Ka paràha-nandjaka 
da tau dangu la pa-mandapu la tana. Halaka hi napiti-ha da kambamba ba 
pihu mbuada hi na-pamalangungu, hi na-kawita-ha hi napakei-ndja da 
papanau-na la pa-bandjalu-ha; ka bandjalu-dandjaka la hanggana na tau 
dangu. 7 Nimbundjai lai njuda da ana ijangu ba hawutu-kida. Ba nahàla-ka 
pamalangungu, bandjalu-mbu-ha jiada la hangga-da hi wànandja. 8 Ka 
ngangu-danjaka lundu mbihuda. Halaka hi naputu-ha tau da kawita tadi 
ngada, pihu mbua katanga-da. 9 Na tau na mangangu ningu pata rataja. Ka 
puli-nandjaka palaku. 10 Nu ka hei madua-nanjaka la tena dangu da 


papanau-na lupa nataka la tana Ndamanuta. 
Na haraida tanda wetingu la awangu. (Mat. 16:1-12) 


11 Ka mai-danjaka da tau Parihi, hi da-patajaku danja hi dakarai-ja tanda 
welingu la awangu, ka takama wanja ba wada. 12 Ka kaingu-nanjaka na 
etina: ka nggikina ihi na bandjaru jiana hi nakarai tanda? Langa-taka ka 
kupeka-nggai, nda djia pa-wuangu-aja tanda jiana na bandjaru, hi wana. 13 
Ka dundjaku-nandjaka hi nahei beli la tena, pala-nanjaka la hapapa. 


Manggangu wikimi la huri tau Parihi ba wana 1 Miri Jehu. 


14 Da-mbulangu pangandi kambamba da papanau-na, nda ningu 
ngga-nggara lai njuda la tena, mbulungu-ana na kambamba ba haukina. 15 
Ka ràndi-du-nandjaka: Tàngaru, imanggangu wikimi la mu-runa na tau 
Parihi dangu la muruna i Harondi, ba wànandja. 16 Ka panii-danjaka 
dangga anguda: Nda ningu kambambanda, wada. 17 Ba napinja-ka nuna 1 
Jehu, hi napanu dàndja: Nggikina hii bata nija ba nda ningu kambamba-mi. 
Ndedi ipinja dàngu ndedi ihamburu-maja dimi? Tongguru-ma-danjaka da 
etimi? 18 Dangu ningu padua matami, ndai ngalangua pangita? Dangu 
ningu padua kahilu-mi ndai ngalangua parongu? 19 Ndai namua-ja, ba 
ku-kawita-ha da kambamba lima mbua la tau lima rata, djaka pira mbua 
mbola mbinuda da kawita-da da paputu-mi? wanandja. Ha-kambulu 
dambuda, hi wadanja. 20 Nu da mapihu mbuadai la tau patu rata, pira 
mbua katanga mbinuda da kawita-da da paputu-mi? hi wanandja. Pihuda, 
hi wadanja. 21 Hi napanii-ndja: Ndedi ipingu-mapa? hi wànandja. 


Na mapoki la Mbaituhaida. 


22 Ka tàka-danjaka la Mbaituhaida. Hi dangàndi-nja tau mapoki, hi 
da-pamanda-nja ka naràmu àruja ba wàda. 23 Hi najàpa-ja na limana na 
mapoki paraïna i Jehu, hi na-karia-nja hu lua la hambeli kotaku, hi 
na-pangàndji-ha da matana. Halaka hi na-padambaku-nja lima: Ningu 
pangita-mu? hi wànanja ba na-paàra-nja. 24 Hi na-pabula-ndja da matana: 


Ku-ngitangu tau, nadu ba kuita-ha, hama djiangu pingi aiha ba dapangga, 
hi wana. 25 Hi nahili padambaku-ndjai lima da matana, ka ita 
taka-nanjaka, hamu-nanjaka; mbuu ndàbana ita dangu habola-nandjaka. 26 
Ka paraha-nanjaka pabeli la umana: djiapa la patama la kotaku, 
djamangu-mbu, wananja. 


Na pekana 1 Peturu; na kawunga peka-nanja na majila-na 1 Miri Jehu. 
(Mat. 16:13-20; Luk. 9:18-21) 


27 Ka laku-nanjaka 1 Jehu dangu da papanau-na la kota-kotaku la Kaharia 
Pilipi. Nahu la ngarangia paara-nandjaka da papanau-na: Mala na tauka, 
nggamuja wàdangga, hi wànandja. 28 Taka hi dapanii-nja: Djiaja i Juhani 
Parunungu, wàda-nggau; hawiangu: Djiaja i Elia, wàdanggau; ninjai 
hawiangu, anguda da wunangu-ja na mawàna-nggau, hi wàdanja. 29 Hi 
nahili paàra-ndja: Ka njimi dimi nggamuja wàmingga? hi wànandja. 
Nanapa-ja 1 Peturu: Karitu-dukau, hi wànanja. 30 Randi nda uku-nandja: 
ambu ningudu haàtu papanii-mi na rukunggu, wànandja. 31 Ka pakiringu- 
nanjaka la papanau-ndja: Na Ana tau na-pàdangu-ma bàdi majila dangu, 
dàngu hi dawàru-nja paraïda da ama bokulu, dàngu da ratu pangora, dàngu 
da mapingu huratu ukuka, hi lupa pameti-ja, taka palàngangu taïlu mbua 
lodu hi na-hadangu beli, ba wànandja. 32 Nuna na pulungu tiki pa-habola- 
ma-nanja. Ka karia meha-nanjaka paraina i Peturu hi nawangu pahiri-nja. 
33 Ka pambelingu-nanjaka i Jehu hi na-palaku-ndja mata da papanau-na, hi 
nahàngga-nja i Peturu: Hulua-kau la kadjia-nggu, ha kambàliku, maa ba 
nda djia-aja na ngerana i Ala, ba ngera tauaja na pa-pangàda-mu, hi 
wananja. 34 Ka paau-nanjaka na tau dangu dangu da papanau-na, hi 
napanii-ndja: Djaka nggamuja na ma-patikingu patundu-ngga, na-majaungu 
pàku bàdi wikina, ka nadendi-ja na ha-rika-na ka namangu patundu-ngga. 
35 Nadu djàka nggamu, ka kurada-nja na luringgu na mawàna, djia hi 
na-jamihu-ja; taka djaka nggamu na ma-jamihu-ja na lurina lumunggu 
Njungga dangu lumuna na lii mànangu, djia hi rada-nanja. 36 Nadu nggara 
lingu-naka na tau djaka namangi halanja na ihi panggubulu awangu taka na 
lurina hi mburina padua? 37 Mala nggaraka badi pawua-na na tau hiluna na 


lurina? 38 Nadu djaka nggamuja na ma-makia-ngga Njungga dangu na 
pulunggu la tau handani nahu na ma-kadjari na ma-iraku, na-makia-manjai 
duna paraina na Ana tau, tai djaka namai ngandija na bundjuku-na na 
Amana, ba na-karia-ndja da papalewa matua, wànandja. 


NA KAWUDU 9 


1 Hi nahili paniindja paraina i Jehu: Langa-taka-manggunja ka kupeka- 
nggai: Nindja nahu da ma-ndolaku la jiahu, da manda pàda-nja na meti, 
djaka ndedi daita-maduja na pahangandji-na 1 Ala ba nahunga mangu kodi 
mangu makangu, wanandja. 


Na pandnlungu-na na hadana 1 Miri Jehu. (Mat. 17:1-13; Luk. 9:28-36) 


2 Palangangu nomu mbua lodu, karia-nandjaka i Peturu, i Jakupu dangu 1 
Juhani paraina i Jehu, hi nangandi-ha nàhu la palindi djangga, didi 
meha-aha. Ka pandjilungu-nanjaka na hadana la hanggada. 3 Da pakina 
nda uku bara kadjilaku-ha. Nda ninguma makàli baha kalembi la pinu tana, 
mapingu la pa-pahama barandja. 4 Hi djia ita bia-dandja i Elia dangu 1 
Muha ba dapanii dànja i Jehu. 5 Nanapa-ja i Peturu: Ngguru, nahàmu-duka 
njuma ba ni-nggama jiahu; mata ka mawulu-ka kambungu tilu mbua, hau 
Njumu, hau 1 Muha dangu hau 1 Elia, hi wànanja i Jehu. 6 Nadu, nda 
pi-mananja djàka nggikina wàna bàdi; maa ba mangàdatu nda uku-maha. 7 
Ka taka-nanjaka na karumangu na ma-pamaü-ndja, hi nali-ngu welingu la 
karumangu: Jiana-jaka na Ananggu, na pa-mbuha-nggu, patingi-njawa 
Njuna, ba wàna. 8 Ndedi mbàdiku-na, ba da-palakungu-ka matada, nda 
ningu-pa haàtu pangita-da, didi-kia-jaka i Jehu na maninja la li-hida. 9 
Nahu ba da-kamburungu welingu la palindi, ka ràndi-na-ndjaka parama 1 
Jehu: Àmbu ningu ndokudu haàtu papeka-mi rukuna na pangita-mika, 
lundu tomaja na hadangu-na na Ana tau welingu la padua mameti. 10 Nu 
na pulungu, màndungu-nanjaka la etida, hi da-paàrangu dàngga anguda, 
nggàraja duna na hadangu welingu la padua mameti ba wàna, hi wàda. 11 
Ka paàra-danjaka i Jehu, nggikina duna, namai-mapa badi 1 Elia, hi wàda 
da mapingu huratu uku, hi wàdanja. 12 Nanggepi-ja Njuna: Tuba duna ba 


namai-maipa badi 1 Elia, hi na-pahamu ndabaja; na njuna nggikina na 
maninja la Huratu rukuna na Ana tau, ba na-padangu majila dangu badi, 
dangu ba na-paaka-nja tau, ba wana dimi. 13 Taka wanggunggai: Mbada 
mai-manaka i Elia, hi dawa bianja pambuha eti-daka, hama tuna na 
maninja la Huratu na rukuna njuna, wanandja. 


Na hamuna na anakeda na pa-huruku wandi. 


14 Ba dataka-ndjaka da papanaungu, hi dangita-ja na tau ba hau daa 
bia-naka na ma-winggiru-ndja, malai hawiangu da mapingu huratu uku da 
ma-parawaku dandja. 15 Ita-ki-danjaka, ka hangataru madua-nanjaka na 
tau dangu hi da-manjamalu pa-tabaku-ja. 16 Hi na-paara-ndja: Nggikina hii 
parawaku dandja, hi wana. 17 Nanapa-ja na haatu daa la koru tau dangu: 
Ngguru, ngandi-nggunggaunja-ka na ananggu mini na pa-huruku wandi 
kambanga. 18 Ka nda nggiikadu na ngia patoma ninanja paral na wàndi, 
nda-ndakilu-mananja, hi nawura na ngaruna, malai ba ke-keruda da 
parua-na, hi lupa na-katànggalu. Mbada panii-ma-nggundjaka lati da 
papanau-mu, ka dawaru arunja na wandi ba wanggu, taka nda damakaa, 
wananja. 19 Nanapa-ja 1 Jehu: Ha tau nda pawal, pira-ma-ngguipa badi 
dimi ba kundengi-kai? Pira-ma-ngguipa badi ba ku-patoru-ngga1? Ngandi- 
ngganja namu, hi wànandja. 20 Ka ngandi-danjaka na anakeda lai Njuna. 
Naita-jakaka 1 Jehu parai na wandi, pa-hajinda madua-nanjaka, hi 
nandjo-ru la tana; nggi-nggilungu-nanjaka dangu wurana na ngaruna. 21 Ka 
paara-nanjaka na amana paraina 1 Jehu: Pira mandai-manaka ba tunanja 
nu? hi wananja. Welingu pa-anakeda-mana. 22 Handaningu na-djukaru-nja 
la epi dangu la wai, ka pameti-ja ba wana. Taka djaka ninguki papimu, kau 
ndula aru-kama, kau mila aru-nggama eti, wanggu, hi wana. 23 Nanapa-ja 
i Jehu: Djaka ningu papimu wamu, napeku ndà-bama duna la tau mapawal, 
hi wànanja. 24 Ka wara madua-nanjaka na amana na anakeda: 
Kupawai-ma duku; ndula-kika tau nda pawai, ba wànanja. 25 Nu ba 
naita-ja i Jehu na tau dangu ba na-langgungguru, bàtiru-nanjaka na wàndi 
akatu: Ha wàndi kambànga dàngu kawanga, luhukau welingu lai njuna, 
àmbu hili tama-du-njapa wànggunggau, wànanja. 26 Ka luhu-nanjaka na 


wandi dangu la-ladana, ba nda uku pa-hajinda-nanja na anakeda, hi hama 
tuna mameti biaja, meti-nanjaka hi kiri wananja paraï tau dangu. 27 Tàka i 
Jehu najapa-ja na limana hi na-pahada-nja, ka hadangu-nanjaka. 28 Ba 
natama-ka la uma 1 Jehu, paara meha-danjaka parai da papanau-na: 
Nggikina ihu njuma hi nda ma-ngalangu biai pa-paluhu-ja, hi wadanja. 29 
Nanapa-ja 1 Jehu: Na matungu jia nda peku-ana pa-paluhu-ja mbulungu 
hamajangua bàdi, wànandja. 


Na panduangu wana ba napanii-ja na majila-na 1 Miri Jehu. (Mat. 
17:22-23; Luk. 9:43-45) 


30 Ka laku-danjaka welingu lai nu hi dalija la Nggalilia, taka nda nabihu 1 
Jehu djàka ningu tau mapinja. 31 Maa ba peka-du-nandjaka da 
papanau-na: Na Ana tau papulingu-ja haromu la lima tau, hi da-pameti-ja; 
palàngangu tilu mbua lodu ngalada pa-pameti-ja hadangu-nanjaka, 
wànandja. 32 Tàka nda da-djàngapu-aja nuna na kareuku; ka paàra-nja 
wàda, da-mangàdatu-mbu. 


Na palumungu-da parihi da papanaungu. (Mat. 18:1-5; Luk. 9:46-48) 


33 Ka tàka-danjaka la Kapinaüngu. Ba la uma-jaka i Jehu hi na-paàra-ndja 
da papanau-na: Nggàraja na papanii-mi namu la ngarangia, hi wànandja. 
34 Tàka ndii wàda bia. Nadu, nggamuja na marihi ba wàda-duika dàngga 
anguda nàmu la ngarangia. 35 Ka mandapu-nanjaka i Jehu hi napaau-ndja 
ba ma-hakambulu madua-da, hi napeka-ndja: Djàka ningu ka ku-mangilu 
na mawana, la malamiri dehi-maja badi ka nalumu hàla-nja mbuu ndabana, 
wànandja. 36 Ka piti-nanjaka na haàtu na anakeda hi na-pandolaku-ja la 
padua-da. Halaka, hi naangga-ja, hi napanii-ndja: 37 Djàka nggamu na 
mainga haàtu anakeda matungu jia lumuna na tamunggu, inga-nangga 
Njunggama; dàngu djàka nggamu ma-ingaka Njungga, nda Njunggaa duku 
pa-ingana, djiaja na ma-paràha-ngga, wànandja. 


Na papeka-nandja da papanau-na. (Mat. 10:42; 18:6-9; Luk. 9:49-50; 
17:1-2) 


38 Taka 1 Juhani hi napanii-nja: Ngguru ma-ngitangu-ka tau manda 
kikunda, ba na-paluhu wanja wandi na tamumu, hi mahiri-nja, maa ba nda 
nakiku-dunda, wananja. 39 Nanapa-ja i Jehu: Ambu hiri-dunja, maa ba nda 
ningua matu wanja tanda mbiha na tamunggu hi djia pulu wa bia-nangga. 
40 Nadu, djaka nggamu manda papanda angu-dundanja. 41 Nadu djaka 
nggamuja na ma-paunu-nggai wai hau kaba, lumuna na tamunggu, ba 
ngaha patauna i Karitu-kai, malanga-takaja ba kupeka-nggai, nda djia 
jàmihu-ananja na wundana. 42 Djàka nggamu na ma-pahanggàmaru-ja na 
haàtu djuaa na ma-màrahu jiana na mapawai, nahàmu ningu-kiapa làti 
djaka pa-hangalu-nja watu malabu na nggoruna ka màngu pawàru-nja la 
tehiku. 43 Djàka lima-munja na ma-pahanggamaru-kau, katiri-ja; 
nahàmu-kiapa bau tama màngu kapunggangu la luri nu bau laku kadua 
mbungu limangu la mambana, la epi panda pàda, 44 la ngia panda metida 
da kataru-da, ngia panda mbàdana na epi. 45 Tàka djàka wihi-munja na 
ma-pahanggamaru-kau, katiri-ja; nahamu-kiapa bau tama mangu 
kandjikungu la luri nu ba waru kadua mbungu wihinggau la mambana, 46 
la ngia panda metida da kataru-da, ngia panda mbadana na epi. 47 
Hamanai djaka mata-munja na ma-pahanggamaru-kau, hi-kuja; 
nahamu-kiapa bau tama mangu ha-kapapangu wua matamu la 
pahangandji-na i Ala nu ba waru kadambu wua matanggau la mambana, 48 
la ngia panda metida da kataru-da, ngia panda mbadana na epi. 49 
Naduka, haatu haatu ba nda djia djamangua pa-pamehi wanja epi. 50 Na 
mehi nalingu-madu, taka djaka nalua-jaka pakaba, hili nggàraipa 
pa-pambaru waminja? Mata ka da-pamehingu da etimi dangu kai papeku 
dangga angumi, wànandja. 


NA KAWUDU 10 
Na pahewa-da da mapalei papahangu. (Mat. 19:1-9) 


1 Ka hadangu laku-nanjaka 1 Jehu welingu la1 nu, hi nataka la ngabana na 
tana Jundia dangu la hapapa Jarandingu. Ka hili pa-huharungu-ma-nanjai 
na tau dangu lai Njuna, hi na-papeka-ndja hama tuna na pakali wana. 2 Ka 


mai-danjaka lai Njuna da tau Parihi hi da-paara-nja: Uku ihu na mini la 
pa-pahewa dàngu papaha-na, wàdanja ba dakama-nja. 3 Nanapa-ja i Jehu: 
Mala nggàraja na paràndi-nanggai 1 Muha? hi wànandja. 4 I Muha 
na-pulingu la pa-tulihu huratu pahewa, hi màngu pa-pahewa dànja, hi 
wàda. 5 Tàka i Jehu: Ruku tongguru eti dimi hi na-tulihu-nggainja nuna na 
uku. 6 Làti weli muia pa-dikangu-na, mini kawini-maha ba nawulu-ha 
paraina 1 Ala. 7 Djia-duja mata na mini ka na-dundjaku-nja na amana 
dàngu na inana, ka na-kadambi nija na papaha-na, 8 nu da madua pambulu 
tolungu-du-danjaka, hi nda dadua-apa, tàka mbulungu-maa-daka. 9 
Djia-duka na pambàda papera-na i Ala, ambu na-pahewa-dunja tau, hi 
wànandja. 10 Ba la umaha, paàra-danjai paraï da papanau-na na rukuna 
nuna. 11 Ka panii-nandjaka: Djàka nggamuja na ma-pahewa dànja na 
papaha-na ka nahili pahai haàtu, pa-kadjari-nanja na kanoma-nanja na 
papaha memana. 12 Hamanai na kawini djàka na-pahewa dànja na leina ka 
naleingu haàtu, pa-kadjari-nanja na mangoma-na, wànandja. 


Na peka-nandja mahàmu da anakeda parama i Miri Jehu. (Mat. 19:13-15; 
Luk. 18:5-17) 


13 Ka mai ngàndi-danjaka anakeda lai Jehu, ka naràma-ha ba wàda. Tàka 
da papanaungu hi dabaka-ha. 14 Naita-jaka nu paraina i Jehu, hàngga- 
nandjaka, hi napanii-ndja: Puli-ndjaka da anakeda ka damai lai Njungga, 
àmbi hiri-dundja, maa ba matungu jiadu mamangu-nja na pahangandji-na i 
Ala. 15 Langa-tàka-manggunja ka kupeka-nggai, djaka nggamuja na 
manda kataku-ja na pahangandji-na 1 Ala hama tuna na anakeda, nda djia 
peku-ana la patama-nja, hi wanandja. 16 Ka angga-nandjaka da anakeda, 
hi na-padambaku-ndja lima hi napeka-ndja mahamu. 


Na bidi mini na mawulu. (Mat 19:16-30; Luk. 18:18-30) 


17 Ba nahu-jaka la ngarangia, manjamalu-nanjaka na haatu hi na-marubuku 
la hanggana 1 Jehu hi na-paara-nja: Ngguru hamu, nggikina wanggua-ka 
badi, ka peku nduma-nggunja na luri palupangu wananja. 18 Nanapa-ja 1 
Jehu: Nggikina hamu hi wamungga? Nda ningua haatu-ki mahamu, ba didi 


pakuja i Ala. 19 Ba pi-du-mundja da uku: Ambu pameti tau, ambu 
pa-kadjari-ja na lalei na mangoma-mu, ambu manganga, ambu puti 
pulungu, ambu palapingu, tembiha da amamu da ina-mu ba wada, hi 
wananja. 20 Nanggepi-ja njuna: Ngguru, nuduka nundju weli pa-anake- 
da-ma-nggundjaka, hi wananja. 21 Taka 1 Jehu hi na-tangaru-ja, ka 
manawaru-nanjaka: Hangia-kidu-anaka na pa-kalana-mu; laku kau dangga 
halandja da pawulu-mu kau wuandja la mamula; djia-dujaka hu ngala-ngu 
banda la awangu. Halaka pamaingu kau tundungga, hi wananja. 22 Ka 
tawala-nanjaka na matana rukuna nuna na panu, hi nalaku mangu 
handukangu, ba lalu dangu banda-duja. 23 Hi na-palaku winggirungu 
matana 1 Jehu, hi napanii-ndja da papanau-na: Maharui raraja na 
ma-ningungu la patama la pahangandji-na Ala, wànandja. 24 Nga-ngàtaru 
nda ukuha da papanau-na rukuna nuna na paniina. Nahili napaja i Jehu: 
Maharui raraja, anakeda, la patama la pahangandji-na i Ala. 25 
Namuda-kiapa na heu na ota la patama la kubu utu dàngu na mawulu ba 
natama la pahangandji-na 1 Ala, wànandja. 26 Ka manaü hondaru-daka: 
Djàka tuna nu, nggamuipa na mapeku la pamara hi wàda, ba dapanii 
dàngga anguda. 27 Tàka hi napanau-ha parama i Jehu, hi napanii-ndja: La 
tau nda napekua, tàka nda tunaa lai Ala; nadu lai Ala ba peku ndàba-mana 
duna, wànandja. 28 Tàka i Peturu: Mala njuma jia mbàda dundjaku 
hala-mandjaka hi makiku-nggau Njumu, hi wànanja. 29 Nanapa-ja i Jehu: 
Langa-taka-manggunja ka kupeka-nggai, nda ningu haàtu ma-dundjakungu 
umana, anguna paluhu, ana winina, inana, amana, anana, wokana, 
lumunggu Njungga dàngu lumuna na lii mànangu, 30 na manda djia 
pa-hangahu wundangu nàhu la pàngala belingu uma, angu paluhu, ana 
wini, ina, ana, woka, kariana ba nakeha-ndja tau, taka ngeru hi nangala-nja 
na luri palupangu, hi wàna. 31 Tàka nadangu na ma-mangilu taï na 
ma-malamiri, dàngu na ma-malamiri tai na ma-mangilu wànandja. 


Na pandilu wundangu-na 1 Miri Jehu papanii-ja na majila-na. (Mat. 
20:17-19; Luk. 18:31-34) 


32 Talànga nàhundja hu dita la Jeruhali; tàka i Jehu hi nalaku 


mangilu-ndja; lalu hangataru-ha da papanau-na, hamanai da tau da 
makiku-nja mangadatu-danjaka. Hi na-karia mehandja paraina 1 Jehu da 
ma-hakambulu madua-da hi napanii-ndja ngara na maliinja haromu: 33 
Nahu hei-ndanjaka la Jeruhali, taka na Ana tau pa-pakata-ngu-jaka tai la 
ratu pangora dangu la mapingu huratu uku; taka njuda hi darata-nja na wai 
ngerana la pa-pameti-ja, hi da-pakata-nja la tau hangadangu; 34 hi 
da-paaka-nja, hi da-pangàndji-ja, hi dapalu-ja, hi lupa da-pameti-ja; taka ba 
tailu mbua lodu-naka hi na-hadangu beli, wana. 


Na pakarai-da da anana 1 Hambandiu. (Mat. 20:20-28) 


35 Ka hurungu-danjaka la1 Jehu 1 Jakupu dangu 1 Juhani da anana 1 
Hambandiu: Mata ka natunda hama tuna na pakarai-ndanja, wamanggau 
lati Ngguru, hi wadanja. 36 Nanapa-ja Njuna: Mala nggaraja mata ka 
tunanda nu ba wami, hi wanandja. 37 Danggepi-ja njuda: Puli-nggama lati 
la pa-mandapu haatu la kawana-mu, haatu la kalaimu tai la ngia 
pa-bundjuku-mu wama, hi wadanja. 38 Taka i Jehu: Ndai pianja djaka 
nggaraja na pakarai-mi. Mala imaka-kadu la pangunu-nja na kaba wai na 
pangunu-nggu Njungga, hamanai ba parunu-nggai la parunungu na 
pa-parunungu-ka Njungga? hi wànandja. 39 Danggepi-ja njuda: 
Mamaka-ma, hi wada. Ka panii-nandjaka i Jehu: Na kaba wai 
pangunu-nggu, ngu-ngunu lia-minja duna, dangu na parunungu na 
pa-parunungu-ka paparu-runungu liakai duna; 40 taka, la pa-mandapu la 
kawana-nggu ndia la kalainggu, nda ngera-anggunja duku la pa-wuangu-ja, 
taka ndumana na tau na pambada pa-napangu-ja duna, wànandja. 41 Ba 
darongu-jaka nu da ma-hakambulu, pulu hoputu-da-ndjaka 1 Jakupu dangu 
1 Juhani. 42 Hi napaau-ndja paraina 1 Jehu: Pi-diminja, da ma-pareta la 
bandjaru dangu ba wanda, ba pareta-ma-dandja, dangu da tau pangora-da 
ba kuaha-ma-dandja. 43 Taka nda tuna nua lai njimi. Djaka nggamu 
ma-mbuhangu palua-ja la parihi lai njimi, djiaja na malumu-nggai; 44 
hamanai djaka nggamu na ma-mbuhangu la pa-mangilu lai njimi, mata ka 
ata ndaba-minja. 45 Nadu na Ana taumbu nda mai-ananja la palumu-nja, 
djia la palumungu duna, dangu la pa-padjamangu wikina, mata ka 


ku-padita wangu tau madangu ba wana duna, wanandja. 
Na ngita belina na mapoki la Jeriku. (Mat. 20:29-34; Luk. 18:35-43) 


46 Ka taka-danjaka la Jeriku. Nu ba naluhu welingu la Jeriku karia-da da 
papanau-na, malai ba hau daana na tau, hi djia ni bianja na anana 1 Timeu, 
Mbatimeu ba wadanja tamuna, tau poki karai hungguja, mandapu-na 
padua la hingi anda. 47 Ba narongu-ka djiaja 1 Jehu tau Naharitu na 
ma-nahunja, ka warangu madua-nanjaka: 48 Dou Anana 1 Ndautu, dou 
Jehu, manawaru arungga, ba wana. Ka batiru-danjaka parai tau dangu, 
kandi ba wadanja. Ba tuna manati pakodungu-maanai pawarangu, dou 
Anana 1 Ndautu, manawaru arungga, ba wana. 49 Ka ndaudaku-nanjaka 
paraina 1 Jehu; paaunja, hi wana. Hi dapaau-nja na mapoki: Pa-mandungu 
etimu, hadangu-kau, paau-nanggau, hi wadanja. 50 Ka labaku waru 
madua-nanjaka na kaiembi-na hi handaka hadangu-na hi nalua lai Jehu. 51 
Nanggepi-ja i Jehu: Mala nggiki-nangga wàmungga, hi wànanja. Tàka na 
mapoki: mata ka kungita beli aru wànggu làti, Ngguru, hi wànanja. 52 
Nanapa-ja 1 Jehu: Lakuwa! Na pawai-muka na ma-pamara-kau hi wananja. 
Ka ngita beli madua-nanjaka, hi natundu-nja Njuna nàhu la ngarangia. 


NA KAWUDU 11 


Na tamana la Jeruhali 1 Miri Jehu. (Mat. 21:1-9; Luk. 19:29-38; Juh. 
12:12-16) 


1 Ba da-mareni-njaka la Jeruhali, taka la ngabana la Mbaitu- panggi dangu 
Mbaitani la palindi Haitungu, ka paraha-nandjaka da madua da 
papanau-na. 2 Ilua ni lua la kotaku na maninja la ngabami; bai tama-kaka 
djangapu-maa-minja tai na heu na kamboka kalandai la hondu, na pandedi 
kaliti ndoku tau; wakahu-ja kai ngandija namu. 3 Djaka era ningu: ka hiana 
hi timi na na ma-wananggai, ningu ihi wangu wana 1 Miri, djiangu-ma duna 
ba naluu pangandi belinja namu, wamika, hi wanandja. 4 Ka laku-danjaka 
hi da-djangapu-ja na kamboka kalandai na pahondu la hambeli pindu la 
hingi ngarangia, hi da-wàkahu-ja. 5 Taka hawiangu da ma-ndolaku lai nu: 


ka hiana hii wakahu-ja na kamboka kalandai, hi wàdandja. 6 Ka panii- 
du-dandjaka hama tuna na pa-paihi-nandja 1 Jehu, hi dapuli-ndja. 7 Ka 
ngandi-danjaka lai Jehu, hi da-pawalahu-nja hinggida na kamboka 
kalandai, hi nakaliti ningu. 8 Dadangu da tau da ma-pawalahu hinggida la 
ngarangia, malai da ma-walahu rumba pakau la woka. 9 Taka da 
ma-mangilu dangu da ma-malamiri-nja, kajaka-danjaka: Oha-naka duna! 
Na-mandjaku maringu-wa na mamai wanja na tamuna 1 Miri. 10 Mandjaku 
maringu-wa na pahangandji-na 1 Ndautu, bokunda; oha-naka la awangu 
madjangga, hi wada. 11 Ka tama-nanjaka la Jeruhali la uma Ala. Ba 
na-palaku hala-ndjaka mata, ba na-malingu-ka, ka luhu laku-nanjaka la 
Mbaitani, karia-da da ma-hakambulu madua-da. 


Na hara-nanja na kapilitu nda wua paraina 1 Miri Jehu dangu ba 
na-pamatua-ja na uma Ala. (Mat. 21:12-22; Luk. 19:45-48) 


12 Hadangu harii ba dabeli-ka welingu la Mbaitani mandjuu-nanjaka. 13 
Nu ba naita marauja na hareti na kapilitu na maningu raungu, lua-nanjaka 
pa-tangaru-ja, napa nggi ningu lia ana pahunggu-nggu ba wana. Nu ba 
nataka-njaka, nda nggàrai pahunggu-na, rau djua-maaja; maa ba ndedi rapa 
wua kapilitu-duja. 14 Taka 1 Jehu: ambu hili ningudu haatu manganggau 
wuamu, lundu nu nuka, hi wananja. Nu da papanau-na rongu-madanja. 15 
Ka taka-danjaka la Jeruhali. Ba natama-ka la uma Ala ka hangu wangga 
madua-nandjaka da ma-danggangu dangu da makei ningu la uma Ala, hi 
nakabe-beliha da mendjada da mandjepa ndui dangu da ma-danggangu 
kulundiha, 16 nda na-pahiangu ndoku tau mangandi ngandi palu la uma 
Ala. 17 Hi na-papeka-ndja: Nda ninja la Huratu: na umanggu, uma ngia 
pa-hamajangu-da da bandjaru danguja, wananja tau ngeru, ba wana? Taka 
njimi hi tu bia-minjai hibu tau bohu, hi wanandja. 18 Ka rongu-danjaka da 
ratu pangora dàngu da mapingu huratu uku, hi dahimbu ngia papeku-na ka 
pameti-ja ba wada; maa ba mangàdatu-dudanja, nadu na tau danguka ba 
hangàtaru lànga-tàka-mananja na panaungu-na. 19 Ba na-malingu-ka, 
luhu-danjaka welingu la paraingu. 20 Hadangu harii ba dalaku liinja na 
pingi kapilitu, ngita-danjaka ba mbàda màdu paràpangu la amu-manaka. 


21 Ka namu madua-nanjaka paraina 1 Peturu: Tangaru, Ngguru, na kapilitu 
na pahara-mu, mbada marokutu-naka, hi wananja. 22 Nanapa-ja 1 Jehu: 
Mipawai-wa lai Ala. 23 Langa-taka-manggunja ka kupeka-nggai: Djaka 
nggamu, ta-lunggahu-kau, kau libungu wikimu la tehiku ma-wananja jiana 
na palindi, dangu nda ndua ndandina, djiangu-ma ba na-padeningu duku na 
paninggu ba wana la eti waina, de-dedi lia-nanja duna. 24 Djia-duka hi 
kupeka-nggai: Ngara pa-hamaja dangu pakarai-mika, waijawa ba mbada 
ngala-minjaka; de-dedi lia-nanggai duna. 25 Dangu djàkai ndolaku la 
pa-hamajangu, midjama-nja badi na angumi djaka era ningu pakudu eti 
waminja, ka peku-mbuna na Amami na maninj a la awangu la pad) 
ama-nggaindja da pandjala-mi. 26 Taka djaka ndai padjamangu-madu, na 
Amami la awangu nda nadjàma-mandjai duna da pandjala-mi, wanandja. 


Na paara-nanja tau na kuaha-na 1 Miri Jehu. (Mat. 21:23-27; Luk. 20:1-8) 


27 Ka taka-danjai la Jeruhali. Ba talanga Iuangga maina daa la uma Ala, 
mai-danjaka lai Njuna da ratu pangora dangu da mapingu huratu uku lupa 
da ama boku-ama bokulu-ka. 28 Nggara kuaha-ja Njumu, na patu wamu 
nu nahu, djaka ndia nggamuja na mawua-nggaunja jiana na kuaha la patu 
wamu nu, hi wadanja. 29 Nanapa-ja 1 Jehu: Mata ka ku-paara-ndja ana hau 
wanggunggai, kai hemaka, ka kumangu papeka-nggai djaka nggara 
kuaha-ja hi kiri tunggu nu. 30 Na parunungu na pawana 1 Juhani 
ma-pawelingu la awangu-ja djaka ndia hi ma-pawelingu la tauja? 
Ihema-kawa, hi wanandja. 31 Ka batangu-danjaka dangga anguda: 
Ma-pawelingu la awangu-ja djaka wanda, napaja Njuna: Ka ni hi ndai 
waija, wana-dundai. 32 Taka ma-welingu la tauja djaka wandai wamu, — 
hi wada. Mangadatu-danja na tau dangu. Nadu, tuba wuna-ngu-ja 1 Juhani 
ba wana ndaba-maka. 33 Hi dahema-ja: Nda mapianja duma, hi wadanja 1 
Jehu. Nanapa-ja 1 Jehu: Djaka tuna nu nda kupeka-anggai duku, djaka 
nggara kuaha-ja hi kiri tunggu nu, hi wànandja. 


NA KAWUDU 12 


Na pangerangu-da da madai woka da ma-akatu. (Mat. 21:33-46; Luk. 


20:9-19) 


1 Nu ka wunda-nandjaka pangerangu: Ninja na tau na matu-ngu woka 
angguru, hi natu winggiru-nja oka hi na-toraku-nja ngia pa-parina wua 
angguru, hi nawulu-nja lewatu, hi na-pajàpa-nja la madai woka, halaka 
laku-nanja-ka nahu la hau paraingu. 2 Ba toma-jaka na rehi, parahangu- 
nanjaka haatu atana la madai woka, la pakeiha da wua angguru tangguna 
lai njuda. 3 Taka njuda hi danggepi japa-maaja hi dapalu-ja hi 
da-paraha-nja pabeli lima djua. 4 Hala hili paràha-manandjai atana haatu, 
djia-jakai ba dapalu-ja na katiku-na hi da-pajudi-ja. 5 Ka hili parahangu- 
nanjai haatu, hi da-pameti-ja. Da-daa-madapa, hawiangu dapalu-ha, 
hawiangu da-pameti-ha. 6 Haatu-kia-naka na maninja lai njuna, na anana 
mini na pa-manawaru-na. La hupu ndjapuna paraha-nanjaka lai njuda, 
dahindi manu-jaka duna na ananggu, wana lati. 7 Taka da madai woka, hi 
dapanii dangga anguda: Namu-jaka na manduma-nja haromu, malawa ka 
ta-pameti-ja ka njutaja na pa-bandjalu amana, ba wada. 8 Ka japa-danjaka 
hi da-pameti-ja, hi dawaru-nja la hambeli woka angguru. 9 Mala nggikina 
wanaka dimi napa na mangu wokangu. Mamai lia-naka duna hi 
na-pameti-ha da madai woka, taka na woka angguru-na hi nawua-ja la tau 
hawiangu. 10 Ndai mbaha-aja dimi jiana na maninja la Huratu: Na watu na 
pawaru-da da tukangu, djia bia-jaika na watu tunggulu. 11 Parai rukuna 1 
Mirija hi tuna nu, hangataru djua-ata ba taita-ja, ba wana, wanandja. 12 Ka 
himbu-ma-danjaka anda, ka tajapa-ja ba wadanja 1 Jehu, taka 
da-mangadatu-nja na tau dangu. Maa ba dapi-dunja jiana na pangerangu ba 
laanandja njuda. Ka djama-danjaka hi dalaku. 


Na wuangu hilu katiku la hangandji (Mat. 22:15-22; Luk. 20:20-26) 


13 Ka paràha-dandjaka lai Njuna da tau Parihi dàngu da tau lai Harondi 
hawiangu ka taj apa wanja kareuku-na ba wada. 14 Hi damai lai Njuna: 
Mapinggau, Ngguru, ba tau tàndjikau, nda ningu ndokua tau pawiri-mu, 
nadu ba ndau tangaru kaba mata tau, taka na-padeningu dumu na 
papeka-munja na ngarangia-na i Ala. Nanggepi nu la pa-wuangu hilu 


katiku la hangandji, napa hi ndia? Ta-wuangu badi hi ndia, hi wadanja. 15 
Taka ba pi-ma-nandjaka kapelu-da hi nanapa-ha Njuna: Nggikina hii 
kamangga? Ngandingga hau ndinaru ka ku-ta-ngaru-ja, wanandja. 16 Hi 
dangandi-nja. Taka Njuna: Nggamu hada-nanja dangu nggamu 
huratu-nanja jiana hi wanandja. Na hangandji, hi wada. 17 Nanapa-ja 1 
Jehu: Djaka tuna nu wuanja-wa na hangandji na tunggu-manai duna, 
hamana 1 Ala na tunggu-manai duna, hi wanandja. Ka nda uku hangataru- 
danjaka. 


Na pa-arangu ruku hada belingu-na na mameti. (Mat. 22:23-33; Luk. 
20:27-38) 


18 Ka hurungu-danjaka lai Njuna hawiangu da tau Handuki, nda dahada 
belingua da mameti da mawada, hi da-paara-nja: 19 Ngguru, na uku ba 
wananda 1 Muha daa la Huratu: Djaka ningu maningu angungu paluhu 
mameti warungu papaha-na, taka nda ningui ana pa-taluru-na, 
na-kanoma-ja badi na papaha-na paraï na ma-angunja paluhu, ka natunja 
wa-lana na anguna paluhu, wana. 20 Nindja ba mapihu-ha da ma-paangu 
paluhu. Na ma-wu-ngangu napiti-ka papaha-na taka hi nameti; nda ningu 
anana pa-taluru-na. 21 Taka na padua wada hi na-kanoma-ja nu na kawini. 
Ka meti-nanjaka dangu nda ningu ana pameti waruna. Na padua 
haatu-wada djia-majai. 22 Tu hala-mada pa-kapihu-da ba nda ningu anada 
pa-taluru-da. La malamiri dehi meti-mananjai duna na kawini. 23 Mala nu 
la rehi hadangu mameti, djaka da-hadangu-ka, nuna na kawini nggamuka 
duna na ma-papaha-nja? Ba làpahu ka-noma hàla-ma-danjaka 
pa-kapihu-da, wàda. 24 Nanapa-ja i Jehu: Mala nda djiaja nu na 
pandjàrangu wàmi, ba ndai pindja da Huratu dàngu na mbiha manjola-na i 
Ala? 25 Nadu ngeru, djàka da-hadangu belika, ba nda dalalei nda 
da-mangoma-apa, tàka hama tuna papalewa la awangu-ha. 26 Djàka djiaja 
na rukuda da mameti ba pahada belindja, ndai mbahaaja dimi la huratu-na 1 
Muha, na rukuna na wuku rii madàka, ba napanii-ja paraïna 1 Ala: Njungga 
jia Alana i Ambarahangu-ka, Alana i Ihaku-ka dàngu Alana i Jakupu-ka, ba 
wàna? 27 Njuna nda Ala tau meti-aja, Ala tau lurija duna. Kandjupu 


ndjarangu-makai, hi wanandja. 


Na rukuna na uku na ma-papingi. (Mat. 22:34-40; Luk. 10:25-28; 
20:39-40) 


28 Ka taka-nanjaka na haatu na mapingu huratu uku, hi na-rongu-ha ba 
da-palumungu. Ba napinja ba nahema pahamu-ndja paraina 1 Jehu, hi 
na-paara-nja: Nggiija duna na ma-papingi la u-ukuka, hi wana. 29 
Nanapa-ja 1 Jehu: Na ma-papingi, djia-duja: Ronguwa dumu, Ihirailu, 1 
Miri, na Alanda, Miri kamehangu-ja. 30 Matawa kau pambulu-nja na 
etimu, na hamangu-mu, na pangadangu-mu, na atalu-mu la pambuha-nja 1 
Miri na Alamu. 31 Na padua wana djiaja: Mata kau mbuhanja na angumu 
patau hama tuna bau mbuhangu wikimu. Nda ningu-apa uku na marihi-ndja 
nuda, hi wana. 32 Nanapa-ja na mapingu huratu uku: Tuba-munja Ngguru, 
malanga-takaja na paniimu, 1 Miri ma-kamehangu-ja, nda ningu anguna 
Njunaa, ba wamu; 33 dangu ba ta-pambulu-nja etinda, pangadangu-nda, 
atalu-nda la pambuha-nja Njuna, dangu ba tambuha-nja na angunda patau 
hama tuna ba ta-mbuhangu wikinda, narihi ndaba-ndjapa da maraku patunu 
dangu da maraku parupu, hi wananja. 34 Nu ba nangita-ja paraina 1 Jehu, 
ba nahema mangu mangganangu: Ndau marau-anja na pahangandji-na 1 
Ala, hi wananja. Nu nda hili ningu-apa haatu matoru mbeni pa-paara-nja. 


Na anana dangu na Mirina 1 Ndautu. (Mat. 22:41-46; Luk. 20:41-44) 


35 Ka tungu-nanjaka paniina i Jehu ba na-papekangu nu la uma Ala: Mala 
nggikina duda da mapingu huratu uku, 1 Karitu, anana 1 Ndautu hi wadanja. 
36 Nadu njuna wiki 1 Ndautu, mbada tiki-nanja parai rukuna 1 Ngahu 
Matua: I Miri napanii-njaka na Miringgu: Mandapu-wa la kawana-nggu, ka 
lupa ku-pawawa-ja na papa-muka la wihimu, wananja, ba wana. 37 I 
Ndautu wiki, Miri, wànanja, nggiki-naika duna hi Ana-nanjai, wanandja. 
Nu la tau dangu nadangu ninguma na tau na ma-mbuhangu pa-patingi-nja. 


La pa-manggangu wiki la mapingu huratu uku. (Mat. 23: 6, 7; Luk. 
20:45-47) 


38 Hi napanii-ndja ba na-papekangu: Imanggangu wikimi la mapingu 
huratu uku, da ma-rindjungu pambawa wangu kalembi malai, dangu mata 
ka natembi-kama tau la ngia pa-pahamburu ba wada; 39 da mapindi nggala 
pawiri la uma bungguru dangu mangia ngaba la pamangu; 40 da 
ma-pambuta-ha da rumba umada da kawini meti lei dangu da ma-pamalai 
kabalingu hamajangu-da. Njuda haromu na-mbotuka na ratana na wai 
ngerada, wanandja. 


Na hungguna na kawini meti lei. (Luk. 21:1-4) 


41 Ka mandapu tuba-nanjaka na pati hunggu, hi na-tangaru-ja na tau dangu 
ba napuhi ndui la pati hunggu. Dadangu da mawulu da mapuhi padangu. 
42 Hi namunja1 duna na kawini meti lei na mamila, hi napuhi dambu 
rimihu, ba hau nduida. 43 Ka paau-nandjaka da papanau-na, hi 
napanii-ndja: Lànga-tàka ka kupeka-nggai: Nina na kawini meti lei na 
mamila, napuhi parihingu-pa welingu la tauka na mapuhi ndui la pàti 
hunggu. 44 Nadu njuda ba dàngu bundungu-na duda ba dapuhi, tàka nina 
na kawini puhi dàngu ndjakangu-nanja, djia hàla-maa-haka da ana paluri 
wakina, wàna. 


NA KAWUDU 13 


Na mberana la Jeruhali dàngu na mulungu-na na tana. (Mat. 24; Luk. 
21:5-36) 


1 Ba talànga luhuna welingu la uma Ala, ka panii-nanjaka na haàtu na 
papanau-na: Tangaru, Ngguru, nggiki watu nggiki uma pàku-daka jia, 
wànanja. 2 Napaja i Jehu: Ngita-di-mindjaka ni da uma bokulu? Nda djia 
mata-anja haromu na hau na watu na ma-pa-nunggu-lungu dangu anguna na 
panda njungguru, hi wananja. 3 Ba na-mandapu-ka la palindi Haitungu la 
tubana na uma Ala, hi da-paàra mehanja paraida i Peturu, 1 Jakupu, 1 
Juhani dangu i Andaria. 4 Peka-nggama, djàka pirangu-ka nu na rapa 
tumbu hàlana? Dàngu nggàra-jaka na tandana djia-amajaka na rehi 
pa-deningu-na ka wànda, wàda. 5 Ka wunda-nandjaka panii 1 Jehu: 


Mangga pahamungu ka ambu na-panjonga-kai tau. 6 Nadangu ngeru na 
mamai ngandija na tamunggu, djiaka njuna ba wada, hi nadangu na tau 
pa-panjonga-da. 7 Djakai rongu ruku pakabungu dangu lii pakabungu, 
ambi katataku-dunja. Nda djia matangu-ana la patumbu, taka ndedi djia-aja 
na hupu ndjapuna. 8 Haromu na hau bandjaru hada-nanjaka hi napapa-nja 
na hau bandjaru, hamanai na hau hangandji ba napapa-nja na hau 
hangandji. Natungu na upungu lai nu lai nu dangu na rimbangu. Nu 
djia-dujaka na pakiri-na na pa-majila wangu. 9 Taka njimi kai manggangu 
wikimi. Pakata-danggaika haromu la ma-timbangu, hi dapalu-kai la uma 
bunggu-uma bungguru, hi dangandi-kai la hangga ma-pareta dangu la 
hangga maramba lumunggu Njungga, ka na-pa-hakahiingu lai njuda. 10 Ba 
tuna na lii manangu pa-bobaru-majapa badi la bandjaru danguka. 11 Nu ba 
dangandi-kai la pa-pakata-nggai, ambi handuka-nja kadiru djaka nggaraja 
badi na papanii-mi, taka na pa-wuangu-kai nu la rehina mata ka djiaja na 
papanii-mi; maa ba nda njimia mapanii, ba i Ngahu Matua duna. 12 Na 
ma-paangu paluhu haromu na-pakata-nja na anguna paluhu la pa-pameti-ja, 
hamanai na paamangu na-pakata-nja na anana lupa da anada dahada-ndja 
da inada da amada hi da-pameti-ha. 13 Nawunu hàlakai tau haromu 
lumuna na tamunggu. Tàka na ma-patorungu lundu ndjàpuna djiaja na 
pa-pamara. 14 Bai ita-jaka ngeru na pa-hanggitangu na ma-pamolungu, ba 
na-ndolaku la manda rakana—na mambaha-ja mata ka na-patanda-nja—nu 
na maninja la Jundia mata ka napalai la palindi. 15 Na maninja la bangga 
ambu nahei-duipa la kaheli la uma la papiti ana ngga-nggara; 16 na 
maninja la woka ambu nabeli-dundjaipa da pa-taluru-na la papiti pakina. 17 
Tàka nai aai da ma-pakambu dàngu da ma-pahuhu nu djàka lodu-naka. 18 
Mata kai hamajangu ka àmbu nadeningu pàku la wula urangu na palaimi. 
19 Nuda ngeru ba lodu majila-ha, mandedi ningu hamada piti weli 
mulangu ba na-padika-nja na tana paraina 1 Ala, lundu nàhu, dàngu nda hili 
ningu-mbupa ngeru. 20 Djaka nda na-padanggitu-maha nuda da lodu 
paraina 1 Miri, nda djia ningua mamara la tauka; taka lumuda da tau 
papindi, da pambàda pindina, djia hi na-padanggitu-ha. 21 Nu la rehma: 
Tàngaru lai jiahu-ja na Karitu, djaka ndia lai nuja, djaka ningu 
ma-wànanggai, ambu waiduja. 22 Nadu ba hadangu-danjaka ngeru da 


karitu kabali dangu da wunangu kabali, hi da-patumbu tanda mbiha dangu 
pa-hangatarungu, lati djaka napeku, la pa-panjonga-ha djiapa ka nda 
djia-hadaku da tau papindi. 23 Taka njimi, matawa kai manggangu; mbada 
pani mangilu-nggunggai-ndjaka mbuu ndabada. 24 Nu la loduna djaka 
na-lapahu-ka nu na majila, hi pa-kapata-nja na mata lodu, hamanai na 
wulangu nda na-hambila-apa, 25 Dangu da kandunu hi damundju welingu 
la awangu, ka nggaduku hala-nanjaka na pa-kapingatu wanaka na awangu. 
26 Nu ita-danjaka na Ana tau ba namai namu la karumangu, ba namai 
ngàndi mbiha manjola dàngu rihi mangundju-na. 27 Nu ka paràha-nandjaka 
da papalewa-na, hi na-pauhi-ndja da tau papindi-na welingu la pahunga la 
patama, weli dia weli lurungu, welingu la hupu tana lundu la kiri awangu. 
28 Mata kai pangera wa bianja na kapilitu: Djàka na-kanguraku-ka na laina 
dàngu ba da-kalunga-ka da rauna, pi madua-minjaka ba mareni-amanaka 
na wandu. 29 Timi nu-mbuduka njimi djàkai ita-ndjaka tumbuda nuda, pi 
madua-minjaka ba mareni-amanaka, la ngaru pindu-jaka, 30 Lànga-tàka ka 
kupeka-nggai: Ndedi djia molungu-ana na tau nàhu, djàka ndedi-madu 
datumbu nuda mbuu ndàbada. 31 Na awangu dàngu na tana djiangu ba 
na-molungu ngeru, tàka na pulu-ngguka nda djia molungu-ana. 32 Na njuna 
nu na loduna dàngu na rapana nda haàtua mapinja, djiapa da papalewa la 
awangu-kadu, djiapa na Ana-kadu ndiambu, mbulungu-ana i Ama. 33 Mata 
kai manggangu wikimi kai pawàla, ba ndai pianja djàka pirangu na rehina. 
34 Hama tuna na tau na malua la hau tanaja, na ma-dundjaku-nja na umana 
hi nawua-ndja ngerada da atana, ka da-nggànapu parama-da, kau pawàla 
padua, hi wànanja na madai pindu. 35 Djia ba tuna nu mata kai pawàla 
padua; ba ndai pinja na rapa takana na mangu umangu, djàka la rudungu, 
djàka la mandalora, djàka la hakuku manu djàka ndia hi la mbaru. 36 Ka 
àmbu natàka hàra bàndangu hi natoma-nggai katuda-mi. 37 Na patiki- 
nggunggai njimi, djia-mbuja na patiki hàla-nggundja mbuu ndàbada: Mata 
kai pawàla, wànandja. 


NA KAWUDU 14 


Na burinja mbii kati i Jehu. (Mat. 26:1-13; Luk. 22:1-2; Juh. 12:1-8) 


1 Nu dambu-kinaka na lodu na rapa remi Paha dangu na pamangu 
kambamba nda patai wolungu. Taka da ratu pangora dangu da mapingu 
huratu uku, himbu pàku-danja anda, ka kahili-ja la pajàpa-ja ka palàlu-ja 
ba wada. 2 Hi tuda nu, ambu nadeni-dunja na lodu remi, ka ambu na-pariu- 
raungu na tau, wada. 3 Ba la Mbaitani-ja i Jehu, la umana 1 Himungu tau 
kila, ba talanga mandapu-na pangangu, mai-nanjaka na kawini na mangàndi 
ba hau botina na mbi kati narawàtu lànga-tàka, mambotu wilina, hi 
nabera-ja na nggoruna hi naburi-nja na katiku-na i Jehu. 4 Tàka nindjai 
duda da mapulu hoputu, da mapanii dàngga anguda: Nggikina hi 
na-paramba bianja ni na mbii kati? 5 Djaka wangu padangga-nja ni na mbii 
kati, na-rihingu-mbupa tilu ngahu ndinaru wilina, ka peku wuanja na 
mamila, wàda; hi datika pambeni-nja. 6 Nanapa-ja i Jehu: Màta-njaka, 
nggikina hii pa-handuka-ja? Ba tunangga mahàmu duku. 7 Da mamila ni 
mànu-mandja duda lai njimi, ka tahàmu-ndja eti djaka wami, pe-peku liana 
duna, tàka Njungga nda ni mànu-angga lai njimi. 8 Ba tuna nu ràka 
pamàka-ana; buri haha-nanja mbii kati na ihinggu ndumana ba taningga. 9 
Lànga-tàka ka kupeka-nggai, djàka nggii bobaru nija na lii mànangu la 
panggubulu awangu, patiki-mbuja na pawunda-na, hi ngàda wànja njuna, hi 
wànandja. 


Na kaleka-na 1 Junda. (Mat. 26:14-16; Luk. 22:3-6) 


10 Tàka i Junda Ihikariu, na pa-hakambulu madua wàda, lua 
toma-nandjaka da ratu pangora, mata ka ku-pakata-nja 1 Jehu lai njuda ba 
wana. 11 Nu ba darongu-jaka, hamu-danjaka da etida, hi da-parà-ndingu la 
pawua-nja àmahu; ka himbu-nanjaka ma-mangga-wangu na rapa 
pa-katana-nja. 


Na Paha dàngu na Pamangu Rudungu. (Mat. 26:17-19; Luk. 22:1-13) 


12 La lodu kawunga pamangu kambamba nda patai wolungu, na rapa 
rupuja na ana mbimbi Paha, hi dapanii-nja i Jehu da papanau-na: Nggii 
wàmu ka malaku pa-paloku nija na Paha, kau ngangu, wàda. 13 Ka 
paràha-nandjaka da madua da papanau-na: Iiua lai nu la paraïngu. Napa 


natoma-nggai na ma-tidungu wuru wai, kai tundunja. 14 Kai paniinja na 
mangu umangu la ngia patama-na: Nggiijaka na kurungu na ngia 
pangangu-ma Paha dangu da papanau-nggu, wananggau na Ngguru, ka 
waminja. 15 Napa na-paita-nggai hau kuru dita ma-bokulu na pambada 
panggana ndabangu; lai nu kai paloku nindanja, hi wànandja. 16 Nu 
laku-danjaka da papanaungu; taka la paraingu djia-maja hama tuna ba 
wanandja 1 Jehu na patoma-da, hi da-paloku-ja na Paha. 17 Ba 
na-rudungu-ka, mai karia-nandjaka da ma-hakambulu madua. 18 Ba 
talanga mandapu-da ba dangangu, ka panii-nanjaka i Jehu: Langa-taka ka 
kupeka-nggai, na-kaleka-ngga tai na haatu na angumi na angu ngangunggu, 
wanandja. 19 Ka handuka-danjaka da etida, hi da-nimbihu wikida la 
pa-paara-nja: Njunaka wamungga nu? wadanja. 20 Napaja Njuna: Djiaja 
na haatu na pa-hakambulu madua wami, na mahabu dangga kambamba la 
kaba kawinga. 21 Na Ana tau talu-lurungu liana duna hama tuna na 
maninja la Huratu na rukuna Njuna, taka nai aai na tau na ma-kaleka-nja na 
Ana tau, nahamu kiapa lati nuna na tau djaka nda pa-paana-nja, hi 
wanandja. 22 Ba talanga nganguda, piti-nanjaka na kambamba hi 
na-pamalangungu; halaka hi na-kawita-witaja hi nawua-ndja: Keiwa, jiana 
djiaja na taunggu, hi wana. 23 Ka piti-nanjaka na kaba wai, hi 
na-pamalangungu; halaka hi nawua-ndja, hi daunu ndahangu la1 nu. 24 Ka 
panii-nandjaka: Jiana djia-majaka na wai rianggu, wai ria pa-randingu 
wangu, na pabungu lumuna na madangu. 25 Langa-taka ka kupeka-nggai: 
Nda kuhili ngunungu-apa wat wua angguru, lundu la lodu ngunu-nggunja 
na mabidi la pahangandji-na i Ala, hi wàna. 


La woka Nggehimani. (Mat. 26:30-35; Luk. 22:31-34; Juh. 13:36-38) 


26 Ba daludu-njaka na ludu wotungu, ka luhu laku-danjaka la palindi 
Haitungu. 27 Hi napanii-ndja paraina 1 Jehu: Napa hanggàmaru 
wà-minggaka mbuu ndàbami; maa ba nidunja la Huratu: Napa kutuja na 
ma-pawangu tàka da mbimbi hi da-paiha ndàbangu, na mawàna. 28 Na 
njuna djàka ku-hadangu-ka, kulaku mangilu-nggai nàhu la Nggalilia, 
wànandja. 29 Nanapa-ja i Peturu: Djiapa ka nda da-hanggàmaru-wa 


ndaba-nggau-kadu, njungga duku ndiama, hi wananja. 30 Taka 1 Jehu: 
Langa-taka ka kupeka-nggau, la rudungu nahuma ba ndedi 
na-panduangu-mbu pa-hakuku na manu, mbada pandilungu-muka 
pa-pahini-ngga, hi wananja. 31 Nu ka hili manati-mana 1 Peturu: Djiapa ka 
nda lupa kumeti karia-nggau-kadu, nda djia pahini-anggunggau, ba 
wananja. Djia-majai duda na pawada mbuu ndabada. 32 Nu ka 
taka-danjaka la pangia la Nggehimani ba wadanja tamuna: Imandapu-ka 
jiahu, ba hamajangu-nggunjapa, hi wànandja da papanau-na. 33 Ka karia- 
nandjaka 1 Peturu dàngu i Jakupu dàngu 1 Juhani, ka wangu mangàdatu nda 
uku-nanjaka dàngu hi na-handuka diraja na etina. 34 Ka panii-nandjaka: 
Na-handuka ndàba na etinggu, kutika pameti-kaamangu, ndàdiku-kaika 
jiahu kai pawàla, hi wàna. 35 Nalaku-kika hakudu hi na-marubuku la tana 
hi na-hama-jangu: Djàka pekuna, mata ka na-làpahu àrunja nu na lodu. 36 
Abba, aa Ama, mbuu ndàbana pe-peku-mamunja dumu; mata kau pajila 
àrunja jiana na kaba wai welingu lai Njungga; na njuna nda djiaja na 
pambuha-nggu Njungga, na pambuha-mu Njumua, ba wàna. 37 Nu ka 
beli-nanjaka hi natoma-ndja katuda-da, hi napanii-nja i Peturu: Katuda- 
ma-munjaka Himungu? Ndau màkama pa-pawàla ana hau ndjàmu djua? 38 
Pawàla kai hamajangu ka àmbu naliinggai ma-pakamangu; na ngahu 
na-patundungu njuna, tàka na tolu nda namàkaa. 39 Nu ka hili 
laku-nanjaka, hi na-hamajangu hama tuna ba wàna kawai. 40 Ba nahili 
belika, natàka-ndja katuda-mada, maa ba lalu mbotu-duha da matada, hi 
nda dapinja djaka nggikina wadaka badi ba dahema-ja. 41 
Na-pandilungu-ka la pabeli-ndja: Ikatuda-wa njuna, kai hangahu. 
Djia-kaka. Toma-nanjaka na rehi, tangaru pakata-danjaka na Ana tau la 
lima tau ndjala. 42 Hadangu, malawa ka talaku; mareni-nanjaka na 
ma-kaleka-ngga, hi wanandja. 


Najapaja 1 Jehu. (Mat. 26:47-58; Luk. 22:47-53; Juh. 18:3-11) 


43 Ba talànga panii-naka nu, taka madua-nanjaka 1 Junda na pa-hakambulu 
madua wada; hau daana na karia-na na mangandi hapanda dangu kadipu 
ai, pa-paraha-da da ratu pangora dangu da mapingu huratu uku lupa da 


ama bokulu. 44 Na ma-kaleka mbada pambulu-nandjaka tanda: Na 
pa-puduku-nggu tai djia-majaka, kai japaja kai mangga-manja bai 
karia-nja, ba wanandja. 45 Ba nataka-ka, lua toma madua-nanjaka 1 Jehu: 
Ngguru, wananja, hi na-paduku-ja. 46 Ka palaku-danjaka lima, hi 
dajapa-ja. 47 Taka na haatu anguda da manindja lai nu, hi na-bindjiru-ja na 
hapanda-na, hi na-landahu-nja na atana na Ratu Bokulu, nahapu-maja na 
kahilu-na. 48 Napaja 1 Jehu: Njimi hama tuna luhumi pa-rawaku-ja na 
ma-rambangu-ma bai ngandi hapanda dangu kadipu ai la pajapa-ka. 49 
Hau lodu-hau lodu ningga padua lai njimi ba ku-papekangu la uma Ala, 
ndai japa-akai. Taka hi tuna nu, ka peku patutungu-na na maninja la 
Huratu, hi wanandja. 50 Nu ka palai waru ndaba-danjaka. 51 Ninja na 
haatu na bidi mini, hi nalaku kariangu ba natundu-nja 1 Jehu, na-maringgi 
djua bia tera bara; hi dajapa-ja. 52 Taka na-dundjaku-maanja nu na tera, hi 
napalai mangu kalulungu. 53 Nu laku ngandi-danjaka i Jehu la Ratu 
Bokulu; taka da ratu pangora dàngu da ama bokulu dangu da mapingu 
huratu uku, hi da-pamàtu ndàbangu. 54 Tàka i Peturu hi natundu maraunja 
lundu natama hu daa la talora-na na Ratu Bokulu, hi na-mandapu pambabu 
dàndja da anakeda, la padiru epi. 


La hangga Bata Bokulu. (Mat. 26:59-68; Luk. 22:63-71; Juh. 18:19-24) 


55 Taka da ratu pangora dangu da ma-batangu-ka hi dahimbu-nja hakahii, 
ka pameti-ja ba wàda. Tàka nda da-ngalangua. 56 Maa ba nadangu na tau 
na maputi-nja pulungu, tàka nda da-padjàngapungu da patiki-da. 57 Hi 
nindjai duda da ma-hadangu la paputi-nja pulungu: 58 Marongu-jaka 
paniina, napa ku-njungguru-ja jiana na uma Ala na paraï lima tau, tilu mbua 
loduna ba ku-pahadangu hau panda rai lima tau, ba wàna, wàdanja. 59 
Djiapa ba tuana nu, nda da-padjàngapungu-mbu da patiki-da. 60 Ka 
hadangu-nanjaka na Ratu Bokulu la padua-da hi na-paàra-nja 1 Jehu: Ndau 
hema ndokuma nu? Nggàraja nu na pa-hakahii-danggau, hi wànanja. 61 
Tàka i Jehu ndii wàna bia, nda ningu ndoku pahema-na. Hi nahili 
paàra-njai paraïna na Ratu Bokulu: Djiakau dumu na Karitu, anana na 
Pawotungu? wàna. 62 Napaja i Jehu: Djia-duka. Napa ngi-ngita 


lia-minjaka na Ana tau ba na-mandapu la kawana-na na Mambiha Meha, 
dangu ba namai la karumangu Ja awangu, hi wana. 63 Taka na Ratu 
Bokulu hi na-bariku-ja na kalembi-na: Nggara taihi wanguipa hakahii? 64 
Rongu-ma-minjaka na palapingu-na. Mala nggikina wamika? hi wana. Ka 
pandjala ndaba-danjaka, pameti-ja badi, ba wada. 65 Nu hawiangu ka 
pangandji-danjaka, hi da-panggabi-nja na matana, hi da-landahu-nja 
kawudu lima, munjura-jawa hi wadanja. Taka da tau hadangu, hi 
databa-ja. 


Na pahiningu-na 1 Peturu, (Mat. 26:69-75; Luk. 22:56-62; Juh. 18:17, 
25-27) 


66 Ba talanga nu waaja la talora 1 Peturu, namunja-ka na haatu na tau 
kawini la Ratu Bokulu. 67 Ba nangita-jaka 1 Peturu ba nadiru epi, hi 
na-kananduru-ja: Djia-mbu-dukau njumu anguna 1 Jehu tau Naharitu, 
wananja. 68 Ka pahiningu-nanjaka: Nda kupi-anja dangu nda 
ku-djangapu-aja na papanii-mu, wànanja. Nu ka luhu-nanjaka la pindu 
talora. 69 Ka ngita-mananjai paraïna nu na tau kawini: Jiana angu-madanja 
dimi, hi wànandjai da manindja lai nu. 70 Nu ka hili pahiningu-mananjai. 
Hili tiangu-ki hakudu, taka da manindja lai nu: Langa-taka, angu-madu- 
danggau, ba tau Nggalalia-madu-kau, hili wàdanjai i Peturu. 71 Nu 
harangu madua-nanjaka wikina i Peturu: Nda kutanda-aja duku nu na tau 
na papaniimi, hi wàna. 72 Ndedi mbàdiku-na, ka hakuku-nanjaka na manu 
la pa-panduangu wana. Nu ka namu madua-nanjaka paraina i Peturu na 
papanii-na i Jehu: Ndedi na-panduangua pa-hakuku na manu ba mbada 
pa-ndiiungu-mu pa-pahini-ngga, ba wànanja. Ka hii-nanjaka. 


NA KAWUDU 15 
La hanggana i Pilatu. (Mat. 27:11-30; Luk. 23:2-25; Juh. 18:29-19:16) 


1 La mbaru hada rudungu ka batangu madua-danjaka da ratu pangora, da 
ama bokulu dàngu da mapingu huratu uku, nu na ma-batangu-ka, hàlaka hi 
dahondu-ja i Jehu hi dalaku ngandija, hi da-pakata-nja lai Pilatu. 2 Nu ka 


paara-nanjaka paraina 1 Piatu: Mala hangandji tau Jahundi-kau dumu, hi 
wananja. Nahema-ja Njuna: Hama tuna ba wamu, djia-duka, hi wana. 3 Nu 
ka pandj ala-danjaka paraida ratu pangora, ba hau daana na pa-pandjala 
wadanja. 4 Hi nahili paara-nja paraina 1 Pilatu: Ndau hema ndokuma 
dumu? Mala nu ba matu 2 pa-pandjala wadanggau, wananja. 5 Taka 1 Jehu 
nda haumbu pahema-na, hi kiri hangataru-na 1 Pilatu. 6 Huri-maja la lodu 
remi ba napuli-ndja haàtu tau la uma kapatangu, nundjuja na pakarai-da. 7 
Nu ninja na tau, i Mbaramba-ja na tamuna. Tau pariu raüngu-ja, anguda da 
pahondu da mambàda pameti tau la pariu raüngu. 8 Ka hurungu-nanjaka 
na tau dangu hi da-karuhi-ja i Pilatu, mata ka nawànja hama tuna na pakàli 
wànanda, wada. 9 Nanapa-ja 1 Pilatu: Ka na-pahala-nggamanja na 
hangandji Jahundi wàmingga-ka, hi wànandja. 10 Maa ba pi-dunandja ba 
paraï ruku karaü-danja eti, hi da-pakata-nja parai da ratu pangora. 11 Taka 
da ratu pangora hi darunda-ja na tau dangu, nahàmu-pa ka na-pahàla- 
ndanja 1 Mbaramba, wàdanja. 12 Nahili napaja 1 Pilatu: Nggiki-nggunjaka 
bàdi na hangandji tau Jahundi ba wàmi, wànandja. 13 Ka hili 
wara-danjaika: Harika-nja! ba wada. 14 Napaja i Pilatu: Ka nggàra akatu- 
majaka duna na paruku-na, hi wànandja. Taka manaü-maada la pawara: 
Harika-nja! ba wàda. 15 Mata ka ku-padjàngapu-nja na pa-karuhi-na na 
tau dangu ba wànaka 1 Pilatu, ka pahàla-nandjaka 1 Mbaramba, taka i Jehu 
hi na-padjàra-ja, hàlaka hi napuli-nja la pa-harika-nja. 16 Tàka da 
hurundandu hi dangàndi-ja hu daa la talora uma timbangu, hi da-pauhi 
ndàbanja na kalibaru-daka. 17 Hi da-pamaringgi-nja hundarangga, hi 
dauna-nja tubuku rii madàka, hi da-patàmbaku-nja na katiku-na. 18 Ka 
tembi-danjaka: Oha-amuka dumu, oi Hangandji tau Jahundi, hi wàdanja. 
19 Tàka hi da-làndahu-nja iwi na katiku-na hi da-pangàndji-ja, hàlaka hi 
dapatika ba da-marubuku-nja. 20 Ba dahàla-ka pa-pajudi-ja, hi 
da-làbaku-ja na hundarangga hi dapahau-nja na kalembi wikina. Tunaka 
nu, karia-danjaka la hambeli la pa-harika-nja. 


Na metina i Jehu la Nggolunggota. (Mat. 27:31-56; Luk. 23:26-49; Juh. 
19:16-30) 


21 Nu talanga nàhunjai duna na tau na ma-welingu la woka. Tau Kireni-ja, 
Himungu-ja na tamuna, amana 1 Ihikandaru ada 1 Rupuhu, ka pambana- 
danjaka la paduku-ja na ai harika-na i Jehu. 22 Ka ngandi-danjaka la 
pangia ma-ngarangu Nggolunggota, djia-dujaka la Kaba Kotu ba wanda, 
djaka hilunja. 23 Hi dawua-nja wai angguru patungu muru, taka nda 
nabihu-aja. 24 Ka harika-danjaka hi da-paberi-berindja da pakina, ba 
dawangu pawingu-ndja ndandu la patungu ndumada haatu-haatu. 25 
Ndjamu hiwaja la mbaru ba da-harika-nja. 26 Nu na pa-pandjala wadanja 
pa-huratu-maja la tiduna: Na Hangandji tau Jahundi, ba wana. 27 Anguna 
Njuna, hi da-harika-ndja ba dadua da tau rambangu, haatu la kawana-na, 
haatu la kalama. 28 Nu patutungu-du-nanjaka na maninja la Huratu: Padiha 
paangungu-jaka tau akatu, ba wana. 29 Taka na maliika lai nu, hi 
da-paaka-nja ba dapi-pimbilungu katiku-da. Ju, njumu paku na, na 
ma-njungguru-ja na uma Ala, na ma-pahada belinja la tilu mbua lodu, 30 
pamara-wa wikimu kau puru welingu la ai harikangu, wadanja. 31 
Tumbuda da ratu pangora dangu da mapingu huratu uku ba da-pajudi-ja ba 
dapanii dangga anguda: Na tau hawiangu na pamara-ja, la pa-pamara 
wikina nda na-ngalangui. 32 Ni na Karitu, na hangandji tau Ihirailu, mata 
ka napuru paku welingu la ai harikangu ka peku ngita-manja, ka peku 
waimanja, wada. Lupa da-paaka-mbunja parai da tau da pa-harika 
paangungu-ja. 33 Ba ndjamu ha-kambulu dambu-jaka, la tidu lodu, kapata 
ndabangu-nanjaka na tana lundu ndjamu tailuja la maringu lodu. 34 Nu ba 
ndjamu taïlu-jaka, ka wara pakodungu-nanjaka i Jehu: Eloi, Eloi, lama 
sabachtani, wàna, djia-dujaka: Dou Alanggu, dou Alanggu, nggikina hu 
dundjaku-ngga ba wànda. 35 Ba darongu-jaka da manindja lai nu: Tàngaru, 
paau-nanja 1 Elia, hi wàda hawiangu. 36 Hi na-manjamalu na haàtu, hi 
nahàbu lumutu la wai majilu; hala hi natuja la iwi, hi na-pangunu-nja i 
Jehu: Mata kadiru, hi namu lianja 1 Elia pa-papuru-nja, wana. 37 Ka wara 
pakodungu-nanjaka i Jehu, mbota wàngu madua-nanjaka. 38 Nu ka kahira 
padua-nanjaka na kuru tera daa la uma Ala weli ditangu lundu hu 
wawa-maja. 39 Ba naita-jaka ba tuna nu na mbotana, paraïna na ngora 
hurundandu na ma-ndolaku tubana: Lànga-tàka na tau jiana Ana Alaja, hi 
wana. 40 Nimbundja lai nu da kawini da ma-tàngaru marau, hama tuna 1 


Maria Mandalena dangu 1 Maria inada 1 Jakupu kudu ada 1 Johia, dangu 1 
Halomi, 41 da matundu-nja dangu da ma-ingaja jia nana ba la Nggalilia-ja. 
Da-daa-mbudapa da kawini hawiangu da mahei karianja la Jeruhali. 


Ba taninja 1 Miri Jehu. (Mat. 27:57-61; Luk. 23:50-55; Juh. 19:38-42) 


42 Nu ba na-malingu-ka, ba lodu pa-jemangu-ja, lodu hangahu-ja haromu 
ba wada, 43 namunja-ka 1 Juhupu la Arimatia, tau patembi-ja la Batangu. 
Njuna wiki patia-mbu-nanja duna na pahagandji-na 1 Ala. Ka toru mbeni- 
nanjaka la patama lai Pilatu, hi nakarai-ja na metina i Jehu. 44 Ka 
hangàtaru-nanjaka 1 Pilatu, ba mbada meti-maana i Jehu, ba wana; hi 
napaau-nja na ngora hangahu hi na-paara-nja djaka mbàda mandai-naka 
pameti. 45 Ba napi-njaka la ngora hangahu, hi napuli-nja na metina lai 
Juhupu. 46 Ka kei-nanjaka tera bara, hi na-papuru-nja na metina i Jehu, hi 
na jubuhu-ja. Hàlaka hi na-bàndjalu-ja la reti pa-toraku la watu, hi 
nakilu-nja watu na ngaru reti. 47 Tàka i Maria Mandalena dàngu i Maria 
na inana i Johia dangita-majai, djàka nggiija na ngia pa-bàndjalu-danja. 


NA KAWUDU 16 
Na hadangu-na i Miri Jehu. (Mat. 28:1-8; Luk. 24:1-12; Juh. 20:1-10) 


1 Nu ba na-làpahu-ka na lodu hangahu, taka i Maria Manda-lena dàngu 1 
Maria, inana i Jakupu, dàngu i Halomi, hi dakei mbii kati, ka talua patunja 
na metina i Jehu, ba wàda. 2 Hadangu harii ba nahunga na lodu, la lodu 
kawunga minggu, laku-danjaka la reti. 3 Nàhu hi dapanii dàngga anguda: 
Nggamu-aka ihu na matanggu kilu-ndanja na watu welingu la ngaru reti, 
wada. 4 Da-djakarungu-ka matada hi djia ngita bia-danja ba mbada 
nggilungu-naka na watu; nadu, ba lalu bokulu-na na watu. 5 Ba datama-ka 
la reti hi djia ngita bia-danja na bidi mini na mapaki mabara, ba 
mandapu-na padua la patu kawana, ka hangàtaru-danjaka. 6 Hi napanii 
dàndja parai na bidi mini: ambi hangàtaru-du. Himbu-minja i Jehu, tau 
Naharitu, na pambàda harikangu; na-hadangu-ka, nda nianja jiahu; tàngaru, 
nina na ngia pa-bàndjalu-danja. 7 Lakukai kai pekandja da papanau-na lupa 


1 Peturu-mbu, ba mangilu-nanggai la Nggalilia; lai nu napa kai ngitaja 
hama tuna ba wànanggai, hi wana. 8 Ka luhu-danjaka, hi dawangu papalai 
ba da-dundjaku-nja na reti, nadu ba taka-du-nandjaka kandandaku dangu 
maradapu; nda ningu haatu papanii-da rukuna nu, maa ba mangadatu- 
madanja. 


Na pa-djilikungu-na wikina la papanau-na. 


9 Ba na-hadangu-ka i Jehu la mbaru hada rudungu la lodu kawunga 
minggu, hi na-padjiliku mangilungu wikina lai Maria Mandalena, na ngia 
pa-paluhu-nandja da wàndi ba pihuda. 10 Ka laku-nanjaka hi napeka-ndja 
da ma-karia manunja amangu, da ma-hawina da mahii. 11 Taka njuda ba 
darongu-nja lurina dangu ba mbada ita-nanjaka paraina na kawini, nda 
dawai-aja. 12 Hàlaka hi na-padjilikungu wikina ba hau hadaja la anguda 
da madua, ba talànga nàhundja la ma-pawokangu. 13 Djia-majai duda ba 
dalua papeka-ndja da anguda taka djia-mbujai na nda waidandja. 14 
Halaika padjilikungu-nanjai wikina la papanau-na ba ha-kambulu haatu-ha 
ba talanga nganguda, hi na-hangga-ndja rukuna na nda pawaida dangu na 
tongguru etida, nu ba nda dawaiha da tau da mambada ngitaja ja hambeli 
hadangu-na. 15 Hi napanii-ndja: Ilaku-wa la nggi-nggini la panggubulu 
awangu kai bobaru-ja na lii manangu la tauka. 16 Djaka nggamu na 
mapawai, parunu-ngga na mawana, djiangu-ma ba na-manangu, taka na 
manda pawai djiangu-ma ba pandjala-ja. 17 Jiada-ha ngeru da tanda da 
manda pahala-ndja da tau pawai: Rukuna na ngaranggu hi da-paluhu 
wandi, hi dapanii wangu hilu bidi; 18 da-katangu ularu, dangu djiapa 
dangunu-kadu pameti wangu nda djia harui wangu-ada; da tau mahidu 
da-padambaku-ndja lima, hi da-pamalaru-ha, wanandja. 19 Ba nahala-ka 
papanii tunandja nu paraina i Miri Jehu, pa-padita-jaka la awangu; ka 
mandapu-nanjaka la kawamu na 1 Ala. 20 Taka nu da papanau-na, 
laku-danjaka hi da-bobarungu la nggi-nggini, taka i Miri rama da-ma- 
nandja, ba na-pandaki-nja tanda na pulungu la pa-pamandu-nja. 


NA LII MANANGU PA-LAWITI-NA I LUKAHU 


NA KAWUDU 1 
Na pakiri-na. 


1 Hi nadangu biduai-ka na mambada kamangu la pa-palara-nja na rukuna 
mbuu ndabana na mambada pa-deningu ba wanda, 2 hama tuna na 
pa-pakata-danda da tau, da maita wiki wanja mata dangu da malumu-nja 
na pulungu welingu la wungana; 3 djia-dujaka, matawa ka kutulihu 
pandaki-pandaki-mbunja njuna hi wanggunggau, ha Teupilu pa-ngarangu, 
ba mbada mangindjiru ha-hamu-du-nggunjaka na rukuna welingu pakiri-na, 
4 mata ka napindja palanga-takangu-da da pa-papekangu-jaka ba 
wanggunggau. 


Na taka-nanja pulungu 1 Hakaria. 


5 Ba ngaruna-pa i Harondi, hangandji Jundia, ninja na ratu, Hakaria-ja 
tamuna, njuna tau la ngabana 1 Ambia-ja; taka na papaha-na walana 1 
Harungu-ja, Elihambitu-ja tamuna. 6 Njuda pa-kadua-da datandji la 
hanggana 1 Ala, ba tutu hamu-madanja na puluna hamanai na hidana 1 Miri, 
nda ningu pahili-da. 7 Na njuna nda da-paana, nambuta 1 Elihambitu, taka 
hi lapahu-ma-nanjaka na kaweda-da. 8 Tuna handaka, ba djia-jaka na 
ngerana na ngabana njuna patama pa-paloku la hanggana 1 Ala, 9 ba huri 
ratu-majaka, pa-patunggungu-jaka la patama patunu karanu daa la uma 
Ala. 10 Taka mbuu ndabana na tau na ma-kabungguru luaja la hambeli 
na-hamajangu ningu, ba djia-jaka nu na rehi tunu karanu. 11 Hi djia ita 
bia-nanja 1 Hakaria na papalewa-na 1 Miri ba dangu ndolaku-na padua lua 
la kawana kaba aoe ngia patunu karanu. 12 Ka katataku-du-nanjaka 1 
Hakaria ba naita-ja, dangu ma-ngadatu-mbu-nanjaka. 13 Taka hi napanii 
danja parai na papalewa: ambu mangadatu na Hakaria, ba pa-kataku-jaka 
na pakarai-mu. Na papaha-mu i Elihambitu paana-nanggauka haromu 
haatu anakada mini, Juhani ka wamunja na tamuna. 14 Tai" hanggela 
hawola-munjaka, dangu nadangu-mbu na tau na ma-hawola wanja na 
dedina njuna. 15 Maa ba na-bokulu-du njuna haromu la hanggana 1 Miri, 
nda na-unungu wai angguru, nda na-unungu wolu matiku, dangu 


nambinu-nja 1 Ngahu Matua njuna piti welingu la kambu mana. 16 Haromu 
nadangu na ana Ihiraïlu na pa-pabeli-na lai Ala, Mirida. 17 Njunaka na 
ma-mangilu la hanggana 1 Miri, ba na-pangahu-nja dangu ba 
na-pambiha-nja lai Elia, hi na-pabeli-ndja da etida da amada la anada, 
hamanai na manda pa-tingingu hi na-putiru-ja la pa-paeti tau tàndji; hi 
na-panapa-nja tau mambàda lànjapu 1 Miri, wananja. 18 Nanapa-ja 1 
Hakaria: Ka nggikina-ka bàdi ka kupinja tubana nuna nu ba wàmungga? 
Njungga ba kaweda-ma-nggunjaka, taka na papaha-nggui làpahu- 
ma-nanjaka na kaweda-na, hi wànanja na papalewa. 19 Nahema na 
papalewa: Njungga Ndjimbarailu-ka, na ma-ndolaku la hanggana i Ala; 
pa-paràha-manangga papanii dànggau njumu, hi ku-patàka-nggaunja nàhu 
na lii pambaha eti wàngu. 20 Tàngaru, kambànga-munjaka na taï, nda peku 
hili kareukua-mupa lupa tomaja na rehi pa-deningu-na jiana na lii ba 
v/ànggunggau, karia-na ba ndau waija na paniinggu, làti na pa-palànga- 
tàkangu djàka toma-jaka na rehina, hi wànanja i Hakaria. 21 Tàka na tau 
dangu duna patia-tia-nanjaka 1 Hakaria, hanggataru nda uku-danja ba 
na-endapu tuna nu daa la uma Ala. 22 Ba djia-jaka na Juhuna, nda peku 
panii da-nandjapa; ka pi madua-danjaka ba ninguka paita-na daa la uma 
Ala. Ka nawangu papamat-mau bidua-ndjaka, ba kambanga madua- 
nanjaka. 23 Ba nandjapu-ka na lodu paloku-na, laku-nanjaka la umana. 24 
Tunaka nu ka pa-anakedangu madua-nanjaka 1 Elihambitu papaha-na, hi 
na-winingu wikina lima mbua wulangu: 25 Tunangga numaka duku i Miri, 
ba rapa djia-jaka na hamata-nangga, ka na-alingu wangu na makia-na la tau 
dangu ba wanangga, wana-duka. 


Na taka-nanja pulungu 1 Maria. 


26 La wulangu panomu wana, paraha-nanjaka paraina 1 Ala na 
papalewa-na, 1 Ndjimbarailu, la hau kotaku la Nggalilia, Naharitu ba 
wadanja, 27 pataka-nja na haatu na ana karia, na tangguna 1 Juhupu, 
walana 1 Ndautu; nuna na ana karia Maria-ja tamuna. 28 Ba natama 
toma-jaka parai na papalewa, ka panu da-du-na-njaka: Peku hamuwa 
dumu, ha pa-hamungu eti! I Miri ninja padua lai njumu, wananja. 29 Ka 


barangu-nanjaka na etina i Maria ba napanii tunanja nu, hi na-patanda-nja 
andana nu, peku hamuwa ba wànanja. 30 Taka na papalewa: ambu 
mangadatu na Maria, njumu ba ngala-munjaka na hamu etina 1 Ala. 31 
Tangaru, pa-anakedangua-mamuka, haromu hu pa-anangu haatu anakeda 
mini, matawa Jehu ka wamunja na tamuna. 32 Njuna na-bokulu haromu, 
Anana 1 Djangga-meha hi wananja tau; Njunaka haromu na ngia 
pawua-nanja na kandjaka-na 1 Ndautu bokuna paraina 1 Miri Ala. 33 
Njunaka na ma-hangandji-nja na walana 1 Jakupu lundu nu-nu, dangu na 
hangandji-na Njuna nda na-padirangu, hi wananja 1 Maria. 34 Nanapa-ja 1 
Maria: Ka nggiki hama-naka nu, njunga jia ba nda ningu mini leinggu, hi 
wananja na papalewa. 35 Nahema na papalewa: I Ngahu Matua napa 
nataka-nggau dangu na mbihana 1 Djangga-meha napa napamau-nggau; 
djia-dujaka na Ma-matua na madedi haromu, Ana Ala hi wananja tau. 36 
Tangaru, 1 Elihambitu na kalembi-mu, pa-anakeda kaweda-ngu-ma- 
nanjaika duna nahu haatu anakeda mini; nahu mbàda nomu wanaka na 
wulana, lati na mambuta ba wana-dunjapa tau; 37 maa ba nda ningua hau 
pulungu ma-pawelingu lai Ala, na madjia nda peku bia, hi wananja 1 Maria. 
38 Nanapa-ja 1 Maria: Ka ba ata-madu-nangga 1 Miri, na-padeningu-wa 
njuna hama tuna ba wamungga, hi wana. Ka laku-nanjaka na papalewa. 


Na luana 1 Maria lai Elihambitu. 


39 Nu ka hadangu-du-nanjaka 1 Maria, hi nalaku pa-rengga-ngu la palindi, 
la hau kotaku la tana Jundia. 40 Takaka hi natama la umana 1 Hakaria, 
peku hamuwa hi wananja 1 Elihambitu. 41 Narongu-ka 1 Elihambitu peku 
hamu ba wananja parama 1 Maria, ka kadeu madua-nanjaka na anakeda 
daa la ka-mbuna, hi i;ambinu-nja 1 Elihambitu paraina i Ngahu Matua. 42 
Ka warangu-du-nanjaka ba natungu luna: Ohaa-muka dumu la kawini 
dangu, dangu ohaa-naka na ihi kambumu. 43 Nggii-majaka ihu lai njungga, 
hi djia taka bia-nanggaka na inana na Miringgu? 44 Tàngaru, ndaraku 
wana-kaka na liimu la kahilu-nggu, hi djia deungu-deungu biana na 
anakeda la kambu-nggu paral pa-hawola. 45 Ohaa-muka dumu bau 
waijaka na puluna 1 Miri, ba djiangu-maka duna na-padeningu mbuu 


ndabana na papanii-nanggau, hi wànanja. 46 Nanapa-ja i Maria: Weli 
eti-nggunja ba kuwotu-nja 1 Miri, 47 weli kuku-nggunja ba ku-hawola 
wànja i Ala na ma-pamàna-ngga, 48 maa ba ngadu pi-ma-nanjaka na 
wawana na atana. Tàngaru, piti welingu nàhu duku oha pàkua-naka 
wàna-ngga-ka lundu ana handindiku handalaru, 49 maa ba patumbu- 
ma-nanggaka lii bokulu paraï na Ma-mbiha; ma-matua-ja na tamuna. 50 
Na mila etina welingu la handàni natoma la handàni la tau 
ma-mangàdatu-nja Njuna. 51 Wulu-ma-nanjaka kodi màkana na limana; hi 
na-paiha djaranja na tau na ma-pangàdangu etina la pa-katadaku; 52 
Na-papuru-nja na tau pa-tangara welingu la ngia pa-ma-ndapu-na, taka hi 
na-padjangga-ja na tau na mangia wawa, 53 na tau na ma-rimbangu 
na-pambihu wanja mahamu, taka na tau na mawulu hi nawàngga 
pa-kaburuhu-ja. 54 Na-marana-nja na ana Ihiraïlu, atana, ba nangàda-ja na 
mila-nanja eti, 55 hama tuna na patura na pandjandji-nandja da bokunda, la 
ngerada i Ambarahangu lupa da wàlana lundu nu-nu, hi wàna. 56 Ningu 
tailu mbua wulana 1 Maria ba na-ndadiku lai Elihambitu, hi namangu pabeli 
la umana. 


Na dedina 1 Juhani. 


57 Toma-jaka na wula habola-na 1 Elihambitu, paana-nanjaka, anekeda 
minija. 58 Narongu-jaka angu ngiangu-na dàngu kalembi-na, ba nda ngeri 
namu-nanja paraïna 1 Miri, ka maràngga hawola da-du-danjaka. 59 Na 
pawalu wana na lodu, taka-nanjaka na tau la pakàri-ja na anakeda, 1 
Hakaria hi wàdanja ba datunja tamuna hama tuna na tamuna na amana. 60 
Nanapa-ja na inana: Nda tuna nua, Juhani-ja duna na tamuna, hi wànandja. 
61 Danapa-ha njuda: Ndedi ningua la kalembi-mu ma-tamungu tungu nu, 
hi wadanja. 62 Taka hi da-katana-ja na amana, ba dawangu papamaü-nja, 
djaka nggara tamuja wana njuna, na pa-patamungu-ja nuna na anakeda. 63 
Ka karai-du-nanjaka kapapa ai tulihu, hi na-tulihu-ja: Juhani-ja na tamuna, 
hi wànandja. Ka hangàtaru hàla-danjaka. 64 Ndedi mbàdiku-na ka 
tawanga madua-nanjaka na ngaruna, dangu malidjangu madua-nanjaka na 
làmana, hi na-kareu-ku, ba nawotu-nja i Ala. 65 Ka mangàdatu-nanjaka na 


tauka na angu ngiangu-da, hamanai na tauka la palindi Jundia djia-maajaka 
na rukuna nuna na pabata-na. 66 Mbuu ndabana na marongu-ja nuna, 
kala-laku-mananja la etina: Nggara madedi-jaka ihu nina na anakeda 
haromu, wana hala. Maa ba hanii padua-na na limana i Miri ba naangga-ja. 
67 Taka 1 Hakaria amana mbinu madua-nanjaka 1 Ngahu Matua, ka 
pa-wunangu-nanjaka: 68 Na pa-wotungu mbulungu i Miri, na Ala Ihiraïlu, 
ba hamata-du-nanjaka na tauna, hi na-wuangu palohu pahala, 69 ba 
na-patumbu-nda hapungu kadu manangu, la umana 1 Ndautu, atana, 70 
(hama tuna ba wana la ngaruda da wunangu matua-na weli a-amangu), 71 
na ba na-pahala-ta welingu la papanda, welingu la limana na tauka na 
ma-paumbi-nda, 72 hi peku pa-djiliku wananja na mila-nandja eti da 
boku-nda, dangu na pangada-nanja na ndjandji matua-na, 73 hamanai na 
harangu-na, ba na-harangu lai Ambarahangu, bokunda, 74 hi nawua-nda 
panda mangadatu wangu la palumu-nja Njuna, ba na-pahala-ta welingu la 
limana na papanda, 75 ba ta-matua dangu ba tatàndji la hanggana, na ngala 
luri-ndaka. 76 Taka njumu na ha ananggu, wunangu-na 1 Djangga-mehaja 
wananggau-ka tau haromu, maa ba njumu-duka malaku mangilu la 
hanggana 1 Miri, bau hewanja andana, 77 bau pekanja pamana wangu na 
tauna, nu na djamangu-da da ndjipu da ndjalana, 78 parai ruku mila 
mumuhu-na na etina na Alanda, djia-dujaka na Ma-taraku weli ditangu hi 
kiri tadalu-nanda, 79 hi na-handaraku-nja na tau na ma-ngiangu la 
kandjidi-ngu dangu la tamati meti, hi peku patutu-ndandja da wi-hinda la 
ngarangia mandjaku, wana. 80 Nuna na anakeda ngeri matua-tua-nanjaka, 
ngeri pande-ndewa-nanjaka. La marada telangu-maja duna na-engangu 
ningu, lupa tomaja na lodu pa-wuwangu-na wikina la tau Ihiraïlu. 


NA KAWUDU 2 
Na dedina 1 Miri Jehu Karitu. 


1 Talànga tunaka nu, palaku-nanjaka pareta i Anggutuhu, na hangandji 
bokulu, mata mbuu ndàbana na tau la pa-marà-mba-nggu ka tulihu hàlaja 
wana, 2 Hina wangu nu hi tulihu tamu, ba talanga 1 Kiriniu na ma-pareta la 


tana Hiria. 3 Hi nalaku hala na tau pa-tulihu tamuna, wi-wingungu- 
ma-nanja la paraingu wikina. 4 Djia-mbu-dujaka 1 Juhupu hi na-hadangu 
welingu la kotaku Naharitu la Nggalilia, hi nahei la paraingu-na i Ndautu, 
la Mbaitulehingu ba wadanja, la tana Jundia, ba tau la kabihu dangu la 
umana 1 Ndautu-duja njuna, 5 la pa-tulihu tamu dangu 1 Maria, na papaha 
ba wana, na ma-talanga pa-anakedangu. 6 Ba talanga lai nuhaka, 
djia-maajaika na wula habola-na 1 Maria, 7 ka habola-dunanjaka na haatu 
na anakeda mini, na kawunga anana; hi na-palumburu-nja paraha, hi 
na-pakatuda-ja la karaba, ba nda ningu-dupa pangia-da lai nu la uma. 


Da mini pawangu. 


8 Taka la ngabana lai nu nindja da mini pawangu, da matodu la marada 
pa-pawala-ha da mbimbida la rudungu. 9 Hi djia ndumuru biana na haatu 
na papalewa-na i Miri la lihida, taka na kadjilaku-na i Miri hi handaka 
pa-nggàbalu-maa-nandja, nda uku mangàdatu-ha mbuu ndàbada. 10 Ka 
panii da-du-nandjaka paraï na papalewa: àmbi manga datu, kai pinja nàhu 
peka-nggunggai hupu panggaüru eti wangu, na mataka-nja na bandjaru-ka, 
11 nahu dedi-nanggaika Ma-pamanangu, na na Karitu, 1 Miri, daa la 
paraïngu-na i Ndautu. 12 Na tandana kai pinja: napa itàkanja na ana rara na 
pa-palumburu wàngu paràha, na pa-pakatuda la karaba, hi wànandja. 13 
Tunaka nu hi djia ni biandja da karia-na nuna na papalewa ba hau daa 
bia-daka da tau awangu, ba dangu wotu-danja 1 Ala: 14 Na wotu na 
hailangu la awangu madjangga lai Ala ndàbaja, peku-nanjaka la pinu tana 
na tau pambuha-na, wàda. 15 Ba dabeli-ka welingu lai njuda da papalewa 
la awangu, pawanda-danjaka dangga anguda da mini pawangu: 
Mala-ndawa la Mbaitulehingu, ka talua pa-tàngaru-ja nuna na lii na 
matumbu, na pa-papeka-nanda i Miri, wàdaka. 16 Ka laku pa-renggangu- 
danjaka, hi datàka-ndja i Maria dàngu i Juhupu, lupa na ana rara ba 
katuda-na padua-ka la karaba. 17 Ba daita-jaka, ka bobaru-du-danjaka na 
pulungu na pa-pekangu-ha, na rukuna nuna na ana rara. 18 Mbuu ndàbana 
na tau na marongu-ja nuna, hangàtaru-nanja-ka na kareuku-ka na papanü- 
dandja paraï de mini pawangu. 19 Tàka i Maria pakàpa hàla-mananja nuna 


na kareuku, hi na-pangada-nja la etina. 20 Ka beli-danjaka da mini 
pawangu, hi dawotu hi dahaila-nja 1 Ala, parai rukuna mbuu ndabana na 
parongu-da dangu na pangita-da, hama tuna na pambada paningu-ha. 


Na pa-tangara-danja 1 Miri Jehu lai Miri. 


21 Ba natoma-ka walu mbua lodu, na rapa kari-danja, 1 Jehu hi wadanja na 
tamuna, hama tuna na papeka-na na papalewa ba ndedi la kambuja. 22 Ba 
na-lapahu-ka na hidada tundunja na ukuna 1 Muha, ngandi-danjaka na ana 
rara la Jeruhali, ka pa-tangara-nja lai Miri ba wada, 23 hama tuna na 
maninja la huratu ukuna 1 Miri: Mbuu ndabada da mini da kawunga ana, 
tangguna 1 Miriha, ba wana; 24 dangu lua ngandi-danja maraku-mbu, hama 
tuna na maninja la huratu ukuna 1 Miri: Mbara kadua ngiungu, djaka ndia 
ana kulundiha dua ngiu, ba wana. 25 Nu la Jeruhali ninja na haatu na tau, 
Hamiungu-ja tamuna. Njuna tau tàndji tau manundu-ja lai Ala, patia-nanja 
padua-ka na panggaüru eti wana na ana Ihirailu, taka i Ngahu Matua 
tunggulu-mananja njuna. 26 Mbada puru peka-ma-nanjaka paraina 1 Ngahu 
Matua, ba ndedi naitaa-ja na pameti wangu, djaka ndedi-madu naita-ja na 
Karitu-na 1 Miri. 27 Paraii rukuna i Ngahu ka mai-du-nanjaka la uma Ala. 
Ba datama ngandi-jaka parai mana amana ka tanundju-ja na hidana na uku 
ba wadanja, 28 ka tema-du-nanjaka paraina 1 Hamiungu, hi nowotu-nja 1 
Ala: 29 Nahu Miri, puli-njawa na atamu ka nabeli mandjaku, hama tuna na 
hupu lumu, 30 ba ita-du-danjaka da matanggu na manangu na 
ma-pawelingu lai Njumu, 31 na pambada pajema-mu la hangga bandjaru 
dangu: 32 na hambila na ma-paharii-nja na tau hangadangu, dangu na 
pa-bundjuku wana na taumu na Ihirailu, wana. 33 Taka da mana da amana 
hangataru hanii bia-danjaka na panii nuna, na rukuna Njuna. 34 Ka 
peka-nanjaka paraina i Hamioengu, hi napanii-nja i Maria inana: Tàngaru 
haromu, na anakeda jiana pa-kawàri-majaka, hi nadangu na mandjoru 
wànja dàngu na ma-hadangu wànja la tau Ihiraïlu; hi natuja kiringu pakàli 
rawaku, 35 hi peku wuwana na pa-pangàda etina na tau danguka. Tàka 
njumu tandju parapa-nanjaka hapanda na etimu, wananja. 36 Nimbunjai na 
wunangu kawini, Anaja tamuna, anana i Panuilu la kabihu Ahiru-ja. Njuna 


lapahu-ma-nanjaka na pa-kaweda wana; pihu mbua ndauna ngalana 
pa-mangoma, ba hala paana karia-ja. 37 Nu meti waru-nanjaka lema, nahu 
ningu walu kambulu patu-naka na ndauna. Hanii-mana duna la uma Ala, ba 
nalumu-nja 1 Ala, ba na-hamajangu dangu ba narotu wikina la lodu la 
rudungu. 38 Nu nu hurungu-mananjai duna la pa-malangu-nja i Ala, hi 
napani-ja na rukuna nuna na anakeda la tauka na manedi-nja na pahala 
belina la Jeruhali. 39 Ba da-palundu hala-njaka na huri hama tuna na ukuna 
1 Miri, beli-danjaka duda la Nggalilia, la kotaku wikida la Naharitu. 40 
Nuna na anakeda ngeri matua-tua-nanjaka, ngeri hala-langa tu-nanjaka, ba 
manggana djuaja, maa ba haniina padua na hamu etina i Ala duna lai 
Njuna. 


Na rukuna 1 Miri Jehu la uma Ala ba ha-kambulu dambu ndaunaka. 


41 Hau ndau hau ndaungu naingu-mana na luada da mana da amana la 
Jeruhali la remi Paha. 42 Ba ha-kambulu dambu ndaunaka, hei-danjaka 
paremi hama tuna na hurika. 43 Ba nandjapu-ka na lodu remi, na pabeli 
wada, ndadiku-du-nanjaka na anakeda Jehu la Jeruhali, dangu nda pidanja 
inana amana. 44 La etida nahunja-kaa duna la angu lakunda wada bia, hi 
lupa raka pa-lakungu hau lodu-majaka, hi damangu pahi-mbu-ja la 
kalembi-da dangu la pandama-da; 45 taka ba nda dahunggu-majapa, ka 
beli-du-danjaka la Jeruhali pahimbuja. 46 Pa-langangu-ka tailu mbua lodu, 
hunggu-danjaka daa la uma Ala, ba dangu mandapu-na padua-ka la padua 
ngguru dangu ba na-patingi-ndja dangu ba na-paara-ndja. 47 Mbuu 
ndabana na tau na marongu-ja, hangataru nda uku-danja na pinguna dangu 
na hemana. 48 Ba daita-jaka, ngataru wada biaka da mana da amana; taka 
na inana: Ama, nggikina hi tu-munggama nu? Tangaru, na amamu dangu 
njungga mahimbu handuka etikau, hi wananja. 49 Nanapa-ja njuna: Ka 
nggikina hii himbuka? Ka ndai pinja dimi, ba ni-nimangga badi la manguna 
na Amanggu?, hi wanandja. 50 Taka njuda nda damahia-ja nuna na 
kareuku na papanii-nandja. 51 Ka beli karia-nandjaka, hi lupa datàka la 
Naharitu, na-pa-tundu mànu-mandja duna. Tàka na inana pakàpa 
hàla-ma-nanja nuna na kareuku daa la etina. 52 Njuna i Jehu paru-rukangu- 


nanjaka pa-manggana, pa-ma-tua dangu pahamu-nja eti paraina 1 Ala 
hamanai parai tau. 


NA KAWUDU 3 
Na rukuna 1 Juhani Parunungu. (Mat. 3:1-12; Maruku 1:2-8; Juh. 1:19-34) 


1 La ndaungu ha-kambulu lima ba hangandji bokulu-ja i Timbiriu, ba 1 
Putihu Pilatu na ma-pareta la Jundia, ba 1 Harondi na maramba la 
Nggalilia, dangu ba 1 Pilipu anguna paluhu na maramba la Ituria dangu la 
Tarakuniti, hamanai ba 1 Lihania na maramba la Ambileni, 2 ba talanga 
ratu bokulu-ha 1 Anahu dangu 1 Kajapahu, taka-nanjaka puluna 1 Ala 1 
Juhani anana i Hakaria, la marada telangu; 3 ka mai-du-nanjaka la mondu 
luku Jarandingu, hi na-bobaru-ja na rukuna na parunu pa-ndjilungu, la 
pa-djàmangu ndjala, 4 hama tuna na maninja la huratu-na na wunangu 
Jahaja: Na warangu-na na mawara la maràda telangu: Pa-là-njapu-njawa 
na andana i Miri, patandji-hawa da ka-ndjilitu-na. 5 Mbuu ndàbada da 
kandjonga hungguru-ndjawa, mbuu ndàbada da tandula dàngu da palindi 
pedahu-hawa; tàka da ma-kaleka napa da-kunduhu dàngu da 
ma-karo-baku napa da-lindjaku, 6 mbuu ndàbana na tau taï ita-nanjaka na 
manangu-na i Ala wana, ba wana. 7 Hi napanii-nja paraina i Juhani na 
tauka na malua tomaja mata ka na-parunu-nggama ba wàda: Ha kalembi 
ularu, nggamuka na ma-patudji-nggai la papalai-nja na hangga na 
ma-nàmunja? 8 Tu bàdi wuami karia-na na pa-ndjilungu-mi. Ba 
ama-madu-manja i Ambarahangu, àmbi wàmidu. Nadu ka kupeka-nggai, 
nambiha-ma duna i Ala la patunja anana i Ambarahangu, djiapa ka nda 
jiada-kadu da watu. 9 Nàhu pandengi padua-naka kataka la pingi ai; djàka 
ngii aija na manda tu wua hamuna, djia la punggu-kia ja-ka duna hi 
wàrunja la epi, wànandja. 10 Tàka na tau dangu: Ka nggikina wàmaaka?, 
hi wàda ba da-paàra-nja. 11 Nanapa-ja njuna: Na ma-kadua mbàlangu 
hinggina, nawua-njawa na manda ningungu; hamanai na maningu 
pa-ngangungu, mata ka tumbunai nu, hi wanandja. 12 Damaimbu da maker 
mbewa ka na-parunu-nggama ba wada: Ka nggikina wamaaka njuma jia?, 


hi wadanja. 13 Nanapa-ja njuna: Ambi pahuru pa-rihingu-du, tutu-hakaa da 
pambada paniingu-kai, hi wànandja. 14 Da hurundandui duda pa-àrangu- 
madanjai: Ka njuma jia nggikina wàmaaka?, wàdanja. Nanapa-ja njuna: 
Àmbi rambangu-du, àmbu ningudu haàtu palapi-mi, patutu-ndjakaa da 
wundami dimi, hi wànandja. 15 Ba pa-tiangu-na padua-ka na taoe, napa hi 
djia lia-jaka 1 Karitu jiana 1 Juhani ba wàda la etida, A 16 ka hema-du- 
nanjaka i Juhani: Njungga duku parunu-nggunggai la wai, namunja-pa duna 
na marihi-ngga njungga, djiapa la pa-wàkahunja liku halapaa-na njungga 
jia nda raka-mbuna; Njunapa duna na ma-parunu-nggai lai Ngahu Matua 
dàngu epi. 17 Na tapina ninja padua la limana la papimbu pahàmu-nja na 
ngia pa-parina-na, hi nakahau-nja na karohu-na hi na-patama-nja la uma 
eri, tàka na kalàmba-na hi natunu-ja la epi panda pàda, wànandja. 18 
Da-daa-manapa na lii panaungu hau ba na-pakada-nja na lii mànangu la 
tauka. 19 Tàka i Harondi na maràmba hahupu tana, ba nabaka-jaka paraïna 
i Juhani, kirina 1 Harondia papaha anguna paluhu, hamanai da akatu 
dangu-naka, 20 ka hili bondja wa madua-nanjaika na akatu-na ba 
napu-hi-jaka i Juhani la uma kapàtangu. 


Na parunu-nja 1 Miri Jehu. (Mat. 3:13-17; Maruku 1:9-11; Juh. 1:32) 


21 Tuna handàka, ba djia-jaka na parunu hàla-nanja na tau, nu i Jehumbu 
ba parunu-njaka, ba talànga hamajangu-naka, ka tawanga-du-nanjaka na 
awangu; 22 ka puru-nanjaka i Ngahu Matua pa-tunggulu-ja, ba na-pa-hada 
kulundihangu; ka lingu-nanjaka welingu la awangu: Njumu djiakau Ana 
pambuha-nggu, lai Njumu ngia pa-orangu-nggu, wànanja. 


Na ruku dedina i Miri Jehu. (Mat. 1:1-17) 


23 Njuna i Jehu ba na-pakiringu pa-panaungu, ningu tilu kambulu 
ndaunaka; ba nangàda-ja tau, Njuna djiaja na anana i Juhupu, anana i Heli, 
24 anana 1 Matatu, anana 1 Lewi, anana 1 Malaki, anana i Jana, anana i 
Juhupu, 25 anana i Matatia, anana i Amuhu, anana i Nahungu, anana i 
Ehilu, anana i Nanggai. 26 anana i Maatu, anana i Matatia, anana 1 Himei, 
anana i Juhiku, anana i Junda, 27 anana i Juana, anana i Reha, anana i 


Hurumbambilu, anana i Halatialu, anana 1 Neri, 28 anana i Malaki, anana i 
Andi, anana 1 Kohangu, anana i Elimandangu, anana i Eru, 29 anana 1 Juha, 
anana i Eliaharu, anana i Joringu, anana i Matatu, anana i Lewi. 30 anana i 
Hamioengu, anana i Junda, anana i Juhupu, anana i Jonangu, anana i 
Elijakingu, 31 anana 1 Malia anana i Mina, anana i Matata, anana 1 
Natangu, anana i Ndautu, 32 anana 1 Ihai, anana i Ombitu, anana 1 
Mbowahu, anana i Hala, anana i Nahahungu, 33 anana i Aminandapu, 
anana i Andamingu anana i Arani, anana i Ehirungu, anana 1 Perihu, anana 1 
Junda, 34 anana i Jakupu, anana i Ihaku, anana i Ambarahangu, anana 1 
Tera, anana i Nahuru, 35 anana i Heruku, anana i Ranggau, anana i Peliku, 
anana i Hembiru, anana i Hala, 36 anana i Kainangu, anana i Arupaha, 
anana i Hemu, anana 1 Nuhu, anana i Lamiku, 37 anana 1 Matuhala, anana 1 
Henuku, anana i Jeritu, anana i Maalalelu, anana i Kenangu, 38 anana i 
Enuhu, anana i Hetu, anana i Andangu, anana 1 Ala. 


NA KAWUDU 4 


Na kama-nanja 1 Miri Jehu paraina i kambaliku. (Mat. 4:1-11; Maruku 
1:12,13) 


1 Beli-nanjaka Njuna 1 Jehu welingu la Jarandingu dangu mbinu-nanja 1 
Ngahu Matua. Taka 1 Ngahu hi na-karia-nja nahu la marada telangu. 2 
Patu kambulu loduna lai nu, ba nakama-nja paraina 1 kambaliku. Nu ba 
mandai tuna nu nda nggara ndoku pa-ngana, taka ba nandjapu-ka, 
mandjuu-nanjaka. 3 Taka 1 kambaliku: Djaka Ana Ala-dukau, dediwa 
kambamba wamunja jiana na watu, hi wananja. 4 Nanapa-ja 1 Jehu: Ninja 
la Huratu: Nda mbulungu ka-mbambaa hi naluri na tau, wana, hi wananja. 
5 Taka 1 kambaliku hi na-karia-nja la pinu palindi, hi handaka paita 
hala-nanja na pahangandji-ka la pinu tana. 6 Njumuka pa-wuangu wànggu 
jiana mbuu ndabana na mapaki kau kuaha hàlaja, nadu jiaka ba njunggadu 
pa-pakatangu, nggamuja na pa-wuangu djaka wanggu djia hi kuwua-nja. 7 
Djia-duja djakau marubuku-ngga, mbuu ndàbana lai Njumu hàla-jaka, hi 
wananja paraina 1 kambaliku. 8 Nahema 1 Jehu: Ninja la Huratu: Matawa 


kau marubuku-nja 1 Miri na Alamu, ka mbulungu Njunaa na palumu-mu, 
wana, hi wananja. 9 Ka karia-nanjaka la Jeruhali, hi na-pandolaku-ja la 
toku ndidu uma Ala: Djaka Ana Ala-dukau, upuhawa wikimu welingu 
jiahu hu waa, 10 ba nidunja la Huratu: Napa na-paràha-ndja da 
papalewa-na lumumu Njumu, la pamangga-nggau, 11 hi 
da-pandema-nggau la limada, ka àmbu peku tundjuru-da da wihimu la 
watu, ba wana, hi wànanja. 12 Nahema i Jehu: Ninja: ambu kamanja i Miri 
na Alamu, na mawàna, hi wànanja. 13 Ba na-palundu hàla-ndjaka da 
pakama wànanja paraina i kambaliku, kandulingu-nanjaka welingu lai 
Njuna, lupa tomaja na rehina. 


Na rukuna i Miri Jehu la Naharitu. (Mat. 4:12-17, 13:53-58; Maruku 1:14, 
15:6:1-6) 


14 Tunaka nu, beli-nanjaka i Jehu la Nggalilia dangu tunggulu-nanja 
mbihana 1 Ngahu. Ka hamboka-nanjaka na rukuna Njuna la ngabana lai 
nuka. 15 Ka panaungu-nanjaka la uma bunggu-uma bungguru-daka, hi 
nawotu halanja parai tau. 16 Lupa taka-nanjaka la Naharitu, na ngia 
pa-radangu-ja; la lodu hangahu tama-nanjaka la uma bungguru, ba 
wangu-mana, hi na-ndolaku la pambaha huratu. 17 Ka padjola-nanjaka tau 
na huratu-na na wunangu Jahaja, na-walahu-jaka hunggu-du-nanjaka na 
ngia paninja daa: 18 Na Ngahuna 1 Miri ninja lai Njungga, nadu ba naburi- 
dunggaka, la pangandi-nja lii manangu na mamila; hi na-parahangga 
pa-bobaru-ja na paluhu wangu la ma-tana-wangu, na pangita wangu la 
mapoki, dangu la pa-pahala-ja na tau palapi. 19 hamanai la pa-bobaru-ja 
na ndaungu orangu-na 1 Miri, ba wana. 20 Ba na-kuluru-njaka na huratu, 
pabeli-nanjaka la ma-paloku, ka mandapu-nanjaka; mbuu ndabana na tau 
na maninja daa la uma bungguru nda da-pahala ndokunja mata. 21 Ka 
tungu-nanjaka panima: La loduna nahu, hi lii-du-nanjaka la kahilu-mi, 
pa-tutungu-nanjaka na ihina na huratu kawai, hi wanandja. 22 Mbuu 
ndabana na tau nawotu halanja dangu hangataru-danjaka na kareuku-na na 
mahamu na maluhu welingu la ngaruna: Ka nda djiaja ni na anana 1 
Juhupu? wada hala. 23 Taka 1 Jehu: Ndai matangu-mapa dimi papanii 


pamaüngga: Ha mapingu muru, tungu paku muru wikimu na! Hama tuna 
na parongu-ma na matumbu la Kapinatingu, patumbu-mbujai badi jiahu la 
paraingu wikimu, wamingga-ka njuna, hi wanandja. 24 Ba tuna: 
Tuba-mananja, ka kupeka-nggai, nda ningua wunangu patembi la paraingu 
wikina. 25 Mata ka kupeka-nggainja na ma-padeningu: ba djiaja na ninja 1 
Elia, ba na-kabitangu na awangu tilu mbua ndaungu nomu mbua wulangu, 
hi kiri rimba pa-dakangu-na la pa-nggubulu tanaka, dangu-madu kawini 
meti lei la tana Ihirailu; 26 taka nda haatua ngia pa-parahangu-ja i Elia, 
mbulungua-na na kawini meti lei la Harapatu la tana Hindungu. 27 
Hamanai dangu-madu tau kila la tau Ihiraïlu ba djiaja na ninja i Eliha, tàka 
nda ningua pa-pajahangu, mbulungua-na i Naamangu tau Hiria, hi 
wànandja. 28 Mbuu ndàbana na maninja la uma bungguru mbumbaru- 
nanjaka na mbenina, ba narongu-jaka nuna. 29 Ka hadangu madua-danjaka 
hi da-tuhaku-ja i Jehu la hambeli paraïngu, hi dangàndi-ja la pinu palindi 
ngia patura-danja na paraïngu, ka tapuha-ja la ngambangu ba wàda. 30 
Tàka Njuna duna naliimaa la padua-da, hi laku-maananja. 


I Miri Jehu la uma bungguru la Kapinatingu (Maruku 1:21-28) 


31 Ka puru-nanjaka la Kapinaüngu, na paraïngu la Nggalilia. Lai nu 
naingu-mana na panau-nanja na tau la lodu hangahu. 32 Nda uku 
hangàtaru-danja na lii panaungu-na, maa ba hama tuna tau maningu 
kuahangu-ja ba napanii. 33 Lai nu la uma bungguru, ninja na tau na 
pa-huruku wàndi akatu, hi na-warangu ba nawàngu pa-kaladaku: 34 Ha, 
ta-panggiki na njuma dangu Njumu, ha Jehu tau Naharitu? Na maimu, ka 
ku-pa molu-ndja wàmu-nggama? Kupi-manggau na djàka nggamukau, 
Njumu Ma-matua lai Alakau, wàna. 35 Tàka i Jehu hi na-bàtiru-nja: 
Kandii, Iuhukau welingu lai njuna, hi wànanja. Taka na wàndi hi 
na-parahu-nja nuna na tau la padua tau dangu, ka luhu-nanjaka welingu lai 
njuna dàngu nda nggàra ehi-nanja. 36 Ka ngàtaru wàna biaka mbuu 
ndàbana, hi dapanii dàngga anguda: Ha, ka nggàra kareuku-jaka ni? Hi 
nawàngu bia kuaha-na dàngu mbihana la pa-paràha-nja na wàndi paluhu, 
wàda hàlaka. 37 Ka hamboka-nanjaka na rukuna i Jehu la hau mandapu 


hau mandapu la ngabana lai nu. 
Na pa-malaru-na tau 1 Miri Jehu. (Mat. 8:14-17; Maruku 1:29-34) 


38 Ka hadangu-nanjaka 1 Jehu hi naluhu welingu la uma bungguru, hi 
natama la umana 1 Himungu. Taka na ina jerana 1 Himungu talanga rakapu 
paku-nanja pariti, mala tangaru aruja hi wadanja 1 Jehu. 39 Ka lua-nanjaka 
hi na-ndolaku la tuba katiku-na, hi nahangga-nja na pariti-na, ka pa-jilangu 
madua-nanjaka na pariti-na. Ndedi mbadiku-na, hadangu-nanjaka hi 
nainga-ha njuda. 40 Tama ba wanaka na lodu, mbuu ndabana na tau na 
maningu angungu mahidu, ba ma-matu mahidu-ndja, ngàndi-dandjaka lai 
Njuna; taka Njuna hi na-padambaku mara haatu-ndja lima, hi 
na-pamalaru-ha. 41 Nadangu-mbu na tau na ngia pa-paluhu-nandja da 
wandi, ba la-ladada: Njumu na Anana 1 Alakau, ba wadanja. Taka Njuna hi 
nahangga-ndja, hi nahiri-ndja pa-kareuku, maa ba dapi-dunja parai da 
wandi ba Karitu-ja. 42 Ba na-waihangu-ka, luhu-nanjaka hi nalaku la 
ma-hinggilu; taka na tau dangu himbu-madanja Njuna, hi damai tomaja hi 
dapatu-ja, ka ambu nalaku warunda ba wada. 43 Nanapa-ja Njuna: La hau 
parai hau paraingu-mbu djiangu-madui badi ba ku-bobaru-ja na lii 
manangu na rukuna na pahangandji-na 1 Ala, maa ba djiaja nunadu na 
pa-paraha wanguka, hi wanandja. 44 Ka panaungu-nanjaka 1 Jehu la uma 
bunggu-uma bunggu-ru-ka la tana Jahunda. 


NA KAWUDU 5 
Na japa ijangu pa-hangàtarungu. (Mat. 4:18-22; Maruku 1:16-20) 


1 Handàka ba talànga pa-ngguharu-nanjaka tau dangu i Jehu la parongu-ja 
na puluna 1 Ala, taka Njuna ndolaku-nanja la hingi tehiku Nggeniharitu; 2 
hi naita-ha da tena ba dambuda da pa-hondu lai nu la hingi wara; taka da 
mini ndjeringu mbàda puru-daka welingu la tena pabaha-ha da 
ndjeringuda. 3 Ka hei-du-nanjaka i Jehu la hau, la tenana i Himungu, 
ndudjaru-kinja hawutu welingu la marà hi wàna. Ka mandapu-nanjaka, hi 
napanau-nja na tau dangu welingu lai nu. 4 Ba na-djiaka-ka papanii, hi 


napanii-nja 1 Himungu: Pala-ku-jawa la ma-mandjolungu, kau walaka da 
ndjeringu-mu, kau japa ijangu, hi wananja. 5 Nahema 1 Himungu: Ngguru, 
kamodu mahari-rii-kama ba madjàra, nda nggara ndoku pangala-ma; na 
njuna hi limu Njumuja kuwala-ha duna da ndjeringu, hi wananja. 6 Ba 
dawala-haka, hanggaungu-danjaka ijangu da-dangu, hi lupa da-kahira- 
kaamangu da ndjeringu. 7 Ka pajepi-dandjaka da anguda da manindja la 
hau tena, ka damai pa-pambapa da-nggama ba wada; ka mai-danjaka, hi 
dapinu wuhaha da tena ba dambuda, datika pa-tambulu-kaamangu. 8 Ba 
naita-jaka na matuna nu 1 Peturu, marabaku-nanjaka la kambaku-na 1 Jehu: 
Dou Miri, marau-nggawa, ba tau ndjalaka duku, hi wananja. 9 Ba 
hangataru-du-nanjaka hamanai da angu-naka, ba lalu ngalangu tuda nu 
ijangu; 10 djia-majai duda i Jakupu ada i Juhani anana i Hambandiu, da 
anguna i Himungu. Taka i Jehu: ambu mangàdatu, piti welingu nahu njumu 
mini ndjeringu taukauka, hi wànanja i Himungu. 11 Ba da-ruruhu-haka da 
tena la mamara, ka dundjaku madua-dandjaka mbuu ndàbada, hi 
dakiku-nja 1 Jehu. 


Na pa-màlaru-nanja na makila katumbu i Miri Jehu. (Mat. 8:1-4; Màruku 
1:16-20) 


12 Tuna handaka ba talànga ninja la hau paraingu, lai nu ni pàkunjai na tau 
mini na mambana kilana; ba naita-jaka i Jehu maràbaku madua-nanjaka hi 
na-kamahi-nja: Dou Miri, tuna nu djaka wàmu, peku-mana Njumu la 
pa-pajaha-ngga, hi wànanja. 13 Tàka i Jehu hi na-padjola-nja limana hi 
naràma-ja: Nàhu kau jahangu-wa wànggunggau-ka, hi wànanja. Ndedi 
mbàdi-ku-na pahàla madua-nanjaka kilana. 14 Hi naràndi hahaja paraïna i 
Jehu: ambu ningudu haàtu papanii-mu, na njuna lakuwa kau pa-itangu 
wikimu la ratu, kau ngàndi maraku ba jahangu-munjaka, hama tuna na 
paràndi-na i Muha, ka na-pa-hakahiingu lai njuda, wànanja. 15 Ba tuna 
manaü hambo-mboka-maanai na rukuna Njuna; dangu 
ma-langgungguru-nja, ka tarongu-ja dàngu ka na-pamàlaru-ha da 
mahidu-nda ba wàda. 16 Tàka i Jehu duna pa-jilangu-maananja wikina la 
ma-mali-nggitu, la pa-hamajangu. 


Na hamuna na ma-kaliparu. (Mat. 9:1-8; Maruku 2:1-12) 


17 Hili handaka, la hauna lodu ba talanga panaungu-na i Jehu, ni-mbundja 
da tau Parihi dangu da mapingu uku ba da-mandapu lai nu. Mai welida la 
hau kota-hau kotaku la Nggalilia, dangu la Jundia, hamanai welingu la 
Jeruhali. Taka tunggulu-nanja padua na mbihana 1 Miri hi peku 
pa-malaru-na tau. 18 Tunaka nu, hi namundja1 duda da tau da maduku 
haatu ma-kaliparu la nggala; hi dahimbu anda ka matama ngandija ka 
bandjalu-ja la hanggana 1 Jehu ba wada. 19 Taka ba nda dahunggu-mapa 
anda la patama ngandija parai padangu na tau, hei-danjaka la toku ndidu 
uma, hi da-dulu-ru mangu nggalanja la manggawa witu uma la padua dehi, 
tuba hanggana 1 Jehu. 20 Ba naita-haka pawai tuda nu paraina 1 Jehu: Ha 
dumu, da ndjalamu pa-djamangu-haka, hi wananja. 21 Ka tumbu- 
du-nanjaka na kareuku-da da mapingu huratu uku dangu da tau Parihi: Ka 
nggamuja ni nina na mapanii pa-lapingu tuna ni? Nggamu nahu na mapingu 
pa-djamangu ndjala ba mbulungu 1 Ala paku, wadaka. 22 Nu ba 
pi-manandja paraina 1 Jehu na pa-pangada-da, ka hema-dunandjaka: 
Nggaraja na pa-pangàda-mi la etimi? 23 Nggiija na mamuda wami: Da 
ndjalamu pa-djamangu-haka, wanggunja, ndia: Hadanguwa kau laku, 
wanggunja? 24 Taka kai pi wanja, na Ana tau ba ngera-mananja la 
pa-djamangu ndjala la pinu tana, hi napanii dànja na ma-kaliparu: 
Hadanguwa dumu, dendija na topumu, kau laku la umamu, wànggunggau, 
hi wànanja. 25 Ka hadangu madua-nanjaka la hanggada njuda, hi 
nadendi-ja na ngia pa-katuda-na, hi nalaku pa-ngalangu la umana dàngu 
wotu-nanja i Ala. 26 Ka hangàtaru hala-wàla-dudanjaka, hi dawotunja i 
Ala, dàngu lalu mbana mangàdatu-haka: Nàhu itangu-ndanjaka manda 
ningu ngerangu, hi wàda. 


Na paau-nanja i Lewi paraïna i Miri Jehu. (Mat. 9:9-13; Màruku 2:13-17) 


27 Hàlaka patuna nu, luhu laku-nanjaka i Jehu, hi naita-ja na haàtu na mini 
kei mbewa, Lewija tamuna ba mandapu-na padua la uma kei mbewa: 
Tundungga, hi wànanja. 28 Ka dundjaku hala madua-nandjaka, handangu 


hi natundu-nja 1 Jehu. 29 Taka 1 Lewi hi napama pambabu danja 1 Jehu la 
umana, dangu langa-taka tau kei mbewa dangu tau hawiangu, ma-mandapu 
dandja pangangu. 30 Taka da tau Parihi dangu da mapingu huratu ukuda 
pulu-dandjaka da tau papanau-na: Ka nggikina dimi hi minga da ngunu da 
biandja da tau kei mbewa dangu da tau ndjala?, wadandja. 31 Taka hi 
nahema-ha paraina 1 Jehu: Na ma-hajandalu, nda nggara naihi waanja na 
mapingu muru, mbulungu na mahidu duna. 32 Njungga nda mainggu 
papaau-nja na matàndjia djiaja na mandjala duku ka na-pandjilungu ba 
wanggu, hi wanandja. 


Na huri rotu wiki. (Mat. 9:14-17; Maruku 2:18-22) 


33 Taka hi dapanii dànja: Da papanau-na i Juhani dakali rotu wikida dangu 
dakali hamajangu, tuna-mbudu la tau Parihi, taka da papanau-mu Njumu 
ngangu ngunungu bia-danja, wadanja. 34 Nanapa-ja 1 Jehu: Mala 
peku-naka dimi, rotu wikimi ba wàmindja da arijaa-na na bidi papa, dangu 
ninja na bidi papa lai njuda? 35 Na njuna djiangu ningu rehina, djàka 
piti-jaka na bidi papa welingu la padua-da, la lodu nu hinaka duda hi 
darotu wikida, hi wànandja. 36 Ka hili peka-du-nandjaka hau pangerangu: 
Nda ningua haàtu madjia hiraja na terana na kalembi bidi, taka hi natambu 
wànja kalembi ndai; djàka tuna nu nda mbulungu bia-napa na kahira-na 
nuna na mabidi, taka na mabidi nda na-panggepingu-mbu la mamandai. 37 
Dangu nda haatu-mbu madjia burija na wai angguru bidi la kanai 
manulangu ndai, djaka tuna nu nda na-djamangua pa-kapoku-ja na kanai 
manulangu parai wai angguru bidi, ka mbungu-nanjaka na wai angguru, 
taka na kanai manulangu tanahaku-nanjaka; 38 mbulungua-na djaka wai 
angguru bidija, tumaja1 badi duna la kanai manulangu bidi. 39 Dangu nda 
haatu-mbu ma-unungu wai angguru ndai ka nahili pa-tikingui wai angguru 
bidi, mala: Nahamu ningupa na mamandai, ba wànadu, hi wànandja. 


NA KAWUDU 6 


I Miri Jehu djiaja na Mirina na lodu hangahu. (Mat. 12:1-8; Maruku 
2:23-28) 


1 Tuna handaka la hau lodu hangahu, laku lii-nanjaka i Jehu la ma-pawoka 
uhungu, hi damuti wili uhu da papanau-na, hi dakuhi wandja limada hi 
dangandja. 2 Taka hawiangu da tau Parihi: Ka nggikina dimi hii tu biaja na 
manda uku la lodu hangahu?, hi wadandja. 3 Hi nahema-ha paraina 1 Jehu: 
Ka ndedi imbaha-majapa dimi, djaka nggikina 1 Ndautu ba talanga 
mandjuuna dangu da karia-naka? 4 Ba djiaja na tamana la uma Ala, hi 
napiti-ha da kambamba pa-pahanggangu hi nangandja, dangu hi nawua- 
mbundja da karia-naka, lati ba nda ukudu pangandja, ba mbulungu da 
ratudua, hi wanandja. 5 Hi napanii-ndja: Na Ana tau, Miri lodu 
hangahu-maja, hi wànandja. 


Na pa-màlaru-na tau la lodu hangahu. (Mat. 12:9-14; Màruku 3:1-16) 


6 Tàka la hili hau lodu hangahui, tama-nanjaka la uma bungguru, hi 
na-panaungu; lai nu ninja na haàtu na mameti lima kawana-na. 7 Tàka da 
mapingu huratu uku dàngu da tau Parihi buti-danja padua, napa hi 
na-pamàlaru lia tau la lodu hangahu, ka peku pandjala wàndanja ba wàda. 
8 Tàka ba pi-mananja na pa-pangàda-da, ka panii da-du-k nanjaka na 
mameti limana: Hàdangu-wa dumu kau ndolaku la padua, hi wananja. Ka 
hadangu-nanjaka hi na-ndolaku. 9 Ka panii da-du-nandjaka paraina i Jehu: 
Ka ku-paàra-ndja wànggunggai: Mala la lodu hangahu, nauku ningu la 
pahàmu djàka ndia hi nauku ningu la pa-akatu? Nauku ningu la pa-pamara 
tau, djàka ndia la-pamohu-ja?, hi wànandja. 10 Ka palaku hàla-nandjaka 
mata, hi napanii dànja nuna na tau: Padjola-ja na limamu, hi wànanja. Hi 
nawànja, ka malaru madua-nanjaka na limana. 11 Ka hulungu anga 
bia-nanjaka na makaraóe la etida, hi da-batangu dàngga anguda, nggikina 
wà-ndanjaka bàdi i-Jehu ba wàda. 


Na pindi-naha da ha-kambulu madua da papanau-na. (Màruku 3:13-19) 


12 Ba talanga tunaka nu, handàka luhu laku-nanjaka i Jehu la hau palindi 
pa-hamajangu, napindja-ja na rudungu nu ba na-hamajangu lai Ala. 13 Ba 
mbàkahu wànaka paharii, hi napaau-ndja da papanau-na, hi napindi 
ha-kambulu madua welingu lai njuda, pa-pahurungu, hi wàna-mbundja 


ngarada. 14 Djia-duhaka: 1 Himungu, 1 Peturu ba wananja; 1 Andaria, na 
anguna paluhu; i Jakupu, 1 Juhani, i Pilipu, i Mbaratolu-miu, 15 i Matiu, 1 
Tomahu, 1 Jakupu anana 1 Alapiu, Himungu, 1 Haloti ba wadanja, 161 
Junda anana i Jakupu dangu i Junda Ihikariu, tai na ma-kaleka. 


Na paniina i Miri Jehu la pinu palindi. (Mat. 4:23-25; Maruku 3:7-12; Mat. 
5:1-12, 39-48; 7:1-27) 


17 Ka puru karia-nandjaka paraina i Jehu, hi na-ndolaku la ma-lindjaku, 
malai ba hau daa bia-daka da papanau-na, dangu nda uku danguja na tau na 
ma-pawelingu la pa-nggubulu tana Jahunda dangu welingu la Jeruhali, lupa 
na ma-pawelingu la Huru dangu la Hindungu la hingi wara; 18 da mamai 
parongu-ja, dangu ka na-pamalaru-ha da mahidu-nda ba wada; taka na 
pa-majila wandi akatu na-pamalaru-mbuha. 19 Mbuu ndabana na tau 
dangu, himbu paku-nanja andana ka tarama-ja ba wada, maa ba 
na-haleli-du mbihana welingu lai Njuna hi na-pamalaru ndàbaha. 20 Hi 
na-padjakaru-ndja mata da papanau-na, ka panii-nanjaka: Oha-amika njimi 
mamila, ba lai njimi-jaka na pahangandji-na 1 Ala. 21 Oha-amika 
mamandjuu nàhu, taï ba mbihu-minjaka. Oha-amika mahii nàhu, taï ba 
riki-minjaka. 22 Oha-amika djaka nakaraü-nggai eti tau, djaka 
na-hinggalu-kai, djàka na-paaka-nggai dàngu djàka nawàru-nja na tamu-mi 
ba hama ma-iraku-ja, lumuna na Ana tau. 23 Matawa kai hanggela kai 
hawola nu djàka rehi-naka, nadu tai na-bokulu na wundami la awangu; 
maa ba tudandja nukadu da wunangu dangu parai da bokuda. 24 Na njuna 
ba tuna, hai aai njimi mawulu, ba ngala hàla-maa-minjaka na panggatiru eti 
wami. 25 Hai aai njimi mambihu nahu, tai ba mandjuu-minjaka. Hai aai 
njimi mariki nahu, tai ba handuka ba hii-minjaka. 26 Hai aai njimi djaka 
nawotu halanggai tau, ba tudandja nukadu da wunangu kabali parai da 
bokuda. 27 Taka njimi marongu-ka, ka kupeka-nggai: Inamuja na papami, 
ihamuka la makarau-nggai eti; 28 pekanja mahamu na maratu-nggai, 
hamaja-nja tungguna na malapi-kai. 29 Na tau na mataba-ja na papumu, 
hili padjama-manjai na hapapa; na tau na mapiti-ja na hinggimu, 
puli-mbunja ka napiti-ja na kalembi-mu. 30 Na tauka na makarai-kau, 


wua-wua-manja; taka na tau na mapiti-nggau malandja-mu, ambu hili 
pahuru beli-dunja. 31 Hama tuna: mata ka tu-nanggama nu tau ba wami, 
timinja numadui badi dimi na tau. 32 Djàkai manawaru-nja na tau na 
ma-manawaru-nggai, nggàra lingumika? Na tau ndjala na-manawaru- 
mbunja na ma-manawaru-nja. 33 Djakai hamu la tau mahamu lai njimia, 
nggara lingu-mika? Na tau ndjala tuna numbudui duna. 34 Djakai wua 
paruta-nja na tau, na ngia pa-monungumi la pakarai beli, nggara 
lingu-mika? Na tau ndjala nawua pa-rutangu-mai duna la anguna, ka kuhili 
kei hamangu ba wana. 35 Taka matawa kai manawaru-nja na papa-mika, 
kai hamu, kai wua pa-rutangu, dangu nda monungu-mi himbalu-na; 
na-bokulu na wundami haromu, dangu ana-nanggaika 1 Djangga-meha, 
Njuna ba na-madjangu duna la manda kamahingu dangu la ma-akatu. 36 
Matawa kai mila etimi, hama tuna na Amami duna ba namila etina. 37 
Ambi patanda-nja na angumi, djia-dujai dimi hi nda pa-pata-nda-nggai; 
ambi pandjala-ja na angumi, djia-dujai dimi hi nda pa-pandjala-kai; 
ipulingu, djia-dujai dimi hi pulinggai. 38 Iwuangu, djia-dujai dimi hi 
wuanggai; napa na-pababama-nggai duna takaru hamu, na pano-nokungu, 
na paka-kàdu-kungu hi lupa na-lembaru, maa ba djiaja na takaru na 
pa-takaru wadumi, na pahili takaru wàngukai njimi, hi wànandja. 39 Hi 
nahili pekandja hau pangerangu: Peku-naka na mapoki ba nalonda 
mapoki? Ka nda handàkangu kanabu-maada hu daa la lambongu? 40 Na 
tau pa-panaungu nda djia làngaa-nanja na ngguruna, nu njuna djàka 
nalua-jaka pa-djàngapu hàlaja djia hi naeru-ja na ngguruna. 41 Ka nggikina 
hu panauja na punangu la matana na angumu, taka na pa-tengangu la mata 
wikimu hi ndau pàdanjai? 42 Nggiki peku-naka: Ha àngu, mata ka 
kuàli-nja nana na punangu la matamu, ba wàmunja, tàka njumu hi ndau ita 
biajai na pa-tengangu la mata wikimu? Ha tau ma-kapelu muàli pàkunja 
badi na pa-tengangu la mata wikimu halaka kau mangu pangita hamu kau 
alinja na punangu la matana na angumu. 43 Ba nda ningua pingi ai hamu, 
na matu wua nda hamuna; hamanai na pingi ai nda hamu, na matu wua 
hamuna. 44 Da ngara pingi aika, tatanda weli wuandja; ba nda ningua 
mapapu wua kandjilu la pingi rii paketu; dangu nda ningua mapapu wua 
angguru la lulu tara manu. 45 Na tau hamu, na-paluhu-maja duna na 


mahamu welingu la unu etina na mahamu; taka na tau akatu, 
na-paluhu-maja duna na ma-akatu welingu la unu etina na ma-akatu; maa 
ba bundungu-nanja la eti hi na-lembaru la ngaru. 46 Ka nggikina duna: 
Miri, Miri!, hi wamingga, taka hi ndai wa bianjai ba wanggunggai. 47 Na 
tauka na mamai lai Njungga, na ma-patingi-nja na pulu-nggu ka 
na-patundungu, mata ka ku-walahunggai djaka nggamu mangu ngerangu 
njuna. 48 Njuna ngera hama tuna na tau na mawulu uma, ba naaki-nja ba 
na-pamandjolu-manja, hi na-palata-nja la pinu watu pingi; djaka nataka-ka 
na iwa dangu na arihu ka na-landahu-nja nuna na uma, nda namakaa 
pa-kaduku-nja, ba undu weli wulungu-ma-nanjaka. 49 Taka na tau na 
marongu na manda pa-tundungu, njuna beri fiama tunaka na tau na mawulu 
uma la tanakaa dangu nda ningu latana. Djaka na-landahu-njaka arihu nuna 
na uma, ka ndjoru madua-nanjaka, tanjanggaru nda ngeri tanjangga- 
ru-nanjaka. 


NA KAWUDU 7 
Na malaru-na na atana na ngora hurundandu. (Mat. 8:5-13) 


1 Ba na-pandjapu hala-jaka na kareuku-na 1 Jehu la tauka na 
ma-patingi-nja, tama-nanjaka la Kapinatingu. 2 Ninja na atana na ngora 
hurundandu, lalu wotu-nanja mirina, nu hidu pa-dakangu-mananja, natika 
pameti-kaama-nguka. 3 Ba narongu-jaka na rukuna 1 Jehu, palewa- 
nandjaka da ama-bokulu Jahundi lai Njuna: lua ka namai aru 
pa-pamalaru-ja na atanggu wànandja. 4 Ba dataka-njaka i Jehu, pamanda 
nda uku-danja: Rakà-mana djàka tumunja nu njuna; 5 nambuha-manja duta 
na bandjaru-nda, na uma bungguru-nda njuna-maka na mawulu-ja, 
wàdanja. 6 Ka lua karia-nandjaka paraïna i Jehu. Ba ndedi pira-ama- 
kia-napa na umana, hili palewa-nandjai da arijaa-na hawiangu lai Jehu 
papeka-nja: Miri, ambu pa-majilangu wikimu, nda rakaana duku bau lii 
parunu-ngga ru kawindu uma-nggu; 7 djia-duja hi nda ku-parakangu 
wikinggu la pa-tabuku-kau, mili uwangu papekaa la ngaru, djiangu-ma 
duku na-malaru na atanggu. 8 Nadu njunggambu ba tau ngia wawa-makai 


duku, taka la wawanggu njungga duku hi nindja1 da hurundandu: Lua, 
djaka wanggunja na haatu, djiangu-ma ba nahunja; taka na haatui: Mai, 
djaka wanggunja, djiangu-ma ba namunja; hamanai na atanggui: Ramaja 
jiana, djaka wanggunja, djiangu-ma ba narama-ja, wana waminja, hi 
wanandja. 9 Ba narongu-jaka na matuna nu i Jehu, hangataru-nanjaka; hi 
nambaili-nja na tau dangu na matundu-nja: Tangaru, ka kupeka-nggai, 
djiapa la tau Ihirailu-kadu ndedi ku-handaka-ngu pa-hunggungu ma-bokulu 
pawai tuna nu, hi wànandja. 10 Ba dabeli-ka la uma nuda da tau 
pa-palewa, mbada malaru-naka nuna na tau ba dataka-nja. 


Na luri belina na bidi mini la Naingu. 


11 Tunaka nu ndedi nggii mandaina, laku-nanjaka i Jehu la hau kotaku, 
Naingu ba wadanja. Taka da papanau-na laku karia-madanja, malai na tau 
da-dangu. 12 Ba na-hangora-jaka na pindu kotaku, ni pàkunjai duna na 
mameti na pa-dandangu la hambeli; njuna ana mehaja, anakeda minja, na 
inana nameti waru-njaka leina, tau dangu-maja welingu la kotaku na 
maluhu karia-nja. 13 Naita-jaka paraina 1 Miri nuna na tau kawini, 
mila-nanjaka eti: Ambu hiidu, hi wananja. 14 Hi na-hangiri-ja hi narama-ja 
nuna na nggala, ka ndauda-ku-danjaka da maduku-ja. Taka i Jehu: Ha bidi 
mini, hadangu-wa! wanggunggau, hi wananja. 15 Ka hadangu madua- 
nanjaka nuna na mameti hi na-mandapu, hi reu-reu-maana ba na-kareuku; 
tunaka nu ka wua-nanjaka na inana. 16 Ka taka-nanjaka mangadatu mbuu 
halana, hi dawotu-nja 1 Ala: Na wunangu bokulu na-hadangu-ka lai njuta, 
dangu 1 Ala hamata-nanjaka na tauna, hi wada. 17 Ka hamboka-nanjaka na 
rukuna 1 Jehu kirimi nuna la pa-nggubulu tana Jahundi hamanai la maweli 
winggiru-nja lai nu. 


Na pa-àrangu-na i Juhani Parunungu ba la uma kapàtangu-ja. (Mat. 
11:2-19) 


18 Mbuu ndabana na matumbu-ka da-patàka hàlanja i Juhani parai da 
papanau-na. 19 Taka i Juhani hi napaau-ndja da papanau-na da madua, hi 
na-paràha-ndja lai Miri: Djia-kauka Njumu jia na ma-namunggau, djaka 


ndia hi ma-patiangu haatu-pa, waminja, hi wanandja. 20 Ba dataka-ka 
njuda lai Jehu, panii-du-danjaka: I Juhani Parunungu na ma-paraha-nggama 
lai Njumu: Djiakauka Njumu jia na ma-namunggau, djàka ndia hi 
ma-patiangu haatu-pa, waminja wana-nggama, hi wadanja. 21 Taka nui 
Jehu djia pakujai duna na pa-malaru-nanja na tau dangu na pa-handauni 
hidu, katiu dangu wandi akatu, malai ba nawua-nja pangita wangu na 
mapoki dangu. 22 Ka hema-du-nandjaka paraïna i Jehu: Lakuwa kai 
pekanja i Juhani mbuu ndàbana na pangita-mi dàngu na parongu-mi: na 
mapoki nangita-ka, na ma-kaliparu napangga-ka, na makila na-jahangu-ka, 
na ma-kawanga narongu-ka, na mameti pa-paluri-jaka, dàngu na mamila 
pa-bobarungu-jaka lii mànangu; 23 tàka oha-anaka na tau na manda 
hanggàmaru wàngga, hi wànandja. 24 Ba dalaku-ka da pa-palewa-na i 
Juhani, tungu-nanjaka kareuku-na i Jehu la tau dangu rukuna i Juhani: 
Nggàraja na palua pa-tàngaru-mi la maràda telangu? Kambauni-ja nu, na 
pa-kaduku palua pamaingu ngilu? 25 Djaka ndia nggàraja na palua 
pa-tàngaru-mi? Tau mawotu paki tamainangu-ja? Tàngaru, na tau na 
mapaki mananda-ngu, dàngu na ma-borakungu la uma maràmba-ja duna. 
26 Djaka ndia nggàraja na palua pa-tangaru-mi? Wunangu-ja? Tuba-nanja, 
ka kupeka-nggai, nahipu-japa na ma-wunangu. 27 Maa ba djia-dujaka na 
rukuna njuna na maninja la Huratu: Tàngaru, ku-palewa-ja na 
pa-palewa-nggu pa-mangilu-nggau Njumu, na ma-palànjapu hahanggau 
àndamu, ba wàna. 28 Djia-duja ka kupeka-nggai, welingu la tauka na 
pa-paana tau kawini, nda hili ningu haàtu marihi-nja i Juhani; taka na 
marihi màrahu la pahangandji-na 1 Ala, narihi-dunja njuna, wana. 29 Na 
tauka na marongu-ja nuna, hamanai da tau kei mbewa, da-pakawana hàlaja 
i Ala, maa ba pa-parunungu-duhaka la pa-runungu-na i Juhani. 30 Tàka da 
tau Parihi dàngu da mapingu uku, djukaru wiki-maa-danja duda na 
pa-hukutu-na i Ala lai njuda, ba nda na-parunu-dundjapa paraina i Juhani. 
31 Tàka i Miri: Nggàraaka pa-pangera wànggunja na tau handàni nàhu, 
dàngu nggàra hama-naka na hurina? 32 Ngera hama tuna anakeda 
ma-mandapu la pahangu-ha, da ma-pawarangu dangga anguda: 
Matundu-nggai ana mongu, taka ndai rendjai; ma-padudurungui-ka, taka 
ndai hii biai, ba wada. 33 Nadu na takana 1 Juhani Parunungu, ba nda 


nangangu uhu, ba nda na-ngunungu angguru, taka njimi: Ningu wandi 
akatu-na, wàminjai. 34 Taka na takana na Ana tau, ba nangangu ba 
na-ngunu-ngui-ka, napaja njimi: Tangaru-ja na tau mandahi, na tau 
ma-lumbangu angguru, na arijaa makei mbewa dangu tau ndjala. 35 Ba 
tuna na pingu na-pakawana hala-jaka parai anana, hi wana. 


Na buri-nanja kawini ndjala i Miri Jehu. 


36 Ninja na tau Parihi na mawànda-ja i Jehu palua pangangu lai njuna. Ka 
tama-du-nanjaka 1 Jehu la umana nuna na tau Parihi, hi na-mandapu 
pangangu. 37 Taka nu ninjai duna na kawini, na papi hàlana na tau la 
paraïngu lai nu, ba kawini ndjalaja; ba napi-njaka ninja 1 Jehu ba 
ngangu-nanja lai nu la uma tau Parihi, tama ngàndi-du-nanjaka ba hauna na 
boti kanai mbi kati; 38 lua hi na-ndolaku la kadjia la lihi wihina i Jehu, 
dangu hiina, ka baha wa-du-nandjaka wai matana da wihina 1 Jehu, hi 
na-langora wàndja ru lunggina, hi na-puduku-ha da wihina, hi naburi-ndja 
mbiu kati. 39 Taka na tau Parihi na mawànda-ja 1 Jehu, ba naita-jaka na 
matuna nu: Na tau jiana, djaka wunangu-ja làti, napi-manja duna djàka 
nggamuja dangu djaka nggàra kawini-ja na marama-ja, nina ni ba kawini 
ndjalaja, wanaka la etina. 40 Hi nahema-ja paraina i Jehu: Ha Himungu, 
ningu hawutu papanii-nggunggau, hi wananja. Nanapa-ja 1 Himungu: 
Pa-niija duna, Ngguru hi wàna. 41 Ka panii-nanjaka: Nindja da tau madua 
da ma-wutangu la ma-parutangu àmahu; na haàtu na-wutangu lima ngahu 
ndinaru, taka na haàtu na-wutangu lima kambulu. 42 Taka ba nda ningu- 
madapa pa-wuangu wàda, djàma-du-nandjaka da wutada pa-kadua-da. 
Nahu mala nuda da tau madua, nggiija wàmu njumu na marihi namuja? hi 
wananja. 43 Nahema i Himungu: Ba kukaka-ja, na tau na padjama 
padaana wutangu-du, hi wàna. Nanapa-ja i Jehu: Tuba-dunanja na 
pa-patanda-mu, hi wànanja. 44 Taka i Jehu hi nambaili-nja na tau kawini, 
hi napanii dànja 1 Himungu: Muita-duja nina na kawini? Ba kutama-ka la 
umamu, ndau wuaangga wai baha wihinggu, tàka njuna nabaha wàndja wai 
matana da wihinggu hi na-langora wàndja ru lunggina. 45 Njumu ndau 
pudukua-ka, taka na kawini nina piti welingu ba hina kutama nda 


na-djiakaa pa-puduku-ha da wihinggu. 46 Njumu ndau burianja na 
katiku-nggu, taka na kawini nina naburi-ndja mbi kati da wihinggu. 47 
Djia-duja ka kupeka-nggau: Da ndjala-naka da madangu, 
pa-djamangu-haka, ba lalu mbana pa-namungu-duna; taka na pa-djamangu 
hawutu, djiadu ba hawutu-ana na pa-namungu-na, hi wananja. 48 Hi 
napanii-nja na tau kawini: Da ndjala-muka, pa-djamangu-haka, hi wananja. 
49 Taka da angu mandapu-naka pangangu, tumbu-du-nanjaka la etida: Ka 
nggamu-jaka jiana jia, hi djia djamangu bia-naka ndjala?, wada. 50 Taka 
Njuna 1 Jehu: Na pawaimu djia-jaka na ma-pamara-kau, beli mandjaku-wa 
dumu, hi wananja na tau kawini. 


NA KAWUDU 8 
Da kawini da malumu-nja 1 Miri Jehu. 


1 Tunaka nu ndedi nggu mandaina, laku-nanjaka i Jehu la hau paraï hau 
paraingu, la hau kota hau kotaku pa-bobaru-ja na lii manangu na rukuna na 
pahangandji-na i Ala, taka da ma-hakambulu madua-da laku karia- 
madanja, 2 hi djiahai da kawini, da pambàda pahamu-na la wandi akatu 
dangu la hidu hangia-hangia: 1 Maria, 1 Mandalena ba wadanja, ba 
pihu-mbuda da wandi da ma-alingu welingu lai njuna, 3 dangu 1 Juhana, 
papaha-na 1 Kuha na ma-katangu banda lai Harondi, dangu 1 Huhana, lupa 
hawiangui da-dangu-mapa da ma-paluhu bandada ba dalumu-nja i Jehu 
dangu da papanau-na. 


Na pangerangu-na na ma-habarungu wini. (Mat. 13:1-23; Maruku 4:1-20) 


4 Nu ba nadangu-ka na tau na mandjungu, dangu na mamai welingu la hau 
parai hau paraingu lai Njuna, ka panii wangu-du-nanjaka pangerangu: 5 
Ninja na tau, na maluhu pa-habarungu winina; ba na-habarungu-ka nu ninja 
hawiangu na ma-kanabu nahu la ngarangia, ka kalidjaku-nanjaka tau dangu 
nahiku pamindi-danjaka da ma-hawurungu. 6 Hawiangu na-kanabu la pinu 
watu; ba natumbu-ka, mala'i-nanjaka ba nda na-mangapahu-nja wai. 7 
Hawiangu na-kanabu la wuku rii madàka, ka tumbu pa-kariangu-nanjaka 


na rii madaka, ka lupa palàlu-nanjaka. 8 Taka ninjai hawiangu na 
ma-kanabu la tana hamu, ka tumbu-nanjaka hi natu wuana, hi lupa na-pa- 
hangahungu, wana. Ba wanaka nu, warangu-du-nanjaka: Na maningu 
kahilungu la parongu, matawa ka narongu, hi wana. 9 Ka paara-danjaka 
paral da papanau-na: Nggara-jaka na andana jiana na pangerangu, 
wadanja. 10 Nanapa-ja Njuna: Njimi pa-wuangu-makaika la papinja na 
ma-tandjiku la pahangandji-na 1 Ala, taka la tau hawiangu wangu pawanja 
pangerangu, ba da-tangaru ka ambu peku ngita-danja, ba darongu ka ambu 
peku pidanja. 11 Nuja na andana jiana na pangerangu: Na wini djiaja na 
puluna 1 Ala. 12 Na ma-deningu la hingi anda, djia-dujaka na tau na 
marungu-ja, halaka namunja-ka 1 kambaliku hi napiti-ja na pulungu welingu 
la etina, ka ambu peku pawaida dangu ka ambu peku manangu-da ba 
wana. 13 Taka la pinu watu, djia-dujaka na tau, ba narongu-jaka, ba 
na-kataku hamu eti-maja na pulungu; taka nda na-paamu, djia-duka hi 
hawutu-ana na papawai wana, taka toma-jaka na ma-pakamangu, 
kandulingu-nanjaka. 14 Taka na ma-kanabu la wuku rii madaka, 
djia-dujaka na tau na marongu, nahu hi ngeri pala-lalu-maananja parai 
ma-handuka, pawulu wangu, dangu pa-itiru halanja nahuka, djia-dujaka hi 
nda nangala pawua pa-hamungu. 15 Taka la tana hamu, djia-dujaka na tau, 
ba narongu-jaka na pulungu, ba japa pamandu-mananja daa la eti tandji eti 
hamuna, ka djia-duka hi na-torungu la pawua panaingu. 16 Nda ningua 
ma-paketingu palita, taka hi na-pandàda-njai kanaingu, djaka ndia hi 
na-bàndjalu-jai la lumbu nggala, djiangu-ma duna na-bàndjalu-ja la latana, 
djàka ningu tau matama hi peku ita-nanja na hariina. 17 Ba nda ningua 
ma-pandàdangu, na madjia nda tabunggahu; hamanai nda ningumbu 
ma-pa-hadindingu na padjia nda pingu, djiangu-ma duna na-habukaru. 18 
Djia-duja ikanandi pahàmu-nja djàka nggikina wàmi bai pa-tingingu; nadu 
djaka nggamuja na ma-ningungu, napa ba pa-wuangu-jaipa; taka djaka 
nggamuja na manda ningungu, djaka nggaraja na maninja ba wana lati, 
djiangu-ma ba pitija. 


Na inana dangu da anguna paluhu. (Mat. 12:46-50; Maruku 3:31-35) 


19 Tunaka nu, mai-danjaka lai Njuna na inana dangu da anguna paluhu, 
taka nda peku lua toma-danja ba lalu pa-kahangu-na na tau. 20 Ka palindi- 
du-nanjaka kareuku parai tau: Ninja na inamu dangu da angumu paluhu lua 
la liu, ka mangita-ja wada-nggau, hi wadanja. 21 Taka nahema Njuna: Da 
inanggu dangu da angunggu paluhu, jiada-ha duku da ma-patingi-nja dangu 
da ma-katundu-nja na puluna i Ala, hi wànandja. 


Na pakandii-nanja na ngilu mbangatu la tehiku i Miri Jehu. (Mat 8:23-27; 
Maruku 4:35-41) 


22 Tuna handaka, la hauna lodu 1 Jehu dangu da papanau-na kaliti-danja 
tena: Mala ka tapala la hapapa tehiku, wanandja. Ka pa-lirungu-danjaka. 
23 Ba da-palirungu-ka nahu, mahuru-du-nanjaka; ka tungu-nanjaka na 
ngilu mbangatu lai nu la tehiku, hi lupa nambinu-nja wai na tena, datika 
pa-hanggamaru-kaamangu. 24 Ka mai toma-danjaka hi dabengi-nja: 
Ngguru, Ngguru, talaru-ndanjaka!, hi wadanja. Ka hadangu-nanjaka, 
hinabaka-ja na ngilu dangu na ngalingu, hi lupa na-kahana, ka kandii- 
nanjaka. 25 Ka kareuku-du-nandjaka: Ka nggiijaka na pawaimi?, hi 
wànandja. Ka mangàdatu-danjaka, pa-kariangu hangàtaru-mbudaka, hi 
dapanii dangga anguda: Nggamu-jaka ihi jiana jia, tuna nu wànanja-ka na 
ngilu dàngu na wai, hi na-patundu bianja Njuna, wàdaka. 


Na hàmuna na pa-huruku wàndi akatu la Nggaraha. (Mat. 8:28-34; 
Maruku 5:1-20) 


26 Ka pa-lirungu-danjaka hi lupa datàka la tana tau Nggaraha, la papana la 
Nggalilia. 27 Ba naheika la mamara, tabuku-nanjaka na haàtu na tau lai nu, 
na pa-huruku wàndi akatu; mandai-manaka ba nda ningu hinggina dàngu ba 
nda na-ngiangu la uma, la lumbu re-reti-maaja. 28 Ba naita-jaka i Jehu, 
kaladaku-nanjaka hi na-maràbaku la hanggana, hi na-warangu: Ta-panggiki 
na Njumu dàngu njungga, ha Jehu Anana i Ala Djangga-meha; 
ku-pamanda-nggau: Àmbu pa-majila àruka, wànggunggau, hi wàna. 29 Hi 
napanii tuna nu, ba na-paràha-dunja paluhu nuna na wàndi akatu welingu 
lai nu la tau paraina i Jehu, Nuna tau naingu-mana na ruwatu-nanja wàndi, 


hi tunja nggili bahi dangu hi tangga ja ka daija ba wada, taka na-rambitu 
hala-maaha da nggili bahi, hi na-pambana-ja paral wandi la pangia 
ma-hinggilu. 30 Hi na-paara-nja paraina 1 Jehu: Nggamuja na tamumu?, hi 
wananja. Nanapa-ja njuna: Harata-ka, hi wana; maa ba daamada da wandi 
da matama-nja. 31 Taka da wandi hi da-pamanda-nja 1 Jehu, ka ambu 
na-paraha arunda patama la ndjuruku ba wada. 32 Lai nu nindja da wei ba 
hababa bokulu-da, manguri-danja la ma-palindingu; ka pamanda-danjaka 1 
Jehu paral da wàndi, ka napuli arunda patama la wei ba wada; ka 
puli-nandjaka. 33 Ka luhu-danjaka da wàndi welingu la tau, hi datama la 
weli; ka lindjungu madua-danjaka nuda da wei ba habàba-da welingu la 
ngambangu hu daa la tehiku, meti mumuhu-danjaka. 34 Ba daita-jaka na 
matuna nu da ma-pawangu wei, palai-danjaka hi dapeka-ja la paraingu 
dangu la woka. 35 Ka luhu hala-nanjaka na tau la pa-tangaru-ja nu na 
matumbu, hi damai tomaja 1 Jehu, ka ita-danjaka na tau na maluhu 
wandina, ba mandapu-na padua-ka la wihina 1 Jehu, ninguka hinggina 
dangu nahamu-mbuka na pa-pangada-na; ka marunggungu hala-danjaka. 
,36 Taka da tau mambada itaja nuna, panii-dandjaka njuda djaka nggikina 
hi kiri hamuna nuna na tau na pa-huruku wandi akatu. 37 Mbuu ndabana na 
tauka la ngabana la Nggaraha, dundjaku aru-nggama wadandja 1 Jehu, ba 
marunggungu hala-wala-du-danjaka. Ka hei-nanjaka la tena 1 Jehu, 
beli-nanjaka. 38 Taka na tau na ngia paluhu wandi, mata ka ku-ndadiku lati 
lai Njumu wananja 1 Jehu. Taka hi na-paraha-maanja palaku: 39 Beliwa la 
umamu, kau peka halaja djaka nggaraja -na pambada patumbu-nanggau 1 
Ala, wananja. Ka laku-nanjaka duna, hi na-bobaru halaja la ihi paraingu-ka 
djaka nggi-nggikina-nja paraina 1 Jehu. 


Na anana i Jairu dangu na kawini na mahidu. (Mat. 9:18-26; Maruku 
5:21-43) 


40 Ba nabeli-ka 1 Jehu, nggepi madua-nanjaka tau dangu, ba patia-nanja 
padua-ka. 41 Ka hurungu-nanjaka na haatu na tau, Jairu-ja tamuna, njuna 
na ama bokulu la uma bungguru; ka marabaku-nanjaka la wihina i Jehu, hi 
na-pamanda-nja palua la umana. 42 Maa ba nidunja na anana kawini, ana 


mehaaja, ningu ha-kambulu dambu ndauanapa, na matika pameti. Nahu ba 
nahunja 1 Jehu, kadohaku-mananja tau dangu. 43 Ninja na tau kawini na 
mahidu mbungu ria ma-manu, mbada ha-kambulu dambu ndau-manaka; 
djiapa nda nggiki pambuta-naha da bandana la mapingu muru, nda ningu 
ndoku haatu mamaka pa-pamalaru-ja. 44 Ka mai palii kadjiangu-nanjaka 
hi narama-ja na hupu hinggina 1 Jehu; nda hili tiangu kamandalu madua- 
nanjaka la pambungu na riana. 45 Taka 1 Jehu: Nggamuja nahu na 
marama-ka?, hi wana. Ndia 1. ba wana ndabaka na tau, napaja 1 Peturu: 
Ngguru, na tau dangu na na manggapi-kau dangu na ma-kadohaku-kau, hi 
wananja. 46 Nanapa-ja 1 Jehu: Ningu dumu tau marama-ka, ba 
kupada-manja na mbihanggu na ma-haleli welingu lai Njungga, hi wana. 
47 Taka ilu ba nda napeku-mapa la pa-kawiningu nuna na kawini, hurungu 
madua-nanjaka, ba nda-ndàndana, hi na-marabaku la hanggana i Jehu , hi 
napeka-ja la hangga tau dangu djaka nggikina na parama wananja Njuna, 
dangu djaka nggi-nggikina nu ba nda hili tiangu ba na-malaru. 48 Taka i 
Jehu: Ha ananggu, na pawaimu djia-jaka na ma-pamara-kau, beli 
mandjaku-wa dumu, hi wànanja. 49 Ba talànga pani-niinaka nu, 
taka-nanjaka na tau welingu la umana na ama bokulu uma bungguru na 
mangandi langu: Nameti-ka na anamu umbu, ambu pa-majila-dujapa na 
Ngguru, wananja. 50 Taka ba narongu-jaka nuna paraina 1 Jehu, ka 
hema-du-nanjaka: Ambu mangadatu, pawaiwa njuna, napa namara-ma 
duna, hi wananja. 51 Takaka lai nu la uma, nda na-pulingu ndoku haatu 
patama karia-nja, mbulungu 1 Peturu, 1 Juhani dangu 1 Jakupu, lupa na 
amana na anakeda dangu na inana. 52 Mbuu ndabana na tau hu-danjaka ba 
da-paduduru-nja, taka i Jehu: Ambi hiidu, nda metia-nanja, katuda-ananja 
duna, hi wana. 53 Ka riki-danjaka, ba pi-madanja ba mbada meti-naka. 54 
Taka i Jehu hi najàpa-ja na limana na anakeda: Ha anakeda, hadangu-wa, 
hi wananja. 55 Ka beli beli-nanjaka na ngahuna, nahada memangu-ma; taka 
1 Jehu hi na-parahangu pawua-nja pangangu. 56 Ka maratangu-danjaka da 
mana da amana; taka i Jehu hi nahiri-ndja la papanii-ja la haatu nu nuna na 
matumbu. 


NA KAWUDU 9 


Na parandi-na 1 Miri Jehu la papanau-na. (Mat. 10:1,7,9-11; Maruku 
6:7-13) 


1 Ka paau-nandjaka paraina 1 Jehu da ma-hakambulu madua, hi 
nawua-ndja mbiha mendi dangu kuaha la patalu-ha da wandi dangu, dangu 
la pa-pamalaru tau mahidu. 2 Ka paraha-nandjaka pa-bobaru-ja na 
pahangandji-na 1 Ala hamanai la pa-pamalaru mahidu. 3 Hi napeka-ndja: 
Ambi ngandidu ngga-nggàra ndhu na lakoemi; tokungu matangu, lipitu 
matangu, balangu matangu, amahu matangu, la pa-kadua mbalangu hinggi 
matangu-mbu. 4 Djaka nggi umaja na ngia patama-mi, ndàdiku-ka lai nu, 
dangu ka welingu lai numai bai laku. 5 Djaka nggiija na manda ingakai, 
luhuwa djaka wamika welingu lai nu la paraingu, ikambahu-maja na 
kumburu tana la tabalu wihimi, mata ka na-pa-hakahiingu lai njuda. 6 Ka 
laku-danjaka hi da-nimbihu-ja hau kota-hau kotaku nahu hi da-bobaru-ja 
na lii manangu dangu hi da-pamalaru mahidu. 


Na hondaru-na 1 Harondi. (Mat. 14:1,2; Maruku 6:14-16) 


7 Nu na rukuna na matumbu-matumbu-ka, narongu hala-jaka paraina 1 
Harondi, maramba hahupu tana, ka hondaru-du-nanjaka na etina, maa ba 
nidunja hawiangu: Nahada belingu-ka 1 Juhani welingu la mameti, na 
mawana; 8 hili ninjai hawiangu: Nawuwa-ka 1 Elia, wana; taka hawiangui: 
Na-hadangu-ka na haàtu na wunangu amangu, wànai. 9 Ka djia-duka 1 
Harondi: Djaka djiaja 1 Juhani ba mbada katiku-madu-nggunjaka, ka 
nggamujai ihu nahu na tau, tuna nu tuna nu ba wàdanja ba kurongu-ja, hi 
wana. Ka himbu-nanjaka andana ka kuita aruja ba wana. 


Na wua-nanja pangangu na tau lima rata 1 Miri Jehu. (Mat. 14:13-21; 
Maruku 6:30-44; Juh. 6:1-13) 


10 Ba dabeli-ka da pa-pahurungu, peka-danjaka 1 Jehu djaka nggara 
u-ulada. Ka lawihiru karia-nandjaka la pa-hinggilu la hau paraingu, 
Mbaituhaida ba wadanja. 11 Taka ba pi-ma-nanjaka tau dangu nuna, ka 
tundu madua-danjaka; hi nanggepi-ha paraina 1 Jehu hi napeka-ndja na 


rukuna na pahangandji-na 1 Ala, taka na raka pa-pamalaru hi 
na-pamalaru-ja. 12 Taka na lodu malingu-ama-naka, ka mai-danjaka da 
ma-hakambulu madua la lihina: Puli-njawa jiana na tau palaku, ka peku 
luana la kotaku dangu la woka hu lua, ka nahimbu ngia patodu-na dangu 
pangana, la1 jiahu ba la pangia ma-linggitu-ta, hi wadanja. 13 Nanapa-ja 1 
Jehu: Njimi na kai wuandja pangangu, hi wanandja. Danapa-ha njuda: Nda 
hili ningua lai njuma, didi-maaha ba lima mbuada da kambamba hi dua 
ngiuada da ijangu, hinggilu-na djaka malua pakemja pangangu njuna na tau 
dangu tungu jia, hi wadanja. 14 Maa ba rakangu tau lima rata-duja na mini 
djua. Taka i Jehu: Paraha-ndja ka da-mandapu pabandja-pabandja-rungu, 
ha-bandjaru ka rakangu lima kambulu lima kambulu-ja, hi wanandja da 
papanau-na. 15 Ka wa-du-danjaka da papanau-na, hi da-paraha halanja 
pa-mandapu. 16 Ka piti-nandjaka da kambamba lima mbua dangu da 
ijangu dua ngiu, hi na-tangara la awangu, hi na-pa-malangungu, halaka hi 
na-kawita-ha, hi napakei-ndja da papanau-na, la palua pa-bandjalu-nja na 
tauka. 17 Ka ngangu hala-nanjaka lundu mbihuna; hi naputu-ha tau da 
kapipi tadi nga-da, ha-kambulu dambu mbola mbinuda. 


Na pekana 1 Peturu. (Mat. 16:13-28; Maruku 8:27-9:1) 


18 Handaka, ba talanga hamajangu-naka la ma-hinggilu, hurungu-danjaka 
da pa-panaungu, hi na-paara-ndja: Mala na tauka, nggamuja wanangga 
Njungga? hi wanandja. 19 Dahema njuda: Djiaja 1 Juhani Parunungu, 
wananggau; taka hawiangu: Djiaja 1 Elia, wananggau; hawiangui: Na haatu 
na wunangu amangu na-hadangu-ka, wananggau, hi wadanja. 20 
Nanapa-ja Njuna: Ka njimi nggamuja wamingga? hi wànandja. Nahema 1 
Peturu: Karitu-na i Alakau, hi wana. 21 Randi nda uku-nandja: Ambu ningu 
haatu papanii-mi na rukuna nuna, wanandja. 22 Na Ana tau na-padangu-ma 
badi majila dangu, dangu hi nawaru-nja ama bokulu, dangu ratu pangora, 
dangu mapingu huratu ukuka, hi lupa pameti-ja, taka la lodu patailu wana 
hi pahada-nja, wànandja. 23 Ka peka-nanjaka na madangu: Djaka 
nggamuja na ma-patikingu patundu-ngga, na-majaungu paku badi wikina, 
ka nadendi-ja na harika-na hau lodu hau lodu, ka namangu patundu-ngga. 


24 Nadu djaka nggamu ka kurada-nja na luringgu na mawana, djia hi 
na-jamihu-ja; taka djaka nggamu na ma-jamihu-ja na lurina lumunggu 
Njungga, djia hi rada-nanja. 25 Nadu nggara lingu-naka la tau, djaka 
namangi halanja na ihi pa-nggubulu awangu, taka na wikina njuna hi 
jàmihu djaka ndia hi mburina padua. 26 Djaka nggamuja na ma-makia 
papeka-ka Njungga dangu na pulunggu, na-makia-mai duna na Ana tau 
papeka-ja, tai djaka namai ngandija na bundjuku-na dangu na bu-ndjukuna 
na Amana, hamanai da papalewa matua-ka. 27 Tangaru, ka kupeka-nggal: 
Nindja nahu da ma-ndolaku jiahu, da manda padaja na pameti wangu, 
djaka ndedi daita-maduja na pahangandji-na 1 Ala, hi wànandja. 


Ba na-pandjilungu na hadana 1 Miri Jehu. (Mat. 17:14-23; Maruku 
9:14-22) 


28 Ba rakangu walu-naka na lodu ba nahàla papani tuna nu, taka i Jehu hi 
na-karia-ndja i Peturu, 1 Juhani dangu i Jakupu, hi nahei la palindi 
pa-hamajangu. 29 Ba talangu hamajangu-naka nu, haujaka na hadana na ?' 
kaba matana, taka da pakina bara dji-djila-daka. 30 Hi djia ni biandja da 
tau madua da mapanii danja, i Muha dangu 1 Elia, 31 ba dawangu 
pa-kadjilaku biaka ba itaha; pani-niidanja na pandjapu wana, na 
pa-patutu-na haromu la Jeruhali. 32 Taka i Peturu dangu da anguna lalu 
mbotuha da matada parai pa-tatiku; ba da-katataku-ka, ita-danjaka 
kadjilaku-na i Jehu dangu da tau madua da ma-ndolaku danja. 33 Ka 
ta-pahewa-wa ba wadanja-ka paraida nuda da tau madua, napaja 1 Peturu: 
Ngguru, nahamu-duka ba lai jiahu-kama, mata ka mawulu-ka kambungu 
tilu mbua, hau Njumu, hau 1 Muha dangu hau 1 Elia, hi wana; taka ba wana 
nu nda pi-maananja djaka nggaraja na papanii-na. 34 Taka ba talanga panii 
tunaka nu, taka-nanjaka na karumangu na mapamaündja; ka mangadatu- 
danjaka ba daaha-ka la kuru karumangu. 35 Taka lingu-nanjaka weli 
daangu la karumangu: Jiana-jaka na Ananggu na papindi-nggu, 
patingi-njawa Njuna, na mawana. 36 Ba darongu-jaka nuna na kareuku, 
ita-danjaka 1 Jehu ba didi meha-kiaja-ka. Nu ka kandii-danjaka, nda ningua 
haatu papanii-da na rukuna nuna nu na pangita-da. 


Na malaru-na na anakeda pa-huruku wandi. (Mat. 17:14-23; Maruku 
9:14-22) 


37 Hadangu-ka harii, ba dapuru-ka weli ditangu la palindi, mai 
toma-nanjaka tau da-dangu 1 Jehu. 38 Nu la koru tau dangu, ninja na tau na 
ma-warangu: Ngguru, mala aru kau tangaru-ja na ananggu, ba ana 
hakamehangu-maa-nggunja. 39 Tangaru, ba na-ndjakapu-jaka wandi, 
la-lada-maana, ba nawindja wandjaja hi lupa nawura na ngaruna, eraana 
badi hi na-pahala-nja, ba na-padjàra-ja. 40 Ku-pamanda-mandjaka lati da 
papanau-mu la pawaru-nja na wandi, taka nda da-ngalangua, wana. 41 
Nahema 1 Jehu: Ha tau nda pawai, ndalaru palu haluangu, pira-ma-ngguipa 
badi ba kundengi-kai dàngu ba ku-patoru-nggai? Ngandija namu na anamu, 
hi wàna. 42 Ba talànga ndàharungu-naka nu, ndàkilu madua-nanjaka wàndi 
akatu la tana, ka hajinda-nanjaka. Tàka i Jehu hi na-bàtiru-ja nuna na wàndi 
akatu, hi na-pamàlaru-ja na anakeda; ka wua beli-nanjaka na amana. 43 Ka 
hondaru hàla-nanjaka na tau, ba naita-jaka na ma-ngundju-na i Ala. Nu ba 
talànga hangàtaru hàla-danjaka na pa-patumbu-naka, peka-du-nanjaka da 
pa-panaungu: 44 Tujawa jiana na kareuku la kahilu-mi, nadu na Ana tau 
pa-pulingu-jaka haromu la lima tau, wànandja. 45 Tàka nda 
da-djàngapua-ja nuna na kareuku, na-tandjiku-mapa lai njuda, hi nda peku 
pidanja andana; tàka da-mangàdatu-mbu pa-paàra-nja andana nuna na 
kareuku lai Njuna. 


Na pa-lumungu-da parihi da pa-panaungu. (Mat. 18:1-5; Màruku 9:33-40) 


46 Ka tumbu-nanjaka na pa-pangàda: Nggamuka na marihi bokulu lai 
njuta, wàda. 47 Taka 1 Jehu pi-mananja na pa-pangàda etida, hi napiti-ja na 
haatu na anakeda kudu hi natuja la lihina, 48 hi napanii-ndja: Djàka 
nggamu na mainga-ja na anakeda tungu jia lumuna na tamunggu, 
inga-nangga Njungga-maduka; taka djaka nggamu na mainga-ka Njungga, 
inga-nanja Njuna-maduka na ma-paraha-ngga. Djaka nggamu na marihi 
marahu lai njimi mbuu ndabami, njunaka na ma-bokulu, wanandja. 49 
Nahema 1 Juhani: Ngguru, ma-itangu-ka tau ma-paluhu wandi ba nawanja 


na tamumu, hi mahiri-nja, ba nda ma-kikungu lai njutaja, hi wana. 50 
Nanapa-ja i Jehu: Ambi hiri-dunja; djaka nggamu na manda papanggai, 
angu-diminja, hi wanandja. 


Na nda inga-nanja tau Hamaria 1 Miri Jehu. 


51 Ba mareni toma-ama-naka na rehi padita-ja 1 Jehu, padai-nanjaka na 
katiku halaku-na la Jeruhali, 52 hi na-paraha-ndja da papalewa-na 
pa-mangilu-nja. Ka laku-danjaka hi datama la hau kotaku tau Hamaria, ka 
ta-pajema-nja ngia patodu-na ba wada. 53 Taka njuda nda da-pahia-nja, ba 
hanggangu ningu-nanja la Jeruhali. 54 Ba daita-jaka na matuna nu da 
pa-panaungu, i Jakupu dangu i Juhani: Mala Miri, puru ka wamanja lati na 
epi welingu la awangu ka na-palapu-ha njuda, ndia wamu?, wadanja. 55 
Taka hi nambaili 1 Jehu hi nahangga-ndja. 56 Ka laku-danjaka la hau 
kotaku. 


Na tau na ma-tundungu lai Miri Jehu. (Mat. 8:19-22) 


57 Nuba talanga nahundja, ninja na tau: Tundunja wanggunggau, djiapa ka 
nda nggii-kaukadu uhanggangu ningu, wananja. 58 Nanapa-ja 1 Jehu: Da 
lambàku ningu kandoka-da, da ma-hawurungu dita la awangu ningumbu 
hibuda, tàka na Ana tau nda ningua ngia pa-pakalana-nja na katiku-na, hi 
wànanja. 59 Tàka na haàtu: Tundungga!, wànanjai. Tàka nuna na tau: 
Pulingga kadiru ka kulua pàku patani-nja na amanggu, wànaka. 60 
Nanapa-ja Njuna: Màta-njaka na mameti ka natani-nja na anguna na 
mameti; taka njumu na, lakuwa kau pakada-nja na pahangandji-na 1 Ala, hi 
wànanja, 61 Hili ninjai na haàtu: Tundunja wànggunggau Miri, na njuna 
pulingga kadiru ka ku-pabeli pàkunja langu na angu umanggu, na 
ma-wananja. 62 Nanapa-ja i Jehu: Nda ningua haàtu na majàpa luku hi 
nambaili-i la kadjia-na, na malingu la pahangandji-na i Ala, hi wànanja. 


NA KAWUDU 10 


Na palewa-nandja da tau pihu kambulu. (Mat. 10:8-15, 11:21-24; Maruku 


6:7-13) 


1 Tunaka nu, tangaru-nanjaka 1 Miri tau hawiangu, tau pihu kambulu, hi 
na-paraha madua-duandja nahu la pa-mangilu-nja Njuna la hau parai-hau 
paraingu, la hau kota-hau kotaku, na palaku liingu ba wana. 2 Nadangu 
langa-taka na pamuti, taka na mamuti hawutu-anangu; djia-duja 
kamahi-njawa 1 Miri na mamangu pa-mutingu, ka na-parahangu mamuti la 
ngia pamuti-na. 3 Ilakuwa! Tangaru, nahu ba ku-paraha-nggai hama tuna 
na ana mbimbi la koru ahu rumba. 4 Ambi ngandidu kanai amahu, djaka 
ndia kanai balangu, djaka ndia halapa; dangu ambu ningudu haatu nggi 
luamu pawami nahu la ngarangia. 5 Djaka nggii umaja na ngia patama-mi: 
Napeku hamuwa jiana na uma, wami paku. 6 Djaka tuba ningudu ana peku 
ana hamu lai nu, ka djia-jaka hi na-padaingu na peku na hamu ba waminja; 
taka djaka nda ningu, ka beli-nanjaka duna lai njimi. 7 Ndadiku-ma la uma 
lai nu, kai ngangu kai ngunungu djaka nggaraja na pawua-nanggai; maa ba 
raka-duna na marama djaka na-ngalangu wundana. Ambi hale-lelidu la hau 
uma hau uma. 8 Djakai taka la hau paraingu, ka nainga-madukai tau, 
inga-njaka djaka nggaraja na pa-pahangga-nanggai, 9 kai pa-malaru-ja na 
mahidu lai nu, kai pekanja: Na pahangandji-na 1 Ala mareni- 
ama-nanggaika, ka waminja. 10 Taka djakai taka la hau paraingu, ka nda 
nainga-kai tau lai nu, luhu la talora-na: 11 Djiapa na kumburu tana la 
paraimu, na ma-karitaku la wihiama, kambahu-manggainja-ka, na njuna 
jiana kai pinja: Na pahangandji-na 1 Ala mareni-amanaka, ka wàminja. 12 
Ka kupeka-nggai, tai la rehi, raka-anaka na papada-na la Hondungu 
welingu la papàda-na nuna na paraingu. 13 Nai aai njumu, ha Korahingu! 
Nai aai numu, ha Mbaituhaida! Làti ka tungu-kaawa la Huru dangu la 
Hindungu da tanda mbiha da matumbu hama tuna lai njimi, mbada 
pa-ndjilungu mandai-daka lati, ba da-kalambungu karungu dangu ba 
da-uhuku la au. 14 Na njuna tai la rehi pa-tandangu, raka-anaka na 
papada-na la Huru dangu la Hindungu welingu la papada-mi njimi. 15 
Taka njumu ha Kapinaüngu! Pa-padjangga-makauka taka la awangu? Lupa 
la parai mameti-kauka na haromu u-hadandjalu ningu. 16 Na marongu-kai 
njimi, rongu-nangga Njungga-maka, dangu na mawàru-nggai njimi, 


waru-nangga Njungga-maka; taka na mawaru-ngga Njungga, waru-nanja 
Njuna-maka na ma-pa-raha-ngga, hi wanandja. 17 Ka beli mbaha 
eti-danjaka da mapihu kambulu-da: Miri, da-karadaku-mbuka da wandi 
akatu lai numa lumuna na tamumu, hi wada. 18 Nanapa-ja I Jehu: Kuita- 
majaka i kambàliku ba hama kabilaku-ja ba na-kanabu welingu la awangu. 
19 Tàngaru, kuwua-manggaika kuaha la padili ularu dàngu tamihiku, 
dàngu la pahangga-nja na pamàka wànaka na papa, nda djia ningua 
matunggai ma-akatu. 20 Ba tuna, àmbu djiajai nuna na pambaha eti wàmi 
ba na-karadaku-nggai wandi, taka mbaha eti wanjawa, da tamumi ba 
nindjaka la huratu la awangu, wànandja. 


Na pa-malangungu-na i Miri Jehu. (Mat 11:25-27; 13:16,17) 


21 Nu paku nu, hawola-nanjaka i Jehu paraina 1 Ngahu Matua: Dou Ama, 
Mirina na awangu na tana, ku-pamalangu-nggau, bau kàpinja na rukuna 
jiana la ma-manggàna dàngu la mapingu, tàka hu wàlahu biaja la anakeda. 
A Ama, tuna nu na pambuha-nggu ba wàmu-maka dumu. 22 Mbuu 
ndàbana na-pakata hàla-ma-nggandjaka paraïna na Amanggu; nda ningua 
haàtu mapinja djaka nggamuja i Ana, mbulungu i Amaa; hamanai djaka 
nggamuja 1 Ama, mbulungu i Anaa, dàngu na tau na pa-bowangu ba wana 1 
Ana, wànaka. 23 Tàka hi nambaili pameha-ndja da pa-panaungu: 
Oha-adaka da mata, da mangita-ja na pangita-mi. 24 Nadu ka kupeka- 
nggai, dadangu da wunangu dangu da maràmba da ma-rindjungu pangita-ja 
na pangita-mi njimi, taka nda dangala pangita-ja; da ma-rindjungu 
parongu-ja na parongu-mi njimi, taka nda dangala parongu-ja, wanandja. 


Na tau Hamaria na ma-manawaru etina, (Mat 22:34-40; Maruku 12:28-31) 


25 Ka hurungu-nanjaka na haatu na mapingu uku la pakama-nja: Ngguru, 
nggikina wangguaka badi ka peku nduma-nggunja na luri pa-lupangu?, 
wananja. 26 Nanapa-ja 1 Jehu: Ka nggaraja na maninja daa la huratu uku? 
Nggikina wana bau mbahaja?, hi wananja. 27 Nahema njuna: Matawa kau 
pambulu-nja na etimu, na hamangu-mu, na atalu-mu, na pa-ngadangu-mu la 
pambuha-nja 1 Miri, na Alamu; hamanai kau mbuhanja na angumu hama 


tuna bau mbuhangu wikimu, wanadu, hi wana. 28 Nanapa-ja 1 Jehu: 
Tuba-nanja na hemamu; wanjawa nuna djia hu luri, hi wananja. 29 Taka 
njuna pa-manangu-nggunja wikinggu ba wana-maka: Ka nggamu-jaka nu 
na angunggu, hi wananja 1 Jehu. 30 Na-kataku-ja 1 Jehu: Ninja na tau na 
mapuru welingu la Jeruhali lakuna la Jeriku, ka jamihu-du-nanjaka la lima 
ma-rambangu, hi da-labaku-ha da pakina hi dapalu-ja, ka laku-danjaka, hi 
da-dundjaku-nja ba natika pameti-kaamangu. 31 Djia pàkujai duna na puru 
luna la anda lai nu na haàtu na ratu; ba naita-jaka na tau, wiliru-maananja hi 
nalaku lànganja. 32 Tunamai na haàtu na mini Lewi na malii lai nu, ba 
naita-jaka, wiliru-maananja hi nalaku lànganja. 33 Tàka na mini Hamaria, 
na maningu ngia pa-luangu, ba natàka-ka la lihina, nu ba naita-jaka, tumbu- 
nanjaka na manàwaru-na. 34 Hi nalua tomaja, hi na-kamburu-ndja da 
ma-manua-nja, naburi-ndja lonahu dàngu wai angguru; ka wotu-nanjaka la 
ndjara kaliti-na, hi na-karia-nja la uma ngia patodu, hi na-anggaraa-ja. 35 
Hadangu-ka harii, paluhu-nanjaka bila dambu ndinaru na mangu umangu: 
Anggaraa aruja jiana, pi-pira marihi pa-anggaraa wamunja, kuhilu-maha 
duku, djàka kubeli-ka, hi wànanja. 36 Mala bau kakaja jiada pa-kadua 
haàtu-da, nggamuja wàmu na maangu-nja jiana na tau na ma-jàmihu la lima 
ma-rambangu?, hi wànanja. 37 Ka na ma-manàwaru-dunja, hi wàna. 
Nanapa-ja 1 Jehu: La-kuwa, kau wanja na matuna nu, hi wànanja. 


Na rukuda 1 Maria dangu 1 Marata. 


38 Nahu ba dalaku, taka-nanjaka la hau kotaku, Ninja na haatu na kawini, 
Marata-ja tamuna, na manggepi-ja la umana. 39 Njuna ninja na anguna 
kawini, Maria-ja tamuna, na ma-mandapu la wihina i Miri, la pa-patingi-nja 
na paniina. 40 I Maràta lumungu pàku-nanja duna ba da-daana na 
pa-paloku-nandja. Lua hi na-hangiri-ja i Jehu: Miri, ndau kawelangu bia ni 
na angunggu kawini ba napuli meha bia-ngga pa-paloku? Paminja làti ka 
namai pa-pambapa dàngga, wànanja. 41 Taka nahema 1 Miri: Maràta, 
Maràta, lalu handuka-munja dàngu lalu pangàda-munja na mada-dangu 
njumu; 42 tàka hangia-ana duna na malingu; i Maria duna pindi-ma-nanjaka 
tangguna mahàmu, na panda hili jamitu welingu lai njuna, hi wànanja. 


NA KAWUDU 11 
Na huri hamajangu. (Mat. 6:9-13, 7:7-11) 


1 Tuna handaka, talanga hamajangu-na 1 Jehu la hau pa-ngiangu; ba 
na-djiaka-ka, na haatu na papanau-na hi napanii danja Njuna: Miri, papeka 
aru-nggama pa-hamajangu, hama tuna 1 Juhani duna ba na-papeka-ndja da 
papanau-na wananja. 2 Nanapa-ja Njuna: Ka ma-hamajangu djaka wami: 
Dou Ama, na tamumu ka pa-matua-jawa; na pahangandji-mu matawa ka 
nahunga-ja; 3 wua aru-nggamawa uhu raka ngama hau lodu hau lodu; 4 
djama àrundja da ndjalama, ba madjama-dunjai duma na tau na 
ma-wutangu la1 njuma; ambu puli aru-nggama la ma-pakamangu, wami, 
wànandja. 5 Nggamuja lai njimi na maningu arijaangu, ka nalua 
manda-lora lai njuna: Angu, paruta-nda kadi kambamba tilu mbua, 6 ninja 
na arijaa-nggu na malii hambu lai njungga, taka nda nggara ndoku lai 
njungga maningu, pa-padjama-nggunja, ka wananja; 7 taka njuna nu daa, 
hema-nanjaka: Ambu pa-majila-ka na, na pindu pakuhi-jaka, taka da 
ananggu dangu njungga la ngia pa-katuda-kamaka, nda peku hadangu- 
nggupa la pawua-nggaundja, wananjaka. 8 Ka kupeka-nggai: djiapa ka nda 
na-hadangu-kadu pawua-nja, ba ngaha pa-arijaa-nanja, taka ba nda 
na-makia la pakarai-ja, lupa na-hadangu-ma duna hi nawua-nja, djaka 
pi-pira pakarai-na. 9 Ka kupeka-nggai: Karaiwa, pa-wuangu-makai duna; 
himbuwa, ihunggungu-ma duna; tundungu-wa pindu, pa-bunggahu- 
ngu-makai duna. 10 Nadu djaka nggamu makarai, ba na-ngalangu-du; na 
mahi-mbu, ba na-hunggungu-du; na ma-tundungu pindu, ba bunggahu- 
dunja. 11 Nggaa amaja lai njimi, djaka nakarai-ja kambamba paraï anana, 
hi nawua-njai watu? Djaka ndia, djaka nakarai-ja ijangu, taka nda ijangui, 
ularui pawua-nanja? 12 Djaka ndia, djaka nakarai-ja tilu manu, taka hi 
tamihikui pawua-nanja? 13 Djiapa nu njimi, kai akatu-kadu, ipingu-du 
pa-wuangu mahamu la anami, ka narihi-ipa duna na Amami la awangu ba 
nawua-nja Ngahu Matua na tau, na makarai-ja, hi wànandja. 


Na lapi-nanja tau Parihi i Miri Jehu. (Mat. 12:22-30, 43-45; Màruku 


2227) 


14 Njuna 1 Jehu waru-nanja na wandi la tau, na ma-paka-mbanga-ja. 
Tunaka nu, ba naluhu-ka na wandi, ka kareuku-nanjaka na ma-kambanga. 
Ka hangataru-nanjaka na tau dangu. 15 Taka lai njuda hawiangu: Rukuna 1 
Mbaluhembulu, na ngorada da wandi, hi na-paluhu wandi, wadanja. 16 
Ninjai hawiangu na makama-nja, na makarai-ja tanda welingu la awangu. 
17 Taka i Jehu pi-mananja na pa-pangada-da, ka panii-du-na-ndjaka: Hau 
hangandji hau hangandji na ma-pabariku dangu wikina, djia la molungua, 
hamanai hau uma hau uma na ma-parawaku dangu wikina djia la 
hadandjalua. 18 Djaka na-pabariku madua-ka dangu wikina 1 kambaliku, 
nggiki hama padaingu-naka na pahangandji-na? Na liimi njimi, Njuna 
rukuna i Mbaluhembulu hi na-wàrungu wàndi ba wàmi. 19 Djàka rukuna i 
Mbaluhembulu-ka Njungga ba ku-wàrungu wàndi, nggaa mangu 
rukungui-ka duna da anami, ba tuda nu? Djia-duja njudaka ngeru da 
ma-patanda-nggai. 20 Taka djàka ruku limana 1 Ala bidua Njungga ba 
kuwàru-ngu wàndi, djàka tuna nu na pahangandji-na i Ala mbàda tàka-naka 
lai njimi. 21 Djàka ningu ma-kapàru, ka màtu dàka-mana ba namangga-nja 
na uma kotaku-na, djia hi damara da pa-bàndjalu-na. 22 Tàka djàka 
ninguka marihi kapàru mahada-nja, ka natalu-ja, ka ramba-nandjaka duna 
da daka-naka, da pamonu-na lati, ka paberi-nandjaka da pariba-na. 23 
Djaka nggamuja na manda angungga, papa-dunangga; dangu nggamuja na 
manda kangutu dangga, ma-paihangu-ja. 24 Nu ba naluhu-ka na wandi 
iraku welingu la tau, ndjadangu-nanjaka mamadu ma-hinggilu, ba nahimbu 
ngia pangudu-na; taka djaka nda na-hunggungu-pa: Beli-nggunjaka la 
umanggu, na ngia pambada luhunggu, wana madua-ka. 25 Ba nataka-ka, 
tomangu-nanjaka pangia mambada alihu, mambada lanjapu. 26 Nu ka 
lua-nanjaka papiti-ha da anguna pawandi da mapihu, da marihi-njaipa na 
akatu-na njuna. Ka tama-danjaka, ngiangu-danjaka lai nu; na tau tungu nu 
la malamiri, manau akatu-naka welingu la wungana, hi wànandja. 27 
Tunaka nu, ba talanga panii-nanjaka nuna, ninja na kawini la padua tau 
dangu na ma-warangu: Oha-anaka na banggi na mambada kalunggu-nggau, 
dangu da huhu da pambada homumu, wananja. 28 Taka Njuna: 


Tuba-nanja, chaanaka na marongu-ja na puluna 1 Ala, na ma-pamandu-nja, 
hi wana. 


Na tandana 1 Junuhu. (Mat. 12:38-42) 


29 Nu ba na-langgungguru-njaka tau dangu, ka panii-nanjaka: Na tau 
handani nahu, tau akatu-ja; ba na-karuhi tanda, taka nda djia pa-wuangu-ja 
tanda, mbulungu-ana na tandana 1 Junuhu. 30 Hama tuna 1 Junuhu ba 
beringu tandaja la tau Ninewi, tuna-duka haromu na Ana tau la tau handàni 
nahu. 31 Haromu la lodu pa-tandangu, na maramba kawini weli lurungu 
hada karia-nanjaka na tau handam nahu, hi na-pandjala-ha; maa ba welina 
la hupu tanadu njuna, nu ka kurongu-ja na manggana-na 1 Halemangu ba 
wana; tangaru, hi ninja lai jiahu na marihi-nja 1 Halemangu. 32 Haromu la 
lodu pa-tandangu, na tau Ninewi hada karia-nanjaka na tau handani nahu, 
hi da-pandjala-ha, maa ba da-pandjilungu-ka duda ruku pa-bobarungu-na 1 
Junuhu; tangaru, hi ninja lai jiahu na marihi-nja 1 Junuhu. 33 Ba nda 
nggamu wada na ma-paketingu djilu, taka hi natujai la ma-pa-hadindingu, 
djaka ndia hi na-pangguru-nja1 hindu, natu-maja duna la latana, ka peku 
ita-nanja tau matama na harima. 34 Da djiluna na taumu, djiaha da 
matamu; djaka dahamu da matamu, djia hi na-hambila hala na taumu; taka 
djaka da-akatu, djia hi na-kapatangu na taumu. 35 Djia-duja rima 
pa-hamungu, na hambila na maninja lai njumu, ka ambu na-kapàtangui. 36 
Djaka na-hambila hala na taumu, hi nda ningu hawutu ma-kapata-nja, 
mbuu ndabana djia-duka hi na-hambila, hama tuna na djilu ba 
na-pahambila wanggau hariina, hi wana. 


Na tenda-nandja da tau Parihi dangu da mapingu uku. (Mat. 23) 


37 Talanga panii tunaka nu, ninja na tau Parihi na mawànda-ja palua 
pangangu lai njuna; ka tama-nanjaka hi na-mandapu pangangu. 38 Ka 
hangataru-nanjaka na tau Parihi, nu ba naita-ja ba nda nabaha paku, 
nganguwa ba wana. 39 Taka i Miri: Njimi tau Parihi, djiaha da liuada da 
kaba da tobungu da pa-paili-mi, taka daa la kurumi mbinuna padua na 
rambangu na akatu. 40 Ha manduba, Njuna na mapandoi-ja na huna, nda 


Nju-naipa duna na mapandoi-ja na kuruna? 41 Na njuna hunggu wanjawa 
na maninja nu daa, nu ili hala-diminja-ka. 42 Aai, njimi tau Parihi, bai 
wotuha da pa-hakambulu wàda da manggalawa, da walahànggi dàngu da 
ri-riika; taka hi pehaku bia-minja na pa-tandangu-na dàngu na 
mbuhangu-na 1 Ala. Jiada djia-maha badi làti da pawangu, taka nuda nda 
pa-màtangua-hai. 43 Aai, njimi tau Parihi, bai orangu pa-mandapu la ngia 
pawiri daa la uma bungguru, dàngu la patembi-kai tau nàhu la 
pa-pahàmburungu. 44 Aai, njimi ba tu bia-naka na reti langa, tàka na malii 
la pinuna, ba nda pi pàkua-nanja, hi wànanja. 45 Nahema na haàtu na 
mapingu uku: Ngguru, na panii tungu nu, paaka-munggama njuma- 
mbuduka, hi wànanja. 46 Nanapa-ja Njuna: Aai, njimimbu mapingu uku, 
bai pabuku-nja panda tàrana na tau, tàka njimi wiki mili hapungu wua 
Iimaa-mika kai djonggaru-ja na buku tungu nu, ndiambu. 47 Aai, njimi bai 
pandoindja retida da wunangu, taka hi da bokumi padua da ma-pameti-ha. 
48 Ba timi nu peka-maa-minjaka, ba pahama eti-minja dàngu da bokumi, 
maa ba njudadu da ma-pameti-ha, tàka hi njimi mapandoi-ndja retida. 49 
Djia-dujaka na manggàna-na i Ala: Napa ku-paràha-ndja wunangu dàngu 
pa-pahurungu, tàka njuda napa da-pameti-ha hawiangu, da-pamajila-ha 
hawiangu, hi wàna; 50 nu peku kanuka wa-du-nanjaka na riada da 
wunangu-ka, na pabungu piti weli muia weli tanangu, 51 piti welingu la 
wai riana i Hambilu lupa tomaja na wai riana i Hakaria, na pa-pameti la 
manggawa ngia pamangedjingu dàngu na uma Ala. Lànga-tàka, ka 
kupekanggai, kanu-nuka lia-nanjaka la ana handàni nàhu. 52 Aai, njimi 
mapingu uku, bai piti-jaka na kuhi pingu, njimi wiki nda tama-minjai, tàka 
na ma-rindjungu patama, dimbaku-minjai, hi wàna. 53 Nu ba nalaku-ka 
welingu lai nu, pa-kiringu madua-danjaka da mapingu huratu uku dàngu da 
tau Parihi la pa-handuka-ja, ba da-kandàharu-ja la hangia-hangia; 54 hi 
da-kahili-ja, ka peku japa-ndanja, djàka ningu hawutu ma-làpahu la 
ngaruna ba wàda. 


NA KAWUDU 12 


Na papanau-nandja da papanau-na. (Mat. 10:26-33) 


1 Tunaka nu, ba talanga langgungguru-naka na tau ba nda pira rata biaja, hi 
lupa na-pa-tarohaku-mbu dangu anguna, pa-kiringu-nanjaka pa-kareuku 1 
Jehu ba na-patuni-ndja ngaru da papanau-na: Imanggangu-ma wikimi la tai 
wolu tau Parihi, nu la pa-kapelu, 2 Ba nda ningua pa-pandadangu, na 
padjia nda bunggahu, dangu nda ningumbu pa-kapingu na padjia nda pingu. 
3 Djia-duja djiapa nda nggaraja na papanii-mi la ma-kapa-tangu, 
djiangu-ma ba parongu-ja la mahari; dangu djiapa nda nggaraja na 
papanii-mi la kahilu daa la kurungu, djiangu ba pa-bobaru-ja welingu la 
toku ndidu uma. 4 Ka kupeka-nggai, arijaa-nggu, ambi mangadatu-du-ndja 
da ma-pameti-ha da taumi, halaka nu ba nda hili nggikina wadaapa. 5 
Mata ka kubowa-nggainja djaka nggamuja na raka pa-mangadatu-mi: 
I-mangadatu-njawa Njuna, nu ba nahala pa-pameti-kau, ba namaka-mai 
pawaru-nggau la pangia mambana. Tuba-mananja, ka kupeka-nggai, 
mangadatu-njawa Njuna! 6 Mala da manginu ba nadangga-ndja tau, ndia 
lima ngiu dambu ndui? Taka na heu djua nda ningua pa-maromba-na 1 Ala. 
7 Djiapa-kingu na lunggi la katiku-mi, pareki ndaba-haka. Djia-duja ambi 
mangàdatu, irihi-ndjapa da manginu dangu. 8 Ka kupeka-nggai: Djàka 
nggamuja na mapeka-ka la hangga tau, napa napeka-majai duna paraï na 
Ana tau la hangga papalewa-na i Ala. 9 Tàka djàka nggamuja na 
ma-pahini-ngga la hangga tau, pa-pahiningu-majai duna la hangga 
papalewa-na i Ala. 10 Djàka nggamu na mapulu-nja na Ana tau, 
pa-djàmangu-japa; taka djaka nggamu na malapi-ja i Ngahu Matua, nda 
pa-djàmangua-japa. 11 Djàka ningu mangàndi-kai la uma bungguru, la 
hangga tau bokulu dàngu tau pa-tangara, ambi handuka pàkunja djàka 
nggikina dàngu djàka nggàraja na pa-padjàrungu wàmi nu bai panii; 12 ba i 
Ngahu Matua duna taï la rehina, na madjia peka bianggai djàka nggàraja 
bàdi na papanii-mi, wànandja. 


Na pangerangu-na na mini wulu na ma-kambànga. 


13 Ninja na haàtu nu la koru tau dangu: Ngguru, pekanja na angunggu 
paluhu, ka naberi dànggaha da banda pa-bàndjalu amama, wànanja. 14 
Nanapa-ja 1 Jehu: Ha dumu, nggamu mata kau timbandja dangu kau lii 


padua-ndja njuda na ma-wanangga?, hi wananja. 15 Ka panii-nandjaka: 
Tangaru paku, kai manggangu wikimi la pa-manganga eti, djiapa nda 
nggiki pa-bundungu-da da bandana na tau, taka na lurina nda manguna 
njunaaja, wanandja. 16 Hi napanii-ndja pangerangu: Na tanana na haatu na 
mini wulu, dangu paku-naka na ihina. 17 Ka pangada-nanjaka la etina: 
Nggikina wangguka badi, ba nda ningu-nggapa pa-ngiangu, ngia 
pa-pahamu-ngguha da ihi wokanggu, wanaka. 18 Kau napa, ka 
ku-njanggaru halaha da uma eringgu, ka kuwulu ma-bokulu-ma, lai nu ka 
ku-pahamu niha da uhunggu dangu da banda-ngguka. 19 Napa ka 
kupeka-nja na ndewanggu: Ha ndewanggu! nahu dangu-danjaka da 
bandamu, da pa-pabundungu tungguna djiapa nda pira mbua ndaungu; 
nguduwa, nganguwa, ngunungu-wa, kau hawola, ka wanggunja, wanaka. 
20 Taka nanapa-ja 1 Ala: Ha ma-kambanga, djiaja la rudungu nahu-maaka 
ba pandangi-ja na ndewamu welingu lai njumu, mala da pambada 
katari-mu, nggaa lai njuda-haka nu?, wana madua-njaka. 21 Nuja na 
ngerana na tau na ma-kangutungu wikina banda, taka nda nawulu ningui lai 
Ala, hi wanandja. 


La pa-handuka-nja na luri (Mat. 6:25-33) 


22 Ka panii-nandjaka da papanau-na: Djia-duja ka kupeka-nggai: ambi 
handuka-nja na ngerana na lurimi, nggaraka panganda ba wami; hamanai 
na ngerana na tada ihimi, nggaraka papaki-nda ba wami. 23 Na luri narihi- 
ndjapa da pangangu, taka na tada ihi narihi-ndjapa da paki. 24 Ngadaha da 
ngerada da nggangga, nda da-tondungua nda damutia, nda ningua kuru 
pangada djaka ndia uma erida, ba tuna rada-nandja padua paraina 1 Ala. 
Mala pira bia ngia paliru langa-mindja nuda da ma-hawurungu? 25 
Nggamu-jaka lai njimi, ba parai ruku handuka-na, hi na-ngalangu 
pa-kabutuhu-kija hawutu na lurma? 26 Djaka ndia biduai imaka-nja na 
maana hawutu-na, nggikina hi mi-handuka-nja na mada-dangu? 27 
Ngadaha da ngerada da wala mangata, nda da-ndataru nda 
da-tinungu-mbu, taka ka kupeka-nggai, djiapa 1 Halemangu dangu na 
pa-bundjuku wanaka, nda djia pakiana hama tuna na hawala na wala 


mangata. 28 Djaka tunanja nu-maduka 1 Ala na papaki-nanja na rumba la 
marada, na maninja nahu taka haromu na pa-warungu la epi, ka rihi-aipa 
dimi, ha njimi ma-hakudu pawaina. 29 Njimi ambi namatu pakuja, 
nggaraka njuna panganda pangunu-nda ba wami, ambi lii lua wadunja. 30 
Maa ba djiaja nuna-kadu mbuu ndabana, na pa-namatu-na na tauka la pinu 
tana. Taka na Amami napi-manja duna, ba djiaha nuda da pa-kalana-mi. 31 
Na njuna namatu pakuja na pahangandji-na 1 Ala, nunaka napa na-pakaria- 
manggainja duna. 32 Ambi mangadatu-du, ha ana kababa kudu! Maa ba 
orangu-ma-nanjaka na Amami la pawua-nggainja na pahangandji-na. 33 
Dangga-ndjawa da pa-bandjalu-mi, kai hunggu wandja Kataringu-wa 
wikimi tabu nda mobu, hamanai banda la awangu na manda ndjapu ndoku, 
la ngia panda toma ma-manganga, la manda ningu katarungu 
ma-paruha-ha. 34 Nadu djaka nggiiha da bandamu, lai numbuha da etimi. 


Rimangu ba wana 1 Miri Jehu. (Mat. 24:42-51; Maruku 13:33-36) 


35 Matawa na banggimu ka dangu boruna padua, hamanai na djilumu ka 
dangu duruna padua. 36 Njimi, mata ka hama tuna da tau, da ma-rimangu 
mirida, pirangu-ka nabeli welingu la pamati papa ba wada, nu djaka 
nataka-ka, djaka na-tundungu-ka pindu, hi peku bu-nggahu parengga- 
danja. 37 Wangu-manaka da tau ata, ba nataka-ndjaka mirida ba dangu 
pawala-da padua. Langa-taka, ka kupeka-nggai, djia la borungu-kiaka 
duna na mirida, mandapu-wa kai ngangu hi wanandja, hi nalua wikina 
pawua-ndja pangangu. 38 Djaka nataka wangu mandalora, djaka ndia 
lapahu manda-lora, ka djia-majai nu ba nataka-ndja, wangu-manaka duda 
nuda da tau ata. 39 Na njuna kai pinja jiana: Djaka napi-manja parai mangu 
umangu na rehi takana na ma-manganga, nda na-pahiangua pa-lunggaru-ja 
na umana, 40 Djia-duja njimimbu matawa kai rimangu, nadu haromu na 
Ana tau ba djia taka biana la rehi panda mbutimi, hi wanandja. 41 
Nanapa-ja i Peturu: Miri, jiana na pangerangu, la-mungga-ma njuma, ndia, 
la hala-munja na taumbuka?, hi wananja. 42 Nanapa-ja 1 Miri: Nggamuja 
na ma-tangaru banda na ma-tuturu dangu na ma-manggana, mata ka 
na-tanara-ha da atanggu, la rehina ka na-pangganapu-ndja tungguda, ba 


wananja na mirina? 43 Wangu-manaka na ata, djaka nataka na mirina, ba 
dangu tuna nu ba nataka-nja. 44 Langa-taka, ka kupeka-nggai, 
na-pahangga hala-mandja duna da pawulu-naka lai njuna na mirina. 45 
Taka djaka ninja la etina nuna na ata: Na miringgu na-endapu-pa la pabeli, 
ka wana, nu ka pa-kiringu-maa-nanja papalu-ha da ata mini kawini, malai 
ba nangangu ba na-ngunungu hi lupa namatiku, 46 tunaka nu ka 
taka-nanjaka na mirina, la lodu panda mbuti-na, la rehi panda pina, ka 
padjara-nanjaka hi na-pangera-nja la angu tau nda tuturu-ka. 47 Na ata na 
mambada pinja na pambua-na na mirina, taka hi nda narima bianja ba 
nataka-nja, djaka ndia hi nda nalumu bianjai na pambua-na na mirina, 
djia-dujaka na papalu pada-dangu. 48 Na njuna na tau na manda pinja, ka 
natu-jakaika na raka papalu wanguja, djia hi nda nangala padangu. Djaka 
nggamuja na pa-wuangu madangu, djia hi nadangu na pa-karuhi lai njuna; 
hamanai djaka nggamuja na pa-pamonungu madangu, djia hi narihi dangu 
na pa-pahurungu la1 njuna. 49 Na mainggu Njungga, mainggu panduha-nja 
epi la pinu tana, rindju nda uku-nggunja, lati ka djia duru-na-kaawa. 50 Na 
njuna djiangu-ma duku ba kurunu-nja na pa-runungu, djia hi nda uku 
handukaa-ka, hi lupa tomaja na lundungu-na. 51 Bai kakaja, ba kumai 
nàhu, pekuja na pangàndi-nggu la pinu tana? Ndiaa, ka kupeka-nggai, 
pa-paihangu wànguja. 52 Nadu piti welingu nahu, djaka tau malima-ja la 
hau uma pa-ihangu-danjaka, da madua haàtu dapapa-ndja da madua, da 
madua dapapa-ndja da madua hàatu-da; 53 na amana papa-nanjaka na 
anana mini, taka na anana mini papa-nanjaka na amana; na inana 
papa-nanjaka na anana kawini, taka na anana kawini papa-nanjaka na 
inana; na ina jenuna papa-nanjaka na rii anana, tàka na rii anana 
papa-nanjaka na ina jenuna, hi wana. 54 Hi nahili paniinja na tau dangu: 
Djàkai itangu-ka karumangu mahei la tuba patama lodu, nda hili tiangu-pa: 
Urangu wànaka, ba wami, taka tuba-mananja. 55 Hamanai djàkai 
pàda-njaka na ngilu weli lurungu: Mbana hàritu wànaka na lodu, 
wàmi-duka; taka tuba-mananjai. 56 Ha ma-kapelu, ipingu biai 
pa-patanda-nja na hadana na tana dàngu na awangu, ka ni hi ndai patanda 
bianjai djaka nggikina nahu-nahu? 57 Nggikina hi ndai patanda bianjai 
djàka nggàraja na matàndji la ngera wikimi? 58 Nadu djàka lua 


kariangu-munja papamu la hangga ma-pareta, nahu ba la ngarangia-kaipa 
u-pa-mukarungu badi wikimu ka lupa na-pahala-kau; napa ka ambu najila 
pangala-nggau la hangga ma-timbangu, taka na ma-timbangu hi 
na-pakata-nggau la papalewa-na, taka na papalewa hi napa nangga-nggau 
la uma kapatangu. 59 Ka kupeka-nggau, nda hili peku luhua-mupa welingu 
lai nu, hi lupa nda hau ndui ma-kandjepi, panda hiulu-mu, hi wanandja. 


NA KAWUDU 13 
Na panaungu-na la pa-pandjilungu. 


1 Nu nu djiajai duna na takada da tau da mapanii-nja na rukuda da tau 
Nggalilia, ba na-pakoru-ndja da wai riada njuda dangu da wai riada da 
pa-maraku wada parama 1 Pilatu. 2 Nahema Njuna: Mala bai kakaja, lalu 
rihi-manaka nu na ndjalada njuda welingu la anguda patau Nggalilia-ka, hi 
dapada-ja na majila tungu nu? 3 Ka kupeka-nggai: Nda tuna nua, njimikai, 
djaka ndiamadu i-pandjilungu, djiangu-mai dimi mbuu ndabami bai 
hangga-maru timi nu. 4 Mala da tau ha-kambulu mawalu da 
pa-kambitaku-na na lewatu la Hiluangu hi kiri metida, bai kakaja marihi 
ndjala-maa-haka nu njuda welingu la tauka na ma-mandapu-nja la Jeruhali? 
5 Ka kupeka-nggai: Nda tuna numbu, njimikai, djaka ndia-madu 
i-pandjilungu, djiangu-mai dimi mbuu ndàbami bai hanggamaru timi nu, hi 
wànandja. 


Na pangerangu-na na kapilitu nda wua. 


6 Ka peka-du-nandjaka jiana na pangerangu: Ninja na maningu pingi 
kapilitungu, na pa-pamula-na daa la woka angguru-na; ka mai-du-nanjaka 
pahimbu-nja wuana, tàka nda na-hunggungu. 7 Hi napanii-nja na madai 
woka: Tàngaru, mbàda katailu mbua ndaungu-ngguka pamai pahimbu-nja 
wuana jiana na kapilitu, taka nda kungala-ma pa-hunggungu; punggu-jawa, 
nggara lingu-naka ba na-pakandari angaja na tana, wananja. 8 Nanapa-ja na 
madai woka: Miri, mata-kinja lati la ndaungu nahua, ka kuhaka winggiru 
pakunja dangu ka kutu pakunja pa-kamboka wana, 9 napa djaka pawua 


wananja, djia-kakai, djaka hili ndiakai duna, ka djia-jaka hu pungguja, hi 
wananja, wànandja. 


Na pa-malaru-na mahidu la lodu hangahu. 


10 Handaka, panaungu-nanjaka la hau uma bungguru la lodu hangahu. 11 
Nu, djiajai duna na ninja na kawini na maningu wandingu hi kiri 
ripangu-na, mbada ha-kambulu walu mbua ndaunaka, hi lupa na 
hangguluru na kadjia-na, nda peku pa-tindjangu ndoku-napa wikina. 12 Ba 
naita-jaka parama i Jehu, panii da-nanjaka: Ha kawini, pahala-nanggauka 
pahidu wamu, hi wànanja. 13 Hi na-palua-nja limana na kawini, ndedi 
mbàdiku-na ka tindjangu madua-nanjaka na kadjia-na, hi nawotu-nja 1 Ala. 
14 Taka na ama bokulu la uma bungguru, karaü-nanjaka na etina, ba 
na-pamàlaru tau la lodu hangahu i Jehu, hi napanii-nja na tau dangu: 
Nomuna na lodu ràka parama wàngu, la lodu tungu nu kai mai ka 
pa-màlaru-kai, taka la lodu hangahu djamangu, wànaka. 15 Taka 
nahema-ja paraïna 1 Jehu: Ha ma-kapelu, mala njimi mbuu ndabami la lodu 
hangahu, ndai ngguli-hapa la hondu njuna da hapimi da ndjarami welingu 
la oka, bai lua pa-pangita-ndja waida ai? 16 Taka jiana na tau kawini, na 
anana i Ambarahangu, ni ba ha-kambulu walu mbua ndau bia-naka ngalana 
pa-djàritu-ja paraïna i kambàliku, mala nda peku-napa duna djàka nggulija 
la honduna la lodu hangahu? hi wana. 17 Ba napanii tunaka nu, makia 
hàla-danjaka da papana; tàka na tau dangu duna hawola pàku-nanja rukuda 
da ma-manu-ha-ka da pa-patumbu-na. 


Na pangerangu-na na karohu hawi dangu na tai wolu. (Mat. 13:31-33; 
Maruku 4:30-32) 


18 Tunaka nu, panii-nanjaka i Jehu: Nggiki hama-naka badi na 
pahangandji-na 1 Ala, dangu nggaraka badi pa-pangera wanggunja? 19 
Ngera hama tuna na karohu langa, napiti-ja hi na-habaru-nja tau la kuru 
wokana, ka tumbu-nanjaka hi lupa pingi aija, taka da ma-hawurungu 
mai-danjaka pawulu hibuda la laina, hi wana. 20 Halaika: Nggaraka badi 
pa-pangera wanggunja na pahangandji-na i Ala? 21 Ngera hama tuna na tai 


wolu, napiti-ja parai tau kawini hi naburi-ja na angu kanguta ba tailu 
nggatana, hi lupa na-majilu hala, hi hili wànandja. 


Na raka ma-manangu. (Mat. 7:13-23) 


22 Ka laku-nanjaka 1 Jehu ba na-nimbihu-ja hau parai-hau paraingu, hau 
kota-hau kotaku la pa-panaungu, nahu ba hanahu-na la Jeruhali. 23 Ninja 
na tau: Miri, hawutu-anaka duna na tau na ma-manangu?, wananja. 
Nanapa-ja Njuna: 24 Pa-mukarungu-ma wikimi kai tama la pindu 
ma-kahukulu; ka kupeka-nggai, nadangu tai na tau na mahimbu anda 
patama, taka nda na-ngalangu. 25 Djaka na-hadangu-ka duna na mangu 
umangu hi nabita-nja na pindu, taka njimi ndolaku-minjaka la hambeli hi 
mitundu-nja na pindu: Miri, bunggahu aru-nggama pindu, waminja-ka; 
nanapa-kai Njuna: Nda kutandaa-kai, djaka nggu weli ningumi, wana 
madua-nggai. 26 Nu hina-duka: Ba mbada ngangu mbada ngunungu- 
madu-maka la hanggamu, dangu bau panaungu-maduka la kuru kota-kuru 
kotakuma, hi waminja. 27 Nanapa-kai Njuna: Nda kutandaa-kai djaka 
nggu weli ningumi; pa-hilangu hiana la hangganggu, ha njimi mawulu 
ma-akatu, wana madua-nggaika. 28 Lai nu djia la hii djia la kakehuku 
ngandu-kiduaka, bai ita-haka i Ambarahangu, i Ihaku dangu i Jakupu, 
hamanai da wunangu danguka la pahangandji-na i Ala, taka njimi 
pa-warungu-kaika la hambeli. 29 Tai namunja na ma-namunja welingu la 
pahunga la patama, weli dia weli lurungu, hi napama pa-mbabungu la 
pahangandji-na 1 Ala. 30 Tangaru, ninja na ma-pa-malamiringu, tai 
djia-jaka na ma-mangilu; ninja na ma-mangilu, tai djia-jaka na ma-pa- 
malamiringu, hi wanandja. 


Na hali-nanja la Jeruhali 1 Miri Jehu. 


31 Nu nu djia pàkujai na takada hawiangu da tau Parihi: Lakuwa kau 
haleli welingu jiahu, ba pameti-ja wananggau 1 Harondi, wadanja. 32 
Nanapa-ja 1 Jehu: Lakuwa kai pekanja nuna 1 lambaku: Tangaru, paluhu- 
nggunja wandi, pa-malaru-nggunja taupa nahu dangu haromu, taka tailu 
modungu palundu-nggunjaka, wana waminja. 33 Na njuna djiangu-ma 


duku ba kulaku pa-ngalangu nahu, haromu dangu dua modungu, ba nda 
ukua pa-hanggamaru djaka wunangu-ja la hambeli Jeruhali. 34 A Jeruhali, 
Jeruhali, ma-pameti-ha da wunangu, ma-pindalu-ndja watu da tau 
pa-parahangu-kau, mbada pa-mbirangu bia-ngguka ka ku-pauhi-ndja da 
anami, hama tuna na bai manu na ma-pauhingu anana la lumbu ru kapana 
ba wanggunggau, taka njimi ndai bihu. 35 Tangaru, tai na umami 
pa-dundjaku djuangu-jaka lai njimi; ka kupeka-nggai, ndai hili itaakapa, 
lupa tomaja na rehina: Oha-anaka na mamai wànja na tamuna i Miri, ba 
wàmingga, hi wànandja. 


NA KAWUDU 14 
Na pa-màlaru-nanja na makalau la lodu hangahu. 


1 Tuna handàka, tama-nanjaka i Jehu pangangu la umana na haàtu na tau 
Parihi pangora la lodu hangahu, taka buti-nanja padua tau. 2 Nu ni 
pàkunjai duna la hanggana na haàtu na makalau. 3 Nanapa-ja i Jehu hi 
na-paàra-ndja da mapingu uku dàngu da tau Parihi: Pekuna ihu la 
pa-pamàlaru tau la lodu hangahu, napa hi ndia?, hi wànandja. 4 Tàka njuda 
padi wada bia. Ka japa-nanjaka na limana na mahidu, hi na-pamalaru-ja, 
halaka lakuwa hi wànanja. 5 Taka Njuna: Mala nggamuja njimi, na mandia 
padita parengga-nja djaka ndjara-nanja djaka hapi-nanja na ma-kanabu la 
humuru la lodu hangahu?, hi wanandja. 6 Taka djia-majai ba nda peku 
tudanja papana la ngaruna. 


Na panau-nanja na ma-padjangga wikina. 


7 Ka peka-du-nandjaka pangerangu da pa-dundangu-ka, ba naita-duhaka 
ba ngia pa-mandapu la ngaba paku papindi-da: 8 Djaka era dunda-nanggal 
tau la pamangu bidi papa, ambi mandapu ningu paku la mangia ngaba. 
Napa hi ningu laai duna marihi-nggau njumu padunda-na; 9 taka na 
madunda-nggau njumu dangu njuna, mai-nanjaka: Pahia-nja jiana lai hiana, 
wànanggau-ka; ka dàngu makia bia-muka bau laku pa-mandapu la mangia 
hupu dehi. 10 Mbulungu-na djàka era ningu madunda-nggau, tàkaka kau 


mandapu-ma la mangia hupu dehi. Napa duna djaka natama-ka na 
mandunda-nggau: O1 arijaa, maikau nu lua la ngaba, ka wananggau. Nu 
tembi wa-du-nanggauka la mbabu angumu pa-pamangu-ka. 11 Nadu djaka 
nggamuja na ma-padjangga wikina, djia hi pawawa-ja; taka djaka 
nggamuja na ma-pawawa wikina, djia hi padjangga-ja, wanandja. 12 Hi 
napanii-mbunja na tau na madunda-nja: Djaka pamangu-munja la lodukai la 
rudungukai, ambu paau ningudu arijaa-mu, angumu paluhu, kalembi-mu, 
djaka ndia angu kotaku-mu na mawulu-mawulu-ka, napa dahili dunda- 
dunggau, ka ningu madua-ka himbalu-na lai njumu". 13 Nahamu-pa djaka 
patumbu-munja la pa-pamangu, kau dundanja na mamila, na manda maka, 
na ma-kaliparu dangu na mapoki; 14 nu wangu-naka dumu tai, ba nda 
nggarapa pa-pahimbalu wadanggau: ba taijapa dumu hi ningu himbalu-na 
la lodu hadangu-na na tau manangu-ka, wananja. 


Na pangerangu-na na pamangu bokulu. (Mat. 22:2-10) 


15 Ba narongu-jaka nuna parai na angu nganguda: Oha-anaka na matama 
pa-pamangu la pahangandji-na i Ala, hi wananja i Jehu. 16 Nanapa-ja 1 
Jehu: Ninja na tau na mapama pa-boku-lungu, nadangu na padunda-na. 17 
Ba djia-jaka na rehi pamangu, paraha-nanjaka na atana la tau padunda-na: 
Mainguwa, matu hala-naka, wamundja wananja. 18 Taka hi pa-kiringu 
hala-maa-danja papani pahili. Na haatu: Ninja na woka pakeinggu, kulua 
paku badi pa-tanga-ru-ja wanggu, djia malangu-anawa duna wana 
wamunja, wananja. 19 Taka na haatu: Nindja da hapi pakeinggu lima 
pahangu-da, ka kulua paku pakama-ndja wanggu, djia malangu-anawa 
duna wana wamunja, wanai. 20 Hili taka na haatui: Njungga bidi 
paha-anggu kawini, djia hi nda peku luanggu, wànaai. 21 Ka beli-nanjaka 
duna na tau ata, hi na-paihi halanja nunaka la mirina. Ka hangga-nanjaka na 
mangu umangu: Laku parengga-nggau la anda-andana dangu la kandjili- 
ndjilitu-na na paraingu, karia halanja na mamila, na manda maka, na 
mapoki dangu na ma-kaliparu, hi wananja na atana. 22 Taka na tau ata: 
Miri, djia ndaba-majaka hama tuna ba wamu, ba tuna ningu biapa 
pa-ngiangu, hi wana. 23 Nanapa-ja na mirina: Lakuwa la anda bokulu 


dangu la kandjangaru, pambana-maha ka datama, ba lupa nambinu-ma 
badi na umanggu, hi wananja na atana. 24 Nadu ka kupeka-nggai: Nda 
ningu ndokuapa tau pa-dundangu-ka, makama-nja jiana na pamangu-nggu, 
hi wànandja. 


La patundu-nja i Miri Jehu. (Mat. 10:37, 38) 


25 Lalu danguja na tau na matundu-nja 1 Jehu, ka mbaili-du-nandjaka: 26 
Djaka ningu mamai lai Njungga, taka nda namajau-ndjai da amana, da 
inana, da papaha-na, da anana, da anguna paluhu dangu da ana-wini-na, 
adu lupa na luri wikina njunambu, nda raka djiaaja na papanau-nggu. 27 
Nggamu na manda dukuja na harika-na, ka natundu-ngga, nda raka djiaaja 
na papanau-nggu. 28 Mala nggamuja la angumi jimi, ka ku-patindjangu 
uma djangga djaka wana, hi nda na-mandapu paku ka na-paa-ngga-nja 
pawulu wananja, djaka natoma-du hi lupa na-palundu-nja na parama-na? 
29 Napa tai, nahala pakuika paaki-nja pangia-na, taka hi nda peku 
palundu-nanjai na parama-na, mbuu hàlana na mangita-ja, ka paaka- 
du-nanjaka. 30 Na tau jiana na-pakakangu anga pawulu ma-hamangu, taka 
nda namakai pa-palundu-nja wadanja-ka. 31 Hinggilu-nai, nggii 
maramba-ja ka kulua pa-pabera danja na maramba haatu djaka wana, hi 
nda na-mandapu paku ka na-batangu, djaka rakangu maka wa-dunanja na 
tau hariu, la pa-hangapu-ja na papana na mahada wanja tau dua riu. 32 
Djaka ndiama, talanga nda namarau na maramba haatu, ka na-paraha- 
maanja tau la pa-paara-nja na anda pa-papeku wangu. 33 Tunambu njimi, 
djaka nggamuja na manda dundjaku halandja da manindja lai njuna, nda 
raka papanaua-nggunja. 34 Na mehi nalingu-madu, taka djaka nalua-jaka 
pakaba, hili nggikina wanda-njaipa ka nahili mbaru beli? 35 Nda 
nalingua-pa, la woka ndia, la muru tana ndia, djia la waru-makia-njaka. 
Nggamuja na maningu kahilungu la parongu, matawa ka narongu, 
wànandja. 


NA KAWUDU 15 


Na pangerangu-na na mbimbi dàngu na àmahu na ma-mbulangu. (Mat. 


18:12-14) 


1 Nu mbuu ndabada da makei mbewa dangu da mandjala hurungu-danjaka 
pamai lai Njuna la parongu-ja na puluna. 2 Ka pulungu-danj aka da tau 
Parihi dangu da mapingu huratu uku: Na tau jiana naangga hàla-jaka na tau 
ndjala, dangu nanga dambundja, wadanja. 3 Ka peka-du-nandjaka jiana na 
pangerangu: 4 Mala nggamuja lai njimi na maningu mbimbingu hangahu, 
taka na heu ka na-mbulangu, ka nda na-dundjaku biandja da hiwa kambulu 
hiwa nu la kalimbu marada, ka nalua pa-namatu-ja na ma-mbulangu ka 
lupa nahunggu-ja? 5 Ba nahunggu-jaka wotu-nanjaka la kundana, ba 
mbaha eti-du-nanjaka. 6 Takaka la umana, paau-nandjaka da arijaa-na 
dangu da angu kotaku-na pambabu: Ihawola danggawa, ba kuhunggu-jaka 
na mbimbinggu na ma-mbulangu, wànandja. 7 Ka kupeka-nggai: Tuna 
numbu tai na hawola-na la awangu, rukuna na haatu na mandjala na 
ma-pandjilungu, nda tungu paku rukuda da hiwa kambulu hiwa 
ma-manangu, na manda djàra pa-pandjilungu. 8 Hinggilu-nai, nggii 
kawini-ja na maningu amahungu ha-kambulu, ka na-mbulangu na hau, hi 
nda napaketingui palita, ka na-kandjeku-ja na uma, ka nahimbu 
pahamu-nja, ka lupa nahunggu-ja? 9 Ba nahunggu-jaka, paau-nandjaka da 
kawini angu langgina dangu angu kotaku-na pambabu: Ihawola danggawa, 
ba kuhunggu-jaka na amahu-nggu na ma-mbulangu, wanandja. 10 Ka 
kupeka-nggai: Tuna numbu na hawola-da da papalewa-na 1 Ala, rukuna na 
haatu na mandjala na ma-pandjilungu, wànandja. 


Na pangerangu-na na anakeda mbulangu. 


11 Taka 1 Jehu: Ninja na tau dadua da anana mim. 12 Taka na ma-maeri: 
Ama, wua-nggahawa hawiangu da ba-nda, da tunggu-manggu duku, hi 
wananja na amana. Ka paberi-nandjaka banda da anana. 13 Tunaka nu 
ndedi nggi mandaina, nuna na ma-maeri pa-àmahu hala madua-nandjaka, 
hi nalaku la tana mamarau, lai nahu hiru haru-nandjaka da bandana ba 
na-boraku wàndja. 14 Ba nalua-jaka pa-pambuta ndabaha, tàka-nanjaka na 
rimba pa-dakangu la paraingu lai nu, ka hinaka hi napada-ja na 


ma-handuka. 15 Ka lua-ki-nanjaka pa-handerangu wikina la haatu la tau lai 
nu, taka duna hi na-paraha-nja palaku la woka padaiha da wema. 16 
Na-mangabangu lati tada uhu wei, ka nambihu wanguaka na kambunggu 
ba wana, taka nda ningu ndoku haatu mawua-nja. 17 Ka hina-duka hi 
na-padangu wikina: Nda pi-pira biaja na tau pa-kahewa-na na amanggu, na 
mangala pabu-bundungu pangangu, taka njungga paku lai jiahu hi kumeti 
wangu-kaaka rimbangu. 18 Matawa ka ku-hadangu ka kulaku la amanggu, 
takanja: Ama. ndjala-ma-nggunjaka duku hanggangu lai Ala dangu lai 
njumumbu; 19 nda raka-anapa duku ananggu djaka wamungga, matakawa 
ka hama tuna na tau pa-kahewa-mungga, ka wanggunja wanaka. 20 Ka 
hadangu-nanjaka, hi nalaku beli la amana. Taka ba dangu marau bia-napa, 
ita-nanjaka paraï na amana, ka mila mumuhu-nanjaka na etina. Hi napalai 
tomaja parai na amana, hi na-nggalihu-ja na nggoruna hi na-puduku-ja. 21 
Taka na anana: Ama, ndjala-ma-nggunjaka duku hanggangu lai Ala dangu 
lai njumumbu, nda raka-anapa duku ananggu djaka wamungga, hi wananja. 
22 Taka na amana duna hi panii-maa-nandja da atana: Ngandi 
parengga-nda namu paki manandangu, kai panggana-nja, kai tunja tawuru 
la limana, dangu halapa la wihina. 23 Ngandi-mbuja na ana hapi mboka, 
kai tobunja, ka tanga pa-mbabungu; 24 nadu jiana ananggu mbada 
meti-naka, taka luri beli-nanjaka; mbada mbulangu-naka, taka pahunggu 
beli-jaka, wànandja. Nu ka hanggela hawola-danjaka. 25 Taka na ana 
matua-na nahuja la woka; ba nabeli-ka ba na-mareni-njaka na uma, rongu- 
nanjaka lingu ana-mongu dangu marendja. 26 Ka paaungu-du-nanjaka 
haatu tau ata, hi na-paara-nja: Nggara ula-jaka nu?, hi wananja. 27 
Nanapa-ja na tau: Na erimu nataka-ka, taka na amamu hi natobu-nja na ana 
hapi mboka, ba hunggu beli dangu hamu-nggunjaka wana, hi wananja. 28 
Ka mbeni-du-nanjaka, nda nabihu patama. Hi naluhu na amana, hi 
na-pamanda-nja patama. 29 Taka nahema-ja na amana: Tangaru pira mbua 
nda-ndau bia-ngguka nahu ba kurai wotungu lai numu, ndedi 
ku-handàkangua papangga-ja la ngarumu, ba tuna ndedi mu-handàkangua 
pawua-ngga ana kamàmbi, ka peku mbabu dànggundjai duku da angu 
làngginggu. 30 Tàka natàka pàkuaka na anamu jiana, na ma-pa- 
hadàndjalu-ha da bandamu la kawmi kadjari, hi tobu bia-munjai ana hapi 


mboka, wananja. 31 Nanapa-ja na amana: Ha ananggu, njumu hani 
manu-mamu la lihinggu, mbuu ndabada da pawulu-nggu pawulu-mu 
njumu-maha. 32 Raka-mana djaka ta-hawola djaka tambabu, jiana na 
erimu mbada meti-naka, taka luri beli-nanjaka; mbada mbulangu-naka, 
taka pahunggu beli-jaka, hi wananja, wanandja. 


NA KAWUDU 16 
Na pangerangu-na na ma-tangaru banda na mamahi. 


1 Hi napanu-mbundja da papanau-na: Ninja na mini wulu, lai njuna ninja na 
ma-tangaru-nja banda. Taka ningu ma-pataka-nja na mirina, nahiru 
haru-haka da bandamu, wananja. 2 Ka paau-du-nanjaka: Nggaraja na 
parongu-nggu nahu na rukumu njumu? Diha-nggahawa da pa-patangaru- 
nggunggau, ba nda hili pekua-napa njumu la pa-tangaru banda, hi wananja. 
3 Ka pa-ngadangu-nanjaka wikina na ma-tangaru banda: Nggikina 
wangguaka badi? Ba nda hili pahia-nanggapa na miringgu la pa-tangaru 
banda? La pahaka tana nda ku-maka, taka la pakarai hunggu 
ku-makia-mbui. 4 Kupi-dunjaka djaka nggikina wànggu, napa djaka nda 
na-patangaru-nggapa banda na miringgu, ka peku inga-dangga la umada, 
wanaka. 5 Ka paau mara haatu-nandjaka da ma-wutangu la mirina: Pirada 
njumu da wutamu la miringgu?, hi wananja na haatu. 6 Wai mina hangahu 
tongu, hi wana. Nanapa-ja njuna: Jiana na huratu wutangu-mu, mandapu 
kau tulihu pa-renggangu lima kambulua, hi wananja. 7 Taka na haatui: Ka 
njumu pirada da wutamu, hi wananja. Uhu hangahu kawihu, hi wana. Taka 
njuna: Jiana na huratu wutangu-mu, tulihu walu kambulua, hi wananja. 8 
Taka na mirina nawotu bianjai nuna na ma-tangaru banda na manda tàndji, 
nu ba ruku mahi-mananja hi tuna nu; maa ba namahi-dupa pa-panggolu na 
ana handani nahu welingu la ana hambila, nu la dangga anguna. 9 Ka 
kupeka-nggai: Itangaru-wa arijaa-mi, kai pa-arijaa wanja na pawulu wangu 
na manda tandji, tai djakai jamihu-ja duna na pawulu wangu, ka peku 
pahia-danggai da arijaa-mi la mau ma-palupangu. 10 Djaka nggamu na 
ma-tuturu la maana hawutu-na, na-tuturu-mbu la madangu; djaka nggamu 


na manda tandji la maana hawutu-na, nda natandji-mbu la madangu. 11 
Djaka ndia-madu ituturu-nja na pawulu wangu na manda tandji, hili 
nggamu na mamonu-nggai la banda langa-taka? 12 Djaka ndia-madu 
ituturu la mangu haatu, hili nggamuipa na mawua-nggai mangu wikimi? 13 
Nda ningua haatu ata ma-ngalangu pa-kaduangu mirina, ba nda 
na-matangua-pa la pakaraŭü-nja eti na haatu dangu la pambuha-nja na 
haatu, djaka ndia la pa-kadambi-ja na haatu dangu la pa-kalana-ja na 
haatu. Nda pekuami la pamiri-nja 1 Ala dangu na pawulu wangumbu, hi 
wanandja. 14 Ba darongu hala-jaka nuna parai da tau Parihi, ba 
ma-lumbangu-da padua amahu, paaka-danjaka i Jehu. 15 Nanapa-ja 
Njuna: Njimi na mapeka manangu-mi la tau, taka 1 Ala duna pinandja 
padua da etimi; nadu na marihi ba wana na tau, djia-majaka na 
pa-hanggita-na 1 Ala. 16 Da huratu uku dangu da huratu-da da 
wunangu-ka, pa-dirangu-danjaka lundu taka lai Juhani, ba piti welingu 
nuduka ba bobaru-ja na lii mànangu-na na pahangandji-na 1 Ala, hi 
na-parimbungu hala na tau patama. 17 Na njuna namuda ningu-kiapa djàka 
na-munangu na awangu dàngu na tana, la pa-munangu na ha-kadutulu la 
huratu uku. 18 Djàka nggamuja na ma-wàrungu papaha-na, ka na-kanoma 
haàtu, ndjuraku-mananja; hamanai djaka nggamu na ma-kanoma-ja na 
kawini na pawàru lei, njuna ndjuraku-mbunanja. 


Na pangerangu-na na mini wulu dàngu i Laharu. 


19 Ninja na mini wulu, hundarangga dàngu hàtingu mànu papaki-na, hau 
lodu hau lodu remi pa-mbabungu pàku-nanja. 20 Taka ninja na tau karai 
hunggu, Laharu-ja tamuna, na-tanggunggulu padua la ngaru pinduna na 
mawulu, puangu djua-jaka la ihina; 21 ka kumbihu wànguaka kamumu 
ma-kawàwaku welingu la lenangu-na na mawulu ba wàna làti, tàka 
maidanjai duda da ahu padjàli-ha da puangu-na. 22 Tunaka nu 
meti-nanjaka na makarai hunggu, ka dendi-danjaka paral papalewa hi 
dangàndi-ja la lihina 1 Ambarahangu. 23 Na mawului duna meti-mananjai, 
hi taninja. Taka daa la pangia mameti, ba dangu pàdangu-na majila, 
wulakudu-nandjaka da matana, ka ita marau-du-nanjaka i Ambarahangu 


dangu i Laharu la lihina. 24 Ka warangu-du-nanjaka: Dou ama 
Ambarahangu, manawaru arungga, paraha arunja 1 Laharu ka na-datalu-nja 
na kapuka wua limana la wai, ka na-pamaringu wa arunja na lamanggu, ba 
lalu majila-mangguka jia la duru epi, wana. 25 Taka 1 Ambarahangu: Ha 
ananggu, pa-ngadangu wikimu, ba talanga lurimu ba mbada 
ngalangu-muka tanggumu mahamu, hama tuna 1 Laharu ba na-tanggungu 
ma-akatu; taka nahu njunaika duna na pa-panggatiru, njumu majila- 
munjaka. 26 Hinggilu-nai la manggawa-ma njuma dangu njimi ninja na 
ndjuruku ma-ndjolungu, hi nda pekuna na tau lai jiahu la palua lai njimi 
hiana, hamanai na tau la hiana hi nda pekuna pamai lai njuma jiahu, hi 
wànanja. 27 Nanapa-ja na mawulu: Dou ama, djia-duja mala àru làti kau 
paràha-nja ka nalua la uma amanggu, 28 ba nindjapa da angunggu paluhu 
ba tau malima-ha, mata ka natenda-ndja, ka ambu datama-dupa lai jiahu la 
pangia majila, wanaka. 29 Taka 1 Ambarahangu: Ka ba m-madundja lai 
njuda da huratu-da 1 Muha dàngu da wunangu danguka, da-patingi-dundja 
bàdi nuda, hi wàna. 30 Nanapa-ja njuna: Ndia njuna ama Ambarahangu, 
djàka ninguma haàtu mambàda meti malua lai njuda, da-pandji-lungu-ma 
duda, hi wàna. 31 Nanapa-ja i Ambarahangu: Djàka ndia-madu 
darongu-ha i Muha dangu da wunangu danguka, nda djia waiadanja djiapa 
ka ningu-kadu mameti ma-hadangu beli, hi wànanja, wànandja. 


NA KAWUDU 17 
Na lii panaungu-na 1 Miri Jehu. 


1 Ka panii-nandjaka da papanau-na 1 Miri: Nda djia màtangua-napa ngeru 
patumbu na pa-hanggàmaru wàngu, na njuna pàda pàku-ananja-ka na tau 
na ma-patumbu-ja na matuna nu. 2 Nahamu ningu-kiapa lati, djaka 
pa-hangalu-nja watu malabu na nggoruna, ka mangu pawaru-nja la tehiku, 
nggàrai njuna ba na-pa-hanggàmaru-ja la mandjala na haàtu na ma-màrahu 
tungu jia. 3 Manggangu wikimu! Djàka ndjala-nanja na angumu, hàngganja 
njuna, djàka na-mandjaria-du, djàmanja. 4 Djiapa ka na-papihu wundangu 
pandjala lai numu la hau lodu, ka na-papihu wundangu-mai pabeli-nggau: 


Ku-mandjaria-ka duku, ba wananggau, udjama-dunja badi, hi wanandja. 5 
Napaha da pa-pahurungu: Bondja aruja na pawaima, hi wadanja 1 Miri. 6 
Nanapa-ja 1 Miri: Djaka ningu-maki-duka hama ana karohu langaja na 
pawaimi: Tambuta-wa kau tumbu ningu la tehiku, djaka waminja jiana na 
pingi kandjilu, djiangu-ma duna na-patundu-nggai. 7 Nggamuja lai njimi na 
maningu atangu na malua pa-kabànda, djàka ndia na malua pa-pawangu, 
djàka nabeli-ka la uma welingu la maràda: Luuma mai, kau mandapu, kau 
ngangu, na ma-wananja? 8 Paloku-ha da panganggu, lua kau borungu, kau 
lumu pakungga, lupa kuhala pangangu pa-ngunungu, hala duna kau ngangu 
kau ngununguka, ka nda wananja-kapa? 9 Djia kamahi-nanja-kaka nu na 
atana, ba natutu hala-jaka na pa-paraha-nanja? 10 Tuna numbu njimi, 
djakai tutu hala-jaka na pa-paràhangu-kai, matawa: Njuma jia ata nda 
ningu lingungu-kama, ba tutu ni-maa-manja na pa-patanggungu-kama, ka 
wami, hi wanandja. 


Na langada da makila katumbu ba ha-kambulu-da. 


11 Tuna, nahu ba talanga hanahu-na la Jeruhali, hi nalii ningu la manggawa 
Hamaria dangu Nggalilia. 12 Ba natama-ka la hau kotaku, ka mai 
toma-danjaka parai da makila katumbu ba tau ha-kambulu-ha, da-ndolaku 
marauma. 13 Hi da-kaladaku: Dou Jehu, dou Ngguru, manawaru 
aru-nggama!, wadanja. 14 Ba nangita-haka paraina 1 Jehu: Lakuwa kai 
pa-ngitangu wikimi la ratu, hi wanandja. Nahu ba dalaku, ka jahangu 
madua-danjaka. 15 Taka na haatu na anguda, ba nailu-ka wikina ba 
jahangu-nanjaka, pundjilungu madua-nanjaka hi napako-kodungu ba 
nawotu-nja 1 Ala; 16 Hi na-marabaku la wihina 1 Jehu ba na-kamahi-nja. 
Njuna tau Hamaria-ja. 17 Nahema 1 Jehu: Ka nda pa-pajahangu ndabaha 
pa-haka-mbulu-da? Ka nggiihaka da mahiwa? 18 Ka nda ningu-mapa 
haatu mabeli jiahu pawotu-nja 1 Ala, hinggilu-na jiana na tau palaku?, hi 
wana. 19 Ka panii-nanjaka nuna na tau: Hadangu-wa kau beli! Na 
pawaimu djia-jaka na ma-pamara-kau, hi wananja. 


Na takana na pahangandji-na i Ala. 


20 Ba da-paara-njaka 1 Jehu paral tau Parihi, pirangu-ka nataka na 
pahangandji-na 1 Ala ba wananja, nanapa-ja Njuna: Na takana na 
pahangandji-na 1 Ala, nda pawangu pa-padihangua-ja; 21 dangumbu, lai 
jiahu-jaka, djaka ndia, lai nujaka, nda peku wanaa na tau. Nadu na 
pahangandji-na i Ala, ni-ma-njaka lai njimi, hi wànandja. 22 Hi nalandja da 
papanau-na: Haromu ningu rehina, bai rindjungu pangita-ja na hau djuaa na 
loduna na Ana tau, taka ndai ngalangua pangita-ja. 23 Napa ningu tau: 
Tangaru, ninja lai nu djaka ndia: Tangaru, ninja lai jiahu, na 
ma-wananggai,. Ambi luadu, ambi tundu-dunja. 24 Ba hama tuna na 
kabilaku na ma-kabilaku la hahupu awangu hi na-parapangu la hahupu 
haui, tuna numbu na takana na Ana tau haromu la loduna. 25 Na njuna 
djiangu-mapa badi napada mangilu-ja na majila dangu, dangu ba 
nawaru-nja parai tau handani nahu. 26 Hama tuna na matumbu la rehi ninja 
1 Nuhu, tuna-mbuka haromu la rehi takana na Ana tau. 27 Nadu ba 
ngangu-danja, ngunungu-danja, lalei-danja mangoma-danja, lupa tomaja na 
lodu tamana 1 Nuhu la tena, ka ndjungu-nanjaka na wai obungu hi 
na-pamolu halanja. 28 Hamanai na matumbu ba ninja 1 Lutu, ngangu-danja, 
ngunungu-danja, keidanja, danggangu-danja, tondungu-danja dangu 
wulu-danja uma; 29 taka la lodu luhuna i Lutu welingu la Hondungu, puru 
madua-nanjaka na epi dangu na tana lira welingu la awangu ba hama 
urangu-ja, hi na-pamolu halanja; 30 tuna nu-mbuduka haromu, la lodu 
pahunga-ja na Ana tau. 31 Nu djaka djia-jaka na rehina, djaka nggamuja na 
maninja la bangga, taka da malandja ka daaha la kuru uma, ambu 
nahei-duipa papiti-ha; dangu djaka nggamuja na maninja la woka, ambu 
nabeli-dundjaipa da pa-bàndjalu-na. 32 Ngadaja na papaha-na i Lutu! 33 
Djaka nggamuja na mahimbu andana la pa-pamara-ja na lurina, djia hi 
na-jamihu-ja; taka djaka nggamu na ma-ja-mihu-ja na lurina, djia hi 
pamara-nanja. 34 Ka kupeka-nggai, nu la rudungu djaka tau madua-ha la 
hau nggala, na haatu pa-kariangu-ja , taka na haatu pa-dundjakungu-ja. 35 
Hamanai djaka tau madua-ha da manggihu pa-mbapangu, djia-majai na 
haatu pa-kariangu-ja, taka na haatu pa-dundjakungu-ja. 36 Dangu djaka 
tau madua-ha la woka, na haatu pa-kariangu-ja, taka na haatu 
pa-dundjakungu-ja, wanandja. 37 Dahema njuda: Ka nggiika nu Miri?, hi 


wananja. Nanapa-ja 1 Jehu: Djaka nggiija na maningu ma-metingu, lai 
numbuha da-langgungguru ningu da mbaku, hi wànandja. 


NA KAWUDU 18 


Na pangerangu-na na ma-patandangu pulungu na manda tandji, dangu na 
kawini meti lei na manda màli. 


1 Ka peka-nandjaka pangerangu paraïna i Jehu, i-hamajangu manuma badi, 
àmbu nidunja na màlimi, ba wànandja. 2 Ninja la hau paraïngu na tau na 
ma-patandangu pulungu na manda mangàdatu-nja 1 Ala, dangu na manda ai 
anguna patau. 3 Lai nu ninjai duna na kawini meti lei na makali mai lai 
njuna: Pa-kawana àruka hanggangu la papanggu, ba wànanja. 4 Mandai- 
manaka ba nda nabihu ndoku njuna na ma-patandangu pulungu, tunaka nu 
lupa pangàda-nanjaka la etina: Djiapa ka nda ku-mangàdatu-njakadu i Ala, 
dàngu ka nda ningu-kadu tau paai-nggu, 5 tàka jiana na kawini meti lei 
ku-pakawana-mbuja hanggangu la papana. Maa ba nda na-pahia-ngga 
làda, napa tai la malamiri natuu kaba mata-duka, wàna-duka, hi wànandja. 
6 Tàka i Miri: Kai rongu ja na paniina na ma-patandangu pulungu na 
manda tàndji! 7 Mala nu djia nda pa-kawana-nanja-kapa paraïna i Ala na 
tau papindinaka, na mawara mànunja la lodu la rudungu? Djia pa-endapu- 
nanja-kaka? 8 Ka kupeka-nggai: Djiangu-ma duna ba naluu rengga 
pa-kawana-nja wai ngerana. Na njuna ngeru djàka namai na Ana tau, 
na-tomangu-kadu ihu waidanja la pinu tana a1?, hi wanandja. 


Na pangerangu-na na tau Parihi dangu na makei mbewa. 


9 Peka-nandjai pangerangu paraïna i Jehu da tau da ma-pàdangu wikida, 
njumaa matàndji, ba wàda la etida, tàka hi da-paaka-nja na tau hawiangu. 
10 Nindja da tau madua da mahei pa-hamajangu la uma Ala, na haàtu tau 
Parihi-ja, taka na haatu makei mbewaja. 11 Ka ndolaku-nanjaka na tau 
Parihi, hi na-hamaja dalungu la etina: A Ala, pa-malangu-nggunggauka, 
njungga jia ba nda hama tuna na tau hawiangu, na ma-maràmbi, na 
ma-kaleka, na ma-ndjuraku, dàngu ba nda hama tuna nina na makei 


mbewa. 12 Hau minggu hau minggu ku-panduangu parotu wikinggu, 
dangu ku-wuangu-ma duku hunggu, da pa-hakambulu wada da pangala- 
ngguka, wana. 13 Taka na makei mbewa duna na-ndolaku marauma, nda 
natoru mbenimbu pa-tangara la awangu, djiapa-ma ba natambu-nja na 
kuruna: Dou Ala, mila arungga eti, njungga ba tau ndjalaka, wana. 14 Ka 
kupeka-ngai: ba nabeli la umana na tau jiana, dangu pa-kawana-nanjaka 
paraina 1 Ala, nda tunaa nuna na haatu. Nadu djaka nggamu na 
ma-padjangga wikina djia hi pawawan-ja, taka djaka nggamu na 
ma-pawawa wikina djia hi padja-ngga-ja, wanandja. 


Na angga-nandja da anakeda 1 Miri Jehu. (Mat. 19:13-15; Maruku 
10:13-16) 


15 Dalua ngandi-mbuha da anakeda lai Jehu parai tau, ka narama-ha ba 
wadanja. Taka ba daita-haka parai da pa-panaungu, hi kajàka-dandjai. 16 
Taka i Jehu duna hi napaau-ndja la lihina da anakeda: Pulindja da anakeda 
da damai lai Njungga, ambi hiridundja. ba tau tungu jiadu mamangu-nja na 
pahangandji-na 1 Ala. 17 Langa-taka-manggunja ka kupeka-nggai: Djaka 
nggamuja na manda kataku-ja na pahangandji-na i Ala hama tuna na 
anakeda, nda djia pekuana la patama-nja, hi wanandja. 


Na rukuna na ma-pangora na mawulu. (Mat. 19:16-26; Maruku 10:17-30) 


18 Ninja na haatu na ma-pangora na ma-paara-nja 1 Jehu: Ngguru hamu, 
nggikina wangguaka badi ka peku nduma-nggunja na luri pa-lupangu?, 
wananja. 19 Nanapa-ja Njuna: Ka nggikina hamu hi wamungga? Ba nda 
ninguki haatu mahamu, ba didi pakuja i Ala. 20 Ba pi-dumundja da lii uku: 
Ambu pa-kadjari-ja na lalei na mangoma-mu, ambu pameti tau, ambu 
manganga, ambu puti pulungu, tembiha da amamu da mamu, ba wana, hi 
wananja. 21 Nanapa-ja njuna: Nudaka nundju weli pa-anakeda- 
ma-nggundjaka, hi wana. 22 Ba narongu-jaka nuna 1 Jehu: Ka hangia- 
kidua-naka na pa-kalana-mu, dangga hala-ndjawa da pawulu-mu, kau 
paberi-nja na mamila, djia-dujaka hi mu-ngalangu banda la awangu, halaka 
pamaingu kau kikungga, hi wana. 23 Ba narongu-jaka na matuna nu, 


handuka nda ukuja etina, ba lalu wulu-duna. 24 Ba naita-jaka ba tuna nu 
paraina i Jehu: Maharui raraja na ma-ningungu la patama la 
pahangandji-na i Ala. 25 Namuda-kiapa na heu na ota la patama la kubu 
utu dangu na mawulu ba natama la pahangandji-na i Ala, hi wana. 26 
Napaja na tauka na marongu-ja: Djàka tuna nu, nggamuipa na mapeku la 
pamara? hi wàdanja. 27 Nanapa-ja i Jehu: Na manda peku ba wana na tau, 
nda djia nda pekuana lai Ala, hi wànandja. 28 Tàka i Peturu: Tàngaru 
njuma jia ma-dundjaku hàla-ma-ndjaka da pa-bàndjalu-ma, hi 
makiku-nggau Njumu, wana. 29 Nanapa-ja i Jehu: Langa-taka-manggunja 
ka kupeka-nggai, nda ningua haàtu ma-dundjakungu umana, papaha-na, 
anguna paluhu, ina amana djàka ndia anana lumuna na pahangandji-na 1 
Ala, 30 na manda hili ngala pandua pa-ndàningu nàhu, tàka ngeru hi 
nangala-nja na luri pa-lupangu, hi wànandja. 


Na pa-ndilungu wàna papanii-ja na majila-na i Miri Jehu. (Mat. 20:17-19; 
Màruku 10:32-34) 


31 Ka paau-nandjaka la lihina da ma-hakambulu madua: Tangaru, nahu 
hei-ndanjaka la Jeruhali, mbuu halada da pa-tulihu-da da wunangu-ka, tai' 
padeni hàlangu-danjaka la Ana tau. 32 Taï ba pa-pakatangu-jaka la lima 
tau hangàdangu, hi da-paaka-nja, hi da-pajudi-ja dàngu hi da-pangàndji-ja 
paraï tau; 33 hi da-padjàra-ja, hi lupa da-pameti-ja, tàka la lodu patailu 
wàna hi nahili hadangu beli, hi wànandja. 34 Tàka nuna nu nda hawutu 
hàmburu ndoku-danja, na ta-ndjiku-mapa nuna na kareuku lai njuda, nda 
dapi-manja rukuna nuna na papanii-na. 


Na ngita belina na mapoki la Jeriku. (Mat. 20:29-34; Maruku 10:46-52) 


35 Tuna ba na-mareni-njaka la Jeriku, ninja na mapoki na ma-mandapu la 
hingi anda, karai-nanja hunggu. 36 Ba narongu-ka ba nàhungu tau dangu, 
pa-arangu-nanjaka, nggàraja nahu wana. 37 Hi nahema-ja tau, djiaja i Jehu 
tau Naharitu na ma-nàhunja wàdanja. 38 Ka warangu-du-nanjaka: Dou 
Jehu Anana 1 Ndautu, manàwaru arungga!, wana. 39 Taka da ma-mangilu 
hi dahangga-nja, kandu wadanja; ba tuna manau pa-kodungu-maanai 


pa-warangu: Dou Anana 1 Ndautu, manawaru arungga!, ba wana. 40 Ka 
ndaudaku-du-nanjaka 1 Jehu, karia-nja namu hi wana. Ba namai lihi-njaka, 
hi na-paara-nja: Mala nggiki-mungga wamungga?, hi wananja. 41 
Nanapa-ja njuna: Dou Miri, mata ka kungita beli aru wanggu lati, hi wana. 
42 Nanapa-ja i Jehu: Mala kau ngita beliwa! Na pawai-muka na 
ma-pamara-kau, hi wananja. 43 Ndedi mbadiku-na ka ngita beli madua- 
nanjaka, hi natu-ndu-nja Njuna dangu wotu-nanja 1 Ala. Taka ba 
nangita-jaka na matuna nu parai tau dangu, wotu hala madua-nanjaka i Ala. 


NA KAWUDU 19 
I Miri Jehu la umana i Hakeu. 


1 Ka tama-nanjaka i Jehu hi nalaku-nja na paraïngu Jeriku. 2 Nu ninja; 
duna na tau, i Hakeu ba wàdanja, njuna ngorada da makei mbewaja, tau 
wuluja. 3 Ka himbu-nanjaka andana ka kungita-ja i Jehu djaka nggamuja 
wàna, tàka nda pekuna ba nadangu na tau, tàka njuna tau pandaku-aja. 4 
Ka palai mangilu-du-nanjaka hi nahei la pingi kandjilu, ka kungita-ja 1 Jehu 
ba wana, ba lai nuduja tai nalii ningu. 5 Ba natàka-ka lai nu i Jehu, tangara- 
nanjaka: Ha Hakeu, puru parengga-nggau, nàhu ba lii patodu la umana 
bàdi wànggunggau, hi wànanja. 6 Ka puru pa-renggangu madua-nanjaka, 
hi nanggepi hamu etija i Jehu. 7 Ka hoputu ndàba-nanjaka na tauka, ba 
naita-ja na matuna nu: Ba natamai patodu la uma tau ndjala, wàda. 8 Ka 
hadangu-nanjaka 1 Hakeu papanii-nja i Miri: Miri, nahu da bandanggu 
hawiangu, ka ku-paberi-ndjawa la mamila wàngguka, dàngu djàka 
ningu-kaika papiti lapinggu la haàtu, ku-pambatu wunda-mandja duku ba 
ku-pabeli-ndja, wànanja. 9 Nanapa-ja i Jehu: Nàhu tàka-nanjaka pamàna 
wàngu jiana na uma, maa ba wàlana i Ambarahangu-jakadu njuna jiana. 10 
Nadu hi namai na Ana tau, mata ka kuhimbu-ja dàngu ka ku-pamàna-nja 
na ma-mbulangu ba wànadu, hi wàna. 


Na pangerangu-da da taleta. (Mat. 25:14-30) 


11 Ba narongu-jaka nuna parai tau, hi nahili peka pangerangu, maa ba 


mareni-du-nanjaka la Jeruhali, dangu nawuwa me-mangu-maika nahu na 
pahangandji-na 1 Ala ba wana-duika na tau. 12 Ninja na maramba na 
malaku la tana marau, luana pakeija na pahangandji wana, hala ka 
kubeli-ka wana. 13 Hi napaau-ndja da atana da ha-kambulu, hi 
na-pakata-ndja ha-kambulu taleta: Iwingu-hawa jiada ka lupa kubeli-ka, 
wanandja. 14 Taka da tau la paraina dakarati-nja eti, hi da-paràha 
pa-ndutu-nja tau: Nda mabihu duma, djaka njuna ma-hanga-ndji-nggama, 
wada. 15 Tunaka nu, ba nabeli-ka, ba nangala-njaka na pahangandji wana, 
hi na-parahangu tau papaau-ndja da atana da pa-wua-na amahu, ka 
kupindja djaka piraka pangala-da nu ba dawingu-ha ba wana. 16 Ka 
hurungu-nanjaka na ma-wungangu: Miri, na taleta-mu na-awahungu-ka 
anguna ha-kambulu, hi wananja. 17 Napaja na mirina: Nahu-dunggau, ha 
tau hamu! Parai ruku tuturu-mu la maana hawutu-na, matawa kau japaha 
da ha-kambulu mbua paraingu, hi wananja. 18 Ka hurungu-nanjaka na 
ma-pandakingu: Miri, na taleta-mu na-awahungu-ka anguna lima mbua, hi 
wana. 19 Nahili napaja njuna na mirina: Njumumbu, matawa kau japaha da 
lima mbua paraingu, hi wananja. 20 Ka hili hurungu-nanjaka na haatu: 
Miri, jiana-jaka na taleta-mu, ku-kamburu-manja duku la tera hi 
ku-pahamu-ja. 21 Nadu ba ku-mangadatu-nggau, ba tau mbana etija duna 
wanggunggau, bau piti biduaha da panda bandjalu-mu, bau muti biduaha 
da panda tondumu, wananja. 22 Nanapa-ja njuna: Ha ata iraku! Djiaja na 
maluhu welingu la ngaru-maa-muka na, na pa-pandjala wanggunggau. Ka 
ba pi-madu-mungga ba tau mbana etika, ba kupiti biaha da panda 
bandjalu-nggu, ba kumuti biaha da panda tondunggu. 23 Ka nggikina duna 
hi ndau lua patuja na amahu-nggu la ngia pawingu amahu? Nu djia-dujaka 
lati djaka kubeli-ka, hi peku karai beli-nggunja dangu anana, hi wananja. 
24 Ka paràha-nanjaka na tau na ma-ndolaku lihinja: Pitija nana na taleta lai 
njuna, kau wuanja na maningu ha-kambulu taletangu, hi wananja. 25 
Napaja nuna na tau: Miri, ka ba ningu-maduka ha-kambulu taleta lai njuna, 
hi wana. 26 Ka kupeka-nggai: djaka nggamuja na ma-ningungu, pahili 
wuangu-japa; taka djaka nggamuja na manda ningungu, pahili piti-majaipa 
na maninja lai njuna. 27 Takadapapanggu, nda mabihu djaka njuna na 
ma-hangandji-nggama ba wada, karia-ndja namu ka pameti-ha la 


hangga-nggu, wànaka hi wànandja. 28 Ba nahala-ka papanii-ja nuna, 
mangilu-nandjaka paraina i Jehu, hi nahei la Jeruhali. 


Na tamana la Jeruhali 1 Miri Jehu. (Mat. 21:1-11; Maruku 11:1-10; Juh. 
12:12-16) 


29 Ba na-mareni-njaka la Mbaitupanggi dàngu la Mbaitani la palindi, 
palindi Haitungu ba wàdanja, paràha-nandjaka da papanau-na da madua. 
30 Ilua ni lua la kotaku pahangga-mi, djàkai tamaka lai nu, idjangapu-maja 
duna na heu na kamboka kalandai pahondu, na pandedi kaliti ndoku tau; 
wàkahu-ja kai ngandija namu. 31 Djàka era ningu ma-paàra-nggai: Ka na 
hii wàkahu-ja, djaka wànanggai, napaja njimi: Ningu ihi wangu wana i 
Miri, waminja-ka, wànandja. 32 Ka laku-danjaka da tau pa-paràhangu, 
da-djangapu-maja hama tuna ba wànandja paraina i Jehu. 33 Ba talànga 
wakahu-danjaka na kamboka kalandai, taka na mangu kalandaingu: Ka na 
hii wakahu-ja na kamboka kalandai? hi wànandja. 34 Napaha njuda: Ningu 
ihi wangu wana 1 Miri, hi wadanja. 35 Ka ngandi-danjaka lai Jehu, hi 
da-pawalahu-nja hinggida na kamboka kalandai, hi dawotu-ja 1 Jehu. 36 
Nahu ba nalaku 1 Jehu, pawa-walahu-mandandja da pakida la ngarangia. 
37 Nuba na-mareni-njaka na pa-kamburungu la palindi Haitungu 1 Jehu, 
mbuu ndabada da papanau-na hawola nda ukuha, ba dapako-kodungu ba 
dawotu-nja 1 Ala, rukuda da tanda mbiha da pambada ita-daka. 38 
Pa-wotungu-ja Njuna, na Hangandji na mamai wanja na tamuna 1 Miri; 
peku-nanjaka la awangu, na wotungu na haila-ngu la awangu madjangga 
lai Ala ndabaja, wada. 39 Taka hawiangu da tau Parihi la koru tau dangu: 
Ngguru, baka-kiha da papanau-mu, hi wadanja. 40 Nahema 1 Jehu: Ka 
kupeka-nggai, djaka dakandii-maaka jiada, da-hawola ninguka da watu, hi 
wanandja. 


Na urana la Jeruhali. 
41 Nu ba na-mareni-njaka dangu ba nangita-jaka na paraïngu, hiinanjaka: 


42 A ka djia pi-munja-kaawa lati la lodu nahua, djaka nggaraja na raka 
pa-mandjaku wamu! Na njuna nahu pa-hadindi-ngu-jaka nuna la matamu. 


43 Napa ba ta-taka lia-nanggauka rehina, ba na-patindi-nggau papamu, ba 
na-nggupulu-kau dangu ba nanggapi-kau lai nu lai nu, 44 taka njumu hi 
na-karuhaku-kau la tana dangu da ana-muka daa la kurumu, hi nda nahili 
biinggau hau watu ma-pa-nu-nggulungu dangu anguna, karia-na ba ndau 
patanda-nja nàhu na rehi hamata-nanggau i Ala, wàna. 


Na pa-matua-nanja na uma Ala i Miri Jehu. (Mat. 21:12,13; Màruku 
11:15-17; Juh. 2:14-16) 


45 Ka tama-nanjaka i Jehu la uma Ala, hi nawangga-ja na tauka na 
ma-danggangu ningu lai nu. 46 Hi ninja la Huratu: Na umanggu, uma ngia 
pa-hamajangu-ja, ba wana, taka njimi tuminjai hibu tau bohu, hi wanandja. 
47 Ka nimbihu-nanjaka lodu 1 Jehu ba na-papekangu la uma Ala. Taka da 
ratu pangora, dangu da mapingu huratu uku hamanai na tau pangora- 
pangora-ka, himbu-danjaka ngia papeku-na ka pameti-ja ba wada. 48 Taka 
nda dahunggu ndoku ngia papeku-danja, nadu ba ta-ngara hala-mananja na 
tauka la ngaruna Njuna. 


NA KAWUDU 20 


Na paara-danja na kuaha-na 1 Miri Jehu parai tau. (Mat. 21:23-27; Maruku 
11:27-33) 


1 Tuna handaka la hauna lodu, ba talanga papeka-nanja na tauka paraina 1 
Jehu daa la uma, Ala, ba na-bobaru-ja na lii manangu, ndaharu 
toma-danjaka parai da ratu pangora, dangu da mapingu huratu uku lupa da 
ama boku-ama bokulu-ka. 2 Hi dapanii dànja: Mala peka-nggama: Nggara 
kuaha-ja Njumu hi tumu nu nahu, djaka ndia nggamu na mawua-nggaunja 
jiana na kuaha?, wadanja. 3 Nahema Njuna: Njunggai duku ningu 
pa-paara-nggunggai, mala peka-ngganja: 4 Na pa-runungu na pawana 1 
Juhani ma-pawelingu la awa-ngu-ja, djaka ndia hi ma-pawelingu la tauja?, 
hi wanandja. 5 Ka batangu-danj aka dangga anguda: Ma-pawelingu la 
awangu-ja djaka wanda, napaja Njuna: ka ni hi ndai waija, wana-dundai. 6 
Taka: ma-pawelingu la tauja, djaka wanda, ka handaka nahaku madua- 


nandaka watu na tauka, maa ba wunangu-ja i Juhani wana hàla-maka 
pa-kawana-na, wadaka. 7 Hi dahema-ja: Nda mapianja duma djaka nggu 
paweli-na, hi wada bianja. 8 Nanapa-ja 1 Jehu: Djaka tuna nu nda 
kupekaa-nggai duku, djaka nggara kuaha-ja hi kiri tunggu nu jia, hi 
wanandja. 


Na pangerangu-da da madai woka da ma-akatu. (Mat 21:33-46; Maruku 
12:1-12) 


9 Ka peka-nanjaka jiana na pangerangu la tau dangu: Ninja na tau na 
matungu woka angguru, hi na-pajapa-nja la madai woka, halaka hi nalaku 
mandai la hau paraingu. 10 Toma-jaka la papapu angguru, pa-rahangu- 
nanjaka atana la madai woka, ka dawua-ngga hawiangu ihina na woka ba 
wana. Taka da madai woka, dapalu-maaja hi da-paraha-nja pabeli lima 
djua. 11 Taka hili pa-rahangu-mananjai atana haatu. Djia-majai ba 
dapalu-ja, ba da-pajudi-ja, hi da-paraha-nja pabeli lima djua. 12 Ba tuna 
hili pa-rahangu-mananjai padua haatu wada. Djia-majai njuna ba 
da-pamanua-ja, hi dawaru-nja la hambeli woka. 13 Taka na mangu woka 
anggurungu: Nggikina wangguka badi? Napa ka ku-paraha-nja na ana 
pambuha-nggu, hi dahi-ndi-kija njuna, wana-duka. 14 Taka ba daita-jaka 
njuna paral da madai woka, batangu madua-danjaka dangga anguda: 
Jiana-jaka na manduma-nja haromu, malawa ka ta-pameti-ja, ka peku 
njutaja na pa-bandjalu amana, wadaka. 15 Ka waru madua-danjaka la 
hambeli woka angguru, hi da-pameti-ja. Mala nggiki-nandjaka dimi nu da 
madai woka haromu parai na mangu wokangu? 16 Ma-mai lia-naka duna 
pa-pameti halaha nuda da madai woka, taka na woka angguru-na hi 
nawua-ja la tau hawiangu, hi wanandja. Ba darongu-jaka na kareuku tungu 
nu: Ambu djia tuna aru hi wada. 17 Taka hi na-tangaru-ha paraina i Jehu: 
Nggiki wanaka na andana na maninja la Huratu: Na watu na pawaru-da da 
tukangu, djia bia-jaika na watu tunggulu, ba wana? 18 Djaka nggamuja na 
ma-tundjuru lai nu la watu, napa na-mu-buru; dangu djaka nggamuja na 
pa-pitaku-na, napa na-pa-kaweraku-maja, hi wanandja. 19 Nu paku nu da 
mapingu huratu uku dangu da ratu pangora himbu-madanja anda, ka 


ta-palaku-nja lima 1 Jehu ba wada, na njuna da-mangadatu-nja na tau 
dangu. Maa ba dapi-dunja, jiana na pangerangu ba lanandja njuda paraina 1 
Jehu. 


Na wuangu hilu katiku la hangandji. (Mat. 22:15-22; Maruku 12:13-17) 


20 Ka peku kuki-ndanja 1 Jehu ba wada, pa-rahangu-danjaka tau matanggu 
butinja ma-pahada ma-manundungu, ka tajapa wanja na kareuku-na, ka 
peku pakata-ndanja la limana dangu la kuaha-na ma-pareta ba wada. 21 
Ka paara-du-danjaka: Ngguru, pi-ma-manggauka ba nata-ndji na paniimu 
dangu na pa-pekangu-mu, hamanai ba ndau tangaru kaba mata tau, taka 
na-padeningu dumu na papeka-munja na ngarangiana 1 Ala. 22 Mala 
nanggepi nu djaka ta-wuangu hilu katiku Ja hangandji, napa hi ndia?, 
wadanja. 23 Taka 1 Jehu pi-mananja na kahili-da, nanapa-ja Njuna: 24 
Paita-ngga hau ndinaru, hi wanandja. Nggamu hada-nanja dangu nggamu 
huratu-nanja jiana, hi wana. Na hangandji, hi wada. 25 Nanapa-ja Njuna: 
Djaka tuna nu wua-njawa na hangandji na mangu-manai duna, hamanai 1 
Ala na mangu-manai duna, hi wanandja. 26 Ka nda peku japa-danjapa na 
kareuku-na la mbabu tau dangu, djia la hangatarua ba darongu-ja na hema 
tunandja nu, ka kandii-danjaka. 


Na pa-arangu ruku hada helingu-na na mameti. (Mat. 22:23-33; 12:18-27) 


27 Ka hurungu-danjaka lai Njuna hawiangu da tau Handuki, nda nahada 
belingua na mameti na mawada; hi da-paara-nja: 28 Ngguru, na uku ba 
wananda 1 Muha daa la huratu: Djaka ningu maningu angungu paluhu 
mambada lalei, mameti nda paana, na-kanoma-ja badi na papaha-na paral 
mangu angungu paluhu, ka natunja walana na anguna paluhu, wana. 29 
Nindja ba tau mapihu-ha da ma-paangu paluhu. Na ma-wu-ngangu 
napiti-ka papaha-na, taka nameti dangu nda ningu anana; 30 taka na 
ma-pandakingu, hi na-kanoma-ja na papaha-na; 31 nameti-ka njuna, hi 
na-kanoma-ja nuna na kawini paraï na padua haàtu wàda, tu-tunaka lupa 
dameti hala pa-kapihu-da, dangu nda ningu anada. 32 La malamiri dehi 
meti-mananjai duna nuna na kawini. 33 Mala nu ngeru la lodu hadangu 


mameti, nuna na kawini nggamuka duna na ma-papaha-nja? Ba lapahu 
kanoma hala-ma-danjaka pa-kapihu-da, hi wadanja. 34 Nanapa-ja 1 Jehu: 
Na ana handani nahu, nalalei na-ma-ngoma, 35 taka na tau na raka 
matunggu-ja la handàni ngeru dangu la lodu hadangu mameti, nda nalalei 
nda na-mangomaa-pa. 36 Maa ba nda hili peku metia-dapa, taka hama 
tuna papalewa-la awangu-haka, dangumbu ana Ala-haka, maa ba ana hada 
beli-duhaka. 37 Ba djiaja, na ruku hada belingu-na na mameti, mbada 
lii-ma-nanjaka paraina 1 Muha la wuku rii madaka, ba djia na tiki-nanja 1 
Miri: Alana i Ambarahangu, Alana i Ihaku dangu Alana i Jakupu, ba 
wànanja. 38 Njuna nda Ala tau metiaja, Ala tau lurija duna, maa ba 
tungguna i Aladu hi naluri mbuu ndàbana, hi wànandja. 39 Dahema 
hawiangu da mapingu huratu uku: Ngguru, tuba-mananja na paniimu, hi 
wàdanja. 40 Ka nda hili toru mbenia-danjapa la pa-paàra-nja. 


Na Anana dangu na Mirina i Ndautu. (Mat. 22:41-45; Maruku 12:35-37) 


41 Taka hi napanii-ndja paraïna i Jehu: Mala nggikina 1 Karitu, anana 1 
Ndautuja hi wànanja tau? 42 Nadu njuna wiki 1 Ndautu ba natiki-ja daa la 
huratu Ludu: I Miri, napanii-njaka na Miringgu: Mandapu-wa la 
kawana-nggu, 43 ka lupa kutuja lata wihimu na papa-muka, wànanja, ba 
wàna. 44 Ka ni na Miringgu ba wàna-madunjai paraïna i Ndautu, 
nggikinai-ka duna hi Ana-nanjai?, wànandja. 


La pa-manggangu wiki la mapingu uku. (Mat. 23:5-7; Màruku 12:38-40) 


45 Ba narongu hàla-jaka nuna paraï tau dangu, peka-nandjaka da 
papanau-na: 46 Imanggangu wikimi la mapingu huratu uku, da 
ma-rindjungu pambawa wangu hinggi malai, dangu mata ka natembi-kama 
tau la ngia pa-pa-hamburungu ba wada, da mapindi nggala pawiri la uma 
bunggu uma bungguru-ka, dangu la mangia ngaba la pamangu- 
pamangu-ka; 47 da ma-pambuta-ha da rumba umada da kawini meti lei, 
dangu da ma-pamalai kabali-ja na hamajangu-da. Njuda haromu 
nambotu-ka na ratana na wai ngerada, wanandja. 


NA KAWUDU 21 
Da hungguna na kawini meti lei. (Maruku 12:41-44) 


1 Na-wulaku-haka da matana 1 Jehu, ita-du-nandjaka da ma-wulu- 
mawulu-ka ba dapuhi-ha da amahu hungguda daa la pati hunggu. 2 Taka 
naita-mbuja na kawini meti lei na mamula, na mapuhi dambu rimihu lai nu. 
3 Langa-taka, ka kupeka-nggai, nina na kawini meti lei na mamila, napuhi 
pa-rihingu-pa njuna welingu lai njuda mbuu ndabada. 4 Nadu njuda ba 
dapuhi amahu hungguda ba dangu bundungu-na duda, taka nina na kawini 
puhi dangu ndjakangu-nanja, djia hala-maa-haka da ana paluri wana da 
papuhi-na, hi wana. 


Na mberana la Jeruhali dangu na mulungu-na na tana. (Mat. 24:1-36; 
Maruku 13:1-32) 


5 Ba djia-jaka na pani-niinanja tau na rukuna na uma Ala, ba ma-matu watu 
dangu pawotu hangia-hangia pa-mana-ndangu wana, ka panii-nanjaka 1 
Jehu: 6 Jiada-ka mbuu ndabada da paita-mi nahu, haromu djiangu ningu 
rehina ba nda hili ningu hau watu pa-matangu ma-pa-nunggulungu dangu 
anguna, na panda njungguru, hi wana. 7 Ka paara-du-danjaka: Ngguru, 
pirangu-ka nu na rehi pa-deningu halana? Dangu nggara-jaka na tandana 
djia-ama-jaka na rehina ka wanda?, wadanja. 8 Nanapa-ja Njuna: Mangga 
pa-hamungu, ka ambu na-pa-njonga-kai tau! Ba nadangu-du haromu na 
mamai ngandija na tamunggu: Djiaka Njuna jia, dangu: Djia-ama-jaka na 
rehina, na mawana. Ambi tundu-dunja na tau tungu nu. 9 Djakai rongu lii 
pa-kabungu dangu ln pa-katirungu lai nu lai nu, ambi katataku-du ba nda 
djia matangu-ana la pa-tumbu mangilu, taka ndedi djia memaaja na hupu 
ndjapuna, hi wanandja. 10 Hili panii-nandjai: Haromu hadangu-nanjaka na 
hau bandjaru hi napapa-nja na hau bandjaru, na hau hangandji hi 
napapa-nja na hau hangandji; 11 dangu tungu-nanjaka na upungu bokulu, 
na rimba pa-akangu, dangu tàparu lai nu lai nu; hamanai na lii pa-maradapu 
wàngu dàngu na tanda pa-hangàtaru wàngu welingu la awangu. 12 Tàka la 
kawunga-na ba ndedipa nuna mbuu ndàbana, na-palaku-nggaipa lima tau, 


ba na-pamajila-kai, hi na-pakata-nggai la uma bungguru dangu la uma 
kapatangu, hi najila-kai la hangga maramba dangu la hangga ma-pareta 
lumuna na tamunggu; 13 nu djia-dujaka tai ba tuna nu hi peku hakahii- 
mingganja na rukunggu. 14 Pamandu haha-njawa nuna la etimi, ambu 
pangada pakunja djaka nggaraja na pahema wami. 15 Ba Njungga duku 
matunggai ngaru, matunggai manggàna, na panda tarana dangu na panda 
rawaku-na na papa-mika. 16 Pa-pakatangu-kaika haromu, djiapa ka nda 
njuda-kadu da inami da amami, da erimi da ajami, da nuami da 
kalembi-mi, da kulami da arijaa-mi; dangu hawiangu da angumi 
da-pameti-mbuha. 17 Nawunu hàlakai tau haromu lumuna na tamunggu. 
18 Na njuna nda hawàlaa lunggi la katiku-mi madjia mundju. 19 Ruku 
pa-torungu-ami hi peku pamara-mi wikimi. 20 Djàkai ita-jaka la Jeruhali 
ba na-nggupulu-ja ma-pabera, màtawa kai pinja ba djia-ama-jaka na 
molungu-na. 21 Nu màtawa na maninja la Jundia ka napalai la palindi, na 
tau la paraïngu ka naluhu, dàngu na tau la woka àmbu natama-dupa. 22 
Maa ba djia-dujaka nuna na lodu tungu hilu, hi peku pa-deningu hàlana na 
maninja la Huratu-ka. 23 Nai aai da ma-pakambu dàngu da ma-pahuhu nu 
djàka lodu-naka! Nadu nu ba tàka-nanjaka na handuka bokulu na tana, 
dàngu ba hàngga-nanjaka jiana na tau; 24 taï ndjoru-danjaka ruku dàka 
hapanda, dàngu ngàndi-nandjaka pa-tanawangu la honga tau hangàdangu; 
tàka la Jeruhali karuhaku-nanjaka tau hangàdangu, hi lupa natoma na 
rehina na tau hangàdangu. 25 Haromu ninguka tanda la lodu, la wulangu 
dangu la kandunu-ka; taka la pinu tana maradapu hala-wala-nanjaka na tau 
hau bandja-hau bandjuru, parai ruku kanduuna na tehiku dangu na 
ngalingu. 26 Ka meti widi-nanjaka na tau parai pa-mangadatu dangu 
pa-maradapu-nja nuna mbuu ndabana na mataka-nja jiana na tana. Maa ba 
na-nggaduku hala-duka na pa-kapingatu wana na awangu-ka. 27 Nu 
ita-danjaka na Ana tau ba namai namu la karumangu, ba namai ngandi 
mbiha manjola dangu rihi mangundju-na. 28 Taka djaka na-pakiringu-ka 
nuna mbuu ndabana, indolaku-wa kai tangara, ba mareni djia-ama-jaka na 
pamara wami, wanandja. 29 Ka peka pangera-nandjaka: Tangaru-ha da 
pingi kandjilu dangu da pingi ai danguka. 30 Djaka hinaka da-kalunga, bai 
ita-haka, pi madua-minjaka ba mareni-ama-naka na wandu. 31 


Tu-mbudu-mika njimi, djakai ita-jaka nu na matumbu-matumbu-ka, pi 
madua-minjaka ba mareni-ama-naka na pahangandji-na 1 Ala. 32 
Langa-taka, ka kupeka-nggai: ndedi djia molungu-a-na na tau nahu, djaka 
ndedi-madu na-padeningu nuna mbuu ndabana. 33 Na awangu dangu na 
tana djiangu na-molungu, taka na pulunggu nda nianja na molungu-na. 34 
Mangga pa-hamungu wikimi, ka ambu nambotu wanja na etimi, ruku 
manganga eti, ruku mauku dangu ruku handukangu paluri wangu, hi lupa 
nataka harabanda-nggai nuna na lodu hama tuna na tunguna na hiru. 35 Ba 
ta-taka lia-nanjaka duna mbuu ndabana na tau na mangia-nja la pinu tanaka. 
36 Ipawala manu, kai hamajangu padua, ka peku makami la pa-butuhu 
wikimi nu la matumbu-matumbu-ka, dàngu ka peku tarami la hanggana na 
Ana tau, wànandja. 37 La lodu pape-pekangu-mananja i Jehu la uma Ala, 
tàka la rudungu luhu-nanjaka hi nalaku patodu la palindi, palindi Haitungu 
ba wàdanja. 38 La mbaru-mbaru hurungu hàla-nanjaka na tau lai Njuna, la 
pa-patingi-nja daa la uma Ala. 


NA KAWUDU 22 
Na kalekana 1 Junda. (Mat. 26:2-5, 14-16; Maruku 14:1,2,10,11) 


1 Mareni-ama-naka na pamangu kambamba nda patai wolu-ngu, na Paha 
ba wàdanja. 2 Tàka da ratu pangora dàngu da mapingu huratu uku himbu 
pàku-danja anda, ka ta-palàlu-ja i Jehu ba wàda; ba da-ma-ngàdatu-dunja 
na tau dangu. 3 Ka huruku-nanjaka i kambàliku na etina 1 Junda, i Ihikariu 
ba wàdanja, na pa-hakambulu madua wàda da pa-panaungu. 4 Ka 
lua-nanjaka pabata dàndja da ratu pangora dàngu da ngora manggangu, 
djaka nggikina wana na pakata-nandja i Jehu lai njuda. 5 Ka hamu-danjaka 
da etida, hi da-pahamangu la pawua-nja àmahu. 6 Ka tuna duna wànaka i 
Junda, hi nahimbu ma-mangga-wangu, rapa pakata-nandja i Jehu, talànga 
nda ningu tau dangu. 


Na Paha dàngu na Pamangu Rudungu. (Mat. 26:17-29; Màruku 14:12-25; 
Juh. 13:21-26) 


7 Ka toma-nanjaka na lodu pamangu kambamba nda patai wolungu, na 
rapa rupuja na ana mbimbi Paha. 8 Taka i Jehu hi na-paràha-ndja i Peturu 
dangu i Juhani: Luawa kai paloku-ndanja na Paha, ka tangangu, wànandja. 
9 Napaha njuda: Ka nggii wàmu ma-paloku ninja na Paha? hi wàdanja. 10 
Nanapa-ja Njuna: Tàngaru, tai djàkai tamaka la paraingu, itoma-manja 
duna na ma-tidungu wuru wai, tundunja njuna lundu tàka la uma ngia 
patama-na. 11 Kai paniinja na mangu umangu: Paàra-nja, nggiijaka na 
kurungu na ngia pangangu-ma Paha dàngu da papanau-nggu, wànanggau 
na Ngguru, ka wàminja. 12 Napa na-paita-manggainja duna na hau na kuru 
dita ma-bokulu na pambàda panggàna ndàbangu; lai nu kai paloku nija, 
wànandja. 13 Ka laku-danjaka, takaka djia-maja hama tuna ba wànandja 
paraina i Jehu; ka paloku-danjaka na Paha. 14 Toma-jaka na rehi, ka 
mandapu-nanjaka i Jehu dengu da pa-pahuru-naka. 15 Hi napeka-ndja: 
Rindjungu nda uku-maja na etinggu la panga dànggainja jiana na Paha, 
talànga ndedi ku-pàdangu majila. 16 Nadu ka kupeka-nggai, nda kuhili 
ngaanjapa, hi lupa na-pa-djàngapungu hala nuna na Paha la pahangandji-na 
1 Ala. 17 Ka piti-nanjaka na kaba wai, hi na-pamalangungu; halaka: 
Keijawa jiana, pakei-njawa la dangga angumi. 18 Ka kupeka-nggai, piti 
welingu nàhu nda kuhili ngunungua-pa wai wua angguru, lupa natàka na 
pahangandji-na 1 Ala, hi wànandja. 19 Ka piti-nanjaka na kambamba, hi 
na-pa-malangungu; hàlaka hi nakawita-witaja, hi nawua-ndja: Jiana 
djia-jaka na tau-nggu na pawua lumumi njimi; timiwa nu kai namu wàngga, 
hi wànandja. 20 Tunamai na kaba wai, hàlaka pangangu: Jiana na kaba 
wai, djia-jaka na pa-ràndingu bidi la wai rianggu, na pabungu lumumi 
njimi. 21 Tàka tàngaru, na limana na tau na ma-kaleka-ngga pera 
da-manangga la mendja. 22 Na Ana tau la-laku liana duna nundjuja na 
pambàda hukutu, tàka nai aai na tau na ma-kaleka-nja, wànandja. 23 Ka 
pa-katanangu-danjaka dàngga anguda, nggamu-jaka njuna na matuna nu lai 
njuta ba wàda. 


Na pa-lumungu-da parihi da pa-panaungu. (Mat 20:25-28; Màruku 
10:42-45) 


24 Ka tumbu-nanjaka na pa-palumu-da: hi nggamu-jaka njuna lai njuta na 
marihi ba wada. 25 Nanapa-ja 1 Jehu: Na maramba-maramba-ka la 
bandjaru dangu, pareta-mananja na tauna, hamanai na majapa kuaha, 1 
pahamu tana wadanja ngarana parai tau. 26 Taka njimi ambi timi nudu, na 
marihi lai njimi matawa ka hama tuna ma-maeri hupuja; hamanai na 
ma-pangora matawa ka hama tuna ma-paloku-ja. 27 Mala nggamuja wami 
na marihi, na ma-mandapu pangangu, djaka ndia na ma-paloku? Ndia na 
ma-mandapu pangangui-pa? Taka Njungga jia hama tuna ma-paloku-ka lai 
njimi. 28 Njimi hanii manu-mami lai Njungga la makama-kama-nggaka. 29 
Njunggai duku ku-patunggu-nggainja na pahangandji wangu, hama tuna na 
Amanggu ba na-patunggu-ngganja Njungga, 30 ka peku nga peku ngunu 
pera damingga la ngia pahangandji-nggu. Dangu kai mandapu la kandjaka, 
kai patanda-nja ngerana na ha-kambulu dambu kabihu Ihirailu, wanandja. 


Na deka-nanja na pa-hiningu-na 1 Peturu. (Mat 26:21-35; Maruku 
14:27-31; Juh. 13:36-38) 


31 Himungu, ha Himungu! Tàngaru, lalu rindju-mananggai i kambàliku, ka 
ku-patàpi uhundja ba wànanggai. 32 Tàka Njungga ku-hamaja-nggauka 
ndumamu, ka àmbu na-munangu na pawaimu; na njuna njumu djàkau 
lua-jaka pa-pandjilungu, pamàndu-ndiawa da etida da angu-muka, wàna. 
33 Nanapa-ja i Peturu: Miri, rimangu-manggunja duku la patama 
karia-nggau la uma kapàtangu djàka ndia la pameti-kai, hi wananja. 34 
Taka nanapa-ja Njuna: Ka kupeka-nggau, Peturu, ndedi da-hakuku-mbu da 
manu nahu tai, ba mbàda pa-ndilungu-muka pa-pahiningu, la panda 
tandaka, hi wànanja. 35 Ka la hàla-nandjaka: Mala ba ku-paràha-nggai 
dàngu nda ngàndimi kanai àmahu, dàngu halapa, ningu nu mandjaka- 
nggai?, hi wànandja. Napaha njuda: Nda ningua, hi wàda. 36 Nanapa-ja 
Njuna: Nàhu njuna, djàka nggamuja na maningu kanai amahungu, màtawa 
ka nangandi, hamanai kanai bàlangu-mbu; taka djàka nggamuja na manda 
ningungu, màtawa ka na-danggangu hinggina ka nakei wàngu hapanda. 37 
Nadu ka kupeka-nggai jiana na pulungu na maninja la huratu, na rukunggu 
Njungga: Njuna nadiha paangu-njaka tau akatu paraï tau, ba wàna, 


djiangu-maka duna na-pa-djangapungu. Nadu mbuu ndabana na rukunggu 
Njungga na maninja la Huratu, djiangu-ma na-lundungu hala, hi wanandja. 
38 Napaha njuda: Miri, tangaru nindja jiada dua mbunguda da hapanda, hi 
wadanja. Nanapa-ja Njuna: Djiaka-wa, hi wànandja. 


La woka Nggehimani. (Mat. 26:36-46; Maruku 14:32-42; Juh. 18:1) 


39 Ka luhu-nanjaka welingu la paraingu 1 Jehu, hi nalaku la palindi 
Haitungu, ba wangu-mana. Taka da papanau-na tundu-madanja. 40 Ba 
natàka-ka lai nu: Hamajangu-wa, ka ambu naliinggai ma-pakamangu, hi 
wanandja. 41 Ka pa-jilangu-nanjaka i Jehu welingu lai njuda rakangu 
handaka patuku-ja marauna, hi na-marabaku hi na-hamaja-ngu: 42 Dou 
Ama, djiaja djaka wamudu, pajila arunja jiana na kaba wai welingu lai 
Njungga; na njuna nda pambuha-nggu Njungga, na pambuha-mu Njumuka 
dumu na ma-patutungu, wana. 43 Ka ita-nanjaka na papalewa welingu la 
awangu, na ma-pa-kapingatu-ja. 44 Ba talanga maradapu hala-wala-naka 
nu, ka manau pa-rukangu madua-naka pa-hamajangu. Taka na wal 
hanggobu-na, hama tuna wai ria ma-kambatiku la tanaja. 45 Ba 
na-hadangu-ka welingu la pa-hamajangu, lua toma-na-ndjaka da 
papanau-na, nataka-ndja katuda-da padua parai pa-handuka. 46 Ka 
nggikina hii katuda? Hadangu-wa kai hamajangu, ka ambu naliinggai 
ma-pakamangu, hi wànandja. 


Na jàpaja 1 Miri Jehu. (Mat. 26:47-56; Maruku 14:43-50; Juh. 18:2-11) 


47 Ba talànga panii-naka nu, nìmu madua-njaka na tau dangu, tàka i Junda 
ba wàdanja, na pa-hakambulu madua wàda da pa-panaungu, djia-majaka 
njuna na ngorada, hi na-hangiri-ja i Jehu ka ku-puduku-ja ba wana. 48 
Taka i Jehu: Ha Junda, mu-kaleka wanja puduku na Ana tau ai?, hi 
wànanja. 49 Ba dapàda-njaka nu djàka nggikina taï paraï da tau la lihina: 
Mala Miri, matungu-wa jia hapanda?, hi wàdanja. 50 Tàka na anguda na 
haàtu hi na-làndahu-nja na atana na Ratu Bokulu, nahàpu-maja na kahilu 
kawana-na. 51 Tàka nahema i Jehu: Djiaka-wa nu, hi wànandja. Hi 
naràma-ja na kahilu-na na tau, hi na-palànga-ja. 52 Tàka i Jehu hi napanii 


dandja da ratu pangora, da tau pangora la uma Ala dangu da ama 
boku-ama bokulu-ka da mandjuunja: Njimi hama tuna luhumi pa-rawaku-ja 
na ma-rambangu-ma, bai ngandi hapanda dangu kadipu ai? 53 Ba talanga 
ningga hau lodu hau lodu lai njimi la uma Ala, taka ndai padjola-nggai 
lima; nahu njuna djia-jaka na rehimi njimi, dangu na kuaha-na na 
kapatangu, hi wànandja. 


I Miri Jehu la hanggana i Kajapahu. Na pa-hiningu-na i Peturu. (Mat. 
26:57,58,69-75; Màruku 14:53-72; Juh. 18:12-18, 25-27) 


54 Ba dajàpa-jaka i Jehu, laku ngàndi-danjaka nàhu la umana na Ratu 
Bokulu. Tàka i Peturu hi natundu maraunja. 55 Ba da-padukulu-jaka na epi 
la padua talora, mandapu pa-mbabungu-danjaka, taka 1 Peturu 
tama-mananjai duna pa-mandapu la padua-da. 56 Tàka na haàtu na ata 
kawini, ba naita-jaka nu i Peturu ba na-mandapu la lihi epi ma-handaraku, 
hi na-kandura-ja: Jiana-mbu anguna Njunaja, hi wàna. 57 Ka pa-hiningu- 
nanjaka i Peturu: Ha kawini, nda kutandaa-ja Njuna duku, hi wàna. 58 
Ndedi nggii mandai, hili ninjai na haàtu na maita-ja: Njumumbu, angu 
hala-madumi, hi wànanja. Nanapa-ja 1 Peturu: Ha njumu paku, ndiaa duku, 
hi wana. 59 Ba rakangu hau ndjamuka ma-palangangu, hili ninjai na haatu 
na mapanii pa-ihikungu: Langa-takadu, jiana-mbu anguna Njunaja, ba tau 
Nggalilia-duja, wana. 60 Taka i Peturu: Ha njumu paku, nda kupianja duku 
djaka nggara wamu na, hi wana. Ndedi mbadiku, ba talànga panii-inapa, 
hakuku-danjaka da manu. 61 Ka mbaili-nanjaka 1 Miri hi na-tangaru-ja 1 
Peturu. Nu ka namu-du-nanjaka 1 Peturu na paniina i Miri: Ndedi 
da-hakuku-mbu da manu nàhu taï, ba mbàda pa-ndilungu-muka 
pa-pahini-ngga, ba wànanja. 62 Ka luhu-nanjaka i Peturu la hambeli, hi 
nahii pangiba. 63 Tàka da tau da makata-nja i Jehu, jobu-danjaka hi 
dapalu-ja. 64 Hi da-panggàbi-nja na matana, hi da-paara-nja: Mala 
unjura-japa djàka nggamuja na mapalu-kau? hi wàdanja. 65 Da-daa- 
manaipa na kareuku-da na maluhu, ba dalapi-ja Njuna. 66 Hadangu-ka 
harii, pauhi-danjaka mbuu ndàbada da ama bokulu, da ratu pangora dàngu 
da mapingu huratu uku, hi da-karia-nja i Jehu la ngia pa-batangu-da. 67 


Djaka djia-dukau Njumu i Karitu, panii-nggamawa, hi wadanja. Nanapa-ja 
i Jehu: Djaka kupanii-anggainja, nda djia waiminja; 68 dangu djaka 
ku-paara-anggai, nda djia hemami. 69 Na njuna piti welingu nahu, 
mandapu-nanjaka na Ana tau la kawana mbihana i Ala, hi wànandja. 70 
Napaha njuda mbuu ndabada: Djaka tuna nu, Njumu ka Ana Ala-kauka?, 
hi wadanja. Nanapa-ja Njuna: Hama tuna ba wami, Njunggadu, hi wana. 
71 Danapa-ja njuda: Nggàra taihi wanguipa ma-hakahii? Ba rongu wiki 
madua-ndanjaka la ngaruna, wadaka. 


NA KAWUDU 23 


I Miri Jehu la hanggana 1 Pilatu. (Mat. 27:1,2,11-14; Maruku 15:1-5; Juh. 
18:28-38) 


1 Mbuu ndabana na tau hadangu-nanjaka, hi da-karia-nja 1 Jehu la 
hanggana 1 Pilatu. 2 Ka pa-kiringu-danjaka pa-pandjala-ja: Ma-haluku-jaka 
jiana na tau, ba na-titiru-ja na angu-maka, ba nahiri-nja la pa-wuangu hilu 
katiku la hangandji, dangumbu: Njungga Karitu-ka, Hangandji-ka, wana, 
wada. 3 Ka paara-nanjaka parama 1 Pilatu: Hangandji tau Jahundi-kau 
dumu?, hi wananja. Nahema 1 Jehu: Hama tuna ba wamu djia-duka, hi 
wana. 4 Hi napanii-ndja da ratu pangora dangu na tau danguka paraina 1 
Pilatu: Nda kuhunggua-nja ndjalana jiana na tau, hi wanandja. 5 Ka 
pa-ruhukungu madua-danjaka: Njuna jiana na ma-konggalu-nja na tau, ba 
na-papeka-nja la pa-nggubulu Jundia, ba na-pakiri welingu la Nggalilia 
lupa taka jiahu, wada. 6 Ba narongu-jaka nuna 1 Pilatu, pa-arangu-nanjaka 
napa hi tau Nggalilia-ja Njuna wana; 7 ba napi-njaka ba tau la ngabana 1 
Harondi-ja, pa-rahangu-nanjaka pa-karia-nja lai Harondi, nu talanga 
nimbunjai duna la Jeruhali. 


La hanggana 1 Harondi. 


8 Ba naita-jaka 1 Jehu 1 Harondi, hamu nda ukuja na etina; ba rindju 
mandaingu-manaka la pangita-ja, ba narongu-dujaka na rukuna Njuna, 
dangu monungu-na padua ka ku-ngitangu aru tanda mbiha pa-patumbu-na 


wana. 9 Da-daana na paniina ba na-paara wanja i Jehu, taka nda ningu 
ndoku hau pahema-nanja. 10 Ka ndolaku-danjaka da ratu pangora dangu 
da mapingu huratu uku, hi da-pandjala mbana etija. 11 Taka 1 Harondi 
dangu da hurundandu-na hi da-pajudi-ja dangu hi dajobu-ja 1 Jehu, ba 
da-pamaringgi-nja hawala hinggi kawila, halaka hi na-parahangu pa-karia 
belinja la hanggana 1 Pilatu. 12 Nu i Harondi dangu i Pilatu pa-arijaa 
wangu madua-danjaka la loduna nuna, lati ba da-papapangu-dupa. 


La hanggana 1 Pilatui. (Mat. 27:15-26; Maruku 15:6-15; Juh. 18:39-19:16) 


13 Ka paau-nandjaka 1 Pilatu da ratu pangora, da tau pangora dangu na tau 
danguka la pa-pauhi. 14 Jiana na tau bai karia-nja lai njungga, njuna na 
ma-pandjara-nja na tau wamingga; tangaru, la hanggami njimi-maka ba 
ku-kanuturu-ja, taka nda ningua hau ngia pandjala-na pahunggu-nggu, 
hama tuna na papanii-mi njimi, 15 Djiapa i Harondi-kadu ndiambu, ba 
na-paraha beli bidua-njai lai njuta. Tangaru, nda ninguma duna rukuna 
Njuna, raka pa-pameti wanguja. 16 Nahu matawa ka kupalu-ja, ka 
pahala-ja wangguka, hi wanandja. 17 Huri-maja la lodu remi, njuna 1 Pilatu 
ba na-pahala-ndja haatu tau la uma kapatangu. 18 Taka kaoka parandja 
hala madua-nanjaka na tauka: Pu-ngalu-ja na tau jiana, pahala-nggamanja 1 
Mbaramba, wana. 19 Njuna 1 Mbaramba, ruku pa-konggalungu-na la 
paraingu, dangu ruku pameti-na tau hi puhija la uma kapatangu. 20 Ka hili 
panii da pakodu-nandjaka paraina i Pilatu, ba eti-ngu-mananja la 
pa-pahala-ja 1 Jehu. 21 Taka hili kaoka madua-danjaka: Harika-nja, 
harika-nja Njuna!, wada. 22 Ka hili panii-nanjai i Pilatu ba na-pandilu 
wundangu wangu: Ka nggara akatu-majaka duna na paruku-na? Njungga 
nda ningu ndoku hau ndjalana pahunggunggu, na raka pa-pameti wanguja, 
djia-duja mata ka kupalu-ja ka pahala-ja hi wanggu, wanandja. 23 Taka 
pa-duruhungu madua-danjaka pa-pambanangu ba da-kaoka, harika-manja 
badi Njuna ba wada, ka lupa natalu ninguka na kaoka-da njuda. 24 Ka 
katahu-nanjaka 1 Pilatu, na-padjangapu-maa-njaka na pa-karuhi-da. 25 Hi 
na-pahala-ja na tau papuhi ia uma kapatangu ruku pa-konggalungu-na 
dangu ruku pameti-na tau, na pa-karuhi-da; taka 1 Jehu puli-nandjaka la 


pambuha-da njuda. 
Na ngandi-danja 1 Jehu la harikangu. 


26 Nahu ba dalaku ngandija 1 Jehu, hi dajapa-ja 1 Himungu tau Kireni, na 
maweli la woka, hi da-paduku-nja na ai harikangu, ka natanggu-nja lua la 
kadjia-na 1 Jehu ba wada. 27 Dangu langa-taka na tau na matundu-nja, 
malai da tau kawini ba data-tàmbungu kuruda ba dahiinja. 28 Ka mbaili- 
du-nandjaka paraina i Jehu: Ha bidi kawini Jeruhali, ambi hiidungga 
Njungga, mihiingu-ka wikimi, mihiingu-ka anami dimi. 29 Nadu kai 
tàngaru, haromu nimanja duna na rehina: Oha-anaka na mambuta, na 
kawini manda paana, hamanai da huhu da manda pahuhu, ba wàna na tau. 
30 Nu djia-dujaka taï: Djengi-nggamawa, hi wàdandja da tandula; dàngu: 
Panggàbalu-nggamawa, hi wàdandja da palindi. 31 Nadu djàka tudanja 
jia-maduka na ai luri, hi nggi-nggiki-danjaipa na ai meti?, wànandja. 32 
Nindjambui da tau akatu da madua da pangandi-da, ka pameti 
pa-karia-ndja dàngu i Jehu ba wàda. 


Na metina i Miri Jehu la Nggolunggota. (Mat. 27:33-56; Màruku 
15:22-41; Juh. 19:17-30) 


33 Ba datàka-ka la hau pa-ngiangu, la Kaba-kotu ba wàdanja, pa-harika- 
danjaka 1 Jehu lai nu, dangu nudambu da tau akatu, haàtu la kawana, haàtu 
la kalaina. 34 Tàka i Jehu: Dou Ama, djàma àrundja, ba nda pi-maa-danja 
djàka nggàra ulada, hi wàna. Ka paberi-beri-dandjaka da pakina, ba 
dawàngu pawingu-ndja ndandu. 35 Na tauka hanii-mana la pa-tàngaru. 
Tàka da tau pangora pajudi-danjaka i Jehu: Na tau hawiangu 
na-pamara-ja, màlawa nu ka na-pamara wikina, djàka Njunadu na 
Karitu-na 1 Ala, na papindi-na, wàda. 36 Da hurundandui duda 
ndàharungu-madanja la pa-pajudi-ja i Jehu, hi dangàndi-nja wai kadoha: 
37 Djàka Hangandji Jahundi-dukau, pamara-wa wikimu nàhu!, wàdanja. 
38 Nimbunjai na pa-huratu la tuba katiku-na: Jiana Hangandji Jahundi-ja, 
wàna. 39 Na haàtu na tau akatu na pa-tiwalungu, màlamai duna ba 
nalapi-ja: Njumu nda djiakau na Karitu? Pamara-wa na wikimu, dangu 


njumambu, wananja. 40 Taka nahema na haatu hi na-kajaka-ja: Ndau 
mangadatu-manja njumu 1 Ala, ba hama-nakadu na rata na parangga-nda? 
41 Njuta duta deningu-manaka, maa ba rangga-ndanja tuba papana na 
paruku-mandaka; taka Njuna jiana nda nggaraa duna ma-handjaliru 
paruku-na, hi wananja. 42 Halaka: Dou Jehu, namu aruka duku, djakau 
lundungu-ka dumu la pahangandji-mu, hi wana. 43 Nanapa-ja 1 Jehu: 
Langa-taka, ka kupeka-nggau, la lodu nahu-maaka bau tama karia-ngga la 
Paradihu, hi wananja. 44 Ba rakangu ndjamu ha-kambulu dua-jaka la tidu 
lodu, kapatangu hala-nanjaka na tana, lundu la ndjamu tailuja la maringu 
lodu; 45 nadu na mata lodu ba na-kamada madua-ka. Taka na dindi tera la 
uma Ala, na-kahira padua-ma. 46 Ka wara pa-kodungu-du-nanjaka 1 Jehu: 
Dou Ama, la lima-munjaka ku-pakata ninja na ngahunggu, wana. Ba 
wanaka nu, mbota madua-nanjaka. 47 Ba naita-jaka na matuna nu na ngora 
hurundandu, wotu madua-nanjaka 1 Ala: Langa-takadu, na tau jiana 
na-kawana, wana. 48 Mbuu ndabana na tau na mambumbu pa-tangaru-ja 
nuna na matumbu, ba naita-jaka na matuna nu beli-nanjaka, ba 
nata-tambungu kuruna. 49 Mbuu ndàbada da pandàma-na, hamanai da 
kawini da matundu-nja Njuna welingu la Nggalilia da-ndolaku marau-ma, 
ba da-tangaru-ja nunaka. 


Na taninja 1 Miri Jehu. (Mat. 27:57-61; Maruku 15:42-47; Juh. 19:38-42) 


50 Ninja na tau, 1 Juhupu ba wadanja, tau matama la Batangu-ja, tau hamu, 
tau tandjija; 51 nda naora-manja duna na batangu-da dangu na hurida da 
anguna; welina la Arimatia, paraingu tau Jahundi; njuna patia-mananja na 
pahangandji-na 1 Ala. 52 Ka lua-nanjaka lai Pilatu, hi nakarai-ja na metina 1 
Jehu. 53 Ba na-papuru-njaka, kajubuhu wa-nanjaka tera bara; halaka hi 
na-bandjalu-ja la reti pa-toraku, ndedi ningu-mapa patani ningu lai nu. 54 
Nu djia-majaka na lodu pa-jemangu, taka na lodu hangahu mareni- 
ama-naka. 55 Taka da kawini da mamai karia-nja welingu la Nggalilia, 
da-tundungu-mbu pa-tangaru-ja nuna na reti, dangu djaka nggikina ba 
bàndjalu-ja na metina. 56 Ba dabeli-ka, paloku-danjaka karanu dangu mbu 
kati. Taka la lodu hangahu, hangahu-danjaka hama tuna na uku. 


NA KAWUDU 24 
Na hadangu-na 1 Miri Jehu. (Mat. 28:1-8; Maruku 16:1-8; Juh. 20:1-10) 


1 Taka la lodu kawunga minggu, laku hada mbaru-danjaka la reti, la 
pangandi-ha da karanu pambada paloku-da. 2 Ka ita-du-danjaka na watu 
ba mbada nggilungu-naka welingu la reti. 3 Ba datama-ka hu dalu, ka nda 
daita-japa na metina 1 Miri Jehu. 4 Tuna, ba talanga hondaru wa-danjaka 
nuna nu, hi djia ndolaku biada la lihida da tau madua da mapaki ma-ka- 
djilaku. 5 Ka maradapu-danjaka, dangu karuduku hani bia-daka; ka panii- 
danjaka nuda da tau madua: Ka nggikina hi mihimbu-ja na maluri la angu 
mameti? 6 Nda manja jiahu, na-hadangu-ka duna. Namuja djaka nggikina 
wana ba napanii-nggai ba la Nggalilia-japa: 7 Djiangu-maka duna na Ana 
tau ba pakata-nja la lima tau akatu, hi harika-nja, taka la lodu patailu wana 
hi na-hadangu beli, ba wana, hi wadandja. 8 Ka namu beli-danjaka na 
panina. 9 Ka beli-danjaka welingu la reti, hi da-pataka halanja na rukuna 
nunaka la ma-hakambulu haatu-da, dangu la tau hawiangu-mbu. 10 Nuda 
da kawini djiaha 1 Maria Mandalena, dangu 1 Juhana, dangu 1 Maria inana 1 
Jakupu. Hamanai da kawini hawiangu, da kali karia-da, dapanii-majai 
duda nuna la pa-pahurungu. 11 Taka ba dareki-ja njuda, beri hama 
ngilu-maaja nuna na kareuku-da da kawini, nda dawaiaha. 12 Taka i 
Peturu hadangu-nanjaka, hi napalai la reti; hi na-kahmu hu dalu, ka 
djia-kihaka da jubuhu da pangita-na. Ka beli-nanjaka la uma, dangu 
hangataru-nanja nuna na lii na matumbu. 


Da malua la Emau. (Maruku 16:12,13) 


13 Nu, la loduna nuna nindja da anguda da madua, da malua la hau kotaku, 
la Emau ba wadanja, na marauna raka pa-lakungu tailu mbua ndjamuja 
welingu la Jeruhali. 14 Ka pani-mi-danjaka dangga anguda na rukuna nu na 
matumbu-matumbu-ka. 15 Tunaka nu, ba talanga pa-bandjarungu-daka nu 
ba da-pa-katanangu dangga anguda, hi djia hangiri wiki bia-nandja paraina 
1 Jehu, nahu hi nalaku karia-ndja. 16 Na njuna da matada pa-dimbaku-hapa 
la patanda-ja Njuna. 17 Hi napani dàndja paraina i Jehu: Nggàra 


paku-jaka na pabata-mi nahu la ngarangia?, wanandja. Ka ndaudaku- 
danjaka, dangu bitida. 18 Taka na haatu, 1 Kaliopa ba wadanja, hi nahema: 
Ka didi-maa-kauka Njumu mabidi palaku la Jeruhali, ni hi ndau pi bianja 
na matumbu-matumbu-ka la kangeu wada modu?, hi wananja. 19 
Nanapa-ja 1 Jehu: Ka nggaraja?, hi wanandja. Napaha njuda: Na na rukuna 
1 Jehu tau Naharitu-du, na wunangu na ma-patahu rukuna, na ma-patahu 
ngaruna la hanggana i Ala, dangu la hangga tau danguka; 20 hamanai 
djaka nggiki-danja parai da ratu pangora dàngu da tau pangora-pangora-ka 
lai njuta, ba da-pakata-nja mata ka pameti-ja ba wàda, hi da-harika-nja. 21 
Taka na pamonu-nda njuta, Njunaka na ma-pahàla-ja na Ihiraïlu wanda làti. 
Tàka wànja nàhu, mbàda taïlu mbua lodu wànaka, ngalana patumbu nuna 
nu. 22 Tàka nindjai hawiangu da kawini anguma njuma, da ma-pa- 
katàtaku-kama, kawai ba dalua mbarudu la retina; 23 ba nda daita-japa na 
metina, hi dabeli papanii: Ma-ngitangu pangita-ma kawai, nindja da 
papalewa: naluri belika na, wàda-nggama, wàda. 24 Ka lua-danjaka da 
anguma hawiangu la reti, djia-maja na pangita-da hama tuna ba wàda da 
kawini, na njuna Njuna wiki nda dangita-ja, hi wàdanja. 25 Nanapa-ha 
paraina i Jehu: Ha tau kambanga, mambotu etina la pawaija mbuu ndabana 
na papanii-da da wunangu-ka! 26 Ka nda ngera-nanja duna i Karitu la 
pa-majila tuna nu, ka peku tamana la ngia pa-bundjuku-na?, hi wànandja. 
27 Ka pakiri weli-nanjaka lai Muha dàngu la wunangu danguka, ba 
na-palara-ndja paraïna i Jehu, mbuu ndàbana na maninja la Huratu-ka na 
rukuna Njuna. 28 Ka mareni-danjaka na kotaku ngia pa-hanggangu-da, 
tàka i Jehu hi na-pahada malaku pa-ngalangu-ja. 29 Tàka hi dapamba- 
mbananja: Todu danggama kadi, nahu rudungu-ama-naka, na lodu 
wawa-ma-nanjaka, wàdanja. Ka tama-nanjaka patodu karia-ndja. 30 
Tunaka nu, ba talànga mandapu dà-nandjaka la pangangu, ka piti-nanjaka 
na kambamba, hi na-pa-malangungu, halaka kawita-wita-nanjaka hi 
napakei-ndja. 31 Ka harii-danjaka da matada, hi datanda-ja Njuna; ka 
muna-ngu madua-nanjaka welingu la matada. 32 Hi dapanii dàngga 
anguda: Mala lalu mbana rindjungu-ha wàngguka da etinda kawai, ba 
napanii dànda la ngarangia, ba na-bunggahu hàla-ndanja na Huratu-ka, ai? 
wàda. 33 Ka hada memangu madua-danjaka nu, hi dabeli la Jeruhali; 


takandja da ma-hakambulu haatu-da, pauhi-da padua-ka dangu da 
a-angu-daka, 34 da mapanii: I Miri na-hadangu langa-taka-maka, na-pa- 
djilikungu-maka wikina lai Himungu, wada. 35 Taka njudai duda hi 
da-paihi halaja na rukuna nahu kawai la ngarangia, dangu djaka nggikina 
na tanda-danja nu ba talanga kawita-nanja na kambamba. 


Na pa-djilikungu-na wikina 1 Miri Jehu. 


36 Ba talanga pani-nii-danjaka na rukuna nuna, djia ndumuru wana bia 1 
Jehu la padua-da. 37 Ka hangataru-danjaka pa-kariangu katataku-da, 
wàndi-jaka na pangita-nda wada bia pa-pangàda-da. 38 Taka 1 Jehu: Ka 
nggikina hii katàtaku? Dangu nggikina hi nalii lua daa la etimi? 39 
Tangaru-ha da limanggu da wihinggu, djiaka Njunggama jia! Ramaka, 
tangaru, da wandi nda ningua toluda ruda, hama tuna da paita-mi lai 
Njungga, hi wanandja. 40 Ba napani tuanaka nu, paita-nandjaka da limana 
da wihina. 41 Taka ba ndedi dawai-majaipa parai panggatiru eti dangu 
parai pa-hangataru, napaja Njuna: Ningu nahu lai njimi pangangu jiahu?, hi 
wanandja. 42 Ka wua-danjaka ija pahongu hakatiri. 43 Hi nakeja hi 
nanganja la hanggada. 44 Ka panii-nandjaka: Jiana-jaka na pulunggu, na 
pambada panii-nggunggai ba ninggapa lai njimi, nadu: mbuu ndabana na 
rukunggu Njungga, na maninja la huratu ukuna 1 Muha, la huratu-da da 
wunangu-ka dangu la huratu ludu, djiangu-maka na-patutungu, hi 
wanandja. 45 Ka pa-habola-nandjaka na kanandingu-da, ka peku pidandja 
da Huratu ba wana. 46 Hi napanii-ndja: Tuna nu na maninja la Huratu, ba 
ngera-mananja 1 Karitu la pa-padangu majila, taka la lodu patailu wana hi 
na-hadangu beli welingu la mameti-ka; 47 djia-dujaka hi na tamuna 
Njunama badi tai na pawangu, ba bobaru-ja na anda pa-ndjilungu, na 
pa-djamangu wada da ndjala, la hau bandja-hau bandjaru-ka, piti welingu 
la Jeruhali. 48 Njimi djia-kaika matanggu hakahii-nja nuna mbuu ndàbana. 
49 Tangaru, ku-pataka-manggainja duku na pandjandji-na na Amanggu. Na 
njuna indadiku paku jiahu la paraingu, ka lupa na-tunggulu-kai mbiha 
mendi welingu la madjangga, hi wànandja. 


Ba padita-ja 1 Miri Jehu la awangu. (Maruku 16:19; Pa-pahurungu 1:4-14) 


50 Taka i Jehu hi na-karia-ndja la hambeli paraingu, taka la lihina la 
Mbaitani, hi na-djidjiku-ndja da limana hi na-pamandjaku-ha. 51 Ba 
talanga pa-màndjaku-nandjaka nu, pahewa da-nanjaka ba padita-jaka la 
awangu. 52 Ka marubuku-danjaka lai Njuna, hàlaka beli mangu nggaüru 
etingu-danjaka la Jeruhali. 53 Ni ma-mànu-mandja duda la uma Ala, ba 
dawotu-nja 1 Ala. 


NA LII MANANGU PA-LAWITI-NA I JUHANI 
NA KAWUDU 1 
Rukuna na Pulungu na madedi tolu. 


1 La kawunga-na ninja na Pulungu, taka na Pulungu lai Alaja, dangu Alaja 
na Pulungu, 2 La kawungu-na djiaja na maninja lai Ala. 3 Njuna hi nadedi 
mbuu ndabana; djaka nda Njuna nda haua madedi na ngara madedi-ka. 4 
Lai Njunaja na luri, taka na luri djiaja na hambila na ma-paharii-nja na tau. 
5 Na hambila na-handaraku la kapatangu, taka na kapatangu nda 
na-katakua-ja. 6 Ninja na tau, na pa-paraha-na 1 Ala, Juhani-ja na tamuna. 
7 Maina pa-hakahii la pa-hakahii-nja na hambila, ka peku pawaina mbuu 
ndàbana rukuna njuna. 8 Nda djiaaja njuna na hambila, taka ka hakahii-nja 
na hambila wanaa. 9 Na hambila langa-taka, na ma-paharii nimbihu-nja na 
tauka, mai-nanjaka la pinu tana. 10 Nimanja la pinu tana, rukuna Njuna hi 
nadedi na pinu tana, taka na pinu tana nda natandaa-ja. 11 Maina la mangu 
wikina, taka da manguna nda da-katakua-ja. 12 Taka da tuda 
ma-kataku-ja, nawua-ndja ngerada paana Ala, na da mawajja na tamuna. 
13 Nda ruku riaja, nda ruku pambuha toluja, nda ruku pa-mbuha tau 
minija, taka rukuna 1 Alaja hi nadedi. 14 Na Pulungu natolu-ka hi 
na-ngiangu la padua-nda, hi mapanau-nja mangundju-na, djiangu-ma na 
mangundju pawua-nanja na Ana kamehangu paraina 1 Ama, ba 
pa-namungu dangu ba malanga-taka dju-djuaja. 15 Ka hakahii-du-nanjaka 
Njuna paraina 1 Juhani ba nawara: Jiana djia-majaka na papeka-nggu: 


Namu na ma-malamiri-ngga na-mangilu-nggapa, maa ba ni mangilu- 
ma-njaka welingu lai njungga ba wanggu, wana. 16 Maa ba welingu la 
ma-bundungu lai Njunadu, hi tangala ndabangu pa-namungu pandua 
pa-namungu. 17 Nadu na Uku, i Muha na matanggu wuangu-ja, taka na 
pa-namungu dangu na malanga-taka rukuna i Jehu Karitu hi nindja. 18 
Ndedi ningu ndokua tau maita-ja 1 Ala; na Ana kamehangu na maninja la 
karaha-na 1 Ama, Njuna na mambada pekaja. 


Na hakahiingu-na wikina i Juhani. 


19 Jiana-ja na pa-hakahii-na i Juhani, nu da tau Jahundi da manindja la 
Jeruhali, ba da-paràhangu ratu dangu tau Lewi hawiangu, paàra-nja: 
Nggamukau, wàminja ba wàdandja. 20 Ka peka-nanjaka, nda 
na-pahinia-nja; na papeka-na: Njungga nda djiaaka na Karitu, wana. 21 Ka 
paara-danjaka: Mala, ka nggarakau dumu? Djiakau 1 Elia, hi wadanja. 
Nanapa-ja njuna: Ndiaa, wana. Djiakau na wunangu, wadanja: Ndiaa, 
wana ba nahema-ha. 22 Hala: Mala, ka nggaakau dumu ka peku 
hema-mandja da ma-paraha-nggama. Nggikina wamunja na ruku wikimu, 
hi wadanja. 23 Nanapa-ja 1 Juhani: Njungga jia na warangu-na na ma-wara 
la marada telangu: Patandji-ja na andana 1 Miri, na mawana, hama tuna na 
patiki-na na wunangu Jahaja. 24 Ningumbui pa-paraha-na tau Parihi. 25 
Nu ka paara-danjaka: Ka ni, nggikinai dumu hiu parunungu, djaka nda 
Karitu-kau, djaka nda Elia-kau, djaka nda djiakau na wunangu, hi wadanja. 
26 nanapa-ja 1 Juhani: Njungga wala pa-parunu wanggu, taka ninja la 
padua-mi na panda tandami, 27 na ma-malamiri-ngga; djiapa la 
pa-wakahu-nja liku halapa-a-na njungga jia nda raka-mbuna, hi wana. 28 
Jiada la Mbaitani-ha la hapapa luku Jarandingu datumbu ningu, la ngia 
pakali pa-runungu-na 1 Juhani. 


Na hakahii-nanja i Miri Jehu paraina i Juhani. 


29 Hadangu harii ita-nanjaka i Jehu ba namai lai njuna: Tàngaru, na Ana 
mbimbina i Ala na madanda-ndja da ndjalana na pinu tana. 30 Djia-majaka 
na papeka-nggu: La malamiri-nggu namunja na ma-mangilu-ngga, maa ba 


ni mangilu-manjaka welingu lai njungga. 31 Njunggai duku nda 
kutandaa-ja; taka ka peku bowaja la tau Ihirailu, djiaja hi kiri mainggu 
pa-parunu wangu wai, wana. 32 Ka hakahii-nanjaka i Juhani: Kuita-jaka na 
Ngahuna 1 Ala ba napuru welingu la awangu, ba hama tuna kulundiha-ja, hi 
na-ngiangu lai Njuna. 33 Njunggai duku nda kutandaa-ja, taka na 
ma-paraha-ngga pa-parunu wangu wai, Njuna na mambada pekangga: Na 
paita-mu na ngia papuru ninguna 1 Ngahu hi na-ngiangu ningu, djia-jaka na 
ma-parunu wangu Ngahu Matua, wanangga. 34 Kuita-jaka dangu 
ku-hakahii-njaka Njuna ba Anana 1 Alaja wana. 


Na kawunga pindi-nandja da papanau-na 1 Miri Jehu. 


35 Hadangu harii hili ninjaka i Juhani lai nu dangu da madua da 
papanau-na. 36 Nu ba naita-jaka nàhunja 1 Jehu: Tàngaru, na Ana 
mbimbina i Ala! hi wàna. 37 Ka rongu-danjaka da madua da papanau-na 
ba napanii tuna nu, hi datundu-nja i Jehu. 38 Ka mbaili-nanjaka i Jehu; ba 
naita-haka ba datundu-nja: Nggàraja na pahimbu-mi, hi wànandja. Napaha 
njuda: Rab-bi, djàka hilunja: Ngguru, ba wànda, nggii ungiangu ningu, hi 
wàdanja. 39 Taka Njuna: Mai namu kai itaja, hi wànandja. Nu ka 
lua-danjaka, hi daita-ja na ngia pa-ngiangu-na; ka ndàdiku-da-njaka lai 
njuna la lodu nuna. Nu ràkangu ndjàmu ha-ka-mbulu-ja. 40 I Andaria, na 
anguna paluhu 1 Himungu Peturu, djiaja na pa-madua wada, da marongu-ja 
lai Juhani dangu da matu-ndu-njai Jehu. 41 Nu 1 Andaria nahunggu 
mangilu-ja na anguna paluhu, i Himungu: Mahunggu-jaka i Mahia, 
djia-dujaka na Karitu ba wànda, hi wànanja. 42 Ka karia-nanjaka lai Jehu. 
Taka i Jehu hi napanau-ja: Njumu na djiakau 1 Himungu, anana i Juhani. 
Napa i Kepahu, wàndanggau, hi wànanja, djia-dujaka Peturu ba wànda. 43 
Hadangu harii, luanggu la Nggalilia wana i Jehu, hi na-tàbuku-ja 1 Pilipu: 
Tundungga, hi wànanja. 44 Njuna i Pilipu tau Mbaituhaida-ja, angu 
kotaku-da i Andaria ada i Peturu. 45 Taka 1 Pilipu, hi nahunggu-ja 1 
Natanilu. Nu na palana i Muha la huratu uku hamanai da wunangu, mbàda 
hunggu-manjaka, djia-dujaka i Jehu, anana i Juhupu, tau Naharitu, hi 
wànanja. 46 Nanapa-ja i Natanilu: Peku-nakaka nàhu la Naharitu pa-tumbu 


na mahamu? hi wananja. Taka 1 Pilipu: Mai kau itaja, hi wananja. 47 Taka 
ba naita-jaka paraina i Jehu na namunja i Natanilu lai Njuna: Tangaru, na 
tau Ihirailu langa-taka na manda ningu kambalikungu, hi wananja. 48 
Nanapa-ja 1 Natanilu: Ka nggiki biana hiu tandaka, hi wananja. Taka i 
Jehu: Ba ndedi napaau-nggau 1 Pilipu, kuita-ma-kauka ba la lumbu 
kapilitu-kau, hi wananja. 49 Nanggepi-ja 1 Natanilu: Ngguru, Njumu na 
djiakau na Anana 1 Ala, djiakau na Hangandji tau Ihirailu, hi wananja. 50 
Nanapa-ja 1 Jehu: Kuita-ma-kauka la lumbu kapilitu ba wanggunggau, 
djiaja hi kiri pawaimu ai? Napa na kau itangu marihi-nja jiana, hi wananja. 
51 Langa-taka-manggunggai, napa kai itaja na awangu ba na-tawanggahu, 
dangu da papalewa-na 1 Ala ba dahei puru la Ana tau, hi hili wananja. 


NA KAWUDU 2 
Na pamau papa la Kana. 


1 La lodu patailu wana ninja na remi pamat papa la Kana, la tana 
Nggalilia; taka na mana 1 Jehu ninja lai nu. 2 Pa-dundangu-mbu-ha 1 Jehu 
dangu da papanau-na la pamaii papa. 3 Ba na-jamihu-ndja wai angguru, 
taka na inana: Nda ni-nguapa wai angguru-da, hi wananja i Jehu. 4 
Nanapa-ja 1 Jehu: Ha rambu, ta-panggiki na Njungga dangu njumu? Ndedi 
djiaja na rehinggu hi wananja. 5 Nu ka panii-nandjaka da ma-paloku na 
mana: Djaka nggaraja na papanii-nanggai, iwa-manja, wanandja. 6 
Nundjuja na huri pa-jahangu-na na tau Jahundi, lai nu nindja da 
pa-bandjalu-da, ba nomuda da mbalu watu bokulu, ma-ihingu dambu ndia 
tilu mbua wuru wai ha-hau. 7 Taka i Jehu: Pmuha wai jiada da mbalu, hi 
wanandja. Hi dapinu wuhaha. 8 Hala, takuwa kai ngandinja na katiku 
remi, hi wanandja. Ka ngandi-danjaka. 9 Ba nadjàli-jaka na wai na 
ma-pambeli wai angguru na katiku remi - nda napinja djaka nggi welina, 
mbulungu da ma-paloku da mataku-ja da mapinja - ka paau-nanjaka na bidi 
papa mini: 10 Na huri lati, na tauka na-pahangga mangilu-njapa wai 
angguru hamu, hala ba damaiiku-kika hi mangu pa-pahangga-nja na 
maraka hamungu. Taka njumu pahamu bia-munjai na wai angguru hamu 


lundu nahu, hi wananja. 11 Jiana na pakiri-da da tandana, la Kana la 
Nggalilia-ja na-patumbu nija 1 Jehu; pa-djiliku-nanja na mangundju-na. Nu 
da papanau-na ka pawai-danjaka lai Njuna. 12 Nu ka puru-danjaka la 
Kapinatingu 1 Jehu dangu na mana, dangu da anguna paluhu, lupa da 
papanau-na; ka ndadiku-danjaka lai nu, nda pira mbua lodu-mbuda. 


Na pa-matua-nanja na uma Ala 1 Miri Jehu. (Mat. 21:12-13; Maruku 
11:15-17; Luk. 19:45-46) 


13 Mareni-ama-naka na remi Pahada da tau Jahundi. Ka hadangu-nanjaka 1 
Jehu, hi nahei la Jeruhali. 14 Ka toma-du-nandjaka la uma Ala da tau da 
ma-danggangu hapi, dangu mbimbi, dangu kulundiha, hamanai da tau da 
mandjepa ndui da ma-mandapu lai nu. 15 Ka puti-nanjaka mbuli kalorungu, 
hi nawangga ndabaja na tau welingu la uma Ala, hamanai da mbimbi 
dangu da hapi; taka da nduida da mandjepa ndui hi na-huburu-ndja, da 
mendjada hi na-kabeli-ha, 16 ka peka-nandjaka da ma-danggangu 
kulundiha: Ngandi halaha jiada welingu lai jiahu; na umana na Amanggu 
ambi tuja ngia pabili batu, wànandja. 17 Ka namu-danjaka da papanau-na 
ba ninja la Huratu: Na marana-nja na umamu haromu mapamau-ka, ba 
wàna. 18 Danggepi-ja da tau Jahundi: Nggàra tandaka pa-pahangga- 
munggama, hi peku tumunja na matuna nu, wàdanja. 19 Nanapa-ja i Jehu: 
Njungguru-ja jiana na uma Ala, napa tilu mbua lodunggu ba ku-pahada 
belinja, hi wànandja. 20 Tàka da tau Jahundi: Patu kambulu nomu mbua 
ndauna na tau ba nawulu-ja jiana na uma Ala, taka Njumu hi tilu mbua 
loduamu la pa-pahada-nja? hi wàdanja. 21 Tàka na uma Ala na palana 
Njuna, djiaja na tauna duna. 22 Ba pa-pahadangu-jaka welingu la padua 
mameti, namu-danjaka da papanau, ba mbada panii-nanjaka nuna; ka 
wai-danjaka na Huratu, hamanai na pulungu na papanii-na 1 Jehu. 23 Ba 
talanga la Jeruhali-ja i Jehu, ba djiaja na remi Paha, nadangu na mapawal 
la tamuna, rukuna ba dangita-ha da tanda da pa-patumbu-na. 24 Taka i 
Jehu, nda na-padjamangu wikina lai njuda, maa ba tanda ndàba-ma-nandja. 
25 Dangui ba nda nggara naihi wangu tau mapeka-nja rukuna na tau, ba pi 
wiki-ma-nanja na etina na tau. 


NA KAWUDU 3 
Na pani dananja 1 Nikundemu paraina 1 Miri Jehu. 


1 Ninja na tau na angu tau Parihi, Nikundemu-ja na tamuna, ma-pangora la 
tau Jahundi-ja. 2 Jiana namai wangu rudungu lai Jehu: Ngguru, mapinggau 
ba ngguru ma-welingu lai Alakau, maa ba nda ningudu ma-ngalangu 
pa-patumbu-ha nu da tanda hama tuna da pa-patumbu-mu Njumu, djàka 
nda nimanja 1 Ala lai njuna, hi wananja. 3 Nanapa-ja i Jehu: Lànga- 
tàka-manggunja ka kupeka-nggau, nda ningua tau ma-ngalangu paita-ja na 
pahangandji-na 1 Ala, mbulungu djàka paana belinja badi, hi wànanja. 4 
Tàka i Nikundemu: Nggiki hama paana-njaka na tau dàngu kaweda 
bia-naka? Na-ngalangu nàhu pa-panduangu patama la kambu inana, hi 
paana belinja, hi wananja. 5 Nanapa-ja 1 Jehu: Langa-taka-manggunja ka 
kupeka-nggau: Djàka nda ruku wai dàngu Ngahu-madu ba paana-nja, nda 
pekuana na tau patama la ngia pahangandji-na 1 Ala. 6 Na pa-paanangu 
ruku tolu, toluja, taka na pa-paanangu rukuna i Ngahu, ma-pangahu-ja. 7 
Àmbi hangàtaru-dunja: Pa-paana belingu-kai bàdi, ba wànggunggau. 8 Na 
ngilu ba na-hapuputu, wangu bia-nanja etina, murongu-ja njuna na 
kanduu-na, taka ndau pianja djaka nggu ngia paweli-na dangu ngia 
pa-hanggangu-na. Tuna numbudu na tauka na pa-paanangu rukuna i 
Ngahu, wànanja. 9 Nanapa-ja i Nikundemu: Nggiki hama peku biana nu, 
hi wàna. 10 Tàka i Jehu: Njumu hi ngguru la tau Ihiraïlu-kau wàngguka. 
Ka ni jiada, hi ndau pi-mbuandja? 11 Lànga-tàka-manggunja ka kupeka- 
nggau: Njuma duma na papima djiaja na papanii-ma, dàngu na pambàda 
itama djiaja na pa-hakahii-ma, tàka njimi ndai katakua-ja na 
pa-hakahii-ma. 12 Djàka kupeka-nggainja na rukuna la pinu tana ba ndai 
pawai-kadu, nggiki hama pawai-mika djaka kupeka-nggainja na rukuna la 
awangu? 13 Nda ninguki na mambàda hei la awangu, mbulungu pàku na 
mambada puru welingu la awangu, na na Ana tau. 14 Hama tuna 1 Muha 
ba na-padjangga-ja na ularu la maràda telangu, tuna numbu haromu na Ana 
tau ba pa-padjangga-ja bàdi. 15 Mata djàka ngaa na mapawai, ka peku 
mangu-nanja na luri pa-lupangu lai Njuna. 16 Maa ba nuduja na 


mbuha-nanja jia la pinu tana paraina 1 Ala, hi kiri wua-nanja na Ana 
kamehangu-na, djaka nggaa na mapawai lai Njuna, ka ambu na-molungu, 
mata ka peku mangu-nanja na luri pa-lupangu. 17 Nadu hi kiri 
paraha-nanja na Anana paraina 1 Ala jia la pinu tana, ka na-pandjala-ja nda 
wanaa, taka ka peku manangu-na jia la pinu tana rukuna Njuna, wana duna. 
18 Djaka nggamuja na mapawai lai Njuna nda pa-pandjalaa-ja. Taka na 
manda pawai mbada pa-pandjala-jaka, maa ba nda nawai-duja na tamuna 
na Ana kamehangu-na 1 Ala. 19 Jiana-ja na pa-pandjala wangu, na hambila 
ba mbada mainaka la pinu tana, taka na tau narihi mbuha-njapa na 
kapatangu welingu la harii, maa ba na-akatu-du na pawu-nda-da. 20 Nadu 
djaka nggaa na ma-patumbu ma-akatu, nakarau-nja eti na haru, hi nda 
na-hurungu-mbu la maharii, ka ambu peku wuwana na pa-patumbu-na. 21 
Taka na maliija na ma-tubangu, namaija la mahari, ka peku wuwada da 
pa-patumbu-na ba pa-patumbu la1 Alaba, hi wana. 


Na dira hahahii-nanja 1 Miri Jehu paraina 1 Juhani. 


22 Tunaka nu laku-nanjaka la woka la tana Jundia 1 Jehu; ka ndadiku- 
nanjaka lai nu dangu da papanau-na, hi na-parunungu tau. 23 Taka i Juhani 
pa-runungu-mbunanja tau la Amungu la lihina la Halingu, maa ba 
nadangu-du na wai lai nu; ka mai-nanjaka na tau lai nu, hi na-parunu-nja. 
24 Nu ba ndedi-dupa papuhi-ja la uma kapàtangu i Juhani. 25 Nu ka 
tumbu-nanjaka na pa-lumungu la papanau-na i Juhani dàngu na haàtu na 
tau Jahundi, rukuna na pa-jahangu wàngu. 26 Ka lua-danjaka lai Juhani: 
Ngguru, na maninja jia-nana lai njumu la hapapa luku Jarandingu, na 
pa-hakahii-mu, parunungu pàku-nanja nu, hi nalua ndàba na tau lai Njuna, 
hi wàdanja. 27 Nanapa-ja 1 Juhani: Nda djia pekuana na tau papiti 
ngga-nggàra, djàka nda pa-wuangu-ja welingu la awangu. 28 Njimi wiki 
hakahii-manggunggai: Njungga nda djiaaka na Karitu, taka 
pa-paràhangua-ka la pa-mangilu-nja, ba wànggu. 29 Na matunggu-nja na 
bidi papa kawini djiaja na bidi papa mini; taka na arijaa-na na bidi papa na 
maninja lai njuna, na marongu-ja, dira hawola-jaka rukuna na nggoruna na 
bidi papa mini; nu toma wàngu-nanjaka duku na hawola-nggu. 30 Njuna na 


kabutuhu badi, njungga ku-kawawaku badi. 31 Na mamai weli ditangu 
nalanga ndabanja. Na ma-welingu la pinu tana, pinu tanaja na dedina, hi 
ruku pinu tanaja na papanii-na. Na mamai welingu la awangu nalanga-nja 
mbuu ndabana. 32 Na paita-na dangu na parongu-na djiaja na 
pa-hakahii-na, taka nda ningu ma-kataku-ja na pa-hakahii-na. 33 Na 
ma-kataku-ja na pa-hakahii-na, kawuku-nanjaka ba ma-palanga-takanguja 1 
Ala. 34 Nadu na pa-paraha-na 1 Ala djiaja na puluna 1 Ala na paniina, maa 
ba nda nareki-du 1 Ala ba na-wuangu-ja na Ngahu. 35 | Ama nambuha-nja 1 
Ana, ka pakata-nanjaka mbuu ndabana la limana. 36 Djaka nggaa mawaija 
1 Ana, mangu-nanjaka na luri palupangu; taka na manda patingi-nja, nda 
djia itaa-nanja na luri, taka na hanggana 1 Ala padaingu-na padua lai njuna. 


NA KAWUDU 4 
Ba napanii danja na kawini Hamaria 1 Miri Jehu. 


1 Nu ba napi-ndjaka paraina i Jehu da tau Parihi ba darongu-jaka ba 
dadangu-pa da pa-panaungu da pangala-na dàngu da pa-parunu-na i Jehu 
welingu lai Juhani, 2 — na njuna nda Njuna wikia i Jehu na ma-parunungu, 
tàka djiaha da papanau-na — 3 ka dundjaku-nanjaka na tana Jundia hi 
nahili laku beli la Nggalilia. 4 Nu nalaku lii bàdi la tana Hamaria. 5 Ka 
tàka-nanjaka la hau kotaku la Hamaria, la Hikaru ba wàdanja, la lihina na 
tana pawua-nanja àmangu i Juhupu anana paraina i Jakupu. 6 Lai nu ninja 
na humuru-na i Jakupu. Ba ndjili-mananja namu i Jehu, ka uhuku-nanjaka 
la lihi mata wai. Nu tidu lodu-jaka. 7 Nu ka tàka-nanjaka na kawini 
Hamaria na mamai pataku wai. Tàka i Jehu: Wuanda ka ta-ngunungu, hi 
wananja. 8 Maa ba hambada-dudaka la paraingu da pa-panaungu pakei 
pangangu. 9 Nanapa-ja na kawini Hamaria: ka ni Njumu tau Jahundi, hi 
karai bia-mungga pa-ngunungu njungga kawini Hamaria? hi wananja. 
Nadu tau Jahundi ba nda na-panggola dangu tau Hamaria. 10 Taka 1 Jehu: 
Djakau pinja lati na pawua-na 1 Ala dangu djaka nggamuja wuanda ka 
ta-ngunungu na ma-wana-nggau, njumu lati makarai-ja Njuna, hi 
nawua-nggau wai luri, hi wananja. 11 Nanapa-ja na kawini: Miri, nda 


ninguki hambamu, mala hi na-mandjolungui na humuru, ka nggi biaka 
Njumu ungala ninja na wai luri, hi wananja. 12 Ka djia rihi-munia-kaka 
Njumu 1 Jakupu bokuma na ma-wua-nggamanja jiana na humuru; njuna 
wiki na-ngunungu-ka, hamanai da anana lupa da bandana, hi wananja. 13 
Taka 1 Jehu: Djaka nggamu na mangunu-nja na wai jiana, napa nahili 
madau. 14 Taka napa djaka nggamu na mangunu-nja na wai pawua- 
nggunja Njungga, nda namadau ndokuapa lundu nu nu, nadu na wai na 
pawua-nggunja Njungga napa na-pamata waingu la etina na 
ma-kabubalungu luri pa-lupangu, hi wànanja. 15 Nanapa-ja na kawini: 
Miri, wua aru-ngganja nuna na wai, ka ambu kumadau dangu ka ambu 
kuhili mai lai jiahu pata-ku wai, wananja. 16 Taka 1 Jehu: Lua kau paaunja 
na leimu, kau mangu pamai namu, hi wananja. 17 Nahema na kawim: Nda 
ningua leinggu, hi wana. Taka 1 Jehu: Tubana, nda ningua leinggu, ba 
wamu; 18 ba mbada malima-duhaka da leimu, dangu na maninja nahu lai 
njumu ba nda lei-dumunja; na-tubangu-du na paniimu, hi wànanja. 19 
Nanapa-ja na kawini: Pi-nggunjaka ba wunangu-kau. 20 Da bokuma dakàli 
hamajangu la palindi jiana, taka njimi, djiaja la Jeruhali badi na ngia 
pa-hamajangu wami, hi wananja. 21 Taka 1 Jehu: Ha rambu, muwai-kawa 
Njungga, ninja haromu na rehina ba nda djiaja la palindi jiana, nda 
djia-mbuja la Jeruhali na ngia pa-hamaja niminja 1 Ala. 22 Njimi 
hamaja-minja na panda pimi, njuma duma hamaja-manja na papima, nadu 
na pa-manangu wangu ba welina la tau Jahundi. 23 Taka ninja na rehina 
haromu, dangu rehi-ma-nanjaka nahu, da ma-hamajangu langa-taka, ba 
na-pangahu dangu ba na-padeningu na hamaja-danja 1 Ama. Maa ba 
djia-duha da ma-hamaja tudanja nu da pawuku-na i Ala. 24 I Ala ngahuja, 
djia-duja na ma-hamaja-nja Njuna hi na-pangahu dangu hi na-padeningu 
badi na hamajangu-da. 25 Nanapa-ja na kawini: Kupinja ba namunja 1 
Mahia, Karitu ba wada; djaka nataka Njuna haromu, napeka-ndanja mbuu 
ndabana, hi wànanja. 26 Taka i Jehu: Djia-makaka mapanii dànggau, hi 
wananja. 27 Nu ba namundja-ka da papanau-na, ka hangàtaru-danjaka 
rukuna ba napanii dàngu tau kawini i Jehu. Na njuna: Nggàra pawuku-mu, 
ndia nggikina hiu panii dànja, nda ningu mawàna. 28 Hala, ka dundjaku- 
nanjaka na wuru waina na kawini, hi nalaku la paraïngu, hi napanii-nja na 


tau: 29 Mai kai itaja na tau na mapeka hala-ngganja na palii-ngguka. Mala 
nda djiaaja ni na Karitu, hi wànandja. 30 Ka luhu-danjaka welingu la 
paraingu, hi dalua lai Njuna. 31 Ba talanga tunaka nu, paara-danjaka paral 
da papanau-na: Ngguru, malawa lati kau ngangu, wadanja. 32 Nanapa-ha 
Njuna: Nimanja na pangangu na panga-manggu duku, na panda pimi njimi, 
hi wànandja. 33 Nu ka panu-danjaka dàngga anguda da pa-panaungu: 
Ningu ihu mangandi-nja pangangu? ba wada. 34 Taka 1 Jehu: Na 
panganggu Njungga djiaja na nundju-nggunja na pambuha-na na 
ma-paraha-ngga dangu ba ku-palanjapu-ja na parama-na. 35 Mala: Patu 
mbua wula-kia-naka na rapa muti nda wamia? Langa-taka ka kupeka- 
nggai: l-djakarungu-wa matami kai tangaru-ha da woka, nahu 
rara-danjaka, djia la muti-kia-haka. 36 Na-ngalangu-ka wundana na 
mamuti, hi na-kangutungu ihi woka ndumana na luri pa-lupangu, ka peku 
marangga hawola-da da ma-habarungu dangu da mamuti. 37 Nu hi 
na-padeningu wangu na lawiti: Haatu ma-habarungu, haatu mamuti, ba 
wana. 38 Njungga paraha-nggunggaika la pamuti-ja na panda djara-mi. 
Hawiangu madjara, taka njimi ngala-minjaka na ruku djarada, hi wànandja. 
39 Nadangu na tau Hamaria lai nu la paraingu na mawajja 1 Jehu, rukuna 
na pa-hakahii-na na kawini, napeka hala-nggandja da paliinggu, ba wana. 
40 Nu ba nataka-ka lai Njuna na tau Hamaria, pamanda-danjaka, ndadiku 
aru lai njuma ba wadanja. Dambu loduna ba na-ndadiku lai nu. 41 Ka 
manau dangu-naipa na mapawai rukuna na puluna Njuna. 42 Nu ka panii- 
danjaka na tau kawini: Nda rukua-napa na kareuku-mu njumu hi mapawai, 
maa ba mbada rongu wiki-mamanja, hi mapi-njaka ba djia langa-takaja na 
Ma-pamana-nja jia la pinu tana, wada. 


Na malaru-na na anana mini na tau la hangandji. 


43 La hambeli-da nu da dambu lodu, hadangu-nanjaka welingu lai nu, hi 
nalaku la Nggalilia. 44 Nadu i Jehu wiki ba hakahii-ma-nanjaka, na 
wunangu ba nda patembi-ja la paraï wikina. 45 Ba natàka-ka la Nggalilia, 
kataku-danjaka da tau Nggalilia ba mbàda ita-du-dandjaka da 
pa-patumbu-na namu la remi la Jeruhali; maa ba dalua-mbudu njuda la 


remi. 46 Nu ka hili taka-nanjaika la Kana la Nggalilia, na ngia 
pa-pambeli-nanja wai angguru na wai. Nu hi ninjai duna la Kapinaüngu na 
tau la hangandji, na mahidu anana mini. 47 Nu ba narongu-njaka tàkana i 
Jehu la Nggalilia welingu la Jundia, lua toma-nanjaka hi na-pamanda-nja 
palua pa-pamàlaru-ja na anana, ba metia-manaka. 48 Tàka i Jehu: Djàka 
ndai itangu-ma tanda dàngu pa-hangà-taru wàngu, ndai pawaia, hi 
wànanja. 49 Nanapa-ja nu na tau la hangandji: Miri, màla-ndawa, talànga 
ndedi metina na ananggu, hi wananja. 50 Taka i Jehu, hi napanii-nja: 
Lakuwa njuna, naluri-ka na anamu, hi wananja. Ka wai-nanjaka na pulungu 
na papanii-nanja i Jehu nu na tau, ka laku-nanjaka. 51 Nu ba nàhu bia-japa 
la ngarangia, mai-danjaka da atana pa-tàbuku-ja: Naluri-ka na anamu, 
wàdanja. 52 Ka paara-nandjaka, djaka nggikina na lodu ba na-pakiringu 
pa-mandapu. Kangeu, ndjàmu hauja, ba na-mandangu na pariti-na, hi 
wàdanja. 53 Ka pi-du-nanjaka na amana na anakeda, ba djiaja na rapana, 
naluri-ka na anamu, ba wànanja i Jehu. Ka pawai-nanjaka njuna wiki lupa 
na tau la kuru uma-naka. 54 Jiana-jaika na tanda na padua wàda, na 
pa-patumbu-na i Jehu, ba natàka la Nggalilia welingu la Jundia. 


NA KAWUDU 5 
Na pa-malaru-na mahidu la lodu hangahu 1 Miri Jehu. 


1 Tunaka nu djia-jaka na remi tau Jahundi; ka lua-nanjaka la Jeruhali i 
Jehu. 2 Nu la Jeruhali la lihina na Pindu Mbimbi, ninja na ngia paihu na 
malima mbua kawindu-na, Mbaituhenda ba wàdanja la hilu Imbarani. 3 Lai 
nu la kawindu lalu danguha da mahidu da ma-tanggi-lungu, mapoki, 
ma-kaliparu, mameti hapapa, da ma-patia-nja na wai ba na-kanggàbuku. 4 
Nadu djàka rehina ba napuru-du na papalewa-na 1 Miri lai nu la ngia paihu 
hi na-kabuku-nja na wai; taka na mapuru mangilu hala pa-kabuku-nja na 
wai na-malaru, djiapa nda nggara mahidu-nja-kadu. 5 Lai nu ninja na tau, 
mbada tilu kambulu walu mbua ndaunaka ngalana pahidu. 6 Ba naita-jaka 
ba na-tanggilungu paraina 1 Jehu dangu ba napinja ba mandai-manaka 
pahidu, ka panii da-nanjaka: Mala umbuhangu pa-malaru? hi wananja. 7 


Nanapa-ja na mahidu: Miri, nda ningua duku mangandi-ka la ngia paihu, 
djaka na-kanggabuku na wai. Taka ba nahu bia-nggapa, mbada ninguka 
haatu mapuru mangilu-ngga, hi wananja. 8 Nanapa-ja 1 Jehu: Hadangu kau 
danda-ndja da topumu, kau laku, hi wananja. 9 Ka malaru madua-nanjaka 
nuna na tau, hi nadanda-ndja da topuna, laku-nanjaka. Nu lodu hangahu-ja. 
10 Ka panii-danjaka na pa-pamalaru da tau Jahundi: Ka ni hi lodu 
hangahu-ja, nda ukuaja lati pangandi-ha da topumu, hi wadanja. 11 
Nanapa-ja njuna: Na ma-pamalaru-ka Njuna: Dandandja da topumu kau 
laku, na ma-wànangga, hi wànandja. 12 Nu ka paàra-danjaka: Nggamuja 
nu, dandandja da topumu kau laku, na ma-wànanggau, hi wàdanja. 13 
Tàka na pa-pamàlaru nda napianja djàka nggamuja. Maa ba mbàda 
kandulingu-dunaka 1 Jehu, ba lalu dangu-duja na tau lai nu. 14 Hàlaka nu 
toma-nanjaka paraïna 1 Jehu la uma Ala: Ri-mangu, nahu màlaru-munjaka, 
ambu tudupa ma-akatu, ka ambu nanggana-kau marihi mbotu, hi wananja. 
15 Nu ka laku-nanjaka nuna na tau, hi napanii-ndja da tau Jahundi, ba 
djiaja 1 Jehu na ma-pamalaru-ja. 16 Djia-dujaka ka ta-kanuka-ja 1 Jehu hi 
wada da tau Jahundi, rukuna ba na-patumbu-ja nuna la lodu hangahu. 17 
Nanapa-ja 1 Jehu: Na Amanggu, rama-mananja lundu nahu, tumbuna 
Njungga ba kurama, hi wanandja. 18 Djia-dujaka hi manati himbuda anda 
ka pameti-ja ba wada, nda djia biaja ba napangga-ja na lodu hangahu, taka 
djia-mbuja: Ama wiki-nggunja 1 Ala ba wana, ba na-pahamangu wikina lai 
Ala. 


Na hakahiingu-na wikina 1 Miri Jehu. 


19 Nanapa-ja 1 Jehu: Langa-taka-manggunggai, nda pekuana 1 Ana ba 
nawangu etina la pa-patumbu ngga-nggara, mbulungu ba naita-ja 1 Ama 
badi ba na-patumbu-ja; nadu djaka nggaraja na pa-patumbu-na 1 Ama, 
tumbu duna 1 Ana ba na-patumbu-ja. 20 Maa ba nambuha-dunja 1 Ana 
paraina 1 Ama, hi na-paita halandja lai Njuna da pa-patumbu wiki-naka, 
napa hi na-pai-ta-nja da pa-patumbu-na da marihi-ndja jiada, ka peku 
hangataru-mi. 21 Nadu hama tuna 1 Ama ba na-pahada-ndja da mameti hi 
na-paluri-ha, tumbuduna 1 Ana ba na-paluri-ha da tau pa-wuku-na. 22 Nadu 


1 Ama ba nda ningumbu haatu pa-patanda-na wai ngera, taka mbada 
pakata hala-nanjaka na pa-tandangu lai Ana. 23 Mata ka peku tembi 
hala-danja 1 Ana hama tuna ba datembi-ja 1 Ama. Na manda tembija 1 Ana, 
nda tembi-nanja 1 Amambu na ma-paraha-nja. 24 Langa- 
taka-manggunggai: Na-marongu-ja na palunggu, dangu na mawaija na 
Ma-paraha-ngga, mangu-nanjaka luri palupangu, nda pa-patandangua-japa, 
taka mbada lelingu-naka welingu la meti la luri. 25 Langa- 
taka-manggunggai: Ninja na rehina haromu dangu rehi-ma-nanjaka nahu, 
da mameti ba darongu-ja na nggo-runa na Anana 1 Ala, taka da marongu-ja 
djiangu-ma ba daluri. 26 Nadu hama tuna 1 Ama ba ningu luri wikina, tuna 
nudu ba nawua-mbunja 1 Ana ka ningu luri wikina. 27 Dangu hi 
na-pakata-nja kuaha la pa-patandangu, maa ba Ana tauduja. 28 Ambi 
hangataru-dunja, maa ba namunja na rehina, mbuu ndabada da manindja la 
reti, ba darongu-ja na nggoruna, 29 hi daluhu, da matu mahamu 
hadangu-danja la luri, taka da matu ma-akatu hadangu-danja la 
pa-patandanja wai ngerada. 30 Nda pekuanggu ba kuwangu etinggu la 
pa-patumbu ngga-nggara; na pa-tandangu-nggu hama tuna na 
parongu-nggu, dangu natandji na patandangu-nggu, nadu ba nda djiaaja na 
pambuha-nggu Njungga, taka djiaja na pambuha-na na Ma-paraha-ngga 
duku na pahimbu-nggu. 31 Djaka ku-hakahii-nja na ruku wikinggu, nda 
na-undungua na pa-hakahiingu-nggu. 32 Nimanja duna na haatu na 
ma-hakahii-nja na rukunggu dangu kupinja, ba na-undungu na 
pa-hakahiingu na pa-hakahii-na rukunggu Njungga. 33 Mbada parahangu- 
dumika tau lai Juhani, hi na-hakahü-nja na malanga-taka. 34 Njungga duku 
nda nggara kuihi wàngua pa-hakahii tau, taka hi kiri panii-nggunja jiana, 
mata ka peku manangu-da wangguanggai. 35 I Juhani djiaja na pauta na 
maketi na ma-hambila, tàka njimi hawutua-na tambaha-nja eti na 
hambila-na, ba wami. 36 Taka Njungga ninja na pa-hakahii na marihi-nja 
na pa-hakahii-na 1 Juhani; nadu da parama da pa-pakata-nangga 1 Ama, ka 
na-palundu-ndja ba wanangga, na da parama da parama-nggu, nuda-duha 
da ma-hakahii-nja na rukunggu ba 1 Ama na ma-paraha-ngga. 37 Dangu 1 
Ama na ma-paraha-ngga, Djia-majai na mambada hakahii-nja na 
rukunggu. Ndedi i-handakangua parongu-ja na nggoruna, djaka ndia 


paita-ja na hadana. 38 Dangu na puluna ndai pamandu-mbunja la etimi, 
maa ba ndai waiduja na pa-paràha-na Njuna. 39 Mi-mangindjiru-ha da 
Huratu, djiaha da ngia pa-ngalangu-nda luri pa-lupangu, ba wamidu; taka 
djia-mahaka lati da ma-hakahii-ngga. 40 Ba tuna ndai bihui pamai lai 
Njungga, ka peku ndumangu-mi luri. 41 Ka natembi-ka tau nda wànggua, 
42 tàka kupi-nggaika, ba nda nianja na mbuhanja i Ala lai njimi. 43 
Njungga mai ngàndi-nggunja na tamuna na Amanggu, tàka ndai 
katakua-ka; djàka ningu haàtu mamai ngàndija na tamu wikina, djia nijai na 
pa-kataku-mi tai. 44 Nggiki hama pawai-mika, ba dangu keha-minja 
padua na tembi la dangga angumi, taka na tembi na ma-welingu lai Ala 
ma-kamehangu ba ndai kehaanja. 45 Ka kukala-ha la Amanggu tai, 
wànanda-ka ihu, ambi wamidu; nimanja duna na makala-kai, na i Muha na 
pamonu-mi. 46 Nadu djaka waiminja 1 Muha lati, iwai-mbuduka Njungga 
badi, maa ba mbada tu-du-nanjaka la Huratu na rukunggu Njungga. 47 
Taka djaka ndai wai-maduha da huratu-na njuna, nggiki hama wai 
bia-mindja da papanii-nggu, hi wànandja. 


NA KAWUDU 6 


Na wua-nanja pangangu na tau lima rata paraina 1 Jehu. (Mat. 14:13-21; 
Maruku 6:32-44; Luk. 9:10-17) 


1 Halaka nu laku-nanjaka 1 Jehu la hapapa tehiku Timbiria la Nggalilia. 2 
Lalu danguja na tau na matundu-nja, ba daita-duhaka da tanda da 
pa-patumbu-na la mahidu. 3 Tunaka nu, ka kandekalu-nanjaka la palindi 1 
Jehu, hi na-uhuku dangu da papanau-na lai nu. 4 Nu djia-ama-jaka na 
Paha, na remida da tau Jahundi. 5 Ba na-djakarungu-ka matana i Jehu 
dangu ba naita-ja na tau dangu na mamai lai njuna, ka panii-nanjaka lai 
Pilipu: Nggiiaka takei ningu kambamba, ka nangangu jiana na tau dangu, 
hi wànanja. 6 Tàka hi kiri panii tunanu i Jehu, ka kukama-nja wàna, maa 
ba pi-mananja duna djaka nggàraja na pa-patumbu-na tal. 7 Nanapa-ja 1 
Pilipu: Kambamba ma-wilingu dua ngahu ndinaru nda natoma-mbuha, 
djiapa ka da-màrangga hawutu-kadu, hi wànanja. 8 Tàka na haàtu la 


papanau-na, 1 Andaria, na anguna paluhu i Himungu Peturu: 9 Lai jiahu 
ninja na anakeda na maningu kambamba wataru-ngu ba lima mbuada 
dangu da ijangu ba dua ngiuda. Taka nggiki wanda-kindjaka la tau dangu 
tungu jia, hi wana. 10 Nanapa-ja 1 Jehu: Paraha-nja na tau dangu ka 
na-uhuku, hi wana. Lai nu na-parumba. Nu ka uhuku-danjaka, na tau mini 
djua ningu lima ra taja. 11 Ka piti-nandjaka da kambamba 1 Jehu hi na-pa- 
malangungu, hala hi na-paberi-ndja da ma-uhuku lai nu, djia-majai da 
ijangu, ba dawangu pambuha-da. 12 Ba dambihu-ka: Pauhi-ndja da kapipi 
tadi ngada, ka ambu ningu ma-dimangu, hi wanandja da papanau-na. 13 Ka 
pauhi-dandjaka, ha-kambulu dambu mbola mbinuda da kapipi kambamba 
wataru da malima mbuada, djia-duhaka da tadi ngada da tau da mangangu. 
14 Nu ba daita-jaka na tanda pa-patumbu-na, ka panii-nanjaka na tau 
dangu: Lànga-taka, jiana djiaja na wunangu na ma-namunja jia la pinu tana 
ba wàda, hi wàda. 15 Nu ba napi-njaka paraina i Jehu, mata ka talua 
pa-pambana-ja la pa-hangandji, ba wàdanja, ka hili lawihiru-nanjaka la 
ma-palindingu, ba didi mehaaja. 


Ba nalii la pinu wai i Miri Jehu. (Mat. 14:22-23; Maruku 6:45-52) 


16 Ba na-malingu-ka, puru-danjaka la tehiku da papanau-na, 17 kai 
hei-danjaka le tena hi hanàhu-da la Kapinaüngu la ha-papa tehiku. Na 
kapàtangu-ma-nanjaka, tàka i Jehu ndedi namai tomaha, 18 màlai na 
tehiku lalu mbana ngalingu-ja, ba tungu-dunanja na ngilu bokulu. 19 Ba 
ningu lima nomu kilu-daka nàhu ngalada pabuhi, hi djia ita bia-danja i Jehu 
ba nalii la pinu wai, ba hanamu-na la tenada; ka mangàdatu-danjaka. 20 
Tàka i Jehu: Djiaka Njungga, àmbi mangàdatu-du, hi wànandja. 21 Ka 
orangu-danjaka la panggepi-ja la tena; nu hi pa-ngalangu tàka-maa-nanjai 
duna na tena la hingi, la ngia pa-hanggangu-da. 


Na kambamba paluri wàngu. 


22 Hadangu harii pi-danjaka da tau dangu da manindja la hapapa tehiku» 
ba nda ningu lai nu tena hau, mbulungu ba hauna, dàngui ba nda nahei 
kariaa-ndja la tena da papanau-na da mapala. 23 Taka hi namundja da tena 


da ma-welingu la Timbiria, la lihi ngia pangangu-da kambamba, ba nahàla 
pa-malangu-ndja i Miri. 24 Nu ba daita-ja na tau dangu ba nda ninja lai nu 1 
Jehu, hamanai da papanau-na, ka hei-madanjai duda la tena, hi dalaku la 
Kapinaüngu pahimbu-ja i Jehu. 25 Ba datoma-njaka la hapapa tehiku: 
Pirangu takamu jiahu Ngguru, hi wàdanja. 26 Nanapa-ja i Jehu: Lànga- 
tàka-manggunggai, njimi na nda rukuna bai itangu tandaa hi kiri himbu- 
mingga, tàka djiaaja rukuna bai ngangu kambamba hii mbihu. 27 àmbi 
ràmadu lumuna na pangangu na ma-molungu, tàka mata ka lumuna na 
pangangu na ma-padaingu lundu nu nu, na pawua-nanggai taï na Ana tau, 
maa ba djiaja na patuna kawuku 1 Ala, 1 Ama, hi wànandja. 28 Ka paàra- 
danjaka: Mala nggiki-maka badi, ka peku rama-mandja da parama ba 
wana 1 Ala, hi wàdanja. 29 Nanapa-ja i Jehu: Jiana-ja na parama ba wana i 
Ala, bai waija na pa-paràha-na Njuna, hi wànandja. 30 Tàka njuda: Mala 
nggàra tanda-jaka na pa-patumbu-mu, ka peku ita-manja, ka mawaikau? 
Nggàraja na parama-mu? 31 Da bokuma duma dangangu kambamba mana 
la maràda telangu, hama tuna na maninja la Huratu: Kambamba welingu la 
awangu pawua-nandja pangada ba wana, hi wàdanja. 32 Nanapa-ja i Jehu: 
Langa-taka-manggunggai, nda njuna i Muha na mawua-nggainja na 
kambamba na ma-welingu la awangu, na Amanggu duna na mawua- 
nggainja na kambamba ma-welingu la awangu na malànga-tàka. 33 Nadu, 
ba djiaja na kambamba na pawua-na i Ala, na mapuru welingu la awangu 
dàngu na mawua-nja paluri wàngu jia la pinu tana, hi wànandja. 34 Napaha 
njuda: Miri, mala kau wua mànu àru-nggamanja làti na kambamba ba 
wàmu, hi wàdanja. 35 Tàka i Jehu: Njungga jia, djia-makaka na 
kambamba paluri wàngu; na mamai lai Njungga nda nahili mandjuu 
ndokuapa, dàngu na mapawai lai Njungga nda nahili madau ndoku-mbupa. 
36 Tàka mbàda peka-nggunggainja-ka: Djiapa ka nda mbàda 
ita-mingga-kadu, taka ndai pawaimbu, ba wànggu. 37 Mbuu ndabana na 
pawua-nangga i Ama, djiangu-ma ba namai lai Njungga, tàka na mamai lai 
Njungga nda djia djukarua-nggunja. 38 Nadu hi kiri purunggu welingu la 
awangu, ka ku-paloku-ja na pambuha-nggu Njungga ba nda wànggua, tàka 
djiaja na ma-paràha-ngga duku. 39 Jiana-ja na pambuha-na na 
ma-paraha-ngga, mbuu ndàbana na pawua-nangga, ka ambu ningu 


pa-jàmihu-nggu, taka ka lupa ku-pahada-ndja badi tai la hupu ndjapuna. 40 
Maa ba jiana-duja na pambuha-na 1 Ama, mata na tauka na ma-tangaru-ja 1 
Ana hi napawai lai Njuna, ka namangu luri pa-lupangu, tai Njungga 
ku-pahada-nja la hupu ndjàpuna, wànandja. 41 Ka kanguruku-danjaka da 
tau Jahundi rukuna Njuna: Njungga jia djiaka na kambamba na mapuru 
welingu la awangu, ba wana. 42 Nda djiaaja ni 1 Jehu, na anana i Juhupu, 
na patanda-nda inana dàngu amana? Ka ni purunggu welingu la awangu, hi 
djia wana bia, hi wàda. 43 Nanapa-ja i Jehu: Ambi kanguruku-du la 
dàngga angumi. 44 Nda ningua haàtu ma-ngalangu pamai lai Njungga, 
djaka nda djiaja 1 Ama na ma-paràha-ngga na mairu ngandija, tai Njungga 
ku-pahada-nja la hupu ndjapuna. 45 Ninja la huratu-da da wunangu: Tai 
pa-papeka-na 1 Alaha mbuu ndabada, ba wana. Na tauka na marongu 
dangu na ma-papekangu lai Ama, djiaja na mamai lai Njungga. 46 
Ninguka mambada itaja 1 Ama nda wanggua, mbulungu na ma-welingu lai 
Alaa na mambada itaja 1 Ama. 47 Langa-taka-manggunggal, na mapawal 
namangu-ka luri palupangu. 48 Njungga jia djiaka na kambamba na paluri 
wangu. 49 Da bokumi dangangu kambamba mana la marada telangu, ba 
tuna mbàda meti bia-danjai. 50 Jiana-ja na kambamba na mapuru welingu 
la awangu, mata da manganja ka ambu dameti. 51 Njungga djiaka na 
kambamba luri na mapuru welingu la awangu; djaka nggaa manganja na 
kambamba jiana, djiangu-ma ba naluri lundu nu nu; nu na kambamba na 
pawua-nggu tai, djiaja na tolunggu, lumuna na lurina jia na pinu tana, hi 
wanandja. 52 Ka pa-rawaku-danjaka dangga anguda da tau Jahundi: 
Nggiki hama wua bia-nandanja na toluna jiana jia ka tanganja, ba wada. 53 
Nanapa-ja 1 Jehu: Langa-taka-manggunggai, djaka ndai ngamanja na toluna 
na Ana tau, dangu djaka ndai unu-manja na wai riana, nda ningua luri 
wikimi. 54 Na manganja na tolunggu dangu na mangunu-nja na wal 
rianggu, ngalangu-nanjaka luri pa-lupangu, tai Njungga ku-pahada-nja la 
hupu ndjapuna. 55 Nadu na tolunggu ba pangangu langa-takaja dangu na 
wai rianggu ba pa-ngunungu langa-takaja. 36 Na manganja na tolunggu 
dangu na mangunu-nja na wai rianggu, na-padaingu lai Njungga, hamanai 
Njungga la1 njuna. 57 Hama tuna ba na-paraha-ngga 1 Ama na maluri, 
dangu Njungga ba kuluri rukuna 1 Ama, tuna numbudu na mangangga tai 


ba naluri rukunggu Njungga. 58 Jiana-ja duna na kambamba na mambada 
puru welingu la awangu, nda hama tuana na nganguda da bokumi hi meti 
bia-danjai. Na manganja na kambamba jiana, djiangu-ma ba naluri lundu nu 
nu, hi wanandja. 59 Ba napanii-ha jiada, la uma bungguru la Kapinatingu-ja 
na pa-pekangu ningu. 


Na kanduli-nanja tau dangu 1 Miri Jehu. 


60 Dadangu da papanau-na da marongu-ja: Nambotu na kareuku jiana, 
nggaa ma-ngalangu parongu-ja, da mawada. 61 Nu ba pinanja la etina 1 
Jehu, ba da-kanguruku da papanau-na rukuna nuna, hi napani-ndja: 
Mi-hanggamaru wamanja jiana jia? 62 Mala djàkai ita-majaka na Ana tau 
ba nahei la ngia pani memanja! 63 Djia na Ngahu duna na ma-paluri, taka 
na tolu nda ningu ndokua linguna. Da kareuku da pambada pani- 
nggunggai Njungga ma-pangahu-ha dangu ma-paluri-ha. 64 Taka nindja lai 
njimi hawiangu da manda pawai, hi wanandja. Maa ba pi-mananja paraina 
i Jehu welingu la kawunga-na djaka nggamuha da manda pawai dangu 
djaka nggaaja na ma-kaleka-nja tai. 65 Ka panii-nandjaka: Djia-duja nda 
ningua ma-ngalangu pamai lai Njungga, djaka nda pawua-mananja paraina 
1 Ama, hi kiri wanggunggai, hi wanandja. 66 Piti welingu nu dadangu da 
papanau-na da ma-kandulingu, nda dahili laku kariaa-njapa. 


Na pehana 1 Peturu. 


67 Nu ka panii-nandjaka da ma-hakambulu madua paraina 1 Jehu: Mala 
njimi, ka talaku nda wamia, hi wanandja. 68 Nanapa-ja 1 Himungu Peturu: 
Miri, nggaa lai njunaipa malaku ningu? Lai Njumu pakuha da pulungu 
paluri palupangu wangu. 69 Njuma jia mapawai-maka dangu mapi-njaka, 
Njumu ba djiakau na Ma-matua la1 Ala, hi wana. 70 Nanapa-ja 1 Jehu: Nda 
ha-kambulu maduaa-kai jia ba kupindi-kai? Taka na haatu na angumi hi 
kambaliku biajai, hi wanandja. 71 Nu lananja 1 Junda, na anana 1 Himungu 
Ihakariu. Maa ba djia-duja tai na pa-hakambulu madua wada, na 
ma-kaleka-nja. 


NA KAWUDU 7 
Na rukuna na nda pawaida lai Miri Jehu da anguna paluhu. 


1 Halaka nu ndjada-nanjaipa la Nggalilia 1 Jehu, maa ba nda nabihu-du 
pa-paengangu la Jundia, ba himbu-danja anda da tau Jahundi la 
pa-pameti-ja. 2 Taka na remi tau Jahundi, na na remi kawarungu, mareni- 
ma-nanjaka. 3 Napaha da anguna paluhu: Hadangu-wa welingu lai jiahu 
kau laku la Jundia, ka peku ita-dandja da parama-mu paraida da 
papanau-mu. 4 Ba nda ningua ma-patumbu ngga-nggàra la ma-kawiningu, 
dàngu-mbu keha ka kuwuwa djàka wàna. Ba dàngu patumbu-mundja 
padua jiada, pa-wuwangu-wa wikimu jia la madangu, hi wàdanja. 5 Nadu 
djiapa da anguna paluhu-kadu ba nda dapawai-mbu lai Njuna. 6 Nanapa-ja 
i Jehu: Ndedi djiaa-japa na rehinggu Njungga, tàka njimi rehi ma-mànu- 
maminja. 7 Nda pekuana na pinu tana jiana la pa-karaü-nggai eti, Njungga 
njuna da-karau-ngga, kiringu ba ku-hakahii-nja na rukuna, ba na-akatu-du 
na paruku-naka. 8 Ilakuwa njuna la remi, Njungga ndedi kulua la remi 
jiana, maa ba ndedi djiaaja duku na rehinggu, hi wànandja. 9 Ba 
wànandja-ka nu, ndàdiku-nanjaka la Nggalilia. 


Na luana la remi kawarungu i Miri Jehu. 


10 Tàka ba taliu-da da anguna paluhu palua la remi, lua-ma-nanjai duna, na 
njuna nda naluaa la mbabu, nawàngu palua winingua. 11 Nu da tau Jahundi 
hamata-danja padua nu la remi: Nggii-jaka Njuna, wàda. 12 Nadangu na 
pa-kambunguku-da rukuna Njuna nu la mbabu; tau hamuja, wàdanja 
hawiangu; hawiangui: Ndiaa, na-panjonga tau dangu, wàdanja. 13 Na 
njuna nda ningua matara papanii pa-habola-nja na rukuna, ba 
da-mangàdatu-nja na tau Jahundi. 14 Ba padua remi-jaka, hei-nanjaka 1 
Jehu la uma Ala, hi na-papekangu. 15 Ka maratangu-danjaka da tau 
Jahundi: Nggiki ihu na tau jiana hi djia pingu biana, dàngu nda 
pa-papekangu-ja, hi wàda. 16 Nahema i Jehu: Na pa-papekangu wànggu 
Njungga, nda ma-welingu lai Njunggaa-ja, taka welina la Ma-paraha-ngga. 
17 Djàka nggamu ma-patikingu la pawunda-ja na pambuha-na Njuna, 


djiangu-ma duna napinja na pa-papekangu wanggu, djaka welina la1 Ala, 
ndia djaka ma-welingu lai Njungga-ja ba kupanii. 18 Djaka nggamuja na 
ma-paluhu kareuku wikina, keha-nanja na rihi wikina. Taka makeha-nja na 
rihina na ma-paraha-nja, djia-ja na malanga-taka, nda ningua manda tandji 
lai njuna. 19 Mala nda nawuaa-nggainja na uku 1 Muha? Taka nda ningui 
haatu lai njimi manundju-ja na uku. Nggikina hii himbungga anda la 
pa-pameti-ka? hi wànandja. 20 Nanapa-ja na tau dangu: Huruku-nanggau! 
Nggamuja na mahimbu-nggau anda la pa-pameti-kau? hi wàdanja. 21 Tàka 
i Jehu: Hauana na pa-patumbu-nggu, hangàtaru ndàba-maa-minja. 22 
Djia-duja hi wànggunggai: Mbàda wua-nanggainja-ka i Muha nu huri kàri 
— nda welina lai Muhaa, taka welina la boku — hii karimbu tau la lodu 
hangahu. 23 Djàka ningu biduai tau pakàri la lodu hangahu, ka ambu peku 
panggaja na ukuna 1 Muha ka ni hi karati-minggai eti Njungga rukuna ba 
ku-pahàmu hàlaja na ihi dana tau la lodu hangahu? 24 Àmbi patanda palii 
pinungu-du, tàka mata kai wànja na matàndji bai pa-tandangu. 25 Nindja 
da tau Jeruhali: Nda djiaaja ni na pahimbu-da anda ka pameti-ja ba wàda? 
26 Ka ni, hi panii hawewa pàkua-nanja, tàka hi nda nggàra wàda bianja. 
Dapi hàmunja ihu ni da ma-pangora, ba djiaja na Karitu ai? 27 Na tau 
jiana, tapi-manja na paweli-na, taka na Karitu, djaka nataka, nda tapianja 
na paweli-na, da mawada. 28 Ka wara-nanjaka 1 Jehu ba na-papekangu 
daa la uma Ala: Njimi itanda-ka dangu mipi-mbunja na paweli-nggu; na 
njuna nda wangua-nggunja eti wikinggu ba kumai, taka ninja na 
Malanga-taka ma-paraha-ngga, na panda tandami njimi. 29 Njungga 
kutanda-ja, maa ba paweli-nggu lai Njuna, dangu ba Njunadu na 
ma-paraha-ngga, wànandja. 30 Ka tajapa-ja wada, taka nda ningui haatu 
ma-palaku-nja lima, maa ba ndedi djia-duja na rehina. 31 Nadangu la koru 
tau dangu da mawaija: Djaka nataka ngeru na Karitu, dangu-dapa ihu da 
tanda pa-patumbu-na welingu la pa-patumbu-na jiana? wada. 32 Ba 
darongu-jaka da tau Parihi, ba kambunguku tudanja nu paral tau dangu, ka 
pa-rahangu-danjaka tau pajapa-ja. 33 Ka panii-nanjaka 1 Jehu: Hawutu- 
kia-naka ba ningga lai njimi, hala laku-nggunjaka duku la Ma-paraha-ngga. 
34 Napa mihimbu-ka taka ndai hunggua-kapa, dangu la ngia paningga 
Njungga ndai ngalangua pataka, wana. 35 Nu ka panii-danjaka dangga 


anguda da tau Jahundi: Nggii kulaku ningu wanaka ihu ni, hi nda 
ta-ngalangu njuta pahunggu-ja? Djia laku-nakaka la ma-tanjalangu la koru 
tau Nggarika la pa-papeka-nja na tau Nggarika? 36 Nggaraja wana ihu, 
napa mihimbu-ka taka ndai hunggu-kapa, dangu la ngia paningga Njungga 
ndai ngalangua pataka njimi, ba wana? wada. 


Na wai paluri wangu. 


37 La lodu ndjapu remi, na lodu bokulu ba wada, ndolaku-nanjaka 1 Jehu 
hi nawara: Djaka nggaa mamadau, matawa ka namai lai Njungga, ka 
na-ngunungu. 38 Na mapawai lai Njungga, hama tuna na maninja la 
Huratu, napa da-manama welingu la etina da luku wai luri, wana. 39 Ba 
napanii tuna nu, lananja 1 Ngahu, na pangala-da tai da mapawai lai Njuna; 
nu ba ndedi ninjapa na Ngahu, ba ndedi pa-pabundjuku-dujaipa 1 Jehu. 40 
Nindja hawiangu la tau dangu, ba darongu-haka nu da kareuku: Jiana djia 
langa-taka-majaka na wunangu, da mawada. 41 Hawiangu: Jiana djia-jaka 
na Karitu, wada. Hawiangui: Djia welina la Nggalilia-kaka na Karitu? 42 
Mala la walana 1 Ndautuja, la Mbaitulehingu, na ngia pa-ngiangu-na 1 
Ndautu, na paweli-na na Karitu, nda wanaa la Huratu? wada. 43 Nu ka 
kawita-nanjaka na tau dangu rukuna Njuna. 44 Hawiangu ka tajapa-ja 
wada, taka nda ningua haatu ma-palaku-nja lima. 


Ba na-kahiri-ja 1 Miri Jehu paraina 1 Nikondemu. 


45 Nu ka beli-danjaka da tau papalewa-da da ratu pangora dangu da tau 
Parihi, taka njuda: Nggikina hi ndai ngàndija, hi wàdandja. 46 Napaha da 
tau papalewa: Ndedi ninguma haatu mapanii tungu nu, hama tuna na tau 
nuna, hi wada. 47 Taka hi dahema da tau Parihi: Ka njimi, pa-panjonga- 
mbu-kaika? 48 Djia ningu-kaka wami la ma-pangora ndia la tau Parihi na 
mawaija? 49 Ji, na tau dangu paku jiana na manda pinja na uku, 
pa-ratungu-jaka, wadandja. 50 Nanapa-ja 1 Nikundemu, na haatu na 
anguda, na mamai lai Jehu amangu: 51 Mala na ukunda na-pandjala bia 
nahu tau, dangu ndedi ronguja na panina, ka pinja na pa-patumbu-na? hi 
wanandja. 52 Taka dahema njuda: Njumu ma-welingu la Nggalilia- 


mbukau? Mangindjiru pakuja kau pinja, nu la Nggalilia, ba nda ningua 
wunangu ma-hadangu, hi wada. 53 Nu ka marangga beli-danjaka la 
umada. 


NA KAWUDU 8 
Na rukuna na kawin kadjari. 


1 Taka i Jehu laku-nanjaka la palindi Haitungu. 2 Hadangu la mbaru, ni 
beli-njaika la uma Ala; ka mai-nanjaka na tau danguka lai Njuna. Ka 
uhuku-nanjaka, hi na-papeka-ndja. 3 Taka da mapingu uku dangu da tau 
Parihi dangandi-ja na kawini, na patoma-da ba talanga tuna mandjala, hi 
da-pandolaku-ja la padua. 4 Ngguru, jiana na kawini pa-tomangu-ja ba 
talangu tuna mandjala. 5 Na pa-paraha-na 1 Muha, pindjalu-nja watu badi 
na kawini tungu nu, wananda la huratu uku. Mala Njumu, nggikina wamu, 
wadanja. 6 Hi kiri panii tudanja nu, ka takama wanja, ka peku pandjala- 
ndanja, wada. Taka 1 Jehu karuduku-nanjaka hi na-huratu wangu limana la 
tana. 7 Nu ba paara panua-madanja, ka ndolaku-nanjaka: Na manda ningu 
ndjalangu lai njimi, mata ka na-mangilu la pa-pindjalu-nja watu na kawini 
hi wanandja. 8 Hala, hili karuduku-nanjaka, hi na-huratu la tana. 9 Ba 
darongu-jaka nu, laku ha-kaatu-ha-kaatungu-danjaka, piti welingu la 
ma-maaja lundu dalaku ndabaha; ka didi-kia-jaka 1 Jehu dangu na kawini 
na maninja nu la padua. 10 Nu ba na-ndolaku-ka 1 Jehu, hi napanii dànja na 
kawini: Ha rambu, ka nggiihaka njuda? Nda haàtu biai ma-pandjala-kau? 
hi wànanja. 11 Nanapa-ja njuna: Nda haàtua Miri, hi wàna. Tàka i Jehu: 
Djàka tuna nu, Njungga nda ku-pandjala-mbukau. Lakuwa, àmbu hili 
tudupa mandjala, hi wànanja. 


I Miri Jehu na ma-hambila la pinu tana. 


12 Ka hili panii-nandjaka i Jehu: Njungga djiaka na hambila na 
ma-paharii-nja na pinu tana. Na makiku-ngga Njungga, nda djia luana la 
kapàtangu, taka mangu-nanja na hambila, nu na luri, wana. 13 Taka da tau 
Parihi: Njumu hakahiingu-munja wikimu, nda na-àndangua na 


pa-hakahii-mu, hi wàdanja. 14 Nanapa-ja 1 Jehu: Djiapa 
ku-hakahiingu-kadu wikinggu, na-àndangu-mbu na pa-hakahii-nggu, ba 
kupi-dunja na ngia paweli-nggu dàngu na ngia pa-hanggangu-nggu; njimi 
ndai pianja na ngia paweli-nggu dàngu na ngia pa-hanggangu-nggu. 15 
Njimi nundju-minja tolumaa bai pa-tandangu, Njungga nda ningua haàtu 
pa-patanda-nggu. 16 Djaka ku-patandangu-kai, na-padeningu-mbu na 
pa-tanda-ngu-nggu, ba nda didi mehaaka, ba angu-manggunja na 
Ma-paràha-ngga. 17 Dàngui nimbunja la huratu ukumi: Na pa-hakahii-da 
da tau madua, na-àndangu ba wàna. 18 Njungga ma-hakahiingu wikinggu, 
hamanai i Ama na ma-paràha-ngga na-hakahii-mbunja na rukunggu, hi 
wànandja. 19 Taka njuda: Ka nggiija na Amamu, hi wàdanja. Nanapa-ja 1 
Jehu: Njungga ndai tandaaka, hamanai na Amanggu ndiambu. Djàkai 
tandaka Njungga làti, mitanda-mbuja na Amanggu, hi wàna. 20 Nuda da 
kareuku, la pangia pàti hunggu ja na panii niha, ba talànga pa-pekangu-na 
la uma Ala; nda ningua majàpa-ja, ba ndedi djia-dujapa na rehina. 


Na pa-tajaku dànandja da tau Jahundi 1 Miri Jehu. 


21 Ka hili panii-nandjaka: Njungga laku-nggunjaka, napa ihi-mbu-ka, tai 
hii meti ngàndija na ndjalami; la ngia palaku-nggu Njungga, njimi nda peku 
takaami, wànandja. 22 Nu ka panii-danjaka da tau Jahundi: Ka ku-pameti 
wikinggu, wànaka ihu, la ngia palaku-nggu Njungga, njimi nda peku 
takaami hi wana, hi wada. 23 Nanapa-ja i Jehu: Njimi weli waami, 
Njungga weli dita-nggu, njimi welimi la pinu tana jiana, Njungga nda 
welinggu la pinu tana jianaa. 24 Djia-duja, tai imeti ngandija na ndjalami, 
hi kiri wànggunggai. Nadu djaka ndai pawaima ba djiaka Njungga, meti 
ngandi-minjaka tai na ndjalami, hi wanandja. 25 Taka njuda: Nggamukau 
Njumu na, hi wadanja. Nanapa-ja i Jehu: Nggara-jaipa hi kupanii 
danggami? 26 Nadangu-pa lati na papani dangu na pa-patandangu ba 
wanggu, na rukumi njimi Taka na Ma-paraha-ngga ma-palanga takangu-ja; 
Njungga duku, na parongu-nggu lai Njuna djiambuja na papani-nggunja na 
pinu tana, hi wanandja. 27 Taka nda dapianja ba djiaja na rukuna 1 Ama na 
papanii-nandja. 28 Djia-dujaka hi napanii-ndja paraina 1 Jehu: Djàkai 


pa-djangga-jaka tai na Ana tau, hmaka hii pingga ba djiaka Njungga, 
dangu ba nda ningua ngga-nggara pa-patumbu mehanggu, na njuna nundju- 
nggunja na papeka-nangga i Ama ba kupanii-ha jiada. 29 Dangu na 
Ma-paraha-ngga nimanja lai Njungga, nda na-dundjaku mehaangga, nadu 
ba lii manu-manggunja na pao-ra-na, hi wana. 


Rukuna na ma-tubangu na ma-pa-marandeka. 


30 Ba napanii tuna nu nadangu na mawaija. 31 Nu ka panii-nandjaka 
paraina i Jehu da tau Jahundi da mambada pawai lai Njuna: Djàkai 
padaingu la pulunggu, djia hi papanau lànga-tàka-nggunggai. 32 Napa hii 
pi wanja na ma-tubangu, taka na ma-tubangu hi na-pa-marandeka-kai, 
wana. 33 Napaha njuda: Njuma walana 1 Ambarahangu-kama, ndedi 
handakangua ba naata-nggama tau, ka ni, napa i-marandeka hi djia wamu 
bia, hi wadanja. 34 Nahema i Jehu: Langa-taka-manggunggai, na matu 
mandjala, ata-nanja mandjala. 35 Na ata nda djia padaingu lupaana la kuru 
uma, djiaja na anaa duna na-mapadai lupangu. 36 Djia-duja, djàka na-pa- 
marandeka-kai paraïna i Ana, djiaja hii marandeka palànga-tàkangu. 37 
Kupinja ba wàlana 1 Ambarahangu-kai, taka himbu-minggai anda la 
pa-pameti-ka, nadu na pulunggu ba nda ningua ka-naina lai njimi. 38 
Njungga na pambàda itanggu lai Ama djiaja na papanii-nggu, hama-mbuna 
njimi, na parongu-mi la amami djiaja na pawunda-mi, wànandja. 39 
Napaha njuda: Djiaja i Ambarahangu duma na amama, wàdanja. Tàka i 
Jehu; Djàka anana i Ambarahangu-kai, mi-wunda-ja badi na pawunda-na 1 
Ambarahangu. 40 Tàka nàhu himbu-minggai anda la pa-pameti-ka, na tau 
na mambàda panii-nggainja na ma-tubangu, na parongu-na lai Ala. Nda 
tuna nua i Ambarahangu. 41 Njimi na, rama-minja na parama-na na amami, 
hi wànandja. Napaha njuda: Nda ruku kadjaria duma hi madedi. Haàtua-na 
duma na Amama, djiaja i Ala, hi wàdanja. 42 Tàka i Jehu: Djàka djiaja i 
Ala na Amami, imbuhangga làti, maa ba welinggu lai Ala-duka hi ningga 
jiahu; ba nda wà-ngu-nggunja eti wikianggu ba kumai, tàka Njuna na 
ma-paràha-ngga. 43 Ka ni hi ndai pinja na paniinggu? Maa ba ndai 
ngalangu-du parongu-ja na pulunggu. 44 Njimi welimi lai kambàliku, na 


amami, dangu na pambuha-na na amami na paora-mi la panundju-ja. Njuna 
ma-pameti tauja welingu la kawunga-na, nda na-ndolaku-nja na 
ma-tubangu, maa ba nda ningudu ma-tubangu lai njuna. Djaka napanii 
ma-kambàliku, panii-nanja nundjuja na huri-na, maa ba ma-kambàliku-duja 
dàngu ama kambàliku-ja. 45 Tàka Njungga, rukuna ba kupanii-ja na 
ma-tubangu-du hi ndai waika. 46 Nggamuja lai njimi na ma-pabowangu 
ruku ndjalanggu Njungga? Djàka kupanii ma-tubangu ka ni hi ndai waika? 
47 Na ma-pawelingu lai Ala na-patingi-ndja da puluna i Ala. Djia-duja hi 
ndai pa-tingingu ba nda welimi lai Ala, hi wànandja. 48 Napaha da tau 
Jahundi: Mala nda tubaana, tau Hamaria-ja dàngu pa-huruku wàndija ba 
wàmanggau? hi wàdanja. 49 Napaja i Jehu: Njungga nda hurukua-nangga 
wandi, taka tembi-nggunja na Amanggu, ba tuna njimi paaka bia-mi-ngga. 
50 Njungga, keha ka natembi-ka tau nda wànggua; ninja duna na haàtu na 
ma-kehangu dàngui na ma-patandangu. 51 Langa-taka-manggunggai, 
djaka nggamu ma-pamandu-nja na pulunggu, nda djia itangua-na meti 
lundu nu nu, hi wànandja. 52 Tàka da tau Jahundi: Nàhu pi-manggauka ba 
huruku-na-nggau. I Ambarahangu mbàda meti bia-naka, hamanai da 
wunangu, tàka Njumu: Djàka nggamu ma-pamàndu-nja na pulunggu, nda 
djia pàdangua-na meti lundu nu nu, wamui? 53 Ka djia rihi-munja-kaka 1 
Ambarahangu, bokuma, na mambàda meti? Hamanai da wunangu mbàda 
meti-mbudaka. Ka nggàra-makaka wamu? hi wàdanja. 54 Nanapa-ja 1 
Jehu: Djàka ku-pabundjuku wikinggu, nda nggàra ndokua linguna na 
bundjuku-nggu; na Amanggu duku na ma-pabundjuku-ka, djia-dujaka na 
Alanda ba wami. 55 Njimi ndai tandaaja, taka Njungga kutanda-ja. Nda 
kutandaa-ja djàka wànggu, hama-du-nggunggaika, ma-kambàli-ku-dukaka. 
56 I Ambarahangu na bokumi, rindju mbaha eti-mananja la paita-ja na 
lodunggu; naita-majaka ka hawola-nanjaka, hi wànandja. 57 Ka panii- 
danjaka da tau Jahundi: Ndedi lima kambulu ndau-mbumu, mbàda ita 
bia-munja i Ambarahangu? hi wàdanja. 58 Nanapa-ja i Jehu: Lànga- 
tàka-manggunggai, ba ndedi ni-mbunja i Ambarahangu, Njungga ningga, hi 
wànandja. 59 Nu ka putu madua-danjaka watu, ka ta-nàhaku-nja ba wàda. 
Tàka i Jehu hi na-pa-hapindingu wikina, hi naluhu welingu la uma Ala. 


NA KAWUDU 9 
Na malaru-na na madedi poki. 


1 Nahu ba nalaku, ita-nanjaka na mapoki welingu ba nadedi 2 Nu ka 
paara-danjaka da papanau-na: Ngguru, nggamuja ihu na mandjala, hi kiri 
dedi pokina, na tau nina, ndia hi mana amana, hi wadanja. 3 Nanapa-ja 1 
Jehu: Nda njunaa na mandjala, nda ina ama-mbuna, taka djiaja ka peku 
pa-itangu-ja na parama-na 1 Ala lai njuna. 4 Ba talanga hariina tarama-ha 
badi da parama-na 1 Ala na ma-paraha-ngga, napa namunja na rudungu na 
rapa nda peku ramana na tau. 5 Ba talànga ningga la pinu tana, paharii 
wana na pinu tanaka, hi wanandja. 6 Ba nahala-ka papani tuna nu, 
pangàndji-nanjaka la tana, hi na-unggulu wanja kapihaku na wai iluna, hi 
naperi-nja na kapihaku la matana: 7 Lua kau baha wikimu la ngia paihu la 
Hiluangu — pa-para-hangu wana djaka hilunja — hi wananja. Ka 
lua-nanjaka hi nabaha wikina, hi nabeli dangu itana. 8 Nu da angu 
kotaku-na dangu hawiangu da mapinja amangu ba nakarai hunggu: Nda 
djiaja ni na makali mandapu pakarai tuma? hi wàdanja. 9 Hawiangu: 
Djia-majaka, wada; hawiangui: Ndiaa, hamaana, wada. Njuna wiki: 
Djia-makaka, wàna. 10 Napaha njuda: Nu ka nggiki biana hi da-pabulangu 
da ma-tuam? hi wàdanja. 11 Hi nahema njuna: Na tau, i Jehu ba wàdanja 
tamuna, na-unggulu kapihaku hi naperi-ndja da matanggu. Hala kau laku la 
ngia paihu la Hiluangu, kau baha, wàna. 12 Tàka: Ka nggiijaka nàhu, hi 
wàdanja. Nda kupianja, hi wàna. 13 Nu ka ngàndi-danjaka na mapoki 
kawai la tau Parihi. 14 Nu na lodu pa-unggulu wàna kapihaku i Jehu, 
dàngu ba na-pabula-ndja da matana, lodu hangahu-ja. 15 Ka hili 
pa-àrangu-danjaka da tau Parihi, djàka nggiki biana hi na-pabulangu. 
Nanapa-ja njuna: Naperi-ndja kapihaku da matanggu, hi kubaha, hi 
ku-pabulangu, hi wànandja. 16 Tàka hawiangu da tau Parihi: Na tau jiana 
nda paweli-na lai Alaa, maa ba nda na-pamàndu-dunja na lodu hangahu, 
wàda. Hawiangui: Nggiki hama ngalangu biana na tau ndjala la 
pa-patumbu tanda tungu nu, wàda. Ka kawita-da-njaka. 17 Nu ka paàra- 
danjaka na mapoki: Mala njumu, nggàraja wàmu, ba na-pabula-dundjaka 


da matamu? hi wadanja. Wuna-ngu-duja, hi wanandja. 18 Taka da tau 
Jahundi nda dawaiaja ba napoki la wungana hi na-pabulangu nahu, hi lupa 
dapaau-ndja da inana da amana na mabidi ngita. 19 Hi da-paara-ndja: Nina 
djiaja na anami na madedi poki ba wami? Ka ni hi pa-bulangu bia-nanjai? 
hi wadandja. 20 Napaha da mana da amana: Mapinja nina ba ana-manja 
dangu ba nadedi poki. 21 Na njuna djaka nggikina ni hi djia pa-bulangu 
biana, nda mapianja. Ipaara wiki bianja; matua-madu-nanjaka, mata ka 
napanii-jaka na ngera wikina, hi wada. 22 Hi dapanii tuda nu da inana da 
amana, mangadatu-dandja da tau Jahundi. Djaka era ningu mapeka-ja 1 
Jehu ba Karitu-ja, warunja badi welingu la uma bungguru, wada. 23 
Djia-duja, matua-madu-nanjaka, paàra wiki bia-minja, hi kiri wada da 
inana da amana. 24 Nu ka hili paau-danjaka na mapoki kawai: Tembi nija 1 
Ala. Mapinja njuma na tau nuna, ba tau ndjalaja, wàdanja. 25 Nanapaja 
njuna: Djàka tau ndjalaja duna nda kupianja. Hau-maana duku na 
papinggu: Njungga mapoki-ka, nàhu pa-bulangu-nggunjaka, hi wàna. 26 
Tàka njuda: Ka nggiki bia-nanggau? Nggiki pabula bia-nandja da matamu, 
hi wàdanjai. 27 Nanapa-ja njuna: Mbàda panii-madu-nggunggainja-ka, tàka 
ndai rongua. Nggikina hili ronguja hi wami? Ka papanau-nanda wami-mbu 
ihu njimi, hi wànandja. 28 Nu ka pajudi-danjaka: Njumu dumu papanau-na 
Njuna-kau, njuma duma papanau-na i Muha-kama. 29 I Muha mapi-manja 
duma ba napanii-njaka paraina 1 Ala, taka na tau nuna nda mapianja djaka 
nggil paweli-na, hi wadanja. 30 Nanapa-ja na tau: Jiana-majaka na 
pa-hangataru wangu: Njimi ndai pianja djaka nggi paweli-na, taka pabula- 
nandja padua-ka da matanggu. 31 Tapi-manja, na tau ndjala ba nda 
narongu-ja paraina 1 Ala, mbulungu na malumu-nja dangu na manundju-ja 
na pambuha-na na parongu-na. 32 Weli nungu ndedi parongua 
ma-pabulangu mata tau madedi poki. 33 Djaka nda paweli-na lai Alama 
Njuna, nda djia ngalangua-na lati pa-patumbu ngga-nggara, hi wanandja. 
34 Ka hema-danjaka: Njumu dedimu la mandjala djuamaa, ka papeka-ndja 
wamu-nggama ai? wadanja. Nu ka wàru-da-njaka la hambeli. 35 Ka 
rongu-nanjaka 1 Jehu na waru-danjaka la hambeli; ba na-tabuku-jaka hi 
napanii-nja: Mala njumu muwai-jaka na Ana tau? hi wananja. 36 Nanapa-ja 
njuna: Ka nggamuja nu Miri, ka peku wainggu-nja, hi wana. 37 Tàka i 


Jehu: Mbada ita-ma-munjaka, na mapani danggau djia-majaka, hi 
wananja. 38 Nanapa-ja njuna: Kupawai-ka, Miri, hi wananja. Ka 
marubuku-nanjaka la hanggana. 39 Ka panii-nanjaka paraina 1 Jehu: Djia la 
parata wai ngera-maka, hi kiri mainggu la pinu tana, mata da manda ita ka 
peku itada, dangu da maita ka dapoki, hi wana. 40 Nu ka rongu-danjaka 
hawiangu da tau Parihi da manindja la lihina: Ka mapoki-mbu-kamaka 
njuma jia? hi wadanja. 41 Nanapa-ja 1 Jehu: Djakai poki lati nda ningua 
ndjalami. Taka nahu, maita wami, djia hi na-padaingu na ndjalami, hi 
wanandja. 


NA KAWUDU 10 
Rukuna na mini pawangu na mahamu. 


1 Langa-taka-manggunggai, djaka nggamu na manda lii la ngaru pindu ba 
natama la oka mbimbi, taka na mahei ningu la hau pangia, 
ma-manganga-ja dangu ma-rambangu-ja. 2 Na njuna na matama li la ngaru 
pindu, mini pawangu-ja na mapawa-ndja da mbimbi. 3 Njuna 
na-bunggahu-nja pindu paraina na madai pindu, taka da mbimbi hi 
da-katambalu-nja na nggoruna, hi napaau wandja tamuda da mbimbi 
wikina, hi nangandi-ha la hambeli. 4 Ba na-paluhu ndaba-haka da mbimbi 
wikina, mangilu-nandjaka, taka da mbimbi hi datundu-nja, maa ba 
datanda-duja na nggoruna. 5 Taka na tau hawiangu nda djia tundua-danja, 
taka dapalai-maanja ba nda datanda-duja na nggoruna na tau hawiangu, 
wanandja. 6 Nuna na pangerangu, panii-nandja njuda lati paraina i Jehu, 
taka njuda nda dapianja djaka nggara wana na papanii-nandja. 7 Hi nahili 
paniindjai i Jehu: Lànga-tàka-manggunggai, Njungga jia djiaka na pinduda 
da mbimbi. 8 Mbuu ndabana na mamai mangilu-ngga, ma-manganga-ha 
dangu ma-rambangu-ha; taka da mbimbi nda da-katambalua-ndja. 9 
Njungga djiaka na pindu. Djaka nggamu na matama liika Njungga, 
mara-nanjaka, napa hi natama luhu hi na-hunggu-ngu pangangu. 10 Na 
ma-manganga djiaaja la pa-manganga, la parupu dangu la pa-pamolungu hi 
namai. Na mainggu Njungga ka peku ngalangu-da paluri wangu dangu 


pa-mbokaru wangu, wanggu. 11 Njungga djiaka na mini pawangu na 
mahamu. Na mini pawangu na mahamu na-padjama-nja na lurina lumuda 
da mbimbi. 12 Taka na pa-kahewa, na nda mini pawangu, na manda 
mangu wikindja da mbimbi, naita-jaka namunja na ahu rumba, dundjaku- 
maa-nandja da mbimbi hi napalai. Taka na ahu rumba jàpa-nandjaka hi 
na-paiha-ihandja. 13 Na tau pa-kahewa hi napalai, ba tau pa-kahewaa-ja 
duna, nda naingaa-ha da mbimbi. 14 Njungga djiaka na mini pawangu na 
mahamu, kutanda-ha da mangunggu, taka da mangunggu da tanda-mbuka 
Njungga, 15 hama tuna 1 Ama ba natanda-ka Njungga, Njunggai duku ba 
kutanda-ja 1 Ama, hi ku-padjama-nja na luringgu lumuda da mbimbi. 16 
Nindjaipa hawiangu da mbimbinggu, da manda welingu la oka jiana; 
nudambu kungandi-ha badi, hi da-katambalu-nja na nggorunggu tai, hi lupa 
na-mbulungua na kababa-da dangu hi haatua-na na mini pawangu. 17 
Djia-duja hi nambuha-ngga i Ama, nadu ba ku-padjama-dunja na luringgu 
ka peku piti beli-nggunjai. 18 Nda ningua maali-ngganja, Njungga wikimaa 
ma-padjama-nja. Ngera-nggunja la pa-padjama-nja dangu ngera- 
mbu-nggunja la papiti belija. Jiana na pulungu na pangala-nggu lai Ama, 
wanandja. 19 Nu ka hili kawita-danjaika da tau Jahundi rukuna jiana na 
kareuku. 20 Dadangu lai njuda: Huruku-nanjaka, katoba-nanjaka, nggikina 
hii patingi-nja, da mawada. 21 Hawiangui: Jiana nda kareuku tau 
pa-hurukua-ja. Djia ngalangu-nakaka na wandi pa-pabulangu mata 
mapoki? wada. 


Na paniina i Miri Jehu ba djia na remi pa-matua uma Ala. 


22 Nu la Jeruhali rehi-nanjaka na remi pa-matua uma Ala, urangu-ja. 23 
Ka wenangu-nanjaka 1 Jehu la uma Ala la kawindu Halemangu. 24 Nu ka 
winggiru-danjaka paraida tau Jahundi: Pira mandai-manapa bau 
pa-hondaru-ha da etima? Djaka djia-dukau Njumu na Karitu, panii 
pangala-nggamanja, hi wadanja. 25 Nanapa-ja 1 Jehu: Mbada pani- 
madu-nggunggaika, taka ndai pawaia; da parama da parama wanggunja na 
tamuna na Amanggu, djia-mahaka da ma-hakahii-nja na rukunggu. 26 
Tàka njimi ndai pawaia, maa ba nda angu-dudanggai da mbimbinggu. 27 


Da mbimbinggu da-katambalu-nja na nggorunggu, dangu Njungga 
kutanda-ha hi datundu-ngga padua, 28 dangu kuwua-ndja luri pa-lupangu, 
hi nda da-molungu lundu nu nu, dangu nda djia ningua maramba-ndja 
welingu la lmanggu. 29 Na pawua-nangga na Amanggu narihi ndaba- 
njapa, dangu nda ningua madjia ngalangu paramba-ndja welingu la limana 1 
Ama. 30 Njungga dangu 1 Ama, mbulungu-ma, wanandja. 31 Nu ka hili 
piti-danjaka watu da tau Jahundi ka ta-nahaku-nja ba wada. 32 Nanapa-ja 1 
Jehu: Dadangu-maka lati da parama mahamu da ma-welingu lai Ama da 
pa-paita-nggunggai, mala nggara parama-jaika, nahaku-nja watu, hi kiri 
wamingga, hi wànandja. 33 Hi dahema da tau Jahundi: Nda rukuna na 
parama-mu na mahamua nahaku-nja watu hi kiri wamanggau, djiaaja bau 
pa-lapingu, Alaka ba djia wamu bia, ni ba tau-madukau, hi wadanja. 34 
Nanapa-ja 1 Jehu: Mala nda manja la huratu ukumi: Alaha 
wanggunggal-ka, ba wana? 35 Mala Alaha djaka wana bidua-ndjai da tau 
da pataka-na na puluna 1 Ala, malai na ihina na Huratu ba nda pekuana la 
pa-njanggaru-ja, 36 ka ni, pa-lapingu-nanja hi wami bianja na pa-matua-na 
1 Ama, na pa-paraha-na jia la pinu tana, rukuna: Anana 1 Alaka ba wanggu? 
37 Djaka nda kurama-ha da parama-na 1 Ama, ambi waiduka. 38 Taka 
djaka rama bidua-nggundja ka ndai waika-kai, matawa kai waiha nu da 
parama, ka peku tanda ka peku pamandu-minja, 1 Ama ba lai Njunggaja 
dangu Njungga ba lai Amaka, wanandja. 39 Nu ka tajapa-ja hi hili 
wadanjai; taka hi tamahiku-maa-nanja welingu la limada. 40 Ka hili 
laku-nanjaka la hapapa luku Jarandingu, la ngia pa-kawunga 
pa-runungu-na tau i Juhani, hi na-ndadiku lai nu. 41 Nadangu na tau na 
malua lai Njuna: Nda ningumai njuna tanda pa-patumbu-na i Juhani, na 
njuna na papanii-naka i Juhani rukuna jiana na-padeningu hàlama, wàda. 42 
Lai nu nadangu na tau na mawajja. 


NA KAWUDU 11 
Na pahada beli-nanja 1 Laharu paraina 1 Miri Jehu 


1 Ninja na tau na mahidu, 1 Laharu tau Mbaitani, la kotaku-da 1 Maria 


dangu na anguna kawini i Marata. 2 I Maria djiaja na maburi-nja mbu kati 1 
Miri dangu na ma-langora wandja lunggina da wihina. Njuna na maana 
mini-nja 1 Laharu, nu na mahidu. 3 Ka pa-rahangu-danjaka tau da ana 
winina lai Jehu: Miri na tau na pambuha-mu, hidu-nanja, hi wadanja. 4 
Narongu-jaka nu paraina i Jehu: Na hidu jiana nda naluaa-ja la meti, taka 
djiaja na pa-mangundju wana 1 Ala, ka peku pa-mangundju wanja na Ana 
Ala, hi wàna. 5 Njuna i Jehu nambuha-ndja i Maràta dàngu na anguna 
kawini lupa i Laharu. 6 Ba narongu-jaka hiduna i Laharu, dàmbu 
lodu-naipa ba na-ndàdiku lai nu la ngia paninja. 7 Hala, ka panii-nandjaka 
da pa-panaungu: Màlawa ka tabeli la Jundia, wànandja. 8 Napaha da 
papanau-na: Ngguru, bidi paku-napa, ka ta-nahaku-nja watu ba wadanggau 
da tau Jahundi, taka nahu hili beli lai nahu hi djia wamu bia, hi wadanja. 9 
Taka 1 Jehu: Mala nda ha-kambulu dambu ndjamuana dimi na lodu? Djaka 
nalaku la lodu na tau, nda na-tundjurua, maa ba naita-duja na harn la pmu 
tana jiana. 10 Taka djaka ningu malaku wangu rudungu, na-tundjuru, maa 
ba nda nidunja na harii lai njuna, hi wànandja. 11 Nuja na paniina i Jehu; 
hala: I Laharu na làngginda katuda-nanjaka, tàka ka kulua pabengi-nja 
wanggu, hi wànandja. 12 Napaha da pa-panaungu: Miri, djaka katuda- 
dua-nanja, na-hadangu duna taï, wàdanja. 13 Nu i Jehu la-nanjaka na 
metina duna, tàka njuda djiaja na mindjalu-na na katuda duna na palana 
wada bia. 14 Nu hi napanii pangala-ndja paraina i Jehu: Nameti-ka 1 
Laharu. 15 Dàngu nambaha na etinggu lumumi njimi ba nda ningga lai nu, 
ka peku pawaimi; màlanda ka talua lai njuna, wànandja. 16 Nanapa-ja 1 
Tomahu, i Ndindimu ba wàdanja tamuna: Màlawa njuna ka talua-mbu 
njuta, ka tameti karia-nja, hi wànandja da anguna pa-panaungu. 17 Ba 
natàka-ka i Jehu, toma-nanjaka ba mbàda patu mbua lodu-manaka la reti 1 
Laharu. 18 Nu la Mbaitani nalihi-nja la Jeruhali, ningu tilu mbua kiluana 
marauna. 19 Nadangu na tau Jahundi na mambàda mai lai Maràta dàngu i 
Maria la pa-panggaüru-ha rukuna na ana minida. 20 Nu ba narongu-jaka 
paraïna i Maràta na namunja i Jehu, lua-nanjaka pa-tabuku-ja, taka 1 Maria 
uhuku bia-nanja la uma. 21 Nu ka panii-nanjaka 1 Maràta: Djàka ninggau 
làti jiahu, Miri, nda nametia lati na ana mininggu. 22 Na njuna nahumbu 
kupinja, djiapa nda nggaraja pakarai-mu lai Ala, 1 Ala djiangu-ma nawua- 


nggaunja duna, wananja. 23 Taka 1 Jehu: Napa na-hadangu na ana minimu, 
hi wananja. 24 Nanapa-ja i Marata: Kupi-manja ba na-hadangu la rehi 
hadangu tai la hupu ndjapuna, hi wananja. 25 Taka 1 Jehu: Njungga djiaka 
na hadangu dangu na luri. Na mapawai lai Njungga, djiangu-ma naluri, 
djiapa nda mbada meti-nakadu, 26 dangu djaka nggamuja na maluri dangu 
na mapawai lai Njungga, nda djia metiana lundu nu nu. Muwai-duja nu? hi 
wananja. 27 Nanapa-ja i Marata: Oo, Miri, njungga kupawai-ka ba djiakau 
Njumu na Karitu, na Anana i Ala na mamai la pinu tana jiana, hi wànanja. 
28 Tunaka nu lua-nanjaka hi napaau wininja i Maria, na anguna kawini: 
Ninja 1 Ngguru, napaau-nggau, hi wananja. 29 Narongu-jakaka nuna, 
hadangu madua-nanjaka hi nalua tomaja. 30 Nu 1 Jehu ndedi natamaa la 
kotaku, djiapa bia-japa la ngia pa-tabuku-nanja 1 Marata. 31 Nuda tau 
Jahundi da manindja lai Maria la uma, da ma-panggatiru-ja na etina, ba 
daita-jaka ba djia hadangu biana, ndaki-danjaka, lua-nanja la reti pahii 
ningu wada bia. 32 Ba nataka-ka 1 Maria la ngia paninja 1 Jehu, naita- 
jakaka, marabaku-nanjaka la wihina: Miri, djaka ninggau lati jiahu, nda 
djia metiana lati na ana mminggu, hi wananja. 33 Nu ba naita-jakaka 
paraina 1 Jehu ba nahii, hamanai da tau Jahundi da mamai karia-nja ba 
dahii, mbumbaru-nanjaka la etina pa-kariangu hawina. 34 Ka nggini 
mi-bàndjalu nija, hi wàna. Tàka njuda: Mai kau tàngaru, hi wàdanja. 35 Ka 
hii-nanjaka i Jehu. 36 Napaha da tau Jahundi: Tangaru ba nda uku mbuha- 
nanja, wàda, 37 Tàka hawiangu lai njuda: Mala nina na mambàda 
pabula-ndja da matana na mapoki, nda namakaa pa-kahiri-ja jiana hi kiri 
nda metina? hi wada. 38 Nu ka hili mbumbaru-nanjaka la etina 1 Jehu, hi 
nalua la reti; nu na reti liangu-ja, hi ninja na watu ndabina. 39 Taka i Jehu: 
Kilunja na watu, wana. Nanapa-ja i Maràta na ana winina na mameti: Miri, 
djàmu waunaka, nàhu ba mbàda patu mbua lodu wànaka, hi wànanja. 40 
Taka i Jehu: Djàkau pawaima, djiangu-ma muita-ja na mangundju-na 1 Ala, 
nda wànggu a-nggau? hi wànanja. 41 Nu ka kilu-danjaka na watu. Ka 
tangara-nanjaka i Jehu: A, Ama, ku-pamalangu-nggau bau rongu-dukaka. 
42 Kupi-manja duku bau rongu ma-manu-maka; na njuna lumuna na tau 
dangu na ma-winggiru-ngga hi kupanii, ka peku pawai wànguda ba Njumu 
ma-paràha-ngga wànggua, hi wàna. 43 Ba nahàla-ka papanii tuna nu, ka 


wara pa-kodungu-nanjaka: Ha Laharu, luhuwa namu, hi wana. 44 Ka 
luhu-nanjaka na mameti dangu pa-jubuhungu-da da wihina da limana, 
hamanai na matana kamburungu bia-nanjapa tera podahu. Taka: Nggulija, 
mata ka nalaku, hi wanandja. 


Na ratada da ratu pangora la pa-pameti-ja 1 Miri Jehu. (Mat. 26:1-5) 


45 Nadangu na tau Jahundi na mamai pa-tadalu-ja 1 Maria, nu ba 
da-tangaru-jaka na pa-patumbu-na hi dapawai lai Njuna. 46 Taka 
hawiangui, dalaku-ha la tau Parihi hi dapanii-ndja da pa-patumbu-na 1 
Jehu. 47 Nu ka pauhi-danjaka na Bata Bokulu paraï da ratu pangora dàngu 
da tau Parihi: Nggikina wàndaaka? Maa ba dadangu-duka da tanda 
pa-patumbu-na na tau jiana, 48 Djàka tamàta bianja la patuna nu, haromu 
napawai ndàba na tauka lai Njuna; ka hadangu-du-nanjaka haromu na tau 
Rumu, hi nawàhi-ja na pangia-nda dàngu na bandjaru-nda, hi wàda. 49 
Tàka na haàtu na anguda, na ma-tamungu Kajapahu, na Ratu Bokulu la 
ndaungu nuna: Njimi nda ningu ndokua papimi. 50 Ndai pangàda-mbunja 
ba nalingu lai njimi, djaka haàtu-na na mameti lumuna na bandjaru jiana, 
mili ambu na-molungu ndàbadu njuna na tauka, wànandja. 51 Taka hi kiri 
panii tuna nu, nda wini etia-nanjai, djia ba ngaha paratu bokulu-ja la 
ndaungu nuna, djia hi nawuna-nja na rukuna 1 Jehu, ba nameti haromu 
lumuna nuna na bandjaru, 52 dàngui, nda lumuna nuna na bandjaru bia, 
tàka ka peku kahau-mbunandja da ana Ala da ma-paihangu. 53 Piti 
welingu la lodu nu, batangu-danjaka la pa-pameti-ja 1 Jehu. 54 Djia-dujaka 
hi nda nahili pa-korungu wikina 1 Jehu la tau Jahundi, taka welingu lai nu 
laku-nanjaka la tana ma-lihingu maràda telangu, la kotaku na ma-tamungu 
Eparaingu, hi na-ndàdiku lai nu dàngu da papanau-na. 55 Nu marenia- 
manaka na remi Pahada da tau Jahundi. Nadangu na tau welingu la woka 
na mahei la Jeruhali ba ndedi natàka na lodu Paha, ka ta-hawari wikinda 
ba wàda. 56 Nu ka himbu-danjaka i Jehu hi dapanii dàngga anguda nu la 
uma Ala: Mala nìmunja wàmi haromu la remi? hi wàda. 57 Nu da ratu 
pangora dàngu da tau Parihi, mbàda panii-danjaka na tau dangu: Djàka 
ningu mapinja nggiija, mata ka napanii-ja ka peku japa-ndanja, wada. 


NA KAWUDU 12 


Na burinja mbi kati 1 Miri Jehu la Mbaitani. (Mat. 26:6-13; Maruku 
14:3-9) 


1 Nomu bia-napa na lodu hi mangu padjia-ja na remi Paha, tàka-nanjaka i 
Jehu la Mbaitani la ngia paninja i Laharu, na pa-pahada belina welingu la 
padua mameti. 2 Hi dapama pambabu-nja lai nu, taka 1 Marata na 
mainga-ha taka 1 Laharu djiaja na haatu na anguda da ma-mandapu danja 
pangangu. 3 Ka piti-nanjaka i Maria ba ha-katina na mbii kati narawatu ihi 
mbangina, na mambotu wilina, hi naburi-ndja da wihina 1 Jehu, hi 
na-langora wandja lunggina; ka hibu-nanjaka na uma ba na-hambungaru na 
mbiu kati. 4 Taka i Junda Ihikariu, na anguda da papanau-na, na 
ma-kaleka-nja tal: 5 Nggikina hi nda padanggaa-nja ni na mbii kati ka kei 
wanja tilu ngahu ndinaru ka wuandja da mamula, hi wana. 6 Taka hi panii 
tuna nu, nda rukuana na namu-nandja da mamula, djiaaja ba tau 
manganga-ja, na makata-nja na kanai amahu hi nakali pitiha da papuhi lai 
nu. 7 Nanapa-ja i Jehu: Mata-njaka, mata ka beri pahamu-nanja nduma-na 
na lodu taningu-ka. 8 Da mamula hanii manu-mada lai njimi, taka Njungga 
nda hanii manua-nggu lai njimi, hi wana. 9 Da tau Jahundi ba hau daada, 
pi-danjaka ba ninja lai nu i Jehu, hi kiri maida, nda mbulungu lumuna i 
Jehu, tàka ka peku ita-ndanja i Laharu na pa-pahada-na welingu la padua 
mameti, wadambu. 10 Nu ka batangu-danjaka da ratu pangora la 
pa-pameti-ja 1 Laharu-mbu. 11 Maa ba nadangu-du na tau Jahundi da 
malua rukuna njuna, hi dapawai lai Jehu. 


Na tamana la Jeruhali 1 Miri Jehu. (Mat. 21:1-11; Maruku 11:1-10; Luk. 
19:29-40) 


12 Hadangu harii, ba narongu-jaka tau dangu na mambada mai la remi, na 
namunja 1 Jehu la Jeruhali, 13 piti-danjaka ru karumangu hi dalua 
pa-tabaku-ja; ka kajaka-danjaka: Oha-naka, na-mandjaku maringu-wa na 
mamai wanja na tamuna 1 Miri, na Hangandji tau Ihirailu, hi wada. 14 
Na-ngalangu-ka heu kamboka kalandai 1 Jehu, hi na-kaliti-ja, hama tuna na 


maninja la Huratu: 15 Ambu mangadatu-du, ha bidi kawini Hiungu: 
Tangaru, namunja na Hangandji-mu, na-kaliti ana kalandai, ba wana. 16 La 
kawunga-na ndedi dapianja jiana da papanau-na. Na njuna ba 
pa-mangundju-jaka i Jehu, hinaka hi danamu-ja, nu ba nimanja la Huratu 
na rukuna Njuna dangu na tudanja nu. 17 Nu ka hakahii-danjaka da tau 
dangu, da manindja lai Njuna ba napaau-nja 1 Laharu paluhu welingu la 
reti, dangu ba na-pahada-nja welingu la padua mameti. 18 Djia-dujaka hi 
kiri luana pa-tabuku-ja parai tau dangu, ba darongu-dujaka na 
patumbu-nanja jiana na tanda. 19 Nu ka panii-danjaka dàngga anguda da 
tau Parihi: Ita mata-! minjaka ba nda ningu ndokua lingumi, nahu 
hala-njaka na ihi panggubulu awangu la pakiku-nja Njuna, hi wada. 


Na panii-nanja ma metina 1 Miri Jehu. 


20 Nu la angu tau mahei pa-hamajangu la remi, nindja da tau Nggarika 
hawiangu. 21 Dalua la1 Pilipi, na tau Mbaituhaida la Nggalilia, hi 
dakarai-ja: Umbu, ka taita-ja 1 Jehu wama lati, hi wàdanja. 22 Taka 1 
Pilipu, hi nalua lai Andaria, hala lua-danjaka 1 Andaria dangu 1 Pilipu 
papani-nja 1 Jehu. 23 Nanapa-ja 1 Jehu: Taka-nanjaka na rehina ba 
pa-mangundju-ja na Ana tau. 24 Langa-taka-manggunja ka kupeka-nggai: 
Djaka nda natama-ma la tana ka nameti na wini uhu, djia-djia-maaja ba 
hauna. Taka djaka nameti, wua padangu-nanjaka. 25 Djaka nggamu na 
manamu-ja lurma, djia hi na-jamihu-ja, taka djaka nggamu na mamajau-nja 
na lurina la pinu tana jiana, djia hi na-kahiri-ja, hi lupa nanduma-nja na luri 
palupangu. 26 Djaka ningu tau ka kulumu-nja na ma-wanangga, 
natundu-ngga badi, dangu djaka nggiija na ngia paningga Njungga, lai 
numbuja tai na malumu-ngga. Djaka nggamu na malumu-ngga, djiangu-ma 
tai ba natembi-ja paraina 1 Ama. 27 Nahu lalu handuka-ja na etinggu; 
nggikina wangguaka badi? A Ama, pamara aruka la rehi nahu! Na njuna 
djia-majaika jiana, hi kiri takanggu la rehi nahu. 28 A Ama, 
pa-mangundju-jawa na tamumu! hi wana. Nu ka lingu-nanjaka welingu la 
awangu: Mbada pa-mangundju-ma-nggunjaka, dangu djiangu kuhili 
pa-mangundju-majaipa tai, na mawana. 29 Nu na tau dangu da manindja 


lai nu da marongu-ja: Kangguruku-ja, hi wada. Hawiangui: Ninja na 
papalewa na mapanii dànja, wada. 30 Nanapa-ja i Jehu: Nda lumunggu 
Njunggaa hi nataka jiana na lu, taka lumumi njimi. 31 Nahu rehi-nanjaka 
ba patanda-nja na pinu tana jiana; nahu djiangu-ka pa-warungu-ja la 
hambeli, na ngorana na pinu tana jiana. 32 Taka Njungga djaka 
pa-padjangga-kaka, tal hi kumeni ndabaha lai Njungga, hi wana. 33 Jiana 
hi napanii-ja, pamau-nanja djaka nggàra metija tai na pameti wana. 34 Nu 
ka hema-nanjaka na tau dangu: Na parongu-ma la uku, na Karitu duna 
na-padaingu lundu nu wu wana; ka ni djiangu-ma badi tai ba padjangga-ja 
na Ana tau hi wàmui Njumu? Ka nggamu-jaka nu na Ana tau? hi wadanja. 
35 Nanapa-ja i Jehu: Hawutu-kia-naka na pani wanja na hambila lai njimi. 
Lakuwa ba talanga ninjapa lai njimi na hambila, ka ambu natoma-nggai 
kapatangu. Djaka nggamu malaku la kapatangu, nda napingua ngia 
pa-hanggangu-na. 36 Ba talànga ninjapa lai njimi na hambila, 1 waija-wa na 
hambila, mata ka ana hambila-kai, hi wanandja. Ba napanii-ndjaka nu, 
laku-nanjaka 1 Jehu, hi na-winingu wikina lai njuda. 


Na nda pawaida da tau Jahundi. 


37 Djiapa ka nda hau daada-kadu da tanda pa-patumbu-na la hanggada, 
nda dapawasa lai Njuna. 38 Mata ka peku pa-tutungu-na na puluna i 
Jahaja, na wunangu: Nggamuaka na mawajja na parongu-na lai njuma? 
Dangu nggamu lai njunaaka na ngia pa-pawuwa-ja na limana i Miri ba 
wàna. 39 Djia-dujaka hi nda da-ngalangu papawai, maa ba nimanjai na 
patiki-na i Jahaja: 40 Na-papoki-haka da matada, dàngu 
na-patongguru-haka da etida, ka ambu daita wangu matada, ka ambu 
dapingu wangu etida hi da-pambelingu, hi ku-pamalaru-ha, ba wana. 41 
Nu hi kiri peka-nanja paraina i Jahaja, ba naita-dujaka na mangundju-na, hi 
napanii-ja na rukuna. 42 Djiapa ka nda tuna-kadu nu, dadangu-mbu da 
ma-pangora da mapawai lai Njuna, na njuna nda dapeka pawuwaa-nja, 
lumuda da tau Parihi, ka ambu dawaru-nggama welingu la uma bungguru 
ba wàda. 43 Nadu, ka natembi-ta tau ba wàda parihi mbuhada, nda djiaaja 
na tembi-nandja paraina i Ala. 44 Ka wara-nanjaka i Jehu: Na mapawai lai 


Njungga nda djiaaka Njungga pawaina, taka na Ma-paraha-ngga duna. 45 
Dangu na mailu-ka Njungga, ilu-nanja na Ma-paraha-ngga. 46 Na mainggu 
la pinu tana, mata ka ma-paharii-ka wanggu, djaka nggamu na mapawai lai 
Njungga ka ambu nani, padaingu la kapatangu. 47 Djaka ninja na 
marongu-ha da pulunggu, taka hi nda:pamandu-nandjai, nda 
ku-pandjalaa-ja Njungga. Nadu ba nda mainggu pa-pandjalaa-ja na ihi pinu 
tana, taka mata ka pamàna-nja ba wànggu duku. 48 Djaka nggamu na 
mawaru-ngga dangu na manda kataku-ha da pulunggu, nimanja duna na 
ma-pandjala-ja la hupu ndjapuna. 49 Njungga ba nda wangu-nggunja eti 
wiki-dunggu ba kupanii, taka 1 Ama na ma-paraha-ngga, Njuna na mahupu 
lungganja, djaka nggaraja na papeka-nggu dangu djaka nggaraja na 
papanii-nggu. 50 Dangu kupi-manja duku na hupu luna Njuna, ba djiaja na 
luri pa-lupangu. Djia-duja na papanii-ngguka, nundju-nggunja na papanii- 
nangga i Ama ba kupanii-ja, hi wana. 


NA KAWUDU 13 
Na baha-nandja da wihida da papanau-na 1 Miri Jehu. 


1 Ba ndedi djia-japa na remi Paha, pi-nanjaka 1 Jehu ba djia-jaka na rehina 
la pa-haleli welingu la pinu tana jiana lai Ama. Nu ba nambuha-ndja da 
tauna da manindja la pinu tana, mbuha pangala-manandja lundu ndjapuna. 
2 Ba djia-jaka na pamangu rudungu, ba narunda-jaka paraina 1 kambaliku 
na etina 1 Junda Ihikariu, anana 1 Himungu, la pa-kaleka-nja 1 Jehu, 3 ba 
pi-mananja i Jehu ba mbàda pakata hàla-nandja la limana paraina i Ama, 
hamanai ba paweli-na lai Ala dàngu ba lai Alaja nalaku ningu, 4 hadangu- 
nanjaka nu la pamangu, hi na-bàndjalu-ha da pakina, hi napiti hawàla tera 
hi na-borungu. 5 Hàlaka hi naburi wai la kaba djulangu; ka pa-kiringu- 
nanjaka pabaha-ha da wihida da papanau-na, hi na-langora wàndja na tera 
paboru-na. 6 Nu ba natàka-ka lai Himungu Peturu: Miri, Njumu-maka bàdi 
mabaha-ha da wihinggu? hi wànanja. 7 Nanapa-ja i Jehu: Na 
pawunda-nggu Njungga, njumu ndau pianja nàhu, taïpa badi la malamiri 
kau pinja, hi wànanja. 8 Nanapa-ja 1 Peturu: Udjama ai-Iulungu la 


pabaha-ha da wihinggu, hi wananja. Napaja 1 Jehu: Djaka nda 
kubaha-makau nda ningua ngeramu lai Njungga, hi wananja. 9 Napaja 1 
Himungu Peturu: Miri, ambu djia biaha da wihinggu, malambu da lima 
dangu na katiku-nggu, hi wana. 10 Nanapa-ja 1 Jehu: Na mambada ihu, 
djamangu la pabaha-ja djiaha da wihiana, maa ba jahangu hala-du-nanjaka; 
njimi na jahangu-minjaka, na njuna nda mbuu ndabaami, wanandja. 11 Maa 
ba pi-mananja djaka nggamuja tai na ma-kaleka-nja. Djia-dujaka nda mbuu 
ndabaami ma-jahangu hi kiri wana. 12 Ba nahala-ka pabaha-ha da wihida, 
dangu ba napaki-haka da pakina, mandapu beli-nanjaka. Nu ka panii- 
nandjaka: Mipinja nu na pawunda-nggunggai? 13 Njimi: Ngguru, djaka 
ndia Miri, wamingga; taka tuba-mana ba wami, maa ba Njungga-maduka. 
14 Njungga, na Miri, na Ngguru, djaka kubaha bidua-hai da wihimi, 
njimimbu ipabaha wihi dangga angumi badi. 15 Maa ba paita-dunggaika 
ngera, hama tuna na pawunda-nggunggai, mata ka djia-majai na 
pawunda-mi njimi. 16 Langa-taka-manggunggai, na ata nda djia rihia-nanja 
na mirina, hamanai na papalewa nda djia rihia-nanja na ma-palewa-ja. 17 
Djakai pi-mandjaka jiada, wangu-manaka dimi djakai wàndja. 18 Nda 
mbuu ndabaami palanggu; kupi-mandja duku djaka nggamuha da 
papindi-nggu. Na njuna ka peku pa-tutungu-na na maninja la Huratu: Na 
manganja na uhunggu, na-dja-karu-nggaka tandana la pa-kambara-ka, ba 
wana. 19 Nahu hi kupanii haha-nggainja ba ndedi natumbu, mata djaka 
natumbu-ka tai ka peku pawaimi, ba djia-makaka Njungga. 20 Langa- 
tàka-manggunggai: Djaka nggamu na mainga-ja na pa-paraha-nggu, 
inga-nangga Njungga-maka, dangu djaka nggamu na mainga-ka Njungga, 
inga-nanja na Ma-paraha-manggaka, wana. 


Na panii-nanja na ma-kaleka-nja 1 Miri Jehu. (Mat. 26:21-25; Maruku 
14:18-21; Luk. 22:21-23) 


21 Ba nahala-ka papanii tuna nu i Jehu, ka mila mumuhu-nanjaka na etina, 
hi na-hakahü: Lànga-tàka-manggunggai, na haàtu na angumi njimi tai na 
ma-kaleka-ngga, hi wànandja. 22 Ka maràngga pa-tàngaru-dan jaka 
dangga anguda, ba da-hondaru-nja na palana. 23 Na haàtu na papanau-na, 


na na pambuha-na 1 Jehu, mandapu hangera-nanja lai Jehu. 24 Nu ka 
kamadiku-nanjaka jiana paraina 1 Himungu Peturu: Tikija, djaka nggamuja 
nu na palana, wananja. 25 Ka pa-mbelingu-nanjaka la hanggana 1 Jehu: 
Miri, nggamuja nu, hi wananja. 26 Nanapa-ja i Jehu: Na pa-datalu-nggu 
kawita kambamba, dangu na pawua-nggu, djia-majaka, hi wananja. Ka 
datalu-nanjaka na kawita kambamba, hi na-jàlitu-ja, hi nawua-nja 1 Junda 
anana i Himungu Ihikariu. 27 Ba nakei-jaka na kawita kambamba paraina 1 
Junda, ka huruku madua-nanjaka parama i kambaliku. Taka i Jehu: Na 
pawuku-mu, mu-parengga-njawa, hi wananja. 28 Na njuna nda ningu haatu 
nu la angu mandapu-na mapinja djaka nggàraja na pawuku-na hi panii tuna 
nu. 29 Nadu hawiangu, ba ma-katangu kanai amahu-ja 1 Junda, lua kau 
kemda pa-lumungu wanda la remi, djaka ndia wuandja ngga-nggara da 
mamula wananja duna paraina 1 Jehu, wada bia. 30 Nu ba nakei-jaka na 
kawita kambamba 1 Junda, ka luhu madua-nanajaka; ka rudungu-nanjaka. 


Na uku bidi. 


31 Ba taliu-naka panii-nanjaka i Jehu: Nahu pa-mangundju-jaka na Ana 
tau, hamanai i Ala pa-mangudju-jaka lai Njuna. 32 Djàka 
pa-mangundju-jaka i Ala lai Njuna, djiangu-mbu na-pa-mangundju- 
mbu-dujaka Njuna paraina 1 Ala la mangu-ndju wikina dàngu naluu 
pa-mangundju-maja duna. 33 Ha ananggu, hawutu-kia-naka na pani 
wànggu lai njimi. Tai himbu-minggaka, taka hama tuna na papanii- 
nggundja da tau Jahundi, la ngia pa-hanggangu-nggu ndai ngalangua 
patàka ba wànggundja, nàhu djia-mbuja na papanii-nggunggai njimi. 34 
Kuwua-nggai uku mabidi, màtawa kai pa-mbuhangu; hama tuna Njungga 
ba kumbuha-nggai njimi, mata njimimbu kai pa-mbuhangu dàngga angumi. 
35 Jiana-ja na papi wànanggai tauka ba papanau-nggu Nju-nggakai, djàkai 
pa-mbuhangu dangga angumi, hi wànandja. 


Na deka-nanja na pa-hiningu-na 1 Peturu 1 Miri Jehu. (Mat. 26:33-35; 
Maruku 14:29-31; Luk. 22:31-34) 


36 Nanapa-ja i Himungu Peturu: Nggmika kulaku ningu wamu nu Miri, hi 


wananja. Nahema 1 Jehu: La ngia pa-hanggangu-nggu, ndau ngalangua 
nahu la pakiku-ngga, hi wananja. 37 Nanapa-ja 1 Peturu: Nggikma Miri, hi 
nda ku-ngalangu nahu pakiku-nggau, ku-padjama-manja duku na luringgu 
lumumu Njumu, wananja. 38 Nahema-ja 1 Jehu: Djia padjama-munja-kaka 
na lurimu lumunggu Njungga? Langa-taka-manggunggau, ba ndedi 
da-hakuku-mbu tai da manu, mbada pa-ndilungu-muka la pa-pahini-ngga, 
hi wananja. 


NA KAWUDU 14 
Na pa-nggatiru-nandja da etida da papanau-na 1 Miri Jehu. 


1 ambu da-hawina-du da etimi. Ipawai lai Ala, pawaiwa lai Njunggambu. 
2 La umana na Amanggu dadangu da ngia pa-ngiangu; djaka nda tuna 
mbada peka-nggunggaika lati, nadu ba laku-nggunja pa-paloku-nggai 
pangia-mi. 3 Nu ba kulaku-ka ba kuhala-ka pa-paloku-nggai pangia-mi, 
beli-du-nggunjaka tai hi kupiti karia-nggai mata la ngia paningga Njungga 
ka lai numbukai njimi. 4 Na ngia pa-hanggangu-nggu mipinja na 
ngarangia-na, hi wànandja. 5 Nanapa-ja i Tomahu: Miri, nda mapianja na 
ngia pa-hanggangu-mu, nggiki hama pi bia-manja na ngarangia-na, hi 
wàna. 6 Ka panii-nanjaka i Jehu: Njungga djiaka na ngarangia dàngu na 
ma-tubangu dàngu na luri. Nda ningua haàtu madjia tàka lai Ama, djàka 
nda naliika Njungga. 7 Djàkai tandaka Njungga làti, mitanda-mbu-dujaka 
na Amanggu. Piti welingu nàhu tanda-minjaka dangu mbàda ita-minjaka, hi 
wananja. 8 Nanapa-ja 1 Pilipu: Miri, paita aru-nggamanja 1 Ama, 
djiaka-maaka duma, hi wànanja. 9 Taka i Jehu: Mandai bia-naka na ningga 
lai njimi, nàhu ndau tandaaka? Na mambàda itaka Njungga, mbàda ita-ma- 
nanjaka 1 Ama, ka ni, paita-nggamanja 1 Ama, hi wàmui? 10 Ndau 
pawaima dumu, Njungga ba lai Amaka, dàngu i Ama ba lai Njunggaja? Da 
kareuku da papanii-nggunggai Njungga» nda wàngu-nggunja eti wikianggu 
ba kupanii-ha; taka 1 Ama, na ma-ngiangu lai Njungga duna na marama-ha 
da paràma-na. 11 Miwai-kawa Njungga ba lai Amaka, dàngu 1 Ama ba lai 
Njunggaja; djàka ndia màtawa kai pawai rukuda nudaka da parama. 12 


Langa-taka-manggunggai, na mapawai lai Njungga, djiangu-ma ba 
narama-mbuha njuna tai da parama-nggu Njungga, djiapa da marihi-ndja 
jiada-kadu, maa ba laku-nggunja lai Amadu. 13 Djiapa nda nggàra-jakadu 
na pakarai waminja na tamunggu, djiangu-ma ba ku-patumbu-ja, ka peku 
pa-mangundju-ja 1 Ama lai Ana. 14 Djaka ningu pakarai-mi lai Njungga bai 
wanja na tamunggu, djiangu-ma duku ba ku-patumbu-ja. 


Na pandjandji-na i Miri Jehu rukuna i Ngahu Matua. 


15 Djàka mbuha-dimingga, djiangu-ma bai pamàndu-ndja da ukunggu. 16 
Dangu Njungga napa kukarai-ja 1 Ama, hi na-paràha-nggai Ma-panggaüru 
haàtu, mata ka peku hanii mànuna lai njimi lundu nu-nu. 17 Djia-dujaka i 
Ngahu na pangia ma-tubangu, na pa-nda ngalana la pa-kataku-ja paraï pinu 
tana, maa ba nda naita-ja dàngu ba nda natanda-duja; taka njimi mitanda-ja, 
ba hanii-duna lai njimi, dangu ba la eti-minja tai. 18 Nda djia pa-dundjaku 
ana mamilaa-nggunggai, kumaima duku lai njimi. 19 Hawutu-amaki-naka 
ba nda nahili itaka na pinu tana, taka njimi muta-ka, maa ba kuluri-du taka 
njimi napa iluri-mbu. 20 La lodu nu tai kai pinja, Njungga ba lai Amaka, 
dangu njimi ba lai Njunggakai, dangu Njungga ba lai njimika. 21 Na 
mamangu-ndja da ukunggu dangu na ma-pamandu-ndja, djiaja na 
mambuha-ngga; dangu na mambuha-ngga, na-mbuha-nja tai paraina na 
Amanggu, hamanai Njungga kumbuha-mbunja hi ku-pawuwangu wikinggu 
lai njuna, hi wàna. 22 Nanapa-ja i Junda, nda djiaja i Ihikariu: Ka nggikina 
duna Miri, hi pa-wuwangu bia-munjai wikimu lai njuma tal, tàka la pinu 
tana jiana hi ndiai, wànanja. 23 Nanggepi-ja i Jehu: Djàka ningu mambuha 
ngga, djiangu-ma ba na-pamandu-nja na pulunggu, hi nambuha-nja paraina 
1 Ama, ka mai-manjaka lai njuna tai hi ma-ngiangu lai njuna. 24 Na manda 
mbuhangga, nda djia pamàndua-nandja da pulunggu; dàngu na pulungu na 
parongu-mi, nda pulunggu Njunggaaja, tàka puluna i Amaja duna na 
ma-paraha-ngga. 25 Jiada mbada panii-ngunggaindja-ka ba ninggapa lai 
njimi. 26 Taka na Ma-panggaüru, na i Ngahu Matua, na pa-paràha-na 1 
Ama taï lumuna na tamunggu, djia-jaka na ma-papeka-nggaindja mbuu 
ndàbada, hi na-panamu-ngaindja mbuu ndàbada da pambàda panii- 


nggunggai Njungga. 27 Mapeku pa-bàndjalu-nggunggai, na mapeku 
paruku-nggu Njungga pawua-nggunggai; nda hama tuana na pakàli wuana 
na pinu tana na pawua-nggunggai Njungga. Àmbu da-handuka-du da etimi 
dàngu àmbi mangàdatu-du. 28 Mbàda rongu-minjaka, nàhu laku-nggunja 
dàngu napa kubeli-maka duku ba wànggunggai. Làti djaka mbuha-mingga, 
djiangu-maka dimi bai hawola, ba laku-nggunjaka lai Ama, maa ba narihi- 
dunggapa 1 Ama. 29 Nahu mbada panii-nggunggainja-ka ba ndedi 
natumbu, màta napa djàka natumbu-ka, ka peku pawaimi. 30 Nda nahili 
danguapa na pa-kareuku wànggunggai, maa ba namu-dunjaka na ngora 
pinu tana, dàngu nda nggàraa pa-ngala-na lai Njungga. 31 Tàka, màta ka 
napinja-wa jia na pinu tana na mbuha-nggunja i Ama, dàngu ba kuliija 
hama tuna na pa-paràha-nangga i Ama. Hadangu-wa, ka talaku welingu lai 
jiahu, hi wànandja. 


NA KAWUDU 15 
Na pingi angguru lànga-tàka. 


1 Njungga djiaka na pingi angguru langa-taka, taka na Amanggu djiaja na 
mangu wokangu. 2 Hau kahanga hau kahanga lai Njungga na manda tu 
wuana na-kàtahu-ja, dàngu hau kahanga hau kahanga na matu wuana, 
na-pabulu-ja ka peku pa-rukangu-na pawua. 3 Njimi mbàda jahangu-mika, 
rukuna na pulungu na pambàda panii-nggunggai. 4 Màtawa kai padaingu 
lai Njungga, hamanai Njunggambu lai njimi. Hama tuna na kahanga ba nda 
djia ngalangua-na patu meha wuana, djàka nda na-padaingu la pingi 
angguru, djia-mbuja njimi ba ndia, djàka ndai padaingu lai Njungga. 5 
Njungga djiaka na pingi angguru, njimi kahanga-kai. Na ma-padaingu lai 
Njungga, hamanai Njungga lai njuna, djiaja na ma-ràdjingu wuana, nadu 
djàka nda djiaka Njungga, ndai ngalangua pa-patumbu ngga-nggàra. 6 
Djàka ninja na manda padaingu lai Njungga, pa-wàrungu-jaka la hambeli 
hama tuna na kahanga, hi nameti; hala hi ohuru-ndja hi wàrundja la epi, ka 
mutungu-danjaka. 7 Djàkai padaingu lai Njungga, hamanai da 
kareuku-nggu ka da-padaingu-mbu lai njimi, karaiwa djàka nggàraja na 


pambuha-mi, djiangu-ma duna ba na-patutungu lai njimi. 8 Jiana-dujaka na 
pa-mangundju wanguja na Amanggu djàkai wua padangu, nu papanau- 
du-nggunggaika. 


Mata kai padaingu la mbuhangu-nggu, ba wana 1 Miri Jehu. 


9 Hama tuna i Ama ba nambuha-ngga Njungga, djia-mbuja Njungga ba 
kumbuha-nggai njimi. Mata kai padaingu nu la mbuhangu-nggu. 10 Djàkai 
pamàndu-ndja da ukunggu, mi padaingu la mbuhangu-nggu, hama tuna 
Njungga ba ku-pamàndu-ndjaka da ukuna na Amanggu dàngu ku-padaingu 
la mbuhangu-na. 11 Jiada mbàda panii-nggunggaindja-ka, mata na 
hawola-nggu Njungga ka na-ngiangu lai njimi, dàngu ka na-lànjapu na 
hawola-mi 12 Jiana-ja na ukunggu, mata kai maràngga pambuha dàngga 
angumi, hama tuna Njungga ba kumbuha-nggai njimi. 13 Nda djia ningua 
marihi mbuhangu-na, mbulungu-na djàka ningu ma-padjàma-nja na lurina 
lumuda da langgina. 14 Njimi lànggi-nggunggai djàkai liiha da pa-paràha- 
nggunggai. 15 Ataha nda wàngguanggai-pa, nadu na ata ba nda napianja na 
paliina na mirina; lànggi-nggundja mbàda wànggunggai-ka, nadu mbuu 
ndàbana na parongu-nggu lai Ama, ba mbàda panii-du-nggundjaka lai 
njimi. 16 Nda njimia mapindi-ka Njungga, Njungga mapindi-kai njimi, hi 
ku-paràha-nggai kai laku kai tu wuami dàngu ka haniina na wuami, mata 
djàka nggàraja na pakarai wàminja na tamunggu lai Ama, ka nawua- 
nggaminja. 17 Jiada hi kupanii-nggaindja, ka peku pa-mbuhangu-mi 
dàngga angumi 


Na karaü-nandja eti da pa-panaungu na pinu tana. 


18 Djaka na-karaü-nggai eti pinu tana, mata kai pinja padua, ba mbada 
karati mangilu-nanggaka eti Njungga welingu lai njimi. 19 Djàka 
ma-welingu la pinu tanakai, nambuha-nja lati na mangu wikina na pinu 
tana; taka ba nda welimi la pinu tana, taka hi Njungga mapindi-kai welingu 
la pinu tana, djiaja hi na-karau-nggai eti na pinu tana. 20 Inamu-jawa na 
pulungu na pambada panii-nggunggai, na ata nda narihia-nja na mirma, ba 
wànggunggai. Djaka dakeha-madungga Njungga, djiangu-mbu ba 


dakeha-nggai njimi; djaka da-pamandu-nja na pulunggu Njungga, 
djiangu-mbu ba da-pamandu-nja na pulumi njimi. 21 Na njuna jiada mbuu 
ndabada hi dapalua-nggaindja tai, djiaja rukuna na tamunggu, maa ba nda 
datanda-duja na Ma-paraha-ngga. 22 Djaka nda kumai ka kupanii dàndja, 
nda ningua lati ndjala-da, taka nahu nda ningua pa-pandada wadanja na 
ndjalada. 23 Na ma-karati-ngga eti Njungga, na-karati-mbunja eti na 
Amanggu. 24 Djaka nda kurama-ha la hanggada da parama da panda rama 
ndokuna hawiangu, nda ningua lati ndjalada; taka nahu mbàda ita-danjaka, 
hi karau bia-danggaka eti Njungga dangu 1 Ama. 25 Taka hi tuna nu, djiaja 
ka peku pa-tutungu-na na maninja la huratu uku: Nda ningu ndoku kiringu 
ba da-karati-ngga eti, ba wana. 26 Djaka nataka-ka 1 Ma-panggatiru, na 
pa-paràha-nggunggai Njungga tai welingu lai Ama, na Ngahu na pangia 
ma-tubangu na maluhu welingu lai Ama, Njunaka tai na ma-hakahii-nja na 
rukunggu; 27 hamanai njimimbu, ihakahii-ngga badi, maa ba mdunggai lai 
Njungga welingu la kawunga-na, hi wanandja. 


NA KAWUDU 16 


1 Jiada-ka hi kupanii-nggaindja, mata ka ambu peku hangga-maru-mi. 2 
Napa dawàru-nggai welingu la uma bungguru, malai namunja na rehina, 
djaka nggamuja na ma-pameti-kai, nga-ndi-nggunja maraku 1 Ala, ba wana. 
3 Nu hi tuda nu, maa ba nda datanda-duja 1 Ama, hamanai Njungga 
ndiambu. 4 Taka hi kupanii-nggaindja jiada, djaka djia-jaka na rehina tai, 
ka peku namu-mindja, ba kupanii-nggaindjaka Njungga. Jiada nda 
kupaniia-nggaindja welingu la wungana, maa ba ni-dunggapa lai njimi. 


Na paràma-na na Ma-panggauru. 


5 Tàka nàhu laku-nggunjaka la Ma-paràha-ngga, nda haàtu-mbu lai njimi 
ma-paara-ngga, nggii ulaku ningu na ma-wanangga. 6 Djiaaja ba kupanii- 
nggaindjaka jiada, hi nahulu-ndja pa-handuka wàngu da etimi. 7 Tàka 
Njungga panii-nggunggainja na ma-padeningu, ba na-lingu-du lai njimi 
djàka kulaku. Nadu djàka nda kulaku-ma nda djia maiana na 
Ma-panggaüru lai njimi, taka djàka kulaku-ka, ku-paraha-manggainja duku 


tai. 8 Nu djaka nataka-ka Njuna tai" hi nabowa-nja na pinu tana rukuna na 
ma-akatu dangu rukuna na matandji dangu rukuna na pa-tandangu. 9 
Rukuna na ma-akatu, ba nda dawai-duka Njungga; 10 rukuna na matàndji, 
ba laku-dunggunja lai Ama, hi ndai hili itaka; 11 rukuna na pa-tandangu, 
maa ba pa-patandangu-dujaka na ngorana na pinu tana jiana. 12 
Nadangu-pa lati na pa-paniingu-ha ba wanggunggai, taka nahu ndai 
ngalangua paduku-ha. 13 Na njuna djaka nataka-ka Njuna, na Ngahu na 
pangia ma-tubangu, hi nabowa-nggai anda la papi halanja na ma-tubangu. 
Nadu ba nda djia wanguana eti wikina djaka napanii, mbulungu na 
parongua-na na papanii-na, dangu hi napeka-nggainja na ma-namunja tai. 
14 Njuna na ma-pamangundju-ka tai, maa ba napiti-du tai welingu la 
mangunggu, hi napeka-nggai njimi. 15 Mbuu ndabada da manindja lai 
Ama, mangu-nggundja; djia-dujaka napiti welingu la mangunggu hi 
napeka-nggai tai, hi wanggu. 


Na handuka na malua-ja la hawola. 


16 Hawutu-ki ndai itaa-kapa, taka hili hawutu-ki ita-minggaka tai wana. 
17 Nu ka panii-danjaka dangga anguda da pa-panaungu hawiangu: 
Nggaraja wana ihu na papanii-nanda: Hawutu-ki ndai itaa-kapa, taka hili 
hawutu-ki ita-minggaka, dangu: laku-nggunja lai Ama ba wananda, hi 
wada. 18 Nu ka panii-danjaka: Nggàra wànaka ihu, hawutu-ki ba wana. 
Nda tapianja na papanii-na, hi wada. 19 Nu ba napi-njaka paraina i Jehu, 
ka ta-paara-nja ba wada, ka panii-nandjaka: Bata-minja jiana dangga 
angumi, hawutu-ki ndai itaa-kapa, taka hili hawutu-ki ita-minggaka tal, ba 
wanggu? 20 Langa-taka-manggunggai, njimi hii-minjaka dangu pa-dudu- 
rungu-minjaka tai, taka na pinu tana hawola-nanjaka; handuka-minjaka tai, 
na njuna na handuka-mi napa nalua-ja la hawola. 21 Na kawini na 
ma-habola na-handuka, maa ba djia-dujaka na rehina. Taka djaka 
na-habola-njaka na anakeda, nda nahili namua-japa na majila-na paral 
pambaha na etina, maa ba nadedi-duka haatu tau la pinu tana. 22 Njimi 
timi numbu nahu bai handuka, taka kuita belikai tai; nu hi dambaha da 
etimi, dangu nda ningua haatu madjia wahija na pambaha eti wami. 23 La 


lodu nu tai nda ningu ndokua pa-paara-mi lai Njungga. Langa-taka ka 
kupeka-nggai, djaka ningu pakarai-mi lai Ama, nawua-manggai duna la 
tamunggu. 24 Lundu nahu ndedi ningua pakarai-mi la tamunggu. 
Ikarai-wa, djiangu-ma duna ingalangu, ka peku djangapu-na na mbaha 
etimi. 25 Jiada kupanii wànggaindja pangerangu; taka namunja na rehina 
ba nda kuhili panii wànggai pangerangu, taka kupeka pangala-nggainja na 
rukuna 1 Ama. 26 La lodu nu napa ikarai la tamunggu, dangu Njungga 
makarai-ja 1 Ama ndumami njimi, nda wàngguanggai. 27 Nadu i Ama wiki 
ba nambuha-manggai,maa bai mbuha-dungga Njungga dangu bai 
pawai-duka ba ma-welingu lai Alaka. 28 Ma-welingu lai Amaka hi kumai 
la pinu tana, hili dundjaku-nggunjaika na pinu tana hi kulaku lai Ama, 
wànandja. 29 Napaha da papanau-na: Nàhu paai lulungu-maa-munja bau 
panii, ndau wànguapa pangerangu. 30 Nàhu pi-manjaka ba pi 
hàla-mamunja dumu, dàngu ba nda nggàra ihi wànguipa tau ma-paàra- 
nggau; djia-duka hi mapawai ba ma-welingu lai Alakau, wàdanja. 31 
Nanapa-ja 1 Jehu: Ipawai-duka nahu ai? 32 Tàngaru, namunja na rehina, 
dangu rehi-ma-nanjaka nahu, ba pa-paihangu-kai hi maràngga hanggangu 
la ngaba wikimi, taka Njungga hii dundjaku mehangga. Na njuna nda djia 
pa-mehangua-nggu, nadu 1 Ama ba nimanja lai Njungga. 33 Jiada kupani- 
nggaindjaka, mata kai peku wangu lai Njungga. Jia la pinu tana 
mi-padangu majila. Na njuna i-pamandungu etimi, maa ba mbada 
talu-nggunjaka Njungga na pinu tana, hi wanandja. 


NA KAWUDU 17 
Na hamajangu-na 1 Miri Jehu. 


1 Nudaha da papanii-na i Jehu, hala tangara-nanjaka la awangu hi napanii: 
Aa Ama, djia-jaka na rehina; pa-mangundju-jawa na Anamu, ka peku 
pa-mangundju-nanggau na Anamu. 2 Hama tuna bau wuanja kuaha la 
tauka, ka peku wua hala-nandja luri pa-lupangu da pambada wua-munja. 3 
Jiana-ja na luri pa-lupangu, ba datanda-kau Njumu, Ala Ma-kamehangu, 
Ma-palanga-takangu, dangu 1 Jehu Karitu, na pa-paraha-mu. 4 Njungga 


ku-pamangundju-kauka la pinu tana, ba ku-pala-njapu-ja na parama na 
pa-patanggu-mungga la parama-ja. 5 Aa Ama, matawa nahu kau 
pa-mangundju-ka la lihimu Njumu, hama tuna na mangundju na maninja lai 
Njungga ba la lihi-mungga, ba ndedi ninja na pinu tana. 6 Ku-walahu- 
ndjaka na tamumu da tau da pawua-mungga welingu la pinu tana. 
Mangumu Njumuha, hiu wua-ngga-ndja Njungga, nu da-pamandu-manjaka 
na pulumu. 7 Nahu pi-danjaka, mbuu ndabada da pambada wua-mungga, 
ba ma-welingu lai Njumuha. 8 Nadu da pulungu da pawua-mungga ba 
mbada wua-du-nggundjaka, hi da-kataku-ha, hi dapi palanga-takanja ba 
ma-welingu lai Njumuka, dangu dapawai-maka ba Njumu 
ma-paraha-ngga. 9 Hamaja-nggundja ndumada njuda; nda hamaja-nggunja 
ndumana na pinu tanaa, taka ndumada da pambada wua-mungga, maa ba 
mangumu Njumu-duha. 10 Mbuu ndabada da mangunggu mangu-mundja, 
hamanai da mangumu mangu-nggundja, hi pa-mangundju-kaka lai njuda. 
11 Nda mangga-pa la pinu tana; njuda nindjapa la pinu tana, taka Njungga 
laku-nggunjaka lai Njumu. Opandja la tamumu na pawua-mungga, mata ka 
peku mbulungu-da hama tuna njuta. 12 Ba ninggapa lai njuda kuopa- 
mandja duku la tamunu, na pawua-mungga, dangu kumangga-mandjaka hi 
nda ningu haatu ma-jamihu lai njuda, djiaaja na tunggu molungu, ka peku 
pa-tutungu-na na maninja la Huratu. 13 Nahu laku-nggunjaka lai Njumu, 
taka jiada hi kupanii-ha ba talanga ningga la pinu tana, mata na mbaha eti 
rukunggu Njungga ka peku lundungu-na daa la etida. 14 Kuwua-mandjaka 
duku na pulumu, hi na-karaü-ndja eti paraï na pinu tana, maa ba nda 
ma-welingu la pinu tana-duha, hama tuna Njungga ba nda ma-welingu la 
pinu tanaka. 15 Mata kau pitiha welingu la pinu tana nda wànggua, tàka 
mata kau manggandja lai ma-akatu, wànggu duku. 16 Nda ma-welingu la 
pinu tanaaha, hama tuna Njungga ba nda ma-welingu la pinu tanaka. 17 
Pa-matua-ha la ma-tubangu. Na pulumu Njumu ma-tuba-ngu-ja. 18 Hama 
tuna bau paràha-ngga la pinu tana, tumbuna Njungga ba ku-paràha-ndja la 
pinu tana. 19 Dàngu ku-pamatua wikinggu lumuda njuda, ka peku 
pa-matua-mbuha la ma-tubangu. 20 Nda rukuda njuda mehaa hi 
ku-hamajangu, tàka ruku-mbu-da da mapawai-ka taï rukuna na pulungu na 
pangàndi-da. 21 Mata ka peku mbulungu-da mbuu ndàbada, hama tuna 


Njumu, aa Ama, ba lai Njunggakau, taka Njungga ba lai Njumuka, mata 
njudambu ka lai njutaha, ka peku pawaina na pinu tana ba Njumu 
ma-paraha-ngga. 22 Na mangundju na pambada wua-mungga, mbada 
wua-ma-nggundjaka duku, mata ka peku mbulungu-da hama tuna njuta ba 
mbulunda: 23 Njungga lai njuda, dangu Njumu lai Njungga, ka peku 
lundungu-na na mbulungu-da, mata ka peku pinanja na pinu tana ba Njumu 
ma-paraha-ngga dangu bau mbuhandja, hama tuna na mbuha-mungga 
Njungga. 24 Aa Ama, na pawua-munggaka, la ngia paningga Njungga ka 
nimbundja njuda la lihinggu wànggu, ka peku ita-danja na mangundju na 
pambada wua-mungga. Maa bau mbuha-dungga ba ndedi pa-padikangu-ja 
na panggubulu awangu. 25 Aa Ama matandji, na pinu tana nda 
datandaa-kau, taka Njungga kutanda-kau, dangu njuda dapi-njaka ba 
Njumu ma-paraha-ngga. 26 Mbada peka-nggundjaka na tamumu, dangu 
napa kuhili peka-mandjaipa, mata na mbuhangu na pambuha wamungga ka 
peku padaingu-na lai njuda, hamanai Njungga lai njuda, wana. 


NA KAWUDU 18 


Na japa-danja i Miri Jehu la woka Nggehimani. (Mat. 26:47-56; Maruku 
14:43-52; Luk. 22:47-53) 


1 Ba wànaka nu, ka luhu-nanjaka 1 Jehu dàngu da papanau-na hi dapala la 
hapapa ana luku Kindurungu; lai nu ninja na woka, na ngia patama-na 
dangu da papanau-na. 2 Taka i Junda, na ma-kaleka-nja, napi-mbunja lai 
nu, ba mbada kali pauhi da-du-nandjaka da papanau-na i Jehu lai nu. 3 Ka 
mai-nanjaka i Junda lai nu ba na-karia-nja na kalibaru hurundandu dàngu 
tau la ratu pangora, dàngu la tau Parihi, da mangàndi palita, dàngu djilu, 
dàngu madàka. 4 Tàka i Jehu duna ba pi-ma-nanjaka na matàka-njaka, lua 
to-ma-nandjaka hi napanii dàndja: Nggamuja na pahimbu-mi, wànandja. 5 
Napaha njuda: I Jehu, tau Naharitu, hi wàdanja. Tàka i Jehu: 
Njungga-maka jia, hi wànandja. Nu i Junda na ma-kaleka-nja, ndolaku 
da-manandja. 6 Nu Njungga-maka jia ba wànandja-kaka, kandulingu 
madua-danjaka hi dandjoru la tana. 7 Hi nahili paàra-ndja parama i Jehu: 


Nggamuja na pahimbu-mi, wanandja. Taka njuda: I Jehu tau Naharitu, hi 
wadanja. 8 Nanapa-ja i Jehu: Njungga-maka jia, hi mbada wanggu- 
madu-nggaika. Djia-duja djaka Njunggadu pahimbu-mi, puli-ndjawa jiada 
ka dalaku, hi wanandja. 9 Ka peku pa-tutungu-na na pulungu na pambada 
panina: Na tauka na pawua-mungga nda djia ningua haatu ma-jamihu lai 
Njungga, ba wana. 10 Taka 1 Himungu Peturu na maningu hapandangu, hi 
na-bindjiru-ja na hapanda-na hi na-landahu-nja na tau la Ratu Bokulu, 
na-katahu-maja na kahilu kawana-na. Nuna na tau Maluku-ja na tamuna. 
11 Nanapa-ja 1 Jehu: Patiku-nja na hapanda-mu! Djia nda ngunu- 
nggunja-kaka na kaba wai pawua-nangga 1 Ama dumu? hi wananja. 


La hanggana 1 Anahu. Na pa-hiningu-na 1 Peturu. (Mat. 26:57-75; Maruku 
14:53-72; Luk. 22:54-71) 


12 Taka da hurundandu dangu na ngorada dangu da pa-palewa tau 
Jahundi, japa-danjaka i Jehu, hi dahondu-ja, 13 hi dangàndi mangilu-ja lai 
Anahu, ba ama jerana 1 Kajapahu-duja, na maratu bokulu la ndaungu nuna. 
14 Njuna-duka 1 Kajapahu na mawua-ndja kareuku da tau Jahundi, ba 
nalingu-ma djaka nameti na haatu lumuna na bandjaru. 15 Ka kiku-nanjaka 
i Jehu parama i Himungu Peturu, dangu na pa-panaungu na haàtu. Nuna na 
pa-panaungu natanda-ja parai na Ratu Bokulu, ka tama karia-nanjaka 1 
Jehu hu daa la talora umana na Ratu Bokulu. 16 Taka 1 Peturu duna, 
ndolaku-nanja la hambeli la ngaru pindu. Nu ka luhu-nanjaka na 
pa-panaungu na haàtu, na pa-tanda-na na Ratu Bokulu, hi napanii danja na 
kawini na madajja na pindu, hala hi natama ngandija 1 Peturu. 17 Taka 
nuna na kawini na madajja na pindu hi napanii danja 1 Peturu: Mala njumu 
nda angua-danggau da papanau-na na tau nina ai? hi wànanja. Nanapa-ja 1 
Peturu: Ndiaa duku, wana. 18 Taka da tau ata dangu da tau pa-palewa diru 
bia-danja epi na pambada pa-dukulu-da, ba lalu maringu-duja. Djia-mbuja 1 
Peturu hi nadiru dandja epi njuda. 19 Nu ka paara-nanjaka 1 Jehu paral na 
Ratu Bokulu rukuda da papanau-na dangu rukuna na pa-pekangu-na. 20 
Nanapa-ja 1 Jehu: La mbabu tauma lati ba kupanii-nja na pinu tana. La uma 
bungguru dangu la uma Ala ma-manu-maka ku-papekangu ningu, la ngia 


pa-pauhi ndàbana na tau Jahundi, nda ningu ndokua papanii wininggu. 21 
Nggikina hiu paàra-ngga Njungga. Paàra biandja da mambàda ronguja na 
papanii-nggundja, da pimanja duda na papanii-nggu. 22 Ba tunaka nu, tàka 
na haàtu na tau pa-palewa na ma-ndolaku la lihina hi natàba-ja: Tu biamu 
nu bau hemaja na Ratu Bokulu ai? hi wànanja. 23 Nanapa-ja i Jehu: Djàka 
nandjala na papanii-nggu, peka-ngganjawa na mandjala; tàka djàka 
na-tubangu biduai, ka ni hiu tàbakai? hi wànanja. 24 Ka pangàndi-nanjaka 
dàngu honduna i Jehu paraina i Anahu lai Kajapahu na Ratu Bokulu. 25 
Tàka i Himungu Peturu, djiapa bia-japa diruna epi; ka panii da-danjaka: 
Mala njumu nda angua-danggau dumu da papanau-na na tau nina ai? 
wàdanja. Ka pa-hiningu-nahja-ka: Ndiaa duku, ba wàna. 26 Nanapa-ja na 
haàtu na atana na Ratu Bokulu, na kalembi-na na tau pa-kàtahu-na kahilu i 
Peturu: Nda kuitaa-kau dumu la woka la anguna Njuna? hi wànanja. 27 Ka 
hili pa-hiningu-nanjaika i Peturu; ka hakuku madua-nanjaka na manu. 


La hanggana i Pilatu. (Mat. 27:2, 11-30; Màruku 15:1-19; Luk. 23:1-25) 


28 Nu ka ngàndi-danjaka i Jehu welingu lai Kajapahu nàhu la uma 
timbangu, hina-maapa naharii. Da tau Jahundi nda datama wikiada la uma 
timbangu, ka àmbu ta-iraku, ka peku ngangunda la pamangu Paha, ba 
wada. 29 Nu ka luhu-nanjaka lai njuda 1 Pilatu: Nggara-jaka na pa-pandjala 
wàminja nina na tau, hi wàna. 30 Danapa-ha njuda: Nina djàka nda tau 
akatu-maja nda djia pakataa-manggaunja,hi wàdanja. 31 Nanapa-ja 1 
Pilatu: Ingàndi biaja dimi, kai ratanja wai ngerana nundjuja na ukumi, hi 
wànandja. Tàka da tau Jahundi: Nda ngeraa-manja duma la pa-pameti tau, 
hi wàdanja. 32 Nu ka peku pa-tutungu-na na patiki-na i Jehu rukuna na 
pameti wàna taï. 33 Ba natama belika la uma timbangu i Pilatu, 
paau-nanjaka i Jehu hi na-paàra-nja: Djiakau dumu na Hangandji tau 
Jahundi? wananja. 34 Nanapa-ja 1 Jehu: Ma-pawelingu la eti wiki-munja 
na, bau panii tumu nu, djàka nida hi hawiangu bia mapanii-nggau-nja na 
rukunggu? hi wana. 35 Taka 1 Pilatu: Ka tau Jahundi-ja wamungga? Na 
bandjaru wiki-mamu dumu dangu da ratu pangora da mambada 
pakata-nggau lai njungga. Nggaraja na paruku-mu, hi wananja. 36 


Nanapa-ja 1 Jehu: Na pahangandji-nggu Njungga nda paweli-na la pinu 
tana jianaa; djaka paweli-na la pinu tana jiana lati na pahangandji-nggu, 
da-hadangu-ka lati da taunggu ka ambu da-pakata-ngga la tau Jahundi, 
taka nda paweli-na jiahua duku na pahangandji-nggu, hi wananja. 37 
Nahema 1 Pilatu: Ka hangandji-makau dumu? hi wananja. Nanapa-ja 1 
Jehu: Hama tuna ba wamu, ba hangandji-duka. Nuna-dujaka hi kiri 
dedinggu dangu djia-mbu-dujaka na pamai wanggu la pinu tana jiana, ka 
peku hakahii-nggunja na ma-tubangu; djaka nggamu na ma-pawelingu la 
ma-tubangu, narongu-ja na nggorunggu, hi wana. 38 Taka 1 Pilatu: 
Nggara-jaka nu na ma-tubangu? hi wananja. Tunaka nu, ka hili 
luhu-nanjaika la tau Jahundi: Njungga nda ningu ndokua mandjala 
pahunggu-nggu lai Njuna. 39 Na njuna huri-madumi la lodu Paha ba 
ku-pahala-nggai haatu; mala pahala-nggamanja na Hangandji tau Jahundi, 
wamingga? hi wànandja. 40 Ka hili kaoka-danjaka: Nda Njunaa! I 
Mbaramba duma, hi wada. Njuna 1 Mbaramba tau rambangu-ja. 


NA KAWUDU 19 
Na majila-na 1 Miri Jehu. 


1 Nu ka pa-rahangu-nanjaka 1 Pilatu la pa-padjara-ja 1 Jehu. 2 Taka da 
hurundandu hi dauna-nja nggubi rii madaka hi da-patambaku-nja na 
katiku-na hi da-paringgi-nja hundarangga. 3 Nu ka hurungu-danjaka lai 
Njuna: Ohaa-muwa, o1 Hangandji tau Jahundi, hi wadanja; nu ka 
taba-danjaka. 4 Ka hili luhu-nanjaka i Pilatu hi napanii dàndja: Tàngaru, 
kuluhu ngàndi-nggainja, ka peku pi-minja ba nda ningu ndokua mandjala 
pahunggu-nggu lai Njuna, wànandja. 5 Ka luhu-nanjaka i Jehu dàngu 
nggubingu-na rii madàka dàngu maringgi-na hundarangga. Tàngaru, na tau, 
hi wànandja. 6 Nu ba daita-jaka da ratu pangora dàngu da tau pa-palewa, 
ka kaoka-danjaka: Harika-nja, harika-nja! wada Nanapa-ja i Pilatu: 
Mingàndi biaja dimi kai harika-nja, nadu njungga ba nda ku-hunggungua 
mandjala lai Njuna, hi wànandja. 7 Dahema da tau Jahundi: Nimanja duma 
na ukuma, nundjuja nuna nameti-ma bàdi, rukuna Ana Alaka, ba wàna, hi 


wadanja. 8 Nu ba narongu-jaka nuna i Pilatu, ka manati mangadatu-naka. 9 
Ka tama beli-nanjaka la uma timbangu hi napanii danja i Jehu: Nggii 
paweli-mu dumu, hi wananja. Taka i Jehu nda nahemaa-ja. 10 Taka 1 
Pilatu: Ndau panii daangga na njungga? Ndau pinja dumu ba kuaha-nggunj 
a la pa-pahala-kau dangu ba kuaha-mbunggunja la pa-harika-nggau? hi 
wananja. 11 Nanapa-ja i Jehu: Nda djia ningu ndokua kuahamu lai 
Njungga, djàka nda pa-wuangu-kau weli ditangu; djia-duja hi narihi ningu 
na ndjalana na tau na ma-pakata-ngga lai numu, wànanja. 12 Piti welingu 
nu, himbu-nanjaka anda 1 Pilatu la pa-pahala-ja 1 Jehu. Tàka da tau Jahundi, 
kaoka-maa-danja: Djàkau pa-hàla-maja nana, nda arijaa-nanggau na 
hangandji bokulua, hi wàdanja. 13 Ba narongu-jaka nuna na kareuku i 
Pilatu, pa-rahangu-nanjaka paluhu ngandija i Jehu hi na-mandapu la 
kandjàka timbangu, la pangia Bangga Watu ba wàdanja, djia-dujaka 
Nggabata ba wàna la hilu Imbarani. 14 Nu lodu pa-jemangu wàngu Pahaja, 
rakangu ndjamu nomuja. Taka i Pilatu: Tàngaru, na hangandji-mi, hi 
wànandja da tau Jahundi. 15 Tàka kaoka-maa-danja njuda: Wàrunja, 
wàrunja, harika-nja! ba wàda. Na-napaja i Pilatu: Ku-harika bianja na 
hangandji-mi? wànandja. Ka hema-danjaka da ratu pangora: Nda 
ninguama duma hangandji-ma, didia-ja na hangandji bokulu, hi wàda. 16 
Nu ka puli-nandjaka i Jehu la pa-harika-nja. 


Na metina i Miri Jehu la ai harikangu. (Mat. 27:31-50; Màruku 15:20-37; 
Luk. 23:26-46) 


17 Nu ka piti-danjaka i Jehu; luhu-nanjaka dàngu duku wiki-nanja na ai 
harikangu-na hi nalaku la pangia Kaba Kotu ba wàdanja, djia-dujaka 
Nggolunggota ba wàna la hilu Imbarani. 18 Ka harika-danjaka lai nu, lupa 
da madua da tau hawiangu, haàtu la hapapa hapapa, tàka i Jehu la 
padua-ja. 19 Tàka i Pilatu huratu-nanjaka na rukuna hi natuja la kapuka ai 
harikangu: I Jehu tau Naharitu, na Hangandji tau Jahundi, ba wana. 20 
Nadangu na tau Jahundi na mambaha-ja nuna na pa-huratu ba la lihi 
paraïngu-duja na ngia pa-harika-danja 1 Jehu, màlai hi pa-tulihu wàngu hilu 
Imbarani, hilu Rumu dangu hilu Nggarika-duja. 21 Nu ka panii-danjaka da 


ratu pangora tau Jahundi: Hangandji tau Jahundi, ambu wamu-dunja, taka: 
Njungga Hangandji tau Jahundi-ka wana wamunja badi, wadanja 1 Pilatu. 
22 Nanapa-ja i Pilatu: Na pambada huratu-nggu, djia-majaka, hi wànandja. 
23 Nu da hurundandu ba da-harika-njaka 1 Jehu, hi dapiti-ha da pakina hi 
da-paberi kapatu ndja, hi ta-tangguna haatu haatu, hinggilu-na na kalembi 
daluna. Nuna na kalembi nda ningua utu ditana, patinu pa-nuangu-maaja. 
24 Ka panii-danjaka dangga anguda: Ambu tahira-duja, mata ka tawingu 
bianja ndandu, djaka nggamu na manduma-nja, wada. Ka peku 
pa-tutungu-na na maninja la Huratu: Da-paberi-ndjaka da pakinggu, taka 
na kalembi-nggu dawingu-nja ndandu, ba wana. Nuja na pawada da 
hurundandu. 25 La lihina na ai harikangu-na 1 Jehu nindja na mana dangu 
na anguna kawini na inana, dangu 1 Maria papaha-na 1 Kaliopa, dangu 1 
Maria Mandalena. 26 Nu 1 Jehu ba naita-jaka na mana dangu na 
pa-panaungu na pambuha-na la lihina, panii nanjaka la mana: Rambu! 
tangaru, nana na anamu, hi wananja. Hala hi napanii danja nuna na 
pa-panaungu: Tangaru, nana na inamu, hi wananja. 27 Piti welingu nu, 
nggepi-nanjaka la umana paraina na papanaungu. 28 Halaka nu ba 
napi-njaka 1 Jehu, ba lundungu hala-nanjaka, ka peku pa-tutungu-na na 
maninja la Huratu: Madau-nggu-nja, hi wana. 29 Lai nu ninja na wurungu 
na nambinu wai angguru majilu; ka tu-danjaka lumutu maningu wal 
angguru majilungu la hupu karangga, hi da-padjola-nja la ngaruna 1 Jehu. 
30 Ba na-lamudji-jaka na wai angguru majilu, panii-nanjaka: Lundungu- 
nanjaka, wana. Nu ka karuduku-nanjaka hi napuli-nja na ngahuna. 31 Nu 
ba lodu pa-jemangu-ja, ka pamanda-danjaka 1 Pilatu da tau Jahundi, la 
papata-ha da wihida dangu la pa-papuru-ndja da mameti. Nadu ka ambu 
haniida da metida la ai harikangu la lodu hangahu ba wada, nuna na lodu 
hangahu ba lodu bokulu-duja. 32 Ka mai-danjaka da hurundandu hi 
dapata-ha da wihina na ma-mangilu hamanai na haàtu na pa-harika 
pa-angungu-ja. 33 Nu ba dataka-njaka i Jehu dangu ba daita-ja ba mbada 
meti-naka, nda dapataa-ha da wihina. 34 Ba tuna na haàtu na hurundandu 
nakodja wanja nimbuna na karaha-na; nu ka luhu madua-nanjaka na ria 
dàngu na wai. 35 Na mambàda itaja djia-jaka na ma-pa-hakahiingu, tàka 
na pa-hakahii-na njuna ma-tubangu-maja, dàngu napi-manja duna ba 


panii-nanja na ma-tubangu, ka peku pawai-mbumi njimi. 36 Nudaka hi 
datumbu, mata ka peku pa-tutungu-na na maninja la Huratu: Nda 
hapungu-mbu runa tai papata, ba wana. 37 Dàngu nimbunja la Huratu: Tai 
dapanau-jaka na pambada kodjada, na mawana. 


Na taninja 1 Miri Jehu. (Mat. 27:57-61; Maruku 15:42-47; Luk. 23:50-55) 


38 Halaka nu lua-nunjaka i Juhupu, tau Arimatia, lai Pilatu. Njuna i Juhupu 
papanau-na i Jehu-mbuja, na njuna na-kapingu wikina parai 
pa-mangàdatu-ndja da tau Jahundi. Ka pamanda-nanjaka ka ku-papuru 
àrunja na metina i Jehu, ba wana; hi napuli-nja paraïna 1 Pilatu. Ka 
laku-nanjaka hi na-papuru-nja na metina. 39 Tàka i Nikundemu na mamai 
wangu rudungu àmangu lai Jehu, namaimbu, hi nangàndi mbii kati muru 
pa-pakorungu nitu, rakangu hangahu katina. 40 Nu ka papuru-danjaka na 
metina i Jehu, hi da-pajubuhu wànja tera jubuhu lupa nuda da mbii kati, 
namatu-ja na huri taningu tau Jahundi. 41 Nu la lihi ngia pa-harika-nja 1 
Jehu ninja na woka; lai nu ninja na reti bidi, ndedi ninguma pa-taningu 
ningu lai nu. 42 Lai nuduka da-bàndjalu nija i Jehu, ba lodu pa-jemangu tau 
Jahundi-duja, ba na-mareni-du nuna na reti. 


NA KAWUDU 20 


Na hadangu-na dangu na kawunga pa-djilikungu-na wikina 1 Miri Jehu. 
(Mat. 28:1-10; Maruku 16:1-11; Luk. 24:1-12) 


1 La lodu kawunga minggu, la mbaru hada rudungu, lua-nanjaka 1 Maria 
Mandalena nu la reti, hi naita-ja na watu ba mbada nggilungu-naka welingu 
la reti. 2 Ka manjamalu-nanjaka lai Himungu Peturu dangu la papanaungu 
na haatu na pambuha-na 1 Jehu: Nangandi-jaka tau 1 Miri welingu la reti, 
nda mapinja djaka ngguja na-bàndjalu nija, hi wànandja. 3 Ka laku-nanjaka 
1 Peturu dangu na pa-panaungu na haatu hi dalua la reti. 4 Nuda da madua 
handaka manjamalu-mada, na njuna na pa-panaungu na haatu na-mangilu, 
narengga-pa welingu lai Peturu, hi nataka mangilu la reti. 5 Ba 
na-karuduku-ka, ita-nandjaka da tera jubuhu da pa-bandjalu, taka nda 


natamaa. 6 Nu ka taka-nanjaka 1 Peturu la malamiri-na, ka tama-nanjaka la 
reti hi napanau-ha da tera jubuhu da pa-bandjalu, 7 taka na tera podahu, na 
pahondu la katiku-na lati, nda pa-pambulungua-ja dangu da tera jubuhu, 
pa-kulurungu biaja la hau pangia. 8 Nu hi natama-mbu na pa-panaungu na 
haatu na mataka mangilu; ba naita-jaka ka pawai-nanjaka. 9 Maa ba 
ndedi-dupa dapinja na maninja la Huratu, lupangu-ma na-hadangu beli 
welingu la padua mameti, ba wana. 10 Nu ka beli-danjaka la uma da 
pa-panaungu, 11 Taka i Maria ndolaku bia-nanja nu la hambeli la lihi reti 
dangu hiina. Nu ba nahii, karuduku-nanjaka hi nakahinu hu daa la reti. 12 
Ka ita-nandjaka da madua da papalewa da mapaki mabara, da ma-uhuku 
na haatu la katiku-ja, na haatu la wihija la ngia pa-bandjalu-ja na metina 1 
Jehu. 13 Ka panii-danjaka lai Maria: Ha Rambu, nggikina hiu hii hi 
wadanja. Nanapa-ja 1 Maria: Ba napiti-dujaka tau na Miri-nggu, taka nda 
kupianja djaka nggi da-bàndjalu nija, wanandja. 14 Tunaka nu, ka 
pa-mbelingu-nanjaka 1 Maria hi naita-ja 1 Jehu ba na-ndolaku lai nu, taka 
nda natandaa-ja ba djiaja i Jehu. 15 Taka 1 Jehu: Ha Rambu, nggikina hiu 
hii? Nggamuja na pahimbu-mu? hi wananja. Taka i Maria, djiaja na madai 
woka ba wana bia: Miri, djaka Njumu mangandi-ja, panii-ngga djaka nggu 
mu-bàndjalu nija, mata ka kulua papiti-ja, hi wànanja. 16 Nanapa-ja i Jehu: 
Maria, hi wànanja. Nu ka pa-mbelingu-nanjaka i Maria: Rabbuni hi wàna 
la hilu Imbarani, nu Ngguru wana-duka. 17 Nanapa-ja i Jehu: Ambu 
jàpa-duka, nadu ba ndedi kuheia-pa lai Ama. Na njuna lakuwa la angunggu 
paluhu: Hei-nggunjaka la Amanggu dàngu la Amami, la Alanggu dàngu la 
Alami, wàna ka wàmundja, hi wànanja. 18 Ka laku-nanjaka i Maria 
Mandalena, hi napanii-ndja da papanaungu na ita-nanja i Miri dàngu ba 
tuna nu na papanii-nanja. 


Na pa-djilikungu-na wikina i Miri Jehu la pa-panaungu. (Màruku 16:14-18; 
Luk. 24:36-49) 


19 Nu ba na-malingu-ka, la lodu kawunga minggu, ba dàngu kabitangu 
biada da pindu nu la ngia panindja da papanaungu, parai 
pa-mangàdatu-ndja da tau Jahundi, tàka-nanjaka i Jehu, ba djia ndolaku 


biana la padua-da: Ipeku hamuwa, hi wanandja. 20 Tunaka nu paita- 
nandjaka da limana dangu na karaha-na. Ka mbaha-danjaka da etida da 
pa-panaungu nu ba daita-jaka 1 Miri. 21 Taka 1 Jehu: Ipeku hamuwa, hi hili 
wànandjai. Hama tuna i Ama ba na-paraha-ngga, tumbunggu Njungga ba 
ku-paraha-nggai njimi, hi wanandja. 22 Halaka patuna nu, hi nahapui-ndja: 
Kataku-jawa 1 Ngahu Matua. 23 Nggamuha da padjama-mi ndjalada, 
da-djamangu-ma duda, dangu nggamuha da pa-paduku-mi ndjalada, 
daduku-maha duda, hi wanandja. 


Na pa-djilikungu-na wikina 1 Miri Jehu lai Tomahu. 


24 Taka 1 Tomahu, na haatu na pa-hakambulu madua wada, 1 Ndindimu ba 
wadanja tamuna, nda nianja lai njuda ba na-taka 1 Jehu. 25 Nu ka panii- 
danjaka da pa-panaungu hawiangu: Mbàda ita-manjaka i Miri, wàdanja. 
Nanapa-ja i Tomahu: Djàka nda kuita-maja na rukuda da paku la limana, 
dàngu djàka nda kuràma wànja wua limanggu na rukuda da paku, hamanai 
djaka nda kurama wanja limanggu na karaha-na, nda djia pawaianggu, hi 
wanandja. 26 Pa-langangu-ka walu mbua lodu, hili pauhi-danjai da 
papanaungu nu la uma, nimbunja i Tomahu lai njuda. Ka tàka-nanjaka 1 
Jehu ba dangu kabitangu biada da pindu, ba djia ndolaku biana la 
padua-da: Ipeku hamuwa, hi wànandja. 27 Nu ka panii da-nanjaka 1 
Tomahu: Padjola-nja namu na wua limammu, kau itaha da limanggu, dangu 
padjola-njawa namu na limamu, kau ràmaja na karaha-nggu, àmbu djia nda 
pawai-dumupa, taka matawa kau pawai, hi wananja. 28 Nanapa-ja 1 
Tomahu: Dou Miringgu, dou Alanggu, hi wananja. 29 Taka 1 Jehu: Rukuna 
bau ita-dukaka hiu pawai ai? Ohaa-daka da tau da mapawai dangu nda 
itada, hi wananja. 30 Dadangu-maipa njuna da tanda hawiangu da 
pa-patumbu-na 1 Jehu la hanggada da papanau-na, da panda tulihu la 
huratu jiana. 31 Na njuna jiada hi tulihu-ha, mata ka peku pawaimi, 1 Jehu 
ba djiaja na Karitu, na Anana 1 Ala, dangu ka peku mangu waminja luri na 
tamuna rukuna na pawaimi. 


NA KAWUDU 21 


Na pa-djilikungu-na wikina 1 Miri Jehu la tehiku Timbiria. 


1 Halaka nu hili pa-djilikungu-nanjaika wikina 1 Jehu la papanau-na la 
hingi tehiku Timbiria. Tuna nu ba na-padjiliku-ngu wikina. 2 Màtuda 1 
Himungu Peturu dàngu i Tomahu, i Ndindimu ba wàdanja, dàngu i 
Natanilu, tau Kana la Nggalilia, dangu da anana i Hambandiu, lupa da 
madua da papanau-na hawiangu. 3 Taka 1 Himungu: Luanggu 
pa-ndjeringu, wànandja. Napaha njuda: Malua karia-mbudunggau, hi 
wàdanja. Ka lua-danjaka hi dahei la tena. Tàka nu la rudungu nda ningu 
ndokua pangala-da. 4 Ba na-pabarahu-ka, na-ndolaku i Jehu la hingi 
tehiku. Tàka da pa-panaungu nda dapianja ba djiaja i Jehu. 5 Nu ka panii 
dà-nandjaka paraïna i Jehu: Ha anakeda, ningu nu hiana panga wàngu? hi 
wàna. Napaha njuda: Nda ningua, hi wàdanja. 6 Ka panii-nandjaka: Walaja 
na ndjeringu la kawana-na na tena, mi-ngalangu-ma duna, hi wànandja. Nu 
ka wala-danjaka na ndjeringu, nda damaka-mbupa pajila-ja paraï padangu 
na ijangu. 7 Nu na pa-panaungu na pambuha-na 1 Jehu: Djiaja 1 Miri, hi 
wana lai Peturu. Narongu-kaka 1 Peturu ba djiaja 1 Miri, maringgi-nanjaka 
na kalembi ditana, ba nda nahaudu kalembi, hi na-lindjungu la tehiku. 8 
Taka da pa-panaungu hawiangu hi damaiha la tena, maa ba nda ngii 
maraua-dapa welingu la mara, lima kambulu rapaa-daka, hi dajila-ja na 
ndjeringu na mambinu ijangu. 9 Ba da-lundungu-ka la mara, ka ita-danjaka 
ba ninja na epi pa-padukulu, lai nu ningu paduaka ijangu dangu kambamba 
10 Taka i Jehu: Ngandinda hiana hawutu ijangu pabidi japami, hi 
wanandja. 11 Nu ka hei-nanjaka i Himungu Peturu la tena, hi najila-ja na 
ndjeringu la mara, ba mbinu bia-naka ija bokulu, ba hangahu lima kambulu 
tilu ngiuda. Djiapa ka nda dadangu tuda nukadu, taka nda na-kahira-mbu 
na ndjeringu. 12 Taka i Jehu: Maiwa kai ngangu, hi wànandja. Na njuna 
nda ningua haàtu nu la pa-panaungu matoru mbeni pa-paàra-nja: 
Nggamukau, na ma-wananja, ba pi-ma-danjaka djiaja 1 Miri. 13 Nu ka 
hurungu-nanjaka 1 Jehu, hi napiti-ja na kambamba, hi nawua-ndja, hamanai 
ijangu. 14 Jiana djia-dujaka na pa-pandilungu wàna ba na-pa-djilikungu 
wikina 1 Jehu la pa-panaungu la hambeli hadangu-na welingu la padua tau 
meti. 


Na pakata beli-nanja wai ngerana 1 Peturu paraina 1 Miri Jehu. 


15 Ba dahala-ka pangangu panii da-nanjaka i Himungu Peturu 1 Jehu: Ha 
Himungu anana 1 Juhani, urihi-ndjapa jiada njumu la pambuha-ngga? 
wananja. Nanapa-ja 1 Peturu: Aadu Miri, upi-mangga ba kumbuha-ngau, 
wananja. Taka 1 Jehu: Pawa-ndjawa da ana mbimbinggu, hi wananja. 16 Hi 
nahili panii danja1 la pa-panduangu wana: Ha Himungu, anana 1 Juhani, 
umbuha-dungga? wànanjai. Nanapa-ja i Peturu: Aadu Miri, upi-mangga ba 
kumbuha-nggau, hi wananja. Taka i Jehu: Ndjanga-hawa da mbimbinggu, 
hi wananja. 17 Nu ka hili panu da-nanjaika la pa-pandilungu wana: Ha 
Himungu, anana 1 Juhani, umbuha-ngga? hi wananja. Ka handuka-nanjaka 
na etina 1 Peturu, rukuna: umbuha-ngga? ba wananja la pa-pandilungu 
wana. Ka panii-nanjaka: Miri, upi-manja mbuu ndabana, upingga ba 
kumbuha-nggau, hi wananja. Taka 1 Jehu: Pawa-ndjawa da mbimbinggu, 
hi wananja. 18 Langa-taka-manggunja ka kupeka-nggau: Ba bidi minikau, 
uborungu wikimu hiu laku la ngia pambuha etimu. Taka djakau kaweda-ka 
haromu, padjola-mundjaka da limamu, hi haatu ma-paboru-nggau hi 
nangandi-kau la ngia panda mbuhamu, hi wananja. 19 Hi panii tuna nu, 
pamaü-nanja na pameti wana tai, na pa-mangundju wànanja 1 Ala njuna i 
Peturu. 20 Ka pa-mbelingu-nanjaka 1 Peturu, hi naita-ja tundungu-na na 
pa-panaungu na pambuha-na 1 Jehu. Djia-dujaka jiana na ma-pambelingu la 
hanggana 1 Jehu la pamangu: Miri, nggamuja nu na ma-kaleka-nggau? na 
ma-wananja. 21 Nu ba naita-jaka paraina i Peturu, ka panii-nanjaka lai 
Jehu: Miri, nggiki-naka nina haromu, hi wànanja. 22 Nanapa-ja i Jehu: 
Mata ka na-padaingu lundu tomaja na tàkanggu djàka wànggunja, nggàra 
wàmuka dumu njumu. Njumu utundu biangga, hi wànanja. 23 Nu ka 
kada-danjaka jiana na pulungu da angu paluhu, nuna na pa-panaungu nda 
nametia tai, wana ba wada. Taka nda nametia tai nda wànaa duna i Jehu, 
taka: Mata ka na-padaingu lundu tomaja na takanggu, djaka wanggunja, 
nggara wamuka dumu, wana duna. 


Na bandjalu-na. 


24 Djia-dujaka jiana na pa-panaungu na ma-hakahii-ndja jiada dangu na 
ma-tulihu-ha, dangu tapi-manja ba na-tubangu na pa-hakahii-na. 25 
Nadangu-mapa na pa-patumbu ha-hauna 1 Jehu. Djaka tulihu nimbihu- 
mahaka, ba kukaka-ja, djiapa na pinu tana-kadu, nda da-djamungu-mbu da 
huratu da pa-tulihu. 


NA RUKUDA DA PA-PAHURUNGU 
NA KAWUDU 1 
Na Pakiri-na. 


1 Oi Teupilu, na kawunga huratu hàla-ngguka papandoi-nggaunja, na 
rukuda da pa-pakiri-na i Jehu, da paràma-na dàngu da pa-papeka-naka, 2 
lupa tomaja na lodu padita-ja, nu ba nahàla-ka paràndi-ha da 
pa-pahurungu, da pambàda pindina rukuna i Ngahu Matua. 3 Lai 
njuda-duka na-paita kamiripungu wikina, kandai hàlana pa-pàdangu majila, 
ba ma-màtu tanda pawàna; patu kambulu loduna ba na-pa-djilikungu 
wikina lai njuda, dàngu ba napanii-ndja na rukuna na pahangandji-na i Ala. 


Ba padita-ja 1 Miri Jehu la awangu. 


4 Nu ba talànga mandapu dà-nandjaka, ràndi-du-nandjaka: àmbi 
dundjaku-dunja la Jeruhali, patia pàkunja na pandja-ndji-na i Ama, na 
pambàda rongumi lai Njungga; 5 nadu i Juhani na-parunungu la wai, tàka 
njimi haromu pa-parunungu-kaika lai Ngahu Matua, nda pira mbua 
lodua-napa, wànandja. 6 Tàka nu da ma-pauhi hi da-paàra-nja: Ka 
djia-jaka nàhu-nàhu Miri, na rapa pahada beli-munja na pahangandji la 
Ihiraïlu? wàdanja. 7 Nanapa-ja Njuna: Nda ngerami njimiaja la papinja na 
ndauna dàngu na rehina na pabüna i Ama duna la papi mehanja; 8 na njuna 
nga-ngalangu lia-mika mbiha djàka natàkanggai-ka 1 Ngahu Matua, nu hii 
hakahii-ngga la Jeruhali hamanai la pa-nggubulu Jundia dangu Hamaria, 
lupa la hupu tanaka, hi wanandja. 9 Ba wanandja-ka nu, pa-padita 
madua-jaka dangu ita-danja, taka na karumangu hi na-pahadindi-nja la 


matada. 10 Ba tangara-da padua-ka la awangu nu ba talanga nahunja hu 
dita, hi djia ni biandja da tau madua da mapaki mabara, da ma-ndolaku 
lihindja. 11 Hi dapanii dàndja: Ha tau Nggalilia! Ka nggikina hii ndolaku 
tangara padua? Nàhu i Jehu na pa-padita welingu lai njimi hu dita la 
awangu, tuna numai haromu ba namai beli, hama tuna bai itaja nàhu ba 
nadita la awangu, hi wàdandja. 12 Tunaka nu beli-danjaka la Jeruhali 
welingu la palindi, palindi Haitungu ba wàdanja, na lihina la Jeruhali, raka 
pa-lakungu lodu hangahu-aja marauna. 13 Ba datàka-ka la paraïngu, 
hei-danjaka la kuru dita, ngia pa-ngiangu-da: i Peturu, i Juhani, i Jakupu, 1 
Andaria, 1 Pilipu, 1 Tomahu, 1 Mbatolumiu, i Matiu, i Jakupu anana 1 
Alapiu, i Himungu Haloti dàngu i Junda anana i Jakupu. 14 Mbuu ndàbada 
hama eti-mada ba da-pa-mukarungu la pa-hamajangu padua, angu-mbuda 
da kawini lupa 1 Maria, na inana i Jehu dangu da anguna paluhu. 


Ba pindija 1 Matia hiluna i Junda Ihikariu. 


15 La manggawa-na nu hadangu-nanjaka 1 Peturu la padua angu dedi, nu 
na ma-pauhi ningu tau hangahu dua kambulu-ja. 16 Oi angu dedi, nda djia 
nda pa-deningua-na na ihina na Huratu, kawai na hupu liina i Ngahu Matua 
la ngaruna 1 Ndautu, na rukuna i Junda na mairu ngandiha da tau da 
majàpa-ja i Jehu; 17 làti njuna ba natama-duka la dihanda, dangu nangera- 
manjaka jiana na pa-lumungu. 18 Njuna na-ngalangu-ka ha-kadipu tana 
wunda akatu-na, ka kanabu patiri nggubulungu-nanjaka hi na-tambàriku na 
kambuna, ka tanjàlangu-danjaka da ihi kambuna; 19 nuna pi hàla-mananja 
tauka na maninja la Jeruhali, djia-dujaka: Akilundama, hi wàdanja nuna 
tana la hiluda, Tana Ria wàna-duka. 20 Maa ba nidunja la huratu Ludu: 
matawa ka na-malinggitu na pangia-na, ambu ningu-dupa ma-ngiangu lai 
nu; dàngu na pakata ama bokulu-na ka natanggu-njawa tau hawiangu, ba 
wàna. 21 Djia-duja màtawa welingu la minika da ma-kapuli karia 
mànunda, ba talànga ninja i Miri Jehu lai njuta, 22 piti welingu na 
pa-runungu-na i Juhani lupa tomaja na lodu padita-ja welingu lai njuta, 
ningu badi haàtu ma-hakahii da-nggamanja na hadangu-na 1 Jehu, wànaka. 
23 Ka tu-dandjaka la hangga da madua, 1 Juhupu na ma-ngara-ngu 


Mbarahamba, 1 Jutuhu ba wada-mbunja,dangu 1 Matia. 24 Ka hamajangu- 
danjaka: Dou Miri, Njumu mapingu eti tauka, patudji-jawa djaka nggiija 
na papindi-mu lai jiada da madua, 25 mata ka nangera-nja njuna na 
pa-lumungu la pa-pahurungu, na ngia pa-wiliru-na 1 Junda ba nalua-jaka la 
pangia wikina, wada. 26 Ka tu-dandjaka mowalu, hi nanggana-ja 1 Matia, 
ka djia-dujaka njuna wada halaka na anguda da pa-pahurungu da 
ma-hakambulu haatu-da. 


NA KAWUDU 2 
Na remi Petakota. 


1 Nu ba natoma-ka na lodu Petakota, pauhi hala-danjaka mbuu ndabada. 2 
Hi djia nduu wana bia na malingu welingu la awangu, ba hama tuna ngilu 
mbangatu-ja, handaka hibu-maa-nanja na uma ngia pa-mandapu-da; 3 ka 
ita-dandjaka da lama da ma-kandjibi-kandjibi ba hama epiha, hi 
da-randjaku la haatu-haatu. 4 Ka mbinu madua-nandjaka i Ngahu Matua 
mbuu ndabada, ka pa-kiringu-danjaka la papanii wangu hilu hangia-hangia, 
hama tuna na papuru peka-nandja paraina 1 Ngahu la papanii. 5 Nu nindja 
da tau Jahundi da ma-engangu la Jeruhali, tau ma-manundu lai Ala da 
ma-pawelingu la hau bandja hau bandjaru la pa-nggubulu awangu. 6 Ba 
nalingu tunaka nu, langgungguru-nanjaka na tau dangu, na-hondaru hala, 
maa ba da-marangga rongu-dujaka na hilu wikida ba dapanii wanja parai 
da pa-pahurungu. 7 Ka maradaku-danjaka parai pa-hangataru: Ka ni nda 
tau Nggalilia ndàbaha nida ni da mapanii? 8 Ka nggikina hi tarongu-haika 
njuda ba dawànja na hilu wikinda haàtu-haàtu, na hilu tana ngia 
padedi-nda? 9 Njuta tau Paràti, Mendi dàngu Elangu, na tau na ma-ngiangu 
la Mahupatami, la Jundia dangu la Kapandoki, la Potuhu dàngu la Ahia, 

10 la Piringgia dangu la Papilia, la Mahiru dangu la ngabana la Limbia-ka, 
la lihina la Kireni, na tau taka la Rumu, ka Jahundi-jakai ka matama 
Pa-jahundi-jakai, 11 na tau Kareta dàngu tau Arapu, rongu hàla-mandandja 
ba dapanii-ja na paral na paruku-na i Ala na pa-hangàtarungu, ba dawànja 
na hilunda njuta, wàdaka. 12 Ka maradaku hàla-danjaka pa-kariangu 


hondaru-da: Nggikina wanaka ihi jia? wada dangga anguda. 13 Taka ninjai 
hawiangu na ma-parikingu: Lalu unu padangu-da wolu dumu, wàdandja. 


Na luluku-na 1 Peturu. 


14 Ka hadangu madua-nanjaka 1 Peturu lupa da ma-hakambulu haatu-da, 
hi natungu luna ba napanii dàndja: Oi tau Jahundi, dangu njimika mbuu 
ndabami ma-ngiangu la Jeruhali, nahu mata kai pinja na rukuna jiana dangu 
kai kawaki-ja na pulunggu. 15 Jiada da tau nda maükua-danja hama tuna 
bai kakaja, ba hina pakupa ndjamu hiwaja; 16 jiana djia-jaka na papanii-na 
na wunangu Joilu: 17 Tai la lodu malamiri tu-tu lia-naka, wana i Miri, napa 
kuburi-nja Ngahunggu na tauka, tai djia-dujaka da ana-mi mini kawini hi 
da-pawunangu, taka da bidi minimi hi dangitangu pangita-da, hamanai da 
ma-kaweda-mi hi da-manggadipangu manggadipangu, 18 lupa la atanggu 
mini kawini-ka kuburi-mbundja Ngahunggu djaka djia-jaka na rehina, nu hi 
da-pawunangu. 19 Dangu napa kutu pa-hangataru wangu dita la awangu, 
dangu tanda wawa la tana, na na ria, na epi dangu na kutu kawuu. 20 Na 
mata lodu tai nalua-ja pa-kapatangu, taka na wulangu nalua-ja paria, nu ba 
ndedipa nataka na loduna 1 Miri na ma-bokulu na marihi. 21 Tuna tai djaka 
nggamu na mapawu-nja na tamuna 1 Miri hi na-manangu, ba wana. 22 01 
tau Ihirailu, patingi-nja na pulunggu, na rukuna 1 Jehu tau Naharitu. Nai 
Jehu, na pa-padjiliku-na 1 Ala lai njimi, ba nawangu mbiha mendi, 
pa-hangataru wangu dangu tanda, da pa-patumbu-na 1 Ala rukuna Njuna la 
padua-mi njimi, ba pi-pi-madu-minja. 23 Njunadu, ba hupu lima dangu ba 
papi mangilu-na 1 Ala-majaka hi pulinja, na pa-palua-mi la lima tau 
hangadangu bai harika-nja, bai pameti-ja. 24 Taka hi na-pahada-nja 
paraina 1 Ala, ba na-pahili-jaka welingu la majila meti, ba nda pekuana 
Njuna ba pàtuja meti. 25 Maa ba napanii wa-manjaka 1 Ndautu: 
Naingu-mana duku na ita-nggunja 1 Miri la hangganggu, maa ba la 
kawana-dunggunja, hi nda peku nggaduku-nggu. 26 Djia-dujaka hi 
nanggaüru na etinggu, hi na-hawola na làmanggu; wua, na ihi-mbunggu 
nangudu ngàndi mo-nungu. 27 Ba nda djia màtaa-munja na hamangu-nggu 
la paraï mameti, dangu ba nda djia pulia-munja na tau matua-mu la 


pambubuku. 28 Bau peka-du-ngganjaka na ngarangia luri, taka tai bau 
pakali-ka nggatiru eti la hanggamu, ba wana. 29 Oi angu dedi, peku-mana 
duku ba kupanii pangala-nggainja na rukuna i Ndautu bokunda, ba nameti 
dàngu ba taninja, ni-manjapa na retina lundu nàhu lai njuta. 30 Ba ngaha 
pa-wunangu-ja dàngu ba napinja, ba na-harangu-ka i Ala lai njuna, taï na 
wàlamu na malii la tanaimu na ma-mandapu-nja na kandjàka-mu ba 
wànanja, 31 ka ita haha-du-nanjaka, djia-dujaka hi napanii-ja na 
hadangu-na i Karitu, ba nda pa-màtangua-ja la paraï mameti, dàngu na 
tauna ba nda djia mbubuku-na. 32 I Jehu nuna-duka na pa-pahada-na i Ala, 
djiaja na ruku-dunaka na pa-hakahii-ma njuma mbuu ndàbama. 33 Nu ba 
na-padjangga-jaka paral lima kawana-na 1 Ala, dàngu ba nangala-njaka na 
pa-ndjandjingu welingu lai Ama, na 1 Ngahu Matua, hi naburi-ja jiana nahu 
na pangita-mi dàngu na parongu-mi njimi. 34 Njuna i Ndautu nda naheia la 
awangu, tàka na paniina: i Miri napanii-njaka na Miringgu: mandapu-wa 
dumu la kawana-nggu, 35 ka lupa kutuja lata wihimu na papa-muka, 
wànanja, ba wàna. 36 Djia-duja màtawa ka napi pahàmu-nja mbuu 
ndàbana na ihi uma Ihiraïlu, mata ka Mirija ka Karitu-ja ba wànanja i Jehu 
paraïna i Ala, na i Jehu na pa-harika-mi njimi, wàna. 


Na kawunga kabungguru la Jeruhali. 


37 Ba darongu-jaka na matuna nu, bàrangu-danjaka da etida: Ka nggikina 
wàmaaka jia angu dedi? hi wàdanja i Peturu dàngu hawiangu da 
pa-pahurungu. 38 Nanapa-ja i Peturu: I-pandjilungu-wa, ka parunu-nggai 
haatu-haatu la ngarana i Jehu Karitu, na pa-djamangu wada da ndjalami, 
ka peku ngala-minja na pawua-na i Miri, na i Ngahu Matua. 39 Maa ba 
ndumami njimi-duja na pa-ndjandjingu hamanai da ana-mika, lupa na tau la 
mamarau, pi-piraja na pa-paaungu la patama djàka wàna i Miri, na Alanda, 
wànandja. 40 Da-daa-manapa na paniina ba na-panamu-ha dàngu ba 
napanau-ndja: Ipamara-wa wikimi kai dundjaku-nja na tau pa-ndjurangu 
tungu jia, ba wànandja. 41 Mbuu ndàbana na tau na ma-kataku-ja na 
paniina, hi parunu-nja; nu la loduna nuna ningu tau tailu rataja na 
pa-bondjangu-ha. 42 Nu daingu madua-daka la pa-pamandu-nja na lii 


panaungu-da da pa-pahurungu, dangu la pa-paoringu, la pa-kawita 
kambamba dangu la pa-hamajangu. 43 Ka taka-nanjaka mangadatu na 
tauka, dangu pa-hangatarungu dangu tanda matumbu paraida da 
pa-pahurungu. 44 Mbuu ndabana na tau na mapawai, hau kabungguru-aha, 
da malandja-da marangga mangu hala bia-dandja; 45 hi ni-ninguma 
madangga-ndja da bandada da malandja-da, hi da-paberi-berindj a la 
tauka, tutu raka ma-kalana-nj a haatu-haatu. 46 Hau lodu hau lodu hama 
eti-mada patama ma-manu la uma Ala, taka la uma hi da-kawita 
kambamba hi dangangu dangu nggatiru dangu tandjida da etida, 47 
pa-kariangu wotu-danja 1 Ala, hi nambuha-mbundjaka parai tauka. Hau 
lodu hau lodu bondja-manandja anguda paraina 1 Miri tau ma-malundungu. 


NA KAWUDU 3 
Na hamuna na ma-kaliparu. 


1 Ka hei-danjaka 1 Peturu dangu 1 Juhani la uma Ala la rehi hamajangu, nu 
ba mareni ndjamu tailuja la maringu lodu. 2 Ninja na ma-kaliparu na 
madedi ngandi kaliparu-na, djia hi dukuja, hi na-bandjalu-ja tau hau lodu 
hau lodu la pindu uma Ala, Pindu Manandangu ba wadanja, pakarai 
hunggu la matama la uma Ala. 3 Ba naita-haka 1 Peturu dangu 1 Juhani 
tama la uma Ala ba wada, karai-nanjaka hunggu. 4 Hi na-kanundaru-ja 
paraina i Peturu hamanai i Juhani: Tangarukama! hi wananja. 5 Ka panau- 
nandjaka, pa-tiangu-na padua-ka pa-ngalangu ana ngga-nggara welingu lai 
njuda. 6 Taka i Peturu: Marara mabara nda ningunggu, taka na maninja lai 
njungga djiaja na pawua-nggunggau: la ngarana 1 Jehu Karitu tau Naharitu, 
hadangu-wa kau laku! hi wananja. 7 Hi najapa-ja na lima kawana-na, hi 
na-pandolaku-ja, ndedi mbadiku-na maka madua-danjaka da wihina dangu 
da kudu kawita-na, 8 ka lumbatu wana madua-ka pa-ndolaku, hi napangga; 
ka tama karia-nandjaka daa la uma Ala, ba laku lindjiku-li-ndjiku-na ba 
nawotu-nja 1 Ala. 9 Mbuu ndabana na tau ita-madanja ba nalaku ba 
nawotu-nja 1 Ala; 10 dangu datanda-maja ba djiaja njuna na ma-mandapu 
pakarai hunggu lua la Pindu Manandangu la uma Ala, lalu mbana 


hangataru dangu maradaku-ha, nu ba tuna nu na rukuna njuna. 11 Ba dangu 
japana padua-ka lai Peturu dangu la1 Juham, la-nggungguru hala-nanjaka 
na tau lai njuda lua la kawindu, Kawindu Halemangu ba wadanja, 
hangataru nda uku-danja. 


Na ln panaungu-na 1 Peturu. 


12 Ba naita-jaka na matuna nu 1 Peturu ka panii da-nanjaka na tauka: Oi 
tau Ihirailu, nggikina hii hangataru-nja na rukuna jiana, dangu nggikina hii 
kanundaru-kama njuma, ba hama tuna ruku mbihama dangu manundu-ma 
njuma wiki-maa-jaka nina na tau hi napangga. 13 Na Alada i 
Ambarahangu, 1 Ihaku dàngu i Jakupu, na na Alada da bokunda, 
na-pamanuha-jaka na tauna, na i Jehu, na na papuli-mi dàngu na 
pa-pahini-mi la hanggana 1 Pilatu, nu mata ka pahàla-ja ba wana làti. 14 
Taka njimi pahini-minjaka na Ma-matua dangu na Ma-kawana, hii karai 
nija na ma-panggora, puli aru-nggamanja ba wami; 15 nu pameti-minjaka 
na Malonda, na pingi luri, taka 1 Ala duna hi na-pahada-nja welingu la 
mameti-ka, djiaja nuna-duka na pa-hakahii-ma njuma. 16 Parai ruku waija 
na tamuna, djiaja na tamu-dunaka na ma-pamaka-ja jiana na tau na 
paita-mi, na patanda-mi; wua, djiaja na pawai na paraina Njuna-maka ni na 
ma-pa-hajandalu hamuja nahu la hanggami mbuu ndabami. 17 Nahu njuna 
angu dedi, pi-manggunja duku ba ruku nda pingumi hi timi nu hama tuna 
da ma-pangora-mikadu; 18 na njuna ba tuna, palundu wa-du-nanjaka 1 Ala 
na hupu lima kawai la ngaruda da wunangu dangu, na ruku padangu-na 
majila na Karitu-na. 19 Djia-duja matawa kai pa-ndjilungu kai 
pa-mbelingu, ka da-podahungu da ndjalami, 20 ka nataka-wa na rehi 
hangilu welingu la hanggana 1 Miri, dangu ka na-palewa-ja na Karitu, 1 
Jehu, na pa-patunggungu-kai welingu kandaina. 21 Njuna nanggepi-duja 
bàdi awangu, lupa tomaja na rehi pahàmu belija mbuu ndàbana na 
maninja-ka, hama tuna na hupu luna i Ala la ngaruda da wunangu 
matua-naka weli amangu. 22 Ba lii-ma-nanjaka i Muha la bokunda: Napa 
na-pahada-manggai duna paraïna i Miri na Alami, wunangu welingu la 
ha-paangu-mi paluhu hama tuna njungga jia, màtawa lai Njuna kai patingi 


halanja mbuu ndabana djaka ngga-nggara wananggai; 23 tai djaka nggamu 
na manda patingi-nja nuna na wunangu, djia-dujaka hi pamolu-nja welingu 
la bandjaru, ba wana. 24 Hamanai mbuu ndabada da wunangu-ka, piti 
welingu lai Hamuilu lupa da ma-pa-malamiringu-ka, djaka pi-piraja na 
mambada panii, bobaru weti-ma-danjaka na rukuna na handani nahu. 25 
Njimi na ana-ma-danggaika nuda da wunangu, dangu ana ndjandji- 
makaika, hama tuna ba na-pandjandji dandja da bokunda 1 Ala: La walamu 
njumu tai, djia-jaka na pa-mandjaku wana na kabihu danguka la 
pa-nggubulu awangu, ba wananja 1 Ambarahangu. 26 Njimi-maka 
pa-mangilu-na 1 Ala ba na-pahada-nggainja 1 Jehu, na tauna, hi na-paraha- 
nggainja la pa-pamandjaku-kai, ba na-pakabeli-kai welingu la akatu-mi 
haatu-haatu, hi wanandja. 


NA KAWUDU 4 
I Peturu dangu 1 Juhani la hangga Bata Bokulu 


1 Ba talanga panii da-danjaka na tau, ndjuu-dandjaka parai da ratu 
pangora, na ngora manggangu la uma Ala dangu tau Handuki, 2 malara 
nda ukuha da etida, ba da-papeka tudanja nu na tau dangu, ba 
da-pakada-nja ba la1 Jehuja na hada belingu welingu la mameti. 3 Ka 
palua-dandjaka lima, hi dapatu-ha lundu waihangu-na, nu ba rudungu- 
ma-nanjaka. 4 Taka nadangu na tau na marongu-ja nuna na kareuku na 
mapawai; hi lupa ningu lima rata-jaka nggubulu-na na mini. 5 Tuna 
hadangu harii, pauhi-danjaka la Jeruhali da ma-pangora, da ama bokulu 
dangu da mapingu huratu ukuda, 6 dangu màtu-mada i Anahu na Ratu 
Bokulu, dàngu i Kajapahu, i Juhani, i Ihikandaru dàngu na ngara 
kalembi-naka na ratu bokulu. 7 Ba da-pandolaku-haka da pa-pahurungu la 
padua, kandà-haru-dandjaka: Nggàra mbiha-jaka dàngu nggàra tamu-jaka 
na pawàmi ba timi nu? wàdandja. 8 Tunaka nu ba mbinu-mananja i Peturu 
parama i Ngahu Matua, ka hema-du-nandjaka: Oi ma-pangora dàngu ama 
bokulu Ihiraïlu-ka, 9 toma tuna nàhu bai kandàharu-kama jia, ruku 
pinguma la tau mahidu kiri hamu wànguna, 10 mata kai pinja mbuu 


ndabami hamanai na tau Ihirailu-ka, ruku tamuna 1 Jehu Karitu tau 
Naharitu-maka, na pa-harika-mi taka na pa-pahada belina 1 Ala welingu la 
mameti-ka, ruku tamuna Njuna-maka jiana na tau hi na-ndolaku dangu 
hamungu la hanggami. 11 Djia-majaka Njuna 1 Jehu, na watu pa-paaka-mi 
njimi tukangu, nahu duna watu tunggulu-jaka. 12 Na manangu nda hili 
ninguapa la haatu, ba nda ninguapa la pa-nggubulu awangu hili hau tamu 
na pa-wuangu-ja na tau, djiaja badi na pa-manangu wanda, hi wànandja. 13 
Ba daita-haka toru mbeni etida 1 Peturu dangu Juhani, dangu ba pi-ma- 
dandjaka ba nda tau pingu huratu-ha, dangu ba tau tuda nua, hangataru 
hàla-danjaka; ka tanda madua-dandjaka jia nana ba anguna i Jehuha. 14 
Dangu ba ita-ma-danjaka na tau na mahamu ba na-ndolaku pera dandja, ka 
nda ningupa ngia pawahi-dandja. 15 Ba da-paraha-ndjaka paluhu welingu 
la Batangu, pa-hama-ngu-danjaka dangga anguda: 16 Nggikina 
wandandja-ka badi jiada da tau? Maa ba tanda ma-palanga-takangu- 
majaka na matumbu rukuda njuda, ita hala-mananja tauka na ma-ngiangu 
la Jeruhali, nda peku pahinia-ndanjapa. 17 Taka ka ambu lalu hamboka-na 
la tau, matawa ka ta-ngga-nggalu-ha ka ambu dahili panii wa-dunjapa 
djiapa la haatu-kadu na rukuna nuna na tamu, wadaka. 18 Ba dapaau 
beli-ndjaka patama, randi-dandjaka: Mata ndo-kungu-ma, ambi hili 
panii-japa na rukuna dangu ambi hili papeka wànjapa na tamuna i Jehu, 
wàdandja. 19 Tàka dahema i Peturu àda i Juhani: Patanda 
wiki-minja-kawa, djàka ma-paàndangu-duja la hanggana i Ala, ba marihi 
patundu ninggai njimi welingu lai Njuna; 20 njuma duma nda djia peku 
matangua-mapa la papanii-ja na pambàda ngitama dangu na pambàda 
ronguma, hi wàdandja. 21 Ba dahili kabali-haka, puli-dandjaka, ba nda 
dahunggu-dupa anda pa-padjàra wàdandja, paraï pa-mangàdatu-nja na tau 
dangu; maa ba nawotu hàla-dunja i Ala rukuna nuna nu na matumbu; 22 
maa na tau ngia patungu tanda mbiha hi kiri hamuna, ba mbàda ningu patu 
kambulu ndau rihi-manaka. 


Na hamajangu-na na kabungguru. 


23 Ba dapuli-ndjaka, beli-danjaka la anguda, hi da-palara hàlandja da 


papanii-dandja parai da ratu pangora dangu da ama bokulu-ka. 24 Ba 
darongu-jaka na matuna nu, handaka tungu madua-daka luda lai Ala: Dou 
Miri mbulu, Njumu ma-padika-nja na awangu, na tana, na tehiku hamanai 
na ihi-naka; 25 na mambàda panii rukuna i Ngahu Matua la ngaruna na 
bokuma i Ndautu atamu: Nggikina na tau hangàdangu hi na-pa- 
kanggupuku dàngu na kabihu dangu hi na-panga da-ngu manda lingu? 26 
Na maràmba-maràmba-ka la pinu tana na-hadangu ndà-ba, dàngu na 
ma-pangora-pangora-ka na-pauhi hala, la parawaku-ja 1 Miri hamanai na 
Paburi-na, ba wana. 27 Maa ba tuba-mananja pauhi-ma-danjaka nàhu jiahu 
la paraingu, 1 Harondi ada 1 Pilatu, dangu na tau hangadangu, hamanai na 
tau Ihirailu-ka, la pa-rawaku-ja 1 Jehu tau matua-mu, na pambada burimu, 
28 ka palundu wa-du-danjaka na hupu limu na pa-lakunda wamu lima, 
mata ka tuna nu ba wamu welingu kandama. 29 Taka nahu, dou Miri, 
hamata aru-jawa na pa-kabali-da, dangu mata aruwa jiada da atamu ka 
datoru mbeni papeka-ja na pulumu, 30 kau padjola-nja na lima mbihamu la 
pa-pamalaru mahidu, dangu la pa-patumbu tanda pa-hangatarungu, rukuna 
na tamuna 1 Jehu na tau matua-mu, wadaka. 31 Ba talanga 
hamajangu-daka nu, nggaduku madua-nanjaka na ngia pa-pauhi-da, mbuu 
ndabada mbinu hàla-nandjaka i Ngahu Matua, hi datoru mbeni papanii-ja 
na puluna 1 Ala. 


Na paotu-na na kabungguru. 


32 Mbuu ndàbana na tau na malua-ja la papawai, hau eti hau 
hamangu-aha, nda ningua haàtu maningu ma-ningungu, ma-ngu-manggui 
duku na mawàna, maràngga mangu hala bia-d and ja. 33 àtalu nda 
uku-hapa da pa-pahurungu la pa-hakahü-nja na ruku hadangu-na i Miri 
Jehu; dàngu nda nadjaru-na na hàmu-nandja eti mbuu ndàbada paraï tau. 
34 Ba nda ningua haàtu anguda njuda maningu ma-ndjakangu; nadu djàka 
piraja na maningu tanangu na maningu umangu, ba dadangga-dundja, tàka 
da wilida da padangga-da 35 hi da-bàndjalu-ha la wihida da pa-pahurungu, 
hi da-paberi-paberi-nja na tau, tutu mandjaka-nja haàtu-haàtu. 36 Hama 
tuna 1 Juhupu, na pa-pangara-da Mbaranamba parai da pa-pahurungu, 


djaka hilunja: ana ma-panggaüru, wana, tau Lewi welingu la Kipuru-ja. 37 
njuna ninja na wokana, nadangga-nja hi nangandi-ha da wilina hi 
na-bandjalu-ha la wihida da pa-pahurungu. 


NA KAWUDU 5 
Na rukuna 1 Anania dangu 1 Hapira. 


1 Taka ninja; na haatu, Anania-ja tamuna, dangu i Hapira papaha-na, na 
ma-danggangu manguna; 2 nakapi-ndja hawiangu da wilina, pahama 
pi-madanja dangu papaha-na,hi nangandi-ha nuda hawiangu, hi 
na-bandjalu-ha la wihida da pa-pahurungu. 3 Taka 1 Peturu: Ha Anania, 
nggikina hi nahulu-nja paraina 1 kambaliku na etimu, hu kambaliku-nja 1 
Ngahu Matua, bau kapindja hawiangu da wilina nuna na tana? 4 Lati ba 
ndedi padangga-nja, nda mangu-munja? Taka bau hàlai padangga-nja, nuda 
wilina nda papimu njumuha? Nggikina hi djia tu bia-munja na matuna nu 
daa la etimu? Nda kambalikungu-munja taua, 1 Ala na, hi wananja. 5 Ba 
narongu-jaka nuna na kareuku 1 Anania, mbangi wana madua-ka, mbota 
madua-nanjaka. Ka taka-nanjaka mangadatu langa-taka na tauka na 
marongu-ja. 6 Ka hadangu-danjaka da bidi mini, hi da-pajubuhu-nja, hi 
dadanda-nja la hambeli, hi datani-nja. 7 Tunaka nu pa-langangu-kika tailu 
mbua ndjamu, tama-na-njaika na papaha-na, dangu nda pinanja nu na 
matumbu kawai. 8 Nanapa-ja 1 Peturu: Mala paningga, djia-majaka ba 
tungu jia wilina na tana bai dangganja? hi wananja. Nanapa-ja nuna na 
kawini: Wua, tuda nudu, hi wana. 9 Nanapa-ja 1 Peturu: Ka nggikina dimi 
hii pa-hamangu paku la pakama-nja na Ngahuna 1 Miri? Tangaru, da 
wihida da maweli patani-nja na lemu nindjaka la ngaru pindu, njumu na 
danda madua-danggauika dumu la hambeli, hi wana. 10 Ka hangu mbangi 
wana madua-ka la wihina 1 Peturu, mbota madua-nanjaka. Ka 
tama-danjaka da bidi mini, mbada meti-naka ba dataka-nja, hi dadanda-nja 
la hambeli, hi datani-nja la lihina na lema. 11 Ka taka-nanjaka mangadatu 
langa-taka na kabungguru hamanai na tauka na marongu-ja na rukuna nuna. 


Da tanda dangu da pa-hangatarungu. 


12 Dangu tanda mbiha dangu pa-hangatarungu matumbu la mbabu tau 
dangu ruku limada da pa-pahurungu. Mbuu ndabada pahama eti-madanja 
ba da-pauhi la kawindu Halemangu. 13 Na tau hawiangu nda ningu haatu 
matoru mbeni pa-pako-rungu wikina lai njuda, ba tembi nda uku-nandja 
parai tauka. 14 Ba tuna manau bondja-maa-nandja tau mapawai lai Miri, 
dangu langa-taka mini kawim, 15 hi lupa naluhu ngandimbu mahidu hu lua 
la ngarangia na tau, la ngga-nggala la to-topuha na-bandjalu niha, ka 
pekuna djaka nahunja 1 Peturu, ningu-manguka duna ma-hangga-nangu mili 
ninu-ana ba wada. 16 Malamai na tauka welingu la parai-paraingu 
ma-winggiru-nja la Jeruhali, nandjungu hala ba nangandi mahidu dangu 
pa-huruku wandi akatu, mbuu ndabada pa-pamalaru hala-maha. 


Da pa-pahurungu la hangga Bata Bokulu. 


17 Ka hadangu-nanjaka na Ratu Bokulu lupa da angu-naka, da kalibaru 
Handuki ba wàdandja, mbumbaru-nanjaka na makara la etida, 18 hi 
da-palua-ndja lima da pa-pahurungu, hi da-panangga-ndja la uma 
kapatangu. 19 Taka nu la rudungu na papalewa-na 1 Miri, hi 
na-bunggahu-ja na pindu uma kapatangu, hi na-karia-ndja la hambeli: 20 
Ilaku-wa kai ndolaku la uma Ala, kai pani halaja la tauka jiana na pulu 
paluri wangu, hi wanandja. 21 Ba darongu-jaka na matuna nu, la 
mbaru-mbaru tama-da-njaka la uma Ala, hi da-papekangu. Ka mai-nanjaka 
na Ratu Bokulu dangu da angu-naka, hi napaau-nja na Ma-batangu la 
pa-pauhi, mbuu ndabana na ama bokulu Ihirailu-ka, hi da-parahangu tau la 
uma kapatangu palua papiti-ha da pa-pahurungu. 22 Ba dataka-ka da 
pa-paraha-da, ka nda datoma-ndjapa daa la uma kapatangu, hi dabeli 
papanii: 23 Ba mataka-nja na uma kapàtangu, pakuhi paha-hamungu-maja 
lati, hamanai da madai ndolaku-madanja lua la ngaru pindu ngaru pinduka, 
taka ma-bunggahu-jaka, nda ningu ndokupa haatu daa paita-ma, hi wada. 
24 Narongu-jaka nuna parai na ngora manggangu la uma Ala, dangu da 
ratu pangora-ka, hondaru wada biaka, hi nggikina-ka njuna tai ba wada. 25 
Ka taka-nanjaka na haàtu na mapanii-ndja: Tangaru-ka, da tau 
pa-patama-mi la uma kapatangu, ndolaku bia-danja daa la uma Ala, ba 


da-papekangu tau, wana. 26 Ka lua-nanjaka na ngora manggangu dangu da 
tauna, hi da-karia-ndja da pa-pahurungu, na njuna nda dawangu 
pa-runggatu-ha, ba da-mangadatu napa na-pindjalu-dunda watu parai tau 
ba wada; 27 ba da-karia-ndjaka, ngandi-dandjaka la hangga Ma-batangu, 
taka na Ratu Bokulu hi na-kandaharu-ha: 28 Ka ni ba mabaka lànga- 
ta-taka-madu-kaika: Ambi hili papeka wa-dunjapa jiana na tamu hi 
wàmanggai wangguka? Taka nahu ipakada hala-njaka la Jeruhali na lii 
pa-pekangu-mi; la etimi i-padukumbu-nggamanja na riana nuna na tau, hi 
wanandja. 29 Taka nahema 1 Peturu dangu da pa-pahurungu-ka: Narihi 
pa-tundungu lai Ala badi na tau welingu la anguna. 30 Na Alada da 
bokunda, na-pahada beli-njaka 1 Jehu, na pa-pameti-mi bai wangu 
pa-tiwalu-nja la ai; 31 djia-dujaka na pa-padjangga wana lima kawana-na 1 
Ala, mata ka Ma-pangora-ja dangu ka Ma-pamanangu-ja ba wana, ka peku 
wua-nanja na tau Ihirailu pa-pandjilungu wangu dangu pa-djamangu wangu 
ndjala. 32 Taka njumaka matanggu hakahii-nja na rukuna nuna, hamanal 1 
Ngahu Matua na pawua-nanja 1 Ala na tauka na ma-patundungu lai Njuna, 
hi wana. 33 Ba darongu-jaka nuna, mbumbaru-nanjaka na makarat la 
etida, mata ka pameti-ha da pa-pahurungu wada-maka. 34 Taka nu la 
Batangu ninja na mini Parihi, Nggamalelu-ja tamuna, mapingu ukuja, 
natembi halaja tauka; hadangu-nanjaka, paluhu-ha kadiru la hambeli 
hawutu da tau hi wana. 35 Ka panii-du-nanjaka la Ma-batangu: Oi tau 
Ihirailu, pa-tandangu paku wikimi djaka nggikina wàmindja jiada da tau! 
36 Amangu ba ndedi tuna nahu, mbada hadangu-manaka 1 Taidahu na 
mapeka hau minina, hi lupa ningu tau patu ngahuja na ma-karitaku lai 
njuna; taka ba pameti-jaka, paiha-ihangu madua-nanjaka mbuu ndabana na 
makiku-nja, nda hili nggara chia. 37 Ba taliu-naka njuna, hadangu-nanjai 1 
Junda mmi Nggalilia, ba djia na dihaja na tau; nadangu-maka na tau 
pa-paanga-na na makiku-nja, taka djia-madujai na molungu-na, hamanai 
mbuu ndabana na makiku-nja hi weharu-ja. 38 Nahu djia-duja hi 
wànggunggai, pahia-ndjawa jiada da tau, puli biandja; jiana na pawuku-da 
dangu na palumu-da, djaka ma-pawelingu la tau biaja, djiangu-ma duna 
nata weharu; 39 taka djaka ma-pawelingu lai Alaja, ndai makaa 
pa-weharu-ja, ambu djia-jaka tai hama papa-minja 1 Ala-duka, wànandja. 


40 Pajai hàla-nanjaka na Ma-batangu la panima njuna. Hàlaka 
paau-dandjaka da pa-pahurungu hi dandendi-ha dangu hi dahiri-ndja la 
pahili panii wanja na tamuna i Jehu, tunaka nu ka puli-dandjaka. 41 Ka 
luhu laku-danjaka welingu la hangga Ma-batangu, mbaha nda ukuha da 
etida, ba raka pa-paakangu-ta lumuna na tamuna 1 Jehu, ba wada. 42 Nda 
nimanja na pandjangu-da hau lodu hau lodu la pa-papekangu la uma Ala 
dangu la u-umaka, ba da-pakada-nja na lii mànangu, na rukuna 1 Jehu ba 
Karitu-ja. 


NA KAWUDU 6 
Na rukuda da tau mapihu da ma-lumungu mamila. 


1 Nu paku ba nabondja-bondjangu-ka padangu na pa-panaungu, 
pulu-dandjaka da tau Imbarani parai da mawangu hilu Nggarika: nggikina 
da kawini ndonangu-ma njuma hi nda painga biaha patula-ndja hau lodu 
hau lodu wada. 2 Taka da ma-hakambulu madua hi da-pauhi-nja mbuu 
ndabana na pa-panaungu: Nda nanggepi-i njuma djaka ma-talarahu-nja na 
puluna 1 Ala la papeka-ja parai pa-lumungu pa-padatingu pangangu. 3 
Djia-duja ha angu dedika, matawa kai tàngaru tau mapihu lai njimi, tau 
pa-wotungu, mambinu wàngu manggàna rukuna i Ngahu, ka peku 
patanggu-mandja la palumu-nja nuna. 4 Taka numa màta-nggamaka ka 
ma-pakindjangu la pa-hamajangu dàngu la palumu-nja na pulungu, 
wàdaka. 5 Nambuha hàlanja tau nuna na kareuku, ka pindi-dandjaka i 
Hitipanu, na mambinu wangu pawai rukuna i Ngahu Matua, lupa 1 Pilipu, 1 
Perukoru, i Nikanoru, 1 Timungu, 1 Paramena dangu 1 Nikulaŭü na matama 
Pa-jahundi, tau la Atioki. 6 Ka tu-dandjaka la hanggada da pa-pahurungu; 
taka nuda ba dahala-ka pa-hamajangu hi da-patidu-ndja limada. 7 
Wu-wuwa-mananja na puluna 1 Ala, taka na dihana na ma-kikungu 
bo-bondjangu-mananja padangu la Jeruhali, nada-ngu-mbu na ratu na 
ma-tundungu la papawai. 


Na rukuna 1 Hitipanu. 


8 Taka 1 Hitipanu ba mbinu-mananja pa-namungu-na dangu mbihana 1 Miri, 
ka patumbu-du-nandjaka da pa-harigàtaru-ngu dangu da tanda bokulu la 
mbabu tau dangu. 9 Ba tuna hadangu-danjaka hawiangu da tau da matama 
la kalibaru tau Limbarutini, tau Kireni dangu tau Ihikandaria, hamanai da 
tau Jahundi welingu la Kilikia dangu la Ahia, la pa-patara dànja i Hitipanu, 
10 na njuna nda dadàdu-nja, ba panii wàngu-nanja pingu rukuna i Ngahu 
duna. 11 Ka runda-danjaka tau: Marongu-majaka la ngaruna ba nalapi-ja 1 
Muha dangu 1 Ala, ba wadanja. 12 Hi da-konggalu-nja na tau dangu, 
hamanai da ama bokulu dangu da mapingu huratu uku, hi da-talandjiru-nja 
1 Hitipanu hi dajapa-ja, hi dangandi-ja la hangga Bata Bokulu. 13 Ka 
pahuru-dandjaka da maputi pulungu: Na tau jiana nda na-pandjangu 
ndokuma duna la papulu lapija na pangia matua jiana dangu na uku; 14 
marongu-majaka ba napanii: Napa haromu i Jehu Naharitu ka 
na-njanggaru-ja jiana na pa-ngiangu dangu ka na-pandjilu-nja na uku hurika 
na pa-pakata-nanda 1 Muha, wana-maka, wadanja. 15 Mbuu ndabada da 
ma-mandapu la Batangu, da-kandura-ja 1 Hitipanu, ka ita-danjaka na 
matana ba djiangu-ma na mata papalewa-ja. 


NA KAWUDU 7 
I Hitipanu la hangga Bata Bokulu. 


1 Taka na Ratu Bokulu: Tubana dumu nuna nu? hi wananja. 2 Nanapa-ja 
njuna: Oi angu dedi, hamanai ama mbuu ndàbami, pa-tingingu-wa! I Ala na 
ma-mangundju mena, kawai na-pa-djilikungu wikina la bokunda 1 
Ambarahangu, nu ba la tana Mahupatami-japa, ba ndedi na-ngiangu-pa la 
Hara-ngu, 3 hi napuru pekanja: Luhuwa welingu la tana la paraimu, 
welingu la nua la kalembi-mu, kau laku la tana la paraingu pa-pangita- 
nggunggau tai, wananja. 4 Ka luhu-du-nanjaka welingu la tana tau 
Kahandingu, hi nandaungu la Harangu. Taka ba taliu meti-naka na amana, 
paleli-nanjaka paraina i Ala lai jiahu, la tana ngia pa-ngia-ngu-mi nahu. 5 
Ba tuna nda nawuaa-nja tana ndumana la1 jia, mili ana ha-tabalu-aka 
ndiambu, na njuna natura nandjandji-majaka la pa-pamangu-nja jiana na 


tana lupa na wala wua-naka dangu ndedi paana-mbunapa. 6 Na luna 1 Ala: 
Haromu na wala wuamu na-palaku-pa la tana tau, hi paata-ja hi 
na-pamajila-ja lundu patu ngahu ndaungu, 7 taka napa ku-patanda-nja na 
bandjaru na maata-ndja, halaka hina-duka hi daluhu, hi dalumu ningga la 
tana la1 jiahu, wana. 8 Nu pakata-nanjaka na huri kari, na tanda 
pa-ndjandjingu. Ba na-paana-njaka 1 Ihaku, kari-nanjaka la lodu pawalu 
wana; taka 1 Ihaku paana-nanjaka 1 Jakupu, taka 1 Jakupu paana-nandjaka 
da boku ha-kambulu madua. 9 Taka da bokunda bata-danjaka 1 Juhupu la 
Mahiru paral pa-malara-nja eti, na njuna ndutu-mananja duna paraina 1 Ala, 
10 hi na-butuhu-ja welingu la handuka-nduka-naka, hi nawua-nja 
manggana hi lupa nambuha-nja paraina 1 Pirati, na hangandji Mahiru; nu 
wotu-nanjaka la pajapa-ja na pa-nggubulu tana Mahiru hamanai na kuru 
uma-naka. 11 Ka taka-nanjaka na rimbangu la pa-nggubulu tana Mahiru 
dangu Kanangu, pa-kariangu-mananja na handuka bokulu, nu ka nda 
da-ngalangu-pa pangangu da bokunda, 12 Ba narongu-ka 1 Jakupu ba 
ningu uhu la Mahiru, paraha-nandjaka da bokunda la1 nahu, la kawunga 
luada; 13 taka la pandua wanguda palua, pa-bowangu-nanjaka wikina 1 
Juhupu la anguna paluhu, nu hinaka hi napinja na dedina 1 Juhupu paraina 1 
Pirau. 14 Tunaka nu ka pa-rahangu-nanjaka 1 Juhupu la papiti-ja 1 Jakupu 
amana, lupa da ana umbuku-naka ba ningu tau pihu kambulu malima-ha. 
15 Nu papuru wa-dunaka 1 Jakupu la Mahiru, ka meti-nanjaka dangu da 
boku-ndaka; 16 ka ngàndi-nandjaka tau la Hikingu, hi tanindja la reti pakei 
wana amahu 1 Ambarahangu welingu la anana 1 Fmuru la Hikingu. 17 
Taka ba mareni-ama-naka na rapa pa-tutungu-na na pa-ndjandjingu, na 
pambada ndjandjina 1 Ala lai Ambarahangu, woru baba-nanjaka na 
bandjaru la Mahiru; 18 lupa tomaja na hadangu-na na maramba hau la 
Mahiru, na manda tandaja i Juhupu. 19 Na hangandji nuna nawangu 
pakabai-nja na bandjaru-nda, ba na-pamajila-ha da bokunda, ba 
na-pambana-ha pawaru-ndja da ana huhuda, ka ambu da-kalunga wangu 
ba wana. 20 Nu djia-dujaka na padedi wana 1 Muha, ba manandangu nda 
ukuja la hanggana 1 Miri; tailu mbua wulana ba radanja la uma amana. 21 
Taka ba waru-njaka, piti-nanjaka paraï na anana kawini 1 Pirati, hi 
na-kabubulu-ja hama tuna na ana wikina. 22 Ka papeta-nanjaka tau 1 Muha 


na ngara papi-naka na tau Mahiru, hi na-patahu na ngaruna na limana. 23 
Ba natoma-ka patu kambulu na ndauna, tumbu-nanjaka la etina, la palua 
pa-tadalu-ja na kalembi-na, na ana Ihiraïlu. 24 Ba naita-jaka na haatu na 
pa-padjara, kahiri-du-nanjaka, hi natungu hiluja na madjara, hi 
na-pameti-ja na mini Mahiru. 25 Na pa-pangada-na: dapi-manja duna da 
angunggu, ba limanggu njunggaka pawana 1 Ala la pa-pahala-ha, wana lati, 
ba tuna nda dapianja. 26 Hili hau lodu ba namai, taka-nandjaka ba talanga 
pa-nahaku pakuda, hi napanau-ndja la pa-papeku: Ha anda, ka ni ba 
ma-paangu paluhu-madukai, nggikina hii wulu ma-akatu dangga angumi? 
hi wànandja. 27 Taka nuna na mawulu ma-akatu la anguna, na-djukaru- 
maanja: Nggamuka dumu na matukau la paina-ama dangu la patimba- 
nggama? 28 Mata ka ku-pameti-ja njuna wamunggai-ka, hama tuna 
kangeu bau pameti-ja na mini Mahiru? hi wananja. 29 Ka palai wa madua- 
nanjaka na kareuku nuna njuna 1 Muha, hi nadedi-ja tau palaku la tana 
Mindjangu, lai nu ngala-na-ndjaka da anana mini da madua. 30 Ba 
pa-langangu-ka patu kambulu ndaungu, ita-nanjaka na papalewa-na 1 Miri 
la marada telangu la lihina la palindi Hinai daa la wuku kalala maduru. 31 
Ba naita-jaka paraina 1 Muha, hangataru-nanjaka nuna na pangita-na; taka 
ba na-ndaharungu-ka palua pa-tangaru pahamu-nja, tungu-nanjaka puluna 1 
Miri: 32 Njungga jia Alada da boku-mungga, Alada 1 Ambarahangu, 1 
Ihaku dangu 1 Jakupu, wananja. Ka nda-ndanda madua-naka 1 Muha, nda 
nahili taraapa pa-tangaru-ja. 33 Ka panii-nanjaka i Miri: Alindja da halapa 
la wihimu, nana na tana ngia pa-ndolaku-mu, tana matua-ja. 34 Ita 
hàmu-ma-nggunjaka na majila-na na taunggu la Mahiru, dàngu kurongu- 
majaka na pangiba-na, ka puru-du-nggu-njaka la pa-butuhu-ha la majila-da; 
nàhu maikau, mata ka ku-paràha-nja la Mahiru, wànggunggau, hi wànanja. 
35 I Muha jiana-maka, na pa-pahini-da: nggamu na matukau la paina-ama 
dàngu la pa-timbangu, ba wàdanja, njuna-maka na pa-paràha-na i Ala la 
paina-ama dàngu la pa-pa-marande-ka, ba nandutu-ja paraï na papalewa, 
na ma-pawuwangu wikina lai njuna la wuku kalàla. 36 Njuna-maka na 
mairu ngàndiha paluhu, ba na patumbu pa-hangàtarungu dàngu tanda 
mbiha, la tana Mahiru, la Tehiku Rara dàngu la maràda telangu, patu 
kambulu ndauna mandaina. 37 I Muha njuna-maka na mapanii-nja na ana 


Ihirailu: Napa na-panada-nggai haatu wunangu paraina 1 Ala welingu la 
ha-paangu-mi paluhu, hama tuna njungga jia, ba wana. 38 Njuna-maka nu 
la bungguru la marada telangu anguna na papalewa, na mapani danja la 
palindi Hinai, dangu anguda da boku-ndaka, na ma-kataku-ha da lii luri, ka 
peku pataka-nandja lai njimi. 39 Taka da bokunda nda da-patundungu lai 
njuna, da-djukaru-maanja hi da-putiru hanggangu la Mahiru da etida, 40 hi 
dapanii-nja i Harungu: Pandoi-nggama marapu matanggu iru ngàndi-kama, 
djàka djiaja 1 Muha na ma-karia-nggama welingu la Mahiru, nàhu nda 
mapi-njapa djàka nggi-nggikina, wàdanja, 41 Nu ka pandoi-danjaka ana 
kahala hapi, hi dangàndi-nja maraku na marapu, hi danggaüra eti wanja 
nuna na ruku limada. 42 Ka talurungu-nanjaka i Ala, hi napuli-ndja la 
palumu-ndja na ma-handaruku la awangu-ka, hama tuna na maninja la 
huratu-da da wunangu: Oi ihi uma Ihiraïlu, miwotu-nggaka njuna maraku 
pa-tobungu dàngu pa-mangedjingu, nu ba patu kambulu ndaumi la maràda 
telangu ai? 43 Nda tuba-nanja bai duku pa-winggiru-nja na mau terana 1 
Moluku, dàngu na marapu-mi na kandunu Ripa-ngu, na da papandoi 
pangera-mi ka malumu-ndja, ba wami? Djia-dujaka haromu hi 
ku-paleli-nggai làpahu-nja la Mbambilu, ba wàna. 44 Na uma tera ngia 
paninja na pàti pa-hakahii wàngu ni-manjaka la bokunda la maràda 
telangu, hama tuna na puluna Njuna na mapanii dànja i Muha: 
Upandoi-jawa hama tuna na hadana na pambàda ngitamu, ba wànanja. 45 
Djia-dujaka na pa-kataku-da da bokunda, na patama ngandida ba 
da-kariangu 1 Juhaku, nu ba nawahi-ja na tana tau hangadangu, na 
pawangga-na 1 Ala welingu la hanggada da bokunda, lundu tomaja la 
ngaruna 1 Ndautu. 46 Njuna-duka 1 Ndautu nambuha-nja paraina 1 Ala, 
mata ka ninguki ngia pa-mandapu-na na Alana 1 Jakupu, ba wana ba 
na-kamahingu. 47 Ba tuna 1 Halemangu-mapa na mawulu-nja umana 
Njuna. 48 Taka 1 Djangga-meha nda na-ngiangua duna la uma pawulu 
wangu lima hama tuna na paniina na wunangu: 49 Na awangu kandjaka- 
nggunja, daka na tana lata wihi-nggunja. Nggiki uma hamangu-jaka nu na 
uma na pa-wulu-mingga, dangu nggil pa-ngiangu-jaka nu na ngia 
pa-hangahu-nggu? 50 Nda ruku lima-nggundjaipa nuda nu mbuu ndabada? 
wana 1 Miri, ba wana. 51 Ha njimi ma-tongguru kahuki-mi, panda kari 


etimi kahilu-mi; ndibaku manu-maminja dimi 1 Ngahu Matua, hama tuna 
da boku-mi tumbumi njimi. 52 Nggiija na wu-wunangu-ka na panda 
pa-majila-da da bokumi? Da-pameti-mbuha da mawuna-nja na ruku takana 
na Tau Tandji, na pa-kaleka-mi, na pa-pameti-mi njimi nahu. 53 Njimi 
mambada ngalanja na uku na pa-pakata-nanggai papalewa, taka ndai 
katundu bianja, wanandja. 


Na metina 1 Hitipanu. 


54 Ba darongu-jaka na matuna nu, karangu-danjaka da etida, ba dapangi- 
ngihinja ngandu. 55 Taka 1 Hitipanu mbinu-mananja Ngahu Matua, na 
tangara la awangu hi naita-ja na kadjilaku-na 1 Ala, taka 1 Jehu ndola-kuna 
padua la kawana-na. 56 Tangaru, kuita-jaka na awangu ba na-tawanggahu, 
dangu na Ana tau ba na-ndolaku la kawana-na 1 Ala, hi wana. 57 Ka kaoka 
madua-danjaka ba dawara pako-kodungu, hi dabita-ndja da kahilu-da, hi 
handaka talandjiru-danja 1 Hitipanu; 58 hi datuku-nja la hambeli paraingu, 
hi da-pindjalu-nja watu. Taka da maputi pulungu hi da-labaku-ha da 
pakida, hi da-ba-ndjalu-ha la wihina na haatu na bidi mini, 1 Haulu ba 
wadanja. 59 Ka pindjalu-danjaka watu 1 Hitipanu, nu ba talanga warana lai 
Miri: Dou Miri Jehu nggepi aruja na ngahunggu, ba wana. 60 Ka patika- 
nanjaka hi nawara pa-wandingu: Dou Miri, ambu patanggu arunja jiana na 
ndjala lai njuda, wana. Halaka pawana nu, mahuru-nanjaka. 


NA KAWUDU 8 
Na rukuna 1 Haulu ba na-pamajila-ja na kabungguru. 


1 Njuna 1 Haulu naora-manjaka nu na pameti-ja 1 Hitipanu. Nu paku 
djia-dujaka na taka-nanja majila bokulu na kabungguru la Jeruhali; ka 
pa-ihangu hala-nanjaka mbuu ndabana la pa-nggubulu tana Jundia dangu 
Hamaria, hinggi-lu-da da pa-pahurungu. 2 Taka hawiangu da 
ma-manundu, danda-danjaka 1 Hitipanu, hi datani-nja, hawina nda 
uku-danja. 3 Ka pa-kadjari-nanjaka na kabungguru paraina 1 Haulu, ba 
natama luhu tama luhu la hau uma hau uma, hi na-binda-ku-ja na mini na 


kawini, hi napuhi-ja la uma kapatangu. 
Na ramada 1 Pilipu dangu 1 Peturu la Hamaria. 


4 Mbuu ndabana na tauka na ma-paihangu, ba nalaku nahu, pe-peka- 
mananja na lii manangu. 5 Taka 1 Pilipu hi napuru hanggangu la Hamaria, 
hi na-bo-baru-ja la tau lai nu na rukuna 1 Karitu. 6 Pahama hala-mananja na 
tau la pa-patingi-nja na ngara pa-panii-naka 1 Pilipu, nu ba darongu-ja 
dangu ba dangita-ha da tanda pa-hangatarungu da pa-patumbu-na. 7 Maa 
ba nadangu-du na tau na pa-huruku wandi akatu, ka luhu-danjaka da wandi 
hi la-ladada; dangumbui tau kalipa-ru dangu tau kandjiku pa-pahamu 
belina; 8 djia-dujaka hi hawola nda ukuja la paraingu lai nu. 9 Ninja na tau 
1 Himungu ba wadanja, mbada ni mangilu-ma-njaka lai nu la paraingu, ba 
napandoi kabeli mata, hi na-pa-hangataru halaja na tauka la Hamaria, ba 
napeka rihina. 10 Mbuu ndabana na anakeda na ma-matua, na-karitaku 
hala lai njuna: Jiana djia-jaka na mbiha manjola-na 1 Ala, ba wada hi 
wadanja. 11 Hi na-karitaku na tau lai njuna, ba mandai-manaka ba na-pa- 
hangataru wanja kabeli mata na tau. 12 Taka ba dawai-jaka 1 Pilipu na 
mapeka-ndja lii manangu, na rukuna na pahangandji-na 1 Ala dangu na 
tamuna 1 Jehu Karitu, ka pa-djamangu-danjaka wikida mini kawini la 
parunu. 13 I Himungu-ka napawai-mbuka, ba halaka pa-parunu-nja, 
padaingu madua-nanjaka la1 Pilipu, hangataru hani bia-naka ba naita-ha da 
tanda pa-hangatarungu dangu da tanda mbiha mendi nu da matumbu. 14 
Nu ba darongu-ka da pa-pahurungu la Jeruhali, na rukuna na tau Hamaria 
ba na-kataku-ja na puluna 1 Ala, paraha-da-ndjaka 1 Peturu dangu 1 Juhani 
lai njuda; 15 nu ba dataka-ka, hamaja-danjaka tungguna na tau Hamaria, 
ka dangala-njai duda 1 Ngahu Matua ba wada. 16 Ba ndedi ningu-dupa 
haatu ngia papuru-na 1 Ngahu Matua lai njuda, mbulungu-anapa ba 
parunu-ndja la tamuna 1 Miri Jehu. 17 Ba da-padambaku-ndjaka lima parai 
da pa-pahurungu, ka ngala-danjaka 1 Ngahu Matua. 18 Ba naita-jaka 
paraina 1 Himungu, nu ba da-pa-dambakungu lima da pa-pahurungu, ba 
pa-wuangu wangu biaja 1 Ngahu Matua, padjola-nanjaka amahu. 19 Wua 
àrunggai duku matungu nu, djaka ningu tau pa-pa-dambakungu lima ka 


peku ngala-nanja 1 Ngahu Matua, wana. 20 Nanapa-ja 1 Peturu: Umau 
karia-ndjawa nada da amahu-mu, bau rekija na pawua-na i Ala pakei 
wangu amahu-ja wamu bia? 21 Nda ningua njumu tanggumu dangu 
kangeha-mu la ln jiana, ba nda natandji na etimu lai Ala. 22 
Pa-ndjilungu-wa kau matanja jiana na akatu-mu, kamahi-njawa 1 Miri, napa 
hi djia lia na djama-nanja nuna na wini etimu. 23 Ba kuita-kau njumu 
djiapa bia-kaupa la kapidu paita dangu la hiru akatu, hi wananja. 24 
Nahema 1 Himungu: Njimi madua-ka badi kai kamahi arunja 1 Miri, ka 
ambu na-pataka àru-ngganja nuna na paniimu, hi wana. 25 Ba dahàla-ka 
pa-hakahii-nja dangu pa-bobaru-ja na puluna 1 Miri, beli-danjaka la 
Jeruhali, nahu ba dalaku bobaru-ja na lii mànangu la kota-kotaku-na tau 
Hamaria. 


Na rukuna na tau Hambahi na pa-parunu-na 1 Pilipu. 


26 Ninja na papalewa-na i Miri na mapanii danja i Pilipu: Hadangu-wa, la 
tidu lodu kau laku la ngarangia na mapuru welingu la Jeruhali hanggangu 
la Nggaha, nuna na ngarangia na-malinggitu, wananja. 27 Ka hadangu- 
nanjaka hi nalaku. Tangaru, ninjai duna na mini Hambahi, tau bokulu la 
hanggana 1 Kandaki, hangandji kawini Hambahi, na makata halandja da 
bandana, maina la Jeruhali pa-hamajangu; 28 nu nu beli-nanjaka; 
mbaha-nanja padua-ka na huratu-na na wunangu Jahaja, ba na-mandapu 
dita la kareta-na. 29 Taka i Ngahu: Lua kau lihinja, kau hangera-ja nuna na 
kareta, hi wananja 1 Pilipu. 30 Hi na-manjamalu 1 Pilipu, ka rongu-nanja ba 
talanga mbaha-nanja na huratu-na na wunangu Jahaja: Mala upinja nana na 
pambaha-mu? hi wananja. 31 Nahema njuna: Nggiki hama pi-nggunjaka, 
djaka nda ningu-madu ma-palara-ngga? hi wana. Heikau na, kau uhuku 
pera dangga, hi wananja 1 Pilipu. 32 Nu na pambaha-na daa la huratu, 
djiaja: Njuna hama tuna na mbimbi na pangandi parupu, hama tuna na ana 
mbimbi na ma-kambanga la mangguti-nja, tuna numbu njuna ba nda 
nawanga-ja na ngaruna. 33 Nu na pawawa tuna nu, na pa-tandangu nda 
pawàngu-ja lai Njuna, nggamu mapingu papanii-ja na dedina? Na lurina ba 
pa-padita-jaka welingu la pinu tana, ba wàna. 34 Tàka na ma-katangu 


banda: Mala nu hi umbu, nggamu mangu rukungu-ka duna na papanii-na 
jiana na wunangu, ruku wikina njuna-maka, ndia ruku tau hawiangu-ka? hi 
wana. 35 Ka wanga-nanjaka na ngaruna 1 Pilipu, hi na-pakiri welinja na 
hina nuna na huratu ba napanii-nja na rukuna i Jehu. 36 Nu ba talànga 
laku-daka nahu, taka-danjaka la maningu wai-ngu, taka na ma-katangu 
banda: Tangaru, nina na wai, mala nu ningupa ma-pabetangu djaka 
parunu-ngga? hi wana. 37 Nahema i Pilipu: Djaka weli eti langa-taka 
dumu la papawai, peku-duna, hi wananja. Nanapa-ja njuna: Kuwajja 1 Jehu 
Karitu, ba Ana Alaja, hi wana. 38 Hi na-parahangu papatu-ja na kareta; ka 
puru-danjaka 1 Pilipu dangu na ma-katangu banda la wai, hi na-parunu-nja. 
39 Ba dadita-ka welingu la wai, pamuna-nanjaka 1 Pilipu parai na Ngahuna 
1 Miri, ka nda naita-japa parai na ma-katangu banda, ka laku dangu mbaha 
etingu-nanjaka. 40 Taka 1 Pilipu, hi la Andutu biaja hunggu nija; nahu ba 
nalaku, bobaru-mananja na lii manangu la hau parai hau paraingu, hi lupa 
nataka la Keharia. 


NA KAWUDU 9 


Na rukuna 1 Haulu la Ndamahiku. (Pa-pahurungu 22:3-16; 26:9-18; Nggal. 
1:11-17) 


1 Taka 1 Haulu ba kajahuku-na padua-ka la pa-kangakuku-ndja dangu la 
pa-pameti-ha da ma-kikungu lai Miri, lua-nanjaka la Ratu Bokulu, 2 
pakarai huratu pataka wana la uma bungguru la parai Ndamahiku, djaka 
era hungguna tau malija nuna na ngarangia, mini-jakai kawini-jakai, japa 
halaja ka ngandija la Jeruhali wana. 3 Nahu la ngarangia ba 
na-mareni-njaka la Ndamahiku, hi djia djilaku wana bia na ma-kadjilaku 
welingu la awangu, ba na-panggabalu-nja. 4 Ka pangi wana madua-ka la 
tana, hi narongu lii: Ha Haulu, Haulu, nggikina hu kehangga? wananja. 5 
Nanapa-ja njuna: O Miri, ka nggamukau na, hi wana. Taka 1 Miri: 
Njunggadu Jehu, na pakeha-mu. 6 Na njuna hadangu-wa kau tama la 
paraïngu, lai nu tai ka paniinggau djaka nggara ulamu badi, hi wànanja. 7 
Taka da tau da malaku karia-nja, hondaru wada biaka, darongu biai 


ma-kareuku taka nda ningui tau pangita-da. 8 Ka hadangu-nanjaka 1 Haulu 
welingu la tana, taka ba na-pabula-ndjaka da matana, nda nggarapa 
pangita-na, ka londa-danjaka hi datama ngandija la Ndamahiku. 9 Tailu 
mbua loduna ngalana panda ngita ndoku, hamanai la panda ngangu la 
panda ngunungu. 10 Lai nu la Ndamahiku ninja na ma-kikungu, Anania-ja 
tamuna. Hi napuru pekanja parama i Miri la harii mata: Oi Anania! 
wananja. Nanapa-ja njuna: O Miri, jia-dungga, hi wana. 11 Taka 1 Miri: 
Hadangu-wa kau lua la ngarangia, Anda Kunduhu ba wàdanja, kau 
paàra-nja la umana i Junda na rukuna i Haulu welingu la Tàruhu; tàngaru, 
nàhu hamaja-ngu-na padua. 12 Tàka la harii mata ita-ma-nanjaka i Anania 
ba wàdanja, na matama tomaja hi na-padambaku-nja lima, ka peku ngita 
belina, wànanja. 13 Nahema i Anania: Dou Miri, nadangu-maka na ngia 
paro-ngu-nggu, na rukuna na tau nuna, ba nda pi-pira biaja na akatu na 
majila paraïna njuna la tau matua-mu la Jeruhali; 14 tàka lai jiahu 
na-ngalangu-maka kuaha welingu la ratu pangora la pahondu hàlaja na 
tauka na mapawu-nja na tamumu, hi wana. 15 Taka nanapa-ja 1 Miri: 
Uluawa njuna, njuna duku ba djia-majaka na papindi-nggu, na pawangu la 
pangandi-ja na tamunggu la tau hangadangu, dangu la maramba danguka, 
hamanai la ana Ihirailu-mbu. 16 Njungga ku-pangita-manja duku haromu, 
djaka pi-piraja na majila na paraka papada-na lumuna na tamunggu, hi 
wananja. 17 Ka lua-nanjaka 1 Anania, hi natama lai nu la uma, hi 
na-padambaku-nja lima: Ha Haulu angu dedi! 1 Miri na ma-paraha-ngga, 
na i Jehu na ma-pa-djilikungu wikina lai njumu la ngarangia bau pamaingu 
namu, matawa kau ngita beli dangu ka nambinu-nggau 1 Ngahu Matua, hi 
wananja. 18 Hi djia waraku wada bia ba hama haruma-ha welingu la 
matana 1 Haulu, ka ngita beli-nanjaka, hi na-hadangu, hi parunu-nja. 19 Ba 
nahala-ka pangangu, halangatu beli-nanjaka. Ka ndadiku da-nandjaka hau 
daa lodu da ma-kikungu la Ndamahiku. 


Na kawunga ramana 1 Haulu la Ndamahiku dangu la Jeruhali. 


20 Ka hangu bobaru madua-nanj aka la uma bungguru na rukuna 1 Jehu ba 
Ana Alaja. 21 Ka maratangu-nanjaka na tauka na marongu-ja: Ka nda 


djiaja ni njuna na ma-pambuta halaja na tauka na mapawu-nja nuna na tamu 
la Jeruhali, dangu ba djia-mbudu-jaka nuna hi kiri maina jiahu, mata ka 
wakitu-ha ka ngandiha la ratu pangora, ba wana lati? wadaka. 22 Ka 
paru-rukangu-nanjaka pa-atalu 1 Haulu, hi na-pahondaru halaja na tau 
Jahundi na maninja la Ndamahiku, nu ba nabowa-ja na rukuna 1 Jehu ba 
Karitu-ja. 23 Ba hau daanaka na lodu na ma-palangangu, pa-hamangu- 
nanjaka na tau Jahundi la pa-pameti-ja; 24 taka nuna na kahili-da, 
na-hamburu-majaka paraina 1 Haulu. Ka dai-danjaka rudungu lodu na 
pindu bokulu, ka peku pameti-ndanja ba wada. 25 Taka da ma-kikungu hi 
dapiti-maaja nu la rudungu hi da-duluru wanja katanga la hambeli kangeli. 
26 Ba nataka-ka la Jeruhali, kamangu-nanjaka lati pa-kapuli karia-ndja da 
ma-kikungu, taka da-mangadatu halanja, ba nda dawaija njuna ba 
ma-kikungu-mbuja. 27 Taka 1 Mbaranamba hi naangga-ja, hi na-karia-nja 
la pa-pahurungu, hi na-palara-ndja djaka nggikina na ita-nanja 1 Miri nahu 
la ngarangia, dangu na panii dananja paraïna i Miri, hamanai djaka 
nggikina na toru mbeni etina la pa-bobaru-ja na tamuna 1 Jehu la 
Ndamahiku. 28 Ka ndadiku-nanjaka lai njuda ba natama luhu la Jeruhali, 
natoru mbeni wamanja na tamuna i Miri Jehu, 29 ka panii dangu pa-tajaku 
da-nandjaka da tau Jahundi mawangu hilu Nggarika; djia-dujaka hi 
dahimbu-nja uku la pa-pameti-ja. 30 Ba dapi-njaka nuna parai da angu 
dedi, karia-danjaka la Keharia, hi da-paraha-nja palaku la Taruhu. 31 Na 
kabungguru la pa-nggubulu Jundia, Nggalilia dangu Hamaria, peku 
hamu-nanjaka, dangu manau mandungu-manaka la pa-manundu lai Miri; 
dangu ruku pa-djudju-ngu-na 1 Ngahu Matua, bo-bondjangu-mananja na 
danguna. 


Na pahamu-nanja i Enia paraina i Peturu. 


32 Tuna handaka ba talanga halatu-nanjaka hau mandapu hau mandapu 
paraina 1 Peturu, nalaku lumbundja da tau matua la Linda. 33 Lai nu 
hunggu-nanjaka na tau, 1 Enia ba wadanja, mbada walu mbua ndaunaka 
pa-tanulahu la ngia pa-mahuru-na, ba kaliparu-nanja. 34 Taka 1 Peturu: Ha 
Enia, i Jehu Karitu na ma-pahamu-kau; hadangu-wa kau paloku 


wiki-munja na ngia pa-mahuru-mu, hi wananja. Nda hili tiangu, ka 
hadangu madua-nanjaka. 35 Ka ita-nanjaka njuna parai tauka na maninja la 
Linda dangu la Harongu, hi na-pambelingu hala lai Miri. 


Na paluri-nanja 1 Ndoraku paraina 1 Peturu. 


36 La parai Jopi ninja na kawini na pa-panaungu, Tambita-ja tamuna, djaka 
pahilu-nja 1 Ndoraku wadanja; njuna dangu nda ukuja na pinguna dangu na 
wuangu-na hunggu la anguna. 37 Nu djia pàkujai na hiduna, hi nameti. Ba 
dahala-ka paihu-ja, bandjalu-danjaka la kaheli dita. 38 Taka ba nda nggil 
marauna la Linda welingu la Jopi, ka rongu-du-danjaka da pa-panaungu ba 
ninja lai nu 1 Peturu, hi da-parahangu tau madua la1 njuna la 
pa-pamanda-nja: Ambu endapu aru pamai lai njuma, ba wadanja. 39 Ka 
hadangu-nanj aka 1 Peturu hi nalaku karia-ndja. Ba nataka-ka hei karia- 
danjaka la kaheli dita, taka da kawmi meti lei ndolaku-da padua-ka la 
lihina dangu hiida, hi da-pangita hàlandja da lai da kalembi, da parama-na 
1 Ndoraku ba ninjapa lai njuda. 40 Taka 1 Peturu hi na-paraha halanja 
paluhu la hu, hi na-patika hi na-hamajangu. Ka mbaili-nanjaka na metina: 
Ha Tambita, hadangu-wa! hi wananja. Ka pawala-nandjaka da matana, ba 
naita-jaka 1 Peturu, mandapu-nanjaka. 41 Hi na-padjola-nja lima paraina 1 
Peturu, hi na-pandolaku-ja; ba napaau-ndjaka da tau matua dangu da 
kawini ndonangu-ka, pangita-nandjaka na lurina. 42 Ka hamboka 
hala-nanjaka na rukuna njuna la ihina la Jopika, hi lupa nadangu na tau na 
mawaija 1 Miri. 43 Ka ndadiku-nanjaka i Peturu hau daa lodu la Jopi, ba 
natodu ningu la umana 1 Himungu, tau ndongu manulangu. 


NA KAWUDU 10 
Na rukuna 1 Koruneli. 


1 Ninja la paraï Keharia na tau, Koruneli-ja tamuna, na ngora hurundandu 
la kalibaru Itali; 2 njuna tau manundu-ja, dangu na-maraku-manja i Ala 
duna dangu angu uma-naka; dangu hunggu pawua-na la tau, dangu nua 
naingu-mana na hamajangu-na lai Ala. 3 Tuna ba ndjamu tailu-jaka la 


malingu, hi djia harii biada da matana hi naita-ja na papalewa-na i Ala ba 
natama tomaja: Koruneli! wànanja ba napanii dànja. 4 Na-kandura-jaka nu, 
mangàdatu nda ukuja: Ka nggàra wàmu miri? hi wànanja. Nanapa-ja njuna: 
Da hamajangu-mu dàngu da hunggumu, dalundu hàlangu-maka la 
pa-ngàdangu-na i Ala, 5 nàhu pa-ràhangu-wa tau ka dalua la Jopi, ka 
da-ngadalu-ja 1 Himungu na ma-ngarangu Peturu; 6 njuna toduna la umana 
1 Himungu, na mandongu manulangu, na umana la hingi waraja, hi 
wànanja. 7 Ba na-munangu-ka na papalewa na mapanii dànja njuna i 
Koruneli, paau-nandjaka da atana da madua, dangu haàtu hurundandu 
manundu, anguda da makàli ni mànundja la hanggana; 8 ba nahàla-ka 
pa-kaloka hàlanja nuna kawai, paràha-nandjaka la Jopi. 9 Hadangu-ka 
harii, ba la ngarangia bia-hapa njuda, dàngu mareni-ama-danjaka na 
paraïngu, hei-nanjaka la uma dita i Peturu, ka ku-hamajangu wana, nu ba 
ndjamu ha-kambulu dua-jaka la tidu lodu. 10 Ka mandjuu-nanjaka hi natiki 
pangangu; ba talànga paloku-daka pangangu, hi djia kabeli biada da 
matana; 11 tunaka nu ita-nanjaka na awangu na ma-tawanggahu, tàka hi 
ninja na mapuru, ba hama hinggi ndobungu-ja, pa-kawuku hàla-maha da 
kabihu-na ba patuda, hi duluru-nja la tana. 12 Nu daa ni hàlandja da ngara 
bandaka da ma-kapatu mbu-ngungu wihida dàngu da mabeika la pinu tana, 
hamanai da ma-hawurungu-ka dita la awangu. 13 Ka tàka-nanjaka 
kareuku: Peturu, hadangu-wa, rupuwa kau ngangu! wànanja. 14 Nanapa-ja 
i Peturu: Ndia njuna Miri, ndedi ku-handàkangu-ma duku pangangu 
maànga dàngu manda hida, hi wàna. 15 Tàka hili tàka-nanjai kareuku, 
pa-panduangu wana: Da mahida ba wana 1 Ala, ambu hili panda hidahai 
dumu njumu, wànanja. 16 Na-pandilu wundangu patuna nu, ka dita 
beli-nanjaka nuna na hinggi la awangu. 17 Ba talànga hondaru-naka i 
Peturu, nggàra-jaka njuna na andana na pangita-nggu ba wàna, ni padua- 
ndjaka lua da papalewa-na i Koruneli ba da-ndolaku la ngaru pindu, ba 
da-paàra-nja na umana i Himungu; 18 hi da-paaungu dàngu hi 
da-paàrangu, napa hi natodu ningu la jiahu 1 Himungu, na ma-ngarangu 
Peturu, ba wàda. 19 Tàka ba talànga pata-tanda-nanjaka nu na pangita-na i 
Peturu, hi napanii-nja paraïna i Ngahu: Tàngaru, nindja da tau madua da 
mahimbu-kau, 20 hadangu-wa, puru kau laku karia-ndja, ambu 


kanodaru-ipa, ba Njunggama ma-paraha-ndja, wananja. 21 Ka puru 
toma-nandjaka paraina i Peturu nuda da pa-paraha-na i Koruneli, hi napanii 
dandja: Tangaru, njunggadu jia pahimbu-mi, nggaraja nu na pamai wami, 
hi wànandja. 22 Napaha njuda: I Koruneli na ngora hurundandu, na tau 
tàndji na ma-manundu lai Ala, na pawotu hàlana na tau Jahundi, napuru 
peka-njaka paraina 1 Ala la ngaru papalewa-na ma-matua, lua 
pa-ngàdalu-ja njuna ka namai la umamu, ka peku rongu-munja djàka 
nggàraja na papanii-na, wànanggau, hi wàdanja. 23 Ka wànda-nandjaka 
paraina i Peturu patama, todu paku hi wànandja. Hadangu harii, hadangu- 
nanjaka hi nalaku karia-ndja, nimbundja da pa-panaungu la Jopi da malua 
karia-nja. 24 Hili hadangu-ika harii, taka-danjaka la Keharia. Taka 1 
Koruneli patia-nandja padua-ka, mbada pauhi hala-ma-nanjaka na 
kalembi-na hamanai na arijaa hamu etina. 25 Tamawa ba wanaka 1 Peturu, 
mai-nanjaka pa-hamburu-ja paraina 1 Koruneli, na-patika-ma la wihina ba 
na-maraku-nja. 26 Taka 1 Peturu hi na-djidjiku-nja: Hadangu-kau, njungga 
jia angunda patauma, hi wananja. 27 Ba dangu panii da-nanjaka nu, 
tama-nanjaka, ka taka-nandjaka da tau da ma-pauhi ba hau daada, 28 hi 
napanii dàndja: Ba pi-duminja na tau Jahundi ba nda hida la pa-panggolu 
dàngu la pa-pandjuluru dànja na tau hawiangu, ba tuna njungga na-paita- 
nggaka paraina 1 Ala ka ambu ningu haatu papeka-nggu anga, 
papeka-nggu nda hida. 29 Djia-duja hi nda ku-pandia la pamai bai 
paaungga. Nahu paàra-nggunggai, djaka nggàraja hi kiri paau-mingga, hi 
wanandja. 30 Nanapa-ja i Koruneli: La patu moduna, tuna nimaka na lodu 
ba ndjamu tailuja la malingu, talanga hamajangu pakunggu la uma, hi djia 
ndumuru biana la hangganggu na mini, ba dji-djilada da pakina: 31 O1 
Koruneli, na hamajangu-mu na-kataku-majaka, hamanai da hunggumu 
na-pangada-mandjaka paraina 1 Ala. 32 Djia-duja pa-rahangu-wa tau la 
Jopi, papaau-nja 1 Himungu na ma-ngarangu Peturu; njuna toduna la umana 
1 Himungu, na mandongu manulangu la hingi wara, wanangga. 33 Ka 
pa-rahangu madua-nggunjaka tau palua pa-ngadalu-kau; nahu hamu 
madua-ka ba taka-munjaka. Jia ngganapu hala-ma-manjaka la hanggana i 
Ala, la pa-patingi ndabanja na hupu luna i Ala lai njumu, wànaka. 34 Ka 
tungu-nanjaka panima 1 Peturu: Langa-taka nahu pi-nggunjaka 1 Ala ba nda 


na-tangaru kaba mata tau; 35 djiapa ka nggi tau-jakadu, djaka nggamu na 
ma-maraku-nja dangu na mangguma-nja na matàndji, djiaja duna na 
pambuha-na Njuna. 36 Djia-dujaka na pulungu na pa-pataka-nanja na ana 
Ihirailu paraina 1 Ala, ba na-bobaru-ja na papeku wangu la1 Jehu Karitu, 
Njuna ba Miri mbuluja. 37 Njimi pi-ma-minjaka na ln na matumbu la 
pa-nggubulu tana Jundia, piti welingu la Nggalilia, la hambeli pa-runungu 
na pa-bobaru-na 1 Juhani; 38 na rukuna 1 Jehu welingu la Naharitu, djaka 
nggikina na buri-nanja 1 Ngahu Matua dangu mbiha paraina 1 Ala, nahu ba 
nawena-nja na tana ba na-paitangu hamuna dangu ba na-pamalaru-ja na tau 
panapu kambaliku, maa ba ni padua-nja 1 Ala duna lai Njuna. 39 Njuma 
djia-du-kamaka ma-hakahii-nja nuna mbuu ndabana na pa-patumbu-naka, 
la tana tau Jahundi dangu la Jeruhali; nu ka pameti-du-nanjaka tau, ba 
wangu pa-tiwalu-nja la ai. 40 Njuna panada beli-nanjaka paraina 1 Ala la 
lodu patailu wana, hi na-pahia-nja pa-pa-djilikungu wikina; 41 ndia la 
ta-taua, mbulungu-ana la matanggu hakahii-nja, papindi weli mulana 1 Ala, 
njuma jia, mangangu mangunu dua danja, taliu hadangu-na welingu la 
mameti, 42 Ka paraha-du-nanggama-ka pa-bobaru-ja dangu 
pa-hakahii-nja, ba Njunaka pa-kawari-na 1 Ala la patanggu patanda-nja 
ngerana na maluri dangu na mameti-ka. 43 Djiaja Njuna-maka na 
pa-hakahii-da da wunangu dangu: djaka nggamu na mawaija Njuna djia hi 
da-djamangu da ndjalana ruku tamuna Njuna, ba wada, wanandja. 44 Ba 
talanga pami-nanjaka nuna paraina i Peturu, puru-nanjaka i Ngahu Matua 
lai njuda mbuu ndabada, na marongu-ja nuna na pulungu. 45 Taka da 
mapawai, da ma-kawana-nja na huri kari, djaka piraja na mamai karia-nja 1 
Peturu, ngataru wada biaka, nu 1 Ngahu Matua na pawua-na 1 Miri, ba 
pa-buringu-mbujaka na tau hangadangu. 46 Maa darongu-duhaka ba 
dapanii wangu hilu hau, dangu ba da-pabokulu-ja 1 Ala. Nanapa-ja 1 
Peturu: 47 Pekuna ihu na tau la pahiri-nja na wai, ka ambu parunu-ndja 
jiada, jia, da tau da mambada ngalanja i Ngahu Matua hama tuna njuta ai? 
hi wana. 48 Ka pa-rahangu-nanjaka la pa-parunu-ndja la tamuna 1 Jehu 
Karitu. Ka pamanda-danjaka 1 Peturu, ndàdiku da-kinggama hau daa lodu 
wàdanja. 


NA KAWUDU 11 
Na ndolaku-nanja na pa-runungu-na tau hangadangu 1 Peturu la Jeruhali. 


1 Nu ka rongu-danjaka da pa-pahurungu hamanai da ma-paangu dedika la 
Jundia, ba na-kataku-mbujaika na puluna 1 Ala parai tau hangadangu. 2 Ba 
nataka-ka la Jeruhali 1 Peturu, pa-tajaku da-danjaka njuna parai da tau da 
ma-kawana-nja na huri kari: 3 Njumu utama-ndjaka umada da manda kari, 
dangu unga dua da-mbundjaka, wadanja. 4 Ka pakiri-nanjaka 1 Peturu 
pa-kadjuruku-nja na rukuna nuna: 5 Njungga ningga la parai Jopi, 
hamajangu-nggunja; nu la dalu hariida da matanggu ita-nggunjaka ba hama 
djiangu hinggi ndobungu-ja na mapuru, pa-kawuku hala-maha da 
kabihu-na ba patuda, hi na-dulungu welingu la awangu, nataka totuku- 
mangga. 6 Taka ba ku-kanundaru-jaka, pi-nggunjaka ba kuita-ha da banda 
da ma-kapatu mbungungu wihi-daka la pinu tana, dangu da ma-matamba, 
da mabei, hamanai da ma-hawuru-ngu dita la awangu. 7 Ka rongu- 
nggunjaka na mapanii dangga: Peturu, hadanguwa, rupuwa kau ngangu, 
wanangga. 8 Kunapa-ja njungga: Ndia njuna Miri, ndedi ninguma duku 
maanga dangu manda hida matama la ngarunggu, hi wanggunja. 9 Taka 
nahema na ma-pawelingu la awangu, na pa-nduangu wanguna: Djaka 
nggaraha da mahida ba wana i Ala, ambu hili panda hidahai dumu njumu, 
hi wanangga. 10 Ba na-pandilu wundangu-ka patuna nu, dita beli hala 
madua-danjaka la awangu. 11 Tangaru, nu djia nduruku wada bia da tau 
madua haatu lua la hanamba uma ngia pa-ngiangu-nggu, welida la 
Keha-ria, pa-parahangu lai njunggaha. 12 Ka peka-du-nanggaka paraina 1 
Ngahu: Laku karia-ndjawa, ambu hondaru-ipa, wànangga. Ka tundu- 
danggaka jiada da angu dedi da manomu, lupa tama-manjaka la umana 
nuna na tau. 13 Hi napanii-nggamanja djaka nggi-nggikina na ita-nanja na 
papalewa, ba djia ndumuru bia-naka daa la umana: Pa-raha-ngu tau la Jopi, 
pa-ngadalu-ja 1 Himungu na ma-ngarangu Peturu, 14 napa njuna ka 
napanii-nggaunjaka na pulungu na pa-manangu wamu njumu dangu ihi 
uma-muka, wananja. 15 Nu ba ku-pakiringu-ka papanu, puru -nanjaka 1 
Ngahu Matua lai njuda, tuna-kaduka lai njuta la kawunga-na. 16 Ka 


namu-du-nggunjaka na puluna i Miri: I Juhani na-parunungu la wai, taka 
njimi napa pa-parunungu-kaika lai Ngahu Matua, ba wàna. 17 Djàka tuna 
nu na pawua-na 1 Ala lai njuda, ba nda hili hauna na pawua-na lai njuta, 
ruku waindanja i Jehu Karitu, nggaakaka duku jia matara pahiri-nja i Ala? 
hi wànandja. 18 Ba darongu-jaka nuna hàmu-danjaka da etida, hi 
dawotu-nja 1 Ala: Djaka tuna nu puli-mbudu-nanjaka na tau hangàdangu 
parama 1 Ala la pa-pandjilungu hi peku lurina, hi wada. 


Na kawunga kabungguru Karitu la Atioki. 


19 Mbuu ndabana na tau na ma-paihangu parai paita majila, na matumbu 
rukuna i Hitipanu, pàlaku-danjaka lundu taka la Paniki, la Kipuru dangu la 
Atioki, na njuna nda da-bobarua-ja nuna na pulungu la ta-tauka, 
mubulungu-ana la tau Jahundi. 20 Nu la anguda njuda ningumbu tau 
Kipuru dangu tau Kireni, ba dataka-ka la Atioki, panii da-dandjaka da tau 
Nggarika ba da-bobaru-ja na lii manangu rukuna i Miri Jehu. 21 Taka na 
limana i Miri hanii-mana lai njuda, hi lupa nda nadjaru-na na danguna na 
mapawai, dangu na ma-pambeli-ngu lai Miri. 22 Nu na rukuda njuda 
lundungu-nanjaka la kahilu-na na kabungguru la Jeruhali, hi da-paràha-nja i 
Mbaranamba palua la Atioki. 23 Ba natàka-ka njuna lai nu, dàngu ba 
naita-jaka na pa-namu-ngu-na i Ala, mbaha-nanjaka na etina, hi 
napanau-ndja mbuu ndàbada ka peku weli eti lànga-tàkada la pa-karitaku 
lai Miri. 24 Ba tau hamu-maja duna i Mbaranamba, dangu ba mbinu- 
mananja i Ngahu Matua dangu pawai; ka manau dangu madua-naka na tau 
na ma-pambelingu lai Miri. 25 Ka lua-nanjaka 1 Mbaranamba la Tàruhu 
pahimbu-ja i Haulu. 26 Ba nahunggu-jaka, karia-nanjaka la Atioki. Tuna nu 
ba hau ndau pa-tumbukungu-da ngalada pa-pauhi dànja na kabungguru, 
dàngu ba nadangu na tau pa-papeka-da. Lai nuduka la Atioki na ngia 
pa-kawunga tikija tau Karitu na pa-panaungu. 


Na tula-nanja la Jeruhali paral Atioki. 


27 Nu pàku nu djia-dujaka na puruda da wunangu welingu la Jeruhali la 
Atioki. 28 Ka hadangu-nanjaka na haàtu na anguda, i Anggambu ba 


wadanja, paral rukuna 1 Ngahu panii-nanjaka: Haromu taka-nanjaka na 
rimba bokulu la pa-nggubulu tanaka, wana. Nu djia-dujaka na mataka na 
pareta-na na hangandji Kalandiu. 29 Ka pa-hamangu-danjaka da 
pa-panaungu-ka, tutu raka pama-ka-da haatu-haatu la pa-pangandingu 
patula wadanja na angu dedi na ma-ngiangu la Jundia; 30 nuna 
dawa-manja, hi da-pangandi-ndja da ama-bokulu la limada i Mbaranamba 
dangu 1 Haulu. 


NA KAWUDU 12 
Na majila-na na kabungguru la Jeruhali. 


1 Nu pakui djia-dujaka na palua-nanja lima hawiangu na tau ka 
kabungguru paraina 1 Harondi, ba na-pamajila-ja. 2 Hi na-pameti wanja 
hapanda 1 Jakupu, anguna paluhu 1 Juhani. 3 Ba naita-jaka ora-nanja nuna 
paral tau Jahundi, pa-rukangu madua-nanjaka, hi najapa-mbuja 1 Peturu. 
Nu lodu kambamba nda patai wolungu-ja. 4 Ba najapa-jaka puhi-nanjaka 
la uma kapatangu, hi na-paka-tanja la hurundandu ba pambatu patuja na 
ma-pandaki-pandakingu la padaija, napa la hambeli remi Paha ka ngandija 
la hangga tau dangu wana lati. 5 Ka djiapa-jaka 1 Peturu ba patuja daa la 
uma kapatangu, na njuna na kabungguru hamaja manu-nanja padua ngerana 
njuna lai Miri. 6 Tunaka nu ka ngandi-jawa la hangga ba wanaka 1 Harondi, 
nu la rudungu mahuru-na padua-ka 1 Peturu la pahiku hurundandu madua, 
ba dangu hondu-danja nggili bahi dua walangu, taka da madai dai-madanja 
na uma kapatangu la ngaru pindu. 7 Hi djia ndumuru wana bia na 
papalewa-na i Miri la lihina, ka hambila-nanjaka daa la kurungu, hi 
natambu-nja na karaha-na 1 Peturu ba nabengi-nja: Hada pa-renggangu! 
wananja. Ka waraku wada madua-ka da nggili bahi welingu la limana. 8 
Taka na papalewa: Borungu-wa, tuha da halapa-mu! hi wananja. Hi 
nanundju-ja nuna. Halaika: Ringgija na hi-nggimu, kikungga! hi wananja. 9 
Ka luhu karia-nanjaka hu lua la hambeli, dangu nda pinanja palanga- 
takangu-na ba tunanja nu parai papalewa, la etina itangu-nggunja 
paita-nggu wana bia. 10 Ba na-lapahu-ndjaka da madai la ngaba dangu da 


ndakidai, taka-danjaka lua la pindu bahi na ma-hanggangu la paraingu; ka 
bunggahu wana madua-ka na pindu ba nabowa-ndja njuda. Ka 
luhu-danjaka, ba da-panggatu-jaka na hau kandji-litu, hi djia munangu 
biana na papalewa welingu la matana. 11 Ka padangu-nanjaka wikina 1 
Peturu: Nahu pi palanga-taka-nggunjaka ba na-paraha-nja na papalewa-na 
paraina 1 Miri, la pa-pahala belika welingu la limana 1 Harondi, dangu 
welingu la pawuku etida da tau Jahundi-ka, hi wana. 12 Ba na-pangada 
hala-njaka nu, laku-nanjaka la umana 1 Maria, mana 1 Juhani na 
ma-ngarangu Maruku, lai nu pauhi dangu-mananja na tau la pa-hamajangu. 
13 Ba natundu-njaka na pindu bokulu njuna 1 Peturu, ka mai-nanjaka na 
anakeda ata kawini, 1 Rondi ba wadanja, la pa-patingingu; 14 taka ba 
natanda-jaka na nggoruna 1 Peturu, ka nda natoma-pa la pa-bunggahu-ja na 
pindu parai panggaüru na etina, palai tama-maa-nanja la papanii, ninjaka 
lua i Peturu la ngaru pindu ba wàna. 15 Napaha njuda: Katoba-munja? hi 
wàdanja. Taka nda na-ngàdu-mai duna, tuba ni langa-taka-manja wana. 
Napaha njuda: Djiaja na katua-na duna, hi wàdanja. 16 Tàka i Peturu 
pa-nuangu-mananjai duna la pa-katókuku; ba da-bunggahu-njaka pindu, ka 
ita-danjaka, ngataru wada biaka. 17 Ba napamau wàndjaka lima ka 
da-kamàndalu ba wàna, ka palara-nandjaka djàka nggikina na paluhu-nanja 
paraïna 1 Miri welingu la uma kapatangu, dangu: Peka-njawa nuna i 
Jakupu hamanai da angu dedika, hi wàna. Tunaka nu luhu-nanjaka hi 
nalaku la hau pa-ngiangu. 18 Ba na-waihangu-ka, pariu ratingu nda ukuha 
da hurundandu, hi nggi-nggikina-ka njuna na rukuna i Peturu ba wàda. 


Na metina 1 Harondi. 


19 Ba nahimbu-jaka i Peturu paraïna i Harondi, ba nda nahu-nggu-japa, 
mangindjiru-nandjaka da madai, hi na-parà-hangu pa-pameti-ha. Ka 
hadangu-nanjaka 1 Harondi welingu la tana Jundia, hi nalaku la Keharia, hi 
na-engangu ningu. 20 Njuna i Harondi nda uku karaü-nandja eti na Huru 
dàngu na Hindungu; taka njuda duda hi pa-hamangu-maa-danja 
pa-hurungu, ba da-huruku mangilu-jaka i Mbalatuhu, na tau la hangga 
hangandji, hi da-pamanda-nja la pa-papeku, ba la tanana njunadu na 


hangandji ngia pa-monungu ni-nguda pangangu. 21 Tuna la hauna lodu, 
wotu-nandjaka da paki hangandji-na i Harondi, hi na-mandapu la kandjaka 
timbangu, hi namangu patungu kareuku-na lai njuda. 22 Ka kajaka-nanjaka 
na tau: Jiana lii ndewa-jaka, nda lii tauaja, wàdanja. 23 Ndedi mbàdiku 
ndokuna palu madua-nanjaka paraï papalewa-na i Miri njuna i Harondi, 
maa ba nda na-palua-dunja na wotungu lai Miri. Ka nga-nanjaka kataru, 
meti-nanjaka. 24 Wu-wuwa-mananja na puluna i Miri, bondja-bondjangu- 
mananja padangu na mapawai. 25 Taka beli-danjaka 1 Mbaranamba dàngu 
1 Haulu welingu la Jeruhali, nu ba da-pandjapu-jaka na palumu-da, hi 
da-karia-mbunja 1 Juhani na ma-ngarangu Maruku. 


NA KAWUDU 13 


Na kawunga lakuda pa-bobaru-ja na lii manangu i Mbaranamba dangu i 
Paulu. Na takada la Kipuru. 


1 Nu la kabungguru la Atioki, nindja da wunangu dangu da ngguru, na: 1 
Mbaranamba, 1 Hamiungu na ma-ngarangu Ni-nggaru, 1 Lukiu tau Kireni, 1 
Manahingu angu duangu-na huhu 1 Harondi, maramba hahupu tana, dangu 
1 Haulu. 2 Ba talanga lumu-danjaka 1 Miri ba darotu wikida, taka 1 Ngahu 
Matua: Kawari-nggandja 1 Mbaranamba dangu 1 Haulu, ka peku 
rama-danja na parama papaau wanggundja, hi wana. 3 Ka rotu-danjaka 
wikida ba da-hamajangu, hi damangu pa-patidu-ndja lima 1 Haulu dangu 1 
Mbaranamba, hi dapuli-ndja palaku. 4 Na ba na-paraha-ndjaka paraina 1 
Ngahu Matua, hi da-ka-mburungu la Halukia, welingu lai nu hi dapala la 
Kipuru. 5 Ba dataka-ka la Halamihu, bobaru-danjaka na puluna 1 Ala la 
uma bunggu uma bungguru tau Jahundi-ka; taka i Juhani da-karia-mbunj a 
ka na-pambapa danda ba wada. 6 Ba da-halatu hala-jaka nuna na nuha, 
taka-danjaka la Papu-hu, lai nu hunggu-danjaka na tau kabeli mata, 
wunangu kabali-ja, tau Jahundi-ja, Mbara Jehuja tamuna; 7 njuna ninja lai 
Haranggiu Paulu, tau manggana, na ma-pareta lai nu. Ka paau-nandjaka 1 
Mbaranamba dangu 1 Haulu, ka tarongu-ja na puluna 1 Ala wana. 8 Takai 
Elima, na mapingu kabeli mata (tuna nu djaka hilunja na tamuna), 


na-rawaku-ha njuda, ka kuwihu belija na ma-pareta ka ambu napawai ba 
wana. 9 Ka ndia-dupa 1 Haulu, 1 Paulu ba wada-mbunja, ba mbinu-mananja 
Ngahu Matua, hi na-kandura-ja: 10 Ha njumu ma-hulungu wangu 
kambaliku dangu akatu, anana i kambaliku, papana na ngara matàndji-ka! 
Ndedi upandjangu-mapa dumu la pa-pandjingu ndjanganja na ngarangia-na 
1 Miri na matandji? 11 Kau tangaru, nahu na limana 1 Miri-maka na 
mapapa-nggau, na tai poki-munjaka, hi nda pira mbua lodu biamu ba ndau 
ngita mata lodu, hi wananja. Ndedi mbadiku-na taka madua-nanjaka 
kandjidingu kapatangu, hi damangu-dama-ngu bia-naka ba nahimbu tau 
malonda-ja. 12 Ba naita-jaka na matuna nu na ma-pareta, pawai-nanjaka, 
dangu hangataru nda uku-nanja na lii panaungu-na i Miri. 


I Paulu la Atioki la tana Pihindia. 


13 Ka pa-lirungu-nanjaka i Paulu dàngu da karia-naka welingu la Papuhu 
hi datàka la Paringga la tana Papilia; taka i Juhani kawàri-nanjaka hi nabeli 
la Jeruhali. 14 Ka laku pa-ngalangu-danjaka welingu la Paringga, hi datàka 
la Atioki la tana Pihindia; la lodu hangahu tama-danjaka la uma bungguru, 
hi da-uhuku. 15 Ba dahàla-ka pambaha-ha da uku dàngu da huratu 
wunangu, tàka da ama bokulu la uma bungguru paràha-dandjaka tau da 
pa-pahurungu: Angu dedi, djàka ningu hiana ana papa-nau wàminja jiana 
na tau, paniiwa, wàmindja, wàdandja. 16 Ka hadangu-nanjaka i Paulu, hi 
na-pawiliku-ndja lima: Oi tau Ihiraïlu, dangu njimi ma-manundu lai Ala, 
pa-tingingu-wa! 17 Na Alana jiana na tau Ihiraïlu napindi-haka da 
bokunda, hi na-djidjiku-nja na bandjaru-nda ba djiaja na pàlaku-da la tana 
Mahiru, hi naluhu ngàndi wàndja lima mbihana weli nìmungu. 18 Ningu 
patu kambulu ndauna ngalana pa-muluru-ndja eti na huri-daka nu la 
marada telangu. 19 Ba nahala-ka pa-palàru-ja na pihu mbua kabihu la tana 
Kana-ngu, patunggu-patunggu-nanjaka na tanada, ningu patu ngahu lima 
kambulu ndauna mandaina. 20 Hàlaka nu tu-nandjaka ma-patandangu, hi 
lupa tomaja i Hamuilu na wunangu. 21 Nu ba tunaka nu karai-danjaka 
hangandji, hi nawua-ndja paraina 1 Ala 1 Haulu anana i Kihu, kabihu 
Mbenjamingu, patu kambulu ndauna mandaina. 22 Ba na-pukalu-jaka njuna 


paraina 1 Ala, pahada-du-nanjaka 1 Ndautu la pahangandji-ndja; na 
djia-dujaka na palana 1 Ala: Hunggu-nggunjaka i Ndautu anana i Ihai na 
maliija na etinggu, njunaka haromu na mawa halanja na pambuha-nggu, ba 
wana. 23 Nu welingu la walana njuna-duka hi na-pataka-nja na Ihirailu 
paraina 1 Ala 1 Jehu Ma-pamanangu hama tuna na pandjandji-na. 24 Nu ba 
ndedi nataka-pa mbada bobaru mangilu-ma-nanjaka na tau Ihirailu paraina 
i Juhani na rukuna na parunu pa-ndjilungu. 25 Taka ba talànga palundu- 
nanjaka duna na wai ngerana 1 Juhani, panii-du-nanjaka: Njungga jia 
nggamuja wamingga? Njungga duku nda djiaaka Njuna, namunja-pa duna 
la taliu-nggu, njungga jia nda raka djiaaka mangguli-ha da halapa la 
wihina, wana. 26 Angu dedi, ana umbuku-na 1 Ambarahangu, dangu njimi 
hiana ma-manundu lai Ala, lai njutaka na ngia pa-pa-ngandingu-ja jiana na 
lii manangu. 27 Nadu na ma-mandapu-nja la Jeruhali hamanai da ma-pa- 
ngora-daka nda datandaa-ja Njuna, djia-dujaka hi dapuha-ja, nu palundu 
wa-du-danjaka na puluda da wunangu-ka, na pambaha-da hau lodu 
hangahu hau lodu hangahu. 28 Djiapa ka nda dahunggu-kadu latana, raka 
pa-pameti wanguja, taka djia-maja na karuhi-danja 1 Pilatu mata ka 
pameti-ja ba wada. 29 Ba da-palundu hala-njaka mbuu ndabana na 
pa-huratu na rukuna Njuna, papuru-danjaka welingu la ai, hi datuja daa la 
reti. 30 Taka 1 Ala duna hi na-pahada belinja welingu la mameti, 31 ka 
pa-djilikungu-nanjaka wikina hau daa lodu, la tauka na mapamai karia-nja 
welingu la Nggalilia la Jeruhali, nahu njuda-duka da ma-hakahii-nja la 
tauka. 32 Taka njuma jia bobaru-manjaka lai njimi na pa-ndjandjingu, na 
pandjandji-nandja da bokunda, ba palundu-nanjaka 1 Ala lai njuta ana 
umbuku-da, nu ba na-pahada-njaka 1 Jehu, 33 hama tuna na maninja la ludu 
dua: Njumu Ana-nggunggau, la lodu nahu-maka ba ku-patumbu-kau! ba 
wana. 34 Taka na ruku pahada beli-nanja welingu la angu mameti, dangu 
na nda hili mbubuku belina, mbàda lii-ma-nanjaka: Napa kuwua- 
manggainja duku na ma-màndjaku na pandjandji-nggu lai Ndautu, na 
ma-matua na ma-mandungu, ba wana. 35 Djia-dujaka hi nahili lija la ludu 
hau: Nda djia pulia-munja na tau matua-mu la pa-mbubuku, ba wàna. 36 
Nadu njuna 1 Ndautu, ba na-palundu-njaka na pa-hukutu-na 1 Ala nu la 
rehina, ka meti madua-nanjaka, hi pauhi-ndja dàngu da boku-naka, ka 


mbubuku-nanjaka. 37 Taka Njuna na pa-pahada-na 1 Ala, nda naluaa-ja 
pa-mbubuku. 38 Tuna nu angu dedi kai pinja, djiaja na rukuna Njuna-duka 
hi bobaru-nggainja na djamangu-da da ndjala, 39 hamanai rukuna 
Njuna-maka, djaka nggamu na mawaija hi pamana-nja la mbuu ndaba-naka 
na panda peku pamana-na na ukuna 1 Muha. 40 Djia-duja ipatanda 
pahamu-nja, ka ambu na-deningu lai njimi na maninja la huratu-da da 
wunangu-ka: 41 Tangaru njimi ha ma-paakangu, i-hangàtaru-wa dangu 
imauwa njimi; nu la rehimi ba ra-rama lia-nggunjaka duku na 
parama-nggu, na pandia peku waimi, djiapa ka nda napeka-nggainja-kadu 
tau, ba wana, hi wanandja. 42 Ba daluhu-ka pamanda-dandjaka parai tau, 
hili panii-kija nuna la lodu hangahu na ma-namunja wàdandja. 43 Ba 
na-pahewa-ka na ma-kabungguru, dangu tau Jahundi dangu matama 
Pa-jahundi ma-manundu, makiku-ndja 1 Paulu ada 1 Mbaranamba, taka 
njuda hi dapanii dandja dangu hi da-titiru-ha la pa-padaingu la 
pa-namungu-na 1 Ala. 44 La lodu hangahu ma-pandakingu, natika pa-pauhi 
ndaba-kaama-nguka na ihi paraingu, la pa-patingi-nja na puluna 1 Ala. 45 
Taka ba naita-jaka na tau dangu parai tau Jahundi, mbu-mbaru-nanjaka na 
makarau la etida, hi da-rawaku-ja na paniina i Paulu, pa-kariangu 
lapi-danja. 46 Taka djia-maja na toru mbenida papanii 1 Paulu ada 1 
Mbaranamba: Djiangu-ma ba pa-mangilungu-kai njimi la papeka-nggainja 
na puluna i Ala, tàka hi djukaru-minjaka dàngu bai reki wikimi ba nda ràka 
ma-malundungu-kai, nahu pa-mbelingu-manjaka duma la tau hangàdangu. 
47 Ba hupu randina i Miri-majaka lai numa: Njumu tu-nggu-nggauka harii 
la tau hangàdangu-ka, ka peku mana wànanggau lundu la hupu tana, wàna, 
wada. 48 Ba darongu-jaka nuna parai da tau hangàdangu, mbaha-da-njaka 
da etida, hi dawotu-nja na puluna i Miri, ka pawai-danjaka djàka pi-piraja 
na hupu pa-kawàri la pa-malundu-ngu. 49 Ka kada hàla-nanjaka na puluna 
i Miri la ngabana lai nuka. 50 Tàka da tau Jahundi hi darunda-ha da 
maràmba kawini manundu, hamanai da tau bokulu-ka lai nu la paraïngu, hi 
da-patàka-ndja pa-majila wangu 1 Paulu dàngu 1 Mbaranamba, hi 
dajaulu-ha welingu la padira tanada. 51 Tàka da pa-pahurungu hi 
da-kàmbahu-ha da au la wihida, beringu tanda-dujaka lai njuda, ka 
tàka-danjaka la Ikuniu-ngu; 52 mbuu ndàbada da pa-panaungu, mbinu 


wangu-danjaka mbaha eti rukuna 1 Ngahu Matua. 
NA KAWUDU 14 
Na rukuda i Paulu dangu 1 Mbaranamba la Ikuniungu dangu la Litaru. 


1 Taka la Ikuniungu djia-majai ba datama la uma bungguru, ba dapanii 
tuda nu, hi lupa dangu nda ukuja na tau Jahundi dangu na tau Nggarika na 
mapawai. 2 Taka da tau Jahundi da ma-tongguru, runda hàla-danjaka na 
tau hangadangu, ba da-pamalara-ha da etida hanggangu la angu dedi. 3 Ka 
ndadiku mandai-danjaka lai nu, datoru mbenima papanii parai pamonu-nja 
i Miri, na ma-hakahii-nja na pulu pa-namungu-na, ba na-patumbu-ha da 
tanda dangu da pa-hangatarungu ruku limada njuda. 4 Ka beri bika-nanjaka 
na tau la paraingu lai nu, hawiangu la ngaba tau Jahundi-ja, taka hawiangu 
la ngabada njudaha da pa-pahurungu. 5 Nu ba talanga pa-hamangu-daka 
da tau hangadangu dangu da tau Jahundi lupa da ma-pangora-da, mata ka 
pa-majila-ha dangu ka kambitaku-ndja watu da pa-pahurungu ba wada, 6 
taka nuda ba da-hamburu haha-jaka nuna, palai-danjaka la parai Litaru 
dangu Ndembiru la tana Likaoni, lupa la tana maweli winggiru-nja. 7 Lai 
nu bobaru-danjaka na lii manangu. 8 La Litaru ninja na manda maka 
wihina, madedi ngandi kaliparu-na, ndedi na-handakangu-ma papangga. 9 
Njuna na-patingi-manja na paniina i Paulu, hi napanau-ja paraina 1 Paulu, 
ba naita-jaka pawaina na ngia papeku-na la pa-pamàlaru-ja, 10 ka panii 
pa-kodungu-nanjaka i Paulu: Hadangu-wa, kau ndolaku pa-hàmungu! hi 
wànanja. Ka lumbatu wàna madua-ka, hi panggangu-panggangu-na. 11 Ba 
naita-jaka madangu ba tuna nu njuna i Paulu, ka wara madua-nanjaka la 
hilu Likaoni: Da-pahada taunguka da marapu, hi dapuru lai njuta, wàdaka. 
12 Ka tu-dandjaka ngarada, i Mbaranamba i Ndjiu wàdanja, taka i Paulu 1 
Herimehu wàdanja, ba njuna na matanggu kareuku. 13 Tàka na ratu na 
malumu-nja na umana i Ndjiu la ngaba paraïngu, hurungu-nanjaka hi 
nangàndi hapi dàngu wàla ai pautu lua la ngaru pindu, ka maraku wàndja 
wàna hamanai na madangu-ka. 14 Tàka ba darongu-jaka nuna paraï da 
pa-pahurungu, i Paulu dàngu i Mbaranamba, bàriku-dandjaka da hinggida 


hi dapa-lai tama la padua madangu, hi da-warangu: 15 Oi anda, ka 
nggikina hi timi nu? Njuma jia tau-makama hama tuna njimi; hi 
ma-bobaru-nggai lii manangu, mata ka peku mandjabii-danja jiana manda 
lingu ka da-pambelingu lai Ala na maluri, na ma-padika-nja na awangu, na 
tana, na tehiku hamanai na ihi-naka, wama-maka; 16 na mapuli-nja na 
bandjaru dangu, weli ama-amangu, la pahimbu ngarangia wikina. 17 Ba 
tuna nda djia nda pa-djilikungua-na hamuna, ba na-papuru-nggai urangu, ba 
nawua-nggai rehi mbokaru, hamanai ba na-pambihu wànggai pangangu 
dangu nggaüru eti, hi wada. 18 Taka ba dapanii tuda nu, datika panda 
maka-kaamangu pabaka-ja na madangu la patundja maraku. 


Na belida la Atioki 1 Paulu dangu 1 Mbaranamba. 


19 Ka taka-danjaka da tau Jahundi welingu la Atioki dangu la Ikuniungu, 
hi da-titiru-ja na madangu la pa-landahu-nja watu 1 Paulu, hi damangu 
pa-ruruhu-ja la hambeli paraingu, ba meti-nanjaka duna wada bia. 20 Taka 
ba da-ndolaku winggiru-njaka parai da pa-panaungu, hadangu-nanjaka hi 
natama la paraingu. Hadangu-ka harii luhu laku-danjaka dangu 1 
Mbaranamba la Ndembiru. 21 Ba da-bobaru-jaka na lii mànangu la 
paraingu lai nu, dangu ba nadangu-ka na tau na pairu ngandida la 
pa-kikungu, beli-danjaka la Litaru, la Ikumungu lupa la Atioki; 22 nahu ba 
da-pamandu-ndjaka da etida da pa-panaungu, hi dapanau-ndja: Mata kai 
padaingu la pawaimi, ba nda ta-matangua la pa-tanggungu majila dangu, 
tama la pahangandji-na 1 Ala djaka wanda, wanandja. 23 Ba da-paraha- 
ndjaka papindi ama bokulu-da hau kabunggu hau kabungguru, hi 
da-hamajangu dangu hi darotu wikida, ba da-pahandera-ndja lai Miri na 
pawaida. 24 Ba da-palaku-jaka na tana Pihindia, taka-danjaka la tana 
Papilia, 25 ba dapeka-jaka na pulungu la Paringga, puru-danjaka la Atalia; 
26 welingu lai nu pa-lirungu-danjaka la Atioki, la pangia pa-hangera- 
dandja la pa-namungu-na i Ala jia nana, la parama-ja na parama na pabidi 
palundu-da. 27 Ba datàka-ka lai nu, pauhi-danjaka na kabungguru, hi 
da-walahu halaja djaka ngga-nggaraja na pa-patumbu-na 1 Ala rukuda 
njuda, dangu djaka nggi-nggikina na bunggahu-nanja pindu pawai na tau 


hangadangu-mbu. 28 Ka mandai-danjaka lai nu ba da-ndadiku dandja da 
papanaungu. 


NA KAWUDU 15 
Na batangu-da da Pa-pahurungu la Jeruhali. (Nggal. 2:1) 


1 Ka taka-danjaka da tau welingu la Jundia, hi da-papeka-ndja da angu 
dedi: Djaka nda pakari-kai hama tuna na hurina 1 Muha, nda peku 
manangua-mi, wàdandja. 2 Ka tumbu-nanjaka na pa-palumungu dangu na 
pa-patajaku wangu ba nda ngeri biana la ngabada i Paulu ada 1 
Mbaranamba dangu njuda, ka kawari-danjaka 1 Paulu ada 1 Mbaranamba 
dangu hawiangu da anguda palua la Jeruhali, pataka-ndja da pa-pahurungu 
dangu da ama bokulu la pa-paara-nja na rukuna nuna na pa-palumungu. 3 
Ba nalua-ka na kabungguru pa-kareni-ndja, palaku-danjaka la Paniki dangu 
la Hamaria, nahu ba dalaku panija na pa-mbelingu-na na tau hangadangu, 
djia-dujaka hi hawola nda ukuha da angu dedika. 4 Ba dataka-ka la 
Jeruhali, nggepi-nandjaka paral kabungguru, hamanai da pa-pahurungu 
dangu da ama bokulu-ka, hi dapanii halaja na ln bokulu na pa-patumbu-na 1 
Ala rukuda njuda. 5 Taka hadangu-danjaka hawiangu la kalibaru Parihi da 
mambada pawai: Ka paraha-dundjaka badi la pakari hamanai la 
pa-pamandu-nja na ukuna 1 Muha, wada. 6 Nu ka pauhi-danjaka da 
pa-pahurungu dangu da ama boku-ama bokulu-ka la pabata-ja na rukuna 
nuna. 7 Ba lalu pa-tajaku wa-danjaka nu, ndolaku-nanjaka 1 Peturu: O1 
angu dedi, pi-ma-minjaka ba mandai pindi-ma-nanggaka 1 Ala welingu lai 
njimika, mata welingu la ngaruna njuna ka narongu lii manangu na tau 
hangadangu ka napawai ba wanangga. 8 Taka 1 Ala na mapi halandja da 
eti, hi na-pa-hakahiingu, ba nawangu pawua-ndja i Ngahu Matua, hamana 
ba nawua-ndai duta njuta; 9 nda ningu ndoku hau ngia pa-pahilitu-nanda 
njuta dàngu njuda, nu ba na-pajaha-ndjaka da etida paraï ruku pawaida. 10 
Ka nàhu nggikinai-ka dimi hii kamanja i Ala, bai pabuku-ndja kàlatu la 
kahuki-da da pa-panaungu, na panda tarada da bokunda djàka ndia 
njutakai jia. 11 Taka na pa-pamandu-nda: ba ruku pa-namungu-ana i Miri 


Jehu hi ta-manangu, hama tuna njuda, hi wanandja. 12 Ka kamandalu 
hala-nanjaka na ma-pauhi, hi da-patingi-ndja 1 Mbaranamba ada 1 Paulu ba 
dapanii-ha da tanda dangu da pa-hangatarungu, da pa-patumbu-na 1 Ala la 
tau hangadangu paraida njuda. 13 Ba nandjapu-ka na kareuku-da, 
hema-nanjaka i Jakupu: Oi angu dedi, patingi-ngga! 14 Na-wàlahu-majaka 
paraïna i Himungu, djàka nggikina la kawunga-na na hamata-nanja na tau 
hangàdangu paraïna 1 Ala,lapa-kawàri-nja ha-bandjaru welingu lai njuda 
tungguna na tamuna. 15 Nu pa-tutungu-du-danjaka da puluda da 
wunangu-ka da manindja la huratu: 16 Tunaka nu beli-du-nggunjaka, hi 
kuwulu belija na maüna 1 Ndautu na mambàda ndjoru, taka da ka-mbata- 
kambata-na kuhili pandoi beliha, hi kumangu pa-pahada-nja; 17 ka peku 
himbu-nanja i Miri paraï tau rihi, mbuu ndàbana na tau hangàdangu na ngia 
patiki nija na tamunggu, wana i Miri na ma-patumbu-ja nuna mbuu 
ndabana, 18 na papingu weli nungu. 19 Djia-duja ba ku-patanda-nja: ambu 
pa-handuka-dujapa na tau hangadangu na ma-pambelingu lai Ala wanggu; 
20 tulihu bia-ndjawa huratu, ka da-roputu wikida la ma-iraku la marapu, la 
ndjuraku, la mameti kabuta dangu la ria. 21 Maa ba weli amangu-maka 
duna 1 Muha ba na-bobaru-ja tau la hau parai hau paraingu, ba mbahaja na 
ukuna la uma bungguru hau lodu hangahu hau lodu hangahu, wanaka. 


Na pahema-da la kabungguru la Atioki. 


22 Tunaka nu rata-danjaka parai da pa-pahurungu dangu da ama boku-ama 
bokulu hamanai mbuu ndabana na kabu-ngguru-ka: Nahamu ka tapindi la 
angunda tau pa-parahangu karia-da 1 Paulu ada 1 Mbaranamba la Atioki, 
wadaka; ka pindi-dandjaka 1 Junda, 1 Mbaranamba ba wadanja, dangu 1 
Hila, da ma-pairungu la ha-paangu dedika. 23 Ka pa-ngandingu-danjaka 
hawala huratu la limada njuda: Da pa-pahurungu dangu da ama bokulu, da 
angu dedimi, peku hamu wadanggai njimi angu dedi ma-pawelingu la tau 
hangadangu, ma-ngiangu la Atioki, la Hiria dangu la Kilikia. 24 
Marongu-maka ba nindja hawiangu da ma-pawelingu lai njuma da 
ma-paliu laünggai, pa-hondaru wada da etimi, dangu nda padalu 
wamandja1 duma; 25 djia-dujaka mbuu ndabama hi ma-pahama-nja la 


ngaru, la papindi tau pa-parahangu lai njimi karia-da da angu mbu-handa 1 
Mbaranamba ada 1 Paulu, 26 da mambada pa-djamangu wikida rukuna na 
tamuna na Mirinda 1 Jehu Karitu. 27 Na djia-dujaka hi ma-paraha-ndja 1 
Junda ada i Hila, napa njuda ka dapanii wanggaika ngaru na rukuna nuna. 
28 Ba mahamu-ja wana-maka i Ngahu Matua hamanai njuma-mbu, ka 
ambu mahili pabuku-nggai mambotu, mata ka mbulungu jiadaa da 
ma-mbàtingu, 29 na: kai roputu wikimi la pangangu pa-mangedjingu la 
marapu, la ria, la banda meti kabuta dàngu la pa-ndjuraku la pandànga. 
Djàka imanggangu-maduka wikimi la matungu nu, wangu-naka dimi. 
Tuna-kawa! wàdanja na huratu. 30 Ba dapuli-ndjaka palaku, ka 
taka-danjaka la Atioki, hi da-pauhi hàlanja na madangu, hi da-padjola-nja 
nuna na huratu. 31 Ba dambaha-jaka, nggaüru hala-danjaka da etida, parai 
parongu-ja na lii pa-nàrungu tungu nu. 32 Njuda i Junda àda i Hila, maa ba 
wunangu-mahai duda, panau-dandjaka da angu dedi, da-daana na 
kareuku-da pa-pamàndu wàdandja da etida. 33 Mandaika ngalada 
pa-ndadiku lai nu, puli-dandjaka paral da angu dedi pabeli dangu hamungu 
la ma-paràha-ndja. 34 Tàka i Hila na-mbuhangu ningupa la pa-ndàdiku lai 
nu. 


Na pa-nduangu-da palaku pa-bobaru-ja na lii mànangu. Na pa-ihangu-da i 
Paulu dangu 1 Mbaranamba. 


35 Ndàdiku-danjapa i Paulu dàngu i Mbaranamba la Atioki, ba 
da-panaungu dangu ba da-bobaru-ja na puluna i Miri, dangu dadangu-mbu 
da anguda hawiangu. 36 Ba hau daanaka na lodu na ma-palàngangu, panii 
dà-nanjaka 1 Mbaranamba paraina i Paulu: Malanda-wa ka tabeli 
pa-tadalu-ha da angu dedi la hau paraï hau paraïngu ngia pambàda bobaru- 
ndanja na puluna i Miri, ka tapindja djàka nggi-nggikida, wànanja. 37 
Njuna i Mbaranamba, mata ka karia-nja i Juhani na ma-ngarangu Màruku 
wana, 38 taka na pa-pangàda-na 1 Paulu, ambu karia-dunjapa wana, ba 
na-dundjaku-dundja la Papilia, nda na-karia pangala-ndja nu la parama. 39 
Ka pa-lumungu mbana eti-danjaka, hi kiri pa-ihangu-da; ka karia-nanjaka 1 
Maruku paraina 1 Mbaranamba, hi da-palirungu la Kipuru, 40 taka 1 Paulu 


pindi-nanjaka 1 Hila. Ba dapuli-ndjaka parai angu dedi la pa-namungu-na 1 
Miri, ka laku-danjaka. 41 Ka lii-nanjaka la Hiria dangu la Kilikia, nahu ba 
na-pamandu-nja hau kabunggu hau kabungguru. 


NA KAWUDU 16 
Na tabuku-nanja 1 Timutiu paraina 1 Paulu. 


1 Ka hili taka-nanjaka la Ndembiru dangu la Litaru, lai nu ninja na 
pa-panaungu, Timutiu-ja tamuna, na mana kawin Jahundi mapawai-ja, 
taka na amana mini Nggarika-ja. 2 Njuna nawotu halanja angu dedi lai nu 
la Litaru dangu la Ikuniungu. 3 Djia-jaka na pambuha-na 1 Paulu la palaku 
kariangu; ka angga-nanjaka hi nakari-ja lumuda da tau Jahundi da 
manindja la ngabana la1 nu, maa ba pi hala-ma-danjaka na amana ba tau 
Nggarika-ja. 4 Nahu ba dalaku linja hau parai hau paraingu, pe-peka- 
madandja da angu dedi da hukutu da pambada pahama-da da 
pa-pahurungu dangu da ama bokulu la Jeruhali, ka dawa-nja ba wada. 5 
Nu hi manau màndungu-na na pawaida da kabungguru, hau lodu hau lodu 
bo-bondjangu-madanja anguda. 6 Ba da-palaku-jaka la Piringgia dangu la 
Nggalati, hiri-nandjaka paraina 1 Ngahu Matua papeka-ja na pulungu la 
Ahia. 7 Ba dataka-ka la Mihia, ka malii la Mbatini wadaka lati, taka nda 
na-pahia-ndja paraina 1 Ngahu. 8 Ba da-lapahu-njaka la Mihia, ka 
taka-danjaka la Tarua. 9 Taka la rudungu itangu-nanjaka paita-na 1 Paulu, 
nu-djia ndolaku biana na haatu na mini Makandoni, na ma-pamanda-nja: 
Mawa kau pala la Makandoni pandula-kama, wananja. 10 Ba naita-jaka 
na paita-na nu, kanoma pa-renggangu madua-manjaka palaku la 
Makandoni, ba mandungu-ma-nanjaka la etima: 1 Alaka na mapaau-nda 
palaku lai nahu pa-bobaru-ja na lii manangu, ba wama. 


Na ramana 1 Paulu la Pilipi. 


11 Ba ma-palirungu-ka welingu la Tarua, hanggangu-manjaka la 
Hamutaraki, hadangu harii la Niapoli. 12 Welingu lai nu laku-manjaka la 
Pilipi, na paraïngu kawunga patàka la Makandoni hahupu jiahu, ngia 


pa-mandapu tau Rumu. Lai nuduka ma-ndadiku ningu hau daa loduma. 13 
La lodu hangahu laku-manj aka la hambeli paraingu la hingi luku, napa hi 
ngia pa-hamajangu-ja lai nu ba wama, ka mandapu-manjaka hi mapani-nii 
dàndja da kawini da mambàda pauhi lai nu. 14 Ninja na kawini, Lindia-ja 
tamuna, na ma-danggangu tera mbaü, welingu la Tiatira, na ma-manundu 
lai Ala; narongu-kamaka, ka bunggahu-nanjaka na etina paraïna i Miri, hi 
kiri patingi-nanja na papanii-na i Paulu. 15 Ba parunu-njaka dàngu ihi 
umana, pamanda-nanggama-ka: Bai pangada-nja, raka ma-tuturu lai Mirija 
njuna djàka wàmi-dungga, màlawa ka talaku kai ndàdiku ningu la 
uma-nggu, wàna-nggama, ba na-pambana-kama. 16 Tuna handàka ba 
malaku pa-hamajangu, hamburu-nangga-ma-ka na ata kawini na maningu 
wàndi ma-njurangu, hi nda uku ngala padangu-ha da mirina ruku 
manjura-na. 17 Njuna nandaki-ja 1 Paulu dàngu njumaka, ba nalaku 
wara-ngu: Da tau jiada atana i Ala Djangga-mehaha, da ma-bobaru-nggai 
ngarangia mànangu, wàna. 18 Wàngu madua-naka nu nda pira mbua lodu 
biana; ka nda nahamu-pa na etina 1 Paulu, hi na-pambelingu: Kuwànja na 
tamuna i Jehu Karitu, luhuwa welingu hiana wànggunggau, hi wànanja na 
wandi. Nda hili tiangu ka luhu madua-nanjaka. 19 Ba daita-jaka parai da 
mirma, ba nda hili monungu-danjapa la pa-ngalangu, ka jàpa-dandjaka 1 
Paulu ada 1 Hila, hi da-ruruhu-ha la talora la hanggada da ma-pareta. 20 
Ba dangàndi-haka la hangga ma-pangora: Jiada jia tau Jahundi-ha, lalu 
pariu raüdanja na paraïnda; 21 ba da-bobaru-ja na huri-hurika, na manda 
uku lai njuta la pa-kataku-ja djàka ndia la pa-katundu-nja, ba tau Rumuta 
duta, wàdaka. 22 Ka hadangu ndàba-nanjaka na tauka la papapa-ndja 
njuda, tàka da ma-pangora hi da-bàriku-ha da pakida, hi da-paràha-ngu 
papalu-ha. 23 Ba ngala pahau daa bia-daka pa-làndahu-ndja palu, ka 
panà-ngga-dandjaka la uma kapàtangu, hi daràndi-ja na madai uma 
kapàtangu pamangga paha-hàmundja; 24 tàka njunai duna ba daràndi 
tudanja-ka nu, ka patama-na-ndjaka la kuru mangia daluma, hi napuhi-ha 
da wihida la tangga. 25 Tàka ba mandalora-jaka hamajangu-danjaka i 
Paulu àda Hila, hi dawunda-nja ludu wotungu i Ala, mbuu ndàbana na tau 
la uma kapàtangu rongu hàla-madandja. 26 Hi djia tungu biana na upungu 
bokulu, ka nggàduku hàla-da-njaka da lata dindina na uma kapàtangu, 


ndedi mbadiku-na ka tabunggahu madua-danjaka da ngaru pindu, taka da 
nggili bahida nuka da tau tambu-mbukalu-maa-danja. 27 Ka katataku- 
nanjaka welingu la mahuru-na na madai oka, ba naita-haka da pindu uma 
kapatangu-ka ba da-tabunggahu, bindjiru madua-nanjaka na hapanda-na ka 
ku-pameti wikinggu ba wana, na pa-pangada-na dapalai-ka duda da tau la 
oka wana bia. 28 Ka wara pa-kodungu-nanjaka 1 Paulu: ambu pa-iraku-du 
wikimu, ni hala-manggama jia, hi wananja. 29 Ka karai-nanjaka ru hulu, hi 
na-libungu wikina ba nda-ndà-ndana.hi na-maràbaku la hanggana i Paulu 
dàngu Hila. 30 Tunaka nu ka karia-nandjaka la hambeli: Miri, nggikina 
wàngguaka bàdi ka peku mànangu-nggu? hi wàna. 31 Napaha njuda: 
Waijawa 1 Miri Jehu, djia hu manangu njumu dàngu ihi uma-muka, 
wadanja. 32 Ka peka-danjaka na puluna 1 Miri, dangu na tauka na maninja 
la umana. 33 Nu la rudungu-ma ba na-karia-ndja, hi nabaha-ha da 
kalimbihu ihida; ka nda tiangua-pa ba parunu-nja, hamanai da tauna mbuu 
ndàbada; 34 ka hei ngàndi-nandjaka la umana.hi nawua-ndja pangangu; ba 
mbaha eti pàku-nanjaka ba wai-nggunjaka 1 Ala dàngu ihi uma-ngguka ba 
wana. 35 Hadangu-ka harii, pa-ràhangu-danjaka tau da ma-pangora: 
Pahàla-hawa hiana da tau, wàda. 36 Tàka na madai oka hi na-patàka-nja 
nuna na kareuku lai Paulu: Da-pangàndingu-ka langu da ma-pangora, 
pahàla-hawa njuda wàdanggai; djia-duja màtawa kai luhu kai laku dàngu 
hàmungu, wànandja. 37 Tàka nanapa-ha paraïna i Paulu: Njuma jia tau 
Rumu-kama, dàngu ndedi ningu timbangu hi palu bia-danggama dàngu hi 
puhi bia-danggama la uma kapàtangu, tàka nàhu mata ka pahàla winindja 
wàda-nggamaka? Ndiapa njuna, mata ka damai njudama bàdi ka 
da-paluhu-kama, wànaka. 38 Tàka da tau papalewa-da hi da-patàka-nja 
nuna na kareuku la ma-pangora; ka mangàdatu-danjaka ba darongu-jaka nu 
njuda ba tau Rumuha; 39 ka mai-danjaka hi da-pamanda-ndja; ba da-karia- 
ndjaka la hambeli, hi da-kamahi-ndja, i-kandulingu-wa welingu jiahu la 
paraïngu wàdandja. 40 Ka luhu-danjaka duda welingu la uma kapàtangu, 
hi datama la umana i Lindia. Ba da-patàbuku da hàla-ndjaka da angu dedi, 
panàru-dandjaka, halaka luhu laku-danjaka welingu la paraingu. 


NA KAWUDU 17 


Na ramana 1 Paulu la Tehalunika dangu la Mbaria. 


1 Ba da-palaku-jaka la Apipoli dangu la Apolunia, taka-danjaka la 
Tehalunika; lai nu ningu uma bungguru tau Jahundi. 2 Hama tuna na 
huri-naka, ka lua toma-nandjaka; tailu mbua mingguna ngalana 
pa-pabandjaru dandja rukuna na maninja la Huratu-ka; 3 na-walahu-ndja 
dangu hi na-pangita-ndja na rukuna 1 Karitu, ba djiangu-ma badi 
na-padangu majila, hi lupa na-hadangu beli welingu la mameti: Jiana 1 Jehu 
na pa-bobaru-nggunggai, djia-majaka i Karitu, wànandja. 4 Hawiangu da 
anguda ningu ma-pakikungu, hi da-kapuli karia-ndja i Paulu dàngu i Hila; 
màlai dangumbu mini Nggarika ma-manundu, hamanai da maràmba kawini 
nda nadjaru biada. 5 Taka da tau Jahundi karaü-dandjaka eti, hi 
da-karia-ndja da tau akatu da ma-lindingu la pahangu, hi da-kupulu-ja na 
tau dangu la pa-pariu raüngu la paraïngu, hi dandjunja na umana 1 Jahungu 
ba dahimbu-ha da pa-pahurungu, ka luhu ngandiha la batangu madangu ba 
wàda. 6 Tàka ba nda dahunggu-hapa njuda, jila-danjaka i Jahungu dàngu 
hawiangu da angu dedi la hangga ma-pareta paraïngu lai nu, ba bua-buada: 
Jiada jia da ma-kuwaru-ja na pa-nggubulu awangu, dataka-mbuka jiahu, 7 
djia-duhaka da pa-pahia-na uma i Jahungu; njuda jiada mbuu ndàbada da 
mapangga-ja na palara-na na hangandji bokulu, ninjaika na hau maramba, 1 
Jehu, ba wada, wadaka. 8 Ka riwatu-danjaka na tau dangu hamanai da 
ma-pareta paraingu, nu na marongu-ja nuna; 9 taka ba dawotu-ka 
pa-katindi wada wikida 1 Jahungu dangu da anguda, ka pahala-dandjaka. 
10 Ka paraha parengga-dandjaka parai da angu dedi njuda 1 Paulu ada 1 
Hila palaku la Mbaria nu la rudungu. Ba datàka-ka lai nu tama-danjaka la 
uma bungguru tau Jahundi. 11 Na tau lai nu nahamu ningupa welingu la tau 
Tehalunika, nadu ba da-kataku hamu-maja duda na pulungu, hau lodu hau 
lodu mangindjiru-madanja na Huratu-ka, djaka tuba langa-taka-dunanja 
nuna ba wada. 12 Djia-dujaka hi kiri danguna na mapawai, màlamai duda 
da maramba kawini Nggarika, taka na mini nadangu-mai. 13 Taka ba 
dapi-njaka parai tau Jahundi la Tehalunika, na rukuna na puluna 1 Ala ba 
na-bobaru-mbujaka la Mbaria paraina 1 Paulu, mai madua-danjaka lai nu 
parunda-ja dangu pa-kuwaru-ja na tauka. 14 Ka paraha parengga madua- 


danjaka 1 Paulu parai da angu dedi lai nu palaku hanggangu la tehiku; taka 
1 Hila dangu 1 Timutiu da-ndadiku-pa. 


Na ramana 1 Paulu la Atena. 


15 Taka da ma-karia-nja 1 Paulu, karia pangala-danjaka lupa la Atena. Ba 
nawua-ndjaka kareuku pa-pataka-dandja 1 Hila dangu 1 Timutiu, ka 
dapamai pa-renggangu jiahu ba wanandja, beli-danjaka duda. 16 Ba 
talanga patia-nandjaka njuda la Atena paraina i Paulu, mbana nda ukuja na 
etina ba naita-ja nuna na paraingu ba nambinu wangu biaka marapu. 17 Ka 
pa-bandjaru da-nandjaka la uma bungguru njuna 1 Paulu da tau Jahundi 
dangu da tau manundu-ka, hamanai la talora-mbu hau lodu hau lodu na 
tauka na ma-patabuku danja. 18 Nimbundja hawiangu da tau manggana la 
kalibaru Epikun dangu Hatoki da ma-patajaku danja njuna. Taka 
hawiangui: Nggara wana pakuka ihu jiana jia na ma-kaboliku? wàdanja. 
Taka hili ninjai hawiangu: Talanga wanguna bobaru-nanja na rukuda da 
marapu weli namungu, wadanja. Maa ba bobaru-nanja na rukuna 1 
Jehu-duka dangu na ruku hadangu beli paraina 1 Paulu. 19 Ka karia- 
danjaka 1 Paulu hi dalaku ngandija la Areupanggu: Mala pekuna nu ka 
mapinja duma djaka nggàraja na lii bidi na papanii-mu? 20 Nadu ba hau 
hi-dujaika na pangàndi-mu na parongu-ma, djia-duja mata ka tapinja djaka 
nggàra-jaka nu hi wàma, wàdanja. 21 Mbuu ndàbana na tau Atena, 
hamanai na tau tàka na maninja lai nu, nda dawàru djuaanja na lodu, 
djia-maaja la papanii-ja dàngu la pa-patingi-nja na lii bidi. 22 Ka ndolaku- 
nanjaka i Paulu nu la padua Areupanggu, hi napanii: Oi tau Atena, ba 
kuwangu pangita-akai njimi, lalu mbana maràna-makai la pa-lumungu 
marapu. 23 Nadu ba talànga wena-wenangu-ngguka hu lua la paraïngu, 
kutànga-tàngaru-haka da palumu-mi, nu hunggu-du-nggu-njaka na hau na 
kàba aü na maningu huratungu: Tungguna na marapu na panda pingu, ba 
wàna. Na djia-dujaka nuna na palumu-mi na panda pimi nàhu na 
pa-wàlahu-nggunggai. 24 I Ala na ma-padika-nja na pa-nggubulu awangu 
hamanai na ihi-naka, nda na-ngiangua la uma pawulu wàngu lima. Njuna 
Miri awangu tanaja; 25 dangu nda na-orangu-mbu la palumu wanja lima 


tau, hama tuna ningu ma-kalana-nja, taka hi Njuna-madui na mawua 
ndàbanja luri dangu ngahu hamanai mbuu ndàba-naka. 26 Ma-pawelingu la 
haatu-aja ba nawulu-ja na dedina na tauka, ka nangia-nja na pa-nggubulu 
awangu ba wana, hi nadeka hahanja na rehi pa-patunggungu-ha hamanai 
na dira heka-ngu-na na ngia pa-ngiangu-da. 27 Mata ka peku himbu-danja 1 
Ala, djaka peku dama djaka peku hunggu-dudanja ba wana, lati nda 
namarau-mbu duna welingu lai njuta haatu-haatu. 28 Maa ba lai Njunadu 
njuta jia hi taluri, hi ta-nggaduku dangu hi ninda, hama tuna na panuda da 
mini luluku-mi: Njuta jia wala wua-mbunanda, ba wada. 29 Ni hi walana 1 
Ala-duta, nda rakaana djaka takaka-ja na dedi Alana ba hama dedi amahu 
marara mabara dangu watu papandoi ruku mahi dangu kanandingu tauja. 
30 Nahu palanga-nanjaka mata na rapa nduba paraina 1 Ala, hi na-bobaru 
halanja na tauka la nggi-nggii mata ka da-pandjilungu ba wana. 31 Maa ba 
lapahu deka-ma-nanjaka kawai na lodu, na rapa patanda wananja matandji 
na ngerana na ihi pa-nggubulu awangu-ka, paraina na tau na pambada 
kawari-na, hi na-walahu halanja na tau, nu ba na-pahada belinja welingu la 
mameti-ka, hi wanandja. 32 Taka nu ba darongu-jaka na ruku hadangu-na 
na mameti, hawiangu jobu-danjaka; taka hawiangui: Napa handaka ka 
mahili rongukau rukuna nuna, hi wadanja. 33 Tunaka nu ka luhu-nanjaka 
duna i Paulu welingu la mbabuda. 34 Taka nimanjai hawiangu na 
ma-kadambi lai njuna, na mapawai; nu la anguda nindja 1 Ndiunihiu na 
matama la batangu Areupanggu, dangu na haatu na kawini, 1 Ndamari ba 
wadanja, hamanai hawiangu-ka da anguda. 


NA KAWUDU 18 
I Paulu la Kormitu. 


1 Halaka patuna nu, hadangu-nanjaka 1 Paulu welingu la Atena hi nataka la 
Korinitu; 2 ka tabuku-nanjaka na mini Jahundi, Akila-ja tamuna, dedina la 
Potuhu, bidi takaana welingu la Itali dangu na papaha-na 1 Perikila; maa ba 
na-paraha hala-dunjaka na tau Jahundi paraina 1 Kalandiu paluhu welingu 
la Rumu. Ka mai toma-nandjaka nuda da tau madua. 3 Ba na-pahama na 


parama-da, ndadiku-nanjaka parama dàndja; njuda mapandoi uma teraha. 
4 Hau lodu hangahu hau lodu hangahu pa-bandjarungu-na-njaka 1 Paulu la 
uma bungguru, ba na-titiru-ja na tau Jahundi na tau Nggarika. 5 Ba 
dataka-ka 1 Hila dangu 1 Timutiu welingu la Makandoni, djia la 
pa-bobaru-ja na pulungu-kiaka na pa-kaloru-na 1 Paulu, ba na-hakahii-nja la 
tau Jahundi na rukuna 1 Jehu ba Karitu-ja. 6 Taka ba da-rawaku-jaka 
dangu ba dalapi-jaka, kambahu-nandjaka da hinggina: Patanggu 
wiki-maminja dimi na wai riami; njungga duku hinggilu-nggunjaka; piti 
welingu nahu laku-nggunjaka la tau hangadangu, hi wanandja. 7 Welingu 
lai nu laku-nanjaka la umana 1 Titu Jutuhu, na ma-manundu lai Ala; na 
umana na-panuangu-ma dangu na uma bungguru. 8 Taka 1 Karihipu na ama 
bokulu la uma bungguru, pawai-nanjaka lai Miri dangu ihi uma-naka, malai 
dangumbu tau Kormitu ma-patingingu hi lupa dapawai, hi parunu-ndja. 9 
Ka peka-nanjaka i Paulu paraina i Miri, la harii mata la rudungu: Ambu 
mangadatu-du, paniiwa njuna, ambu kandiidu! 10 Ba ndutu-manggunggau 
duku, nda djia ningua ma-palua-nggau lima la pa-hanggamaru-kau, ba 
nadangu na taunggu la1 jiahu la paraingu, wananja. 11 Ka ndadiku-nanjaka 
1 Paulu lai nu, hau ndau nomu mbua wulana, ba napeka-ja na puluna 1 Ala 
lai njuda. 12 Taka ba djia-jaka 1 Nggaliu na ma-pareta la tana Akaja, 
hadangu-nanjaka na tau Jahundi ba na-pahamangu la pa-rawaku-ja 1 Paulu, 
hi dangandi-ja la ngia pa-batangu: 13 Na taujiana na-titiru-ja na tau, la 
palumu wanja ma-pahilitu la ukuna 1 Ala, wadanja. 14 Ka tungu panu ba 
wanaka 1 Paulu, nanapa-ja 1 Nggaliu: Ha tau Jahundi, djaka era ningu 
pulungu ruku mandjala dangu ma-akatu-kai, djiaja duku hi kupingu papanii 
wanja. 15 Taka djaka djia biaja na pa-lumungu-mi pulungu, dangu tamu, 
djaka ndia uku pa-kawana-mi, itangaru wiki-jaka dimi njimi, nda kubihua 
duku patanggu patanda-nja na matu-ngu nu, wanaka. 16 Ka wangga- 
nandjaka welingu la ngia pa-batangu. 17 Taka mbuu ndabada hi dajapa-ja 1 
Hohuteni na ama bokulu la uma bungguru, hi dapalu-ja lua la hanamba 
uma batangu, taka 1 Nggaliu duna nda na-kawela ndokuanja na matungu 
nu. 


Na belina i Paulu la Atioki, ba nalii ningu la Epihu dangu la Jeruhali. 


18 Mandai dangu lodu-naka pa-ndadiku lai nu, pabeli-nanjaka langu la 
angu dedi, ka pa-lirungu-nanjaka la tana Hiria, karia-mada 1 Perikila dangu 
1 Akila; taka la Kenikaria hi na-kikiru-ja na lunggina, maa ba 
na-harangu-du. 19 Ka taka-danjaka la Epihu, hi na-bandjalu-ha njuda lai 
nu; ka tama-nanjaka la uma bungguru hi na-pabandjaru dandja da tau 
Jahundi. 20 Ba dadaha-jaka, kau ndadiku mandaiki lati ba wadanja, nda 
naaa-hapa; 21 ka pabeli-nandjaka langu: Djia djaka wanadu i Ala, be-beli 
lianggu duku, wànandja. Ka pa-lirungu-nanjaka welingu la Epihu. 22 Ba 
nataka-ka la Keharia, hei-nanjaka la Jeruhali hi na-kamahaku danja na 
kabungguru lai nu, tunaka nu ka puru-nanjaka la Atioki. 


Na pa-ndilungu wànguna i Paulu palaku pa-bobaru-ja na lii mànangu; na 
liina la Nggalati dàngu la Piringgia. 


23 Mandai dangu lodu-kinaka ngalana pa-ndàdiku lai nu, hadangu-nanjaka, 
hi na-pàlaku hàlaja la Nggalati dàngu la Piringgia, nàhu ba 
na-pamàndu-ndja da etida da pa-panaungu. 24 Ninja na mini Jahundi na 
matàka la Epihu, Apolu-ja tamuna, dedina la Ihikandaria, tau manggàna-ja, 
lalu manija la Huratu-ka. 25 Njuna pa-papekangu-majaka la ngarangia-na i 
Miri; taka ba nambana etina, hi napanii-ja na rukuna i Jehu ba na-papeka 
pahamu-nja, taka na papina djiaaja na pa-runungu-na i Juhani. 26 Ka lundu 
toru mbeni-nanjaka papanii la uma bungguru. Ba darongu-jaka paraida 1 
Akila ada 1 Perikila, angga-danjaka hi da-pakaloka pahamu-nja na 
ngarangia-na 1 Miri. 27 Ka kulaku-wa la Akaja ba wanaka, pahama 
daha-danjaka parai da angu dedi, hi da-pangandi-ndja huratu da 
papanaungu la1 nu, kai anggaja njuna ba wadandja. Ba nataka-ka, parai 
ruku pa-namungu-na i Ala, lingu lànga-tàka njuna la tau mapawai lai nu. 28 
Nadu ba na-àtaiu-du pa-patajaku dàndja da tau Jahundi la mbabu ba 
na-pangita-ndja la Huratu-ka na rukuna i Jehu ba Karitu-ja. 


NA KAWUDU 19 


Da papanau-na i Juhani ba ha-kambulu madua-ha, ba na-parunu-ndja 
paraina 1 Paulu la Epihu. 


1 Ba talanga la Korinitu-japa 1 Apolu, ba na-halatu hala-jaka duna paraina 1 
Paulu la handadiku ditana na tana lai nu, taka-nanjaka la Epihu, ka hunggu- 
nandjaka lai nu hawiangu da ma-kikungu. 2 Ka paara-nandjaka: Mala 
ingala-njaka 1 Ngahu Matua, bai lua-jaka papawai? hi wanandja. 
Danapa-ha njuda: Ndedi-mapa duma marongu ba ninja 1 Ngahu Matua, hi 
wadanja. 3 Djaka tuna na ka nggara pa-runungu-jaka nu na pa-parunu-ngu 
wangukai? hi wanandja. Dahema njuda: Na pa-runu-ngu-na 1 Juhani, hi 
wada. 4 Nanapa-ja 1 Paulu: Na pa-runungu na pawana 1 Juhani djiaja na 
parunu pa-ndjilungu, iwaija badi na ma-namunja na ma-malamiri-ngga 
njungga, ba wananja na tau, na djiaja i Jehu-duka, hi wànandja. 5 Ba 
darongu-jaka na matuna nu, hi parunu-ndja la tamuna 1 Miri Jehu. 6 Ba 
na-patidu-ndjaka lima paraina 1 Paulu, ka puru-na-ndjaka 1 Ngahu Matua, 
hi dapanu wangu hilu hau dangu hi da-pawunangu. 7 Mbuu ndàbada tau 
ha-kambulu madua-ha. 


Na pahunggu-na 1 Paulu la Epihu. 


8 Ka tama-nanjaka 1 Paulu la uma bungguru, na-katailu mbua wulangu ba 
toru mbeni biana papanii, hi na-titiru-ha ba na-pabandjaru dandja na rukuna 
na pahangandji-na i Ala. 9 Taka ba da-patongguru-ka wikida hawiangu ba 
nda dapawai, taka hi pulu bia-danjai na ngarangia-na 1 Miri la mbabu tau 
dangu, ka kandulingu-nanjaka i Paulu welingu lai njuda, hi na-kahika-ha da 
pa-panaungu. Hau lodu hau lodu pa-bandjarungu-nanjaka la ngia 
pa-papekangu-na 1 Tiranu. 10 Wangu madua-naka nu lupa dambu ndauna, 
ka rongu hala-nanjaka na puluna 1 Miri na tau na maninja la Ahia-ka, na tau 
Jahundi dangu na tau Nggarika. 11 Ka patumbu-nandjaka 1 Ala da 
pa-hangatarungu ba nda ukuha, ruku limana 1 Paulu. 12 Lupa 
nangandi-mbuha tau da tera podahu dangu da tera borungu la ihina 1 Paulu 
la mahidu, ka pa-jilangu madua-danjaka da hiduda, taka da wajidi akatu 
daluhu-mbu. 13 Nindjambui hawiangu da tau Juhundi lindingu, da mapingu 
kabeli mata, da ma-rambihu-ja na tamuna i Miri Jehu la patiki-ja nu la tau 
pa-huruku wandi akatu: Mahara-nggai na la tamuna 1 Jehu, na 
pa-bobaru-na 1 Paulu, wada. 14 Nu da matuda nu, tau mapihu-ha, da anana 


1 Hakewa, na ratu pangora Jahundi. 15 Taka nanapa-ha parai na wandi 
akatu: I Jehu kupinja, 1 Paulu kupi-mbunja, taka njimi na nggamukai? hi 
wanandja. 16 Taka na tau na pa-huruku wandi, hi na-lumbatu-maandja, hi 
na-pakaku halaha, ka lupa talu lima-nanjaka njuna, hi dapalai mangu kalulu 
mangu manuangu welingu la uma. 17 Ka hamboka-nanjaka na rukuna nuna 
la tau Jahundi dangu la tau Nggarika na maninja la Epihu; ka mangadatu 
wangu-danjaka mbuu ndabada, bokulu wangu-nanjaka na tamuna 1 Miri 
Jehu. 18 Nadangu-mbu na tau na mapawai, na mamai papeka dangu na 
ma-pakaloka-nja na huri-huri-naka. 19 Malai nadangu-mbu na 
ma-nggumangu hiwaru anga, da-ohuru hala-maandja da huratu hiwaru-da, 
hi datunu>na la mbabu tau dangu; djaka pa-nggubulu halandja da wilida 
ningu lima rata amahu barada. 20 Tuna nu na pa-rukangu-na pawuwa 
dangu patalu na pulungu, parai ruku mbihana 1 Miri. 


Na pariu ratinguna la Epihu. 


21 Ba nandjàpu hàlaka nu na rukuna nuna, pa-ngàdangu-nanjaka etina 
pa-palaku-ja la Makadoni dangu la Akaja, ka mangu pa-pangalangu la 
Jeruhali wàna: Djàka kuhàla-ka haromu lai nu, lupa kungita-mbuja bàdi la 
Rumu, wàna. 22 Ba na-paràha-ndjaka la Makandoni da anguna pa-pa- 
mbapangu da madua, i Timutiu dàngu i Eratu, ndàdiku-nanjaka hawutu 
njuna la Ahia. 23 Nu ba talànga tunaka nu, djia-dujaka na tumbuna na pariu 
raungu ba nda nadjaru biana, lumuna na ngarangia-na 1 Miri. 24 Maa ba 
nidunja na mini tuku, Ndemitariu-ja tamuna, matuku ana uma marapu 
Aratemi, àmahu baraha, njuna hi ngalangu nda ukuha da mapingu patuku. 
25 Ka pauhi-nandjaka hamanai da angu ràma-daka: Oi anda, hi pi-duminja 
jiana na paràma-nda ba djiaja na pa-ngalangu wànda malingu da-dangu; 26 
taka ita-ma-minjaka dàngu rongu-ma-minjaka, ba nda mbulungu biana 
jiahu la Epihu, tàka ba tu hàla-mananja la pa-nggubulu Ahia-ka ba 
na-titiru-ja dàngu ba na-waihaku-nja na tauka paraina i Paulu, nda 
marapua-ha da papandoi wàngu lima ba wàna. 27 Djàka tuna nu nda 
mbulungu bia-napa na pawawa-na jiana na paràma-nda, tàka jiana na 
umana na ratu Aratemi bokulu-mbuduka, nda na-pamalilia-njapa tau, ka 


lupa molu-ngu-nanjaka haromu na manuha-na na ratu bokulu, na palumu 
halana na ihi Ahia-ka, hamanai na ihi pa-nggubulu awangu-mbu, hi 
wànandja. 28 Ba darongu-jaka nu nuna, mbumbaru-nanjaka na makarau la 
etida, hi da-warangu: Na-bokulu 1 Aratemi na marapu ratu tau Epihu, 
wada. 29 Ka riu rau hala-nanjaka na paraingu-ka, hi handaka langgu- 
ngguru-maada la ngia pa-imingu remi, hi dajapa-ha i Nggaju dangu 1 
Aritaraku tau Makandoni, karia-na 1 Paulu. 30 Ka kutama la koru tau 
dangu ba wanaka lati 1 Paulu, hi dahiri-maanja parai da ma-kikungu; 31 
nimbundja da ma-pangora la Ahia, da arijaa-na, da ma-palewa-nja tau: 
ambu natoru mbenidu patama la ngia pa-imingu,wadanja. 32 Ka 
wara-nanjaka na tauka, tuna nu wana na haàtu, tuna nu wànai hawiangu; ba 
pariu raungu hala-du-nanjaka na tau; nadangu ningupa na manda pinja 
djaka nggikina nu hi da-langgungguru. 33 Nu la padua tau dangu 
pa-kaloka-nanjaka tau 1 Ihikandaru na pa-pahuru-da tau Jahundi la hangga. 
Taka i Ihikandaru hi na-pa-wilikungu limana, ka kuhema-ja na tau dangu 
wana lati. 34 Taka ba dapi-njaka ba tau Jahundi-ja, ka handaka kaoka 
madua-naka na tauka, ningu dambu ndjamuna ngalana pa-tuna nu: 
Na-bokulu 1 Aratemi na marapu ratu tau Epihu, ba wada. 35 Ba na-pa- 
kamandalu-jaka na tau parai na ndjuru-tulihu paraingu: Ha tau Epihu, 
nggiija wami na manda pinja, ba njuna jiana na parai Epihu na matutu-ja na 
umana 1 Aratemi Bokulu, dangu na kahala tau na mapuru welingu la 
awangu? 36 Djia-duja hi nda ningu biduai ma-palumu wanja nuna, 
ikandii-du badi lati, ambi kangguhaku-du djaka nggikina wami. 37 Jiada 
da tau bai karia-ndja lai jiahu, nda ruku manganga-danja tanggu marapu 
dàngu nda ruku lapi-mbudanja na marapu ratunda. 38 Djia-duja njuda i 
Ndemutariu dangu da anguna paràma-ka, djaka ningu papanii-da ma-pa- 
kandjipilungu la tau, ningu-ma lodu batangu dàngu ningumbu ma-pareta, 
da-pa-towa-kungu biaka duna làti dangga anguda. 39 Taka djàka 
hangia-nai na pa-karuhi-mi, ka djia-jaka hi rataja la batangu langa-taka. 40 
Nadu njuta jia handuka-ndanjaka, tai djaka ninguka ma-pa-towakungu 
rukuna na pariu raiingu na matumbu nahu, nda ningu latana raka pahema 
wanda rukuna na pauhi pariu raüngu tungu jia, wanaka. Ba wanaka nu, 
paraha-nanja-ka na ma-pauhi palaku. 


NA KAWUDU 20 
Na rukuna 1 Paulu la Makandoni dangu la Nggarika. 


1 Ba na-kamandalu-ka na ma-pariu ratingu, paau-nandjaka da pa-panaungu 
paraina 1 Paulu, hi na-panaru-ndja, halaka ba na-pabelingu-ka langu 
laku-nanjaka la Makandoni. 2 Ba na-palaku hala-jaka la ngabana lai nuka, 
ba da-daana na papanau-nanja na tauka, pa-ngalangu-nanjaka la tana 
Nggarika. 3 Palangangu-ka tailu mbua wulangu lai nu, ka kupala-wa la 
Hiria ba wanaka lati, taka hi buti-danja padua parai tau Jahundi, 
djia-dujaka beli biaka duna la Makandoni hi wana. 4 Ka laku karia-danjaka 
paraida 1 Hupatiru anana 1 Piru tau Mbaria; 1 Aritaraku dangu 1 Hakundu 
tau Tehalunika; 1 Nggaju tau Ndembiru; 1 Timutiu, 1 Tihiku dangu 1 
Torupi-mu tau Ahia. 5 Laku mangilu-danjaka njuda, hi danedi-nggama la 
Tarua. 6 La hambeli pamangu kambamba nda patai wolungu, pa-liru- 
ngu-manjaka welingu la Pilipi, ba lima mbua lodu-maka taka-mandjaka la 
Tarua. Lai nu hi ma-ndadiku pihu mbua lodu. 


Na paluri-nanja 1 Etiku paraina 1 Paulu. 


7 La kawunga lodu la mingguna nuna, pauhi ndaba-manjaka la pa-kawita 
kambamba, ka panii dà-nandjaka paraina i Paulu, ba pa-lirungu-nggunjaka 
haromu wana, hi na-pamalai-ja na luluku-na lundu mandalora-ja. 8 
Danguma palita daa la kuru dita, nu la ngia pa-pauhi-ma. 9 Ninja na bidi 
mini, Etiku-ja tamuna, na ma-mandapu la ngaru katonga, ka toma-nanjaka 
tatiku. Ba lalu mandai-naka la pa-kareuku 1 Paulu lupa katuda mindjalu- 
nanjaka, ka kanabu-nanjaka hu waa ba wàngu patailu ndàdiku-na, mbàda 
meti-manaka ba nadanda-nja tau. 10 Ka puru-nanjaka i Paulu, hi 
nanapu-nja hi narohu-ja: Àmbi kanjaüru-du, ni-dunja na ngahuna, hi wàna. 
11 Ba nahei belika, kawita-nanjaka kambamba hi nangangu, mandai-mapa 
ba napanii-nii dàndja lundu waihangu-na na mbaru, hinaka hi nalaku. 12 Ka 
karia-danjaka na bidi mini, naluri biaika, djia-dujaka hi nggaüru nda ukuha 
da etida. 


Na luna la Maleti 1 Paulu. 


13 Ka hei mangilu-manjaka njuma la kapalu, hi ma-palirungu la Ahu, ka 
tawotu-ja lai nu 1 Paulu ba wama, tuna nu ba wanadu ba narandi-kama, 
njuna duna liinanja la wihi. 14 Ba natoma-nggamaka la ahu, wotu-manjaka, 
hi ma-pangala-ngu la Mitileni; 15 ka pa-lirungu-manjaka welingu lai nu, 
hadangu haru taka-manjaka la tubana la Kiuhu, hili hau lodu pala-manjaka 
la Hamuhu, taka hili hadangu-ka harn taka-manjaka la Maleti. 16 La etina 
1 Paulu mata ka paliru langanja la Epihu, ka ambu hili endapu-ipa la Ahia 
wana; ba rengga-mananja, djaka pekuna ka mbada taka-kinggu la Jeruhali 
la lodu Petakota wana. 


Na pahewa danandja da ama bokulu la Epihu. 


17 Ka palewa-nanjaka tau la Epihu welingu la Maleti, la papa-au-ndja da 
ama bokulu kabungguru lai nu. 18 Ba datàka-ka. panii dà-nandjaka: Njimi 
pi-ma-minjaka welingu la kawunga li-liti-manggunja jiahu la Ahia, djàka 
nggi-nggiki mànuna na huringgu lai njimi, 19 ba kulumu-nja 1 Miri dangu 
pawawa-nggu wikinggu hamanai dàngu wai matanggu, dàngu ba nda pira 
biaja na makama-ngga nu ba nabuti-ngga tau Jahundi, 20 hamanai nda 
ninguma duku malingu pawini-nggunggai, ku-wàlahu hàla-ma-nggainjaka, 
nu ba ku-papeka-nggai la mbabu hamanai la hau uma hau uma, 21 ba 
ku-hakahii-nja la tau Jahundi-kai, la tau Nggarika-kai na ruku pa-mbelingu 
lai Ala, dàngu na pawai lai Jehu Karitu Mirinda. 22 Taka nàhu kai pinja: 
njungga jia djàritu-ma-nanggaka i Ngahu la palaku la Jeruhali, dàngu nda 
pinggunja djàka nggàraja na paràngga-nggu taï lai nu, 23 mbulungu-ana ba 
na-hakahii-ngga i Ngahu Matua welingu la hau paraïngu tàka la hau 
paraïngu: Ningu nggili bàhi dàngu majila manapa-kau, ba wànangga. 24 
Na njuna ba tuna djiapa na luri-nggukadu nda ku-bilatu-mbunja, màta-kinjai 
duku nda wànggua, mili njuna ka ku-palundu hàmunja na ngarangia-nggu 
hamanai na pa-lumungu na pangala-nggu lai Miri Jehu, nu la 
pa-hakahii-nja na lii mànangu ruku pa-namungu-na 1 Ala. 25 Nàhu kai 
kakaja, nungga duku pi-ma-nggunjaka, njimika mbuu ndàbami pambàda 


laku lunggu ba ku-bobaru-ja na pa-hangandji-na 1 Ala, ndai hili itaajapa na 
matanggu. 26 Djia-duja ka kupeka-nggai la loduna nahu, jahangu-danjaka 
duku da limanggu welingu la riana na tauka; 27 ba nda ninguapa duku 
pawini-nggu, kupeka hàla-ma-nggai-njaka na patiki-na i Ala. 28 
Pa-tandangu wikimi, hamanai mbuu ndabana na kababa, na ngia 
patu-nanggai ma-tanara paraina i Ngahu Matua, matawa kai pawanja na 
kabungguru-na i Ala, na pàngala wànanja ria wikina. 29 Nadu ba pi-ma- 
nggunjaka duku, taï djàka taliu-ngguka, ba tama-danjaka da ahu rumba da 
mambana bohuda, na manda hili aija na kabàba. 30 Djiapa la angumi 
ningumbu haromu ma-hadangu pa-pape-kanggai ma-pandjingu 
ndjàngangu, ba dairu-ndja da papanaungu, ka datundu-nggama njuma ba 
wàda. 31 Djia-duja irimangu-wa, dàngu kai pangàda-nja, ba wàngu patailu 
mbua ndaumbunggu, ba lundu wai matanggu, rudungu lodu nda ninja na 
pàndjangu-nggu la pa-papeka màra haàtu-nja na tauka. 32 Nàhu angu dedi, 
pa-handera-nggunggaika lai Ala dàngu la pulu pa-namungu-na, Njuna na 
mambiha pa-pamàndu-nggai dàngu pawua-nggai ndumami la padua tau 
matua-naka. 33 Nda ku-malumbangu-ma duku ka marara-nanjakai, ka 
maba-ra-nanjakai, ka paki-nanjakai na tau; 34 njimi pi-mbuminja ba da 
lima-maanggu duku da madjàra hi na-patoma na paluri wànggu hamanai 
da karia-ngguka. 35 Mbuunaka ku-paita hala-ma-nggainjaka na huri djàka 
nggi-nggikina wami bai djàra karia-nja na ma-mangonangu la pa-tanara-ja; 
dàngu kai ngàdaja na puluna i Miri Jehu: La pa-wuangu nahàmu ningupa 
welingu la pakei, ba wàna. wànandja. 36 Hàlaka pawàna nu i Paulu, 
patika-nanjaka, hi na-hamaja dàndja njuda mbuu ndàbada. 37 Ka kaladaku 
hàla-danjaka ba dahii, darohu-ja hi da-puduku-ja 1 Paulu; 38 hawina nda 
ukuha, ri-rihi na paniina: Ndai hili itaa-japa na matanggu, ba wànandja. Ka 
lua karia-danjaka ba nahei la kapalu. 


NA KAWUDU 21 
Na tàkana la Huru. 


1 Tuna ba ma-pahewa dàndjaka, pa-lirungu-manjaka hi ma-wingungu la 


Kuhu, hadangu harii la Ronduhu-kamaka, welingu lai nu taka-manjaka la 
Patara. 2 Ba mahunggu-jaka na kapalu na ma-hanggangu la Paniki, hei 
ningu-manjaka, hi ma-palirungu. 3 Ba nawuwa-ka la Kepuru, tu kalai- 
manjaka nuna na nuha, hi ma-paliru hanggangu la tana Hiria, ka 
taka-manjaka la parai Huru, ba lai nuduka na-papuru ningu ngandi. 4 Ka 
hunggu-mandjaka da pa-panaungu, hi ma-ndadiku lai nu pihu mbua lodu; 
taka da pa-panaungu: Ambu heidu la Jeruhali, hi wadanja i Paulu ba 
nadjudju-ha i Ngahu. 5 Ba natoma-ka na lodu ndadiku-ma lai nu, luhu 
laku-ma-njaka, hi dalua pa-kareni-nggama dàngu ana dàngu papaha-da la 
hambeli paraïngu, ka patika-manjaka la hingi wara hi ma-hamajangu. 6 Ba 
ma-maràngga pa-belingu-ka langu, hei-manjaka njuma la kapalu, njudai 
duda beli-danjaka la umada. 


La Keharia. 


7 Ba ma-palirungu-ka welingu la Huru, tàka-manjaka la paraï Toluma'i; ka 
kamàhaku dà-mandjaka da angu dedi lai nu, hau loduma ba ma-ndàdiku lai 
njuda. 8 Hadangu harii laku-manjaka, lundu matàka la Keharia; ka 
tama-manjaka la umana i Pilipu na mangàndi lii mànangu, na anguda da 
mapihu, ka ndàdiku-manjaka lai njuna. 9 Njuna dapatu da anana kawini, da 
ma-pawunangu. 10 Ba hau daanaka na lodu ngalama pa-ndàdiku lai nu, 
taka-nanjaka na haatu na wunangu welingu la Jundia, Anggambu-ja 
tamuna, 11 hi namai lai numa, hi napiti-ja na boruna 1 Paulu, hi 
na-hondu-ha da wihi da lima wikina: Jiana na puluna i Ngahu Matua: Na 
tau na maboru-nja jiana, tuna nu haromu ba nahondu-ja tau Jahundi taka la 
Jeruhali, hi na-pakata-nja la tau hangàdangu, wàna, hi wàna. 12 Ba 
marongu-jaka na matuna nu, pamanda-manjaka dàngu na tau lai nuka, 
ambu laku-dupa la Jeruhali wàmanja 1 Paulu. 13 Nanapa-ja i Paulu: 
Nggikina hi mihii timi nu, bai pa-hawina-ja na etinggu? Njungga duku 
orangu-manggunja, nda mbulungu biana la pahondu-ka, tàka la 
pameti-mbu la Jeruhali lumuna na tamuna i Miri Jehu, hi wàna. 14 Ba nda 
pamaka-manjapa la pa-titiru-ja, ka pandja-manjaka: Njuna-kaka duna 1 
Miri, wama madua-ka. 


Na parangga-na 1 Paulu la Jeruhali. 


15 Tunaka nu ka kanoma-manjaka, hi mahei la Jeruhali. 16 Nimbundja da 
pa-panaungu la Keharia da malaku karia-ngga-ma, hi dangàndi-kama lai 
Manahungu tau Kipuru, papanau wungangu-majaka, ka tatodu ningu lai 
njuna wama. 17 Ba mataka-ka la Jeruhali, nggepi hamu eti-danggama-ka 
parai da angu dedi. 18 Hadangu-ka harii lua-nanjaka i Paulu karia halama 
lai Jakupu; taka da ama bokulu nimandja lai nu. 19 Ba na-kamahaku 
dandjaka paraina 1 Paulu, walahu pandaki-pandaki-nandjaka, djaka 
nggi-nggikina i Ala la tau hangadangu paraï rukuna njuna. 20 Ba 
darongu-jaka nuna duda, wotu-danjaka 1 Ala, hi dapanii danja: 
Ita-dumunja, angu dedi, ba nda pira rata biaja na tau Jahundi na mapawai, 
na njuna ba tuna mbuu ndàbada pamàndu-madanja na ukuna i Muha la 
pa-maràna-nja. 21 Tàka na rukumu njumu darongu-makauka la tau, bau 
papeka ndabanja na tau Jahundi-ka na maninja la padua tau hangadangu, la 
pa-taluru-nja 1 Muha, àmbi kàri-duhapa da anami, ambi tundu-dunjapa na 
huri-hurika, wàna wàda-nggau. 22 Nàhu nggikina wàndaka? Djia-djiangu 
haka darongu-kau, ba taka-munjaka. 23 Djia-duja nàhu tundu-njawa na 
paniima numa: La anguma njuma nindja da tau mapatu da mambada 
harangu; 24 karia-ndjawa, kau hawari wikimu dàngu njudambu, kau 
tanggu-mbundjai pa-malandja wàda, ka da-kikiru, ka napi hàlanggau tau, 
ba nda ma-tubangu-ja nuna na panii tau lai njuda rukumu njumu, djiapa 
njumu wiki dumu ba nundju hamu-madu-munja na ukuna i Muha. 25 Na 
njuna na tau hangàdangu na mapawai, ma-pangàndi-mandjaka huratu 
hukutu-ma, ka da-roputu wikida la pambàda mangedjingu la marapu, la 
ria, la banda meti kabuta dàngu la ndjuraku, hi wàdanja. 26 Ka karia- 
nandjaka nuda da tau i Paulu, hadangu-ka harii hawari-nanjaka wikina 
dàngu njuda, ka tama-danjaka la uma Ala, hi napeka-ja na ndjàpuna na 
lodu hawari-na, ka djia-kiaja-ka la pangandi maraku tungguda haàtu-haàtu. 


Na japaja i Paulu. 


27 Ba mareni ndjàpu-ama-naka na pihu mbua lodu, ita-danjaka paraï da 


tau Jahundi welingu la Ahia 1 Paulu daa la uma Ala, ka ruwatu-danjaka na 
tau danguka hi da-palua-nja lima 1 Paulu, 28 ba da-warangu: Wuu tau 
Ihirailu, pa-ndulangu! Jiana djia-jaka na ma-papeka-nja na tau lai nu lai nu 
la pa-kalana-ja na bandjaru-nda, na ukuna 1 Muha dangu jiana-mbu na 
pa-ngiangu, malai ba natama ngandiha la uma Ala da tau Nggarika, ba 
da-pakadjari-ja jiana na pangia matua, wadaka. 29 Jia nana ba daita-dujaka 
1 Torupimu welingu la Epihu ba da-kariangu la paraingu, na pa-pangada-da 
natama karia-manjaka duna i Paulu la uma Ala wada-duka. 30 Ka riu rat 
hala-nanjaka na paraingu, hi na-langgungguru ndaba na tauka. Ka 
jàpa-danjaka i Paulu hi dabinda-ja la hambeli uma Ala, ndedi mbadiku-na 
bita hala madua-da-ndjaka da pindu. 31 Taka ka ma-pameti-jawa 1 Paulu 
ba wadaka lati, taka-nanjaka lii na liku uru hurundandu na riu rai halana la 
Jeruhali; 32 nda hili tiangu kariangu madua-nanjaka hurudandu dangu tau 
pangora, hi dapalai tomaha. Nu ba daita-jaka na liku uru pandjangu- 
danjaka papalu-ja 1 Paulu. 33 Lua hi nalihi-ndja parai na liku uru, hi 
najapa-ja 1 Paulu, hi na-parahangu pahondu wanja nggili bahi dua walangu, 
hi na-paarangu: Nggamuja jiana jia, dangu nggara ulana? hi wana. 34 Ka 
warangu-nanjaka na tau dangu, tuna nu wana na haatu, tuna nu wanal 
hawiangu. Taka ba nda napi ndoku-njapa tubana paraï na ma-kanjatiru, 
pa-rahangu-nanjaka pangandi-ja la kotaku. 35 Ba dataka-ka la panongu, 
dawangu paduku madua-jaka hurundandu, parai pa-kaporuku na tau; 36 
mala ba namu madua-nja na tau namu luangu: Pamolu-nja! wada ba 
da-warangu. 37 Ba talanga tama ngandi-danjaka 1 Paulu la kotaku, ka panu 
da-nanjaka na liku uru: Pekuna umbu ka kupanii danggau? hi wananja. 
Nanapa-ja njuna: Kau pingu na hilu Nggarika? 38 Ka nda djiakau na mini 
Mahiru, na ma-pa-konggalungu jia nana, na maluhu ngandija na tau 
rambangu djua ba patu rataja la marada telangu? hi wananja. 39 Nahema 1 
Paulu: Njungga tau Jahundi welingu la Taruhu-ka, tau la paraingu wuwa 
tamuka la tana Kilikia; djia-duja puli arungga ka kupani danja jiana na tau 
dangu, hi wana. 40 Ba naaa-jaka, ndolaku-nanjaka 1 Paulu la kapuka 
panongu, hi napamau wanja lima na tauka; ba na-kahana ndabaka, panii- 
nanjaka, ba nawangu hilu Imbarani: 


NA KAWUDU 22 
Na paniina 1 Paulu. 


1 Ha angu dedi dangu njimi ama mbuu ndabami, patingi-njawa nahu na 
pahema wànggunggai, hi wànandja. 2 Ba darongu-jaka nu ba nawàngu hilu 
Imbarani, manau kandii madua-naka. 3 Njungga jia tau Jahundi madedi la 
Taruhu la tana Kilikia-ka, ba tuna pa-radangu la paraïngu lai jiahu-maka 
duku ba ku-patingingu la ngaruna 1 Nggamalelu, na ma-mangindjiru hamu 
la pa-papeka-nja na ukuda da bokunda, dangu ku-marana-manja duku 1 Ala 
hama tuna njimi nahu mbuu ndàbami. 4 Mala ba ku-pamajila-ja na tauka na 
makiku-nja jiana na ngarangia, hi lupa pameti-mbuha, kuhondu-ha hi 
ku-patama-ndja la uma kapatangu, mini kawini. 5 Djiapa na ratu bokulu 
napi-mbungga hamanai da ama bokulu la batangu-ka, maa ba lai njudadu 
ku-ngalangu ningu huratu pa-pangandingu-ha da angu dedi la Ndamahiku, 
nu ka laku-du-nggunjaka, ka kungandi mangu hondu-mbunja na tau lai nu 
la Jeruhali, ka padjara-ja ba wanggu. 6 Djia-dujaka nu na lakunggu, ba 
mareni taka-ama-ngguka la Ndamahiku, la tidu lodu paku hi djia djilaku 
wana bia na ma-kadjilaku welingu la awangu ba na-panggabalu-ngga, 7 ka 
walahu wanggu madua-ka la tana, hi kurongu-ja na mapanii: Ha Haulu, 
Haulu, nggikina hu kehangga? wanangga. 8 Kuhema njungga: Ka 
nggamukau Miri? hi wanggunja. Nanapa-ja njuna: Njunggadu Jehu tau 
Naharitu na pakeha-mu, hi wana. 9 Mbuu ndabana na tau karia-nggu, 
daita-maja nuna na ma-ka-djilaku, taka nda darongua-ja na kareuku-na 
Njuna na mapanii dangga. 10 Taka njungga: Dou Miri, nggàra ula 
wamungga-ka? hi wanggunja. Nanapa-ja 1 Miri: Hadangu-wa, kau laku la 
Ndamahiku; lai nu djia-jaka hi paminggau djaka nggara ula-mu 
pa-hukutungu-kau, hi wanangga. 11 Ba nda peku ita-manggupa ba lalu 
rihi-manaka na ma-kadjilaku, ka londa-nanjaka tau karia-nggu na limanggu 
lundu taka la Ndamahiku. 12 Ninja na tau, Anania-ja tamuna, na 
ma-manundu la patundu-nja na ukuna 1 Miri, pa-wotungu-maja duna la 
anguna Pa-jahundi-ka na maninja lai nu, 13 namai hi na-ndolaku lihingga: 
Ha angu dedi Haulu, ungita beliwa! hi wanangga. Nu ka ita madua- 


nggunjaka njuna. 14 Hi napani dangga: Na Alada da bokunda, hukutu weli 
nu-ngu-ma-nanggauka la papinja na pambuha-na, dangu la pangita-ja 1 
Matandji hamanai la parongu-ja na kareuku welingu la ngaruna. 15 Ba 
njumu-duka ma-hakahii-nja tai la tauka na rukuna Njuna, mbuu ndabana na 
pangita-mu dangu na parongu-muka. 16 Nahu nggikina hu aindona-ipa, 
hadangu-wa ka parunu-nggau dangu ka bahaha da ndjalamu, dangu 
pawu-munja na ngarana 1 Miri, wanangga. 17 Tunakai handaka, ba 
kubeli-ka la Jeruhali, ba talanga ha-majangu-ngguka la uma Ala, hi harii 
bia-danja da matanggu. 18 Ka ita-du-nggunjaka 1 Miri: Pa-renggangu kau 
luhu ma-njamalu welingu la Jeruhali, ba nda djia katakua-danja na 
papeka-mu na rukunggu Njungga, hi wanangga. 19 Napaka njungga: Dou 
Miri, ba dapi-dunja ba kupuhi-ja la uma kapatangu, dangu ba ku-padjara-ja 
la uma bunggu uma bungguru-ka na tau na mawaikau. 20 Ba djiaja na 
mbunguna na riana na ma-hakahii-nggau i Hitipanu, ndolaku 
lihi-manggunja dangu ora-ma-nggunja-ka nu na metina, dangu njungga- 
maduka madaha da pakida da tau da ma-pameti-ja, hi wànggunja. 21 
Nanapa-ja Njuna: Lakuwa, ba paraha-nggunggauka la mamara-rau la tau 
hangadangu, hi wanangga, wanaka. 22 Dirana nuna ba darongu-ja na 
panina 1 Paulu, ka wara madua-danjaka: Pamolu-nja na tau tungu nu 
welingu la pinu tana, nda rakaa-napa la paluri, wada madua-ka. 23 Ba 
talanga kaoka-daka nu, ba dakawu-wulandja da pakida, dangu ba 
da-hanebangu kumburu tana hu dita, 24 pa-rahangu-nanjaka na liku uru 
pa-patama-nja 1 Paulu la kotaku, kandaharu dangu ndendi-minja, ka pinja 
djaka nggikina hi da-kaoka tudanja nu, wana. 25 Ba talanga hondu kandila 
wadanja kaloru manulangu, ka panii da-du-nanjaka na ngora hangahu, na 
ma-ndolaku lihi-nja: Pekuna njimi la pandendi-ja na tau Rumu dangu ndedi 
pa-pandjala-ja? hi wananja. 26 Ba narongu-jaka nuna parai na ngora 
hangahu, lua-nanjaka papanii-nja na liku uru: Patanda pakunja djaka 
nggikina wamu, nina ni ba tau Rumuja, hi wànanja. 27 Ka mai-nanjaka na 
liku uru: Paniingga tubana dumu ba tau Rumukau? hi wànanja 1 Paulu. 
Tubana, hi wana. 28 Napaja na liku uru: Njungga ba kutama Parumu nda 
pira bia amahu pawua-nggu, hi wana. Nanapa-ja 1 Paulu: Njungga duku 
padedi ngandi-manggunja la Parumu, hi wana. 29 Nda hili tiangu 


kandulingu hala madua-nanjaka na tauka na ma-kandaharu-ja lati, na liku 
uru na-mangadatu-mbu, ba napi-njaka tau Rumuja, taka hi mbada hondu- 
nanjaika i Paulu. 30 Hadangu harii, ka pi hamu-manja tubana djaka 
nggikina hi na-pandjala-ja 1 Paulu parai tau Jahundi ba wana, wakahu- 
nandjaka da likuna, hi na-paraha-ndja pa-pauhi da ratu pangora, hi napuru 
ngandija 1 Paulu la hanggada njuda. 


NA KAWUDU 23 
I Paulu la hangga Bata Bokulu. 


1 Taka 1 Paulu hi na-palaku-nja mata na Bata Bokulu: Ha angu dedi, 
na-kalongga-ma duku na etinggu ba ku-patanda-nja na andanggu la 
hanggana 1 Ala lundu nahu-nahu, hi wana. 2 Taka na ratu bokulu Anama hi 
na-paràhangu tau ma-ndolaku lihinja i Paulu pataba weli ngarunja. 3 
Djia-dujaka 1 Paulu: Nataba-kau 1 Ala na ha dindingu pa-dorangu mabara! 
Bau mandapu hiana nda djia-japa duna na uku na patimba wamungga, taka 
hi pangga bia-munjai njumu na uku bau pa-ràhangu tau pataba-ka? hi 
wana. 4 Taka na tau na ma-ndolaku lihinja: Tola-munja na na ratu 
bokulu-na 1 Ala? hi wananja. 5 Nahema 1 Paulu: Ndedi pinggunja ba ratu 
bokulu-ja, ba ni-manj aka la Huratu: ambu ratu-dunj a na ma-pangora la 
bandjaru-mu, ba wana, hi wana. 6 Ba pi-ma-nandjaka hawiangu ba tau 
Handuki-ha, taka hawiangui ba tau Parihi-ha, ka wara-nanjaka nu la 
Batangu: Angu dedi, njungga tau Parihi-ka, ana tau Parihi-makai. Nahu hi 
ku-ndolaku la hangga timbangu, rukuna na monungu-na dangu na hada 
belingu-na na mameti-duka, hi wana. 7 Ba panii tunaka nu, pa-lumungu- 
danjaka da tau Parihi dangu da tau Handuki, taka na tau dangu na-paberi 
manduangu. 8 Na panuda da tau Handuki: nda ningua hadangu-na na 
mameti, nda ningu papalewa dangu ndewa, wada; taka da tau Parihi daaa 
ndabaha. 9 Ka kabua-du-danjaka, hawiangu da mapingu huratu uku la 
ngaba tau Parihi ndolaku-danjaka la pa-patarangu: Nda mahunggu 
ndokunja mandjala la tau jiana. Napa hi ningu lia ndewa djaka ndia 
papalewa mapanii danja, hi wada. 10 Ba dalua-jaka pa-pahangga 


pa-bokulungu, ka mangadatu-nanjaka na liku uru, napa hi dawira njaka 
biaja tau ba wana, paraha-nandjaka da hurundandu papuru pawahi-ja 
welingu la padua-da, hi da-karia-nja la kotaku. 11 Nu la rudungu ndolaku- 
nanjaka 1 Miri la lihina: Pamandu-nja na etimu, hama tuna bau hakahii-nja 
na rukunggu la Jeruhali, tumu numbu badi haromu bau hakahii-ngga la 
Rumu, hi wananja. 


Da ma-harangu pa-pameti-ja 1 Paulu. 


12 Ba na-waihangu-ka, pa-hamangu-danjaka hawiangu da tau Jahundi ba 
daha-harangu wikida: ndedi djia ngangu ndedi djia ngunungua-nda djaka 
ndedi-madu ta-pameti-ja 1 Paulu, ba wada. 13 Ningu tau patu kambulu 
rihiha nu da ma-pahamangu la pa-harangu tuda nu. 14 Hi dalua la ratu 
pangora dangu la ama bokulu dangu: Jia njuma ma-pahamangu-ka la 
pa-harangu, ndedi nggarama duma pangama djaka ndedi-madu 
ta-pameti-ja 1 Paulu, wamaka. 15 Nahu matawa njimi hamanai na Bata 
Bokulu kai pekanja na liku uru, haromu ka napuru ngandi-nggamja, ka 
hama tu biana ba hili mangindjiru pahamu-minja na rukuna njuna; taka 
njuma duma rimangu-ma padua-ka pa-pameti-ja ba ndedi nataka-nggai, 
wadaka. 16 Taka na anana mini na ana-winina 1 Paulu narongu-maja 
nunanapa-hamangu-da,katama-du-nanjaka daa la kotaku hi napanii-nja 1 
Paulu. 17 Ka paaungu-nanjaka haatu ngora hangahu 1 Paulu: Karia arunja 
jiana na bidi mini la liku uru, ba ningu pa-paihi-na-nja hawutu, hi wananja. 
18 Ka lua karia-nanjaka la hanggana na liku uru: 1 Paulu na papatu 
napaau-ngga: kau karia arunja jiana na bidi mini lai umbu ba ningu hawutu 
pa-paihi-nanja wanangga, hi wana. 19 Taka na liku uru hi najapa-ja na 
limana, hi nalaku ngàndija la ma-hinggilu, hi na-paara-nja: Nggaraja nu na 
pa-paihi-mu-ngga? hi wananja. 20 Nanapa-ja njuna: Da tau Jahundi 
da-pahamangu-ka la pakarai-kau njumu, haromu kau ngandija 1 Paulu la 
ngia pa-batangu, hama tu biana na hili mangindjiru hamu beli-danja na 
rukuna njuna. 21 Na njuna àmbu aa-duja la ngaruda, ba ningu tau patu 
kambulu rihi-maha da anguda da ma-pandapu-nja, ba harangu-ma-danjaka 
la panda ngangu la panda ngunungu hi lupa da-pameti-ja i Paulu. Nàhu 


duda pa-tiangu-kia-danjaka pa-madjangu-mu njumu, hi wananja. 22 
Tunaka nu paràha-nanjaka nuna na bidi mini parai na liku uru pabeli, hi 
nahiri-nja: ambu ningudu haatu papanii-mu, tuna nu wànggunjai-ka njuna 
ambu wamu, hi wananja. 23 Ka paaungu-nanjaka tau madua ngora 
hangahu: Tangaru hurundandu tau dua ngahu, pihu kambulu tau la ndjara 
dangu dua ngahu tau ma-katangu nimbu, ka dalaku la Keharia nahu la 
rudungu la ndjamu hiwa. 24 Kai tangaru-mbu pa-kaliti wangu, ngia 
pawotu-ja i Paulu, kai karia mangu hamunja lai Peliku na ma-pareta, hi 
wanandja. 25 Hi na-tulihu hawala huratu, na ihina: 26 Njungga Kalandiu 
Lihia, peku hamuwa wanggunggau njumu ma-pareta, Peliku pa-ngarangu! 
27 Jiana na tau pajapa tau Jahundi-ja, ka pameti-jawa ba wadaka lati, 
taka-du-nggunjaka njungga dangu da hurundandu dangu hi ku-pahala-ja, ba 
kurongu-dujaka njuna jiana ba tau Rumuja. 28 Ka tapinja hi nggikina hi 
da-pandjala-ja ba wangguka, puru ngandi-du-nggunjaka la Bata Bokulu-da. 
29 Taka na pahunggu-nggu, pandj ala-dan ja numa-a na ma-pahilitu la 
ukuda, nda ningua ndjalana raka pa-pameti wanguja djaka ndia raka 
pahondu wanguja. 30 Ba ninguka mapanii-ngga, ningu tau Jahundi 
ma-pandapu-nja jiana na tau ba wanangga, paraha pa-renggangu- 
nggu-njaka pa-karia-nja jiana na tau la hanggamu njumu, hi kupanii- 
mbundja da papana ka dangandi ningu kareuku-da lai njumu. Tuna-kawa! 
wananja. 31 Tunaka nu, ka piti-danjaka 1 Paulu parai da hurundandu, hama 
tuna ba wànandja, hi dalaku ngandija nu la rudungu la Atipateri; 32 
hadangu harii, puli meha-dandjaka da malii la ndjara palaku karia-nja, ka 
beli-danjaka njuda la kotaku. 33 Tàkaka la Keharia, patàka-danjaka na 
huratu la ma-pareta, dangu hi dangàndi-mbuja i Paulu la hanggana. 34 Ba 
nambaha-jaka na huratu paraï na ma-pareta, pa-àrangu-nanjaka djàka nggii 
ngaba ninguja na ngia paweli-na; ba napi-njaka i Paulu ba tau Kilikia-ja: 35 
Napa tarongu-jaka na rukumu, djàka datàka da papamu jiahu, hi wànanja. 
Ka pa-ràhangu-nanjaka papàtu-ja i Paulu la umana i Harondi. 


NA KAWUDU 24 


I Paulu la hanggana i Peliku. 


1 Pa-langangu-ka lima mbua lodu, taka-nanjaka na ratu bokulu Anania, 
dangu hawiangu da ama bokulu, lupa na haatu na ngaruda, 1 Taratulu ba 
wadanja; walahu-danjaka na ndjalana 1 Paulu la hanggana na ma-pareta. 2 
Ba paau-njaka 1 Paulu, pa-kiringu madua-nanjaka 1 Taratulu pa-pandjala-ja: 
Miri Peliku pa-ngarangu, nahu njuma nda uku ngudu bia-kamaka rukumu 
njumu; hinggilu-nai nda pira bia-j apa na pa-kabutuhu wangu na matumbu 
parai ma-nggana pakumu; 3 djia-duja hi naingu biana djiapa nda la 
nggi-nggii hi ma-kataku hamu eti ndabaja. 4 Taka ka ambu lalu paamba- 
manggauipa, ba pi-ma-manggau-ka hamu etimu, ku-patingi-njakai duna 
hawutu na panuda, wanggu djaka wamudu, wama lati. 5 Jiana na tau ba 
mahunggu-ja beri hama tuna taparu-ja, ba njuna-duka na ma-patikingu la 
pa-pariu rauja na tau Jahundi-ka la pa-nggubulu awangu, dangu 
djia-majaka njuna na ma-pairungu la kalibaru tau Naharani, 6 dangumbu ka 
ku-pakadjari-ja na uma Ala wana-maka, djia-dujaka hi majapa-ja, mata ka 
patanda-nja nundjuja na ukunda ba wama lati. 7 Taka taka-du-nanjaika 1 
Lihia, na liku uru hurundandu, hi nawahi mbeni etija welingu la limama, 8 
hi na-paraha-nja na tauka na ma-pandjala-ja pamai la ha-nggamu njumu; 
djaka u-mangindjiru-dujaka, djiangu-ma duna upi halanja lai njuna djaka 
nggàraja na pa-pandjala wàmanja, wànaka. 9 Mbuu ndàbana na tau 
Jahundi-ka djia hàla-maja nuna na pawàna, wàna, ba na-padeni-nja nuna na 
panii. 10 Ba na-kamàdiku-njaka i Paulu paraï na ma-pareta, paniiwa ba 
wànanja, ka hema-du-nanjaka: Na papinggu, njumu na nda pira nda-ndau 
bia-mupa la pa-patanda-nja jiana na tauka, djia-dujaka hi kutoru mbeni 
pahema, 11 maa ba peku pi-mamunja pa-tubangu-na, nàhu ndedi 
na-palangangu-mbu ha-kambulu dambu lodu kandai heinggu la Jeruhali 
pa-hamajangu. 12 Taka nda tomaa-dangga jiada jia la uma Ala ba kupanii 
dàngu tau, djàka ndia ba kurunda-ja na tau dangu la pa-pariu raüngu, la 
uma bungguru-kai ka hu luakai la paraïngu ndiambu; 13 tàka nda peku 
wàlahu-mbudanggau tubana na pa-pandjala wàdangga njungga nàhu. 14 
Na njuna tubana wànggu-manggauka njuna, na tundu-nggunja na huri, na 
kalibaru ndjàrangu ba wàda njuda, maa ba tuna nudu na huri lumu-nggunja 
na Alada da boku-nggu, nda nggiiaja na panda wainggu na maninja la 
huratu uku dàngu la huratu wunangu-ka; 15 na pamonu-nggu lai Ala, hama 


tunama na pamonu-da, tai ba nahada belingu na mameti-ka, na 
ma-manangu hamanai na mandjala. 16 Nuduja njunggambu hi ku-pa- 
mukarungu wikinggu, mata ka ambu ningu njurana na etinggu hanggangu 
lai Ala hamanai hanggangu la tauka ba wànggu. 17 Nda pira mbua 
ndaungu biapa ma-palangangu ba kumai pangandi-nja amahu hunggu na 
angunggu Pa-jahundi hamanai pa-maraku wangumbu; 18 nu djia ba tunggu 
nuduka na toma-dangga la uma Ala, ba kuhala-ka pa-hawari wikinggu, 
dangu nda ningu tau dangu, dangu nda ningumbui ma-pa-riwatungu. 19 
Taka da tau Jahundi welingu la Ahia, lati nindja badi la hanggamu nahu, ka 
da-pandjala-ka, djaka ningudu patu wadangga nu. 20 Djaka ndiakai napanii 
biai duna jiana na tau na maninja, djaka ningu nu ma-handjaliru lai njungga 
pahunggu-da la hangga Bata Bokulu. 21 Djiaja nu na habata djuamaa na 
pa-djakaru-nggu ba ku-ndolaku nu la hanggada: Djiaja na ruku hada 
belingu-na na mameti-maa nahu hii patanda-ngga la lodu nahu, ba 
wanggu-ndja, wanaka 1 Paulu. 22 Taka 1 Peliku ba pi hamu-mananja duna 
na lakuna na huri Karitu, pa-malelu-nanjaka na ratana: Djaka nataka-du 1 
Lihia, na liku uru, ka djia-jaka hi kurata-ja na rukumi njimi, hi wana. 23 
Taka hi na-paraha-nja na ngora hangahu la papatu-ja 1 Paulu, na njuna 
pa-halelangu-ja, nda pahiria-ndja da arijaa-na pamai pa-pajema-nja. 24 
Pa-langangu-ka ana pira mbua lodu, taka-nanjaka 1 Peliku dangu na 
papaha-na na kawini Jahundi, 1 Nduruhila, ka pa-rahangu-nanjaka tau 
papaau-nja i Paulu, hi narongu-ja na ruku pawai lai Jehu Karitu. 25 Ba 
talànga panii-nanjaka nu parama Paulu na ruku pata-ndji wangu, na ruku 
roputu wiki, dangu na ruku pa-tandangu tai la malamiri, ka mangadatu- 
nanjaka 1 Peliku: Nahu laku kadiwa, handaka djaka talanga 
manggawangu-nggu kuhili paau-nggaukai duna, hi wananja. 26 Nu lati 
etingu-na padua ka na-parunungu amahu ka ku-pa-hala-ja wana, 
djia-dujaka lati hi nakali paaunja la hanggana papani danja. 27 Taka ba 
na-palangangu-ka dambu ndaungu, taka-nanjaka 1 Porukiu Petuhu, na 
mahilu-ja 1 Peliku; taka njuna 1 Peliku, ka pa-ngitangu-nggunja hamunggu 
la tau Jahundi ba wana, djia-dujaka hi na-paenga-nja la uma kapatangu 1 
Paulu. 


NA KAWUDU 25 
I Paulu la hanggana 1 Petuhu. 


1 Ba nataka-ka 1 Petuhu nu la tana ngerana, pa-langangu-kika tailu mbua 
lodu hei-nanjaka welingu la Keharia la Jeruhali. 2 Ka pa-towakungu- 
danjaka la hanggana da ratu pangora lupa da tau bokulu Jahundi, ba 
da-pandjala-ja 1 Paulu, 3 hi da-pamanda-nja: mala aru kau paaunja 1 Paulu 
ka namai ningu la Jeruhali wama wadanja, maa ba ningu-duka tau 
pa-bandjalu-da ma-pandapu-nja 1 Paulu la pa-pameti-ja nahu la padua 
ngarangia. 4 Nanapa-ja i Petuhu, nu ba la Keharia-du patu nija 1 Paulu, 
taka njuna laku-ama-dunaika, 5 djia-dujaka: Djaka ningudu angumi maraka 
malua, ka da-puru karia bia-nggaika duna, kai ngandi panu, djaka ningu nu 
ndjalana nuna na tau, hi wanandja. 6 Ndedi na-lapahu-mbu walu djaka ndia 
ha-kambulu lodu ngalana pa-ngiangu lai njuda, puru-nanjaka la Keharia; 
hadangu-ka harii mandapu-nanjaka la kandjàka timbangu-na, hi 
na-parahangu pangandi-ja 1 Paulu la hanggana. 7 Ba nataka-ka, hi 
da-ndolaku winggiru-nja paral da tau Jahundi da mambada puru welingu la 
Jeruhali, ba nda pi-pira biada da pandjala-na 1 Paulu da ma-bokulu da 
pa-walahu-danja, da panda peku pa-kaloka-da. 8 Maa ba 
na-padjarungu-duka 1 Paulu: Nda ningua duku pa-ndjala-nggu hanggangu 
la ukukai, la uma Alakai dangu la hangandji bokulu-kai ndiambu, ba wana. 
9 Taka ka pa-itangu-nggunja hamunggu la tau Jahundi ba wanaka 1 Petuhu, 
djia-dujaka: Ubihu dumu pahei la Jeruhali ka timba ninja na rukumu njumu 
la hangganggu lai nu? hi wana ba nahema-ja. 10 Nanapa-ja 1 Paulu: 
Ndolaku-ma-nggunjaka la hangga kandjaka timbangu-na na hangandji 
bokulu, na raka ngia pati-mba-nja na rukunggu. La tau Jahundi nda ningua 
duku pa-ndjala-nggu ka njumu nu nda pi hamu-munjaka? 11 Djaka 
ninguma pandjala-nggu, dangu djaka ninguma nu raka pa-pameti wanguka, 
nda ku-patarangua duku la pameti; taka djaka nda tuba biduana na 
pa-pandjala wadangga, nggamu na mapuli anga biangga ruku hamu eti lai 
njuda? Njungga duku ba lupa ku-lundungu la hangandji bokulu-ma 
wànggu, hi wana. 12 Ka hema-nanjaka i Petuhu ba nahala-ka pabata 


dàndja da ma-timbangu: Ka ku-lundungu la hangandji bokulu ba wamudu, 
kau lua-duka badi la hangandji bokulu, hi wananja. 


1 Paulu la hanggana 1 Anggaripa. 


13 Ndedi pirana na lodu ma-palangangu, taka-nanjaka na hangandji 
Anggaripa dangu 1 Mbaraniki papaha-na la Keharia, maida pa-tabuku-ja 1 
Petuhu. 14 Mandai dangu lodu-naka lai nu, palara-nanjaka na hangandji na 
rukuna i Paulu paraina i Petuhu: Lai jiahu ninja na tau papàtu-na i Peliku la 
uma kapàtangu. 15 Ba talànga ningga la Jeruhali, mai-danjaka la 
hangganggu da ratu pangora dàngu da ama bokulu Jahundi-ka, hi 
dapa-nii-ja na rukuna nuna na tau, hi da-pamanda-ngga la pa-pandjala-ja. 
16 Kunapa-ha njuda: Nda huri tau Rumuaja, na karia hamu eti ba puli anga 
bianja na tau pa-pameti-ja, dangu ndedi pa-patarangu-ha dàngu da 
ma-pandjala-ja nuna na tau, dangu djaka ndedi pa-pahiangu-ja la 
pahema-ja nuna na pa-pandjala wadanja. 17 Ba damai ndabaka pa-pauhi 
jiahu, nda hili tiangua-pa nu hadangu harii, mandapu madua-nggunjaka la 
kandjaka ti-mbangu, hi ku-parahangu pangandi-ja nuna na tau la 
hangganggu. 18 Ba damatu-ka da ma-pandjala-ja, taka nda ningui nu 
pa-pandjala wadanja, hama tuna ba kukaka-ja njungga lati; 19 djiaaja nu 
njuda dangu njuna pa-lumungu-danja huri lumu-ngu-da njudamaa, dangu 
lupa na rukuna 1 Jehu ba wadanja, na mameti, taka 1 Paulu naluri beli wana. 
20 Ba ku-hondaru-manjapa ba ku-mangindjiru-ja nuna, djia-dujaka hi 
ku-paara-nja 1 Paulu napa hi na-mbuhangu palua la Jeruhali, ka timba ninja 
lai nu na rukuna njuna. 21 Taka ba kutoma la hangandji bokulu-ma badi, 
mata biangga la uma kapatangu ka lupa narata wikija 1 miri hangandji ba 
wanaka 1 Paulu, djia-dujaka patu biaja, ka lupa kulua patuja la hangandji 
bokulu, hi wanggu, wànaka. 22 Nanapa-ja i Anggaripa: Ku-mbuhangu- 
mbudui duku parongu-ja nuna na tau, hi wananja i Petuhu. Nanapa-ja i 
Petuhu: Haromu kau ronguja duna, hi wana. 23 Hadangu-ka harii 
taka-nanjaka na hangandji Anggaripa dangu na hangandji kawini 
Mbaraniki, mbinu ngaümada ba datama nu la ngia pa-batangu dangu da 
ma-kaborangu, hamanai da ma-pangara-pangarangu-ka la paraingu; tunaka 


nu karia-njawa la hangga i Paulu wanaka i Petuhu. 24 Ka panii-nanjaka i 
Petuhu: Miri Anggaripa, dangu njimi mbuu ndabami ma-mandapu 
danggama nahu jiahu, tangaru, djia-dujaka jiana jia na tau, hi kiri maina 
mbuu ndabana na tau Jahundi la Jeruhali dangu la1 jiahu pa-patowakungu 
lai njungga, nggikimu ba da-warangu nda raka maluria-japa ba wadanja. 
25 Taka nda ningu ndokuma ma-habukaru pangita-nggu, raka pa-pameti 
wanguja. Hinggilu-nai njuna jiana lupa ku-lundungu lai miri hangandji badi 
ba wana, djia-dujaka hi kupadai-nja la pa-pangandi-nja. 26 Ba tuna ndedi 
ningu-mapa ma-pa-ihikungu djaka nggara wa-nggunja-ka 1 tamu umbu daa 
la huratu; djia-dujaka hi kupamai-nja nahu la hanggami njimi mbuu 
ndabami, ri-rihi njumu miri Anggaripa, tai ba hala pa-mangindjiru-ja ka 
ninguki pa-tulihu-nggu la huratu wanggu; 27 ba kukaka-ja nda nanggepi-i 
ba pangandi tunanja nu bia na tau papatu, taka na pa-pandjala wanguja hi 
nda pa-pawuwa-jai wànggu, wanaka. 


NA KAWUDU 26 
Na hemana 1 Paulu la hanggana 1 Anggaripa, 


1 Taka i Anggaripa: Mala upanii dumu kau peka tàndji lamu, hi wananja 1 
Paulu. Ka padjola-nanjaka na limana i Paulu hi nahema: 2 Dou miri 
Anggaripa, wangu-dunaka wànggu-maka duku ba kukaka-ja la etingu, 
nàhu ba peku hema bia-ngguika la ha-nggamu njumu, mbuu ndàbana na 
ruku pandjala-dangga tau Jahundi; 3 nadu bau rihi-dupa njumu la papinja 
na uku hurina dàngu na palumu-palumu-naka na tau Jahundi; djia-duja ka 
ku-patingi hamu-njakai duna djaka wànadu ka wànggunja wànggunggau. 4 
Na huringgu welingu la pabidi minika, kandai ngiangu-nggu la angunggu 
Pa-jahundi dàngu la Jeruhali, pi hàla-mananja tau Jahundi-ka, 5 ba pi 
mandai-ma-danggaka, djàka dabihu làti papanii, nu njungga ba kuwànja na 
huri Parihi, na kalibaru na mambana pa-djàritu-na la palumu-nja na 
hurinda. 6 Taka nahu hi ku-ndolaku la timbangu, karangu ba kumonu-nja 
na pa-ndjandjingu, na pandjandji-na i Ala kawai la boku la apuma; 7 djiaja 
nuna-maduka na bandjaru-ma ba ha-kambulu dambu kabihu-ja, hi nalumu 


manu-manunja 1 Ala la rudungu la lodu, keha ka kungala arunja ba wana. 
Djiaja na monu-nggunja nuna-duka nahu muri, hi na-pandjala-ka paraï tau 
Jahundi. 8 Nggikina njimi, nda natama la kalua hi wami, djaka 
na-pahadangu mameti 1 Ala? 9 Lati ba kuwangu pakaka-aja duku, 
raka-manaka djaka ma-matu pa-patumbu-nggu papapa wanggunja na 
tamuna 1 Jehu tau Naharitu. 10 Hama tuna na pawanggu la Jeruhali, ba nda 
pira biaja na tau matua na papuhi-nggu la uma kapatangu, nu ba 
ku-ngalangu-ka huratu kuaha welingu la ratu pangora; dangu ba 
pameti-haka nu djia-majaka na paora-nggu. 11 Nainguma na padjara- 
nggundja la uma bunggu uma bu-ngguru-ka, ba ku-pambana-ha la palapi-ja 
na tamuna 1 Jehu; parai pakarau mbuhu na etinggu, nggikimu ba 
kukeha-ndja lupa la hau paraingu-mbu. 12 Nu ba talànga laku-ngguka la 
Ndamahiku, ba kuaha-da dangu ba pulingu-da njuda-majaka da ratu 
pangora na palaku wanggu, 13 miri, nahu la ngarangia la tidu lodu paku hi 
djia ita bia-nggunja na ma-kadjilaku welingu la awangu, nda tu biana na 
kadjilaku-na na mata lodu, ba handaka hambila-maa-nangga dangu da 
malaku karia-nggaka. 14 Ba mandjoru halaka la tana, ka rongu-nggunjaka 
ln mapanii dàngga la hilu Imbarani: Ha Haulu, Haulu, nggikina hu 
kehangga? Naharui na djaka utilaja na bahi andju, wanangga. 15 Kuhema 
njungga: Ka nggaakau miri? hi wanggunja. Nanapa-ja Njuna: Njunggadu 
Jehu, na pakeha-mu; 16 nahu hadangu-wa kau ndolaku pa-hamungu, ba 
djiaja jiana-duka hi ku-pa-djilikungu wikinggu lai njumu, mata ka kutu-ja 
papalewa-nggu la pa-hakahii-nja ba mbàda ngita-na-nggaka hamanai na 
pahili padjiliku wanggunja wikinggu haromu, wanggunggau; 17 hi 
kuleha-kau welingu lai jiana na bandjaru, dangu welingu la tau 
hangadangu-mbu na ngia pa-paraha-nggungau nahu, 18 mata kau 
pabula-ndja da matada, la pa-pambelingu welingu la ma-kapatangu la 
mahari, welingu la limana i kambaliku lai Ala; mata ka da-ngalangu 
pa-djamangu wangu ndjala hamanai ndumada la angu tau pa-matua-ka, 
parai ruku pawaida lai Njungga, wanangga. 19 Djia-duja miri Anggaripa, 
nda djia matangu-manggupa duku la pawanja nuna na pa-pa-djilikungu-ka 
welingu la awangu, 20 nu pa-bobaru wa madua-nggunjaka la tauka la 
Ndamahiku dangu la Jeruhali, lupa la pa-nggubulu Jundia, hamanai la tau 


hangadangu-ka mbuu ndabana: matawa kai pa-ndjilu-ngu kai pa-mbelingu 
lai Ala, dangu kai tuja na mahamu na karia pa-ndjilungu-mi ba 
wanggundja. 21 Rukuna nuna paku-duka, nu hi najapa-ka tau Jahundi la 
uma Ala, ka pameti-ja ba wadangga lati; 22 taka ba tula-nangga padua 1 
Ala, lundu nahu dangu ndolaku bia-nggupa, hi kupeka-ja la tau kudukai la 
tau bokulu-kai, nda hili hauana na papeka-nggu djia-maduaja na papanii-da 
da wunangu hamana 1 Muhambu, tuna tai na matumbu ba wada; 23 nu ba 
djiangu-ma badi na-padangu majila 1 Karitu, dangu ba Njuna na 
ma-kawunga nadangu welingu la mameti dangu, hi na-bobaru-nja maharii 
jiana na bandjaru hamanai na tau hangadangu-mbu, wanaka. 24 Ba nahema 
wanjaka nuna 1 Paulu, ka wara-nanjaka 1 Petuhu: Katoba-munjaka na 
Paulu, ba lalu pingu hala-walamu djia hu katoba wanja, wananja. 25 Taka 
nanapa-ja i Paulu: Nda katobaa-nggunja, dou Petuhu pa-ngarangu, 
peka-nggunja panii ma-tubangu-ma nu, hamanai dangu hamu-mana duku 
nu na kanandingu-nggu. 26 Nana i miri napi hàla-manja duna nuka, lai 
njuna kuwotu kalongga eti nija na kareuku-nggu, ba nda nggiiaja nu na 
ma-kawiningu lai miri wàna na etinggu, nuna nu ba nda tumbuna nàhuki la 
ma-pa-hadindingu. 27 Mala miri Anggaripa, hu waiduha wàngguka da 
wunangu-ka? Nawaiha wangguma duku! hi wana. 28 Nanapa-ja 1 
Anggaripa: Hawutu-naka titiru wa-maa-nggunja pa-karitu, wamu ihu, hi 
wananja 1 Paulu. 29 Nahema 1 Paulu: Njungga duku hamaja-nggunja padua 
1 Ala, ka hawutu-na ka dangu-nanjakai na patama wamu, ambu didi biakau 
njumu, taka mata jiana mbuu ndabana na marongu-ka nahu, ka hama tuna 
njungga, mili matangu jiada aru da nggili bahi, hi wana. 30 Ba halaka 
pawana nu i Paulu, hadangu-nanjaka na hangandji dangu na ma-pareta 
Petuhu, dangu 1 tamu rambu Mbaraniki, hamanai na tauka na ma-mandapu 
dandja; 31 ba da-talelingu halaka nu, panii-danjaka dangga anguda: Nina 
na tau nda ningu ndoku raka pa-pameti wanguja djaka ndia pa-patama 
wanguja la uma kapatangu, wadaka. 32 Taka 1 Anggaripa: Nina na tau 
pahala bia-jawa, lupa ku-lundungu-ma badi la timbangu-na na hangandji 
bokulu djaka ndiadu wana, hi wananja 1 Petuhu. 


NA KAWUDU 27 


Na pa-lirungu-na la Rumu 1 Paulu. 


1 Ba mandungu-ma-nanjaka na lakuma la tana Itali, pakata-da-njaka 1 
Paulu dangu da anguna hawiangu, tau la uma kapata-ngu lai Juliu, na ngora 
hangahu la kalibaru hurundandu hangandji bokulu. 2 Ka hei-manjaka la 
kapalu Andarameti, na ma-pipitu la hali-nggi-na la Ahia. Ka pa-lirungu- 
manjaka. Karia halama 1 Aritaraku, tau Makandoni welingu la Tehalunika. 
3 Hadangu harii lii-manjaka la Hindungu. Njuna i Juliu hamu nda ukuja lai 
Paulu, napuli bianja pa-patoma la arijaa-na da ma-pajema-nja. 4 
Ma-hadangu-ika welingu lai nu, paliru pipitu-manjaka la hambeli Kipuru 
ba ngilu pa-ndebuku-ja; 5 ba ma-palaku-jaka na tehiku la Kilikia dangu la 
Papilia, taka-manjaka la Mira la tana Likia. 6 Lai nu hunggu-nanjaka na 
ngora hangahu na kapalu welingu la Ihikandaria na malaku la Itali, ka 
pahei ni-nanggama-ka lai nu. 7 Mandai dangu lodu-maka nu ba mangeri 
paliru-lirungua dàngu hi naharui-mbui la pa-hangiri-ja la paraï Kanindu ba 
nda na-pahia-nggama ngilu, djia-dujaka hi ma-pipitu ningu la Kareta, la 
tubana la Halamoni; 8 taka djia-majai na haruina ba malaku lànganja lai nu, 
lundu taka-manjaka la Pahiwi Manandangu ba wàdanja, la lihina la parai 
Lahia. 9 Ba pawàngu-majaka na lodu pawàru-ma, dàngu ba na-pahada 
ma-haruingu na lakuma, tàka na lodu rotu wiki tu kadjia-mbu-manjaka, ka 
panamu haha-nandjaka paraïna i Paulu: 10 Oi anda, ba ku-tàngaru-ja na 
pa-lirungu-nda nàhu na-akatui dangu pamburi wànguja, nda mbulungu 
biana da ngàndi dàngu na kapalu, tàka na luri-mbunda, hi wànandja. 11 
Tàka na ngora hangahu nawai ninjapa na ndjuru-mudi dàngu na anakonda 
welingu la paniina 1 Paulu. 12 Ba nda nahamu paku nuna na pahiwi djàka 
todu ningu la wula mbokaru, dàngu nadangu-mbui pa-ngalangu-wa njuna 
na mawàna, mili wanguki àruna ka tatàka la Peniku, ka tatodu ningu la 
wula mbokaru wàda; ba djiaja na pahiwi nuna-duka la Kareta na 
ma-hanobaku-ja la mbara wawana dangu la mbara ditana la patama lodu. 


Na ràngga-danja na mbokaru-na. 


13 Tàka ba nangeri maruru-ka na ngilu weli lurungu, djia-dujaka na 


pahimbu-nda wadaka, wotu-danjaka tanangga hi da-palirungu welingu lai 
nu ba da-pipitu-ja na nuha Kareta. 14 Ndedi nggu mandaina landahu- 
nanjaka ngilu kaputi ahu na kapalu, na ngilu Jorakulu ba wadanja. 15 Ba 
nangandi-jaka ngilu na kapalu, nda peku hunda-majapa, ka puli madua- 
manjaka pamili. 16 Ka handjoruku-manjaka la wawana na hau na ana 
nuha, Kalaunda ba wadanja, taka naharui-ka ba ma-pandangi-ja na tena; 17 
ba padita-jaka nuna na tena, hi dahimbu-nja uku na kapalu la 
pa-paboru-nja; ba da-mangadatu-ka napa nawotu-duja arihu na kapalu la 
kabundu wara Hirutu ba wada, papuru-dandjaka da liru, hi nawangu pamili 
bia nahu; 18 Ba hauraku hala-wàla-nanjaka ngilu na kapalu, hadangu harii 
ndauha-nandjaka tau da ngandi kapalu; 19 hama tuna dua modungu, waru 
wa madua-dandjaka lima wikida da pawangu la kapalu. 20 Ba mandai 
dangu lodu-mamaka ngalama panda ngita ndoku lodu dangu kandunu, taka 
hi nda ngeri landahu-ma-na-nggama-pa ngilu kaparu, nu hina-duka hi nda 
ningu ndoku monungu-ma la pamara. 21 Taka ba mandai-manaka la panda 
ngangu na tau, ka ndola-ku-nanjaka 1 Paulu la padua-da njuda: O1 anda, lati 
djaka ipatingi pakunja na paminggu, ka ambu ta-dundjaku-nja na nuha 
Kareta, nda tunaa ka tarangga-ja na maharui dangu na mburi tungu jia. 22 
Taka nahu ka kupeka-nggai: pamàndu-ndja njuna da etimi, nda ningua 
haatu ma-maromba, djiaja na kapalu djuaa. 23 Maa ba nimaa kamodu ba 
na-ndolaku lihingga na haatu na papalewa welingu lai Ala na mataungga 
dangu na palumu-nggu njungga jia: 24 ambu mangadatu na hi Paulu, 
djia-djiangu lia duna utaka la hanggana na hangandji bokulu; kau tangaru, 
napuli hàla-ma-nggaundjaka lai njumu paraina i Ala jiana na tauka na 
malaku karia-nggau, wànangga. 25 Djia-duja pamàndu-ndja da etimi hi 
wànggunggai, ba pi-ma-nggunjaka i Ala, djàka nggikina wàna ba napuru 
pekangga, ba tu-tu liana. 26 Na njuna ba tuna djia-djiangu lia duna 
nandaiha-ta la ma-panuhangu. 27 Ba toma-jaka na pa-hakambulu patu 
mbua rudu wama ngala-ma pa-kalindingu la tehiku Andaria, ba rakangu 
mandalora-jaka, ba dakaka-ja paraï" tau kapalu, na-mareni-ka na mara 
wàda; 28 hi dapuha-ja na watu kakara, ningu dua kambulu ràpana na 
mandjolungu-na; ndedi nggu marauna hili puhajai na watu kakara, ningu 
ha-kambulu lima ràpanai; 29 ba da-mangàdatu-ka, napa ta-kàndahu-du la 


ma-pawatu mbulingu ba wadaka, ka puha-dandjaka da tanangga ba patuda 
la kamuri, dangu harii aru harii aru wada padua-ka. 30 Taka ba 
dahimbu-ka ukuda da tau kapalu la papalai welingu la kapalu, ba 
da-papuru-nja na tena ba dalua kahilingu papuha tanangga la ngora, 31 ka 
panii-nanjaka na ngora hangahu dangu da hurundandu njuna i Paulu: Djaka 
nda da-ndadiku madua njuda la kapalu, njimi nda djia peku maraami, hi 
wanandja. 32 Ka katahu madua-dandjaka da liku tena parai da 
hurundandu, hi dapuli-maanja pamili. 


Na mberana na kapalu. 


33 Waihangu-wa ba wanaka, hi nawanda halaja pangangu na tauka paraina 
1 Paulu: Nahu ha-kambulu patu wanaka na lodu bai patia dangu rimbangu 
ba nda nggara ndoku pa-ngami. 34 Djia-duja nahu nganguwa hi 
wanggunggal, ba djiaja nuna na pamara wami; ba nda ningua la angumi 
haatu madjia mu-ndju anga bia hawala ru lunggina, hi wanandja. 35 Ba 
wanaka nu piti-nanjaka kambamba hi na-pamalangu-nja 1 Ala la hanggada 
njuda mbuu ndabada, hi na-kawita-ja na kambamba, nu ngangu-nanjaka; 36 
ka mandungu-danjaka da etida njuda, hi dangangu-mbui duda. 37 Nu 
ma-ninggama la kapalu, tau dua ngahu pihu kambulu manomu-kama. 38 
Ba dambihu halaka pangangu, pa-halimu-danjaka na kapalu, ba 
dandauha-ha da uhu la tehiku. 39 Na-waihangu-ka, nda datandaa-ja djaka 
nggara tanaja, na njuna daita-ja na ngaruna na ma-pabulu warangu, hi 
dahi-mbu-nja uku na kapalu ka peku pa-kandahu-ndanja lai nu ba wada. 40 
Ba darata-haka da liku tanangga, dundjaku-dandjaka la tehiku, hi 
dangguli-ja na liku ulingu, halaka hi da-djidjiku-nja na liru ngora ka nahoba 
ngilu ba wada, hi da-pahangga-nja la mamara. 41 Ka handauningu-nanjaka 
lindi wara na kapalu, hi da-paka-ndahu-ja lai nu, ba na-hinggatungu-duka 
na ngorana hi nda hili peku nggaduku-na, taka na kamuri-na tawaharu- 
nanjaka parai pa-kaparu na ngalingu. 42 Ka batangu-danjaka da 
hurundandu, ka pameti halaha da tau pahondu ka ambu hili ningu mangeni, 
taka napa hi palai pa-ngalangu bia-danjai, ba wada. 43 Taka na ngora 
hurundandu, ka ku-kahiri wanja 1 Paulu ba wana, baka-nandjaka, hi 


na-paraha-ndja da mapingu pangeni pa-tukungu mangilu wikida lupa 
dataka la tana mara, 44 hawiangu la kapambalu-haka, taka hawiangui la 
kambera tena-haka. Tuna nuduka hi dalundu dangu hamungu hala la tana 
mara. 


NA KAWUDU 28 
Ba nataka la Maliti. 


1 Ba mamara halaka, hinaka hi mapinja tamuna nuna na nuha ba Maliti-ja. 
2 Na tau nuha lai nu nda uku pa-ngitangu-ja hamu etina lai njuma; maa ba 
da-padukulu-duka epi bokulu, mai hi wàda hàla-nggama, ba naura- 
du-nggamaka, màlai na maringu-na. 3 Ba naohu-ka karàngga i Paulu 
hapaingu hi nandauha-ha la epi, ka luhu-nanjaka na heu na pupu, ba 
na-pàdangu mambana hi nakati-ja na limana i Paulu. 4 Ba naita-jaka tau 
nuha lai nu ba na-kandiwalu biaka la limana i Paulu nuna na mabei: Nda 
tandjindjia-pa, na tau nina tau panggora-ja na ni, ba nda hili pahia-mananja 
paluri paraï marapu pa-himbalungu, djiapa ka naluhu-kadu welingu la 
ma-akatu la tehiku, wadaka. 5 Taka i Paulu hi na-kambahu-ja nuna na 
mabei la epi, nda nggàrambu papàda-na. 6 Pa-tiangu pàku-danjaka napa hi 
nambua djàka ndia nulahu hi djia wàna bia ba nameti ba wàda. Tàka ba 
mandai patia-tiangu-daka nu, hi nda nggàra ehi biai ba daita-ja, nu ka hili 
haunaika na pa-pangad a-da: Marapu-ja dumu na ni, wadai. 7 La lihina lai 
nu nindja da wokana na ma-pangora lai nu la nuha, i Pumbuliu ba wàdanja, 
njuna-duka na manggepi-kama, tailu mbua loduma pa-arijaa lai njuna, 
madjangu pakuna. 8 Taka na amana 1 Pumbuliu mahuru-na padua, ba hidu 
pariti-nanja, dangu taingu-nanja maria, hi natama tomaja paraina 1 Paulu, 
ba na-hamajangu-ka hi na-padambaku-nja limana, ka malaru-nanjaka. 9 
Tunaka nu, namu madua-njaka na tau hawiangu lai nu la nuha na maningu 
ma-hidungu, hi na-pamalaru halaha. 10 Njuda nuda da tau tembi nda 
uku-danggama; pa-lirungu-wa ba wamaka, ngandi-danggama-ka paraka 
pa-kalana-ma. 


Na pa-lirungu-na 1 Paulu la Rumu. 


11 Pa-langangu-ka tailu mbua wulangu, hei-manjaka la kapalu na 
ma-pamaingu welingu la Ihikandaria na maningu tanda Ndiukuringu, na 
mahiwi lai nu la nuha la mbokaru-na. 12 Ba matàka-ka la Hirakuha, 
hiwi-manjaka, tailu mbua loduma lai nu. 13 Welingu lai nu tundu pipitu- 
manjaka hi lundu mataka la Renggiungu. Tunaka nu hadangu harii tungu- 
nanjaka na ngilu kamuri, hama tuna dua modungu tàka-manjaka la Putioli. 
14 Lai nu hunggu-mandjaka da angu dedi, ndàdiku kàdi pihu mbua lodu lai 
njuma ba wàda-nggama; tunaka nu ka pa-ngalangu-manjaka la Rumu. 15 
Ba darongu-jaka na rukuma njuma da angu dedi lai nu, mai-danjaka 
pa-hamburu-kama lundu la pa-pa-hamburungu Apiu dàngu la Toku-tailu. 
Ba naita-haka paraina i Paulu, pa-malangu-nanjaka 1 Ala, hi 
na-pamàndu-nja na etina. 


Na rukuna 1 Paulu la Rumu. 


16 Ba matàka-ka la Rumu, pa-pahiangu biaja 1 Paulu la pangia mehangu, 
dàngu haàtua hurudandu anguna mamangga-nja. 17 Tunaka nu 
pa-làngangu-ka taïlu mbua lodu, paau-nandjaka da tau Jahundi da 
ma-pangora la pa-pauhi. Ba damàtu hàlaka: Oi anda, nda nggàraa làti 
pandoku-nggu la bandjaru-nda hamanai la hurida da boku-ndaka, ba tuna 
hondu bia-da-ngga hi da-pakata-ngga la lima tau Rumu. 18 Ba 
na-mangindjiru-jaka tau Rumu na rukunggu, ka pahàla-ja wàna-dunggaka 
làti, ba nda ningudu latana ràka pa-pameti wànguka. 19 Tàka ba 
nawàhi-jaka nuna paraï tau Jahundi, ka ndia-dupa ku-lundungu-duka bàdi 
la timbangu hangandji bokulu hi wànggu-kaka, nda ruku ningui nu papulu 
wànggunja na angunda. 20 Nuna-duja mai hi wànggunggai, ka kuita-ha da 
matada dàngu ka kupanii dàndja wànggunggai; ba rukuna na pamo-nu-na 
na ana Ihiraïlu-du nahu hi da-karitaku-ka jiada da nggili bahi la limanggu, 
wànandja. 21 Danapa-ha njuda: Nda ningumbu huratu pangala-ma welingu 
la Jundia rukumu njumu, hamanai da angunda da mamai jiahu nda 
ningumbu ma-bobaru-ja djaka ndia mapanii-ja na pandoku-mu. 22 Na 
njuna ma-rindjungu-madu parongu-kau njumu djàka nggikina wàna na 
pa-pangada-mu; maa ba pi-ma-manjaka jiana na kalibaru ba na-rawaku-ja 


tau la nggi-nggii, hi wada. 23 Ba dapeka-njaka rehi i Paulu, mai dangu- 
danjaka la ngia pa-ngiangu-na i Paulu. Piti weli mbaru lundu malingu-na ba 
na-pakaloka-ndja, dangu ba na-hakahii-nja na rukuna na pahangandji-na 1 
Ala, ba na-titiru wàndja na ukuna i Muha dàngu da huratu-da da 
wunangu-ka la pawaija i Jehu. 24 Hawiangu ningu matundu-nja nuna na 
paniina, tàka ningui mandia; 25 tàka ba da-palumungu-ka dàngga anguda 
pa-ihangu-danjaka, nu ba napanii-jaka i Paulu jiana na habata: 
Tuba-manaka ba wàna i Ngahu Matua la ngaruna na wunangu Jahaja la 
bokunda: 26 Mulua-wa la bandjaru ni lua, kau paniinja: Napa iro-ngu 
wanja kahilu-mi, taka ndai pianja; napa ingita wanja matami, taka ndai 
tandaaja; 27 ba tongguru-ma-nanjaka na etina jiana na bandjaru, dangu ba 
kawanga-ma-danjaka da kahilu-na, ba kapuda-ma-nandjaka da matana; ka 
ambu peku itada da matana dangu ka ambu peku ronguda da kahilu-na, 
dangu ka ambu napi wanja eti, ka na-pambelingu ka lupa ku-pamalaruja 
lati, ba wana. 28 Djia-duja kai pinja na manangu welingu lai Ala 
na-palua-njaka la tau hangadangu, djiangu-maka duda da-patingi-nja, 
wanandja. 29 Ba halaka pawana nu i Paulu, beli hala-danjaka da tau 
Jahundi dangu pa-lumungu-da. 30 Ka ndadiku-nanjaka duna la uma 
pahewa wikina 1 Paulu, dambu ndau pa-tumbukungu-na, ba na-kataku 
halaja na tauka na mamai tomaja; 31 paai lulungu bia-nanja ba 
na-bobaru-ja na pahangandji-na 1 Ala, dangu ba napeka-ja na rukuna 1 Miri 
Jehu Karitu mbuu ndabana, nda ningumbu mahiri-nja. 


NA HURATU-NA I PAULU NA PA-PANGA-NDINGU LA TAU RUMU 
NA KAWUDU 1 

Na kawunga-na. 

1 Welina la1 Paulu, atana 1 Karitu Jehu, pa-pahurungu pa-paaungu, na 
pa-kawari la pa-bobaru-ja na ln manangu-na 1 Ala, 2 na parandi hahana la 
ngaruda da wunangu-na, hama tuna na maninja la Huratu Matua, 3 rukuna 


na Anana, na matumbu la walana 1 Ndautu nundjuja na tolu, 4 taka 
pa-pakadangu-jaka ba Ana Ala ningu mbihangu-ja, nundjuja na ngahu na 


pangia matua, nu ba na-hadangu welingu la padua tau meti, na 1 Jehu 
Karitu na Mirinda. 5 Rukuna Njunadu hi mangala-nja na hamu eti dangu na 
pa-kata pa-pahurungu, mata la tau hangadangu la hau tana hau tana ka 
ningu manu ma-manundu la papawai lumuna na tamuna. 6 La padua-da 
njuda djiakai njimimbu, tau pa-paaungu, panduma-na i Jehu Karitu. 7 La 
tauka na pambuha-na i Ala, na tau matua pa-paaungu na maninja la Rumu: 
Na pa-namungu dàngu na peku na ma-welingu lai Ala na Amanda dàngu 
lai Miri Jehu Karitu, mata ka Tai njimi àruja. 


Na rindjungu-na i Paulu palua la Rumu. 


8 La kawungu-na ku-pamalangu-nja na Alanggu ba kuliija i Jehu Karitu 
rukumi njimi mbuu ndàbami, nadu na pawaimi ba papeka-duja la 
panggubulu awangu. 9 I Ala, na palumu-nggu la eti dalunggu ba 
ku-bobaru-ja na lii mànangu rukuna na Anana, hakahii-nggunja, ba nda 
na-kambotahu na tiki-nggunggai, 10 ba kukarai ma-mànu la 
hamajangu-nggu, nggi pa-bungga-hungu bia-kaka nàhu ngarangia, nundjuja 
na pambuha-na i Ala, pamai lai njimi. 11 Maa ba rindjungu-manggunja 
pangita-kai, ka peku padaü-nggunggai nahu pa-wuangu ma-pangahu, 
pa-mandungu wada da etimi. 12 Djia-dujaka ka panggatiru-kai duku la 
padua-mi rukuna na pawainda haatu-haatu,ka pawaimi njimija, ka 
pawainggu njungga-jakai. 13 Nadu, angu dedi, keha ka dapinja badi 
wànggunggai, ba mbàda pahau dangu-mangguka ka kulua lai njimi ba 
wànggu — tàka lundu nàhu papàtu bidua-kapa — mata ka ningumbu 
pangala-nggu lai njimi hama tuna la tau hangàdangu hawiangu, wànggu. 
14 Ka tau Nggarika-ja ka nda tau Nggarika-jakai, ka tau manggàna-ja ka 
tau nda pingu-jakai, wuta ndaba-manggu-ndja. 15 Djia ba tuna nu njungga 
duku orangu-manggunja pangàndi-ja na lii mànangu lai njimimbu 
ma-ngiangu la Rumu. 


Na paniina na ma-papingi. 


16 Ba nda ku-makia waanja duku na lii mànangu, maa ba mbihana i 
Ala-duja, na pa-mànangu wàna na ta-tauka na mapawai, la mangilu na tau 


Jahundi, lupa na tau Nggarika-mbu. 17 Maa ba pabowa-dujaka lai nu na 
tandjina 1 Ala, welingu la pawai toma la pawai, hama tuna na maninja la 
Huratu: Ngahana papawai-du napa na tau tandji hi naluri, ba wana. 


Na ndjalada da tau hangadangu dangu na hangga-nandja 1 Ala. 


18 Nadu na hanggana 1 Ala ba tabunggahu-na padua welingu la awangu, 
papana na akatu-naka na tau manda lumunja 1 Ala, dangu manda wanja 
matandji, na ma-hungguru wanja manda tandji na ma-tubangu. 19 Nadu, na 
raka papingu na ngerana 1 Ala ba wuwana padua la etida, maa ba 
na-pawuwa-dunja 1 Ala. 20 Nadu, welingu ba na-padika-nja na tana, na 
panda ngita lai Ala, na na mbihana na ma-padaingu dangu na dedi Alana, 
ba papingu-maja ba pangada-nja nu la parama-naka, hi nda ningu 
pa-pamanangu wada wikida. 21 Mala djiapa ka datanda-jakadu 1 Ala, nda 
da-patembi Alaanja dangu nda da-pamalangu Alaanja, taka nda ningu 
ndokua linguna na pa-pangada-da dangu na-kapatangu-ka na eti angada. 22 
Pingu-manja ba wada anga hi nduba bia-danjaika; 23 na mangundju-na 1 
Ala na manda molungu, hi da-pahilu wanja ma-pahadangu la hada tau 
ma-molungu, dangu hada ma-hawurungu, dangu banda ma-kapatu 
mbungungu wihi, dangu mabei. 24 Djia ba tuna nu ba dangu namatu-danja 
na parindju etida, hi napuli-ndja la ma-iraku paraina i Ala, hi kiri 
pa-kalana-da wikida. 25 Nadu na Ala na malanga-taka ba da-pahilu wanja 
na manda djiaja hi da-marabuku-nja dangu hi dalumu-nja na pa-padikangu 
nda mbulungu paku na Ma-padikangu, na pa-wotungu lundu nu nu. 
Amingu. 26 Djia-dujaka hi napuli-maa-ndja paraina i Ala la pa-mataru 
etida na maanga, nadu da kawini-da ba da-pahilu wanja. panda kali wangu 
na huri memangu. 27 Djia-majai da tau minida ba da-dundjaku-nja na huri 
memangu la kawini, hi dambana ningu la hamada, nu da tau mini ba 
dawunda ma-akatu la anguda pamini, hi nga-la-maa-danja la tàda ihida na 
wunda ràka papana na ndjàrangu-da. 28 Rukuna ba nda dabihu 
pa-wàrihu-ja 1 Ala, hi napuli-maandja la pa-ngàdangu manda hamu hi kiri 
wunda-danja na manda ràkangu. 29 Mbumbaru-nandja manda uku 
da-dangu, ma-akatu, mangangà eti, kadjàliku; nahulu-ndja malara eti, 


pameti tau, pa-hanggangu, pa-kahili, kabularu; tau ma-parunda-ha, 30 tau 
ma-pulungu-ha, manda mbuhanja 1 Ala, ma-paakangu, ma-katadaku, 
mapeka rihi, mamahi la ma-akatu, manda rongu mana amana, 31 manda 
ningu pa-ngadangu, ma-paliu latingu, manda ningu etingu, manda namu 
angu. 32 Djiapa ka dapi-njakadu na pa-hukutu-na 1 Ala, na tau na matuna 
nu ba raka pa-pameti-ja, nda mbulungu biana ba tuda nu taka daora- 
mbunjai na tau na matuna nu. 


NA KAWUDU 2 
Na hanggana 1 Ala la tau Jahundi. 


1 Djia ba tuna nu, nda ningua pa-pamanangu wamu wikimu, oi anda, djiapa 
ka nda nggaa-kaukadu ma-patandangu; nadu djaka nggaraja na pa-pandjala 
wamu tau, ba djia-maja na pa-pandjala wamu wikimu. Nadu njumu 
ma-pandjala tau bau wunda-madujai dumu na matuna nu. 2 Pi-mandanja i 
Ala ba natundja ngerada da tau da mawunda-ja na matungu nu. 3 O1 anda, 
ma-pandjala-ja na tau na mawunda matungu nu dangu wunda-munja padua, 
napa ku-pahala duku la pa-tandangu-na 1 Ala wamu bia ihu pa-pangada-mu 
ai? 4 Ndia, paaka-munja ihu na madjangu etina, dangu na muluru etina, 
dangu na lerangu etina na panda tau, dangu nda pimunja na màndjangu 
etina 1 Ala ba kameni-nanggau padua la pa-pandjilungu. 5 Taka nundjuja na 
tongguru-mu dangu na eti nda pa-ndjilu-ngu-mu u-kangutangu wikimu 
hangga, ndumamu ngeru la lodu hangga, ba bowaja na pa-tandangu-na 1 
Ala na matandji, 6 haromu na matunja wai ngerana haatu-haatu nundjuja na 
pawunda-naka. 7 Djia-dujaka na luri pa-lupangu ndumana na tau na 
makeha-nja mapaki, tembi, dangu manda molungu ba da-pa-mukarungu la 
pawunda mahàmu; 8 taka hangga dangu makaraŭü ndumada da 
ma-kehangu wai ngera wikida, da manda pa-tundungu la ma-tubangu, hi 
tundu ni bia-danjai na manda tandji, 9 Majila dangu banaru ndumana na 
ta-tauka na mawunda-ja na ma-akatu, la mangilu na tau Jahundi, mangu na 
tau Nggarika-mbu. 10 Taka mapaki, dangu tembi, dangu mandjaku 
ndumana na ta-tauka na mawunda-ja na mahamu, la mangilu na tau 


Jahundi, mangu na tau Nggarika-mbu. 11 Nadu 1 Ala ba nda na-tangaru 
kaba mata tau. 


Na uku nda nalingu la tau Jahundi. 


12 Nadu djaka piraja na mandjala dangu nda ningu ukungu, napa 
na-molungu-mbu dangu nda ningu ukungu; dangu djaka piraja na mandjala 
dangu japa-nanja na uku, ngeru pa-patandangu-ja nundjuja na uku. 13 Maa 
ba nda djiaha da marongu-ja na ukua da matandji la hanggana 1 Ala, taka 
djiaha da manundju-ja na uku duda da pa-pamanangu tai. 14 Nadu da tau 
hangadangu da manda ningu ukungu, djaka danundju-ja la huri memada na 
maninja la uku, da tau jiada, djiapa ka manda ningu ukungu-hakadu, 
ukungu-ma-danjaka wikida. 15 Maa ba pa-itangu-madanja, na 
pa-karuhi-na na uku ba pa-huratu-ja daa la etida, ba na-pa- 
hakahingu-mbudu na eti pa-tandangu-da, hamanai da pa-pangada-da ba 
da-marangga pandjala ndia ba da-marangga peka manangu dangga anguda, 
16 nu la lodu patanda-nanja na ma-kawiningu la tau paraina 1 Ala la 
ngaruna i Karitu Jehu, hama tuna na lii mànangu pa-bobaru-nggu. 17 Mala 
njumu, Jahundi-ja ka wanangga tau djaka wamu, bau handera-ja na uku, 
18 dangu bau hamemu wanja i Ala, hamanai bau pinja na pambuha-na, 
dangu bau kehanja na ma-papingi, maa ba pa-pekangu-dukau la uku, 19 
dangu bau padangu wikimu ba malonda tau pokikau, ba hulu tau 
ma-ngiangu la ma-kapatangu-kau, 20 ba ma-papekangu tau nda pingukau, 
ba ngguru anakeda-kau, nadu la uku ba kata-du-munjaka na raka papingu 
dangu na ma-tubangu. 21 Mala nu njumu ma-papekangu tau hawiangu, ka 
ndau pa-pekangu bia wikimu? Ma-papekangu la panda manganga, 
umanganga-ka? 22 Njumu ambu ndjuraku ba wamu, undjuraku-ka? 
Ma-hanggita-ndja da marapu, urambangu-ka tanggu marapu? 23 Njumu 
ma-hamemu wanja na uku upaaka-njaka 1 Ala bau panggaja na uku? 24 
Nadu na tamuna 1 Ala ba palapi-majaka lumumi njimi la padua tau 
hangàdangu, hama tuna na maninja la Huratu. 


Na kari nda nalingu la tau Jahundi. 


25 Nadu na kari ba ninguma linguna djakau nundjuja na uku. Taka djaka 
mapangga ukukau, nda karia-japa na karimu. 26 Djia-duja djaka 
na-pamandu biduandja da hidana na uku parai na manda kari, nu na nda 
karma beringu kari-ma-na-njaka nda wamu? 27 Nu na manda ningu huri 
karingu, ba nanundju-ja na uku, napa na-pandjala-kau njumu mapangga-ja 
na uku, djiapa ka ningu huratu-mu, dangu ka pakàri-kaukai. 28 Nadu ba 
nda djiaaja na ma-Jahundi liuna na Jahundi langa-taka, hamanai nda djiaaja 
na kari liu, la tada ihi, na kari lànga-tàka. 29 Taka djiaja na ma-Jahundi 
ununa duna, dangu na kari eti paraina 1 Ngahu, nda djia biaja ba nundjuja 
na huratu. Na wotungu la tau tungu nu nda ma-welingu la tauaja, taka 
ma-welingu lai Alaja. 


NA KAWUDU 3 
Na rihina na tau Jahundi dangu na tuturu-na 1 Ala. 


1 Djaka tuna nu nggara-jaka na parihi wana na tau Jahundi, ndia nggaraka 
linguna na kari wamu? 2 Dangu-maka duna, dangu matu-matu 
ngarangia-na. Na ma-papingi ba pa-pakatangu-duhaka da puluna 1 Ala. 3 
Mala nggikina-ka wamu? Djaka ningu hawiangu manda tuturu, ka alingu 
wangu-maa-nanjaka na tuturu-na 1 Ala rukuna na nda tuturu-da njuda 
wamu? 4 Ndia ndoku! Dji-djiangu-ma duna ba ma-palànga-tàkangu-ja 1 
Ala, taka na ta-tauka ba ma-kambaliku-ja, hama tuna na maninja la Huratu: 
ka peku pa-pamanangu-kau la pulumu-ka, dangu ka peku talumu djakau 
patandangu tau, ba wana. 5 Taka nu na nda tandjinda njuta djaka nawuwa 
wanja na tandjma 1 Ala, ka nggikina wandaka badi? Nda tandji-nanjapa ihu 
1 Ala, ba napuha-ja na hanggana? Panii taungua-nggunja. 6 Ndia ndoku! 
Djaka tunaka nu, nggiki hama patanda-nanjaka na pinu tana paraina 1 Ala. 
7 Taka djaka na-pabundungu bidua na pa-deningu-na 1 Ala rukuna na 
kambaliku-nggu, hi nawuwa wangu na mangu-ndju-na, ka ni njungga hi 
pa-patandangu-kai hama tuna na tau ndjala. 8 Hamanai: Nahàmu-kiapa, 
mata ka tuwulu-ja na ma-akatu ka peku tumbuna na mahamu, hi nda 
wanda biawa, hama tuna wada ba wana-nggama tau hawiangu ba napulu- 


ngga-ma. Da tau nuda raka-mana djaka pandjala-ha. 
Tau ndjala ndabaja na tauka. 


9 Mala nu? Ninguka parihi wandanja na tau hawiangu? Ndia ndoku! Nadu 
kawai ba mbada pandjala-ma-manjaka na tau Jahundi hamanai na tau 
Nggarika-mbu, ba panjaku ndaba-ma-nanjaka mandjala, 10 hama tuna na 
maninja la Huratu: Nda ningua matandji, nda haatu-ma, 11 nda ningua 
mapingu, nda ningua mahimbu-ja i Ala; 12 da-hiliru-ka mbuu ndabada, 
marangga nda ninguma li-nguda; nda ningua mawunda-ja na mahamu, mili 
haatua-ka ndiambu. 13 Da kalamba nggoruda hama djiangu reti 
ma-hanganga-ha, da lamada dapeka wandja manda tubangu; omungu-da 
padua upahu ularu; 14 nambinu-ndja ratungu da ngaruda, dangu pa-malara 
eti wangu; 15 darengga da wihida la pabungu wai ria. 16 Pakabu wangu 
dangu pa-handuka wangu-maaja na matumbu la ngarangia palii-daka; 17 
dangu na ngarangia mandjaku nda dapianja; 18 na mangadatu-nja 1 Miri 
nda nianja la mbara wua matada, ba wana. 19 Nu pi-ma-ndanjaka djaka 
nggaraja na pala-naka na uku, ba lanandja da tau la ngaba uku, ka peku 
kabitangu-na na ngaruna na ta-tauka, lupa na ihi pinu tanaka ka raka 
pa-pandjala-ja la hanggana i Ala. 20 Nadu ba nda ningua tau pa-kawana la 
hanggana i Ala, ruku ba patutu-nja na uku; na uku ba papingu wàngu 
mandjala-ja. 


Na tàndjina 1 Ala dangu na metina i Miri Jehu. 


21 Tàka nahu pa-pangitangu-jaka na tàndjina i Ala dàngu nda pawànja na 
uku, na pa-hakahii-na na uku dàngu da wunangu. 22 Na na tàndjina i Ala 
ruku pawai lai Jehu Karitu ndumana na tauka na mapawai; maa ba nda 
ningua ma-pahilitu: 23 nadu ba mbada ndjala ndaba-madaka hi 
da-jàmihu-ja na bundjuku na ma-welingu lai Ala, 24 hi pa-kawana djuaha 
lumuna na pa-namungu-na 1 Ala, rukuna na pa-palohu wàngu na maninja lai 
Karitu Jehu. 25 Nuja na patuna la hangga 1 Ala, ba djia-duja na pa-papeku 
wàngu ndjala ruku mbunguna na wai riana, paraï papawai, hi peku 
pa-ndjiliku-nanja na tàndjina nu ba namàta-ndja da ndjala da matumbu 


amangu, ba djiaja na palera-nandja eti 1 Ala; 26 hamanai la 
pa-pandjiliku-nja na tandjina nahu, hi kiri tandji mbuna ba na-pakawana-ja 
na tau na ma-kawana-nja na pawai lai Jehu. 27 Djaka tuna nu nggujaka na 
pa-hamemu wangu wamu? Pa-warungu-jaka. Nggara huri-jaka nu? Ruku 
huri patutu-nja na ukuka? Ndiaa, ruku huri pawai. 28 Nadu na 
pa-pareki-ma, ba ruku pawaija hi pa-kawana-ja na tau, nda rukuana ba 
patutu-nja na uku. 29 Mala i Ala, Ala tau Jahundia-ja wàmu? Nda Ala tau 
ha-ngàdangu-mbuja? Lànga-tàka, Ala tau hangàdangu-mbu ja. 30 Nadu i 
Ala ba mbulungu-maana na ma-pakawana-ja na tau na makàri ba ngahada 
papawai, hamanai na manda kari ruku pawai. 31 Djaka tuna nu pamàli- 
manjaka na uku wàmu ba mawànja na pawai? Ndia ndoku, tàka 
pamàndu-manja na uku. 


NA KAWUDU 4 
I Ambarahangu hi pa-kawana-ja ba ngahana papawai. 


1 Nggikina wàndanja-ka badi na ngerana 1 Ambarahangu, na bokunda 
nundjuja na tolu. Nggara-jaka na pangala-na? 2 Nadu djaka pa-kawana-ja 1 
Ambarahangu ruku paràma-na, ningu-maika njuna pa-hamemu wàna; tàka 
nda tuna nua lai Ala. 3 Mala nggikina wàna na Huratu? I Ambarahangu 
napawai lai Ala, hi palii tàndjinja. 4 Djàka ningu tau maràma, nda ruku 
pa-namungua-ja ba peka-nja wundana, taka ngera-mananja duna. 5 Taka na 
manda rama, taka na mawaija Njuna na ma-pakawana-ja na manda 
lumunja 1 Ala, nu na pawaina pali tàndji-nanja paraïna 1 Ala. 6 Hama tuna 1 
Ndautu ba na-paoha-nja na tau na pa-pangera-na matàndji paraina 1 Ala, 
dàngu nda ningu paràma-na: 7 Oha-naka duna na tau na pa-djàmangu 
ndokuna, na pa-pandàdangu ndjalana; 8 Oha-naka duna na tau na panda 
pabuku-na mandjala paraïna 1 Miri, ba wana. 9 Nu, oha-naka ba wana, 
lananja na tau makària-ka ihu ndia hi na manda kàrimbu? Nadu, na 
pawaina palii tàndji-nanja i Ambarahangu ba wànda-duka. 10 Mala, 
pirangu-ka ba palii tandji-nanja wàmu? Mbàda kàri-naka, ndia hi ndedia 
nakàri? Nda djiaja ba mbada kariana, taka ba ndedi nakàri-mapa duna. 11 


Nu na tanda kari hi na-kataku-ja, tandana na tandjina, na rukuna na 
pawaina ba ndedi nakari; nu hi naama ndabanja paraï tau mapawai-ka na 
manda kari, nu na matandji ka peku pa-pandumangu-ha, 12 hamanai na tau 
makari-mbu, nu ba nda mbulungu biana na karida, taka na ndaki-mbuja na 
rukuna 1 Ambarahangu na mapawai dangu ndedi karina. 13 Nadu ba nda 
ukua pawangu ba randija 1 Ambarahangu lupa na walana, nduma-munja 
haromu na pinu tanaka ba wadanja, taka na tandji ruku pawai duna. 14 
Nadu djaka djiaha da ma-handera la uku da ma-ndumangu lati, nu na 
pawai ka nda ninguapa ngarangia-na, dangu na pa-randingu nda ninguapa 
linguna. 15 Mala na uku ba hànggadu pa-patumbu-na; taka la manda ningu 
ukungu, nda ningumbu mapangga uku. 16 Djia-duja hi ma-welingu 
pawaija, ka parai pa-namungu-ja, ka peku mandungu-na na paràndi la wala 
danguka, nda mbulungu biada da maningu ukungu, taka djia-mbuha da 
mapa-wai-nja lai Ambarahangu, na ama ndabanda, — 17 hama tuna na 
maninja la Huratu: Kutukau amana na bandjaru dangu, ba wana — la 
hanggana i Ala na pawaina, na ma-paluri-ja na mameti, dangu na 
mapaau-nja na manda ninja ba hama djiangu ninja. 18 Djiapa ka nda 
ningu-kadu monungu, na-monungu bia, ba napawai-du ba amana na 
bandjaru danguja ngeru; hama tuna na pambada pekangu-ja: Tuda nu ngeru 
da wàlamu, ba wananja. 19 Dangu nda mali-mana na pawaina, nu ba 
napingu wikina ba hama djiangu mbada meti-naka na ihina, maa ba mbada 
hangahu-manaka na ndau lurina, dangu ba napinja 1 Hara ba meti-ma- 
nanjaka na kaliku anana. 20 Taka na parandi-na 1 Ala nda na-hondaru-nja 
ruku nda pawai, ba tuna manati mandungu wangu-maanai na pawaina, ba 
nawotu-nja 1 Ala, 21 ba dangu mandungu-mana na etina, 1 Ala ba 
namaka-ma pa-palundu-nja na parandi-na. 22 Djia-dujaka na pawaina hi 
palu tandjinja. 23 Nda lumu mehana njuna bia hi kiri ninja la Huratu, nu 
palu tandjinja, ba wana, 24 taka lumunda njutambu ba palu tandji-ndanja 
ngeru, mapawai la mambada pahada-nja 1 Jehu na Mirinda welingu la 
padua tau meti; 25 na pambada pulingu rukuda da ndjalanda, dangu na 
pambada pa-hadangu rukuna ba pa-kawana-ta. 


NA KAWUDU 5 


Rukuna ba pa-kawana-ta. 


1 Nu ba pa-kawana-taka parai pawai, hi ta-papeku danja 1 Ala rukuna na 
Mirinda 1 Jehu Karitu. 2 Djia-majaka Njuna, parai pawai hi 
ta-ngalangu-kaka anda tama la pa-namungu na ngia pa-ndolaku 
pa-daingu-nda; hi ta-hamemu wanja na monu-ndanja na bundjuku 
pawua-na 1 Ala. 3 Nda djia biaja nuna, taka ta-hamemu wambunja ba 
pa-majila-ta, maa ba tapi-dunja na majila ba na-patumbu toru-ngu, 4 taka 
na torungu ba na-patumbu torangu, dangu na torangu ba na-patumbu 
monungu; 5 taka na monungu nda pa-makia wanguaja, nadu na mbuha- 
ngu-na 1 Ala ba paburi-jaka la etinda rukuna 1 Ngahu Matua, na 
pa-wuangu-ta. 6 Nadu ba talanga lamanga-mandapa, ba nameti 1 Karitu la 
rehina, lumu na manda lumunja 1 Ala. 7 Maa ba nda namudaa ka ningu tau 
mameti lumu tau tandji; talanga wanguna ningu ihu njuna tau matoru mbeni 
pameti lumu tau hamu. 8 Taka 1 Ala duna bowa-ma-nanjaka na 
mbuha-nanda nu ba nameti 1 Karitu lumunda njuta, ba tau ndjala-tapa. 9 Nu 
ba mbada pa-kawana-taka nahu rukuna na wai riana, ka manau-naka ba 
pamara-ta ngeru welingu la hangga rukuna Njuna. 10 Nadu djaka 
pa-papeku bidua-taka dangu 1 Ala rukuna na metina na Anana, ba dangu 
papa-nandapa, ka manati-naka ba mbada pa-papeku-ta, ba ta-manangu 
rukuna na lurina. 11 Ka nda djia biaja nuna, taka ta-hamemu wambunja 1 
Ala, rukuna na Mirinda 1 Jehu Karitu; djiaja Njunadu nahu hi tangala- 
njakaka na pa-papeku wangu. 


Na rukuna 1 Andangu dangu 1 Karitu. 


12 Djia ba tuna nu, hama tuna ba rukuna haàtu hi natama na ndjala la pinu 
tana, hamanai na meti rukuna na ndjala, tunambu nu na meti ba nanggana 
ndabaja na tauka, ba nandjala ndaba-duka. 13 Nadu ba ndedi ninjapa na 
uku, na ndjala mbada ninjaka la pinu tana, taka na ndjala nda parekia-ja ba 
ndedi ningu uku. 14 Ba tuna na meti mbada maramba-naka welingu lai 
Andangu lundu lai Muha, lupa lai njudambu da manda ndjala hama tuna na 
ndjalana 1 Andangu, na na matina na ma-namunja. 15 Taka na pawua 


pa-namungu nda hama tuna na ndjala; nadu djaka nameti-ka na madangu 
rukuna na ndjalana na haàtu, ka manati rihia-naipa duna la madangu na 
bundungu-na na pa-namungu-na 1 Ala dangu na pa-wuangu ruku pa-namu- 
ngu-na, na na tau na haatu, i Jehu Karitu. 16 Dangu nda tunaa na 
pa-wuangu hama tuna na rukuna na ndjalana na haatu. Nadu na rata rukuna 
na hau na ndjala ba pa-pandjala wanguja, taka na pawua pa-namungu 
djiapa ka dadangu-kadu na ndjala, pa-pamana wanguja. 17 Nadu djaka 
rukuna na haatu na mandjala hi kiri maramba-na na meti rukuna nu na 
haatu, ka manati rihi-naipa na rukuna na Haatu; maa da tau da mambada 
ngalanja na pa-namungu dangu na pa-wuangu na ma-pabundungu, na na 
tandji, ba daluri-du ngeru dangu ba da-maramba rukuna nu na Haàtu, na i 
Jehu Karitu. 18 Djia ba tuna nu, hama tuna ba rukuna na ndjala ba hauna hi 
kiri pa-pandjala-ja mbuu ndabana na tau, tuna numbu rukuna na matandji 
ba hauna hi kiri pa-kawana-ja mbuu ndabana, ka peku ngalangu-da luri. 19 
Nadu hama tuna ba rukuna na nda manundu-na na haatu hi kiri tau ndjala- 
jakaka na madangu, tuna numbu ba rukuna na manundu-na na Haatu ngeru 
hi kiri tau tandjija na madangu. 20 Hi mmbunjai na uku, ka peku 
bondjangu-na na ndjala; taka nu ba na-bondjangu na ndjala, ka bundungu 
landangu-na-njaka na pa-namungu, 21 mata hama tuna na ndjala ba 
na-maramba wangu meti, ka tunambu nu ngeru na pa-namungu ba 
na-maramba wangu tandji, hi kiri ngalanja na luri pa-lupangu, lumuna 1 
Jehu Karitu na Mirinda. 


NA KAWUDU 6 
Na meti dangu na hada karia-ndanja 1 Miri Jehu Karitu. 


1 Nu, nggikina wandaka badi? Ta-padaingu biaka la mandjala ka peku 
bond) a-bondj angu-na na pa-namungu-na i Ala wami? 2 Ndia ndoku! Njuta 
nambada meti pa-halangu la ndjala, nggiki hama luri-ndakaipa lai nu. 3 
Ndia ka ndai pimanja dimi, njuta mbuu ndabanda pa-paru-nungu lai Karitu 
Jehu, ba pa-parunungu-taka la metina? 4 Nu hi tani pa-karia-nda dangu 
Njuna, ba parunu-nda la meti, mata ka hama tuna 1 Karitu ba mbada 


pa-pahadangu-jaka welingu la padua tau meti rukuna na mangundju-na 1 
Ama, ka tundambu njuta ba taluri wangu huri bidi. 5 Nadu djaka ta-paangu 
pingi danjaka Njuna nu ba tangera-nja na metina, tunambu napa ba 
tangera-nja na hadangu-na. 6 Nu hi pi-dundanja, na tau memanda ba 
pa-harika pa-karia-ngu-jaka, ka peku pa-lamanga-ja na ihinda na panggana 
ndjala, ka ambu naata-dundapa ndjala. 7 Nadu na tau na mambada meti, ba 
pa-pamanangu-jaka welingu la ndjala. 8 Nu djaka mbada meti karia- 
ndanjaka 1 Karitu, mandungu-danjaka da etinda ngeru ba djiangu taluri 
karia-mbunja. 9 Maa ba pi-dundanja 1 Karitu, nu ba pa-pahadangu-jaka 
welingu la padua tau meti, ba nda nametia-pa: na meti nda naja-paa-japa. 
10 Nadu na metina, ba na-handaka djuangua pameti lumuna na ndjala, taka 
na lurina, luri-nanjaka lumuna 1 Ala. 11 Tuna numbu njimi, matawa: Meti 
pa-halangu-ndanjaka la ndjala, taka luri-ndanjaka lumuna 1 Ala lai Karitu 
Jehu, ka wami. 12 Djaka tuna nu na ndjala ambu na-maramba-du la ihimi 
na ma-molungu, hi lundu itundu-ndja da pa-itiru-na. 13 Ambi padjama- 
dundja da anggota-mi la ndjala, ka napalii madaka-ndja manda tandji, taka 
i-padjamangu-wa wikimi lai Ala, hama tuna na tau na mambàda meti hi 
naluri beli, dangu ipadjama-ndja da anggota-mi lai Ala ka napalii 
madaka-ndja matandji. 14 Nadu na ndjala ba nda djia hili marambaa-napa 
lai njimi, maa ba nda la ngaba uku-dukai, taka la ngaba pa-namungu-kaika. 


Ba dua ngiada da pa-lumungu. 


15 Mala nggiki-naka badi? Tawunda biaka mandjala ba nda la ngaba 
ukuta, ba la ngaba pa-namungu-ta? Ndia ndoku! 16 Ndai pinja dimi, djaka 
nggaa lai njuna ngia pa-paatangu-mi wikimi la pa-patundungu, ba 
ata-nanggal na pa-patundu-mi, ka la ndjala, na pameti wangu, ka la 
manundu, na patandji wangu? 17 Ba tuna pa-wotungu-ja 1 Ala, amangu ba 
atana na ndjalakai lati, taka nahu pawen etingu-minjaka pa-patundungu la 
pa-pekangu pa-papekangu-kai; 18 ba halaka pa-pa-marandeka-kai welingu 
la ndjala, ata-na-nggaika na tandji. 19 Panu taungua-nggunja duku rukuna 
na lamanga-da da tolumi. Nadu hama tuna amangu bai padjama-ndja da 
anggota-mi, hi naata-ndja na ma-iraku dangu na manda hida, hi kiri 


tu-mbuna na manda hida, tuna numbu nahu, matawa kai padjama-ndja da 
anggota-mi ka naata-ndja na tandji, na pa-matua wangu. 20 Nadu amangu 
ba naata-nggai ndjala, i-marandeka la matàndji. 21 Mala nggàraka nu 
pangala-mi? Djia-maaha da pa-makia-mi nahu. Nadu na hupu ndjapuda ba 
djiaja na meti. 22 Taka nahu ba pa-pa-marandeka-kaika la ndjala, dangu ba 
atana 1 Ala-kaika, ninguka pangala-mi, na pa-matua wangu, na hupu 
ndjàpuna djiaja na luri pa-lupangu. 23 Nadu na wundana na ndjala ba djiaja 
na meti, taka na pawua djuana 1 Ala djiaja na luri pa-lupangu lai Jehu 
Karitu na Mirinda. 


NA KAWUDU 7 
Na andana na uku. 


1 Mala ka ndai pimanja dimi angu dedi, - langgundja da mapingu uku - na 
uku ba najàpa-ja na tau ba naluri-pa? 2 Nadu nundjuja na uku, na kawini 
ningu leingu, ba la lima leinanja ba talànga lurina na leina, tàka djàka 
nameti-ka na lema nda najàpaa-japa paraï na uku kawini ningu leingu. 3 
Djia ba tuna nu djàka naleingu haàtu ba dàngu lurina na leina, kawini 
ndàngaja, wànanja tau. Tàka djàka nameti-ka na leina, nda najàpa-japa 
uku, hi kiri nda kawini ndàngaja djàka na leingu haàtu. 4 Tuna numbu 
njimi, angu dedi, meti pa-halangu-minjaka la uku, rukuna na tauna i Karitu, 
ka peku mangu-nanggai na haàtu, na na pambàda pa-hadangu welingu la 
padua tau meti, ka tatu wua ndumana i Ala. 5 Nadu àmangu ba la 
tolua-tapa, nu da ma-ngàbangu ndjala, da parunda-na na uku, pawidi-da 
padua la anggota-nda, ka peku tunda wua ndumana na meti. 6 Tàka nàhu 
marandeka-ndanjaka welingu la uku, nu ba tameti pa-hàlangu-ka la 
majàpa-ta, hi kiri bidina na huri lumungu-nda, rukuna i Ngahu, nda djiaaja 
ba nundjuja na huratu, hama tuna na huri memanda. 7 Ka nu nggikina 
wandaka wami? Na uku, ka mandjala-jaka? Ndia ndoku! Nadu ba nda 
kupianja na ndjala lati djaka nda djiaja na uku. Maa ba nda kupianja lati na 
rindjungu, ambu rindjungu djaka nda wana na uku. 8 Taka na ndjala, ba 
natu-jaka lindi na hida uku, hi na-patumbu-ja na rindjungu-ka daa la 


etinggu. Nadu ba nda ningu hida uku, na ndjala metina padua. 9 amangu 
luri dangu nda ningu ukungu-nggunja. Taka nu ba ninjaka na hida uku, 
luri-nanjaka na ndjala, 10 taka njungga meti-nggunjaka, dangu na hida uku 
na paluri wangu lati, kuhunggu-ja ba pameti wanguja. 11 Nadu na ndjala, 
ba natuja lindi na hida uku, hi panjonga-maa-nangga, dangu hi pameti 
wa-maa-nangga. 12 Nu, na uku ma-matua-ja, hamanai na hida uku 
ma-matua-mbuja, dangu matandji-maja, dangu mahamu-maja. 


Rukuna na pabera daa la eti. 


13 Djaka tuna nu, na mahamu ka pameti wanggu-njaka? Ndia ndoku! Taka 
djiaja na ndjala duna, ka peku habola wanguna ba mandjala-maja, ba 
na-patumbu-dungga pameti wangu ba nalindi-ja na mahamu, ka peku 
manau mandjala-ja na ndjala rukuna na hida uku. 14 Nadu ba pi-mandanja 
na uku ba na-pangahu, taka njungga ku-patolu, pa-batangu-kaka la ndjala. 
15 Nadu na pawunda-nggu ba nda kupianja; maa ba nda djiaaja na 
pambuha-nggu na pawunda-nggu, taka djiaja na pakarati-nggu eti na 
pawunda-nggu. 16 Nu djaka kuwunda-ja na panda mbuhanggu padjia- 
dunggu-nja na uku ba nahamu. 17 Djia ba tuna nu nda njunggaa duku 
mawunda-ja, taka djia-jaka na ndjala na ma-ngiangu lai njungga duna. 18 
Maa ba pi-manggunja daa lai njungga, la tolunggu, ba nda ni dokuanja na 
mahàmu. Na mbuhangu nimanjai njuna lai njungga, taka la pawunda-ja na 
mahamu ndiaa. 19 Nadu ba nda djiaaja na pambuha-nggu na 
pawunda-nggu, na na mahamu, taka na panda mbuhanggu djiaja na 
pawunda-nggu, na ma-akatu. 20 Nu djaka kuwunda-ja na panda 
mbuhanggu, nda njunggaapa mawunda-ja, taka na ndjalaka na maninja daa 
lai njungga duna. 21 Nu ba tuna nu, hi djiaja na huri jiana na 
pahunggu-nggu: Ba talanga mbuhangu-nggu pawunda-ja na mahamu, 
pandengi-na paduaka na ma-akatu lai njungga. 22 Nadu ba ora-nggunja na 
ukuna i Ala nundjuja na maninja daa la eti dalunggu, 23 taka ku-ngitangui 
huri hau la anggota-nggu, na ma-pabera danja na huri pa-ngadangu-nggu, 
hi natuka tanawangu la huri ndjala na maninja la anggota-nggu. 24 
Aai.paràmba tau pakua-ngguka. Nggaaka ma-pahala-ka welingu la tàda ihi 


jiana na pajapa meti? 25 Pa-wotungu-ja i Ala rukuna i Jehu Karitu na 
Mirinda. Nu nundjuja na pa-ngadangu-nggu kuata la ukuna 1 Ala, taka 
nundjuja na tolunggu hi kuata la huri ndjala. 


NA KAWUDU 8 
Na luri lai Ngahu. 


1 Nu nda ninguapa pa-pandjala wanguha da tau manindja lai Karitu Jehu. 2 
Nadu, na hurina 1 Ngahu na pangia-na na luri, ba mbada pa-marandeka- 
nandaka lai Karitu Jehu welingu la hurina na ndjala dangu na meti. 3 Nadu 
na panda tomana na uku parai panda maka rukuna na tolu, na-patumbu-ja 
paraïna i Ala. Lumuna na ndjala hi na-paraha-nja na Ana wikina ba 
na-pahama hadanja la tolu pajapa ndjala, hi na-pandjala-ja na ndjala nu la 
tolu, 4 ka peku pa-djangapu-ja na patiki-na na uku daa lai njuta manda 
wanja na huri tolu, taka mawanja na hurina 1 Ngahu. 5 Nadu da tau da 
mawanja na huri tolu ba pangada-danja na rukuna na tolua, taka da tau da 
mawanja na hurina 1 Ngahu, djiaja na rukuna 1 Ngahu duda na 
pa-pangada-da. 6 Nadu na pa-pangada-na na tolu ba djiaja na meti, taka na 
pa-pangada-na 1 Ngahu djiaja na luri dangu na peku. 7 Hituna, na 
pa-ngadangu-na na tolu ba napapa-dunja 1 Ala; maa ba nda na-pawawa-du 
la ukuna 1 Ala, dangu nda na-ngalangu-mbu: 8 da tau da ma-ngiangu la tolu 
nda da-ngalangua pa-paora-nja 1 Ala. 9 Taka njimi jia nda ma-ngiangu la 
toluakai, taka la Ngahukai, nu na Ngahuna i Ala djaka na-ngiangu lai njimi. 
Taka djaka ningu tau panda ngiana na Ngahuna 1 Karitu, nda manguna 1 
Karitua-ja. JO Nu i Karitu djaka ninja daa lai njimi, na taumi meti-nanja 
rukuna na ndjala, taka na ngahu luri-jaka rukuna na tandji. 11 Na Ngahuna 
na mambada pahada-nja 1 Jehu welingu la padua tau meti, djaka 
na-ngiangu lai njimi, nu na mambada pahada-nja 1 Karitu Jehu welingu la 
padua tau meti napa na-paluri-mbuha da taumi da ma-molungu, rukuna na 
Ngahuna na ma-ngiangu lai njimi. 12 Djia-duja, angu dedi, njuta jia tau 
wutangu-ta, ba tuna nda la tolua hi taluri nundjuja na tolu. 13 Nadu djàkai 
luri nundjuja na tolu napa meti-minjaka. Taka djàkai pameti-ja na 


pa-patumbu-na na tada ihi rukuna 1 Ngahu, napa luri-minjaka. 14 Nadu 
djaka mapira-ha da palonda-na na Ngahuna 1 Ala, ba anana 1 Alaha. 15 
Nadu ba nda ngalangu-minja ngahu pa-atangu kai hili ma-ngadatui, taka 
ngala-minjaka 1 Ngahu paana wangu, Aba, dou Ama, hi wanda ba tawara. 
16 Na Ngahu jiana na ma-hakahii dànjaka na ngahunda ba anana i Alata. 
17 Nu djàka anata, ma-ndumangu-mbuta; ma-ndumangu lai Ala, angu 
ndumangu-na i Karitu; nadu ba tangera dànja na majila-na, ka peku ngera 
da-mbundanja ba pa-bundjuku-ja. 


Na pamonu-da da anana i Ala. 


18 Nadu ba màndungu-mananja duku la etinggu, na majila na papàda-nda 
la lodu nahu ba nda todaa-nanja na bundjuku na pa-bowangu-ta ngeru. 19 
Nadu ba rindjungu nda uku-maja na pa-padikangu-ka ba danedi manunja na 
pa-ngitangu-ha da anana i Ala. 20 Na pa-padikangu-ka ba na-panjàku-jaka 
paral manda lingu; nu nda pambuha wikiana, tàka rukuna na 
ma-panjàku-nja duna. Ba tuna ningu monungu-na, 21 nu na pa-padikangu 
wiki ngeru ba djiangu pa-pa-marandeka-mbuja, hi kiri nda atana na 
molungua-japa, ka nangala-nja na marandeka karia-na na bundjuku-da da 
anana 1 Ala. 22 Maa ba pi-dundanja, na pa-padikangu-ka ba maràngga 
kai-ngu-madanja dàngu ba maràngga pakati kadjia-madanja lundu nàhu. 23 
Dàngu nda djia biahai nuda, tàka njuta wikimbu mambàda ngalangu 
kawunga wua, na na Ngahu, kaingu-mandanjai duta daa la etinda, ba 
tanedi-nja na ana-nanda, djia-duka na pahàla-ha da taunda. 24 Djiaja na 
monungu nunadu hi kiri pa-pamara-ta. Tàka na monungu djàka 
pangita-maja nda monungua-ja. Nadu djàka pangita-maduja, ka ni hi 
monu-njaipa? 25 Tàka djaka tamonu-nja na panda ngitanda, pa-torungu- 
nda-njaka ba tanedi-nja. 26 Tuna numbu i Ngahu ba nandula-ta la nda 
makanda. Maa ba nda tapi-dunja djàka nggàraja badi na raka pakarai-nda; 
taka 1 Ngahu wiki na-pamanda-manda duna ndumanda, ba nawangu 
pakaingu, na panda panu. 27 Nu na ma-kanandaru-ha da eti, napi-manja 
duna na pawuku-na 1 Ngahu, nadu 1 Ngahu ba na-pamanda-ndja ndumada 
da tau matua nundjuja na pambuha-na 1 Ala. 28 Nu pi-ndanjaka 1 Ala ba 


na-pahangga-ndja mbuu ndabada, hi da-pambapangu pa-patumbu-ndja 
mahamu da tau da ma-mbuha-nja 1 Ala, na da tau pa-paaungu nundjuja na 
pawuku memana. 29 Nadu da tau patanda mangilu-na ba na-paraka 
haha-mbundja la pahama hadanja na hadana na Anana, ka peku 
ma-maaja-ja Njuna la angu paluhu da-dangu. 30 Dangu da pa-paraka 
hahana djia-mbuha da papaau-na, dangu da papaau-na djia-mbuha da 
pa-kawana-na, dangu da pa-kawana-na djia-mbuha da pa-pabundjuku-na. 


Na pa-mandungu eti wana na tau mapawal. 


31 Ka nu nggikina wandandja-ka jiada? Djaka naangu-nda 1 Ala, djia 
nggamuja na raka mapapa-nda? 32 Njuna na manda niri-mbunja na Ana 
wikina, taka na mambada pulinja lumunda njuta mbuu ndabanda, nggiki 
hama nda wua pa-karia-nandandja mbuu ndabada karia-na Njuna? 33 
Nggamuja na makala-ha da papindi-na 1 Ala? 1 Ala na ma-pakawana; 34 
nggamuja na ma-pandjala? I Karitu Jehu na mambàda meti, malai na 
pambada pa-hadangu, na maninja la kawana-na 1 Ala, na 
ma-hamajangu-mbu ndumanda. 35 Nggamuja na ma-ngalangu 
pa-pahewa-nda welingu la mbuhangu-na 1 Karitu? Majila-ja, ndia 
handuka-ja, ndia pa-kehangu-ja, ndia rimbangu-ja, ndia kalulu-ja, ndia 
maharui-ja, ndia madaka-ja? 36 Hama tuna na maninja la Huratu: Lumumu 
Njumudu hi kiri pameti-kama la lodu da-dangu, pa-pangerangu-kama la 
mbimbi parupu, ba wana. 37 Taka lai nuka mbuu ndabada talu nda 
uku-mata rukuna Njuna na mambada mbuhanda. 38 Maa ba mandungu- 
ma-nanjaka duku, ka metija, ka lurija, ka papalewa-ja, ka ma-katangu 
kuaha-ja, ka maninja nahuja ka ma-namunja ngeruja, ka mambiha-ja, ka 
madjangga-ja, ka ma-mandjolungu-ja, ndia ka nggara-nggara-jakai na 
pa-padikangu-ka, nda na-ngalangua pa-pahewa-nda welingu la 
mbuhangu-na 1 Ala lai Karitu Jehu na Mirinda. 


NA KAWUDU 9 


Na handuka-na 1 Paulu rukuda da tau Ihirailu. 


1 Peka-nggunja ma-tubangu lai Karitu, nda kabalia-nggunja, ba 
na-hakahii-mbu na eti pa-tandangu-nggu rukuna 1 Ngahu Matua: 2 Nda 
uku handuka-ja, dangu na-haruka manu na etinggu. 3 Nadu njungga wiki, 
mata ka waru bia-nggawa welingu lai Karitu lumuda da angu dedinggu, da 
kalembi-nggu nundjuja na tolu ba lupa wanggumbu lati; 4 ba tau 
Ihirailu-duha, da panganggu ana, da mamangu-nja na bundjuku-na 1 Ala, 
dangu da pa-randingu dangu na uku dangu na huri lumungu dangu da 
ndjandji; 5 da maboku-ndja da boku; welingu lai njuda nadedi 1 Karitu 
nundjuja na tolu, na marihi-nja mbuu ndabana, na Ala, na pa-wotungu lundu 
nu-nu. Amingu. 


Na pindija na tau Ihirailu. 


6 Ba tuna, nda hama djiangu nda pa-tutungua-nanjai na puluna i Ala. Nadu 
da ma-nuangu-ka lai Ihiraïlu ba nda Ihiraïlu ndàba-jaka. 7 Hamanai, nda 
djia ba wàlana i Ambarahangu-ha, hi ana ndàbaha. Tàka: Lai Ihaku ningu 
wàlana, hi wàdanggau ngeru. 8 Nu nda djiaaha da matumbu la tolu da 
anana i Ala, tàka djiaha da matumbu rukuna na ndjandji, da wàla ba 
wanda. 9 Maa ba lii ndjandji-duja na kareuku jiana: La rehi tungu nahu 
pàku haromu, mainggunja, njuna i Harà ninguka anana mini, ba wàna. 10 
Nda djia biaja jiana, tàka tumbu nu i Rambeka, nu ba na-pa-anakedangu 
paral haàtu tau mini, i Ihaku, na bokunda. 11 Nadu ba ndedi dadedi-pa 
nuda da anakeda, dàngu ba ndedi dawunda-mbupa mahàmu ndia ma-akatu, 
ka peku mandungu-na na pawuku memana 1 Ala nundjuja na pindina, 12 ka 
àmbu ruku parama tauja, tàka ka rukuna Njunaja na ma-paaungu, hi 
pekanja i Rambeka: Napa na ma-maaja naata la ma-maeri ba wàna. 13 
Hama tuna na maninja la Huratu: I Jakupu kumbuha-nja, tàka i Ehapu 
kukaraü-nja eti, ba wana. 14 Mala nu nggikina wandaka badi? 
Wangu-nanja manda tàndjika ihu 1 Ala? Ndia ndoku. 15 Nadu ba napanii 
lai Muha: Kumila-nja eti ngeru na pa-milangu eti ba wanggu, dangu 
ku-manawaru-nja ngeru na pa-manawarungu ba wanggu, ba wanadu. 16 
Djia ba tuna nu, nda ruku pambuha tauaja, dangu nda ruku pakeha 
taumbuja, taka rukuna 1 Alaja duna na ma-milangu eti. 17 Nadu na Huratu: 


Djiaja nuna-maka hi ku-pahada-nggau, ka peku pangita-nggunja na 
mbihanggu lai njumu, dangu ka peku pahunga-ja na tamunggu la 
panggubulu awangu, ba wananja i Pirau. 18 Djia-dujaka, na pa-milangu eti 
ba wana hi namila-nja eti, na pa-patongguru ba wana hi na-patongguru-ja. 
19 Ka ni hi nahànggai-pa duna, ba nda djia nggamuja nahu na mapangga-ja 
na pawuku-na, wamungga-ka njuna? 20 O1 anda, nggamuakau njumu hu 
papa ngaru anganja 1 Ala? Na-ngalangu-kaka wamu na papipi, ka ni hi 
tumungga jia la pa-wananja na mapipi-ja? 21 Ka nda papi wikina na 
mapipi biaja duna na hau kabuli tana la patuja mambotu hawiangu dangu 
mahalela hawiangu wamu? 22 Mala nu, ka ku-pangita-nja na hangganggu 
dangu ka kupeka-ja na mbihanggu djaka wana 1 Ala, ka na-lerangu 
eti-mbuna la pa-patoru-ndja da raka pa-hanggangu, da pa-panduma-ngu la 
molungu, 23 nu ka peku peka-nandja na rihina na bundjuku-na da raka 
pa-milangu eti da pa-pandumangu la pangala-nja na bundju-ku? 24 Nu 
djia-mataka njuta, da pambada paauna, nda mbulungu bia welingu la tau 
Jahundi, taka welingu la tau hangadangu-mbu, 25 hama tumbuna na 
papanii-na la ngaruna i Ohia: Na nda bandjaru-nggu napa bandjaru-nggu 
wanggu-nja-ka, dangu na panda manawarungu, napa pa-manawa-rungu-ja 
wanggunja-ka, 26 dangu napa la ngia pambada paniingu-ha: Njimi nda 
bandjaru-nggunggai ba wana, lai nu anana 1 Ala maluri-kai wanandja, ba 
wana. 27 Dangu 1 Jahaja nawara-njaka rukuna na tau Ihirailu: Djiapa ka 
hama wara la tehiku-jakai na dihana na ana Ihiraïlu, djiaja na rihiana napa 
na ma-mànangu. 28 Nadu na papanii-na 1 Miri napa na-patumbu-ja la pinu 
tana, ba na-patutu-nja dangu ba na-parengga-nja, wana. 29 Dangu hama 
tuna na pambàda panii mangilu-na i Jahaja: Làti na Mirida da kalibaru 
papalewa djaka nda nabi-manda wini, nda ta-djamangua lati pahama-nja la 
Ho-ndungu dangu pangera-nj a la Nggamora, ba wana. 


Na manangu-da da tau hangadangu dangu na ndjarangu-da da tau Ihirailu. 
30 Nu nggikina wandaka? Da tau hangàdangu da manda kehanja na tàndji, 


ngala bidua-danjaika na tandji, na tandji welingu la pawai, 31 taka da tau 
Ihirailu da ma-kehangu uku patandji wangu nda datomaa-ja 32 Ka 


nggikina hi ndia? Ba nda welingu la pawajja, taka welingu la parama-ja ba 
wada angadu, ka tundjuru-danjaka la watu ngia pa-tundjuru, 33 hama tuna 
na maninja la Huratu: Tangaru la Hiungu ku-bandjalu-ja na watu ngia 
pa-tundjuru dangu na watu pingi pa-hanggamaru wangu, dangu djaka 
nggamu ma-palata-nja na pawaina lai Njuna napa nda djia pa-makiaa-ja, ba 
wana. 


NA KAWUDU 10 


1 Oi angu dedi, na paora etinggu dangu na pa-hamaja-nggu lai Ala lumuda 
da tau Ihiraïlu, ka pamara àruha wànggu. 2 Maa ba hakahii-manggunja na 
marana-danja 1 Ala, djiaaja ba nda pa-kariangu pinguda. 3 Nadu ba nda 
datanda-ja na tàndjina 1 Ala, ba da-kamangu pa-patumbu-ja na tàndji 
wikida, hi nda da-patundungu la tàndjina 1 Ala. 4 Nadu i Karitu ba 
pandjàpu wàna na ukuja, na patàndji wàna na ta-tauka na mapawai. 5 Maa 
ba mdunja la huratu-na 1 Muha: Na tau na mawànja na tàndji nundjuja na 
uku, napa naluri wànja, ba wàna. 6 Tàka na tàndji na ma-welingu la pawai: 
Nggamu madjia hei la awangu, àmbu wàmu daa la etimu, nu la 
pa-papuru-nja i Karitu; 7 ndia: Nggamu madjia puru la ndjuruku, ambu 
wamu, nu la pa-padita-ja 1 Karitu welingu la padua tau meti, wana. 8 Taka 
nggikina wana duna: La lihi-mamunja na pulungu na la ngarumu dangu daa 
la etimu, wana. Djia-duja na pulungu rukuna na pawal na pa-bobaru-ma. 9 
Nadu djakau pekaja la ngarumu 1 Jehu ba Mirija dangu djakau pawaidu la 
etimu, ba mbada pahada-nanja paraina 1 Ala welingu la padua tau meti, 
manangu-munjaka tai". 10 Nadu djaka tapawai la eti hi tatandji, djaka 
tapeka la ngaru hi ta-manangu. 11 Maa ba nidunja la Huratu: Djaka 
nggamuja na ma-palata-nja na pawaina lai Njuna, napa nda djia 
pa-makiaa-ja, na mawana. 12 Maa ba nda ningua pa-pahilitu-na na tau 
Jahundi dangu na tau Nggarika. Nadu na haatu ba djia-maja na Miri 
mbuluna, na ma-pabundu-ndja mahamu da tauka da ma-pawungu lai 
Njuna. 13 Nadu djaka nggamu na mapawu-nja na tamuna 1 Miri, ba 
djiangu-ma na-manangu ngeru. 14 Mala nggiki hama pawu bia-danja dimi 
na panda waida? Dangu nggiki hama wai bia-danja na panda patingi-da? 


Dangu nggiki hama patingi bia-danja dangu nda ningu ma-pa-bobarungu? 
15 Dangu nggiki hama bobaru bia-danja dangu nda pa-paraha-ngu-ha. 
Hama tuna na maninja la Huratu: Kandjupu mana-ndangu-ha da wihida da 
mangandi ln hamu, ba wana. 


Na nda pawana na tau Ihirailu. 


16 Taka nda mbuu ndabaadai ka da-patundungu la lii manangu. Nadu 1 
Jahaja: Dou Miri, nggamu na mawajja na parongu-na lai njuma, ba 
wanadu, 17 Djia-duja nu, na pawai ma-welingu la pa-tingingu-ja, taka hi 
pa-tingingu ruku puluna 1 Karitu-ja. 18 Djaka tuna nu, ka nda ana rongu- 
madanja ihu? Rorigu taka-danja: Na linguda nakada ndabangu-ka la 
panggubulu awangu, hamanai na puluda nataka-mbuka la hupu tana, wana. 
19 Djaka tuna nu, ka nda ana pi-madanja ihu paral da tau Ihirailu? La 
kawunga-na: Ku-pamalara-ha da etimi haromu, rukuda da nda bandjaru, la 
bandjaru nda pingu ku-pakaraü-ha da etimi haromu, wanama i Muha. 20 
Tàka i Jahaja natoru mbenima papanii-ja: Dahunggu-kaka da manda 
himbuka, datanda-kaka da manda paàra-ngga, wàna, ba wàna. 21 Tàka 
rukuda da tau Ihiraïlu: Malo-loduka ba ku-padjola-ndja da limanggu la 
bandjaru nda pa-tundungu dàngu na ma-patidungu, wàna. 


NA KAWUDU 11 
Hawiangua da tau Ihirailu da pa-warungu. 


1 Ba tuna nu ka waru-maa-nanjaka 1 Ala na bandjaru-na wamu? Ndia 
ndoku! Njungga jia tau Ihirailu-mbuka, walana i Ambarahangu-ka, la 
kabihu Mbenjamingu. 2 Nda nawarua-ndja 1 Ala da tauna da papi 
mangilu-na. Ka ndai pinja dimi na maninja la Huratu, na rukuna i Elia, ba 
na-patowaku-nja na ngerada da tau Ihirailu lai Ala: 3 Dou Miri, da 
wunangu-mu da pameti-haka, da ngia pa-nga-ndingu-kau maraku 
da-njungguru-haka. Didi-ma-kiaka njungga pabida, taka hi himbu- 
maa-danggai la pa-pameti-ka, ba wana? 4 Taka nggikina wana ba napuru 
pekanja paraina 1 Ala: Kubingu-mapa duku wikinggu tau pihu rata manda 


katika lai Mbalu, ba wana. 5 Tuna numbu nahu, ni bia-njapa na pabi na 
papindi-na nundjuja na pa-namungu-na. 6 Nu djaka ruku pa-namungu-ja,ka 
nda ruku parama tauaja. Nadu djaka ruku parama tauja, na pa-namungu ka 
nda pa-namungua-japa. 7 Nu nggikina-ka wami? Na pakeha-da da tau 
Ihirailu nda dangalaa-nja, taka da tau papindi da mangala-nja. Taka njuda 
hawiangu pa-patongguru-ha da etida. 8 Hama tuna na maninja la Huratu: 
Nawua-ndjaka eti ndjuda paraina 1 Ala, mata panda ngita wangu, kahilu 
panda rongu wangu, lundu tomaja na lodu nahu, ba wana. 9 Hamanai i 
Ndautu: Na pangada matawa ka nadedi-ndja hiru dangu kalemba-ngu, ka 
nadedi-ndja pa-tundjuru wangu dangu pa-pahi-mbalu wangu. 10 Da 
matada mata ka pa-kapata-ndjawa, ka ambu peku ngitada dangu da 
kadjia-da mata ka pabunggu pangala-ndja, wana. 


Na tundjuru-da da tau Ihirailu djia hi na-manangu na tau hangadangu. 


11 Nu ba tunaka nu, ba da-tundjuru mata ka da-kanabu wana-maa-ndjaka 
ihu? Ndia ndoku! Taka rukuna na kanabu-da njuda, taka-nanjaka na 
manangu la tau hangadangu ka peku pamala-lara-ha da etida. 12 Nu na 
kanabu-da ba djiaja na pawulu wana na pinu tana, dangu na jamihu-da ba 
djiaja na pawulu wada da tau hangadangu, ka manatu-ama-naka na tomada. 
13 Langgunggai njimi tau hangadangu. Ba pa-pahurungu la tau 
hangadangu-ka ku-pambotu-ja na pakata-nggu, 14 nu ka peku pa-malara 
aru-nggundja da etida da nua tolunggu, ka peku pamara-nggundja 
hawiangu. 15 Nadu na warungu-da da tau Ihirailu djaka djia biduaja na 
pa-papeku wana na pinu tana, hili nggara-jaipa ba kataku beliha, djaka nda 
djiaja na luri welingu la padua tau meti? 16 Djaka na-matua na wua 
kawunga, na-matua-mbu na ka-nguta; hamanai djaka na-matua na amu, 
da-matua-mbu da lama. 17 Nu djaka da-mandjapi-ka hawiangu da lai, taka 
njumu, ba haitungu omangu-kau lati, ka pa-karitaku-nggau la padua-da, hi 
angu-danggau la pangera-nja na amuna na haitungu na ma-pa-rutuhungu, 
18 ambu hamemu-du la lai memangu. Taka djakau hamemu-kai, nda 
njumua maduku-ja na amu, taka na amu na maduku-kau njumu. 19 Nu hi 
hapiha da lai memangu, djia ka peku pa-karitaku-ka njungga wamuka? 20 


Malangu-mu! Rukuna na nda pawaida hi kiri hapiha, taka njumu ba 
ngahamu papawaia hi ninggau lai nu. Ambu padja-ngga-du wikimu, taka 
u-mangadatu badi. 21 Nadu 1 Ala djaka nda naniri-ndja da lai memangu, 
njumu djiangu-mbu ba nda naniri-nggau. 22 Nu kau panau-jawa badi na 
madjangu-na 1 Ala dangu na hanggana; na hanggana hanggangu la tau 
mambada kanabu, na madjangu-na hanggangu lai njumu, djakau padai- 
ngu-ma la madjangu-na; djaka ndia djiangu-mbu njumu haromu ba laikau. 
23 Taka njudambu djaka nda da-padaingu la panda pawai djiangu-mbu ba 
pa-karitaku belindja; nadu i Ala ba nambiha la pa-karitaku belindja. 24 
Nadu njumu ba laikau welingu la pingi haitu omangu na pangia memamu, 
taka hi pa-karitaku-nggau la pingi haitungu hamu na nda pangia memamu, 
ka manaüa-manaka njuda ba pa-karitaku-ha la pingi wikida, na pangia 
memada. 


Na pa-ndjilungu-da da tau hangadangu dangu na marada da tau Ihirailu. 


25 Mala, angu dedi, keha ka dapinja jiana na ma-tandjiku wànggunggai — 
pingu-mandanjai duta ka ambu wami anga — na tongguru eti ba 
nanggàna-ha hawiangu da tau Ihirailu, hi lundu natoma na dihana na tau 
hangàdangu na matama. 26 Nu hi pamara ndàbaja na tau Ihiraïlu, hama 
tuna na maninja la Huratu: Welingu la Hiungu napa ka natàka na 
Ma-pamara, hi nawihu-ha da ma-akatu welingu lai Jakupu. 27 Nuna-duja 
na paràndi-nggu ndumada njuda, ba kuàli-ndjaka da ndjalada ngeru, ba 
wana. 28 Nu djaka tàngaru-ja na lii mànangu hi papaha lumumi njimi, taka 
djàka tàngaru-ja na pindi hi pa-mbuhangu-ha lumuda da bokuka. 29 Nadu 
hala era ba ku-wuangu pawua pa-namungu, dàngu ba ku-paaungu, ba nda 
wànaa i Ala. 30 Nadu hama tuna àmangu njimi ba ndai pa-tingingu lai Ala, 
tàka nàhu ba pa-milangu-kaika eti rukuna na nda pa-tingi-ngu-da da tau 
Ihiraïlu, 31 djiangu-mbu njuda nàhu ba nda da-patingingu, mata rukuna na 
mila eti na pa-paitangu-kai, ka peku pa-milangu-mbuha eti njuda. 32 Nu ba 
mbada kàpitu ndàba-nandjaka paraina 1 Ala la panda pa-tingingu, ka peku 
mila-nandja eti mbuu ndabada. 33 Kandjupu wuluja, kandjupu 
manggana-ja, kandjupu pinguja 1 Ala; panda mangindjiru-ha da 


pa-hukutu-na, dangu panda kiulu-ha da ngarangia-na. 34 Mala nggamu 
wami na madjia pinja na pa-pangada etina 1 Miri; ndia nggamu wami na 
angu batangu-na, 35 ndia nggamu wami na ma-mangilu la pawua-nja 
ngga-nggara hi kiri pa-himbalu-nanja badi. 36 Nadu ba ma-welingu lai 
Njunaja, dangu ba rukuna Njunaja, dangu ba ma-hanggangu lai Njunaja 
mbuu ndabana. Lai Njunaja na mangundju lundu nu-nu! Amingu. 


NA KAWUDU 12 
Na maraku na malanga-taka. 


1 Djia ba tuna nu, ku-pamanda-nggai angu dedi, rukuna na mila etina i Ala, 
matawa kai tuha da tàda ihimi maraku luri, matua, paora-na i Ala, na na 
lumungu-mi na malànga-tàka. 2 Dangu àmbi hama hada-dunja jia na pinu 
tana, tàka ipa-ndjilu-nja bàdi na hurimi rukuna na pa-ngàdangu-mi na 
mabidi, kai kamanja djaka nggiija na pambuha-na 1 Ala, na mahamu, na 
pa-orangu, dàngu na ma-djàngapu. 3 Rukuna na pa-namungu na 
pa-wuangu-ka, hi kupeka-nggai haàtu-haàtu, ambi pangada pa-lapahu-nja 
na raka pa-pa-ngada-mi, taka i-panandjaru-njawa na pa-ngadangu-mi 
ra-kana na pawai na pa-paberi-nanja na ta-tauka paraina 1 Ala. 4 Hama 
tuna na taunda ba hauna, ba dadangu da anggota-na hamanai nuda da 
anggota-nda ba nda mbulungu parama-da, 5 tuna numbu njuta madangu ba 
hau tauanda lai Karitu, taka haatu-haatu ta-marangga pa-anggotangu. 6 Nu 
ba dangu nindja da pa-wuangu-ta da manda pahama, nundjuja na 
pa-namungu na pa-wuangu-ta, malawa, djaka ln wunangu-ja ka nundjuja na 
pawaianda badi; 7 djaka lumungu ka nundjuja na huri lumungu; djaka 
pa-pe-kangu ka nundjuja na huri pa-pekangu; 8 djaka panaungu ka 
nundjuja na huri panaungu; na ma-wua-ngu mata ka dangu tandjina badi; na 
ma-pairungu ka na-marana badi; na ma-manawaru ka dangu mbaha etina 
badi. 


Na pa-mbuhangu dangga angu. 


9 Matawa na mbuhangu-mi ka ambu nawangu ma-kapelu, kai karatinja eti 


na ma-akatu, kai karitaku-ja na mahamu. 10 Matawa kai marangga 
pa-mbuhangu ba ma-paangu dedi-dukai, kai marangga pa-mangilungu la 
pa-patembi, 11 ambi malidu la pa-marana, taka matawa ka dambana da 
etimi, kai lumunja 1 Miri. 12 Ihawola wanjawa na pa-monungu, itorungu la 
majila, i-pa-mukarungu la pa-hamajangu, 13 imarangga tanggu-njawa na 
pandjaka-da da tau matua, irahaku la panggepi arijaa. 14 Ipeka-ndjawa 
mahamu da makeha-nggai, ipekangu mahamu, ambi ratungu-du. 15 
Matawa kai mbaha eti dandja da mambaha eti, kai hii dandja da mahu. 16 
Matawa kai kahau etingu dangga angumi; ambi patiki-nja na madjangga, 
taka matawa kai pa-oringu la ma-màrahu. Pingu-mandai duta ambu wami. 
17 Ambu papapa wanja ma-akatu na ma-akatu; pangada-njawa na 
mahamu la hanggana na tauka. 18 Djaka pekuna, na ngerami njimi matawa 
kai papeku danja na tauka. 19 Oi pa-mbuhangu, djamangu aru njimi wiki 
la patungu hilu, taka pahia-njawa na hangga. Nadu ba ninja la Huratu: Lai 
Njunggaja duku na tungu hilu, Njungga matunja himbalu-na ngeru, wana 1 
Miri, ba wana. 20 Taka djaka mandjuu-nanja na papamu, wua bianja ka 
nangangu, djaka madau-nanja, wua bianja ka na-ngunungu. Nadu ba 
tumunja nu napa ba pabundu-munja wala epi na pinu katiku-na. 21 Ambu 
natalu-dukau ma-akatu, taka matawa na ma-akatu kau talu wanja mahamu. 


NA KAWUDU 13 
Na tembija na ma-pareta. 


1 Matawa haatu-haatu ka da-tangara ndabaja na ma-katangu kuaha na 
mangia ditandja. Maa ba nda ningua kuaha djaka nda djiaja 1 Ala, hamanai 
da kuaha-ka da manindja patuna i Alaha. 2 Djia ba tuna nu, djàka ningu 
ma-katanggaru-ja na kuaha, katanggaru-nanja patuna 1 Ala; taka da ma-pa- 
katanggaru, kataringu-danjaka wai ngerada tai 3 Nadu da ma-pareta ba 
nda pa-mangàdatu waananja na tau na mawunda mahàmu, tàka na 
mawunda ma-akatu duna. Mata ka àmbu ku-mangàdatu-nja na kuaha djàka 
wàmu, wunda-jawa na mahàmu, napa ka nawotu-nggau. 4 Nadu ba 
pa-paraha-na i Alaha la pa-patàka-nggau mahamu. Taka djakau wunda 


ma-akatu, u-mangadatu badi, ba nda kahewaa-na ba na-kawanangu 
hapanda. Ba pa-paraha-na 1 Ala-duha, da matanggu tungu hilu la 
pa-pataka-nja hangga na tau mawunda ma-akatu. 5 Djia-duja tangara-jawa 
badi, nda djia biaja ba ninja na hangga, taka lumuna na eti 
pa-tandangu-mbu. 6 Maa ba djia-duja hi wuangu hilu katiku. Maa ba tauna 
1 Ala-duha da ma-tanara manunja nuna. 7 Matawa kai wuandja mbuu 
ndabada djaka nggaraja na pawuta-mika, hilu katiku da pawuta-mi hilu 
katiku, mbewa da pawuta-mi mbewa, karadaku da pawuta-mi karadaku, 
tembi da pawuta-mi tembi. 


Djiaja na pa-namungu na pa-djangapu wana na uku. 


8 Ambu ningudu haatu pawuta-mi ngga-nggara, mbulungu-na kai 
marangga pa-mbuhangu dangga angumi. Nadu djaka nggamuja na 
mambuha-nja na anguna, pa-djangapu-nanjaka na uku. 9 Nadu: Ambu 
pa-kadjari-ja na lalei na mangoma-mu, ambu pameti tau, ambu rindjungu 
ba wana na uku, dangu djaka ni-ningukai lii uku hawiangu, mbulungu- 
maa-danjaka la kareuku jiana: Matawa kau mbuhanja na angumu patau 
hama tuna bau mbuhangu wikimu, ba wana. 10 Na mbuhangu nda 
nawundaa ma-akatu la anguna patau. Djia-dujaka na mbuhangu hi 
pa-djangapu wana na ukuja. 


Na danggitu-na na rehi. 


11 Mala ba pi-diminja na lodu nahu, ba djia-jaka na rehi pawala-mi 
welingu la katuda-mi. Nadu nahu na manangu ba narihi mareni-ndaka, nda 
tungu bia ba hina tapawai. 12 Marau-nanjaka na rudungu, mareni-nanjaka 
na haru, Djia ba tuna nu malawa ka tawaru-ndja da parama tunggu 
kapatangu, dangu kai kawana-ndja da madàka tunggu -harn. 13 Matawa 
ka na-matua na hurinda, hama tuna na ma-rakangu la harn lodu, ambu 
ta-malumbangu, ambu ta-matiku, ambu ta-ndjuraku, dangu ambu 
tangera-nja na manda ningu hida-ngu, ambu ta-pahanggangu, dangu ambu 
ta-paumbingu. 14 Taka matawa kai maringgi-nja 1 Miri Jehu Karitu, dangu 
ambi panau ni pakuja na tolumi, hi kiri tumbuna na itirungu. 


NA KAWUDU 14 
Na wai ngerana na tau na ma-lamanga dangu na ma-kapingatu pawaina. 


1 Nggepi-jawa na tau ma-lamanga pawaina, ba tuna nda djiaaja la 
pa-patanda-ndja da pa-pangada-na. 2 Nadu na haatu ba na-mandungu na 
etina la panganja mbuu ndabana, taka na haatu na ma-lamanga, nangangu 
rii djuaa. 3 Matawa na tau na mangangu ka ambu na-pahalimu-duja na tau 
na manda ngangu, dangu na tau na manda ngangu ambu na-pandjala-duja 
na tau na mangangu; nadu 1 Ala ba na-nggepi-jaka. 4 Nggamukau njumu 
ma-pandjala-ja na ata haatu? Ka ndolaku-nanja ka ndjoru-nanjakai, hi 
papina na miri wiki-mana duna. Taka na-ndolaku padaingu napa, nadu 1 
Miri ba nambiha la pa-pandolaku-ja. 5 Ninjai, na lodu jiana narihi-njapa na 
lodu dangu na mawana; taka hawiangu hama biana ndaba na lodu wana; 
matawa haatu-haatu ka na-marangga kawana-nja na ma-mandungu la etina. 
6 Na ma-pambotu-ja na lodu pambotu-nanja ndumana i Miri; dangu na 
mangangu ngangu-nanja ndumana 1 Miri, nadu ba na-pamalangungu lai Ala; 
dangu na manda ngangu, lumuna 1 Miri hi nda nangangu, hi na-pa- 
malangungu-mbu la1 Ala. 7 Maa ba nda ningua haatu lai njuta maluri 
ndumana na wikina, dangu nda ningumbu haatu mameti ndumana na 
wikiana. 8 Nadu djaka luri-ndanja, ba luri-ndanja ndumana 1 Miri, dangu 
djaka meti-ndanjakai ba meti-ndanja ndumana 1 Miri. Djia-duja ka 
luri-ndanjakai, ka meti-ndanjakai, manguna 1 Misi-mata. 9 Maa ba djiaja 
jiana-duka hi kiri metina i Karitu dangu hi naluri beli, ka peku japa 
ndaba-nanja na mameti hamanai na maluri. 10 Ka njumu nggikina hu 
pandjala-ja na angu dedimu? Ndia nggikina-ka dumu hu pa-halimu-ja na 
angu dedimu? Nadu njuta mbuu ndabanda ba djianguma haromu ba tuta la 
hangga kandjaka timbangu-na 1 Ala. 11 Maa ba ninjadu la Huratu: Kuhara 
wanja na luringgu: Lai Njungga haromu da-kalukutu da kambaku-ka dangu 
da lamaka dawotu-nja 1 Ala, ba wana. 12 Djia ba tuna nu, njuta 
haatu-haatu djiangu-maka ngeru ba ta-marangga hema wai ngera wikinda 
la hanggana 1 Ala. 13 Djia-duja, mata ka ambu ta-marangga pandjala-du 
badi dangga angunda, taka mata ka djia-maaja jiana na parata-mi: ambu 


tudunja pa-tundjuru wangu, ndia pa-hanggama-ru wangu na angu dedi ba 
wami. 14 Pi-manggunja dangu mandungu-mananja duku na etinggu lai Miri 
Jehu, ba nda ningua ngga-nggàra ma-iraku wikina. Mbulungu na tau, 
na-iraku na ma-wananja djaka nggaraja, djia hi na-iraku lai njuna. 15 Nadu 
djaka na-handuka na etma na angu dedimu rukuna na pangamu, nda 
namatua-munjapa na huri pa-namungu. ambu pamolu-dunja rukuna 
pangamu, ba lumuna njuna hi nameti 1 Karitu. 16 Mata na mahamu lai 
njimi ka ambu na-paaka-nja tau. 17 Nadu na pahangandji-na i Ala ba nda 
djiaaja na pangangu dàngu na pa-ngunungu, tàka djiaja na matàndji dàngu 
na ma-peku, dàngu na mbaha eti rukuna i Ngahu Matua duna. 18 Nadu 
djaka nggamu malumu wanja matungu nu 1 Karitu, ba naora-nja paraina 1 
Ala dangu natembi-ja parai tau. 19 Djia ba tuna nu, matawa ka takeha-nja 
na papeku wangu, dangu na pa-mandungu wana na pawainda haatu-haatu. 
20 Ambu njanggaru-duja na parama-na i Ala lumuna na pangamu. Mbuu 
ndabana mahida-majai njuna, taka nda na-hamu wanja na tau na matunja 
pa-hanggamaru wana na anguna nu ba nangangu. 21 Nahamu-pa djaka 
ndau ngangu tolungu dangu djaka ndau ngunungu wai angguru, dangu 
djaka nggaraja na pa-hanggamaru wana na angu dedimu. 22 Mata na 
pawaimu kau pi mehaanja la hanggana i Ala. Ohaa-naka na tau na manda 
pandjala wikina la mahamu ba wana. 23 Taka na tau na maliu lati etina ba 
nangangu, pa-pandjala-jaka, ba nda ma-welingu la pawai-duja. Mbuu 
ndabana na manda tumbu welingu la pawai mandjala-ja. 


NA KAWUDU 15 


Ka pamandu-nja badi na tau na ma-lamanga pawaina nundjuja na hurina 1 
Karitu. 


1 Njuta mamaka tatanggu-nja badi na lamanga-na na tau na manda maka, 
dangu ambu takeha bianja na paora wikinda. 2 Taka matawa njuta 
haatu-haatu ka ta-kehangu na paora-na na angunda, ka peku hamu 
wanguna, dangu ka peku ma-ndungu wanguna na pawaina. 3 Nadu 1 
Karitu-mbu, ba nda na-kehangu paora wikina, taka hama tuna na maninja 


la Huratu: Na pa-akangu-da da ma-paaka-nggau, nanggana-kaka Njungga, 
ba wana. 4 Nadu mbuu ndabana na pambada huratu amangu, hi kiri 
tulihu-ja djiaja ka peku panau wandja njuda wananda, ka peku 
mandungu-na na monungu-nda, rukuna na pa-torungu dangu na panggaüru 
wangu na maninja la Huratu. 5 1 Ala na pingina na torungu dangu na 
panggauru wanguka, mata aru ka nawua-nggai pakahau eti wangu, 
nundjuja na hurina 1 Karitu Jehu. 6 Ka peku kahau eti kahau ngarungu-mi 
la pawotu-nja na Alana, na Amana na Mirinda 1 Jehu Karitu. 7 Djia-duja, 
matawa kai marangga panggepi dangga angumi, hama tuna 1 Karitu-mbu 
ba nanggepi-taka la pa-mangundju wana i Ala. 8 Jiana-ja na palanggu: I 
Karitu ma-lumungu tau ma-kawana-ngu huri kari-jaka lumuna na langa- 
takana 1 Ala, ka peku; pamandu-nandja da pa-ndjandjingu la bokuka, 9 
dangu da tau hangadangu ka dawotu-nja 1 Ala rukuna na mila etina, hama 
tuna na maninja la Huratu: Djia-duja hi kiri wotu-nggunggau la padua tau 
hangadangu dangu hi kuhali-ja na tamumu, ba wana. 10 Hamanai: Ikajaka 
danjawa na bandjaru-na ha tau hangadangu, ba wana. 11 Hili hamanai: 
Iwotu-njawa 1 Miri, ha tau hangadangu-ka, matawa na bandjaru dangu ka 
nawotu-nja Njuna, ba wana. 12 Djia-mbuja 1 Jahaja: Napa na-kalunga na 
amuna i Ihai; Njunaka na ma-hadangu la pajapa-ha da tau hangadangu-ka; 
lai Njuna haromu ngia pa-monungu-na na tau hangadangu, ba wana. 13 
Mata aruwa 1 Ala, na pingina na monungu, ka na-pakali-kai mbaha eti 
dangu màndjaku nu bai pawai, ka peku pa-bundungu-na na monungu-mi 
rukuna na mbiha manjola-na 1 Ngahu Matua. 


Na lii pa-pataka-na i Paulu. 


14 Njungga wiki na-màndungu-mbu la etinggu na rukumi njimi, njimi wiki 
ba kàli-nanggai mahàmu, dàngu ba mbinu-nanggai pingu hangia-hangia, hi 
kiri màka-mbumi la papanaungu dàngga angumi. 15 Djiapa ka nda tunakai 
nu, kutoru mbenimbu pa-tulihu -nggai huratu, ka panamu wakindja ba 
wànggunggai, nundjuja na pa-namungu na pawua-nangga i Ala, 16 ka peku 
pa-paràha-na i Karitu Jehuka la ngerada da tau hangàdangu la palumu-nja 
na lii manangu-na 1 Ala, na lumungu matua; mata na maraku 


pangandi-nggu, na na tau hangadangu ka peku ora-nanja parama 1 Ala, ba 
na-pamatua-ja paraina 1 Ngahu Matua. 17 Djia-dujaka nu hi ningu 
pa-hamemu wanggu lai Karitu la ngerana 1 Ala. 18 Nadu ba nda kutoru 
mbenia papanii ngga-nggàra, mbulu-ngu-maa na pambada patumbu-na 1 
Karitu la ngarunggu njungga, ka peku manundu-na na tau hangadangu, ka 
la kareuku-kai, ka la parama-kai, 19 ka la tanda mbihakai, ka la 
pa-hangatarungu-kai, ruku mbihana 1 Ngahu. Djia-duka hi ku-kandjupungu 
la pangandi-ja na ln manangu rukuna i Karitu, ba ku-nimbihu-ja na tana piti 
welingu la Jeruhali lundu toma la Iliriku. 20 Nu ba tuna nu, ngera- 
manggunja wanggu ba ku-bobaru-ja na lii manangu la ngia pandedi tikija 
na ngarana i Karitu. Mata ka àmbu pa-hadangu-nggunja uma la lata patu 
haàtu, 21 na njuna mata ka na-patutungu na maninja la Huratu: Na tau 
panda tàkangu kareuku rukuna Njuna napa dangita-jaka, dàngu na tau 
mandedi ronguja napa dapi-njaka, ba wàna. 


Na pawuku-na i Paulu. 


22 Djia ba tuna nu na-pabetangu manu lua lai njuda ba wanggunggai lati. 
23 Tàka nàhu ba nda ningupa lai jiahu ngia paràma-nggu, dàngu ba mbàda 
daa ndau-mangguka la pa-rindjungu pamai lai njimi, 24 monungu-nggunja, 
napa ba kulua nàhu la Hapanjulu ka ku-patàbuku dànggai, dàngu kai lua 
àru pa-kareni-ngga lai nàhu, djàka kuhàla-kika pa-panggaüru-ja na etinggu 
lai njimi. 25 Tàka nàhu njuna iua-nggunja la Jeruhali palumu-ndja da tau 
matua. 26 Nadu da tau la Makandoni dangu la Akaja ba mbàda 
pa-hamangu-daka pa-pauhingu àmahu ndumada da tau matua da mamila la 
Jeruhali. 27 Nuna-dujaka na pa-pahama-da, taka wutangu-mbudanja lai 
njuda. Nadu da tau hangàdangu djàka dangera dàndjaka da banda 
pa-ngahungu-da, wutangu-mbudanja la palumu wàndja banda pinu tanada. 
28 Djàka ku-pandjàpu-jaka nuna, dàngu jiada da pangala-nggu djàka 
ku-pakata pahàmu-ndjaka, laku-nggunjaka la Hapanjulu, hi kulaku lii lai 
njimi. 29 Dàngu pi-manggunja, djàka kumai lai njimi, ba mai ngàndi ndàba- 
nggunggainja na mahàmu lai Karitu. 30 Na njuna ku-pamanda-nggai, angu 
dedi, lumuna na Mirinda i Jehu Karitu, dàngu lumuna na pa-namungu-na 1 


Ngahu, kai pambapa da arungga la pa-hamajangu lai Ala ngeranggu 
njungga, 31 ka peku mara arunggu welingu la tau tongguru la Jundia, 
dangu da palumu wanggundja da tau la Jeruhali ka daora arundja parai da 
tau matua, 32 dangu ka peku taka mbana eti-nggunggai, djiaja djaka 
wa-nadu 1 Ala, ka ta-marangga pa-nggaüru eti. 33 Njunaka i Ala na pingi 
mandjaku ka ninjawa lai njimi mbuu ndabami. Amingu. 


NA KAWUDU 16 
Rukuna 1 Pembi dangu tambi ba wana 1 Paulu. 


1 Ku-pajapa-nggamja 1 Pembi, na ana-wininda, na malumu-nja na 
kabungguru la Kenikeria, 2 mata kai nggepi aruja lumuna 1 Miri, hama 
tuna na rakana la tau matua, dangu kai ndula aruja djaka nggaraja na 
pakarai-na lai njimi. Nadu ba djia-maja na mambada ndula tau dangu lupa 
njunggambu, 3 Tambi wànanggai wàmindja i Perikila dàngu i Akila da 
angu ràmanggu lai Karitu Jehu, 4 da mambada pa-djàmangu hangahu-da 
lumunggu njungga. Nda mbulungu njunggaa ma-pamalangu-ndja, tàka djia 
ndàba-maja na kabungguru-ka na ma-welingu la tau hangàdangu. 5 Tambi 
wànanggai wàmi-mbunja na kabungguru na maninja la umada. Tambi 
wànanggau wàminja i Epinetu, na pa-manàwaru-nggu, na kawunga wua lai 
Karitu la Ahia. 6 Tambi wananggau wàminja i Maria, na mambada djàra 
nda ngerina lumumi njimi. 7 Tambi wànanggai wàmindja i Andiruniku 
dàngu i Junia, da angu dedinggu, dàngu da angu tamanggu la uma 
kapàtangu, da ma-pangarangu la padua-da da pa-pahurungu, dàngu da 
ma-mangilu-ngga papawai lai Karitu. 8 Tambi wànanggau wàminja 1 
Ambilatu, na pa-manàwaru-nggu lai Miri. 9 Tambi wànanggai wàmindja 1 
Urumbanu na angu ràma-nggu lai Karitu, dàngu 1 Hataki na 
pa-manàwaru-nggu. 10 Tambi wànanggau wàminja i Apeli na ma-torangu 
lai Karitu. Tambi wànanggai wàmindja da tau la umana i Aritumbulu. 11 
Tambi wànanggau wàminja i Herundiu na angu dedinggu. Tambi 
wànanggai wàmindja da tau la umana i Narakihu, da manindja lai Miri. 12 
Tambi wànanggai wàmindja i Teripena dàngu i Teripoha, na da kawini da 


mambada djara lumuna 1 Miri. Tambi wananggau waminja 1 Perihu, na 
kawini pa-manawarungu, mambada djàra nda ngerina lumuna i Miri. 13 
Tambi wananggau wàminja i Rupuhu na tau papindi lai Miri, hamanai na 
inana na pambàda manggu njunggambu. 14 Tambi wànanggai wàmindja 1 
Ahinggaritu, 1 Palenggungu, 1 Herimehu, 1 Pataromba, 1 Herimahu, 
hamanai da angu dedika da manindja lai njuda. 15 Tambi wananggal 
wàmindja i Pilulunggu, dangu i Julia, hamanai i Neriu dangu da anguna 
kawini, dangu i Olipahu, hamanai da tau matua-ka da manindja lai njuda. 
Imara-ngga patambi-wa dangga angumi la puduku matua. 16 Tambi wada 
ndàbanggai da kabungguru-na i Karitu. 


Imanggangu wikimi la ma-panjonga angu ba wana. 


17 Ku-pamanda-nggai angu dedi, kai hamata-ja mbuu ndabana na tau na 
ma-patumbu-ja na pa-kawaringu dangu na pa-tundjuru wangu, na manda 
nundjuja na pambada pa-peka-ngu-kai, dangu kai wiliru-ndja. 18 Nadu da 
tau tungu nu ba nda pamiria-danja la Mirinda, na 1 Karitu, taka djiaha da 
kambuda da mirida; ba da-pamina-ndja da ngaruda ba hama panu tau 
manundu-ha, hi da-pa-njonga-ha da etida da makali pa-tundungu. 19 Nadu 
na manundu-mi ba kada ndaba-nanjaka tau. Djia-dujaka hi kunggatiru eti 
wanggai. Ba tuna mata ka ambu mbulungu biana bai manggana la 
mahamu, taka mata ka ambu naperi-mbunggai ma-akatu wànggu. 20 I Ala 
na pingi mandjaku napa naluu pa-ladjaru-ja 1 kambaliku la tabalu wihimi. 
Na pa-namungu-na na Mirinda 1 Jehu Karitu ka lai njimi aruja. 


Tambi ba wada da anguna 1 Paulu. 


21 Tambi wadanggai 1 Timutiu, na angu ramanggu, dangu 1 Lukiu, dangu 1 
Jahungu, dangu 1 Hohipatiru da angu dedinggu. 22 Njungga jia Teritiu, 
ma-tulihu-ja jiana na huratu, tambi wanggunggai lai Miri. 23 Tambi 
wananggal 1 Nggaju na manggepi-ka njungga hamanai na kabungguru-ka. 
Tambi wananggai 1 Eratu na ma-katangu banda la paraingu, hamanal 1 
Kawaratu na angu dedi. 24 Matawa na pa-namungu-na na Mirinda 1 Jehu 
Karitu ka lai njimi-jawa mbuu ndabami. 


Na hamaja wotungu-na la1 Ala. 


25 Lai Njuna na mamaka pa-pamandu-ndja da etimi, nundjuja na lii 
manangu na pangandi-nggu dangu na pa-bobarungu-kai, na rukuna 1 Jehu 
Karitu - nadu na ma-tandjiku ba na-tabunggahu-ka, na pa-kapingu weli 
muia weli tanangu, 26 taka nahu hi pa-paitangu-jaka hi bobaru wandjaka 
da hura-tu-da da wunangu la tau hangadangu-ka, nundjuja na na patiki-na 1 
Ala na ma-padaingu, ka peku manundu-da la papawai - 27 lai Alaja, na 
ma-manggana meha na wotungu na hailangu rukuna 1 Jehu Karitu lundu 
nu-nu. Amingu. 


NA KAWUNGA HURATU-NA I PAULU LA TAU KORINITU 
NA KAWUDU 1 
Na kawunga-na. 


1 Welingu lai Paulu, pa-pahurungu pa-paaungu, papaau-na i Karitu Jehu 
rukuna na pambuha-na 1 Ala, dangu 1 Hoteni na angu dedi, 2 
pa-pangandingu-ja na kabungguru-na 1 Ala, na maninja la Korinitu, da 
pa-katua lai Karitu Jehu, da tau matua pa-paaungu karia-da mbuu ndabada 
da mapawu-nja na ngarana na Mirinda i Jehu Karitu la nggi-nggii, na na 
Mirida njuda dangu njuta. 3 Na pa-namungu dangu na peku welingu lai 
Ala, na Amanda, dàngu lai Miri Jehu Karitu, mata ka lai njimi-jawa. 


Na pa-malangu-nanja 1 Ala. 


4 Ku-pamalangu ma-mànunja i Ala la ngerami njimi, rukuna na 
pa-namungu-na 1 Ala na pa-wuangu-kai lai Karitu Jehu. 5 Lai Njuna hi kiri 
matu-matu pawulu-mi, la kareuku dàngu la pingu hangia-hangia, 6 mala na 
pa-hakahii, na rukuna i Karitu, ba mbada pamandu-dunjaka lai njimi, 7 hi 
kiri nda ningu pawua pa-namungu mandjaka-nggai, nu ba talanga 
nedi-minja na pahunga-ja na Mirinda i Jehu Karitu. 8 Njunamai na 
ma-pamàndu-mbunggai lundu ndjàpuna, hi kiri nda ningu njurami napa la 


loduna na Mirinda 1 Jehu Karitu. 9 Ma-tuturu-ja 1 Ala; rukuna Njuna hi 
paaunggai pa-panua danja na Anara, i Jehu Karitu, na Mirinda. 


Na pa-kawàringu la kabungguru. 


10 Ha angu dedi, ku-pamanda-nggai la ngaruna na Mirinda i Jehu Karitu, 
matawa kai kahau ngarungu, dàngu ka àmbu ninja na pa-kawàringu lai 
njimi, taka mata kai pa-repingu badi, ka na-mbulungu badi na etimi dangu 
na pa-pangada-mi. 11 Maa ba mbada peka-dangganja-ka na rukumi njimi, 
angu dedi, parai da tau la umana i Kalui, ba nindja da pa-palumungu lai 
njimi. 12 Jiana-ja na palanggu: Njungga lai Paulu-ka, njungga lai Apolu-ka, 
njungga lai Kepahu-ka, njungga lai Karitu-ka, ba marangga wami. 13 Mala 
ka pa-paberingu-ja 1 Karitu wami? Djaka ndia 1 Paulu-ka pa-harikangu 
lumuni njimi? Ndia pa-parunungu-kaika la ngarana 1 Paulu? 14 Wanguna 
ba nda ningu haatu lai njimi pa-parunu-nggu, hinggilu-da 1 Karipu ada 1 
Nggaju; 15 ka ambu ningu: Pa-parunungu-ha la ngarana njuna 
ma-wànanggai. 16 Na njuna ku-parunu-mbundjaka da tau la kuru umana i 
Hitipanu; hinggilu-da njuda nda kupianja djàka ningupa hawiangu 
pa-parunu-nggu. 17 Nadu i Karitu ba nda paràhaa-nangga la pa-parunungu, 
tàka djiaja la pa-bobaru-ja na lii mànangu, na njuna nda djiaaja ka wànja 
kareuku manggàna, ka ambu na-kalamba na hari-ka na i Karitu ba wànda. 


Na manggàna-na i Ala dangu na manggàna pinu tana. 


18 Nadu na pulungu rukuna na harikangu ba panduba wanguja la tau 
ma-molungu, taka lai njuta tau pa-pamara, mbihana 1 Alaja. 19 Maa ba 
nidunja la Huratu: Napa pamohu-nggunjaka na manggana-da da 
ma-manggana, dangu na pinguda da mapingu napa pamolu-nggunjaka, ba 
wana. 20 Mala nggiijaka na ma-manggana? Nggiijaka na mapingu huratu 
uku? Nggiijaka na ma-pandjàpingu la handani nahu? Ka nda 
pandubaa-nanja na manggana la pinu tana paraina 1 Ala? 21 Nadu ruku 
manggana-na i Ala ba nda na tanda-ja 1 Ala paral na pinu tana la manggana 
wikina, hi naora-nja i Ala pa-pamara-ja na mapawai-ka rukuna na nduba na 
pa-bobaru. 22 Nu da tau Jahundi ba karai-danja tanda, dàngu da tau 


Nggarika ba kehangu-danja manggana, 23 njuta duta bobaru-ndanja 1 
Karitu, na pambada harikangu, na pa-hanggamaru wada da tau Jahundi, na 
panduba wangu la tau hangadangu, 24 taka la tau pa-paaungu ka 
Jahundi-ja, ka Nggarika-jakai, 1 Karitu mbihana 1 Alaja, dangu 
manggana-na 1 Alaja. 25 Nadu na nduba la1 Ala ba narihi-njapa 
pa-manggana na tau, dangu na nda maka la1 Ala ba narihi-njapa pa-atalu na 
tau. 26 Itangaru biaja angu dedi, djaka nggikina ba paaunggai, ba nda 
nadangu na ma-manggana nundjuja na tolu, nda nadangu na ma-pangaru, 
nda nadangu na ma-maramba. 27 Taka na manduba ba wana na pinu tana, 
djiaja na papindi-na 1 Ala ka pa-makia-ha da ma-manggana, dangu na 
manda maka ba wana na pinu tana, djiaja na papindi-na 1 Ala ka 
pa-makia-ha da ma-atalu; 28 dangu na mangia wawa la pinu tana, dangu 
na pa-paakangu, djiaja na papindi-na 1 Ala, dangu na manda ningu 
lingungu, ka pukalu wanja na atalu-da da maningu lingungu ba wada, 29 ka 
ambu ningu ndoku tau ma-hamemu la hanggana 1 Ala. 30 Taka rukuna 
Njuna hi kiri ninggai lai Karitu Jehu, na mambada dedija pa-manggana 
wangu ma-welingu lai Ala, dangu patandji wangu, dangu pa-matua wangu, 
dangu pa-palohu wangu ndumanda njuta. 31 Mata ka hama tuna na 
maninja la Huratu: Na ma-hamemu, mata ka na-hamemu ningu lai Miri, ba 
wana. 


NA KAWUDU 2 


1 Njunggambu, angu dedi, nu ba kumai lai njimi, nda kuwa-ngua kareuku, 
djaka ndia manggana ma-parihingu ba kumai pangandi-nggainja na 
pa-hakahii lai Ala. 2 Mala ba nda pakakaa-nggunja papingu ngga-nggàra 
lai njimi, mbulungua 1 Jehu Karitu, na na pambada harikangu. 3 Dangu nu 
ba ningga lai njimi nangia-ngga nda maka, dangu mangadatu, dangu 
katataku dira matiki. 4 Dangu na kareuku-nggu dangu na pa-bobaru-nggu, 
nda kuwaanja kareuku manggana ma-titiru eti tau, taka dangu pamandu- 
mananja parama 1 Ngahu dangu mbihana 1 Ala, 5 nu na pawaima ka ambu 
na-palatangu la manggana tau, taka mata ka la mbihana 1 Alaja. 


Na manggana ma-palanga-takangu. 


6 Ba tuna, manggana-maja na papeka-ma la tau ma-djangapu, taka nda 
manggana la handani nahuaja, dangu nda manggana la ngora handani 
nahuaja da ma-molungu, 7 taka peka-manja na manggana lai Ala na 
ma-tandjiku, na pa-kapingu, na pambada hukutu mangilu-na 1 Ala weli 
nungu la pa-bundjuku wanda njuta. 8 Nda haatua la ngora handani nahu 
mapinja; nadu djaka dapinja lati, nda djia harikaa-danja 1 Miri, na pangia 
mangundju. 9 Taka hama tuna na maninja la Huratu: Na panda ngita mata, 
na panda rongu kahilu, dangu na manda tumbu la eti tau, mbuu ndabana na 
pa-panedi-nandja i Ala da tau ma-mbuha-nja, ba wana. 10 Maa ba nabowa- 
ndanjaka duta paraina 1 Ala rukuna 1 Ngahu. Nadu na Ngahu ba djiaja na 
ma-kanuturu-ja mbuu ndabana, lupa na mata-tandjiku lai Alambu. 11 Mala 
nggaaja wami la tau na mapinja na unu eti tau, hinggilu-na na ngahu wikina 
na tau na maninja lai njuna. Tuna numbu nda ningua haatu mapinja na unu 
etina 1 Ala, mbulungu-na na Ngahuna 1 Ala. 12 Njuta nda ngahu pinu 
tanaaja na pambada kataku-nda, taka djiaja na Ngahu na ma-welingu lai 
Ala, ka peku pindanja na pawua-nanda 1 Ala ruku pa-namungu. 13 
Djia-mbuja na patiki-nda, nda tawangu kareuku pa-papeka-na na 
manggana pinu tanaa, taka pa-papeka-na 1 Ngahudu, hi ta-pamendja-nja na 
ma-pangahu la ma-pangahu. 14 Taka na tau memangu duna nda 
na-katakua-ja na ngerana na Ngahuna 1 Ala, maa ba panduba wangu-duja 
lai njuna, hi nda namaka patanda-ja, ba ninja na ma-pangahu badi hi 
timbanja. 15 Na tau na ma-pangahu duna natimba-manja mbuu ndabana, 
taka njuna wiki nda djia ningua matimba-nja. 16 Mala nggaaja wami na 
mapinja na pa-pangada etina 1 Miri, hi natanggu pa-kaloka-nja. Taka njuta 
duta ngera-ndanjaka na pa-ngadangu-na 1 Karitu. 


NA KAWUDU 3 
Na pa-kawaringu-da da tau Kormitu. 


1 Na njuna njungga, angu dedi, nda ku-ngalangua jia nana papanii lai njimi 
hama tuna kulangu ma-pangahu; tàka hama tuna la ma-patolungu bia, 


hama tuna la mandedi matua lai Karitu. 2 Wai huhu badi pawua- 
nggunggai, nda mamadua. Maa ba ndedi imakadu jia nana; djiapa lundu 
nahu ndedi imaka-mbu; 3 maa ba hani bidua-mipa la huri tolu. Ka ni, 
djàkai marangga pa-malarangu eti, dangu djàkai pa-hanggangu, ka nda la 
huri tolu biakai, ka nda nundju bia-minja na huri tau memangu? 4 Mala, 
njungga lai Pauluka, djaka wana na haatu, taka na haatui: Njungga lai 
Apolu-ka ka wana, ka nda tau memangu-akai nu? 5 Mala nggara-jaka 1 
Apolu? Dangu nggara-jaka 1 Paulu? Ma-lumungu-ha, da pambada pawal 
wami, djia-duka hama tuna na pambada pakata-nanja haatu-haatu paraina 1 
Miri. 6 Njungga mambada tondungu, 1 Apolu na mambada ma-nga-hungu, 
taka 1 Ala duna na ma-patumbu. 7 Djia ba tuna nu nda nggaraa linguna na 
ma-tondungu, hamanai na ma-mangahungu, mbulungu 1 Ala na 
ma-patumbu. 8 Na ma-tondungu dangu na ma-mangahungu hama-mada, 
na njuna da-marangga ngalangu wunda wikida haatu-haatu namatu-ja na 
parama wikida. 9 Nadu ba angu ramana 1 Ala-kama; njimi wokana 1 
Alakai, uma pa-pahada-na i Alakai. 


Na lata dàngu na uma pawulu. 


10 Nundjuja na pa-namungu-na i Ala na pa-wuangu-ka, ku-bàndjalu-ka 
lata, hama tuna mawulu uma mapingu, tàka hawiangu na ma-pahadangu 
uma la pinuna. Na njuna màtawa haàtu-haàtu ka na-pa-nandjarungu bàdi 
djàka nggi-nggikina ba na-oahadangu lai nu. 11 Nadu ba nda ningua haàtu 
mapeku pa-bàndjalu hili hau lata, hinggilu-na na pambàda bàndjalu, na i 
Jehu Karitu. 12 Djàka ningu tau ma-pahadangu uma nu la lata, djàka 
nawàngu àmahu rara, àmahu bara, watu manandangu, ai, witu meti, 
kambauni, 13 djiangu-ma ba nawuwa napa na paràma-na haàtu-haàtu; 
mala na kandjupu lodu ba na-pahabola-duja ngeru, ba nawuwa ngàndi 
epidu; na epi napa na makama-nja, djàka nggikina na paràma-na haàtu- 
haàtu. 14 Djàka ninja na ma-torungu paràma-na na pa-pahada-na lai nu, 
djiangu ba ngalangu-nanjaka wundana ngeru. 15 Djàka ninja na 
ma-mutungu paràma-na, mburi-nanjaka, taka njuna wiki mara-nanjaka, na 
njuna hama tuna na marunu la epi. 16 Ka ndai pi bianja dimi ba umana 1 


Alakai, dangu na Ngahuna 1 Ala ba na-ngiangu lai njimi? 17 Djaka 
nggamuja na ma-pandjoru-ja na umana 1 Ala, napa na-pandjoru-mbuja 
paraina 1 Ala. Nadu na umana 1 Ala ba ma-matua-ja, djia-dukaika njimi. 18 
Ambu ningudu ma-panjonga wikina. Djaka ninja lai njimi ma-manggana-ka 
na mawana la handani nahu, matawa ka nalua-ja panduba, ka peku 
manggana-na. 19 Nadu na manggana ba wada la pinu tana, ba ndubaja lai 
Ala. Maa ba nidunja la Huratu: Na majapa-ha da ma-manggana la mahida, 
ba wana. 20 dàngui: I Miri napindja da pa-pangada-da da ma-manggana, 
ba kahewaa-da, ba wana. 21 Djia ba tuna nu, ambu ninguda ma-hamemu 
wangu tau, mbuu ndabana ba mangumi njimi-maja, 22 ka djiaja 1 Paulu, ka 
djiaja 1 Apolu, ka djiaja 1 Kepahu, ka pinu tanaja, ka lurija ka meti-jakai, 
ka maninja nahuja ka maninja ngeru-jakai, mangu hàla-mamindja. 23 Taka 
njimi manguna 1 Karitu-kai, dangu 1 Karitu manguna 1 Alaja. 


NA KAWUDU 4 
1 Ala na ma-patandangu. 


1 Djia ba tuna nu, matawa atana 1 Karitu-ha, matanggu tangaru-ha da 
ma-tandjiku lai Ala, ka wana-nggama tau. 2 Nu la matanggu tangaru 
jianaa-ja na pa-karuhi: pangita-ja badi tuturu-na. 3 Njungga njuna namudaa 
djaka njimi ma-patanda-ngga, ndia djaka pa-tandangu tauja; djiapa la 
pa-patandangu wikinggu ndiambu. 4 Maa ba nda ngaraa papada-nggu la 
ngera wikinggu, taka nda djiaajai hi pa-kawana wangga; na 
ma-patanda-ngga djiaja 1 Miri duna. 5 Djia ba tuna nu, ambu ningu kadi 
pa-patanda hahami, ba ndedi djiaja na rehi, nu ba nataka 1 Miri, na 
ma-pahabola-ha da ma-kawiningu la ma-kapatangu dangu hi 
na-pawuwa-ndja wini etida da tauka. La lodu nu ngeru, haatu-haatu ba 
wotu-nja, ma-welingu lai Alaja. 


Kai pawawa wikimi bàdi ba wàna. 


6 Jiada angu dedi, ku-pangera wàndja na ngeranggu njungga dàngu i 
Apolu, ka peku pa-pekangu-mi la ngerama njuma, la panda lamburu-ja na 


maninja la Huratu, ka ambu ningu haàtu lai njimi ma-pa-katadaku wikina 
ba naangu-nja na haatu dangu ba napapa-nja na haatu. 7 Mala nggaajaka na 
ma-parihi-kau? Dangu nggara-jaka na maninja lai njimi na panda 
kataku-mi? Djaka mbada kataku bidua-munja, ka m hi hamemu wamunjai, 
hi hama djiangu nda kataku-munja? 8 Mbada mbihu-mika, mbada 
wulu-mika, lua-nanggaika la pa-maramba la panda angu-manggai njuma. 
Làti ka mbada maramba-mikaawa, ka ma-maramba da àrunggai. 9 Nadu, 
ba kungada-ja, njuma pa-pahurungu, natu-kamaka paraina 1 Ala marihi 
ngia wawa, beri hama tuna tau mangera-nja na meti; tau pa-imingu- 
kamaka la pinu tana, ka la papalewa-kai, ka la taukai. 10 Njuma tau 
nduba-kama lumuna 1 Karitu, taka njimi njuna mapingu-kai lai Karitu; 
njuma nda mamakaa, taka njimi njuna ma-atalu-kai; njimi njuna 
pa-tangara-kai dimi, taka numa duma nda patembia-kama. 11 Lundu la 
lodu nahu nalii-kama mandjuu, madau, na-jamihu-nggama paki, 
nanggàna-kama palu, nda ningu ngia pa-ndapuru-ma; 12 lundu djàrama ba 
maràma wàngu lima wikima; djàka na tola-nggama tau mapeka bianja 
mahamu, ka keha-nanggama maduku biaja, 13 ka pulu-nanggama-kai, 
ma-madjangu eti bia; nadedi-kama kalamba pinu tana, ngia padili-na mbuu 
ndàbana lundu nàhu. 14 Hi ku-tulihu-ha jiada, ka pa-makia-ha nda 
wàngguanggai, na njuna ka panaundja hama tuna ana pa-manàwaru-nggu, 
wànggu. 15 Nadu, djiapa ka nda harata-dakai da ma-papeka-nggai lai 
Karitu, taka nda dadangua da amami; mala lai Karitu Jehu ba ku-patumbu- 
dukaika nu la lii mànangu. 16 Djia ba tuna nu, ku-pamanda-nggai, kai kiku 
àrunja nu huringgu. 17 Nu hi ku-paràha-nggainjaka i Timutiu, na ana 
pa-manàwaru-nggu, na tau pa-monungu lai Miri. Njuna napa na 
ma-panamu-nggainja mbuu ndàba-naka na ngarangia-nggu lai Karitu Jehu, 
hama tuna na pa-papeka-nggu la nggi-nggini la hau kabunggu-hau 
kabungguru. 18 Tàka nindja hawiangu da ma-padjangga wikida, nda djia 
maiana ba wàdangga. 19 Taka djiaja djaka wànadu 1 Ala, luu 
mai-manggunja napa lai njimi hi kupinja nda djia na kareuku biada da 
ma-padjangga wikida, taka na àtalu-da. 20 Mala na hangandji-na 1 Ala ba 
nda djiaaja na kareuku djua, tàka djia na àtalu duna. 21 Mala nggàra-jaka 
na pambuami? Kutaka ngàndinggai iwika badi, ndia hi mbuhangu dangu eti 


madjangu badi? 
NA KAWUDU 5 
Na kadjari la padua kabungguru. 


1 Pakali ronguja na kadjari lai njimi, na na kadjari na panda hunggu djiapa 
ka nda la tau hangadangu-kadu, hi ninja na ma-angungu papaha amana. 2 
Taka njimi hi padjangga bia-minja wikimi? Ka nda narihi hamua lati djàkai 
handuka ka peku hapi-minja na tau na mambada tuna nu welingu nu la 
padua-mi? 3 Njungga njuna, ka djiapa ka nda ninjakai na taunggu, taka na 
ngahunggu nimanja. Nu hama tuna ba nimangga, mbada rata-nggunjaka na 
ngerana na tau na mawunda tunanja nu jiana. 4 Djaka ta-pamatungu, njimi 
dangu na ngahunggu, dangu ni-mbunja na mbihana na Mirinda, 1 Jehu, 
tawanja na tamuna 1 Miri Jehu, 5 la pa-pakata-nja na tau tungu nu lai 
kambaliku, mata ka na-molungu na toluna, ka peku pamara-ja na ngahuna 
la loduna 1 Miri. 6 Nda nanggepia na hamemu-mi. Ka ndai pi bianja dimi 
na tai wolu na ma-hawutungu, ba nahini ndabaja na kanguta. 7 Warunja 
badi na tai wolu ndai, ka peku dedi-nanggai kanguta mabidi; maa ba 
manda ningu tai wolungu-dukai. Mala na mbimbi Pahanda ba parupu-jaka, 
na 1 Karitu. 8 Djia ba tuna nu, matawa ka taremi dangu nda wangunda tai 
v/olu ndai, djia-duka na manda lingu dangu na ma-akatu, taka mata ka 
tawanja na manda patai wolungu, na na matandji dangu na ma-tubangu. 9 
Jia nana mbada pamanda-nggunggaika la huratu-nggu ka ambi pakoru 
dangu tau ndjala. 10 Nu ka ambi pakoru da ndokundja da tau ndjalaka la 
pinu tana, ndia da ma-manganga eti ndia da ma-rambangu, ndia da 
ma-lumungu marapu nda wanggua. Djaka tuna nu lati, kai jilangu-duka 
badi welingu la pinu tana. 11 Taka nahu ku-tulihu-nggai, ka ambi pakoru 
danja na tau, na angu dedi ba wanda, ka tau ndjalaja, ndia ka manganga 
etija, ka ma-lumungu marapu-ja, ka ma-pulungu anguja, ka tau maükuja, 
ka tau panjonga anguja; na tau tungu nu, djiapa la panga danja-kadu, 
djamangu. 12 Mala ngera-nggunjaka la pa-patanda-nja na tau la hambeli? 
Ka nda djiaaja na tau la kuru kabungguru na pa-patanda-mi njimi? 13 Taka 


na tau la hambeli, 1 Ala duna ngeru na ma-patanda-nja. Matawa kai hapija 
na tau akatu welingu la padua-mi. 


NA KAWUDU 6 
Na rukuna na pa-lumungu la hangga manda pawal. 


1 Mala ningu lai njimi, djaka ningu pulungu dangga anguna, matoru mbeni 
pawotu-ja la manda tàndji hi nda la ma-matua biai? 2 Ka ndai pianja dimi, 
ba djiaha da tau matua ngeru da ma-patanda-nja na pinu tana? Ka m djaka 
ngera bidua-minja pa-patanda-nja na pinu tana, ka nda ma-rakangua-kai la 
papa tanda-nd ja da pulungu da marihi marahu? 3 Ka ndai pi bianja dimi ba 
patanda-ndandjaka ngeru wai ngerada da papalewa? Ka manaüa-manaka 
da matumbu nàhu-nàhu. 4 Nu djàka era ningu matumbu nàhu-nàhu 
pa-palumu-mi, hi djia biahai da tau panda tembina na kabungguru da 
pawotu-mi ma-batangu? 5 Hi ku-tulihu-nggainja jiana, kai makia wànggu; 
ka nda ningu ndokuma haàtu lai njimi ma-manggàna, mapingu parata-nja 
wai ngerana na ma-paangu dedi? 6 Tàka nu da ma-paangu dedi maràngga 
hurungu-danjai la ma-patandangu, mala ba da-hanggangui la tau manda 
pawai! 7 Nu mbàda kàku wàngu-maa-mika ba ningu pa-palumungu wàmi 
dàngga angumi. Ka ni, nahàmu-kiduapa ba wulunda ma-akatu hi nda 
wami-kaawa? Ka ni, nahamu-kiduapa ba pamburi-ta, hi nda wàmi-kaawa? 
8 Hi nimi wiki-maai mawulu ma-akatu dangu matu pamburi wangu, malai 
bai lanja na angu dedimi. 9 Ka ndai pimanja dimi, na tau manda tandji ba 
nda nandumaa-nja na pahangandji-na i Ala? Ambi ndjàrangu! Na tau 
kadjari, na ma-lumungu marapu, na tau ndanga, na ma-pajorangu la 
hamana, 10 na ma-manganga, na ma-manganga eti, na mamaüku, na 
ma-papulungu, na ma-rambangu, nda djia ndumaa-danja na pahangandji-na 
1 Ata. 11 Tuda nukadu amangu hawiangu lai njimi. Taka pabaha-kaika, 
pa-pamatua-kaika, pa-pakawana-kaika la ngarana 1 Miri Jehu Karitu dangu 
la Ngahuna na Alanda. 


Ambi kadjari ba wanandja. 


12 Mbuu ndabana napeku lai njungga, na njuna nda malingu ndabaaja. 
Mbuu ndabana napeku lai njungga, ba tuna nda djia panjakua-nangga, 
djiapa ka nda nggara-jakadu. 13 Na pangangu tungguna na kambuja, 
hamanai na kambu tungguna na pangangu-ja, taka nuda pa-kadua-da ngeru 
na-pamolu-ndjaka paraina 1 Ala. Taka na tada ihi nda tunggu kadjaria-ja, 
taka tungguna 1 Mirija, dangu 1 Miri tungguna na tada ihija. 141 Ala 
na-pahada-njaka 1 Miri, djiangu-mbudu njuta ngeru ba na-pahada-ndaka 
rukuna na mbiha manjola-na. 15 Ka ndai pi bianja dimi da tada ihimi ba 
anggota-na 1 Karitu-ha? Ka djia piti-nggundjaika da anggota-na 1 Karitu hi 
kutuha anggota kawini kadjari? Ndia ndoku. 16 Ka ndai pi bianja dimi na 
ma-angungu kawini kadjari ba pambulu tau da-nanjaka. Nadu, njuda 
pa-kadua-da napa da-pambulu tolungu-ka, ba wanadu 1 Miri. 17 Taka na 
tau na ma-kadambi lai Miri nakahau ngahu danja. 18 Imarau-njawa na 
kadjari. Da ndjala da-dangu da pawunda tau nda naliia la tada ihina. Taka 
na ma-kadjari wunda-na-nja mandjala la tada ihi wikina. 19 Djaka ndia ka 
ndai pi bianja dimi na taumi ba umana 1 Ngahu Matua-ja, na ma-ngiangu 
daa lai njimi, na pambada ngalami welingu lai Ala, dangu ba ndai 
mangungua wikimi? 20 Nadu ba pakei-kaika, dangu ba 
pa-kandjupungu-kaika wili-mi. Djia ba tuna nu, matawa kai wotunja 1 Ala 
nu la taumi. 


NA KAWUDU 7 
Na hemana i Paulu rukuna na lalei na mangoma. 


1 Ba djiaha da pa-paara-mika la huratu, nahàmu njuna na mini djàka nda 
na-lihingu kawini. 2 Na njuna rukuna na kadjari, matawa na mini ka 
maràngga ningu badi papaha wikina, hamanai na kawii ka ningu badi lei 
wikina. 3 Na mini lei matawa ka na-patutu-nja badi na wai ngerana 
hanggangu la papaha-na, hamanai na papaha hanggangu la mini lema. 4 
Na papaha nda nangeraa-nja na tau wikina, taka na lema duna; hamanai na 
mini lei nda nangeraa-nja na tau wikina, taka na papaha-na duna. 5 Ambi 
pa-maraungu-du, hinggilu-na djaka pa-pahama-minja bai tu rehi, ka peku 


hamajangu-mi; hala kai pa-mbulungu beli ka ambu nakama-nggai 1 
kambaliku, rukuna na nda makami pa-roputu wikimi. 6 Jiana hi kupeka-ja 
nda pa-rahangua-nggunja, taka pana-mua-nggunggai. 7 Ku-mbuhangu-ma 
njuna, mbuu ndabana na tau ka nahama-nggakawa njungga; na njuna 
haatu-haatu ni-ninguma pa-wuangu-ja ma-welingu lai Ala, na haatu tuna ni, 
na haatu tuna nu. 8 Taka da manda pauma dangu da kawini meti lei, 
nahamu ka tu manu-dakawa hama tuna njungga, wanggundja. 9 Taka 
djaka nda damaka pa-roputu wiki, matawa ka da-pau-ma; nahamu ningupa 
ba da-pauma ka ambu lalu mbanana na rindjungu-da. 10 Taka da mambada 
pauma, ku-paraha-ndja, nda njunggaa duku taka 1 Miri duna, na kawini 
ambu na-dundjaku-nja na mini lema; 11 nu djaka mbada pahewa 
da-nanjakai, mata ka hani manu-nakaawa panda mangoma, ndia ka 
na-papeku danja na lema badi; tuna numbu na mini lei ambu nawaru-dunja 
na papaha-na. 12 Hangganja na tau hawiangu, njunggaka mapani nda i 
Miria, djaka ningu angu dedi maningu papahangu manda pawai, ka 
na-pahama dànja pangiangu lai njuna, ambu djia waru-dunanja wànggu. 13 
Hamanai na kawini maleingu manda pawai, ka na-pahama danja pangiangu 
lai njuna, ambu djia waru-dunanja wanggu. 14 Nadu na lei na manda pawal 
ba pa-matua-ja la papaha-na, dangu na papaha na manda pawai ba 
pa-matua-ja lai njuna na angu dedi. Djaka nda tuna nu da-iraku lati da 
anami, taka nahu da-matua-ka. 15 Taka mata ka ta-pahewa djaka wànakai 
na manda pawai, puli bianja ka na-pahewa. Djaka tuna nu na angu dedi 
ndia na ana wini nda pahondua-ja. Djia la pa-papeku-du hi na-paau-nggai 
paraina 1 Ala. 16 Nggiki hama pimunja njumu papaha, ba pamara-munja 
tai na mini leimu? Ndia nggiki hama pimunja njumu tau mini, ba 
pamara-munja tai na papaha-mu? 17 Djiaaja haatu-haatu hama tuna na 
pa-patanggu-nanja paraina 1 Miri, ka djia badi na pawana, nundjuja na 
paau-nanja haatu-haatu paraina 1 Ala. Dji-djia-maja na pawanggu la hau 
kabunggu-hau kabungguru. 18 Djaka ninja na pa-paaungu ba dangu mbada 
karina, ambu na-haleli-duja na karina; djaka ninja na pa-paaungu ba dangu 
ndedi karma, ka kukari ambu wanadu. 19 Na kari nda djia nggaraa 
linguna; hamanai na nda kari nda djia nggàrambu linguna, taka djiaaja 
pamandu-ndja da ukuna 1 Ala. 20 Matawa haatu-haatu ka na-ndapuru la 


paaungu na papaau wanguja. 21 Atakau ba paaunggau? Ambu handuka- 
dunja; taka djakau ngalangu pa-marandeka, matawa ka manaumu la 
pawanja. 22 Nadu na tau ata na pa-paaungu lai Miri, ba tau pa-mara- 
ndeka-jaka lai Miri; hamanai na pa-paaungu ba tau ma-randeka-ja, ba atana 
i Karitu-jaka. 23 Pakei-dukaika dangu pa-kandjupungu-kaika wilimi. Ambi 
pa-atangu-du wikimi la tau. 24 Matawa angu dedi, haatu-haatu ka 
na-ndapuru la hanggana 1 Miri nu la paaungu pambada paau wanguja. 


Rukuda da manda pauma. 


25 Rukuda da ana-karia nda ningua duku pa-paraha-na 1 Miri, taka panii- 
nggunja wini etianggu, ba ngaha pamila-na eti 1 Mirika la pa-tuturu. 26 
Mahamu-ja nu wànggu, rukuna na ma-handuka na maninja nahu; ba 
kukaka-ja, nahamu njuna na tau ka tuna-kawa. 27 Ninguka papaha-mu? 
Ambu karuhi-duja la pa-pahewa. Nda ningu papaha-mu? Ambu himbudu 
papaha. 28 Djaka pakuru uma-munjakai nda ndjalaa-munja, dangu na 
ana-karia ka mangoma-nanjakai nda ndjalaa-nanja. Na njuna na tau tungu 
nu napa nanggana-jaka maharui na tada ihina. Taka njungga ku-manawaru- 
nggai. 29 Jiana-ja na palanggu angu dedi: danggitu-nanjaka na rehi. Djia ba 
tuna nu na maningu pa-pahangu matawa ka beri manda ningu 
pa-pahangu-ja, 30 na mahu ka beri manda hiija, na mambaha eti ka beri 
ma-nda mbaha etija, na madingi ka beri manda ningu patungu-ia, 31 
hamanai na mapaki-ja jiana na pinu tana ka beri manda paki 
kandjupu-jawa. Nadu na hadana jiana na pinu tana ba molungu-na padua. 
32 Na pambuha-nggu, mata ka ambu ningu pa-handuka-mi wanggu. Na 
manda lalei handuka-nanja na ngerana 1 Miri, hi . nggiki paora-nggunja 
badi 1 Miri ba wana. 33 Taka na malalei handuka-nanja na ngera pinu tana, 
hi nggiki paora-nggunja na papaha-nggu ba wana, 34 dangu nda 
na-mbulungu na etina. Hamanai na kawini manda ningu leingu dangu na 
ana-karia handuka-nanja na ngerana 1 Miri, ka peku matua-na na tauna 
dangu na ngahuna. Taka na kawini mangoma handuka-nanja na ngera pinu 
tana, hi nggiki paora-nggunjaka badi na leinggu ba wana. 35 Jiana hi 
kupeka-ja, na nalingu lai njimi wanggu, ka hiru wanggai nda wanggua, 


taka kai wanja na ma-rakangu dangu ka haniimi lai Miri dangu nda ningu 
ma-paambangu. 36 Taka djaka ninja na tau, nda rakaana ba tunggunja nu 
na ananggu kawini, djaka na-lapahu-ka na matua-na na mawana, hi nda 
na-djamangu patuna nu, mata bianja ka na-wanja na pambuha-na; nda 
ndjalaa-nanja, mata-ndjaka ka da-pauma. 37 Taka na ma-mandungu daa la 
etina, hi nda ningu ma-pa-mbana-ja, ka maka-mananjai la pawanja na 
pambuha-na, hi narata-ja daa la eti wikina pamangga-nja na anana kawini, 
mahamu-ja na pawana. 38 Djia ba tuna nu na tau na ma-pamangoma-ja na 
anana mahamu-ja na pawana, dangu na manda pa-mangoma-ja anana 
nahamui-pa na pawana. 39 Na kawini na maningu leingu la hondu manuja 
ba talanga ninja na lema. Taka djaka nameti-ka duna na lema, wangu- 
nanjaka etina la pa-mangoma la pambuha etina, mili ka lai Mirija njuna. 40 
Taka ba ku-pangàda-nja njungga, napeku ningupa djaka hani biana la 
patuna nu. Nu ba kukaka-ja, lai njunggambu ninja na Ngahuna i Ala. 


NA KAWUDU 8 
Rukuna na ngandja da pawotu la marapu. 


1 Ba djia-haka da pawotu la marapu, pi-mandanja ba marangga ningu 
pingunda. Na pingu pa-katadaku wanguja, taka na mbuhangu na 
pamandungu eti. 2 Djaka ningu tau ningu pingunggu mawana, ndedi raka 
djiaaja na pinguna. 3 Na njuna djaka ningu na mambuha-nja 1 Ala, 
natanda-jaka paraina 1 Ala. 4 Ba djia-jaka na ngandja da pawotu la 
marapu, pindanja ba nda ningu ndokua marapu Ja pinu tana, dangu ba nda 
ningua Ala hau, haatua-na. 5 Nadu djiapa ka ningukai Ala ba wana tau, ka 
la awangu-kai, ka la pmu tanakai, maa ba dadangu-du da papeka Ala 
dangu da pa-miringu lati, 6 taka la njuta haatua-na na Ala, na 1 Ama, na 
ngia paweli-na mbuu ndabana, dangu njuta ma-hanggangu lai Njunata, 
hamanai haatua-na na Miri, na i Jehu Karitu; na maruku-nja mbuu ndàbana, 
dàngu njuta rukuna Njunata. 7 Tàka nda maningu pingungu ndàbaaja. 
Hawiangu da ma-ndàmangu-pa la marapu lundu nàhu, ngadanja na pawotu 
la marapu ba wàda, hi kiri iraku-na na eti pa-tandangu-da na ma-lamanga. 


8 Da panganda nda djiaaha da ma-palihi-nda lai Ala. Ka nda ngangu- 
ndanjakai nda djia kawawakua-nda, ka ngangunda-njakai nda djia 
kabutuhua-nda. 9 Taka i-pa-nandjarungu, nu na mapeku lai njumu ka ambu 
djiaja na pa-hanggamaru wada da ma-lamanga. 10 Nadu djaka ningu 
mangita-kau njumu, maningu pingungu, ba talanga mandapu-mu pangangu 
la uma marapu, ka nda na-mandungu waanja na eti pa-tandangu-da wamu 
la panga-ndja da pawotu la marapu? 11 Nu molungu wananja-ka na 
pingumu na tau na ma-lamanga; lumuna nu na angu dedi hi nameti 1 Karitu. 
12 Taka djàkai ndjala timi nu la angu dedi, bai pa-manua-ja na eti 
pa-tandangu-na na ma-lamanga, ndjala-minjaka lai Karitu. 13 Djia ba tuna 
nu, djaka na-hanggamaru wangu pangangu na angu dedinggu, nda kuhili 
ngangu ndokuapa tolungu lundu nu-nu, ka ambu ku-pa-hanggamaru-ja na 
angu dedinggu. 


NA KAWUDU 9 
Na wai ngerada da pa-pahurungu. 


1 Ka nda tau marandekaa-ka? Nda pa-pahurungua-ka? Nda mbada ngitaa- 
nggunja i Jehu na Mirinda? Nda djiaakai njimi na na ruku parama-nggu lai 
Miri? 2 Djaka nda pa-pahurungu-kakai la tau hawiangu, taka lai njimi 
pa-pahurungu-maka. Nadu njimi ba kawuku-nanggai ba pa-pahurungu-ka, 
rukuna i Miri. 3 Jiana-ja na pahema-nggundja da ma-patanda-nja na wai 
ngeranggu. 4 Ka nda ngera-mamanja la pangangu dàngu la pa-ngunungu? 5 
Ka nda ngera-mamanja ihu la pa-kariangu papaha-ma, tau kawini angunda, 
hama tuna da pa-pahurungu hawiangu dàngu da anguna paluhu i Miri 
dàngu i Kepahu? 6 Ka djiaa-kaka njungga dangu 1 Mbaranamba, manda 
ngera-nja la panda rama? 7 Nggamuja na mambada hurundandu dangu 
wuangu-na wunda wikina? Nggamuja na matungu woka angguru dangu 
nda nganguna ihina? Djaka ndia nggamuja na maningu kababangu 
papawa-na dangu nda unungu-na wai huhuna? 8 Mala namatu-nggunja huri 
tauaka ba kupanii tunggu nu? Ka nda natiki-jakai nuna paraina lii uku 
wami? 9 Nadu ba nimanja la huratu ukuna i Muha: Ambi tunja kata-nga 


ngora na hapi na ma-talanga parina, ba wana. Ka eti wanandja da hapi 
pakuka 1 Ala, wami? 10 Ndia hi lumunda njutaaja hi natiki-ja? Tubangu 
lumunda njutama hi ninja la Huratu, mala ba raka-duna na ma-kabanda ba 
dangu monungu-na ba na-kabanda, hamanai na ma-parina ba dangu 
monungu-na pa-ngalangu wunda. 11 Djaka mbada habaru-du-manggaika 
njuma wini ma-pangahu, ka mandoku-majaka wami djaka mamuti nduma 
pinu tana lai njimi? 12 Mala na tau hawiangu djaka nangera biduanja jiana 
lai njimi, ka nda manaüa-manaka njuma? Taka nda mawaanja nuna na 
ngerama, tàka maduku biaja mbuu ndàbana, ka àmbu ningu ma-dimbaku-ja 
na lii mànangu-na 1 Karitu rukuma njuma. 13 Ka ndai pianja dimi na tau na 
maràma la uma Ala, ba nakàli nganja na ma-welingu la uma Ala? Hamanai 
na ma-paloku la ngia pa-mangedjingu ba na-ngalangu-ma ndumana la ngia 
pa-mangedjingu? 14 Tuna numbu ba na-hukutu-ja paraina 1 Miri, na tau na 
ma-bobaru-ja na lii mànangu, ba daluri wànja bàdi na lii mànangu. 


Na nda wànanja na wai ngerana i Paulu. 


15 Tàka njungga njuna, nudaka nda haumbu pawànggu. Dàngu nu hi 
ku-tulihu-ha jiada, kai palua àru-nggandja nda wànggu-mbu. Nadu ba 
nahàmu ningupa njungga la pameti welingu ... na hamemu-nggu, nda djia 
ningua ma-pamulitu-ja. 16 Nadu ba ku-bobaru-ja na lii manangu ba nda 
pa-hamemu wànguaja lai njungga; ba nda djia djamangua-nggu 
pata-nggu-nja; djiapa nai aai njungga djàka nda ku-bobaru-ja 17 Nadu 
djàka weli eti-nggunja ba kuliija, ningu wundanggu; djàka nda weli 
eti-nggunjakai, pa-patanggungu-mbuka ta-nggu ma-tàngaru. 18 Nu ka 
nggàra-jaka na wundanggu? Jiana-ja: Nu ba ku-bobaru-ja na lii mànangu, 
ba kuwua djuangu-ja, dàngu nda ningu wilina, hi nda kuwànja na 
ngeranggu ba ma-bobaru lii mànangu-ka. 19 Mala djiapa ka nda ningu 
ndokukai ngia pa-paatangu-nggu, ku-paatangu-ka wikinggu la tauka, ka 
peku ngala pada-dangunggu tau. 20 Hanggandja da tau Jahundi, beri tau 
Jahundi-kaka ka peku ngalangu-nggu tau Jahundi. Hanggandja da tau la 
ngaba uku, beri tau la ngaba uku-kaka — djiapa njungga wiki ka nda la 
ngaba uku-kakai — ka peku ngalangu-nggu tau la ngaba uku. 21 


Hanggandja da manda ningu lii ukungu, beri tau manda ningu lii 
ukungu-kaka — djiapa ka maningu ukungu-kakai la hanggana 1 Ala ba la 
ukuna i Karitu-duka — ka peku ngalangu-nggu tau manda ningu ukungu. 
22 Hanggandja da ma-malanga ma-malanga-kaka, ka peku ngalangu-nggu 
ma-malanga; hangganja na tauka mbuu ndàbana, màtu-màtu biaka na 
madedi-ka, ka peku ngala mànungu-nggu pa-pamara-ja hawiangu. 23 
Djàka nggàraja na pawunda-nggu, djiaja lumuna na lii mànangu ka ningui 
duku ndumanggu lai nu. 24 Ndai pi bianja dimi da tau da mapalai la ngia 
pa-parimbu, ba dapalai ndabama njuna, taka ba haàtua-nai na mangala-nja 
na pendji? Nu ka timi nu bàdi bai palai ka peku ngala-minja. 25 Na 
ta-tauka da ma-parimbungu da-roputu mànu wikida la ngga-nggàra; njuda 
duda ka peku ngalangu-da pendji ma-molungua, tàka njuta duta djia na 
manda molungu. 26 Djia ba tuna nu, njungga jia hi nda kupalai 
ma-pokingu, hamanai hi nda hama tuna ma-3andahungu ngiluka ba 
kutu-ngu. 27 Taka ku-padjara-ja na taunggu hi ku-paata-nja, njungga wiki 
mambada pa-bobarungu la tau hawiangu ka ambu ku-jamihu-du. 


NA KAWUDU 10 
Na pangera-nanja na rukuda da tau Ihirailu. 


1 Mala keha ka dapinja wanggunggai, angu dedi, amangu da boku-ndaka 
ba la mati karumangu ndabaha, dangu ba daliingu wai tehiku mbuu 
ndabada, 2 dangu ba parunu ndaba-ndjaka lai Muha, la karumangu dangu 
la tehiku, 3 dangu ba danga ndabanja na pangangu ba hauna, na 
ma-pangahu, 4 dangu ba daunu ndabanja na pa-ngunungu ba hauna na 
ma-pangahu. Maa ba da-unungu-du welingu la watu na ma-pangahu na 
malaku karia-ndja; nu na watu djiaja 1 Karitu. 5 Taka da madangu lai njuda 
nda naoraa-ndja paraina 1 Ala, mala ba pa-pandjoru-duhaka la marada 
telangu. 6 Nudaha hi datumbu, ka peku pa-ngerangu-ha lai njuta, ka ambu 
tarindju-nja na ma-akatu hama tuna njuda ba da-rindjungu. 7 Hamanai. 
ambu djia-dukai ma-lumungu marapu hama tuna njuda hawiangu; hama 
tuna na maninja la Huratu: Na-mandapu-ka na bandjaru pangangu 


pa-ngunungu, hi dahada ngandingu la parendja ba wana. 8 Ambu 
tandjala-mbu hama tuna njuda hawiangu, hi kiri ndjoruna na tau dua riu tilu 
rata la hau lodu. 9 Dangu ambu takama-mbunja 1 Miri hama tuna njuda 
hawiangu ba dakama-nja, hi na-palaru-ha ularu. 10 Dangu ambi 
kambungu-du, hama tuna njuda hawiangu ba da-kambungu hi da-molungu 
la ma-pamolungu. 11 Nudaka hi dataka-ndja njuda, ka peku 
pa-ngerangu-ha, dangu hi tuja la Huratu, ka peku panaungu-ha lai njuta 
maluri la hupu ndjapu. 12 Djia ba tuna nu, ndolaku-nggunja na mawana, 
na-rimangu badi ka ambu nandjorui. 13 Nda djia liia-nanggai 
ma-pakamangu panda kali kama wangu tau. Ma-tuturu-ja 1 Ala; nda 
napulia-nggai la pakama wa-nggai marihi-nja na makami, na njuna na 
kama-nanggai pa-karia-mbunanja na pamara wangu, ka peku torungu-mi. 


Na lumunja 1 Ala dangu da pawotu la marapu. 


14 Djia ba tuna nu, angu mbuhanggu, imarau-njawa na lumungu marapu. 
15 Langu-nggunja tau manggana wanggunggai. Mata kai pata-nda-njawa 
na patiki-nggu. 16 Na kaba wai pa-malangungu, na pa-malangungu wanda, 
ka nda djiaaja wami na ngera-ndanja na wai riana 1 Karitu? Na kambamba 
pa-kawita-nda ka nda djiaaja wami na ngera-ndanja na tauna 1 Karitu? 17 
Nu na kambamba ba hauna, hi hauana taunda njuta madangu; mala ba 
ta-kawara ngalangu-du nduma la kambamba ba hauna. 18 Tangaru-ja na 
huri tau Ihirailu: Da tau da mangandja da pa-mangedjingu, ka nda ngera 
ukurungua-danja dangu na ngia pa-mangedjingu wami? 19 Nggara-jaka na 
palanggu? Ningu ngga-nggarada da pawotu la marapu wangguka? Ndia 
ningu ngga-nggarada da marapu wangguka? 20 Ndia ndoku! Na njuna da 
pawotu-da wotu-dandja la wandi akatu, nda lai Alaa. Taka nda 
ku-mbuhangua djàkai panua dandja da wàndi akatu. 21 Nda pekuana ka 
handàka unu-minja na kaba waina i Miri dàngu na kaba waida da wàndi 
akatu; nda pekuana ka handàka ngalangu-mi nduma la mendjana i Miri 
dàngu la mendjada da wàndi akatu. 22 Djàka ndia ka tahimbu-nja 
pa-pawutangu wana i Miri wàndaka? Ka tarihi-njapa Njuna pa-kaparu? 


Pangada-nja badi na ma-lamanga. 


23 Mbuu ndabana napeku, na njuna nda djia malingu ndabaaja. Mbuu 
ndabana napeku, taka nda djia pa-pamandungu eti wangu ndabaaja. 24 
Ambu ningudu haatu mahimbu ngera wikina, taka djiaja na ngera anguna 
badi. 25 Mbuu ndabada da pa-danggangu la ngia pa-danggangu tolunoju 
ingaa biandja dangu nda pa-kanuturungu-mi lumuna na eti pa-tandangu. 26 
Mala na pinu tana dangu na ihi-naka ba manguna i Mirija. 27 Djaka ningu 
tau manda pawai mawànda-kai la pangangu, lua djaka wami, inga biandja 
djaka nggaraha da pa-paha-ngga-nanggai, dangu nda pa-kanuturungu-mi 
lumuna na eti pa-tandangu. 28 Na njuna djaka ninja: Jiana tolungu pawotu 
la marapu-ja na ma-wananggai, ambi ngadunja lumuna na tau na 
ma-panii-nggai dangu lumuna na eti pa-tandangu. 29 Nu hi wànggu, nda 
djia biaja na eti pa-tandangu wikimi, taka djiaja na eti pa-tandangu-na 
haatu; nadu ba nda nggaraja, na marandeka-nggu hi natanggu patanda-nja 
paral eti pa-tandangu-na haatu. 30 Djaka dangu pa-malangungu 
paku-dunggu ba kukei ndu-manggu, ka nggikina hi napulu wangganja tau 
na pa-pa-malangungu wanggu. 31 Djia ba tuna nu, ka ngangu-minja djaka 
ndia ka ngunu-ngu-minja, ndia ka ngga-nggara-jakai na pawami, iwanjawa 
mbuu ndabana la pawotu wanja i Ala. 32 Ambi tuja na pa-hanggamaru 
wangu, ka la tau Jahundi-kai, ka la tau Nggarika-kai, ndia ka la 
kabungguru-na i Alakai. 33 Hama tuna njungga duku, ka naora arungga tau 
ba wanggu djaka ngera nggaraja, ba nda kuhimbua-ja na ngera wikinggu, 
taka djiaja na ngerana na tau dangu, ka peku manangu-da. 


NA KAWUDU 11 


1 Matawa kai kikunja na huringgu, hama tuna njungga duku ba kukiku-nja 
1 Karitu. 


Na tamalingu-da da tau kawini. 


2 Kuwotu-nggai, nadu bai namuka la ngga-nggara, dangu bai 
pamandu-ndja da patiki-nggu hama tuna ba ku-pakata-nggaindja. 3 Na 


njuna keha ka dapinja wànggunggai: haatu-haatu mini ba djiaja i Karitu na 
katiku-na, dangu na katiku-na na kawini ba djiaja na mini, dangu na 
katiku-na 1 Karitu ba djiaja 1 Ala. 4 Na tau minika na ma-hamajangu, djaka 
ndia na ma-wu-nangu dangu tamalingu-na, paaka-nanja na katiku-na. 5 
Taka na tau kawini-ka na ma-hamajangu, djaka ndia na ma-wunangu dangu 
nda tuna tamalingu-na la katiku-na, paaka-nanja na katiku-na. Maa ba beri 
hama tuna kawini pa-kikiru lunggi-duja. 6 Nadu djaka ninja na kawini na 
manda tamalingu mata ka ngguti-mbunja na lunggina badi. Taka djaka 
pa-makia wananja na kawini djaka kikiru-ja na lunggina, mata ka 
na-tamalingu badi. 7 Na mini nda hurija la pa-tamalingu, maa ba hadana 
dangu ba pa-mangundju wana 1 Alaja. Taka na kawini duna pa-mangundju 
wana na minija. 8 Nadu na mini ba nda ma-welingu la tau kawinia-ja, taka 
na kawini ma-welingu la tau minija. 9 Nadu na mini hi padika-nja nda 
djiaaja lumuna na kawini, taka na tau kawini lumuna na tau mini. 10 
Djia-duka na tau kawini hi ninguma badi patuna la katiku-na tanda wal 
ngerana lumuda da papalawa. 11 Djiapa ka nda tuna nukadu, taka nda 
mbulungu-na na kawini lai Miri dangu nda pa-kariangu mini, hamanai nda 
mbulungu-na na mini dangu nda pa-kariangu kawini. 12 Nadu hama tuna 
na kawini ba ma-welingu la tau mimja, tuna numbu na mini ba ruku tau 
kawini-ja. Taka mbuu ndabana ma-welingu lai Alaja. 13 Itimba wiki 
bia-njawa: Ma-ràkangu-ja na kawini djaka na-hamajangu lai Ala dangu nda 
tamalingu-na? 14 Ka nda na-papekaa-nggai na huri memangu, na mini 
djaka ningu lunggi malama ba pa-makia wananja, 15 taka na kawini djaka 
ningu lunggi malaina ba pa-mangara-ngu wanguja? Mala na lunggi hi kiri 
wuanja ba djiaja ka na-tamalingu wangu. 16 Na njuna djaka ningu 
ma-patidungu, njuma jia nda makali waanja na matuna nu, hamanai da 
kabungguru-na 1 Ala, ndiambu. 


Na rukuna na pamangu rudungu. 
17 Nu ba ku-pakata-nggainja jiana, nda kuwotua-nggai na pauhi-mi ba nda 


pahamu wanguaja, taka pamburi wanguja. 18 La kawunga-na, ba kurongu, 
djaka pauhi-minja la kabungguru, ikawara pa-kawaringu; kuwai-majai 


njuna hawiangu. 19 Mala ba djiangu-ma badi natumbu na pa-bariku lai 
njimi, ka peku wuwana djaka nggamuja lai njimi na ma-torangu. 20 Nu, 
djaka pauhi-minja, nda djiaaja na nganja na pamangu-na i Miri. 21 Nadu 
nganguwa ba wamika ba marangga piti hahangu-di-minja nduma wikimi 
haatu-haatu, hi kiri mandjuuna hawiangu, dangu hi matiku bia-nanja 
hawiangu. 22 Ka nda ninguma umami kai ngangu ningu, kai unungu ningu? 
Djàka ndia pa-kalana-minja na kabungguru-na i Ala, hi pa-makia-ja na tau 
na manda ningungu? Nggikina wà-ngguriggai-ka bàdi? Kuwotu-nggaika 
bàdi? La rukuna jiana nda kuwotua-nggai. 23 Nadu njungga ba mbàda 
ngalangu-ngguka welingu lai Miri, hama tuna na pambàda pakata- 
nggunggai, 1 Miri Jehu, la rudungu pa-kaleka wanja ba napiti-jaka na 
kambamba. 24 Hàlaka hi na-pa-malangungu hi na-kawita-ja na kambamba: 
Jiana djiaja na taunggu ndumami njimi. Iwànjawa jiana kai namu wàngga, 
ba wàna. 25 Tuna numai na kaba wai, ba hàlaka pangangu: Jiana na kaba 
wai djiaja na pa-ràndingu bidi la wai rianggu. Djàka handàka unu handàka 
unungu-mi, iwànjawa jiana kai namu wàngga, ba wàna. 26 Nadu djàka 
handaka nga handaka ngaminja na kambamba jiana, dangu handaka unu 
handaka unu-minja na kaba wai jiana, bobaru-minja na metina 1 Miri, hi 
lundu natàka. 27 Djia ba tuna nu, djàka nggamuja na manganja na 
kambamba, dàngu na maunu-nja na kaba waina i Miri, dàngu nda wànanja 
na ma-ràkangu, ndjala-nanjaka la tauna dàngu la wai riana i Miri. 28 Tàka 
matawa haàtu-haàtu ka na-kamangu wikina badi, nu ka nanganja na 
kambamba dangu ka na-unungu la kaba wai. 29 Nadu na tau na ma-atalu 
nganguna, dangu na ma-atalu unungu biana, karaingu-nanja wikina hangga 
na nganguna na unungu-na, maa ba nda nareki-duja na tauna 1 Karitu. 30 
Djia-dujaka hi kiri danguna lai njimi na ma-lamanga dangu na mahidu, 
dangu hi nda hawutu-na na mameti. 31 Taka djaka ta-patandangu-ma 
wikinda lati, nda djia pa-pandjalaa-ta. 32 Taka djaka na-patanda-nda 
paraina 1 Miri, papeka-nanda ka ambu pa-pandjala pa-kariangu-ta napa 
dangu na pinu tana. 33 Djia ba tuna nu angu dedi, djaka pauhi-minja la 
pangangu, imarangga pa-nedingu-wa dangga angumi. 34 Djaka ninja na 
mamandjuu, mata ka nangangu paku la uma, nu bai pauhi ka ambu pakarai 
wami hanggaja. Ba djia-jaka hawiangu, napa djaka kutaka badi haromu ka 


kupanii-jaka. 
NA KAWUDU 12 
Dadangu-ma da pa-wuangu, hauana na Ngahu. 


1 Rukuda da pa-patumbu-na i Ngahu, angu dedi, nda ku-mbuhangua ka 
ndai pinja. 2 Pi-diminja amangu ba tau hangàdangu-kaipa, ba pairu 
ngà-ndikai la marapu ma-kambànga, nundjuja na mairu ngàndi-kaika. 3 
Djia ba tuna nu hi kubowa-nggai, ba nda ningua tau mapanii rukuna na 
Ngahuna i Ala: Ka pa-ràtungu-ja i Jehu mawàna, dàngu nda ningua haàtu: 
Miīrija i Jehu ma-ngalangu pawana, djaka nda rukuna i Ngahu Matua. 4 
Matu-matu na pawua pa-namungu, taka na Ngahu djia-maa-ja. 5 
Matu-matu na huri lumungu, taka na Miri djia-maaja. 6 Matu-matu na 
pa-patumbu, tàka djia-maaja na Ala na ma-patumbu ndàbaja la ta-tauka. 7 
Tàka nu ba na-bowangu wikina i Ngahu, nawua-nja haàtu-haàtu ka nalingu 
wanja mbuu ndàbana. 8 Nadu na haàtu rukuna i Ngahu ba pa-wuangu-ja la 
papanii wàngu manggàna, na haàtu pa-wuangu-ja la papanii wàngu pingu, 
nundjuja na Ngahu nunamai; 9 na haàtui pa-wuangu-ja pawai rukuna na 
Ngahu nunamai; na haàtui pa-wuangu-ja la pa-pamàlaru mahidu rukuna na 
Ngahu nunamai ba hauna; 10 la haàtu djiaja la pa-patumbu mbiha mendi, 
la haàtui djia la pa-wunangu, la haàtui djia la pa-patanda-ndja da ngahu, la 
haàtui djia la papanii wangu hilu hangia-hangia, la haàtui djia la 
pa-kaloka-ndja da hilu. 11 Jiana-ka mbuu ndàbana paràma-na njuna-majai 
na Ngahu ba hauna, na ma-patunggu-nja haàtu-haàtu nundjuja na 
pa-wukuna. 


Hauana na tau djiapa ka dadangu da anggota-na. 


12 Nadu hama tuna na tau ba hauana, ba nadangu na anggota-na, nu da 
anggota-na djiapa ka dadangu-kadu ba haumbu-na na tau, tuna numbu 1 
Karitu. 13 Mala rukuna 1 Ngahu ba hauna hi pa-parunungu-ta njuta mbuu 
ndabanda la pa-mbulungu tau, ka Jahundi-ta, ka Nggarika-ta, ka atata, ka 
tau marandeka-ta, dangu njuta mbuu ndabanda pa-paihingu-taka Ngahu ba 


hauna. 14 Nadu na tau ba nda hauana na anggota-na, taka nadangu. 15 
Mala na wihi, ba nda nmaka nda la tauaka djaka wana, ka djia-jaka nu hi 
nda la tauja? 16 Hamanai na katiku, ba nda mataka nda la tauaka duku 
djaka wana, ka djia-jaka nu hi nda la tauja? 17 Djaka mata ndabaja nu na 
tau, ka nggiijaka na parongu wangu, djaka kahilu ndabaja ka nggiijaka na 
pa-hangudu wangu? 18 Taka 1 Ala na-marangga tundjaka pangia-da da 
anggota la tau nundjuja na pawuku-na. 19 Mbuu ndabada djaka hau 
anggotaa-ha, ka ngiijaka na tau? 20 Nu djiapa ka dadangu-kai da anggota, 
taka na tau hauana. 21 Na mata nda djia pekuana, nda nggara kuihi 
waanggau ka wananja na lima; ndiai na katiku, nda nggara kuihi wàanggai 
ka wanandja da wihi. 22 Djiapa da anggota da marihi lamanga ba wanda, 
djia ningu-haipa da marihi lingu, 23 dangu da anggota da raka panda tembi 
ba wanda, djia ningu-haipa da patembi ba pa-kalambu-ndja, dangu da 
anggota da raka pa-makia wangu pa-pandadangu-ha panda makia wangu. 
24 Taka da anggota-nda da panda makia wangu nda nggaraa daihi wangu 
matungu nu. Mala ba nawua-nja hadana na tau paraina 1 Ala,hi narihi 
panduma-njaka tembi na maningu ma-ndjakangu, 25 ka ambu ningu 
ma-pakawaringu la tau, taka ka da-marangga pa-manggangu dangga 
anguda da anggota-na. 26 Djaka na-padangu mahidu na hau na anggota, 
da-parandja padangu mahidu mbuu ndabada. Hamanai djaka patembi-ja na 
hau na anggota, da-parandja mbaha eti mbuu ndabada. 27 Njimi jia tauna i 
Karitu-kai, dangu haatu-haatu anggota-nanggai nundjuja na pangiami. 28 
Hawiangu nawotu-haka la kabungguru paraina 1 Ala, la kawunga-na djiaha 
da pa-pahurungu, hala hi djiaha da wunangu, halai hi djiaha da ngguru, 
hinggilu-da jiada hi djiaha da tanda mbiha, hi djiahai da pa-wuangu la 
pa-pamalaru, da mapingu pa-pandula, da ma-pareta, dangu da mapanii 
wangu hilu hangia-hangia. 29 Mbuu ndabana pa-pahurungu-jaka? Mbuu 
ndabana wuna-ngu-jaka? Mbuu ndabana ngguru-jaka? Mbuu ndabana 
ma-patumbu tanda mbiha-jaka? 30 Pa-wuangu ndabangu-jaka la 
pa-pamalaru? Pawua ndabangu-jaka pa-kareuku wangu hilu? 31 
I-pamukarungu-wa wikimi la pangala-ndja da pawua pa-namungu da 
marihi. Taka pangita-nggunggai ngarangia ma-parihinguma. 


NA KAWUDU 13 
Na rukuna na mbuhangu. 


1 Djiapa ka kupanii wàndjakai da hiluda da tau dangu da papalewa, taka 
hi nda ningu biai mbuhangu-nggu, hama tuna ana mongu-kaka na 
ma-katungu, ndia na kahaba na ma-kapaka. 2 Djiapa ka nda pa-wuangu- 
kakadu la pa-wunangu, hi kupi ndabanja na ma-tandjiku dangu na 
papingu-ka, djiapa ka nda ningu-kadu pawainggu la ngga-nggara hi 
ku-palelingu palindi, taka hi nda ningu biai mbuhangu-nggu, nda nggaraa 
lingunggu. 3 Djiapa ka ku-paberi-ndjakadu da pa-bàndjalu-ngguka ka 
wuanja pangangu na mamila, dangu djiapa ka nda ku padjama-njakadu na 
taunggu la patunu-ja, taka hi nda ningu biai mbuhangu-nggu, nda nggaraa 
linguna lai njungga. 4 Na mbuhangu duna na-lerangu eti, na-màdjangu, nda 
na-paohangua; na mbuhangu duna nda napekaa rihina, nda na-katadakua, 5 
nda na-pawawa anguna, nda na-kehangu ngera wiki, nda na-malara eti, nda 
nautu mandjala la anguna. 6 Nda nambaha eti wanja na manda tandji, taka 
nambaha eti ninja na ma-tubangu. 7 Mbuu ndabana na-pandàda-nj a, mbuu 
ndabana nawaija, mbuu ndabana namonu-nja, mbuu ndabana na-patoru-nja. 
8 Na mbuhangu nda ningua hupu ndjapuna; taka na wunangu napa 
pa-djamangu-ja, da hilu napa da-kamandalu, na pingu napa 
pa-djàmangu-ja. 9 Nadu na pingunda ba nda na-djangapua, hamanai na 
wunangu-nda ba nda na-djàngapua. 10 Tàka djàka natàka-ka na 
ma-djàngapu, pa-djàmangu-jaka na manda djàngapu. 11 Ba anakeda-kapa, 
nundju-nanja na huri anakeda na kareuku-nggu, na pàdangu-nggu, na 
pa-ngàdangu-nggu. Nàhu ba ma-matua-kaka, kudjàma-njaka na huri 
anakeda. 12 Nàhu tàngaru-ndanja la kaninua-pa hi na-lamaru ndàba, tàka 
ngeru pahangga matangu-jaka. Nàhu nda na-djàngapua na pingunggu, tàka 
ngeru pingu-nggunjaka hama tuna ba pingga njunggama. 13 Nu 
padaingu-daka jiada ba taïluda na na pawai, na monungu, na mbuhangu; na 
njuna na marihi la pa-katailu-da, djiaja na mbuhangu. 


NA KAWUDU 14 


Na rukuna na panii wangu hilu hau dangu na wunangu. 


1 Ikeha-njawa na mbuhangu dangu i-pamukarungu-wa wikimi la 
pangala-ndja da pawua Ngahu, ri-rihi la pa-wunangu. 2 Nadu na tau na 
mapani wangu hilu hau ba nda kareuku-nanja la taua, taka lai Ala, maa ba 
nda ningudu mapinja, taka rukuna 1 Ngahu hi napanii-ja na ma-tandjiku. 3 
Taka na tau na ma wunangu kareuku-nanja la tau, la pa-pamandungu eti 
dangu la pa-panaungu dangu la pa-panggauru. 4 Na tau na mapani wangu 
hilu hau, pa-mandungu-nanja eti wikina, taka na tau na ma-wunangu duna 
pa-mandungu-nanja eti kabungguru. 5 Ku-mbuhangu-madu kai panii 
wàngu hilu hau mbuu ndàbami, tàka na parihi mbuhanggu djiaja kai 
wunangu. Na tau na mawunangu narihi-njapa na tau na mapanii wàngu hilu 
hau, hinggilu-na djaka na-pakaloka-nja, ka ningu pa-mandungu eti wana na 
kabungguru. 6 Mala nu, angu dedi, djàka kumai lai njimi ka kupanii wàngu 
hilu hau, nggàraka lingunggu lai njimi, djàka nda kupanii-nggainja na 
pa-bowangu-ka, djàka ndia na papinggu ndia na pawuna-nggu ndia na 
pa-papeka-nggu. 7 Djiapa da manda luri duda da malingu, ka taleli-ha, ka 
djunggaha, djàka nda na-hekangu-madu na linguda, nggiki hama 
pi-nanjaka tau djàka nggàraja na pa-weliku taleli djàka nggàraja na 
pa-weliku djungga? 8 Nadu djàka nda nalingu hamu na ana mongu, djia 
nggamuja na ma-hadangu la pa-pabera? 9 Tuna numbudu njimi djàka ndai 
tiki wànja hilumi na ma-muda la papinja, nggiki hama pi bia-nanja tau na 
patiki. Mala ba hama tuna ma-kareuku la ngilu-dukai, 10 Dangu dirà 
matiki-ja na malingu la panggubulu awangu, nda haua manda ningu 
lingungu. 11 Djia ba tuna nu djàka nda kupinja maüna na malingu, tau 
hawiangu-kaka njungga la mà-kareuku, hamanai na ma-kareuku tau 
hawiangu-jaka lai njungga. 12 Tuna numbu njimi ba pa-mukarungu-minja 
la pa-ngala-ngu pawua Ngahu, ihimbu-jawa ka dàngu mbokaru-mi la 
pa-pamàndu-nja eti na kabungguru. 13 Djia ba tuna nu na mapanii wàngu 
hilu hau, màtawa ka na-hamajangu bàdi la pa-kaloka-nja. 14 Nadu djàku 
hamajangu wàngu hilu hau, na ngahunggu ha-majangu-nanja njuna, tàka na 
pa-ngàdangu-nggu nda ningua rukuna. 15 Nu ka nggikina-ka bàdi? Ka 
ku-hamajangu wànja na ngahunggu bàdi wànggu, dàngu ka ku-hamajangu 


wanja na pa-ngadangu-mbunggu wanggu; ka kuludu wotungu wanja na 
ngahunggu badi wanggu, ka kuludu wotungu wanja na pa-ngadangu- 
mbunggu wanggu. 16 Djaka ndia, nu djaka pa-malangungu wangu-minja 
ngahu, amingu nggiki hama wananja-kaka na pa-malangungu-mu paral na 
manda pingu. 17 Nadu lai njumu ba nahamu-mai njuna bau 
pa-malangungu, taka na tau hawiangu nda na-mandungu waanja na 
pawaina. 18 Ku-pamalangungu lai Ala, ba kurihi ndàba-nggaipa la papanii 
wangu hilu hau. 19 Na njuna daa la kabungguru kurihi mbuhangu-pa 
papanii wanja na pa-ngàdangu-nggu djiapa ka nda hau dambuana, ka peku 
pa-pekangu-mbunggu tau hawiangu, welingu la patiki riu rata ba kupanii 
wangu hilu hau. 20 Ha angu dedi, ambi anakeda-du la pa-ngàdangu-mi, 
matawa kai anakeda ningu la ma-akatu; taka la pa-ngadangu matawa kai 
matua. 21 Ninja la huratu uku: Tau mahau hiluna dàngu tàda ngaru tau 
hawiangu pawànggu ngeru ba kupanii la bandjaru jiana. Djiapa ka nda 
tunakai nu, nda darongu-mbuka wàna i Miri, na mawàna. 22 Djia ba tuna 
nu na panii wàngu hilu hau nda tanda la ma-pawai-ja, tanda la manda 
pawaija, taka na wunangu nda ma-ndumangu la manda pawai-ja, taka 
ma-ndumangu la mapawai-ja. 23 Nu djaka pauhi ndaba-nanja na 
kabungguru, ka dapanii wangu hilu hau mbuu ndabada, hi tama-danjai 
duda da tau manda pingu, djaka ndia da tau nda pawai, katoba-danja ka 
nda wada bianggai? 24 Taka djaka talanga wunangu ndàbada hi 
tama-nanjai na tau nda pawai, djaka ndia tau manda pingu, ka 
pa-pahabola-dujaka na hurina hi na-patanda-nja paraïna mbuu ndabada, 25 
hi nawuwa na ma-kawiningu la etina; nu ka marabaku-du-nanjaka hi 
nawotu-nja 1 Ala dangu peka-nanja 1 Ala ba ni langa-takanja lai njimi. 


Na mauku la kabungguru. 


26 Nu ka nggikina-ka angu dedi? Djaka pauhi-minja haatu-haatu 
marangga ningu ndumana, ka luduja, ka pa-pekangu-ja, ka pa-bowangu-ja; 
mbuu ndabana matawa ka pa-pama-ndungu wangu pawajja. 27 Djaka 
ningu mapanii wangu hilu hau, mata ka tau madua-ha ndia djiaka wangua 
tau madua haàtu, dàngu ka dapahi-hilungu, dàngu màtawa na haàtu ka 


natanggu pa-kaloka-nja. 28 Taka djaka nda ningu matanggu pa-kalokangu, 
mata biawa ka dakandii la kabungguru, ka dapanii dangu wikiada dangu 
lai Ala. 29 Djaka djiaha da wunangu, matawa ka tau maduaa-ha ndia ka 
tau madua haatua-da da ma-kareuku, taka njuda hawiangu matawa ka 
datanggu patanda-nja. 30 Na njuna djaka ningu pa-bowangu-ja na tau 
hawiangu na ma-mandapu lai nu, màtawa na ma-wungangu ka nakandii. 31 
Nadu ba peku pahi-hilungu ndabami la pa-wunangu, ka peku 
pa-papekangu ndabaha dangu ka pa-panaungu ndabana. 32 Mala na wini 
etida da ma-wunangu ba pa-pawawa la wuna-ngu-ja. 33 Nadu 1 Ala ba nda 
na-mbuhangua mariu rati, taka djia na mapeku duna. Hama tuna la 
kabungguru tau matua-ka, 34 matawa ka dakandi badi da tau kawin daa 
la kabungguru. Nadu ba nda pa-pulingua-ha la pa-kareuku, taka mata ka 
da-karuduku badi hama tuna na patiki-na na ukumbu. 35 Djaka ningu mata 
ka tapi arunja badi ba wada, ka da-paara-ngu bia la lei wikida djaka dataka 
la uma. Maa ba nda ma-rakangu-duja na tau kawini djaka napanii daa la 
kabungguru. 36 Ka ma-welingu lai njimija dimi na puluna 1 Ala, ndia lai 
njimia-jaka nataka ningu? 37 Djaka ningu ma-wunangu-ka, ndia maningu 
Ngahungu-ka mawana, matawa ka napinja ba hupu luna 1 Mirija na 
pa-tulihu-nggunggai. 38 Djaka ningu manda kawela-nja, nda 
pa-kawelangua-ja ngeru. 39 Djia ba tuna nu, angu, dedi, 1 
pa-mukarungu-wa wikimi la pa-wunangu, dangu ambi hiringu-du la 
papanii wangu hilu hau. 40 Matawa mbuu ndabana ka dangu matua-na ka 
dangu ahalu-na. 


NA KAWUDU 15 
Na hadangu-na 1 Karitu. 


1 Kupeka-nggainja angu dedi, na lii manangu na pambada ngandi- 
nggunggai, na pambada kataku-mbumi, na ngia pa-ndolaku-mi, 2 na 
pa-manangu wami, mili kai pamandu-nja njuna hama tuna ba kungandi- 
nggainja; djaka ndia padima-naka na pawaimi. 3 Nadu la mangilu ba 
mbada pakata-nggungaika, hama tuna na pambada kataku-mbunggu 


njungga: na 1 Karitu ba mba- da meti-naka lumuda da ndjalanda nundjuja 
na maninja la Huratu, 4 dangu ba mbada tani-njaka, dangu ba mbada 
pahada-njaka la lodu patailu wana nundjuja na maninja la Huratu. 5 Dangu 
ba mbada pa-djilikungu-naka wikina lai Kepahu, hala la ma-hakambulu 
madua. 6 Halaika hi handaka pa-djilikungu-nai wikina la angu dedi ba 
ningu lima ngahu rihida; dadangu-mapa nahu da manindja, hawiangu njuna 
dameti-ka. 7 Hala hi na-padjilikungui wikina lai Jakupu, hili halai la 
pa-pahurungu mbuu ndàbada. 8 Tàka la malamiri dehi hi na-padjilikungu 
wikina lai nju-nggambu, ba hama tuna tau mundju wàlaka làti. 9 Nadu 
njungga ba djia-dukaka na marihi kudu la pa-pahuru-ngu-ka, hi nda 
raka-mbuna làti pa-pahurungu ba wàdangga, maa ba mbàda keha-du- 
nggunjaka na kabungguru-na 1 Ala. 10 Taka ruku pa-namungu-na i Ala, hi 
tunggu-kaka nu nàhu, dàngu na pa-namungu-na i Ala nda kahewaa-na lai 
njungga, tàka kurihi-ndjapa mbuu ndàbada la padjàra; ba tuna nda 
njunggaa duku, tàka na pa-namungu-na i Ala duna na maninja lai njungga. 
11 Djia ba tuna nu, ka njunggakai, ka njudakai, tuna numa duma na 
bobarungu-ma, dàngu tuna numbui hii pawaika. 


Na linguna na hadangu-na i Karitu. 


12 Ba tuna ba pa-bobaru biduajai Karitu ba pa-pahadangu-jaka welingu la 
padua tau meti, ka nggikina nda ningua hadangu-da da mameti hi wàdai 
hawiangu lai njimi? 13 Djàka nda ningu-madu hadangu-da da mameti, ka 
nda pa-pahadangu-mbuja duna i Karitu. 14 Dàngu djàka nda 
pa-pahadangu-ja 1 Karitu, nda ningua andana na pa-bobaru-ma, dangu nda 
ningumbu andana na pawaimi. 15 Hamanai pa-tomangu-mbu-kamaka ba 
hakahii kambàliku-kama la rukuna i Ala, nadu ba na-pahilitu-duka na 
pambàda hakahii-ma la rukuna 1 Ala, na-pahada-njaka 1 Karitu ba 
wamanja, taka hi nda pahada-nanja paduai, nu djaka nda pa-pahadangu- 
maduja na mameti, 16 Mala djaka nda pa-pahadangu-ja na mameti, ka nda 
pa-pa-hadangu-mbuja duna 1 Karitu. 17 Taka djaka nda pa-pahadangu-ja 1 
Karitu, nda ningua linguna na pawaimi, daingu-mipa la ndjalami. 18 Nu ba 
tuna nu, molungu-mbu-danjaka da mambada meti lai Karitu. 19 Djaka 


djiaaja na lurinda nahu jiana hi ta-monungu lai Karitu, ka marihi 
padimangu-mataka la tau dangu. 20 Taka pa-pahadangu-majaka duna 1 
Karitu welingu la padua tau meti, na na kawunga wuada da mambada 
metika. 21 Mala na meti ba ruku tauja, djia-majai na hadangu-da da 
mameti ba ruku tauja. 22 Nadu hama tuna lai Andangu hi dameti mbuu 
ndabada, tuna numbu lai Karitu hi paluri-ja napa mbuu ndabana. 23 Na 
njuna haatu-haatu nundjuja na pangia-na; na kawunga wua djiaja 1 Karitu, 
hala hi djiaha da tauna 1 Karitu nu la rapa takana ngeru. 24 Hala, 
taka-nanjaka na hupu ndjapuna, nu ba na-pakata-nja na hangandji lai Ala, 
na Ama, ba nahala-ka pa-pawawa ndabanja na ma-pareta, na kuaha dangu 
na mambiha-ka. 25 Mala ba Njuna badi na ma-katangu hangandji, hi lupa 
natu ndàbaja lata wihina na papa-naka paraina i Ala. 26 Na papa na 
ma-malamiri dehi na pa-pawawa-na djiaja na meti; 27 nadu mbuu 
ndaba-naka ba mbada pa-karuduku-nanjaka la wihina. Na-pa-karuduku 
ndaba-jaka lai Njuna ba wana, pi-ndanjaka na ma-pa-karuduku ndabaja lai 
Njuna ba pa-pa-hinggilu-ja. 28 Djaka na-karuduku-ka lai Njuna mbuu 
ndabana, Njuna wikimbu 1 Ana hi na-pa-karuduku wikina lai Njuna na 
mambada pa-karuduku-ja mbuu ndabana lai Njuna, matawa 1 Ala ka 
djiaaja la mbuu ndabana. 29 Djaka ndia nggikida-ka da pa-parunungu 
lumuda da mameti? Djaka nda ningu ndokudu mameti pa-pahadangu, 
nggara lingu-naka djaka parunu-ndja lumuda da mameti? 30 Nggara 
lingu-naka hi nainguna na ngiangu-ma la maharui hau lodu hau lodu? 31 
Nu ba djiakai njimi angu dedi pa-hamemu wànggu lai Jehu Karitu, na 
Mirinda, ku-nimbihu lànga-tàka lodu ba kuhangga-nja na meti. 32 Djàka 
ku-paràkapu danguka mabohu la Epihu—wàngunggu-nja panii taua — 
nggàra lingua-naka duku? Djàka nda ningu-du mameti pa-pahadangu, mata 
biawa ka tangangu ka ta-ngunungu, nadu ba meti-ndanjaka haromu. 33 
Àmbi ndjàrangu. Pa-bandjarungu ma-akatu na-kuwaru huri mahàmu. 34 
Màtawa ka na-pawala hamu na pa-ngadangu-mi, dangu àmbi wuludu 
mandjala. Nadu hawiangu ba nda ningua pi hamu-danja i Ala. Hi kupeka- 
nggainja, kai makia wanggu. 


Hi nggikina ngeru ba da-hadangu da mameti. 


35 Taka ninguka ihu mapanii: Nggikina ihu ba pahada-ndja da mameti? 
Dangu nggara taujaka ihu nu ba damai, na mawana? 36 Ha tau kambanga! 
Njumu na, na pa-habaru-mu, nda djia luriana djaka ndedi nameti-madu. 37 
Hamanai djaka habarungu-munja, nda djiaaja na matumbu napa na 
pa-habaru-mu, taka wini djuaaja, ka wini uhuja djaka ndia ka wini 
ha-haujakai. 38 Taka 1 Ala nawua-nja hadana, nundjuja na pambada 
hukutu-na, dangu hau wini hau winika nawua-wua-mandja hada wikida. 39 
Mbuu ndabada da tolu nda djia pahamaa-da. Taka hauja na tolu tau, hauja 
na tolu banda, haujai na tolu ma-hawurungu, hili haujai na tolu ijangu. 40 
Ningu maningu hadangu la awangu, ningui maningu hadangu la pinu tana. 
Taka hauja na kadjilaku-da manindja la awangu, dangu haujai na 
kadjilaku-da da manindja la pinu tana. 41 Hauja na kadjilaku-na na mata 
lodu, hauja na kadjilaku-na na wulangu, dangu haujai na kadjilaku-da da 
kandunu. Malai hau kandunu hau kandunu ba ha-haumaja duna na 
kadjilaku-da. 42 Tuna numbudu na hadangu-da da mameti. La 
pa-molungu-ja ba habaru-nja, la panda molungu-ja ba pahada-nja; 43 
mangu kambangangu-na ba habaru-nja, mangu bundjukungu-na ba 
pahada-nja; mangu lamangangu-na ba habaru-nja, mangu atalungu-na ba 
pahada-nja. 44 Tau memangu-ja ba habaru-nja, tau ma-pangahu-ja ba 
pahada-nja. Djaka ningu tau memangu, ningu-mbudu tau ma-pangahu. 45 
Tuna numbudu na maninja la Huratu: Na kawunga tau, na 1 Andangu, 
maningu luri memangu-jaka, na Andangu la malamiri ngahu 
ma-paluri-jaka. 46 Taka nda djiaaja na ma-pangahu na ma-mangilu, taka 
djiaja na ma-memangu duna, hi mangu na ma-pangahu. 47 Na kawunga 
tau ma-welingu tanaja, hi na-pakumburu tana, na tau pa-madua wangu 
ma-welingu la awangu-ja. 48 Hama tuna na ma-pakumburu tana, tuda 
numbu da ma-pakumburu tana; hama tuna na ma-welingu la awangu, tuda 
numbu da ma-welingu la awangu. 49 Hama tuna ba mbàda paki-ndanja na 
hadana na ma-pakumburu tana, tuna numbu ngeru ba tapaki-ja na hadana 
na ma-welingu la awangu. 


Na hupu ndjàpuna. 


50 Jiana-ja na palanggu angu dedi, na tau mema, tolu dangu wai ria, nda 
djia ndumaa-nanja ngeru na pahangandji-na 1 Ala, dangu na ma-molungu 
nda djia ndumaa-nanja na manda molungu. 51 Tangaru, peka-nggunggal 
ma-tandjiku, nda djia meti ndabaanda ngeru, taka pa-pandjilungu-ta ngeru 
mbuu ndàbanda, 52 la ha-kapadiku mata djua, la taleli ma-malamiri dehi. 
Mala na taleli na nalingu-du ngeru hi pa-pahadangu-ha da mameti dangu 
nda hili molungu-da, dangu njuta hi pa-pandjilungu-ta. 53 Nadu jiana na 
ma-molungu ba napaki-ja badi na manda molungu, dangu jiana na raka 
mameti napaki-ja badi na manda hili meti. 54 Nu na ma-molungu jiana ba 
napaki-ka manda molungu, dangu na raka mameti jiana ba napaki-ka 
manda meti, hina-duka hi na-patutungu na pulungu na maninja la Huratu: 
Na meti nawàlu-njaka talu. 55 Ha, meti nggiijaka na talumu? Ha meti 
nggiijaka na taramu? ba wana. 56 Na tarana na meti djiaja na ndjala, dangu 
na màkana na ndjala djiaja na uku. 57 Ba tuna, malangu-na i Ala, na 
mawua-nda patalu wangu rukuna na Mirinda i Jehu Karitu. 58 Djia ba tuna 
ha angu mbuhanggu, matawa kai màndungu, dàngu nda nggaduku-mi, ba 
dangu làndangu manumi la paràma-ja na parama-na 1 Miri, hi pi-diminja na 
djàrami ba nda kahewaa-na lai Miri. 


NA KAWUDU 16 
Rukuna na kangutungu àmahu hunggu dàngu na lakuna i Paulu. 


1 Ba djiaja na kangutungu amahu hunggu ndumada da tau matua hama 
tuna na papeka-nggundja da kabungguru la Nggalatia, mata ka timi numbui 
njimi. 2 Hau lodu hau lodu kawunga mingguka kai pahamungu wikimi 
haatu-haatu raka pamaka-mi, kai pamàndu-ndja, ka àmbu hinai ba kutaka 
bàdi hi màngu pa-kangutungu. 3 Ba kutàka-ka haromu ka kuwua-ndja 
huratu da tau paràka pa-monungu ba wàmi, hala ka ku-paràha-ndja la 
pangàndi-ha. 4 Dàngu djàka ràka palua wànggunja-kai, ka dalua- 
karia-ngga. 5 Mai-manggunja napa lai njimi, djaka kuhàla-ka palaku lii la 
Makandoni, ka liinja la Makandoni ba wànggudu. 6 Ba tuna talanga 
wànguna kumandai-pa hakudu lai njimi, lundu ndjàpu-napa na urangu ihu, 


ka peku kareni aru-mi-ngga djaka nggu lua-nggunja. 7 Nadu nahu ka 
kulaku lii hambuha ba nda wangguanggai; taka monungu-ni?gunja paana 
mandai lai njimi, djiaja djaka wana i Miri. 8 Na njuna lundu taka la lodu 
Petakota ndjàdiku-nggunjapa la Epihu. 9 Nadu ba tabunggahu-nanggaka 
pindu bokulu ma-pambana-ngu, dàngu dangu-madanja da papa. 


Da panaungu hangia-hangia. 


10 Djaka nataka 1 Timutiu mangga arunja ka ambu dangu ma-ngadatu-na 
ba ninja lai njimi; nadu ba rama-nanja na parama-na 1 Miri, hama tuna 
njunggambu. 11 Ambu djia ningudu ma-pahalimu-ja. Taka ikareni arunja 
ka nalaku mangu hamungu, ka peku maina lai njungga, ba nedi-manggunja 
dangu da angu dedimbu. 12 Ba djia-jaka 1 Apolu, na angu dedi, naingu- 
manaka lati na pambana-nggunja ka na-karia-ndja da angu dedi palua lai 
njimi. Taka nda nabihu ndokua palua nahu; taka lua wànamai njuna djaka 
ningu ma-kalongga-nja. 13 Ipawala padua, indolaku-njawa na pawai, 
matawa ka nadedi-kai mini, kai undungu. 14 Na papatu-tumbu-mika mata 
ka ma-welingu la mbuhangu-ja. 15 Ningu pa-pamanda-nggunggai angu 
dedi: Pi-dimindja da tau la kuru umana i Hitipanu, ba kawunga wuaja la 
Akaja, dàngu ba na-padjàmangu-ka wikina la palumu-ndja da tau matua. 
16 Màtawa njimi kai pawawa wikimi la tau tungu nu, hamanai la ta-tauka 
na maràma pa-mbapangu dàngu na madjàra. 17 Nambaha-ka na etinggu 
rukuna na takana 1 Hitipanu dangu i Potunatu dàngu i Akahiku, ba 
da-patoma-dunjaka na mandjaka-ngga paraï panda ninggai njimi, 18 ba 
da-pangaüru-dujaka na etinggu, dàngu da etimi njimimbu. Djia ba tuna nu 
itembiha bàdi da tau tungu nu. 19 Tambi wàda ndàbanggai da kabungguru 
la Ahia. I Akila dàngu i Parika, lupa na kabungguru na maninja la umada, 
tambi wàdanggai lai Miri. 20 Tambi wàda ndàbanggai da angu dedika. 
Imarangga patambi-wa dàngga angumi la puduku matua. 21 Tambi 
wànggunggai njungga jia Paulu la ruku lima wikinggu. 22 Djàka ninja na 
manda mbuhanja 1 Miri, màtawa ka pa-ràtungu-ja. Maranata, dou Miri, 
umaiwa! wàna. 23 Màtawa na pa-namungu-na i Miri Jehu ka haniina lai 
njimi. 24 Na mbuhanggu lai njimija mbuu ndàbami lai Karitu Jehu. 


NA HURATU-NA I PAULU LA TAU KORINITU, NA PADAMBU 
WANA 


NA KAWUDU 1 
Na kawunga-na 


1 Welingu lai Paulu, pa-pahurungu-na 1 Karitu Jehu, rukuna na pambuha-na 
1 Ala, dangu 1 Timutiu, na angu dedi, pa-pangandingu-ja na kabungguru la 
Korinitu hamanai mbuu ndabada da tau matua la panggubulu tana Akaja. 2 
Na pa-namungu dangu na peku ma-welingu lai Ala na Amanda, dangu lai 
Miri Jehu Karitu, mata ka lai njimi aruja. 


Na pa-malangungu-na 1 Paulu. 


3 Pa-wotungu-ja 1 Ala, na Amana na Mirinda 1 Jehu Karitu, 1 Ama na 
ma-manawaru meha, 1 Ala na ma-panggatiru mena, 4 na 
ma-panggaüru-kama la ma-handuka-maka, ka peku pa-nggatiru-ma tau 
ma-ngiangu la handuka hangia-hangia, rukuna na panggatiru wangu na 
pa-panggatiru wa-nanggama duma paraina 1 Ala. 5 Nadu hama tuna na 
majila-na 1 Karitu ba na-landangu lai njuma, tuna numbu rukuna 1 Karitu ba 
na-landangu na pa-panggatiru wangu-kama. 6 Djaka ma-padangu majila, 
djiaja lumuna na panggatiru wami dangu na pamara wami njimi; hamanal 
djaka pa-panggaüru-kama, djiaja ka panggaüru wànggai njimi. Rukuna 
nuna-duka hii torungu lai nu, la majila mahama-nja na majila na papàda-ma 
njumambu. 7 Hi na-màndungu na monungu-ma rukumi njimi, nu ba 
mapi-dunja hama tuna bai ngeranja na majila tuna numbu na ngera-minja na 
panggaüru wàngu. 8 Mala keha ka dapinja wàmanggai angu dedi na majila 
na matàka-nggama la Ahia, ba nda uku panjàku-nanggama, na panda màka 
ndokuma, hi kiri nda monungu-mbumapa la paluri. 9 Tàka, 
pa-ratangu-taka la pameti wàngu hi wàma wàngu daa la etima, mata ka 
ambu ma-monungu ningu wikima, taka ka djia ninguja 1 Ala na 
ma-pahada-ndja da mameti; 10 na mambàda padita-kama welingu la 
mambana tungu nu na pameti wàngu ba wàma làti, dàngu na ma-padita- 


mbukama napa. Njunaka ngia pa-monungu-ma, ba djiangu na-padita 
pangala-mbu-nggamapa, 11 ba dangu pa-ndulangu-mbumi njimi bai 
hamaja-nggama ndumama, mata ka nadangu na ngaru na mawotu 
pa-malangungu hangia-hangia rukuma njuma, lumuna na pa-namungu 
pa-wuangu-kama. 


Na pekana manangu-na 1 Paulu la hanggana na kabungguru. 


12 Mala ba djiaja jiana-du na pa-hamemu wama, na na pa-hakahii-na na 
etima, rukuna 1 Ala ba dangu matua-mana ba dangu tandji-mana na hurima 
la pinu tana, ri-rihi la padua-mi njimi; nda manggana tauaja na 
pa-kawana-ma, taka djiaja na pa-namungu-na 1 Ala. 13 Nadu ba nda hauaja 
na pa-tulihu-manggai, djiaaja na pambaha-mi dangu na papimi, hi 
monungu paku-nggunja kai pi halanja ngeru, 14 hama tuna na pambada 
pimi hawutu na rukuma njuma, ba pa-hamemu wa-minggama, hama tuna 
njimimbu lai njuma la loduna na Mirinda 1 Jehu. 15 Ba djiaja nuna na 
ma-mandungu la etima, hi ku-etingu papamai hahangu lai njimi, kai 
pa-nduangu wangu pa-ngala-ngu pawua pa-namungu-na 1 Ala ba wanggu, 
16 ka kulaku lii lai njimi ba nahungga la Makandoni, hala welingu la 
Makandoni ka ku-pambelingu beli lai njimi, ka peku kareni-mingga nahu 
ba kulaku la Jundia hi wanggu lati. 17 Mala nu ba ku-pakakangu tunggu 
nu, pamudaa-nggunjaka? Ndia djaka ku-pakakangu, nundju-nggunja na 
huri tauaka, hi tiangu kupaa'a hi tiangu ku-pandia? 18 Narongu-ma 1 Ala na 
ma-tuturu: Na pulungu pangàndi-manggai, nda maa'a dangu mandiaa-ja. 19 
Nadu na Anana 1 Ala, 1 Karitu Jehu, na pambada bobaru-ngu-kai la 
ngaruma, na la ngarunggu dangu 1 Hiluwanu, dangu 1 Timutiu nda maa'a 
dangu mandiaa-ja, taka rukuna Njuna ninjaka na a'a. 20 Nadu djiapa ka 
nda nggiki danguna na pa-ndjandjingu-na 1 Ala, papaa'a-ha lai Njuna. Djia 
ba tuna nu, rukuna Njuna-mbujaka na Amingu hi wanda, na pawotu wanja 1 
Ala, rukuma njuma. 21 Na-mapamandu-nggama njuma dangu njimi la 
pa-panua danja 1 Karitu, dangu na mambada burinda djiaja 1 Ala, 22 na 
mambada tunda tandambu, dangu na mambada pakata-nanda kawuku, na i 
Ngahu na pawua-nanda daa la etinda. 23 I Ala na maluri-nja na luringgu, 


hakahii-nggunja ba handa-nggunggai hi nda kuhili mai jia nana la Kormitu. 
24 Nda djia paretaa-manja na pawaimi, taka angu rama-mi-nggama la 
pa-patumbu-ja na mbaha etimi, mala ba rukuna na pawaidu hii ndolaku 
padaingu. 


NA KAWUDU 2 


1 Jiana-ja na pauna-nggu daa la etinggu, nda kuhili mai nga-ndia-nggaipa 
ma-handuka ba wanggu. 2 Nadu djaka njungga-maaka ma-pahanduka-kai, 
ka hili nggamuipa na ma-pambaha-ja na etinggu djaka nda djiaja na tau na 
ma-handuka rukunggu njungga? 3 Djiaja jiana-duka hi ku-tulihu-nggai, 
djaka kumaika haromu ka ambu hunggungu-nggunjai ma-handuka ruku tau 
na raka ma-pahawola-ka. Mala ba mandungu-dunanja na etinggu la 
ngerami njimi mbuu ndabami, na pambaha eti wànggu njungga ba 
djia-mbuja na pambaha eti wami njimika. 4 Mala ba nda uku 
padangu-duka majila, dangu ba nda uku barangu-ja na etinggu ba 
ku-tulihu-nggai huratu, dangu wai mata dju-djuaka; nu ka da-handuka 
wangu da etimi nda wanggua, taka ka peku pi waminja na landangu-na na 
mbuha-nggunggai wànggua. 


Djàmanja bàdi na mawulu mandjala ba wàna. 


5 Tàka djàka ningu haàtu mawulu ma-handuka, nda lananga njungga bia, 
na njuna hawiangu, — ka àmbu kutika pa-pambotu-ja, — njimi mbuu 
ndàbami. 6 Na tau tungu nu, djia-kaka djàka nahàngga-njaka madangu, 7 
hi kiri raka-napa djàkai djamanja dàngu djàkai panggaüru-ja, ka ambu 
na-hungguru-nja ma-handuka hàla-wàla na etina. 8 Djia-dujaka hi 
ku-pamanda-nggai, kai rataja bàdi la pa-paita-nja na mbuhangu-mi. 9 Mala 
ba djiaja jiana-mbudu hi ku-tulihu-nggai huratu, ka peku pinggunja na 
langa-takami, djakai manundu-du la ngga-nggàra. 10 Djaka nggamuja na 
padjama-mi, kudjama-mbunja njungga; nadu na pambada djamanggu 
njungga, djaka era ninja na padjama-nggu badi, djama-nggunja lumumi 
njimi la hanggana 1 Karitu, 11 ka ambu namangi-nda 1 kambaliku; ba 
pi-madu-ndanja na pawuku-na. 


Ba ninja la Tarua 1 Paulu. 


12 Ba kutaka la Tarua la pa-bobaru-ja na lii manangu lai Karitu, dangu ba 
na-tabunggahu-ngga pindu lai Miri, 13 nda nangudu ndoku na etinggu 
parai panda ngitaja 1 Titu, na angu dedinggu, taka ba ku-pabeli-ndjaka 
langu, laku-nggunjaka la Makandoni. 14 Ba tuna pa-wotungu-ja i Ala, 
na-ma-patalu ma-manu-kama lai Karitu, dangu na ma-pahambungaru 
wa-nggamanja na mambi hiritu, na na tandaja, la nggii-ngii. 15 Mala ba 
mbii hambungaru-na i Karitu-du-kamaka la tau ma-manangu dangu la tau 
ma-molungu ndumana 1 Ala. 16 La tau ma-molungu wau meti-kama, 
welingu la meti toma la meti, taka la tau ma-manangu mbi luri-kama, 
welingu la luri toma la luri. Mala nggamu-jaka na matoma la matuna nu? 
17 Nadu njuma ba nda hama djiangua na madangu na mabili batu wanja na 
puluna 1 Ala, taka dangu tandji eti-maama, malai la ngaruna 1 Ala dangu la 
hanggana 1 Ala ba ma-papekangu, rukuna 1 Karitu. 


NA KAWUDU 3 
Na rukuna na pa-randingu ndai dangu na pa-randingu bidi. 


1 Mala ka hili wotungu-manjaka wikima wami? Ndia hama djiangu- 
kamaka hawiangu da maihi wangu huratu wotungu lai njimi ndia welingu 
lai njimi? 2 Djiakai njimi-maka huratu-ma, pahuratu daa la etima papeku 
tandana dangu papeku mbahana mbuu ndabana na tauka. 3 Mala ba 
pa-djilikungu-diminja wikimi ba huratu-na 1 Karitu-kai rukuna na 
lumungu-ma, na panda tuluhi wangu wai mitingu, taka djiaja na Ngahuna 1 
Ala na maluri; nda la kapambalu watui, taka la kapambalu tolu, na da 
etimi. 4 Tuna nudu na monungu-ma lai Ala rukuna i Karitu. 5 Nda djia 
pingu wikiama la pa-pangàdangu ngga-nggàra hi hama djiangu 
ma-welingu lai njumaaja, tàka na pinguma ma-welingu lai Alaja. 6 Njuna 
duna na ma-papingu-kama la pa-lumungu la pa-ndjandjingu bidi, nda 
pa-ndjandjingu la huratua-ja, tàka lai Ngahuja. Nadu na pa-huratu ba 
na-pameti-du, taka 1 Ngahu ba na-paluri. 7 Nu na lumungu na ma-pameti, 
na pa-huratu la kampambalu watu, djàka maningu kadjilakungu-ja, hi lupa 


nda na-ngalangu na tau Ihirailu papanau-ja na matana 1 Muha rukuna na 
ma-kadjilaku la matana, na na kadjilaku na ma-molungu, 8 ka nda manati 
rihiana wami la pa-kadjilaku na lumungu lai Ngahu? 9 Mala na lumungu na 
pa-pandjala wangu djaka maningu kadjilakungu-duja, ka manau rihi-napa 
la pa-landangu na kadjilaku-na na lumungu pa-kawana wangu. 10 Nadu na 
ma-kadjilaku amangu ba nda maningu kadjilaku-ngua-ja lati, djaka 
pamendja-nja na kadjilaku jiana na ma-pahipungu. 11 Nadu na 
ma-molungu djaka nawangu ma-kadjijaku, ka manati rihia-manaka 
pa-kadjilaku na ma-padaingu. 12 Nu ba ninjaka lai njuma na monungu 
tungu nu, djiaja hi nda uku toru mbeni-kama, 13 Nda hama djiangua 1 
Muha na matunja ndadana na matana, ambu dapanau-ja na hupu ndjapuna 
na ma-molungu parai da tau Ihirailu. 14 Taka pa-patongguru-haka da 
pa-pangada-da. Nadu lundu nahu ba djiapa-majapa duna na ndada ba 
mbahaja na pa-randingu ndai, nda pa-alingua-ja, ba mbulungu lai 
Karitu-dua badi hi na-alingu. 15 Langa-taka lundu nahu djaka handaka 
mbaha handaka mbahaja na huratu-na i Muha, ninja padua na 
ma-pandada-ndja da etida. 16 Taka djaka ninja na ma-pambelingu lai Miri, 
hi àlinja na ma-pandadangu. 17 I Miri djiaja na Ngahu, dangu djaka nggil 
ngia paninja na Ngahuna 1 Miri, lai nuja na marandeka. 18 Nu njuta mbuu 
ndabanda, paninu-ndanja na kadjilaku-na 1 Miri, ba dangu nda 
pa-ndadangu-da da matanda, hi ta-pandjilungu nundjuja na hada nunamai, 
hi kiri kadjilaku pandua kadjilaku-nda. Mala ba ma-welingu lai Miri-duja, 
nu na Ngahu. 


NA KAWUDU 4 
Da banda la kanaingu tana. 


1 Djia ba tuna nu, ba dangu kawana-manja na lumungu jiana, na 
pa-pakatangu-kama ruku mila eti, djiaja hi nda dakalai da etima, 2 taka 
mawaru-ndjaka da ma-kawiningu da pa-makia wangu; nda mawangua 
ma-kambaliku, dangu nda mawingua-ja na puluna 1 Ala, taka dangu 
pa-djiliku-manja na ma-tubangu ba ma-pahanggangu wikima la eti 


pa-tandangu-na na tauka, la hanggana 1 Ala. 3 Taka djaka 
na-pandadangu-kai na lii manangu pangàndi-ma, pa-ndàdangu-nanja la tau 
ma-molungu duna, 4 na tau manda pawai, na pambàda papoki-na 
pa-ngàdangu-na paraïna na ngorana nàhu-nàhu, hi nda na-pahambila-ha 
paral na lii manangu, na rukuna na kadjilaku-na i Karitu, nu na hadana 1 
Ala. 5 Nadu ba nda bobaru-manja ngera wikiama, taka djiaja 1 Karitu Jehu 
ba Mirija, tàka njuma ba ata-minggama lumuna i Jehu. 6 Nadu i Ala, 
màtawa na hambila ka na-handaraku welingu la ma-kapàtangu na 
mambàda wàna, Njuna-mbuduka na mambàda handaraku daa la etima, ka 
peku handaraku-nanggama na pinja na kadjilaku-na 1 Ala, lai nu la matana 1 
Karitu. 7 Taka na banda pa-wilingu jiana, ngandi wamanja kanaingu tana, 
matawa ka peku habola-na na mbiha na marihi meha, ba welina lai Ala, 
nda welina lai njumaa. 8 Panggapi-kamaka lai nu lai nu, taka nda makahaa; 
la ma-hondaru-kama, taka nda ma-hondaru pangalangua; 9 
pa-kehangu-kama, taka nda pa-dundjakungua-kama; pa-jabahungu-kama la 
tana, taka nda ma-molungua. 10 Nainguna padua ba malaku ngandija na 
metina 1 Jehu la tada ihima, ka peku pangita-mbuja na lurina 1 Jehu la tada 
ihima. 11 Nadu njuma maluri nahu, ba pa-padjamangu-kama la meti 
lumuna i Jehu, ka peku wuwa-mbuna na lurina i Jehu la tauma na 
ma-molungu. 12 Djia ba tuna nu na meti rama-nanja daa lai njuma, taka na 
luri rama-nanja lai njimi. 13 Taka ba ninja padua lai numa na eti pawai 
rukuna i Ngahu, hama tuna na maninja la Huratu: Kupawai-ka, djiaja hi 
ku-kareuku-kaka ba wàna, tuna numbudu njuma ba mapawai-duka, djiaja 
hi ma-kareuku. 14 Mala ba pi-dumanja i Ala na mambàda pahada-nja 1 
Miri Jehu, ba na-pahada-mbunggama njuma ngeru kariangu i Jehu, hi 
natuta la hanggana, njuma dàngu njimi. 15 Nadu hi kiri tumbuna jiana 
mbuu ndabana, djiaja lumumi njimi, nu na pa-namungu na mabondja- 
bondjangu rukuna ba manati danguna na tau, ka peku pabundu-nanja na 
pa-malangungu, pawotu wanja 1 Ala. 


Na pa-monungu djiapa ka nda la metita. 


16 Djia ba tuna nu hi nda dakalai da etinda, taka djiapa ka nda 


da-molungu-kadu da taunda da pangita, na taunda na panda ngita 
pa-pabidi-ja hau lodu hau lodu. 17 Mala na ma-halimu na paduku-nda, na 
na majila kahau lodungu, ba rama paku-nanda manda uku mbotu, na na 
kadjilaku hala-wala na ma-palupangu. 18 Ba dangu nda tangaru-ndandja 
da pangita, taka djiaha da panda ngita. Nadu da pangita ba hau loduada 
duda, taka da panda ngita ma-palupangu-ha. 


NA KAWUDU 5 


1 Maa ba pi-dundanja, djaka pa-njanggaru-jaka na kambungu ngia 
pa-ngiangu-nda jia la pinu tana, ba ninjaka duta na uma pawulu-na 1 Ala 
dita la awangu, na panda wulu wangu lima, na uma ma-palupangu. 2 
Djia-dujaka hi ta-hawina, maa ba rindjungu-mandanja ka pandani wandanja 
na umanda na ma-welingu la awangu, 3 mili pa-tomangu-ta njuna ba 
mangu kalambungu-nda, ba nda mangu kalaba-nda. 4 Nadu njuta 
mangia-njapa na kambungu-nda jiana, kajeku hangadu-nda parai paduku 
mambotu, maa ba nda ta-mbuhangu-du ka kalaba-ta, na njuna djiaja ka 
pa-pandani-ngu-ta, nu na mamolungu jiana ka nahoba-ja paral na luri. 5 Na 
ma-pajema-nda lai nu, djiaja i Ala na mambada wuanda kawuku na 1 
Ngahu. 6 Djia ba tuna nu, hi nainguna padua na mandungu-da da etinda, 
djiapa ka nda tapi-njakadu, ba talanga ngiangu-nda la tada ihi jiana, ba 
ngiangu-ndanja la hau tana ba tamarau-nja 1 Miri. 7 Nadu ba luri wangu- 
ndanja pawai, nda wangu-ndanja pangita wangu mata. 8 Ba tuna 
mandungu-da padua da etinda, hi tarihi rindjungu pa-dundjaku-nja na tada 
ihi jiana ka ta-ngiangu la karaha-na i Miri. 9 Djia ba tuna nu ka la 
paraïngu-ta ka la tana tautakai, hi ta-pa-mukarungu ka peku ora-nanda 
Njuna. 10 Mala ba djiangu-ma ngeru ba pangita-ta la hangga kandjàka 
timbangu-na 1 Karitu, hi ta-kawara dukuja haàtu-haàtu na matumbu-ka ba 
talanga la tada ihita, namatu-ja na pawulu-nda ka mahamu-ja ka manda 
hamuja. 


Rukuna na lii lumungu pa-papeku wangu. 


11 Ba dangu pimanja padua ba pa-mangadatu hala-walangu-ja 1 Miri, hi 


ma-titiru-ja na tau la papawai; la hanggana 1 Ala njuna pangita-kamaka; 
taka na pamonu-nggu mata ka pa-ngita-ka la eti pa-tandangu-mi njimimbu. 
12 Nda hili wotungua-manjai wikima lai njimi,taka pa-ngara-ngiaa- 
manggal kai hamemu wanggama, ka peku hema minja na ma-hamemu la 
ngaru djua ba nda maweli etingua-ja. 13 Nadu djaka hama djiangu 
maanga-kama lumuna 1 Alaja, djaka mangu hamungu-na pa-ngadangu-ma 
lumumi njimija. 14 Nadu na mbuhangu-na i Karitu ba na-ruwatu-kama, 
maa ba mandungu-du-danjaka da etima, ba nameti-ka na haatu lumuna 
mbuu ndabana. Nu ba tuna meti-nanjaka mbuu ndaba-naka. 15 Dangu hi 
kiri metina lumuna mbuu ndabana, mata ba daluri, ka ambu daluri la ngera 
wikida, taka ka djiaja la ngerana Njuna na mambada meti dangu na 
pambada pa-hadangu beli lumuda njuda. 16 Djia ba tuna nu piti welingu 
nahu nda ningu ndokua haatu patanda-ma nundjuja na tolu. Djaka mbada 
tanda-manja i Karitu nundjuja na tolu, taka nahu nda tunaapa nu. 17 Djia ba 
tuna nu djaka nggamu na maninja lai Karitu, pa-padikangu bidi-jaka; na 
ma-mandai mbada talurungu-naka, tangaru mbàda ninjaka na mabidi. 18 
Jiana-ka mbuu ndabana ma-welingu lai Alaja, na mambada papeku-ta njuta 
dangu Njuna wiki la ngaruna 1 Karitu, dangu na mambada pakata- 
nggamanja na lumungu pa-papeku wangu. 19 Nadu 1 Ala amangu ba 
na-papeku-ja na pinu tana dangu Njuna wiki la ngaruna i Karitu, dangu nda 
paduku-nanja ndjalana, hi na-pakata-nggamanja na pulungu pa-papeku 
wangu. 20 Djia ba tuna nu hi pa-paràhangu la ngaruna i Karitu-kama, 
hama tuna pamanda-nanggai paraina 1 Ala la ngaruma njuma; la ngaruna 1 
Karitu makarai-kai: Matawa kai papeku dànja 1 Ala. 21 Na manda pingu 
ndjala na-padedi-jaka ndjala lumunda njuta, njuta jia ka nadedi-ta tandji lai 
Ala, rukuna Njuna. 


NA KAWUDU 6 
Na lumungu-na 1 Paulu. 


1 Taka numa, ba angu ramana i Ala-kama, ma-pamanda-nggai ka ambu 
kahewa-na na kataku-minja amangu na pa-namungu-na 1 Ala. 2 Nadu: La 


rehi pa-orangu wangu ba kurongu-kauka, dangu la lodu pamara wangu ba 
kundula-kauka, ba wanadu. Tangaru, nahu djia-jaka na rehi pa-orangu 
wangu, tangaru nahu djia-jaka na lodu pamara wangu. 3 Nda ningu ndokua 
duma ngga-nggara pa-hanggamaru wangu pa-patumbu-ma, ka ambu 
pa-paakangu-ja na lumungu-ma. 4 Na njuna pa-ngitangu-manja wikima la 
ngga-nggara, ba ma-lumungu lai Ala-kama; la pa-torungu ma-manu, la 
ma-majila, la ma-handuka, la madetu, 5 ba la palu-kama, ba la uma 
kapatangu-kama, ba la mariu raü-kama, dangu djarama, dangu nda 
ndjudama, dangu nda nganguma, 6 dangu jahangu-ma, dangu pinguma, 
dangu lerangu etima, . dangu madjangu-ma, rukuna 1 Ngahu Matua, la 
mbuhangu na manda kapelu, 7 dangu bobaru-manja na ma-tubangu, ruku 
mbiha mendina 1 Ala; dangu kata-mandja da madaka la matàndji la lima 
kalai la lima kawana-ma; 8 dangu patembi-kama dangu pa-pajudi-kama; 
dangu pa-pulungu-kama dangu pa-wotungu-kama; hama tuna na 
ma-panjonga taka pa-monungu-kamai; 9 hama tuna na panda diha, taka 
matama la diha-kamai; hama tuna meti-manja, tangaru hi luri-manjai; hama 
tuna na pa-pamajila, taka nda lundu metiamai; 10 hama tuna na 
ma-hawina, taka hawola ma-manu bia-manjai; hama tuna na mamula taka 
ma-pawulu madangu-kamai; hama tuna na manda ningu ngga-nggarangu, 
taka mangu bia-manjai mbuu ndabana. 


Na panaungu la pa-matua. 


11 Ha tau Korinitu, mawanga-jaka na ngaruma la papanau-nggai, 
da-kalongga-ma da etima. 12 Ndai ndukaa lai njuma, taka nduka-minja daa 
la eti wikimi. 13 Nu kai tu-nggamawa papana, — beri langu-nggunja ana 
wikinggu, — matawa njimimbu ka da~kalongga da etimi. 14 ambi papapa 
ndanga danja na manda rakangu, na na manda pawai; maa ba nda 
nggara-duja na pa-ukurungu wada na matandji dangu na manda tandji; ndia 
ba nda nggara-duja na pa-panuangu wana na ma-habila dangu na 
ma-kapatangu; 15 dangu ba nda nggara-duja na ngia pa-pahama-da 1 
Karitu ada 1 Mbelialu, dangu nda nggaraaja na pa-marangga ndumada da 
mapawai dangu da manda pawai. 16 Dangu nda nggàraaja na pa-panuangu 


wada na uma Ala dangu da marapu. Nadu njuta ba djiata na umana 1 Ala 
na maluri, hama tuna na patiki-na 1 Ala: Napa ku-ngiangu hi ku-luangga 
mai la padua-da, dangu Njungga ka Ala-dangga napa, dangu njuda 
tau-nggu-ndjaka. 17 Djia ba tuna nu: Matawa kai luhu badi welingu la 
padua-da, dangu kai kawari wikimi, wana 1 Miri, dangu kai maraunja na 
ma-iraku, nu nggepi-nggunggaika, Njungga hi Ama-mingga, dangu njimi hi 
ananggu mini kawini-kai, wana 1 Miri na Mambiha meha, ba wana. 


NA KAWUDU 7 


1 Oi angu mbuhanggu, ba dangu nindja padua lai njuta da pa-ndjandjingu 
jiada, matawa badi ka ta-paili wikinda welingu la ma-iraku-ka la tolu la eti, 
ka peku pa-lanjapu-ndanja na matua-nda ba dangu mangadatu-nja 1 Ala. 


Na mbaha etina 1 Paulu. 


2 Pahia-nggama pangia la etimi: nda ningua duma haàtu ngia pandjala-ma, 
nda ningua duma haatu papuha-ma, nda ningua haatu ngia 
pa-mangingu-ma. 3 Hi kutiki-ja jiana, ka ku-pandjala wànggai nda 
wanggua. Maa ba mbada panii-ma-nggunggaika jia nana, ba ninggal padua 
la etima la pameti karia-nggai, dangu la paluri karia-nggai. 4 Nadangu-ma 
duku na toru mbeninggu hanggangu lai njimi; nadangu-mbu na 
hamemu-nggu rukumi njimi: kali-na-nggaka nggatiru, landangu-nanjaka na 
mbaha etinggu, djiapa ka nda nggiki danguna na majila-ma. 5 Nadu ba 
mataka la Makandoni, ba nda m ndokuanja na nguduna na ihima, taka 
ngiangu-manja la handuka la nggii-nggii, la liu kurangga ma-parawaku, la 
unu nangia-ngga madetu. 6 Taka 1 Ala na ma-panggatiru-ja na ma-karada, 
na-pa-nggaüru-kamaka ba djia na takana i Titu. 7 Nda mbulungu bia na 
takana, taka djia-mbuja na nggatiru na panggatiru wana lai njimi, mala ba 
napeka-du-ngganjaka na rindjungu-mi, na hawina-mi, na marana-mingga, 
hi kiri manati mbahana na etinggu. 8 Nadu djaka ku-pahanduka-kaikadu nu 
la huratu, nda kupeka wangua hala era. Djaka kupeka-kai lati hala era — 
kungita-maja ba na-pahanduka-kai na huratu, djiapa ka nda namandai-kai 
— 9 nahu mbaha-nanjaka duku na etinggu, nda djiaaja rukuna ba 


da-handuka-ka da etimi, taka djiaja bai handuka lundu hii pa-ndjilungu; 
nadu na handuka-mi ba ma-namatu pambuha-na 1 Alaja, hi nda ningu 
ndoku pamburi wami rukuma njuma. 10 Nadu na handuka ma-namatu-ja 
na pambuha-na 1 Ala ba na-patumbu-du pa-ndjilungu pamara wangu, na 
panda pekangu hala era, taka na handuka pinu tana ma-paluangu la meti ja. 
11 Mala kai tàngaru, nuna na handuka-mi ma-namatu pambuha-na 1 Ala, ba 
nda ukuja na karahaku pa-patumbu-na lai njimi, malai na hemami, na karati 
etimi, na ma-ngadatu-mi, na rindjungu-mi, na marana-mi, na tungumi 
himbalu. Mbada pa-ngitangu-minjaka ba nda ningu ndoku njurami lai nu. 
12 Djia ba tuna nu, djiapa ka mbada tulihu-nggunggai-kadu, nda djiaaja 
lumuna na matu ma-akatu, dangu nda djia-mbuja lumuna na patungu 
ma-akatu, taka djiaja ka nawuwa wangu lai njimi na mbangatu-mi lumuma 
njuma la hanggana i Ala. 13 Djia ba tuna hi danggaüru wanguka da etima. 
Nu ba dangu nggaüruda da etima, ka manau kalunga-na na mbaha etima 
rukuna na mbaha etina i Titu, mala ba pa-pamandjaku-dujaka na etina 
rukumi njimi mbuu ndàbami. 14 Mala djaka ningukai hawutu pambàda 
hamemu wànggunggai la hanggana njuna ba nda pa-pamakia-duka. Hama 
tuna ba na-deningu mbuu ndàbana na papeka-manggai, tunambu na 
deningu-na na hamemu-ma lai Titu. 15 Ka manati rindjungu-na na etina lai 
njimi, nu ba nanamu-duja na manundu-mi mbuu ndabami dàngu ba dangu 
mangàdatu dàngu katàtaku-mi bai nggepija. 16 Mbaha-nanjaka duku na 
etinggu, ba ndapuru-du-nanjaka na etinggu rukumi njimi djàka ngera 
nggàraja. 


NA KAWUDU 8 
Na titiru-nandja la pa-wuangu hunggu. 


1 Mapeka-nggainja angu dedi, na pa-namungu-na 1 Ala na pa-wuangu-ha 
da kabungguru la Makandoni. 2 Nu, ba da-torangu-duka la majila dangu, 
na mbaha etida na ma-pabundungu dangu na mila pa-dakangu-da ba nda 
uku patumbu-du-nanjaka na madjangu dira matiki-da. 3 Nadu ba raka 
pamaka-danja, malai, langa-taka-manggunja, narihi-njaipa. 4 Wangu 


eti-mada, malai dangu pa-mbanangu hala-walada ba da-pamanda-nggama: 
Ipaora aru-nggama eti ka mangera ukurungu duma nu la palumu-ndja da 
tau matua ba wada, 5 hi nda djiangu biapa na pamonu-ma, ba 
da-nodjarungu mangilu wikida lai Miri, lupa lai njumambu ruku 
pambuha-na 1 Ala. 6 Hi kiri pamanda-manja i Titu, hama tuna ba 
na-pakiringu àmangu, ka tuna numbu nàhu ba na-palundu-mbunja nuna na 
mahàmu la padua-mi njimi. 7 Màtawa ka hama tuna ba màngu bundungu 
ndàbana lai njimi na pawai, na kareuku, na pingu, na karàhaku la 
ngga-nggàra, na mbuhangu welingu lai numa na maninja lai njimi, ka 
màngu bundungu tuna numbu bàdi bai wundaja nuna na mahàmu. 8 Hi 
kupeka-ja jiana, nda pa-ràhangua-ja, taka nu na ma-mbangatu la tau 
hawiangu ka kupi wànja na lànga-tàkana na mbuhangu-mi wànggu. 9 Mala 
ba pi-diminja na pa-namungu-na na Mirinda 1 Jehu Karitu, ba nalua-jaka 
pamula lumumi njimi, lati ba mawulu-ja duna, ka peku wulu waminja na 
milana Njuna. 10 Jiana hi kupeka-nggainja na pa-pangada-nggu, ba 
malingu-duja lai njimi. Mala piti welingu la handauna ba mbada pa-kiringu- 
dimika, nda djiaja la pawunda-ja taka la paora-mbunja. 11 Taka nahu 
matawa kai pa-lanjapu-ja badi na pa-pangara-mi, ka hama tuna ba ninjaka 
na pa-tikingu etimi, ka tuna numbu na pa-lanjapu-minja na tuda maninja. 12 
Nadu djaka ninja na pa-tikingu eti, pa-orangu-ja nundjuja na tuda maninja 
la haatu-haatu, nda nundjuja na manda ninja. 13 Mala ba nda djiaaja ka 
pa-halimu-ja hawiangu, hi pambotu ninggai njimi, taka djiaja kai marangga 
pa-ndjondjangu. 14 Nadu na marihi lai njimi mata ka na-hungguru-nja na 
mandjaka-ndja njuda, na marihi lai njudai duda ka peku hungguru- 
mbunanja na mandjaka lai njimi, ka peku pa-ndjondjangu-mi. 15 Ka hama 
tuna na maninja la Huratu: Na màngala padangu nda ningua marihi-nja, 
dàngu na ma-ngalangu hawutu nda ningua ma-jàmihu-nja, ba wàna. 


Na paràha-nanja i Titu paraïna i Paulu. 


16 Malangu-na i Ala ba na-patumbu-ja na karàhaku nunambu la etina 1 Titu 
lumuni njimi. 17 Mala ba nda mbulungua na a'ananja na pa-mandangu-ma, 
tàka ba dàngu karàhaku hàla-wàlana, hi weli etingu-mana ba nalaku lai 


njimi. 18 Hi ma-pakaria-nja na angu dedi pa-wotungu nahu la hau 
kabunggu-hau kabungguru rukuna na bobaru-nanja na lii mànangu. 19 Nda 
djia biaja nuna, taka papindi-da da kabungguru-mbujaka la pa-karia- 
nggama pa-paloku-ja jiana na hunggu na palumu-ma, ka tembi wanja 1 Miri 
dangu pahunga wana na pa-tikingu etima. 20 Nu ka ambu napulu-nggama 
tau rukuna na hunggu dangu na palumu-ma. 21 Mala ba kaka-manja na 
ma-rakangu-du, nda mbulungu la hanggana 1 Miri bia, taka la hangga 
taumbu. 22 Hi ma-paraha-mbunja na angu dedima na pakali pima 
karahaku-na la ngga-nggara ka na-karia-ndja ba wama; nahu manaü- 
manapa la pa-karahaku paral pamonu hala-wala-nanggai. 23 Djaka djiaja 1 
Titu, angu-manggunja, dangu angu rama-manggunja lumumi njimi; djaka 
djiaha da angu dedinda pa-paraha-da da kabungguru-ha, dangu patembi 
wanguja 1 Karitu-ha. 24 Djia ba tuna nu, la hanggada da kabungguru 
i-paitangu-jawa badi na tanda mbuha-mindja, dangu na pa-deningu-na na 
wotu-manggai lai njuda. 


NA KAWUDU 9 
Na rukuda da àmahu hunggu. 


1 Na rukuna na lumundja da tau matua, nda kudjàraa-pa pa-tulihu- 
nggainja. 2 Nadu ba pi-manggunja na pa-tikingu etimi, na pa-hamemu 
wànggunggai la tau Makandoni: Da tau Akaja mbàda rima hahangu- 
madaka piti welingu la handauna, ba wànggu-ndja. Nu na maràna-mi njimi 
hi na-titiru-ja tau dangu. 3 Ba tuna, paràha-madu-nggundjai jiada da angu 
dedi, mata ka ambu na-kalamba na hamemu-ma lumumi njimi rukuna jiana, 
kai rimangu padua hama tuna na patiki-nggu. 4 Napa djàka ningu tau 
Makandoni ma-karia-ngga, ba datoma-nggaika nda rimangu-mi, ka ambu 
pa-makia-kamai — njuda wàma-dunggai — rukuna jiana na monungu na 
ma-undungu. 5 Djia ba tuna nu, ba kukaka-ja la etinggu, ku-pamanda- 
ndjaka bàdi da angu dedi ka dalua hahangu lai njimi, ka da-panggàna 
hahandja da hunggu dangu da pambàda rà-ndimi, ka màtuda padua da 
pawua hamu etingu, da panda wua lerangu, hi wànggu. 6 Ipangàda-nja 


badi jiana, na tau na ma-habaru pa-nekungu, napa namuti pa-nekungu-mbu, 
taka na tau na ma-habaru padangu, napa namuti padangu-mbu. 7 Matawa 
haatu-haatu ka na-wuangu hama tuna na pambada ratana la etina, ambu 
mangu handukangu-duna, dangu ambu mangu lerangu-duna. Nadu na tau 
na mawua mangu mbaha etingu ba nambuha-nja paraina 1 Ala. 8 I Ala 
namaka-ma duna pa-pabundu-nggainja na mahamu-ka mala nu ba matu 
manu ndaba-nanggai la ngga-nggara, ka peku landangu-mi pawunda-ja na 
mahamu hangia-hangia. 9 Hama tuna na maninja la Huratu: Mbada 
pa-diwangu-naka, mbada wuangu-naka la mamila, na tandjina na-padaingu 
lundu nu-nu, ba wana. 10 Taka na mawua-nja wini na ma-habarungu, 
dangu na ma-wuangu uhu pangangu, Njunambu napa na mawua- 
nggai-ndja, dangu na ma-paworu-nggaindja da winimi, hi na-patumbu- 
nggainja na wuana na tandjimi, 11 hi kiri wulumi la ngga-nggara la 
pa-madjangu eti hangia-hangia, na ma-patumbu pa-malangungu lai Ala 
rukuma njuma. 12 Nadujiana na lumungu na pa-tanara-ma ba nda 
mbulungua ba patoma wananja na ma-jamihu-ndja da tau matua, taka 
dangu landangu-mbuna ba na-patumbu-du pa-malangungu da-dangu lai 
Ala. 13 Mala ba paita-duja na langa-takami la pa-lumungu jiana, hi 
dawotu-nja 1 Ala rukuna bai peka mangu manundu-nja na lii manangu-na 1 
Karitu, dangu rukuna na madjangu-mi, na tanda panua dàmindja njuda 
hamanai mbuu ndabada, 14 hi kiri peka-danja na rindju-danggai ba 
da-hamaja-nggaz wai ngerami, rukuna na pa-namungu-na 1 Ala na 
ma-parihingu lai njimi. 15 Malangu-na 1 Ala rukuna na pawua-na na panda 
toma ngaru. 


NA KAWUDU 10 

Ba na-pamanangu wikina 1 Paulu la hanggada da papana. 

1 Njungga duku, Paulu, ku-pamanda-nggai rukuna na ke-ndaru etina dangu 
na madjangu-na 1 Karitu, njungga ma-pawodutu wikina djaka 


pa-hanggangu-ja, taka ma-bokulu-nggai ngaru djaka pa-maraungu-ja. 2 
Kukarai-kai, napa djaka kumai, ka ambu ku-pabokulu ngarunggu, ba 


dangu wanggunja na mandungu eti na raka pawangu ba wanggu la 
hanggada tau hawiangu, nundju-nanja na huri tolu da ma-wadangga. 3 
Nadu djiapa ka nda luri-ndanjakai la tolu, taka nda ma-paberaa nundjuja na 
tolu. 4 Nadu da madaka pa-pabera wama ba nda da-pahuri tolu-ngua, taka 
matara lai Ala-maha la pa-njungguru wangu kangeli ma-kapingatu, 5 hi 
ma-pamali wanja na pa-pangada-naka na tau, ba ma-njanggaru-ja na uma 
djanggaka na pa-pahadangu la papapa wanja na pinja 1 Ala, hi matuja 
tanawangu na pa-pangada-ngu-ka la pa-manundu ningu lai Karitu; 6 dangu 
rimangu-ma padua patunja wai ngerana na manda manundu-ka, djaka 
na-lanjapu-ka napa na manundu-mi njimi. 7 Itangaru-jawa na maninja la 
ngaba. Djaka ningu ma-monu-ngu wikina, ba manguna 1 Karitu-ja, matawa 
ka na-pangada-manjai badi daa la etina, hama tuna njuna wiki ba manguna 
1 Karitu-ja, ba tuna numbu njuma. 8 Djaka na-ndaharungu-kai lati na 
hamemu wamanja na kuaha-ma, na pambada pangera-nanggama 1 Ala la 
pa-pahada-nggai nda djiaaja la pa-pandjoru-kai, nda djia makia 
wanguanggu, 9 ka ambu hama djiangu-ka ma-pamangadatu wanggaiha da 
huratu-nggu. 10 Nadu da huratu nda mamuda-ha njuna dangu lalu 
mbanaha, taka djaka ngitaja, na-lamanga biai dangu na kareuku-na nda 
na-palingua ba wada-dungga. 11 Matawa na tau tungu nu ka 
na-pangada-nja badi, hama tuna na kareuku-ma la huratu ba mamarau, ba 
tuna numbu napa na pawama djaka ninggama. 


Na pa-tandangu-na wikina 1 Paulu. 


12 Mala ba nda matoru mbenia pa-paunungu wikima, ndia la 
pa-pamendjangu wikima la tau hawiangu da makali wotungu wikida. Taka 
njuda, ba da-hukutu wangu wikida la ngera wikida dangu ba 
da-pamendjangu wikida la wikida, nda nggara ndokua papida. 13 Taka 
njuma nda djia pa-lamburungua-ma ba ma-hamemu, taka namatu-manja na 
dira na pa-hukutungu-kama, na pa-padira wa-nanggama i Ala, patoma lai 
njimimbu. 14 Nadu ba nda piti pa-awahungua-manja, hi hama djiangu 
manda toma-kama lai njimi. Maa ba mbàda toma-madu-maka lai njimi ba 
ma-bobaru-nggainja na lii mànangu rukuna i Karitu, 15 dàngu nda 


pa-lamburungua-manja ba ma-hamemu wangu djara tau hawiangu. Taka 
monungu-ma padua, djaka na-bondjangu-ka na pawaimi, ka manati 
patembi-kama la padua-mi, nundjuja na pa-hukutungu-kama, 16 ka peku 
lapahu-kima welingu lai njimi ba malaku pa-bobaru-ja na ln manangu, 
dangu nda hamemu wamanja na mambada tumbu la pa-hukutungu-ja na 
tau hawiangu. 17 Taka djaka nggamuja na ma-hamemu, matawa ka 
na-hamemu ningu lai Miri. 18 Maa ba nda djiaaja na ma-wotungu wikina 
na malanga-taka, taka djiaja na pawotu-na 1 Miri duna. 


NA KAWUDU 11 


1 Malawa kai patoru arunja na kambanga-nggu na ma-hawutungu; tubangu 
djia-majaika njuna na pambada wami. 2 Nadu ba marana-nggunggai la 
marana pa-patumbu-na 1 Ala, maa ba mbada patutu-du-nggunggaika la 
haatu tau mini, ka ku-pahanggangu ana karia ma-jahangu lai Karitu ba 
wanggu. 3 Ku-mangadatu nggi hama tu bia-naka 1 Hawa ba na-panjonga 
wanja mahina parai na ularu, nu na kubarungu-da da pa-ngadangu-mi hi 
kiri malina na tandji etimi dangu na jahangu etimi lai Karitu. 4 Nadu djaka 
ningu tau mamai, ka na-bobaru Jehu haatu, na panda bobaru-ma njuma, 
ndia djàkai ngalangu ngahu hau na panda ngalami lati, ndia lii manangu 
hau na panda kataku-mi lati, hi patoru mangu hamu bia-minja. 5 Nu ba 
kureki wikinggu, nda hawutu-mbu pangia wawa wanggu lati welingu lai 
njuda hiana da pa-pahurungu, da manda ningu hamangu. 6 Djiapa ka nda 
kupingu-kai pa-kareuku, taka nda tungu paku na pingunggu, taka pangita 
hala-ma-nggunggainja-ka la ngga-nggara. 


Na nda himbuna ngera wikina 1 Paulu. 


7 Mala ndjala-nggunjaka wami ba ku-pakendaru wikinggu, ka peku 
padjangga-kai njimi, nu ba ku-bobaru djua-nggainja na ln manangu welingu 
lai Ala? 8 Ku-rambangu-ka kabungguru hawiangu ba kukei wunda lai 
njuda, ka peku lumu-nggunggai njimi. 9 Dàngu ba talànga ningga lai njimi 
ba ningu mandjaka-ngga, nda ningumbu haàtu pa-pabuku-nggu. Nadu na 
pandjaka-nggu ba da-patoma-majaka parai'da da angu dedi da maweli la 


Makandoni; la ngga-nggara ku-roputu-ma wikinggu, ka ambu 
ku-pabukungui wikinggu lai njimi, dangu dji-djia-majapa duku napa na 
pawanggu. 10 Langa-taka-manggunja lai Karitu: jiana na hamemu nda djia 
papatua-ja duku la panggubulu tana Akaja. 11 Ka nggikina? Djiaja na nda 
mbuha-nggunggaika? Napi-manja 1 Ala. 12 Taka na pawanggu, 
djia-majapa duku napa na pawanggu, ka peku hungguru-nggunja na 
kiringu-da da tau da mahi-mbu kiringu, nu la pa-hamemu wada ka ngitaha 
ba hama djiangu-ha njuma. 13 Nadu da tau tungu nu ba pa-pahurungu 
kabali-ha, tau rama ma-kaleka-ha, ba da-pahama hadangu wikida la 
pa-pahurungu-na 1 Karitu. 14 Nda pa-hangatarungua-ja! Nadu 1 kambaliku 
wikimbu ba na-pahama hadangu-ma wikina la papalewa ma-ngiangu la 
ma-hambila. 15 Djia ba tuna nu hi nda mambotua-ja, da malumu-nja djaka 
da-pahama hadangu wikida la malumu-nja na matandji; na hupu ndjapuda 
ngeru hi na-pa-namatungu-maa la pa-patumbu-da. 16 Hili hamanai: ambu 
djia ningudu haatu, ma-kambanga-ja duna ma-wanangga daa la etina. Taka 
djaka tunakai nu, inggepi-kawa njuna hama tuna tau kambanga; ka peku 
hamemu-kinggu hawutu. 17 Jiana na papanii-nggu, nda nundju-nggunja i 
Miria ba kupanii-ja, taka hama tuna ma-kambanga a-ka, peku-mana duku 
la pa-hamemu ba wanggu. 18 Hi nadangu biduai na ma-hamemu namatu-ja 
na tolu, matawa njunggambu ka ku-hamemu. 19 Nadu ba dangu hamu eti 
biduami bai patoru-ndja da ma-kambanga, maa ba tau pingu-dukaika njimi. 
20 Bai puli biduanja djaka ningu ma-paata-nggai, djaka ningu 
ma-pambuta-nggai patumi, djaka ningu ma-panjaku-kai, djaka ningu 
ma-padjangga wikina, djaka ningu matàbi-kai. 21 Kumakia wanja ba 
kupeka-ja na lamanga-ma amangu. Taka djiapa ka nda nggàra-jakadu na 
patoru mbeni wana na tau, — pa-kareuku ma-kambangangu-nggunja — 
kutoru mbeni-mai duku. 22 Tau Imbarani-ha njuda? Djia-majai duku. Tau 
Ihirai'lu-ha njuda? Djia-majai duku. Walana 1 Ambarahangu-ha njuda? 
Djia-majai duku. 23 Malumu-nja 1 Karitu-ha njuda? — pa-kareuku 
ma-katobangu-nggunja — manati-naipa duku; kurihi-pa la pandjili, kukali 
tamaipa la uma kapatangu, nda uku djaraka ba paluka, kuhangga manungu 
pameti wangu. 24 Na-palima wundangu papalu-ka tau Jahundi, handaka- 
handaka patu kambulu djamangu hau, 25 pandilu wundangu paiwi-ka, 


handakangu pa-pindjalu-ngga watu, pa-ndilungu pambera-ngga kapalu, 
hau rudu hau lodunggu ba ku-kalindingu la tehiku. 26 La ngarangia 
ma-manuka, la maharui-ka la luku, la maharui-ka la ma-rambangu, la 
maharui-ka la angu bandjaru-nggu, la maharui-ka la tau hangadangu, la 
maharui-ka la paraïngu, la maharui-ka la marada telangu, la maharui-ka la 
tehiku, la maharui-ka la angu dedi kabali. 27 La ndjilika, la djaraka , 
kukali nda katuda, la rimbangu-ka, la madauka, nakali jamihu-ngga 
pangangu, la kaliku-ka, dangu la kalulu-ka. 28 Malai hinggilu-da da panda 
tikinggu, na manggana-ka hau lodu hau lodu, djiaja na handuka-nggundja 
da kabungguru. 29 Nggamuja na ma-lamanga na panda lamanga 
karia-nggu? Nggamuja na ma-hanggamaru, hi nda nambana njungga na 
etinggu? 


Na pa-hamemu wangu. 


30 Djaka nda ku-djamangu-kadu pa-hamemu, djia-jaka na lamanga-nggu 
na pa-hamemu wanggu. 311 Ala na Amana 1 Miri Jehu, na pa-wotungu 
lundu nu~nu, napinja na nda kambaliku-nggu. 32 Ba ningga la Ndamahiku, 
na-parahangu padaija na paraingu paraina na ma-pareta, na ngaruna na 
hangandji Areta, ka japaja ba wanangga lati. 33 Taka da-duluru-ngga la 
mbola welingu la ngaru katonga la kangeli paraingu, hi kiri maranggu la 
limana. 


NA KAWUDU 12 


1 Nda pa-djàmangua la pa-hamemu, djiapa ka nda ningukai linguna; nahu 
toma-nggundjaka da pa-pangita-nangga dangu da pabowa-nangga 1 Miri. 2 
Kutanda-ja na haatu na tau lai Karitu, la hakambulu patu mbua ndauna, ba 
padendi-jaka hudita, hi na-lundungu la awangu la patilu wana — ka mangu 
kataungu ka nda mangu kataungu-na nda kupinja, 1 Ala duna na mapinja 
—. 3 Dangu kupinja nuna na tau — ka mangu kataungu, ka nda mangu 
kataungu nda kupinja, 1 Ala duna na mapinja — 4 ba pa-kariangu-jaka la 
Parandihu, hi narongu kareuku panda peku tiki, na raka panda tiki la tau. 5 
La ngerana na tau tungu nu njuna ku-hamemu, taka la ngera wikinggu nda 


ku-hamemua, mbulungua-na na lamanga-nggu. 6 Nadu ka hamemu djaka 
wanggu, nda kambangaa-nggunja, ba peka-nggunja ma-tubangu-du. Taka 
ku-roputu wikinggu, ka ambu ningu ma-parihi-ngga ndumanggu welingu la 
pangita-da dangu la parongu-da lai njungga, 7 hamanai rukuna na 
pa-rihingu-da da pa-bowangu-ka. Djia ba tuna nu, ka ambu kurapa 
pa-padjangga wikinggu, patu-ngu-kaka rii madaka ma-pahaka daa la 
ihinggu, na papalewa-na 1 kambaliku, ka pa-landahu-ngga kawodu lima, ka 
ambu ku-padjangga wikinggu. 8 Nu hi ku-pandilungu-ka lati pa-hamajangu 
lai Mimi, ka na-pajua àrunja welingu lai njungga ba wànggu. 9 Nanapa-ja 
Njuna: Toma-mananja lai njumu na pa-namungu-nggu. Nadu na mbiha 
mendi ba nawuwa hamuja la ma-lamanga, wanangga. Djia ba tuna nu hi 
ku-mbuhangu ningu pamanai hamemu wangu ma-lamanga, ka peku 
tunggulu-nangga na mbihana 1 Karitu. 10 Djia ba tuna nu hi kuora ninja na 
lamanga, na pa-akangu, na handuka, na pa-kehangu, na madetu lumuna 1 
Karitu. Nadu djaku lamanga ba djia hi kumaka. 


Na handuka-nanja na wai ngerana na kabungguru 1 Paulu. 


11 Ma-kambanga-maka. Njimi ma-marunda-ka; nadu njimi badi lati 
matanggu wotungga. Maa ba nda ningu ndokudu pangia wawa wanggu 
welingu lai njuda hiana da pa-pahurungu da manda ningu hamangu, djiapa 
ka nda nggara-kadu lingunggu. 12 Nadu da tanda pa-pahurungu ba mbada 
pa-patumbu-duhaka la padua-mi ba torungu dju-djuaka, ba kuwangu 
pa-hangatarungu dangu tanda mbiha. 13 Mala nggara-jaka na pangia 
wawa wami welingu la kabungguru hawiangu, hinggilu-na na nda 
pa-bukungu-nggu wikinggu lai njimi? Djama arunja jiana na mandjala. 14 
Tangaru, pa-ndilungu wangu-nggunjaka, ka kulua lai njuda ba 
wanggunggai, dangu nda ku-pabukungua wikinggu napa lai njimi. Maa ba 
nda djiaaha da malandja-mi da pahimbu-nggu taka djiakai njimi. Ba nda 
ngera anakeda-duja la pa-kangutungu ndumada da mada da amada, taka 
ngera ina amaja duna ndumada da anada. 15 Taka njungga duku weli 
etingu-manggunja pa-paluhu malandja lupa la pa-malandjangu wikinggu 
lumuda da hamangu-mi. Ka manati wawa bia-naika na mbuha-mingga ba 


manau mbuha-nggunggai? 16 Malawa njuna. Njungga njuna nda 
kutuanggai bukumu, taka ba tau mahi-dukaka hi kujapa wa bianggai 
manjonga. 17 Mala ninguka pa-awahu-nggu lai njimi rukuna na haatu la 
tau pa-paraha-nggunggai? 18 Ku-pamanda-dunjaka 1 Titu palua lai njimi, hi 
ku-paraha-mbunja na angu dedi la pa-karia-nja. Ninguka pa-awahu-na 1 
Titu lai njimi? 19 Mandai-maka, pa-kawana-nanja wikina lai njuma, ba 
wamingga la etimi. Taka panii-manja la hanggana i Ala lai Karitu; dangu 
mbuu ndàbana, angu mbuha, pa-màndu-ngu wàna na pawai-minja. 20 Nadu 
ba mangàdatu-nggunja, napa djàku mai, nggi toma-nggunggai la panda 
mbuhanggu, hamanai njimi nggi toma-minggai la panda mbuhami; nggi 
ningu biaka pa-hànggangu, pa-umbingu, makaraü, kehangu ngera wiki, 
pa-pulungu, kambungu, katadaku, riu raŭ. 21 Ku-mangadatu-ka , napa 
djàku hili mai, nggi pawawa bia-nanggaka na Alanggu lai njimi, hi 
handuka wa bia-nggundja da tau dangu, anguda da matu mandjala àmangu, 
da mandedi pa-ndjilungu welingu la ma-iraku, la ndjuraku, la manda hida 
pakàli tuda. 


NA KAWUDU 13 
Na hupu ndjàpu panaungu-na; na tambi-nandja. 


1 Nàhu pa-ndilungu wàngu-nggunjaka pamai lai njimi. La ngaru hakahii 
madua, madua haàtu, hi na-màndungu na ngara matumbu-ka. 2 La tau 
matu mandjala amangu, dàngu la tau hawiangu-ka, mbàda panii hahangu- 
ngguka àmangu ba ningga la padua wàna, hamanai nàhu ba nda ningga 
kupanii hahangu-mbu, napa djàku hili taka ba nda ningua pahindi-nggu; 3 
ba karuhi-minja tanda ba Njunama 1 Karitu na ma-kareuku lai njungga, na 
na manda lamanga lai njimi, taka na mambiha la padua-mi. 4 Nu, parai 
pa-lamanga-du hi pa-harikangu-ja, taka naluri-ka ruku mbihana 1 Ala. 
Malai numambu, ma-lamanga lai Njuna, taka luri karia-manjaka Njuna 
ngeru paral ruku mbihana 1 Ala ndumami njimi. 5 Ikamangu-wa wikimi 
djàkai pawaidu, ikaka-wa wikimi. Ka ndai pingu bia wikimi ba ninja i Jehu 
Karitu daa la etimi? Djàka nda tuna, pa-wàrungu-kai. 6 Taka 


monungu-nggu padua kai pinggama njuma, ba nda pa-warungua-kama. 7 
Ba tuna, ma-hamajangu-ma la1 Ala, ka ambu ningu ndoku mandjala 
patumi, nda djia biaja ka ngitaja na langa-takama, taka ka peku tumi 
mahamu njimi, djiapa ka pa-warungu-kama-kadu njuma. 8 Mala ba nda 
djia pekuama la pa-patumbu ngga-nggara mapa-pa-nja na ma-tubangu, 
mbulungua la pa-paori danja. 9 Nadu ba hawola-manjaka djaka 
ma-lamanga njuma, mili kai kaparu njimi njuna. Djia-mbuja jiana na 
pa-hamaja-ma, ka pa-lanjapu àrunggai ngerami. 10 Djia jiana-duka hi 
ku-tulihu-nggai huratu ba talanga la mamarau-ka, djaku takaka napa, ka 
ambu kuwangui mambana, nundjuja na kuaha-nggu na pambada 
wua-nangga 1 Miri la pa-pamandungu, nda djiaaja la pa-njanggaru. 11 
Hinggilu-nai angu dedi, matawa kai hawola, matawa kai pulingu wikimi 
ka pa-lanjapu-kai, ka panaunggai, kai kahau etingu, kai papeku. Taka 1 Ala 
na pingina na mbuhangu dangu na peku djiangu-ma na-karia-nggai duna. 

12 Imarangga patambi-wa bai wangu puduku matua. Tambi wada 
ndabanggai da tau matua-ka. 13 Na pa-namungu-na 1 Miri Jehu Karitu, na 
mbuhangu-na 1 Ala dangu na pa-nuangu rukuna i Ngahu Matua, mata ka lai 
njimiwa mbuu ndàbami. 


NA HURATU-NA I PAULU LA TAU NGGALATI 
NA KAWUDU 1 
Na kawunga-na. 


1 Welingu lai Paulu, na tau pa-pahurungu, — na panda wotu tau, dangu 
nda ruku ngaru taumbu, taka ruku ngaruna 1 Jehu Karitu lupa 1 Ala, na 
mambada pahada-nja 1 Jehu welingu la padua tau meti, — 2 hamanal 
welingu la angu dedika da manindja la1 njungga, pa-pangandingu-ha da 
kabungguru la Nggalati: 3 Mata ka lai njimi-jawa na pa-namungu dangu na 
peku welingu lai Ala, na Amanda, dangu lai Miri Jehu Karitu, 4 na 
mambada pa-djamangu wikina lumuda da ndjalanda, ka peku 
butuhu-nanda welingu la lodu nahu na ma-akatu, nundjuja na pambuha-na 1 
Ala na Amanda. 5 Lai Njuna-jawa na wotungu na hailangu lundu nu-nu. 


Amingu. 
Hauana na lii mànangu. 


6 Ku-hangàtaru wànjaka ba djia manjamalu haleli biami welingu la 
mapaau-nggai rukuna na pa-namungu-na 1 Karitu, hi hanàhu biami la lii 
mànangu hau; 7 ba nda lii mànangu-duja làti. Tàka ninguika ma-paliu 
lati-nggai, na ma-mbuhangu pawingu-ja na lii manangu-na i Karitu. 8 Taka 
djaka njumai, djaka ndia ka papalewa welingu la awangu-jakal 
ma-papeka-nggai lii manangu, ka nda djia biajai na pambàda papeka- 
manggai, màtawa ka pa-ràtungu-ja. 9 Hama tuna na pambàda panii- 
nggunggai àmangu, djia-majai nàhu ba kuhili panii-nggainja: Djàka ningu 
ma-papeka-nggai lii mànangu hau, nda hama tuna na pambada kataku-mi, 
matawa ka pa-ratungu-ja. 10 Mala nu ka ku-ngalangu tau wànggu dimi, 
djàka ndia i Ala? Ndia hi keha bia-nggunja ka naora àrungga tau ba 
wànggu? Djàka djia bia-japa na ora-nangga tau, nda atana i Karitua-ka làti. 


Hi pa-pahurungu-ja i Paulu. 


11 Nu kai pinja angu dedi, na lii mànangu papanii-nggu nda ma-namatu 
huri tauaja. 12 Maa, ba nda welina la tau-mbudu ba ku-kataku-ja, dangu 
nda ningumbu mapeka-ngganja, taka pabowa-na i Jehu Karitu-maja duku. 
13 Maa ba rongu-diminja djàka nggikinggu àmangu, ba ku-kikungu la huri 
Jahundi, ba nda uku keha-nggunja na kabungguru-na i Ala, ka pamolu 
àrunja ba wànggu, 14 dàngu ba ma-maaja-maka la panundju-ja na uku 
Jahundi, nda djiangu bia da ràndja da-dangunggu, da angu tananggu, maa 
ba nda uku marana-nggundja da patiki tau ndai. 15 Tàka ba na-orangu-ka i 
Ala, na mambàda kawàri-ka piti welingu ba la kambu ina-ngguka dàngu na 
mambàda paau-ngga rukuna na pa-namungu-na, 16 pabowa-ngganja na 
Anana daa la etinggu ka peku bobaru-nggunja la tau hangàdangu, nda 
ku-manjamalu bata dangu a tau; 17 nda kuheimbu la Jeruhali la 
ma-mangilu-ngga pa-pahurungu, tàka nggepi laku-maa-nggunja la tana 
Arapu. Hala hi kubeli la Ndamàhiku. 18 Pa-làngangu taïlu mbua ndaungu 
hi kuhei la Jeruhali, ka ku-patàbuku dànja i Kepahu ba wànggu, 


ha-kambulu lima mbua lodunggu lai njuna. 19 Taka da pa-pahurungu 
hawiangu nda haatu paita-nggu, mbulungu 1 Jakupu, na anguna paluhu 1 
Miri. 20 Langa-taka-manggunja la hanggana 1 Ala, na pa-tulihu-nggunggai 
nda kambalikua-nggunja. 21 Hala, laku-nggunjaka la tana Hiria dangu la 
Kilikia. 22 Nu nda datandaa-ngga matanggu paraida da kabungguru-na 1 
Karitu la Jundia. 23 Mbulungua-na na-kali ronguda kareuku tau: Na tau na 
makeha-nda amangu, nahu bobaru-nanjaka na lii mànangu, na ruku pawal 
na pa-pamolu-na làti amangu ba wada. 24 Nu ka wotu-danjaka i Ala 
rukunggu njungga. 


NA KAWUDU 2 


1 Paulu pa-pahurungu lànga-tàkaja ba wada ndàba da pa-pahurungu 
hawiangu. 


1 Pa-làngangu ha-kambulu patu mbua ndaungu, hili hei-nggunjai la 
Jeruhali dàngu i Mbaranamba, hi ku-karia-nja 1 Titumbu. 2 Nu hi kiri 
heinggu, hupu luna i Alaja; nu wàlahu-nggu-ndjaka na lii mànangu na 
pa-bobaru-nggu la tau hangàdangu; ba tuna kupanii da meha-ndjapa da 
pa-tangara, ka ambu kahewa-na ba kudjàra nàhu lupa amangu-mbu, ba 
wànggu. 3 Djiapa 1 Titu, na ma-karia-ngga, ba tau Nggarika-ja, nda 
pa-pambana-mbuja pakàri. 4 Nadu, lumuda da matama pa-korungu, da 
angu dedi kabàli, da matama winingu la pa-hamata-ja na marandeka-nda 
na panduma-nda lai Karitu Jehu, ka palua-ndjai la paata wangu ba wàda. 5 
Tàka nda ana hawutu kandulingua-ma ba ma-padjàmangu wikima lai 
njuda, ka peku dainguna lai njimi na lii mànangu na malànga-tàka. 6 
Rukuda da pa-tangara — djiapa ka nda nggikida-kadu àmangu, nda 
nggàraa duku lai njungga, nadu i Ala ba nda na-tàngaru kaba mata tau — 
njungga ba nda ningudu ngga-nggàra pa-pabuku-dangga da pa-tangara. 7 
Tàka hili hau bianai: Nu ba daita-jaka ba pa-pangerangu-kaka la 
pa-bobaru-ja na lii mànangu la tau manda kàri, hama tuna i Peturu la tau 
makàri, 8 — nadu na Ma-paàtalu-ja i Peturu ka pa-pahurungu-ja la makàri, 
ba djia-mbuja na Ma-paàtalu-ka njungga nàhu la tau hangàdangu — 9 


dangu ba daita-jaka na pa-namungu na pa-wuangu-ka, taka 1 Jakupu dangu 
i Kepahu dangu i Juhani, kambaniru-ha ba wadandja, hi dapapui lima 
dangga njungga dangu 1 Mbaranamba, tanda pa-nuangu-ma, mata njuma ka 
ma-ha-nggangu la tau hangadangu, taka njuda ka la tau makari-ha. 10 
Djiaaja, inamu-ha badi da mamila, wada-nggama, hi djia-majai na 
pa-marana hala-walanggu. 


Na rawaku-nanja 1 Peturu paraina 1 Paulu. 


11 Taka ba natakai-ka la Atioki 1 Kepahu, ku-rawaku-maaja la mbabu ba 
makalai-duja na pa-ndolaku-na. 12 Nadu ba ndedi dataka hawiangu da 
karia-na 1 Jakupu mbada nga da-nandjaka da tau hangadangu, taka ba 
ni-ndjaika njuda, kajili-nanjai hi na-kawàri wikina, ba mangà-datu-nandja 
da makari. 13 Djia-maja1 duda da tau Jahundi hawiangu ba da-kapelu 
dambunja, lupa 1 Mbaranamba-mbu nairu ngandi-mbuja kapelu-da. 14 
Taka nu ba kuita-jaka ba nda daliinja na matàndji, ba na-pahilitu la lu 
manangu na malanga-taka, hi kupanii-nja 1 Kepahu la mbabu tau dangu: 
Njumu na ba tau Jahundi-kau, djakau nundjuja na huri tau hangadangu ba 
ndau wanja na huri tau Jahundi, ka ni hi pambana-munjai na tau 
hangadangu panundju-ja na huri Jahundi? 15 Njuta Jahundi-ta dedinda, nda 
tau ndjala ma-welingu la tau hangadangua-ta. 16 Taka nu ba pi-ndanja ba 
nda ruku patutu-nja na lii uku hi pa-kawana tau, ba mbulungu-maa ba 
ngahana papawai lai Karitu Jehu, djia-duja njutambu hi tawai-jaka i Karitu 
Jehu, ka peku pa-kawana-ta ba ngahanda papawai la1 Karitu, nda rukuana 
ba ta-patutu-nja na lii uku. Nadu ba nda ningua tau pa-pakawana rukuna ba 
patutu-nja na ln uku. 17 Nu, ka pa-kawana-ta lai Karitu ba dangu wanda, 
ba djia-mbuduja na patau ndjala wanda, ka ma-lumungu mandjala-jaka 1 
Karitu? Ndia ndoku! 18 Nadu djaku pahada belinja na pambada 
njànggaru-nggu, paita-du-nggunjaika ba mapangga ukuka, wanggunja. 19 
Njungga duku rukuna na lii uku, hi kumeti pa-halangu-ka la lii uku, ka 
peku luringgu lai Ala. Pa-paharika pa-angungu-ka lai Karitu. 20 
Luri-manggunjai njuna, taka nda njunggaapa, taka i Karitu duna na maluri 
daa lai njungga: nu ba kuluri nahu la tolu, luri-nggunja rukuna na 


wainggunja na Anana 1 Ala, na mambada mbuhangga dangu na mambada 
pa-djamangu wikina lumunggu njungga. 21 Nda ku-djukarua-nja na 
pa-namungu-na 1 Ala. Nadu djaka ruku ukuja hi ninja na pa-kawana 
wangu, ka kahewa-naka hi nameti 1 Karitu. 


NA KAWUDU 3 
Na kawana parai ruku pawajja. 


1 Ha ma-kambanga la Nggalati! Nggamu pakuja na ma-pambingu-kai, ba 
dangu patuja padua la ngabami na hadana 1 Jehu Karitu ba 
pa-harikangu-ja. 2 Jiana-ja duku ka kupinja ba wanggunggai: Hii ngalanja 1 
Ngahu, rukuna bai patutu-nja na lii uku, djaka ndia rukuna ba bobaru- 
nggainja na anda pawai? 3 Nggikina hii kambanga timi nu? Ba pakiri 
waminja i Ngahu-madu, ka ni nahu hi kandjupu wa bia-minja na tolu? 4 Ka 
kahewa-maanaka ba hau dana na pambada hunggumi? Mili kahewa-nakai 
njuna! 5 Mala na mawua-nggaminja 1 Ngahu, dangu na ma-patumbu tanda 
mbiha lai njimi, djiaja bai patutu-nja na lii uku, ndia hi djia rukuna ba 
bobaru-nggaminja na anda pawai? 6 Hama tuna i Ambarahangu ba 
napawai-du lai Ala, hi palu kawananja. 7 Nu pi-minjaka da tau mapawai 
ba djiaha da anana 1 Ambarahangu. 8 Nu ba naita mangilu-jaka paraïna na 
Huratu, ba ruku pawaimaa ngeru ba na-pakawana-ha da tau hangàdangu 
paraïna i Ala, hi napeka mangilu-nja lii mànangu i Ambarahangu: Djia ba 
njumu na ngeru hi pa-màndjaku ndàbaja na tau hau tana hau tana, ba wàna. 
9 Djia ba tuna nu, da tau da ma-kawana-nja na pawai, pa-pamandjaku 
pa-angungu-ha lai Ambarahangu na mapawai. 10 Nadu mbuu ndàbana na 
tau na mamonu-maanja na patutu-nanja na lii uku, ba la ràtungu-ha, maa ba 
ninjadu la Huratu: Pa-ràtungu-ja na ta-tauka na manda padaingu la 
maninja-ka daa la huratu uku la panundju-ja, ba wàna. 11 Nu papingu-jaka 
ba nda ningu haàtu pa-pakawana la hanggana i Ala rukuna na lii uku, nadu 
ba ngahana papawai-maa napa na tau tàndji hi naluri, ba wànadu. 12 Tàka 
na lii ukui duna nda na-palatangu la pawai, tàka na tau na manundju-ja 
duna napa na maluri wànja. 13 I Karitu na mambàda padita-ta la ràtangu la 


ln uku, nu ba la ratangu-jaka Njuna lumunda njuta, hama tuna na maninja la 
Huratu: Pa-ratungu-ja na ta-tauka na ma-kandila la ai, ba wana. 14 Mata na 
ma-mandjaku na pa-tikingu-ja 1 Ambarahangu ka peku taka-nanja na tau 
hangadangu lai Jehu Karitu, ka peku ngala-ndanja na ndjandji, nu 1 Ngahu 
ba ngahanda papawal. 


Na ndjandji nda napamaua-ja parai na lii uku. 


15 Ha angu dedi, panu taungua-nggunja: djiapa na randi pa-bandjalu 
taukadu, djaka pa-pamandungu-majaka, nda ninguapa haatu madjia 
pamali-ja ndia mabondja-ja. 16 Nu da ndjandji pa-pakatangu-ja 1 
Ambarahangu lupa na walana. Lupa da walamu nda wanaa, hi hama 
djiangu dangu-danja, taka lupa na walamu, wanaa, ba lananja na haatua, na 
1 Karitu. 17 Jiana-ja wanggu duku: Na pa-randingu na pambada 
pama-ndu-na 1 Ala, nda na-pamalia-ja paral na uku na matumbu ba 
pa-langangu biaka patu ngahu tilu kambulu ndaungu, hi kiri pamau-nanja 
na ndjandji. 18 Nadu djaka parai ukuja lati na nduma, ka nda parai 
ndja-ndjia-japa. Taka nawangu pa-ndjandjingu i Ala ba na-wuangu-ja lai 
Ambarahangu. 19 Djaka tuna nu nggara wànaka na lii uku? Ka da-habola 
wangu da mandjala wanadu hi kiri bondjanja, hi lundu ba nadedi na wala 
na palana na lii ndjandji; nu parai ruku papalewa hi pa-pakatangu-ja la 
limana malii padua. 20 Nu nda ningua malii padua la manda ningu 
papangu; tàka i Ala nda ningua papana. 21 Djàka tuna nu ka na-pahilitu-ka 
ihu na lii uku dàngu da ndjandji-na i Ala? Ndia ndoku. Djàka 
pa-wuangu-maja làti na uku na mamàka pa-paluri, ka paruku uku-dujaka 
na pa-kawana wàngu. 22 Tàka na Huratu na-kàpitu hàla-maha la limana na 
mandjala, mata na ndjandji ka peku pa-wuangu-ja la mapawai ba ngahada 
papawai lai Jehu Karitu. 23 Na njuna ba ndedi djia-japa na rehi pawai, 
pa-pakàpa-matapa la limana na lii uku, papàtu-matapa hanggangu la 
pawai, na pa-bunggahu ngeru ba wàda. 24 Djia ba tuna nu na uku djiaja na 
matanggu daita lundu tomaja i Karitu, mata ka peku pa-kawana-ta ba 
ngahanda papawai. 25 Tàka ba toma-jaka na pawai, nda la limaa-nandapa 
na matanggu daita. 26 Nadu njimi ba ana halana i Ala-kai lai Karitu Jehu 


ba ngahami papawai. 27 Nadu njimi mbuu ndabami, da pa-parunungu lai 
Karitu, ba mbada kamburu wa-minjaka 1 Karitu. 28 Lai nu nda ningua 
papeka Jahundi ndia Nggarika, nda ningua papeka ata ndia tau marandeka, 
nda ningua papeka mini ndia kawini, maa ba mbulungu madua-mi lai 
Karitu Jehu. 29 Taka djaka manguna 1 Karitu-kami, walana 1 
Ambarahangu-kai, ma-ndumangu-kai nundjuja na ndjandji. 


NA KAWUDU 4 
Nda ataa-tapa. 


1 Jiana-ja wànggu: Ba anakeda bia-japa na ma-ndumangu, nda na-hilitu 
ndokua tau ata ba dangu djiaja padua na miri ndabada. 2 Na njuna la lima 
ma-radangu dangu matanggu hamata bia-japa lundu tomaja na rehi 
pa-hukutu hahana na amana. 3 Tuna numbudu njuta, ba anakeda bia-tapa, 
la lima bia-dandapa da mambiha dita la awangu ba da-paata-nda. 4 Taka 
ba na-patutungu-ka na rehi, 1 Ala hi na-paraha-nja na Anana, na pa-paana 
tau kawini, ba nadedi ningu la uku. 5 Ka peku padita-nandja da pajapa uku, 
ka peku ngala-ndanja na nduma ana. 6 Nu na anakai, 1 Ala mbada paraha- 
nanjaka na Ngahuna na Anana daa la etinda, Abba, dou Ama, hi wana ba 
nawara. 7 Djia ba tuna nu hi nda ata-kaupa, taka ana-kauka; dangu djaka 
anakau, ma-ndumangu-mbukauka parai rukuna 1 Ala. 8 Taka amangu, ba 
ndedidu mipinja 1 Ala, hi pa-atangu wikimi la manda Ala. 9 Taka nahu, ba 
pi-minjaka 1 Ala, malai ba napi-madu-nggamika 1 Ala, ka m hi pa-mbelingu 
bia-mindjai la mambiha dita la awangu da ma-lamanga dangu da mamila, 
hi hili mbuhangu-minjai pa-paatangu wikimi lai nu? 10 Mi-pamandungu 
lodu, wulangu, rehi dangu ndaungu. 11 Ku-mangadatu ba kahewa 
pakua-naka na djaranggu lai njimi. 


Na pamanda-nandja da tau Nggalati paraina 1 Paulu. 
12 Ha angu dedi, ku-pamanda-nggai, kai hama arungga njungga, nadu 


njunggambu ba kuhama-dunggaika njimi. Nda nggaraa pandjala-mi lai 
njungga. 13 Pi madua-minja na kawunga panii-nggunggainja na lii 


manangu ba pa-kariangu hidu ihi-manggunja. 14 Nu na ihinggu djiapa ka 
nda pakama wàngukai, ndai hanggita-mbunja, dangu ndai pangàndji- 
mbuja, taka inggepi-maka hama tuna pa-palewa-na 1 Alaka, lupa hama 
djiangu-mbu i Karitu Jehu. 15 Mala nggiijaka nahu wangu-ndaka ba wami 
amangu? Nadu ku-hakahii-nggai, djaka pekuna lati, mbada hiku-mbu- 
mi-ndjaka da wua matamu, hi wua-nggaha. 16 Mala papa bia-minggaika 
rukuna ba kupanii-nggainja na ma-tubangu? 17 Nda dangu tandjiada ba 
da-marana karia-nggai, taka mata ka pahewa arundja, ka peku marana 
karia aru-danda, wàdaa-nggai. 18 Nahamu-mai njuna djaka ningu 
maranangu la mahamu, mili na-padaingu njuna, nda mbulungua ba talanga 
ningga lai njimi. 19 Ha ananggu, lumumi njimi-maka hi hama djiangu 
ma-pakati kadjia-ka, ka peku wuwana na hadana i Karitu lai njimi. 20 Ka 
ni arungga nahu lai njuda ka ku-haleli-kija na nggoru-nggu wanggunggal 
lati, maa ba liu laii-nanjaka na etinggu rukumi njimi. 


Na rukuda 1 Hanggaru dangu 1 Hara. 


21 Panii-nggawa njimi, mata ka ta-ngiangu la uku mawami, ndai rongu 
biaja dimi na lii uku? 22 Maa ba ninjadu la Huratu na rukuna 1 
Ambarahangu ba dadua da anana, na haàtu anana la kawini ataja; na haàtui 
anana la kawini maramba-ja. 23 Na anana la kawini ata pa-patumbu la huri 
taumaaja, taka na anana la kawini maràmba paral ruku lii ndjandjija duna. 
24 Nudaka ni-ninguma ngerada; nuda da kawini madua ba dambu 
pa-ràndingu-ha. Na hau na pa-bobarungu la palindi Hina, na ma-paanangu 
tau ata, na i Hanggaru. 25 Na Hanggaru ba wànda, djiaja na palindi Hina la 
Arapu; mendja-duna la Jeruhali na maninja nàhu, nadu ba naata-du 
hamanai da anana. 26 Tàka na Jeruhali na maninja nu ditai duna 
ma-marandeka-ja, djia-dujaka na inanda. 27 Maa ba ninjadu la Huratu: 
Mata ka nambaha-wa na etimu numu mambuta manda paana, 
mu-hanggela hawola-wa njumu manda pakati kadjia-na, nadu na kawini 
mambuta ba darihi dangupa da anana welingu la kawini maningu leingu, ba 
wanadu. 28 Njimi angu dedi, ana la ndjandjikai hama tuna 1 Ihaku. 29 Taka 
hama tuna àmangu na pa-patumbu la huri tau ba nakeha-nja na matumbu 


rukuna 1 Ngahu, djiangu-mbu nahu. 30 Taka nggikina wanai duna na 
maninja la Huratu? Paluhu-ja badi na kawini ata dangu na anana. Nadu na 
anana na kawini ata ba nda naangu ndumaanja ngeru na anana na kawini 
marandeka, wana. 31 Djia ba tuna nu angu dedi, njuta jia nda anana na 
kawin ataata, taka anana na kawini marandeka-ta. 


NA KAWUDU 5 
Na marandeka lai Karitu. 


1 Mata ka da-marandeka langa-taka, wananda 1 Karitu hi na-pa- 
marandeka-ta; djia ba tuna nu matawa kai ndolaku padaingu badi, dangu 
ambu hili pa-pabukungu-kai badi ngera tau ata. 2 Lànga-tàka-manggunggai 
njungga, i Paulu: Djàkai kàri, i Karitu nda ninguapa linguna lai njimi, 
wànggu. 3 Kuhili bowanja na ta-tauka na makàri, ka nanundju ndàbaja bàdi 
na lii uku. 4 Pa-hàlangu-minjaka welingu lai Karitu, mata ka pa-kawana-ta 
rukuna na lii uku ba wàmi, ndai ngeraa-njapa na pa-namungu-na i Ala. 5 
Nadu njuta ba paraï rukuna i Ngahu-du hi kiri nedi-ndanja na kawana na 
pamonu-nda, ba ngahanda papawai. 6 Nu lai Karitu Jehu ba nda ningua 
makana, ka kàrija ka nda kàri-jakai, mbulungu-maa na pawai na 
ma-ngarangia-nja na mbuhangu. 7 Nahàmu-maka lati na palaimi; hili 
nggamujai na mahapa-kai, hi ndai rongu-maajapa na ma-tubangu? 8 Nu na 
ma-tituru-kai nda djiaja 1 Miri na mapaau-nggai. 9 Na tai wolu na 
ma-hawutungu nahini ndàbaja na kanguta. 10 Njungga duku màndungu- 
mananja na etinggu lai Miri rukumi njimi, ba nda ningua pa-pangàda 
haumi; tàka na tau na ma-paliu laündja da etimi, djiapa ka nda nggaa- 
jakadu, lupangu-maka ba na-ngalangu wundana. 11 Tàka njungga angu 
dedi, djaka bobaru-nggunjaipa na huri kari, ka nggikina hi keha-nggaipa? 
Djàka tunggu nu làti, nda pa-hanggàmaru wàngua-japa na ai harikangu. 12 
Màtawa da tau da ma-paliu laündja da etimi ka pa-kapu-ngga-ha. 


Na marandeka na malànga-tàka. 


13 Nadu njimi angu dedi ba pa-paaungu-kai la pa-marandeka; ba tuna na 


marandeka ambi tuduja ngarangia-na na tolu, taka matawa kai marangga 
pa-atangu wikimi bai marangga pa-mbuhangu. 14 Nadu na ihi ndabana na 
ln uku ba djangapu-nanjaka la uku jiana ba hauna: Matawa kau mbuhanja 
na angumu patau hama tuna bau mbuhangu wikimu, ba wana. 15 Taka 
djaka marangga pakati bia-minjai, djaka marangga pahoba bia-minjai, 
imanggangu badi: i-pamolungu-du wikimi. 16 Jiana-ja wanggu: Matawa 
kai ngarangia-nja 1 Ngahu, ka ambi patutu-nja na parindju-na na tolu. 17 
Nadu na rindjungu-na na tolu ba napapa-nja 1 Ngahu, hamana na 
rindjungu-na 1 Ngahu ba napapa-nja na tolu, ba ma-papapangu-maha duda, 
hi ndai patutu-nja djaka nggaraja na pambuha-mi. 18 Taka djaka 
na-kapipi-kai paraïna i Ngahu, nda la limana lii ukuakai. 19 Da paruku-na 
na tolu papingu-maha, na: kadjari, ma-iraku, nda roputu wiki, 20 lumungu 
marapu, kabaingu, pa-muhungu, pa-hànggangu, pa-ohangu angu, mbeni, 
pa-wàhingu, pa-kawàringu, pa-bàriku, 21 pa-umbingu, maüku, borakungu, 
dangu da hama-daka. Rukuda jiada-ka kupanau-nggai, hama tuna ba 
wànggunggai àmangu, na tau na matuna nu ngeru ba nda nandumaa-nja na 
pahangandji-na 1 Ala. 22 Taka na pa-patumbu-na i Ngahu duna jiada-ha: 
mbuhangu, mbaha eti, papeku, lerangu eti, hamu eti, madjangu, tuturu, 23 
wawa eti, roputu wiki. Na tau na mawunda-ha jiada nda na-pandjalaa-ja 
parai na uku. 24 Taka na tau pamangu-na 1 Karitu Jehu, mbada harika- 
danjaka na tolu lupa na mairu ngandija, dangu na parindju-na. 25 Djaka 
rukuna i Ngahu hi taluri, matawa ka ta-ngarangia-nja i Ngahu. 26 Ambu 
ta-paitangu-du rihinda badi ba ta-marangga pa-malarangu eti, dangu ba 
ta-marangga pa-ohangu dangga angunda. 


NA KAWUDU 6 
Rukuna na pandula dangga angu. 


1 Ha angu dedi, djaka era ninja na patoma-mi la mandjala, matawa njimi 
ma-pangahu kai pahamu-ja na tau tungu nu, bai wanja kendaru eti; kau 
manggangu wikimu, nalii-dunggau njumumbu ma-pakamangu. 2 
Imarangga pa-mbapangu badi paduku-mi; ba tuna nudu badi hi patutu-nja 


na ukuna 1 Karitu. 3 Nadu djaka ningu malingu-ka mawana, ka nda ningu 
biai linguna, panjonga-nanja wikina. 4 Taka matawa haatu-haatu ka 
na-kamangu parama wikina, nu ka djiaja na ngaba wikina na pa-hamemu 
wana, nda djia pakuja la ngaba tau hawiangu. 5 Nadu ba marangga 
du-duku-nanja ngandi wiki-maana ngeru na tauka. 6 Na tau na ngia 
papeka-nja na pulungu, na-wuangu-ha badi hawiangu da manguna la 
ma-papekangu. 7 Ambu ndjarangu, i Ala nda pa-kamibingua-ja. Nadu na 
pa-habaru-na na tau ba djia-mbuja tai na pamuti-na. 8 Nadu djaka nggamu 
ma-habaru ningu la tolu wikina, tai namuti-ja na pa-patumbu-na na toluna, 
na na molungu; taka djaka nggamu ma-habaru ningu lai Ngahu, tai 
namuti-ja na pa-patumbu-na 1 Ngahu, na na luri pa-lupangu. 9 ambu 
nahoda-duta pawunda mahamu, nadu da djiangu-ma tamuti la rehina, mili 
ambu tamali njuna. 10 Djia ba tuna nu, ba talanga ningupa anda, matawa 
ka tatu mahamu la tauka, ri-rihi la angunda papawal. 


Na hupu ndjapu panaungu-na; na tambi-nandja. 


11 Tangaru ba nda uku bokulu-ha da pa-tulihu-nggunggai, ba kuwangu 
lima wikinggu. 12 Na tauka na ma-mbuhangu pa-pahada ma-hamungu la 
pinu, da-pambana-kai la pakari, ka ambu peku kehanda rukuna na 
harika-na 1 Karitu wadamaa. 13 Nadu djiapa njuda-kadu da makari, nda 
danundju wiki-mbuja na lii uku, taka dakari badi hi wàdanggai, ka peku 
hamemu wandanja na tada ihida wadamaa. 14 Taka njungga duku ambu 
hili ningui hau pa-hamemu wanggu, mbulungua-na na harika-na i Jehu 
Karitu, na Mirinda; rukuna Njunadu, hi pa-harikangu-jaka na maninja la 
pinu tana la ngeranggu njungga, hamanai njungga la ngerana na maninja la 
pinu tana. 15 Nadu ka karija, ka nda kàri-jakai ba nda ningua linguna, 
mbulungu-maa na tau pa-padikangu bidi. 16 Mbuu ndàbada da maliija nuna 
na anda, mata ka lai njudaja na peku dangu na mila eti, Jupa la Ihirai'Tu, na 
tauna 1 Ala. 17 Hinggilu-nai, ambu djia ningudu haatu ma-pahanduka-ka, 
nadu ba ningu-maka ma-kapilangu lumuna 1 Jehu la ihi-nggu. 18 Ha angu 
dedi, na pa-namungu-na na Mirinda 1 Jehu Karitu matawa ka ninja la eti 
dalumi. Amingu. 


NA HURATU-NA I PAULU LA TAU EPIHU 
NA KAWUDU 1 
Na kawunga-na. 


1 Welingu lai Paulu, pa-pahurungu lai Karitu Jehu rukuna pambuha-na 1 
Ala, la tau matua da manindja la Epihu, da mapawai lai Karitu Jehu. 2 Na 
panamungu dangu na peku welingu lai Ala, na Amanda, dangu welingu lai 
Miri Jehu Karitu, matawa ka lai njimi-ja. 


Na wuluda da tau papindi. 


3 Pawotungu-ja na Alana dangu na Amana na Mirinda 1 Jehu Karitu na 
mambada panduma-nda mahamu ma-pangahu hangia-hangia lai Karitu lai 
nu la awangu. 4 Mala hi mbada pindi-dunanda lai Karitu, ba ndedi 
padika-nja na awangu na tana, ka peku matua-nda, ka nda ningu ndoku 
njuranda la hanggana. 5 Parai pambuhangu hi na-hukutu hahanja na 
ngeranda lai Njuna la pangala-nja na nduma ana, rukuna 1 Jehu Karitu, 
nundjuja na orangu-na, nu na pawangu ba wana; 6 ka wotu wanja na 
panamungu-na na ma-mangundju, na pawua djua-nanda lai Njuna na 
Pambuhangu. 7 Djiaja Njuna hi tanduma-nja na pa-pahala wanda rukuna 
na wai riana, na na djamangu-da da ndjalanda, nundjuja na pa-namungu-na 
na ma-bundungu, 8 na pa-pabundu-nanda ba nawua-nda manggana dangu 
pingu hangia-hangia. 9 Nabowa-ndanjaka na ma-tandjiku la pambuha-na, 
nundjuja na paora-na, na pawuku menana lai Karitu, 10 la pa-pambulu-ndja 
lai Karitu mbuu ndabana na maninja la awangu lupa na maninja la pinu 
tana, ka panggana-nja ba wana na pa-patutungu wana na rehika. 11 Lai 
Njuna-mbuduka, hi mbada ngalangu-ma nduma, ba pa-hukutu hahangu- 
du-kamaka nundjuja na pawuku memana Njuna, na ma-patumbu ndabaja 
nundjuja na palakunda~na, nu na pawangu ba wana; 12 ka peku wotu 
wanja na mangundju-na rukuma njuma, mambada mangilu pamonu-nja 1 
Karitu. 13 Ka njimimbu lai Njuna-dukai, bai rongu-jaka na pulungu na 
ma-tubangu, na na lii manangu na pamara wami. Lai Njunambu, bai 


pawaika, hi hapu wanggainja 1 Ngahu Matua na pa-randingu-kai, 14 na 
pakawukungu wangu lai njuta rukuna na ndumanda, hi lundu pahala-ja na 
bandjaru na pangala-na, pawotu wanja na mangundjuna. 


Na hamaja-nanja ngerana na kabungguru 1 Paulu. 


15 Djia ba tuna nu, njunggambu, ba kurongu-jaka na pawaimi lai Miri 
Jehu, hamanai na mbuha-mindja da tau matua-ka, 16 hi nda ku-kamandalu 
pa-pamalangungu lumumi njimi, ba kutiki-kai padua la hamajangu-nggu; 
17 ka peku aruna na Alana na Mirinda 1 Jehu Karitu, na Ama na 
ma-mangundju meha, la pawua-nggainja na Ngahu pa-manggana wangu, 
na ma-bowangu la patanda wanja Njuna: 18 na-pahabola aruha da mata 
etimi kai pinja djaka nggiija na monungu pa-patumbu-na ba napaau-nggai 
paraina 1 Ala; djaka nggiki landangu-na na bundjuku-na na pa-pandu-ma-na 
la tau matua; 19 dangu na kandjupu rihina na mbiha mendina lai njuta tau 
mapawai, nundjuja na ramana na kodi makana na ma-kaparu: 20 Nu na 
pambada pangita-na lai Karitu, ba na-pahada-nja welingu la padua tau 
meti, hi na-pamandapu-ja la kawana-na dita la awangu, 21 hi napinu 
halandja da ma-pareta, da ma-kuaha, da mambiha, da pamiringu, dangu da 
ngaraka da pawotungu, nda mbulungua la lodu nahu, taka la lodu 
ngerumbu. 22 Dangu mbuu ndabana hi natuja la lata wihina; taka Njuna hi 
natuja katiku la kabungguru, na na malanga ndabanja. 23 Na kabungguru 
tau-nanja, hi nambinu-nja paraina Njuna na mambinu ndabandja la mbuu 
ndabana. 


NA KAWUDU 2 
Panamungu djua-aja mbuu ndabana. 


1 Djia-mbuja njimi amangu, ba metimi padua la ndjipu la ndjalami, 2 da 
pa-kawana-mi amangu nundjuja na huri pinu tana nahu nahu, namatu-ja na 
ngorada da ma-kuaha la lumbu awangu, na na marama nahu la etida da tau 
ma-patidungu. 3 Djiapa njuta mbuu ndabanda angu-mbu-danda, ba 
ta-namatu-ha da pa-itiru-na na tolunda, ba dangu wunda-ndandja da 


pambuha-na na tolu dangu na pangadangu, dangu tau panduma hanggata 
dedinda, hama tuna da tau hawiangu. 4 Taka 1 Ala na ma-bundungu mila 
etina, rukuna na mbuhangu-na na manda nadjarungu, na pambuha 
wananda, 5 djiapa ka nda tameti-kai la mandjala, na-paluri pa-karia-nda 
dangu i Karitu; ruku panamungu-ja hi pamara-kai. 6 Lai Karitu Jehu hi 
na-pahada pa-karia-nda dangu hi na-pamandapu pa-karia-nda la awangu; 7 
ka peku pangita-nanja la lodu na ma-namunja na panamu-ngu-na na marihi 
landangu, nundjuja na madja-nanda eti lai Karitu Jehu. 8 Mala ba rukuna 
na panamungu hi kiri pamàna-nggai, ruku pawai; nda ma-welingu lai 
njimi-aja, pawua-na i Alaja duna; 9 nda ruku parama-mi njimi-aja, ka ambu 
ningu haatu ma-hamemu. 10 Nadu ba pawulu-na Njunata, pa-padikangu lai 
Karitu Jehu la pa-patumbu mahamu, na pa-pajema hahana 1 Ala ka peku 
lundanja. 


Na mbulungu-na na kabungguru. 


11 Djia ba tuna nu ingada-jawa badi, amangu, ba tau ha-ngadangu-kai tada 
ihimi, dangu manda kari ba wadanggai da makari ba wada, na na kari 
parama wangu lima la tàda ihi. 12 La lodu nu nda ninja i Karitu lai njimi, 
tau la hambeli-kai, manda ningu tanggungu la tau Ihiraïlu; nda ningu 
ndumami la lii ndjandji pa-paràndingu wàngu, nda ningu ngia pamonu-mi, 
ndai tandaja 1 Ala jia la pinu tana. 13 Taka lai Karitu Jehu, njimi 
ma-ngiangu la mamarau àmangu, nàhu la ma-mareni-kaika rukuna na wai 
riana i Karitu. 14 Nadu ba djiaja Njuna na papeku wànda, na mambàda 
pambulu-ndja da madua-da làti, na ma-njungguru-ja na kangeli na maninja 
la padua, na ma-padirangu, nu na pa-papangu; 15 ba na-pamolu-ndja, nu la 
toluna, da patiki-na na uku dàngu da hida-naka, ka peku hili wulu-nandja 
da madua-da làti, ba nawàngu pa-papeku-ha lai Njuna wiki, hi nadedi-ha 
tau bidi, 16 mata nuda da madua-da, ba mbulungu taudaka, ka na-papeku 
ha dàngu i Ala, rukuna na harikangu, na ngia pa-pamolu-nanja na 
pa-papangu. 17 Ba djia na maina hi na-bobaru papeku wàngu lai njimi 
mamarau dàngu papeku wàngu la tau ma-mareni. 18 Nadu ba taliinja 
Njuna, njuta pa-kadua-nda, hi peku ha-nggangu-nda lai Ama rukuna 1 


Ngahu ba haatu-na. 19 Djia ba tuna nu, njimi nda tau namu-akaipa, nda tau 
ma-pahongangu-akaipa, taka ihi paraïngu-kaika, anguda da tau matua, 
dàngu angu ihi umana i Alakai, 20 pa-panunggulungu lai nu la lata, na da 
pa-pahurungu dangu da wunangu, taka djiaja 1 Karitu Jehu wiki na watu 
tunggulu. 21 Lai Njuna bo-bondjangu-nanjaka padjangga na uma ba 
na-parepingu hamu, hi lupa nadedi-ja uma Ala ma-matua lai Miri. 22 Lai 
Njuna hi panunggulu-mbunggai dangga angumi, hi nadedi-ja ngia 
pangiangu-na 1 Ala lai Ngahu. 


NA KAWUDU 3 
Rukuna na ma-tandjiku hi paaundja da tau hangadangu. 


1 Djia-dujaka njungga, Paulu, tau papatu rukuna 1 Karitu Jehu lumumi nimi 
tau hangadangu — 2 hi rongu madua-minjaka na huri lumunja na 
panamungu-na 1 Ala, na pa-wuangu-ka lumumi njimi: 3 ba papekangu-duka 
ba bowa-du-ngganjaka na ma-tandjiku, hama tuna na pa-tulihu-nggu 
hawutu hudita. 4 Nu bai mbahaja, peku-mika la pa-djangapu-ja na 
pinggunja nuna na ma-tandjiku rukuna 1 Karitu, 5 na panda pekangu-ha da 
ana handani amangu, hama tuna nahu ba pabowangu-ha da pa-pahurungu 
dangu da wunangu matua-na, rukuna 1 Ngahu: 6 na da tau hangadangu ba 
angu ma-ndumangu-ha, ba angu anggota-ha dangu angu ngera-danja na 
parandingu lai Karitu Jehu rukuna na ln manangu. 7 Nu na lu manangu na 
pa-pangerangu-ka la palumu-nja, namatu-ja na panamungu-na 1 Ala na 
pa-wuangu-ka, parai rukuna na mbiha mendina. 8 Njungga-maka, marihi 
marahu la tau matua-ka, pawua-ngganja na panamungu jiana la 
pa-bobaru-ja la tau hangadangu na wuluna 1 Karitu na panda jambiru, 9 
dangu pa-pahabola-ja djaka nggaraja na lumunja nuna na ma-tandjiku, na 
pa-pakapa weli a-amangu lai Ala na ma-padika-nja mbuu ndabana. 10 
Matawa, rukuna na kabungguru, ka papeka-ja nahu la ma-pareta dangu la 
ma-katangu kuaha la awangu na manggana-na 1 Ala ba matu-matuna, 11 
nundjuja na pawuku-na weli nungu, na pa-patumbu-na lai Karitu Jehu na 
Mirinda. 12 Lai Njuna ninguka kalongga etinda, hi peku hangiri-nda lai 


Ala dangu monungu-nda, rukuna ba tapawai lai Njuna. 13 Djia ba tuna nu, 
hi ku-pamanda-nggai ka ambu damali da etimi rukuna ba ku-padangu 
majila lumumi njimi, maa ba patembi wangu-duja lai njimi. 


Na mbuhana 1 Karitu na manda nadjarungu. 


14 Djia-dujaka hi ku-marubuku la hanggana 1 Ama, 15 rukuna Njuna, 
Ama, hi kiri wadandja mbuu ndabada ama ba wada la awangu dangu la 
pinu tana: 16 matawa ka nawua-nggai ka pamandu wanggai atalu la eti 
dalumi rukuna na Ngahuna, nundjuja na bundjuku-na na ma-landangu; 17 
ka peku ngiangu-na 1 Karitu la etimi, ruku pawai, bai paamu ningu dangu 
bai tunggulu ningu la mbuhangu, 18 karia-da da tau matua mbuu ndabada 
ka peku makami la pa-djangapu-ja na ndabaru-na dangu na nundjuna, na 
djanggana dangu na ma-ndjolungu-na, 19 dangu la papinja na mbuhangu-na 
1 Karitu na malanga-nja na pinguka, nu na mambinu-nja 1 Ala-ka ka peku 
mbinu-nanggai. 20 Lai Ala na mamaka pa-patumbu parihingu welingu la 
pa-pamanda-ndaka dangu na pa-pangada-ndaka, nundjuja na mbiha 
mendina na marama lai njuta, 21 lai Njunaja na wotungu la kabungguru 
dangu lai Karitu Jehu, la ana handalaru handadiku, lundu nu nu. Amingu. 


NA KAWUDU 4 
Na rukuna na kahau etingu lai Karitu. 


1 Djia ba tuna nu, njungga ba tau papatu-ka lai Miri, ku-pamanda-nggai ba 
tau papaau-nanggai, matawa na hurimi ka na-panggepingu la papaau 
wananggai, 2 mangu kendaru eti dju-djuami, mangu madjangu-mi, mangu 
lerangu etimi, ba dangu patorungu-mi dangga angumi ruku 
pambuhangu-mi. 3 Kai pamukarungu la pa-kulipu-ja na mbulungu-mi 
rukuna i Ngahu, ba na-papui-nggai peku: 4 Hauna na tau, haàtu-na 1 
Ngahu, hama tuna ba hauna na monungu pa-patumbu-na ba paaunggai; 5 
haàtu-na na Miri, hauna na pawai, hauna na parunungu. 6 Haàtu-na i Ala, 
na Amana mbuu ndàbana, na malànga-ndja mbuu ndàbada, na 
ma-ngarangia-ndja mbuu ndàbada, na maninja la mbuu ndàbada. 7 Tàka 


njuta haatu haatu pa-wuangu-ta panamungu nundjuja na pawua-nanda 1 
Karitu. 8 Djia-dujaka: Ba nehei-jaka hudita nangàndi tau ma-tanawangu, 
nawua-njaka pawuangu hangia-hangia na tau ba wana. 9 Nu nahei-jaka ba 
wana, ka nda djia biaja ba mbada puru-mbuna jia la pinu tana na mangia 
wawa? 10 Nu na mambada puru djia-mbuja na mambada hei lapahu-ndja 
da awangu-ka, ka peku pa-djangapu-ndja mbuu ndabada. 11 Njuna 
mambada wuangu hawiangu ka pa-pahurungu-ja, hawiangu ka 
wunangu-ja, hawiangu ka mangàndi lii mana-ngu-ja, hawiangu ka 
ma-pawangu ka mangguru-ja, 12 la pa-lanjapu-ha da tau matua, ka peku 
lumu-danja na palumungu, la pa-pahada-nja na tauna 1 Karitu; 13 lupa njuta 
mbuu ndabanda ka tataka-nja na pambulungu wangu, nu ba tawaija dangu 
ba tatanda-ja na Anana 1 Ala, ba nadedi-ta tau matua, lundu tomaja na 
djangapu-na na hadana 1 Karitu. 14 Nu hi nda anakeda-atapa na 
ma-kalindingu, pa-djiliru ngilu papekangu hangia-hangia, ruku panjonga-na 
na tau na mawangu pa-kahili, ma-harawuku la pa-pandjarangu. 15 Taka ba 
dangu kawana-ndanja na ma-tubangu hi ta-kabutu-butuhu ningu la 
mbuhangu ngeru la ngga-nggara hanggangu lai Njuna, na katiku, 1 Karitu. 
16 Welingu lai Njuna hi na-panua hamungu, hi na-parepingu na ihi 
danguka parai rukuda da kawohuku-ka, nundjuja na kawara parama-da 
hau anggota hau anggota; tuna nudu hi na-kabutuhu na tau, ka peku 
pa-mandungu-na wikina la mbuhangu. 


Na huri bidi. 


17 Nu hi djiaja jiana na palanggu na pa-hakahii-nggu lai Miri, mata na 
hurimi ka ambu djiangu-dupa na hurida tau hangadangu, namatu-ja na 
pangadangu-da na manda lingu, 18 da ma-kapatangu pangadangu-da, da 
mamarau-nja na luri danja 1 Ala, rukuna ba nda ningu pingu la1 njuda parai 
pa-tonggoru etida. 19 Parai panda ningu etingu, hi da-padjamangu-maa 
wikida la manda uku, la patu ma-iraku hangia-hangia, ba da-kehangu 
pa-awahu wangu. 20 Taka nda tuna nua njimi; mbada tanda-minjaka 1 
Karitu. 21 Hi mbada rongu-di-minjaka na rukuna, dangu hi mbada 
pa-papekangu-dukaika lai Njuna, hama tuna na ma-tubangu lai Jehu, 22 


rukuna na huri memami, matawa kai warunja na tau memami na 
ma-molungu, nundjuha da pa-itiru-na da ma-pandjàrangu, 23 dangu ka 
pabidi-ja na eti pangadangu-mi, 24 kai karaburu wanja na tau bidi, na 
pa-padikangu la hadana 1 Ala, ba dangu tandjina dangu matua-na na 
malanga-taka. 25 Djia ba tuna matawa kai dundjaku-nja na ma-kambaliku, 
haatu haatu kai panii ma-tubangu la dangga angumi, ba ma-paangu 
anggota-duta. 26 Djakai mbeni, ambi ndjaladui, mata ambu natama-dunja 
lodu na mbenimi. 27 Ambi pahia-nja pangia-na i kambaliku. 28 Mata na 
tau na mambada manganga ka ambu nahili ma-ngangai-pa; na marihi hamu 
ka narama wandja mahamu da lima wikina, ka peku wuangu-na 
ngga-nggara la maningu ma-ndjakangu. 29 Ambu djia luhu-duna kareuku 
ma-iraku welingu la ngarumi, taka mata ka djia ninguja na mapeku, na 
pa-mandungu wangu eti, na raka pawangu, mata na tau na marongu-ja ka 
dangala wanja mahamu. 30 Ambi pa-handuka-ja na Ngahuna i Ala na 
Ma-matua, na pahapu wangukai tungguna na lodu pa-pahala wangu. 31 
Matawa mbuu ndabana na malara eti, na makarau, na mbeni, na 
kaladaku-ka, na pa-pulungu-ka, ka pa-warungu-ja welingu lai njimi, 
hamanai na ngara ma-akatu-ka. 32 Taka matawa kai marangga 
pa-madjangu, kai marangga pa-manawarungu, kai pa-djamangu ndjala 
dangga angumi, hama tuna i Ala duna ba mbada djama-nanggaika lai 
Karitu. 


NA KAWUDU 5 
Na panau-nandja paraina 1 Paulu. 


1 Djia ba tuna nu matawa ka makiku-nja 1 Ala-kai hama tuna ana 
pambuhangu; 2 dangu kai ngarangia-njawa na mbuhangu hama tuna na 
mbuha-nanggai paraina i Karitu, hi na-padjamangu wikina lumunda njuta, 
pahunggu dangu pa-maraku meti, na mambii hambungaru lai Ala. 3 Taka 
na ndjuraku dangu na ma-iraku hangia-hangia, dangu na mangabangu, mili 
la patiki djua-aja djamangu aru, hama tuna na ma-rakangu la tau matua; 4 
djia-majai na manda uku, dangu na kareuku kambanga, dangu na panii 


a-anga na manda rakangu, taka mata ka djia-maaja na pamalangungu. 5 
Matawa jiana kai pi namunja, ba nda ningua haatu ma-ndjuraku, ndia 
ma-iraku, ndia ma-kutuhu, na na ma-lumu-ngu marapu, maningu ndumangu 
la ngia pahangandji-na i Karitu dangu i Ala. 6 Ambu djia ningudu 
ma-panjonga wànggai kareuku kabali, ma ba ruku matungu numaka hi 
nataka-ndja na hanggana 1 Ala da tau nda manundu. 7 Djia ba tuna nu ambi 
pa-kapuli dadundja. 8 Nadu amangu ba kapatangu-kai lati, taka nahu 
ma-hambila-kaika lai Miri, matawa kai wanja na hurina na tau ma-hambila, 
9 — nadu na pa-patumbu-na na hambila ba hamu dangu tàndji dangu 
tubangu djuaja — 10 kai kamanja djaka nggiija na paora-na i Ala. 11 
Dangu ambi tama-dundja da pa-patumbu-na na kapatangu da manda lingu, 
taka djiaja kai bowandja ndjalada. 12 Nadu na pa-patumbu-da la 
ma-hinggilu, mili la patiki djuaa-jaka, ba pa-makia wangu-mbuja. 13 Taka 
mbuu ndabana djaka na-pahabola-ha ndjalada parai hambila, hunga- 
nanjaka. 14 Nadu mbuu ndabana na mahunga-ka ba ma-hambila-ja duna. 
Djia-dujaka: Upawala-wa dumu ma-katuda, dangu uhadangu-wa welingu 
la padua tau meti, napa 1 Karitu ka na-handaraku-nggai, hi kiri wana. 15 
Djia ba tuna nu, matawa kai mangga pahamungu hi nggaraja badi na 
pawami, ambu tuna na ma-kambanga, taka ka hama djiangu-kai na 
ma-manggana, 16 dangu nda padima-minja na rapa, maa ba da-akatu-du da 
lodu. 17 Djia ba tuna nu ambi kambanga, taka matawa kai pinja badi, 
djaka nggiija na pambuha-na i Miri. 18 Dangu ambi mautku la angguru, 
paanga wanguja, taka matawa ka nambinu-nggai paraina i Ngahu. 19 Kai 
panii dangga angumi la ludu pamalangungu, la ludu wotungu, la ludu 
pa-patumbu-na i Ngahu, bai paweli etingu la pawunda-nja ludu dàngu la 
pawotu-nja i Miri; 20 màtawa kai pamalangu mànunja 1 Ala, na i Ama, la 
ngarana na Mirinda i Jehu Karitu rukuna mbuu ndabana, 21 dàngu kai 
maràngga pa-karadakungu dàngga angumi ba dàngu majingga-minja i 
Karitu. 


Na huri la ma-pauma. 


22 Oi papaha, mi-karadaku-wa la lemu, hama tuna lai Miri. 23 Nadu na 


mini lei ba katiku-na na papaha-nanja, hama tuna 1 Karitu ba katiku-na na 
kabungguru-ja; Njuna na ma-pamana-nja na tauna. 24 Nu hama tuna na 
kabungguru ba na-karadaku lai Karitu, tunambu badi da papaha la mini 
leida la ngga-nggàra. 25 Oi mini lei, matawa kai mbuhangu papaha-mi, 
hama tuna 1 Karitu duna ba mbada mbuha-nanja na kabungguru hi 
na-padjàmangu wikina lumuna, 26 ka peku pa-matua-nanja dàngu ka peku 
pajaha-nanja la wai ihu, rukuna na pulungu, 27 ka peku tu wiki-nanja na 
kabungguru la hanggana, ba dàngu kabilaku-na, màngu nda ningu 
ma-marihaku-na, ndia ma-karipitu-na, djaka ndia na hama-naka, taka ka 
na-matua dàngu ka nda ningu njurana. 28 Ka tuna numa bàdi na mini leika, 
ba na-mbuhangu papaha-na hama tuna ba nambuha-nja na tàda ihi wikina. 
Na ma-mbuhangu papaha wikina, mbuha-nanja na tàda ihi wiki-mana. 29 
Nadu ba ndedi ningudu haàtu ma-karati-nja eti na tolu wikina, taka 
narada-nja, na-anggaraa-ja hama tuna na pawàna i Karitu la kabungguru, 
30 nadu ba anggota-na na taunanda. 31 Djia ba tuna nu, màtawa na tau ka 
na-dundjaku-ndja da amana da inana, ka na-kadàmbi-ja na papaha-na, nu 
da madua mbulungu-maa-daka. 32 Jiana ma-tandjiku manda mudaja. Tàka 
langgunja na ngerana na kabungguru dàngu i Karitu duku. 33 Ba tuna 
njimimbu, matawa kai kawara mbuhangu papaha wikimi, hama tuna bai 
mbuhangu wikimi, dàngu na papaha màtawa ka natembi-ja bàdi na mini 
leina. 


NA KAWUDU 6 
Na rukuna na manundu. 


1 Oi anakeda, matawa kai pa-tundungu la amami la mami lai Miri, ba 
ma-ràkangu-maja. 2 Tembi-hawa da inamu da amamu — ba nuna-duja na 
kawunga uku, maningu ndjandjingu — 3 ka peku mandjaku-mu dangu ka 
peku malundungu-mu la pinu tana jiana. 4 Njimi ama, àmbi patumbu- 
dundja ma-karati da anami, taka màtawa kai radandja nundjuja na 
papekangu-na dangu na panaungu-na 1 Miri. 5 Njimi tau ata, màtawa kai 
patundu-ndja da miri pinu tanami, ba mangu mangàdatu-mi dangu 


katataku-mi, ba dangu ta-ndjida da etimi hama tuna lai Karitu. 6 Mili tuna 
ba nahamu-ka la hangga ka naora-nda tau, ambu wami, taka ba atana 1 
Karitu-kai, matawa kai paweli etingu badi la panundju-ja na pambuha-na 1 
Ala, 7 ba dangu kalongga etimi bai pa-atangu, hama tuna lai Miri, nda 
djiaja la tau. 8 Hi pi-diminja djaka nggiija na mahamu na parama-na haatu- 
haatu, ba djia-mbuja na pangala-na lai Miri, ka ataja ndia ka tau 
marandeka-jakai. 9 Djia ba njimi miri, timindja numai badi da atamı, 
idjiaka-wa la pa-panggangalu, ba pi-diminja na Mirida njuda dàngu njimi 
ba ninja la awangu; lai Njuna nda ningua duna tangaru-na kaba mata. 


Na rukuda da madàka lai Ala. 


10 Hinggilu-nai, matawa kai kapàru lai Miri bai wanja na kapàru-na na 
makana. 11 Ipaki-hawa da madàka lai Ala-ka, ka peku tarami papapa-ndja 
da ma-panjonga lai kambàliku. 12 Ba nda pa-ràkapu dàngu-ndanja taua, 
tàka djiaha da ma-pareta, da ma-kuaha, da majàpa-ja jiana na pinu tana, 
pangia-na na kapàtangu, da wàndi akatu dita la awangu. 13 Djia ba tuna, 
ikata-ndjawa da madàka lai Ala, ka peku pa-tumbarungu-mi la lodu akatu, 
dàngu kai ndolaku padaingu bai hàlaka ba-palundu-ndja mbuu ndàbada. 14 
Djia ba tuna màtawa kai ndolaku, ba dàngu boru-minja na tubangu, dàngu 
hauminja na kalembi bàhi, na na kawana. 15 Dàngu kai tundja halapa da 
wihimi, na na rimangu-mi lumuna na lii mànangu na papeku wàngu. 16 
Hinggilu-da jia-daka, màtawa kai kawana-nja na temingu, na na pawai, na 
papada wàmindja da ana pana-naka 1 kambaliku da mambana. 17 Dàngu 
kai kataku-jawa na nggubi, na na mànangu, dàngu na hapanda lai Ngahu, 
na na puluna i Ala. 18 Dàngu kai pa-karia-ndja hamajangu, bai hamajangu 
dàngu bai kamahingu ma-mànu la mbuu ndàbana rukuna i Ngahu; kai 
pawala-nja nuna, ba dangu patorungu dju-djuami la pa-hamaja-mindja 
ndumada da tau matua-ka, 19 dangu ndumanggu njunggambu, ka 
wua-ngganja duku na pulungu ba kutungu panii, la papeka kalongga etija 
na ma-tandjiku la lii mànangu. 20 Lumuna nuna-maka hi pa-pahurungu 
ma-ngiangu la nggili bahika. Nu ka peku ngàndi mangu kalongga 
eti-nggunja hama tuna na raka pawanggu badi. 


Na hupu ndjapuna. 


21 Ba tuna, kai pimbunja njimi na rukunggu, djaka nggi-nggikinggu, napa 
ka napeka hala-nggainjaka parama 1 Tihiku na angu dedi pambuhangu, na 
tau ma-lumungu na ma-tuturu lai Miri. 22 Lumuna nuna-maka hi kiri 
paraha-nggunja lai njimi, ka peku piminja na ruku-maka, dangu ka 
na-panggatiru-ha da etimi. 23 Na peku hamanai na mbuhangu na 
pa-kariangu pawai, welingu lai Ala, na Ama, dangu welingu lai Miri Jehu 
Karitu, matawa ka ninja la angu dedika. 24 Matawa na panamungu ka 
ninja la mbuu ndaba-naka na tau na nambuha-nja na Mirinda 1 Jehu Karitu, 
dangu nda ningu dirana. 


NA HURATU-NA I PAULU LA TAU PILIPI 
NA KAWUDU 1 
Na kawunga-na. 


1 Welingu lai Paulu dangu i Timutiu, atana 1 Karitu Jehu, la tau matua-ka 
lai Karitu Jehu da manindja la Pilipi, karia-da da ama bokulu dàngu da 
ndiakungu. 2 Na pa-namungu dàngu na peku welingu lai Ala, na Amanda, 
dàngu lai Miri Jehu Karitu, mata ka lai njimija. 


Na pa-malangungu-na dàngu na hamajangu-na i Paulu. 


3 Ku-pamalangu-manja na Alanggu djàku luma panamu-kai. 4 Handàka 
hamaja-handàka hamajangu-nggu, naingu-mana ba ku-hamaja-nggai 
ndumami mbuu ndàbami ba dàngu mbaha etinggu, 5 mala bai ngerangu-du 
la pa-bobaru-ja na lii mànangu piti welingu la lodu kawunga lundu nàhu. 6 
Ba jiana-duja na ma-mandungu la etinggu, Njuna na mambàda pa-kiringu 
parama mahàmu daa la etimi, ba na-palundu-manja duna lupa tomaja na 
loduna i Karitu Jehu. 7 Raka-manaka duku ba ku-pangàda tunggunggai nu 
njimi mbuu ndabami, ba ni manu-dunggai la etinggu, nu bai angu ngera 
dàngganja mbuu ndàbami na pa-namungu pa-wuangu-ka, ka ngiangu- 


nggunja la uma kapatangu, ka hema-nggunja dangu ka pamandu-nggunja 
na rukuna na lii manangu. 8 Ba hakahii-ma-nggunja i Ala ba kurindju-nggai 
mbuu ndabami la manawaru-na 1 Karitu Jehu. 9 Dangu jiana-ja na 
pa-hamaja-nggu, mata aru ka manati bundungu-na na mbuhangu-mi, ka 
dangu pingumi dangu manggana etimi la ngga-nggara, 10 kai pingu 
pa-kawari-ja na ma-papingi. Nu hii jahangu, hi nda ningu njurami ngeru la 
loduna i Karitu, 11 ba nakàli-kai tandji pa-patumbu-na 1 Jehu Karitu, la 
patembi wanja dangu la pawotu wanja 1 Ala. 


Na ngiangu-na 1 Paulu la uma kapatangu. 


12 Mata kai pinja wanggu angu dedi, na ngara matumbu-ka lai njungga ba 
djia-jaka na pa-ndaharungu wana na lii manangu; 13 hi kiri habola-na la 
hurundandu-ka la uma hangandji lupa la tau hawiangu-ka, ba tau papatu 
lumuna 1 Karitu-ka, 14 dangu hi nadangu na angu dedi lai Karitu na 
mambada mandungu etina rukuna ba papatu-ka, hi manati bundungu-na na 
kalongga etida la patiki-ja na puluna 1 Ala dangu nda mangadatu-da. 15 
Nidundja da ma-bobaru-nja i Karitu rukuna na malara eti dangu 
pa-hanggangu, taka hawiangu njuna weli etingu langa-taka-mada. 16 Jiada 
ruku mbuhangu-mada hi dapeka-ja 1 Karitu ba dapi-dungga ba 
pa-patanggungu-ka la pahema-ja na rukuna na lii mànangu, 17 taka njuda 
hawiangu himbu-danja ngera wikida duda, nda dàngu tàndjia-da, ka 
pa-handuka-ki-japa nu ba papàtu-ja wàdangga làti pa-pangàda-da. 18 Nda 
nggàra ehia! Djiapa ka nda nggikina-kadu, ka ningukai padindi-da ka 
malanga-taka-jakai, djiangu-ma duna ba pa-bobaru-ja i Karitu; nunaja na 
pambaha eti wànggu, dàngu dji-djiangu-ma duku ba kumbaha eti. 19 Maa 
ba pi-ma-nggunja jiana, ba na-patumbu-nggaka pamara wànggu taï, ruku 
hamajangu-mi dangu ruku pa-ndulangu-na na Ngahuna i Jehu Karitu. 20 
Djiaja na parindju hala-wàlanggu dàngu na pamonu-nggu, ka àmbu 
ku-makia ndoku la ngga-nggàra, taka ba dangu kalongga eti dju-djuaka, 
hama tuna handàka-handàka, tuna numbu nahu, ka pa-wotungu-ja taï i 
Karitu la taunggu, ka luri-nggunja ka meti-nggunjakai. 21 Nadu njungga 
duku, na luringgu ba djiaja 1 Karitu, dangu na meti ba pamangi wanguja. 22 


Djaka luri-nggunja la tolu, ningu linguna la parama-nggu; ba tuna nda 
kupia-nja djaka nggiija badi na papindi-nggu. 23 Naberi mandua na 
etinggu. Ku-rindjungu palaku dangu pangiangu la lihina 1 Karitu, ba 
djia-japa na marihi la pahamu. 24 Taka djaku ndadiku-ki la tolu, marihi 
lingu-majai lumumi njimi. 25 Ba dangu màndungu-na padua jiana daa la 
etinggu, pi-du-nggunjaka ba ndadiku-nggunjaka tai hi ku-padaingu lai njimi 
mbuu ndabami, ka peku kabutuhu-kimi dangu ka peku mbahada da etimi 
la pawai. 26 Nu na hamemu-mi ka peku landangu-na lai Karitu "Jehu, 
rukuna ba kuhili mai lai njimi. 


Matawa kai pa-mukarungu bai nundjuja na hurina 1 Karitu. 


27 Djiaa-ja njuna na hurimi la kabungguru ka na-panggepi dànja na lii 
manangu-na i Karitu, ka mainggunja hi kungita-kai, ka la mamarau-kakai, 
ka kurongu àrukai ndolaku padaingu-mi dangu kahau ngahungu-mi, dangu 
kai kahau etingu la pa-parandja pabera lumuna na waija na lii mànangu, 28 
dangu nda pa-katàtaku-nanggai papami la ngga-nggara. Nuna lai njuda 
tanda molungu-danja, taka tanda mara-minja njimi, nu welingu lai Ala. 29 
Nadu njimi ba pawua djuangu-du-kaika lumuna 1 Karitu, nda djia biaja bai 
pawai lai Njuna, taka djia-mbuja bai padangu majila lumuna Njuna. 30 Ba 
hama-mana na pabera-mi hama tuna na pangita-mi amangu dangu na 
parongu-mi nahu lai njungga. 


NA KAWUDU 2 


1 Djia ba tuna nu, djaka peku-duna ba kupanau-nggai lai Karitu, ba 
ku-pamandu-nggainja na etimi ruku mbuhangu; djaka ta-panuangu-du 
rukuna i Ngahu, djaka ningudu mila eti dangu manawaru, 2 i-padjàngapu 
aruja na mbaha etinggu, kai pahama eti, kai pahama mbuhangu, kai 
pahama hamangu, kai pahama pangadangu. 3 Ambu ningudu ngga-nggara 
pa-kehangu wami ngera wikimi, ndia ngara wikimi, taka mata ka dangu 
kendaru etimi bai marangga pekanja rihina na angumi. 4 Ambu djiaja na 
nduma wikimi na papanau-mi haatu haatu, taka mata ka djiaja na ndumana 
hawiangu-mbu badi. 5 Matawa na orangu-mi ka hama tuna na maninja lai 


Karitu Jehu: 6 Ba dangu hama hada-nanja 1 Ala, wangu-manaka duku ba 
ku-pahama danja 1 Ala, ba nda wanaa. 7 Taka na-kalaba-ma wikina hi 
napiti-ja na hada tau ata, hi na-pahama danja na tau. Dangu ba hama tau 
dedija ba ngitaja, 8 hi na-pakendaru wikina, ba na-patundungu lundu 
metina, na na meti la ai harikangu. 9 Djia-mbu-dujaka hi natika 
pa-padjangga-ja parama 1 Ala, hi nawua-nja na ngara na marihi-nja na 
ngara danguka, 10 nu la ngarana 1 Jehu ka na-patika na kambaku danguka, 
na na maninja la awangu dangu na maninja la pinu tana, dangu na maninja 
la kambu tana, 11 dangu na lama danguka ka na-padjia-ja: 1 Jehu Karitu 
djia-jaka 1 Miri ba wana, la pawotu wanja 1 Ala na Ama. 12 Djia-duja angu 
mbuhanggu, hama tuna bai kali manundu amangu, ambu hama djiangu bia 
ba talanga ningga, taka ri-rihipa badi ba talanga nda ningga, matawa kai 
ramaja na manangu wikimi ba dangu mangadatu-mi dangu katataku-mi. 13 
Maa ba i Aladu na marama-ja lai njimi ka pa-tikingu-ja ka ramaja lumuna 
na orangu-na. 14 Wanjawa mbuu ndabana dangu nda pa-karia-minja 
kambu-ngu dangu pa-tumbarungu, 15 ka ambu ningu njurami, ka dangu 
molada da etimi, ka ana Alakai na panda pulungu la padua-na na bandjaru 
pa-ndjurangu na ma-paliu latingu, na ngia pa-handaraku-mi hama tuna 
kandunu da ma-handaraku-nja na pinu tana, 16 dangu kawana-minja na 
pulungu paluri wangu, ka peku hamemu wangunggu la loduna 1 Karitu ba 
nda kahewa-na ba kupalai pa-rimbungu, dangu ba nda kahewa-na na 
djaranggu. 17 Djiapa ka nambungu-kadu na wai rianggu, nu bai 
maraku-ngu wikimi dangu bai wangu pa-lumungu ruku pawai, 
nambaha-mbu na etinggu, dangu kumbaha eti dànggai mbuu ndàbami. 18 
Matambu njimi ka timi nu bai mbaha eti, dangu bai mbaha eti dangga. 


Na rukuda 1 Timutiu dangu 1 Epapunditu. 


19 Ku-monungu lai Miri Jehu la paluu paraha-nja i Timutiu lai njimi, mata 
ka peku nggatiru-mbuna na etinggu, djaku pinjaka djaka nggi-nggikimi. 20 
Maa ba nda ningua-pa lai njungga ma-pahama eti danja, ma-paweli etingu 
la papanau-ja na wai ngerami. 21 Ba himbu ndaba-danjaka duda na wai 

ngera wikida, nda djiaaja na ngerana 1 Karitu Jehu. 22 Taka na torangu-na 


njuna pi ndaba-minjaka, ba hama tuna na ana la amana ba nalumu dangga 
pa-bobaru-ja na lii manangu. 23 Monungu-ma-nggunja paluu paràha-nja, 
djaku pinjaka djaka nggi-nggikina na hupu ndjapuna na wai ngeranggu. 24 
Ba tuna mandungu-ma-nanja na etinggu lai Miri, njungga wiki ba luu 
mai-ma-nggunja lai njimi. 25 Taka ba kukaka-ja, ku-paraha-nja badi 
Epapunditu lai njimi wanggu, na na angu dedinggu, na angu ramanggu, na 
angu pabera-nggu, na pa-palewa-mi la palumu-nja na mandjaka-ngga, 26 
ba rindju-ma-nanggai mbuu ndabami, tuna hi handuka-nanja padua na 
etina, rukuna bai rongunja hiduna. 27 Tubangu njuna ba nahidu ba natika 
pameti-kaamangu. Taka namila-njaka eti paraina 1 Ala, nda mbulungu 
njunaa, taka njunggambu, ka ambu nabondja-bondjangu na handu-ka-nggu. 
28 Djia-duka hi kuluu paraha-nja, nu bai ngita-jaka, ka da-mbaha beli da 
etimi, dangu njunggambu ka na-kandadahu-ki na handuka-nggu. 29 Djia ba 
tuna nu inggepi-jawa lumuna i Miri ba dangu mbaha eti djuakai, dangu 
itembi-jawa na tau tungu nu. 30 Nadu lumuna na parama-na 1 Karitu, ba 
natika pameti-kaamaka, ba na-talurungu lurina, ka peku pa-djangapu-nanja 
na ma-jamihu-nggai la palumu wangga njungga. 


NA KAWUDU 3 
Na tandji na malanga-taka. 


1 Hinggilu-nai, angu dedi, matawa kai hanggela hawola lai Miri. Nda 
nambotu-ma duku na etinggu la pahili tulihu-nggaindja da pambada hala, 
malai ba na-mandungu wanja na etimi. 2 Imanggangu wikimi welingu la 
ahu; imanggangu wikimi welingu la marama da ma-akatu, manggangu 
wikimi welingu la kari na manda djiaja. 3 Nadu ba djiata njutadu na kari na 
malanga-taka, njuta malumu-nja 1 Ala rukuna 1 Ngahu, dangu ma-hamemu 
wanja 1 Karitu Jehu, dangu manda monungu la tolu. 4 Ka ku-monungu la 
tolu djaka wanggukai, peku-mbu-nggu lati. Djaka ningu biduai tau, pekuna 
ba ku-monungu la tolu ba wana, ka manati-naipa njungga. 5 Walu mbua 
lodu-ngguka hi karika, tau Ihirailu-ka la kabihu Mbenjamingu, tau 
Imbarani-ka, ana tau Imbarani, la uku, tau Parihi-ka. 6 La marana, 


ma-kehangu kabungguru-ka, la tandji la uku, nda ningu njuranggu. 7 Taka 
na pamangi wanggu amangu, pamburi wanguja wa-nggunja-ka lumuna 1 
Karitu. 8 Malai mbuu ndaba-naka pamburi wanguja wangguka, nadu na 
pinja 1 Karitu Jehu ba nahipu ndaba-duja. Lumuna Njuna-maka hi 
kudjama-nja mbuu ndabana, ma-kalamba-ja ba wanggunja, ka peku mangi 
wanggunja 1 Karitu. 9 Matawa ka nawuwa ba lai Njunaka, ba dangu nda 
ningu tandji wikinggu rukuna na uku, taka djiaja na tandji rukuna ba 
kuwaija 1 Jehu, na na tandji ma-welingu lai Ala na ma-latangu pawai. 10 
Nu ka peku tanda wanggunja Njuna, dangu na mbiha mendina na 
mambada hadangu dangu na ngera-nggunja na majila-na, nu ba ku-pahama 
hada danja la metina, 11 ka peku toma aru-nggunja na hadangu welingu la 
padua mameti. 12 Mbada ngalangu-ngguka, ndia mbada djangapu-ngguka 
nda wanggua, taka keha-nggunja ka peku japa aru-nggunja, mala ba 
najapa-mbu-dukaka paraina 1 Karitu Jehu. 13 O1 angu dedi, njungga duku 
kujapa-ma-jaka nda wanggua, taka hau djuaa-na duku, ba kumbula-ndja da 
pa-kadjia-nggu dangu ba kuwala wikinggu lai nu la ma-ngiangu la 
ngabanggu, 14 keha-nggunja na pa-hanggangu, ka peku ngala-nggunja na 
pendji, na papaau wananda 1 Ala lai Karitu Jehu, kehanja na maninja dita 
ba wananda. 15 Djia ba tuna nu djaka mapira-ta ma-djangapu, matawa ka 
ta-pangada-nja na matuna nu badi; dangu djaka ningu pa-pangada haumi, 
djiangu-ma duna ba nabowa-nggainja paraina 1 Ala. 16 Na njuna na ngia 
pambada takanda, matawa ka pa-ngalangu-ma badi lai nu. 


Na huri pa-pangita-na 1 Paulu. 


17 Matawa ka ma-kikungu la huri-nggukai, dangu kai hamata-ja na tau na 
ma-djiangu-ja na hurina hama tuna na ngera-ngu pa-pangita-manggai. 18 
Maa ba nadangu na tau na mapapa-nja na harikangu-na 1 Karitu ba ngitaja 
na hurina, hama tuna na pakàli panii-nggunggai, taka nahu kupanii 
pa-karia-nggainjaka wai mata. 19 Na hupu ndjapuna pa-molungu wanguja, 
djiaja na mbulida na pamiri-da, dangu na pa-makia wangu djia ninguja na 
pa-hamemu wada, ba pa-ngadangu-danja ngera pinu tanamaa. 20 Nadu na 
paraingu-nda duta ba la awangu-ja. Weli namungu tanedi-nja na 


Ma-pamanangu, na i Miri Jehu Karitu. 21 na ma-pandjilu-ndja ngeru da 
taunda da maànga, ka dahama hadanja na tauna Njuna na ma-kadjilaku 
nundjuja na kodi màkana la pa-karuduku-ja mbuu ndàbana lai Njuna wiki. 


NA KAWUDU 4 


1 Djia ba tuna nu, angu dedi pambuha-nggu, parindju-nggu, pambaha eti 
wànggu, palii pendjinggu, màtawa kai ndolaku padaingu timi nu bàdi lai 
Miri, oi pambuha-nggu. 


Na panaungu hangia-hangia. 


2 Ku-pamanda-ndja 1 Eundia dangu 1 Handiki ka dakahau etingu lai Miri; 3 
njumumbu, angu langa-takanggu, ku-pamanda-nggau, mata kau hamata 
aruha nuda da tau kawini da mambada djara dangga la pa-bobaru-ja na lii 
manangu ada 1 Kalemingu lupa da angu ramanggu hawiangu, da manindja 
da ngarada la huratu tau luri. 4 Mata kai hanggela hawola manuwa lai 
Miri! Matawa kai hanggela hawola hili wanggunggai. 5 Matawa na hamu 
etimi ka napi ndabanja tau, I Miri marenia-manaka. 6 ambi handulcangu-du 
ngga-nggara, ba tuna da pa-karuhi-mi la ngga-nggara, matawa kai bowanja 
1 Ala la hamajangu dangu la pa-mandangu bai pa-karia-nja pa-malangungu. 
7 Nuna peku na ma-welingu lai Ala, na mahipu ndabaja na 
pa-ngadangu-ka, namangga-mandja duna da etimi dangu da 
pa-ngàdangu-mi lai Karitu Jehu. 8 Hinggilu-nai angu dedi, djaka nggiija na 
ma-tubangu, na ma-ràkangu, na matàndji, na ma-jahangu, na pa-orangu, na 
mahàmu linguna, djàka ningudu huri mahàmu dàngu huri pa-wotungu, 
mata ka djia ninguja bàdi na pa-pangàda-mi. 9 Na pambàda papeka-mika, 
na pambàda ngala-mika, na parongu-mika dàngu na pangita-mika lai 
njungga, matawa ka djiaja badi na paliimi. I Ala na pingi peku djiangu-ma 
duna naangu-nggai. 


Na pa-malangungu-na i Paulu rukuna na pa-ndulangu-da da tau Pilipi. 


10 Mbaha dirà matiki-ja na etinggu ba lundu pekumi pa-pahada belinja na 


namu-mingga; inamu-maka njuna lati amangu, taka ndai hunggungu 
ngarangia. 11 Hi panii tunggu nu, nda ruku pakuna ba ningu 
mandjaka-ngga, ba mbàda papekangu-ma-ngguka pa-patoma wàngu tuda 
maningu-ngga. 12 Kupinja na pandjaka wangu, kupi-mbunja na 
pa-bundungu wangu; la matu-tumbuka ndamangu-ma-ngguka la 
ngga-nggara, ka mbihuja ka rimbangu-jakai, ka bundungu-ja ka ndjaka- 
jakai. 13 Kumaka-manja duku mbuu ndabana rukuna Njuna na mapa 
atalu-ka. 14 Taka mahamu-ja na pa-patumbu-mi, bai ukuru dangganja na 
handuka-nggu. 15 Nadu njimi wiki tau Pilipi bai pimanja, la kawunga 
bobaru-nggunja na lii manangu, ba kuhada welingu la Makandoni, ba nda 
ningua hau kabungguru ma-padiha danggandja da pawua dangu da pakei, 
mbulungu njimimaa. 16 Nadu ba talanga ningga la Tehalunika bai pandua 
pa-ndilungu-maka pa-pangandi-ngga ndumana na mandjaka-ngga. 17 Nda 
himbu-nggunja na pa-wuangua, taka himbu-nggunja na wua, mata ka 
nabondja-bondjangu na ndumami djaka pa-dihangu-ja. 18 Nahu ngala 
hala-nggunjaka, djiapa darihi-mbupa; bundu-nanggaka nu ba kungala- 
ndjaka da pawua-mi la limana 1 Epapunditu, mambi hiritu-ha, maraku 
pa-mbuhangu paora-na 1 Alaha. 19 Na Alanggu djiangu duna na-patutu- 
nggainja na mandjaka-nggaika, nundjuja na wuluna, pahunga wana na 
bundjuku-na lai Karitu Jehu. 20 Lai Alaja na Amanda, na wotungu lundu 
nu nu. Amingu. 


Na hupu ndjapuna. 


21 Tambi wànanggai marangga wàmindja da tau matua-ka lai Karitu Jehu. 
Tambi wàdanggai da angu dedi da manindja-ka lai njungga. 22 Tambi 
wàdanggai da tau matua-ka, ri-rihi da tau la kuru umana na hangandji 
bokulu. 23 Na pa-namungu-na 1 Miri Jehu Karitu mata ka ninjawa la eti 
dalumi. 


NA HURATU PA-PANGANDI-NA I PAULU LA TAU KOLOHI 


NA KAWUDU 1 


Na kawunga-na. 


1 Welingu lai Paulu, pa-pahurungu lai Karitu Jehu, rukuna pambuha-na 1 
Ala, dangu 1 Timutiu na angu dedi, 2 pa-pangandingu-ha da angu dedi lai 
Karitu, da ma-matua da mapawai, da manindja la Kolohi. Na pa-namungu 
dangu na peku welingu lai Ala, na Amanda, mata ka lai njimi-jawa. 


Na pa-malangungu-na dangu na hamajangu-na 1 Paulu. 


3 Ma-pamalangu manu-manja 1 Ala, na Amana na Mirinda 1 Jehu Karitu, 
ba maluma pa-hamaja-nggai ndumami, 4 ba mbada rongu-du-manjaka na 
pawaimi lai Karitu Jehu, dangu na mbuha-mindja da tau matua-ka, 5 
hamanai rukuna na pamonu-mi, na pa-pakàpangu-kai la awangu, na 
pambàda rongumi àmangu la pulungu na ma-tubangu, na na lii mànangu, 6 
na mambàda tàkanggai. Ka ni ba natudu wuana la pa-nggubulu awangu hi 
na-kabutuhu hama tuna lai njimimbu piti welingu la lodu rongu-minja 
dàngu bai pi lànga-tàkanja na pa-namungu-na i Ala. 7 Hama tuna na 
pambàda papeka-mi lai Epapara na anguma paata na pambuha-ma, na 
ma-tuturu la palumu-nja i Karitu lumumi njimi. 8 Njuna-mbudu na 
mambada peka-nggamanja na mbuhangu-mi lai Ngahu. 9 Djia-dujaka 
njumambu, piti welingu la lodu rongu-manja na matuna nu, hi nda 
ma-kamandalu la pa-hamaja-nggai ndumami, ba ma-pamandangu ka 
nambinu-nggai na pi namunja na pambuha-na i Ala, hii manggàna dangu hii 
mahi la ngga-nggara rukuna 1 Ngahu. 10 Matawa na hurimi ka peku 
pa-rakangu-na la hanggana 1 Miri, ka naora-nggai la ngga-nggara, bai 
patumbu mahamu hangia-hangia dangu ba na-bondjangu na pi hamu-minja 
1 Ala. 11 Nu hi pamàka-kai la ngga-nggàra nundjuja na makana na 
ma-bundjuku, hi kiri torungu dàngu lerangu eti dju-djuami; 12 bai 
pa-malangu mbaha etinja i Ama, na ma-paràka-nggai la pa-ukuru-nja na 
ndumada da tau matua la maharu. 13 Njuna na ma-pahàla-ta welingu la 
kuaha-na na kapàtangu, hi na-haleli-ta la ngia pahangandji-na na Ana 
mbuhana. 14 Lai Njuna hi mbàda ngala-ndanja na pa-mànangu wàngu, na 
na djàmangu-da da ndjala. 


Na ngia ngabana 1 Karitu. 


15 Njuna na hadana 1 Ala na panda ngita, na-ma-maaja la ngara 
pa-padikangu-ka. 16 Maa ba lai Njunadu hi pa-padikangu-ja na maninja-ka 
la awangu dangu la pinu tana, na pangita na panda ngita, ka kandjaka 
hangandji-ja, ka pa-miringu-ja, ka ma-pareta-ja, ka kuaha-ja, rukuna 
Njunaja dangu ma-hanggangu lai Njunaja ba padika-nja mbuu ndabana. 17 
Njuna na ma-mangilu-nja mbuu ndabana, dangu lai Njunaja na ngia 
pa-ndapuru-na mbuu ndabana. 18 Djiaja Njuna na katiku-na na tau, na na 
kabungguru; Njuna djiaja na pa-kiringu, na ma-maaja pa-hadangu welingu 
la padua tau meti, nu la mbuu ndabana ka djiaja Njunaa na mangia ngaba. 
19 Nadu ba paora-ma-nanja 1 Ala la pa-ngiangu ningu lai Njuna, ba dangu 
mbinu mbulu matu ndibana, 20 dangu rukuna Njuna ka na-papeku halaja 
mbuu ndabana lai Njuna wiki, ka maninja la tanaja ka maninja la 
awangu-ja, ba na-papeku wanja na wai riana na mambungu la ai harikangu. 
21 Njimimbu àmangu tau hawiangu-ma-kai lati, ma-pangita-ngu-ja na eti 
pa-papangu-mi bai wulu ma-akatu. 22 Taka nahu njuna na-papeku-kaika la 
tauna 1 Karitu, la toluna, rukuna ba nameti, ka peku tunanggai la hanggana 
dangu matua-mi, dangu nda ningu njurami ndjalami. 23 Mili kai padaingu 
njuna la pawai, ba dangu undungu-na na latami, dangu bai mandungu, ka 
ambu na-kaduku-nggai tau la pa-pambelingu welingu la monungu na 
pa-patumbu-na na lii manangu, na pambada rongumi, na pambada 
bobarungu la tauka la panggubulu awangu, na na palumu-nggu njungga, 
Paulu. 


Na lumungu-na dangu na majila-na 1 Paulu. 


24 Nahu nambaha-ka na etinggu ba ku-pàdangu majila lumumi njimi dangu 
ba ku-padjanggapu-duja la tada ihinggu na ma-jamihu-ndja da pa-majila 
wangu lai Karitu lumuna na tauna, na na kabungguru. 25 Nu na 
palumu-nggu nundjuja na pakata-nggu na pa-pangera-nangga 1 Ala, 
pabowa halaja na puluna 1 Ala lai njimi; 26 na na ma-tandjiku, na 
pa-pakapa weli a-amangu la handalaru handadiku, taka na pambada bowa 


nahu la tau matua-na. 27 Lai njuda-duka na ngia papeka-nggunja ba wana 1 
Ala, djaka nggiki pa-bundungu-na na manandangu-na jiana na ma-tandjiku 
la padua tau hangadangu: Na i Karitu la padua-mi njimi, na pamonu wanja 
na bundjuku. 28 Djiaja Njuna na pa-bobaru-ma, ba ma-marangga panaunja 
na tau, dangu ba ma-marangga papeka-nja ba mawangu manggana la 
ngga-nggara, ka peku pa-djangapu-manja haatu-haatu na tau lai Karitu. 29 
Djiaja nuna-maka hi kiri djaranggu dangu hi ku-pa-mukarungu rukuna na 
ramana Njuna, na marama daa lai njungga rukuna na mbiha mendina. 


NA KAWUDU 2 


1 Mala ka dapmja ba wànggunggai, ba nda uku pa-mukarungu-ka lumumi 
njimi dangu lumuda da tau da ma-ngiangu la Laündikia, lupa da tau da 
mandedi patabuku mata dangga, 2 ka peku nggatiru-da da etida dangu ka 
da-paoringu la mbuhangu, ka peku hupu mawulu-ha, ba hupu mamahi-ha, 
nu ba dapinja na ma-tandjiku lai Ala, 3 na 1 Karitu, na ngia pa-kawiningu 
ndabana na banda langa-taka, na na manggana dangu na pinguka. 


Na manggana na ma-pandjarangu. 


4 Hi kupanii-ja jiana, djiaja ka ambu ningu ma-panjonga wànggai kareuku 
ma-pakahili wànggu. 5 Nadu djiapa ka nda ninjakai na taunggu, na etinggu 
ba nimanja duku lai njimi, dangu nambaha-ma na etinggu ba kungita-ja ba 
na-ahalu ndaba na hurimi dangu ba na-mandangu na pawaimi lai Karitu. 6 
Nu ba mbada kataku-diminja-ka 1 Karitu Jehu na Miri, matawa kai 
ngarangia-manja badi Njuna, 7 kai paamu dangu ka pa-pa-nunggulungu-kai 
lai Njuna, kai mandungu la pawai hama tuna na pambada pa-pekangu-kai, 
ba dangu bundungu-na na pa-malangungu-mi. 8 Imanggangu ka ambu 
ningu aru ma-tanawa wanggal pingu angana dangu panjonga-na na manda 
lingu, nundjuja na patiki tau, nundjuja na pawa memana na pinu tana, nda 
nundjuja i Karitua, 9 ba lai Njunadu hi na-ngiangu ningu na dedi Alaka, nu 
ba nahada-nja na hadana; 10 dàngu mbàda mbinu-nanggaika lai Njuna, na 
katiku-na mbuu ndàbana na ma-pareta dàngu na ma-kuaha-ka. 11 Lai 
Njunambu hi pakàri-kai, kàri panda rama wàngu lima, ba làbaku-ja na 


taumi na pajapa tolu, na na kari lai Karitu, 12 ba patani pa-kariangu-kai 
dangu Njuna la pa-runungu. Lai Njunambu hi pa-pahada pa-kariangu-kai 
rukuna bai waija na ramana 1 Ala na mambàda pahada-nja welingu la 
padua tau meti. 13 Njimimbu, mameti làti amangu rukuda da ndjalami 
dàngu rukuna na tolumi na manda kàri, mbàda paluri pa-karia- 
mbu-nanggaika dàngu Njuna, ba nadjàma-ndja da ndjala-ndaka, 14 ba 
nahira-ja na huratu wutangu, na mapapa wàndandja dàngu na ma-pa- 
mangàdatu wàndandja da hidana, hi nawàru-nja ba napaku-ja la ai 
harikangu. 15 Nawàhi-ndjaka madàka-da da ma-pareta dàngu da 
ma-kuaha, hi na-pakàba-ha la mbabu. Nu hi natalu-ha lai Njuna. 


Àmbi làngara la uku tau ba wàna. 


16 Nu ba tuna nu àmbu ningudu tau ma-patanda-nggai la ngera ngangu 
dàngu la ngera ngunungu, djàka ndia la ngera lodu remi, ndiai la ngera 
kawunga wulangu ndiai la ngera lodu hangahu, 17 maüda da 
ma-nàmundja, taka na tauda djiaja i Karitu. 18 Ambu ningudu tau 
ma-paamba-kai la panda ngalangu pendji, ba na-pakendaru ànga wikina 
dangu ba na-lumungu la papalewa, na mapeka pinguna rukuda da 
pangita-na, ba na-padjangga ànga wikina ruku pa-ngàdangu memangu-na; 
19 dàngu nda jàpana la Katiku, na ngia pa-kabutuhu-na na taunaka 
nundjuja na pa-hukutu-nanja 1 Ala, ba na-pama-ndu-nja dangu na-panua-nja 
parai kawohuku dàngu kalotu. 20 Djàkai meti karia-dunjaka 1 Karitu la 
pawa memana na pinu tana, ka ni hi pa-djàmangu-minjai wikimi la 
pa-tangara ningu la uku hangia-hangia, hi hama tuna lurimi la pinu tana: 21 
Ambu jàpaja, ambu djàlija, ambu ràmaja ba wàda? 22 Jiana mbuu ndàbana 
maningu ndjàpungu-ja ba wànja, ma-welingu la uku dàngu la pa-papeka 
tauja. 23 Nunaka, manggàna-ja djiapa ka nda wàdanja-kai ba dawàngu 
huri lumungu pa-pangàda wikida dàngu ba dawàngu pa-pakendaru dàngu 
pa-padjàra wikida, nda ningu ndokua li-nguda, la pa-patutu-nja na 
pambuha tolumaa. 


NA KAWUDU 3 


1 Djia ba tuna nu djaka pa-pahada pa-kariangu-kaika dangu 1 Karitu, 
matawa kai kehandja da manindja dita, na ngia paninja 1 Karitu. ba 
na-mandapu la kawana-na 1 Ala. 2 Ipangada nindjawa da manindja dita, 
djamandja da manindja la pinu tana. 3 Nadu ba mbada meti-mika, na lurimi 
hi na-kawini karia-nja 1 Karitu lai Ala. 4 Djaka pa-pangitangu-jaka 1 Karitu 
na paluri wanda, hi pa-pangitangu-mbukai dangu Njuna napa, ba dangu 
kadjilaku-mu. 


Na huri bidi. 


5 Djia ba tuna nu, matawa kai pameti-ha badi da anggota-mi la pmu tana, 
hama tuna na ndjuraku, na ma-iraku, na ma-ngaba, na itirungu nda hamu, 
na kutuhu, na na lumungu marapu, 6 ba rukuda nuda-maka hi nataka 
hanggana 1 Ala. 7 Njimimbu amangu djia-mbu-ha da pa-kaloru-mi, ba 
djia-ha-pa da pangguma-mi. 8 Taka nahu, matawa kai warundja nuda 
mbuu ndabada, hama tuna na hangga, na karati eti, na kadjaliku, na 
pa-pulungu, na kareuku iraku na maluhu welingu la ngarumi. 9 Ambi 
marangga pa-kambalikungu dangga angumi, maa ba mbada kalaba- 
minjaka na tau memami dangu na huri-naka, 10 hi kamburu wa-du-njaka 
na tau bidi, na pa-pabidi hi lupa tomaja na pingu na ma-djangapu nundjuja 
na hadana Njuna na ma-padika-nja. 11 Nu nda ningua pa-pahilitu wada tau 
Nggarika dangu tau Jahundi, tau makari dangu manda kari, tau 
Mbarambaru dangu tau Tarataru, tau ata dangu tau marandeka, taka 
djiaa-jaka 1 Karitu la mbuu ndabada. 12 Djia ba tuna nu, ba tau matua 
dangu ba tau pa-mbuhangu papindi-na 1 Alakai, matawa kai kamburu 
wanja na mila eti, na hamu eti, na karada, na madjangu dangu na lerangu 
eti, 13 kai kawara pa-torungu dangga angumi, dangu kai kawara 
pa-djamangu ndjala, djaka era ninja na ma-malara-nja eti na anguna; hama 
tuna 1 Miri ba nadjama-ndjaka da ndjalami, matawa ka timi numbu badi 
njimi. 14 Anguda nuda mbuu ndabada matawa kai wanja na mbuhangu, na 
na liku langa-taka. 15 Matawa na peku welingu lai Karitu ka nangia pinu 
da la etimi, ba ndumana nunadu hi kiri paaunggai la pakahau taungu; 
dangu matawa kai pa-malangungu. 16 Na puluna 1 Karitu matawa ka ni 


manunja la etimi dangu bundu-bundunguna, ka manggàna dju-djuakai, bai 
kawara pa-pekangu dangu bai kawara panaungu dangga angumi, bai 
wangu ludu pa-malangungu dangu ludu wotungu, ludu pa-patumbu-na 1 
Ngahu, bai wundanja ludu 1 Ala da la etimi. 17 Djiapa ka nda nggaraja na 
pa-patumbu-mi, ka kareuku-minja, ka parama-minja, matawa mbuu 
ndabana ka natumbu la ngarana 1 Miri Jehu, bai pa-malangu-nja 1 Ala, na 
Ama, rukuna Njuna. 


Na huri la ma-pauma. 


18 O1 papaha-ka, matawa kai karadaku la lemu, hama tuna na ma-rakangu 
lai Miri. 19 Oi mini lei, matawa kai kawara mbuhangu papaha-mi, ambi 
ngganggalu-duha. 20 Oi anakeda, màtawa kai pa-tundungu la ngaru mami 
amami, la ngga-nggara, mala ba djia-maja nuna na pa-orangu lai Miri. 21 
Djia ba njimi ama, ambi pa-malara-ndja eti da anami, ka ambu da-habaka 
da etida. 22 Djia ba njimi ata, matawa kai pa-tundungu la ngaruda da 
mirimi la pinu tana la ngga-nggara, mili tuna ka nahamu la hangga ka 
naora-nda tau ambu wamidu, taka matawa ka dangu tàndji etimi, dangu 
mangadatu-minja i Miri. 23 Djaka nggiija na parama-mi, matawa kai 
paweli eti-manja badi, hama tuna bai lanja 1 Miri, ba nda langu-minja tau. 
24 Hi pi-diminja ba ma-welingu lai Mirija bai ngalanja na wundami ngeru, 
djia-duka na pa-ndumangu. Ba ata-minja lai Karitu-du, na 1 Miri. 25 Nadu 
na tau na mawulu manda tandji, ba djiangu-ma ngeru na-ngalangu 
himbalu-na na nda tandjima, dangu nda manja na ilu kaba mata. 


NA KAWUDU 4 


1 Djia ba njimi miri, matawa kai wàndja matàndji dangu ma-ràkangu da 
atami, hi pi-diminja ba nimanja na Mirimi la awangu. 2 Matawa kai 
pa-mukarungu wikimi la pa-hamajangu, kai rimangu la matuna nu ba 
dangu pa-malangungu-mi, 3 kai hamaja-nggama ndumama njumambu, ka 
na-bunggahu-nggama pindu 1 Ala la pa-bobaru-ja na pulungu, la papeka-ja 
na ma-tandjiku lai Karitu; lumuna nunadu hi ku-ngiangu la uma kapatangu. 
4 Nu ka peku bowa-nggunja hama tuna na raka papanii-nggu. 5 Matawa 


na hurimi la tau la hambeli ka na-pa-kariangu manggana, dangu nda 
padima ndoku-minja na rapa. 6 Matawa na paniimi ka na-paorangu manu, 
ka na-pamehi manu, ka peku pi-minja hi nggikina badi bai hemaja haatu 
haatu na tau. 


Na hupu ndjapuna. 


7 Djaka nggi-nggikinggu, napa napeka ndaba-ma-nggainja duna 1 Tihiku, 
na angu dedi pambuha-nggu, na ma-lumungu na pa-monungu dangu na 
angunggu paata lai Miri. 8 Hi ku-paraha-nja lai njimi ka peku piminja 
djaka nggi-nggikima dangu ka na-pamandu-ndja da etimi wànggu, 9 
karia-mada 1 Onihimu na angu dedi pambuha-nggu na ma-manundu, na 
angu paraimi. Njudaka napa mapeka ndàba-nggainja djaka nggi-nggikina 
jiahu. 10 Tambi wàdanggai i Aritaku na angunggu la uma kapatangu dangu 
1 Maruku, laleba-na 1 Mbaranamba —na rukuna mbada paihi- 
ma-nggainjaka. Djaka nataka napa, matawa kai nggepija — 11 hamanal 1 
Jehu, 1 Jutuhu ba wadanja, tambi wana-mbunggai Welingu la makari 
djia-maaha njuda da angu ramanggu la pahangandji-na 1 Ala, da makali 
panggauru-ka. 12 Tambi wananggai 1 Epapara na angu paraimi, na atana 1 
Karitu, na ma-pa-mukarungu manu la hamajangu-na lumumi njimi, kai 
ndolaku padaingu, bai ndjangapu dangu mandungu-da da etimi la 
pambuha-naka 1 Ala. 13 Ku-hakahii-manja ba nda uku djaraja lumumi 
njimi, hamanai lumuna da manindja la Latindikia dangu la Hirapoli. 14 
Tambi wadanggai 1 Lukahu na mapingu muru na pambuha-nggu dangu 1 
Ndemahu-mbu. 15 Tambi wàdanggai wàmindja da angu dedi da manindja 
la Laündikia, dangu 1 Numbahu lupa na kabungguru la kuru umana. 16 
Djakai halaka pambaha-ja na huratu jiana, matawa ka mbaha-mbujai la 
kabungguru la Latindikia, dangu kai mbaha-majai duna na huratu la 
Latindikia. 17 Dangu kai pekanja 1 Arakipu: Pa-nandjaru-nja na pakata-mu 
na pa-kataku-mu lai Miri, u-padjangapu-ja waminja. 18 Tambi 
wànggunggai njungga Paulu, la tanda lima wikinggu. Inamu aruka, ba la 
uma kapatangu-ka. Na pa-namungu-na 1 Ala matawa ka ninja lai njimi. 


NA KAWUNGA HURATU-NA | PAULU PA-PANGANDI-NA LA TAU 
TEHALUNIKA 


NA KAWUDU 1 
Na kawunga-na. 


1 Welingu lai Paulu dangu 1 Hiluwanu, hamanai 1 Timutiu, 
pa-pangandingu-ja na kabungguru tau Tehalunika na maninja lai Ala, 1 
Ama, dangu lai Miri Jehu Karitu; na panamungu dangu na peku mata ka lai 
njimi-jawa. 


Na pa-malangu-nanja 1 Ala paraina 1 Paulu. 


2 Ma-pamalangu ma-manunja 1 Ala rukumi njimi mbuu ndabami, ba 
maliikai la hamajangu-ma. 3 Nu ba manamu ma-mànu ja na pa-patumbu-na 
na waiminja na Mirinda 1 Jehu Karitu, na pa-rukangu-na na mbuha-minja 
dangu na torungu-na na monu-minja la hanggana na Alanda, na Amanda. 4 
Maa ba pi-ma-manja ba papindi-kai, angu dedi pambuha-na 1 Ala. 5 Nadu 
na bobaru-manggainja na ln manungu, ba nda kareuku djuaa-ja, taka 
mangu mbiha mendingu-majai parai rukuna 1 Ngahu Matua, dangu mangu 
bundungu langa-taka-mana, hi pi madua-minjai dimi djaka nggikina na 
hurima lai njimi, lumumi njimi. 6 Taka njimi na djia-makaika makiku-nja 
na hurima njuma dangu na hurina i Miri; djiapa ka nda pa-majila-kaikadu, 
taka, parai rukuna 1 Ngahu Matua, inggepi mbaha eti-jaka na pulungu. 7 
Hi kiri ngerangu-kaikaka la tau pawaika la Makandoni dangu la Akaja. 8 
Maa ba welingu lai njimidu hi nalingu na puluna 1 Miri. Nda mbulungu bia 
la Makandoni dangu la Akaja, taka la nggi-nggii mbada kadana-njaka na 
waiminja i Ala, hi kiri nda hili nggiki wama ndokupa. 9 Ba njuda-maka 
duda da mapeka-ja na rukuma njuma, djaka nggi-nggikina bai 
nggepi-kama, dangu djaka nggikimi bai pambelingu lai Ala welingu la 
pa-marapu-ka, la palumu ninja 1 Ala na maluri dangu na malanga-taka, 10 
dangu la panedi-nja na Anana welingu la awangu, na pa-pahada-na welingu 
la padua mameti, na 1 Jehu na ma-pahala-ta welingu la hangga na 


ma-namunja. 
NA KAWUDU 2 
Na hurina 1 Paulu la Tehalunika. 


1 Maa ba pi-ma-minjai dimi, angu dedi, ba nda kahewa-ana na mama lai 
njimi. 2 Djiapa ka nda pa-majila-kama-kai dangu ka paaka-nggama-kai 
namu la Pilipi, hama tuna na papimi, taka rukuna na Alanda hi matoru 
mbenima papanii-nggainja na lii manangu lai Ala, ba dangu rawaku hala 
wala-danggama. 3 Nadu na panaungu-ma ba nda welina la ma-ndjarangu, 
nda welina la manda tandji; nda mawangu-mbu ma-pakahili. 4 Taka ba 
mbada paràka-nanggama 1 Ala la pa-pangera-nggamanja na lii manangu, 
djia-maaja duma hi mapanii-ja; ka naora-nda tau nda wamaa, mbulungu 1 
Ala na makama-ndja da etinda. 5 Ba nda ma-handakangu-du ba mawangu 
pa-kaminaku-nggai, hi pi-ma-diminjai dimi, dangu pa-dindingu mangangà 
eti, narongu-ma i Ala. 6 Nda ma-kehangu-mbu ka natembi-kama tau, ka 
njimi ndia ka tau hawiangu-kai, 7 djiapa ka peku-nakai làti ba 
ma-karuhi-ja, ba pa-pahuru-na i Karitu-du-kama. Taka ma-màdjangu 
eti-kama la padua-mi, hama tuna na ina, na ma-opangu ana wikina. 8 Nu 
ba lai njimi-duhaka da etima, ma-mbuhangu-ma la pawua-nggainja nda djia 
biaja na lii mànangu lai Ala, tàka na luri wiki-mbuma, ba pa-manàwaru- 
manggaika. 9 Maa bai ngàda-duja angu dedi na ndjilima lupa na djàrama; 
maràma la rudungu la lodu ba ma-bobaru-nggainja na lii mànangu lai Ala, 
ka àmbu ningu ndokui haàtu lai njuda pa-pambotu-nda ba wàma. 10 
Njimi-maka ma-hakahii-nja, hamanai Ala-mbu, hi nggiki matua-na, hi 
nggiki tàndjina, dangu ba nda ningua njurana na hurima lai njimi mapawai. 
11 Nu hi pi madua-minja, ba mapanau-nggai haàtu haàtu hama tuna na 
ama ba nalangu ana wikina, 12 ba ma-pamàndu-ndja da etimi, dàngu ba 
ma-pambana-kai, mata na hurimi ka na-ràkangu la hanggana i Ala na 
mapaau-nggai la pangera-nja na pahangandji-na dangu na mangundju 
wikina. 


Na pa-malangungu-na i Paulu rukuna na kabungguru. 


13 Djia-duja hi nda na-kambotahu na pa-malangu-manja 1 Ala, nu bai 
kataku-ja na puluna 1 Ala na pa-bobaru-manggai, nda pulu tauaja, taka 
puluna 1 Alaja, ba wamidu. Maa ba djia langa-taka-maja hi narama daa lai 
njimi mapawai. 14 Maa ba mbàda kiku-di-minjaka, angu dedi, na hurida 
da kabungguru la Jundia da manindja lai Karitu Jehu, maa ba djia-maduhai 
da papada-mi welingi la angu bandjaru v/ikimi hama tuna na papada-da 
njudai duda la tau Jahundi, 15 da mambada pameti-ja i Miri Jehu, hamanai 
da wunangu-mbu dangu da makeha pangala-nggama, da manda paora-nja 1 
Ala, dàngui da mapapa hàla-mbunja na tau, 16 ba dahiri-nggama papanii la 
tau hangàdangu, ka peku marada làti; djia hi da-palundu mànundja da 
ndjalada. Nu puru-nandja padua-ka na hanggana i Ala lundu ndjàpuna. 


Na rindjungu-na pa-patabuku danja na kabungguru 1 Paulu. 


17 Tàka numa duma, angu dedi, ba pa-pahewangu hawutu-kama-ka 
welingu lai njimi — la mataa, nda la etiai — mbàda nda uku 
pa-mukarungu-kama-ka, ka ita arundja matada ba wàmanggai maa ba 
rindjungu hala wàla-duma-nja. 18 Djia hi mbàda etingu-ma palua lai njimi, 
njungga jia Paulu ku-handaka ku-panduangu-maka lati, taka nahiri-nggama 
i kambaliku. 19 Mala nggamujai wami na pamonu-ma, ndia na pambaha 
eti wama, ndiai na pendji pa-hamemu wama la hanggana na Mirinda, 1 
Jehu, nu la lodu takana? Ka nda djia biakai njimi? 20 Djia-makaika njimi, 
pa-mangundju wàma dàngu pambaha eti wàma. 


NA KAWUDU 3 
Rukuna na lii pangàndi belina 1 Timutiu. 


1 Djia-dujaka, ba nda ma-norungu-pa, hi mambuha ningu ka dundjaku 
meha bia-nggama la Atena hi wama, 2 hi ma-paràha-nja i Timutiu, na angu 
dedinda, na angu ràmana 1 Ala la pangàndi-ja na lii mànangu-na i Karitu, ka 
na-pamàndu-ndja da etimi, dangu ka napanau-nggai rukuna na pawaimi, 3 
ka ambu ningu ndoku haatu manggilu nggaulu nu la pa-majila wangu, maa 
ba pi-ma-minja ba djiaja nuna na pa-pandumangu-ta. 4 Nadu ba talanga 


ninggama lai njimi, mbada panii mangilu-manggaika, ba djiangu-ma napa 
ta-padangu majila, hama tuna na mambada tumbu, hi pi-ma-diminja. 5 
Djia-duja ba nda ku-norungu-pa, hi ku-paraha-nja, ka peku pi wanggunja 
na pawaimi, hi mbada kama bia-nanggami-ka 1 ma-pakamangu, hi lundu 
kahewa-nai na ndjilima ba wanggu. 6 Taka nahu ba nabeli-ka 1 Timutiu lai 
njuma welingu lai njimi, hi nangandi-nggama lii hamu rukuna pawaimi 
dangu na mbuhangu-mi, dangu ba mahamu ma-manuja na panamu 
wa-minggama, dangu bai rindjungu pa-patabuku danggama, hama tuna 
njumambu, 7 nu hi da-nggaüru wangu da etima lumumi njimi, rukuna na 
pawaimi, djiapa ka nda nggiki ngiangu-ma la handuka dangu la majila. 8 
Nahu njuna luri-manjaka duma, ba undungu-di-minjaka lai Miri. 9 Mala 
hili nggara pa-malangungui wami pa-malangu wamanja i Ala rukumi njimi, 
himbalu-na na mbaha eti na pambaha eti wamanggai njimi nu la hanggana 
na Alanda? 10 La rudungu la lodu weli etingu-mama pakarai la paita-nggai 
matami, dangu la pa-patoma-ja na manda toma la pawaimi. 11 Njunaka na 
Alanda, na Amanda, hamanai na Mirinda 1 Jehu ka na-pamola aruja na 
luama lai njimi. 12 Taka njimi dimi, natu aru-nggaminja bondjana na 
pa-mbuhangu-mi dàngga angumi paraina i Miri, hamanai na mbuha 
ndaba-minja na tauka, hi mangu bundungu-na, hama tuna njumambu, ba 
mambuha-nggai njimi, 13 ka na-pamandu-ndja da etimi, hi lundu nda ningu 
njurana na matua-da la hanggana na Alanda, na Amanda, nu la lodu takana 
na Mirinda, 1 Jehu, dangu da tau matua-naka. 


NA KAWUDU 4 
Na panau-nandja la pa-matua. 


1 Hinggilu-nai, angu dedi, makarai-kai dangu mapanau-nggai lai Miri 
Jehu, hama tuna na pambàda kataku-mi welingu lai njuma, djàka nggiija 
bàdi na pawàmi bai paora-nja i Ala, na na pambàda wàmi, ka peku 
manau-mi la patimi nu. 2 Maa bai pi-dundja djaka ngguha da uku pambàda 
pakata-manggai rukuna 1 Miri Jehu. 3 Maa ba djiaja jiana-du na 
pawuku-na i Ala, màtawa kai pa-matua wikimi, kai roputu wikimi la 


ndjuraku, 4 kai marangga pingu pahimbu papaha wikimi, bai wangu huri 
ma-matua dangu ma-patembi, 5 ambu na-paradjaku-kai mangaba eti, hama 
tuna na tau hangadangu manda pinja 1 Ala; 6 ambu ningudu haatu 
mapangga-ja na angu dedina, dangu matunja mandjala la matungu nu, nadu 
1 Miri ba natu-mandja limbada da matuda nu, hama tuna na pambada panii- 
manggal dangu na pa-pambana-manggai amangu. 7 Nadu hi napaau-nda 1 
Ala, ka dawulu ma-akatu ba nda wanaa-nda, taka ka da-pamatua wikida 
ba wana duna. 8 Djia ba tuna nu na tau na ma-djukaru-nja jiana, nda tauaja 
na pa-djukaru-na, taka djukaru-nanja 1 Ala, na mawua-mbu-nggainja na 
Ngahu Matua-na. 9 Rukuna na mbuhangu angu dedi, nda kudjara-apa 
pa-tulihu-nggamja, ba pa-papeka-ma-nanggaika 1 Ala la pambuhangu 
dangga angu. 10 Ba djia-madujai na papalii-mindja da angu dedika la 
panggubulu tana Makandoni. Taka mapanau-nggami angu dedi ka peku 
manaü-kimi la patimi nu, 11 dangu kai keha ninja la pa-kahana, kai 
katana-ja na wai ngera wikimi, dangu la parama wandja da lima wikimi, 
hama tuna na pambada randi-manggai, 12 kai wanja na ma-rakangu la tau 
la hambeli dangu nda monungu-mi tau. 


Na hadangu-na na mameti dangu na takana 1 Miri. 


13 Nda ku-mbuhangua, angu dedi, ba ndai pinja na ngerada da 
ma-mahuru, nu bai handuka ka ambi hamanja na tau hawiangu na manda 
ningu pamonu-na. 14 Nadu djaka tawajja i Jehu ba nameti-ka dangu ba 
na-hadangu belika, djiangu-mbudu tai 1 Ala ba nangandi pa-karia-ndja 
Njuna da mambada mahuru, rukuna 1 Jehu. 15 Jiana na papanii-manggai, 
ba manundju-ja na patiki-na i Miri: Njuta maluri, da ma-ndadiku lundu 
tomaja na takana 1 Miri, nda djia mangilua-ndandjapa da mambada 
mahuru. 16 Nadu Njuna wikima 1 Miri ba napuru welingu la awangu 
haromu, ba na-paaungu, la warangu-na na ngora papalewa dangu la pini 
napiri-na i Ala, hi dahada mangilungu-mapa da ma-mahuru-ka lai Karitu, 
17 hala njuta maluri, da ma-ndadiku, hi ngandi pa-kariangu-ta dangu njuda 
la karumangu, pa-patabuku danja 1 Miri la awangu. Nu hi hanii manunda 
haromu lai Miri. 18 Djia ba tuna nu, jiana na panii mata kai panau wanja 


badi dangga angumi. 
NA KAWUDU 5 
Mi-pawala badi ba wana. 


1 Taka rukuda da ndaungu dangu da rehi, angu dedi, nda kudjara-apa 
pa-tulihu-nggaindja. 2 Njimi wiki ba pi hamu-ma-minja na takana na 
loduna 1 Miri, ba hama djiangu ma-manganga mataka wangu rudu-ngu-ja. 
3 Nda nggara ehia, peku ndabana ba talanga wana na tau, hi djia taka 
bia-nandja pa-molungu wangu, hama tuna na kawini pakambu ba 
natatka-nja pakati kadjia; kau ngalangui dumu pa-palai? 4 Taka njimi angu 
dedi, nda la kapàtangua-kai hi natoma-nggai nuna na lodu hama tuna na 
ma-manganga. 5 Nadu njimi mbuu ndabami ba tau la ma-hambila dangu 
tau la mahari-kai. Nda tau malaku la rudungu dangu la ma-kapatangu-ta. 6 
Djia ba tuna nu ambu ta-katuda badi hama tuna hawiangu, taka matawa ka 
ta-pawala dangu ka ambu ta-maüku. 7 Nadu na tau na ma-katuda ba 
rudungu pa-katuda wana dangu na tau na ma-matiku ba rudungu pa-matiku 
wana. 8 Taka njuta, ba tau la maharii-ta, matawa ka ambu ta-matiku, ba 
ta-kalembi bahingu pawai dangu mbuhangu, hamanai ba tanggubi bahinja 
na monu-ndanja na manangu. 9 Nadu ba nda patunggua-nanda la 
pa-hanggaungu hangga 1 Ala, taka la pahanggau-nja na manangu rukuna na 
Mirinda 1 Jehu Karitu, 10 na mambada meti lumunda, nu ka pawala-ndanja 
ndiai ka katuda-ndanja ka peku luri karia-ndanja Njuna. 11 Djia ba tuna nu 
matawa kai panaungu dangu kai pa-mandungu dangga angumi, hama tuna 
na pakali wamika. 


Na panaungu hangia-hangia. 


12 Oi angu dedi, makarai-kai, kai tembi aruha da tau da madjara la 
padua-mi dangu da ma-kapipi-kai lai Miri dangu da ma-pangita-nggai 
ngarangia; 13 matawa kai pambotu-maha ba dangu mbuha-mindja lumuna 
na paràma-da. Ipapeku-wa dàngga angumi. 14 Ha angu dedi, mapanau- 
nggai, mata kai paita àrundja ngarangia da manda kadeningu, kai 


pamandu-ndja da makalai etida, ndula aruja na manda maka, palera-nja eti 
mbuu ndaba-naka na tau. 15 Pa-nandjarungu, ambu djia ningudu haatu 
ma-papapa wanja ma-akatu na ma-akatu, taka matawa kai marangga 
kehangu manu mahamu la dangga angumi, hamanai la tauka mbuu 
ndabana. 16 Matawa kai hawola ma-manu, 17 ambu na-kambotahu-du na 
hamajangu-mi, 18 hamanai kai pa-malangungu-wa la matu-tumbuka, maa 
tuda nu badi ba wananggai i Ala lai Karitu Jehu. 19 Ambi palalu-ja na 
patumbu-na 1 Ngahu, 20 ambi pamuda-ja na lii wunangu, 21 tàkai kamanja 
badi mbuu ndabana, kai kawana ninja na mahamu. 22 Iroputu-wa wikimi la 
ma-akatu hangia-hangia. 23 Njuna wiki 1 Ala, na pingina na peku, mktawa 
ka na-pamatua palundu arunggai, da etimi dangu da hamangu-mi dangu da 
taumi ka pa-manggangu ndaba aruha, hi nda ningu ndoku njurada tai la 
lodu takana na Mirinda 1 Jehu Karitu. 24 Na mapaau-nggai ma-tuturu-ja, 
Njuna duna napa na ma-palanjapu-ja. 25 Ha angu dedinggu, hamaja 
aru-nggama ndumama. 


Na hupu ndjapuna. 


26 Tambi wàdanggai wàmundja da angu dedi bai wangu puduku matua. 27 
Kuhara-nggai lai Miri, jiana na huratu imbaha-mandja bàdi da angu dedika. 
28 Na pa-namungu-na na Mirinda i Jehu Karitu màtawa ka haniina lai 
njimi. 


NA HURATU-NA I PAULU NA PADÀMBU WÀNA NA 
PA-PANGÀNDI-NA LA TAU TEHALUNIKA 
NA KAWUDU 1 


Na kawunga-na. 


1 Welingu lai Paulu dàngu i Hiluwanu, hamanai i Timutiu, 
pa-pangàndingu-ja na kabungguru la Tehalunika, na maninja lai Ala, na 
Amanda, hamanai lai Miri Jehu Karitu; 2 na pa-namungu dàngu na peku 
welingu lai Ala, i Ama, dàngu lai Miri Jehu Kartu, mata ka lai njimi-jawa. 


Na pa-malangu-nanja 1 Ala dangu na hamaja-nanja ndumana na 
kabungguru. 


3 Ma-pamalangu manungu-ka badi lai Ala rukumi njimi, angu dedi, hi 
raka-mbu-duna, ba nabondja-bondjangu-duka na pawaimi, hamanai na 
mbuhangu-mi dangga angumi mbuu ndabami ba napabu-bundungu, 4 
njumai duma hi kiri hamemu wamanggai nahu la hau kabunggu-hau 
kabungguru-na 1 Ala, rukuna na torungu-mi dangu na pawaimi, djiapa ka 
nda nggiki keha-danggai-kadu, dangu bai padangu majila hangia-hangia. 5 
Nu papi wanguja na pa-tandangu-na 1 Ala na ma-padeningu, ba 
pa-parakangu-kaika la panduma-nja na pahangandji-na 1 Ala; djia-dujaka 
na pa-padangu wami majila. 6 Maa ba ma-padeningu bidua-ja1 la hanggana 
1 Ala djaka pa-himbalu wandja majila da ma-pajila-kai, 7 hamanai njimi 
pa-pamajila-da ba panggaüru-kai hama tuna njuma, nu la lodu 
pa-djilikungu-na wikina 1 Miri Jehu namu dita la awangu, ba na-karia-ndja 
da papalewa-na da mambiha mendi, 8 la epi ma-kandulangu, ba natundja 
ngerada da tau da manda tandaja 1 Ala, dangu da manda tundunja na lii 
manangu-na na Mirinda 1 Jehu. 9 Nu hanggau-nandjaka njuda tai wunda 
akatu-da, nu na molu pa-lupangu ba pamarau-ha welingu la hanggana' 1 Ala 
dangu welingu la atalu kaparu-na na ma-mangundju meha, 10 namu ba 
namai ka pa-mangundju-ja la tau matua-naka dangu ka hangataru wanja la 
tau mapawai-ka la lodu nu. Nadu na pa-hakahu-ma ba pawai-jaka lai 
njimi. 11 Djia-duja hi ma-hamaja ma-mànunggai ndumami raka 
pa-paaungu-ha ka wànanggai paraïna na Alanda, dàngu ka màngu àtalu-na 
ba na-padjàngapu-ja na orangu-mi la mahàmu, dàngu na pa-patumbu-na na 
pawaimi. 12 Mata ka peku pa-mangundju-ja na tamuna na Mirinda i Jehu 
daa lai njimi, hamanai njimi daa lai Njuna, nundjuja na pa-namungu-na na 
Alanda dàngu i Miri Jehu Karitu. 


NA KAWUDU 2 
Rukuna na mai belina 1 Karitu. 


1 Rukuna na maina na Mirinda i Jehu Karitu, dangu rukuna ba pauhi-nda 


ngeru lai Njuna, makarai-kai angu dedi, 2 ambu narengga-du panggilu 
nggaulu na pangadangu-mi, ambi katataku-du, ka ruku pa-patumbu-na 1 
Ngahu-kai, ka ruku ngaru-jakai, djaka ndiai ka huratu-jakai, ma-welingu 
lai njudaja ba wada anga-nggama, djia-jaka na loduna 1 Miri ba wada anga. 
3 Ka ambu ningui tau ma-panjonga-kai, djiapa ka nda nggi-nggiki- 
nanggai-kadu; ba nataka mangilu-mapa badi na rapa kandulingu, hi 
na-pawuwangu-pa wikina badi na tau na hupu manda hida, na tunggu 
molungu, 4 na ma-papapangu, na ma-padjangga wikina ba napapa halandja 
Alaja ndia pa-lumungu-ja ba wana na tau, hi lupa na-mandapu daa la uma 
Ala ba napeka wikina Alaka ba wana anga. 5 Ka ndai ngadaja dimi, ba 
kukali panii-madu-nggaindjaka jiada ba ningga lai njimi jia? 6 Nahu 
pi-minjaka djaka nggaraja na mapatu-ja, hi lundu na-pawuwangu wikina 
ngeru la rehina. 7 Nadu na ma-tandjiku la manda hida, mbada ramana 
padua-ka, djiaaja njuna na mapa-patu, ba ali-manjaka badi. 8 Nu hi 
na-pawuwangu wikina na manda ningu hidangu, na pa-pameti wananja na 
ngahuna la ngaruna paraina 1 Miri Jehu, dangu pa-pamolu-na djaka itaja ba 
nataka. 9 Nu na takana na manda ningu hidangu, nundju-maa-nanja na 
hurina i kambaliku, ba nawangu mbiha manjola-na, dangu tanda hangia- 
hangia, dangu pa-hangataru kabali, 10 hamanai ba matu-matu ma-akatu 
pa-patumbu-na, pa-titiru wananja da patunggu molungu ngeru, nu ba nda 
da-kataku-ja dangu ba nda dambuha ninja na ma-tubangu, ka peku 
manangu wanguda lati. 11 Djia-dujaka 1 Ala hi na-pataka-ndja 
ma-pandjarangu hi kiri waidanja na ma-kabaliku, 12 ka peku tundja wai 
ngerada mbuu ndabada da manda waija na ma-tubangu, hi ora ni bia-danjai 
na ma-akatu. 13 Ba tuna ma-pamalangu manungu badi lai Ala rukumi njimi 
angu dedi pambuha-na i Miri, maa ba mbàda pindi-du-nanggai welingu la 
kawunga-na la pangala-nja na mànangu, ba na-pamatua-kai paraïna i 
Ngahu, dàngu bai waija na ma-tubangu. 14 Djia-duja hi napaau wànggainja 
na lii mànangu na pa-patàka-manggai, ka peku tunggu-minja na 
mangundju-na na Mirinda i Jehu Karitu. 15 Djia ba tuna nu, angu dedi, 
mi-undungu bàdi kai kawana ndja da panaungu da pambàda papeka- 
manggai, ka la ngaru-kai, ka la huratu-kai. 16 Njunaka na Mirinda i Jehu 
Karitu, hamanai i Ala na Amanda na mambada mbuhanda hi nawua-nda 


panggauru wangu ma-palupangu, dangu pa-monungu wangu mahamu, 
rukuna na pa-namungu-na, 17 ka na-panggatru aruha da etimi hamanai ka 
na-pa-kapi-ngatu aruha, hi kiri djangapu halana na parama-mi dangu na 
paniimi. 


NA KAWUDU 3 
Da panaungu hawiangui. 


1 Hinggilu-nai, angu dedi, ihamaja àru-nggama ndumama ka peku 
kaharuku-na nahu na puluna 1 Miri dàngu ka peku pambotu-ja hama tuna 
lai njimi, 2 hamanai ka peku mangga àru-nggama welingu la tau ànga 
dàngu la tau akatu. Nadu na pawai ba nda nangera ndàbanja tau. 3 Tàka i 
Miri ma-tuturu-ja, hi djiangu-ma na-pamandu-nggai dàngu hi namangga- 
nggami napa lai ma-akatu. 4 Dangu mamonu-nggai rukuna 1 Miri, ba 
wàminja padua dàngu ba djiangu-ma duna miwànja napa na paràndi- 
manggai. 5 Njunaka i Miri ka na-paora àrundja da etimi la mbuhangu-na i 
Ala dangu la torungu-na i Karitu. 6 Ma-paraha-nggai, angu dedi, la 
ngarana 1 Miri Jehu Karitu, kai maraunja djaka djia ningu angu dedi manda 
kadeningu hurma, manda nundjuja na pa-pekangu panggepi-mi welingu lai 
njuma. 7 Maa ba pi wiki-ma-minja djaka nggikina badi bai nundjuja na 
hurima, ba nda maanggu lukudu la padua-mi; 8 nda mangangu djua mbu la 
tau, taka lundu ndjili-mama dangu lundu djara-mama ba marama la 
rudungu la lodu, ka ambu ningudu haatu lai njuda pa-pambotu-nda ba 
wàmanggai. 9 Ka nda ngera-manjai wami? Ba tuna mata ka ta-paita-ndja 
badi huri ka peku kikungu-da wamaanggai. 10 Nadu ba talanga-ninggama 
lai njimi: Djaka ningu tau manda bihu parama, ambu nangangui badi, 
wamanggai-ka. 11 Maa ba marongu-du hiana ba nindja hawiangu lai njimi 
da maanggu luku, da manda rama, da marama manda palingu. 12 Da tau 
tungu nu ma-paraha-ndja dangu mapanau-ndja lai Miri Jehu Karitu, mata 
ka darama ngudu ka dangangu parai wikida. 13 Taka njimi, angu dedi, 
ambu nahoda-dukai la pawunda mahamu. 14 Djaka era ninja na manda 
ronguja na papanii-ma la huratu jiana, ihamata-maja, ambi pakoru danja, 


ka na-makia. 15 Na njuna ambu hama djiangu papa-minjai, ipanau bianja 
hama tuna angu dedi-minja. 16 Njunaka 1 Miri, na pingi peku, ka nawua 
manu àrunggai peku la ngga-nggara na matumbu-ka. I Miri matawa ka 
haniina lai njimi mbuu ndabami. 


Na hupu ndjapuna. 


17 Tambi wanggunggai njungga, Paulu, la paruku lima wikinggu; 
dji-djia-maja jiana na tanda la hu-huratu-ka; tuna numa na tulihu-nggu. 18 
Na pa-namungu-na na Mirinda i Jehu Karitu, matawa ka haniina lai njimi 
mbuu ndabami. 


NA KAWUNGA HURATU-NA I PAULU LAI TIMUTIU 
NA KAWUDU 1 
Na kawunga-na. 


1 Welingu lai Paulu, pa-pahurungu lai Karitu Jehu, nundjuja na hupu luna 1 
Ala na ma-pamana-nda, dàngu i Jehu Karitu na ngia pa-monungu-nda, 2 lai 
Timutiu na ana lànga-tàkanggu la pawai. Na pa-namungu, na mila eti, na 
peku welingu lai Ala, na Ama, dàngu welingu lai Karitu Jehu, na Mirinda, 
matawa ka lai njumuja. 


Na rukuda da ngguru kabali. 


3 Hama tuna na pa-pamanda-nggunggau ba kulaku la Makandoni, 
undàdiku kadiru la Epihu kau panaundja hawiangu, ka ambu ningu 
pa-papeka hauda, 4 ka ambu da-nggumangu pangerangu manda palingu 
dàngu ndalaru dedi manda ningu kandjupungu, ma-patumbu pa-palumungu 
wàngu, hi nda djia ningu biaja la paliija na andana i Ala la pawai. 5 Na 
pawuku-na na panaungu duna, djiaja na mbuhangu na ma-welingu la eti 
jahangu, dàngu la eti pa-tandangu na mahàmu, dàngu la pawai na manda 
kapelu. 6 Nindja hawiangu da ma-dundjaku-ndja jiada, hi da-pambeli-ngu 


la kareuku manda lingu. 7 Ka ngguru ukuta ba wada, hi nda pi bia-danjai 
na papeka-da dangu na pa-palanga-takada. 8 Pi-mandanja na uku ba 
mahamu-maja, mili ka ma-rakangu la ukuja njuna ba tawanja, 9 ba dangu 
pindanja jiana, hi tuja na uku, ba nda tunggu tau tandjiaja, taka tau manda 
ningu hidangu-ja, dangu da manda pa-tingingu, da manda lumunja 1 Ala, 
dangu da tau ndjala, da ma-kadjari dangu da manda patembi, da 
ma-pameti amada mada, dangu da tau pameti tau, 10 da tau ndjuraku, da 
ma-pajorangu la hamada, da ma-batangu tau, da tau kambaliku, da mahara 
kabali dangu mbuu ndabana na ma-pahilitu welingu la pa-pekangu na 
ma-padeningu, 11 nundjuja na lü manangu, na mapeka-ja na rihina 1 Ala na 
ma-màndjaku meha, na pa-pangerangu-ka. 


Na pa-namungu-na i Ala lai Paulu. 


12 Ku-pamalangu-manja Njuna na mambada pa-àtalu-ka, na i Karitu Jehu, 
na Mirinda, ma-tuturu-ja na ma-wànangga, ba na-pakata-ngganja jiana na 
pa-lumungu. 13 Làti duku ba tau pa-lapingu-ka, ba kukeha-nja dàngu ba 
ku-panjàku-ja na kabungguru; ba tuna pa-manàwarungu-kaka, nadu ba 
dangu nda pingunggu ba tunggu nu, rukuna ba nda kupawai. 14 Taka 
ma-bundungu dirà matiki-jaka na pa-namungu-na na Mirinda, ba na-pa- 
kariangu pawai dangu mbuhangu lai Karitu Jehu. 15 Malanga-taka-maja 
na pulungu jiana, dàngu ràka pa-kataku hàla-maja, i Karitu Jehu ba mbàda 
mainaka la pinu tana la pa-pamàna-nja na tau ndjala; la padua-da njuda 
djiaka njungga-maka mangia ngaba. 16 Ba tuna djiaja jiana-maika hi kiri 
pa-manàwaru-ka, ka peku pa-mangilu-nangga njungga paraïna i Karitu la 
pa-pa-ngitangu hàlaja na lerangu etina, la patu wàngga ngerangu la 
mapawai-ka lai Njuna ngeru, pangala wàdanja na luri pa-lupangu. 17 Lai 
Njuna na manda pa-dirangu pahangandji-na, na manda molungu dàngu na 
panda ngita, na na Ala kamehangu, lai Njunaja na tembi dàngu na wotungu 
lundu nu-nu. Ami-ngu. 18 Nuja na paràndi-nggunggau, ananggu Timutiu, 
nundjuha da lii wunangu da pambàda wunangu àmangu la rukumu njumu, 
mata ka djia-hawa nuda da pa-kawana-mu la pa-pabera, nu na pabera 
mahàmu, ba dàngu màndungu-na na pawaimu dàngu ba dàngu hàmuna na 


eti pa-tandangu-mu. 19 Ba mbada dundjaku-danjaka nu, hi 
na-molungu-maa na pawaida hawiangu. 20 La padua-da njuda nimbundja 1 
Ihikandaru dangu 1 Himiniu da pambada pakata-nggu lai kambaliku ka 
papeka-ndja la panda pa-lapingu. 


NA KAWUDU 2 
Na pa-paraha-na lai Timutiu. 


1 La mangilu dehi hi ku-panaungu kai wangu pakarai dangu 
pa-hamajangu, kai pa-mandangu, kai pa-malangungu ndumana na tauka, 2 
ndumada da hangandji, dangu da pa-tangara, ka peku pekuna, ka peku 
mandjaku-na na lurinda, ba talumu-nja 1 Ala dangu ba na-panggepingu na 
hurinda la ngga-nggara. 3 Nadu ba nunaja duna na mahamu dangu na 
pa-orangu la hanggana 1 Ala na ma-pamana-nda. 4 Ka na-manangu mbuu 
ndabana na tauka, dangu ka lupa nataka-nja na pinja na ma-tubangu ba 
wana. 5 Nadu i Ala ba mbulungua-na, hamanai ba mbulungua-na na malii 
padua-ndja 1 Ala dangu na tau, na 1 Karitu Jehu na angunda patau, 6 na 
mambada pa-djamangu wikina la pa-pahala wanja na tauka. Djia-majaka 
na pa-hakahiingu la rehina. 7 Lumuna nuna-duka hi tuka njungga 
matanggu bobaru dangu pa-pahurungu — langa-taka-manggunja, nda 
kambaliku anggurja — la papeka-nja na tau hangadangu ka peku pawaida 
ka peku pidanja na ma-tubangu. 


Na huri na ma-rakangu. 


8 Nu, matawa da tau mini la hau pangia hau pangia ka da-hamajangu badi 
wanggu, ba dangu pa-ndemangu-da lima ma-matua dangu nda ningu 
makaraü-da dangu pa-lumungu-da. 9 Djia-mbuja da tau kawini matawa ka 
dawotu paki ma-rakangu, dangu pinguda pa-makia, dangu paeti-da, nda 
djia biaja la pa-kalipa lunggi djaka ndia la papaki marara, ndia ana hida, 
ndiai paki mambana wilina. 10 Taka matawa ka djiaja na parama mahamu, 
hama tuna na ma-rakangu la kawini na ma-pangitangu-ja na lumu-nanja 1 
Ala. 11 Na kawini màtawa ka na-papekangu dangu kahana-na ba dangu 


karadaku-na la ngga-nggara. 12 Taka nda kupulia-nja na kawini la 
pa-papekangu dangu la pangia ditangu lema, taka matawa ka 
na-kahanangu badi. 13 Maa ba 1 Andangu-du na pa-padika mangilungu hi 
mangupa 1 Hawa. 14 Nda djiaaja 1 Andangu na pa-panjonga, taka na 
kawini duna na pa-panjonga hi kiri pangga-nanja na lii pawulu. 15 Ba tuna 
djiangu-mai njuna ba pa-pamanangu-ja ba na-paanangu, mili ka 
na-padaingu njuna la pawai, dangu la mbuhangu dangu la ma-matua, ba 
dangu paeti-na. 


NA KAWUDU 3 
Na rukuna na ama bokulu dangu na ndiakingu la kabungguru. 


1 Malanga-taka-maja na pulungu jiana: Djaka ningu keha ka ama 
bokulu-ka mawana, tanggu mahamu-ma pawuku-na. 2 Na ama bokulu 
ambu ningu njurana badi, haatua papaha-na, tau ma-pawala 
pa-ngadangu-na, tau paeti-ja, tau pingu hurija, manggepi arijaa, mapingu 
pa-pekangu tauja, 3 ambu tau kali matuku la wai angguru-ja, ambu tau 
mbana etija, taka tau madjangu-ja badi, nda tau kali pa-lumungu-ja, nda tau 
mangabangu amahu-ja badi, 4 tau mapingu pajapa hamuja na kuru umana, 
na ngia pa-tangara-da da anana ba dangu pa-nggepingu hurina la 
ngga-nggara. 5 Nadu djaka nda napingu-ma pajapa hamuja na kuru umana, 
nggiki hama anggaraa-nanjaka na kabungguru-na i Ala? 6 Ambu tau bidi 
tama-duja, ka ambi na-padjangga wikina, ka ambu na-ngalangu wai 
ngerana hama tuna 1 kambaliku. 7 Naora-manjai badi parai tau la hambeli, 
ka ambu napulu-nja tau hi nakana la hiruna 1 kambaliku. 8 Tuda numbu da 
ndiakingu la kabungguru, matawa ka da-panggepingu da hurida, ambu 
da-kahanga lama, ambu na-panjaku-ha wai angguru, ambu da-kehangu 
banda akatu. 9 Matawa ka damangga-nja na ma-tandjiku, nu na pawai, ba 
dangu jahangu-na na eti pa-tandangu-na. 10 Njudambu pa-kamangu 
pakuha badi. Hala djaka nda ni-f. ngudu njurada, djia-jaka ka dakata-nja na 
palumu-da. 11 Hamanai da papaha-da na-panggepingu-mai badi na hurida, 
ambu da-pulungu tau, tau pa-nandjarungu-ha badi, tau pa-monungu-ha badi 


la ngga-nggara. 12 Da ndiakingu haatua papaha-da badi, tau mapingu 
pajapa hamuha da anana, hamanai na kuru uma-naka. 13 Nadu da tau da 
mambada kata hamunja na palumu-da, ba ngalangu-danja pa-ngiangu 
mangia ngaba hi kalongga nda ukuja na etida la papeka-ja na pulungu 
rukuna ba dawaija 1 Karitu Jehu. 


Djaka nggikina badi la kabungguru 1 Timutiu. 


14 Jiana ba ku-tulihu-nggaunja, monungu-nggunja paluu mai lai njumu. 15 
Taka djaka ku-endapu-kai, pi-munjaka djaka nggikina badi la umana 1 Ala, 
na na kabungguru-na 1 Ala na maluri, ba kambaniru-na dangu ba latana na 
ma-tubangu-ja. 16 Papingu-majaka ba ma-tandjiku nda ukuja ba lumunja 1 
Ala: Na pa-pa-djilikungu la tolu, pa-pakawana-jaka lai Ngahu, 
nangita-jaka papalewa, pa-bobaru-jaka la tau hangadangu, pawai-jaka la 
pinu tana, pa-padita-jaka hi na-ngiangu la ma-kabilaku. 


NA KAWUDU 4 
Na ma-panjonga tai la lodu malamiri. 


1 Taka napeka pa-habolangu-majaka paraina 1 Ngahu, la lodu malamiri ba 
ninjaka na ma-kanduli-nja na pawai, ba da-tundungu pa-papeka-da da 
wandi akatu, wandi ma-panjonga-ha, 2 ruku kapelu-da da ma-kareukungu 
ma-kambaliku, da pa-pa-dambakungu bahi mbana da eti pa-tandangu-da, 3 
da ma-hiringu la pa-pauma, dangu da ma-paroputu la pangandja hawiangu 
da pangangu da pa-padika-na 1 Ala, lati ka danggepi wandja 
pa-malangungu paral da tau mapawai dangu da mapi-njaka na ma-tubangu. 
4 Nadu mbuu ndabada da pa-padika-na 1 Ala ba mahamu hala-maha dangu 
ba nda ningu ndokua raka pa-warungu, djaka nggepi wandja 
pa-malangungu. 5 Mala ba pa-matua-duha rukuna na puluna 1 Ala dangu 
hamajangu. 


Na linguna na lumungu na ma-tubangu. 


6 Djakau panamu-dundja nuda da angu dedi, djia hi ma-lumungu hamu lai 
Karitu Jehu-kau, na mamahi-ha da pulungu rukuna na pawai dangu na 
pa-pekangu na mahamu na pambada tundumu. 7 Taka uwarundja badi da 
pangerangu da manda lingu hama tuna da pakàli pekada da kawini 
kaweda. U-pandamangu-ma wikimu la palumu-nja 1 Ala. 8 Nadu na 
pa-ndamangu tada ihi la pa-parimbu ba hawutua linguna, taka na lumunja 1 
Ala malingu-ja la ngga-nggara, ba maningu randingu-duja, na na luri, ka 
maninja nahuja ka ma-namunja ngeru-jakai. 9 Ma langa-takaja na pulungu 
jiana, dangu raka pa-kataku ndàba-maja. 10 Mala ba djiaja jiana-du hi kiri 
djaranda dangu hi ta-pa-mukarungu, ba monu-du-ndanjaka 1 Ala na maluri 
na ma-pamana ndabanja na tau, ri-rihi na tau pawai. 11 Matawa kau 
paraha-mandja dangu kau papeka-mandja jiada-ka. 


Na panaru-nanja 1 Timutiu. 


12 Ambu djia ningudu tau ma-pamuda-kau rukuna ba bidi minikau, taka 
matawa kau pangita-ndja ngerangu da tau pawai la kareuku-mu, la hurimu, 
la mbuhangu-mu, la pawaimu, la jahangu-mu. 13 Ba ndedi kutaka, matawa 
kau pa-mukarungu la pa-mbahangu huratu, la pa-panaungu, la 
pa-papekangu. 14 Ambu majau-dunja na pa-wuangu-kau na maninja daa 
lai njumu, na pambada wuangu-kau la ln wunangu ba talanga pa-dambaku- 
danggau lima da ama bokulu. 15 Umaràna-mandja jiada, mata ka lai 
nu-mamunja na etimu, ka peku ngita ndàba-nanja tau na kabutuhu-mu. 16 
Manggangu wikimu hamanai na pa-pekangu-mu, kau undu-ngu-ma lai nu. 
Nadu djàka tumamu nu ba pamara-munjaka wikimu hamanai da marongu- 
mbukau. 


NA KAWUDU 5 


| Ambu tenda-dundja da ma-kaweda, taka mata kau panau-ndja hama tuna 
na malangu ama; hamanai da bidi mini hama tuna na malangu angu paluhu, 
2 da ma-kaweda kawini hama tuna na malangu ina, dàngu da bidi kawini 
hama tuna na malangu ana-wini, ba dàngu jahangu-mu la ngga-nggàra. 


Na rukuda da kawini meti lei. 


3 Tembiha da kawini meti lei da malànga-tàka. 4 Taka djaka ningu kawini 
meti lei maningu anangu djàka ndia maningu umbukungu, màtawa ka 
da-papeka mangilu-ngu pàku njuda la palumu-nja 1 Ala hanggangu la kuru 
uma wikida dangu la patundja himbalu-da da inada da amada, ba 
jiana-duja na pa-orangu la hanggana i Ala. 5 Na kawini meti lei langa-taka, 
na ma-kalondangu, monu-ngu-nanja lai Ala ba dàngu torungu-na la 
hamajangu dangu la pa-malangungu la rudungu la lodu. 6 Taka na maluri 
wàngu eti biana, meti-nanjaka djiapa ka luri-nanjakai. 7 Na rukuda jiada 
uparàha-mbundja bàdi, ka àmbu ningu ndoku njurada. 8 Tàka djàka ningu 
manda anggaraa kalembi-na ka manaüa-manaka na tau la kuru umana, 
pahini-nanjaka na pawai, hi nda hama tungu biapa na akatu-na na manda 
pawai. 


Na rukuda da kawini meti lei da maningu tanggungu la kabungguru. 


9 Àmbu tulihu-nja tamuna na kawini meti lei na mandedi toma nomu 
kambulu ndaungu; haàtua leina badi amangu; 10 pa-wotungu-majai badi 
rukuda da parama-na da mahàmu, ba na-radangu anana, ba nanggepi tau 
namu, ba nabaha-ndja wihida da tau matua, ba nandula-ha da ma-padangu 
majila, na ma-marana patu mahamu hangia-hangia. 11 Taka da mandedi 
toma upatuha. Nadu djaka da-tahiru-njaka 1 Karitu parai pa-matarungu, 
itirungu bia-danja pa-pauma, 12 hi nanggana-ha pandjala wangu ba 
da-dundjaku-dunjaka na tuturu-da la mangilu. 13 Dangui ba nda ningu 
parama-da hi da-pandamangu wikida la pa-nimbihu uma; dangu nda 
mbulungu bia ba nda ningu parama-da, taka dakali pa-pulungu, hi da-pa- 
konggalungu ba dapanii-ja na nda raka papanii wangu. 14 Djia ba tuna nu 
da kawini meti lei da mandedi toma la rehi, da-pauma badi wànggu, ka 
ningu anada, dàngu ka da-anggaraa-ja na kuru umada, ka àmbu datuja na 
papulu wànanda papanda. 15 Ba ni-dundjaka hawiangu da mambàda 
pa-mbelingu la patundu-nja i kambàliku. 16 Djàka ninja na kawini na 
maningu kawini meti leingu la umana, màtawa ka nandula-ha ka àmbu 


na-pabuku-njai mambotu na kabungguru, mata na kabungguru ka peku 
ndula-nandja da kawini meti le1 langa-taka. 


Na rukuda da ama bokulu; da panaungu hawiangu. 


17 Da ama bokulu da mapingu pa-kapipi raka patembi pa-ndongu-ha, 
ri-rihi da madjara la pangandi-ja na pulungu dangu la pa-papekangu, 18 
Maa ba nidunja la Huratu: ambi tunja katanga ngora na hapi na ma-parina, 
ba wana, hamanai: Na tau na marama, raka-mana djaka na-ngalangu 
wu-ndana, ba wana. 19 Ambu kataku-duja na pulu tau na ma-pandjala-ja 
na ama bokulu, hinggilu-na djaka madua-ha, djaka ndia madua haatu-ha da 
ma-hakahii. 20 Taka da mawunda mandjala, utenda-mandja la mbabu badi, 
ka da-mangadatu wangumbu da tau hawiangu. 21 Ku-paihi-manggau la 
hanggana 1 Ala dangu la hanggana 1 Karitu Jehu dangu la hanggada da 
papalewa papindi, kau pamandu-mandja jiada dangu nda mbotu 
hapapa-mu, ka ambu ningu ngga-nggara pa-patumbu-mu rukuna bau paora 
mehanja eti na haatu. 22 Ambu ningudu pa-manjamalu-mu la 
pa-padambaku-nja lima, ambu ngerangu-du la ndjala haatu; manggangu 
wikimu kau jahangu manu. 23 Ambu wai djua paku pangunu-mu, taka 
ungunungu-ki wai angguru hawutu badi rukuna na mbulimu dangu rukuna 
na hidumu na makali hawundalu. 24 Na ndjalada hawiangu na-habola 
memangu-ma hi kiri ma-ngilu-nandja la hangga ma-patandangu, taka na 
ndjalana hawiangui na-malamiria-ndja. 25 Tuna numbu da parama da 
mahàmu ba da-habola memangu, tàka da manda tuda nu, nda djia 
peku-mbuda la pa-kawi ningu. 


NA KAWUDU 6 
Na rukuda da tau ata. 


1 Na tau ataka, màtawa raka pa-wotungu-ha la ngga-nggàra ka wàdandja 
da mirida, ka àmbu nalapi wànja tau na ngarana i Ala dàngu na 
pa-pekangu. 2 Da tau da ma-miringu mapawai àmbu da-pahalimu-duha da 
mirida rukuna ba angu dediha, taka màtawa ka manaüda la pa-manundu 


rukuna ba mapawai-ha dangu ba pa-mbuha-ngu-ha, ma-marana la patu 
mahamu. Tuna numa badi bau pa-pekangu dangu bau panaungu. 


Da ma-panjonga. 


3 Djaka ningu ma-papekangu hau, na manda namatu-ha da pulungu da 
ma-padeningu, na da puluna na Mirinda 1 Jehu Karitu, hamanai na 
pa-pekangu karia-na na lumunja 1 Ala, 4 na tau tungu nu, wotu 
angangu-nanja wikina, djiapa ka nda nggara-kadu papina, dangu 
mbingu-nanja la pa-pata-jaku dangu la pa-palumungu kareuku djua, 
ma-patumbu makaraü, pa-hanggangu, pa-lapingu, pa-ngadangu akatu, 5 
pa-malara eti wada da tau da ma-riwatu pa-ngadangu-da, da ma-hiliru 
welingu la ma-tubangu, ba dakaka-ja, na lumunja 1 Ala pa-ngalangu 
wanguja ba wadadu. 


Na rukuna na mangabangu banda. 


6 Danguma na pa-ngalangu ba lumunja 1 Ala, mili ka na-pa-kariangu eti 
mandjaku njuna. 7 Nadu na dedinda, ba nda ningu ndokua pangandi-nda la 
pinu tana jiana, dangu nda ningumbu paluhu ngandinda. 8 Ba tuna djaka 
ningudu panganda dangu pakinda, toma-mananja mata ka wandaa. 9 Taka 
na tau na ma-kehangu wulu, nggana-nanja ma-pakamangu, dangu hiru 
dangu itirungu ma-kambanga, dangu pamburi wangu hangia-hangia, hi 
lupa na-hadandjalu la pamohu la pa-molungu wangu. 10 Nadu na amuna 
na ma-akatu-ka ba djiaja na mangabangu amahu. Rukuna ba djiaja 
nuna-maka na pa-namatu-da, hi lundu da-hiliru welingu la pawai hi 
na-kadjaka-ndja handuka hangia-hangia. 


Na panaungu-na lai Timutiu. 


11 Taka njumu dumu tauna 1 Ala, upalai-ndja badi nuda, kau kehanja na 
tandji, na lumunja 1 Ala, na pawai, na mbuhangu, na torungu, dangu na 
madjangu eti. 12 U-parimbungu badi la parimbu na mahamu ruku pawai, 
kau japaja na luri pa-lupangu, ba lumuna nunadu hi kiri paaunggau, dangu 


hu pekaja na papeka na mahamu la hangga hakahii dangu. 13 
Ku-paraha-nggau la hanggana 1 Ala, na pingina na luri hi kiri lurina na 
maluri-ka, hamanai la hanggana 1 Karitu Jehu, na mambada hakahii-nja na 
papeka na mahamu la hanggana 1 Potiu Pilatu, 14 kau pamandu-nja na 
pulungu jiana dangu nda ningu iraku-mu djaka ndia njuramu hi lundu 
na-pawuwangu wikina 1 Miri Jehu Karitu, 15 na pa-pawuwa-na ngeru la 
rehina paraina na Ma-maramba meha na pingi mandjaku, na Hupu 
Ma-hangandji dangu na Hupu Pa-miringu, 16 na ma-mehangu la panda 
ningu metingu, na ma-ngiangu ma-hambila panda lihingu, na pandedi ngita 
dangu na panda peku ngita ndoku tau; lai Njunaja na wotungu dangu na 
kodi maka na ma-padaingu. Amingu. 


Na papanii-nandja da mawulu. 


17 Upaniindja da mawulu la pinu tana nahu, ka ambu da-kadjanggalu, ka 
ambu da-monungu banda manda padaingu, taka ka djiaaja 1 Ala na 
ma-pabundu-ndanja mbuu ndabana ka peku paki-ndanja, 18 ka datu 
mahamu, ka dawulu wangu parama mahamu, ka da-paweli etingu la 
pa-padaüngu anguda, mangu mehanggu ba nda wada. 19 Nu ba 
da-kangutungu wikida banda ma-padaingu, lata ma-undungu, ndumana la 
lodu na ma-namunja, ka peku japa-danja na luri na malanga-taka. 


Na hupu ndjapuna. 


20 Oi Timutiu, mangganja na pambada pa-tanggungu-kau, kau kadjia-ha 
da kareuku angana da manda matua dangu da pa-palumu-na na pingu, 
pinguja ba wada anga. 21 Nindjaka hawiangu da mapeka-ja nuna, hi 
da-ndjàrangu welingu la pawai. Na pa-namungu-na i Ala mata ka lai 
njimi-jawa. 


NA HURATU-NA I PAULA LAI TIMUTIU NA PADUA WADA 


NA KAWUDU 1 


Na kawunga-na. 


1 Welingu lai Paulu, pa-pahurungu lai Karitu Jehu rukuna na pambuha-na 1 
Ala, nundjuja na parandi, na na luri na maninja lai Karitu Jehu, 2 
pa-pangandingu-ja 1 Timutiu na ana pambuha-nggu. Na pa-namungu, na 
mila eti, na peku welingu lai Ala, na Ama, dangu welingu lai Karitu Jehu, 
na Mirinda, mata ka lai njumu-jawa. 


Na pa-malangungu-na. 


3 Ku-pamalangu-nja 1 Ala, na palumu-nggu dangu jahangu-na na eti 
pa-tandangu-nggu, beri hama tuna na hurida da bokunggu da apunggu, ba 
nda na-kambotahu na tiki-nggu-nggau la hamaja-nggu la rudungu la lodu. 4 
Ba kunamu-ha da wai matamu, rindjungu-nggunjaka pa-ngita-kau, ka peku 
mbinu-nangga mbaha eti; 5 hi djia ngada bia-nggunja na pawai nda kapelu 
na ma-ngiangu mangilu la apumu 1 Loi, hamanai la mamu 1 Euniki, taka 
na-mandungu-ma la etinggu ba na-ngiangu-mbu lai njumu. 


Na panau-nanja la pa-torungu 1 Timutiu. 


6 Djia-dujaka hi ku-panamu-nggau ka peku pa-miripu-munja na pawua 
djua-nanggau 1 Ala, na maninja lai njumu rukuna ba ku-padambaku-nggau 
lima. 7 Nadu na ngahu na pawua-nanda 1 Ala ba nda djia mangadatu 
pa-patumbu-na, taka mbiha dangu mbuhangu dangu pa-eti-ngu. 8 Djia ba 
tuna nu ambu makia-dunja la pa-hakahii-nja na Mirinda, dangu ambu 
makia-mbungga njungga, na ma-ngiangu la uma kapatangu lumuna Njuna, 
taka mata kau pada pa-kariangu-mbu majila lumuna na lii mànangu, 
nundjuja na mbiha mendina 1 Ala, 9 na mambada pamana-nda, dangu na 
mambada paau wanda paaungu matua, nda nundjuja na parama-nda njuta, 
taka nundjuja na pawuku wikina Njuna dangu na pa-namungu na pambada 
wua-nanda lai Karitu Jehu weli muia weli tanangu; 10 taka na 
pa-pangitangu nahu ba nataka-ka na ma-pamana-nda, na 1 Karitu Jehu, na 
mambada pamolu-nja na meti hi na-patumbu-ja na luri dangu na manda 
molungu, rukuna na lu manangu. || Lumuna nunadu hi kiri tuka njungga 


matanggu bobaru dangu pa-pahurungu dangu ngguru. 
Na huri pa-pangita-na i Paulu dangu i Onihipuru 


12 Lumuna nunadu hi ku-handepa ndàba-jakaka jiana. Tàka nda ku-makia 
wambunja. Nadu ba pi-manggunja djaka nggamuja na ngia 
pa-monungu-nggu, dàngu na-màndungu-ma na etinggu ba namàka 
pamangga-nja na pa-pajàpangu-ka lundu la lodu nuna. 13 Pangera 
wàndjawa da pulungu da ma-padeningu, da pambàda rongumu welingu lai 
njungga, bau wanja na pawai dàngu na mbuhangu na maninja lai Karitu 
Jehu. 14 Mangganja na mahàmu na pa-pajàpangu-kau, rukuna i Ngahu 
Matua na ma-ngiangu lai njuta. 15 Pi-dumunja ba mbada dundjaku ndàba- 
danggaka da manindja la Ahia; lai njuda nindja i Pinggiliu dàngu 1 
Hirimonggini. 16 Njunaka 1 Miri ka namila àrundja eti da tau la umana 1 
Onihipuru, ba nakàli pa-màndjaku-jaka na etinggu, dangu na manda 
makia-ndja da nggili bahinggu. 17 Taka ba nataka-ka la Rumu, nahimbu 
mbana eti-maka hi lundu nahunggu-ka. 18 Njunaka 1 Miri, ka napuli arunja 
la pa-ngalangu mila eti lai Miri la lodu nuna. Djaka nggi-nggikina ba 
nalumu-ngga ba ningga la Epihu, njumuipa marihi pinja. 


NA KAWUDU 2 
Ba napanau-nja 1 Timutiu la pa-torungu paraina 1 Paulu. 


1 Djia ba tuna nu njumu dumu ananggu, matawa kau atalu la pa-namungu 
na maninja lai Karitu Jehu, 2 dangu da pambada rongumu welingu lai 
njungga, ba talanga dangu hakahii-ja, upakata-ndjawa la tau pa-monungu, 
da raka ma-papekangu tau hawiangu-mbu. 3 Matawa njumumbu kau 
padangu majila hama tuna na huru-ndandu-na 1 Karitu Jehu na mahamu. 4 
Nda ningua hurundandu ma-hanggetu la wai ngera wikina djaka talanga 
pabera-na, ka peku ora-nanja na mawanda-ja pa-hurundandu. 5 Djaka 
ningu ma-parimbu, nda na-ngalangua pendji, djaka nda na-namatu huri ba 
na-parimbu. 6 Na tau tungu woka na madjara la parama djiaja badi 
ma-mangilu la pa-ngalangu ihi woka. 7 Panauja na papanii-nggu, nadu i 


Miri ba djiangu-ma nawua-nggau manggana la ngga-nggara. 8 Namu-jawa 
1 Jehu Karitu, na pa-pahadangu welingu la padua tau meti, na na walana 1 
Ndautu, nundjuja na lii manangu na pa-bobaru-nggu. 9 Lumuna nuna-maka 
hi kiri padangu-nggu majila hi lupa papatu tau akatu-ngga. Taka na puluna 
1 Ala nda papatu-aja. 10 Djia-dujaka hi kiri handepa-nggunja mbuu 
ndabana lumuda da tau papindi, ka peku ha nggau-dan ja 1 duda na pamara 
wangu na maninja lai Karitu Jehu, hi lupa dangala-nja na bundjuku na 
ma-padaingu. 11 Malanga-taka-maja na pulungu: Nadu djaka tameti karia- 
manja, djiangu-ma ba taluri karia-mbunja; 12 djaka ta-patorungu, 
djiangu-ma ba ta-hangandji karia-mbunja; djaka ta-pahini-nja, djiangu-mai 
duna ba na-pahini-mbunda. 13 Djaka nda ta-tuturu njuta, daingu-mana duna 
la pa-tuturu, nadu ba nda djia peku pahiningu-ana wikina. 


Ambu pa-tajaku danja na ma-ndjarangu ba wana. 


14 U-panamu-mandja jiada, dangu u-pambangatu-mandja la hanggana 1 
Ala ka ambu da-palumungu kareuku djua, manda ningu lingungu, taka 
pa-molungu wa bia-nanja na marongu. 15 U-pamukarungu-ma la pa-padj 
amangu wikimu lai Ala ba tau pa-monungu-kau, tau marama manda makia, 
na ma-pala-ra pahamu-nja na pulungu na ma-tubangu. 16 Taka matawa 
kau maraundja da kareuku aanga da manda matua; nadu da tau tungu nu, 
ba bo-bondjangu-danja la panda lumunja 1 Ala, 17 dangu na papanii-da 
na-lulungu anguna hama tuna na po-ngu; la padua-da njuda nimbundja 1 
Himiniu ada i Paletu, 18 da ma-hiliru welingu la ma-tubangu, lapahu- 
nanjaka na hadangu-da da ma-meti ba wàda, hi da-njànggaru-ja na 
pawaida hawiangu. 


Na lata na pa-bàndjalu-na 1 Ala. 


19 Tàka na-kapingatu-ma duna na lata pa-bàndjalu-na i Ala. Na huratu-na: 
Natanda-maha duna i Miri da manguna ba wana, dàngui: Djaka nggamu 
matiki-ja na ngarana i Miri, na-pamarau wikina bàdi welingu la ma-akatu, 
ba wàna. 20 La hau uma bokulu nda mbulungu kanaingu àmahu rara, ndia 
àmahu baraa maningu, tàka kanaingu ai kanaingu tanambu; hawiangu 


mambotu-ja, hawiangu ma-halela-ja. 21 Nu djaka ninja na mambada 
pa-jahangu wikina welingu la matungu nu, njuna kanaingu mambotu-jaka 
tai', na pambada pa-matua, na raka pawangu la mirina, na pa-pangganangu 
la parama mahamu hangia-hangia. 


Na uku la mangandi ln manangu. 


22 Taka matawa kai maraunja badi na pa-itiru-da da bidi tau; keha-njawa 
na ma-tandji, na pawai, na mbuhangu, na peku, anguda da tauka da 
mapawu-nja 1 Miri welingu la eti jaha-ngu. 23 Taka matawa kau warundja 
da pa-patajaku wangu ma-kambanga da manda pa-andangu; ba pi-dumunja 
ba pa-pa-hanggangu wanguha. 24 Na atana 1 Miri nda raka-ana la 
pa-pahanggangu, taka na-madjangu badi la tauka mbuu ndabana, mapingu 
pa-papekangu tauja, tau lerangu etija, 25 na mapanau wandja kendaru eti 
da tau da ma-pa-katanggaru. Wanguna djaka wanadu 1 Ala ka 
da-pambelingu la papinja na ma-tubangu, 26 hi lupa da-pawala, ba 
dapuli-ka la hiruna i kambaliku na ma-tanawa-ndja, la panundju-ja na 
pambuha-na. 


NA KAWUDU 3 
Na akatu-na na tau la hupu ndjapuna. 


1 Matawa kai pinja, tai la hupu ndjapuna, ba ninguka lodu kalutu. 2 Nadu 
na tau tai ba na-mbuhangu tada ihi wiki-ana, ba da-mangabangu amahu, ba 
dapeka rihida, ba da-katadaku, ba da-palapingu, ba nda darongu la inada la 
amada, ba nda da-kamahingu, ba nda da-matua, 3 ba nda da-panamu, ba 
nda da-tuturu, ba da-papulungu, ba nda da-roputu wiki, ba tau 
pa-tidungu-ha, ba nda da-mbuha-ngu mahamu, 4 ba da-pahiningu, ba nda 
da-pa-nandjarungu, ba da-padjangga wikida, ba darihi pangia ngabaja na 
ma-ngganangu la etida, nda tu pakuna na mbuha-danja 1 Ala; 5 ba 
da-pahama angangu wikida la tau malumu-nja 1 Ala, taka hi mbada 
waru-danja paduai na makana; da tau tungu nu umarau-mandja badi. 6 
Nadu ba la koru tau tungu nuha da ma-parunungu wikida la hau uma hau 


uma, hi da-awahu-ha da kawini anga, da pabundu mandjala, da pairu 
ngandi itirungu hangia-hangia, 7 da ma-papekangu manu, taka nda 
da-ngalangu ndokui pato-ma-ja na pinja na ma-tubangu. 8 Hama tuna 1 
Janihu dangu i Jambiru ba da-rawaku-ja i Muha, tuda numbu njuda ba 
da-rawaku-ja na ma-tubangu, tau ma-nwatu pangàdangu-ha, tau nda 
torangu pawaiha. 9 Ba tuna nda da-ngalangua paluu kabutuhu, nadu ba 
ngi-ngita madua-nandja tau dangu na kambanga-da, hama tuna na 
kambànga-da nuda da tau madua. 


Pa-torungu la pambada papeka-mu ba wànanja 1 Timutiu. 


10 Tàka numu dumu mbàda kiku-munjaka na pa-papeka-nggu, na 
huringgu, na pawuku-nggu, na pawainggu, na lerangu etinggu, na 
mbuhangu-nggu, na torungu-nggu, 11 na kehangu-ka, na pàdangu-nggu 
majila, hama tuna na manggàna-ka la Atiuki, la Ikoniu dangu la Litaru. Da 
majila jiada ka mbada pàda-nggundjaka, ba tuna na-pahala-kaka welingu la 
mbuu ndàbana paraina i Miri. 12 Nadu, mbuu ndàbana na tau na 
ma-patikingu la palumu-nja 1 Ala lai Karitu Jehu, ba djiangu-ma badi 
na-padangu majila. 13 Taka da tau akatu dangu da ma-kambaliku 
bo-bondjangu-danja duda napa la pa-akatu; tau ma-panjonga-ha dangu tau 
pa-panjonga. 14 Taka njumu dumu matawa kau padaingu la pa-papeka-mu 
na ma-mandungu la etimu, dangu namu-munja djaka nggamuha da ngia 
pa-papekangu-mu, 15 dangu ba welingu pa-anakeda-mamu bau pindja da 
huratu matua da mamaka pawua-nggau manggana, na pamara wamu 
rukuna na pawai lai Karitu Jehu. 16 Da huratu da pa-paihi-na 1 Ala 
ni-ninguma linguda la pa-papekangu, la pa-bowangu mandjala, la 
pa-pahamu, la pa-kapipi la matandji, 17 ka peku djangapu-na na tauna 1 
Ala ka na-ngganapu la patuja na mahamu-ka mbuu ndabana. 


NA KAWUDU 4 
Bobaru-ja na pulungu ba wana. 


1 La hanggana 1 Ala dangu 1 Karitu Jehu na ma-patanda-nja tai wai 


ngerana na tauka, na maluri dangu na mameti, ku-pambana wanggaunja na 
wuwana dangu na pahangandji-na: 2 Ubobaru-ja na pulungu, ka lai nu 
mànuja na etimu, ka rapana ka nda rapa-nakai; bowanja ndjalana na tau, 
tenda-nja, panaunja ba dàngu pa-pekangu màngu lerangu etimu la 
ngga-nggàra. 3 Nadu ba ninjaka na rehina haromu, na tau ba nda 
patoru-nja na pa-pekangu na ma-padeningu, tàka paraï pambàdi-da 
kahilu-da, hi da-pauhingu wikida ngguru nundjuja na parindju eti wikida, 4 
hi da-pambelingu kahilu-da welingu la ma-tubangu hanggangu la 
pangerangu manda ningu lingungu. 5 Taka njumu dumu matawa ka 
na-pawala mànu na pa-ngàda-ngu-mu, bukuwa majila, ramaja na parama 
tau mangàndi lii mànangu, pa-lànjapu-maja na palumu-mu. 6 Nadu njungga 
duku ba djia-jaka na rapa mangedjingu-ka, dàngu djia-majaka na rehi 
lakunggu. 7 Mbàda parimbu-ngguka la parimbu na mahàmu, kandjupu- 
nggunjaka na palainggu, jàpa-nggunja padua-ka na pawai. 8 Hinggilu-da 
nuda pandengi-na padua-ka duku na pendji tuba matàndji, na 
pa-wuangu-ka la lodu nuna tai paraina 1 Miri, na ma-patandangu matàndji; 
nda mbulungu njunggaa pa-wuangu, tàka djia-mbuja mbuu ndàbana na tau 
na maora-nja na wuwana. 


Na kandjupu panaungu-na i Paulu. 


9 Pa-mukarungu àru kau luu mai. 10 Nadu 1 Ndema ba mbàda dundjaku- 
nanggaka, ba ora ni-nanja-ka na pinu tana nàhu, hi nalaku la Tehalunika, 1 
Karikihu hambàda-naka la Nggalati, dangu i Titu la Ndalu-matia-jaka. 11 
Djiaja i Lukahu na maninja la lihinggu. Laku liinja i Màruku kau karia-nja 
nàmu; ba malingu lànga-tàka-duja lai njungga la palumu-nja na palumungu. 
12 I Tihiku mbàda paràha-nggunjaka la Epihu. 13 Djàkau mai napa 
ungàndija na kalembi malainggu na pa-mbula-nggu la Tarua la umana i 
Karupu, dàngu da huratu-ka, ri-rihi da ma-karàtangu manulangu. 14 I 
Ihikandaru, na ma-tukangu kaliangu, lalu pa-handuka-nanggaka; Njuna 
duna i Miri na matunja himbalu-na taï na pa-patumbu-naka. 15 
Umanggangu wikimu welingu lai njuna, ba nda uku rawaku-ma-nanjaka na 
kareuku-nda. 16 La kawunga hemanggu nda ningua haàtu la lihinggu, tàka 


da-dundjaku ndaba-maa-nggaka; mata aru ka ambu paduku-ndja. 17 Taka 1 
Miri duna nimanja la lihinggu, hi na-paatalu-ka hi kiri bobaru kandjupu-nja 
na lii manangu rukunggu njungga, hi darongu ndabaja parai tau 
hangadangu-ka; nu pahala-nggunjaka welingu la ngaruna na mabohu. 18 
Djiangu namangga-ma-ngga duku i Miri welingu la pawuku-na na tau 
akatu-ka, dangu ka na-pamara-ka, hi lundu kutama la ngia pahangandji-na 
la awangu. Lai Njunaja na bu-ndjuku lundu nu-nu. Amingu. 


Na hupu ndjàpuna. 


19 Tambi wànanggai wàmundja i Perikila àda i Akila, hamanai da tauka la 
umana i Onihipuru. 20 I Eratu na-ndàdiku-ka la Korinitu; i Torupimu 
ku-dundjaku-nja mangu hiduna la Maliti. 21 U-pamukarungu kau mai 
nàmu ba ndedi na-urangu. Tambi wàda ndàbanggau i Eumbulu, i Pundihu, 1 
Linu, i Kalaundia lupa da angu dedika. 22 Njunaka 1 Miri ka 
na-pamàndu-njawa na etimu. Na pa-namungu-na i Ala màtawa ka lai 
njimija. 


NA HURATU-NA I PAULU LAI TITU 
NA KAWUDU 1 
Na kawunga-na. 


1 Welingu lai Paulu atana i Ala, pa-pahurungu lai Jehu Karitu lumuna na 
pawaida da papindi-na 1 Ala, dàngu na pidanja na ma-tubangu, na 
manundju-ja na lumunja 1 Ala, 2 ba monunja na luri pa-lupangu na paràndi 
mangilu-na i Ala na manda kambàliku weli muia weli tanangu, 3 — 
nabowa-njaka na puluna la rehina, la pa-bobarungu na pa-pakatangu-ka 
nundjuja na hupu liina 1 Ala na ma-pamara-ta — 4 pa-pangàndingu-ja 1 Titu 
na ana langa-takanggu la pawai na pa-ukuru-nda. Na pa-namungu dangu na 
peku welingu lai Ala na Ama dangu welingu lai Karitu Jehu, na 
ma-pamara-ta, matawa ka lai njumuja. 


Na tangguna 1 Titu la Kareta. 


5 Djiaja jiana-du hi ku-bandjalu-kau la Kareta, kau pa-lanjapu-ja na 
mandedi lanjapu, dangu kau tu ama bokulu la hau parai hau paraingu, 
hama tuna na pambada paihi-nggunggau, 6 na da tau da manda ningu 
njurangu, da ma-haatua papaha-da, da mapawai anada, hi nda napulu-ndja 
tau parai patu maanga ndia parai panda rongu. 7 Nadu na ama bokulu ba 
nda ningu njurana badi, ba ma-tangaru-duja na umana 1 Ala; ambu 
nadjangga eti, ambu narengga la pambeni, ambu tau kali matiku la wai 
angguru-ja, ambu nakali pa-lumungu, ambu na-kehangu banda akatu; 8 
taka matawa ka tau nggepi arijaa-ja, ka na-mbuhangu mahamu, ka 
na-paeti, ka natandji, ka na-matua, ka na-roputu wiki, 9 ka na-kawana-nja 
na pulungu na pa-monungu nundjuja na pa-pekangu, ka namaka papanau 
wanja na pa-papeka-ngu na ma-deningu dangu la pabowa-ndja ndjalada da 
ma-parawaku. 10 Ba nadangu-du na tau na manda pa-tundungu, na 
mapanii wangu manda lingu, na ma-panjonga, ri-rihi da tau da majapa-ja 
na uku kari. 11 Pawunggu-ndja badi da ngaruda da tau tungu nu, na da tau 
da ma-pariu rai halanja na kuru uma tau, ba da-papeka wanja na manda 
rakangu parai pa-itirungu banda akatu. 12 Na haatu na anguda, na 
wunangu wikida: Da tau Kareta ma-kambaliku manu-maaha, beri 
mabohu-ha, tau malau mbuli majauha, wana-maka. 13 Na-padeningu-ma 
nuna na pa-hakahii. Djia ba tuna nu màtawa kau kadu ngoraha bau 
bowandja ndjalada, ka na-padeningu na pawaida. 14 Dangu ka ambu 
da-patingingu ningu la pangerangu tau Jahundi, dangu la pa-hukutu tau 
ma-pambelingu welingu la ma-tubangu. 15 La tau ma-jahangu na-jahangu 
ndaba, taka la tau iraku dangu la manda pawai nda ningua hau ma-jahangu. 
Da tau tungu nu na-iraku-mbu, ka pa-ngadangu-danja, ka eti pa-tandangu- 
danjakai. 16 Matanda-ja i Ala wada la ngaruda, taka pahini bia-danjai la 
parama-da; tau pa-jiditungu-ha, manda pa-tundungu, nda raka matu 
mahamua-ha, djiapa ka nda nggara-jakadu. 


NA KAWUDU 2 


Na uku la ma-kaweda, la bidi tau dangu la tau ata. 


1 Taka numu dumu matawa kau paniija na ma-ràkangu la pa-pekangu na 
ma-padeningu. 2 Da ma-kaweda mini da-pa-nandjarungu badi, ka 
da-pangge-pingu da hurida, ka da-paeti, ka na-padeningu na pawaida, na 
mbuhangu-da, na torungu-da. 3 Hamanai da ma-kaweda kawini ka 
na-matua na huri-daka, ambu da-pulungu tau, ambu na-paradjaku-ha wai 
angguru, ka da-papekangu mahamua, 4 ka da-kapipi-ha da bidi kawini la 
pa-mbuhangu leida, la pambuhangu anada, 5 la pa-paeti, la pa-jahangu, la 
pa-maranangu kuru umada, la pahamu eti, la pa-karadakungu leida, ka 
ambu nalapi-ja tau na puluna i Ala. 6 Hamanai upanau-mbundja badi da 
bidi mini ka da-paeti la ngga-nggara. 7 Kau pangita wandja ngerangu na 
huri wikimu la parama mahamu, la pa-pekangu manda ningu korungu, la 
huri ma-panggepingu, 8 la pa-bobarungu ma-padeningu panda pulu tau, ka 
peku makia-da da papanda parai panda ningu ma-iraku papulu wadanda. 9 
Panaundja da tau ata ka da-karuduku la mirida la ngga-nggara, ka 
naora-ndja mirida, ka ambu da-katanggaru-ha, 10 dangu ka ambu 
da-kaleka, taka ka da-pangitangu-ma tuturu-da la ngga-nggara, ka 
dawotu-nja pakina na papeka-na 1 Ala, na ma-pamara-ta, la ngga-nggara. 


Na wuana na pa-namungu-na 1 Ala. 


11 Nadu ba mbada wuwa-manaka na pa-namungu-na 1 Ala. na 
ma-patumbu pamara wangu la tauka, 12 dangu na ma-papeka-nda la 
pawaru-nja na nda lumungu-nda la1 Ala dangu na pa-itiru-naka na pinu 
tana, ka mangu paeti-nda, ka mangu tandjinda, ka mangu lumu-ndanja 1 
Ala ba taluri jia la pinu tana, 13 ba tanedi-nja na pa-monungu na 
pa-mandjaku wangu, dangu na hungana na bundjuku-na 1 Ala djangga 
meha, na ma-pamara-ta, na 1 Karitu Jehu, 14 na mambada pa-djamangu 
wikina lumunda njuta, ka peku pahala-nanda welingu la manda tandjika, 
dangu ka na-paja-hangu hau bandjaru panduma wikina, ma-marana la patu 
mahamu. 15 Jiada-ka upanii-maha badi, kau panaungu, kau bowangu 
ndjala dangu pa-mbangatungu-mu; ambu ningudu haatu ma-pamuda-kau. 


NA KAWUDU 3 
Na huri pawangu la ma-pareta dangu la angunda patauka. 


1 Upanau-mandja ka da-tangara-ha da ma-pareta dangu da ma-kuaha, ka 
da-patundungu, ka da-rimangu padua la pawu-nda mahamu hangia-hangia, 
2 ka ambu da-palapingu, ka ambu da-palumungu, ka nahamu na hurida, ka 
da-pangitangu-ja na madjangu dju-djua-da la tauka. 3 Nadu amangu lati ba 
tau kambanga-mbuta njuta, nda ta-patundungua, ta-ndjarangu, naata-nda 
ma-itirungu dangu mangabangu hangia-hangia, taluri ningu la ma-akatu 
dangu la malara eti, tau pa-jiditungu-ta, ta-pakaraungu eti dangga angunda. 
4 Taka ba nawuwa-ka na madjangu etina 1 Ala na ma-pamara-ta dangu na 
mbuhangu-na tau, 5 hi na-pamara-ta nda rukuana na parama matandji na 
parama-nda njuta, taka namatu-ja na mila etiana, ba na-ngara-ngia-nja na 
wal ihu, hi padedi belita dangu hi pabidi-ta parai rukuna 1 Ngahu Matua, 6 
na pambada buri pabundu-nanda rukuna 1 Jehu Karitu, na ma-pamara-ta, 7 
mata, ba pa-kawana-ta rukuna na pa-namungu-na, ka peku 
ma-ndumangu-ta, namatu-ja na pa-monungu, na na luri palupangu. 


Na huri pawangu la tau ma-panjonga. 


8 Malanga-taka-maja na pulungu, dangu kau pa-mbangatu-mandja jiada 
wanggu, mata da tau da mambada pawai lai Ala ka da-parukangu la patu 
mahamu. Na da parama mahamu ba mapaki-ha dangu ba malingu-ha la 
tau. 9 Taka umaraungu badi pa-lumungu a-anga dangu ndalaru dedi, dangu 
pa-hanggangu, dangu la pa-parawaku wanja na lii uku. Nadu ba nda ningua 
linguda dangu andada. 10 Na tau na ma-pabariku, djakau pandua 
pa-ndilungu-ka papanau-nja, udjukaru-nja badi, 11 ba pi-dumunja na tau 
tungu nu ba ndjarangu-nanjaka dangu ba ndjala-nanja ba dangu pandjala-na 
wikina. 


Na hupu ndjapuna. 


12 Napa djaku paraha-nggaindjaka 1 Aratema djaka ndia 1 Tihiku, 


u-pa-mukarungu kau mai lai njungga la Nikupoli. Ba mbàda pambulu- 
ma-nggunjaka la pa-engangu lai nu la 13 I Hena na mapingu uku dangu 1 
Apolu luu kareni aru-ndja, ka ambu ningu ndoku ma-jamihu-ndja. 14 Da 
angu-mbunda da-papekangu badi la pa-marana patu mahamu, la 
pa-patoma-ja na mandjaka, ka ambu kahewa-da. 15 Tambi wadanggau da 
manindja la lihinggu. Tambi wànanggai wàmu halandja da mambuha- 
nggama la pawai. 16 Na pa-namungu-na i Ala matawa ka lai njimna mbuu 
ndabami. 


NA HURATU-NA I PAULU LAI PILEMUNGU 
Na kawunga-na. 


1 Welingu lai Paulu, tau papatu lumuna 1 Karitu Jehu, dangu lai Timutiu, na 
angu dedi, pa-pangandingu-kau, Pilemungu, tau pa-mbuhangu, angu 
ramama, 2 hamanai 1 Apia, na anawini, dangu 1 Arakipu, na anguma 
pa-pabera, lupa na kabungguru na maninja la umamu. 3 Na pa-namungu 
dangu na peku welingu lai Ala, na Amanda, dangu lai Miri Jehu Karitu, 
matawa ka lai njimija. 


Na pa-malangungu-na. 


4 Ku-pamalangu mànunja na Alanggu ba kutiki-kau la hamaja-ngu-nggu, 5 
ba kurongu-dujaka na mbuhangu-mu dàngu na tuturu-mu lai Miri Jehu 
dàngu la tau matua-ka; 6 ba dangu kamahingu-nggu, nu bau panua dàndja 
ruku pawai, ka manau pimunja na mahàmu-ka, na ma-hanggangu lai Karitu 
daa lai njuta. 7 Nadu, angu dedi, ba nda uku mbahaja, dàngu nda uku 
nggaü-ru-ja na etinggu rukuna na mbuhangu-mu ba da-mandjaku-duka da 
etida da tau matua rukumu njumu. 


Na rukuna 1 Onihimu. 


8 Djia ba tuna nu, djiapa ka na-kalongga ndàbakai na etinggu lai Karitu la 
pa-paràha-nggau pawunda-ja na ma-ràkangu, 9 tàka lumuna na mbuhangu, 


kurihi mbuhangui-pa pa-pama-nda-nggau. Njungga jia Paulu, ma-kaweda, 
màlai papàtu nàhu lumuna i Karitu Jehu, 10 ku-pamanda-nggau rukuna na 
ananggu, na pa-patumbu-nggu ba ku-ngiangu la kalorungu, na 1 Onihimu, 
11 na manda ningu linguna àmangu lai njumu, taka nàhu ninguka linguna lai 
njumu hamanai lai njunggambu. 12 Ku-paràha beli-nggaunja, na ana hamu 
etinggu. 13 Mata ka patu bia-jawa pa-ndàdiku lai njungga, ka nalumu-ngga 
hiluna njuna, ba talànga ngiangu-nggu la kalorungu lumuna na lii mànangu 
wanggumai làti. 14 Taka djaka panda pimu njumuja, nda kubihua 
pa-patumbu ngga-nggara, mata na hamumu ka ambu hama djiangu 
pa-pambana-ja, taka ka weli eti-munja. 15 Nadu ba djiaja jiana-du ihu hi 
kiri pa-pahewangu-ja hakudu welingu lai njumu, ka peku mangu pangala- 
munja. 16 Nu nda hama djiangu ataa-japa, taka na-rihingu-pa ata, angu 
dedi pa-manawarungu-jaka, ri-rihi lai njungga, manau-ama-naka lai njumu, 
ka la tolu, ka lai Mirikai. 17 Djia ba tuna nu, angunggu djaka 
wamu-dungga, unggepi aruja hama tuna bau nggepika njungga. 18 Dangu 
djaka na-pamburi-kaukai, ndia djaka wutangu-na-njakai lai njumu, upabuku 
bia-nggandja njungga. 19 Ruku limanggu njungga-maja, Paulu, njunggama 
duku mahilu-ha; narihi-kipa na wutamu njumu lai njungga, wa-nggu- 
dunggau, na na wikimu. 20 O1 angu dedi, matawa ka ningu pa-awahu-nggu 
lai njumu lai Miri; u-panggaüru aruja na etinggu lai Karitu. 21 Nu ba 
ku-tulihu-nggau, dangu mandungu-mana na etinggu bau ronguka. Ba 
pi-ma-nggunggau napa ba narihi-mbupa na pa-patumbu-mu, nda djiangu 
bia na patiki-nggu. 22 Nu kau rima-mbungga ngia patodu-nggu; ba 
monungu-ma-nggunja, ba pa-pabelingu-ka napa lai njimi rukuna na 
hamajangu-mi. 


Na hupu ndjapuna. 


23 Tambi wananggau 1 Epaperahu na angunggu la uma kapatangu lai 
Karitu Jehu, 24 djia-mbuja 1 Maruku, 1 Aritaruku, 1 Ndemahu, dangu 1 
Lukahu, da angu ramanggu. 25 Na pa-namungu-na 1 Miri Jehu Karitu, 
matawa ka ninja la eti dalumi. 


NA HURATU LA TAU IMBARANI 
NA KAWUDU 1 
Na rihina 1 Ana la papalewa. 


1 Ba napahau danguka dangu ba ma-matu ngarangia-ka pawana 1 Ala 
amangu, ba napanii la bokunda la ngaruda da wunangu, 2 nahu la hupu 
ndjapuna panii-nanjaka lai njuta lai Ana, na pambada tuna manduma-nja 
mbuu ndàbana; rukuna Njunambu hi na-padika-nja na pinu tanaka. 3 
Djia-jaka Njuna na ngia pa-kabilaku-na na mangundju-na i Ala dàngu na 
ninuna na hadana, na ma-pandema-nja mbuu ndàbana la puluna na 
mambiha mendi. Nu ba nahàla-ka paràma-ja na pa-àlingu wàda da 
ndjalaka, mandapu-nanjaka la kawana-na na Ma-bokulu meha la awangu 
madja-ngga, 4 ka rihi-nandjaka pa-kuaha da papalewa, nundjuja na ngara 
na pambàda ndumana ba nahipu-ha da ngarada njuda. 5 Mala nggamuja 
wàmi la papalewa na pambàda paniina: Njumu Ana-nggunggau, la lodu 
nàhu-maka ba ku-patu-mbu-kau, ba wàna? Hamanai: Njungga Ama-ma- 
nanggaka tai, dangu Njuna Ana-ma-nggu-njaka, ba wana? 6 Dangu djaka 
nahili patama-njaika na Ana kawunga la pinu tana: Matawa da 
papalewa-ka mbuu ndabada ka da-marubuku badi la hanggana Njuna, hi 
wana. 7 Taka ba nalandjai da papalewa: Na matuha ngilu da papalewa, 
dangu wala epi da pa-paraha-na, wana. 8 Taka narukuna 1 Ana: Dou Ala, 
na kandjàka hangandji-mu hanii-mana lundu nu-nu, dangu na toku tàndji 
djiaja na toku hangandji-na; 9 matandji-ja dumu na pambuha-mu, dangu na 
ma-akatu mu-paura-maja, djia-dujaka, a Ala, na Alamu hi narihi buringgau 
lonahu hawola welingu la angu-muka, wananja. 10 Dàngui: Njumu Miri la 
kawunga-na matunja latana na tana, dangu na awangu paruku lima-munja. 
11 Nuda da-molungu-ha ngeru, taka njumu dumu padaingu-mamu; mbuu 
ndabada da-pabora kalembingu-ka tai, 12 dangu mu-palapitu hinggi-ndjaka 
tai dangu hama tuna na tera tal ba pahilu-ndja, wananja. 13 Dangu 
nggamuja la papalewa na ngia papeka-na: Mandapu-kau la kawana-nggu 
ka lupa kutuja lata wihimu na papa-muka, ba wana. 14 Mala jiada mbuu 


ndabada, ka nda ma-lumungua-ha, da pa-parahangu la palumu-ndja da tau 
da manduma-nja na manangu ngeru? 


NA KAWUDU 2 


1 Djia ba tuna nu ka manati katanaa-ndanja badi na pambada rongunda, 
mata ka ambu tamili. 2 Nadu na pulungu na pambada peka la ngaru 
papalewa, djaka ma-mandungu-maduja, hi marangga tunja papa 
ma-rakangu, djaka ningu mapangga-ja dangu manda patingi-nja, 3 nggiki 
hama pahala bianda njuta djaka tamajau-nja na manangu na matungu nu, na 
pa-bobaru mangilu la ngaruna 1 Miri, hala hi dapeka palanga-taka-ndanja 
da tau da mambada rongu ja, 4 ba dangu pamandu wananja tanda 
pa-hangatarungu, dangu matu-matu tanda mbiha mendi paraina 1 Ala, 
dangu ba na-wuangu-ja 1 Ngahu Matua nundjuja na pambuha-na. 


Na pangia wawaja 1 Miri Jehu welingu la papalewa. 


5 Nadu ba nda la papalewaa ngia pa-patangara-nanja na pinu tana na 
ma-namunja, na papanii-nda. 6 Taka ningu ma-paihi-ja la Huratu: Nggàra- 
majaka na tau, hu namuja, djaka ndia na ana tau hu panauja, 7 mu-pangia 
wawaja hawutu welingu la papalewa, mu-patu-buku wanjaka bundjuku 
dangu tembi, 8 mbuu ndabana mu-pa-karuduku-ja la wihina, ba wana. 
Nadu ba na-pa-karuduku-ja mbuu ndabana lai Njuna, nda ningu ndokua 
pahili-na, panda pa-karuduku-na lai Njuna. Taka nahu ndedi tangitaa-ja 
mbuu ndabana ba pa-karuduku-ja lai Njuna. 9 Taka ita-ndanja 1 Jehu ba 
na-tubukungu bundjuku dangu tembi, na pa-pangia wawa hawutu welingu 
la papalewa lumuna na padangu-na meti; nu rukuna na pa-namungu-na 1 
Ala ka peku padangu-na meti lumuna na tauka mbuu ndabana. 10 Ba 
raka-mana duna 1 Ala — ba lumuna Njuna dangu ba rukuna Njuna hi ninja 
mbuu ndabana — ka palundu-ndja la ma-bundjuku ba wanandja da ana 
dangu, ba na-padjangapu wanja majila na Malonda-ha la manangu. 11 
Nadu na ma-pamatua dangu da pa-pamatua ba ma-welingu la haatu-ha 
mbuu ndabada. 12 Djia-dujaka hi nda na-makia, angu dedi la pa-wanandja: 
Ku-bobaru-ndja napa na ngaramu da angu dedinggu, la padua kabungguru 


kuludu wotunggau, ba wana, hamanai: Ku-monungu duku lai Njuna, ba 
wana, 13 dangui: Tàngaru, Njungga dangu da ana pawua-nangga i Ala, ba 
wana. 14 Nu da ana ba da-marangga ngerangu-ka wai ria dangu tolu, hi 
tuna numbu Njuna ba nangera-ndja, rukuna na metina ka peku pamali-nanja 
na majapa-ja na meti, na 1 kambaliku, 15 dangu ka na-pahala-ha da tau ba 
pa-atangu-ha ba talanga Turida, paral pa-mangadatu-nja na meti. 16 Nadu 
ba nda djiaha da papalewa da panamu-na, taka da walana 1 Ambarahangu 
duda da panamu-na. 17 Djia ba tuna nu hi pa-pahamangu-ja badi la angu 
dedika la ngga-nggara ka Ratu Bokulu lai Alaja, na ma-manawaru, dangu 
na ma-tuturu, la pa-pandada-ndja da ndjalana na tauna, 18 Nadu, rukuna ba 
mbada padangu-na majila ba kamanja, peku-naka patula-ndja da tau 
pa-kamangu. 


NA KAWUDU 3 
Na rihi-nanja 1 Muha paraina 1 Miri Jehu. 


1 Djia ba tuna nu, angu dedi ma-matua, mangera-nja na paaungu welingu la 
awangu, matawa kai panauja badi na Pa-pahurungu, na Ratu Bokulu na 
papeka-nda, na 1 Jehu, 2 na ma-tuturu la Mawotu-ja, hama tuna 1 Muha 
duna ba na-tuturu la kuru uma-naka i Ala. 3 Nadu i Jehu ba 
pa-paràkungu-ja pa-ngalangu bundjuku marihi-nja na bundjuku-na i Muha, 
hama tuna na tau na mawulu uma ba parihi tembi-japa welingu la uma. 4 
Nadu hau uma hau uma ba ni-ninguma mawulu-ja, taka na mawulu-ja 
mbuu ndabana, djiaja i Ala. 5 I Muha duna na-tuturu la kuru uma-naka i 
Ala, ba ma-lumu-ngu-ja la pa-hakahii-nja na papeka ngeru; 6 taka i Karitu 
duna ba Anaja, na majapa-ja na kuru umana. Njuta-maka na umana, mili 
ta-kawana namunja njuna na kalongga eti, dangu na monungu na 
pa-hamemu wanda, lundu toma la hupu ndjapuna. 


Ambu kanduli-nja i Karitu, ba wana. 


7 Djia ba tuna nu, hama tuna na papanii-na 1 Ngahu Matua: La lodu nahu, 
djakai ronguja na nggoruna, 8 ambi pa-tongguru-ha da etimi, hama tuna la 


lodu pa-malara eti, la lodu kamangu la marada telangu, 9 na ngia pakama- 
dangga da bokumi, ka tatanda wanja ba wadangga, djiapa ka nda dangita- 
hakadu da parama-ngguka, ba patu kambulu ndauda. 10 Djia-dujaka hi 
kukaraü-nja eti na ana handani nahu, dàngui: Da-ndjarangu manu da etida, 
taka nda dapindja da ngarangia-nggu, hi wànggundja, 11 hi lundu 
ku-harangu ba kuhangga: Nda djia ngalangua-da patama la ngia 
pa-hangahu na pawua-nggu, hi wanggu, ba wana. 12 Manggangu, angu 
dedi, ka ambu ningu haatu lai njimi maningu eti akatungu, manda pawai, 
nu ba na-kandulingu welingu lai Ala na maluri. 13 Taka matawa kai 
marangga panaungu dangga angumi hau lodu hau lodu, la lodu nahu ba 
talanga wanaipa, ka ambu ningu haatu lai njimi ma-tongguru etina, rukuna 
ba na-pa-njonga-ja ma-akatu. 14 Nadu njuta ba mbada ngerangu-ndaka lai 
Karitu, mili ta-kawana hamunja njuna na monungu-nda la kawunga-na 
lundu toma la hupu ndjapuna. 15 Nu ba ningu: Nahu djakai ronguja na 
nggoruna, ambu pa-tongguru-ha da etimi, hama tuna la lodu pa-malara eti, 
mawana, 16 mala nggamu-haka wami, da ma-palara-nja eti 1 Ala, djiapa 
ka mbada rongu-danja-kadu na nggoruna? Ka nda djia ndabaaha da 
mambada luhu welingu la Mahiru la lmana 1 Muha? 17 Nggamu-haka da 
pambada karati etina kapatu kambulu ndaunguna? Ka nda djiaaha da matu 
mandjala, hi lupa dahabe-belaku da metida la marada telangu? 18 Hili 
nggamuhai da pahara-na: Nda djia ngalangua-da patama la ngia 
pa-hangahu pawua-nggu, ba wànandja? Ka nda djiaaha da manda 
pa-tingingu? 19 Nu ngita-du-ndanjaka, ba ruku nda pawaida hi kiri nda 
ngalangu-da patama. 


NA KAWUDU 4 

Na hangahu na pawua-na 1 Ala. 

1 Djia ba tuna nu, hi ni-dunjapa na ràndi la patama la ngia pa-hangahu 
pawua-na, màtawa ka ta-manggangu bàdi ka àmbu ningu haàtu lai njimi 


ma-pangitangu jàmihu-na rehi. 2 Nadu njutambu ba pa-patàkangu-taka lii 
mànangu, hama tuna njuda; tàka na pulungu na pa-bobaru, nda ningu 


linguna lai njuda, ba nda da-pakaria-dunja pawai da tau da marongu-ja. 3 
Nadu ba njuta-maka matama la ngia pa-hangahu, njuta mambàda pawai. 
Hama tuna na papanii-na: Hama tuna na pahara-nggu ba kuhàngga, nda 
djia ngalangua-da patama la ngia pa-hangahu pawua-nggu, wànggu, ba 
wàna. Djiapa ka nda namàtu-kadu na paràma-na piti welingu ba padika-nja 
na awangu na tana. 4 Mala ba nidunja na papanii-na rukuna na lodu pihu: 
Ka hangahu-nanjaka 1 Ala la lodu papihu wana la parà-ma-ja na 
parama-naka, ba wana. 5 Dangu nimanjai lai nu: Nda djia ngalangua-da 
patama la ngia pa-hangahu pawua-nggu, ba wana. 6 Nu hi ni-dunjapa, ba 
nindjapa da matama lai nu tai, dangu da pa-pataka mangilungu lii manangu 
ba nda datama parai panda pa-tingingu, 7 ka hili tu-nanjaka rehi, lodu 
nahu, ba wana la ngatuna 1 Ndautu, ba nda papira mbua ndaungu biapa 
ma-palangangu, hama tuna na patiki-ma kawai: La lodu nahu djàkai 
ronguja na nggoruna, ambi pa-tongguru-duha da etimi, ba wana. 8 Nadu 
djaka djiaja 1 Juhaku lati na matama ngandiha la ngia pa-hangahu, nda djia 
paniana lati hili hau lodu la malamiri. 9 Djia ba tuna nu ni-dunjapa na lodu 
pa-hangahu wangu la tauna 1 Ala. 10 Nadu na tau na mambada tama la 
ngia pa-hangahu pawua-na 1 Ala, ba mbada hangahu-manaka duna la 
parama-ja na parama-naka, hama tuna 1 Ala duna la parama-naka. 11 Djia 
ba tuna nu matawa ka ta-pa-mukarungu badi patama lai nu la ngia 
pa-hangahu, ka ambu ningu ma-hanggamaru parai pakiku-nja nuna na huri 
nda pa-tingingu. 12 Nadu na puluna 1 Ala ba naluri dangu ba namaka, 
dangu narihi-pa patara la hapanda matara mbeli mbapa, hi na-parapangu la 
pa-kawari hamangu dangu ngahu, kawohuku dangu tambiliku, hi 
na-patanda-ndja da pawuku dangu da pa-pangadangu la eti, 13 dangu nda 
ningua pa-padikangu ma-kambelungu la hanggana, taka mbuu ndabana 
pangita-ja dangu na-tabunggahu-maa la hangga matana Njuna na ngia 
pahema ningunda. 


I Miri Jehu ba Ratu Bokulu-ja. 


14 Nu hi nidunja lai njuta na Ratu Bokulu meha, na mambàda laku liindja 
da awangu-ka, i Jehu, na Anana i Ala, màtawa ka ta-kawana-nja bàdi na 


papeka jiana. 15 Nadu na Ratu Bokulu na maninja lai njuta ba nda djia nda 
pinguna pa-manawaru-nja na lamanga-nda, taka na pambada kamangu la 
ngga-nggara hama tuna njuta, djiaaja ba nda ningu ndjalana. 16 Djia ba 
tuna nu matawa ka ta-hangiri-ja na kandjaka hangandji na ngia 
pa-namungu, ba mangu kalongga etinda, ka peku ngalangu-nda mila eti, 
dangu ka peku hunggunda pa-namungu, pandula wanguta la rehina. 


NA KAWUDU 5 


1 Nadu na ra-ratu bokulu-ka na papindi la tau, hi wotuja djiaja ka dahilu-ja 
na tau dangu la hanggana 1 Ala, ba nangandi pa-mangedjingu dangu 
maraku lumuda da ndjalana na tau. 2 Napingu pa-palera-ndja eti da tau da 
manda pingu dangu da ma-ndjarangu, nadu njuna wiki ba nahanggau- 
mbunja lamanga, 3 djia-dujaka hi nawotu badi maraku ruku ndjala, nda 
mbulungu lumuna na bandjarua, taka lumuna njuna wikimbu. 4 Nda 
ningumbu haatu, nduma-nggunja madjia wananja jiana na pa-katangu, 
mbulungu ba napaau-manja badi paraina 1 Ala hama tuna 1 Harungu. 5 
Tuna numbu na Karitu, nda na-pangia ngabaa wikina la pangera-nja na ratu 
bokulu, taka Njuna: Njumu Ana-nggunggau, la lodu nahu-maka ba 
kupatumbu-kau, na mambada wananja, 6 hama tuna na maninja la hau 
pangiai: Njumu, Ratukau lundu nu-nu, nundjuja na ukuna i Melikuhendi, ba 
wana. 7 Nu dangu ninjapa la tolu hi nawotu hamajangu dangu 
pa-mandangu lai Njuna na mamaka pa-pahala-ja welingu la meti, ba dangu 
wara pa-kodungu-na ba pa-kariangu wai matana, hi parongu-ja la 
mangadatu-na. 8 Djiapa ka nda Ana-jakadu, taka na-papekangu-ka la 
pa-tundungu rukuna na papada-naka. 9 Dangu ba na-lundungu-ka hi 
pa-manangu wadanja lundu nu-nu da tau ma-manundu lai Njuna. 10 Ratu 
Bokulu-kau nundjuja na ukuna i Melikuhendi, ba wananja paraïna 1 Ala. 


Manggangu ka àmbi kandulingu ba wànandja. 


11 Na rukuna jiana, nadangu-mapa na papeka ba wànggu, tàka nda 
namuda la pa-kaloka-nja ba ndai kahilu wadunja. 12 Djàka wàngu 
pa-tangaru-ja na mandaina, raka ngguru-makaika lati, taka djiangu biaipa 


badi ba ningu ma-papeka-nggaindja da kawunga pakiri-na na puluna 1 Ala; 
raka ma-ngalangu wai huhu-maa-kaipa, ndedi pangangu mandungua. 13 
Nadu na tauka na ma-monungu wai huhu, nda namahia-ja duna na 
pa-bobarungu na ma-padeningu, ba ana rara-dujapa. 14 Taka na pangangu 
mandungu tunggu ma-matua-ja da mambada pa-ndamangu pa-ngadangu-da 
la paheka-nja na mahamu dangu na mandjala. NA KAWUDU 6 1 
Djia-duja ba dàngu djàma-ndanja na kawunga-pa-pekangu rukuna Karitu, 
matawa ka ta-pangalangu badi la ma-djà-ngapu, dàngu nda hili tundai lata, 
na ruku pa-ndjilungu welingu la parama da pameti wàngu, dàngu na ruku 
pawai lai Ala, 2 dàngu na pa-pekangu ruku pa-runungu dàngu ba 
pa-damba-kungu lima, dàngu na ruku hadangu mameti, dàngu wai ngera 
ma-palupangu. 3 Nuna-duja na pawànda napa, djiaja djàka wànadu i Ala. 4 
Nadu da tau da pambàda pa-habolangu etida, dàngu da mambàda pàdanja 
na pa-wuangu welingu la awangu, dàngu da mambàda ngeranja i Ngahu 
Matua, 5 dangu da mambada pàdanja na puluna 1 Ala na mahamu dangu na 
patahu mendina na lodu na ma-nàmunja, 6 hala hi kandulingu-danjai, ba 
nda djia pekuana la pa-pabidi beliha ka da-pandjilungu, maa da tau da 
matuda nu ba hama hili harika-dudanjai na Anana i Ala, hi datuja 
pa-pajobu wàngu, 7 Nadu na tana na ma-lamudji-ja na wai urangu na 
makàli purunja, dàngu na ma-patumbu-ja na matumbu na maningu lingungu 
la tau na parama wàdanja, ba na-pamandjaku-ja paraina 1 Ala. 8 Taka 
djaka patumbu bia-nanjai rii madaka dangu kalala, nda ningua linguna, 
hawutu-kiaka hi nda pa-ratungu-ja, taka la hupu ndjapuna djiaja la patunu- 
kiajaka. 


Itorungu badi la pa-monungu, ba wana. 


9 Djiapa ka nda panii tuma nukai angu mbuhanggu, da-mandu-ngu-ma 
duma da etima rukumi njimi bai tunggundja da marihi hamu, da 
pa-manangu wami. 10 Nadu, nda natandji ba nda djia wandaanja 1 Ala, hi 
lundu nambula-nja na parama-mi, dangu na mbuha-minja na ngarana na 
pambada pangita-mi amangu dangu nahumbu bai lumundja da tau matua. 
11 Taka jiana-ja na pambuha-ma: Matawa kai marangga pa-ngitangu-ja na 


marana na matungu nu la pa-padjangapu-ja na monungu lundu la hupu 
ndjapuna, 12 ka ambi majau, taka matawa kai kikunja badi na hurida da 
tau da manduma-ndja da ndjandji ruku pawai, dangu lerangu eti. 13 Nadu 1 
Ala ba nandjandji lai Ambarahangu, ba nda pekuana la pahara-nja la marihi 
djangga, ka harangu wangu-nanjaka wikina: 14 Langa-taka napa 
ku-pamandjaku-makau duku, langa-taka napa ku-paworu-makau duku, ba 
wana. 15 Tuna nu, na nanedi lerangu eti-njaka hi nangala-ndja da ndjandji. 
16 Nadu na tau ba nakàli harà wànja na marihi-nja, dàngu na harangu 
pa-pamàndungu wànguja lai njuda, pa-kamà-ndalu wàngu ma-parawaku-ja. 
17 Djia ba tuna nu, ka manati pangita-nggunja na nda haleli-na na 
pawuku-nggu la tau manduma-nja na ndjandji ba wana 1 Ala, hi 
na-pamàndu wànja harangu. 18 Màtawa da manda haleli ba dua ngiada, da 
ngia panda peku kambàliku-na i Ala, ka panau pa-mbangatu wànda la 
pakata-nja na pa-monungu na maninja la hangganda, njuta mambàda palai 
lai Njuna. 19 Nu na monungu beri tanangga hamangu-ndanja, na 
pa-monungu dàngu na ma-màndungu, na matama pa-ngalangu hu daa la 
hambeli-na na dindi tera, 20 la ngia pambàda tamana i Jehu, na 
ma-mangilungu anda lumunda njuta, na mambàda Ratu Bokulu lundu nu-nu 
nundjuja na ukuna 1 Melikuhendi. 


NA KAWUDU 7 
Na rukuna 1 Karitu dangu 1 Melikuhendi. 


1 Njuna 1 Melikuhendi, hangandji la Halingu-ja, ratuna 1 Ala 
Djangga-meha ja, na malua pa-tabuku-ja 1 Ambarahangu ba nabeli welingu 
pabera-ha da hangandji, hi napeka-nja mahamu 1 Ambarahangu. 2 Lal 
njuna-mbuduka na ngia pawotu-na pa-hakambulu wangu 1 Ambarahangu. 
Njuna 1 Melikuhendi djaka haleli-ja na ngarana, hangandji na pingina na 
manangu wana; hàlai hangandji la Halingu-ja, djaka haleli-ja, hangandji na 
pingina na peku wana. 3 Nda ningu amana, nda ningu inana; na dedina nda 
ningu kawunga-na, na lurina nda ningu kandjupu-na, taka ba 
pa-pahamangu-jaka la Ana Ala, padaingu-maana ba ratuja lundu nu-nu. 4 


Nu kai tangaru-wa, djaka nggiki bokulu-na na tau jiana, na ngia pambada 
wotuna pa-hakambulu wangu welingu la banda ribangu da papindi paraina 
1 Ambarahangu, na kawunga bokunda. 5 Njuda da walana 1 Lewi, da 
mangala-nja na pajapa ratu, ningumai njuna ngerada nundjuja na uku papiti 
pa-haka-mbulu wangu la bandjaru, na la angu dedida, djiapa ka nda 
matumbu welingu lai Ambarahangu-hakadu. 6 Taka njuna paku duna, na 
nda angu kabihu-da, napiti-ka pa-hakambulu wangu welingu lai 
Ambarahangu, dangu napeka-nja-ka mahamu na maningu ndjandjingu. 7 
Nda padjaraa patiki-ja, na mangia wawa ba napeka-nja mahamu parai 
mangia dita. 8 La hapapa da ma-ngalangu pa-hakambulu wangu tau 
molu-ngu-ha, taka la hapapai na pa-hakahiingu lurina. 9 Nu, ba napiti 
pa-hakambulu wangu lai Amarahangu, 1 Lewi-mbujaka lati na ngia 
papiti-na, na na makali piti pa-hakambulu wangu, 10 maa ba ni bidua-njapa 
la banggina na amana ba nalua pa-tabuku-ja paraina 1 Melikuhendi. 


Na rihina na ratuna 1 Karitu welingu la ratuna 1 Harungu. 


11 Nu, djaka djiaja lati na pajapa ratu Lewi na patoma wangu, — ba 
jiana-duja lati na pawua wanguja uku na bandjaru — ka nggàraipa linguna 
hi na-hadangu-mapa badi na ratu hau nundjuja na ukuna Melikuhendi, 
nanundju-ja na ukuna i Harungu ba nda wàda-kinja. 12 Nadu djaka 
na-haleli-ma na pajapa ratu, nda na-djamangu-mbu pa-haleli na uku. 13 
Nadu na tau na papanii wànguha jiada, ba tau la hau kabihu biaja duna; la 
kabihu nuna ndedi ningua làti haàtu ma-nggumangu la ngia 
pa-mangedjingu. 14 Ba papingu-dujaka na Mirinda ba dedina la kabihu 
Jahunda; na kabihu jiana nda ningu ndokua làti patiki-na 1 Muha ruku ratu. 
15 Ka manau papingu-dujaka djaka na-hadangu na ratu hau na 
mahama-nja i Melikuhendi, 16 ba nda namatu uku pàku na matiki dedi hi 
najàpa ratu, tàka paral ruku luri manda molungu-ja duna. 17 Nadu na 
rukuna Njuna ba pa-hakahiingu-dujaka: Njumu ratukau lundu nu-nu, 
nundjuja na ukuna i Melikuhendi, ba wàda. 18 Nu na uku na ma-mangilu hi 
pa-dundjakungu-ja, paral pa-lamanga dàngu parai panda ningu lingungu-ja; 
19 mala ba nda ningu ndokudu pa-padjàngapu-na na uku. Tàka nàhu 


pa-patumbu-jaka na monungu na marihi hamu, na pa-hangiri wanda lai 
Ala. 20 Hinggilu-nai, ba nda najàpa ratu 1 Jehu dangu nda wanja harangu 
21 — nadu njuda ba nda pawangua-ha harangu ba dajapa ratu, taka Njuna 
duna pawangu-maja harangu la ngaruna na Matiki-nja: I Miri mbada 
harangu-naka, dangu nda djia pekaana hala era: Njumu ratukau lundu 
nu-nu, ba wana — 22 tuna numbudu 1 Jehu ba ma-tanggungu ndjandji 
marihi ha-mujaka. 23 Dangu nadangu-ma lai njuda da majapa ratu, rukuna 
na meti na ma-pahapangu hi kiri nda padaingu-da. 24 Taka Njuna duna, ba 
padaingu-mana lundu nu-nu, najapa ratu manda pala la haatu. 25 Djia-mbu- 
dujaka hi namaka pa-pamana halandja da tau da ma-ngarangia-nja Njuna la 
pa-hangiri lai Ala, ba na luri ma-manu la pa-ndolaku-nja na wai ngerada. 
26 Mala ba ma-rakangu-maja lai njuta na Ratu Bokulu na matungu nu, ba 
na-matua, ba nda ningu ndjalana, ba nda ningu iraku-na, na pa-pahinggilu 
welingu la tau ndjala, dangu na pa-padjangga pahipungu welingu la 
awangu-ka; 27 manda djara pangandi maraku nimbihu lodu, hama tuna da 
ratu bokulu-ka, la mangilu rukuda da ndjala wikina, halai rukuda da 
ndjala-na na bandjaru-ka, nadu jiana ba na-handa-ka-maa-njaka nu ba 
na-mangedjingu wikina. 28 Nadu na uku ba nawotu bia duna tau maningu 
lama-ngangu la paratu bokulu, taka na pulu harangu na ma-malamiri-nja na 
uku, nawotu-ja na Ana na pa-padjangapu lundu nu-nu. 


NA KAWUDU 8 
I Miri Jehu ba Ratu Bokulu la awangu-ja. 


1 Nu na papanii-ma jiana-ja na ma-papingi: Ninja lai njuta na Ratu Bokulu 
na matungu nu, na ma-mandapu la kawana kandjàka hangandji-na 1 
Madjangga meha, 2 na ma-lumungu la pangia matua, nu la uma tera 
lànga-tàka, na pa-pahada-na i Miri, na panda ruku tau. 3 Nadu na ra-ratu 
bokulu-ka, hi wotuja ba djiaja la pangàndi mangedjingu dangu maraku; 
djia ba tuna nu na Ratu Bokulu jiana-mbu hi ninguma badi pa-mangedji-na. 
4 Làti, djàka la pinu tanaja, nda djia ratuaja, ba mbàda ningu-duka 
mangàndi-ha da pa-mangedjingu nundjuja na uku. 5 Njuda da-lumungu la 


mahama hadaanja dangu na mayana na maninja la awangu, hama tuna na 
papeka-na 1 Ala lai Muha, ka wuluja na uma tera ba wana: Tangaru paku 
kau wuluja nundjuja na ngerangu na pa-pangitangu-kau la palindi, ba wana. 
6 Taka nahu i Jehu duna na-ngalangu lumungu marihi, tutuna ba malii 
padua-ja la pa-randingu na marihi, na pa-pamandu-ngu la ndjandji da 
marihi. 7 Nadu djaka nda ningu lati njurana na pa-randingu na ma-mangilu, 
nda djia pa-himbungua-ja duna ngarangia na padua wana. 8 Mala ba 
na-pandjala-duhaka la pamina: Rimangu, namunja tai na lodu, wana 1 Miri, 
ba kutuja na pa-randingu bidi la uma Ihirailu dangu la umana 1 Junda, 9 nda 
hama djiangu paku na pa-randingu na patunggu la amada, amangu la lodu 
londa-nggundja lima papaluhu-ha welingu la tana Mahiru. Nggarai njuna hi 
nda da-pa-daingu la parandi-nggu, hi kiri nda kawela-nggundjapa, ba wana 
1 Miri. 10 Mala ba djiaja jiana na parandi-nggu napa la uma Ihirailu, la 
hambeli-da da lodu nuda wana 1 Miri: Napa ka kutuha da ukunggu la 
pa-ngadangu-da, dangu ka ku-huratu-ha la etida; Njungga napa ka 
Ala-dangga, dangu njuda napa ka b and j aru-nggund j a, 11 dangu hi nda 
da-maràngga panaungua-pa dàngga angu kotaku-da, dàngu dàngga angu 
dedida: Tanda-jawa i Miri ba maràngga wàda. Nadu ba tanda ndàba- 
madangga ngeru, piti welingu la anakeda lundu la ma-matua, 12 maa ba 
mila-nggunjaka eti taï na nda tàndjida, dàngu da ndjalada nda 
ku-utua-hapa, ba wana. 13 Pa-ràndingu bidi djaka wana, mandai-nanjaka 
na ma-mangilu wana-mbuduka. Nu na mamandai dangu na ma-lamangu, 
luu lapahua-manaka. 


NA KAWUDU 9 
Na uma matua la pinu tana dangu na uma matua la awangu. 


1 Nu na pa-ràndingu ma-mangilu ni-ninguma huri lumungu dangu uma 
matua la pinu tana. 2 Nadu ba dangu lanjapu-na padua na uma tera na 
ma-mangilu, na pangia-na na tandai palita dangu na mendja pangia 
kambamba pa-pahanggangu, na pangia matua ba wadanja; 3 dangu la 
hambeli-na na dindi tera na padua mbala wana, ninja na uma tera na hupu 


ma-matua ba wadanja; 4 lai nu ninja na ngia patunu karanu marara, dangu 
na pati pa-randingu, na pa-kadapu weli winggirungu marara; daa la kuruna 
ninja na kadihi marara na maningu manangu, dangu na tokuna 1 Harungu na 
mambada ningu kalungangu, dangu da dambu da kapambalu watu 
pa-randingu; 5 taka la pinu hi nindjai da karumbiungu da ma-kadjilaku, da 
ma-hanggubu-nja na ndada pa-ndadangu ndjala; na njuna na rukuda jiada 
nda peku panii mara haua-ndandja nahu. 6 Nu ba dahala-ka pa-lanjapu 
tuda nu jiada, tama manu-danjaka da ratu la uma tera na ma-mangilu la 
pa-patutu-nja na lumungu-da. 7 Taka la uma tera na padua wana, djiaaja na 
Ratu Bokulu, na ma-handakangu hau ndaungu, nda mangu nda ningu wai 
riangua-na na pa-mangedji-na lumuna njuna wiki dangu lumuda da ndjalana 
na bandjaru da panda butina. 8 Nu bowa-du-nanjaka paraïna i Ngahu, ba 
ndedi nambowa na ngarangia ma-hanggangu la pangia matua, ba talànga 
ninjapa na uma tera na ma-mangilu. 9 Jiana pa-pangera wànguja nàhu2, 
maa da pa-mangedjingu dàngu da maraku pangàndi-da, ba nda damàka 
pa-padja-ngapu-ja na tau ma-lumungu daa la eti pa-tandangu-na. 10 
Nudaka mbuu ndàbana hamanai da pangangu dàngu da pa-ngunungu lupa 
na huri baha hangia-hangia, ba uku ma-ndumangu la tàda liuaha na 
pa-pandumangu la tau hi lundu tomaja na lodu pabidi. 


Na huri lumungu bidi. 


11 Taka i Karitu duna ba ratu bokulu-jaka matanggu-ndja da mahamu da 
mambàda tumbu, laku lii-nanjaka na uma tera na marihi bokulu dàngu na 
marihi djàngapu na panda ruku lima, djia-dujaka na nda anguda jiada da 
pa-padikangu-ka, 12 ka handàkangu-nanjaka patama la pangia matua; nda 
djia wai ria bumbu dàngu wai ria ana hapija patama ngàndina, tàka djiaja 
na wai ria wikina hi kiri ngala-nanja na mànangu na ma-palupangu. 13 
Nadu na wai ria bumbu dangu na wai ria mini romba hapi, dangu na 
pa-iharungu kalatu-na na ana hapi bai, djàka na-pamatua-ha da tau iraku, 
hi da-jahangu da tàda liuda, 14 ka manaü-manaka na wai riana i Karitu, na 
mambàda ma-ngedjingu wikina lai Ala dàngu nda ningu njurana rukuna i 
Ngahu na ma-padaingu, ba na-pajaha-nja na eti pa-ta-ndangu-nda welingu 


la parama manda lingu na pameti wangu, la palumu-nja 1 Ala na maluri. 15 
Djia-dujaka hi malii padua la pa-ràndingu bidija, nu ba na-pàdangu-ka meti 
pa-pahala wàndja welingu la ndjalada da tau da mapangga la pa-randingu 
ndai, nu da tau pa-paaungu, ka peku ngala-danja na nduma ma-palupangu 
na pambàda ràndi, 16 Nadu djàka ningu ràndi pa-bàndjalu, ba patiki-maja 
bàdi na metina na maràndi-ja. 17 Nadu hi na-màndungu na ràndi 
pa-bàndjalu, ba mbulungu djàka ningu mametia bàdi; ba talànga luri-napa 
na tau na marandi, ba ndedi ninguapa rukuna. 18 Djia-mbu-dujaka na 
pa-ràndingu ndai hi pa-katua wànguja wai ria. 19 Nadu i Muha ba 
nahàla-ka papanii màra haundja da patiki uku la bandjaru-ka nundjuja na 
uku, hi napiti-ja na wai riada da ana hapi dàngu da bumbu pa-pakorungu 
wai, dàngu wulu mbimbi rara dàngu hupa hi na-paiharu-ndja na huratu 
dàngu na bandjaru: 20 Jiana djia-jaka na wai ria pa-ràndingu, na 
pa-ràndingu na patiki-nanggai paraïna i Ala, ba wàna. 21 Djia-majai na 
uma tera dàngu da kanaingu pa-lumungu wànguka ba na-paiharu wàndja 
wai ria. 22 Màlai ba tika pambuu ndàba-daka-amangu ba pa-pajaha 
wàndja wai ria nundjuja na uku, d&hgu djaka nda ningu mbungu wal ria 
nda ningua djàmangu-da da ndjala. 23 Djia ba tuna nu, da mahama 
hadandja da manindja la awangu, pa-pajaha wangu-maha jiada badi, taka 
da manindja la awangu duda hi pawàngu-ha mangedjingu marihi-ndja 
jiada. 24 Nadu i Karitu ba nda tamangua-nanja uma matua paruku lima tau, 
na maüna na malànga-tàka, taka djia-majaka la awangu, la pa-hurungu la 
hanggana i Ala lumunda njuta. 25 Nda djiaaja la pahau dangu 
pa-mangedjingu wikina hama tuna na Ratu Bokulu ba na-nimbihu ndaungu 
patama la pangia matua ba nangàndi wai ria, na nda wai ria wikina. 26 
Djàka tuna nu, ka napahau dangu-duka làti pa-pàdangu majila weli muia 
weli tanangu, tàka nàhu la hupu ndjàpuna, na-handàkangua pa-pa- 
djilikungu wikina, pawàru-ndja da ndjala rukuna na maraku-na. 27 Hama 
tuna ba pa-hukutungu-ja la tau la pa-handàkangu pameti, hala hi mangu 
parata-nja wai ngerana, 28 tuna numbu 1 Karitu ba na-handàkangu-ka 
pa-mangedjingu wikina la paduku-ha da ndjalana na madangu, la padua 
wana tai hi ngitaja dangu nda ningu ndjalana parai na tauka na manedi-nja 
la pa-ngalangu manangu. 


NA KAWUDU 10 
Na maraku na ma-djangapu. 


1 Nadu na uku ba maüda da mahamu da ma-namundja ma-ningunja, nda 
djia pakuja na tauda, nda na-ngalangua pa-padjangapu-ja na tauka na 
ma-hangiri rukuda da maraku da pawotu ma-manu, ba dji-djia-maaha hau 
ndau hau ndaungu. 2 Djaka na-ngalangu-madu, ka ni hi nda pa-djamangu 
bia duna pawotu-ha? Nadu na tau na ma-lumungu, djaka mbada 
handakangu-ka pa-pajaha-nja, ba nda hili ningu ndokua duna padangu 
ndjala daa la etina. 3 Ba tuna, nuda da maraku hi pa-panamu wangu 
ndjalaha hau ndau hau ndaungu. 4 Mala na wai ria mini romba hapi dangu 
na wai ria bumbu ba nda djia ngalangua-na pa-podahu ndjala. 5 
Djia-dujaka ba nataka-ka la pinu tana 1 Karitu: Nda maraku dangu 
pa-mangedjingua dumu pambuha-mu, taka mbada wulu-munggaka 
taunggu; 6 nda maraku patunu dangu maraku ruku ndjalaa dumu 
paora-mu. 7 Nu: Tangaru, ni-dunggaka — daa la Huratu ni-manjaka na 
rukunggu — ka patutu-nja na pawuku-na ba wanggunggau, a Ala, hi 
wànggu, hi wana. 8 La kawunga-na: Nda maraku dangu pa-mangedjingu 
dangu maraku patunu dangu maraku ruku ndjalaa dumu pambuha-mu ndia 
paora-mu, wana, na da pawotu nundjuja na uku. 9 Hala: Tangaru, 
ni-dunggaka, ka patutu-nja na pawuku-na ba wanggunggau, hi wana. Na 
ma-mangilu nawaru-nja, ka peku pamandu-nanja na ma-malamiri. 10 
Nundjuja nuna na pambuha-na hi pa-handaka pa-matua-ta rukuna ba 
mangedji-nja na tauna 1 Jehu Karitu. 11 Dangu da ra-ratuka da-ndolaku 
nimbihu lodu la pa-lumungu ba dawotu manuha da maraku ba dji-djia- 
maaha, da manda ngalangu ndoku pa-alingu ndjala. 12 Taka Njuna duna ba 
nahala-ka pawotu-ja na maraku ruku ndjala ba hauna, mandapu-nanjaka la 
kawana-na 1 Ala lundu nu-nu. 13 Nu pa-tiangu-nanja padua hi lundu tuha 
lata wihina da papa-naka. 14 Nadu rukuna na maraku ba hauna ba mbada 
pa-djàngapu-nandjaka lundu nu-nu da tau da pa-pamatua. 15 I Ngahu 
Matua-mbu na-hakahii-mandanja jiana, nadu ba nahàla-maka papanii: 16 
Jiana-ja na pa-ràndingu na paràndi-nggu napa lai njuda la hambeli-da da 


lodu nuda ba wana: Napa ka kutuha da ukunggu daa la etida, dangu ka 
ku-huratu-ha daa la pa-ngadangu-da; 17 taka da ndjalada dangu da 
iraku-da nda ku-utua-hapa hi wana i Miri. 18 Taka djaka nggiija na 
djamangu-da da ndjala, nda nggara ihi wanguapa maraku ruku ndjala. 


Itorungu badi ba wànandja. 


19 Djia ba tuna nu ba dangu kalongga-da da etinda patama la pangia matua 
rukuna na wai riana i Jehu, 20 ba laku liumja na ngarangia na mabidi dangu 
na maluri, na palota-nanda, la dindi tera, nu na tada ihina, 21 dangu ba 
nidunja lai njuta na hupu ratu na ma-japa-ja na umana 1 Ala, 22 matawa ka 
ta-hangiri mangu tandji etinda, ba dangu ma-ndungu-na pawainda, ba 
dangu pa-pa-iharungu-ha da etinda hi kiri nda pinguda ma-akatu, dangu da 
taunda ba pabaha wanguha wai kahingiru. 23 Matawa ka ta-kawana-ja 
badi na papeka rukuna na pamonu-nda dangu nda liu latinda, nadu na 
mambada randi ba ma-tuturu-ja. 24 Dangu matawa ka ta-marangga pailu 
dangga angunda la pa-pambangatu-ja na mbuhangu dangu na tunda 
mahamu. 25 Ambu tamajau-dunja na pauhi wikinda hama tuna na pakali 
wana hawiangu; taka matawa ka ta-marangga panaungu dangga angunda, 
manau-ama-naka ba dangu piminja padua na loduna 1 Miri ba mareni- 
ama-naka. 26 Nadu djaka tapi-njaka na ma-tubangu, hala hi ta-harawuku 
patu mandjala, ba nda hili mnguapa maraku pa-alingu wangu ndjala, 27 
taka mbulungua na maradapu dira matiki ba hangganja na rata wai ngera 
dangu na mbana epi na matunu-ha napa da tau ma-patidungu. 28 Djaka 
ningu tau ma-djukaru-nja na ukuna 1 Muha, pameti-ja dangu nda milanja eti 
la ngaruda da hakahii madua matailu; 29 hi nggiki manau mbotua-manaka 
wami na djara na raka pa-pangganangu-ja na tau na mapangga-ja na Ana 
Ala, dangu na ma-pakaba-ja na wai ria pa-randingu, na pa-pamatua 
wanguja, dangu na ma-paaka-nja 1 Ngahu na mawua-nja na pa-namungu? 
30 Mala ba pi-du-ndanjaka Njuna na mambada peka: Lai Njunggaja duku 
na pa-himbalungu, Njungga duku napa matungu himbalu, ba wanadu. 
Hamanai: I Miri napa narata-nja wai ngerana na bandjaru-na, ba wana. 31 
Pa-maradapu wanguja djaka ta-jamihu la limana i Ala na maluri. 32 


Inamu-majai badi amangu, ba hala pa-handaraku-ndja da etimi, bai torungu 
ba naluma pahada-nggai majila, 33 hawiangu lai njimi ba naimindja tau ba 
jobuha dangu ba pa-majila-ha dangu hawiangu ba da-angungu tau 
panggana matungu nu. 34 Nadu bai ukuru dandja da tau ma-ngiangu la 
uma kapatangu, dangu ba mangu mbaha etimi bai nggepija na ribandja da 
bandamu, ba pi-diminja ba ninja na bandami na marihi pa-bilangu dangu na 
ma-padaingu. 35 Djia ba tuna nu, matawa ka ambi warunja na kalongga 
etimi, na mambotu wundana. 36 Mala bai torungu-du badi, nu bai halaka 
panundju-ja na pambuha-na 1 Ala, ka peku ngala-minja na parandi. 37 Maa 
ba nda nggi mandai-napa ba taka-nanjaka na ma-namunja, dangu nda 
endapu-na, 38 taka na tau tandjinggu, ruku pawai napa hi naluri; taka djaka 
na-kandulingu, nda naoraa-nja parai na hama-ngu-nggu, ba wana. 39 Taka 
njuta duta nda tau kandulingua-ta hi lundu talua-ja la pa-molungu, taka tau 
pawaita hi lundu tangala-nja na luri. 


NA KAWUDU 11 
Da pa-hakahiingu pawaida. 


1 Na pawai djiaja na pa-mandungu eti wangu rukuda da pa-monungu 
dangu tandana na panda ngita. 2 Maa ba rukuna na pawaidu hi 
pa-hakahiingu-ha da boku amangu. 3 Rukuna na pawai hi tapinja na 
panggubulu awangu ba pa-padikangu-ja la puluna 1 Ala, na da pangita mata 
hi nda dedida welingu la pangita. 4 Rukuna na pawai i Hambilu hi 
nangandi maraku lai Ala, na marihi-nja na pangandi-na 1 Kaingu; rukuna 
nuna-duka hi pa-hakahiingu-ja ba tau tàndjija, nadu i Ala ba na-haka- 
hii-ndja da maraku-na; rukuna nuna-mbuduka hi re-reu-napa ba taliu 
metina. 5 Rukuna na pawai hi padita-ja 1 Henuku, hi kiri nda pàda-ngu-na 
meti; nda nahili hunggua-japa tau, ba na-padita-jaka duna paraina 1 Ala: 
Nadu ba ndedi pa-padita-ja, ba pa-hakahiingu -jaka ba naora-nja paraina 1 
Ala; 6 tàka dàngu nda ningu pawai nda djia pekuana duna paora-nja 
paraina 1 Ala. Nadu na tau na ma-hangiri lai Ala ba na-wai-maja badi, 1 Ala 
ba ninja dangu ba na-wuangu wunda la tauka na mahimbu weli etinja. 7 


Rukuna na pawal 1 Nuhu, ba nahala-ka pabowa-nja rukuna na pandedi 
ngita parama i Ala, hi dangu karadaku-na ba napandoi-ja na kapalu la 
pa-pamara wànja na kuru umana; nu hi na-pandjala-ja na ihi pinu tana, hi 
nanduma-nja na tàndji karia-na na pawai. 8 Rukuna na pawai i 
Ambarahangu, nu ba paau-njaka, hi na-patundungu palaku la hau 
pa-ngiangu, na panduma-na tai, ka luhu-nanjaka dàngu nda pinguna ngia 
pa-hanggangu-na. 9 Rukuna na pawai hi na-mandapu la tana paràndi, ba 
hama tuna la tana tauja, ngiangu-nanja la uma tera; tumbuna i Ihaku dàngu 
i Jakupu da maangu ndumanja nu na paràndi. 10 Nadu ba patia-mananja na 
paraingu na maningu latangu, na pa-hukutu-na dangu na pa-pahada-na 1 
Ala. 11 Rukuna na pawaimbu 1 Hara hi pamaka-ja la pa-paana, djiapa ka 
nda mbada lapahu-nakadu na kaweda-na, na-tuturu ba wana-dunja na 
mambada randija. 12 Djia-mbu-dujaka welingu la tau mini ba haatu-na, na 
mambada hama tuna mambada meti, hi na-tapendjiru na tau ba hau daana 
ba hama tuna na kandunu la awangu dangu ba hama tuna na wara la hingi 
tehiku na panda diha. 13 Njuda mbuu ndabada dji-djia-maja na pawaida hi 
lupa da-meti, dangu nda ngala-danja na randi; djiaaja ba dangita ba 
danggepi marauja; hi da-padjia-ja ba tau takaha dangu ba tau tamaha la 
pinu tana. 14 Nadu da tau da mapanii tuda nu ba peka-danja na 
himbu-danja na tana wikida. 15 Dangu djaka djiaja lati na tana paweli-da 
na panamu-da, peku-daka lati la pa-kabeli. 16 Ba tuna, nahu 
rindjungu-danja tana na marihi hamu, nu na maninja la awangu. 
Djia-dujaka 1 Ala hi nda na-makia, Alada njudaja ba wadanja. Maa ba 
mbada tura-du-nanjaka na paraingu ndumada. 17 Rukuna na pawal 1 
Ambarahangu ba kamanja, hi na-mange-dji-nja 1 Ihaku; nu na mambada 
kataku-ha da randi, nda na-paterungua la pa-mangedji-nja na ana mehana, 
18 na pa-paniingu: Lai Ihaku ningu walana hi wadanggau ngeru, ba wana. 
19 Djiapa ka nda la pa-pahada-njakadu welingu la padua tau meti, 
namaka-ma duna 1 Ala, wanama daa la etina. Nu ngala beli-nanjaka 
welingu la padua tau meti peku-mbuna la pawanda. 20 Rukuna na pawal 1 
Ihaku ba napeka-ndja mahamu 1 Jakupu dangu 1 Ehapu, hi npanii-ndja na 
rukuda da matumbu tai. 21 Rukuna na pawai i Jakupu, meti-nggunjaka ba 
wana, hi napeka mara haatu-ndja mahamu da anana 1 Juhupu, ka 


hamajangu-nanjaka ba na-panjuka la kapuka tokuna. 22 Rukuna na pawal 1 
Juhupu ba ndjapu-ama-naka, hi napani-ja na luhuda da tau Ihirailu, hi 
napeka-ja na rukuda da riina. 23 Rukuna na pawai ba nadedi-ka 1 Muha, hi 
dawini katilu mbua wulanja parai da inana da amana, ba dangita-ja na 
ana-rara ba na-paràka miningu; nda da-mangàdatua-nja na hupu liina na 
hangandji. 24 Rukuna na pawai 1 Muha ba na-matua-ka hi nda nabihu: 
Anana na anana kawini 1 Pirati-ja la pa-wadanja; 25 narihi mbuhangu la 
papada danja majila na bandjaru-na 1 Ala welingu la pa-hawola la mandjala 
ba hau loduana. 26 Narihi pa-bilangu-mapa na pa-akangu lumuna 1 Karitu 
welingu la banda tau Mahiru ba wanadu la etina; ba panau-nanja na 
wundadu. 27 Rukuna na pawai hi na-dundjaku-nja na tana Mahiru dangu 
nda mangadatu-nanja na hanggana na hangandji; maa ba mandungu- 
ma-nanjaka duna na etina, ba hama djiangu ita-nanja padua na Panda peku 
ngita. 28 Rukuna na pawai hi na-pamandu-nja na uku Paha, dangu na 
peringu wai ria, nu na ma-pamolungu ka ambu naliiha da kawunga anana 
na tau Ihirailu. 29 Rukuna na pawai hi dapala-ja na tehiku Rara, ba hama 
tuna malii la maraha, taka da tau Mahiru da ma-kamangu la patuda nu, 
da-mumuhu. 30 Rukuna na pawai hi nandjoru na kangeli-na na paraïngu 
Jeriku ba dahala-ka pa-winggiru kapihu lodunja. 31 Rukuna na pawai na 
Rahapu na kawini kadjari hi nda namolu karia biandja da tau nda 
patingingu, ba nanggepi mangu hamu-dundjaka da tau da ma-halatu tana. 
32 Mala hili nggara-kijapa na patiki ba wanggu? Nadu ba na-jamihu- 
nggaka lodu djaka ku-kanihiku-ja na rukuda 1 Nggi-ndiu, 1 Mbaraku, 1 
Himihungu, 1 Jepatu, 1 Ndautu dangu 1 Hamiulu, lupa da wunangu-ka. 33 
Rukuna na pawai hi da-pa-karuduku hangandji, hi da-paluangu matandji, 
hi da-ngalangu paràndi, hi da-wunggu-ngu ngaru mabohu, 34 hi dapàda-ja 
na mbana epi, hi da-pahàla welingu la madàka, da manda màka hi dalua-ja 
la pamàka, hi da-àtalu la pabera, hi da-pabera dàndja da papada hi lupa 
dapalai. 35 Nindja da tau kawini da màngala belindja da mameti-da, ba 
da-hadangu. Hawiangu da-padjàmangu wikida la padjàra ba nda natiki la 
pa-pahala na etida, ka peku nduma-danja na hadangu beli na marihi hamu. 
36 Hawiangui naliindja ma-pajobu, dàngu papalu-ha, dàngu patungu-ha 
nggili bahi, dangu ba panàngga-ndja la uma kapàtangu; 37 hawiangu 


pa-pindjalungu-ha watu, pa-kamangu-ha, pa-ro-ndangu-ha, pa-pameti-ha la 
madaka; da-ndjadangu ngandika paki manula mbimbi dangu manula 
kamambi, ba dangu ndjakangu-da, ba dangu pa-majila-ha, ba dangu 
padjara-ha, 38 — mala na pinu tana ba nda naraka-dundja — dandjada 
ni-mbihu marada telangu, palindi, langu dangu ma pa-lambo-ngungu. 39 
Jiada mbuu ndàbada djiapa ka nda pa-hakahiingu-hakadu rukuna 
na-pawaida, nda dangalaa-nja na parandi. 40 Nadu 1 Ala ba mbada hukutu- 
nandaka marihi hamu, ka ambu peku djangapu-da dangu nda ninda njuta. 


NA KAWUDU 12 
Na panau-nandja la pa-tuturu. 


1 Djia ba tuna nu, hi nda uku danguha da ma-hakahii da ma-pawinggiru 
karumangu-nda, matawa ka ta-bandjalu-ha badi da buku-ndaka, dangu na 
ndjala na mamuda pa-pabetangu, dangu ka ta-pa-mukarungu ba tapalai la 
ngia pa-parimbu na pahangga-nda, 2 ka tapanau-ja 1 Jehu, na pangora la 
papawai dangu na ma-lànjapu-ja na pawai, na mambada torunja na ai 
harikangu lumuna na hawola na maninja la hanggana, dangu nda 
kawela-nanja na makia, ka mandapu-du-nanjaka la kawana kandjaka 
hangandji-na 1 Ala. 3 Matawa kai panauja Njuna na mambada pa-torungu 
ba da-rawaku tudanja nu parai tau ndjala da mapapa-nja, ka ambu damali 
da hamangu-mi, hi kiri wawana na pa-mukaru-ngu-mi. 4 Ndedi 
i-patidungua hi lundu riami bai pabera danja na mandjala, 5 dangu 
imbula-njaka na panaungu na mapanii-nggai hama tuna na ma-paniingu 
anana: Oi ananggu, ambu pa-halimu-duja na pa-pekangu-na 1 Miri, dangu 
ambu damàli-du da etimi djaka nabowa-nggai ndjalami. 6 Nadu i Miri, 
djaka nggamuja na pa-manawaru-na ba na-papeka-nja, dangu da anana 
minika da paora-na, nai-iwi-maha, ba wànadu. 7 Nu bai handepa-nja nu, 
matawa papeka-nanda 1 Miri ka wami; hi tunanggai nu 1 Ala, ana-nggundja 
ba wananggai. Mala nggi anaja wami na panda pa-pekangu amana? 8 
Taka djaka nda pa-papekangu-kai, ba dangu hanggaungu-naka mbuu 
ndabana matungu nu, ana ndjalakai, nda ana lànga-tàkaakai. 9 Haninai, 


ningu-madu amanda la tolu makali papeka-nda, dangu tatembi-ha; ka nda 
manaya-na wami ba ta-pawawa wikinda lai Njuna, na Amada da ngahuka, 
hi lundu taluri? 10 Nadu njuda ba hawutua-na na papeka-danda nundjuja na 
papuda, taka Njuna duna ka ningu linguna lai njuda wananda, ka peku 
nduma-ndanja na matuana. 11 Nu ba talanga papeka-nda, nda hada 
ma-patumbu hawolaa-ja, taka ma-handuka biajai lati, ba tuna la malamiri 
tai tu-nanja wua papeku wangu, nu na matandji, la tauka na ma-papeka 
wanja. 12 Djia-duja matawa kai padjola-ndja da lima da manda maka, 
dangu da kambaku da manda atalu, 13 dangu kai pamola-ja na panggada 
da wihimi, mata na ma-kandjiku ka ambu na-pahili, taka ka na-malaru. 14 
Kehangu-wa la papeku dangu tauka mbuu ndabana dangu la pa-matua; nda 
ningua tau mangita-ja 1 Miri djaka nda djiaja nuna. 15 Rimangu ka ambu 
ningu ma-jàmihu-ja na pa-namungu-na 1 Ala dangu ka ambu ningu amu 
paita ma-patumbu pariu ratingu, hi kiri pa-irakuja na tau dangu; 16 ka 
ambu ningu tau ndjuraku, djaka ndia manda kawelangu hama tuna 1 Ehapu 
na madangga wanja pangangu hawutu na nduma mamaaja. 17 Maa ba 
pi-diminja, la malamiri ka kunduma arunja na mahamu na pa-pekangu ba 
wana, ba pa-djukarungu-jaka; ba nda nahunggu-dupa anda pa-ndjilungu, 
djiapa ka nda nahimbu wa-njakadu wai mata. 


Irimangu badi ba wana. 


18 Nadu ba nda taka-minja la epi pa-djonggarua na maduru, dangu la 
ma-pa-hambongungu, dangu la ma-kapatangu, dangu la ngilu mbangatu, 

19 la pini napiri dangu la lingu mapanii, na pa-pamandangu wada da tau da 
marongu-ja ka ambu hili pataka-ndja pulungu. 20 Maa ba nda datara-duja 
na patiki: Djiapa ka nda banda-jakadu na ma-djonggaru-ja na palindi, 
pa-pindjalungu-maja watu badi, ba wana. 21 Kandjupu pa-maradapungu-ja 
ba ngitaja, katataku dangu mangadatu dju-djuaka, hi kiri wana 1 Muha. 22 
Taka taka-minjaka la palindi Hiungu, la paraïngu-na i Ala na maluri, nu na 
Jeruhali la awangu, dangu la riu rata papalewa, 23 dangu la 
kabungguru-da da tau maremi, da ana kawunga da mambada ningu tamuda 
la huratu la awangu, dangu lai Ala na ma-patanda-nja mbuu ndabana, 


dangu la mameti da matandji da mambada lundungu, 24 dangu lai Jehu na 
malii padua la pa-randingu bidi, dangu la wai ria pa-pa-iharungu na 
mapanii-ja na marihi hamu, nda tungu bia na wai riana i Hambilu. 25 
Irimangu badi ka àmbi djukaru-nja na mapanii. Nadu djaka nda da-pahàla 
da tau da mambada djukaru-nja na mapuru peka la pinu tana, ka manaya- 
manaka njuta djàka ta-pambelingu welingu lai Njuna na mapanii welingu la 
awangu. 26 Nu amangu na nggoruna na-kaduku-manja na tana. Taka nahu 
na-paràndingu-ka: Ku-handàkangu-pa napa pa-kàduku-nja, nda djia biaja 
na tana, tàka na awangu-mbu, ba wàna. 27 Nu handàkangu-pa ba wàna, 
peka-nanja na pa-ndjilungu-na mbuu ndàbana na ma-nggàduku, maa ba 
pa-padikangu-duha, ka peku padaingu-na na manda nggàduku. 28 Djia ba 
tuna nu, hi ngalangu-du-ndanjaka ngia pahangandji manda nggàduku, 
matawa ka ta-pa-malangungu, nu na lumungu-nda ka peku ora-nanja 
paraïna i Ala, ba dàngu manundu-nda, dàngu patembi-nda. 29 Nadu na 
Alanda ba epi ma-pakarangu-ja. 


NA KAWUDU 13 
Da panaungu hangia-hangia. 


| Matawa ka na-padaingu na mbuha-mindja da angu dedi. 2 Ambi 
mbulangu-du panggepi arijaa, ba tuna nukadu amangu, hi danggepi 
papalewa hawiangu, dangu nda pidanja. 3 Inamu-ha da tau ma-ngiangu la 
uma kapatangu, hama tuna ba ma-ngiangu la uma kapatangu-mbukai; 
hamanai da tau panggana majila, nadu njimi ba maningu ihingu-mbudukai. 
4 Matawa na lalei na mangoma ka natembi ndàbaja tau, dangu na ngia 
pa-mahuru ka ambu pa-iraku-ja. Nadu na tau ndjuraku dangu na tau ndjala 
ba na-pandjala-ja ngeru paraina i Ala. 5 Màtawa na hurimi ka ambu 
na-panjaku-ja amahu, taka kai patutu wangua raka ma-ningunggai. Nadu 
ba nimandja na puluna i Miri, nda djia djamaa-nggunggau, dangu nda djia 
dundjakua-nggunggau ba wàna. 6 Djia-duja hi da-màndungu da etinda: I 
Miri djiaja na mandula-ka, nda ku-mangàdatua, djia nggikina-nggakaka 
tau, hi wànda wàngu. 7 Inamuha da tau da ma-kapipi-kai, da mambàda 


papeka-nggainja na puluna 1 Ala, kai panauja na kandjupu-na na lurida 
dangu kai tundunja na pawaida. 8 1 Jehu Karitu duna dji-djia-maaja, ka 
kangeu, ka la lodu nahu, ka lundu nu-nu. 9 Ambu nairu ngandi-dukai 
pa-pekangu namu hangia-hangia, maa ba nahamu-du djaka pamandu-ndja 
da etinda la pa-namungu-na 1 Ala, nda djia pakuha da pangangu, da manda 
lingu la tauka na ma-pangia ngabaha. 10 Njuta duta ninja na ngia 
pa-mangedjingu, na ngia panda nganguda da tau da ma-lumungu la uma 
tera. 11 Nadu da banda da patama ngàndina wai riada na ratu bokulu 
lumungu ndjala hudaa la pangia matua, ba patunu-ha da metida la hambeli 
pangia-da da uma tera. 12 Djia-mbuduja 1 Jehu, ka peku pa-matua-nanja na 
bandjaru-na la wai ria wikina, hi na-pàdangu majila la hambeli pindu 
bokulu. 13 Tunaka nu màtawa ka taluhu welingu la pangia-da da uma tera, 
ka ta-hurungu lai Njuna, ba tangera-nja na pa-akangu lumuna Njuna. 14 
Nadu lai jiahu ba nda ningua duta paraingu ma-padaingu, taka himbu- 
ndanja na ma-namunja. 15 Djia ba tuna nu, matawa ka tangàndi manu 
maraku wotungu lai Ala rukuna Njuna, na na wua pa-paluhu la tada ngaru 
mapeka-ja na ngarana. 16 Dangu ambi mbulangu-du la patu mahamu, 
dangu la pa-wuangu hunggu la angumi. Nadu na maraku tungu nu ba djiaja 
na paora-na 1 Ala. 17 Matawa kai pa-tundungu la tau ma-kapipi-kai dangu 
kai tangara la1 njuda, maa ba djia-duha da ma-pawala lumuda da 
hamangu-mi, ba matanggu hema-duha ngeru. Mata ka mangu mbahada da 
etida ba dawanja nuna, ka ambu mangu kajeku hangadu-da; na matungu nu 
ba nda ningua linguna lai njimi. 18 Ihamaja aru-nggama ndumama. Maa ba 
pi-mamanja ba ningu lai njuma eti pa-tandangu mahamu; nadu ka tawà-ngu 
aru mamola la ngga-nggara ba wama padua. 19 Nu ka manatua-manaka ba 
ku-panaunggai la patimi nu, ka peku Iuu pa-belingu aruka lai njimi. 


Na hupu ndjàpuna. 


20 I Ala na pingi peku, na mambàda ngàndi belija welingu la padua tau 
meti na hupu ma-pawangu mbimbi, na Mirinda i Jehu, rukuna na wai ria la 
pa-ràndingu ma-palupangu, 21 màtawa ka na-pamàndu àrunggai la patu 
mahàmu hangia-hangia, ka peku palundu-minja na pambuha-na, ba dàngu 


patumbu-nanja daa lai njuta na pa-orangu la hanggana rukuna 1 Jehu 
Karitu. Lai Njunaja na bundjuku lundu nu-nu. Amingu. 22 Taka 
ku-pamanda-nggai angu dedi, kai patoru arunja na lii panaungu jiana, ba 
ku-tulihu pa-kababaa-nggai. 23 Kai pinja 1 Timutiu na angu dedinda mbada 
pahala-naka; djaka naluu takadu ka ma-kariangu ba kumai pa-tadalu-kai 
wànggu. 24 Tambi wada wamindja mbuu ndabada da ma-pairungu lai 
njimi, dangu da tau matua-ka. Tambi wada-mbunggai da angu dedi da 
ma-welingu la Italia. 25 Na pa-namungu-na 1 Ala matawa ka ninja lai njimi 
mbuu ndabami. 


NA HURATU-NA I JAKUPU 
NA KAWUDU 1 


1 I Jakupu, atana i Ala dangu i Jehu Karitu, peku hamuwa wànandja da 
ha-kambulu dambu kabihu ma-tanjalangu. 


Djàka nggikinda bàdi ba kamanda. 


2 Màtawa pambaha eti wàngu djuaja ka wàminja, angu dedinggu, djàka 
naliikai ma-pakamangu hangia-hangia. 3 Maa ba pi-diminja na torangu-na 
na pawaimi ba na-patumbu torungu. 4 Nu na torungu màtawa ka 
na-lundungu, ka peku djangapu-mi, ka nanggana hala na hurimi, ka ambu 
ningu ndoku manda tomakai. 5 Djaka ningu lai njimi pa-ndjakangu 
manggana, matawa ka nakarai-ja lai Ala, na mawua djuangu la mbuu 
ndabana, dangu nda hanggana, hi djiangu-ma nawua-nja. 6 Na njuna 
matawa ka nakara1 dangu pawaina, ambu nalii lua ndoku na etina. Nadu na 
tau na malii lua etina, ba hama djiangu ngalingu la tehiku-ja na pa-landahu 
lua mai ngilu. 7 Na tau na matuna nu, ningu duku napa pangala-nggu 
welingu lai Miri, ambu wanadu la etina. 8 Nadu ba tau ma-kadjanga etija, 
nda na-kadeningua na ngarangia-naka. 9 Matawa na angu dedi na mangia 
wawa ka na-hamemu wanja na ngia ditana, 10 taka na mawulu ka 
na-hamemu wanja na ngia wawana, nadu ba hama tuna na wala rumba-jaka 
ba na-molungu tai. 11 Nadu ba nahunga na mata lodu ba dangu mbana 


hambati-na, hi na-pamalai-ja na rumba, hi namundju na walana, hi 
na-molungu na pakina; tuna numbu na mawulu ba na-mangonangu tai la 
palaku limaka. 


Hi kamanda. 


12 Oha-naka na tau na ma-torungu ba kamanja, nadu ba na-torangu-ka, ba 
ngala-nanjaka tai na pendji, na na luri, na parandi-na 1 Ala la tauka na 
mambuha-nja. 13 Ambu ningudu tau, djaka kamanja, ma-welingu lai Alaja 
hi kamangga na mawana, 1 Ala ba nda pekuana la pakama wanja ma-akatu, 
dangu hi nda ningu ndokumbu haatu pakama-na Njuna. 14 Haatu-haatu 
djaka kamanja, iru ngandi-nanja dangu pa-njonga-nanja na ma-mimiru daa 
la eti wikina. 15 Hala ba na-pakambu-ka na mimiru, hi na-paanangu 
ma-akatu, taka na ma-akatu ba na-djangapu-ka, hi na-paana-nja na meti. 16 
Ambi ndjarangu badi, angu mbuhanggu. 17 Da pawu-wuangu-ka da 
mahamu dangu da panga-ngalangu-ka da ma-djangapu, ma-welingu namu 
ditaha, puruda welingu la amada da ma-handaraku la awangu; lai Njuna 
nda ningua ma-haleli-na dangu ndjangana, djiapa nda hawutu-kadu. 18 
Nundjuja na pa-hukutu-na hi na-padedi-ta njuta rukuna na pulungu na 
ma-tubangu, ka beri wua kawunga-ta la papad ika-naka. 


Nundjuja badi na pulungu, nda djia biaja la pa-patingi-nja. 


19 Mipi-njaka badi, oi angu dedi pambuha-nggu, haatu-haatu matawa ka 
na-marana ningu la pa-patingingu, ka nambotu la pa-kareuku, ka nambotu 
la pambeni. 20 Nadu na mbenina na tau ba nda na-patumbua-ja na matandji 
la hanggana 1 Ala. 21 Djia-dujaka matawa kai pahala-nja badi mbuu 
ndabana na na ma-iraku dangu na ma-akatu na ma-bundungu, kai kataku 
dangu wawa etinja na pulungu na pambada tondungu daa lai njimi, na 
mamaka pa-pamara-ha da hamangu-mi. 22 Matawa ka tau manundju-ja na 
pulungu-kai, hi nda ma-pa-tingingu djuaakai bai panjonga wikimi. 23 Nadu 
djaka ningu tau ma-patingi djuanja na pulungu taka hi nda nundju-nanjai, 
njuna ngera hama tunaka na tau na mapanau-ja na hada memaana la 
kaninu. 24 Ba napanau-ka wikina, laku-nanjaka, hi handaka mbula- 


maa-nanja djaka nggi-nggikina na hadana. 25 Taka na tau na 
ma-kanandaru-ja na uku na ma-djangapu, na pa-marandeka wangu, hi 
na-ndapuru-nja njuna, nda ma-maromba etija ba na-patingi-nja, nanundju 
langa-taka-maja, hi kiri pa-paohangu-ja nu ba nanundju-ja. 26 Djaka ningu 
tau manundu-ka mawana, hi nda roputu bia-nanjai na lamana ba 
na-panjonga wikina, nda ningua linguna na manundu-na. 27 Na huri 
manundu na malanga-taka, na manda ningu njura-ngu la hanggana 1 Ala, 1 
Ama, djiaja na tadalu-ha da anakeda mila dangu da kawini meti lei da 
ma-ngiangu la handuka, dangu ba ta-manggangu wikinda, ka ambu 
napala-nda iraku-na na pinu tana. 


NA KAWUDU 2 
Ambu tangaru kaba mata. 


1 Oi angu dedinggu, ba dangu waiminja padua na Mirinda, i Jehu Karitu, 
na ma-ndumangu ma-mangundju, ambi pa-koru-njai na tangaru-mi kaba 
mata tau. 2 Nadu djaka ningu tau maningu tawuru ma-rarangu dangu 
ma-maringgingu hinggi kawila, matama la kabungguru-mi, taka hi 
tama-mbunanjai na tau mila na mapaki mambora, 3 nu hi tangaru ni 
bia-minjai na tau ma-maringgingu hinggi kawila: Lai jiahukau njumu la 
mangia ngaba kau mandapu ningu ka waminja, taka na mamila: Ndolaku 
lai nakau, ndia: Mandapu-kau lai jiahu la lata wihinggu hi waminjai, 4 
mala nu, nda kawaria-minja daa la etimi, hi kiri ma-timba-ngu-kai na 
mawangu hukutu manda hamu? 5 Mirongu-wa, oi angu dedi 
pambuha-nggu, mala 1 Ala ka nda pindi bia-nandja da mamula la pmu tana 
la pawulu wangu pawai dangu la panduma-nja na ngia pahangandji na 
pambada randi-nanja na tau na mambuha-nja? 6 Taka njimi mbada 
pa-kalana-mindjaka da mamula. Ka nda djiaaha dimi da mawulu da 
ma-roduku-nggai dangu da ma;jila-kai la hangga timbangu? 7 Nda djiaaha 
dimi da malapi-ja na tamu rihi, na pambada tikingu-ka1? 8 Taka djàkai 
djangapu-ja na uku na mangia ngaba, hama tuna na maninja la Huratu: 
Matawa kau mbuhanja na angumu patau, hama tuna bau mbuhangu 


wikimu, ba wana, wunda-minjaka njuna na mahamu. 9 Taka djaka tangaru 
bia -minjai kaba mata tau, wunda-minja mandjala, hi na-pandjala-kai na 
uku, ba tau mapangga uku-dukai. 10 Nadu na ma-pamandu halanja na uku, 
hi tundjuru bia-na-njai na hau la uku, da-pandjala-jaka mbuu ndabada. 11 
Nadu: Ambu pa-kadjari-ja na lalei na mangoma-mu na mawana, ba 
djia-mbuja: ambu pameti tau, na mawana. Djaka ndau pa-kadjari-ja na lalei 
na mangoma-mu, taka hi pameti-munjai tau, tau mapangga uku-makauka. 
12 Matawa na paniimi dangu na pawunda-mi ka na-rakangu la tau 
pa-patandangu tai nundjuja na uku pa-marandeka wangu. 13 Nadu tai la 
pa-tandangu ba nda pa-milangua-ja eti na manda milangu eti, taka na mila 
eti nahipu-ja na pa-tandangu. 


Na pawai na manda lingu. 


14 O1 angu dedinggu, nggara lingu-naka, ningu pawainggu ba wana na tau, 
taka hi nda ningui parama-na. Peku-nakaka na pawai tungu nu la 
pa-pamara-ja? 15 Djaka era ningu angunda, ka minija ka kawini-ja na 
pa-ndjakangu paki, ndia pangangu ndumana hau lodu hau lodu, 16 taka na 
haatu lai njimi: Ilakuwa, ipeku hamuwa, imamitu-kawa, imbihu-kawa, hi 
wana biandja, nu hi nda wua bia-nandjai na nduma tada ihida, nggara 
lingu-naka wami? 17 Tuna numbu na pawai, djaka nda ningu parama-na, 
djaka mehangua-na, meti-nanja. 18 Taka ningui tau: Malangu-mu, njumu 
ningu pawaimu, njungga ningu parama-nggu na mawana. Mala 
u-paitangu-jawa nu na pawai djuamu dangu nda ningu parama-na, napa 
njunggai duku rukuda da parama-nggu ka ku-paita-nggau-nja na 
pawainggu. 19 Ka nu njumu upawaika njuna i Ala ba mbulungua-na? 
Tubana ba wamu. Djia-majai duda da wàndi akatu ba da-pawai, hi 
ta-tàtada. 20 Ka kupinja wamu, oi tau anga, na pawai panda kariangu 
parama ba nda ningu ndokua linguna? 21 Mala i Ambarahangu na 
bokunda, nda ruku paràmaa-na dimi hi kiri pa-kawana-ja, nu ba nawotu-ja 1 
Ihaku na anana mini la ngia pangàndi maraku? 22 Nu ita-minjaka na 
pawaina ba naangu rama dàndja da paràma-na, dàngu ba rukuda da 
parama hi kiri djàngapu-na na pawai. 23 Nu pa-tutungu-du-nanjaka na 


maninja la Huratu: Napawai-ka lai Ala i Ambarahangu, hi palu tàndjinja, 
dangu ka-ndua-na 1 Ala hi wadanja. 24 Ita-minjaka ba rukuna na parama-na 
hi kiri pa-kawana-ja na tau, ba nda ruku pawai djuaa. 25 Mala ka nda 
tunakai njuna wami i Rahapu na kawini ndjala, ba pa-kawana-ja rukuda da 
parama-na nu ba nanggepi-ha da tau pa-palewa dangu ba na-duluru-ndja la 
hau ngarangia? 26 Nadu hama tuna na tau djuanda djaka nda ningu 
ngahuna ba nameti, tuna numbu na pawai, djaka nda ningu parama-na 
meti-nanja. 


NA KAWUDU 3 
Ambu ndjala wangu lama ba wana. 


| Ambu ngguru hala pakukai, angu dedinggu, ba pi-diminja ba narihi 
mbotu tai na wai ngeranda na pa-ratangu-ta. 2 Maa ba matu-matu 
pa-tundjuru wanda mbuu ndabanda. Djaka ninja na manda tundjuru wangu 
panima, tau dja-ngapu-ja na mamaka pa-roputu halaja na ihi daana. 3 
Djaka ta-pahoba-ndja rapa da ndjara, ka peku tundu-da-nda, hi tawihu 
hala-mbuja na tau daada. 4 Tangaru, da kapalu-mbu, djiapa ka nda nggiki 
bokulu-da-kadu dangu ka natimbu-hakadu ngilu bokulu, nawihu waa bianja 
ana kamuri paraina na majàpa kamuri djaka nggii-nggiija na pambuha-na. 

5 Tuna numbu na lama djiapa ka na-marahu-kadu, taka nda uku 
katadaku-ja. Tangaru, ba nda uku bokulu-ja na oma-ngu patunu epi ba 
hawutu-kina. 6 Na lama epi-mbuja, hibu ma-akatu-ja. La ihi daanda djiaja 
na lama na ma-pairaku halaja na taunda, na ma-paduru-ja na ndataru 
dedinda, taka njuna na-paduru-ja parai na mambana. 7 Nadu da mabohu-ka 
hangia-hangia, hamanai da ma-ha-wurungu, dangu da mabei, dangu da 
manindja la tehiku, na-pamopu-ha dangu mbada pamopu-nahaka paral tau, 
8 taka na lama nda ningua haatu mamaka pa-pamopu-ja; nda patapu-ja na 
akatu-na, mbinu upahu pameti wanguna. 9 Djiaja na pawotu wandanja 1 
Miri, 1 Ama, djia-mbuja na paratu wandanja na tau na pa-padikangu 
namatu-ja na hadana 1 Ala. 10 Welingu la hau ngarumaa naluhu ningu na 
wotungu dangu na ratungu. Nda rakaana na matuna nu, angu dedinggu. 11 


Ningu nahu mata wai ma-handaka kabubalungu wai kaba dangu wai paita 
la hau mata djuaa? 12 Napeku wami, angu dedi, na pingi kapilitu la 
pa-wuangu wua haitungu? Djaka ndia na pingi angguru la pa-wuangu wua 
kapilitu? Nda pekuana na mata wai mbaru pa-kabuba-lungu wai kaba. 


Na manggana na malanga-taka. 


13 Nggamuja hiana lai njimi na ma-manggana dangu na mapingu? Malawa 
ka napaita wandja hurina na mahamu da parama-na ba dangu madjangu 
etina ma-manggana. 14 Taka djaka ningu mbana pa-ohangu dangu 
kehangu ka-ngeha wiki daa la etimi, ambi pa-hamemu-du wikimi, dangu 
ambi kambaliku-du bai papanja na ma-tubangu. 15 Na matuna nu nda 
djiaaja na manggana na maweli ditangu, taka ma-welingu la pinu tanaja, 
ma-namatu-ja na huri memangu, paruku-na 1 kambaliku-ja. 16 Nadu djaka 
nggiija na mbana pa-ohangu hala wala dangu na kehangu kangeha wiki, lai 
nuja na pariu raungu dangu na huri ma-akatu-ka. 17 Taka na manggana na 
ma-welingu namu dita duna, la kawunga-na na-kahingiru, hala na-kehangu 
mapekua, nahamu na hurina, na-manundu, mbinu mila eti dangu wua 
maha-mu-na, nda na-hakapapa, nda na-kapelua duna. 18 Na wuana, djiaja 
na tandji, pa-habarungu-ha da ma-papeku, nu ba luja na mapeku. 


NA KAWUDU 4 
Ambu namatu-ja na wini eti na ma-akatu. 


1 Mala nggara ruku wami hi ningu pabera dangu pa-kubaru-ngu lai njimi? 
Ka nda rukuada da ma-mimirungu daa la etimi, da ma-hadangu ndaba la 
ihi daami? 2 I-mimirungu, taka ndai ngalangua; ipameti tau dangu 
i-paohangu, taka nda ningua pa-ngalangu wami; i-pakubaru, ipabera. Nda 
ningua pangala-mi ba ndai hamajangu-du. 3 I-hamajangu, taka ndai 
ngalangu-mbu, ba nda djia-duja na hamajangu-mi, mata ka peku boraku- 
ndandja nundjuja na pa-mimiru-nda wanggu ba wàmidu. 4 Ha tau kadjari, 
ndai pimanja dimi na kandua-nja na pinu tana ba djiaja na papanja 1 Ala? 
Djia-duja, djaka nggamuja na ma-mbuhangu pa-kandua danja na pinu tana, 


papa-du-nanjaka 1 Ala. 5 Ka, kahewaa-na wami na maninja la Huratu: 
Nambuha-nja na ngahu na pa-bandjalu-na daa lai njuta ka lupa na-pawuta 
wanja, na mawana? 6 Ba tuna narihii-pa duna na pa-namungu na pawua-na. 
Djia-duja: | Ala napapa-ndja da madjangga etida, taka da ma-wawa etida 
nawua-ndja pa-namungu, hi kiri wana. 7 Pamopu-wa wikimi lai Ala; kai 
papanja 1 kambaliku, djiangu-ma duna ba napalai welingu lai njimi. 8 
Ihangiri-jawa i Ala, ka na-hangiri-kai duna, Pajaha-ndja da limami, ha tau 
ndjala, paili-ha da etimi, ha tau kahanga eti. 9 Ipada-njawa na majila-mi 
kai handuka kai hii; na rikimi matawa ka na-pambeli-ja handuka, dangu 
matawa na ha-wola-mi ka na-pambeli-ja hawina. 10 Ipawawa-wa wikimi 
la hanggana i Miri, Njuna ka na-padja-ngga-kai duna. 


Na pulungu angu. 


11 Oi angu dedi, ambi pa-pulungu dàngga angumi. Na tau na mapulu-nja 
na angu dedina, djàka ndia na ma-patanda-nja na angu dedina, pulu-nanja 
na uku dàngu patanda-nanja na uku. Tàka djàkau patanda-nja na uku, nda 
manundju ukuakau, taka ma-patandangu ukukau. 12 Haàtua-na duna na 
ma-wuangu uku, dàngu na ma-patandangu, na na mamàka la pa-pamara 
dangu la pa-pamolungu. Taka numu nggamu-kauka dumu, hu patanda-nja 
na angumu? 


Djia djàka wàna i Ala. 


13 Oi anda, la lodu nàhu, djàka ndia haromu lua-ndanja la paraïngu lai 
pinangu, hau ndaunda lai nu, hi tabili batu hi ta-pa-awahungu mawàmi. 14 
Nu hi nda piminja padua djàka nggikina na lurimi haromu. Nadu ba hama 
djiangu kawuu-akai, ba hawutu djua-maana ba ngitaja, hala hi munangu- 
maa-nanja. 15 Taka: Djia djaka wànadu 1 Ala, hi taluri haromu, hi 
taràma-ja jiana ndia nuna, i Ala wàmia bàdi. 16 Tàka ba timi nu, ihamemu 
dàngu katadaku-mi. Na hamemu na matungu nu ma-akatu-ja. 17 
Djia-dujaka, djàka ningu tau mapingu pawunda-ja na mahamu, taka hi nda 
wunda bia-nanjai, pa-pandjala wàngu-jaka. 


NA KAWUDU 5 
Na wai ngerana na mawulu. 


1 Ihiiwa dimi ha mawulu, 1-kaladaku-wa, rukuna na majila-ka na 
matàka-nggai haromu. 2 Da-molungu-ka da pawulu-mi, da pakimi 
na-pambuta-haka kapinggi, 3 da marara mabara-mi dapatai raraka, taka da 
tai rarada hi da-pandjala-kai tai hi danganja na tolumi hama tuna na epi. 
Mbada kangutungu-mika banda ba dangu djiaja padua-ka na hupu 
ndjapuna. 4 Tangaru na wundada da tau marama, da mambada muti la 
wokami, da papatu-mi, ba dawara padua-ka, dangu na ka-ladaku-da da tau 
da mambada muti, natama-ka la kahilu-na na Mirida da kalibaru 
papalewa-ka. 5 Mbada luri borakungu-mika la pinu tana, bai wangu bia 
etimi, pambihu pakua-minjaka wikimi la lodu rupu. 6 Mbada pandjala- 
minjaka dangu mbada pameti-minjaka na tau tandji; nda ningua 
ma-katanggaru-kai. 


Na torungu la handuka. 


7 Djia ba tuna nu, oi angu dedinggu, mata kai lerangu eti lundu tomaja na 
takana 1 Miri. Tangaru, na tau tungu woka patia bia-nanja na ihi woka na 
ma-palingu dàngu lerangu etina, lundu napuru-nja ura mangilu dàngu ura 
malamiri. 8 Njimimbu kai lerangu eti dangu kai pa-màndungu etimi, maa 
ba marenia-manaka na tàkana i Miri. 9 Oi angu dedi, ambi 
pa-kambungungu dàngga angumi, ka àmbu peku pandjala-kai. Tàngaru, na 
ma-patandangu ba ninja padua-ka la ngaru pindu. 10 Ha angu dedi, 
màtawa kai ngeranja na pàdangu-da majila dàngu na lerangu etida da 
wunangu da mambàda ngàndi pulungu la ngarana i Miri, 11 Ngàdaja ba 
ta-paoha-ndja da ma-torungu. Mbàda rongu-minjaka na torungu-na i 
Ajupu, dàngu miita-jaka na pa-patumbu-na 1 Miri la hupu ndjàpuna, ba 
kandjupu ma-manawaru kandjupu mamila etija 1 Miri. 


Na harangu; na hamajangu wai ngera angu. 


12 Taka la kawunga-mana, o1 angu dedinggu, ambi harangu-du, ambi hara 
wanja na awangu, djaka ndia na tana, dangu ma-matu pahara wanguka; 
mata na paa'a-mi ka maa'a-ja, dangu na pandia-mi ka mandia-ja, ka ambu 
pa-pandjala-kai. 13 Ninja lai njimi na ma-handuka? Matawa ka 
na-hamajangu. Ninja na mambaha etina? Matawa ka nawunda ludu 
wotungu. 14 Ninja na mahidu lai njimi? Matawa ka napaau-ndja da ama 
bokulu kabungguru, ka da-hamaja-nja ngerana, dangu ka datunja lonahu la 
ngarana 1 Miri. 15 Na hamajangu na ma-welingu la pawai napa 
na-pamalaru-ja na mahidu, dangu na-pahada-nja paraina 1 Miri; taka djaka 
ningu mandjala pambada tuna, pa-djamangu-maja. 16 Djia ba tuna nu 
matawa kai marangga pa-bowangu ndjala dangga angumi, kai marangga 
pa-hamajangu wai ngera, ka peku malaru-mi. Na hamajangu-na na tau 
tandji djaka pa-weli etingu-mana, nadangu na pamaka-na. 17 I Elia, tau 
hamanda njuta-maja, taka na-hamajangu dangu màndungu etina ka ambu 
napuru na urangu ba wana, hi nda napuru-nja urangu na tana ba tailu mbua 
ndau no-mu mbua wulana. 18 Hala, hili hamajangu-nanjai, hi na-papurungu 
urangu na awangu, hi natu ihina na tana. 19 Oi angu dedinggu, djaka ninja 
lai njimi na ma-hiliru welingu la ma-tubangu, taka na tau hawiangu ka 
na-pabeli-nja, 20 matawa kai pinja, na tau na ma-pabeli-nja na tau ndjala 
welingu la anda ngia pa-hiliru-na, pamara-nanjaka na hama-ngu-na tai 
welingu la meti, dangu pa-ndadangu-nanja ndjala da-dangu. 


NA KAWUNGA HURATA TU-NA I PETURU 
NA KAWUDU 1 
Na kawunga-na. 


1 Welingu lai Peturu, pa-pahurungu lai Karitu Jehu, pa-pa-ngandingu-ha da 
tau papindi, da tau palaku da ma-tanjala-ngu la Potuhu, la Nggalati, la 
Kapandoki, la Ahia, dangu la Mbitinia, 2 da papindi nundjuja na pi 
mangilungu-na 1 Ala, 1 Ama, ba na-pamatua-ha paraina 1 Ngahu, la 
pa-patundungu, dangu la pa-paiharu wandja na wai riana 1 Karitu Jehu: 
Matawa na pa-namungu dangu na peku ka bondja-bondja-nggainja. 


Na monungu, na pawai dangu na mbuhangu. 


3 Pa-wotungu-ja na Alana, na Amana na Mirinda i Jehu Karitu, na 
mambàda padedi belita, nundjuja na mila eti rihina, hi kiri ningu 
monungu-nda ma-miripu, rukuna ba na-hadangu 1 Jehu Karitu welingu la 
padua tau meti, 4 la pangala wanja na nduma na manda molungu, na 
manda ningu njurangu, dangu na manda muri, na pa-pahamungu-kai la 
awangu, 5 ba katindi wanggai mbihana 1 Ala, ruku pawai, la pangala-nja na 
pamara wangu na mambada ahalu la pa-pangitangu-ja ngeru la hupu 
ndjapuna. 6 Matawa kai hawola wanja jiana, djiapa ka nda pa-handuka 
wa-nggaikadu hawutu ma-pakamangu hangia-hangia nahu, numai badi 
djaka wana 1 Ala. 7 Matawa na torangu-na na pawaimi, na marihi 
pa-bilangu welingu la amahu rara na ma-molungu, na pa-kamangu la epi, 
ka peku wuwana ba raka pa-wotungu wanguja, ba raka pa-bundjuku 
wanguja, ba raka patembi wanguja, djaka na pangitangu-ka wikina 1 Jehu 
Karitu ngeru. 8 Njuna na pambuha-mi ba dangu ndedi ngita-mbuminja; 
Njuna na pawaimi djiapa ka dangu ndedi ngita-mbuminja nahu, dangu hü 
hawola dira matiki la hawola ma-kadjilaku, 9 bai ngalanja na pawuku-na 
na pawai, na na marada da hamangu-mi. 10 Nu na pamara wangu djiaja na 
pahimbu-da dangu na pa-kanandaru ma-manuda da wunangu da mambada 
wunanja na pa-namungu na pa-pandumangu-kai, 11 ba da-kanandaru-ja 
djaka pirangu-ka na rehi dangu djaka nggiki loduna na pawuku-na na 
Ngahuna i Karitu na maninja daa lai njuda, ba na-hakahii mangiiu-nja na 
majila matàka-nja i Karitu ngeru, dangu na mangundju na ma-pa-ndutungu. 
12 Pa-bowangu-haka njuda, ba nda lumuda njuda wikia, taka lumumi njimi 
ba dangguma-ndja nuda, da pa-bobarungu-kai nàhu la ngaruda da 
mangandi-nggainja na lii mànangu, rukuna i Ngahu Matua, na pa-palewa 
welingu la awangu. Jiada-duha da parindju-da padua da papalewa la 
pa-kahinu-ha. 


Na huri matua dàngu na mbuhangu la angu dedi. 


13 Djia ba tuna nu, màtawa ka na-rimangu dàngu ka na-pa-wàla padua na 


pa-ngadangu-mi, dangu kai monu lundunja na pa-namungu na 
pa-pangandingu-kai napa djaka na-pa-djilikungu wikina 1 Jehu Karitu. 14 
Hama tuna na anakeda na ma-manundu matawa na hurimi ka ambu na-pa- 
namatungu la pa-itiru-mi amangu ba talanga kambanga-mi, 15 taka hama 
tuna 1 Miri na mambada paaunggai ba na-matua, matawa njimimbu ka 
na-matua badi na huri-mika. 16 Nadu ba nimanja la Huratu: Matawa kai 
matua badi ba ma-matua-ka Njungga, ba wana. 17 Dangu: Dou Ama! 
djaka wami-dunja na ma-patandangu nundjuja na parama-na haatu-haatu 
ba dangu nda tangaru-na kaba mata tau, matawa ka mangu mangadatu-na 
na hurimi ba talanga tau palaku-kai la pinu tana. 18 Ba pi-diminja, ba nda 
djiaaha da banda da ma-molungu ka àmahu baraha, ka àmahu rara-hakai 
da pa-palohu wangukai welingu la hurimi na manda ningu lingungu, da 
pa-pakata-danggai da bokumi, 19 taka djiaja na wai riana 1 Karitu na 
ma-pawilingu, ba hama djiangu na ana mbimbi manda ningu njurangu, na 
manda ningu ndjalangu; 20 na pambada pi mangilungu, ba ndedi 
pa-padikangu-ja na pa-nggubulu awangu, taka na pa-pangitangu nahu la 
malamiri lumumi njimi. 21 Rukuna Njunadu hi kiri pawai-mika la1 Ala na 
mambada pahada-nja welingu la padua tau meti, hi nawua-nja bundjuku, 
nu na pawaimi hi kiri monu wa-mbuminja 1 Ala. 22 Nu ba mbada paili- 
mindjaka da hamangu-mi, rukuna na tu-ndu-minja na ma-tubangu, la 
pambuha-nja na angu dedika ba dangu nda kapelu-mi, mata kai paweli 
etingu la pa-pambuhangu ma-manu dangga angumi. 23 Ba pa-padedi 
beli-dukaika nda welingu la wini ma-molungu, taka welingu la wini manda 
molungu rukuna na puluna 1 Ala na maluri dangu na ma-palupangu. 24 
Nadu: Na tauka ba beri rumbaja, dangu na manandangu-na ba beri wala 
rumbaja; na rumba namalai, dangu na walana namundju, 25 taka na puluna 
1 Miri na-padaingu lundu nu-nu, ba wanadu. Nuna-dujaka na pulungu na 
pambada bobaru-ngu-kai. 


NA KAWUDU 2 


I Jehu Karitu djiaja na watu tunggulu. 


1 Djia ba tuna nu matawa kai waru ndabanja na ma-akatu-ka, na pa-kahili 
dangu na kapelu, na malara eti, na pa-pulungu. 2 Hama tuna anakeda na 
mabidi dedi, matawa kai mangaba-nja na wai huhu langa-taka na manda 
ningu korungu, ka peku kabutuhu waminja la pangala-nja na manangu, 3 
djàkai lada-dujaka 1 Miri ba mahamu etija. 4 Matawa kai hangiri-ja Njuna, 
na watu luri na pawaru tau lati, taka lai Ala papindi-ja dangu 
ma-pawilingu-ja, 5 dangu ka pa-pa-nunggulungu-mbukai hama tuna watu 
miri-pu la pa-pahadangu uma ma-pangahu, ka ratu matua-kai la pangandi 
maraku pangahu, paora-na i Ala rukuna i Jehu Karitu. 6 Djia-dujaka hi 
ninja daa la Huratu: Tàngaru, la Hiungu ku-bàndjalu-ja na watu tunggulu 
papindi, na ma-pawilingu, dàngu djàka nggamu ma-palata-nja na pawaina 
lai Njuna, napa nda djia pa-makiaa-ja, ba wana. 7 Na ma-pawilingu ba 
wàna, lananggai njimidu mapawai, tàka la manda pawai: Na watu 
pawàru-da da tukangu djia bia-jaika na watu tunggulu, 8 dàngu watu 
pa-tundjuru wànguja, dàngu watu ngudu pa-hanggàmaru wànguja, 
wànandja. Hi da-tundjuru djia-duja ba nda da-patundungu la puluna i Ala; 
pa-pangerangu-mahaka duda la matungu nu. 9 Tàka njimi dimi bandjaru 
papindi-kai, ratu ma-hangandji-kai, bandjaru matua-kai, tau pamangu-na i 
Alakai, ka peku pakada-mindja da paruku-na 1 Miri da marihi, na 
mambàda paaunggai paluhu welingu la ma-kapàtangu kai tama la hariina 
na ma-pa-maratangu. 10 àmangu nda bandjarua-nanggai lati, taka nahu 
bandjaru-nanggaika, amangu nda pa-manàwarungua-kai lati, taka nahu 
pa-manàwarungu-kaika. 


Da panaungu hangia-hangia. 


11 Oi angu mbuhanggu, kupanau-nggai ba tau taka dangu tau namu-dukai, 
matawa kai maraundja badi da pa-itiru tolu, da ma-pabera danja na 
hamangu-mi. 12 Nahamu badi na hurimi la padua tau hangadangu; djaka 
era pulu-danggai ba hama tuna tau akatu-kai, matawa ba dahili 
tangaru-jaka na hurimi, ka peku wotu-danja 1 Ala la lodu tadalu-nandja. 13 
I-karadaku-ndja badi da kuaha-ka da pa-hukutu la tau lumuna 1 Miri, ka 
hangandji bokulu-ja, ba hupu mangia dita-duja, 14 ka ma-pareta-jakai, ba 


pa-parahangu-duja la patunja himbalu-na na tau matu ma-akatu, dangu la 
pawotu-njai na matu mahamu. 15 Mala ba jiana-duja na pambuha-na i Ala 
kai pakandii vanja na kambanga-na na tau na manda pingu, bai tuja na 
mahamu. 16 Hama tuna na tau marandeka, nda hama tuna na ma-pandada 
wanja marandeka-na na ma-akatu, taka hama tuna atana 1 Ala badi. 17 
Itembi ndabaja na tau, mbuhandja da angu dedi, i-ma-ngadatu-nja 1 Ala, 
itembija na hangandji. 18 O1 tau ata, itangara-wa la mirimi ba dangu 
karadaku-mi la ngga-nggara, nda mbulungua la mahamu dangu la 
ma-rakangu, taka la ma-pandjurangu-mbu. 19 Ba jiana-ja na pa-orangu 
djaka ningu ma-patorungu handuka rukuna na lumu-nanja 1 Ala, ba 
na-majila dangu nda ningu kiringu. 20 Mala nggara-jaka wami na 
pa-hamemu wangu bai torungu djaka ruku ndjalami hi padjara-kai? Taka 
djaka torungu-minja ba pa-majila-kai ba dangu tuminja na mahamu, nunaja 
duna na pa-orangu lai Ala. 21 Ba lumuna nunadu hi kiri paaunggai, nadu 1 
Karitu-mbu ba mbada duku-naka majila lumumi njimi, ka 
na-bandjalu-nggai ngera, ka peku liti-minja na rukuna; 22 na manda tu 
mandjala, dangu nda pa-hunggungu-mbu ma-kambaliku la ngaruna; 23 na 
manda hema wangu tolangu ba tolanja, na manda pa-ngganggalu ba 
pa-majila-ja, taka nawotu-maaja lai Njuna na ma-patanda dangu tandjingu: 
24 na mawotu wikina da ndjalanda la tauna la ai harikangu, nu ba tameti 
pa-halangu la ndjala, ka peku lurmda tungguna na tandji; ruku 
kalimbihu-na Njuna hi pa-pamalaru-kaika. 25 Nadu amangu ba 
ndjarangu-minja hama tuna mbimbi, taka nahu mbada pa-mbelingu-mika la 
mapawa-ndja dangu ma-tanara-ha da hamangu-mi. 


NA KAWUDU 3 

Na huri la ma-pauma. 

1 Djia-majai dimi papaha, itangara-wa badi la mini lemu, djaka ningu 
manda ronguja na pulungu, ka peku ngala wandja na hurida da papaha 


dangu nda kareuku-da, 2 nu ba dailu-jaka na hurimi na ma-jahangu bai 
lumunja i Ala 3 Da pakimi ka ambu djiaha da pangita, hama tuna bai 


kalipa lunggi, bai tungu marara, djaka ndia bai wotu paki manandangu, 4 
taka ka djiaha da panda ngita, na huri tau na ma-kawiningu daa la etimi, na 
paki na manda molungu, na na eti kendaru dangu na ma-kahana, na 
ma-pawilingu la hanggana 1 Ala. 5 Ba tuna nukadu amangu na wotuda paki 
da kawini matua, da mamonu-nja 1 Ala, ba da-tangara la leida, 6 hama tuna 
1 Hara duna ba na-tangara lai Ambarahangu, umbu ba wananja. Njimi 
anana kawini i Hara-makai djàkai tu mahamu dangu nda mangadatu-minja 
na ma-pa-manga-datu-kai. 7 Djia-majai dimi tau mini dangu pingumi badi 
bai papera dandja da papaha-mi, ba kanaingu mabaha dangu itembiha 
badi, ba angu-ma-dimindja la panduma-nja na pa-namungu-na i Ala, na na 
luri, ka ambu na-kandjadi na hamajangu-mi. 


Na mbuhangu dangu na peku. 


8 La hupu ndjapuna, matawa kai kahau etingu, kai pa-mana-warungu, kai 
mbuhandja da angu dedi, kai pa-milangu eti dangu kai kendaru eti. 9 Ambi 
pajema wanja ma-akatu na ma-akatu, djaka ndia tolangu na tolangu, taka 
matawa kai pekangu mahamu, ba djiaja jiana-du hi kiri paaunggai ka peku 
nduma-minja na mahamu. 10 Nadu: na tau na ma-patikingu la pambuha-nja 
na luri, dangu la pa-hunggungu lodu mahamu, napatu-ja badi na lamana 
welingu la ma-akatu, dangu na tada ngaruna la papeka ma-kambaliku, 11 
na-pambelingu badi welingu la ma-akatu, ka nawunda-ja na mahamu, 
nahimbu-ja badi na peku dangu nakeha-manja badi. 12 Nadu 1 Miri ba 
pa-taraku-manandja mata da tau tandji, dangu pahingi-manandja kahilu da 
hamajangu-da, taka na matana 1 Miri napapa-ndja da mawunda ma-akatu, 
ba wanadu. 


Na padangu majila lumuna 1 Karitu. 


13 Djia nggamuja na matunggai ma-akatu djàkai kehanja na mahamu? 14 
Taka djiapa ka ndai padangu-kadu majila rukuna na mata-ndji, wangu- 
manaka dimi. Ba tuna ambi mangadatu-dunja na pa-ngganggalu-da dangu 
ambi katataku-du. 15 Matawa kai pa-matua-ja na Karitu la eti dalumi ba 
djiaja na Miri, dangu kai rimangu manu la pahema, djaka ningu ma-padiha 


dànggai rukuna na pamonu-mi; 16 ba tuna mangu kendaru etimi dangu 
mangadatu-minja 1 Ala badi, dangu ningu eti pa-tandangu na mahamu, 
djaka pulu-danggai ka peku makia-da da tau da ma-paaka-nja na hurimi na 
mahamu lai Karitu. 17 Nadu, djiaja djaka wanamai duna 1 Ala, ba nahamu 
ningu biduai-pa bai padangu majila ba mangu tumi mahamu, nda djiangu 
pàku bai padangu majila ba mangu tumi ma-akatu. 18 Nadu i Karitu-mbu 
ba na-handàkangu-ka pameti lumuda da ndjala, na na tau tàndji lumuda da 
tau nda tàndji, ka peku ngàndi-nanda lai Ala, na pa-pameti na toluna, na 
pa-paluri na ngahuna; 19 ba tuna nu, laku-nanjaka hi na-pa-bobarungu la 
hamangu ma-ngiangu la oka, 20 da manda rongu àmangu, ba napati-tiangu 
na lerangu etina i Ala, ba ngaru-napa i Nuhu, ba pandoija na tena, na ngia 
pamara-da da tau ba hawutu-kida, da tau mawalu, ba da-ngarangiangu 
wai. 21 Ngerana nuna-dujaka na ma-pamara-kai nàhu, na na wai 
parunungu; nda djiaaja na àlinja na ma-iraku la tàda ihi, taka pa-mandangu 
eti pa-tandangu mahamu lai Alaja, rukuna na hadangu-na i Jehu Karitu, 22 
na maninja la kawana-na i Ala, ba nahei-duka la awangu, hi da-tangara 
ndabaja papalewa, ma-kuaha, dangu mambiha. 


NA KAWUDU 4 


1 Tuna 1 Karitu ba mbada padangu-dunaka majila la tolu, matawa ka djiaja 
na pa-ngadangu jiana na patumi temingu, na tau na mambada padangu 
majila la tolu, ba tambutuhu-nanjaka welingu la mandjala. 2 Mata ba 
talanga luri-napa la tolu ka ambu na-patundungu la pa-itiru tau, taka mata 
ka djia ninguja na pambuha-na 1 Ala. 3 Nadu ba djiaka-maka amangu la 
lodu na ma-lapahu bai wanja na pawuku-da da tau hangadangu, bai 
kawana-nja na manda hida, na pa-itiru eti, na maüku, na borakungu, na 
ngunu pa-mbabungu, dangu na lumungu marapu na pa-makiangu. 4 Djia ba 
tuna nu hi da-hangataru djaka ndai laku kariangu la pa-ramukungu 
ma-akatu, hi lundu dapulu-nggai. 5 Taka dji-djiangu-maka ba dahema 
ngeru la hanggana Njuna, na ma-rimangu la parata-nja wai ngerana na 
maluri dangu na mameti. 6 Nu djiaja nuna-duka hi pambada bobarungu-ha 
lu manangu da tau metimbu, ka peku tunguha wai ngera la tolu ba tauha, 


taka nu da ngahuda ka daluri ruku pambuha-na 1 Ala. 
Na huri tau Karitu. 


7 Na hupu ndjapuna mbuu ndabana marenia-manaka. Djia ba tuna nu 
matawa kai pa-nandjarungu dangu kai pawala, ka peku hamajangu-mi. 8 
Na mangia ngaba, matawa kai pa-mbuhangu manu dangga angumi, nadu 
na mbuhangu ba na-pandadangu ndjala dadangu. 9 Matawa kai marangga 
panggepi arijaangu dangu nda kambungu-mi. 10 Matawa kai marangga 
pa-nggumangu nundjuja na pawua djuangu-kai haatu-haatu, hama tuna na 
tau ma-tangaru hamu, na ma-tangaru-ha da mahamu hangia-hangia da 
pawua-na 1 Ala. 11 Djaka ningu ma-kareuku, matawa ka hama tuna 
mawangu puluna 1 Alaja; djaka ningu ma-lumungu anguna, matawa ka 
hama tuna mawangu atalu pawua-na 1 Alaja, ka peku pa-wotungu-ja 1 Ala 
la ngga-nggara rukuna 1 Jehu Karitu. Lai Njunaja na bundjuku dangu na 
atalu lundu nu-nu. Amingu. 12 Oi angu mbuhanggu, ambi maratangu 
wadunja na mbanana na majila pakama wangukai, ba hama djiangul 
nggàna-nanggai manda rakangu. 13 Taka matawa kai hawola, namatu-ja 
na tunggu-mindja da majila-na 1 Karitu, ka peku hanggela hawola-mi tai la 
rapa wuwana na bundjuku-na. 14 Djaka pa-paakangu-kai ruku ngarana 1 
Karitu, wangu-manaka dimi, nadu na Ngahu pa-bundjuku wangu, na 
Ngahuna i Ala ba nidunja lai njimi. 15 Ambu ningudu haatu lai njimi 
ma-padangu majila hama tuna tau pameti tau, djaka ndia tau manganga, 
ndiai tau mawulu ma-akatu, ndiai ma-tamangu ngera hawiangu. 16 Taka 
djaka ninja na ma-padangu majila ba tau Karitu-ja, ambu na-makia wanja, 
taka matawa ka nawotu-nja 1 Ala rukuna na ngara nuna. 17 Nadu ba 
rehi-manaka nahu ba pa-kiringu patungu wai ngera, piti welingu la umana 1 
Ala. Taka djaka lai njuta-majaka na pakiri-na, ka nggikia-manaka tai na 
hupu ndjàpuna na tau na manda pa-tundungu la lii manangu lai Ala? 18 
Dàngu djàka natikaa-maduka panda marà na tau tàndji, hili nggiijaipa na 
ngia pa-ngiangu-na na manda lumunja i Ala, dàngu na tau ndjala? 19 Djia 
ba tuna nu, da tau da ma-pàdangu majila nundjuja na pambuha-na i Ala, 
màtawa ka da-pakatangu hamangu-da la Ma-padikangu na ma-tuturu, ba 


dangu tudanja na mahamu. 
NA KAWUDU 5 
Na kamahingu dangu na tambi. 


1 Da ama bokulu la padua-mi kupanau-ndja, ba anguda paama bokulu-ka, 
dangu ba hakahii-ka rukuna na majila-na i Karitu, maningu ndumangu-mbu 
la bundjuku na pa-pangitangu ngeru: 2 Ipawa-njawa na kabàba-na i Ala na 
maninja lai njimi, ambu hama tuna pa-pambana-kai, taka matawa ka 
paweli etingu-mami, nundjuja na pambuha-na 1 Ala; ambu djia pakuja bai 
kehangu banda akatu, taka djia ba ora-minja; 3 Ambu hama tungu pareta- 
dimindja da pa-patanggungu-kai, taka mata ka ma-pangitangu hurikai la 
kababa. 4 Dangu djaka ngita-jaka tai na Ngora mini pawangu, ngala- 
diminja-ka na pendji na manda muri, na na bundjuku. 5 Hamanai njimi dimi 
bidi tau, matawa kai tangara-ha da ama bokulu; matawa kai boru wanja na 
kendaru eti, bai marangga pa-nggumangu. Nadu 1 Ala ba napapa-nja na 
madjangga eti, taka da ma-kendaru eti nawua-ndja pa-namu-ngu. 6 Djia ba 
tuna nu, i-karadaku-wa badi la lima àtalu-na i Ala, ka peku padjangga- 
nanggal ngeru la rehma. 7 Matawa na pa-handuka-mika kai pabuku-nja 
Njuna, ba eti-mananggai. 8 Matawa kai pawala dangu kai rimangu padua. 
Nadu na papami, i kambàliku, ba laku winggirungu-mananja hama tuna na 
mabohu, ba nga-ngarina ba nahimbu pahoba-na. 9 Matawa kai rawaku-ja 
ba dangu mandungu-da da pawaimi, ba pi-diminja na majila tungu nu, ba 
pa-pangganangu-mbuha da angu dedimi la pa-nggubulu awangu. 10 I Ala 
na pingina na pa-namungu, na mambada paaunggai panduma-nja na 
bundjuku-na na ma-padaingu lai Karitu, bai hala-kika pa-padangu majila, 
Njunaka ngeru na ma-palanjapu-kai, na ma-pamandu-nggai, na 
ma-paatalu-kai dangu na matunggai lata. 11 Lai Njunaja na kodi maka 
lundu nu-nu. Amingu. 12 La limana 1 Hiliwanu, na angu dedi na ma-tuturu 
lai njimi ba kungita-ja, ku-tulihu pa-kababa-nggaika ba ku-panggatiru-kai 
dangu ba ku-hakahii-nggainja, ba djia langa-taka-maja jiana na 
pa-namungu-na 1 Ala. Matawa kai ndolaku padai-ngu-ma lai nu. 13 Tambi 


wànanggai na angu papindi-mi, na kabungguru na maninja la Mbambilu, 
dangu 1 Maruku-mbu na ananggu. 14 Imarangga patambi wanguwa 
puduku, tanda pa-mbuhangu. Na peku matawa ka lai njimija mbuu 
ndabami maninggai lai Karitu. 


NA HURATU-NA I PETURU NA PADUA WADA 
NA KAWUDU 1 
Na kawunga-na. 


1 Welingu lai Himungu Peturu, atana dangu pa-pahurungu lai Jehu Karitu, 
la tauka na mambada ndumangu pawai ma-pahama wili danja na pawaima 
njuma, rukuna na tandjina na Alanda, na ma-pamara-ta, na 1 Jehu Karitu: 2 
Na pa-namungu dangu na peku, matawa ka bondja-bondja-nggaindja, parai 
patanda-ja 1 Ala dangu 1 Jehu na Mirinda. 


Na pangala-da dangu na tangguda da mapawai. 


3 Nu na mbiha Alana, ba nawua-ndanjaka na maningu lingu-ngu-ka la 
paluri dangu la palumu-nja 1 Ala, rukuna na ta-nda-ndanja Njuna, na 
mambada paaunda ruku bundjuku-na dangu kodi, makana. 4 Rukuda 
jiada-du hi pa-wuangu-ta parandi ma-pawilingu dangu manda nadjarungu; 
rukuda jiada ka peku nduma-minja na dedi Alana, bai tabutuhu-ka welingu 
la ma-molungu, na majapa-ja na pinu tana rukuna na mimiru. 5 Djia ba tuna 
nu matawa kai pa-mukarungu langa-taka, la pawai kai pa-ngitangu-ja na 
torangu, la torangu kai pa-ngitangu-ja na pingu, 6 la pingu kai 
pa-ngitangu-ja na roputu wiki, la roputu wiki kai pa-ngitangu-ja na lumunja 
i Ala, 7 la lumunja 1 Ala kai pa-ngitangu-ja na mbuhandja da angu dedi, la 
mbuhandja da angu dedi kai pa-ngitangu-ja na mbuhanja na tauka. 8 Nadu 
djàka nindjaka jiada lai njimi, dàngu ka dabondja-bondjangu-ma, djia-jaka 
hi ndai ngudu dàngu hi ningu mànu pangala-mi la patanda wànja na 
Mirinda i Jehu Karitu. 9 Nadu na tau na manda hanggaundja jiada ba tau 
pokija, nangita-ja na maninja la lihiana, hi maromba bia-nanja ba pajaha-nja 


welingu la ndjalana amangu. 10 Djia ba tuna nu angu dedi, ba pa-paaungu- 
dukaika dangu ba papindi-dukaika, màtawa ka manaumi badi la pa-pa- 
mu-karungu la pa-pamandu-nja; nadu djaka timi nu, ba nda djia 
hanggamarua-mi. 11 Ba tuna nudu badi, hi pabowa pa-lerangu-kai anda 
patama la ngia pahangandji-na na ma-palupangu, na na ngia 
pahangandji-na na Mirinda i Jehu Karitu na ma-pamara-ta. 


Na mandungu-na na pawal. 


12 Djia ba tuna numaka, mata ka ku-panamu-ndja jiada hi wanggu 
ma-mànunggai, djiapa ka nda dangu pi-mindja-kadu, dangu djiapa ka nda 
pa-pamandungu-kaikadu la ma-tubangu na pambada kataku-mi. 13 
Raka-mana ba kukaka-ja, ba talanga ngiai-nggunjapa na ka-warungu jiana, 
ba ku-panamu-nggai ka peku pawala manu-mi. 14 Ba pi-dunggunja, ba Tuu 
tanjanggarua-manaka na kawa-rungu-nggu, hama tuna na papeka-nangga 
na Miringgu 1 Jehu Karitu. 15 Taka pa-mukarungu-manggunja wikinggu, 
djaka taliunggu, ka peku namu mànu-mindja nuda. 16 Nadu ba nda 
kikungu-manja pange-ngerangu pawulu wangu mangganaa, ba mapeka- 
nggainja na mbihana dangu na maina na Mirinda 1 Jehu Karitu, taka 
mangita wiki-majaka duma na bundjuku-na. 17 Ba mbada ngalangu- 
dunaka tembi dangu mangundju welingu lai Ala, i Ama, ba nataka-nja lii 
tungu nu na malingu welingu la hupu ma-bundjuku: Jiana-jaka na Ananggu, 
na pambuha-nggu, djiaja na paora-nggu ba wana. 18 Jiana na lii 
marongu-majai duma ba nalingu welingu la awangu, ba talanga ninggama 
dangu Njuna la palindi matua. 19 Nu ka manaüa-manaka: Na-màndungu na 
puluda da wunangu, ba wama, dangu nahamu-du djàkai katana-ja, hama 
tuna bai iluja na palita na ma-handaraku la ma-kapatangu, hi lundu 
mbakahu wana paharii, dangu hi lundu nahunga na kandunu marai romu 
daa la etimi. 20 Jiana pakuja badi na papimi, da huratu wunangu-ka ba nda 
pekuana la pa-kaloka wandja pa-ngadangu eti wiki. 21 Mala ba nda ningu 
ndokudu pulu wunangu maluhu weli-ngu la eti tau, taka ba na-padjudjungu 
i Ngahu Matua hi napekaja tau, welina lai Ala. 


NA KAWUDU 2 
Na rukuda da ngguru kabali. 


1 Ba tuna, nimbundja amangu da wunangu kabali la bandjaru; tuna nudu 
napa hi nimbundja da ngguru kabali la padua-mi da ma-patama winingu 
pa-pekangu ma-hiliru, pa-molungu wangu, hi lundu da-pahini-mbunja na 
Miri na mambada keisha, hi datungu wikida paluu molungu wangu. 2 
Nadangu-ka ngeru na tau makiku-nja na hurida da manda ningu hidangu, 
dangu rukuda njuda hi napulu-nja tau na ngarangia ma-tubangu; 3 parai 
pa-manganga eti hi da-malandja wanggai napa pulungu pawulu. Nu na 
pa-ratangu-ha ndengi-manandja weli amangu dangu na pa-molungu wangu 
tutu-manandja. 4 Nadu, djaka nda na-manawaru biduandja da papalewa da 
mandjala paraina 1 Ala, taka ba napuha-ha la ndjuruku, ba 
na-panàngga-ndja la liangu kapatangu, ka patuha ka lupa tundja ngerada ba 
wana; 5 dangu djaka nda na-manawaru biduanja na pinu tana memangu, 
taka na-pamara-ja 1 Nuhu na pawalu wada, na ma-boba-ru-ja na matàndji, 
nu ba na-pataka-nja na iwa bokulu la pinu tana ngia pa-ngiangu-da da tau 
manda lumunja 1 Ala; 6 dangu djaka natunu pakara biduandja da paraingu 
la Ho-ndungu dangu Nggamora ba natundja ngerada la pa-nju-ngguru-ha, 
ka da-pangera wangu da ana manda lumungu la malamiri ba wana. 7 taka 
na-pamara-ja 1 Lutu na tau tandji, na madjara rukuna na hurida da tau 
kadjari da manda ningu hidangu, 8 — nadu njuna na tau tàndji ba talanga 
ngiangu-na la padua-da, ba na-pahanduka-duja na eti tandjma hau Iodu-hau 
lodu, parai pangita-ja dangu parai parongu-ja na parama-da na ma-akatu - 
9 nu ka napingu-maka duna 1 Miri pa-pahala-ja na tau na malumu-nja 
welingu la ma-pakamangu, dangu papatu-ha da tau nda tandji, ka 
padjara-ha la lodu pa-tandangu, 10 ri-rihi da tau ma-itirungu ma-iraku hi 
dakiku-nja na patiki tolu dangu da ma-pahalimu-ha da pa-miringu-ka. Da 
tau ka-borangu tungu nu, da mapeka hau minida, nda da-manga-datu 
pa-kalana-ha da ma-bundjuku ba wanda. 11 Djiapa-ki duda da papalewa 
da mariha la pa-atalu dangu la pambiha, nda dangandia pulungu 
ma-pakalana-ha njuda la hanggana 1 Miri. 12 Taka da tau jiada paku hama 


tuna ma-kajidiku manda ningu pa-ngadangu-ha, da pa-hukutu memangu la 
pajapa-ha dangu la pa-pameti-ha, ba da-pakalana-ja na panda pida; nu ba 
dangu pa-molungu-da, molungu-danjaka ngeru, 13 ba dangu ngalangu-da 
manda tandji, wundana na nda ta-ndjida. Mahamu-ja wada pakua ba 
da-borakungu la harii lodu, ma-marihaku-ha, ma-iraku-ha, da 
ma-borakungu la pawanja na pa-itiru-daka, ba talanga pama mbabu 
dadanggai. 14 Kawini ndjala djuaja la matada, nda ningua hodada welingu 
la ndjala, hi da-titiru-ha da tau nda mandungu eti, da etida 
pa-pandamangu-haka la pa-mangabangu, tunggu mambana-ha. 15 Nu ba 
da-dundjaku-njaka na ngarangia na mamola, hi da-ndjarangu, ba da-namatu 
nija na ngarangia-na 1 Mbiliangu, na anana 1 Mbeuru, na ma-mbuhangu 
pa-ngalangu wunda ndjala, 16 taka pa-tendangu-jaka rukuna na ndjalana; 
na banda na manda pingu pa-kareuku na-pakareuku taungu, hi nabaka-ja na 
kambanga-na na wunangu. 17 Da tau jiada matawai nda ningu wainguha, 
hambongu pa-timbu ngilu mbangatu-ha, pa-pandengingu-ha padua-ka 
kapàta jurujela. 18 Nadu ba da-katadaku wàngu kareuku manda ningu 
lingungu, hi da-titiru wàndja pa-itiru tolu dàngu huri manda ningu hidangu 
da tau, da mangeri tambukalu làti welingu la hurida da tau ndjàrangu. 19 
Daràndi-ndja marandeka, tàka njuda wiki hi ata-nandja pa-duai la 
pa-molungu wàngu; nadu djàka nggàraja na matalu-ja ba djiaja na ngia 
paata-na na tau. 20 Nadu djàka taliu pahàla-daka welingu la ma-iraku la 
pinu tana rukuna ba datanda-ja i Miri, na i Jehu Karitu, na Ma-pamànangu, 
ka hili kàna-nandjai hiruna na ma-iraku hi lundu natalu-ha, ka manau 
akatu-naka njuda na hupu ndjàpuna welingu la wungana. 21 Nadu ba 
nahàmu biduapa làti djàka nda dapinja na ngarangia na ma-tubangu, 
nggàrai njuna ba dapinja, hi pa-mbeli-ngu bia-danjai welingu la uku 
ma-matua na pa-pakatangu-ha. 22 Nu ka nggànangu madua-nanjaka na 
pangerangu jiana na ma-tubangu: Na ahu nabeli-ka padjàli-ja na mutana, 
dàngu: na wei pambàda ihu nabeli-ka pa-ramuku la ramuku, ba wàna. 


NA KAWUDU 3 


Na loduna 1 Miri. 


1 Oi angu mbuhanggu, jiana padua wadaka da huratu pa-tulihu-nggunggai; 
nu ka ku-panamu wandja, ka dangu pa-wala-na padua na pinguda na 
ma-kahingiru ba wanggunggai, 2 kai namu wandja na pulungu patiki 
mangilu-da da wunangu matua dangu na ukuna 1 Miri, na Ma-pamanangu, 
la ngaruda da pa-pahurungu lai njimi. 3 Na ma-papingi: Matawa kai pinja, 
la hupu ndjapuna ba namundja-ka napa da ma-pajobu da mawai ilungu 
jobu dangu da matundu-ndja da pa-itiru wikida. 4 Nggiijaka na parandi-na, 
mainggunja ba wana? Ka ni, piti welingu ba dameti da bokunda, mbuu 
ndabana hi dji-djia biajai hama tuna la kawunga dedina na awangu na tana, 
ba wada. 5 Nadu ba da-harawuku pambula-nja, ba mbada mandai-maka ba 
ningu awangu dangu tanambu na ma-welingu la wai dangu na ma-ngiangu 
la wai, na ma-ndapuru rukuna na puluna 1 Ala. 6 Rukuda nuda-mbudu hi 
lundu na-molungu na pinu tana na maninja nu, ba na-lumburu-ja iwa 
bokulu. 7 Taka na awangu dangu na tana nahu, pa-pakapa-ja rukuna na 
pulungu nunamai, pa-pandumangu la epi lundu la lodu pa-tandangu, na 
rapa molungu-na na tau manda lumunja 1 Ala. 8 Ba tuna, jiana aru njuna ka 
ambi mbulanja, na hau lodu lai Miri ba hama tuna na harata ndaungu, 
dangu na harata ndaungu ba hama tuna na hau lodu. 9 Nda paimbaa-nanja 
duna na parandi-na 1 Miri, imba-nanja ba wada hawiangu, taka 
lera-nanggai eti njimia, ka ambu ningu haatu ma-molungu, ka 
na-pandjilungu mbuu ndabana wana duna. 10 Ba tuna na loduna 1 Miri 
hama tuna na taka ma-manganga-ja. La lodu nu hi na-munangu na awangu 
ba nawangu pa-katururu, dangu na pa-kapingatu, wanaka hi na-karangu hi 
na-ladjaru, dangu na tana hamanai da parama-ka da manindja lai nu hi 
hungguha. 11 Nu ba tunaka nu ngeru na molungu ndabana, ka nggiki hama 
matua-ama-naka badi na hurimi bai lumunja 1 Ala, 12 bai pa-mukarungu la 
panedi-nja na takana na loduna 1 Ala; la lodu nu na awangu hi na-molungu 
dangu da pa-kapingatu wanguka hi dalui la epi. 13 Taka nundjuja na 
parandi-na i Ala, nedi-ndanja na awangu bidi dangu na tana bidi, na ngia 
pa-ngiangu-na na matandji. 14 Djia ba tuna nu, ba nedi-mindja jiada, 
i-pa-mukarungu-wa badi ka tomanggai la mapeku, ba dangu nda ningu 
iraku-mi dangu njurami la hanggana Njuna. 15 Nu na lerangu etina 1 Miri, 
matawa pa-manangu wanguja, ka waminja, hama tuna na pambada tulihu- 


mbunanggai na angu dedi pambuha-nda, 1 Paulu, nundjuja na manggana na 
pa-wuangu-ja. 16 Tu-tumana nu la huratu pa-pangandi-naka ba natiki-ha 
jiada. Lai nu nimbundja hawiangu da ma-kalutu la papi-ndja, taka da tau 
manda pingu dangu da manda mandungu hi da-paliu latindja, hama tuna na 
pawada la huratu hawiangu, hi kiri molungu wanguda. 


Na hupu ndjapuna. 


17 Oi angu mbuhanggu, njimi dimi, ba dangu pi mangilu-mindja jiada, 
irimangu bàdi ka àmbu na-irihu-kai ndjàrangu-da da tau akatu hi lundu 
na-jàmihu-nggai ngia pa-undungu-mi, 18 taka matawa ka nabondja- 
bondjangu lai njimi na pa-namungu-na dàngu na tandaja na Mirinda i Jehu 
Karitu, na Ma-pamanangu. Lai Njunaja na bundjuku, ka la lodu nàhu ka 
lundu nu-nukai. 


NA KAWUNGA HURATU-NA I JUHANI 
NA KAWUDU 1 
Na pa-hakahii-na i Juhani. 


1 Na maninja welingu la kawunga-na, na pambàda ronguma, na pambada 
ngita wama mata, na pambada panauma, dangu na pambada damada da 
limama, na rukuna na Pulungu, na pangia-na na luri, 2— nadu na luri ba 
pa-pa-djilikungu-jaka, hi maita-jaka, hi ma-hakahii-nja dangu hi mapeka- 
nggainja na rukuna na luri na ma-palupangu, nu na maninja lai Ama hi 
pa-pa-djiliku-ngu-kama — 3 nu na pambada ngitama dangu na pambada 
ronguma mapeka-mbunggainja njimi, mata njimimbu ka peku panua 
da-minggama. Nu na pa-nuangu-nda, djiaja ba ta-panua danja 1 Ama, 
hamanai 1 Jehu Karitu, na Anana. 4 Jiada hi ma-tulihu-ha, mata ka peku 
djangapu-na na pambaha eti wanda. 


Laku la maharu badi ba wana. 


5 Jiana-ja na pulungu na parongu-ma lai Njuna dangu na pa-pataka- 
manggal, 1 Ala ba maharii-ja, dangu nda ningu ndokua ma-kapatàngu lai 
Njuna. 6 Ku-panua dànja djaka wanda, taka hi laku bia-ndanjai Ja 
ma-kapatangu, kambaliku-ndanja, nda liia-ndanja na ma-tubangu. 7 Taka 
djaka talaku la mahari hama tuna Njuna ba la maharii-ja, djiaja hi 
ta-panuangu dangga angunda, dangu na wai riana 1 Jehu, na Anana mini, 
na-pajaha-nda welingu la mandjalaka. 8 Nda ningu ndjalanda djaka wanda, 
panjonga-ndanja wiki-nda, dangu na ma-tubangu nda manja daa lai njuta. 9 
Djaka tapeka-ha da ndjalanda, na-tuturu-ma duna 1 Ala dangu 
matàndji-maja, hi nadjàma-ndja da ndjalanda dangu hi na-pajaha-nda 
welingu la ma-akatu-ka. 10 Ndedi kutu ndokua mandjala djaka wanda, 
ma-kambaliku-ja hi wandanja 1 Ala, dangu na puluna nda manja daa lai 
njuta. 


NA KAWUDU 2 


1 Oi ananggu, hi ku-tulihu-nggaindja jiada, ka ambu datu mandjala 
wanggunggal. Na njuna djaka ningu matu mandjala, ninja duta na 
ma-pandula la hanggana i Ama, na i Jehu Karitu na matàndji. 2 
Njuna-duka na pa-pandàda wànguha da ndjalanda, nda mbulungu bia da 
ndjalanda njuta, tàka djia-mbuha da ndjalana na pinu tanaka. 


Na pamàndu-ndja da ukuna i Karitu. 


3 Jiana-ja na papi wàndanja ba tatanda-jaka Njuna, djaka ta-pamandu-ndja 
da ukuna. 4 Kutanda-jaka na mawàna hi nda pamàndu bia-nandjai da 
ukuna, tau kambaliku-ja, dangu nda nianja na ma-tubangu daa lai njuna. 5 
Tàka na ma-pamàndu-nja na puluna, djàngapu lànga-tàka-ma-nanjaka na 
mbuhangu-na i Ala daa lai njuna. Nuna-duja na papi wàndanja ba lai 
Njunata. 6 Djàka nggamu hanii-manggu lai Njuna na mawàna, hama tuna 
na pawàna i Karitu, djia-majai bàdi na pawàna. 


Na mbuhangu angu dedi. 


7 Or angu mbuhanggu, nda uku bidiaja na pa-tulihu-nggu-nggai, taka uku 
ndaimaja na mambada ninja lai njimi welingu la kawunga-na. Nu na uku 
ndai, djia-duja na pulungu na pambada rongumi. 8 Ba tuna uku 
bidi-madujai na pa-tulihu-nggunggai, na ma-palanga-takangu lai Karitu 
dàngu lai njimi, nadu na ma-kapàtangu ba na-pajilangu-ka, dàngu na 
maharii lànga-tàka ba mbàda handaraku-naka. 9 Djàka nggamu la 
maharii-ka mawàna, hi karai bia-nanjai eti na angu dedina, la 
ma-kapàtangu-majapa lundu nàhu. 10 Djàka nggamu mambuha-nja na 
angu dedina, hanii-mana la maharii, dangu nda ningu pa-hanggàmaru 
wangu lai njuna. 11 Taka na tau na makaraŭü-nja eti na angu dedina, la 
ma-kapà-tangu-maja, dàngu hi nalaku la ma-kapàtangu, hi nda napi-nja 
djaka nggiija na-hanggangu ningu, maa ba na-papoki-duhaka da matana 
parai na kapàtangu. 


Na oranja na pinu tana 


12 Hi ku-tulihu-nggai, anakeda, ba pa-djamangu-duhaka da ndjalami 
lumuna na tamuna i Karitu. 13 Hi ku-tulihu-nggai, ama, bai tanda-dujaka 
na Maninja weli mulangu. Hi ku-tulihu-nggai, bidi mini, ba mbàda 
talu-diminja-ka i ma-akatu. 14 Mbàda tulihu-nggunggaika, anakeda, bai 
tanda-dujaka i Ama. Mbàda tulihu-nggunggaika, ama, bai tanda-dujaka na 
Maninja weli mulangu. Mbàda tulihu-nggunggaika, bidi mini, ba ma-àtalu- 
dukai, dàngu na puluna 1 Ala ba haniina lai njimi, hii talu-dujaka 1 
ma-akatu. 15 Àmbi ora-dunja na pinu tana, ndiai na maninja la pinu tanaka. 
Djàka nggamu maora-nja na pinu tana, na mbuhangu-na i Ama nda nianja 
lai njuna. 16 Nadu mbuu ndàbana na maninja la pinu tanaka, djia-duka na 
mimirungu-na na tolu, dangu na mimirungu-da da mata, dàngu na huri 
katadaku ba nda ma-welingu lai Amaaja, tàka welina la pinu tana duna. 17 
Na pinu tana pa-jilangu-nanja duna lupa na mimirungu-na; tàka na tau na 
mawanja na pambuha-na i Ala, hanii-mana duna lundu nu-nu. 


Na rukuna na papa Karitu. 


18 Oi anakeda, djia-jaka na hupu ndapuna; dangu hama tuna na pambada 


rongumi, ba namunja na papa Karitu, nahu dangu-ma-nanjaka na papa 
Karitu. Nuna-dujaka na papi wandanja ba djia-jaka na hupu ndjapuna. 19 
Luhuda welingu la padua-nda njuta, taka nda ma-welingu lai njutaaha. 
Nadu djaka ma-welingu lai njutaha, hanii-duda lati lai njuta. Taka hi tuna, 
ka peku pawuwa wanguha ba nda ma-welingu lai njuta ndabaaha. 20 Njimi 
dimi ninjaka na pambada buringu-kai na ma-welingu la Ma-matua, hii pinja 
mbuu ndabami. 21 Hi ku-tulihu-nggai, nda djiaaja ba ndai pinja na 
ma-tubangu, taka bai pidunja, dangu ba nda ningu ma-kambaliku 
ma-pawelingu la ma-tubangu. 22 Hili nggamujai na ma-kambaliku, djaka 
nda djia biduaja na ma-pahini-nja 1 Jehu ba Karitu-ja? Nunaja duna na papa 
Karitu, na ma-pahini-nja 1 Ama dangu 1 Ana. 23 Djaka nggamu 
ma-pahmi-nja 1 Ana, nda namangu-mbunja 1 Ama; na mapeka-ja 1 Ana, 
mangu-mbu-dunanja 1 Ama. 24 Njimi dimi na pambada rongumi welingu la 
kawunga-na, matawa ka hanii-mana daa lai njimi. Djaka hanii-mana daa lai 
njimi na pambada rongumi welingu la kawunga-na, djiangu-maka duna ba 
haniimi lai Ana dangu lai Ama. 25 Dangu jiana-duja na randi na pambada 
randi-nanda, na na luri pa-lupangu. 26 Jiada da pa-tulihu-nggunggai rukuda 
da tau da ma-panjo-nga-kai. 27 Njimi dimi, na pa-buringu-kai na pambada 
ngalami welingu lai Njuna, hamuna lai njimi, dangu nda nggàrai ihi 
wànguapa ma-papeka-nggai. Na njuna hama tuna ba na-papeka-nggaindja 
mbuu ndabada paraïna na pambada buri-nanggai—malanga-taka-maja nda 
ma-kambalikua-ja — matawa ka haniimi lai Njuna hama tuna na papeka- 
na-nggal. 


Na ana-nanda 1 Ala. 

28 Nàhu dimi ananggu, hanii-miwa lai Njuna; djaka pa-pa-djilikungu-jaka 
tai ka peku kalongga-da da etinda, dangu ka ambu ta-makia la hanggana 
nu la patàka wàna. 29 Djàkai pidunja ba matàndji-ja Njuna, pi-mbuminja 
djaka nggamu mawanja na matàndji, ba dedina welingu lai Njuna. 


NA KAWUDU 3 


1 Tàngaru, hi nggiki bia-naka na mbuhangu na pa-paita-na-nda i Ama, 


anana i Alaha hi kiri wadanda. Nu tunda numaka duta. Djia-duja hi nda 
natanda-ta na pinu tana, ba nda natanda-duja Njuna, i Miri. 2 Oi angu 
mbuhanggu, nahu anana 1 Ala-dutaka, dangu ndedi pa-pa-djilikungu-ja 
djaka nggi-nggikinda tai. Na njuna tapi-njaka, djaka pa-pa-djilikungu-jaka 
tai, ba ta-pahama hada danjaka Njuna, maa ba taita-dujaka tai hama tuna 
na dedi-mana duna. 3 Djaka nggamu matuna nu pamonu-na lai Njuna, 
na-pajaha-ngu wikina, hama tuna 1 Karitu ba na-jahangu duna. 4 Na tau na 
matu mandjala, tu-mbunanja na manda hida, nadu na mandjala ba djiaja na 
manda hida. 5 Pi-maminja, hi pa-pa-djilikungu-ja 1 Karitu ka peku 
waru-nandja da mandjala, dangu lai Njuna nda ningua mandjala-na. 6 
Djaka nggamu ma-haniina lai Njuna, nda nawangua mandjala; djaka 
nggamu na mawàngu mandjala ndedi naitaa-ja dàngu ndedi natandaa-ja 
Njuna. 7 Oi ananggu, ambu djia ningudu ma-panjonga-kai. Na tau na 
mawànja na matàndji djiaja na matàndji, hama tuna i Karitu ba matàndji-ja. 
8 Na mawanja na mandjala ma-welingu lai kambàliku-ja; nadu 1 kambaliku 
ba weli mulangu-maka ba nandjala. Jiana-dujaka hi kiri pa-pa-djilikungu-ja 
na Anana i Ala, ka peku njàngga-ru-nandja da paràma-na i kambàliku. 9 
Djàka nggamu na madedi welingu lai Ala, nda nawàngua mandjala; ba 
hanii-duna na winina i Ala daa lai njuna, hi nda pekuna la pawangu 
mandjala, ba dedina welingu lai Aladu. 10 Jiana-ja na patanda wàndja da 
anana i Ala dàngu da anana i kambàliku: Djàka nggamu manda wàngu 
matàndji, nda ma-welingu lai Alaaja, hamanai na manda mbuhanja na angu 
dedina. 


Na mbuhangu na malànga-tàka. 


11 Maa ba jiana-ja na pulungu na parongu-mi welingu la kawunga-na, ba 
ta-pambuhangu bàdi dàngga angunda. 12 Àmbu hama djiangu i Kaingu, na 
ma-welingu lai ma-akatu dàngu na ma-pameti-ja na anguna paluhu. 
Nggikina hi kiri pameti-nanja dimi? Maa ba da-akatu-du da paràma-na, 
taka da paràma-na na anguna paluhu ba datàndji-du. 13 O1 angu dedi, 
ambi, hangàtaru-du djaka nakaraü-nggai eti na pinu tana. 14 Njuta, 
pi-ndanjaka ba mbàda haleli-ndaka welingu la ngia pameti la ngia paluri, 


maa ba tambuha-dundja da angu dedi. Na tau na manda ningu 
mbuhangu-na, padaingu-nanja la ngia pameti. 15 Na tau na makaraii-nja eti 
na angu dedina ma-pameti tauja, dàngu pi-maminja na tauka na ma-pameti 
tau, ba nda haniiana na luri pa-lupangu daa lai njuna. 16 Jiana-jaka na 
patanda wàndanja na mbuhangu, nadu ba na-padjàmangu-ka lurina 
lumunda njuta; hi djiangu-mai badi duta ba ta-padjamangu lurinda lumuda 
da angu dedi. 17 Djàka ningu matoma paluri wàna la pinu tana, dàngu ka 
naita-ja na angu dedina na maningu ma-ndjakangu, hi ràpitu bia-nanjai 
etina, nggiki hama haniina-ka na mbuhangu-na 1 Ala daa lai njuna? 


Na mandungu-da da etinda. 


18 Oi ananggu, àmbu kareuku djuaaja, ndia àmbu ngaru djuaa-ja na 
mbuhangu-nda, taka mata ka tawa-manja dangu ka na-palanga-takangu-ma 
badi. 19 Jiana-duja na papi wandanja ba-pawelingu la ma-tubangu-ta, hi 
ta-pamandu-ndja da etinda la hanggana; 20 nadu djaka na-pandjala-takadu 
na etinda, i Ala ba narihi-ndjapa da etinda, hi napinja mbuu ndabana. 21 Oi 
angu mbuhanggu, djaka nda na-pandjala-ta etinda, da-kalongga da etinda 
la hanggana 1 Ala, 22 hi tangala-nja welingu lai Njuna djaka nggaraja na 
pakarai-nda, ba ta-pamandu-dundja da ukuna, hi tawanja na pa-orangu la 
hanggana. 23 Jiana-duja na ukuna, mata ka tawaija na tamuna na Anara, 1 
Jehu Karitu, dàngu ka ta-pambuhangu dàngga angunda, hama tuna na uku 
na pambàda wua-nanda. 24 Na tau na ma-pamàndu-ndja da ukuna, haniina 
lai Njuna, hamanai 1 Miri lai njuna. Jiana-duja hi tapinja ba haniina 1 Miri 
lai njuta, rukuna i Ngahu na pambàda wua-nanda. 


NA KAWUDU 4 
Na papi wàndanja i Ngahu na ma-tubangu. 


1 Oi angu mbuhanggu, àmbu wai djara-dundja da ngahu dangu, tàka 
ikamandja bàdi da ngahu, djàka ma-welingu lai Alaha. Nadu ba 
nadangu-ka na wunangu kabàli na ma-ndjadangu la pinu tana. 2 Jiana-duja 
na patanda wàminja na Ngahuna i Ala: Na nga-huka na mapeka-ja i Jehu 


Karitu ba mbada mamaka la tolu, ma-welingu la1 Alaja. 3 Taka na ngahu 
na manda pekaja i Jehu, nda ma-welingu lai Alaaja; djiaja na ngahuna 1 
papa Karitu na pambada rongumi namunja, dangu nahu mbàda nimanja la 
pinu tana. 4 O1 ananggu, njimi ma-welingu lai Alakai, dangu hi mbada 
talu-mindjaka, nadu na Maninja daa lai njimi ba narihi-nja na maninja la 
pinu tana. 5 Njuda ma-welingu la pinu tanaha; djia-duja hi ma-welingu la 
pinu tanaja na panuda, hi narongu-ha jia la pinu tana. 6 Njuta duta 
ma-welingu la1 Alata; na tau na matanda-ja 1 Ala narongu-mata; na manda 
welingu lai Ala nda narongua-ta. Nu tanda wa-du-ndanjaka 1 Ngahu pangia 
ma-tubangu dangu na ngahu pangia ma-ndjarangu. 


Na paral rukuna na mbuhangu-na 1 Ala lai njuta. 


7 Oi angu mbuhanggu, matawa ka ta-pambuhangu dangga angunda, nadu 
na mbuhangu ba ma-welingu lai Alaja, dangu na tauka na ma-pambuhangu 
dedina welingu lai Ala, hi natanda-ja 1 Ala. 8 Na tau na manda 
pa-mbuhangu, nda natandaa-ja 1 Ala, nadu 1 Ala ba mbuhangu-ja. 9 
Jiana-jaka na pa-pa-djilakungu wànguja na mbuhangu-na i Ala lai njuta, 
maa ba na-paràha-dunjaka na Ana kamehangu-na la pinu tana, ka peku 
lurinda rukuna Njuna. 10 Jiana-ja na mbuhangu, nda njutaa mambàda 
mbuhanja 1 Ala, taka Njuna duna na mambuha-nda njuta, hi na-paràha-nja 
na Anana, na pa-pandàda wànguha da ndjalanda. 11 Oi angu mbuhanggu, 
djàka tuna numaka na mbuhangu-na i Ala lai njuta, njutai duta ta-maràngga 
pa-mbuhangu bàdi dàngga angunda. 12 Ndedi ninguma haàtu maita-ja i 
Ala. Djàka ta-maràngga pambuhangu dàngga angunda, haniina i Ala lai 
njuta, dàngu djàngapu-nanjaka na mbuhangu-na daa lai njuta. 13 Jiana-ja na 
papi wàndanja ba haniinda lai Njuna, hamanai Njuna lai njuta, rukuna i 
Ngahu na pambàda wua-nanda. 14 Njuma duma mbàda panau-manjaka, hi 
ma-hakahii-nja, i Ama ba na-paraha-njaka 1 Ana la pa-pamàna-nja jia na 
pinu tana. 15 Djàka nggamu mapeka-ja i Jehu ba Anana i Alaja, haniina i 
Ala lai njuna, hamanai njunambu lai Ala. 16 Njuta duta mbàda tanda- 
ndanjaka dàngu mbàda wai-nda-njaka na mbuhangu-na i Ala lai njuta. I Ala 
mbuhangu-ja, dàngu na ma-haniina la mbuhangu, hanii-manai lai Ala, 


hamanai 1 Ala hamina daa lai njuna. 17 Jiana-jaka na pa-djangapu wana na 
mbuhangu lai njuta, ba da-kalongga da etinda la lodu pa-tandangu, nadu 
hama tuna na hurina Njuna, ba tuna numbu na hurinda njuta jia la pinu tana. 
18 Na mbuhangu nda ningua mangadatu-na, taka na mbuhangu na 
ma-djangapu nawangga-ja na mangadatu, nadu na ma-mangadatu ba 
mangadatungu-nanja wai ngerana, dangu na ma-mangadatu nda 
na-djangapua na mbuhangu-na. 19 Hi ningu mbuhangu-nda, ba nambuha 
mangilu-dunda Njuna. 20 Djaka ningu tau kumbuha-nja 1 Ala na mawana, 
hi karau bia-nanja eti na angu dedina, ma-kambaliku-ja. Nadu na tau 
manda mbuhanja na angu dedina na pambada ngitana, nggiki hama mbuha 
bia-nanja 1 Ala na pandedi ngitana? 21 Jiana-ja na uku na pangala-nda 
welingu lai Njuna: Na tau na mambuha-nja 1 Ala nambuha-mbunja badi na 
angu dedi. na, wana. 


NA KAWUDU 5 
Na waindanja 1 Karitu djia na patalu wandanja na pinu tana. 


1 Na tau na mapawai ba Karitu-ja 1 Jehu, dedina welingu lai Ala, dangu na 
tau na mambuha-nja 1 Ala na ma-padedi, na-mbuha-mbudunja na madedi 
welingu lai Njuna. 2 Jiana-ja na papi wandanja ba tambuha-ndja da anana i 
Ala, djàka tambuha-nja 1 Ala dàngu djàka tanundju-ha da ukuna. 3 Maa ba 
jiana-duja na mbuhanja 1 Ala ba ta-pamandu-ndja da ukuna. Taka da ukuna 
nda dambotua. 4 Nadu na madedi-ka welingu lai Ala natalu-ja na pinu tana; 
dàngu jiana-ja na patalu wàngu na matalu-ja jia na pinu tana, na na 
pawainda. 5 Hili nggamuja na matalu-ja na pinu tana, djàka nda djia 
biduaja na mawaija i Jehu ba djiaja na Anana i Ala? 6 Djia-duja na malii la 
wai dàngu la wai ria ba namai, na i Jehu Karitu; nda mbulungu la wai bia, 
taka la wai dàngu la wai ria. Taka 1 Ngahu na ma-hakahii, nadu i Ngahu ba 
mapa langa-takangu-ja. 7 Maa ba datailu-du da ma-hakahii la awangu, na 1 
Ama, na Pulungu, dàngu i Ngahu Matua. Jiada ba datailu mbulu- 
ngu-maada. 8 Hi taïludai da ma-hakahii la pinu tana, na i Ngahu, na wai, 
dàngu na wai ria, jiada ba taïluda mbulungu-maana na pa-wuku-da. 9 


Djaka ta-kataku-maduja na pa-hakahii-na na tau, ka narihii-pa duna na 
pa-hakahii-na i Ala, nadu ba jiana-ja na pa-hakahii-na i Ala ba mbada 
hakahii-naka rukuna na Anana. 10 Djàka nggamuja na mawaija na Anana i 
Ala, ninjaka na pa-hakahii daa la etina. Na tau na manda waija 1 Ala, 
ma-kambàliku-ja wàna-dunjaka i Ala, maa ba nda nawai-duja na 
pa-hakahii na pambàda hakahii-na i Ala rukuna na Anana. 11 Jiana-ja na 
pa-hakahii: Mbàda wua-nandaka luri pa-lupangu i Ala, tàka nuna na luri 
ninja la Anana. 12 Na manduma-nja 1 Ana, nduma-nanjaka na luri; na 
manda ndumanja na Anana i Ala, nda ndumaa-nanja na luri. 


Na pandjàpu wàna. 


13 Jiada hi ku-tulihu-nggaindja, ka peku piminja bai nduma-njaka na luri 
pa-lupangu, na njimi mawaija na tamuna na Anana i Ala. 14 Dàngu jiana-ja 
na kalongga etinda la hanggana i Miri, djàka ningu pakarai-nda nundjuja na 
pambuha-na ba narongu-mata duna. 15 Djàka tapinja ba narongu-ta djàka 
nggàraja na pakarai-nda, pi-mandanja ba tangala-ndjaka da pakarai-ndaka 
lai Njuna. 16 Djaka ningu maita-ja ria angu dedina ba nalii mandjala ka 
ndjala panda meti wànguja, na-hamajangu bàdi, hi nawua-nja luri paraïna i 
Ala, na na tau na malii mandjala panda meti wàngu. Ningu ndjala pameti 
wàngu. Nda djiaja na rukuna nunaa na palanggu, hamaja-nja bàdi ba 
wànggu. 17 Na manda hidaka mandjala-ja, tàka ningui ndjala panda meti 
wangu. 18 Pi-mandanja na tau na madedi welingu lai Ala, ba nda 
nawangua mandjala; taka na Madedi welingu lai Ala nama-ngga-manja 
duna hi nda nggi naliinja paraïna i ma-akatu. 19 Pi-mandanja ba 
ma-welingu lai Alata, tàka na pinu tanaka ba la ma-akatu-ja. 20 Tàka 
pi-mandanja ba mbàda taka-naka na Anana 1 Ala hi nawua-nda 
pa-tandangu la patanda-ja na Malànga-tàka; dàngu lai Njunata na 
Malànga-tàka, la Anana, i Jehu Karitu. Jiana-jaka na Ala na malànga-tàka 
dàngu na luri pa-lupangu. 21 Oi ananggu, manggangu wikimi la 
pa-marapu-ka! 


NA HURATU-NA I JUHANI NA PANDUA WÀDA 


Na kawunga-na. 


1 Welina la ama bokulu, pa-pangandingu-ja na kawini papindi dangu da 
anana da pambuha langa-takanggu — nda mbulungu njunggaa, taka 
njudambu mbuu ndabada da mapi-njaka na ma-tubangu — 2 rukuna na 
ma-tubangu na ma-haniina daa lai njuta, dangu na mani manunja lai njuta 
lundu nu-nu. 3 Pa-namungu, mila eti, peku welingu lai Ala, nu i Ama, 
dàngu welingu lai Jehu Karitu, na Anana i Ama, hanii mànuna lai njuta, ba 
talii la ma-tubangu dàngu la mbuhangu. 


Paundu-ndja badi da papeka-na 1 Karitu. 


4 Lalu mbahaja na etinggu, rukuna ba kutoma-ndjaka da anamu hawiangu 
ba dalii la ma-tubangu hama tuna na uku na pambàda ngalanda welingu lai 
Ama. 5 Nàhu, rambu, kukarai-kau, — nda hama djiangu tulihu-nggunggau 
uku bidi, taka na pambàda ngala-manda welingu la kawunga-na — màtawa 
ka ta-maràngga pa-mbuhangu. 6 Jiana-ja na mbuhangu ba wànda, ba 
ta-ngarangia-ndja da ukuna. Jiana-ja na uku, hama tuna na parongu-mi 
welingu la kawunga-na, mata ka djiaja na paliimi, ba wàna. 


Manggangu wikimi la ma-panjonga. 


7 Maa ba nadangu-maka da ma-panjonga da ma-ndjadangu la pinu tana, da 
manda pekaja na maina i Jehu Karitu la tolu. Djiaja na ma-panjonga dàngu 
na papa Karitu. 8 Imanggangu wikimi ka ambu na-jàmihu-nggai na 
pambada ramanda, mata ka peku ngala hàla-minja na wundami. 9 Na 
tauka na ma-làpahu, manda undungu la pa-papeka-na 1 Karitu, nda 
namangua-nja i Ala; na ma-undungu lai nu la pa-papekangu, djiaja na 
mamangu-nja i Ama dàngu i Ana-mbu. 10 Djàka ningu tau mamai lai njimi 
hi nda djia jai jiana na pa-papekangu na pangàndi-na, ambi nggepi-duja la 
umami, àmbu pa-kamàhaku dàdunja. 11 Na tau na ma-pa-kamàhaku dànja, 
ngera-manandjai da parama-na ma-akatu. 


Hupu ndjàpuna. 


12 Da-dangupa lati da pa-tulihungu-ha ba wanggunggai, ba tuna nda 
kubihua la pawandja karata dangu wai mitingu, taka monungu-nggunja 
pamai lai njimi dangu la pa-papapa ngaru dànggai, ka peku djangapu-na na 
mbaha etinda. 13 Tambi wadanggau da anana na angumu kawini, na 
papindi. 


NA HURATU-NA I JUHANI NA PATAILU WADA 
Na kawunga-na. 


1 Welina la ama bokulu pa-pangandingu-ja 1 Nggaju, na tau pa-mbuhangu, 
na pambuha langa-takanggu. 


Na rukuna 1 Nggaju. 


2 Oi angu mbuhanggu, na pakarai-nggu ba ku-hamajangu, mata ka napeku 
hamu hala, dangu ka ambu nggara china wanggunggau, hama tuna na 
ndewamu ba napeku ba nahamu. 3 Ba nda uku mbahaja na etinggu, na 
takada da angu dedi, ba da-hakahii-nggaunja na tubangu-mu, hama tuna 
bau liiduja na ma-tubangu. 4 Nda ningua duku pambaha eti wangu 
marihi-nja jiana, nu ba kurongu-ha da ananggu ba daliija na ma-tubangu. 5 
Oi angu mbuhanggu, pa-ngitangu-munja tuturu-mu la pa-palua-mundjaka 
da angu dedi, malai ba tau palaku-ha, 6 da mambada hakahii-nggaunja na 
mbuhangu-mu la hangga kabungguru; djakau ndulaha nahu ba dalaku 
haromu, tumu-ndja mahamu, na ma-rakangu la hanggana 1 Ala. 7 Maa ba 
lumuna na tamuna 1 Miridu hi dalaku, dangu nda keida ngga-nggara la tau 
hangadangu. 8 Djia ba tuna nu tanggepi-ha badi da tau tungu nu, ka peku 
paangu ramangu-nda ndumana na ma-tubangu. 


Na rukuna 1 Ndiutarepi dangu 1 Ndemitariu. 
9 Ni-ningu-maka pambada tulihu-nggunja na kabungguru, taka 1 


Ndiutarepi, ka ngora-dangga na mawana, nda nabihua pa-kataku-kama. 10 
Djia-duja djaka kumaika, napa ka ku-panamu-nja na pa-patumbu-naka, 


maa ba pulu-ma-nanggama-ka, ba ma-matu manda hamu papanii-na na 
rukuma njuma. Nu ndedi nato-maa-ka ba wana, hi nda nanggepi-ha da 
angu dedi, malai djaka ningu ma-mbuhangu panggepi-ha, nahiri-ndja, 
dangu hi na-djukaru-ndja welingu la kabungguru. 11 Oi angu mbuhanggu, 
ambu tundu-dunja na ma-akatu, mbulungu na mahamua. Na matu mahamu 
ma-welingu la1 Alaja; na matu ma-akatu ndediapa naita-ja 1 Ala. 12 Na 
rukuna i Ndemitariu, na-hakahii halanja hamuna parai tau, hamanai nuna 
na ma-tubangu; njuma duma ma-hakahii-ngu-mbu, dangu mupinja ba 
ma-tubangu-ja na pa-hakahii-ma. 


Na hupu ndjapuna. 


13 Da-dangupa lati da pa-tulihu-nggunja ba wanggunggau, ba tuna nda 
kubihua la pawandja wai mitingu dangu ai tulihu. 14 Taka monungu- 
nggunja la pa-tabuku-kau dangu la pa-papapa ngaru danggau. 15 Upeku 
hamuwa! Tambi wada halanggau da kandua. Tambi wamundja da 
kandua-ka haatu-haatu. 


NA HURATU-NA I JUNDA 
Na kawunga-na. 


1 Welingu la1 Junda, atana 1 Jehu Karitu, anguna paluhu 1 Jakupu, 
pa-pangandingu la tau pa-paaungu, da pa-mbuhangu lai Ala, na Ama, da 
pa-manggangu ndumana 1 Jehu Karitu: 2 Matawa na mila eti, na peku 
dangu na mbuhangu ka bo-ndja-bondja-nggaindja. 


Da ngguru da ma-pandjarangu. 


3 Oi angu mbuhanggu, ba talanga pa-mukarungu langa-taka-nggu la 
pa-tulihu-nggai huratu rukuna na mànangu na pa-ukuru-nda, tulihu-mandja 
bàdi huratu ka panaundja hi wànggunggai, mata kai mbana pa-pabera kai 
mangganja na pawai na pambàda handàka pa-katangu la tau matua. 4 Mala 
ba ningudu tau mambàda tama melingu — da pambàda hukutu 


mangilungu-ja jiana na wai ngera — tau manda lumunja 1 Ala, da 
ma-pahilu wanja manda hida na pa-namungu-na na Alanda, dangu da 
ma-pahmi-nja na Hangandji meha, na Miri mehanda 1 Jehu Karitu. 5 Nu, 
ka ku-panamu-ndja badi wànggunggai, — ba handaka pi-dimi-ndjaka 
mbuu ndabada —1 Miri ba nahala-ka pa-pamanangu hau bandjaru welingu 
la Mahiru, hili handakai ba na-pamolu-ndjaka da tau manda pawai; 6 
hamanai da papalewa manda mangganja na dedida, da ma-dundjaku-nja na 
pangia memada, ba napatu-ha la ma-kapatangu, ba natu pangala-ndja la 
tangga, ka patanda-ndja la lodu bokulu. 7 Hama tuna na paraingu 
Hondungu dangu Nggamora, lupa da paraingu la lihi-daka da ma-pahama 
dandja la pa-padja-mangu wikida la ndjuraku dangu da ma-kadaki la 
hamada, ba natunggu-ndja epi ma-palupangu ruku ndjalada, ka pa-ngera 
wandja. 8 Tuna numbu jiada da ma-manggadipangu ba da-pairaku-ja na 
tauda, ba dawaru-ndja da pa-miringu-ka dangu ba dalapi-ha da 
pa-tangara-ka. 9 Taka 1 Mikailu, na ngora papalewa ba na-rawaku-ja 1 
kambaliku, ba da-palumu-nja na metina i Muha, nda natoru mbenia patiki 
ma-palapingu, taka: Nahangga-nggau na 1 Miri, wanaa. 10 Taka njuda 
dalapi ndaba biaja na panda pida, taka na papi memada hama tuna na 
banda manda ningu pa-ngàdangu, djiaja na pa-molungu wada. 11 Nai aai 
njuda, ba da-namatu angaja na ngarangia-na i Kai-ngu, ba da-pa-djamangu 
wikida la ndjàrangu-na i Mbilia-ngu ka ta-ngalangu wàngu ba wàda, ba 
dakàku-ka ba na-panjonga-ha wundana i Mbiliangu, hi da-molungu la 
pa-tidungu-na i Kora. 12 Jiada-duhaka da matunja njurana na pama 
pa-mbuhangu-mi, ba nda da-makia la pa-borakungu, ba da-radangu 
wikida; njuda karumangu nda ningu wainguha, da patimbu ngilu, pingi ai 
manda ningu wuangu la kandjiru wanduha, na ma-panduangu pameti, na 
pabuta màngu amungu. 13 Hama tuna ngalingu kaborangu-ha, da mawura 
ngàndiha da pa-makia wàda, kandunu lakuha da pa-pandengingu kapàta 
jurujela lundu nu-nu. 14 Na rukuda njudambu nawuna-njaka paraina 1 
Henuku, na ndalaru pihu welingu lai Andangu: Tàngaru, mai-nanjaka i Miri 
ba na-kariangu riu rata tau matua-na, 15 la pa-patanda-ndja mbuu ndàbada, 
dàngu la patunja wai ngerana na tau manda lumunja i Ala, rukuna na 
parama ma-akatu-daka na parama-da dàngu nda lumu-danja 1 Ala, dangu 


rukuna na katadaku-danja da tau ndjala manda lumunja 1 Ala. 16 Njudaka 
da makali kambungu, da makali tiki ura dedida, da ma-namatu-ja na 
pa-itiru-da, taka da ngaruda da-pa-kadja-nggalu-ha, hi dawotu kahilingu 
tau ka ta-ngalangu wangu ba wada. 


Matawa ka na-mandungu na pawaimi ba wànandja. 


17 Taka njimi dimi angu dedi, inamuha badi da pulungu da patiki-da 
amangu da pa-pahuru-na na Mirinda 1 Jehu Karitu: 18 Tai la hupu 
ndjapuna namundja-ka da tau pajobu, da ma-namatu-ja na pa-itiru eti 
wikida, manda lumunja 1 Ala. 19 Njudaka da ma-patumbu pa-kawaringu 
wangu, tau mema-ngu-ha, tau manda mangunja 1 Ngahu. 20 Taka njimi 
dimi angu dedi, matawa kai pa-mandungu wikimi, bai palata-njawa na 
pawaimi na hupu ma-matua, dangu kai hamajangu lai Ngahu Matua, 21 ka 
peku manggangu-mi wikimi lai nu, la mbuhangu-na 1 Ala, ba dangu 
nedi-minja na mila etina na Mirinda 1 Jehu Karitu, pa-lundungu wami la luri 
pa-lupangu. 22 Da tau da maliu lati etida, matawa kai manawaru-ndja 
hawiangu, 23 kai pamara-ha bai memha welingu la epi, hawiangu kai 
manawaru-ndja dangu mangadatu-mi, ba dangu paura-mbu-mindja da paki 
da ma-iraku la tolu. 


Na hupu ndjapuna 


24 Lai Njuna na mamaka pamangga-nggai la panda tundjuru, dangu na 
mamaka patukai la hanggana na bundjuku-na, dangu nda ningu njurami 
dangu hanggela hawola-mi, 25 na Ala ma-kamehangu, na ma-pamana-nda 
rukuna i Jehu Karitu na Mirinda, matawa ka lai Njunaja na bundjuku, na 
mangundju, na kodi na màka, dàngu na kuaha, ka weli nu-ngu, ka nàhu, ka 
lundu nu-nukai. Amingu. 


NA PA-BOWANGU-JA I JUHANI 


NA KAWUDU 1 


Na kawunga-na. 


1 Jiana-ja na pabowa-na 1 Jehu Karitu, na pawua-nanja paraina 1 Ala, la 
pa-patudji-ndja da atana, na rukuna na manda djamangu paluu tumbu; ka 
paraha-nanjaka na papalewa-na la papanii-nja na atana, na 1 Juhani. 2 
Njuna-duka na mambàda hakahii-nja na puluna i Ala dàngu na 
pa-hakahii-na i Jehu Karitu, na pangi-ngita-naka. 3 Oha-naka na tau na 
ma-mbahangu-ha dàngu da tau da ma-rongu-ha jiada da pulu wunangu, 
dàngu da ma-pamàndu-ndja da pa-tulihu la huratu jiana. Nadu na rehi ba 
mareni-ama-naka. 


Na kamàhàku-nandja da kabungguru ba pihuda. 


4 Welingu lai Juhani, pa-patàkangu-ha da kabungguru la Ahia ba pihuda. 
Na pa-namungu dàngu na peku welingu lai Njuna na maninja, dàngu na 
mani memanja, dàngu na ma-nàmunja, hamanai welingu la Ngahu ba 
pihuda, da manindja la hangga kandjàka hangandji-na, 5 lupa welingu lai 
Jehu Karitu na hakahii ma-tuturu, na ma-maaja pa-hadangu welingu la 
padua tau meti, dàngu na ngorada da hangandji-ka la pinu tana, mata ka lai 
njimi-jawa. Njuna na mambuha-nda, dàngu na mambàda pahàla wànda wai 
riana welingu la ndjalanda, 6 dangu na mambada tuta ngia pahangandji, 
ratu ndumana i Ala na Amana, lai Njunaja na bundjuku dàngu na kodi na 
maka lundu nu-nu. Amingu. 7 Tàngaru, namunja-ka la karumangu, hi 
dangita-ja ngeru mata madangu, lupa njudambu da makodja-ja; dangu na 
bandjaru-ka la pinu tana, hi data-tambungu kuruda ngeru rukuna Njuna. Aa 
Amingu. 8 Njungga djiaka na Alapu dàngu na Omengga, wàna i Miri Ala, 
na maninja, dàngu na mani memanja, dàngu na ma-nàmunja, na Mambiha 
Meha. 


Na pa-bowangu-ja 1 Juhani la Pàtumu. 


9 Njungga Juhani, na angu dedimu, na angumi panduma-nja na majila 
dangu na hangandji, dangu na torungu la1 Jehu, talanga ningga la nuha 
Patumu ba wadanja, lumuna na puluna i Ala, dangu na pa-hakahii-na 1 


Jehu. 10 Nu la loduna i Miri ka harii-nanjaka na matanggu rukuna i Ngahu, 
hi kurongu mawara pa-kodungu la kadjia-nggu, ba hama tuna na lingu 
napiri: 11 Na pangita-mu, tulihu-ja badi la huratu, kau pangandi-ndja da 
kabungguru ba pihuda, nu la Epihu, la Hamiruna, la Peringgamu, la Tiatira, 
la Harandi, la Pilandepia, dangu la Laündikia, ba wana. 12 Ka pambeli 
hangga-nggunjaka ka ku-tangaru-ja na mawara na mapani dangga ba 
wanggu. Nu ba ku-pambelingu-ka, ngita-nggundjaka da tandai palita 
marara ba pihuda. 13 Taka nu la padua-da da tandai palita, ninja ba hama 
tuna na Ana tau, na mahau kalembi malai matoma la wihi, taka la kuruna 
ningu borungu marara. 14 Na katiku-na dangu na lunggina dabara, hama 
tuna na wulu mbimbi bara, hama tuna na ura kamba, dangu da matana 
hama tuna duru epiha, 15 dangu da wihina hama tuna kaliangu 
ma-kadjilaku-ha na pa-parara la epi; dangu na nggoruna hama tuna na 
kawoku wai bokulu. 16 La lima kawana-na nindja ba pihuda da kandunu, 
taka welingu la ngaruna na-tabindjiru na hapungu na hapanda na madaka 
mbeli mbapa, dangu na hadana hama tuna na mata lodu, na ma-kadjilaku 
nda ngeri kadjilaku-na. 17 Ba kungita-jaka nu ka ndjoru-nggunjaka la 
wihina, ba hama djiangu mameti bia-kaka; ka pa-dambaku-nanggaka lima 
kawana-na: ambu mangadatu! Njungga jia na ma-mangilu dangu na 
ma-malamiri, 18 dangu na maluri, kumeti-maka, kau tangaru maluri-ka 
lundu nu-nu, hi nindjai lai Njungga da kuhina na meti dangu na pangia tau 
meti. 19 Nu, utulihu-ja bàdi la huratu na pangita-muka, ka matumbu 
nàhuha, ka matumbu ngeru-hakai la hambeli-da jiada. 20 Na winida da 
kandunu ba pihuda da manindja la lima kawana-nggu bau ngitaha, dàngu 
da tandai palita marara ba pihuda: da kandunu ba pihuda djiaha da 
papalewa la kabungguru ba pihuda, dàngu da tandai palita djiaha da 
kabungguru ba pihuda, hi wàna. 


NA KAWUDU 2 
Na huratu pa-pangàndingu la Epihu, 


1 Tulihu-nja na papalewa-na na kabungguru la Epihu: Jiana-ja na patiki-na 


na Ma-kawana-ndja da pihu kandunu, na malua mai la padua-da da tandai 
palita marara ba pihuda: 2 Kupinja na parama-muka dangu na djaramu 
dangu na torungu-mu, dangu ba ndau ngalangua pa-patoru-ndja da tau 
akatu, dangu bau kama-ndjaka da tau da mapeka pa-pahurungu-da hi ndia 
biai, dangu uhunggu-haka ba ma-ka-mbàliku-ha; 3 dangu ningu 
torungu-mi, dangu idukuka majila lumuna na ngaranggu dangu nda 
pingumi ndjili. 4 Ba tuna ninja na panda mbuhanggu lai njumu, na bau 
dundjaku-njaka na mbuhangu-mu la mangilu. 5 Djia ba tuna nu, 
ungada-jawa badi na ngia pa-kanabu weli-ngu-mu, dangu 
u-pandjilungu-wa, dangu urama-jawa na parama-mu la mangilu. Djaka 
ndia, nanggaka lai numu napa, hi ku-haleli-ja na tandai palita-mu welingu 
la pangia-na, djaka ndau pa-ndjilungu-ma. 6 Taka ninja jiana lai njumu, na 
bau paura-ha da parama-da da tau Nikolai, da pa-paura-mbunggu 
Njungga. 7 Djaka nggamuja na maningu kahilungu, matawa ka naro-ngu-ja 
na patiki-nandja da kabungguru parama 1 Ngahu. Na tau na matalu napa 
kawua-nja pangangu la pingi ai paluri wangu, na maninja la Parandihu-na 1 
Ala, wana ka wamu. 


Na huratu pa-pangandingu la Hamiruna. 


8 Dangu utulihu-nja na papalewa-na na kabungguru la Hamiruna: Jiana-ja 
na patiki-na Njuna, na ma-mangilu dangu na ma-malamiri dehi, na 
mambada meti, taka naluri-ka duna: 9 Kupinja na majila-mu dangu na 
milamu, taka wulu bia-munjai, dangu na pa-lapingu-da da tau da mapeka 
tau Jahundi-da, hi ndia biai, taka kabungguru-na 1 kambaliku-ha. 10 Ambu 
madetu-dunja na papada-mi tai. Tangaru 1 kambaliku ba panangga- 
nandjaka la uma kapatangu tai hawiangu lai njimi la pakama-nggai, dangu 
ha-kambulu lodumi bai padangu majila. Matawa kau tuturu lundu metimu, 
ka kuwua-nggaunja tai na tubuku, na na luri. 11 Djaka nggamuja na 
maningu kahilungu, matawa ka naro-ngu-ja na patiki-nandja da 
kabungguru paraina 1 Ngahu. Na matalu nda djia pamburia-nanja paral na 
meti padua wana, wana ka wamu. 


Na huratu pa-pangandingu la Peranggamu. 


12 Dangu utulihu-nja na papalewa-na na kabungguru la Peranggamu: 
Jiana-ja na patiki-na Njuna na mamangu-nja na hapanda na madaka mbeli 
mbapa: 13 Kupinja na ngia pa-ngiangu-mu, nu la ngia paninja na kandjaka 
hangandji-na 1 kambaliku; pamandu-mamunja na ngaranggu, dangu ndau 
pahinia-nja bau pawai lai Njungga, djiapa ka nda djia-jakadu ba 
ngaru-napa i Atipa, na hakahii-nggu, na tau pamonu-nggu, na pambada 
pameti lai njimi la ngia pa-ngiangu-na 1 kambaliku. 14 Taka ninjapa 
hawutu na panda mbuhanggu lai njumu, nadu ba nindja hiana lai njumu da 
ma-pamandu-nja na pa-pekangu-na 1 Mbiliangu na ma-papeka-nja 1 
Mbalaku la pa-bata-ndja hiru da tau Ihirailu, hi lupa dangangu 
pa-mangedjingu la marapu dangu hi da-ndjuraku. 15 Hamanai nimbundja 
lai njumu da tau da ma-pamàndu tudanja nu na pa-pekangu-da da tau 
Nikolai. 16 Djia ba tuna nu u-pandjilungu-wa bàdi. Djàka ndia luu 
mai-ama-ngguka lai njumu hi ku-pabera dàndja ba kuwànja na hapanda la 
ngarunggu. 17 Djàka ngga muja na ma-ningu kahilungu, màtawa ka 
naro-ngu-ja na patiki-nandja da kabungguru paraina i Ngahu. Na tau na 
matalu wua-nggunjaka napa na kambamba mana na pa-kàpingu, dàngu 
kuwua-nja hau watu bara, nu la watu pa-tulihu-ja na ngara bidi na panda pi 
haàtu, mbulungu na mangalaa-nja, wàna ka wàmu. 


Na huratu pa-pangàndingu la Tiatira. 


18 Dàngu utulihu-nja na papalewa-na na kabungguru la Tiatira: Jiana-ja na 
patiki-na na Anana i Ala, da matana ba hama tuna duru epiha, dàngu da 
wihina ba hama tuna ka-liangu ma-kadjilaku-ha: 19 Kupindja da 
parama-mu dangu na mbuhangu-mu, dàngu na pawaimu, dàngu na 
lumungu-mu, dangu na torungu-mu, dangu da parama-mu la malamiri da 
marihi-ndja da ma-mangilu. 20 Taka na maninja lai njumu na panda 
mbuhanggu, djiaja bau djama bianja na kawini, na 1 Ihembilu, kawini 
wuna-ngu-ka ba wana, na ma-papeka-ndja dangu na ma-panjo-nga-ha da 
atanggu la pa-ndjuraku dangu la pangangu pa-mangedjingu la marapu. 21 


Kuwua-njaka lati ma-manggawangu ka peku pa-ndjilungu-na, taka nda 
nabihua pa-pandjilungu la pa-ndjuraku. 22 Tangaru, ku-pa-mangedjaru-ja 
la ngia pa-mahuru-na ba mangu hiduna, taka da tau da ma-ndjuraku danja 
pataka-nggundja majila mambana djaka nda da-pandjilungu-ma welingu la 
parama-da. 23 Dangu da anana napa ku-pameti wandja taparu, hi 
napi-ngga mbuu ndabana na kabungguru ba Njungga ma-kana-ndaru-ja na 
wurana dangu na etina na tau; hi kutunggai wai ngerami haatu-haatu 
nundjuja na parama-mi, 24 Taka lai njimi njuna hawiangu maninggai la 
Tiatira, manda japaja nuna na pa-pekangu, dangu manda pinja na 
ma-tandjiku lai kambaliku ba wada: Nda kutuanggai buku hau. 25 Ba tuna 
na maninja lai njimi, matawa kai pamandu-nja badi lundu ba kutaka-ka 
wànggunggai. 26 Na tau na matalu dangu na ma-pamandu-ndja da 
parama-nggu lundu la hupu ndjapuna, wua-nggunjaka kuaha napa la tau 
hangadangu, 27 hi napawa wandja tokungu bahi, hama tuna na mbera 
wuru tana ba pakabu-ha, hama tuna Njungga duku ba ku-ngala-ngu 
welingu lai Ama, 28 dangu wua-nggunjaka na kandunu marai romu. 29 
Djaka nggamuja na maningu kahilungu, matawa ka narongu-ja na patiki- 
nandja da kabungguru paraina 1 Ngahu, wana ka wamu. 


NA KAWUDU 3 
Na huratu pa-pangandingu la Harandi. 


1 Dangu utulihu-nja na papalewa-na na kabungguru la Harandi: Jiana-ja na 
patiki-na Njuna na mamangu-ndja da Ngahu ba pihuda dangu da pihu 
kandunu: Kupinja na parama-mu, luri-nanja ba wadanggau, taka hi 
meti-mu-nja paduai. 2 Pawala-wa, dangu kau pamandu-ndja da 
ma-nikindja da ma-tika pameti; nadu ba kuhunggu-haka da parama-mu ba 
nda ningu ma-djangapu la hanggana na Alanggu. 3 Djia ba tuna nu, 
unamuja badi djaka nggikina amangu bau kataku-ja dangu bau ronguja; 
mangga-manja nuna, dangu kau pa-ndjilungu. Djaka ndau pawala-ma, napa 
taka-nggunjaka hama tuna na ma-manganga dangu ndau pinja napa na rehi 
taka-nggunggau. 4 Ba tuna nindjapa lai njumu la Harandi da tau ba haatu 


madua-da da mandedi pa-iraku pakida; njudaka napa da malaku 
karia-ngga dangu pakida mabara, ba ma-rakangu-ha. 5 Djaka nggamuja na 
matalu, tuna numbu napa ba papaki-nja mabara, dangu nda djia podahua- 
nggunja na ngarana welingu la huratu tau luri, dangu kupeka-manja na 
ngarana la hanggana na Amanggu, dangu la hanggada da papalewa-na. 6 
Djaka nggamuja na maningu kahilungu, matawa ka naro-ngu-ja na patiki- 
nandja da kabungguru paraina 1 Ngahu, wana ka wamu. 


Na huratu pa-pangandingu la Pilandepia. 


7 Dangu utulihu-nja na papalewa-na na kabungguru la Pilandepia: Jiana-ja 
na patiki-na na Ma-matua, na Ma-pala-nga-takangu, na mamangu-nja na 
kuhina 1 Ndautu, na ma-bunggahu nda djia ningua ma-bitangu, dangu na 
ma-bita-ngu nda djia ningua ma-bunggahu: 8 Kupindja da parama-mu, 
tangaru kuwua-nggauka pindu ma-tabunggahu panda peku bitangu haatu, 
nadu ba ha-wutua-na lati na makamu, taka mu-pamandu-njaka na pulunggu 
dangu ndau pahinia-nja na ngaranggu. 9 Tangaru, kupuli-nggaunjaka 
hawiangu welingu la kabungguru-na 1 kambaliku, da mapeka Jahundi-da hi 
ndia biai, taka kambaliku-danja; tangaru, napa Njungga ka da-huru-ngu 
dangu ka da-marabaku la wihimu, dangu ka dapinja, Njungga ba 
kumbuha-manggau. 10 Rukuna bau mangganja padua na patiki-nggu, nedi 
ma-nungga badi ba wanggu, djia-majai duku napa ba kumangga-nggau la 
rehi pa-kamangu na mataka ndabanja ngeru na pa-nggubulu awangu la 
pakama-nja na tau na ma-ngiangu la pinu tana. 11 Luu mai-manggunja; 
pamandu-nja na maninja lai njumu, ka ambu ningu haatu mapiti-ja na 
tubuku-mu. 12 Na tau na matalu, napa ka kutuja kambaniru la umana na 
Amanggu, dangu nda djia luhua-napa welingu lai nu; dangu napa ka 
ku-tulihu-ja na ngarana na Alanggu lai njuna, dangu na tamuna na paraina 
na Alanggu, na Jeruhali bidi na mapuru welingu la awangu, la Alanggu, 
lupa na ngara bidinggu. 13 Djaka nggamuja na maningu kahilungu, 
matawa ka naro-ngu-ja na patiki-nandja da kabungguru paraina 1 Ngahu, 
wana ka wamu. 


Na huratu pa-pangandingu la Laündikia. 


14 Dangu utulihu-nja na papalewa-na na kabungguru la Latindikia: Jiana-ja 
na patiki-na na Amingu, na hakahii na ma-tuturu dangu na ma-palànga- 
takangu, na pingina na pa-pa-dika-naka 1 Ala: 15 Kupindja da 
parama-muka; ba nda maringu-munja, ba nda mbana-munjai. Làti kau 
maringu-kaawa, djaka ndia kau mbana-kaawa wanggu. 16 Djia ba tuna nu 
ba mbana mamitu-munja, ba nda mbanaa-munja, dangu ba nda maringua- 
munja, napa lowa-nggu-nggauka welingu la ngarunggu. 17 Wulu-nggunja, 
dangu nalua-kaka pawulu, dangu nda nggaraa ma-jamihu-ngga ba wamu, 
ba dangu nda pimunja ba djiakau njumu na ma-majila, dangu na tau 
pa-milangu eti, na tau ndamu, na tau poki, na tau kalulu, 18 kupanau- 
nggau, kau dingi lai Njungga marara torangu pambada hiri la epi, ka peku 
wulumu; dangu paki mabara, kau kalambungu, ka ambu nawuwa na 
kalulu-mu na pa-makia wamu, dangu muru mata kau perindja da matamu 
ka peku ngitamu. 19 Mbuu ndabana na tau pambuha-ngguka kutenda-nja 
dangu ku-padjara-ja; djia ba tuna nu u-pa-mukarungu dangu u-pandj 
1lungu-wa badi. 20 Tangaru, ku-ndolaku la ngaru pindu, hi 
ku-kandarakungu; djaka ningu marongu-ja na nggorunggu, ka 
na-bunggahu-ja na pindu, tama-nggunjaka lai njuna, hi kunga dua danja, 
hamanai njuna dangu Njungga. 21 Na tau na matalu, wua-nggunjaka napa 
la pa-mandapu dangga la kandjaka hangandji-nggu, hama tuna Njungga 
duku ba kutalu-ka hi ku-mandapu danja na Amanggu la kandjaka 
hangandji-na. 22 Djaka nggamuja na maningu kahilungu, matawa ka 
naro-ngu-ja na patiki-nandja da kabungguru paraina i Ngahu, wana ka 
wamu. 


NA KAWUDU 4 


Na rukuda da dua kambulu mapatu da ama bokulu dangu da banda ba 
patuda. 


1 Halaka nu, ngita-nggunjaka, ninja na pindu na ma-tabu-nggahu la 
awangu; taka na mawara na ma-mangilu na pa-rongu-nggu ba hama tuna 


na lingu napiri-ja ba napanii dangga: Heiwa namu, ka ku-pangita- 
nggaundja da manda djamangu patumbu tai la hambeli-da jiada, hi 
wanangga. 2 Hi djia harii biada na matanggu rukuna 1 Ngahu, tangaru, 
ninja na kandjaka hangandji na mandjunga la awangu, dangu ningu 
ma-mandapu lai nu la kandjaka. 3 Na ma-mandapu lai nu ba ngitaja hama 
tuna na watu ja-hipu dangu akiku-ja, hi ninja na kapuri na ma-winggiru-nja 
na kandjaka hangandji ba hama tuna na watu hama-rutu-ja ba ngitaja. 4 La 
pa-winggiru-na na kandjàka nindja da kandjaka ba dua kambulu patuda, lai 
nu la kandjaka mandapu-da padua da ama bokulu ba dua kambulu 
mapatu-ha da mapaki mabara dangu maningu tubuku ma-rarangu la 
katiku-da. 5 Welingu lai nu la kandjaka hi bi-bilana, malai da mawara 
dangu da kangguruku; dangu nindja da djilu maduru ba pihuda, ba dangu 
handaraku-da padua la hanggana na kandjaka hangandji, na da Ngahu Ala 
ba pihuda. 6 Dangu la hanggana nuna na kandjaka ninja ba hama tuna na 
tehiku kaninu-ja, hama tuna na watu maninu-ja; taka la pa-winggiru-na 
dangu la padua-na na kandjaka hangandji nindja da patu da banda ba mbinu 
wua matada la hangga dangu la kadjia. 7 Na banda na ma-mangilu hama 
tuna hingaja, na padua wada hama tuna hapija, na patailu wada na-pakaba 
mata taungu, dangu na papatu wada hama tuna mbaku ma-hawurungu-ja. 8 
Jiada da banda pa-kapatu-da da-marangga nomu mbala ru kapada, 
mambinu weli winggirungu wua matada, la liuda la unuda, dangu nda 
da-hangahua la lodu la rudungu: Ma-matua-ja, ma-matua-ja, ma-matua-ja 1 
Miri, 1 Ala na mambiha meha, na mani memanja, dangu na maninja, dangu 
na ma-namunja, ba wada padua. 9 Handaka-handaka djaka dawotu-nja, 
dangu djaka datembi-ja, dangu djaka da-pamalangu-njakaka Njuna na 
ma-mandapu la kandjaka hangandji na maluri lundu nu-nu, 10 marubuku- 
danjaka da dua kambulu mapatu da ama bokulu la hanggana Njuna na 
ma-mandapu la kandjaka hangandji, hi dabeinja na maluri lundu nu-nu 
dangu paha-dandja da tubuku-da la hanggana na kandjaka hangandji: 11 A 
Mirima, a Alama, raka-mana dumu bau kataku-ja na bundjuku, dangu na 
tembi, dangu na mbiha; ba Njumudu mambada padika-nja mbuu ndabana, 
dangu ruku pambuha-mu hi ninja amangu, dangu hi pa-padikangu-jakaka 
mbuu ndabana, ba wada. 


NA KAWUDU 5 


Na rukuna na huratu na maningu hapungu dangu na rukuna na Ana 
Mbimbi. 


1 Ka ngita-nggunjaka nu la lima kawana-na Njuna na mandapu la kandjaka 
hangandji na hawala na huratu na pa-tulihu la hambeli-na dangu la kuruna, 
dangu na pahapu wangu hapu ba pihuda. 2 Hi kungita-ja na papalewa na 
ma-atalu na mawara pa-kodungu: Nggamuja na ma-rakangu la 
pa-walahu-ja na huratu dangu pabera-ha da hapuna? ba wana. 3 Ka nda 
ningu ndokua haatu, ka la awangu ka la pinu tana, ndia ka la kambu 
tanakai, mamaka pa-walahu-ja nuna na huratu, djaka ndia la pa-tangaru-ja 
na ihina. 4 Ka la-lada-ngguka ba nda ningu ndoku haatu pahunggu 
ma-rakangu la pa-walahu-ja na huratu djaka ndia la pa-tangaru-ja na ihina. 
5 Nanapa-ja na haatu na ama bokulu: Ambu kaladaku; tangaru, mbada 
talu-naka na hinga welingu la kabihu Junda, na amuna 1 Ndautu, la 
pa-walahu-ja na huratu dangu ka nabera-ha da hapuna, hi wanangga. 6 Ka 
ngita-nggunjaka na heu na ana mbimbi ba hama tuna parupu-ja; ndolaku-na 
padua la padua-da da kandjaka dangu da patu da banda, dangu la padua-da 
da ama bokulu; pihuda da kaduna, hi pihudai da wua matana, nu da 
Ngahuna 1 Ala ba pihuda da pa-parahangu la pa-nggubulu awangu. 7 Ka 
hurungu-nanjaka hi napiti-ja na huratu welingu la lima kawana-na Njuna na 
ma-mandapu la kandjaka hangandji. 8 Nu ba napiti-jaka na huratu, 
marubuku-danjaka da patu da banda dangu da dua kambulu mapatu da 
ama bokulu la hanggana na Ana mbimbi; da-marangga katangu-ma 
dju-ngga dangu kaba djulangu marara mambinu mbi kati, na da 
hamajangu-da da tau matua. 9 Ka ludu wangu-danjaka ludu bidi: 
Raka-mana Njumu djakau pitija na huratu dangu djakau beraha da hapuna; 
mala ba parupu-dukauka dangu bau dingi wandjaka wai riamu da 
ma-welingu la hau kabihu hau kabihu, la hau hilu hau hilu, la hau 
bandja-hau bandjaru, dangu hau tana hau tana ndumana 1 Ala, 10 dangu 
bau tu-duhaka ngia pahangandji dangu ratu la Alanda hi da-hangandji 
ngeru la pinu tana, ba wada. 11 Ka ngita-nggunjaka dangu hi kurongu-ja na 


warangu-da da papalewa ba hau daada, la pa-winggiru-na na kandjaka 
hangandji, dangu da banda dangu da ama bokulu; ri-riuna na riuda, 
ra-ratana na ratada, 12 hi dawara pa-kodungu: Raka-mana na Ana mbimbi 
na pambada rupu la panggepi-ja na mbiha, dangu na wulu dangu na 
manggana, dangu na atalu, dangu na tembi, dangu na bundjuku, dangu na 
wotungu, ba wada. 13 Dangu da pa-padikangu-ka da manindja la awangu 
dangu la pinu tana, dangu la kambu tana, dangu la tehiku, lupa da 
manindja-ka lai nu: Lai Njunaja na ma-mandapu la kandjaka hangandji 
dangu la Ana mbimbi, na wotungu, dangu na tembi, dangu na bundjuku 
dangu na kodi na maka lundu nu-nu, ba wada. 14 Taka da patu da banda: 
Amingu hi wada. Taka da ama bokulu marabaku-danjaka hi 
da-hamajangu. 


NA KAWUDU 6 
Ba nabera-ha da nomu da hapu. 


1 Ka ngita-nggunjaka na Ana mbimbi ba nabera-ja na hau na papihu wada 
da hapu, hi kurongu-ja na banda na papatu wada: Maiwa ba wana, ba 
hama tuna lingu kangguruku-ja. 2 Ka ngita-nggunjaka, ninja na ndjara bara, 
dangu na tau na ma-kaliti-ja ningu panana; hi pa-wuangu-ja tubuku; ka laku 
mangu talungu-nanjaka, dangu ka peku ta-talu-kina. 3 Ba nabera-jaka na 
hapu na padua wada, hi kurongu-ja na banda na padua wada: Maiwa, ba 
wana. 4 Ka luhu-nanjaka na ndjara heu, ndjara raraja, taka na tau na 
ma-kaliti-ja hi pa-wuangu-ja la papiti-ja na peku welingu la pinu tana, ka 
pameti-nanjaka dàngga anguna na tau; hi pa-wuangu-ja hapanda bokulu. 5 
Ba nabera-jaka na hàpu na patailu wada, hi kurongu-ja na banda na patailu 
wada: Maiwa, ba wana. Ka ngita-nggunjaka, ninja na ndjara mitingu, 
dangu na tau na ma-kaliti-ja ningu timbangu la limana; 6 dangu hi 
kurongu-ja na mawara la padua-da da patu da banda: Hau nggatangu 
karohu bila hau ndinaru, taïlu nggatangu kamaili bila hau ndinaru. Taka 
ambu paruha-duha da pingi lonahu dangu angguru, ba wana. 7 Nuba 
nabera-jaka na hapu na papatu wada, hi kurongu-ja na nggoruna na banda 


na papatu wada: Maiwa, ba wana. 8 Ka ngita-nggunjaka, ninja na ndjara 
jau, dangu na ma-kaliti-ja: Metija na tamuna, taka na pangia tau meti 
ndaki-ma-nanja, hi pa-wuangu-ha kuaha la hupu tana na pa-kapatu wada la 
pa-pameti wangu hapanda dangu ura tana, dangu taparu, dangu mabohu 
hangia-hangia na maninja la pinu tana. 9 Nu ba nabera-jaka na hapu na 
palma wada, ngita-nggundja-ka la lumbu ngia pa-mangedjingu da 
hamangu-da da tau pa-pameti lumuna na puluna 1 Ala, dangu lumuna na 
pa-hakahii na maninja lai njuda. 10 Ka wara pa-kodungu-danjaka: 
Pirangu-mapa badi, dou Miri, ma-matua dangu malanga-taka, ba ndau 
pa-tandangu dangu ba ndau tundja papada da wai riama la tauka da 
ma-ngiangu la pinu tana? 11 Ka pa-marangga ha-walangu-haka kalembi 
bara malai; kai hangahu-ki hawutu, hi lundu na-ngganapu na dihada da 
angumi paata dangu da angu dedimi da pa-pameti-mbu ngeru hama tuna 
njimi, hi wadandja. 12 Ka ngita-nggunjaka ba nabera-ja na hapu na 
panomu wada. Ka tungu-nanjaka na upu bokulu, taka na mata lodu 
na-mitingu hama tuna na tera wulu ihi, dangu na wulangu hama tuna wai 
ria ndabaja, 13 dangu da kandunu-ka la awangu damundju la pinu tana, 
hama tuna na kapilitu ba na-pamundju-ha da wua urana djaka 
na-kaduku-nja ngilu mbangatu. 14 Dangu na awangu-mbu na-hakuluru 
hama tuna na huratu pa-kulurungu, hamanai da palindi dangu da nuhaka 
da-lelingu welingu la pangia-da. 15 Taka da hangandji la pinu tana, dangu 
da maramba, dangu da ma-kaborangu, dangu da mawulu dangu da 
ma-atalu, dangu na ta-tauka, ka ataja, ka tau marandeka-ja, dawini 
ndabangu wikida la kubu liangu dangu la manggawa watu, 16 hi dapanii la 
palindi dangu la watu: Pa-nggabalu-nggama kai wini aru-nggama welingu 
la mbara matana Njuna na ma-mandapu la kandjaka hangandji, dangu 
welingu la hanggana na Ana mbimbi, 17 nadu na lodu bokulu, na lodu 
hanggada, ba taka-nanjaka, djia nggamuja na matara? ba wada. 


NA KAWUDU 7 


Da pahapu la tau Ihiraïlu. 


1 Tunaka nu, ngita-nggundjaka da patu da papalewa ba da-ndolaku la patu 
kabihu-na na tana, da mapatu-ha da patu da ngilu la pinu tana, ka ambu da 
maruru Ja pinu tana, djaka ndia la tehiku, djaka ndia la pingi aika. 2 Ka 
ngita-du-nggunjaka na papalewa haàtu ba nahei welingu la pahunga lodu, 
taka nimanja lai njuna na hapuna 1 Ala na maluri. Ka wara pa-kodungu- 
nanjaka la papalewa da mapatu da pa-wuangu la pa-paruha-ja na tana 
dangu na tehiku: 3 ambi paruha-duja na tana, dangu na tehiku, dangu da 
pingi aika, ba ndedi matundja-pa hapuda da kaba matada da tauna na 
Alanda, hi wana. 4 Kurongu-mandja danguda da tau da pahapu: Hangahu 
patu kambulu patu ratada da pambada tungu hapu welingu la kabihu tau 
Ihirailu-ka: 5 Welingu la kabihu Junda ha-kambulu dua ratada da pambada 
tungu hapu, welingu la kabihu Rumbingu ha-kambulu dua ratada, welingu 
la kabihu Nggatu ha-kambulu dua ratada, 6 welingu la kabihu Ahiru 
ha-kambulu dua ratada, welingu la kabihu Manahi ha-kambulu dua ratada, 
7 welingu la kabihu Himiungu ha-kambulu dua ratada, welingu la kabihu 
Lewi ha-kambulu dua ratada, welingu la kabihu Ihakaru ha-kambulu dua 
ratada, 8 welingu la kabihu Hembulungu ha-kambulu dua ratada, welingu 
la kabihu Juhupu ha-kambulu dua ratada, welingu la kabihu Mbenjamingu 
ha-kambulu dua ratada. 


Na tau dangu na panda peku diha. 


9 Tunaka nu, ngita-nggunjaka na tau dangu na panda peku diha, da 
ma-welingu la hau tana hau tana, la hau kabihu hau kabihu, la hau 
bandja-hau bandjaru, la hau hilu hau hilu, ba da-ndolaku la hangga 
kandjaka hangandji, dangu la hanggana na Ana mbimbi, ba dapaki kalembi 
bara malai. ni-ninguma ru karumangu la limada. 10 Ka wara pa-kodungu- 
danjaka: Na mànangu la Ala-ndanja na ma-mandapu la kandjaka hangandji, 
dangu Ja Ana mbimbi, ba wada. 11 Mbuu ndabada da papalewa ndolaku- 
danjakabada-winggiru-nja na kandjaka hangandji, dangu da ama bokulu 
dangu da patu da banda, hi da-marubuku la hanggana na kandjaka 
hangandji hi da-wotungu la1 Ala: 12 Amingu, na wotungu, na bundjuku, na 
manggana, dangu na pa-malangungu, dangu na tembi, dangu na mbiha 


mendi, dangu na atalu mata ka la Ala-ndanja lundu nu-nu. Amingu, ba 
wada. 13 Nanapa-ja na haatu na ama bokulu: Mala nggamu-haka jiada jia 
da mapaki kalembi bara, dangu nggil paweli-daka dumu? hi wànangga. 14 
Taka njungga: Njumu dumu mapinja miringgu, hi wanggunja. Nanapa-ja 
njuna: Jiada djia-duhaka da maluhu welingu la majila bokulu; da 
baha-haka da kalembi-da, hi da-pabara wandja wai riana na Ana mbimbi. 
15 Djia-dujaka hi nindja la hangga kandjàka hangandji-na 1 Ala, hi 
dalumu-nja la lodu la rudungu daa la umana; taka Njuna na ma-mandapu la 
kandjaka walahu-nanjaka tai na uma terana hi napamau-ndja. 16 Nda 
dahili mandjuuapa dangu nda dahili madauapa, dangu nda nahili 
tuni-mbuhapa mata lodu, ndiai mambana da-danguka, 17 nadu na Ana 
mbimbi na maninja la paduana na kandjaka hangandji ba pawa-manandja 
ngeru, hi nairu ngandiha la mata wai paluri wangu; taka 1 Ala hi 
na-podahu-ha napa da wai mata-daka, hi wanangga. 


NA KAWUDU 8 
Na hapu papihu wada dangu da patu da napiri. 


1 Nu ba nabera-jaka na hapu papihu wada, kahana ndaba-nanjaka la 
awangu, rakangu ha-kabika ndjamuna. 2 Ka ngita-nggundjaka da mapihu 
da papalewa da ma-ndolaku la hanggana 1 Ala, hi pa-wuangu-ha pihu 
napiri. 3 Ka hurungu-nanjaka na papalewa na haatu hi na-ndolaku la 
karaha-na na ngia pa-mangedjingu, ba najapa-ja na kaba marara patunu 
wangu karanu, hi pa-wuangu-ja karanu ba hau daada, ka na-mangedji-ndja 
karia-da da hamaja-ngu-da da tau matua la ngia pa-mangedjingu marara la 
hanggana na kandjaka hangandji. 4 Ka hei-nanjaka na kutu karanu karia-da 
da hamajangu-da da tau matua la hanggana 1 Ala welingu la limana na 
papalewa. 5 Taka na papalewa hi napiti-ja na kaba patunu wangu karanu, 
hi napinu wanja epi welingu lai nu la ngia pa-mangedjingu, hala hi 
na-patàda-nja la pinu tana; ka tungu-nanjaka kangguruku dàngu wara 
dangu kabilaku da-dangu dàngu upungu. 6 Taka njuda pa-kapihu-da da 
papalewa da majapa-ha da napiri ba pihuda hi da-bahingu la papini-ha. 7 


Ka pini-du-nanjaka na napiri-na na haatu na papalewa, hi napuru na ura 
watu dangu na epi na ma-pakorungu wai ria, hi buri ndabaja la pinu tana. 
Ka mutungu-nanjaka na hahupu na pa-katailu wana na tana, hi da-mutungu 
da pa-katailu wada da pingi ai, hi na-mutu ndabangu na rumba muru. 8 
Taka na papalewa na padua wada, pini-mananjai duna na napiri-na. Ka 
hadangu-nanjaka ba hama tuna na palindi bokulu na ma-kandulangu la roka 
epi, hi patada-nja la tehiku; ka pambeli-nanjaka wai ria na pa-katailu wana 
na tehiku, 9 ka meti-danjaka da pa-katailu wada da pa-padikangu da 
maningu ngahungu daa la tehiku; hi da-tambulu da pa-katailu wada da 
Kapalu. 10 Taka na papalewa na patailu wada pini-nanjaka na napiri-na; ka 
mundju-nanjaka na kandunu bokulu welingu la awangu na ma-paduru 
djilungu; ka djengi-nandjaka da pa-katailu wada da luku dangu da mata 
wai. 11 Na tamuna nuna na kandunu Mapaita-ja; ka paita-danjaka da 
pa-katailu wada da waika; hi nadangu na tau na mameti ba napaita-duka na 
wai. 12 Taka na papalewa na papatu wada pini-nanjaka na napiri-na, hi 
nanggana-ja na pa-katailu wana na mata lodu, dangu na pa-katailu wana na 
wulangu, dangu na pa-katailu wada da kandunu, hi kiri kapatangu-da da 
pa-katailu wada, dangu hi nda ningu harima na pa-katailu wana na lodu, 
hamanai na rudungu. 13 Ka ngita-nggunjaka dangu rongu-nggunjaka na 
heu na mba-ku na ma-hawurungu dita la awangu ba dangu wara 
pa-kodungu-na: Nai aai, nai aai, nai aai, da ma-ngiangu la pinu tana, rukuna 
na pinida da napiri hawiangu da pajàpa-da da papalewa da madua haàtu da 
mapini-mbu taï, ba wàna. 


NA KAWUDU 9 
Na napiri na palima wàna. 


1 Tàka na papalewa na palima wàda pini-nanjaka na napiri-na, hi 
kungita-ja na kandunu ba na-kanabu-ka welingu la awangu la pinu tana, hi 
pa-wuangu-ja na kuhina na ngaru ndjuruku. 2 Ka bunggahu-nanjaka na 
ngaru ndjuruku; ka hei-nanjaka na ma-kutungu welingu la ngaru ndjuruku, 
ba hama tuna na kutungu la mata epi bokulu, hi lundu pa-kapàta-nja na 


mata lodu dangu na awangu rukuna na kutungu la ndjuruku. 3 Welingu lai 
nu la ma-kutungu luhu-danjaka da kabala la pinu tana; hi pa-wuangu-ha 
kuaha hama tuna na kuaha-da da tamihiku la pinu tana. 4 Hi 
pa-paniingu-ha ka ambu da-paruha-ja na rumba la pinu tana, djaka ndia da 
matu-tumbuka, djaka ndia da pingi aika, mbulungua na tau na manda ningu 
hapuna 1 Ala la kaba matana. 5 Hi pa-paihingu-ha ka ambu da-pameti-ha, 
taka ka da-pamajila kalima mbua wulandja. Nu na katuu na paruku-da 
hama tuna na katuu ruku tamihiku ba dakati tau. 6 La lodu nu tai ka taheda 
aru wanaka na tau taka nda da-ngalangua, ka tameti aru wada, taka na 
meti napalai-maandja. 7 Na hadada nuda da kabala hama tuna ndjaraha da 
ma-rimangu patama la pabera, la katiku-da nindja da landu, ba hama tuna 
marara-ha, dangu da kaba matada hama tuna kaba mata tauha. 8 Ningu 
lunggida hama tuna na lunggi tau kawim, dangu da nganduda hama tuna da 
ngandu hinga, 9 La kuruda ningu mahama tuna kalembi bahi, dangu na 
kawoku ru kapada hama tuna na lingu kareta da pajila ndjara dangu ba 
dapalai la pa-pabera. 10 Ngganapu kikuda ba hama tuna na kiku tamihiku 
maningu tarangu, dangu lai nuja, la kikuda, na kuaha-da la pa-pama-jila-ja 
na tau lima mbua wulangu mandaina. 11 Na hangandji-da djiaja na 
papalewa la ndjuruku, Amba-dongu wana na tamuna la hilu Imbarani, taka 
Apoliu wana la hilu Nggarika. 12 Lapahu-nanjaka na majila na 
ma-mangilu, tangaru, dambu-dapa da majila da ma-pandutungu la 
hambeli-da jiada. 


Na napiri na panomu wana. 


13 Taka na papalewa na panomu wada, pini-nanjaka na napiri-na, hi 
kurongu mawara welingu la kadu ba patuda la ngia pa-mangedjingu 
marara na maninja la hanggana i Ala: 14 Pahala-ha da mapatu da 
papalewa da pahondu la hingi luku bokulu, nu na luku Puratu, ba wananja 
na papalewa na panomu wada na majapa-ja na napiri. 15 Ka pahala- 
dandjaka da mapatu da papalewa da pa-panapa-ngu nu la ndjamu, la lodu, 
la wulangu dangu la ndaungu, ka da-pameti-ja na pa-katailu wada da tau. 
16 Na danguda da hurundandu la ndjara da-padua riungu pariu; 


kurongu-maja na danguda. 17 Nuja na hadada da ndjara dangu da tau da 
ma-kahti-ha, ba kungita-ha la harii mata, ningu kalembi bàhida ma-parara 
wàla epingu dàngu ma-kawuru dàngu ma-pawingiru tana lirangu, dàngu da 
katiku-da hama tuna na katiku hinga, tàka welingu la ngaruda hi naluhu epi 
dàngu kutungu, dàngu tana lira. 18 Rukuda jiada da majila ba taïluda 
meti-danjaka da pa-katailu wàda da tau, rukuna na epi dàngu na kutungu 
dàngu na tana lira na maluhu welingu la ngaruda. 19 Nadu na kuaha-da da 
ndjara ba lai nuja la ngaruda dàngu la kikuda; nadu da kikuda ba hama 
tuna ularu-ja, ningu katiku-da, djia-duhaka da pa-pamajila wàda. 20 Na tau 
hawiangu na manda meti rukuda jiada da tàparu, nda da-pandjilungua 
welingu la pakàli ramada da limada, ka àmbu dahili maràbaku làti la wàndi 
dàngu la kahàla tau marara, mabara, kahàla tau kaliangu, watu dàngu ai, 
da manda pingu pa-tàngaru, dàngu parongu, dàngu palaku. 21 Nda 
da-pandjilungua la pa-pameti tau, dàngu patu kabeli mata, dàngu 
pa-ndjuraku, dangu pa-manganga. 


NA KAWUDU 10 
Na huratu na ma-tawdlahu. 


1 Ka ngita-nggunjaka na papalewa haàtui ba napuru welingu la awangu, ba 
na-maringgingu karumangu, dàngu na kapuri ninja la katiku-na, dàngu na 
kaba matana hama tuna na mata lodu, dàngu da wihina hama tuna 
kambaniru epiha, 2 hi ninja la limana na huratu kudu na ma-tawalahu, na 
wihi kawana-na na-tunggulu la tehiku, dangu na wihi kalaina la kamara-ja; 
3 ka wara pa-kodungu-nanjaka hama tuna na hinga ba na-kangàriku. Tàka 
nu ba nawara, tungu-danjaka linguda da pihu da kangguruku. 4 Nu ba 
dalingu-ka da pihu da kangguruku, ka ku-tulihu-jawa wangguka lati, hi 
rongu-nggunjai mawara welingu la awangu: Tundja hapuda da patiki-da da 
pihu da kangguruku, ambu tulihu-duha, ba wana. 5 Taka na papalewa na 
pangita-nggu ba na-tunggulu la tehiku dangu la kamara hi na-djakaru-nja 
lima kawana-na hu dita la awangu, 6 hi nahara wanja Njuna na maluri 
lundu nu-nu, na mambada padika-nja na awangu dangu na maninja-ka lai 


nu, dangu na tana lupa na maninja-ka lai nu, hamanai na tehiku lupa na 
maninja-ka lai nu: Nda hili manja-pa na pa-rehingu. 7 Taka la lodu pinina 
na papalewa na papihu wada napa ba napini-jaka na napiri-na, lundungu- 
mbu-nanjaka na ma-tandjiku la1 Ala, hama tuna na pa-bobaru-nandja da 
atana, na da wunangu, ba wana. 8 Nu na wara na parongu-nggu welingu la 
awangu, hili rongu-manggunjai ba napanii dangga: Lakuwa kau pitija na 
huratu na ma-tawalahu la limana na papalewa na ma-tunggulu la tehiku 
dangu la kamara, ba wanangga. 9 Ka hurungu-nggunjaka lai nu la 
papalewa: Wua aru-ngga-nja nana na huratu kudu, hi wanggunja. 
Nanapa-ja njuna: Pitija kau nganja, napa ka na-papaita-ja na kambumu, 
taka la ngarumu nalangga hama tuna na manggaluwangu', hi wanangga. 10 
Ka piti-du-nggunjaka nuna na huratu kudu welingu la limana na papalewa, 
hi kunganja, hi nalangga hama tuna manggaluwangu la ngarunggu, taka ba 
kuhala-ka pangan ja hi napaita na kambunggu. 11 Tunaka nu: Matawa kau 
hili wunanja badi na rukuda da bandjaru, dangu da tana, dangu da hilu, 
dangu da hangandji da-dangu, hi wadangga. 


NA KAWUDU 11 
Da madua da ma-hakahu. 


1 Ka pa-wuangu-kaka hapungu tamiangu ba hama tuna na tokungUy hi 
ninja na mapeka-ngga: Hadangu-wa kau hukutu-ja na umana 1 Ala, dangu 
na ngia pa-mangedjingu, lupa da tau da ma-hamajangu daa lai nu; 2 taka 
djamanja na talora la hambeli uma Ala, ambu hukutu-duja, ba pa-wuangu 
la tau hangadangu-jaka, hi da-karu-haku-ja tai na paraingu matua patu 
kambulu dambu wulangu mandaina, hi wana. 3 Napa ka ku-paihi-ndja da 
madua da hakahii-nggu ka da-wunangu ba dangu pakida hinggi karungu, 
harata dua ngahu nomu kambulu lodu mandaida. 4 Djia-duhaka da dua reti 
pingi haitungu, dangu da dua mbungu tandai palita da ma-ndolaku la 
hanggana 1 Miri na ma-tananja na tana. 5 Dangu djaka ningu ma-patikingu 
pa-pamajila-ha, luhu-nanjaka na epi welingu la ngaruda, hi nahoba-ha da 
papana; dangu djaka ningu tau ma-mbuhangu pa-pamajila-ha, tuna numal 


napa na metida. 6 Njuda da maningu kuahangu la pabita-nja na awangu, hi 
lundu nda napuru na urangu la lodu wunangu-daka; hamanai ninguma 
kuaha-da la waika pa-pambeli-ja wai ria, dangu pa-pataka-nja majila 
hangia-hangia na pinu tana, djiaja djaka luma pawada. 7 Djaka 
da-palundu-njaka na pa-hakahii-da, pabera da-na-ndjaka tai na mabohu na 
mahei welingu la ndjuruku, hi na-pakaku-ha dangu hi na-pameti-ha. 8 Ka 
tanggilungu-danjaka da metida la ngarangia la parai bokulu, Hodungu 
dangu Mahiru ba wadanja tamuna rukuna 1 Ngahu, la ngia 
pa-harikangu-mbuja na Mirida. 9 Hi nindjai da tau da ma-welingu la hau 
bandja-hau bandjaru, la hau kabihu hau kabihu, la hau hilu hau hilu, la hau 
tana hau tana, da mangita-ha da metida, tilu mbua lodu ha-kabika-da, nda 
da-pulingua patuha la reti. 10 Taka da tau da ma-ngiangu la pinu tana 
hanggela hawola-danjaka rukuda njuda, hi da-marangga pa-ndjepangu 
pa-wuangu, nadu jiada da madua da wunangu ba da-pamajila-ha da tau da 
ma-ngiangu la pinu tana. 11 Ba da-lapahu-ka da tilu mbua lodu ha-kabika, 
tama-nandjaka ngahu paluri wangu welingu lai Ala; ka hada-ngu-danjaka 
hi da-ndolaku la wihida, ka taka-nandjaka mangadatu dira matiki da tauka 
da ma-tangaru-ha; 12 ka rongu-danjaka mawara pa-kodungu welingu la 
awangu, heiwa namu ba wànandja; ka hei-danjaka hu dita la awangu la 
karumangu ba danga tangaru-dandja parai da papada. 13 Nu ka tungu- 
nanjaka na upu bokulu hi nandjoru na pa-hakambulu wana na paraingu; ka 
meti-nanjaka la upungu na tau pihu rata, taka da tau hawiangu mangadatu 
hala-wala-danjaka hi dawotu-nja 1 Ala na maninja la awangu. 14 Lapahu- 
nanjaka na majila na padua wada; tangaru luu taka-nanjaika na majila na 
patailu wada. 


Na napiri na papihu wada. Na ludu wotungu-da da ama bokulu. 


15 Taka na papalewa na papihu wada, pini-nanjaka napiri-na; ka tungu- 
danjaka da mawara pa-kodungu la awangu; Na hangandji la pinu tana la 
Miri-ndanjaka dangu la Paburi-na, napa Njuna ka na-hangandji lundu 
nu-nu, ba wada. 16 Taka da dua kambulu mapatu da ama bokulu da 
ma-mandapu la hanggana 1 Ala la kandjaka hangandji-da, maru-buku- 


danjaka hi dawotu-nja 1 Ala: 17 Ma-pamalangu-nggau, aa Miri Ala, 
mambiha meha, na maninggau, dangu na mani memanggau, bau 
kata-dunjaka na mbiha mendimu na ma-bokulu, dangu bau pahada-dunjaka 
na hangandji-mu. 18 Karaü-danjaka da etida da bandjaru-ka, taka 
hadangu-nanjaka na hanggamu, dangu toma-nanjaka na rehida da mameti 
la pa-patanda-ndja, dangu la pawua-ndja wunda da atamu, nu da wunangu 
dangu da tau matua, dangu da tau da ma-majingga-nja na ngaramu, ka tau 
kuduja ka tau bokulu-ja, dangu la pa-pamolu-ndja da tau da 
ma-pakadjari-ja na pinu tana, ba wada. 19 Ka tabunggahu-nanjaka na uma 
Ala la awangu, hi pa-ngita-ja na pati ndjandjina daa la umana, ka tungu- 
danjaka da kabilaku dangu da mawara, dangu da kangguruku, dangu na 
upungu, dangu na ura watu bokulu. 


NA KAWUDU 12 
Na tau kawini dangu na ularu nangga. 


1 Nu hi pangita-ja na tanda bokulu la awangu: Ninja na tau kawini na 
ma-ringgingu mata lodu, dangu na wulangu ninja la tabalu wihina, dangu 
na-terangu ha-kambulu dambu kandunu la katiku-na. 2 Pa-anakedangu- 
nanja, hi la-ladana parai pa-majila dangu parai pa-pakati kadjia-na, habola 
ba wana-duka. 3 Taka hi ngitajai na tanda hau la awangu, ninja na ularu 
nangga bokulu na ma-parara wala epingu; pihuda da katiku -na, dangu 
ha-kambulu-da da kaduna, taka la katiku-na nindja ba pihuda da tubuku 
hangandji. 4 Na kikuna nawari-ha da pa-katailu wada da kandunu la 
awangu hi napuha-ha la pinu tana. Ka ndolaku-nanjaka na ularu nangga la 
hanggana nuna na tau kawini na ma-mareni habola-na, djaka na-habola-ka 
ka kuhoba-ja na anana ba wana. 5 Ka habola-nanjaka na anakeda, minija, 
na mapawa wandja tokungu bahi haromu da bandjaru-ka; hi djia padjamba 
biaja na anana hi ngandija lai Ala, dangu la kandjaka han-gandji-na. 6 Ka 
palai-nanjaka nuna na tau kawini la marada telangu. Lai nu ninja padua-ka 
na pangia-na na pambada katari-nanja paraina 1 Ala, ka rada ninja lai nu, 
harata dua ngahu nomu kambulu loduna mandaina. 


Na kakuna na ularu nangga. 


7 Ka tungu-nanjaka na pabera la awangu: I Mikailu dangu da papalewa 
hadangu-danja pa-pabera danja na ularu nangga; hadangu-mananjai duna 
na ularu nangga dangu da papalewa-na, 8 taka nda natarai; nda pahunggu- 
mbujapa na pangia-da la awangu. 9 Nu na ularu nangga bokulu 
papuha-jaka la pinu tana, na ularu ndai, 1 kambaliku dangu na papa ba 
wadanja, na ma-panjonga ndabaja na pa-nggubulu awangu; papuha-jaka la 
pinu tana, hamanai da papalewa-na papuha pa-kariangu-mbuha. 10 Hi 
kurongu mawara pa-kodungu la awangu: Nahu hunga-nanjaka na 
manangu-na, dangu na mbiha mendina, dangu na hangandji-na na Alanda 
dangu na kuaha-na na Karitu-na, maa ba papuha-dujaka na ma-pandjala-ha 
da angu dedinda, na ma-pandjala-ha la hanggana 1 Ala la lodu la rudungu; 
11 dangu datalu-jaka rukuna na wai riana na Ana mbimbi, dangu rukuna na 
pulungu na pa-hakahii-da, dangu nda namu-danja na lurida, djiapa ka lundu 
meti-dakadu. 12 Djia ba tuna nu, ihawola-wa dimi awangu dangu 
ma-ngiangu-ka lai nu. Nai aai na pinu tana dangu na tehiku, nadu 1 
kambaliku ba mbada puru-naka lai njimi, ba dangu karati hala-wàlana na 
etina, ba pi-du-nanjaka ba hawutu-kianaka na rehina, ba wàna. 


Na keha-nanja na tau kawini paraina na ularu nangga. 


13 Nu ba nangita-jaka na ularu nangga ba papuha-jaka la pinu tana, ka 
keha-nanjaka na tau kawini na mambàda habola-nja na anakeda mini. 14 
Tàka na tau kawini hi pa-wuangu-ja da dua mbàla da ru kapana na mbaku 
bokulu, ka peku hawurungu-na la marada telangu la ngia parada-nja dangu 
nda ngita-nanja paraïna na ularu hau ndaungu, dàmbu ndaungu, dàngu 
ha-kabika ndaungu. 15 Tàka na ularu hi na-lowangu wai ba hama tuna 
lukuja namu daa la ngaruna la kadjia-na nuna na tau kawini, ka na-pamili-ja 
ba wàna. 16 Tàka na tana hi natula-nja na tau kawini, nawanga-ja na 
ngaruna hi na-harebitu-ja na wai luku na palowa-na na ularu nangga, 
welingu la ngaruna. 17 Ka hàngga-nanjaka na tau kawini paral na ularu 
nangga hi nalaku pa-pabera dàndja da wàlana na tau kawini da marihi, da 


ma-pamandu-ndja da ukuna 1 Ala, dangu da ma-mangu-nja na 
pa-hakahii-na 1 Jehu. 18 Ka ndolaku-nanjaka la bulu wara la hingi tehiku. 


NA KAWUDU 13 
Na mabohu na mahei welingu la tehiku. 


1 Ka ngita-nggunjaka na heu na mabohu na mahei welingu la tehiku; 
ha-kambulu-da da kaduna, pihuda da katiku-na; la kapuka kaduna nindja 
da tubuku hangandji ba ha-kambulu-da, dangu la katiku-da nindja da tamu 
pa-lapingu lai Ala. 2 Nuna na mabohu pangita-nggu hama tuna 
mahangu-ja, da wihina hama tuna wihi mbiruangu-ha, dangu na ngaruna 
hama tuna ngaru hinga ja. Taka na ularu nangga hi nawua-nja na mbiha 
manjola-na, dangu na kandjaka hangandji-na, dangu kuaha bokulu. 3 Hi 
kungita-ja na hau na katiku-na, hama tuna ma-manua pameti wanguja, taka 
nalanga-ka na manua ma-ndakangu-na; na ihi pa-nggubulu awangu tundu 
mangu maratangu-danjaka nuna na mabohu, 4 hi da-marubuku-nja na ularu 
nangga ba nawua-dunjaka na kuaha la mabohu, dangu hi da-marubuku-nja 
na mabohu: Nggamu na mahama-nja na mabohu, dangu nggamu na 
mamaka pa-pabera danja? ba wada. 5 Hi pa-wuangu-ja ngaru la papeka 
ma-kadjanggalu dangu ma-palapingu, hi-pa-wuangu-ja kuaha la patuna nu, 
patu kambulu dambu wulangu mandaina. 6 Ka tungu-nanjaka paniina na 
mabohu la palapi-ja 1 Ala, dangu la palapi-ja na ngarana dangu na uma 
terana, hamanai da ma-ngiangu la awangu. 7 Dangu hi pa-wuangu-ja la 
pa-pabera dandja da tau matua, dangu la pa-pakaku-ha, dangu 
pa-wuangu-ja kuaha la hau kabihu hau kabihu, la hau bandja-hau bandjaru, 
la hau hilu hau hilu, la hau tana hau tana. 8 Mbuu ndabana na tau na 
ma-ngiangu la pinu tana maru-buku-danjaka na mabohu napa, nu da panda 
tulihu ngarada weli mula weli tanangu la huratu tau lurina na Ana mbimbi 
na pambada rupu. 9 Djaka nggamu maningu kahilungu, matawa ka 
narongu. 10 Djaka nggamu ma-tanawangu tau, nda na-djamangu-mai duna 
la pa-tanawangu; djaka nggamu ma-pameti tau la hapanda, nda 
na-djamangu-mai duna pameti la hapanda. Lai jiahuja na ngia pangita-ja na 


torungu-da dangu na pawaida da tau matua. 
Na mabohu na mahei welingu la tana. 


11 Ka ngita-nggunjaka na mabohu heui na maluhu welingu la tana, dua 
mbunguda da kaduna, hama djiangu-ma da kaduna na Ana mbimbi, dangu 
na kareuku-na hama tuna na ularu nangga. 12 Ka wa hala-nanjaka na 
kuaha-na na mabohu na ma-mangilu la hanggana, hi na-titiru-ja na pinu 
tana dangu na tau na mangia-nja, la pa-marubuku-nja na mabohu na 
ma-ma-ngilu, na mambada langa manua ma-ndakangu-na. 13 Dangu 
na-patumbu tanda bo-bokulu hi lupa na-papu-rungu-mbu epi welingu la 
awangu la pinu tana la hanggana na tau dangu. 14 Dangu na-panjonga-ja na 
tau na ma-ngiangu la pinu tana rukuda da tanda pa-wuangu-ja la 
pa-patumbu la hanggana na mabohu: Iwulunja hadana na mabohu na 
mambada manua la madaka, taka hi naluri beli ba wanandja da tau da 
ma-ngiangu la pinu tana. 15 Dangu pa-wuangu-ja patunja ngahu na hadana 
na mabohu, hi na-kareuku-mbu na hadana na mabohu, hi pameti-ha da 
tauka da manda marubuku-nja na hadana na mabohu parai rukuna njuna. 
16 Rukuna nuna na mabohu hi wua ndabanja tanda na tauka la lima 
kawana-da, djaka ndia la kaba matada, ka tau kuduja, ka tau bokulu-ja, ka 
mawulu-ja, ka mamila-ja ka tau marandeka-ja, ka tau ataja, 17 dangu hi 
nda ningu haatu mapeku la padingi djaka ndia la pa-danggangu, 
hinggilu-na na tau na ma-ningu tandangu, na ngarana na mabohu, djaka 
ndia na dihana na ngarana. 18 Na rukuna nuna wangu manggana badi. 
Matawa na tau na maningu pa-ngadangu ka nadiha-ja na dihana na 
mabohu. Nadu ba diha la haatu tauja; na dihana nomu ngahu nomu 
kambulu nomuja. 


NA KAWUDU 14 
Na Ana mbimbi dangu na tau pa-pamara-na. 


1 Ka ngita-nggunjaka, ninja na Ana mbimbi ba na-ndolaku la palindi 
Hiungu, malamai duda da tau hangahu patu kambulu patu rata da 


pa-tulihungu-ja na ngarana dangu na ngarana na Amana la kaba matada ba 
da-ndolaku karia-nja. 2 Hi kurongu-ja na mawara welingu la awangu, ba 
hama tuna na kawoku wai bokulu, dangu ba hama tuna na linguna na 
kangguruku bokulu. Taka na wara na parongu-nggu hama tuna na linguda 
da madjungga ba talanga djunggada; 3 ka wunda-danjaka ludu bidi la 
hanggana na kandjaka hangandji, dangu la hanggada da banda ba patuda, 
dangu da ama bokulu. Nda ningua haatu mapingu pa-papeka-nja nuna na 
ludu, mbulungua da tau hangahu patu kambulu patu rata da pa-pamara 
welingu la pmu tana. 4 Jiada-duhaka da tau da manda pa-iraku wikida la 
tau kawini, ba hama ana karia-ha duda; jiada-duhaka da tau da 
matu-ndu-nja na Ana mbimbi djaka nggu na-hanggangu ningu; da tau jiada 
pambada pamara-haka welingu la padua tau, ka wua kawunga-ha lai Ala 
dangu la Ana mbimbi. 5 Nda ningua ma-kambaliku pahunggu la ngaruda. 


Na bobaru-ja na rehi pa-tandangu. 


6 Ka ngita-nggunjaka na papalewa haatu ba na-hawurungu dita la awangu; 
ninja lai njuna na lii manangu ma-padai-ngu, ka ku-bobaru-nja la tau 
ma-ngiangu la pinu tana, la hau tana hau tana, la hau kabihu hau kabihu, la 
hau hilu hau hilu, la hau bandja-hau bandjaru, ba wana. 7 Ka wara 
pa-kodungu-nanjaka: Imajingga-njawa 1 Ala, dangu itembi-jawa, nadu ba 
taka-nanjaka na rehi pa-tandangu-na, dangu i-marubuku-wa lai Njuna, na 
ma-padika-nja na awangu dangu na tana, lupa na tehiku dangu na mata 
waika, ba wana. 8 Hi ninjai duna na papalewa haàtu na padua wada na 
ma-pandutungu: Nandjoru-ka, nandjoru-ka na paraingu bokulu, na 
Mbambilu, na mambada pangunu-nja na wai angguru-na 1 Ala nu na 
hanggana, la bandjaru-ka rukuna na ndjuraku-na. 9 Hi ninja; na papalewa 
haatui na pa-madua haatu wada na mandaki-ha pa-kadua-da, ba nawara 
pa-kodungu: Djaka ningu ma-marubuku-nja na mabohu dangu na hadana, 
dangu na manggepi-ja na tandana la kaba matana djaka ndia la limana, 10 
lupangu-mai duna ba naunu-nja na wai angguru-na 1 Ala, nu na hanggana, 
na pambada kataringu la kaba wai hanggana dangu nda ningu koruna, 
dangu hi pa-majila wanguha epi dangu tana lira, la hanggada da papalewa 


matua dangu la hanggana na Ana mbimbi. 11 Dangu na kutungu ba 
pa-majila-ha, heina padua lundu nu-nu, nda da-hangahua pa-padangu 
majila la rudungu la lodu, nu da tau da ma-marubuku-nja na mabohu dangu 
na hadana, da tauka da manggepi-ja na tandana na ngarana. 12 Lai jiahudu 
ngia pangita-ja na torungu-da da tau matua, nu da tau da ma-pamandu-ndja 
da ukuna 1 Ala, dangu na pawai lai Jehu, ba wana. 13 Ka rongu-nggunjaka 
mawara welingu la awangu: Tulihu-ja jiana: Wangu-madaka da tau meti, 
da mameti ningu lai Miri piti welingu nahu, ba wana. Langa-taka, wana 1 
Ngahu, matawa ka da-hangahu welingu la majila-da, nadu da parama-da 
ba ndaki-madandja. 


Na rapa muti. 


14 Ka ngita-nggunjaka na karumangu bara. La pinu karumangu ninja na 
ma-mandapu, hama tuna na Ana tau; ningu tubuku marara la katiku-na, 
taka la limana hi ninja na hapungu kahidi muti na madaka. 15 Ka 
luhu-nanjaka na papalewa haatu welingu la uma Ala, hi nawara 
pa-kodungu lai Njuna na ma-mandapu la pinu karumangu: Palua-njawa na 
kahidi muti, ba djia-jaka na rapa muti, ba ihi hamu-ma-nanjaka na pamuti 
la pinu tana, ba wana. 16 Taka Njunai na ma-mandapu la pinu karumangu, 
hi na-palua-nja na kahidi muti la pinu tana, ka pamuti-dujaka na pinu tana. 
17 Hi ninja; na papalewa haatu na maluhu welingu la uma Ala na maninja 
la awangu, ningumai duna kahidi muti dakana. 18 Ka luhu-nanjaka na 
papalewa haatu welingu la ngia pa-mangedjingu; njuna na majapa-ja na 
epi; ka wara pa-kodungu-nanjaka lai Njuna na makata-nja na kahidi muti 
na madaka: Palua-njawa nana na kahidi mutimu na madaka, kau 
katahu-hawa da nggaina na pingi angguru la pinu tana, ba rara-danjaka da 
wuana, ba wana. 19 Ka palua-nanjaka na kahidi mutina nuna na papalewa 
hi na-katahu-ha da nggaina na angguru la pinu tana, hi natuha la ngia 
pa-parina na ma-bokulu, na na hanggana 1 Ala. 20 Hi parina-ha la ngia 
pa-parma la hambeli paraingu; hi na-ndjandjaru na wai ria welingu la ngia 
pa-parina ba na-pahupu rapa la ngaru ndjarangu, harata nomu ngahu 
hatandi-na maliru-na. 


NA KAWUDU 15 
Na lududa da matalu. 


1 Ka ngita-nggunjaika la awangu na tanda hau na ma-bokulu dangu na 
ma-pa-maratangu: Da mapihu da papalewa da makata-ndja da pihu da 
majila da ma-malamiri, ba nu-dujaka na kandjupu-na na hanggana 1 Ala. 2 
Hi ku-ngitangu mahama tuna tehiku kaninu ma-pakoru-ngu epi, dangu da 
tau da ma-pakaku-ja na mabohu, dangu na hadana, dangu na dihana na 
tamuna, ba da-ndolaku la hingi tehiku kaninu ba dangu kata-dandja da 
djunggana 1 Ala, 3 hi daludu wanja na luduna 1 Muha, na atana 1 Ala, dangu 
na luduna na Ana mbimbi: Ma-bokulu-ha dangu ma-pa-maratangu-ha da 
parama-mu, dou Miri, Ala mambiha meha; matandji-ha dangu malanga- 
takaha da ngarangia-mu, dou Hangandji la bandjaru dangu; 4 nggamu 
manda majingga-nggau, dou Miri, dangu manda pa-mangundju-ja na 
ngaramu? Maa ba mbulungu Njumu-dua ma-matua. Nadu na bandjaru 
dangu ba hurungu-nanjaka tai hi da-marubuku la hanggamu. Ba pangita- 
dujaka na ratamu na matandji, ba wada. 


Da pihu da kaba djulangu kanai hangga. 


5 Hàlaka nu, ngita-nggunjaka na uma Ala, na na uma tera na ngia paninja 
na pàti pa-hakahii wàngu, na ma-ngiangu la awangu, ba na-tabunggahu. 6 
Hi daluhu welingu lai nu la uma Ala, da mapihu da papalewa da 
makata-ndja da pihu da majila, da mapaki tera bara ba dji-djilada, tàka la 
kuruda ningu borungu marara. 7 Nu na heu na papatu wàda da banda 
nawua-ndja da mapihu da papalewa pihu mbua kaba djulangu marara da 
mambinu wànja na hanggana i Ala na maluri lundu nu-nu. 8 Ka 
hulu-nanjaka kutungu na uma Ala rukuna na mangu-ndju-na i Ala, dàngu na 
biha mendina; nda ningua haàtu mapeku patama lai nu la uma Ala lundu 
da-kandjupungu-ma bàdi da pihu da majila da pakata-da da papalewa da 
mapihu. 


NA KAWUDU 16 


Da pihu da majila. 


1 Ka rongu-nggunjaka mawara pa-kodungu namu daa la uma Ala: Ilakuwa 
kai bundja da pihu mbua da kaba djulangu kanai hanggana i Ala la pinu 
tana ba wànandja da mapihu da papalewa. 2 Ka laku-nanjaka na 
ma-mangilu hi nabunja na kaba djula-ngu-na la pinu tana, ka tumbu-nanjaka 
na manggari ma-akatu matika pakatuu la tauka da matuja na tandana na 
mabohu, dangu da ma marubuku-nja na hadana. 3 Taka na pa-madua 
wada, hi nabunjai na kaba djulangu-na la tehiku, hi na-pambeli-ja wai ria 
hama tuna na wai ria mameti, ka meti-danjaka mbuu ndabada da maningu 
ngahungu daa la tehiku. 4 Taka na pa-madua haatu wadai nabunja na kaba 
djulangu-na la luku dangu la mata wai-ka, hi da-pambeli-ha wai ria. 5 Nu 
ka rongu-nggunjaka na papalewa na majapa-ha da wai: Matandji-kau 
Njumu, maninggau dangu na mani memanggau, dou Mamatua, ba 
djia-mahaka dumu da rata-mu. 6 Nadu ba mbada bu-dandjaka da wai riada 
da tau matua dangu da wunangu, hu paunu-mbundja wai ria; raka-mana 
duda! 7 Hi kurongu-ja la ngia pa-mangedjingu: Langa-taka dou Miri Ala, 
dou Mambiha meha, malànga-tàkaha dàngu matàndji-ha da ratamu, ba 
wàna. 8 Tàka na pa-mapatu wàda, hi nabunja na kaba djulangu-na la mata 
lodu, hi pa-wuangu-ja na mata lodu la pa-pakàra wanja epi na tauka. 9 Ka 
karangu-nanjaka na tau paraï pambana hala-wala, hi dalapi-ja na ngarana 1 
Ala na majàpa-ha nuda da majila; ba tuna nda da-pandjilungua ka 
datembi-ja. 10 Tàka na pa-malima wàda nabunja na kaba djulangu la 
kandjàka hangandji-na na mabohu, ka kapàtangu-nanjaka na ngia 
pahangandji-na, hi daka-katiha da làmada paraï pakatuu. 11 Ka 
lapi-danjaka i Ala na maawa-nja na awangu, paraï pakatuu dàngu rukuda 
da manggàri-da; ba tuna nda da-pandjilungua la parama-ja na pakali 
ramada. 12 Tàka na panomu wàda hi nabunja na kaba djulangu-na la luku 
bokulu, nu la luku Puratu, ka màdu-nanjaka na waina, hi lundu na-lànjapu 
na ngarangia ndumada da hangandji da ma-welingu la pahunga lodu. 13 Hi 
kungita-ja namu daa la ngaruna na ularu nangga, dàngu la ngaruna na 
mabohu, dangu la ngaruna na wunangu kabali da daiuhu da tailu da 
ma-akatu, ba hama tuna kapaki-ha. 14 Nadu ba wandi kambaliku-ha da 


ma-patumbu tanda, hi dalua tomaha da hangandji la pa-nggubulu awangu, 
la pa-pauhi-ndja pa-pabera la lodu bokulu-na 1 Ala na mambiha meha. 15 
Irimangu! Ba hama tuna ma-manganga-ka ba kutaka. Wangu-manaka duna 
na ma-pawala, dangu na mamangga-ndja da pakina, ka ambu nalaku 
kalulu, hi pangita-ja na pa-makia wana. 16 Ka pauhi-nandjaka la 
pa-ngiangu la Haramanggendu ba wana na tamuna la hilu Imbarani. 17 
Taka na pa-mapihu wada nabunja na kaba djulangu-na la kiri awangu, ka 
lingu-nanjaka na mawara pa-kodungu namu daa la uma Ala, la kandjaka 
hangandji: Lundungu-nanjaka na mawana. 18 Ka bi-bila-naka na 
ma-kabilaku, malai da mawara dangu da kangguruku dangu na upu 
bokulu, nda ningua hama bokulu-na piti welingu ba ningu tau la pinu tana; 
nuja na mbangatu-na dangu na bokulu-na nuna na upungu. 19 Ka mbera 
katailu kawitangu-nanjaka na paraingu bokulu, dangu hi dandjoru da 
paraingu la hau tana hau tana. Dangu na Mbambilu bokulu 
pa-panamungu-ja la hanggana i Ala, la pawua-nja na kaba wai angguru, nu 
na hanggana na mambana. 20 Ka molungu-danjaka da nuhaka, taka da 
palindi-ka nda pangitaa-hapa. 21 Ka puru-nanjaka na ura watu bokulu 
welingu la awangu, ba ha-hau taleta-na mbotuna, ka pitaku-nanjaka na tau. 
Taka na tau hi nalapi-ja 1 Ala rukuna na majila la ura watu, maa ba nda uku 
bokulu-duja na majila na paruku-na. 


NA KAWUDU 17 
Na wai ngerana Mbambilu. 


1 Ka hurungu-nanjaka na haàtu na papihu wàda da papalewa, da 
majàpa-ha da pihu mbua da kaba djulangu, hi napanii dàngga: Umaiwa 
nàmu, napa ka kubowa-nggaunja na wai ngerana na bai kawini kadjari, na 
ma-mandapu-ndja da wai da-dangu. 2 Da hangandji-ka la pinu tana mbàda 
pandjala da-danjaka, dàngu na ma-ngiangu la pinu tana mbàda maüku 
wà-nanjaka na wai angguru-na, nu na kadjari-na. 3 Hi naharii na matanggu 
rukuna i Ngahu hi nangàndi-ka la maràda telangu. Ka ngita-nggunjaka na 
tau kawini na ma-kaliti-ja na banda na ma-parara kombungu, 


nambinu-manja ngara pa-lapingu, pihuda da katiku-na dangu 
ha-kambulu-da da kaduna. 4 Nuna na kawini napaki hundarangga dangu 
makombu, na-tungu marara dangu watu pa-wilingu dangu anahida; la 
limana ninja na kaba wai marara ma-mbinungu manda hida, dangu 
ma-iraku ruku ndjuraku-na. 5 Na kaba matana pa-tulihungu-ja ngara, 
ma-tandjiku-ja: Na Mbambilu bokulu, na inada da kawini kadjari-ka dangu 
da manda hida la pinu tana, wàna. 6 Hi kungita-ja na kawini ba na-maüku 
la wai riada da tau matua dàngu la wai riada da hakahii-na i Jehu. Ka 
hangataru -nggunjaka ba kungita-ja, hangàtaru dira matiki-ka. 7 Nanapa-ja 
na papalewa: Nggikina hu hangataru? Napa ka kupeka-nggaunja na 
ma-tandjiku rukuna na kawini dangu rukuna na banda pa-kaliti-na, na 
mapihu mbua katiku-na dangu na ma-hakambulu mbungu kaduna. 8 Na 
banda na pangita-mu nimanja lati amangu, nda nianja nahu, napa ka nahei 
welingu la ndjuruku hi hanahu-na la molungu. Napa na tau na ma-ngiangu 
la pinu tana, na manda ninja na ngarana la huratu tau luri weli muia weli 
tanangu, ka da-hangataru nu djaka dangita-ja na banda ba ninja amangu, ba 
nda ninja nahu, dangu ba ninjai napa. 9 Na rukuna jiana ninguka badi 
pa-ngadangu ma-manggana: Da pihu mbua katiku, djiaha da pihu mbua 
palindi, da ngia pa-mandapu-na na kawini. Djia-mbu-duhaka da pihu 
hangandji. 10 Da malima dandjoru-ka, ninjapa na haatu, taka na haatui 
ndedi natakaa. Nu djaka nataka-ka haromu namandai badi hawutu. 11 
Dangu na banda na maninja amangu, na manda ninja nahu, djia-mbu-dujaka 
na pawalu wada, dangu welina la mapihu-ja hi hanahu-na la molungu, 12 
Taka da ha-kambulu mbungu kadu da pangita-mu, ha-kambulu 
hangandji-ha, da mandedi ngalanja na hangandji-da, ba tuna hau djamuda 
napa ba da-ngalangu kuaha hama tuna hangandji, kariana na mabohu. 13 
Njuda dakahau etingu hi dapuli-nja na makada dangu na kuaha-da lai nu la 
mabohu. 14 Napa njuda da-pabera danja na Ana mbimbi, taka na Ana 
mbimbi hi natalu-ha — ba Mirija la miri dangu dangu ba Hangandji-ja la 
hangandji dangu duna — dangu da kariana, da tau pa-paaungu, da 
paapindi, da mapawai datalu danja na Ana mbimbi, wanangga. 15 Ka panu 
da-nanggaka: Jiada da wai da pangita-mu, da ngia pa-mandapuna na 
kawini kadjari, kabihu-ha dangu tau danguha, dangu bandjaru-ha, dangu 


hiluha. 16 Da ha-kambulu mbungu da kadu pangita-mu, dangu na banda, 
djia-duhaka napa da ma-paura-ja na kawini kadjari, hi da-pa-malinggitu-ja, 
hi da-pakalulu-ja, hi danganja na toluna, hi datunu-ja la epi. 17 Nadu 1 Ala 
ba natu-dundjaka la etida la pa-palaku-ja na pawuku-na, ba dangu kahau 
etingu-da, dangu la papuli-nja na hangandji-da lai njuna na banda, hi lupa 
da-lundu-ngu da puluna i Ala. 18 Na kawini na pangita-mu djiaja na parai 
bokulu na majàpa-ha da hangandji-ka la pinu tana, wànangga. 


NA KAWUDU 18 
Na molungu-na na Mbambilu. 


1 Tunaka nu, ka ngita-nggunjaka na papalewa haàtui na ma-bokulu 
kuaha-na ba napuru welingu la awangu. Ka pa-hambila-jaka na tana rukuna 
na kadjilaku-na. 2 Ka wara pa-kodungu-nanjaka: Nandjoru-ka, nandjoru-ka 
na paraïngu bokulu, na Mbambilu, nadedi-jaka ngia pa-ngiangu-da da 
wàndi, dàngu kekada da ma-akatu-ka, dàngu kekada da ma-hawurungu 
iraku dàngu pajiditungu-ka. 3 Nadu da bandjaru-ka ba da-unungu-ka la wai 
angguru-na, na na hanggana i Ala ruku kadjari-na, dàngu da hangandji-ka 
la pinu tana ba dandjala dànjaka. Màlai da tau dangga-ngu la pinu tana ba 
dawulu-ka rukuna na mbana bora-kungu-na. 4 Ka rongu-nggunjaka na 
mawara haui welingu la awangu: Oi bandjaru-nggu, iluhuwa welingu lai 
njuna ka ambi uku-rungu la akatu-na, dangu ka ambu na-awahu-mbukai 
majila-na. 5 Nadu da ndjalana ba dapabu-bundungu-duka hi lundu 
da-djoka-ja na awangu, taka 1 Ala hi nanamu-ha da akatu-na. 6 Itunjawa 
himbalu-na hama tuna njunai duna ba natungu himbalu amangu, dangu 
ipandua wunda-kinja panundju-ja na parama-na. La kaba wai pa-koluku 
wana amangu i-panduangu-ki pa-koluku-nja. 7 Hama tuna njuna ba 
na-pangia ngaba wikina ba dangu borakungu-na, hama daamana badi bai 
pa-majila-ja dangu bai pa-handuka-ja, nadu: Hangandji kawini-ka duku, 
nda kawini meti leiaka, nda djia ngitangua-nggu ma-handuka wana daa la 
etina. 8 Djia ba tuna nu napa hi dawangu pakahau lodu-maanja ba 
dataka-nja da majila-na: na meti, na pa-dudurungu dangu na ura-tana; hi 


patunu-jaka tai la epi. Nadu ba ma-kaparu-ja 1 Miri Ala na mambada 
patanda-nja. 9 Taka da hangandji la pinu tana da mambada ndjala danja, 
dangu da mambada boraku danja, napa ka dahi dangu ka data-tambungu 
kuruda, nu ba daita-jaka na kutuna ba tunuja. 10 Ba dangu ndolaku 
marauda paraï pa-mangàdatu-nja na majila-na: Nai aai, nai aai, aa paraingu 
bokulu, aa Mbambilu, paraïngu ma-kapingatu, ba wàngu pahau 
ndjàmu-maaka ba natàka-nggau nu na pa-ratangu-kau, ba wàda. 11 Dàngu 
da tau danggangu la pinu tana napa ka dahii dàngu ka da-paduduru-nja ba 
nda haàtu-dupa makeiha da ngàndida, 12 da àmahu rara, da àmahu bara, 
da watu pa-wilingu, da anahida, da tera bara talonahu, da tera 
hundarangga, da tera hàtingu, da tera pakombu; da ai mambii kati, da 
kanaingu nggedingu, dàngu da kanaingu ai mapawilingu hangia-hangia, da 
kanaingu kaliangu dangu bahi, dangu watu mamaru; 13 malai da tàda 
kaninggu, da paranda wangu, da karanu, da muru, da dupa; da wal 
angguru, da mina haitungu, da kanguta, da nggandungu, da hapi, da 
mbimbi, da ndjara dangu da kareta, da tau ata ka tauda ka hamangu-dakai. 
14 Da wua ai da pambua etimu damauka welingu lai njumu, da ngati 
ma-mbatingu dangu da ma-kadjilaku da-molurigu-ka welingu lai njumu, 
nda pahili hunggu ndokua-hapa, wada. 15 Da tau madangga-ndja jiada da 
mambada wulu wandja, napa ndolaku-danjaka la mamarau parai 
pa-mangadatu-nja na majila-na, hi dahii dangu hi da-pa-dudurungu: 16 Nai 
aai, nai aai, na paraïngu bokulu na ma-maringgingu tera bara talonahu 
dangu hundarangga, dangu tera pako-mbu, na matungu amahu rara dangu 
watu pa-wilungu dangu anahida. 17 Nadu ba wangu pahau ndjamu-maaka 
ba da-molungu da banda dangu tungu nu, ba wada. Taka mbuu ndaba-daka 
da anakonda dangu da ma-kaliti tena, da mabuhi, dangu mbuu ndabada da 
ma-monungu tehiku, ndolaku-danjaka la mamarau, 18 hi dawara 
pa-kodungu ba dangita-ja na kutuna ba tunuja: Nggii paraingu-ja na 
mahama-nja jiana na paraingu bokulu, ba wada. 19 Ka buringu-danjaka aii 
la katiku-da, hi dawara ba dangu hiida, ba dangu pa-dudurungu-da: Nai 
aai, nai aai, na paraïngu bokulu; lai numaka lati dawulu ningu da tauka da 
maningu kapalungu la tehiku rukuda da ngaüna da ma-pawilingu, ba 
wàngu pahau ndjàmu-makia-ka ba na-molungu, ba wàda. 20 Ihawola 


wanjawa dimi ha awangu, dangu njimi tau matua, dangu pa-pahurungu 
dangu wunangu, nadu 1 Ala ba mbada rata-du-nanjaka na wai ngerami lai 
njuna, wana. 21 Taka na haatu na papalewa na ma-kaparu hi nadanda-nja 
na hau na watu, ba hama tuna na watu labuja, hi napaha-nja la tehiku: Tuna 
nu pakudu napa ba pahanja na Mbambilu, na paraingu bokulu, hi nda pahili 
ngitaa-japa, wana. 22 Dangu na linguda da tau da madjungga, dangu na 
nggoruda da tau da maludu, dangu na pinida da tau da mapini taleli dangu 
napiri, nda paana rongua-japa daa lai njumu, dangu nda pa-hunggungua-pa 
haatu mamahi la ngga-nggara daa lai njumu, dangu na lingu nggihu nda 
pahili rongua-japa daa lai numu, 23 dangu nda paningua-pa hau palita 
ma-handaraku daa lai numu, dàngu nggoru bidi papa mini kawini nda 
pahili ronguapa lai njumu. Nadu da tau danggangu-mu ba djia-haka da 
ma-pangora la pinu tana, ba rukuna na pingumu kabeli matadu hi 
na-ndjàrangu-kaka na bandjaru dangu. 24 Lai nu pahunggu-jaka na wai 
riada da wunangu dangu da tau matua, lupa da pa-pameti-ka la pinu tana, 
ba wàna. 


NA KAWUDU 19 
Na ludu la ndjoruna na Mbambilu. 


1 Tunaka nu rongu-nggunjaka mawara pa-kodungu hama tuna wara 
madangu la awangu: Haleluja! Na mànangu dàngu na mangundju dàngu na 
mbiha mendi ndumana na Ala-ndanja, 2 nadu da ratana ba malànga-tàkaha, 
dàngu ba matàndji-ha, maa ba na-pandjala-dujaka na bai kawini kadjari na 
ma-pairaku wànja kadjari-na na pinu tana, dàngu ba na-kanuka-dujaka na 
wai riada da atana lai njuna, ba wàna. 3 Haleluja! hi wàda la pandua wàda. 
Dàngu na kutuna nahei mànuma lundu nu-nu. 4 Ka marubuku-danjaka da 
dua kambulu mapatu da ama bokulu, dàngu da patu da banda, hi 
dawotu-nja 1 Ala na ma-mandapu lai nu la kandjaka hangandji: Amingu, 
Haleluja! ba wada. 5 Ka tungu-nanjaka na mawara welingu lai nu la 
kandjaka hangandji: Iwotu-njawa na Mirinda, njimi ata-naka, 
maji-ngga-nja, ka anakeda-kai, ka ma-matua-kai, ba wàna. 


Na pamat papana na Ana mbimbi. 


6 Ka rongu-nggunjaka ba hama tuna na wara tau madangu, dangu ba hama 
tuna na lingu wai ma-kawoku, dangu ba hama tuna na kangguruku bokulu: 
Haleluja! I Miri na Alanda, na Mambiha meha, ba hangandji-nanjaka duna. 
7 Matawa ka ta-hanggela ka ta-hawola dangu ka tatembi-ja Njuna, nadu 
ba djia-jaka na pamau papana na Ana mbimbi, dangu na papaha-na ba 
rimangu-nanjaka. 8 Hi pa-wuangu-jaka ka napaki wangu tera bara 
ma-kadjilaku dangu manda ningu njurangu; nadu na tera bara jiana 
djia-haka da parama matàndji la tau matua, ba wada. 9 Hi napanii dangga: 
Tulihu-jawa: Oha-daka da pa-dundangu la pamau papana na Ana mbimbi, 
wamu wanangga. Jiada-ha da puluna 1 Ala da malanga-taka, hi wanangga. 
10 Ka marubuku-nggunjaka la wihina la pa-hamaja-nja. Taka: Ambu tumu 
nu, njungga jia angumu paata-ka hamanai da angu dedimu da makata-nja 
na pa-hakahii-na i Jehu; u-marabuku-nja i Ala badi! Nadu na pa-hakahii-na 
i Jehu djiaja na madjudju-ja na ngahuna na wunangu, wanangga. 


Na Puluna 1 Ala. 


11 Ka ngita-nggunjaka na awangu ba dangu tawanggahu-na; nu hi ninja na 
ndjara bara dangu na tau na ma-kaliti-ja, Ma-tuturu dangu Malànga-tàka 
wadanja tamuna; nawangu matàndji-ma ba na-patandangu wai ngera dangu 
ba na-pabera. 12 Da matana hama tuna wala epiha dangu la katiku-na 
nindja da tubuku dangu, hi ninja na ngara pa-tulihungu-ja, na panda pi 
ndoku haatu mbulungu Njuna wikimaa; 13 dangu napaki kalembi pahabu 
la wai ria, taka na ngarana: Na Puluna 1 Ala, wadanja. 14 Taka da kalibaru 
hurundandu-ka la awangu tundu-mada-nja ba da-kaliti ndjara bara, 
da-maringgingu tera bara talonahu manda ningu njurangu. 15 Welingu la 
ngaruna na-tabindjiru padua na hapungu na hapanda tara, ba na-pameti 
wandja da tau hangadangu. Nju-nama duna ngeru na mapawa wandja 
tokungu bahi, dangu Njunama duna na ma-parina la ngia pa-parina 
angguru, nu na hangga na mambana lai Ala na Mambiha meha. 16 Hi ninja 
na ngara na patulihu la kalembi-na dangu la windjuna: Hangandji la 


hangandji dangu, dangu Miri la miri dangu, ba wana. 
Na kakuna na mabohu dangu na wunangu-na. 


17 Ka ngita-nggunjaka na haatu na papalewa na ma-ndolaku la mata lodu, 
hi nawara pa-kodungu ba napaau-ndja da ma-hawurungu dita la awangu: 
Imaiwa pa-pauhi la pama bokulu-na i Ala, 18 kai ngangu toluda da 
hangandji dangu toluda da hurundandu, dangu toluda da ma-kaborangu, 
dangu toluda da ndjara lupa da ma-kaliti-ha, dangu toluna na tauka, ka tau 
marandeka-ja, ka tau ataja, ka anakeda-ja, ka tau matua-ja. 19 Hi 
kungita-ja na mabohu dangu da hangandji la pinu tana, lupa da kalibaru 
hurundandu-ka ba da-pauhi pa-pabera danja Njuna na ma-kaliti-ja na 
ndjara, lupa da hurundandu-na. 20 Nu ka pajapa-jaka na mabohu dangu na 
wunangu kabali karia-na, na mambada patumbu-ha da tanda la hanggana, 
da pa-panjonga wanandja da tau da mambada kataku-ja na tandana na 
mabohu dangu da ma-hamaja-nja na hadana, hi papaha kaluringu-ha 
pa-kadua-da la libu epi na maduru wangu tana lira. 21 Taka da tau 
hawiangui hi pa-pameti-ha la hapanda-na na ma-tabindjiru la ngaruna na 
ma-kaliti-ja na ndjara; ka mbihu-danjaka da ma-hawurungu-ka la toluda. 


NA KAWUDU 20 
Na rukuna na pahangandji la harata ndaungu. 


1 Ka ngita-nggunjaka na papalewa ba napuru welingu la awangu; la limana 
ninja na kuhina na ndjuruku dangu na nggili bahi bokulu. 2 Hi najapa-ja na 
ularu nangga, na ularu ndai, na 1 kambaliku dangu 1 papa, hi nahondu-ja 
harata ndaungu, 3 hi napuha-ja lai nu la ndjuruku, hi nakuhi-ja na ngaru 
ndjuruku, hi natunja tanda la ditana, ka ambu na-panjonga-duhapa da 
bandjaru dangu ba ndedi na-kandjupungu na harata ndaungu; halaka 
pa-pahala-maja badi la hawutu lodu. 4 Hi kungita-ha da kandjaka 
hangandji hi da-mandapu-ndja, dangu hi pa-wuangu-ha la pa-patandangu 
wai ngera; hi kungita-ha da hamangu-da da tau da parimbu katiku lumuna 
na pa-hakahii-na i Jehu, dangu na puluna i Ala, dangu da manda 


marubuku-nja na mabohu djaka ndia na hadana, dangu da manda kataku-ja 
na tanda la kaba matada, ndia la limada; luri beli-danjaka, hi da-hangandji 
danja 1 Karitu la harata ndaungu. 5 Taka da mameti hawiangui duda nda 
djia luri belia-dapa lundu na-kandjupungu badi na harata ndaungu. 
Djia-dujaka na kawunga hadangu beli. 6 Oha-naka dangu ma-matua-ja na 
tau na maningu nduma-ngu nu la kawunga hadangu beli; njuda nda 
namakaa-ndjapa na meti padua wana, taka ratu-haka duda napa lai Ala 
dangu lai Karitu, dangu hangandji da-danjaka napa harata ndaungu. 


Na tunja wai ngerana 1 kambaliku. 


7 Djaka na-lundungu-ka na harata ndaungu, pahala-dujaka 1 kambaliku 
welingu la kekana; 8 napa luhu-nanjaka pa-panjonga-ja na bandjaru na 
mangia-ndja da patu kabihu-na na pa-nggubulu awangu, na na Jandju 
dangu na Mandju, pa-pauhi-ndja la pa-pabera; hama tu bia-naka na wara la 
tehiku na danguda. 9 Ka hurungu-danjaka la pa-nggubulu awangu hi 
da-winggiru-nja na pangia-na na kalibaru tau matua dangu na paraingu na 
pa-mbuhangu. Ka puru-nanjaka na epi welingu la awangu hi natunu-ha. 10 
Taka i kambaliku na mambada panjonga-ha papuha-jaka la libu epi dangu 
tana lira, la ngia pani-mbunja na mabohu dangu na wunangu kabali hi 
padjara-ha napa la lodu la rudungu lundu nu-nu. 


Na pa-tandangu na ma-malamiri dehi. 


11 Ka ngita-nggunjaka na kandjaka hangandji bokulu na mabara dangu na 
ma-mandapu-nja; ka pa-jilangu-nanjaka na tana dangu na awangu welingu 
la hanggana, taka na pangia-da nda pahunggua-japa. 12 Hi kungita-ha da 
mameti, anakeda ma-matua, ba da-ndolaku lai nu la hanggana na kandjaka 
hangandji, taka da huratu hi pa-wàlahu-ha. Hi pa-wàlahu-jai na huratu hau, 
na na huratu tau luri; hi tundja wai ngerada da mameti-ka nundjuja na 
parama-da. 13 Taka na tehiku hi na-wuangu-ha da manindja-ka lai nu, 
dangu na meti lupa na pangia tau meti da-wuangu-ha da mameti da 
manindja daa la kuruda, hi tundja wai ngerada nundjuja na parama-da 
haatu-haatu. 14 Taka na meti dangu na pangia tau meti papuha-ha la libu 


epi. 15 Dangu djaka ningu tau panda hunggungu ngarana la huratu tau luri, 
papuha-jaka la libu epi. 


NA KAWUDU 21 
Na awangu bidi dàngu na tana bidi. 


1 Ka ngita-nggunjaka na awangu bidi dàngu na tana bidi; nadu na awangu 
memangu dangu na tana memangu ba mbada lapahu-naka, dangu na tehiku 
nda manja-pa. 2 Hi kungita-ja na paraingu matua, na Jeruhali bidi, ba 
napuru welingu la awangu, welingu lai Ala, ba dangu ngganapu ndabana 
hama tuna na bidi papa kawini na pa-wotungu ngati lumuna na leina. 3 Hi 
kurongu mawara pa-kodungu welingu lai nu la kandjaka hangandji: 
Tangaru, na uma terana 1 Ala ninjaka la padua tau, hi na-ngiangu napa lai 
njuda, dangu njuda bandjaru-nandjaka, taka Njuna wiki 1 Ala ninja padua 
lai njuda; 4 napa hi na-podahu-ha da wai mataka welingu la matada, dangu 
nda hili nianja-pa na meti, djaka ndia na handuka, djaka ndia na kaladaku; 
dangu nda nianja-pa na majila, nadu da ma-mangilu ba mbada lapahu-daka, 
ba wana. 5 Taka Njuna na ma-mandapu la kandjaka hangandji: Tangaru, 
ku-pabidi-jaka mbuu ndabana, hi wana. Dangu: Tulihu-jawa, da pulungu 
jiada ba pa-monungu-ha dangu ba malanga-takaha, ba wànai. 6 Hi napanii 
dàngga: Lundungu-danjaka. Njungga jia na Alapu dàngu na Omengga, na 
pakiri-na dàngu na kandjupu-na. Napa na tau na mamadau ka kuwua 
djuanja paunu lai nu la mata wai, nu na wai paluri wangu. 7 Na tau na 
matalu napa nanduma-ndja jiada, Njungga Ala-nanggaka, dàngu njuna 
ana-nggunjaka. 8 Tàka da tau madetu dàngu da manda pawai, dàngu da 
pa-jiditungu, dàngu da ma-pameti tau, dàngu da ma-ndjuraku, dàngu da 
ma-pakabaingu, dàngu da ma-lumungu marapu, dàngu da 
ma-kambàliku-ka, ndumangu-danja la libu na maduru wangu epi dangu 
tana lira; djia-dujaka na meti padua wàna, hi wàna. 


Na Jeruhali bidi. 


9 Ka mai-nanjaka na haàtu na papihu wàda da papalewa, da majàpa-ha da 


pihu mbua da kaba djulangu da mambinu wandja da pihu da majila la 
malamiri, hi napanii dangga: Mawa, napa ka ku-pangita-nggaunja na bidi 
papa kawini, na papaha-na na Ana mimbi, hi wànangga. 10 Hi naharu na 
matanggu rukuna 1 Ngahu, hi nangandi-ka la pinu palindi bokulu, na 
madjangga, hi na-pangita-ngga-nja na Jeruhali, na paraingu matua, ba 
napuru welingu la awangu lai Ala; 11 nimanja lai njuna na mangundju-na 1 
Ala, dàngu na kadjilaku-na ba hama tuna na watu na matika pa-pawilingu, 
hama tuna na watu japihu na ma-kahingiru, hama tuna na watu maninu. 12 
Ninja na kangeli bokulu-na na madjangga, hi ha-kambulu dàmbuda da 
pinduna; lai nu la pindu nindja da ha-kambulu madua da papalewa, dàngu 
pa-tulihungu-maha ngara, na da ngarada da ha-kambulu dambu kabihu la 
tau Ihirailu. 13 Mbara la pahunga lodu tilu mbuada da pindu, la diana tilu 
mbuada da pindu, la luruna tilu mbuada da pindu mbara la patama lodu tilu 
mbuadai da pindu. 14 Nuna na kangeli ha-kambulu dàmbuda da latana; 
pa-tulihungu-ha ngara ba ha-kambulu duada, na da ngarada da ha-kambulu 
madua da pa-pahuru-na na Ana mbimbi. 15 Tàka njuna na mapanii dàngga, 
ninja na tokungu marara-na pa-hukutu wàngu, ka peku hukutu-nanja na 
paraïngu dàngu da pinduna, dàngu na kangeli-na. 16 Nuna na paraïngu 
na-kapatu larangu; da nundjuna dàngu da ndàbaru-na hama-mada; ka 
hukutu wà-nanjaka na toku hukutu na paraïngu: ha-kambulu dua rata 
hatandi-na; da nundjuna, da ndàbaru-na dàngu da djanggana hama-mada. 
17 Hi na-hukutu-j a na kangeli-na, hangahu patu kambulu patu karoka 
limana la hukutu tau, ba pa-hukutu wà-mbunanja na papalewa. 18 Na 
kangeli-na watu japihu-ja; taka na paraïngu marara tora-ngu-ja hama tuna 
na kaninu kahingiru. 19 Da latana na kangeli-na na paraïngu, matu-matu 
watu pa-wilingu pa-mangambaru wada. Na kawunga latana watu japihu-ja, 
na padua wana watu niiangu-ja, na patailu wana watu akiku baraja, na 
papatu wana watu hamuru-ja, 20 na palima wana watu unangu-ja, na 
panomu wana watu akiku raraja, na papihu wana watu piruja, na pawalu 
wana watu rahaku-ja, na pahiwa wana watu topahu-ja, na pa-hakambulu 
wana watu akiku muruja, na pa-hakambulu hau wana watu hiakitu-ja, na 
pa-hakambulu dambu wana amatitu-ja. 21 Dangu da pindu ba ha-kambulu 
dambuda anahida djuaha; hau pindu hau pindu hau anahida; taka na 


ngarangia-na na paraingu marara torangu djuaja, hama tuna na kaninu 
ma-kahingiru-ja. 22 Uma Ala nda ku-ngitangua la kuruna, nadu 1 Miri Ala, 
na Mambiha meha ba djia-jaka na uma Alana, dangu na Ana mbimbi. 23 
Dangu nuna na paraingu nda nggaraa naihi wangu mata lodu djaka ndia 
wulangu ka na-handaraku-nja, nadu na mangundju-na i Ala na 
ma-paharii-ja, dangu na palita-na ba djiaja na Ana mbimbi. 24 Taka da 
bandjaru dangu napa hi dalaku wanja na haruna, dangu da hangandji la 
pinu tana hi datama ngandija na mangundju-da lai nu. 25 Dangu da pinduda 
napa nda pa-bitangu ndokuaha la lodu, ba nda ningudu rudungu lai nu. 26 
Napa hi tama ngandiha la1 nu da pa-mangundju wadaka dangu da patembi 
wanguha da bandjaru-ka. 27 Lai nu nda djia tamaana ma-akatu, dangu na 
mawunda pa-jiditungu dangu ma-kambaliku, mbulungua da tau da 
pa-tulihu ngarada la huratu-na na Ana mbimbi, na na huatu tau luri. 


NA KAWUDU 22 


1 Hi na-pangita-ngganja na luku na maningu wai paluri wangu, na ma-pa- 
kahingiru watu maninungu, ba na-ndjandjaru welingu la kandjaka 
hangandji-na 1 Ala dangu na Ana mbimbi. 2 La padua-na na ngarangia la 
paraingu, dangu la hapapa-hapapa-na na luku ningu pingi ai paluri wangu 
da ma-pa-hakambulu duangu pawua, da-nimbihu-ma wulangu pawua, taka 
da ruda hi pa-malaru wanja na bandjaru dangu. 3 Dangu nda ningu 
ndokuapa napa pa-ratungu lai nu. Taka na kandjaka hangandji-na 1 Ala 
dangu na Ana mbimbi la1 nujaka napa, dangu da atana napa hi dalumu-nja, 
4 dangu hi dangita-ja na kaba matana, taka na ngarana nimanja la kaba 
matada. 5 Nda ninguapa rudungu napa, hi nda nggàra daihi wangu harii 
palita, djaka ndia harii mata lodu, nadu 1 Miri Ala ba harii-madanja, dangu 
hi da-hangandji ngeru lundu nu-nu. 


Na hupu ndjàpuna. 
6 Hi napanii dangga: Da pulungu jiada pa-monungu-ha, dàngu malànga- 


takaha, dangu i Miri, 1 Ala na mangahu-ndja da ngahuda da wunangu, 
na-paraha-njaka na papalewa-na pa-pangita-ndja da atana da manda dj 


amangu paluu tumbu ngeru. 7 Rimangu, luu mai-manggunja. Ohaa-naka na 
tau na ma-pamandu-ndja da pulu wunangu la huratu jiana, hi wana. 8 
Njungga jia Juhani, marongu-ha dangu mangita-ha jiada. Taka ba 
kurongu-haka dangu ba kungita-haka, marubuku-nggunjaka pa-hamajangu 
la wihina nuna na papalewa na ma-pangita-nggandja. 9 Taka njuna: ambu 
tumu nu. Njungga jia angumu paata-ka, hamanai da angu dedimu, da 
wunangu dangu da tau da ma-pamandu-ndja da pulu wunangu la huratu 
jiana; uhamaja ninjawa i Ala, hi wanangga. 10 Hi napanii dangga: ambu 
tudundja hapu da pulu wunangu la huratu jiana, nadu na rehi ba mareni- 
ama-naka. 11 Na tau na ma-akatu matawa ka na-akatu-ki; na tau na 
ma-iraku matawa ka na-iraku-ki; na tau tandji matawa ka natuki matandji; 
na tau matua matawa ka pa-matua-kija. 12 Rimangu, luu mai-manggunja, 
dangu na wunda pawua-nggu nimanja duku, la patunja himbalu 
haatu-haatu nundiuia na parama-na. 13 Njungga jia djiaka na Alapu dangu 
na Omengga, na ma-mangilu dangu na ma-malamiri, na pakiri dangu na 
kandjupu. 14 Ohaa-daka da tau da mabaha-ha da kalembi-da, hi peku 
ndumangu-da la pingi ai paluri wangu, dangu hi peku luda la pindu hu daa 
la paraingu. 15 Taka da ahu, dangu da ma-pakabaingu, dangu da 
ma-ndjuraku, dangu da ma-pameti tau, dangu da ma-lumungu marapu, 
dangu da ta-tauka da ma-mbuhangu dangu da marama ma-kambaliku, la 
hambeli-ha. 16 Njungga jia 1 Jehu, ku-paraha-njaka na papalewa-nggu, ka 
na-hakahii-nggaindja jiada ndumada da kabungguru. Njungga djiaka na 
amuna dangu na walana i Ndautu, na kandunu marai romu na 
ma-kadjilaku, wanangga. 17 Taka 1 Ngahu dangu na bidi papa kawini: 
Mawa, hi wada. Dangu na marongu-ka, matawa: Maiwa, ka wana. Dangu 
na tau na mamadau matawa ka namai, dangu na ma-patikingu matawa ka 
nataku djuaja na wai paluri wangu. 18 Ku-hakahii-nja la ta-tauka na 
marongu-ha da pulu wunangu la huratu jiana: Djaka ninja na matundja 
bondjada, napa i Ala na-pabuku-ndja lai njuna da majila da manindja la 
huratu jiana; 19 tàka djàka ninja na ma-àlingu la pulungu manindja la 
huratu jiana, napa naàli-nja na ndumana paraïna 1 Ala la pingi ai paluri 
wàngu dàngu la paraï matua, da patiki la huratu jiana. 20 Tàka Njuna na 
ma-hakahii-ndja jiada: Lànga-tàka, luu mai-manggunja, hi wana. Amingu, 


maiwa, dou Miri Jehu. 21 Na pa-namungu-na 1 Miri Jehu matawa ka ninja 
la mbuu ndabana. 


